
1 Yesus Kristus ikni umbasi Abraham 

men Daud menen ondohowon fahet 
ikni umbasi ununuk suwesingga aru fam 
haharoho imbibag. 

2 Abrahamen amloho Ishak endetfag. 
Ishaken amloho Yakub endetfag. 
Yakuben amloho Yehuda men ori winon 
men indag enepfag. 

3Yehudan uhe Tamar hilibareg malik 
piren Peres men Zerah men indag 
enepfag. Peresen amloho Hezron 
endetfag. Hezronen amloho Ram 
endetfag. 

“Ramen amloho Aminadab endetfag. 
Aminadaben amloho Nahason endetfag. 
Nahasonen amloho Salmon endetfag. 

> Salmonen uhe Rahab hilibareg amloho 
Boas endetfag. Boasen uhe Rut hilibareg 
amloho Obed endetfag. Oberen amloho 
Isai endetfag. 

6 Isaiyen amloho Daud ap suwon ino 
endetfag. Dauren Uria uhe hilibareg 
amloho Salomo endetfag. 

7Salomowen amloho Rehabeam 
endetfag. Rehabeamen amloho Abia 
endetfag. Abian amloho Asa endetfag. 

8 Asan amloho Yosafat endetfag. 
Yosafaren amloho Yoram endetfag. 
Yoramen amloho Uzia endetfag. 

9Uzian amloho Yotam endetfag. 
Yotamen amloho Ahas endetfag. Ahasen 
amloho Hizkia endetfag. 

10 Hizkian amloho Manasye endetfag. 
Manasyen amloho Amon endetfag. 
Amonen amloho Yosia endetfag. 

110 Babel ininggik hele waroho hondog 
enepfag li itano Yosian amloho Yekhonya 
men ori winon men indag enepfag. 

120 Babel ininggik hele loloho wilip 
enepfag li Yekhonyan amloho Sealtiel 
endetfag. Sealtielen amloho Zerubabel 
endetfag. 

137erubabelen amloho Abihud 
endetfag. Abihuren amloho Elyakim 
endetfag. Elyakimen amloho Azur 
endetfag. 

14 Azuren amloho Zadok endetfag. 
Zadoken amloho Akhim endetfag. 
Akhimen amloho Eliud endetfag. 

15 Fliuren amloho Eleazar endetfag. 
Eleazaren amloho Matan endetfag. 
Matanen amloho Yakub endetfag. 

16 Yakuben amloho Yusuf Maria ahun 
ino endetfag. Hiyap inowen Yesus unuk 
eke Kristus ino indag tibag. 

17 Abraham famen til-til Daud fam 
indag arik watfahon unumbasi obog 
toho nunggul hirik atfag. Dauren indag 
enepfahon welatfag li itanowen endetil 
larukmen o Babel ininggik hele waroho 
hondog enepfagma indag enepfahon 
arimano unumbasi obog toho nunggul 
hirik atfag. O Babel hondog enepfag 
li itanowen endetil larukmen Kristus 
fam indag enebik watfahon arimano 
unumbasi nunggul hirik atfag. 

18 Yesus Kristus indag tibag ane fahet 
tu imin: Yesus isinga Maria ino Yusuf 
men ahun uhe roho welam fug angge 
elenggen ket kurukmu Allah hime 
fanowon inowen Maria ahummu malik 
imbibag. 

19 Malik imbibagma Yusuf ino Allah fam 
indi wirik toho wenggel haruk lit ap 
enelukeman hiyap aru inggaliyap timin 
fug ulug hirako umbusuhuk pibag. 

20 Hirako umbusuhuk peruk lit nei og 
harukmen Ninikni Allahn malaikat misig 
Yusuf ambeg monde fibagma watfareg 
ele uruk lit, "Daud umba Yusuf nare, 
hat hakol eleg toho huhe Maria hilahun. 
Malik ahummu werehon ari Allah hime 
fanowon inowen emberisi. 

21 Aren malik ap angge enderuhumu 
haren at unuk Yesus suwaluhun. At ori 
arimanowen siyag ane turukon at inowen 
elehap turuk lit windar enebuhu," ulug 
malaikaren Yusuf hiyag itfag. 

22 Alem ari tibag ane aru Ninikni Allahn 
atam wene hiyag isaruk latfag ahun 
feneyen ibahon hikit toho teko libag. 

23 Ibag ane aru, "Hiyap tuhumon 
misihen malik ap angge ahummu 
aruhureg indag tahumu unuk Imanuel 
suwaluhup." Unuk Imanuel ari nit nenele 
roho "Allahn let neneptuk lit wereg." 

24 Yusuf ino in atfareg malaikaren hiyag 
itfahon hikit toho nuhe Maria hilamin 
ulug hilibareg 

25 ambiyeg nohuk fug angge weregman 
eneg malik ino ap umalik indag atfagma 
unuk Yesus suwalfag. 

2 1O Yudea kinang fam o Betlehem 
inowen Yesus indag atfag li ap suwon 

Herodes inowen kinang ino seneg latfag. 
Seneg latfagma suhal alem onoluk inap 
yali filen o Yerusalem watfag. 

2 Watfareg, "Yahudi inap onowe suwon 
ket indag tarisiyon ino kema indag 
tarisi? At asuhal ninibam yali filen 
yet harukukteg at hi ruhukteg ubam 
sembahyang uhuk ulug wahe," ibag. 

3 Ari urukmu hol hibareg ap suwon 
Herodes ino men Yerusalem inap obog 
toho arimano men yuk-libareg enekol 
hibag. 

#Enekol hibareg Herodes inowen imam 
onowesi suwon men Musa wene onoluk 
inap men wol enepfareg palu enepfag. 
Palu enepfareg, "Nori, Allahn ap suwon 
monde fik waruhuk ibahon Kristus ino o 
nowiyen indag aruhu ulug o kema unuk 
haharoho imbibag," ulug kapal isibag. 

> Kapal isibagma, "O Betlehem o Yudea 
kinang fam werehon ino indag aruhu 
ulug tam wene hiyag isaruk latfag ahun 
ekeyen haharoho imbibag. 

SImbibag ane aru re, 'Hat o Betlehem 
o Yudea kinang fam welahenon an 
toron welahi o pumbuk winon arimano 
suwon eneg wereg puk fug. Hat famen 
ap suwon misig inam aruhureg An 

numalikisi Israel inap aren fer enesug 
laruhu,'" ulug haharoho imbibag ane 
Herodes hiyag itfag. 

7 Hiyag itfagma Herodes inowen 
suhal alem onoluk inap suwon yatman 
watfahon itano hirahoma hondoko palu 
enepfareg, "Suhal ari pikalem ke fam 
ebenam atisi?" ulug kapal isibagma iren, 
"Tu sambil ebenam atisi," ulug hiyag 
itfag. 

8 Hiyag itfagma Herodesen te, "O 
Betlehem lalihip. Malik ari indag tarisi 
ambeg yami rik lalihip. Yami rik lalihipteg 
wereg halug anden oho sembahyang 
Ubam ik lahuken an nubam oho 
hiyag nitil wamuhup," ulug ap yatman 
watfahon itano unubam ari ibag. 

9 Ari ulug hiyag isibagma ap itano o 
Betlehem fil laruk latfag. Laruk lit yet 
harukmen suhal inibamen yet halug 
watfahon ino eneluke fil weregma yet 
hibareg laruk latfag. Suhal ino yet hil 
larukmen malik indag tibag ambeg 
palimu weregma yet hibag. 

10 Yet hibareg suhal ino lendi wereg 
ulug enehiyeg hibareg olma kibag. 

11 Kibareg malik ino isinga Maria men 
weregma yet hibareg iniraham hur 

atfareg hi ruruk lit Ubam sembahyang 
uruk latfag. Sembahyang ibareg fano- 
fano angge ili ruruk angge men amben 
fano atuk angge men walug watfahon 
arimano filila ribareg malik ino isinga 
men weregma og isibag. 

12 Og isibareg it min ambiyeg nohoruk 
lit nei og harukmen Allahn te, "Herodes 
wereg ke la fug," ulug hiyag isibag. Hiyag 
isibagma nohibareg likiya kebunggalem 
wina keyen inibam fil libag. 

13 Ap itano libagma Yusuf nohoruk lit 
ni og harukmen Ninikni Allahn malaikat 
monde fibagma wambik watfareg hiyag 
utuk lit, "In atmihinteg malik ari isinga 
men hondog eneplug o Mesir hirako 
og eneplug lamihin. Anden waruhun 
ulug hiyag huruhukmu eneg waruhun. 
Herodes ino malik ari watmin peruk lit 
wereg," ulug hiyag utukmu nei og hibag. 

14 Nei og hibareg in atfareg malik ino 
isinga men hondog eneplug o Mesir 
libag. 

15 Libareg weregman Herodes ino war 
atfag. Tibag ane aru atam Allah wene 
hiyag isaruk latfag ahun ubam ibahon 
hikit toho tibag. Ninikni Allahn, "Namloho 

o Mesir weregma wol tirikik," ulug atam 
hiyag itfag. 

16 Herodes ino suhal alem onoluk inap 
wamusa ulug mangno eneptukmen eleg 
latfagma si ane urusa ulug olok hibareg, 
"Malik toron ap angge o Betlehem o 
walinggoho werehon obog toho unusik 
lalihip," ulug otsi mon enepfag. Suhal 
alem onoluk inap itanowen tu sambil 
suhal ino ebenam atisi ulug hiyag itfahon 
hikit toho mo pikalem winag halug, "Mo 
piren fam indag eneptuson obog toho 
unusik lalihip," ibag. 

17 Alem ari tibag ane aru atam Allah 
wene hiyag isaruk latfag ahun Yeremia 
inowen haharoho imbibahon hikit toho 
teko libag. 

18 Haharoho imbibag ane tu, "O Raman 
enele anggolo uruk lit uba yatukmu hol 
harusa, hiyap Rahel inowen numalikisi 
mondabi eleg ahasa ulug uba anggolo 
yatuk latisi. Hindi yuwag toho welamin 
ulug hiyag utusa angge famen numalikisi 
mondabi war ahasa ulug uba embeserisi 
fug." 

19 Hun Herodes ino war atfagma Yusuf 
o Mesir nohoruk lit nei og harukmen 

Ninikni Allahn malaikat monde fibagma 
ambeg waharukmu yet hibag. 

20 Malaikat ino watfareg, "In atmihinteg 
malik isinga men og eneplug o Israel 
lalihip. Malik aru wabuhuk perusa inap 
arimano obog toho war atusa," ulug 
Yusuf hiyag itfag. 

21 Hiyag itfagma in atfareg malik ino 
isinga men hondog eneplug o Israel 
suhuloho watfag. 

22 Watfareg hol harukmen o Yudea 
Herodes amloho Arkelaus ikni 
ubalmangge wereg urukon hol hibareg 
akolen kibag fug. Libareg nohoruk lit nei 
og harukmen Ninikni Allahn, "O Galilea 
lahun," ulug hiyag itfag. 

23 Hiyag itfagma o Galilea libareg o 
pumbuk unuk Nazaret welatfag. Alem 
ari tibag ane aru atam Allah wene 
hiyag isaruk latfag inaben, "Yesus unuk 
Nazaret ahun suwaluhun," ibahon hikit 
toho teko libag. 

3 1 Welatfareg Yohanes ap ikma pilap 

eneptuk latfag ahun ino Yudea 
farema wereg lit Allah wene hiyag isaruk 
latfag. 

2 Hiyag isaruk lit, "Siyag-siyag ane 
turuk lahebon ari imbisiyek. Allah ap 

obog toho Inikni aruhuwon ino horogma 
waharuk," ulug hiyag isaruk latfag. 

3Yohanes ino fahet Yesayan tam 
haharoho imbibag. Haharoho imbibag 
ane tu, "Wene hiyag isaruk ahun misig 
farema wereg lit, 'Nonowe suwon 
waharuk abunggalem hale fiyek, 
waharuk ke pikit toho yaho fiyek!' ulug 
ele hi roho hiyag isaruk," ulug haharoho 
imbibag. 

“Yohanes ino sum wam unta oruk 
fam ibahon wan teg lit wam sapi ahap 
ahale nunggulig alunggu ke pug teg lit 
herenangge men kin altap men naruk 
latfag. 

> Ari reg lit weregma o Yerusalem inap 
obog toho, Yudea kinang fam werehon 
obog toho, Yordan ikma wereg inap obog 
toho at ambeg palu roho kuruk latfag. 

51t arimano obog toho kuruk lit, 
"Siyag-siyag ane ari-ari turuk latukuk," 
ulug fag turuk latfagma Yohanesen 
Yordan ikma pilap eneptuk latfag. 

7 Ari turuk lit Farisi inap men Saduki 
inap men enebe anggolo roho ikma 
pilap nenepmisi ulug watfahon arimano 
Yohanesen yer isibag. Yer isibareg 
it unubam ele hiyag isaruk lit, "Hit 

pisanggo umalikisi nori, Allahn olok ane 
tuhu sambil ino nungge fahet nit tam 
wilip amuhuk peruk lahep? 

8 Hiren siyag ane turuk lahebon 
embeseruk lit anggen fanowon yihik 
feruk lamuhup. 

9 Hit hinindimuwen ninikni Abraham 
wereg uhuk peruk lamuhup fug. Nori, 
Abraham fahet Allahn helep aruma fam 
malik werehap tuk teg. Ari we tem toho 
hiyag hisaruk lahi. 

10 Allahn yaha e murik oho lahi ulug 
umanggen sam warehek. E anggen 
fanowon yihik feruk elehon muruhureg 
indok yale fesuhu. 

11 Hiren siyag ane turuk lahebon 
umbusuhuk pehepteg wahepma 
anden ikma pilap henepmin. At fobik 
waruhuwon ino an Apma weregma At 
palimu wereg. At suwon waruhuwon 
inowen, 'Sepatu lole Nubahin,' ulug 
an siyag teg lahiyon nubam uhu fug. 
At palimu werehon inowen Allah hime 
fanowon og hisaruk lit indok fam 
puhunap henebuhu. 

12 Aben sinali ei indokma wiratug 
ininggikmu lilibug toho embelug 
alinglongangge fu isalug anggen naruk 

hag toho Allahn oho ari hag toho 
tuhuwon Inggikmu wereg. Anggen 
fanowon umbat talug alinglongangge 
arimano indok mondabi ambulpul 
turukon fam yale fesuhu," ulug hiyag 
isaruk latfag. 

13 Hiyag isibareg weregman Yesus o 
Galilea embeselug Yohanesen ikma pilap 
Nabukag ulug Yordan ikma Yohanes 
wereg ambeg libag. 

14 |ibagma Yohanesen, "Hat Nowe 
suwonen an ikma pilap nabuk teg angge 
famen an toron nubam ikma pilap 
Napmisi pehenma nirim," ibag. 

15 Ari ibagma Yesusen, "Nare, ari hag 
toho uk fug. Niren turuk laheyon ari 
Allahn tam perukon fam turuk lahe," 
ibagma Yesusen ibahon hikit toho 
Yohanesen At ikma pilapfag. 

16 Ikma pilapfagma Yesus ikman 
laharukmen pohol fo roho Allah hime 
fanowon suwe yalma hahon At ubam 
wambik waharukmu yet hibag. 

17 Yet hibagma Allah ele poholman uruk 
lit, "An namloho At fahet Anden fano 
peruk lit Nindi reg lahiyon tu," urukmu 
hol hibag. 

4 ' Yesus weregman Iblisen wal hawag 
ulug Allah hime fanowon inowen 
Yesus anggenma hondoholug libag. 

2 Hondoholug libagma hup hunduhuk 
ilingge hunduhuk Yesus suburu na fug 
angge weregman eneg hup teng misig 
nubam hilag nuwalen (empat puluh hari) 
atfagma Yesus suburu obok hibag. 

3Suburu obok harukmen wal hamin 
pibag ahun ino watfareg, "Hat Allah 
amloho welahen halug helep werehon 
aruma suburuwap timihin," ibag. 

4 Ari ibagma Yesusen te, "Suburuwen 
eneg ap fano welam fug teg. Allah ele 
ambilik fam urukon ariyen oho fano 
welam teg ulug hahareg lit wereg," ibag. 

> Ari ibagma Iblisen Yesus hondoholug 
Allah ngi reg ambeg o Yerusalem libareg 
Allah ibam unggama unduhuk fik libag. 

SUnduhuk fik libareg, "Hat Allah 
amloho welahen halug hik toho 
wambimihin. Hik toho wambimihinmu 
haharehon hikit toho Allahn malaikat 
mon enepmisimu malaikat ininggiken 
aho roho Humbahalusama hambilan 
huwatmisi fug," ibag. 

7 Ari ibagma Yesusen te, "Haren Hikni 
Allah wal hahun fug ulug hahareg lit 
wereg," ibag. 

8 Ari ibagma Iblisen Yesus nin tom yaron 
fam hondoholug lahibareg o pumbuk 
obog toho men mun angge man angge 
fano angge kinangma werehon pilap 
haruk lit hiyag itfag. 

9Hiyag itfareg, "Nalukema hur 
atmihinteg nubam sembahyang 
imihinmu o pumbuk obog toho werehon 
irahandima hat ngi aruhunen og hitnin," 
ibag. 

10 Ari ibagma Yesusen, "Hikni Allah 
ubam eneg sembahyang uk teg, Aren 
eneg mingming habuk teg ulug hahareg 
lit werehen wilip amin," ulug pet turuk lit 
yanggalfag. 

11 Ari ibagma Iblis ino Yesus embeselug 
libagma malaikat watfareg Yesus suburu 
og Utuk lit At let turuk lit wereg latfag. 

12 Yohanes ap ikma pilap eneptuk latisi 
ahun ino inggik hele watusa urukon hol 
hibareg Yesus o Galilea kinang fam libag. 

13 | ibareg Yesus o Nazaret embeselug 
o Kapernaum ik yenggelehon ayegma 
werehon o Zebulon men o Naftali men 
kinangon fam libag. 

14 libag ane alem ari atam Allah wene 
hiyag isaruk latfag ahun Yesaya inowen 
haharoho imbibahon hikir atfag. 

15 Haharoho imbibahon tu, "Zebulon 
kinang, Naftali kinang ik yenggelehon 
fil larukon men Yordan fumag fil Galilea 
men ap enemu inap wereg ambeg 

16 it arimano hik tegma welatusa angge 
famen seleg humon fanowon yet harusa. 
It war atukon apma welatuson arimano 
seleg fanowon apma atusa." 

17 Yohanes watfag li itano Yesusen wene 
hiyag isaruk lit, "Allah ap obog toho 
Inikni aruhu sambil ketiya horog toho 
welahereg siyag-siyag ane hiren turuk 
lahebon ari imbisiyek," ibag. 

18 Yesus ik Galilea yenggelehon ayegma 
larukmen hun Simon unuk eke Petrus 
ino men ot Andreas men weregma yer 
isibag. It itano ikan watuk inap wereg lit 
ikan watuk asum ikma pilaptukmu yer 
isibag. 

19 Yer isibareg, "Nori, ikan fahet 
turuk lahep hag toho ap yami eneptuk 
lamuhuben Anden wol heneptuk lahireg 
maniyek," ibag. 

20 Ari ibagma ikan watuk asum ino 
embeselug Yesus men ambiyeg laruk 
latfag. 

21Tot libareg yer isarukmen ap piren 
Zebedeus amloho Yakobus men are 
Yohanes men inikni Zebedeus men kou 
fam wereg lit ikan watuk asum seleben 
turuk lit weregma yer isibag. Weregma 
yer isibareg Yesusen it wol enepfagma 

22 inikni men kou men embeselug Yesus 
men ambiyeg laruk latfag. 

23 Yesus o Galilea pumbuk obog toho 
walinggoho laruk lit wene uruk ibamen 
Allah Hinikni aruhu ulug hiyag isil laruk 
lit enebe ouk waruk lit inine eleg toho 
werehon men fanowap enebil laruk 
latfag. 

24 Aren ari turuk latfagma Siria kinang 
fam wereg inap arimanowen Aren 
ari turuk urukon hol hibareg enele 
sahalfareg ap ouk eke hag eke hag 
waruk lit siyag toho werehon men 
siyag angge unundama wereg lit nenek 
turukon men inil fulug turukon men 
unuyug siyahon men arimano og eneplug 
waharukmu fanowap eneptuk latfag. 

25 Fanowap eneptil larukmu Galilea inap 
men Dekapolis inap, Yerusalem inap men 

Yudea inap men Yordan fumag fil wereg 
inap men At ombolim mondeg angge 
laruk latfag. 

lYesusen ap anggolo arimano 
5 yer isibareg punumu lahibareg 
heriyegma Otsi ambeg watfag. 

2 Watfagma Yesusen wene hiyag isaruk 
lit, 

3 "Allah olohotma enenggengge elehon 
enehiyeg toho welamag. It enenggengge 
elehon ari Allah suwon anggengge it 
ininggikmu wereg. 

4Enehummu siyag toho werehon 
enehiyeg toho welamag. Allahn it 
enehiyehap enebuhu. 

= Inindi wiyig toho werehon enehiyeg 
toho welamag. Allahn mun angge man 
angge wal tibahon kinangma werehon it 
amuhup. 

6 Mun ane man ane pikit aruhu ulug 
wenggeltukmen inindi ouk turukon 
enehiyeg toho welamag. Inindi ouk eleg 
aruhu. 

7 Ap inindi enesuhon enehiyeg toho 
welamag. Ir oho Allahn indi enesug 
laruhu. 

8Inindi fano roho werehon enehiyeg 
toho welamag. Iren Allah ebe hahup. 

9 Ap hili roho werehon mangnowap 
eneptukon enehiyeg toho welamag. 
Allahn An numaliki ulug ununuk suwal 
enebuhu. 

10 Fano ane turuk famen unusulug 
mug eneplug larukmu enehiyeg toho 
welamag. Allah suwon anggengge it 
ininggikmu wereg. 

11 An nubahet hininggaliyap henebil 
laruk lit hunusil larikim siyag ane turuk 
ulug henebug il larikim henehiyeg toho 
welamok. 

12 Ari roho hit uwanma wene hiyag 
isaruk latfag inap oho unusil laruk latfag. 
Henehiyeg toho welamok, hinindi se roho 
welamok, Ninikni Allahn onggo suwon 
poholman og hisahu." 

13 "Ap men hiyap men fahet saho hag 
toho hit welahep. Saho unduk siyag atuk 
halug nungge fam nin olokap tuhup? 
Nungge fahet foroho lamuhup. Ap 
unuyuhen sobir isawag ulug hik esemek. 

14 Ap men hiyap men fahet hit seleg 
fanowon hag toho welahep. O pumbuk 
tom fam wirihon hirahoma wirig lam fug 
teg." 

15 "Iral hunduhuk felug kou apma 
kilabuk fug teg. Ap olma werehon obog 

toho unubahet umbagpag tukag ulug o 
tikmu emberuk. 

16 Hit fano ane turukmu aben yet 
hisahupteg iren oho Hinikni poholmon 
wel tuhuben hiniral enelukema ambulpul 
turuk lamag." 

17 "Musa wene men indam nabi inap 
arimanowen haharoho imbibag ane men 
elehap tuhuwen waharisi puk fug. Elehap 
tuhuken waharikik fug, suwap tuhuken 
waharikik. 

18 Pohol men kinang men eleg am fug 
angge weregma ilanggen tor angge 
famen haharehon eleg aruhu fug. 
Hahatfag ane roho tuhu sambil eneg eleg 
aruhu. Ari we tem toho hiyag hisaruk 
lahi. 

19 Musan komo enepfag ane haharehon 
tor angge oho apma tebeseruk lit siyag 
ulug ap unubam hiyag isaruk ahun ino 
poholman te ori winon palimu weregma 
at apma welaruhu. Komo enepfahon 
hahatfag ane ino hikit toho turuk lit ap 
winon fam eke hiyag isaruk ahun ino 
poholman te palimu welaruhu. 

20 Musa wene onoluk inap men Farisi 
inap menen fano ane anggolo turuk. 
Hiren it hag toho fano ane turuk lit nin 

sebe roho turuk lamuhup fugmu Allah 
weregma kuhup fug. Ari we tem toho 
hiyag hisaruk lahi." 

21 "Ap unusuk fug, unusuruk ahun 
ino inggik hele wabuhup,' ulug ninikni 
nunumba fam ari ibag ane hiren holtikip. 

22 Ari ibag ane holtikip angge famen 
Anden tot hiyag hisamin. Are fahet 
undaman olok haruk ahun ino inggik 
hele wabuhup. Are pet turuk lit, 'Hat 
mungguwat hahun,' uruk ahun ino 
inggik hele waroho ap suwon palu roho 
weregma hondoholug lahup. Are pet 
turuk lit, 'Hat hindi siyahon,' uruk ahun 
ino indok suwon fam hik isahup. 

23 Allah fahet hubu lahapmin ulug wam 
eserik oho laruk lit hindi wenggel halug, 
'Nareyen an fahet undaman olok haruk,' 
ulug hinggareg hundaman holuk atuk 
halug esetuk ane umbusuhun. 

24 Esetuk angge embeselug hare ambeg 
tam lahunteg hare nim ambiyeg mangno 
amuhup halug eneg waruhunteg esetuk 
laruhun. 

25 Paleg angge fahet suwahal uruk lit 
unggum kong turuk ahun ambeg lamin 
peruk angge famen keman suhuloho 
waharuk lamok. Suwahal hubam uruk 

ahunen hat hele waroho unggum kong 
turuk ahun og uruhumu at inowen hat 
penjara foroho ahun ino og uruhumu 
aren penjara hik hiyahu rohon. 

26 Penjara hik hiyahumu paleg lahen 
angge obog toho og uruhunmu eneg 
wilip habuhu. Ari we tem toho hiyag 
hisaruk lahi." 

27 “Ap unuhesi yarohuk fug,' ibag ane 
ari hiren holtikip. 

28 Ari ibag ane holtikip angge famen 
Anden tot eke hiyag hisamin. Hiyap yet 
halug yarog tele undaman peruk ahun 
ino hiyap pal taruk ahun hag toho wereg. 

29 Hil pikit filen yet hahunteg 
hindimuwen ari tele puhun halug hil 
hililoho hik esemok. Hubam werehon 
misig eneg siyag atuk halug ari fano. 
Hebe abir angge lisoho indokma hik 
hiyaruk halug ari siyag. 

30 Hinggik pikit filen sen hahunteg ari 
tele puhun halug kong toho hik esemok. 
Hubam werehon misig eneg siyag atuk 
halug ari fano. Hebe abir angge indok 
olokon fam kuhunon ari siyag." 

31 "Nuhe embesemin peruk ahun 
inowen imbisihi ulug suwesingga 
haharoho umbuhu,' ibag ane ari holtikip. 

32 Ari ibag angge famen Anden tot eke 
roho hiyag hisamin. Hunuhesi umbusuk 
fug teg, we yaying turuk hiyap eneg 
umbusuk hag teg. Uhe embeseruk ahun 
inowen nuheyen siyag ane tukag peruk 
lit werehen at siyag. Hiyap ahunen 
embeserisiyon ap ekeyen hilaruk halug 
aben ohowon pal tarukon hag toho 
wereg." 

33 "Indam ibag ane aru, 'Anden tik-tem 
toho ihi uruk anggeyen henele si uk 
fug. Allahn henele urukmu hol henesug 
lit weregma uruk ane fuki roho turuk 
lamuhup,' ulug niniknisi unumba fam ari 
ibag ulug hiren holtikip. 

34 Ari holtikip angge famen Anden tot 
hiyag hisamin. 'Anden we tik-tem toho 
ihi," ulug hiren te uk fug. 'An pohol apma 
welahiyonen tik-tem toho ihi,' uk fug. Ari 
uruk lahebon ariyen Allah heriyeg ambeg 
heneleyen siyahap turuk lamuhup. 

35 'An kinangma unduhuk lahiyonen 
tik-tem toho ihi,' uk fug. Ari uruk lahebon 
ariyen Allah uyug ahongge heneleyen 
siyahap turuk lamuhup. 'O Yerusalem 
unuk uruk lahiyonen tik tem toho ihi,' 
uk fug. Ari uruk lahebon ariyen Ninikni 

suwon ibam heneleyen siyahap turuk 
lamuhup. 

39 'Ninggareg nunggul wereg hag 
toho tem toho ihi,' uk fug. Hinggareg 
hunggulmu horuk wilibihon misig singap 
tuk fug teg lahen, hubuluwap tuk fug teg 
lahen. 

37 Yu halug yu eneg uhup, fug halug fug 
eneg uhup. Tik-tem toho ihi ulug enele 
anggolo uruk inap ari siyahonen hiyag 
isarukmu uruk." 

38 ""Hebeloho watuk lit il fahet il wirim 
tuk teg, ayeg fahet ayeg wirim tuk teg,' 
ulug indam ibag ane ari hiren holtikip. 

39 Holtikip angge famen Anden tot 
hiyag hisamin. Aben hit hunubam 
onolok ane turuk halug suwahal uk fug, 
horoholeanggen pikiron huwatuk halug 
fumag hare filon oho nuwarin ulug unug 
omok. 

40 Aben paleg angge fahet hasum 
huyugmon og nimin ulug suwahal uruk 
halug haren te hebe famonet sebe roho 
0g omok. 

41 Ele ine roho il misig kema monde 
nubahik lamihin uruk halug hiren il piren 
hondoko imbisik lahup. 

42 Hunubam heng heneptukon og 
omok. Ilamna foroho laruhuk ulug heng 
heneptukmu umbusuk fug." 

43 "Honori hit men werehon hinindi reg 
lit hit men seli roho werehon hinirim teg 
lamuhup,' ulug indam ibag ane ari hiren 
holtikip. 

44 Holtikip angge famen Anden tot 
hiyag hisamin. Ap seliyon hinindi roho 
welamuhup, hinindi siyahap heneptuk 
lit henebe hunusuk oho turukon fahet 
sembahyang uruk lamuhup. 

45 Hiren ari roho turuk lamuhup ane 
ariyen Hinikni poholmon umalikisi 
amuhup. Hinikni inowen ap inindi 
siyahon fanowon unubam asinandi tukag 
ulug mo lahabik waharuk, pikir ane 
turukon hare ane turukon unubam osit 
pilabik waharuk. 

46 Hit inindi hisarukon eneg hinindi roho 
welamuhup halug Allahn onggo nungge 
og hisahu? Uang embelug lalihip ulug 
heng eneptuk inaben oho onori inindi 
roho wereg eleg? 

47 We honori eneg hi eneptuk hinaben 
fano ane nungge turuk lahep? Ap winon 
Allah wene enepeleg inaben oho ari roho 
onori hi eneptuk eleg? 

48 Hinikni poholmon ino fano roho 
wereg hag toho hir oho fano roho wereg 
lamok." 

6 1 "Niren Allah olohotma fano ane 

tirikim ap winonen yet nisahupteg 
wel nenebukag peruk lamuhup fug. 
Hiren wel nenebukag peruk lamuhubon 
ari fam Hinikni poholmonen onggo og 
hisahu fug. 

2 Ap enengge elehon tor angge og 
isahunteg ari roho og isihi ulug ap hiyap 
iniline il laruk laruhun fug. Enele si uruk 
inap arimanowen aben wel nenebukag 
ulug funggalem keyen il laruk lit o 
sembahyang uruk ibamen oho ari il 
laruk. It arimano onggo og isa fug tehen, 
ihi ane aru we tem toho ihi. 

3 Ap enengge elehon tor angge og 
isaruk lit hinggik pikit filonen og isaruk 
ane hinggik hare filon apeleg toho 
welamag. 

4 Ap enengge elehon hirako og isaruk 
laruhun. Hikni hirahoman turuk ane oluk 
Ahun inowen onggo og huruhu." 

= "Hiren sembahyang uruk lit ap enele 
si uruk inaben uruk hag toho uruk 
lamuhup fug. Sembahyang urukmu aben 
yet nisawag ulug sembahyang uruk 

ibamen oho ke handuhal teg ambeg 
oho unduhuk lit sembahyang uruk. It 
arimano onggo og isa fug tehen, ihi ane 
aru we tem toho ihi. 

6 Sembahyang imin ulug hibam nohoruk 
ambeg kulug sok lare felug Hikni 
hirahoma werehon fam sembahyang 
uruk lamok. Hikni hirahoman turuk ane 
oluk Ahun inowen onggo og huruhu. 

7 Hiren sembahyang uruk lit wene 
enepeleg inaben uruk hag toho henele 
sahal-sahal uk fug. It arimanowen nit 
nenele anggolo ulmu Allahn hol nisamisi 
peruk. 

8 Ari fahet hit it hag toho welam fug. 
Hinikni poholmon fam uwan heng tuk 
fugmu hit hinindimu werehon Oluk teg lit 
wereg. 

9 Ari fahet sembahyang tu hag toho 
uruk lamuhup, 'Ninikni poholmon, Hat 
hunuk suwon fahet nenekolen welamul. 
Hat hunuk uruk lit welamul. 

100 aruma Hat wereg ambeg hag 
aruhu. It poholmonen Hat hele holeg lit 
wereg hag toho nit kinangmonen oho 
Hat hele holeg lit welamul. 

11 Nit suburu yoho nulon Haren og 
nisimin. 

12 Ap aruman ninindi siyahap 
neneptusama niren nenepeleg aha, niren 
Hindi siyahap Haptukukmu Hat hapeleg 
amag. 

13 Niren siyag ane nunundaman 
wenggeltuk laheyon Haren elehap turuk 
lamin. Siyahonen nininggik lit neneptuk 
halug Haren windat nenebuhun. Ninikni 
ap suwon Hat eneg, mun angge man 
angge Hat holuk teg lit pohol ha kinang 
ha ki regman eneg welaruhun.' 

14 Siyag ane aben hit hunubam turukon 
hiren henembolma umbusuhupmu siyag 
ane hiren turuk lahebon oho Allahn 
ambolma umbusuhu. 

15 Siyag ane aben hit hunubam turukon 
hiren henembolma umbusuhup fugmu 
siyag ane hiren turuk lahebon oho Allahn 
ambolma umbusuhu fug." 

16 "Sembahyang ul ulug hiyang wereg 
lit honorohole hinilaheg toho welam fug. 
Ap winonen hiyang wereg inap ukag 
ulug enele si ane uruk inap hag toho 
onorohole inilaheg atuk. It arimano 
onggo og isa fug tehen, ihi ane aru we 
tem toho ihi. 

17 Sembahyang imin ulug hiyang wereg 
lit hunggul puhun toho horohole ik 
umako welaruhun. 

18 Ap winonen kim hiyahupteg tu 
hiyang wereg ahun puhup fug. We Hikni 
hirahoma werehon inowen hat hiyang 
werehon yet hiyaruk lit wereg. Hikni 
hirahoman turuk ane oluk Ahun inowen 
onggo og huruhu." 

19 "Mun angge man angge kinangma 
werehon ip orohole turukon mabiliyen 
narukon aben hirag tarukon andog toho 
foroho lam fug. 

20 Mun angge man angge ip orohole 
turuk elehon mabiliyen naruk elehon 
aben hirag taruk elehon andog toho 
poholma foroho lamuhup. 

21 Mun angge man angge andog toho 
foroho lahep ambeg ari hinindi oho 
wereg. 

22 Henebe fahet hinil ari iral hag toho 
wereg. Hinil fano reg halug henebe abir 
angge seleg toho welahep. 

23 Hinil siyag teg halug henebe abir 
angge hik toho welahep. Iral foroho 
lahebon ari war atuk halug hik teg 
ambeg ari mondabi hik teg laruhu. 

24 Iknisi piren weregma 
enemingmingangge misig welam 
fug teg. Ikni eke indi haruk lit ikni eke 
irim toho wereg. Ikni ekeyen uruk ane 
sokowap feseruk lit ikni ekeyen urukon 
holtuk. Allah Hinikni weregma Mamon 
amingmingangge welam fug teg lahep." 

25 "Ari fahet wene eke hiyag hisamin: 
Nangginoho wereg lit nungge-nungge 
naruk lamuhuk ulug hinindi fibuk fug. 
Nenebe nangginoho wereg lit nungge 
wan tuhuk ulug hinindi fibuk fug. Nit 
nenebe nonoluk welaheyon ari anggin 
tegma naruk angge ari se reg lit wereg. 
Nenebe welaheyon ari anggin tegma, 
nenehap selman wan turukon ari se reg 
lit wereg. 

26 Suwe pohol ke larukon lahap homok. 
Suburu ei yag taruk eleg, ebe yahal taruk 
eleg, sum fam yuhat talug andog toho 
umbat taruk eleg angge famen Hinikni 
poholmonen naruk angge og isaruk. Hit 
ap welahebon Allah indi pulmu welahep. 
Suwe halug Allah ambolma wereg. 

27 Ap war am hag tohonen indi 
anggin toho wereg lit tot amusun toho 
welaruhuk peruk angge famen oluk 
welam teg? 

28 Hiren nungge fahet sum nungge wan 
tuhuk ulug hinindi fituk lahep? Walahen 
owil farema werehon yet homok. Sum 
yig talug suwe oruk ilil ta fug angge fano 
wilip atlug owil turuk. 

29 Hun Salomo aliliyangge fano anggolo 
latfag angge famen walahen owil men 
ambi reg eleg. Ari we tem toho hiyag 
hisaruk lahi. 

30E farema werehon yoho wilip 
atuk halug sono indok yaltukon Allah 
ambolma wereg angge famen owil 
fanowon Allahn yig utuk. Hit ap Allah 
indi pulmu welahebon tam yig hisaruk 
laruhu. Nori, hit hinindi wenggeltuk 
lahep fuhon ari peruk lamok. 

31 Hinindi anggin toho wereg lit, "Suburu 
nungge nahuk, ik nungge nahuk, sum 
nungge wan tahuk," peruk lamuhup fug. 

32 Wene inindimu eleg inaben eneg 
ari roho peruk. Hit ari henesehet teg 
lahebon Hinikni poholmon Oluk teg lit 
wereg. 

33 Allah wereg ambeg yami ruruk lit 
Allah wene tem toho urukon holtuk 
lamuhupmu mun angge man angge Aren 
sebe roho hit og hisahu. 

34 Sono nangginoho welamuhuk ulug 
hinindi anggin toho wenggel ha fug. 
Sonowon fahet sono amu wenggel 
hahup. Hinindi anggin atuk halug yoho 
faheron yoho wenggel hahup, sono 
faheron sono wenggel hahup." 

1 "Honoriyen hit hunubam unggum 
umbuk nowen hiren honori unubam 
unggum umbuk fug. 

2 Hiren honori unubam unggum 
emberuk lahebon ariyen hebeloho hit 
hunubam aruhu. Hiren ap winon wirim 
eneptuk lahep hag toho wirimangge ari 
fam hir oho wirim heneptuk lamuhup. 

3 Hinggareg hilmu uwag suwon werehon 
hapeleg anggeyen hare ilmu e asinggilin 
werehon ari nungge fahet haruk lahen? 

4Hinggareg hilmu uwag suwon wereg 
angge famen hare fam te, 'E asinggilin 
hilmu werehon oho-fesemin,' nungge 
fahet uruk lahen. 

> Hele si uruk hahun hubam tot imin. 
Uwag suwon hilmu werehon ari tam 
oho-fesiyok. Oho-fesuhunteg hil fano 
aruhumu e asinggilin hare ilmu werehon 
oho-fusuk teg laruhun." 

6 "Fano angge meneyen nawag ulug og 
isahup fug. Unuyuhen sobir isahupmu 

hebeloho hir oho hunusuhup tohon 
ilembani umbagpag turukon wam elma 
hik isa fug." 

7 "Heng turuk lamok, og hisahu. Yami 
ruruk lamok, hiyag hisahu. Kik turuk 
lamok, sok hut henebuhu. 

8 Heng tuhup inap arimano og isahu. 
Yami ruhup inap arimano hiyag isahu. 
Kik tuhup inap arimano sok hur enebuhu. 

9 Ap misig fam amlohowen suburu heng 
turukmu helep og um teg ano? 

10 Amlohowen ikan heng turukmu 
pisanggo og um teg ano? 

11 Hit siyahonen hunumalikisi naruk 
angge fanowon 09g isa reg halug Hinikni 
poholmon fanowon inowen Umalikisiyen 
heng turukmu fano angge tem toho og 
isahu." 

12"Aben nunubam fano ane tukag 
puhup ane ari hiren oho unubam fano 
ane turuk lamuhup. Musan haharoho 
imbibahon men Allahn ibag ane indam 
hiyag isaruk latfag inaben alem misig 
aru fahet haharoho imbibag. 

13 Sok keleg tohon ari fam kuruk lamok. 
Siyagma war atuk ambeg laruk ke sok 
humon wereg, kebunggalem suwon 

haleg. Ke ariyen ap anggolo siyagma 
laruk. 

14 Honoluk fano welamuhup ambeg 
laruk ke sok keleg tohon wereg, 
kebunggalem toron haleg. Ke toron ari 
ap tor anggeyen hiyahuk teg." 

15 "Wene hiyag husul uruk anggeyen 
enele si uruk inap kahal enesug 
lamok. Enehap selman te wam domba 
fanowon hag toho waharuk angge famen 
unundaman te olomene olokon hag toho 
wereg. 

16 Anggen yihik fuhubon ari fam honoluk 
aruhu. Folim alog ahen fam soluk anggen 
tahanuk teg? Hohom alog ahen fam 
sawe anggen tahanuk teg? 

17E fanowon fam anggen fanowon 
eneg yihik feruk. E siyahon fam anggen 
siyahon eneg yihik feruk. 

18 E fanowon anggen siyahon yihik fuk 
fug teg. E siyahon anggen fanowon yihik 
fuk fug teg. 

19 E anggen fanowon yihik feruk elehon 
muhuk fesuhureg indok yale fesuhu. 

201hi ane wenggel haruk lamuhupmu 
anggen fam honoluk aruhu. 

21 Enembilik fam An nubam, 'Nikni, 
nikni,' uruk inap arimano obog toho Allah 

ambeg kuhup fug. We Nikni poholmon 
fam inindimu wenggel haruk lit Ele 
holtukon eneg kuhup. 

22 'Ninikni, Ninikni, Hat hunuk fam wene 
ap hiyag isaruk latukuk fug? Hat hunuk 
fam setan yanggaloho wiliptukuk fug? 
Hat hunuk fam niren fano ane anggolo 
turukuk fug?' ulug An waruhuk sambil ap 
anggolowen An nubam ari uhup. 

23 Jhupmu Anden te, 'Hit fahet An 
napeleg. Siyag ane eneg turuk latikipmu 
aliyek,' ulug seleg toho hiyag isahuk." 

24"Anden ihi ane aru holtuk lamuhubon 
arimano onoluk inap hag toho 
welamuhup. It arimano inibam kinang 
inema wit taruk inap hag toho 
welamuhup. 

25 Osit humon narukmu masag waharuk 
lit siyelu waharuk lit o ino kik turukmu 
kinang fanoma wirihen tukum tuhu fug. 

26 An nele inisanggo fam holuhup angge 
famen ihi ane aru turuk lamuhup fuhon 
enepeleg inap hag toho welamuhup. It 
inibam masag waruk ambeg wit taruk 
inap hag toho wereg. 

27 Qsit humon naruk lit masag waharuk 
lit siyelu waharuk lit o ino kik turukmu 

tukum tuhu. Tukum toho aluke lahabeg 
mondabi wambuhu," ulug hiyag isibag. 

28 Yesusen ari ulug hiyag isibagma ap 
anggolo arimano yuk libareg enekol 
hibag. 

29 Enekol hibareg, "Musa wene onoluk 
inaben hiyag nisaruk hag toho hiyag 
nesehek fug. Wene ngi ahun tu, Ele ine 
roho hiyag nesehek," ulug enele sahaltuk 
latfag. 

1 Yesus punumuwen wamburukmen 
ap anggolo mondoko ambiyeg laruk 
latfag. 

2 Ambiyeg laruk latfagma ap misig 
ahap salukangge rohon Ambeg watfareg 
Olohotma kunuk toho hur atfareg, 
"Nowe, Haren an fahet fanowap timin 
peruk lahen halug an fanowap nabin," 
ibag. 

3 Ari ibagma Yesusen inggik fam ap ino 
ki hibareg, "Anden hat fanowap hapmin 
peruk lahi," ibareg, "Fano amin," ibagma 
ahap salukangge arimano fano atfag. 

4Fano atfagma Yesusen, "Anden hat 
hubam tihi ane ap winon hiyag isa fug. 
We imam inap enembeg hahap kim 
halusan lamihinteg fano ahi ulug Musa 
wene fam haharoho imbibahon ino hikit 

toho Allah fahet hubu lahapmihin. Hubu 
lahapmihinon ari famen imam inap 
arimano onoluk amag," ulug Yesusen ap 
ino hiyag itfag. 

> Yesus o Kapernaum kibareg weregma 
Roma inap sehen senehon onowe suwon 
misig watfareg Yesus fam hiyag Utuk lit, 

6"Nowe, an namingmingangge eke 
uyug siyahon ouk anggolo waruk lit olma 
eneg yinggig lit wereg," ibag. 

7 Ari ibagma Yesusen, "Anden fanowap 
timinen ambiyeg lul," ibag. 

8 Ambiyeg lul ibagma sehen seneg inap 
onowe inowen, "Nowe, an siyag ane 
turuk nahun nibam lamihin fuhen we 
tiyan Hele imihinmu namingmingangge 
ino fano atmisi. 

P An oho nowesi enepma welahimu an 
napma oho notsi wereg. Anden oho not 
eke fam, 'Lag!' uruk lahimu laruk, not 
eke fam, 'Ma!' uruk lahimu waharuk. 
Namingmingangge ubam, 'Yabuk wirin,' 
uruk lahimu wituk," ibag. 

10Ibag ane ari Yesusen hol hibareg 
fano ehek ulug Ombolim waharuk latfag 
inap arimano hiyag isaruk lit, "Ap tuwen 
tem toho An nubam wenggel hehek hag 

toho Israel inap misihen oho an nubam 
wenggel harukon harikik fug," ibag. 

11 "Ap anggolo yali fil hubula fil werehon 
arimano wamuhupteg Abraham men 
Ishak men Yakub men Allah wereg 
ambeg heriyeg lit suburu ambiyeg 
nahup. 

12 Allah wereg ambeg ngi ninap urukon 
arimano hik tegma hik isahupmu 
uba yatuk lit eneyeg kilit matuk lit 
welamuhup. Ihiyon ari tem toho hiyag 
hisaruk lahi," ibag. 

13 Ari ibareg sehen seneg inap onowe 
ino fam, "Hundaman wenggel hehenon 
ari fam teko lamisiyen hibam lamihin," 
ibag. Ari ibagma amingmingangge olma 
werehon ino fano atfag. 

14 Yesus Petrus ibam kibareg kim 
harukmen Petrus iyamalhe ouk waruk lit 
inahanen yinggigmu kim hibag. 

15 Kim hibareg Inggiken sen harukmu 
itano inahan eleg atfag. Eleg atfagma in 
atfareg Yesus let turuk latfag. 

16 Let turuk lit weregma o hup arik 
ohoma ap anggolo unundama siyag 
angge werehon arimano Yesus ambeg 
hondog eneplug watfagma Ele ine 
roho uruk lit siyag angge arimano 

wilip eneptuk lit ouk warukon arimano 
fanowap enepfag. 

17 Alem tibag ane aru atam Allah 
wene hiyag isaruk latfag ahun Yesayan 
haharoho imbibahon hikit toho teko 
libag. Haharoho imbibag ane aru, "At 
inowen nit ninine elehon let neneptuk 
lit ouk nunubam werehon fanowap 
neneptisi." 

18 Ap anggolo Yesus walinggoho 
weregma kim isibareg ik ahum keyen ik 
fumag nindig amul ulug Otsi fam hiyag 
isibag. 

19 Hiyag isibagma Musa wene oluk ahun 
misig watfareg, "Nowe, Hat kema-kema 
larukmu an oho Hat men ambiyeg laruk 
laruhuk," ibag. 

20 Ari ibagma Yesusen, "Olomene 
nohoruk ambeg ei helep elma wereg. Nin 
ari hag toho suwe nohoruk ambeg oho ei 
e fam wirig. At ap kinangmon atik ibahon 
ino Ibam yugmu unggul leko nohoruk 
ambeg eleg," ibag. 

21 Ari ibagma Ot misihen Yesus fam ele 
uruk lit, "Nowe, an nikni tam indok yale 
fesuhuken lamin ulug heng Haptuk lahi," 
ibag. 

22 Ari ibagma Yesusen, "Ap warehon 
arimanowen ap war atukon yal enebukag 
tohon hat te An nombolim laruk lamin," 
ibag. 

23 Ari ibareg Yesus kou fam kibagma 
Otsi oho Ombolim ambiyeg kibag. 

24 Kibareg ik ahum pali ke larukmen 
siyelu humon waharuk lit haglaburen 
kou ino hondo rurukmen Yesus nohoruk 
latfag. 

25 Ari turukmu Otsi Onowe iraham 
watfareg, "Nonowe, ik haglabut 
anggolowen nit war amuk oho turuk 
lahereg let nenebin," ulug Onowe elelfag. 

26 Flelfagma Aren otsi unubam, "Hit An 
nubam hinindi wenggel ha fug anggeyen 
nungge fahet henekol toho welahep?" 
ibag. Ari ibareg in atfareg siyelu men 
ik men pet tibagma ik haglabut ino 
mondabi yuwag atfag. 

27 Ik ahum ino yuwag atfagma ap 
arimano yihi ibareg, "Siyelu men ik 
menen Ap aru ele holehesareg eleg 
ahayon ari Ap aru sa hag toho wereg," 
ulug enele sahaltuk latfag. 

28 Ik ahum pali keyen nindig atfareg 
Gadara inap enengginang fam libagma 
ap piren setan siyag angge unundama 

werehon ap warehon sal eneptuk 
ambehen wilip atug Yesus ambeg 
watfag. It piren itano onolok anggolo 
rehen ap winon it wereg ke ari enekolen 
laruk latfag fug. 

291t piren itano watfareg enele hum 
toho uruk lit, "Hat Allah amloho nit 
nunubam nungge ane timihinen wahen? 
Nit uwan lahe angge famen nunusimin 
ulug wahen?" uruk lit enele hi roho uruk 
latfag. 

301t wereg ambeg itano horog toho 
wam anggolo roho kinang waruk lit 
welatfag. 

31 Welatfagma setan piren itanowen, 
"Yanggal nenepmin peruk lahen halug 
wam unundama kilihip ulug hiyag 
nisamihin," ulug Yesus ubam heng tibag. 

32 Heng tibagma Yesusen, "Aliyek," 
ulug hiyag isibagma it itano libareg 
wam unundama kibag. Kibagma wam 
arimano pule keyen imbil-imbil ik ahum 
ke waroho lin ibag. 

33 Waroho lin ibagma wam foroho inap 
arimano olma libareg ap winon unubam 
hiyag isaruk lit ap piren siyag angge 
unundama werehon itano men wam 

anggolo war atfahon arimano men fahet 
hiyag isibag. 

34 Hiyag isibagma o pumbuk ino 
welatfag inap arimano obog toho wilip 
atug Yesus ambeg libareg, "Hat te o aru 
welatmihin fug, Hamumu lamihin," ulug 
enele hum toho uruk lit yanggalfag. 

9 1 Yanggalfagma Yesus kou fam 
kibareg ik fumag fil nindig atfareg 
Ibam yugmu libag. 

2 ibareg weregman ap uyug siyahon 
misig heniye fam yinggig lit weregma 
aben paya roho walug watfag. Walug 
watfagma Yesusen kim isibareg ap aru 
tem toho hihit nisamisi unundaman 
pehesareg walug wahasa pibareg, 
"Namloho, siyag ane haren tirikinon eleg 
ahama An nubam hindi wenggel haruk 
lamin," ulug ap uyug siyahon ino hiyag 
itfag. 

3 Ari urukmu Musa wene onoluk inap 
arimanowen hol hibareg hun tuwen Allah 
abug uruk ulug inindimuwen wenggel 
haruk latfag. 

4Iren pibag ane ino Yesus undaman 
oluk atfagma Yesusen, "Nungge fahet 
hinindimu siyag toho wenggeltuk lahep? 

> Alem keyon se regma, keyon anggin 
teg peruk lahep? Siyag ane Allahn elehap 
tehek uk fug teg ano? In atug lamihin uk 
fug teg ano? 

5 Ap kinangmon atfahon ino Allahn 
ineyap tirisimu aben siyag ane turukon 
elehap tuk teg ulug honoluk toho 
welamuhuben iminon te tu holeg lamek," 
ibareg ap elenggen siyahon ino hebeloho 
yet haruk lit, "Nare, in amin, halit heniye 
hilamihinteg hibam lamihin," ibag. 

7 Ari ibagma ap ino in atfareg ibam fil 
laruk latfag. 

8 Ap ino larukmu ap anggolowen yet 
hibareg enekol haruk lit Allahn ap 
kinangmon nangginoho ineyap eneptisi 
ulug Allah wel turuk latfag. 

“Yesus o inowen wilip atfareg laruk lit 
yet harukmen ap misig unuk Matius uang 
embelug lalihip uruk ambeg heriyegma 
yet hibag. Yet hibareg ap ino fam, "An 
men ambiyeg lulen ma," ibagma Matius 
ino in atfareg ambiyeg laruk latfag. 

10j ibareg Yesus ino Matius ibam 
heriyeg lit suburu narukmu pemerintah 
enemingmingangge uang ap fam heng 
eneptuk inap men siyag ane turuk inap 
men enebe anggolo roho watfagma 

Yesus otsi men ambiyeg suburu naruk 
latfag. 

11 Ambiyeg suburu narukmu Farisi 
inap arimanowen yer isibareg Yesus 
otsi unubam, "Honowe aru nungge 
fahet pemerintah enemingmingangge 
men siyag ane turuk inap men suburu 
ambiyeg naruk?" ulug enele anggolo 
uruk latfag. 

12 Yrukmu Yesusen hol hibareg, "Nori, 
ap ouk waruk elehonen ap ekeyen hihit 
neneplep peruk eleg, ouk warukonen 
eneg ap ekeyen hihit neneplep peruk. 

13 Iminon tu fahet hinibam lalihipteg 
fano roho wenggel haruk lit welamuhup, 
'An fahet hubu lahaptuk inap Nirim peruk 
lit ap inindi enesug inap fahet fano peruk 
lahi.' Ap inindi pikiron wol enebuhuken 
waharikik fug, siyag ane turuk inap wol 
enebuhuken waharikik," ibag. 

14 Yesus weregma Yohanes otsi Ambeg 
watfareg kapal haruk lit, "Nit men Farisi 
inap men sembahyang ul ulug hiyang 
welahe angge famen Hat hotsi men 
nungge fahet hiyang welahep fug?" ibag. 

15 Ari ibagma Yesusen hebeloho 
hiyag isaruk lit, "Ap ekeyen hiyap 
hilarukmu ikni isingan wam hop turukon 

ino esetuk halug ori winon arimano 
enembilik seheno roho welam teg? Fobik 
welamuhupmu hiyap ngi ahun ino aben 
hondoko longgo uhupmu ori arimano 
inindi siyahen hiyang welamuhup. 

16 Hekel keron fam sum miningon 
seleben tuk fug teg. Seleben tuhupmu 
hekel keron inowen sum ino tararag 
tuhureg ele hum aruhu. 

17 Ari hag toho ik eleruk fanowon 
kubag warehon fam hinangguk fug teg. 
Hinanggurukmu kubag wareg keyen ik 
ino tep-tep wambuhureg eleg aruhumu 
ele ino hum aruhu. Ik kubag fam fano 
welaruhuwen aben ik eleruk fanowon 
kubag keron fam hinangguruk," ulug Ele 
indit toho hiyag isibag. 

18 Yesusen wene ari hiyag isarikim 
ap misig sembahyang uruk ibam 
foroho ahun Ambeg watfareg Alukema 
hur atfareg heng turuk lit, "Nowe, 
ketiya eneg nahaloho war ahama hat 
watnihinteg Hinggik tung hamihinmu 
nahaloho oluk atmisi," ibag. 

19 Ari ulug hiyag Itfagma Yesus in 
atfareg ap ino men Otsi men libag. 

20 Funggalma larukmen hiyap misig 
amep wiliptukmen eneg mo nisanggowen 

atfag hiyap eke Yesus ambol fil horogma 
libareg Asum atog inggiken tung hibag. 

21 Tung haruk lit undaman sum atog 
ninggiken tung haminmu fano atnin 
pibag. 

22 Ari pibahon fahet Yesusen hebeloho 
kim haruk lit, "Nahaloho, hindi yuwag 
toho welamin, hindimu wenggel haruk 
lahenon ariyen fano ahen," ibag. Ari 
ibagma hiyap ino fano atfag. 

23 Fano atfagma Yesus ino sembahyang 
uruk ibam foroho ahun ibam horogma 
libareg yet harukmen ap anggolo kibareg 
o piya sini fam uba yatuk lit enele 
anggolo uruk latfag. 

24 Enele anggolo urukmen Yesusen, 
"Hit iming amek, malik aru war aha fug, 
nohoruk," ibagma ap arimanowen Yesus 
inggaliyap turuk lit inda yatuk latfag. 

25 Inda yatuk latfagma Yesusen ap 
arimano yanggaloho wilip enepfareg 
kibareg malik ino inggik sen harukmen 
malik ino in atfag. 

26 In atfahon fahet Yesusen ari tehek 
ulug o pumbuk obog toho aben hiyag isil 
laruk latfag. 

27 Yesus larukmen ap piren il siyahon 
Ombolim waharuk lit enele hi roho, "Hat 

Daud amloho, nit Hindi nisimin," uruk 
latfag. 

28 Ari urukmu Yesus o misig kibagma 
ap piren itano Yesus ambeg watfagma 
Yesusen kapal isaruk lit, "Anden hihit 
henebuk hag teg lahiyon ari fahet hiren 
we tem toho ulug hinindi wenggel haruk 
lahep ano?" ibagma iren, "Nonowe, we 
tem Haren hihit nenebuk hag teg lahen 
peruk lahe," ibag. 

29 Ari ibagma Yesusen inilmu sen isaruk 
lit, "Hinindimuwen fano amul pehebon 
ari fam fano atihip," ibag. 

30 Ari ibagma inil fenggen atfagma 
Yesusen ap piren itano fam Ele ine roho 
hiyag isaruk lit, "Anden hihit henebihi 
ane ap winon onoluk amuhup tohon 
hinindimu honoluk toho welamuhup," 
ibag. 

31 Ari ibag angge famen it wilip atfareg 
ti roho hihit nenebehek ulug o pumbuk 
obog toho hiyag isil laruk latfag. 

321t piren itano wilip atfagma ap ele 
larehon undaman setan siyag angge 
werehon misig aben hondoholug Yesus 
ambeg watfag. 

33 Watfagma Yesusen undama setan 
siyag angge werehon ino yanggaloho wili 

fisibagma ap ino ele uruk latfag. Ele uruk 
latfagma ap anggolo welatfahon arimano 
enekol hibareg, "Yesusen tehekon ari 
hag toho Israel inap wereg ambehen ari 
hag toho turukon yer isarukuk fug," uruk 
latfag. 

34 Ari uruk latfagma Farisi inaben, 
"Setan onowe suwon inowen Yesus 
ineyap turukmu ap unundama siyag 
angge werehon yanggaloho wiliptuk," 
uruk latfag. 

35 Yesus o pumbuk suwon men toron 
men obog toho walinggoho laruk lit wene 
uruk ibamen Allah Hinikni aruhu ulug 
hiyag isil laruk lit enebe ouk waruk lit 
inine eleg toho werehon men fanowap 
enebil laruk latfag. 

36 Ap anggolo arimano Yesusen yer 
isibareg wam domba inikni elehon hag 
toho wereg lit sat anggolo roho turuk lit 
linggik-longgo uruken Nindiyen pibag. 

37 Ari pibareg Otsi hiyag isaruk lit, 
"Suburu wirikon anggolo wereg angge 
famen yahaltuk inap we tor angge 
wereg. 

38 Yabuk ngi ahun inowen suburu 
yahaltuk inap mon enebuhuwen ngi 

ahun fam heng tiyok," ulug Ele indit toho 
hiyag isibag. 

1 O 1 Misihim Yesusen otsi 

nisanggowen wol enepfareg, 
"Ap unundama siyag angge werehon 
yanggaloho wili feseruk lamuhup, ap ouk 
waruk lit inine eleg toho werehon obog 
toho fanowap eneptuk lamuhup," ulug 
Yesusen otsi inineyap enepfag. 

2 Otsi nisanggowen ununuk tuma ul: 
Tamon te Simon unuk eke Petrus, Petrus 
are Andreas men, Zebedeus amloho 
Yakobus men are Yohanes men, 

3 Filipus men Bartolomeus men, Tomas 
men, pemerintah amingmingangge 
Matius men, Alfeus amloho Yakobus 
men, Tadeus men, 

40 Kana ahun Simon men, Yudas 
Iskariot huruwe libag ahun ino men, it 
obog toho enebe nisanggowen welatfag. 

JOtsi nisanggowen arimano mon 
enepmin ulug hiyag isaruk lit, "Nori, 
Allah unuk enepeleg inap enebunggalem 
men Samaria inap inibam pumbuk ke 
lahup fug. 

6 we Israel inap wam domba longgo 
uruk hag toho longgo uruson arimano 
enembeg lahup. 

7 Ninikni poholmon ap obog toho Inikni 
aruhuwon ino horog teg ulug hiyag 
isaruk lamuhup. 

8 Ap ouk warukon hihir eneptuk 
lamuhup. Ap warehon onolukap eneptuk 
lamuhup. Enehap salukangge rohon hihir 
eneptuk lamuhup. Ap unundama siyag 
angge werehon yanggaloho wili feseruk 
lamuhup. Anden saplangge og hisarikik 
angge hiren oho saplangge og isaruk 
lamuhup. 

9 Fano-fano angge ili ruruk angge sum 
hunuyugmuwon fam yuhat ta fug angge 
lahup. 

10 Sum suknuk fug angge sum 
henebemon piren wan ta fug angge 
sepatu hunuyugmu kilap ta fug angge 
wanggun tomuk hila fug angge lahup. 
Yabuk wituk inap onggo 09g isa reg. 

11 Pumbuk suwon ano toron ano 
kuhupteg ap indi fanowon misig yami 
ruruk lamuhup. Hiyahakupteg ap ino 
men welamuhupteg o winama luk oho lit 
embeselug wilip amuhup. 

120 misig kuhupteg o ari inap hi 
eneptuk lamuhup. 

13It inindi fanowon hiren hi 
enebuhupmu it unubam fano aruhu. 

It inindi siyahon hi enebuhup ane ari 
suhuloho hit hunubam waruhu. 

14 Ap ekeyen, 'Hit tuma weregma henele 
holtul fug,' uruk halug o pumbuk ari 
famen wilip atuk lit kinang hunuyugmu 
werehon ho roho pila feseruk lamuhup. 

15 Allahn unggum kong tuhu sambil ino 
o Sodom men Gomora men tot hayen 
angge famen o ari mondabi siyag aruhu. 
Ari we tem toho hiyag hisaruk lahi." 

16 "Nori, hit wam domba hag toho 
olomene olokon sehelimu mon heneptuk 
lahi. Pisanggo indi anggat teg lit laruk 
hag toho laruk lamuhup. Suwe yalma 
olok eleg hag toho honolok eleg angge 
welamuhup. 

17 Ap obog toho kahal enesug lamok. 
Hininggik hele waroho pemerintah 
unggum kong turuk inap wereg ambeg 
hondog henebuhup ane, sembahyang 
uruk ibamen e paleg fam hunusuhup ane 
ari hinindimu honoluk toho welamuhup. 

18 At otsi wereg ulug hininggik hele 
waroho ap suwon men sen enesug inap 
men weregma hondog henebuhup. Hit 
hininggik hele wat henebuhup ane ariyen 
ap suwon men it wene enepeleg inap 
men An nunuk onoluk amuhup. 

19 Hit hondog henebuhupmu nenele 
nungge ulteg nanggintul ulug hinindi 
anggin toho welam fug. It suwon 
unubam hiren uhup ane Hinikni Allahn o 
ino sambil hiyag hisahu. 

20 Hiren henele uhup fug, Hinikni ahime 
hit hunundama wereg lit Ele uhu. 

21 Areyen nare ware fusukag ulug 
huruwe lahu. Ikniyen namloho ware 
fusukag ulug huruwe lahu. Unumalikiyen 
iknisi isingasi fam enele siyag toho uruk 
lit unusukag ulug huruwe lahup. 

22 At otsi wereg ulug ap obog tohowen 
hit ninirim ulug unundama onolok hahup. 
Hunusila ulug onolok hahup angge 
famen hinindimu henekol ha fug angge 
yuwag toho welamuhup halug Allahn 
mondabi fanowap henebuhu. 

230 pumbuk misihen hunusul ulug mug 
hisaruk halug o pumbuk eke fam lahup. 
O pumbuk Israel kinang fam werehon 
eke la eke la turuk lamuhup angge 
famen pumbuk winon eke la fugmu At 
ap kinangmon atik ibahon ino waruhu. 
Ari tem toho hiyag hisaruk lahi. 

24 Ot palimu weregma owe apma wereg 
lam fug teg. Amingmingangge palimu 
weregma ikni apma welam fug teg. 

25 Ot men owe men ambi roho weregma 
fano. Amingmingangge men ikni men 
ambi roho weregma fano. O ngi ahun ino 
hat setan uruk lit pet tuhup halug o ino 
welamuhubon arimano oho setan uruk lit 
per enebuhup. 

26 Ap arimanowen hit pet henebuhup 
ane fahet henekol ha fug ulug hiyag 
hisaruk lahi. Mapmu reg lit werehon 
obog toho inam aruhu. Mun angge man 
angge hiraho lit werehon onoluk aruhu. 

27 Anden hik tegma hiyag hisaruk 
lahiyon ari hiren seleg tegma hiyag 
isaruk lamuhup. Hinisanggo kilabeg 
hiyag hisahup ane hiren te lehoma 
unduhuk lit hiyag isahup. 

28 Henehap selmon hunusuk hag teg 
angge famen henehime hunusuk fug 
teg inap fahet henekol toho welam fug. 
Henehap selmonet henehimeyet indok 
humon fam yal henebuk hag tohon ino 
fahet henekol toho welamuhup. 

29 Suwe wiluwe piren fahet uang anggen 
misig eneg wa reg. Suwe ari siyag ulug 
onggo we tot wa reg angge famen 
Hinikni Allahn mako wambuhu rohon 
peruk ane ariyen kinangma wambuk fug 
teg. 

30 Ari regma hir oho hununggulmu 
honoruk wilip atukon Allahn winag 
harisiyon wereg. 

31Suwe wiluwe anggolo famen 
Ambolma weregma hit Aluke fil 
welahebon henekol toho welam fug. 

32 An fahet ap iniline fag toho uruk ahun 
fahet Anden oho Nikni poholmon Iline 
fag toho uhuk. 

33 An fahet ap iniline awiya waruk ahun 
fahet Anden oho Nikni poholmon Iline 
awiya wahuk." 

34 "Ap seli roho werehon mangnowap 
enebik oho waharisi puk fug. Mangnowap 
enebuhuk ulug waharikik fug, tog walug 
waharikik. 

35 Ap eke ikni men ap uwag yinggoho 
wereg lit hili roho welamuhup ulug 
waharikik. Hiyap eke isinga men ap uwag 
yinggoho wereg lit hili roho welamuhup 
ulug waharikik. Hiyap eke ahun isinga 
men ap uwag yinggoho wereg lit hili roho 
welamuhup ulug waharikik. 

36 Ininggareg inibam o misig werehonen 
seli roho welamuhup. 

37'Nikni men nisinga men nindi pulmu 
reg, Yesus nindi isanggoma,' peruk inap 
An niraham welam fug teg. 'Namloho 

men nahaloho men nindi pulmu reg, 
Yesus nindi isanggoma,' peruk inap An 
niraham welam fug teg. 

38 Teltuk ahen ha rulug An nombolim 
laruk elehon An niraham welam fug teg. 
39 An noluk welaruhuk peruk ahun ino 

oluk welaruhu fug. Nowe unuk fahet 
war atnin peruk ahun ino tem toho oluk 
welaruhu. 

40 Ap san hit pali wat heneptuk halug 
An pali wat Naptuk. An pali wat Naptuk 
ahun inowen Nikni An mon Naptisiyon 
oho pali watuk. 

41 Wene hiyag isaruk ahun tu ulug pali 
watukon ino onggo wene hiyag isaruk 
ahun og utukon at aruhu. Fano ane turuk 
ahun tu ulug pali watukon ino onggo 
fano ane turuk ahun og utukon at aruhu. 

42 Ap toron tuma werehon ik obok haruk 
halug Yesus ot tu ulug ik 0g utuk ahun 
ino onggo og utuk ane longgo uhu fug. 
Ari tem toho hiyag hisaruk lahi," ibag. 
1 1 1 Yesusen wene obog toho ari Otsi 

nisanggowen hiyag isibareg o ino 
embeselug libareg it inibam eke la eke la 
wene hiyag eseheg milal enebeheg turuk 
latfag. 

2Yohanes penjara wereg lit hol 
harukmen Kristus inowen ari-ari 
turuk urukmu hol hibag. Hol hibareg 
Yohanesen otsi mon eneptuk lit, 

3"Ap winon eke mangno ruruk lamuhuk 
ano, waruhu ibahon ino Har ano, kapal 
ha lalihip," ulug otsi mon enepfag. 

4Mon enepfagma libagma Yesusen 
hiyag isaruk lit, "Hiren yet hehep ane 
men hol hehep ane men lalihipteg 
Yohanes hiyag irik lalihip. 

> Ap inil hupnihon inil fano atug yet 
haruk, ap unuyug siyahon fano atug 
laruk, ap enehap salukangge rohon 
enehap fano atuk, ap inisanggo larehon 
husoho larikim hol haruk, ap warehon 
onoluk atuk, ap enengge eleg inap wene 
fanowon hiyag isaruk. 

6 An fahet indi nin atug nirim peruk 
elehon ino ahiyeg toho wereg," ulug 
Yesusen Yohanes otsi itano hiyag isibag. 

7 Yohanes otsi arimano libagma Yesusen 
ap anggolo arimano fam Yohanes fahet 
hiyag isaruk lit, "Nungge yet hul ulug 
farema larikip? Hame mulilik la mulilik 
wam turukon yet hul ulug larikip? 

8 Nungge yet hul ulug larikip? Ap sum 
fanowon wan tehon yet hul ulug larikip? 

Sum fanowon wan tehon ap suwon 
inibam eneg wereg. 

9 Nungge yet hul ulug larikip? Wene 
hiyag isaruk ahun yet hul ulug larikip? 
Wene atam hiyag isaruk latfag inap 
arimano at palimu weregma it apma reg, 
ari tem toho hiyag hisaruk lahi. 

10 At fahet tam haharoho imbibahon 
tu, 'Yet himin, Hat halukema laruk 
laruhuwon Namingmingangge eke 
monde fuhuk. Hat waruhun ke aren hale 
feruk laruhu.' 

111t hiyaben indag eneptuson arimano 
Yohanes ikma pilap eneptuk latisi ahun 
palimu wereg hag toho misig oho wereg 
eleg. Wereg eleg angge famen Allah 
umalikisi atuson tot-toron arimano at 
apma regma it palimu wereg. Ari tem 
toho hiyag hisaruk lahi. 

12 Yohanes ap ikma pilap eneptuk latisi 
ahun inam atisi liyen tulug ketiya oho 
aben Allah weregma taluk toho hulul 
ulug turuk. Taluk toho hilaruk inap 
arimanowen ap winon Allah weregma 
kuhup fug ulug sok latuk. 

13 Wene hiyag isaruk latfag inap men 
Musa wene menen Yohanes inam aruhu 

ulug fulu roho haruk lit haharoho 
imbibag. 

14 Elia waruhu ibahon ino at waha. Hiren 
at fahet fano peruk lahep ano? 

15 Ap sa isanggo wereg halug uruk lahi 
ane aru holukag." 

16 "Ap aruma werehon fahet nungge 
fam wirim hamin? It arimano malik toron 
ayeg waroho waruk ambeg heriyeg lit 
onori men enele uruk lit, 

17 'Niren waruk tel hesehe angge famen 
hit yunggulehep fug, nit hunu sini ehema 
hit uba yarehep fug,' uruk hag toho ap 
aruma wereg. 

18 Yohanes ino waharisireg ik men 
suburu men na fug angge weregma at 
undama siyag angge wereg uruk latusa. 

19 Weregman At ap kinangmon atfahon 
ino waharisireg suburu na ik na 
turukmu yet harusareg, 'Ap aru ik men 
suburu men abuwap ahun waharisimu 
pemerintah amingmingangge uang 
embelug lalihip uruk inap men siyag ane 
turuk inap men enere tu,' uruk. Mun 
ane man ane alemet ondomiyet Allah 
oluk teg ane ari Aren turukon famen fag 
atuk," ulug hiyag isibag. 


MATIUS 11.20-24 58 


20 Ari ulug hiyag isibareg Yesusen 
ap wene holtuk elehon o pumbuk 
winon werehon per enepmin pibag. Ap 
arimanowen Yesusen fano ane anggolo 
turuk latfahon haruk latfag angge famen 
wenggel haruk latfag fuhon per eneptuk 
lit, 

21 "Hit Korazim hinap, hinindi anggin 
amag! Hit Betsaida hinap, hinindi anggin 
amag! Hit ouk warukon fano atikip hag 
toho Tirus inap men Sidon inap men oho 
fanowap eneplepma it arimano atam 
inindi anggar atepma fesi lahaplep. 

22 Allahn ap minggir enepmin puhu 
sambil o Tirus men Sidon men fano 
welamuhup, hit eneg mondabi siyag 
amuhup. 

23 Hit Kapernaum hinaben Allahn 
poholman lisoho og nenebuhu peruk 
lahep? Eleg o nori, ap war atukon wereg 
ambeg pilap henebuhu. Hit ouk warukon 
fano atikip hag toho o Sodom inap 
fanowap eneplepma ketiya oho fano 
welalep. 

24 Allah ap minggir enepmin puhu 
sambil o Sodom tot se reg angge 
famen hit mondabi siyag amuhup," ulug 
Yesusen hiyag isibag. 

25 Yesusen ari hiyag isibareg, "Nikni, 
Haren pohol men kinang men seneg 
lahenma Anden wel Haptuk lahi. Mun ane 
man ane alem nonoluk ninap perukon 
Haren hiraho feruk lit ap siyahon toron 
enelukeman fag toho hiyag isaruk lahen. 

29 Nikni, Hat hindiyen ari roho timin 
peruk lahen. 

27 Mun angge man angge Ikniyen 
Amloho ubam emberisimu ap misihen 
oho Amloho onoluk teg elegma we 
Ikniyen eneg Oluk teg lit wereg. Ap 
misihen oho Ikni oluk teg elegma we 
Amlohowen eneg Oluk teg lit wereg. 
Amlohowen Ikni fahet fag toho hiyag 
isarukmu holuhup inap arimanowen Ikni 
fahet onoluk amuhup. 

28 Hit anggin angge waruk lit sat toho 
turuk lahepma An nambeg maniyek, 
Anden let henebuk. 

29E paleg Anden hununggulmu 
umbuhukon ha ruruk lit Anden milal 
henebuhuk ane fuki roho turuk lamuhup. 
Nindi wiyig teg lit apma imbik wamburuk 
lahi. Ari roho turuk lamuhupteg hinindi 
yuwag toho welamuhup. 

30E paleg Anden hununggulmu 
emberuk lahiyon se rehen, sum sukni 

hunubaharuk lahiyon seyon sukni feruk 
lahi," ulug Yesusen hiyag isibag. 

1 2 1 Misihim wene uruk sambil hari 

Sabat Yesus otsi men roti anggen 
fok tibag ambeg larukmen Otsi suburu 
obok hibareg roti anggen tahanoho 
wibareg naruk latfag. 

2 Narukmu Farisi inaben yer isibareg 
Yesus hiyag Utuk lit, "O wene uruk 
sambil welahe angge famen Hat hotsiyen 
tuk fug teg ane turuk," ibag. 

3 Ari ibagma Yesusen, "Dauren tibag 
ane fahet suwesingga fam haharoho 
imbibahon harikip fug? At men it 
ambiyeg laruk latfahon arimano men 
suburu oboken 

“Allah ibam kibareg suburu roti Allah 
ibam emberukon it usa inaben eneg 
narukon Daud otsi men na fug teg angge 
famen nibag. 

> Musa wene fam sembahyang uruk 
sambil mun ane man ane tuk fug ulug 
haharoho imbibag angge famen imam 
usa inap arimanowen Allah ibam kulug 
iren oho tuk fug teg ane turuk. Iren ari 
turuk angge famen haharoho imbibag 
ane unuyuhen sobir isaruk eleg ane ari 
hiren haruk lahep fug? 

6 At tu werehon apma Allah wene uruk 
ibam wereg, ari tem toho hiyag hisaruk 
lahi. 

7 Allah wene aru, 'An fahet hubu 
lahaptuk inap fahet Nirim peruk lit ap 
inindi enesug inap fahet fano peruk 
lahi,' ulug haharoho imbibag. Haharoho 
imbibahon tu wenggel helepma siyag 
ane turuk eleg inap aruma fahet enebug 
elep fug. 

8 At ap kinangmon atfahon ino wene 
uruk sambil At ngi reg lit wereg," ulug 
hiyag isibag. 

9 Hiyag isalug libareg Yesus iren wene 
uruk latfag ibam kibag. 

10 Kurukmen ap misig inggik fumag fil 
hambuk teg angge welatfag. Welatfagma 
ap arimanowen, "Yoho wene uruk sambil 
hari Sabat welahereg ap hihir enebuk 
teg ano?" ulug Yesus kapal hibag. Kapal 
hibag ane ari siyag ane imisi ano fano 
ane imisi ano wal hul ulug kapal hibag. 

11 Ari ibagma Yesusen te, "Hit 
welahebon aruma henembohom misig 
wene uruk sambil kiling elma wamburuk 
halug lisoho wilibuk fug teg ano? 

12 Ap hime palimu reg ano, wam hime 
palimu reg ano? Ap hime palimu rehen 


MATIUS 12.13-19 62 


wene uruk sambil oho let tuk teg," ulug 
hiyag isibag. 

13 Ari hiyag isibareg Yesusen ap ino 
fam, "Hinggik pok himin," ibagma pok 
hibagma inggik fumag fanowon ino hag 
atfag. 

14 Aren tibag ane kim hibareg Farisi 
inap wilip atfareg Yesus wabuhuk ulug 
enele sahaltuk latfag. 

15Iren peruk latfag ane Yesus oluk 
atfagma o inowen wilip atug amumu 
libag. Ap anggolo Yesus ombolim 
larukmu Aren it fanowap eneptuk latfag. 

16 Atam Yesayan haharoho imbibahon 
ino hikir amag ulug Anden turuk lahi ane 
fahet ap winon hiyag isa fug ulug Ele ine 
roho komo enepfag. 

17 (12:16) 

18 Yesayan haharoho imbibahon tu, "Yet 
teg lamok, An namingmingangge mumal 
tarikikon tu ulug At fahet fano peruk 
lit Nindi reg lahi. An nahime fanowon 
At ubam umbuhukmu Aren Nawene ap 
obog toho hiyag isaruk laruhu. 

19 At inowen ap per eneptuk lit Ele 
hi roho uruk laruhu fugmu ap sel ke 
werehon kebunggalem ke werehon 
menen Ele holuhup fug. 

20 Fili hayu rohon si roho pilabe fesuhu 
fug, indok anggen fil turukon mondabi 
ware fesuhu fug. Allahn unggum kong 
tuhu ane Aren palimuwap tuhu. 

21 Ap obog tohowen At mangno ruruk lit 
yet teg lit welamuhup." 

22 Welatfagma ap eke undama siyag 
angge wereg lit nenek turukon Yesus 
ambeg hondoholug watfag. Ap ino il 
siyag teg lit ele lareg latfagma Yesusen 
ap ino hihitfagma fano atfareg ele uruk 
lit yet haruk latfag. 

23 Yet haruk latfagma ap anggolo 
arimanowen yuk lagmag ibareg, "Hun 
aru Daud amloho wereg," ulug enele 
sahaltuk latfag. 

24 Enele sahaltukmu Farisi inaben hol 
hibareg iren te: "Siyag angge setan 
onowe Beelzebul inowen ineyap tehekma 
setan yanggaloho wilip eneptuk," uruk 
latfag. 

25 It inindimuwen peruk latfag ane 
Yesus oluk atfareg Aren te, "O pumbuk 
misig inaben hili roho welamuhupmu 
siyag amuhup. O yowi misig inaben 
hili roho welamuhupmu fano roho 
welamuhup fug. 


MATIUS 12.26-31 64 


26 Ari hag toho Iblis ekeyen Iblis eke 
yanggaltuk halug it-it hili roho wereg lit 
enemu suwahal uruk. Ari roho turuk lit o 
misihon nangginoho fano welamuhup? 

27 Anden Beelzebul unuk fam ap undama 
siyag angge werehon yanggaloho wilip 
eneptuk uruk lahepma hit honotsi 
san inineyap eneptisimu siyag angge 
yanggaloho wilip eneptuk? Hininggareg 
honotsi arimanowen alem hunubam 
emberuk. 

28 Allah hime fanowon inowen Nineyap 
naptisimu siyag angge yanggaloho wilip 
eneptuk lahi halug Allah Ninikni suwon 
ino hit weregma tuma inam atisi. 

29 Ap misig ine anggolo ahun ibam 
kulug anggengge hilamin peruk halug 
ibam ngi ahun ino hele fam inggik pug 
tebelug eneg anggengge olma werehon 
hila reg. 

30 Ap san An men mangno roho wereg 
eleg ahun ino men seli roho welahi. Ap 
san An niraham wereg lit suburu yunggat 
taruk eleg ahun inowen suburu hik-hak 
isaruk ahun hag toho wereg. 

31 Ap unubam siyag ane turukon men 
Allah fahet Abug urukon men Allahn 
obog toho Ambolmayap tuhu. We Allah 

hime fanowon ino Abug uruk halug eneg 
Aren ambolmayap tuhu fug, ari tem toho 
hiyag hisaruk lahi. 

32 At ap kinangmon atfahon ino fam ele 
siyag toho uruk lit suwahal uruk halug 
Allahn ambolmayap tuhu. Allah hime 
fanowon ino fam ele siyag toho uruk lit 
suwahal uruk halug ketiya welaheyon 
oho fobik welamuhukon oho Allahn 
ambolmayap tuhu fug. 

33 E tu fano uruk lahebon anggen oho 
fano, e tu siyag uruk lahebon anggen 
oho siyag. Anggen ari yet halug e tu 
siyahon tu fanowon ulug honoluk atuk. 

34 Hit pisanggo umaliki, hininggareg 
haloho welahep fug angge famen 
nangginoho henembilik fam fano ane 
uk teg lahep? Hinindi fam siyag angge 
werehon ari henembilik fam oho wilip 
atuk. 

35 Ap fanowonen undaman fano-fano 
angge andog toho foroho lit fanowon 
eneg wiliptuk. Ap siyahonen undaman 
siyag-siyag angge andog toho foroho lit 
siyahon eneg wiliptuk. 

36 Allahn unggum kong tuhu sambil 
ino henele ket-ker ane alem wal taneg 

uruk latikibon ari fahet alem hunubam 
umbuhu. 

37 Hele uruk lahenon ariyen Allahn 
fanowap habuhu. Hambilik fam uruk 
lahenon ariyen unggum hubam 
umbuhu," ulug hiyag isibag. 

38 Misihim Musa wene onoluk inap men 
Farisi inap menen Yesus kapal haruk lit, 
"Nonowe, poholmonen turuk ane niren 
yet hulen wal himin," ibag. 

39 Ari ibagma Yesusen hiyag isaruk lit, 
"Ap siyahon ketiya werehon aruman 
inindi wenggel ha fug angge wereg 
lit poholmonen turuk ane yet hulen 
wal himin ulug Nubam ehesa. Ari 
ehesa angge famen Yunusen tibag ane 
ari wirimangge hag toho tibagma it 
arimanowen oho onoluk amag. 

40 Hun Yunus ino ikan ahummu hup 
hinahanam welatfag hag toho At ap 
kinangmon atfahon ino oho kinang aru 
fam hup hinahanam welaruhu. 

41 Hun Yunus inowen Niniwe inap hiren 
siyag-siyag ane turuk lahep ulug komo 
enepfagma inindi anggar atfareg Allah 
fam wenggel haruk latfag. Yunus ele 
apma reg angge famen Niniwe inaben at 
ele holtuk latfag. An nele palimu wereg 

angge famen hiren holtuk lahep fug. 
Holtuk lahep fugmu Niniwe inap arimano 
Allahn ap kinangmon minggir enebuhu 
sambil ino in amuhupteg hit ap aruma 
siyag ane turuk lahep ulug hininggaliyap 
henebuhup. 

42 Ahamu fil wereg inap onowe hiyap 
angge suwon eke welatfahon inowen hun 
Salomo indi oluk anggolo rehen ele uruk 
ane holuhuk ulug yitmi-yatman Salomo 
ambeg watfag. Hun Salomowen uruk 
ane apma reg angge famen hiyap ino 
yatman ele holik watfag. An nele palimu 
wereg angge famen hiren holtuk lahep 
fug. Holtuk lahep fugmu hiyap suwon ino 
Allahn ap kinangmon minggir enebuhu 
sambil in aruhureg hit ap aruma siyag 
ane turuk lahep ulug hininggaliyap 
henebuhu." 

43 "Siyag angge setan ino ap undaman 
wilip aruhureg anggenma lahureg Ia 
wam turuk lit kel taruk ambeg yami ril 
laruk angge famen hiyahaku fug. 

44 Hiyahaku fureg nibam embeselug 
waharikik ambeg suhuloho lamin 
puhureg ibam ino lahureg o ino kolo 
regman anggengge puhun toho weregma 
kuhu. 


MATIUS 12.45-13.1 68 


45 Kuhureg siyag angge setan sabiren 
onolok anggolowon hondog enebik 
lahureg enebe mangno roho o ino fam 
welamuhup. Ari hag toho setan arimano 
ap undama welamuhupmu ap ino atam 
tot fano famen fobik mondabi siyag 
aruhu. Ap ketiya werehon siyag ane 
eneg turukon arimano ari hag toho 
welamuhup," ulug Yesusen hiyag isibag. 

46 Yesusen ap anggolo arimano Ele 
hiyag isarukmu Isinga men Otsi men 
Ubam nenele ul ulug selma welatfag. 

47 Selma welatfagma ap misihen Yesus 
hiyag Utuk lit, "Hisinga men Hotsi men 
Hubam nenele ul ulug wahasareg selma 
werehen pen isa lag," ibag. 

48 Ari ibagma Yesusen At hiyag Itfag 
ahun ino fam, "Nisinga men Notsi men 
sa fahet ehen?" ibareg 

49 Otsi fil Inggik tum pil haruk lit, "An 
nisinga men Notsi men tuma wereg. 

50 An Nikni poholma werehon Ele holtuk 
lit fano ane turukon eneg it aruma 
An nare men Nerek men Nisinga men 
wereg," ibag. 

1 2 LO ino sambil Yesus wilip atfareg 

ik yenggelehon ayegma heriyeg 
latfag. 

2 Heriyeg latfagma ap anggolo miyaloho 
waharuken at ino kou fam kibareg 
heriyegma ap anggolo arimano ik 
ayegma luhal arik watfag. 

3 Luhaleg lit weregma alem anggolo 
fahet indit toho hiyag isaruk latfag. 
Hiyag isaruk lit, "Ap misig anggen fok 
timin perisireg wilip atisi. 

4Wilip atisireg fok turukmen anggen 
eke kebunggalma wamburusama suwe 
waharusareg obog toho narusa. 

> Anggen winon helep falma 
wamburusama kinang we tot werehen 
folo-folo wilip atisi. 

6 Wilip atisi angge famen mowen yet 
harisimu umanggen elehen halo uruk lit 
ilim atisi. 

7 Anggen winon hoholangge sehelimu 
wambirisimu hoholangge yat atuk lit 
waroho hondo isarisi. 

8 Anggen winon kinang fanoma 
wamburusama anggen yihik ferusama 
winon teng hinahan yig atisi, winon teng 
piren yig atisi, winon teng misig yig atisi. 

9 Ap san isanggo wereg halug uruk lahi 
ane ari fano holukag," ulug Yesusen 
hiyag isibag. 

10 Ari ulug hiyag isibag ane fahet Otsi 
watfareg Onowe kapal haruk lit, "Nungge 
fahet Hele indit toho hiyag esehen?" 
ibag. 

11 Ari ibagma Yesusen, "Allah ap obog 
toho Inikni aruhu ulug hiraho latisiyon 
hit fahet inamap tirisi angge famen it 
winon aruma eleg. 

1? Ap san anggengge forohowon ino 
nin eke og uruhumu anggolo sebe roho 
foroho laruhu. Ap san anggengge elehon 
ino tor angge forohowon itano taluk toho 
hilahu. 

13 Alem ari fahet Anden nele indit toho 
ap aruma hiyag isaruk lahi. Inil fam yet 
haruk anggeyen fuki roho yet haruk 
eleg. Inisanggo fam holtuk anggeyen 
fuki roho holuk fug angge inindi anggar 
atuk eleg. 

14Yesayan atam haharoho imbibahon 
hikit toho it aruman turuk ane fam teko 
laruk. 'Hinisanggo fam holtuk lahep 
angge famen hinindi anggar atuk eleg. 
Hinil fam yet haruk lahep angge famen 
hinindimu honoluk atuk eleg. 

15 Ap aruma inindi sohu roho wereg lit 
inisanggo lareg lit inil hupnig lit wereg. 
Inil fenggen amuhupteg inisanggo 

husuhureg inindi anggar amuhup tohon. 
An nambeg suhuloho wamuhupmu 
Anden hihir enebuhuk tohon.' 

16 Hit hinil fano werehen yet haruk 
lahebonen henehiyeg toho welahep. 
Hinisanggo fano holtuk lahebonen 
henehiyeg toho welahep. 

17 Ap wene hiyag isaruk latfag inap men 
inindi pikit toho wenggel haruk latfag 
inap menen hiren haruk lahebon ari iren 
yet hila peruk latfag angge famen yet 
hibag fug. Hiren holtuk lahebon ari iren 
oho holta peruk latfag angge famen hol 
hibag fug. Ari tem toho hiyag hisaruk 
lahi. 

18 Fok turuk ahun fahet indit toho ihiyon 
ari pikit toho iminon holeg lamok. 

19 Allah ap obog toho Inikni aruhuwon 
fahet aben holtuk angge famen indi 
anggar atuk eleg halug siyahon inowen 
anggen fanowon ap indimu fok turukon 
ino waharuk lit heneko hilaruk. Ihiyon 
ari kebunggalma fok turukon fahet ihi. 

20 Helep falma fok tirisi ihiyon ari Allah 
wene ahiyeg toho folo-folo holtuk angge 
famen 

21 umanggen eleg hag toho werehen 
indi piren toho wereg ahun fahet ihi. 

At ino siyag toho wereg lit wene fahet 
wabul ulug abug il larukmu indi nin atuk. 

22 Hoholangge sehelimu fok tirisi ihiyon 
ari wene holtuk angge famen nangginoho 
welaruhuk ulug indi fituk lit mun angge 
man angge foroho lale perukon ariyen 
wene fanowon ino hondo rebeserukmu 
anggen yihik feruk elehon hag toho 
wereg. 

23 Kinang fanoma fok turuk ihiyon 
ari aben wene holtuk lit fano wenggel 
harukon fahet ihi. Winonen anggen teng 
hinahan yihik feruk, winonen teng piren 
yihik feruk, winonen teng misig yihik 
feruk hag toho wereg," ulug Yesusen 
hiyag isibag. 

24 Hiyag isibareg Yesusen wene winon 
eke indit toho hiyag isaruk lit, "Allah 
ap obog toho Inikni aruhuwon ino ap 
misihen anggen fanowon iyabukmu fok 
turukon hag toho wereg. 

25 Fok tebelug ap obog toho arimano 
nohorukmu seliyon waharuk lit anggen 
fanowon fok teg ambeg ino anggen 
siyahon fok tebelug hirag-hirag larisi. 

26 Tot welatusama fok tirisi angge ino 
wilip atisireg anggen yihik ferisimu 
hoholangge anggolo wereg latisi. 


MATIUS 13.27-31 73 


27 Hoholangge anggolo wereg latisimu 
ngi ahun ino fam otsiyen hiyag utuk lit, 
'Nonowe, anggen fanowon eneg haren 
fok tirikin angge famen siyag-siyag 
angge nangginoho wilip atisi?' ulug 
onowe kapal harusa. 

28 Kapal harusama onowe inowen, 'Ap 
seliyonen anggen siyahon fok tirisimu 
wilip atisi,' irisimu otsiyen onowe fam, 
'Hoholangge arima hene fisik lul ano?' 
ulug urusa. 

29 Ari urusama onowe inowen, 'Nori, 
hoholangge henetuk lit halihipteg 
fanowonet mangno roho hene fesehep 
ha nowen imbisiyek,' irisi. 

30 'Siyahonet fanowonet mangno 
roho wilip aruhureg wirik amag. 

Wirik aruhumu kong tuhup sambil 

ino anggen paltuk inap arimano fam: 
Hoholangge indok fam yaltukon fahet 
tam henetlihipteg het toho palu ruruk lit 
anggen fanowon eneg nibam kilabiyek 
ulug hiyag isahuk,' irisi," ulug Yesusen 
hiyag isibag. 

31 Yesusen wene winon eke indit toho 
hiyag isibag. "Allah ap obog toho Inikni 
aruhuwon ino fahet soluk anggen fam 

wirim haruk lit hiyag hisamin. Anggen 
ino ap misihen walug iyabukmu fok tirisi. 

32 Soluk anggen ino anggen winon su 
reg angge famen mondabi itik-itik angge 
wereg. Itik angge famen wilip atug 
su atukmu anggen winon famen wilip 
atukon tot teg angge famen soluk ino su 
atukmu suwe pohol ke larukon inggikmu 
ei wirik waharuk," ulug Yesusen hiyag 
isibag. 

33 Nin eke Yesusen indit toho hiyag 
isaruk lit, "Allah ap obog toho Inikni 
aruhuwon ino sig angge roti wiratukon 
fam wirim timin. Sig angge ari hiyap 
misihen wak larisireg ul hag angge 
ino kou hinahan winag harisireg ul ino 
fam kila feserisireg weregma kila ferisi 
angge ino unduk eneg turuk latisi," ulug 
Yesusen indit toho hiyag isibag. 

34 Wene obog toho ari Yesusen indit 
toho eneg hiyag isaruk latfag. Pikit toho 
eke uk fug angge indit toho eneg hiyag 
isaruk latfag. 

35 Indit toho hiyag isaruk latfahon ari 
atam wene hiyag isaruk latfag ahunen 
haharoho imbibahon hikit toho teko 
libag. Haharoho imbibag ane aru, "Anden 
wene indit toho hiyag isaruk lit pohol 

kinang wal tibag sambil ino famen map 
toho welatfahon Anden hiyag hisamin 
peruk lahi." 

36 Hiyag isibareg ap anggolo arimano 
fam hinibam lalihip ibareg ibam libag. 
Libareg weregma Otsiyen Onowe kapal 
haruk lit, "Anggen siyahon men fanowon 
men fahet indit toho hiyag esehenon 
arimano nir oho pikit toho hiyag nisimin," 
ibag. 

37 Ibagma Yesusen, "Anggen fanowon 
fok turuk ahun ihiyon ari At ap 
kinangmon atfahon ino fahet ihi. 

38 Yabuk ihiyon ari kinang aru fahet 
ihi. Anggen fanowon ari Allah umalikisi 
werehon fahet ihi, anggen siyahon ari 
siyahon umalikisi fahet ihi. 

39 Seliyonen anggen siyahon fok turuk 
ihiyon ari Iblis fahet ihi. Anggen kong 
turuk sambil ihiyon ari pohol kinang eleg 
aruhu sambil fahet ihi. Kong turuk inap 
ari malaikat Allah otsi fahet ihi. 

40 Hoholangge heneko het tuhupteg 
indok yaluhup hag toho pohol kinang 
eleg aruhu sambil ino ari roho tuhup. 

41 At ap kinangmon atfahon inowen Otsi 
mon enebuhumu ap siyag ane turuk lit 

ap inindi nina feseruk inap kinangma 
werehon obog toho palu enebuhup. 

42 palu enebuhupteg indok suwon fam 
hik isahupmu eneyeg kilit matuk lit uba 
yatuk lamuhup. 

43 Ari tuhup sambil ino ap inindi pikit 
toho wenggel harukon arimano mo ket 
laharuk lit asinandi ruruk hag toho Inikni 
Allah men ambiyeg weregma enebe 
umbagpag turuk lamuhup. Ap sa isanggo 
wereg halug at inowen holukag," ulug 
Yesusen hiyag isibag. 

44" Allah nit ap kinangmon obog toho 
fahet Ninikni aruhuwon ino fano-fano 
angge fam indit toho wirim timin," ulug 
Yesusen ibag. "Fano-fano angge ari 
kinang habuloho salegma ap ekeyen 
habul harukmen hiyaharisi. Hiyaharisireg 
nin sale feselug ibam larisi. Fano-fano 
angge hiyahaki ulug ahiyeg harisireg 
kinang ari an atmin ulug aren angge 
obog toho kinang ngi ahun ino wam fek 
ei yatuk hag toho 09g itisireg kinang ino 
at atisi," ulug Yesusen hiyag isibag. 

45 Yesusen nin eke hiyag isaruk lit, 
"Allah Ninikni aruhuwon ino ilembani 
fam wirim timin. Ap misihen ap wereg 

ke ilembani umbagpag turukon ayeg 
waroho wamin ulug yami ril laruk latisi. 

46 Yami ril larukmen ilembani fanowon 
misig umbagpag turukon yet harisi. Yet 
harisireg ibam larisimu aren angge obog 
toho ilembani onggo ulug ngi ahun ino 
0g itisireg ilembani fanowon ino at atisi," 
ulug Yesusen hiyag isibag. 

47 Yesusen nin eke hiyag isaruk lit, 
"Allah ap kinangmon obog toho Inikni 
aruhuwon ino ikan watuk asum fam 
wirim timin. Ikan watuk asum ari ik 
ahummu pilaptusama ikan eke hag eke 
hag yuhar atusa. 

48 Yuhar atusama sum keleg irisimu 
ik ayegma lisoho imbik larusa. Imbik 
larusareg hur atusareg ikan fanowon 
eneko yuhare feruk lit siyahon hik 
isarusa. 

49 Allah fobik waruhu sambil ino ari hag 
toho tuhu. Ap siyahon men fanowon 
men malaikat fobik wamuhupteg minggir 
enebuhup. 

50 Minggir enebuhupteg siyahon indok 
suwon naruk ambeg hik isahupmu 
uba yatuk lit eneyeg kilit matuk lit 
welamuhup," ulug Yesusen hiyag isibag. 

1 Ari ulug hiyag isibareg Otsi fam, "Ihi 
ane obog toho aru hinindi anggar aha?" 
ibagma Otsiyen te, "Yu holehe," ibag. 

52 Ari ibagma Yesusen, "Musa wene 
oluk ahunen Allah ap obog toho Inikni 
aruhu ane fahet indi anggar atuk halug 
at ino o ngi ahun hag toho wereg lit fano 
angge andog toho forohowon arimano 
famen aren angge atamonet fobikonet 
filila roho wiliptuk ahun hag toho wereg," 
ulug hiyag isibag. 

33 Yesusen wene indit tohon arimano 
obog toho hiyag isibareg o inowen wilip 
atug libareg 

34 At welatfag ambeg ibam yugmu 
o sembahyang uruk ibamen ap wene 
hiyag isibag. Hiyag isibagma ap arimano 
lagmag ibareg, "Ap tu Oluk teg ane 
aru san hiyag itisimu Oluk atisi? Hihir 
eneptuk ane san Ineyap tirisi? 

>> At ino o wituk ahun ino amloho 
fug? At tu hiyap unuk Maria ino amloho 
weregma Otsi Yakobus men Yusuf men 
Simon men Yudas men wereg eleg? 

56 Frekisi nit men tuma wereg eleg? 
Aren uruk ane aru ap san Olukap tirisimu 
uruk?" ulug enele sahaltuk latfag. 

37 Enele sahaltuk latfareg inindi nin 
atfagma ninirim pibag. Ninirim pibagma 
Yesusen, "Allahn monde feruk ahun 
fahet ap obog tohowen fano peruk angge 
famen we ibam yugmu wereg inap otsi 
owesi menen ninirim peruk," ibag. 

58 Ari ibagma At ubam wenggel haruk 
latfag fugmu it sehelimuwen ap anggolo 
hihir enepfag fug. 

14 1 Galilea kinang seneg latfag 

ahun Herodes ap suwon inowen 
Yesusen ari-ari turuk urukon hol hibag. 

2 Hol hibareg otsi fam ele hiyag isaruk 
lit, "Ap haruk lahebon tu Yohanes ap 
ikma pilap eneptuk latisi ahun ino war 
atisi angge famen oluk atisireg uruk. 
Yohanes ubabut ino at ubam atisimu 
turuk," ibag. 

3Herodes inowen are Filipus uhe 
Herodias fahet Yohanes tam senetfareg 
inggik hele waroho penjara kilapfag. 

“Penjara kilapfag ane aru re Yohanesen, 
"Hare uhe nungge fahet pal tarikin," 
ulug Herodes komo ribahon fahet hele 
watfag. 

> Aren pinggi ware fesemin pibag angge 
famen ap anggolowen at Allahn monde 

ferisiyon wereg peruk latfag ane fahet 
akolen imbisibag. 

5Weregma Herodes indag atfag 
ane fahet seni esetuk sambil ino 
Herodias ahaloho it sehelimu kibareg 
yunggultukmu Herodes ahiyeg hibag. 

7 Ahiyeg hibareg nungge-nungge hat 
hindi angge aru nubam heng napmihinon 
ari 0g hitmin ari tik-tem toho ihi ulug 
olukap tibag. 

8 Olukap tibagma hili inowen isingan 
tam hiyag itfag ane roho Yohanes ap 
ikma pilap eneptuk latisi ahun unggul 
kong toho kubag fam kilaboho og nimin 
ulug heng tibag. 

9 Heng tibag ane fahet ap suwon ino 
indi anggin atfag angge famen ap pohon 
iniline olukap tihi ane pisan timin fug 
pibareg og humul ibag. 

10 Ari ibareg otsi mon eneptuk lit, 
"Yohanes inggik hele waroho penjara 
werehon ino unggul kong toho 

11 kubag elma kila felug hili aru og 
itlihip," ibag. Ari ibagma Herodes otsi 
arimanowen Yohanes ino unggul kong 
tibareg kubag fam kilaboho hili ino og 
itfagma isinga ambeg hilalug libag. 

12 Hilalug libagma Yohanes ap ikma 
pilap eneptuk latfag ahun ino otsi 
watfareg ebe hilalug kinangma sale 
fisibag. Sale fisibareg Yesus ambeg 
libareg Herodesen Yohanes ware fesehek 
ulug Yesus hiyag itfag. 

13Yesusen Herodesen tibag ane hol 
hibareg an namu keyen ap eleg ambeg 
lamin ulug kou fam kibareg libag. Yesus 
otsi men kou fam kehesareg laruk 
urukmu ap anggolowen hol hibareg 
it inibam embeselug kinang keyen 
onorohole paloho eneluke fil laruk latfag. 

14 Yesus ik fumag fil libareg yer 
isarukmen ap anggolo luhaloho weregma 
yer isibag. Yer isibareg ap aruma 
Nindiyen-e pibareg it ouk warukon hihir 
eneptuk latfag. 

15 Tt ler eneptukmen hup atfagma Otsi 
ambeg libareg, "Nit ap eleg ambeg 
anggenma weregman hup atuken ap 
aruma o wereg ke lalusareg suburu 
ayeg waroho hilalusan aliyek ulug hiyag 
isimin," ibag. 

16 Ari ibagma Yesusen, "It nungge fahet 
lalusa, suburu hiren og isalihip," ibag. 

17 Ari ibagma Otsiyen te, "Niren suburu 
fuwaben men ikan piren men eneg 
foroho lahe," ibagma 

18 Yesusen, "Nambeg ulug maniyek," 
ibag. 

19 Ari ibareg ap anggolo arimano 
unubam, "Hoholangge wereg ke hur 
amiyek," ibag. Ari ibareg suburu fuwaben 
itano men ikan piren itano men wibareg 
seneg lit pohol lahap halug sembahyang 
ibareg Otsi unubam, "Ap aruma fibir 
eneplihip," ibareg kut-kut Otsi og 
isibagma iren ap fibir enepfag. 

20 Fibir enepfagma ap arimano obog 
toho nibareg enehum ouk atfag. Enehum 
ouk atfagma minggiroho imbibahon 
arimano andog toho sum nisanggowen 
fam yuharoho imbibag. 

21 Suburu nibag inap arimano hiyap 
men malik men winag isa fug angge ap 
eneg teng-teng angge (lima ribu) atfag. 

22 Welatfareg Yesusen otsi fam, "Hit kou 
fam kilihipteg ik fumag nindig atihip," 
ibareg ap anggolo arimano fam hinibam 
aliyek ibag. 

23 Hinibam aliyek ibagma it libagma 
Yesus ninggareg sembahyang imin ulug 

punumu libareg amu weregma hup 
atfag. 

24 Yesus otsi kou fam kibareg ik ahum 
pulmu larukmu homhomo eneluke fil 
waharuk lit ik haglabut anggolowen kou 
miyaltuk latfag. 

250 sakan tik oho lit suwe ele misig 
irikim Yesus it enembeg lamin ulug ik 
ahum pali ke sobil laruk latfag. 

29Ik ahum pali ke sobil larukmen 
Otsiyen yet hibareg mungguwat waharuk 
ano ulug yuk lagmag ibareg enekol 
haruk lit enele ya nga uruk latfag. 

27 Ya nga uruk latfagma Yesusen te, "An 
Honowe waharuk lahireg henekol eleg 
toho welamek," ibag. 

28 Ari ibagma Petrusen, "Nowe, Hat 
waharuk lahen halug an oho ik ahum pali 
ke watminen ma in," ibag. 

29 Ma in ibagma Yesusen ma ibagma 
Petrus ino kou famen wambibareg Yesus 
olohotma ik ahum pali ke sobit-sobit 
laruk latfag. 

30 | arukmen homhomo waharuk lit fu 
ruruk latfagma Petrus akol hibareg ikma 
wo uruk lit ele hum toho, "Nowe, Haren 
ninggik lit nabik ma," ibag. 

31 Ari ibagma Yesusen folo-folo inggik 
lisoho unduhuk feruk lit, "Nare, hindi 
wenggel ha fug angge nungge fahet 
hindi piren teg lit welahen?" ibag. 

32 Ari ibareg it kou fam kibagma siyelu 
yuwag atfag. 

33Yywag atfagma ap kou fam 
welatfahon arimanowen te, "Hat tem 
toho Allah amloho welahen," ulug At wel 
turuk latfag. 

34 Ik ahum ke nindig atfareg Genesaret 
kinangma libag. 

35 Libagma ap o ino welatfahon 
arimanowen ap tu wahayon hun Yesus 
ino waha ulug onoluk atfareg ap obog 
toho o walinggoho werehon fam At waha 
ulug hiyag isaruk latfag. Hiyag isaruk 
latfagma ap arimanowen ouk warukon 
obog toho Yesus ambeg hondog eneplug 
waharuk latfag. 

36 Waharuk lit Hasum atog eneg ki hul 
ulug Yesus fam heng turuk lit ap obog 
toho At asum ki hibahon arimano fano 
atfag. 

1 5 1 Welatfagma Farisi inap men 

Musa wene onoluk inap men o 
Yerusalemen Yesus weregma watfareg 
kapal haruk lit, 

2"Nonowe, nungge fahet Hat hotsiyen 
ninikni unumban ibag ane sokowa 
feseruk lit suburu nuk oho lir oho 
ininggik umaho eleg angge suburu 
naruk?" ulug kapal hibag. 

3 Kapal hibagma Yesusen te, "Hiren 
hinikni hunumban ibahon holtul peruk lit 
Allahn komo nenepfag ane nungge fahet 
sokowa feseruk lahep? 

4 Allahn komo neneptuk lit, 'Hikni 
hisinga hindi roho welaruhun, ikni isinga 
fam siyag ane uruk lit per eneptuk 
ahun ino war aruhu,' ulug Allahn komo 
nenepfag. 

3 Komo nenepfag angge famen hiren te, 
'Ap san ikni isinga hiyag isaruk lit: Naruk 
angge hit fahet emberikik angge famen 
Allah famap tihireg hubu lahabihi uruk 
ahun inowen 

Sikni isinga fam siyag ane turuk eleg,' 
ulug hiren uruk lahep. Ari roho uruk 
lahep ane ariyen Allahn komo nenepfag 
ane ino mondabi apmayap turuk lit 
hiniknisi unumban ibag ane palimuwap 
tirikip. 

7 Hit henele si uruk hinap! Yesayan ibag 
ane aru tem toho hit fahet haharoho 
imbibag, 


MATIUS 15.8-14 86 


8'Ap aruma enembilik atogman An wel 
Naptuk famen inindi An men sebe roho 
wereg eleg. 

9 Aben uruk ane fahet eneg milal 
eneptuk lit An nubam saplangge 
sembahyang uruk,'" ulug hiyag isibag. 

10 Yesusen ari ulug it hiyag isibareg 
ap anggolo arimano wol enepfareg 
hiyag isaruk lit, "Nori, Anden iminon te 
hinisanggo fam holtuk lit hinindi anggar 
amag. 

11 Henembilik fam naruk angge ariyen 
ap siyahap eneptuk eleg, ambilik fam 
wilip atukon ariyen ap siyahap eneptuk," 
ulug hiyag isibag. 

12 Ari ulug hiyag isibagma Yesus otsiyen 
te onowe kapal haruk lit, "Haren ehen 
ane ari fahet Farisi inap aruman siyag 
perukon ari Hat holuk?" ulug kapal 
harukmen 

13 Yesusen, "Yabukmu yatuk angge 
Nikni poholmonen yaho feruk elehon 
obog toho umanggenet heneko hik 
isahu. 

14 Tren uruk ane ari imbisiyek. Inil 
hupnihon arimanowen onori inil hupnihon 
hondog eneptuk. Inil hupnihon arimano 
ininggik ilang toho larukmen enebe 

pirenet kiling elma mako wambuhup," 
ibag. 

15 Ari ibagma Petrusen, "Nowe, indit 
toho ehenon ari pikit toho nit hiyag 
nisimin," ibag. 

16 Ari ibagma Yesusen, "Nori, hit oho 
hinindi anggar am fug angge welahep? 

17 Mun angge man angge aben narukmu 
enehummu wambuhureg onolombik 
ele ke yog men wilip aruhu ane ari hit 
henepeleg? 

18 Ap siyahap eneptuk ane ari inindi 
fam wenggel halug enembilik fam wilip 
atukon ariyen ap siyahap eneptuk. 

19 Inindimu wenggeltuk ane ariyen 
onolok ane inam atuk, ap unusuruk ane 
men, ap unuhesi pal taruk ane men, pabi 
ruruk ane men, yoholiyangge waruk ane 
men, enele si uruk ane men, ap enebug 
uruk ane men obog toho ari inindi famen 
wilip atuk. 

20 Ari famen ap siyahap eneptuk. Inggik 
umaho eleg angge narukon ariyen ap 
siyahap eneptuk eleg," ulug Yesusen 
hiyag isibag. 

21 Welatfareg Yesusen o aru embeselug 
longgo imin ulug o Tirus men Sidon men 
libag. 

22 | ibagma Kanaan hiyap o pumbuk 
ino fam welatfahon misig Yesus ambeg 
watfareg ele uruk lit, "Nowe, Hat Daud 
amloho welahenon aruwen an nahaloho 
undama siyag angge setan wereg 
lit ouk anggolo waruken Haren hindi 
niyamihinteg hihit nitnihin," ulug heng 
tibag. 

23 Heng tibagma Yesusen hebeloho 
hiyag um fug angge welatfag. Hiyag um 
fug angge werehen Otsiyen Onowe fam 
heng uruk lit, "Hiyap aru ele anggolo 
uruken lawag tohon hiyag imin," ibag. 

24 Ari ibagma Yesusen hiyap ino fam, 
"An mon naptisiyon Israel inap wam 
domba longgo uruk hag toho longgo 
uruson hiyag enebuhuken an mon 
naptisimu waharikik," ibag. 

25 Ari ibagma hiyap ino Yesus iraham 
libareg Alukema hur atfareg, "Nowe, let 
nabin," ibag. 

26 Ari ibagma Yesusen, "Suburu malik 
toron fahet wirako emberukon lisoho 
mene og utukon ari siyag," ibag. 

27 Ari ibagma hiyap inowen, "Nowe, tem 
toho ehen angge famen suburu ahap 
siyahon aben hik isarukmu meneyen 
ondol heheg naruk," ibag. 

28 Ari ibagma Yesusen hiyap ino fam, 
"Nahaloho, tem toho hindimuwen An 
nubam wenggel hehenma pehenon ari 
hag toho teko lamisi," ibag. Ari urukmu 
itano ahaloho ino fano atfag. 

29 Welatfareg Yesus o ino embeselug 
ik Galilea yenggelehon ayegma libareg 
punumu lahibareg heriyeg latfag. 

30 Heriyegman ap anggolo arimano 
mondeg angge Yesus ambeg waharuk 
lit ap unuyug siyahon men enembol 
simbuk tohon men inil hupnihon men 
enele larehon men ouk eke hag eke hag 
warukon men hondog eneplug Yesus 
alukema imbisik waharukmu obog toho 
Aren hihir eneptuk latfag. 

31 Hihir eneptuk latfagma ap anggolo 
arimanowen yet harukmen enele larehon 
enele urukmu enembol simbuk tohon 
pikir atukmu unuyug siyahon fano atug 
larukmu inil hupnihon fano atug yet 
harukmu ap welatfahon arimanowen yihi 
uruk lit enekol hibareg Allah Israel inap 
Inikni wel turuk latfag. 

3? Welatfareg Yesusen otsi Niraham 
tiya maniyek ulug wol enepfareg, "Ap 
anggolo aruma hup hinahanam suburu 
na fug anggeyen An men ambiyeg 

wahereg weregma Nindi isaruk lahi. 
Suburu hinik larukmen keman unuyug 
wiyig am nowen aliyek imin fug," ibag. 

33 Ari ibagma Otsiyen te, "Ap eleg 
ambeg tuma welahereg ap teng-teng 
angge aruma nangginoho suburu og 
usulon fahet uruk lahen," ibag. 

34 Ari ibagma Yesusen, "Suburu 
nombaren foroho lahep?" ulug kapal 
isibagma, "Suburu sabiren men ikan 
toron tot foroho lahe," ibag. 

35 Ari ibagma Yesusen, "Ap aruma 
kinangma tuma hur amusa," ibareg 

36 suburu sabiren men ikan men 
wibareg seneg lit sembahyang ibareg 
kut-kut Otsi og isibagma Otsiyen te ap 
anggolo arimano fibir eneptuk latfag. 

37 Fibir eneptuk latfagma it obog toho 
nibareg enehum ouk atfagma minggir 
atfahon arimano sum sabiren yuharoho 
imbibag. 

38 Ap suburu nibahon arimano hiyap 
men malik men winahuk fug angge ap 
suwon eneg teng-teng angge (empat 
ribu) arimano nibag. 

39 Nibagma Yesusen hinibam aliyek 
ulug hiyag isibareg At kou fam kibareg o 
Magadan fil laruk latfag. 

1 6 1 Welatfagma Farisi inap men 

Saduki inap men Yesus wal hul 
ulug watfareg, "Poholmonen turuk ane 
misig niren yet hulen timihin," ulug heng 
tibag. 

2 Ari ulug heng tibagma Yesusen, "O 
hupmu hil yinggiruk halug hup hibi nohik 
ohoreg uruk lahep. 

3Hubet sakan tirikim hina het teg halug 
o muru rik ohoreg uruk lahep. Poholen 
turuk ane honoluk teg lahep angge 
famen enehangge fobik tuhuwon fahet 
henepeleg toho welahep. 

4Hit siyag ane turuk hinap tiya 
welahebonen poholmonen turuk ane yet 
hul ulug heng Naptuk lahep angge famen 
we wirimangge Yunus fam tibahon eneg 
fobik yet hahup," ulug hiyag isibareg 
Yesus it embeselug libag. 

“Yesus otsi men ik ahum ke nindig atuk 
lit Otsiyen suburu enepeleg atfag. 

6 Suburu enepeleg atfagma larukmen 
Yesusen, "Farisi inap men Saduki inap 
menen sig angge suburu roti wirabuk oho 
lit kilaptuk angge yet teg lit hinindimu 
honoluk toho welamok," ibag. 

7 Ari ibagma Yesus otsiyen, "Suburu 
nenepeleg aha ane fahet hiyag nisaruk 
ano," ulug enele enemu sahaltuk latfag. 

8Enemu sahaltuk latfag ane Yesus oluk 
atfareg, "Nori, An nubam hinindi wenggel 
ha fug angge nungge fahet suburu eleg 
ulug hinindi anggin toho wereg lit uruk 
lahep? 

? Hinindi anggar atuk eleg? Suburu 
fuwaben famen ap teng-teng angge 
(lima ribu) arimanowen narusama sum 
nombaren yunggaroho emberikip ane 
ino henepeleg atisi ano? 

10 Suburu sabiren famen ap teng-teng 
angge (empat ribu) arimanowen 
narusama sum nombaren yunggaroho 
emberikip? 

11 Anden ihi ane ari suburu fahet ihi 
fug angge famen nungge fahet suburu 
fahet ehek peruk lahep? Farisi inap men 
Saduki inap men sig angge roti wirabuk 
oho lit kilaptuk angge yet teg lit honoluk 
toho welamok ulug Anden hiyag hisaruk 
lahi," ulug Yesusen otsi hiyag isibag. 

12 Fobik ibag ane ino famen suburu roti 
fahet ehek fug, Farisi inap men Saduki 
inap menen hiyag isaruk ane yet teg 

lamok ulug komo nenebehek ulug inindi 
anggar atfag. 

13 Welatfareg Yesus o Kaisarea Filipusen 
witfag ibam libareg Otsi kapal isaruk 
lit, "At ap kinangmon atfahon fahet ap 
aruman sa peruk?" ibag. 

14 Ari ibagma Otsiyen te, "It winonen 
Yohanes ap ikma pilap eneptuk latisi 
ahun ino urukmu it winonen Elia ino 
uruk, it winonen Yeremia ano, atam 
Allah wene hiyag isaruk latfahon misig 
waharisi ano uruk," ibag. 

15 Ari ibagma Yesusen te, "Hiren te 
An fahet sa peruk lahep?" ulug kapal 
isibagma 

16 Simon Petrus inowen, "Hat Mesias 
Allah oluk werehon Amloho ino Hat 
welahen," ibag. 

17 Ari ibagma Yesusen, "Yunus amloho 
Simon hat hahiyeg toho welamin. Haren 
ehenon aru aben hiyag herehesama ehen 
fug, Nikni poholmonen hiyag herehekma 
ehen. 

18 Anden hat hubam tot imin: Hat te 
Petrus helep ineyon hag toho welahen. 
Anden numalikisi mumal enebuhukon 
helep ineyon aru fam in enebuhukmu ap 

war atukon wereg ambehen siyagman 
sen enesug lamuhup fug. 

19 Allah wereg ambeg kurukon sok 
husuruk angge hinggikmu umbuhuk. 
Kinangman pug tebuhunon poholman 
oho pug teg welaruhu. Kinangman lole 
fuhunon poholman oho loleg angge 
welaruhu," ibag. 

20 Ari ibareg Yesusen otsi fam, "An fahet 
Mesias tu wereg uk fug," ulug Otsi komo 
enepfag. 

210 ino sambil ak tibareg Yesusen otsi 
hiyag isaruk lit, "An Yerusalem lahukmu 
it Yahudi inap onowesi men imam 
usane onoluk inap onowesi men Musa 
wene onoluk inap menen An nubam 
angginon umbuhupteg Nele ying Naptuk 
lit pinggi Nuwabuhupmu ninggik pirenam 
welaruhukteg hinahaneg angge Noluk 
aruhuk," ibag. 

22 Ari ibagma Petrus inowen At inggik 
lisoho wibareg komo ruruk lit, "Nowe, 
ehen ane aru teko lahu fug, hele si 
ehen," ibagma 

23 Yesusen Petrus hebeloho kim haruk 
lit, "Hat Iblis hebe, haren Nindi angginap 
Naptuk lit Allah poholmonen peruk ane 
wenggel ha fug angge ap kinangmonen 

peruk ane eneg wenggel haruk lahen," 
ulug Petrus pet tibag. 

24 Pet tibareg Yesusen otsi hiyag isaruk 
lit, "Ap san An nombolim lamin perukon 
inowen inggareg apmayap taruk lit teltuk 
ahen ha rulug An nombolim laruk laruhu. 

25 An noluk welaruhuk peruk ahun ino 
oluk welaruhu fug. Nowe unuk fahet war 
atnin peruk ahun ino Allah olohotma 
mondabi tem toho oluk welaruhu. 

26 Ap misig mun angge man angge 
kinangma ngi aruhu angge famen indi 
wenggel ha fug angge Allah olohotman 
longgo uruk halug nungge fahet ngi 
aruhu? Mondabi fano welaruhu ane fahet 
nungge ayeg waroho og um teg? 

27 At ap kinangmon atfahon Ikniyen 
Ineyap turukmu Otsi malaikat 
walinggoho wereg lit umbagpag toho 
wamuhup. At waruhu sambil ino ap obog 
toho arimanowen siyag ane fano ane 
turuk latuson arimano hikit toho ayeg 
waruhu. 

28 Hit aruma welahebon sehelimu 
werehon winonen te At ap atik ibahon 
ino ap obog toho onowe reg lit wambik 
waharukmu war am fug angge honoluk 
wereg lit yet hahup," ulug hiyag isibag. 

1 7 1 Wene ari hiyag isibagma hup 
falfalikenam atfagma Yesus otsi 
Petrus men Yakobus men Yohanes men 
hondog eneplug it ambiyeg punu yaron 
fam lahibareg it enemu wereg latfag. 

2 Enemu wereg latfagma it hinahan 
itano inilmu Yesus ebe nin atfagma 
Orohole mo asinandi hag toho umbagpag 
turuk lit Asum umbagpag turuk lit o 
sakan tegma hag toho teg latfag. 

3 Ari reg latfagma Musa men Elia men 
At men enele urukmu iren kilap enesug 
latfag. 

4Kilap enesug latfagma Petrusen Yesus 
fam te, "Nowe, nit tuma welahe ambeg 
fanoma welahereg Haren o sabo hinahan 
witihip imihinmu Hat fahet eke, Musa 
fahet eke, Elia fahet eke wibul," ibag. 

>At ele urukmu itano hina selehon 
ino watfareg it hililip enepfagma hina 
apmane Ap ele eke uruk lit, "An namloho 
fahet Anden fano peruk lit Nindi reg 
lahiyon tu, At ele holtuk lamuhup," 
urukmu hol hibag. 

6 Ari urukmu hol hibareg Otsi enekol 
anggolo hibareg kinangma ying atfag. 

"Ying atfagma Yesus it enembeg 
watfareg sen isaruk lit, "Hit henekol fug, 
in amek," ibag. 

8 Ari ibagma it onorohole leko yet 
harukmu ap winon elegma we Yesus 
amu eneg welatfag. 

9 Punu ino famen wambik waharuk 
lit, "At ap kinangmon atfahon ino war 
aruhureg Oluk am fugmu hiren turukmu 
yet hehep ane ari ap misig oho hiyag isa 
fug," ibag. 

10 Ari ibagma Otsiyen kapal haruk lit, 
"Ari reg angge famen Musa wene onoluk 
inaben Elia tam waruhu uruk ane ari 
nungge fahet uruk?" ibagma 

1! Yesusen te, "Elia tam waruhureg 
obog toho arimano pikirap tuhu angge 
famen 

12 Elia tam waharisi, ari tem toho 
hiyag hisaruk lahi. At waharisi angge 
famen ap enepeleg toho wereg lit we it 
ininggarehen peruk ane ubam eneg turuk 
latusa. Ari hag toho At ap kinangmon 
atfahon ino oho it arimanowen alem 
angginon ubam umbuhup," ulug Yesusen 
hiyag isibag. 

13 Ari ulug hiyag isarukmu Yohanes ap 
ikma pilap eneptuk latfag ahun ino fahet 
hiyag nisaruk ulug inindi anggar atfag. 

14 Tom famen Yesus otsi men ap anggolo 
wereg ambeg wambibareg weregman ap 
misig Yesus alukema hur atfareg 

15 ele uruk lit, "Nowe, an numalik fahet 
Hindi himin. At il fulug turuk lit indokma 
keheg ikma wambeheg turuk lit ouk 
anggolo waruk. 

16 Ari turuk lit werehen Hat hotsi 
enembeg walug waharikik angge famen 
iren fanowap tuk fug teg latusa," ibag. 

17 Ari ibagma Yesusen, "Hit An nubam 
hinindi wenggel ha fug anggeyen 
henepeleg toho welahepma An hit 
men mondabi amusun toho welaruhuk 
ano? Nombarenam welaruhukteg hit 
sehelimuwen Nindi imbik wamburuk 
laruhuk? Malik ari ulug maniyek," ibag. 

18 Malik ino ulug watfagma siyag angge 
undama werehon ino fam Yesusen ele 
ine roho pet tibagma siyag angge ino 
wilip atfagma malik ino fano atfag. 

19 Fano atfagma Yesus otsi enemu 
wereg lit Onowe ubam, "Nungge fahet 
setan ino nit nenemuwen yanggaloho 

wilibuk fug teg lahe?" ulug Onowe kapal 
hibag. 

20 Kapal hibagma Aren te, "Hit An 
nubam wenggel haruk lahep fuhon 
ariyen setan ino wilibuk fug teg lahep. 
Hinindimu Allah fam tem peruk lit soluk 
anggen hahon hunubam welalepma 
punu aru fam, 'Heneko ahamu yag arik 
lag!' elepma yag arik lelep. Mun angge 
man angge hiren tuk fug tohon wereg 
lalep fug. 

21 Setan aru hahon wereg halug we 
hiyang wereg lit sembahyang urukmu 
eneg yanggaloho wilibuk teg," ulug Otsi 
hiyag isibag. 

22 Yesus otsi men o Galilea welatfareg 
Yesusen it hiyag isaruk lit, "At ap 
kinangmon atfahon ino fobik ap 
ininggikmu aruhumu 

23 iren At ino ware fesuhupmu inggik 
hinahaneg angge Oluk aruhu," ulug hiyag 
isibagma Otsi inindi anggin anggolo 
atfag. 

24 Yesus otsi men o Kapernaum 
weregma Allah ibam fahet uang 
emberukon heng eneptuk inap Petrus 
ambeg watfareg, "Hit Honowe aruwen 
uang anggen piren itano Allah ibam 

fahet emberuk ano eleg ano," ulug kapal 
hibag. 

25 Ari ulug kapal hibagma Petrusen te 
emberuk ibag. Ari ibareg olma Yesus 
wereg ambeg kibareg Yesus hiyag itmin 
ulug turukmen Yesusen tam at ubam ele 
uruk lit, "Simon, anden iminon tu fahet 
nungge pemihin. Ap suwon kinangma 
werehon arimanowen uang imbiyek 
ulug heng eneptuk ane ari ininggareg 
onotsi fam ano ap pohon unubam ano 
heng eneptukon ari fahet haren nungge 
pemihin?" ulug kapal hibag. 

26 Ari ulug kapal hibagma Petrusen 
te, "Ap pohon unubam heng eneptuk," 
ibagma Yesusen, "Ari ehenma ininggareg 
onotsi arimano umbuhuk fug ulug inindi 
se roho welamag," ibag. 

27 "Nit nunubam alem umbuhup tohon 
it inindi fano amag ulug haren ikan yami 
rik lamihin," ibag. "Ikan tam watnihinon 
ino wamihinteg ambilik kiyog hamihinmu 
ambilikmu uang anggen uhan weregma 
hamihin. Hamihinteg walug watnihinteg 
An faheret hat faheret it ininggikmu 
embemihin," ibag. 

1 8 1 Misihim Yesus otsi Onowe ambeg 
libareg, "Allah wereg ambehen ap 
sa suwon welaruhu?" ulug kapal hibag. 

2 Kapal hibagma Yesusen malik toron 
misig wol tibareg it walinggoho weregma 
it sehelimuwen unduhuk fibag. 

3 Unduhuk fibareg, "Hit hinindimu siyag 
angge werehon umbusuk fug angge 
malik toron indi hag toho amuhup fug 
halug Allah ambeg kuhup fug," ibag. 

4"Inggarehen apmayap tarukon malik 
toron hag aruhuwon ino Allah ambeg 
kuhureg su aruhu," ibag. 

5 "An nubam indi wenggel haruk lit 
malik toron tu hahon hondog talug 
foroho ahun inowen An fet nasug lit 
wereg," ibag. 

6 "Malik toron aruma An nubam wenggel 
haruk angge famen inindi nina feseruk 
ahun ino anggolopma helep humon 
ililoho ik ahummu pila feselepma fano," 
ibag. 

7 "Ap o kema-kema werehonen ap 
eke inindi angginap feseruk inap siyag 
amag. Ap inindi angginon kema-kema 
wereg angge famen we inindi anggina 
feserukon arimano siyag amag." 

8 "Hinggik men huyug menen hindi nina 
feseruk halug kong toho hik esemok. 
Hinggik huyug kong tebeselug Allah 
weregma kuhunmu fano. Hinggik huyug 
abir angge weregma indok suwon fam 
hik hiyahupmu ari siyag. 

9 Hilanggen fam yet halug hindi ninap 
haptuk halug hil misig hililoho hik 
isahunmu fano. Hil misig eneg weregma 
Allah wereg ambeg kuhunmu fano. Hil 
pirener angge weregma indok suwon 
fam hik hiyahupmu ari siyag. 

10 Malik toron aruma apma wereg ulug 
wenggel hahup tohon honoluk toho 
welamok. It toron aruma fer enesuhon 
Allah otsi malaikat likiya hupmu Allah 
alukema werehen Anden hiyag hisaruk 
lahi. 

11 At ap atik ibahon ino it longgo urukon 
arimano hiyag enebuhuk ulug waharisi." 
12 "Hiren nangginoho peruk lahep? Ap 

ekeyen wam domba teng hinahan 
(seratus) foroho lit weregma 
sehelimuwon misig longgo elepma 

it werehon (sembilan puluh sembilan) 
itano anggenma tom alem ke embeselug 
longgo elebon ino yami relep fug ano? 

13 Longgo elebon ino hiyag alep halug it 
winon arimano wereg angge famen misig 
longgo elebon ino fahet ahiyeg anggolo 
helep ulug ari we tem toho hiyag hisaruk 
lahi. 

14 Hinikni poholmon inowen oho malik 
toron misig aruma longgo uhubon ari 
siyag peruk lit wereg." 

15 "Hare eke siyag ane turuk halug 
ambeg lahunteg hare amu eneg 
weregma komo ruhun. Haren uhun ane 
hele holtuk halug nare indi fano aha 
puhun. 

16 Hare amu eneg weregma uhun ane 
holtuk eleg halug ap misig piren hondog 
enebuhun. Hondog enebuhunmu iren 
oho hare komo ruhup. Atam haharoho 
imbibahon te, 'Alem weregma ap piren 
hinahan alem ino onolukonen enele uruk 
lit alem haloho umbuhup,' ulug haharoho 
imbibahon hikit toho iren oho hare komo 
ruhup. 

17 Iren komo rurukmu holtuk eleg halug 
wene onoluk inap obog toho palu roho 
weregma holukag ulug hiyag isahun. 
Iren komo ruhup ane holtuk eleg halug 
ap tu Allah wene apeleg ahun siyag ane 
eneg turuk ahun hag toho wereg puhup. 

18 Hiren kinangma tuman pug tebuhup 
halug poholman oho pug toho welaruhu. 
Hiren kinangma tuman lole fesuhup 
halug poholman oho loloho welaruhu. Ari 
we tem toho hiyag hisaruk lahi. 

19 Nin eke misig hiyag hisamin: Ap piren 
kinangma werehon Allah fam tu heng 
tul ulug inindi misig atuk halug ari Nikni 
poholmonen og hisahu. 

20 Ap piren hinahan An nunuk fam 
palu roho welamuhup halug An pulmu 
unduhuk laruhuk," ulug Yesusen hiyag 
isibag. 

21 Yesusen ari ulug hiyag isibagma 
Petrus inowen Yesus fam te, "Nowe, 
nareyen nubam siyag ane turukmu 
ninggik winag harukmen nombarenam 
atuk halug nambolmayap turuk laruhuk? 
Siyag ane nubam turukmu ninggik 
sabirenam atuk halug hebeloho waruhuk 
ano?" ulug Petrusen Yesus kapal hibag. 

22 Kapal hibagma Yesusen te, 
"Sabirenam atuk halug hebeloho 
wabuk fug. Teng sabirenam atukmu 
oho hebeloho wabuk fug angge hondo 
rebeseruk laruhun. 

23 Allah ap obog toho Inikni aruhuwon 
ino ap suwon misig hag toho wereg. Ap 

suwon inowen otsi fam, 'Anden angge 
paleg lahebon winag hulen maniyek,' 
ulug wol eneptisi. 

24 Wol eneptisimu otsi arimano 
waharusama paleg angge winag 
harukmu ap misig fam uang inggila 
teng-teng angge numen (berjuta-juta) 
0g itfahon palehon welatisi. 

25 Paleg angge fahet og um fug teg 
latisimu ap suwon inowen uhe men 
umalikisi men aren angge obog toho 
hilaminon aru famen anden angge obog 
toho ayeg war amag perisi. 

26 Ari perisimu ap suwon ino alukema 
hur atisireg, 'Nikni, nilmu wereg atuk 
halug hanggengge fahet fobik og 
huruhuken hindi yuwag toho welamin,' 
irisi. 

27 Ari irisiyon fahet ap suwon inowen 
indi harisireg inggik lole ferisireg, 'Paleg 
angge fahet fobik og nuruhun fug, 
lamihin,' irisi. 

28 | amihin irisimu ap ino wilip atisireg 
larukmen are eke uang inggila misig 
paleg latisiyon ino men kema salkal 
urusa. Salkal urusareg are ino sen 
harisireg anggolop pete haruk lit, 

'Nanggengge paleg lahenon ari og 
nimin,' irisi. 

29 Og nimin irisimu are ino alukema hur 
atuk lit, 'Nare, nilmu wereg atuk halug 
hanggengge fahet fobik og huruhuken 
hindi yuwag toho welamin,' irisi. 

30 Ari irisimu are ino ele holuk fug 
anggeyen hele waroho penjara fam kila 
feserisireg, 'Palehon fahet og nuruhun 
halug eneg wilip aruhun, ' irisi. 

31 Ari turukmu ori winonen yet 
harusareg enere fahet inindi siyag 
atusama inikni ap suwon ino ambeg 
huruwe larusa. 

32 Huruwe larusama ap suwon inowen, 
'Ap ari nambeg watnisiyen hondohik 
lalihip,' ulug otsi mon eneptisi. Ap ino 
hondoholug waharusama ap suwon 
inowen, 'Nare, hat siyag hahun, haren an 
nubam hele ilaheg toho ehenma haren 
paleg lahenon fahet anden apmayap tihi. 

33 Anden hat nindi hiyihi hag toho haren 
oho hare fahet hindi reg lalen,' irisi. 

34 Ari irisireg olok harisireg inggik 
hele waroho unggum kong turuk inap 
wereg ambeg wabusa ulug 0g isarisireg, 
'Nanggengge palehon fahet obog toho 
og nuruhumu eneg wilip fesuhup,' irisi. 

35 Honoriyen hunubam siyag ane 
turukon fahet hinindi hondo rebeselug 
ambolmayap tuhup fugmu ap suwon 
inowen tirisiyon hag toho Nikni 
poholmonen oho hit hunubam tuhu," 
ulug Yesusen hiyag isibag. 

lYesusen wene ari obog toho 

1 9 hiyag isibareg Galilean wilip atug 
o Yudea Yordan fumag fil werehon libag. 

2 Ap anggolo luhaloho Ombolim laruk 
latfagma ouk warukon arimano Aren 
hihir eneptuk latfag. 

3 Hihir eneptuk latfagma Farisi inaben 
At wal hul ulug watfareg kapal haruk 
lit, "Aben hiyap og talug anggeyen alem 
winon-winon ubam embelug hiyap ino 
umbusuk hag teg ano?" ulug umung 
hibag. 

4Umung hibagma Yesusen te, "Atam 
wal tibag Ahun inowen ap men hiyap 
men wal enepfag ane suwesingga fam 
haharehon harikip fug? 

> Wal enepfareg hiyag isaruk lit, 'Aben 
ikni men isinga men embeselug uhe 
men mangno roho wereg lit enebe misig 
welamuhup, ibag. 

6 Wal enepfag ahun inowen ari ibagma 
it itano enebe piren fug, enebe misig 

wereg. Allahn misihap tibahon ari aben 
pirenap tuk fug teg," ibag. 

7 Yesusen ari ibagma iren te, "Aben nuhe 
embesemin peruk halug suwesingga 
fam, 'Hiyap tu imbisihi,' ulug haharoho 
hiyap ino inggikmu og uruhu ulug Musan 
ibag ane ari nungge fahet ibag," ulug 
Yesus kapal hibag. 

8 Ari ulug kapal hibagma Yesusen, "Hit 
hinindi sohu roho welahebon ari fahet 
eneg hun Musan hunuhesi umbusuk teg 
lahep ulug hiyag isibag. Ari ibag angge 
famen Allahn mun angge man angge wal 
tibag sambil ari roho ibag fug. 

9 Ap ekeyen uhe subon embeselug 
keron hilaruk ahun inowen ap unuhesi 
yarog taruk ahun hag toho wereg. Ari 
tem toho hiyag hisaruk lahi. We hiyap 
yaying turukon eneg umbusuk hag teg," 
ibag. 

10 Yesusen ari ibagma Otsiyen te Onowe 
fam enele uruk lit, "Ahun uhe men ari 
turuk lit welamuhup peruk lahen halug 
aben hiyap waruk ane embeselepma 
fano," ibag. 

11 Ari ibagma Yesusen, "Anden iminon 
aru ap obog toho inindi anggar 

amuhup fug, we Allahn inindi anggarap 
enebuhuwon fahet uruk lahi. 

12 Ap winon inisingasiyen unuwali eleg 
angge indag enepfagma unuhesi men 
mangno roho nohuk fug tehen hiyap 
hilaruk eleg. Ap winon aben unuwali og 
eneptukmu unuhesi men mangno roho 
nohuk fug tehen hiyap hilaruk eleg. Ap 
winon nit Allah umalikisi At weregma 
kuhuk ulug ininggareg inindiyen hiyap 
men mangno roho nohuk fug teg lahe 
ulug hiyap hulul fug peruk lit wereg. 
Ap sa indi wereg halug ihi ane ari indi 
anggar amag," ulug Yesusen hiyag 
isibag. 

13 Welatfagma aben malik toron 
unubam Yesusen sembahyang uruk 
lit Inggik ununggulmu embemisi ulug 
ambeg hondog eneplug waharuk latfag. 
Hondog eneplug waharukmu Otsiyen ap 
arimano per eneptuk latfag. 

14 per eneptuk latfagma Yesusen, "Malik 
toron arima An nambeg wamag tohon 
hiren per enebuk fug. Allah ap obog toho 
Inikni aruhuwon ino malik toron aruma 
unubabut hag toho werehon eneg Inikni 
aruhu," ibag. 

15 Ari ibareg Inggik ununggulmu 
emberuk lit hi enepfareg o ino 
embeselug wilip atfag. 

16 Ap misig Yesus ambeg watfareg, 
"Nowe, an Allah ambeg kuhukteg 
mondabi noluk welaruhukon fahet fano 
ane nungge ane turuk laruhuk, Haren 
hiyag nimin," ibag. 

17 Ari ibagma Yesusen, "Fano ane 
nungge turuk laruhuk ulug nungge fahet 
An kapal Neyehen? Ap we misig eneg 
fanowon wereg. Allah ambeg kuhukteg 
welaruhuk peruk lahen halug Allahn 
komo neneptuk ane hikit toho turuk 
laruhun," ibag. 

18 Ari ibagma ap inowen, "Nungge ane 
fam komo neneptukon fahet ehen," ulug 
kapal hibagma Yesusen, "Ap unusuk fug, 
ap unuhesi pal ta fug, yoholiyangge hila 
fug, hele si ane uruk laruhun fug, 

19 hikni men hisinga men hindi roho 
welaruhun, hinggareg hindi reg lahen 
hag toho ap winon oho hindi reg 
laruhun," ulug hiyag itfag. 

20 Ari ulug hiyag itfagma ap kabiniyon 
inowen, "Obog toho ehenon ari hikit toho 
turuk latikik, napelehon eke wereg ano," 
ulug kapal hibag. 

21 Ari ulug kapal hibagma Yesusen, 
"Mondabi fano aruhuk pehen halug 
lamihinteg haren angge obog toho ayeg 
waruhunteg ap enengge elehon ayeg 
waruhun angge arimano og isa lahunmu 
haren tohon fano angge poholma 
welaruhu. Poholma werehen suhuloho 
Nambeg waruhunmu An men ambiyeg 
laruk lamuhuk," ibag. 

22 Yesusen hiyag itfag ane ari hol 
hibareg ap kabiniyon ino aren angge 
anggolo werehen indi anggin atfagma 
ibam mondabi pok arik libag. 

23 Pok arik libagma Yesusen otsi fam, 
"Ap enengge anggolo werehon Allah 
wereg ambeg nangginoho kuk teg. Ari 
tem toho hiyag hisaruk lahi. 

24 Wam unta oho lisu fo reg keyen kuk 
hag teg? Ari hag toho ap anggengge 
anggolo werehon Allah ambeg kuk fug 
teg. Ari tem toho hiyag hisaruk lahi," 
ibag. 

25 Yesusen ibag ane Otsiyen hol hibareg 
enekol anggolo atfareg Onowe fam te, 
"Ari reg halug ap sa Allah wereg ambeg 
kuhu?" ulug kapal hibag. 

26 Ari ulug kapal hibagma Yesusen otsi 
hebeloho kim isibareg hiyag isaruk lit, 


MATIUS 19.27 -30 112 


"Aben te tuk fug teg angge famen Allahn 
eneg tuk teg lit wereg," ibag. 

27 Yesusen ari ibagma Petrusen 
ubam ele uruk lit, "Nowe, mun angge 
man angge niren tohon obog toho 
embeserukukteg Hat men ambiyeg laruk 
lahe angge re nit fahet onggo nungge og 
nisa reg," ulug kapal hibag. 

28 Kapal hibagma Yesusen, "Pohol men 
kinang men kerap tuhu sambil At ap atik 
ibahon ino umbagpag turuk ambehen 
lehoma heriyeg laruhumu hit An men 
ambiyeg larikibon oho hur atuk angge 
nisanggowen fam heriyeg lit Israel inap 
ununggul unuk nisanggowen werehon 
ino fam unggum werehon hiren kong 
tuhup. Ari tem toho hiyag hisaruk lahi. 

29 Ap sa An nunuk fahet ibam men ori 
erekisi men ikni isinga men umalikisi 
men iyabuk men embeselug An men 
ambiyeg lahuwon ino embeselug lahu 
angge arimano fahet ubalma Allahn sebe 
roho og uruhureg At men mondabi oluk 
welaruhu. 

30 Ap anggolo arimano tamon fobik 
amuhupmu fobikon tam amuhup," ulug 
hiyag isibag. 


MATIUS 20.1-7 113 


20 1 "Allah ap obog toho Inikni 
aruhuwon ino ap misig yabuk 
ngi ahun hag toho wereg. Ap ino 
hubet-habet hele anggur yabuk wibusan 
ap mingming enepmin ulug wilip atisi. 

2 Hiyag eneptisireg, 'Uang inggila misig 
og hisamin,' irisimu iren fano urusama, 
'Yabuk anden toho wirik lalihip,' ulug 
hiyag isarisi. 

3 Hiyag isarisireg mo lahik waharisimu 
nin wilip atisireg yet harukmen ap winon 
eke saplangge silimu wereg latusa. 

4Wereg latusama, 'Hir oho anggur 
yabuk anden tohon wirik lalihipmu onggo 
anden og hesele perukon og hisamin,' 
irisimu ir oho larusa. 

5 Larusama welatisireg mo anum pulmu 
weregma ap winon eke hondog enebik 
oho wilip atisi. Hupmu mo haya regma 
nin eke ap hondog enebik oho wilip atisi. 

6 Nin eke sinal ele ik ohoma oho wilip 
atisireg silimu ap anggolo luhalegma 
larisireg, 'Nori, hit nungge fahet fahe 
angge heriyeg lit welahep?' irisimu 

7iren te, 'Hondog nenebik wahasa 
fugmu welahe,' urusama aren, 'Hir oho 
anggur yabuk anden toho wirik lalihip,' 
irisi. 

8Mondabi hup atisimu ap inowen 
amingmingangge fam, 'Yabuk wituk inap 
wol enepmihinteg onggo og isamihin. 
Fobik wahason tam og isamihinteg tam 
wahason fobik og isamihin,' irisi. 

9 Ari irisimu it sinal ele ik ohoma 
waharuson oho wal taneg uang inggila 
misig-misig og isarisi. 

10 Og isarisimu it tam waharuson 
arimanowen, 'Nit tot anggolo og 
nisamisi,' perusa angge famen ir oho wal 
taneg uang inggila misig-misig og isarisi. 

11 Misig-misig og isarisimu yabuk ngi 
ahun fam enele onolok toho uruk lit, 

12 'It fobik wahason yabuk we tot 
wirehesa angge famen nit atam waheyon 
yabuk anggolo wituk lit molok anggolo 
hehe angge famen nungge fahet it nim 
wirim toho 0g nesehen,' urusa. 

13 Ari urusama ap suwon inowen it 
obog toho weregma ap misig fam, 'Nare, 
anden siyag ane hubam tihi fug. Uang 
inggila misig 0g hitmin ihimu fano ehen 
anggeyen nungge fahet uruk lahen? 

14 Haren tohon hilalug lag. An nindiyen 
te it fobik wahason men hit tam wahebon 
men ambi roho og hisamin pihireg og 
hisihi. 

15 An nanggengge nindiyen ap og isa 
fug teg lahi? Anden ap nindi enesug lahi 
ane fahet holok haruk lahen?' ulug pet 
tirisi. 

16 Ari hag toho ap fobikon atam 
amuhupmu ap atamon fobik amuhup," 
ulug Yesusen hiyag isibag. 

17 Yesus o Yerusalem lahakuk ulug 
kema laruk lit Otsi nisanggowen enemu 
hondog enepfareg hiyag isaruk lit, 

18 "Ketiya nit o Yerusalem luk oho lahe. 
Lahakukmu At ap kinangmon atfahon 
ino imam usane onoluk inap men Musa 
wene onoluk inap men ininggikmu og 
isahupmu pinggi ware fusukag ulug 
unggum Ubam umbuhup. 

19 Ubam umbuhupteg Allah unuk 
enepeleg inap ininggikmu umbuhupmu 
Inggaliyap turuk lit Ebe siyag toho 
wabuhupteg e fam tele fesuhupmu At o 
hinahaneg angge Oluk aruhu," ulug Otsi 
hiyag isibag. 

207ebedeus uhe inowen Yesus fam 
heng angge heng timin ulug umalikisi 
men Ambeg watfareg Alukema hur atfag. 

21 Hur atfagma Yesusen, "Nungge heng 
Napmin ulug wahen?" ibagma hiyap 
inowen, "Nowe, Hat palimuwap Habuhu 

ambehen an numaliki ariya misihon 
ninggik pikit fil misihon ninggik hare fil 
hur arik maniyek uhunen hiyag hitmin 
ulug wahi," ibag. 

22 Ari ibagma Yesusen, "Heng Nabehep 
ane ari henepelehen ehep. Ik kubag 
Anden nahukon ari fam hir oho nenggep 
ha reg lahep?" ulug umung isibagma iren 
te, "Nir oho nengge ha reg lahe," ibag. 

23 Ari ibagma Yesusen te, "Ik kubag 
Anden nahukon ari hiren oho nahup 
angge famen ninggik pikit fil hare fil hur 
arik maniyek uruk ane ari Anden uk fug 
teg lahi. Nikniyen unubale hale fuhureg 
tiya hur arik maniyek ulug Aren perukon 
eneg wol enebuhu," ibag. 

24 Ibag ane ari Otsi numen itano hol 
hibareg onolok haruk lit ap piren itano 
per enepfag. 

25 Per enepfagma Yesusen wol 
enepfareg hiyag isaruk lit, "Ap suwon 
kema-kema werehon onotsi enele ine 
roho apmayap eneptuk ane hit honoluk. 
Ap suwon it sen enesug inap arimanowen 
oho enele ine roho onotsi mingming 
enebil laruk. 

26 Hiren oho ari roho tuhup fug. 

Hit sehelimuwon misihen an suwon 

welaruhuk peruk halug at ino 
henemingmingangge amag. 

27 Hit sehelimuwon misihen an 
palimu aruhuk peruk halug at ino 
henemingmingangge wereg lit let 
heneptuk laruhu. 

28 At ap kinangmon atik ibahon ino 
hiren At let tuhuben waharisi fug, Aren 
hit let heneptuk laruhuk ulug waharisi. 
Aren ap anggolo windar enebuhuk ulug 
Inggarehen oho Nuwabukag peruk," ulug 
Yesusen hiyag isibag. 

29 Yesus otsi men o Yerikho embeselug 
kema larukmen ap anggolo mondeg 
angge Yesus ombolim laruk latfag. 

30 Ombolim larukmen ap inil hupnihon 
piren funggalem ilanma heriyeg lit Yesus 
it pisan isalug laruk urukmu hol hibareg 
enele hi roho, "Nonowe, Hat Daud 
amloho welahenma nit Hindi nisimin," 
uruk latfag. 

31 Ari uruk latfagma ap anggolo 
arimanowen henele imbisiyek ulug per 
eneptuk latfag. Per eneptuk latfag angge 
famen enele nin eke hi roho uruk lit, 
"Nonowe, Hat Daud amloho nit Hindi 
nisimin," uruk latfag. 

32 Ari uruk latfagma Yesus in atfareg tiya 
maniyek ulug wol enepfag. Watfagma 
Yesusen, "Nungge nunubam timisi ulug 
uruk lahep," ulug kapal isibagma 

33 iren te, "Nonowe, ninil fano alepma 
yet haruk lala peruk lit uruk lahe," ibag. 

34 Ari ibagma Yesusen indi isibareg 
iniimu Inggik tung harukmu inil fano 
atfag. Fano atfareg yet haruk latfareg 
Yesus men ambiyeg laruk latfag. 

2 1 lYesus otsi men o Yerusalem 

horogma o Betfage zaitun punu 
fam wirigmu ino libag. Libareg Otsi piren 
tam lalihip ulug mon enepfag. 

2Mon eneptuk lit, "Heneluke fil o 
pumbuk wirigmu lalihipteg yet halihipteg 
wam keledai isinga misig kumbi ililigmu 
umalik iraham weregma lalihip. Isinga 
ino loltihipteg pirenet Nambeg walug 
watihip. 

3 Ap ekeyen, 'Wam ari nungge fahet 
loltuk lahep,' uruk halug hiren at ubam, 
'Nonowe sehet teg lit wak aliyek ulug 
mon nenebehek,' ilihipmu walug aliyek 
ulug og hisamisi," ibag. 

4Tibag ane alem aru atam wene hiyag 
isaruk latfag ahunen haharoho imbibag 

ane hikir amag ulug tibag. Imbibag ane 
aru, 

5 "Sion hilani malik ino wene hiyag 
umuhubon te tu: Honowe suwon 
henembeg waharukmu yet teg lamok. 
Indi wiyig teg lit wam keledai misig 
emberimu heriyegma waharuk. Wam 
keledai anggin angge ha rurukon 
umalik kabiniyon emberimu heriyegma 
waharuk." 

6 Yesusen ari ulug Otsi mon enepfagma 
it libareg onoweyen hiyag isibag ane 
hikit toho 

7 keledai ino lolfareg umalik men 
walug watfag. Walug watfareg enesum 
nonggoloho Yesus hur atmisi ambeg ulug 
keledai emberimu tuwale fibagma Yesus 
keledai palimu hur arik lahibag. 

8 Hur arik lahibagma larukmen ap 
anggolo arimano luhaleg lit enesum 
nonggoloho kebunggalma Yesus watmisi 
ke ulug tuwaltil larukmu winonen te e 
inggik sombo roho funggalem ke tuwaltil 
laruk latfag. 

9 Ap anggolo Yesus aluke fil Ambol fil 
miyaloho laruk latfahon arimanowen 
enele hi roho uruk lit, "Daud amloho 
Hat wel Haptuk lahe, Ninikni Allahn mon 


MATIUS 21.10-14 120 


Haptisimu waharuk lahenon hi Haptuk 
lahe, lehoma welahenon wel Haptuk 
lahe," uruk latfag. 

10 Ari il larukmu Yesus o Yerusalem 
kibagma Yerusalem inap obog toho 
ngik-ngog tibareg enele sahaltuk lit, "Ap 
tu sa waha," uruk latfag. 

11 Ari uruk lit, "Tu Allahn monde 
ferisiyon Yesus Nazaret o Galilea wereg 
ahun ino waha," ulug enele sahaltuk 
latfag. 

12 Yesus Allah ibam kibareg onggo 
paloho ayeg waroho waruk inap yanggal 
eneptuk lit uang hunduko emberuk 
ambeg e tuwalehon hebel isibareg suwe 
yalma ayeg waroho emberuk ambeg tel 
isibag. 

13 Tel isibareg hiyag isaruk lit, "An 
nibam tu sembahyang uruk ibam wereg 
ulug haharoho imbibag angge famen 
hiren te ap siyag ane turuk lit enebe 
unusulug enengge hilaruk inap inibamap 
tirikip," ibag. 

14 Ari ulug yanggal enepfareg weregman 
ap inil siyahon men unuyug siyahon 
men Allah ibam ino Ambeg waharukmu 
Yesusen hihir eneptuk latfag. 

15 Hihir eneptukmu malik toron Allah 
ibam welatfahon arimanowen yet 
hibareg fano ane Aren turuk ulug, "Hat 
Daud amloho welahenon wel Haptuk 
lahe," uruk latfag. Ari uruk latfagma 
imam usa inap onowesi men Musa wene 
onoluk inap menen Yesusen tibag ane 
men maliken ibag ane men kim hibareg 
enehummu siyag atfareg 

16 enele uruk lit, "Malik toron aruman 
uruk ane Hat holtuk lahen?" ulug kapal 
hibagma Yesusen hebeloho it unubam 
hiyag isaruk lit, "An holtuk lahi. Malik 
ag narukon sum fam fani roho werehon 
arimanowen sini yunggultuk lit Allah wel 
tuhup ulug haharoho imbibahon harikip 
fug?" ibag. 

17 Ari ibareg Yesus o inowen it 
embeselug wilip atfareg o pumbuk 
Betania ino libareg nohibag. 

18 Nohibareg likiya Yerusalem suhuloho 
watnin ulug kema waharukmen Yesus 
suburu obok turuk latfag. 

19 Obok turuken kema laruk lit yet 
harukmen e ara soluk hag ahen misig 
weregma yet hibareg anggen namin ulug 
iraham larukmen e ino anggen elegman 
inggila eneg welatfag. Welatfagma e ino 

fam, "Anggen uk fug angge weregman 
eneg mo ilig am wirig am turuk laruhu," 
ulug pet tibag. Ari urukmu itano e ino 
ilim atfag. 

20E ino ilim atfagma Otsiyen yet 
hibareg enekol haruk lit, "Nangginoho e 
ara aru folo-folo ilim aha?" ibagma 

21 Yesusen, "Hinindi piren teg eleg 
angge tem toho wenggel haruk lamuhup 
halug Anden e aru pet tihi hag toho 
hiren oho ari hag toho tuk teg lamuhup. 
Ari tor angge fam wal haruk lahe. Tom 
aru halog toho ik yenggelehon ahummu 
wambin uhupmu oho teko lahu. Ari tem 
toho hiyag hisaruk lahi. 

22 Mun angge man angge fahet 
hinindimu tem toho peruk lit Hinikni 
fam heng turuk lamuhupmu Aren hit og 
hisahu," ibag. 

23 Yesus Allah ibam kibareg wene 
hiyag isarukmu imam usa inap onowesi 
men Yahudi inap iniknisi men arimano 
Yesus ambeg watfareg kapal haruk lit, 
"Haren mun ane man ane turuk lahenon 
ari ap san hineyap Haptuk lit holukap 
Haptukmu turuk lahen?" ulug kapal 
hibag. 

24 Ari ulug kapal hibagma Yesusen, 
"Anden oho hit hunubam il misig kapal 
hisamin. Anden kapal hisaminon fahet 
hebeloho hiyag Nitihip halug Anden oho 
nineyap Naptukmu mun ane man ane 
turuk lahiyon fahet hiyag hisamin. 

25 Yohanes ap ikma pilap eneptuk latisi 
ahun ino poholman waharisi ano, ap 
kinangmonen turuk latisi ano," ulug 
kapal isibag. Ari ulug kapal isibagma 
it-it enemu enele sahaltuk lit, "Poholman 
waharisi ul halug nungge fahet at ele 
holtikip fug ik ohoreg. 

26 Ap kinangmonen turuk latisi ul 
halug ap aruman pet nenebuk ohoreg. 
Ap anggolo aruman Yohanes Allahn 
monde ferisimu waharisi peruk angge 
re nenekol toho welahe," peruk lit it-it 
enele sahalfareg 

27 Yesus fam te, "Nit nenepeleg," 
ibag. Ari ibagma Yesusen it unubam 
te, "Nenepeleg ehepma Anden oho An 
nineyap Naptukmu mun ane man ane 
turuk lahiyon ino fahet hiyag hisamin 
fug," ibag. 

28 Yesusen wene eke hiyag isaruk lit, 
"Anden wene misig hiyag hisaminon 
fahet hiren nungge pelihip? Ap misig 

umalikisi piren welatusa. Misihim amloho 
wandabon ambeg larisireg, 'Namloho 
anggur yabuk anden tohon yoho wirik 
lamihin,' irisi. 

29 Ari irisimu hun ino amlohowen, 'Nikni, 
fano,' irisi angge famen malik ino yabuk 
wirik larisi fug. 

30 Wirik larisi fugmu fobik hun ino 
amloho fobikon ambeg larisireg, 
'Namloho, anggur yabuk anden toho 
wirik lamihin,' ulug ot fam oho ari ik 
larisi. Ari ik larisimu malik inowen, 
'Nirim,' irisi. Ari irisireg nin indi wenggel 
harisireg nikni ele imbisihi ulug fobik 
yabuk wirik larisi," ulug Yesusen hiyag 
isibag. 

31 Hiyag isibareg, "Ikniyen irisi ane 
fuki roho san tirisi peruk lahep?" ulug 
kapal isibag. Ari ulug kapal isibagma iren 
te, "Fobikonen inikni ele holtisi," ibag. 
Ari ibagma Yesusen te, "Pemerintah 
amingmingangge men hiyap yaying 
turukon men siyag-siyag ane turuk 
angge famen Allah weregma it tam 
kuhup, hit fobik amuhup. Ari we tem 
toho hiyag hisaruk lahi. 

32 Yohanes ap ikma pilap eneptuk latisi 
ahun ino kebunggalem fanowon hiyag 


MATIUS 21.33-35 125 


hisik oho waharisi angge famen ele nale 
feserikip. Pemerintah amingmingangge 
men hiyap yaying turukon men siyag ane 
anggolo turusa angge famen Yohanes ele 
holtusa. Hiren te at hinilen harikip angge 
famen fobik tem toho uruk ulug hinindi 
wenggel harikip fureg ele nale feserikip," 
ulug Yesusen hiyag isibag. 

33 "Wene eke indit toho hiyag hisaminon 
fahet holeg lamok. Ap misihen anggur 
yabuk eke witisireg elehet walinggoho 
kilaptisi. Ahaluwe pete roho kilaptuk 
ambeg ulug kinang fo roho habuli 
ferisireg yabuk foroho ahun fahet e 
pila ribik laharisi. Pila ribik laharisireg 
yabuk aru foroho lamuhup ulug ap hiyag 
isarisireg o winama larisi. 

34 Larisireg wereg lit anggur anggen 
tahantuk li waharuk perisireg foroho 
inaben anggen eke minggiroho 
numbahakup ulug amingmingangge mon 
eneptisi. 

35 Mon eneptisimu foroho inaben 
amingmingangge arimano sen 
eneptusareg eke yik angge ware 
feserusa, eke pinggi ware feserusareg 
nin eke helep fam pinggi ware feserusa. 

36 Unusurusa angge famen yabuk 
ngi ahun inowen amingmingangge 
nin tot anggolo mon eneptuk latisimu 
atamon unusurusa hag toho fobikon oho 
unusuruk latusa. 

37 Unusuruk latusama amloho monde 
feruk lit at fahet enekolen wabusa fug 
ulug monde ferisi. 

38 Monde ferisimu yabuk foroho inap 
arimanowen malik ino waharukmu yet 
harusareg it-it enele uruk lit, 'Yabuk 
fobik ngi aruhu ahun tu waharuk, yabuk 
ari nit ngi amuhuken at ware fusul,' 
urusa. 

39 Ari il laruk lit senetusareg elehet sel 
fil hik isarusareg pinggi ware feserusa. 

40 Yabuk ngi ahun ino waruhureg yabuk 
foroho inap arimano nanggin enebuhu?" 
ulug Yesusen kapal isibagma 

41 iren te, "Ap siyag ane turuk latuson 
arimano waroho yanggal eneptuk lit ap 
winon fam yabuk ino hiyag isahumu iren 
anggen tahantuk li tahanoho ngi ahun 
ino og utuk lamuhup," ibag. 

42 Ari ibagma Yesusen, "Olun waruk 
inaben helep siyag tohon tu ulug 
hik isaruson ino ubule yag atisi, ari 
Ninikniyen nit nonolohotma turukmu 

yet haruk lahe. Aru atam haharoho 
imbibahon harikip fug? 

43 Allah wereg ambeg ino hit 
hininggikmuwen taluk toho ap winon 
anggen fanowon urukon og isahumu iren 
ngi amuhup. Ari tem toho hiyag hisaruk 
lahi. 

44 Ap eke helep ubule ino fam uyug kik 
turuk lit mako wambuhureg uyug fala 
roho uwag lilibug toho lin uhu. Helep 
inowen ap ino hondo ruhu halug ap ino 
lilibug toho kinang aruhu," ulug Yesusen 
ap arimano hiyag isibag. 

45 Hiyag isibagma imam usa inap 
onowesi men Farisi inap men Yesusen 
indit toho ehekon ari nit fahet ehek ulug 
inindi anggar atfagma 

46 at senebulteg wabul pibag angge 
famen ap anggolo aruman Yesus fahet 
Allahn monde ferisiyon wereg peruk ulug 
enekolen imbisibag. 

22 t Yesusen wene eke indit toho 

hiyag isaruk lit, 

2 "Allah ap obog toho Inikni aruhuwon 
ino ap suwon misig hag toho wereg. Ap 
suwon ino amlohowen hiyap hilarisimu 
seni esetmin perisireg 


MATIUS 22.3-7 128 


3 namlohowen hiyap helehekon fahet 
seni esetminen ap atam hiyag isarikikon 
seni aru na wamusan hondog enebik 
lalihip ulug amingmingangge mon 
eneptisi. Mon eneptisi angge famen ap 
arimano ninirim ulug pok atusa. 

4Pok atusama amingmingangge winon 
eke mon eneptuk lit, 'Tam wamuhup 
irikikon enembeg lalihipteg hiyag 
isaruk lit wam sapi men senggeloho 
suwe pak men suburu men mangno 
roho eserihiyon aruma an yahaltukmu 
wamusa ehek ulug hiyag isa lalihip,' 
irisireg mon eneptisi. 

> Mon eneptisimu ap wol eneptisiyon 
arimanowen lul fug perusareg winon 
iniyabuk fahet wilip atusama winon 
ininggarehen tohon fahet pok atusa. 

It winonen amingmingangge itano 
sen eneptusareg enele ying eneptuk 
lit waroho lahap eneptusareg pinggi 
unusurusa. 

7 Unusurusama inikni ino indimu olok 
harisireg otsi sehen seneg inap unubam 
namingmingangge unuseheson fahet ap 
unusuruk lit inibam harep pisatihip ulug 
mon eneptisi. 

8Mon eneptisireg amingmingangge 
fam, 'Namlohowen hiyap helehekma 
seni eserihireg yahale fihi angge famen 
ap wol enebihiyon arimano siyag ane 
tehesama seni aru na fug teg. 

9 Ari fahet ke handuhal teg ambeg 
lalihipteg weregma ap larukmu isalihibon 
hondog eneptug watlihipmu seni 
eserihiyon nalusa,' irisi. 

10 Ari irisimu larusareg ap obog toho 
ke handuhal teg ambeg larukmu yer 
isaruson arimano siyag ane turuk 
inap men fano ane turuk inap men 
palu eneptusareg hondog eneplug 
waharusama seni esetisi ibam ino ap 
pohonen keleg irisi. 

11 Ap suwon inowen pohon arimano yer 
isamin ulug kirisireg yer isarukmen ap 
misig sum fanowon wan teg eleg angge 
welatisi. 

12 Welatisimu ap suwon inowen, 'Nare, 
sum fanowon wan tehen fug angge 
famen nangginoho tuma kik wahen?' 
irisimu ap ino ele eleg angge welatisi. 

13 Ele eleg angge welatisimu ap suwon 
inowen amingmingangge fam, 'Ap aru 
inggik men uyug men hele fam pug 
tebelihipteg mondabi hik teg ambeg 

hik isa lalihipmu uba yatuk lit ayeg kilit 
matuk lit welaruhu,' irisi. 

14 Ap anggolo wol eneptisi angge famen 
tor angge eneg mumal eneptisi," ulug 
Yesusen hiyag isibag. 

15 Welatfagma Farisi inap palu ribareg 
Yesusen imisi ane ari fam alem Ubam 
umbuhukteg wabuhuken yoho kapal 
haruk lit aluwat hul ulug enele sahaltuk 
latfag. 

16 Fnele sahaltuk latfareg Farisi inap 
onotsi men Herodes otsi men mon 
enepfagma Yesus ambeg libareg kapal 
haruk lit, "Nonowe, Hat hindi wirik toho 
welahenon ari nit nonoluk. Allahn komo 
eneptukon hag toho eneg ap hiyag isaruk 
lit ap unubam Hakol eleg toho siyag ane 
ehek, fano ane ehek ulug iren pelusa 
puk fug anggeyen uruk lahen. 

17 Haren peruk lahenon hiyag nisimin: 
Ap suwon Kaisar inowen uang heng 
neneptikim og um teg ano, og um fug 
teg ano?" ulug kapal hibag. 

18 Ari ulug kapal haruk lit it unundaman 
peruk latfag ane Yesus tam Oluk atfareg 
Ele uruk lit, "Hit henele si uruk hinap, 
nungge fahet An wal Niyaruk lahep? 

19 Yang Kaisar fahet emberukon misig 
An nubam unug hemek," ibagma iren 
uang anggen misig unug hibag. 

20 Unug hibagma Yesusen kapal isaruk 
lit, "Orohole ilit tehon men unuk 
haharehon men ap sa unuk hahareg lit 
wereg?" ibagma 

21 iren te, "Kaisaren tohon hahareg," 
ibag. Ari ibagma Yesusen, "Kaisar og um 
hahon Kaisar og umuhup. Allah og um 
hahon Allah og umuhup," ibag. 

22 Ibag ane aru hol hibareg enekolen 
Yesus embeselug libag. 

23 Welatfagma o ino sambil Saduki 
inaben ap war atukon Allahn onolukap 
enebuhu fug peruk inap Yesus ambeg 
watfag. 

24 Watfareg kapal haruk lit, "Nonowe, 
Musan nit fahet haharoho imbibahon 
te, 'Ap misig umalik indag ta fug angge 
uhe tuhum weregma lin isalug war 
atukmu areyen nowe ubalmangge malik 
enderuhuk ulug hiyap ino hilahu,' ulug 
haharoho imbibag ane fahet niren kapal 
Huyul," ibag. 

25 "Inikni misihen ondohowon ap sabiren 
nit sehelimu welatusa. Onowe wandabon 
ino hiyap hilarisireg weregman war atisi. 

Ubalmangge eke endebuk fug anggeyen 
war atisimu uhe ino ot fahet lin teberisi. 

26 Otsi pirenehon hinahanehon oho ari 
roho hiyap inowen og enebil larukmen 
sabiren obog toho war atusa. 

271t obog toho itano war atil larikim 
hiyap ino oho war atisi. 

28 Hiyap ino it sabiren itanowen oho 
latusa angge re Allahn ap warehon 
onolukap enebuhu sambil hiyap ino san 
hilahu?" ulug kapal hibag. 

29 Ari ulug kapal hibagma Yesusen 
te, "Hit un ke laruk hinap haharoho 
imbibahon henepeleg toho welahebon 
ariyen Allah ine werehon ino eke 
henepeleg. 

30 Allahn ap warehon onolukap enebuhu 
sambil ino aben hiyap heleheg hiyaben 
ap heleheg turuk ane eleg laruhumu 
Allah otsi malaikat wereg hag toho 
welamuhup. 

31 Ap warehon Allahn onolukap enebuhu 
ane fahet Allahn ibag ane iminon tu 
haharoho imbibahon irikip fug? 

32 Allahn ele uruk lit, 'Abraham Ikni An 
welahi, Ishak Ikni An welahi, Yakub Ikni 
An welahi,' ibag. Ibag ane aru Allah ap 
warehon Inikni wereg eleg, ap onoluk 

werehon Inikni wereg," ulug Yesusen 
hiyag isibag. 

33 Ari ulug hiyag isibagma ap anggolo 
arimano hiyag isibag ane fahet enekol 
hibag. 

34Yesusen Saduki inap ininggaliyap 
enepfagma enele uk fug angge weregma 
Farisi inaben yer isibareg it luhal arik 
watfag. 

35 Luhal arik watfareg it sehelimuwen 
Musa wene oluk ahun misihen At wal hul 
ulug kapal haruk lit, 

36 "Nowe, wene atam Musan haharoho 
imbibahon te keyon palimu reg," ibagma 
37 Yesusen te, "Hikni Allah hindimuwen 
hindi reg lit hahime men hebe obog 

tohowen hindi reg laruhun 

38 ylug komo enepfag ane aru eneg 
palimu wereg peruk lahi. 

39 Pirenehon ari hag toho werehon te 
tu imin: Hinggareg hindi reg lit welahen 
hag toho ap winon hindi enesug laruhun. 

40 Alem piren ariya eneg palimu 
werehen Musa wene oho atam Allah 
wene hiyag isaruk latfahon oho ihiyon tu 
apma wereg," ulug hiyag isibag. 

41 Farisi inap palu roho weregma 
Yesusen it kapal isaruk lit, 

42 "Hiren Mesias fahet nungge peruk 
lahep? At ino ap sa amloho wereg peruk 
lahep?" ibagma iren te, "Daud amloho 
wereg," ulug hiyag Itfag. 

43 Hiyag Itfagma Yesusen hebeloho 
kapal isaruk lit, "Ari reg halug Daud ino 
Allah hime fanowon inowen let turukmu 
aren ele hiyag isaruk lit nangginoho 
Mesias fam Nikni uk hag teg latfag. 

44 Dauren ibag ane iminon tu, 'Nikni 
Allahn an Nikni fam Ele uruk lit Hat men 
seli roho werehon arimano Huyug apma 
umbuhuken Ninggik pikit fil tuma hur 
arik ma,' ulug Dauren ari ibag. 

45 Daud inowen ele uruk lit, 'Nikni,' ibag 
angge famen Ikni ino nangginoho nin 
Amloho am teg?" ulug Yesusen kapal 
isibag. 

46 Kapal isibag ane fahet ap misihen oho 
hebeloho Yesus hiyag Um fug teg latfag. 
O ino sambil oho o wina sambil oho ap 
misihen oho ambong se roho kapal ha 
fug teg latfag. 

23 lYesusen ap anggolo arimano 
men Otsi men hiyag isaruk lit, 

2 "Musa wene onoluk inap men Farisi 
inap men arimanowen Musa ubalmangge 
nit welahe peruk. 

3 Ari fahet iren enele hiyag hisarukon 
holtuk lit fuki roho turuk lamuhup angge 
famen ininggik fam iren turukon ari hag 
toho hiren turuk lamuhup fug. Enele fam 
uruk angge famen ininggik fam turuk 
eleg. 

4Sum angginon het toho ap 
ununggulmu emberuk anggeyen 
ininggareg ininggiken tor angge oho sen 
haruk eleg. 

> Iren turukon ari fano ane turuk lahema 
aben yet nisalug wel nenebukag peruk 
lit turuk. Niren sembahyang urukmu 
aben yet nisawag ulug sohomanggen 
anggeyon men sum yaron men wan toho 
sembahyang uruk. 

6 Iren seni esetuk ambehen oho lehoma 
hur amul peruk lit sembahyang uruk 
ibamen oho olohotma hur amul peruk. 

7 Ayeg waroho waruk ambeg wereg 
inaben hi neneptuk lit niniknisi nonowesi 
ulug wel nenebukag ulug lehoma in atuk. 

8 Nori, hit-hit hi-hi atuk lit, 'Nonowe, 
nonowe,' uruk lamuhup fug. Honowe we 
misig eneg weregma hit are men are 
men hag toho welahep. 

9 Hiren ap kinangmon hi ruruk lit, 
'Ninikni,' uruk lamuhup fug. We Hinikni 

misig poholmon ino eneg wereg, At 
ubam Ninikni uruk lamuhup. 

10 Hiren hininggareg fahet milal 
neneptukon tu wereg uruk lamuhup 
fug. We hit milal heneptukon Mesias ino 
wereg. 

11 Hit sehelimu an suwon welahi 
perukon ino henemingmingangge amag. 

12 Ap san inggareg palimuwap tarukon 
ino apma aruhumu ap san inggareg 
apmayap tarukon ino palimu aruhu. 

13 Hit Musa wene honoluk hinap men 
Farisi hinap men hinindi anggin amag. 
Hit henele si uruk lit Allah ibam kul 
perukon onolohotma sok latuk lahep. 
Hit hininggareg kuk fug teg lahebonen 
ap winon kul perukon sok hembit keleg 
tebeseruk lahep. 

14 Hit Musa wene honoluk hinap 
men Farisi hinap men hinindi anggin 
amag. Hit henele si uruk hinap suburu 
enebit naruk hag toho hiyap yuwohon 
enenggengge inibam werehon feleng 
toho hilaruk lit aben fano helehesa ukag 
ulug sembahyang yaron il laruk lahebon 
alem angginon hunubam aruhumu 
mondabi siyag amuhup. 

15 Hit Musa wene honoluk hinap men 
Farisi hinap men hinindi anggin amag. Hit 
henele si uruk hinaben te ap misig nonot 
aruhureg wene niren tohon kuhu ulug ik 
yenggelehon paltil tom luhatil laruk lit 
ap eke hiyaharuk lahep halug siyahon 
umalikap turukmu hiren siyag ane turuk 
lahebon se regma aren turukon mondabi 
anggin teg. 

16 Hininggareg hinil hupnig angge 
famen ap hondog eneptuk lahe peruk 
lahebon ari hinindi anggin amag. Allah 
ibam fam tik-tem toho ihi ulug aben uruk 
halug sali ari pisan tuk teg uruk lahep. 
Allah ibam ili ruruk angge fam tik tem 
toho ihi ulug aben uruk halug sali ari 
pisan tuk fug teg uruk lahep. 

17 Hit hinindi sohu rohon men hinil 
hupnihon men, Allah ibam palimu wereg 
ano, ili ruruk angge ino palimu wereg 
ano? Umbagpag turuk angge ino Allah 
ibamen fanowap turuk. 

18 Hubu lahaptuk ambeg ino fam 
tik-tem toho ihi ulug aben uruk halug 
sali ari pisan tuk teg uruk lahep. Esetuk 
angge fam tik-tem toho ihi ulug aben 
uruk halug sali ari pisan tuk fug teg uruk 
lahep. 

19 Hit hinil hupnig hinap, nungge 
palimu wereg: Hubu lahaptuk ambeg 
ano, esetuk angge ano? Hubu lahaptuk 
ambeg inowen esetuk angge fanowap 
turuken hubu lahaptuk ambeg palimu 
wereg. 

20 Hubu lahaptuk ambeg fam tik-tem 
toho uruk ahun ino hubu lahaptuk 
ambeg men esetuk angge men fam ssali 
emberuk. 

21 Allah ibam fam tik-tem toho uruk 
ahun ino Allah ibam men o ino fam 
wereg Ahun men fam sali emberuk. 

22 Pohol fam tik-tem toho ihi uruk ahun 
ino Allah hur atuk ambeg men hur atuk 
Ahun men fam sali emberuk. 

23 Hit Musa wene honoluk hinap men 
Farisi hinap men hinindi anggin amag. Hit 
henele si uruk hinaben pingga men kami 
men amben fano angge ayeg waroho 
hilalug onggo og hisarukon palu numen 
tebelug numon ino Allah fahet emberuk 
lahep. Musa wene fam apma werehon 
hiren palimuwap turuk lahep, palimu 
werehon apmayap turuk lahep. Pikir ane 
turukon men ap hinindi enesuhon men 
hinindi wirik toho werehon men apmayap 

feseruk lahep. Eke ane turuk lit eke ane 
embeseruk lamuhup fug. 

24 Hininggareg hinil hupnig angge 
famen ap hondog eneptuk lahe peruk 
lahep. Elemiyaha ik fam werehon filig 
toho hik isalug wam sapi hum angge 
famen abir angge henenggolobag ele ke 
kilaptuk lahep. 

25 Hit Musa wene honoluk hinap men 
Farisi hinap men hit henele si uruk 
lahebon hinindi anggin amag. Kubag ik 
naruk angge men suburu narukon iya 
ruruk angge men sel fil werehon puhun 
toho umatuk lit undama fil henebuwaben 
yoholiyangge hilaruk lahebon arimano 
keleg toho weregma naruk lahep. 

26 Hit Farisi hinap hinil hupnig lit 
welahebon, kubag ik naruk angge 
undama fil tam kul oho fuhupmu sel fil 
oho fano aruhu. 

27 Hit Musa wene honoluk hinap men 
Farisi hinap men hit henele si uruk hinap 
hinindi anggin amag. Ap yal eneptukon 
amigmu elehet fano roho oko kilabeg lit 
hohol sel fil fano roho uruk angge famen 
undama fil ap uwag imbaluwal eneg het 
teg lit wereg. Ari hag toho hit nim wirim 
teg. 

28 Henehap sel fil aben yet hisalug 
ap fanowon tuma wereg peruk angge 
famen hunundaman henele si uruk lit 
sibiling-sibiling ane uruk hinap welahep. 

29 Hit Musa wene honoluk hinap men 
Farisi hinap men hit henele si uruk hinap 
hinindi anggin amag. Allah wene tam 
hiyag isaruk latfag inap sal enepfag 
ambeg hiren siye teberuk lit fano ane 
turuk latfag inap sal enepfag ambeg 
ungga fanowon sale feruk lahep. 

30 Sale felug henele uruk lit, 'Nit ninikni 
umba welatfag li welala hahen ap atam 
wene hiyag isaruk latfag inap niren 
unusila fug,' uruk lahep. 

31 Ari uruk lahebon ariyen atam 
hiyag isaruk inap unusibahon arimano 
unubalmangge nit welahe ulug fag toho 
uruk lahep. 

32 Hit hinikni umban atam enesum 
sukun taruk latfahon hag toho hiren oho 
sukun taruk lamuhup. 

33 Hit pisanggo umalikisi, imbalo 
puwami umalikisi, indok humon 
hunubam aruhumu nangginoho windat 
taruk lamuhup? 

34 Yet teg lamok, hit henembeg Anden 
wene hiyag hisaruk inap men inindi 

anggat teg lit wene alem onoluk inap 
men mon eneptuk laruhuk. Mon eneptuk 
laruhukmu hiren winon pinggi unusuruk 
lit e fam tel eneptuk lamuhup. Winon 
wene uruk ibamen e paleg fam unusuruk 
lit winon o eke la eke la turukmu unusul 
ulug mug eneplug laruk lamuhup. 

35 Hun Habel ino siyag ane tibag fug 
angge famen ap unusil laruk ane at 
famen ak tibareg unusil laruk lit ketiya 
Berekia amloho Zakharia ino Allah 
ibam honggoleg wam esetuk ambeg 
honggoleg pulmu itanowen hiren ware 
feserikipmu enemep ari fahet ayeg 
waroho hit hunusuhup. 

36 Ap ketiya werehon aruma unubam 
ihi ane ari tem toho aruhu ulug hiyag 
hisaruk lahi." 

37 Yesusen ele uruk lit, "Yerusalem 
hinap Nindiyen ulug hunubam uruk 
lahi. Wene hiyag hisaruk inap Allahn 
henembeg mon enebik waharisi angge 
famen helep fam unusil laruk lahep. 
Suwe ayam umaliki aherabul apma wol 
toho kilap eneptuk hag toho Anden hat 
humalikisi wol toho kilap enepmin perikik 
angge famen ninirim irikip. 


MATIUS 23.38-24.3 142 


38 Ninirim irikipmu hinibam aru ap eleg 
laruhumu ofoluk aruhu. 

39 Ketiya famen hiren An niyahup 
fuhon fahet tem toho hiyag hisaruk lahi. 
'Ninikni Allahn mon Haptisiyon waharuk 
lahenon tu wel Haptuk lahe,' ulug 
hiren uhup sambil eneg Niyahup," ulug 
Yesusen Yerusalem inap hiyag isibag. 
24 1 Wene ari obog toho hiyag 

isibareg Allah ibamen wilip atug 
laruk latfag. Larukmen Otsiyen o Allah 
ibam wirihon aruma kim hamihin ulug 
hiyag Itfag. 

2 Hiyag Itfagma Yesusen otsi hiyag 
isaruk lit, "Hiren obog toho yet haruk 
lahebon aruma helep misig oho eke 
palimu welaruhu fug, obog halog toho 
wambuhumu mondabi siyag aruhu. Ari 
tem toho hiyag hisaruk lahi," ibag. 

3Yesus zaitun punumu lahibareg 
heriyegma Otsiyen nenemu nenele ul 
ulug Ambeg watfag. Watfareg, "Fahe 
hiyag nesehen ane ari no sambil teko 
lahu ane fahet ehen? Hat waruhun 
sambil men pohol kinang eleg aruhu 
sambil men enehangge nungge fam nit 
tam nonoluk aruhu?" ibag. 

4 Ari ibagma Yesusen hiyag isaruk lit, 
"Ke hare roho larukon fahet aben hinindi 
ninap henebuhup tohon yet teg lamok. 

> Ap anggolo arimanowen enele si uruk 
lit An nunuk il waharuk lit, 'An Mesias 
waharuk lahi,' ulug ap anggolo inindi 
ninap enebuhup. 

6 Ap tog aptuk lit pin unusuruk urukon 
holuhupteg hinindimu henekol toho 
wereg lamuhup fug. Obog toho tuhup 
ane ari Allahn tam pibahon teko lahu. 
Teko lahuwon fahet pohol kinang ketiya 
eleg atmisi puk fug. 

70 pumbuk ekeyen te o pumbuk eke 
min tog aptuk lamuhup. Ap ekeyen te ap 
eke min seli roho welamuhup. Umu fil 
men ahamu fil men o mek waharuk lit 
suburu obok eke inam aruhu. 

8Hiyaben malik indag tik oho lit ak 
turuk lit ahum fato ruruk hag toho ap 
arimano siyag amuhup. 

9 An nunuk fahet alem hunubam 
emberuk lit aben sen henebuhupteg 
pinggi hunusuruk lit ap obog tohowen hit 
fahet ninirim peruk lamuhup. 

10 Ap anggolo owe or oho wereg angge 
famen inindi nin atikim ininggareg onori 

fahet ninirim peruk lit unusukag ulug 
huruwe laruk lamuhup. 

11 Ap anggolo waharuk lit enele si ane 
nit Allah wene hiyag hisaruk ninap ulug 
ap anggolo ke hareyon hiyag isaruk lit 
inindi ninap eneptuk. 

12 Onolok ane turukon su atuk lit ap 
inindi enesug ane mondabi sun aruhu. 

13 Ap san fobik aruhu ane fahet indi 
wirik toho welaruhu halug at ino Allahn 
fanowap tuhu. 

14 Allah ap obog toho Inikni aruhuwon 
fahet wene o pumbuk munon-manon 
obog toho hiyag isahupmu ap obog 
toho holuhupmu eneg pohol kinang eleg 
aruhu." 

15 "Suwesingga aru uruk ahunen indimu 
oluk teg lit welaruhu. Nabi Daniel atam 
haharoho imbibahon hikit toho Allah 
ibam fanowon ino fam siyag angge 
mun angge man angge siyahap turukon 
unduhukmu yet hahupteg 

16 ap o Yudea welamuhubon arimano 
longgo ul ulug folo-folo punumu lahakup. 

17 Silimu o palimu heriyeg lit 
welaruhuwon at anggengge olma 
werehon hilamin ulug kuhu fug. 

18 Yabukmu welaruhuwon ino nasum 
hilamin ulug olma lahu fug. 

19 Siyag aruhu sambil ino hiyap malik 
forohowon men ag mon tarukon men 
inindi anggin toho welamuhup. 

20 Hit longgo ul ulug lahup sambil ino 
sun wereg li men wene uruk sambil men 
lahup tohon sembahyang uruk lamuhup. 

21 Pohol kinang wal tibag sambilen 
tibag fug ane nit ketiya welaheyon fobik 
welamuhubon ari hag toho tuhu fug 
angge famen we misihim sambil ino 
eneg alem angginon ap unubam aruhu. 

22 Alem angginon unubam weregma 
amusun toho welalep angge famen 
Allahn il horohap tuhu. Horohap tuhu 
fug halug ap misig oho fano welaruhu 
fug. An numalikisi mumal tarikikon fano 
welamag ulug Allahn alem angginon ino 
il horohap tuhu. 

23 Ari tuhu sambil ino ap ekeyen hiyag 
hisaruk lit, 'Yet hemek, Mesias ino tuma 
wereg, lumu wereg,' uruk halug tem 
toho uruk puk fug. 

24 Ap enele si uruk inap waharuk lit, 
'An Mesias ino waharuk lahi, an wene 
hiyag hisaruk nahun nabi waharuk lahi," 
il wamuhupteg poholmonen turuk ane til 

ap hihir enebil wamuhup. Ari til waharuk 
lit Allahn mumal eneptisiyon oho ke 
hareyon hiyag isaruk lit inindi ninap 
enebuhuk puhup. 

25 Iren tuhup ane Anden tam hiyag 
hisihi angge re hinindi anggat toho 
welamuhup. 

26 It wamuhubon arimanowen, 'At ino 
farema werehen yet ha aliyek!' uruk 
halug hit la fug. 'O aru werehen kim 
halihiben kiyek!' uruk halug tem toho 
ehesa puk fug. 

27 Lebeglu yali filen lek haruk lit asinandi 
hubula fil seleg turuk hag toho At ap 
kinangmon atfahon ino waruhu. 

28 Sobon men pamo men enele ngu 
ruruk halug ari amben angge ita wereg," 
ulug Yesusen hiyag isibag. 

29"Alem angginon ino ap unubam 
aruhumu mo kun atuk lit pikalem 
hik aruhureg suhal poholman loloho 
wambuhupmu pohol ine werehon oho 
yuk tuhu. 

30 Yuk tuhu sambil ino At ap kinangmon 
atfahon warik oho lit enehangge poholma 
tam inam aruhumu ap kinangmon obog 
toho enekolen ya nga uruk lamuhup. Ya 
nga uruk lit poholma lahap harukmen 

At ap atik ibahon ino Ebe ine roho 
il umbagpag toho o hina apmane 
waharukmu yet hahup. 

31 Waruk ele hum toho tung-tang tirikim 
itano At inowen Otsi malaikat mon 
enebuhumu Allahn mumal eneptisiyon 
arimano ik eleruk fil ambut fil werehon 
men yali fil hubula fil werehon men 
pohol atogma kinang atogma werehon 
arimano obog toho palu arik wamuhup. 

32 Sak fam wirim haruk lit iminon ari 
hinindi anggar amag. Sak alit anggolo 
yinggiltukmu sak li warik ohoreg ulug 
honoluk atuk. 

33 Hiyag hisihi ane ari hikit toho turukmu 
yet hahupteg ketiya sok horogma warik 
ohoreg ulug hit honoluk aruhu. 

34 Ap ketiya werehon aruma uwan eleg 
am fugmu Anden hiyag hisihi ane aru 
teko lahu. Ari tem toho hiyag hisaruk 
lahi. 

35 Pohol men kinang men eleg aruhu 
angge famen Anden nele uruk lahi ane 
ari eleg aruhu fug. 

36 Ihi ane teko lahuwon ke sambil tuhu 
ulug ap misihen oho oluk teg eleg. 
Malaikat poholma werehon men Allah 

amloho men enepeleg teg lit weregma 
we Ikni eneg Amu oluk teg." 

37 "Ap kinangmon atfahon ino waruhu 
sambil ari indam hun Nuh umalikisi 
unubam atfahon ino hikit toho aruhu. 

38 Ik humon ari yenggeluk fugmu ap 
arimano suburu nenggeg ik nenggeg 
aben hiyap heleheg hiyaben ap heleheg 
turuk lit weregma hun Nuh ino kou fam 
kibag. 

39Hun Nuh kou fam kibahon ino 
fahet inindiyen wenggel ha fug angge 
weregman ik humon yenggeltil laharuk 
lit it arimano waroho lin ibag. Ap 
kinangmon atfahon ino waruhu sambil 
ari hag toho welamuhup. 

40 Ari tuhu sambil ino ap piren yabukmu 
weregman misig hilaruk lit misig 
umbusuhu. 

41 Hiyap piren misigmu roti anggen 
lilibug turuk lamuhup angge famen misig 
hilaruk lit misig umbusuhu. 

42 Ninikni waruhu sambil ke sambil 
waruhu ulug henepeleg angge re hinindi 
honoluk toho kahaleg lamuhup. 

430 ngi ahun misig ibam wereg lit 
yoholiyangge waruk ahun hubanggo 
warik ohoreg ulug oluk toho welaruhu 

halug nibam halog tuk nowen kema 
lamin fug ulug kahaleg lit welaruhu. 

44 At ap kinangmon atfahon ino 
waruhu sambil hit henepeleg tegma 
waruhu rohon hit hinindi anggat toho 
welamuhup." 

45 "Ap suwon amingmingangge asukun 
fano reg lit indi anggat toho wenggel 
harukon ino fam ikniyen te, 'Notsi winon 
fer enesug lit suburu og isaruk laruhun,' 
ulug ikniyen unduhuk ferukon ino sa fam 
wirim timin? 

46Ikni waruhu sambil ino 
amingmingangge ikniyen hiyag 
itisi ane fano turukmu waruhureg, 
'Namloho, hahiyeg toho welamin,' uhu. 

47 Ikni waruhureg amingmingangge ino 
fam anden angge obog toho hat foroho 
laruhun ulug hiyag uruhu. Ari tem toho 
hiyag hisaruk lahi. 

48 Amingmingangge ino fano ane tuk 
fug angge 

49 nikni folo waruhu fug peruk lit 
umalikisi winon unusuruk lit ik olokon 
nalug turuk inap men ambiyeg suburu 
nenggeg ik nenggeg turuk lit weregma 

50 ikni waruhuwon ino watmisi fug 
puhureg apeleg toho weregma waruhu. 

51 At waruhureg hat siyag uruk lit ebe 
waroho ap inindi wenggel haruk eleg 
inap ambeg hik isahumu uba yatuk 
lit ayeg kilit matuk lit welaruhu," ulug 
Yesusen hiyag isibag. 

25 lYesusen wene eke indit toho 

hiyag isaruk lit, "Allah ap obog 
toho Inikni arik waruhuwon fahet hiyap 
numen fam wirim toho hiyag hisamin. 
Hiyap numen itano nenehe onggoma 
wam esetug waharukmu olohotma lul 
ulug iniral hindali ahaluwe walug laruk 
latusa. 

2 Fuwaben itano enepeleg toho 
weregma fuwaben onoluk toho welatusa. 

3 Enepeleg toho welatuson itano hindali 
ahaluwe tor angge kubag fam pilaboho 
warusa. 

4Onoluk toho welatuson itanowen 
hindali ahaluwe su roho kubag fam 
kilaboho warusa. 

? Keman yet teg lit weregman ap ino 
folo waharuk latisi fugmu noho inilen it 
obog toho nohoruk latusa. 

6 Nohorukmen hup humanoho atisimu 
ap eneleyen elel eneptuk lit, 'Hun ino 
waharuken ketiya olohotma lalihiben in 
amek' uruk latusa. 

7 Uruk latusama hiyap itano in atusareg 
enehindali ahaluwe kubag fam waruson 
arimano wal taneg hundutuk latusa. 

8 Hundutuk lit hiyap enepeleg toho 
welatuson itanowen onoluk toho 
welatuson itano fam, 'Niniral war aruhu 
rohon hindali ahaluwe hiren wehebon tot 
0g nesemek,' ulug heng urusa. 

9 Heng urusama onoluk toho welatuson 
itanowen, 'A, og husulmu hiret niret 
hindali ahaluwe eleg arik ohoreg. Hit 
faher oho ayeg waroho hilag lalihip,' 
urusa. 

10 Ari urusama wak larukmu hun 
ino waharisimu hiyap hindali ahaluwe 
ininggikmu werehon itano men ambiyeg 
mangno atusareg wam esetuk ambeg 
ino sok laroho kurusa. 

11 Sok laroho kurusareg weregma hiyap 
winon itano waharusareg, 'Ninikni, sok 
hut nenebin, nir oho kik wamuk ohon,' 
uruk latusa. 

12 Uruk latusama ap inowen, 'A, hit tem 
toho napeleg, hisarikik fug,' irisi," ulug 
Yesusen indit toho hiyag isibag. 

13 Indit toho hiyag isibareg, "Allah 
waruhu sul men waruhu sali men 
henepelehen hinindimu honoluk toho yet 

teg lit welamuhup," ulug pikit toho hiyag 
isibag. 

14" Allah ap obog toho Inikni aruhuwon 
ino ap eke nibam embeselug yatma 
lamin perisiyon fam wirim timin. Ap 
inowen amingmingangge wol eneptisireg 
anden angge aruma foroho lamuhup 
ulug hiyag isarisi. 

15 Hiyag isaruk lit namingmingangge 
misig tu fano roho foroho lam teg 
perisireg uang inggila fuwaben og itisi. 
Og itisireg namloho eke tu tot fano 
roho foroho lam teg perisireg uang 
inggila piren og itisi. Og itisireg namloho 
hinahanehon aru re fano roho foroho 
lam fug teg ulug uang inggila misig og 
itisi. Og isalug yatma larisi. 

16 Yatma larisimu amingmingangge 
fuwaben og itisiyon inowen uang ino ap 
0g isaruk lit ayeg wat heheg waruk lit 
weregman sebe roho numen atisi. 

17 Numen atisimu amingmingangge eke 
uang inggila piren og itisiyon inowen oho 
piren og itisi angge famen hinahanehon 
men uhanehon men sebe roho warisi. 

18 Warisimu amingmingangge 
hinahanehon misig og itisiyon inowen 

uang inggila misig ikniyen og itisiyon ino 
kinang habuloho sale feserisireg welatisi. 

19 Sale feserisimu anunu roho 
welatusama ap itano inikni ibam 
waharisireg, 'Anden angge winag hulen 
maniyek,' ulug amingmingangge wol 
eneptisi. 

20 Wol eneptisimu waharusareg uang 
fuwaben og itisiyon ino waharisireg uang 
numen itano og itisireg, 'Nikni, fuwaben 
0g nitikin angge famen nin fuwaben ayeg 
waroho warikikteg mangno roho numen 
foroho lahi,' ulug ikni 0g itisimu 

21 ikni inowen, 'Namloho, hasukun fano 
reg lit anden angge fano foroho latikin. 
Tor angge famen fano roho foroho 
latikinmu anggolo roho oho foroho 
laruhunen hiyag huruhuk. Nibam aruma 
kulug hahiyeg toho welamin,' irisi. 

22 Ari irisimu uang piren og itisiyon 
ino waharisireg, 'Nikni, piren 0g nitikin 
angge famen ayeg waroho piren sebe 
roho warikikteg mangno roho uhan 
foroho lahi,' ulug og itisi. 

23 9g itisimu ikniyen, 'Namloho, 
hasukun fano reg lit tor angge famen 
fano roho foroho latikinmu anggolo roho 
oho foroho laruhunen hiyag huruhuk. 

Nibam aruma kulug hahiyeg toho 
welamin,' ulug hiyag itisi. 

24 Ari ulug hiyag itisimu misig og itisiyon 
ino waharisireg, 'Nikni, hat holok hahun 
angge re yatikin fuhon yahal taruk lahen, 
emberikin fuhon hilaruk lahen ane ari an 
noluk. 

25 An hat nakolen te uang misig og 
nitikinon ino kinang habuloho sale 
ferikikteg welatikik. Haren angge tu 
wereg, hilamihin,' irisi. 

26 Irisimu ikni inowen, 'Hasukun siyag 
hahun hat siyag. Yatikik fuhon yahal 
taruk lahi ane fahet, emberikik fuhon 
hilaruk lahi ane fahet holuk teg lahen 
angge re 

27 yang anden tohon 09g hitikikon 
ap winon og eselen. Ap og eselenma 
walereg anden og hitikikoner angge ayeg 
waroho welenoner angge wele angge 
famen eleg,' irisi. 

28 Ari irisireg amingmingangge winon 
fam, 'Uang misig ino taluk tilihipteg 
numen forohowon ino og emek, ' irisi. 

29 "At mun angge man angge forohowon 
ino sebe roho og uruhu. At anggengge 
elehon ino we tot werehon ino taluk 
tahu,” irisi. 

30 "'Namloho siyahon aru hik tegma 
eneyeg kilit matuk lit uba yatuk ambeg 
hik esemek,' irisi," ulug Yesusen hiyag 
isibag. 

31 Yesusen eke hiyag isaruk lit, "At ap 
kinangmon atfahon inowen malaikat 
obog toho hondog enebuhureg enebe 
umbagpag toho wamuhupteg lehoma 
umbagpag turuk ambeg hur aruhu. 

32 Hur aruhumu ap obog toho At 
alukema palu arik wamuhup. Palu arik 
wamuhupmu wam foroho ahunen domba 
hunon men heyon men minggir eneptuk 
hag toho Aren ap arimano minggir 
enebuhu. 

33 Minggir enebuhureg heyon Inggik 
pikit fil umbuhureg hunon Inggik hare fil 
umbuhu. 

34 Umbuhureg Ap suwon inowen Inggik 
pikit fil werehon unubam Ele uruk lit, 
'Nori, hit An Nikniyen hi heneptisiyon 
maniyek, pohol kinang wal tibag sambil 
hit fahet o wit henepfahon ari hit ngi 
atihiben kik maniyek. 

35 An suburu obok harikikmu hiren og 
Nitikip, ik obok harikikmu hiren hinang 
Nitikip. An pohon hag toho waharikikmu 
hiren o hiyag Nitikip. 

36 An sum eleg angge welatikikmu hiren 
sum og Nitikip. An uk warukmu hiren 
pen Niya waharikip. An ninggik hele 
waroho weregma hiren pen Niyaruk 
latikip.' Inggik pikit fil werehon unubam 
ari ulug hiyag isahu. 

37 Hiyag isahumu it ap fanowon 
arimanowen, 'Nowe, nosambil suburu 
obok toho weregma Hiyarukukteg 
0g Hutukuk? Nosambil ik obok toho 
weregma Hiyarukukteg hinang Hutukuk? 

38 Nosambil pohon hag toho waharukmu 
Hiyarukukteg o hiyag Hutukuk? Nosambil 
sum eleg angge weregma Hiyarukukteg 
sum 0g Hutukuk? 

39 Nosambil ouk warukmu Hinggik hele 
waroho weregma yet Hiyarukukteg pen 
Hiyaruk latukuk?' ari ulug kapal hahup. 

40 Kapal hahupmu Ap suwon inowen 
te, 'An not siyahon misig tuma werehon 
fam fano ane turuk latikip ane ari An 
nubam turuk latikip. Ari we tem toho 
hiyag hisihi,' ulug hiyag isahu. 

41 Ari ulug hiyag isahureg Inggik hare 
fil werehon unubam te, 'Hit siyag ane 
turuk latikibon te An wereg ambeg tuma 
fug, aliyek. Iblis otsi men yal enebul 


MATIUS 25.42-46 157 


ulug indok humon war atuk elehon 
munggaltusa ambeg aliyek. 

42 An suburu obok harikikmu hiren og 
Nitikip fug. Ik obok harikikmu hiren 
hinang Nitikip fug. 

43 An pohon hag toho waharikikmu 
o hiyag Nitikip fug. Sum eleg angge 
welatikikmu sum og Nitikip fug. An ouk 
warukmu Ninggik hele waroho weregma 
pen Niyarikip fug,' ulug Inggik hare fil 
werehon unubam ari ulug hiyag isahu. 

44 Hiyag isahumu iren oho At ubam 
enele uruk lit, 'Nowe, nosambil suburu 
men ik men obok harikinmu 0g Hutukuk 
fug? Nosambil Hat pohon hag toho 
waharukmu, sum eleg angge weregma 
Hiyarukukteg let Haptukuk fug? 
Nosambil ouk warukmu Hinggik hele 
waroho weregma yet Hiyarukukteg pen 
Hiya larukuk fug?' ulug kapal hahup. 

45 Ari ulug kapal hahupmu Aren te, 'An 
not siyahon misig tuma werehon fam 
fano ane tuk fug angge embeserikibon 
An numbaharuk latikip. Ari we tem toho 
hiyag hisihi,' ulug hiyag isahu. 

46 It ari turuk latuson arimano mondabi 
siyagma kuhup, it fanowon arimano 

Allah men mondabi onoluk welamuhup," 

ulug Yesusen otsi hiyag isibag. 

26 lYesusen wene arimano hiyag 
isibareg Otsi fam Ele uruk lit, 

2 "Suburu roti sig elehon nahup sambil 
Paskah ino o ha welamuhukon ari hit 
honoluk. At ap atik ibahon ino e fam 
teloho ware fesuhuben ap ininggikmu 
aruhu," ulug hiyag isibag. 

30 ino sambil imam usa inap onowesi 
men Yahudi inap onowesi men imam 
onowe suwon unuk Kayafas ino ibam 
palu ribag. 

4Palu ribareg nungge fam Yesus ino 
alem Ubam embelug senebuhukteg ware 
fesuhuk ulug enele sahaltuk lit, 

? "Roti sig elehon nahuk sambil ino fug, 
ino sul ap anggolo wereg angge re enele 
anggolo uk nowen," uruk latfag. 

6 Yesus ino o Betania Simon yowilangge 
reg latfag ahun ino ibam kibareg 
weregma 

7 hiyap misig ahaluwe amben mondabi 
fanowon kubag fam hinanggoho walug 
kibag. Walug kibareg Yesus suburu 
naruk lit heriyegma ik ahaluwe ino Yesus 
unggulmu hilili fibag. 

8 Hilili ferukmu Yesus otsiyen yet 
hibareg, "Nungge fahet ik ahaluwe 
amben fanowon ari saplangge hililtuk? 

9 Ahaluwe amben fanowon ari fam uang 
teng-teng angge ayeg waroho walug ap 
enengge elehon og isawon famen turuk," 
uruk latfag. 

10 Tren uruk latfag ane ari Yesusen oluk 
atfareg Yesusen, "Hiyap tuwen tehek 
ane Nubam fano ane tehek angge famen 
nungge fahet hiren at indi angginap 
turuk lahep? 

11 Ap enengge eleg inap likiya hupmu 
hit men welamuhup angge famen An hit 
men likiya hupmu Noluk welamuhuk fug. 

12 Ahaluwe amben fanowon Nebene 
hilil Nabehekon ariyen Nebe warehon 
owikmu kilap Nabuk ohoma Nubam tuhu 
ane roho tehek. 

13 Mun ibam man ibam Allah wene 
hiyag isaruk lit at tuwen tehek ane fahet 
hiyag isaruk lamuhup. Hiyag isarukmu 
aren tehek ane aru fahet wenggel haruk 
lamuhup. Ari tem toho hiyag hisaruk 
lahi," ibag. 

14 Yesus otsi nisanggowen itano misig 
unuk Yudas Iskariot ino imam usa inap 
onowesi enembeg libag. 

15 |ibareg hiyag isaruk lit, "Ketiya At 
ino senetihip ulug huruwe henembeg 
waruhukmu hiren an onggo nungge og 
numuhup," ulug kapal isibagma iren 
uang inggila teng misig nubam hilag 
hinahan (tiga puluh) og itfag. 

16 Og itfagma Yesus hirahoma lahumu 
huruwe lahuk ulug indimu wenggel haruk 
latfag. 

17 Suburu roti sig elehon naruk ane ak 
tibag sul Yesus otsiyen At ubam enele 
uruk lit, "Nonowe, wam domba Paskah o 
keman eserik lalusama nul peruk lahen?" 
ulug kapal hibag. 

18 Kapal hibagma Yesusen, "O 
pumbukmu lalihipteg ap misig 
welatnisiyon fam, 'Nonoweyen te An 
nubam am teg ane horog atuken hat 
hibamen An notsi men wam esetihipmu 
nul ehek,' ilihip," ibag. 

19 Ari ibagma Otsi itano libareg 
Onoweyen ibag ane roho wam domba 
Paskah ino osoko tug turuk latfag. 

20 Hup atfagma Yesus otsi nisanggowen 
itano men o ino kibareg heriyeg lit 
esetfag angge arimano naruk latfag. 

21 Suburu naruk lit itano Aren te, 

"Hit aruma welahebon misihen An 

nuwabukag ulug huruwe lamin peruk lit 
wereg. Ari tem toho uruk lahi," ibag. 

22 Ari ibagma Otsi inindi su atfareg it 
enele uruk lit, "Nowe, an fahet ehen 
ano," ulug it enebe wal tanehen Yesus 
kapal haruk latfag. 

23 Kapal haruk latfagma Yesusen, 
"Kubag misig fam nininggik ambiyeg kila 
felug naruk laheyon misihen fahet ihi, 
aren An fahet huruwe lahu," ibag. 

24 "At ap kinangmon atfahon ino fahet 
atam haharoho imbibahon hikit toho At 
war aruhu. War aruhu angge famen ap 
huruwe lahu ahun ino eneg indi anggin 
amag, at ino isingan endetep fugmu 
fano," ibag. 

25 Ari ibagma huruwe lamin pibag ahun 
Yudas inowen, "Nowe, an fahet ehen 
ano," ibagma Yesusen, "Hinggarehen 
ehen," ibag. 

26 Yesusen ari ibareg it suburu 
narukmu suburu roti wibareg seneg 
lit sembahyang ibareg kut-kut Otsi og 
isaruk lit, "Wemek, amiyek, An nebe tu 
og hisaruk lahi," ibag. 

27 Ari ibareg ik anggur ahaluwe kubag 
fam hinanggoho werehon lisoho wibareg 
sembahyang ibareg it og isaruk lit, 

"Kubag aru fam werehon hit obog toho 
nalihip. 

28 An namep aru ap anggolowen siyag 
ane turukon eleg amag ulug wilip 
aruhu. Wilip aruhumu Allahn fanowap 
henebuhuk ibag ane tem toho ibag peruk 
lamuhup," ibag. 

29 "Yoho famen hit men An men 
ahaluwe aru ambiyeg nahuk fug. We 
Allah weregma wereg lit eneg hit men 
ahaluwe keron nahuk, ari ihiyon tem 
toho hiyag hisihi," ibag. 

30 Allah sini yunggulfareg Yesus otsi 
men Zaitun punumu lahibag. 

31 Kema laruk lit Yesusen, "Yoho hup 
An fahet hit obog tohowen hinindi 
nonghong ik ohoreg. Allahn ele uruk lit, 
'Wam domba inikni ino ware fesuhukmu 
ambohom arimano linggik-longgo uhup,' 
ulug haharoho imbibahon hikit toho 
tilihip. 

32 Ari tuhup angge famen Noluk 
aruhukteg hit uwanma An tam o Galilea 
lahukteg welaruhuk," ibag. 

33 Ari ibagma Petrus inowen, "It obog 
toho aruma Hat fahet inindi nonghong 
imisi angge famen anden eneg nindi 
nonghong imisi fug," ibag. 

34 Ari ibagma Yesusen, "Yoho hubanggo 
suwe ayam ele uk fugmu haren An 
nubahet hinahanam hun ari an tem toho 
napeleg ulug awiya wamihin," ibag. 

35 Ari ibagma Petrusen te, "Haret andet 
pinggi nunusul ulug turukmu anden Hat 
fahet hun ari napeleg ulug awiya wele 
fug," ibagma ori winonen oho ambi ane 
ibag. 

36 Enele ari il-il Yesus otsi men silimu 
misig unuk Getsemani libag. Libareg 
Otsi unubam Ele hiyag isaruk lit, "An 
sembahyang lindima ik laminen hit tiya 
heriyeg lamok," ibag. 

37 Ari ibareg Petrus men Zebedeus 
umalikisi piren men ambiyeg lul ulug 
hondog eneplug libag. Libareg Yesus indi 
anggin hibareg Akol peruk lit 

38 Otsi fam te, "War arik oho lit hag 
toho Nindi anggin haruk lahireg hit tuma 
wereg lit hinil wirik toho welamek," ibag. 

39 Ari ibareg horog tot libareg kinangma 
hur atfareg sembahyang uruk lit, "Nikni 
Allah, ik kubag aben og numuson ari 
namin fuhen Haren helelenma fano pihi 
angge famen Anden perukon famen fug, 
we Haren perukon famen timihin," ibag. 

40 Ari ibareg Otsi wereg ambeg ari 
suhuloho waharukmen it nohoruk latfag. 
Nohoruk latfagma Petrus fam te, "We tor 
oho An men hinil wirik toho welahep ha 
fug teg? 

41 Siyahonen hinindi ninap heneptuken 
hinil wirik toho wereg lit sembahyang 
uruk lamek. Hinindimu tehe ha reg peruk 
lahep angge famen hininggiken tuk fug 
teg lahep," ibag. 

42 Ari ibareg pireneg angge sembahyang 
imin ulug libareg, "Nikni, ik kubag aben 
0g numuson Haren hilag wam fug teg 
lahen halug naminmu Haren peruk lahen 
ane teko lamisi," ibag. 

43 Ari ibareg suhuloho Otsi enembeg 
waharukmu Otsi noho inilen nohorukmu 
isa watfag. 

“Isa watfareg nin hinahaneg angge 
sembahyang ik libareg ambi ane ino ik 
libag. 

45 Ari ik libareg Otsi enembeg watfareg 
it unubam hiyag isaruk lit, "Hit nohoruk lit 
kel taruk lahep. Ketiya At ap kinangmon 
atfahon ino ap siyag ane turuk inap 
ininggikmu atmisiyen yet hemek. 

46 Huruwe lahayon ino horogma tuma 
waharuken luk ohon in amek," ibag. 

47 Yesusen otsi unubam Ele irikim itano 
Otsi nisanggowen itano misig unuk 
Yudas inowen ap karohet firet seneg inap 
anggolo il oko hondog eneplug waharuk 
latfag. It waharuk latfahon arimano 
imam usa ane onoluk inap onowesi 
men Yahudi inap iniknisi menen mon 
enepfagma hondog eneplug waharuk 
latfag. 

48 Huruwe libag ahun inowen ap 
arimano fam tam hiyag isaruk lit, "Anden 
mako pug toho hi riminon ino hiren 
senetihip," ulug tam hiyag isibag. 

49 Waharuk lit itano Yesus iraham 
libareg Nowe uruk lit mako pug toho hi 
ruruk latfag. 

50 Hj rurukmu Yesusen te, "Ap o nare, 
nungge ane timin ulug wahen," ibag. Ari 
urukmu itano ap arimano watfareg Yesus 
ki ribag. 

51 Yesus ki rurukmu itano ap Yesus 
men welatfahon itano misihen karog 
lisoho wibareg imam onowe suwon 
amingmingangge misig karog fam kong 
turuk lahi ulug turukmen isanggo eneg 
sanog tibisibag. 

52 Isanggo sanog tibisibagma Yesusen 
te, "Karog ari ei elma kilabe fisin," 

ibareg, "Ap san karog senetuk halug at 
ino karog fam siyag aruhu," ibag. 

53 "An nikni fam heng telema malaikat 
asan nisanggowen An let Nabukag ulug 
Nikniyen mon eneplebon hat hapeleg? 

34 Malaikaren let Naplepma ari roho 
tuhup ulug atam haharoho imbibag ane 
nangginoho hikir alep?" ibag. 

>> Ari ibareg ap anggolo arimano fam, 
"Hiren ap unusuruk ahun pehepteg 
karohet firet walug wahepteg sen Nabul 
ulug wahep? Likiya hupmu Allah ibam 
heriyeg lit hiyag isaruk latikik angge 
famen sen Naptikip fug. 

56 Hiren turuk lahebon aru atam wene 
hiyag isaruk latfag inaben haharoho 
imbibahon hikir amag ulug turuk lahep," 
ibag. Ari urukmu itano Otsi arimano 
obog toho At embeselug linggik-longgo 
ibag. 

37 Yesus senetfareg hondoholug imam 
onowe suwon Kayafas ambeg Musa wene 
onoluk inap men Yahudi inap iniknisi 
men palu roho weregma walug libag. 

58 Walug larukmu Petrus ino onombolim 
mug eneplug imam onowe suwon 
ibam horogma libareg owahalma 
libareg nungge ane ulusa ulug imam 

enemingmingangge arimano men 
ambiyeg heriyeg latfag. 

59 Imam onowesi men palu roho 
welatfag inap arimano obog toho menen 
pinggi ware fusukag ulug un ane Ubam 
lombohap turuk latfag. 

60 Ap anggolowen enele si un ane Ubam 
lombohap tibag angge famen alem 
suwon Ubam umbukon eleg latfag. 

61 Eleg latfagma ap piren in atfareg 
hiyag isaruk lit, "Allah ibam halog 
tebesuhukteg nin hup hinahanam 
wiruhuk ulug hun tuwen irisi," ibag. 

62 Ari ulug hiyag isibagma imam onowe 
suwon in atfareg Yesus fam, "Ap aruman 
Hat hubam lombohap Haptuk ane fahet 
Haren hebeloho hiyag isa fug teg lahen?" 
ibag. 

63 Ari ibagma Yesus ele eleg angge 
welatfag. Welatfagma imam onowe 
suwon inowen Ubam ele uruk lit, "Mesias 
Allah amloho welahen halug hiyag 
nisimin. Ari Allah oluk werehon Unuk 
uruk lit heng Haptuk lahi," ibag. 

64 Ari ibagma Yesusen, "Haren ehen ari. 
Yoho famen At ap kinangmon atfahon 
ino Allah suwon Inggik pikit fil heriyegma 
hina poholmon fene wambik waruhumu 

yet hahup. Aru tem toho hiyag hisaruk 
lahi," ibag. 

65 Ari ibagma imam onowe suwon ino 
indi oloken inggareg asum tararag taruk 
lit, "Hun tuwen Allah abug urukmu hit 
obog tohowen holehep anggeyen nungge 
fahet alem winon yami ruruk lit ap winon 
kapal usul? 

69 Hiren nungge peruk lahep?" ibagma it 
arimanowen, "At pinggi ware feselihip," 
ibag. 

67 Ari ibareg Olohotma wasubag sup 
isaruk lit ininggik holum watuk lit 
Oroholiyanggenma ware feseruk latfag. 
Winonen At watuk lit, 

68 "Hat Mesias angge re ap san 
Huwarehek, hiyag nisimin," ulug 
umungguruk latfag. 

69 Iren ari tirikim Petrus owahalma 
silimu heriyeg lit welatfag. Heriyeg lit 
weregman ap suwon amingmingangge 
hiyap angge misig watfareg, "Har oho 
Yesus Galilea ahun ino men likiya hupmu 
ambiyeg welatikip," ibag. 

70 Ari ibagma Petrusen, "Hat hindimu 
wenggel hehenteg ehenon ari an 
napeleg," ulug ap obog toho iniline awiya 
wibag. 

71 Awiya wibareg elehet sok horogma 
libareg weregman amingmingangge 
winon misihen yet hibareg ap welatfahon 
arimano hiyag isaruk lit, "Hun tu Yesus 
Nazaret ahun ino men ambiyeg welatisi 
ahun," ibag. 

72 Ibagma Petrusen ele ine roho, 
"Tik-tem toho ap ino an napeleg," ulug 
awiya wibag. 

73 Tot welatfareg ap welatfahon arimano 
Petrus ambeg watfareg enele uruk lit, 
"Hele famen eneg tehen har oho it men 
welatikinon," ibag. 

74 Ari ibagma Petrus inowen lukuram 
sipuk tibareg awiya waruk lit, "Hiren hun 
ari fahet uruk lahebon an we tik tem 
toho napeleg," ibag. Ari uruk li itano 
suwe ayam ele ibag. 

75 Suwe ayam ele ibagma Yesusen te, 
"Suwe ayam ele uwan uk fugmu haren 
hinahanam An fahet awiya wamihin," 
ulug hiyag itfag ane ino Petrus undama 
oluk atfagma indimu siyag atfagma 
selma wilip atfareg uba yatuk latfag. 
27 10 sakan tirikim itano imam 

onowesi men Yahudi inap iniknisi 
menen Yesus pinggi ware fusukag ulug 
kong tibag. 

2 Kong tibareg Inggik hele pug tibareg 
hun Pilatus kinang seneg ahun ambeg 
hondoholug libareg og itfag. 

3 0g itfagma Yudas huruwe libag ahun 
inowen Yesus pinggi ware fusukag 
urukon hol hibareg indi anggin atfag. 
Indi anggin atfareg uang inggila teng 
misig nubam hilag hinahan (tiga puluh) 
0g itfahon ino uwag oko imam onowesi 
men Yahudi inap iniknisi men enembeg 
imbisik libag. 

4Imbisik laruk lit, "Ap siyag ane turuk 
elehon famen Amep hinang tawag ulug 
henembeg huruwe waharikik ari an 
siyag," ibag. Ari ibagma ap arimanowen, 
"Niren nungge ane hiyag numusa ulug 
wahen? Hinggarehen hal tamihin," ibag. 

> Ari ibagma Yudasen uang ino Allah 
ibam hik-hak isalug wilip atfareg hele 
anggolopma ililoho inggarehen wat taruk 
tibag. 

6 Wat taruk tibagma imam usa ane 
onoluk inap arimanowen uang hik 
isibahon ino palu ribareg, "Uang ap mep 
faheron kubag Allah fahet kilaptukon 
fam kilabuk fug teg," 

7 ulug enele sahaltuk latfareg ap pohon 
war atukmu sal eneptuk ambeg fahet 

kinang misig unuk Kinang Laltuk Ahun 
onggo palfag. 

8Onggo palfag angginang ino ketiya 
oho aben te unuk Mep Kinang uruk. 

9 Alem tibag ane ari hun Yeremia Allah 
wene atam hiyag isaruk latfahon inowen 
haharoho imbibahon hikit toho tibag. 
Haharoho imbibag ane aru, "Uang inggila 
teng misig nubam hilag hinahan arimano 
ap ayeg watukon uang ari roho waruk 
lamuhup ulug atam kong tibahon hikit 
toho hilarusa. 

10 Hilarusareg uang ino kinang laltuk 
ahun fam kinang onggo paltusa. Ari 
roho tuhup ulug Allahn hiyag nitisi," ulug 
Yeremia inowen haharoho imbibag. 

11 Yesus ino hun Pilatus kinang seneg 
ahun ambeg walug libagma hun inowen 
kapal haruk lit, "Hat Yahudi inap onowe 
suwon raja welahen ano?" ibagma 
Yesusen, "We haren ehen," ibag. 

12 Ari ibagma imam onowesi men 
Yahudi inap iniknisi menen alem Ubam 
lombog turukmu Yesus ele uk fug angge 
welatfag. 

13 Welatfagma Pilatus inowen, "Alem 
angginon Hubam lombohap turuk ane 
holtuk lahen fug," ibagma 

14 Yesus ele uk fug angge welatfagma 
Pilatus ino akol hibag. 

150 Paskah seni suwon esetuk sambil 
ino mo eke fam mo eke fam ap suwon 
kinang seneg ahun inowen ap ininggik 
hele warehon arimano misig-misig tu 
lol nisimin ulug aben heng turukon lol 
isaruk latfag. 

160 ino sambil ap misig unuk Barabas 
unuk eke Yesus at olok ane turukon 
fahet ap obog tohowen onoluk ahun hele 
waroho foroho latfag. 

17 Yahudi inap arimano palu arik 
libagma hun Pilatusen te kapal isaruk lit, 
"Sa lol hisamin, Barabas unuk eke Yesus 
ino ano, Yesus unuk Kristus urukon ino 
ano?" ulug kapal isibag. 

18 Kapal isibag ane ari Yahudi inap 
arimanowen Yesus turuk ane fahet 
enehummu siyahen walug wahasa ulug 
Pilatus oluk atfareg kapal isibag. 

19 Pilatus ino unggum kong turuk ambeg 
heriyeg lit weregma uheyen te ap siyag 
ane turuk eleg ahun ari fahet yoho hup 
nei og hihi ane fahet nindi anggin ahama 
haren ap ari fahet alem haluk fug ulug 
amingmingangge monde fibag. 

20 Imam onowesi men Yahudi inap 
iniknisi menen ap anggolo arimano 
unubam milal eneptuk lit, "Yesus pinggi 
ware fesemihinen Barabas lol nisimin 
iyok," ulug milal eneptuk latfag. 

21 Milal eneptuk latfagma Pilatus inowen 
ap anggolo arimano kapal isaruk lit, 
"Hit hinindimuwen ap piren ariya sa 
lol nisamisi peruk lahep," ulug kapal 
isibagma iren te, "Barabas," uruk latfag. 

22 Barabas uruk latfagma hun Pilatus 
inowen, "Hiren ari ehepma Yesus unuk 
eke Kristus aru fam nangginmin," il 
larikim it obog tohowen, "At e fam tele 
fusukag," ulug enele hum toho uruk 
latfag. 

23 Ari uruk latfagma, "Hun aruwen 
siyag ane nungge tirisimu uruk lahep?" 
ibagma enele ngi hum uruk lit, "E fam 
tele fusukag," uruk latfag. 

24 Tele fusukag uruk latfagma Pilatus 
inowen ap anggolowen ngik ngog 
turukmu yer isibareg anden nungge 
tuk fug teg lahi ulug ik wak libareg ap 
arimano onolohotman inggik umatuk lit, 
"Ap aru amep wambimisi ane an te fug, 
we hiren famen tilihip," ibag. 

25 Ari ibagma ap anggolo arimanowen, 
"At amep wambimisiyon ari nit men 
nunumalikisi men nunubam wambimisi," 
uruk latfag. 

26 Ari uruk latfagma, "Barabas ino lol 
isaruk lit Yesus e paleg fam watihipteg e 
fam teltihip," ulug otsi hiyag isibareg og 
isibag. 

27 Pilatus kinang seneg ahun otsi 
sehen seneg inap arimanowen Yesus 
hondoholug unggum kong turuk ambeg 
libareg onori winon anggolo luhaloho 
maniyek ulug wol enepfagma Yesus 
walingguruk latfag. 

28 Walinggoho wereg lit At asum 
nonggoloho hik isibareg sum huluwon 
wan tibisibareg 

29 alog ahele mase roho Unggulmu 
kolog tibisibareg fili paleg misig Inggik 
pikiron fam imbibareg Yesus alukema 
hur atuk lit, "Yahudi inap onowe suwon 
ninikni hi haptuk lahe," ulug Inggaliyap 
turuk latfag. 

30 Inggaliyap turuk lit wasubag Ebene 
sup isibareg fili ino lisoho Unggul arap 
toho watuk latfag. 

31 Ari turuk lit Inggaliyap tibareg sum 
huluwon ino nonggole fibareg Inggareg 

asum ino wan tibil laruk lit e fam teltul 
ulug hondoholug wilip atfag. 

32 0 inowen wilip atfareg larukmen ap 
misig unuk Simon Kirene ahun men 
salkal ibareg at ino inggik lisoho teltuk 
ahen aru ha rin ulug hiyag itfag. 

33 Hiyag itfareg laruk lit sili misig unuk 
Golgota nit nenele roho "Ap unggul uwag 
silimu" ino libag. 

34 | ibareg ik namisi ulug hele anggur 
ahaluwe men sig turuk angge men 
mangno roho og Itfagma tot nek 
harukmen sig turuken namin fug ulug 
imbisibag. 

35 E fam tele fisibareg Asum arimano 
wal taneg hulul ulug enehangge hik 
tibag. 

39 Enehangge hik tibareg welatfareg 
heriyeg lit At foroho latfag. 

37 Yahudi inap onowe suwon welahi 
uruk latisiyon fahet tele fesehe ulug At 
unggul palimu Yesus Yahudi inap onowe 
suwon tu ulug haharoho lombog tibibag. 

38 Yesus tele fisibareg ap hirako 
unusuruk latfag inap piren oho misihon 
Inggik pikit fil misihon Inggik hare fil tele 
fisibag. 

39 La wam turuk latfag inap arimanowen, 
"Haren Allah ibam halog tuhukteg o 
hinahanam wuruhuk irikin angge re Hat 
Allah amloho welahen halug Hinggarehen 
holukap tamihinteg e tel Habeheson ari 
famen wambik ma," ulug unum hilik 
uruk lit At inggaliyap turuk latfag. 

40 (27:39) 

41 Inggaliyap turukmu imam onowesi 
men Musa wene onoluk inap men Yahudi 
inap iniknisi arimanowen oho Inggaliyap 
turuk lit, 

42"Ap winon fanowap eneptuk latisi 
angge famen Inggareg fanowap ta 
fug teg. At ino Israel inap onowe 
suwon wereg halug e fene ari wambik 
watmisimu niren yet hulteg tem toho 
pul," uruk latfag. 

43 Ari uruk lit, "An Allah amloho welahi 
ulug Allah fam Indi wenggel haruk latisi 
angge re Allahn indi reg halug let timisi," 
uruk latfag. 

44 Ap piren ap unusuruk latfag inap At 
men ambiyeg telfahon itanowen oho 
ambi ane uruk lit Inggaliyap turuk latfag. 

45 Inggaliyap turukmu mo anum pulmu 
weregman famen o mondabi hup atuk 

hag atfareg mo haya regma itano sakan 
tibag. 

46 Mo haya regma itano Yesusen ele hi 
roho uruk lit, "Eli, Eli, lama sabakhtani?" 
ibag ane ari nit nenele roho "Allah, Nikni 
Allah, nungge fahet An numbahakenteg 
welahen?" ibag. 

47 Ari irikim ap welatfahon arimano 
winonen hol hibareg, "Elia wol turuken 
holeg lamek," ibag. 

48 Ari ibareg ap misig folo-folo watfareg 
usande nuruhum hahon wak libareg hele 
ahaluwe sihon fam kila fibareg Yesus 
namisi ulug fili yaron fam hak toho Yesus 
og Itfag. 

49 Og Itikim itano ap winonen, "Imbisin, 
Elia ino watnisireg At lisoho pilabik 
watnisiyen niren yet hulen imbisin," uruk 
latfag. 

50 Ari urukmu itano Yesus ele hum toho 
uruk lit sat eleg atfag. 

31 Sat eleg atukmu itano Allah ibam 
kuruk ambeg sok latuk asum ino pul 
ke pilang tibisibag. Pilang tibisibagma 
o mek turuk lit tom oho pul ke pilang 
tibag. 

52 Ari turuk lit ap sal enepfag ambeg 
arimano oho sok husoho libareg ap 

inindi fanowon tam war atfahon arimano 
onoluk atfareg in atfag. 

53 Yesus oluk atfag sambil ino it tam war 
atfahon oho sal enepfag ambehen wilip 
atfareg Allah ibam Yerusalem pumbukmu 
kibareg ap anggolo iniline inam atfag. 

34 Sehen seneg inap onowe men otsi 
men Yesus foroho latfahon arimanowen 
o mek tibag ane men teko libag ane obog 
toho yet hibareg, "Ap tu tem toho Allah 
amloho war aha," uruk lit enekol hibag. 

>> Yesus Galilea weregma let turuk lit 
ambiyeg laruk latfag hiyap arimano eke 
enebe anggolo roho yatma wereg lit yet 
haruk latfag. 

56Yet haruk latfahon arimano 
enesehelimu Maria Magdala hiyap ino 
men, Yakobus Yusuf inisinga Maria 
men, Zebedeus amlohoki inisinga men 
welatfag. 

570 hupmu atfagma ap misig 
anggengge anggolo wereg ahun unuk 
Yusuf Arimatea ahun Yesus ele oho 
holtuk latfag ahun ino welatfag. 

58 Welatfareg at ino Pilatus ambeg 
libareg Yesus ebe wareg angge heng 
tibagma Pilatusen hilag lamisi ulug otsi 
hiyag isibag. 

59 Hiyag isibagma Yesus ebe wareg 
angge e famen pilabe fibareg og itfagma 
sum yanggowon fanowon fam hililip toho 

60 helep owik ket inggareg fahet 
habulfag ambeg kila fibag. Kila fibareg 
owik elma helep humon imbiloho sok 
lare fibag. 

61 | are felug libagma Maria Magdala 
hiyap ino men Maria winon eke men owik 
ino sokole fil heriyeg latfag. 

62 | ikiyamon Allah wene uruk sambil 
hari Sabat sakan tibagma imam onowesi 
men Farisi inap men Pilatus ambeg 
libareg: 

63 "Nonowe, Ele si ane uruk latisi Ahun 
ino Oluk wereg lit o hinahaneg angge 
Noluk aruhuk uruk latisi ane nit nonoluk. 

64 Otsi lalusareg At ebe wareg angge 
hirag talug lalusareg ap winon hiyag 
isaruk lit, 'Nonowe ap war atuk ambehen 
Oluk aha,' uhup tohon haren sehen 
seneg inap mon enepmihinmu owik ino 
forohoman o hinahanam aruhu. Otsiyen 
nonowe ap warehon sehelimuwen Oluk 
atisi uhupteg enele si uruk lit tam 
uruk latusa ane ari tot, fobik enele si 
uruk lamuhup ane anggolo roho uruk 
lamuhup," ulug Pilatus hiyag itfag. 

65 Ari ulug Pilatus hiyag itfagma 
Pilatusen te, "Notsi sehen seneg inap 
tuma werehon hondog eneplug lalihipteg 
owik ino fano kahaleg latihip," ibag. 

66 Ari ibagma it sehen seneg inap 
hondog eneplug owikmu libareg sok 
ino fam enehangge imbibareg kahaleg 
latfag. 

28 1 Sembahyang uruk sambil hari 

Sabat welatfareg likiyamon 
sehelet misig atfagma o sakan tirikim 
Maria Magdala hiyap ino men Maria eke 
winon men Yesus kilapfag ambeg kim 
hul ulug laruk latfag. 

2Larukmen o mek hum toho turukmen 
malaikat Ninikni Allahn monde fibagma 
wambik watfareg helep ino miyaloho 
imbisik libareg palimu heriyeg latfag. 

3 Orohole lebeglu hag toho turukmu 
asum yanggowon ino fene ili faya 
rurukon wan teg latfag. 

4 Ari turuk latfagma ap kahaleg latfahon 
arimano enebe elek-elek angge turuk lit 
enekolen ap warehon hag toho welatfag. 

> Welatfagma malaikat inowen hiyap 
itano fam, "Hit henekol ha fug. Yesus e 
fam teltuson ino yami rik wahebon ari an 
noluk. 

6 At ino tuma wereg eleg, atam irisiyon 
hikit toho Oluk ahama At yinggi fik 
kurusa ambeg kim ha watihip. 

7 Hinilen kim halug folo-folo lalihipteg 
Otsi hiyag isaruk lit, 'Honowe ap war atuk 
ambehen Oluk aha,' ik lalihip. At tam o 
Galilea lahareg weregma umunowen At 
ino hiren yet hahup. Ari tem toho anden 
hiyag hisaruk lahi," ibag. 

8 Ari ibagma hiyap itano owik kilapfag 
ambeg inowen wilip atfareg suhuloho 
laruk lit enekol hibag angge famen 
enehiyeg anggolo roho laruk latfag. 
Folo-folo libareg Yesus otsi hiyag usul 
ulug larukmen 

“Yesus it enelukeman unduhuk lit 
naholani ulug hi enepfag. Hi enepfagma 
hiyap itano Iraham libareg Aluke fil hur 
atfareg Uyug ki haruk lit hi ribag. 

10 Hi rurukmu Yesusen te, "Henekol 
toho welam fug, lalihipteg nori hiyag 
isaruk lit o Galilea eremunowen eneg An 
kim Niyahuben lahup ehek ulug hiyag isa 
lalihip," ulug hiyag isibag. 

11 Hiyap itano kema larukmu ap owik 
elma kahaleg latfag inap o Yerusalem 
libareg imam onowesi fam owik ino 
famen tibag ane hiyag isibag. 

1? Hiyag isibagma imam onowesi 
arimanowen Yahudi inap iniknisi men 
enele sahalfareg sehen seneg inap 
arimano uang anggolo og isibareg 

13 ynubam enele uruk lit, "Lalihipteg ap 
hiyag isaruk lit hubanggo nit nohorukmu 
Yesus otsi arimano wahasareg Ebe hirag 
talug lahasa ulug hiyag isaruk lamuhup. 

14 Hiyag isaruk lamuhup ane kinang 
seneg ahun hinikni inowen holuhureg hit 
hunubam alem umbuhu rohon niren at 
ubam nenele uhuk," ibag. 

15 Ari ibagma kahaleg latfag inap 
arimanowen uang ino hilibareg it 
unubam komo enepfag ane ino hag 
toho turuk latfag. Kahaleg latfag inap 
arimanowen uruk latfag ane ariyen 
ketiya oho Yahudi inaben, "Otsiyen Yesus 
ebe wareg angge hirag ta libag," uruk. 

16 Yesus otsi nanggoloben itano o 
Galilea punumu Yesusen hiyag isibag 
ambeg ino lahibag. 

17 Lahibareg wereg lit Onowe yet 
hibareg Alukema hur atfareg hi ruruk 
lit it winonen tem toho waha ano ulug 
inindi piren-paren uruk lit welatfag. 

18 Ari perukmu Yesus it sehelimuwen 
Ele hiyag isaruk lit, "Poholma kinangma 

werehon obog toho fahet An palimuwap 
Nabehekteg nineyap Nabehek. 

19 Ari fahet lalihipteg o pumbuk obog 
toho An numalikiyap eneptuk lit Ninikni 
unuk fam, Amloho unuk fam, Allah hime 
fanowon unuk fam ikma pilap eneptuk 
lamuhup. 

20 Anden hiyag hisaruk lit komo 
heneptuk latikik ane obog toho it milal 
eneptuk lamuhup. An likiya hupmu hit 
men wereg lit let heneptukmen eneg 
pohol kinang eleg aruhu. Ari tem toho 
hunundama honoluk teg lit welamuhup," 
ulug hiyag isibag. 


Markus 


l Yesus Kristus Allah amloho wene 
fanowon alem tu. 

2 Yesaya Allahn ibag ane hiyag isaruk 
latfag ahun inowen haharoho imbibahon 
tu, "Allahn ele irisiyon tu: Yet teg lamok, 
An not misig Hat halukema monde 
fuhuk, Hat laruk ke aren hale fuhuwen at 
monde fuhuk. 

3 At farema wereg lit, 'Nonowe suwon 
waharuk ke hale feruk lit pikit toho yaho 
fiyek,' ulug ele hi roho uruk lit wereg." 
Allahn ibag ane Yesayan haharoho 
imbibahon aru. 

4Haharoho imbibahon hikit toho 
Yohanes ap ikma pilap eneptuk latfag 
ahun ino watfag. Watfareg farema wereg 
lit ap hiyag isaruk latfag. Hiyag isaruk 
lit, "Siyag ane wenggeltuk lahebon ari 
imbisiyek. Siyag ane turuk lahebon ari 
Allahn ambolmayap turuk lit elehap 
tuhuwen anden ikma pilap heneptuk 
laruhuk," ulug hiyag isibag. 

> Hiyag isarukmu Yudea inap men 
Yerusalem inap men obog toho Yohanes 

ambeg waharuk latfag. Yohanes ambeg 
watfareg, "Niren siyag ane ari-ari turuk 
latukuk," ulug Yohanes fag toho hiyag 
utukmu Yordan ikma pilap eneptuk 
latfag. 

6 Yohanes ino sum wam unta oruk yiko 
welatfahon wan teg latfag. Wam sapi 
ahap ahale eke alunggu ke pug teg lit 
herenangge men kin altap men naruk 
latfag. 

7 Ari roho wereg lit ap hiyag isaruk lit, 
"At suwon fobik waruhureg an siyag 
nahun nubam At suwon inowen, 'Hur 
amin, sepatu Anden tohon lole Nubahin,' 
uhu fug," ulug hiyag isibag. 

8" Anden ik fam eneg pilap heneptuk 
lahi angge famen At suwon inowen Allah 
hime fanowon hunubam pilabik waruhu," 
ulug hiyag isibag. 

9 Ari ulug hiyag isarukmen Yesus ibam 
Nazaret o Galilea embeselug Yohanes 
ambeg wirig atfag. Wirig atfagma 
Yohanesen Yesus Yordan ikma pilapfag. 

10 Pilapfagma ikman lahik waharuk lit 
yet harukmen pohol fo roho Allah hime 
fanowon suwe yalma hahon At ubam 
wambik waharikim yet hibag. 

11 Yet hibagma, "An namloho Nindi reg 
lahiyon Hat, An Hat fahet Nahiyeg toho 
welahi," ulug Allah ele poholman urukmu 
hol hibag. 

12 Hol hibareg weregman Allah 
hime fanowon inowen Yesus farema 
hondoholug libag. 

13 Hondoholug libagma wereg lit hup 
teng misig nubam hilag nuwalen (empat 
puluh hari) farema welatfag. Farema 
weregman Iblisen Allah ubam indi 
wenggel haruk ano ulug Yesus ele ying 
turuk latfag. Ele ying turuk latfagma 
Yesus suwe pak wereg ambeg farema 
welatfag. Weregman Allah otsi poholmon 
malaikat wambik watfareg let turuk lit 
foroho latfag. 

14 Yesus ino weregman Yohanes inggik 
hele watug libagma Yesus o Galilea 
watfareg Allah wene fanowon hiyag 
isaruk latfag. 

15 Wene hiyag isaruk lit, "Allah ap obog 
toho Inikni aruhu sambil ketiya horog 
toho welahe. Siyag ane wenggeltuk 
lahebon ari imbisiyek, Allah wene 
fanowon ari hinindi wenggel haruk 
lamuhup," ulug hiyag isaruk latfag. 

16 Hiyag isaruk latfareg Yesus ik Galilea 
yenggelehon ayeg ke laruk lit Simon 
men ot Andreas men ikan yuhar atuk 
asum ikma pilaptukmu yer isibag. It 
piren itano ikan watuk inap welatfag. 

17 Ikan watuk inap welatfagma Yesusen 
yer isibareg, "Hit An men lulen tiya 
maniyek. Ikan yami ruruk latikip hag 
toho ap wene hiyag usul ulug yami 
eneptuk lamuhup," ibag. 

18 Yesusen ari ibagma ikan watuk asum 
lin isalug Yesus min ambiyeg libag. 

19 Tot horogma libareg Zebedeus 
amlohoki Yakobus men ot Yohanes men 
kou fam heriyeg lit ikan watuk asum 
seleben turukmu yer isibag. 

20 Yer isibareg wol enepfag. Wol 
enepfagma it inikni Zebedeus men 
amingmingangge men lin isalug Yesus 
min ambiyeg libag. 

21 Yesusen otsi wol enepfahon itano 
min ambiyeg o Kapernaum libag. 
Libareg weregman sembahyang uruk sul 
atfagma sembahyang uruk ibam kibag. 
Kibareg Yesusen wene ap hiyag isibag. 

22 Hiyag isarukmu ap welatfahon 
arimano yuk libareg, "Musa wene onoluk 
inaben hiyag nisaruk hag toho Aren 

hiyag nisaruk eleg, Aren hiyag nisaruk 
ane aru Ele ine roho hiyag nisaruk," uruk 
latfag. 

23 Ari uruk latfagma Yesusen kim 
harukmen sembahyang uruk ibam ap 
misig undama siyag angge werehon eke 
welatfag. 

24 Ap welatfahon inowen ele hum toho 
uruk lit, "Hat Yesus Nazaret Hahun nit 
min welamul fug, nit nunusik oho wahen. 
Hat Allahn mon Haptisimu wahenon an 
noluk," ibag. 

25 Ari ibagma Yesusen siyag angge ino 
fam, "Hat hele eleg angge welamin, ap 
aru undama werehon wilip amin," ulug 
pet tibag. 

26 Wilip amin ulug pet tibagma siyag 
angge setan ino wilip atuk lit hun ino 
miyaloho hik isibareg ele hum toho il 
laruk lit wilip atfag. 

27 Setan ino wilip atfagma ap welatfahon 
arimano obog toho enekol hibareg it-it 
umung-umung atuk lit, "Ap tu sa hag 
toho wereg? Wene keron Ele ine roho 
hiyag nisaruk," ibag. "Siyag angge setan 
ap unundama werehon Yesusen komo 
eneptikim Ele holtuk," ulug uruk lit 
enekol hibag. 

28 Enekol hibareg Yesusen ari roho 
tehek ulug o pumbuk Galilea werehon 
obog toho hiyag isil noruk latfag. 

29 | arukmu sembahyang uruk ibam 
inowen wilip atfareg Simon men Andreas 
men inibam it Yesus men Yakobus men 
Yohanes men ambiyeg kibag. 

30 Kurukmen Simon iyamalhe ouk 
waruk lit ubam inahanen yinggig latfag. 
Yinggigmu ap welatfahon arimanowen 
ouk waruk ulug Yesus hiyag Itfag. 

31 Hiyag Itfagma Yesus at wereg ambeg 
libareg inggik seneko unduhuk fibag. 
Unduhuk fibagma inahan ino eleg atfag. 
Eleg atfagma fano atfareg suburu isag 
isibag. 

32 Hup atfagma mo wambirikim ap ouk 
warukon men nenek turuk inap men 
obog toho Yesus ambeg hondog eneplug 
watfag. 

33 Hondog eneplug watfareg ap o 
pumbuk ino welatfag inap arimano obog 
toho sokolma luhal arik watfag. 

34 Luhal arik watfareg weregman ap 
anggolo ouk eke hag eke hag waruk 
lit siyag toho welatfahon arimano oho 
Yesusen hihir enepfag. Siyag angge 
ap unundama welatfahon anggolo 

yanggaloho wilip eneptuk latfag. Wilip 
eneptukmu siyag angge arimanowen, 
"Hat fahet nit nonoluk toho welahe," 
elep angge famen Yesusen, "Hit henele 
uk fug!" ulug per enepfag. 

35 Hubet mo wam fugmu Yesus in atlug 
wilip atfareg farema libareg sembahyang 
uruk latfag. 

36 Sembahyang ik libagma Simon min 
at min welatfahon itano Yesus kema laha 
ulug yami rik libag. 

37 Yami ril larukmen weregma 
hiyahibareg, "Ap anggolo arimanowen 
At kema laha ulug yami Haptuk," ulug 
Yesus hiyag Itfag. 

38 Hiyag Itfagma Yesusen, "O pumbuk 
winon eke wene hiyag isaminen lul. Ari 
fahet waharikik," ibag. 

39 Ari ibareg o Galilea walinggoho 
werehon arimano pumbuk eke la 
pumbuk eke la turuk lit sembahyang 
uruk ibamen wene hiyag isaruk latfag, 
siyag angge ap unundama werehon oho 
yanggaloho wilibi feseruk latfag. 

40 Wilibi feseruk latfagma ap eke ebene 
yowilangge rehon Yesus ambeg libag. 
Libareg Yesus alukema hur atfareg, "Hat 

hindimuwen hihit napmin pehen halug 
hihit napmihin," ulug Yesus fam ari ibag. 

41 Ari ibagma Yesusen nindi hibareg ap 
ino ubam Inggik tung hibareg, "Hihit 
habihi, fano amin," ibag. 

42 Fano amin ibagma yowilangge 
arimano eleg atfagma ahap fano atfag. 

43 Fano atfagma Yesusen ele ine roho, 
"Ketiya lamihin," ibareg, 

44 "Hihit habihi ane ap fam hiyag isa 
fug," ulug komo ribag. "Allah ibam foroho 
inap wereg ambeg lamihinteg hebe unug 
hamihin. Hebe unug hamihinteg Musan 
haharoho imbibahon hikit toho Allah 
fahet hubu lahapnihin," ibag. "Ap aru 
Musa wene apma wereg pelusan hubu 
lahapnihin," ibareg monde fibag. 

45 Monde fibagma ap ino libareg, 
"Yesusen ari roho hihit nabehek," ulug 
ap iniline hiyag isil noruk latfag. Noruk 
latfagma Yesus ap enembeg la fug angge 
inam am fug angge farema welatfag. 
Farema eneg weregman ap anggolo 
Ambeg laruk latfag. 

2 1 Farema hup pirenam hinahanam 

welatfareg Yesusen nin o Kapernaum 
kik watfareg weregma ibam waha 
urukmu hol hibareg 

2 3p anggolo luhal arik watfag. Olma 
luhal arik watfareg keleg ibareg sokolma 
luhalegma wene hiyag isaruk latfag. 

3 Hiyag isaruk lit weregma ap uhanen 
ap uyug siyahon eke Yesus ambeg paya 
roho walug watfag. 

4Walug watfareg kim harukmen ap 
anggolo keleg tehen nangginoho walug 
kul fug ulug unggama lahibareg Yesus 
unggul ke ungga piyar isibareg uyug 
siyahon ilit heniyeyer angge hele fam 
ililoho pilabe fibag. 

> Pilabe fibagma Yesusen fuki roho 
kim hibareg Anden hihit nisamisi ulug 
unundaman pehesareg walug wahasa 
pibareg uyug siyahon ino fam Ele uruk 
lit, "Namloho, haren siyag ane tirikinon 
ino Allahn ambolmayap tehekma eleg 
aha," ibag. 

6 Ari ibagma Musa wene onoluk inap 
heriyeg lit welatfahon itanowen, 

7 "Ehek ane ari nungge fahet ehek, Allah 
fahet Abug ehek," pibag. "Aben siyag 
ane turukon ari re Allahn eneg eleg aha 
uk teg," ulug unundaman peruk latfag. 

8Unundaman ari peruk latfag ane 
Yesus oho Undaman oluk atfareg, "Hit 
hunundaman anden uk fug teg peruk 

lahep ane ari nungge fahet peruk lahep?" 
ibag. 

9 "Ap uyug siyahon aru fam nungge 
ihi ha reg, 'Siyag ane tirikinon Allahn 
ambolmayap tehekma eleg aha,' ihi ha 
reg? 'In amin, heniye seneko lamihin,' 
ihi ha reg lahi?" ulug it ap welatfahon 
unubam umung isibag. 

l0" At ap atfahon inowen ap 
kinangmonen siyag ane turukon 
ari Allahn ambolmayap tehekma eleg 
aha uk hag teg ane ari honoluk amag," 
ibag. 

11 Honoluk amag ibareg ap uyug 
siyahon ino fam, "Hat in amin, halit 
heniye ki rimihinteg hibam lamihin ulug 
hubam uruk lahi," ibag. 

12 Hat hubam uruk lahi ibagma ap ino in 
atfareg alit heniye seneko wilip atukmu 
ap obog toho arimanowen yet hibag. 
Yet hibareg it enekolen Allah wel turuk 
lit, "Ap winonen oho ari roho hihitukon 
isarukuk fug," uruk latfag. 

13 Welatfareg Yesus ik Galilea 
yenggelehon ayegma libag. Libagma ap 
anggolo Yesus ambeg watfagma wene 
hiyag isaruk latfag. 

14 Wene hiyag isibareg larukmen Alfeus 
amloho Lewi ap unubam uang heng 
toho emberuk ibam heriyeg lit weregma 
Yesusen yet hibag. Lewi ino pemerintah 
amingmingangge uang embelug lalihip 
uruk ahun welatfag. Weregma Yesusen 
yet hibareg, "An min ambiyeg lulen ma," 
ulug wol tibagma Yesus men ambiyeg 
libag. 

15 Ambiyeg libareg hun Lewi ino ibam 
kibareg suburu naruk lit weregma 
pemerintah amingmingangge uang 
embelug lalihip uruk inap anggolo roho, 
siyag ane turuk inap anggolo roho Yesus 
otsi men weregma kibareg ambiyeg olma 
suburu naruk latfag. Ap anggolo arimano 
Yesus men ambiyeg libareg kibag. 

16 Kibagma Farisi inap Musa wene 
onolukon arimanowen pemerintah 
amingmingangge men siyag ane turuk 
inap men Yesus min suburu narukmu yer 
isibareg, "Yesus men suburu naruk inap 
aruma pemerintah amingmingangge 
uang embelug lalihip uruk inap min siyag 
ane turuk inap min nungge fahet suburu 
ambiyeg naruk," ulug Otsi unubam ari 
ibag. 

17 Otsi unubam ari urukmu Yesusen 
hol isibareg, "Ap fano werehonen ap 
ekeyen hihit nenebukag peruk eleg, 
ouk waruk inap inindimuwen ap ekeyen 
hihit neneplep peruk," ulug Ele indit 
toho hiyag isibag. "Fano ane turuk 
inap wol enebuhuk ulug waharikik fug, 
siyag ane turuk inap wol enebuhuk ulug 
waharikik," ibag. 

181t Yohanes otsi men Farisi inap 
men sembahyang uk oho lit suburu 
hiyang welatfag. Hiyang welatfagma ap 
winon Yesus ambeg watfareg, "Yesus, 
Yohanes otsi men Farisi inap onotsi 
men sembahyang uk oho lit it suburu 
na fug anggeyen hiyangangge wereg. 
Hiyangangge weregman Hat hotsi 
nungge fahet sembahyang uk oho lit 
suburu naruk," ulug umung hibag. 

19 Jmung hibagma Yesusen, "Hiyap 
ikni isingan wam hop turukon ino ori 
isag isaruk halug ori itano wam na fug 
angge hiyangangge welam teg? Wam 
isag isalug hiyangangge welam fug teg," 
ulug Ele indit toho hiyag isibag. 

20 “Ari turuk ahun ino fobik aben 
hondoko longgo uhup. Hondoko 

longgo uhup sambil ino eneg ori itano 
hiyangangge welamuhup," ibag. 

21 "Sum obog kiririp teg asum hekel 
keron fam seleben tuk fug teg. Seleben 
tuhupmu hekel keron weregman 
miningon tararag tuhu," ulug Ele indit 
toho ibag. 

22 "Ik eleruk fano ahik ino ikag onggorik 
sog tohon fam hinangguk fug teg. 
Hinanggurukmu ik onggorik sog teg 
keyen wamburuk lit ik eleg atuk. Ik 
eleruk fano ahik ino ikag fanowon fam 
hinangguk teg," ulug Ele indit toho ibag. 

23 Misihim sambil sembahyang uruk 
sul hari Sabat Yesus otsi men suburu 
inggilama laruk latfag. Laruk lit roti 
anggen ondomi keyon Yesus otsiyen lol 
til laruk latfag. 

24101 til larukmu Farisi inaben yer 
isibareg Yesus fam, "Yesus, sembahyang 
uruk sul welahe angge famen Hotsi 
aruman nungge fahet tuk fug teg ane 
turuk," ibag. 

25 Ari ibagma Yesusen, "Daud men 
welatfag inap itanowen suburu obok teg 
lahe ulug tibag ane ari suwesingga fam 
haharoho imbibahon irikip fug?" ibag. 

26 "Hun Abyatar ino Allah ibam ngi 
inap onowe suwon welatfagma Allah 
ibam ino kibareg suburu roti Allah fahet 
imbibahon itano nibag. We Allah ibam 
ngi inap itano eneg suburu roti ari na 
reg angge famen Dauren nibareg at 
men watfahon eke kur isibag ane fahet 
suwesingga fam haharoho imbibahon 
irikip fug?" ulug umung isibag. 

27 "Allahn sembahyang uruk sul o sabit 
ari kel taruk lamuhup pibag. Inindi 
anggin toho welamuhup pibag fug. 
Sembahyang uruk sul o sabit ari ap 
enehiyeg toho welamuhup pibag," ulug 
Yesusen hiyag isibag. 

28 "Sembahyang uruk sul ari we At ap 
kinangmon atfahon inowen eneg ngi reg 
lit wereg," ibag. 

1 Misihim sambil Yesus sembahyang 
uruk ibam kibag. Kurukmen ap inggik 
siyahon eke welatfag. 

2 Welatfagma ap winon welatfahon 
arimanowen, "Yoho sembahyang uruk 
sul hari Sabat wereg lit mun ane man 
ane tuk fug teg angge famen Yesusen 
ap aru hihitnisi ano?" ulug kilap haruk 
latfag. Hihituk halug niren alem Ubam 
umbuhuk peruk latfag. 

3 Ari peruk lit weregma Yesusen ap 
inggik siyahon ino fam, "In atug pulmu 
tiya ma," ibag. 

4 Ari ibareg Yesusen it unubam kapal 
isaruk lit, "Sembahyang uruk sul welahe 
angge famen siyag ane turuk lit fano ane 
tuk fug teg? Ap unusuk teg ano, windar 
enebuk teg ano?" ulug umung isibagma 
it enele eleg angge welatfag. 

> Enele eleg angge welatfagma Yesusen 
ap welatfahon arimano walinggoho kim 
isibareg undaman ap aruma sohu ane 
eneg turuken Nundama siyag peruk lahi 
pibareg inggik siyahon ino fam, "Hinggik 
pok himin," ibagma inggik pok hibagma 
fano atfag. 

6 Fano atfagma Farisi inap welatfahon 
arimano folo-folo wilip atfareg Herodes 
otsi men mangno roho luhalfareg 
Yesus nangginoho wabuhuk ulug enele 
sahaltuk latfag. 

7 Welatfareg Yesus otsi min ik 
yenggelehon ayeg ke larukmu Galilea 
inap anggolo luhalfareg Ombolim laruk 
latfag. 

8 Libareg weregma Yudea inap men 
Yerusalem inap men Idumea inap men, 
ik Yordan fumag fil inap men, Tirus inap 

men, Sidon inap men it arimanowen, 
"Yesusen mun ane man ane turuk latisi," 
urukon hol hibareg luhaloho At ambeg 
kik waharuk latfag. 

9 Waharuk latfagma Yesusen ap anggolo 
hihir enepfagma ap anggolo ouk warukon 
ap iming isil Yesus ebe nininggiken ki 
hul ulug kuruk latfag. Kuruk latfagma 
Yesusen otsi fam, "Ap anggolo aruma 
Nambeg kik waharuken kou fam ik 
ahum ke lulen kou misig Niraham imbik 
maniyek," ibag. 

10 (3:9) 

11 Imbik maniyek ibagma siyag angge 
unundama werehon arimanowen Yesus 
hibareg Alukema hur atfareg enele hum 
toho, "Hat te Allah amloho," uruk latfag. 

12 Ari uruk latfagma Yesusen, "At Allah 
amloho ulug ap iniline fag toho hiyag isa 
fug," ulug Ele ine roho komo enepfag. 

13 Fobik punumu lahibareg wereg lit 
ap winon hondog enepmin pibareg wol 
enepfagma Ambeg luhal arik watfag. 

14 Ambeg luhal arik watfagma ap 
nisanggowen An men wereg lit Allah 
wene ap hiyag isa lahuben mon 
enebuhuk ulug in enepfag. 

15 "Siyag angge ap unundama werehon 
yanggaloho wili feseruk lamuhup," ulug 
Otsi enele ineyap enepfag. 

16 Ap nisanggowen An men welamuhuk 
ulug in enepfahon ununuk te, "Simon 
hunuk eke Petrus welaruhun," ulug unuk 
suwalfag. 

17 Zebedeus amlohoki Yakobus men ot 
Yohanes men unubam, "Hit hununuk 
Boanerges nit nenele roho ululu umalikisi 
suwal henebihi," ibag. 

18 Nin eke Andreas men Filipus men 
Bartolomeus men Matius men Tomas 
men Alfeus amloho Yakobus men Tadeus 
men Simon Zelot ahun men 

19 Yudas Iskariot ino Yesus wabukag 
ulug huruwe libahon ino men wol 
enepfag. 

20 Welatfareg Yesus ibam watfareg 
weregma ap anggolo Ambeg luhal arik 
watfag. Ap anggolo luhal arik watfagma 
Yesus otsi men suburu na fug teg 
latfagma 

21 Yesus isinga men Otsi yuhon menen 
suburu na fug teg lit wereg urukon hol 
hibareg nenek turuk pibareg, "Lulteg 
Inggik seneko hondoholug wamul," ulug 
Ambeg libag. 

22| arukmen Musa wene onoluk inap 
arimano o Yerusalemen ilihig watfareg, 
"Setan onowe suwon Beelzebul ino Yesus 
undama kirisireg Ele ineyap turukmu ap 
unundama siyag angge werehon heneko 
wilip eneptuk," uruk latfag. 

23 Ari uruk latfagma Yesusen, "An 
nambeg tiya maniyek," ulug wol 
enepfareg Ele indit toho hiyag isaruk lit, 
"Iblis ekeyen te Iblis eke nangginoho 
yanggaloho wili fusuk teg," ibag. 

24O pumbuk misig inaben seli roho 
wereg lit fano welam fug teg," ibag. 

25 "Ap yowi misig inaben seli roho wereg 
lit fano welam fug teg," ulug Ele indit 
toho hiyag isibag. 

26 "Ari hag toho Iblis inowen inggareg 
wat taruk lit hili roho wereg halug fano 
welam fug teg, siyag aruhu. 

27 Ap ekeyen olok ahun anggengge 
anden taluk tamin peruk halug ngi ahun 
ino weregma ibam kuk fug teg. We 
inggik hele ware felug eneg ibam kuk 
teg, inggik hele ware felug eneg aren 
tohon taluk toho hila reg," ulug Ele indit 
toho hiyag isibag. 

28 "Aben siyag-siyag ane turuk halug 
Allahn ambolmayap turuk lit elehap tuk 

teg. Allah fahet Abug uruk halug ari eke 
Ambolmayap turuk lit elehap tuk teg," 
ibag. 

29 "We Allah hime fanowon fahet Abug 
uruk ahun ino mondabi fano am fug teg. 
Ari uruk ahun ino mondabi siyag ane 
ehek ulug at mondabi siyahap tuhu. Ari 
we tem toho uruk lahi," ibag. 

30 Ap arimanowen, "Yesus undama 
siyag angge wereg," uruk latfag ane 
fahet Yesusen ari ulug hiyag isibag. 

31 Hiyag isarukmu Yesus isinga men 
Otsi yuhon men watfareg selma wereg 
lit Yesus nit nenembeg wilibig watnisiyen 
hiyag Itlihip ulug hiyag isibag. 

32 Hiyag isibagma ap anggolo 
Yesus walinggoho heriyeg latfahon 
arimanowen, "Yesus, Hat hisinga men 
Hotsi men selma wereg lit wol Haptuk," 
ibag. 

33 Wol Haptuk ibagma Yesusen te, "An 
nisinga notsi sa men fahet ehep?" ibareg 
34 ap walinggoho heriyehon kim isaruk 
lit, "An nisinga men Notsi men tuma 

wereg," ibag. 

35 "Allahn peruk ane hikit toho turuk 
inap fahet eneg An not An nerek An 
nisinga ihi ha reg," ibag. 

1 Misihim ik yenggelehon ayegma 
4 Yesusen ap wene hiyag isibag. Hiyag 
isarukmu ap anggolo Iraham keleg 
ibagma Yesusen an kema in atnin fug 
ulug kou fam kibag. Kou fam kibareg ik 
ahummu wereg lit ap ik ayegma luhaleg 
latfahon arimano wene hiyag isaruk 
latfag. 

2 Wene hiyag isaruk lit mun angge 
man angge fahet indit toho hiyag isaruk 
latfag. "Indit toho hiyag hisaminon tu 
holeg lamok," ibareg, 

3 "Ap ekeyen anggen fok tik larisi," ibag. 

4"Fok tirikim anggen eke ke funggalma 
wambirisi. Ke funggalma wambirisimu 
suwe waharusareg lit heheg naruk 
latusa," ibag. 

"Anggen eke fok tirikim helep falma 
kinang we tot wereg ambeg wambirisireg 
kinang we tot werehen folo-folo wilip 
atisi," ibag. 

6"Folo-folo wilip atisimu mowen yet 
haruk lit halo irisireg umanggen yat la 
fug anggeyen ilim atisi," ibag. 

7"Anggen eke fok tirikim hoholangge 
sehelimu wambirisimu hohol yat atuk 
lit anggen fanowon ino waroho hondo 

ririsimu anggen uk fug angge siyag 
atisi," ibag. 

8" Anggen eke fok tirikim kinang fanoma 
wambirisiyon ino wilip atisireg anggen 
fano roho yihik ferisi. Uwag ekeyen 
anggen teng misig, uwag ekeyen anggen 
teng piren, uwag ekeyen anggen teng 
hinahan yihik ferisi," ibag. 

9Yesusen ari ulug Ele indit toho hiyag 
isibareg, "Hit hinisanggo wereg halug 
Anden ihiyon ari fano holtuk lamok," 
ulug hiyag isibag. 

10 Yesus otsi men enemu libareg wereg 
lit, "Hele indit toho hiyag nesehenon 
ari nungge fahet hiyag nesehen," ulug 
Otsi nisanggowen men ap winon At men 
welatfahon arimanowen Onowe kapal 
hibag. 

11 Kapal hibagma Yesusen, "Allah ap 
obog toho Inikni aruhu ane ari mapmu 
reg latisi angge famen hit fahet inamap 
hisarisi. It enemu inap fahet mun ane 
man ane indit toho hiyag isaruk lahi," 
ibag. 

12 "Inil seleg toho haruk angge famen 
inindimu onoluk aruhu fug, inisanggo 
fano holtuk angge famen inindi anggar 
aruhu fug, siyag ane iren turukon 

umbusuhupmu Allahn it windar enebuhu 
rohon ulug indit toho hiyag isaruk lahi," 
ibag. 

13 "Nele indit toho ihiyon faher oho 
hinindi anggar atuk eleg halug fobik indit 
toho uhukon fahet nangginoho hinindi 
anggar aruhu?" ibag. 

14"Ap anggen fok turuk latisiyon ino 
wene fok turuk latisi," ibag. 

15 "Ke funggalma wambirisiyon ari re: 
Wene fok turukmu holtuk angge famen 
wene unundama fok toho werehon ino 
Iblisen folo-folo hilak waharuk," ibag. 

16 "Helep falma fok tirisiyon ari re: 
Wene enehiyeg toho holtuk angge famen 
17 unundama umanggen eleg hag toho 

werehen inindi piren teg lit wereg," 
ibag. "It arimano fobik siyag toho 
welamuhup halug aben Allah wene fahet 
per enebuhupmu ninirim ulug folo-folo 
enembol yig umuhup," ibag. 

18 "Hoholangge sehelimu fok tirisiyon 
ari re: Wene holtuk angge famen 

19 nangginoho welamuhuk ulug inindi 
anggin toho wenggel haruk lit wereg, 
mun angge man angge ariyen inindi 
nina feserukmu enebuwap fahet eneg 
wenggeltuk ane ariyen wene fanowon 

hondo rebeserukmu anggen yihik eleg 
hag toho welamuhup," ibag. 

20 "Kinang fanoma fok tirisiyon ari re: 
Wene holtuk inaben fano holuhuk peruk 
lit wereg. It arimano anggen teng misig 
yihikon hag toho welamuhup, anggen 
teng piren yihikon hag toho welamuhup, 
anggen teng hinahan yihikon hag toho 
welamuhup," ibag. 

21 Yesusen ele indit toho hiyag isaruk 
lit, "Aben iral hunduko walug watug kou 
fam aluke pilabeg sahung tubuk fug teg, 
ilit heniye toko rebelug heniye apma 
leho fuk fug teg. O tik fene eneg iral leho 
feruk," ibag. 

22 "Mun angge man angge mapmu reg 
lit werehon ari inam aruhu, hiraho lit 
werehon ari obog toho fag aruhu," ibag. 

23 "Hit hinisanggo wereg halug Anden 
uruk lahiyon ari fano holtuk lamok," 
ibag. 

24 "Hinisanggo holeg lamek: Hininggik 
winako og isaruk lamuhupmu Allahn oho 
Inggik winako og hisahu, nin fobik sebe 
roho og hisahu," ulug Ele indit toho hiyag 
isibag. 

25 "Ap enenggengge anggolo foroho 
lit werehon arimano Allahn sebe roho 

0g isahu. Enenggengge foroho elehon 
arimano tot forohowon ari taluk toho 
hilahu," ulug Ele indit toho ibag. 

26 "Allah ap obog toho Inikni aruhuwon 
ino aben roti anggen yabukmu fok 
teberuk hag toho wereg," ulug Yesusen 
ele indit toho hiyag isibag. 

27 "Anggen fok tebelug hubanggo 
noholug sakan turukmu in atug weregma 
anggen amu fahaltug wilip atuk angge 
famen ap ino apeleg toho wereg. 

28 Apeleg toho weregma kinangman 
anggen ino amu wilip atuk. Atam ubahare 
firuhuk felug lahalug pulmuwen ondomi 
lahalug fobik anggen ondomimuwen 
uruk. 

29 Anggen mondabi yihikmu ngi ahunen 
yet hahureg wirik tehen palik lahu," ulug 
indit toho hiyag isibag. 

30 Yesusen wene eke indit toho hiyag 
isaruk lit, "Allah ap obog toho Inikni 
aruhu sambil fahet nangginoho hiyag 
hisamin? Nungge fam wirim haminteg 
hiyag hisamin?" ibareg, 

31 "Soluk anggen fam wirim hamin," 
ibag. "Mun ibam man ibamen aben 
anggen fok turuk angge obog toho 
suwon eneg wereg. We soluk anggen ari 

aben fok turukmu itik-itik angge wereg," 
ibag. 

32 "Fok turukmu wilip atuk lit yat lahalug 
su atuk. Winon aben yatukon we horog 
angge eneg wereg. Soluk yat atug inggik 
yaron eke tuwalik larukmu suwe pohol 
ke larukon sakoma ei wirik waharuk," 
ulug Ele indit toho hiyag isibag. 

33 Hiyag isibareg wene holukag ulug 
mun ane man ane fahet indit toho hiyag 
isaruk latfag. 

34 Ele indit toho eneg hiyag isaruk latfag 
anggeyen ap winon libagma Otsi men 
enemu eneg wereg lit pikit toho hiyag 
isaruk latfag. 

35 Yesusen wene hiyag isarukmen hup 
atfagma Otsi fam, "Kou fam kik maniyek, 
ik ahum pali keyen ik fumag nindig 
amulen," ibag. 

36 Nindig amulen ibagma Otsiyen te ap 
anggolo welatfahon arimano fam, "Hit 
hinibam aliyek," ibareg kou fam kibareg 
Onowe Yesus it min ambiyeg laruk latfag. 
Larukmen kou winon eke ambiyeg laruk 
latfag. 

37 Larukmen o siyelu humon waharuk lit 
ik haglaburen kililoho kou hondo ruruk lit 
kou fam ik anggolo yenggelfag. 

38 Yenggeltukmu Yesus kou 
ondoholukmu heniye palimu nohoruk 
latfag. Nohorukmu Otsiyen in amin ulug 
elelfareg, "Nonowe, nit iken nunusik 
oho turukmu Hat hapeleg toho nohoruk 
lahen?" ibag. 

39 Ibagma Yesus in atfareg siyelu pet 
tibareg ik haglabut fam, "Hele-a, yuwag 
amin," ibag. Yuwag amin ibagma siyelu 
eleg atfagma ik ahum yuwag atfag. 

40 Yuwag atfagma Yesusen otsi fam, 
"Hit nungge fahet henekol toho welahep? 
An nubam hinindi wenggel haruk lahep 
fug?" ibag. 

41 Yesusen ari ibagma it enekol anggolo 
hibareg, "Ap tu sa hag toho wereg. Siyelu 
men ik haglabut men per enebehekma 
Ele holehesa," ulug enele sahaltuk latfag. 

1Ik yenggelehon ahum pali keyen 

5 o Gerasa inap wereg ambeg nindig 
atfag. 

2 Nindig atfareg kou famen wilip atfareg 
larukmen ap eke undama siyag angge 
setan wereg ahun misig ap warehon 
kilap eneptuk owik itano famen Yesus 
ambeg watfag. 

3 Ap ino ap warehon kilap eneptuk owik 
ino fam welatfag. Welatfag ahun ino 

aben hele kumbi ineyon fam oho inggik 
pug toho umbuk fug teg latfag. 

4 Aben inggik uyug ke hele pug turuk 
latfag angge famen inggik hele pug 
tibahon ino sipuk isaruk lit uyugmu pug 
tibahon oho tag isaruken ap misihen oho 
senebuk fug teg latfag. 

"Hup hunduhuk unukoho hunduhuk 
ap warehon kilap eneptuk owik ino 
fam wereg lit punumu lahalug ngi hum 
uruk lit helep fam inggarehen wat taruk 
latfag. 

6 Ari turuk latfag ahun inowen Yesus 
larukmu yatma yet hibareg Ambeg 
watfareg Yesus alukema hur atfag. 

7 Hur atfareg ele hum toho uruk lit, 
"Yesus, Hat Allah poholmon amloho an 
nubam Hele nungge imin ulug wahen? 
An nuwatmin ulug wahen angge famen 
Allahn hol nasug lit weregma nuwatmihin 
fug uruk lahi," ibag. 

8Yesusen atam, "Setan hat siyag. Ap tu 
undaman welahenon wilip amin," ibagma 
hun inowen ibag ane ari uruk latfag. 

Uruk latfagma Yesusen, "Hat hunuk 
sa," ibagma setan inowen, "Nunuk 
Legion, nenebe luhaloho welahe," ibag. 

10 |uhaloho welahe ibareg, "Nit tuman 
yanggal nenepmihin fug," ulug Yesus 
fam heng tibag. 

11 Kono ke arimano wam anggolo wereg 
lit kinang hilaruk latfag. 

12 Welatfagma setan arimanowen, 
"Wam unundama kulen Haren kiyek in," 
ibagma, "Kiyek," ibag. 

13 Kiyek ibagma setan arimano ap ino 
undaman wilip atfareg wam unundama 
kibag. Kibagma wam arimano pule keyen 
hik-hik ikma wambibareg ik ahum keyen 
war atuk latfag. Wam teng-teng angge 
(dua ribu) arimano war atfag. 

14 War atfagma wam foroho latfag inap 
arimano libareg onori olma welatfahon 
men yabukmu welatfahon men unubam 
hiyag isaruk lit, "Nenembohom war 
ahasa," ulug yonggo libag. Yonggo 
libagma nangginehekma wam war ahasa 
ulug Yesus weregma isa watfag. 

15 Isa lul ulug waharukmen ap ino setan 
anggolo undama weregma nenek turuk 
latfahon ino indi pikir atfareg sum wan 
teg lit Yesus men heriyegma yet hibareg 
enekol hibag. 

16 Enekol hibagma hihitukmu yet 
hibahon itanowen ap ket watfahon fam, 

"Nenek turuk ahun Yesusen ari roho 
hihirehekma wam ari roho ikma kehesa," 
ulug hiyag isibag. 

17 Hiyag isibagma it arimanowen Yesus 
fam, "Hat nit min tuma welatnihin fug, 
lamihin," ulug pet tibag. 

18 pet tibagma Yesus lamin ulug kou 
fam kurukmu ap nenek turuk latfahon 
inowen te, "Hat men welamuhuken 
ambiyeg lul," ibag. 

19 Ari ibagma, "A, ambiyeg lul fug, hat 
hibam tuma wereg lit Ninikni Allahn an 
Indi neyehekteg hihit nabehek ulug hori 
hiyag isil noruk laruhun," ibag. 

20 Ari ibagma o pumbuk numen itano o 
eke la o eke la turuk lit, "Ari roho hihit 
naptisi," ulug hiyag isaruk latfagma ap 
arimano enekol hibag. 

21 Welatfagma Yesus nin suhuloho kou 
fam nindihig watfareg ik yenggelehon 
ayegma weregma ap anggolo luhalik 
watfag. 

22| uhalik watfagma ap misig 
sembahyang uruk ibam ngi ahun unuk te 
Yairus watfag. Watfareg Yesus weregma 
kim hibareg Alukema hur arik watfareg, 

23"Nahaloho ouk waruk lit war arik oho 
turuken Hinggiken ki hamihinmu fano 

atnisireg oluk welaruhuwen ambiyeg 
lul," ulug Yesus hiyag Itfag. 

24 Hiyag Itfareg Yesus men ambiyeg 
larukmu ap anggolo arimano Ombolim 
miyaloho laruk latfag. 

25 Miyaloho larukmen hiyap eke 
welatfahon Yesus ambeg watfag. Hiyap 
ino mep wilip atukmen eneg mo ilig am 
wirig am turukmen mo nisanggowen 
atfag. 

26 Mep wilip atukmen hal inap 
anggolowen hihitukmu aren angge obog 
toho arimano onggo og isibag angge 
famen hiyap ino fano am fug angge ouk 
ino anggin atfag. 

27 Hiyap inowen hol harukmen Yesusen 
ap hihir eneptuk urukon hol hibareg 
watfareg ap iming isil iming isil Yesus 
ambolma watfareg Yesus asum inggiken 
tung hibag. 

28 Asum tung haminteg fano atnin 
pibareg tung hibag. 

29Tung hibagma mep ino palfagma 
hibareg undaman fano ahi peruk latfag. 

30 Fano ahi peruk latfagma Yesusen 
nubam eneg tehekma ketiya ap eke 
hihirihi pibareg hebeloho Ambol fil yet 

hibareg, "Nasum san tung Neyehek?" 
ibag. 

31 San tung Neyehek ibagma Otsiyen, 
"Ap anggolo aruman miyal Haptuk 
lahason isaruk lahen fug? Nasum san 
tung Neyehek ulug nungge fahet ehen?" 
ibag. 

32 Ibagma Yesusen san tung Neyehek 
ulug hebeloho Ambol fil kim hibag. 

33 Kim hibagma hiyap inowen an hihit 
nabehek ulug undaman pibareg akolen 
uwag elek-elek angge turuk lit Alukema 
hur atfareg, "An hihit nabehen," ulug fag 
toho hiyag Itfag. 

34 Hiyag Itfagma Yesusen, "Nahaloho, 
hat hindimuwen hihit napmisi pehenon 
ariyen fano ahen, mep wilip atukon 
ari mondabi palehekma hindi se roho 
lamihin," ibag. 

35 Enele urukmu itano sembahyang 
uruk ibam ngi ahun ino amingmingangge 
piren hinahan watfag. Watfahon 
itanowen Yairus fam, "Nit nonowe wene 
hiyag isaruk ahun aru nungge fahet 
hondoholug lamihin. Hahaloho mondabi 
war aha," ibag. 

36 War aha urukmu hol hibareg Yesusen 
sembahyang uruk ibam ngi ahun ino 

fam, "Hakol ha fug, An nubam wenggel 
haruk lit hindi se roho welamin," ibag. 

37 Ari ibareg ap obog toho arimano 
unubam pok amek ibareg we Petrus men 
Yakobus men Yakobus ot Yohanes men 
unubam, "Hit eneg ambiyeg lul," ibareg 
hondog eneplug libag. 

38 | ibareg sembahyang uruk ibam ngi 
ahun ino ibam larukmen ap anggolo 
luhaloho wereg lit enele anggolo uruk lit 
ngi hum uruk lit uba yatukmu kim isibag. 

39 Kim isibareg, "Nungge fahet henele 
ngi hum uruk lit uba yatuk lahep? Malik 
ari war aha fug, nohoruk lit wereg," ibag. 

40 Yesusen ari ibag ane fahet ap arimano 
inda yatuk latfag. Inda yatuk latfagma 
hit obog toho selma wilip amek ulug 
yanggal enepfareg we malik aru ikni 
men isinga men at min watfahon itano 
men eneg malik ino yinggig ambeg it 
itano hondog eneplug kibag. 

41 Kibareg malik ino inggik sen haruk 
lit it enele roho, "Talita kum," ibag. Ibag 
ane ari nit nenele roho, "Malik tu in 
amin!" uruk. 

42In amin ibagma malik ino in atfareg 
laruk latfag. Malik ino tuhum arik oho 
hag teg latfag (dua belas tahun). Malik 

ino oluk atfagma ap arimano enekol 
hibareg yihi uruk latfag. 

43 Uruk latfagma Yesusen, "Hihirihi ane 
ari fahet ap hiyag isa fug," ulug Ele ine 
roho komo enepfareg, "Malik aru suburu 
og emek," ibag. 

6 1 Yesus o inowen wilip atfareg Ikni 
welatfag ambeg ibam yugmu Otsi 
men libag. 

2Libareg weregman wene uruk sambil 
sembahyang uruk ibam libareg ap hiyag 
isibag. Hiyag isarukmu ap luhaloho 
welatfahon arimanowen hol hibareg yihi 
ibareg, "At ino san hiyag itisi ane hiyag 
nisaruk? San Indi anggarap tirisimu 
uruk? Ap hihir eneptukon nangginoho 
hihir eneptuk?" uruk latfag. 

3“Ap aru o wituk latisi ahun, Maria 
amloho At ino tu. Yakobus men Yoses 
men Yudas men Simon men onowe ino 
tu. Hiyap nit men tuma werehon itano 
enerek ino tu," uruk lit unundaman 
ninirim peruk latfag. 

4Ninirim peruk latfagma Yesusen, "Ap 
Allahn monde ferukon fahet ibam yugmu 
wereg inap arimanowen eneg ninirim 
peruk. At ori men owe ot arimanowen 
eneg ninirim peruk," ibag. 

> Ari ibareg o inowen ap hihir enebuk 
fug teg latfag, we ap ouk warukon piren 
hinahan eneg Inggiken sen isaruk lit 
fanowap enepfag. 

6 Fanowap enepfareg, "Yihi, ap aruma 
inindi wenggel haruk eleg inap eneg 
wereg," pibag. Ari pibareg o pumbuk 
walinggoho werehon arimano wene 
hiyag isil noruk latfag. 

7 Hiyag isil noruk latfareg Otsi 
nisanggowen arimano fam maniyek 
ulug wol enepfareg, "Hit welahebon 
aruma piren-piren laruk lamuhuben mon 
henepmin," ibag. Ibareg ap unundama 
siyag angge werehon yanggaloho wilibi 
feseruk lamuhup ulug Otsi enele ineyap 
enepfag. 

8 Enele ineyap enepfareg, "Hiren mun 
angge man angge walug lalihip fug, 
we wanggun eneg senetlug lalihip," 
ibag. "Suburu men sum men uang men 
yunggaroho wa fug angge henebe eneg 
lalihip," ulug hiyag isibag. 

9 "Sepatu eneg hunuyugmu wan toho 
sum piren wan tuk fug angge misig eneg 
wan toho lalihip," ulug hiyag isibag. 

10"O pumbuk ino lahupteg o eke la eke 
la tuk fug angge o atam kuhup ibam ino 

eneg welamuhup, we o winama luk oho 
lit eneg lul uhupteg lahup," ibag. 

1! "Ap ekeyen, 'Hit tuma noholihip 
fug,' uruk lit, 'Niren hit henele holtul 
fug,' uruk halug o ari embeselug lahup. 
Aben it arima siyag pukag ulug kinang 
hit hunuyugmu werehon ino tel isalug 
lahup," ibag. 

12 Tel isalug lahup ulug hiyag isibareg 
ketiya lalihip ulug mon enepfagma it 
arimano libareg, "Siyag ane wenggeltuk 
lahebon ari imbisiyek," ulug komo 
eneptuk lit wene hiyag isil noruk latfag. 

13 Hiyag isil noruk lit ap unundama siyag 
angge werehon anggolo yanggaloho 
wilibi feseruk latfag. Ouk waruk inap 
ununggulmu ahaluwe amben fanowon 
hilil enepfareg ap anggolo fanowap 
eneptuk latfag. 

14 Fanowap eneptukmu ap obog toho 
arimano Yesus fahet hiyag isarukmu 
holtuk latfagma Herodes ap suwon 
inowen oho Yesusen ari turuk urukmu 
hol hibag. Ap arimanowen, "Yohanes ap 
ikma pilap eneptuk latisi ahun ino war 
atisi angge famen oluk atug waharisi," 
uruk lit, "At inowen ari roho ap hihir 
eneptuk," uruk latfag. 

15It winonen, "Elia waharisi," uruk 
latfag. It winonen, "Allahn ibag ane 
indam hiyag isaruk latfag inap hag toho 
Ar oho Allahn monde fik waharisi," uruk 
latfag. 

16 Tren uruk latfag ane ari Herodes 
inowen hol hibareg, "A, Yohanes 
anggolop kong toho ware feserikik ahun 
ino oluk atug ketiya waharisi," ibag. 

17 Herodes inowen, "Yohanes senerik 
lalihipteg inggik hele waroho walug 
watihipteg penjara kilabik watihip," ulug 
umalikisi mon enepfagma hondohik 
libareg hele waroho walug watfareg 
o penjara kilabik watfag. Inggik hele 
waroho kilapfahon ari Herodes uhe 
Herodias inowen, "Hele waroho kilabin," 
uruk latfagma kilapfag. Herodias ino 
Herodes ot Filipusen og talug latfag 
angge famen owe Herodes inowen pal 
tibagma 

18 Yohanesen, "Hot uhe famen pal 
tarikinon ari hat siyag," ulug komo ribag. 

19 Komo ribagma Herodias inowen 
Yohanes ware fusukag ulug likiya hupmu 
wenggeltuk latfag. Wenggeltuk latfag 
angge famen hun Herodes inowen 

Yohanes fahet indiyen wabuk fug angge 
foroho latfag. 

20 Herodes inowen, "Yohanes ino Allahn 
monde ferisiyon hag toho indi fano 
weregma hihireg nakol," ulug fano roho 
foroho latfag. Foroho lit likiya hupmu 
Yohanesen hiyag utukmu ele holtuk lit 
indi anggin atfareg ahiyeg toho holtuk 
latfag. 

21 Welatfareg misihim Herodesen, 
"Indag napfag sali yoho sakan tehekma 
seni isag isamin," ulug, "Notsi suwon 
men sehen seneg inap onowesi suwon 
men Galilea inap onowesi men hondog 
enebik lalihip," ulug amingmingangge 
mon enepfag. Mon enepfagma hiyap 
Herodias inowen undaman yoho ware 
fisiyek imin pibag. 

22 Yoho ware fisiyek imin peruk lit 
weregma ap suwon arimano obog toho 
watfareg weregma Herodias ahaloho 
ino kibareg it ap arimano iniline si 
roho yunggultuk latfag. Yunggultuk 
latfagma ap obog toho arimano men ikni 
Herodes men, "Malik aru fano si roho 
yunggulehek," ulug enehiyeg hibag. 
Enehiyeg hibagma ap suwon Herodes 
inowen ahaloho ino fam, "Haren og netep 

peruk lahen angge heng napnihinmu og 
hitnin," ibag. 

23 "Mun angge man angge haren 
heng napnihinmu og hitnin, o pumbuk 
aruma anden seneg lahi angge re heng 
napnihinon ari minggiroho og hitnin. Ari 
we tem toho ihi," ibag. 

24 Tem toho ihi ibagma hili ino wilip 
atfareg, "Nungge-nungge heng tamin," 
ulug isinga fam umung hibagma isingan, 
"Yohanes ap ikma pilap eneptuk latisi 
ahun ino unggul kong toho og nimin ulug 
heng tamihin," ibag. 

25 Heng tamihin ibagma pupu angge ap 
suwon weregma kibareg, "Nikni, ketiya 
og nitmihin angge heng hapmin," ibareg, 
"Yohanes ap ikma pilap eneptuk latisi 
ahun ino unggul anggolop keyen kong 
toho kou fam kilaboho og nimin," ulug 
heng tibag. 

26 Heng tibagma ap suwon Herodes ino 
indimu siyag atfag. Siyag atfag angge 
famen, "Ap obog toho weregma iniline 
tem toho og hitmin ihireg og itmin," 
pibag. 

27 Ari pibareg ap ununggul kong 
eneptuk ahun ino fam, "Yohanes unggul 
kong toho walug watnihin," ulug monde 

fibagma ap ino libareg o penjara kibareg 
Yohanes unggul anggolop keyen kong 
tibag. 

28 Kong tibareg kou fam kilaboho malik 
ino og irik watfagma aren isinga og irik 
libag. 

29 Og irik libagma Yohanes otsiyen at 
ware fesehesa urukmu hol hibareg ebe 
wareg angge ino wak libareg kinangma 
sale fisibag. 

30 Yesus otsi atam mon enepfahon 
arimano suhuloho At ambeg palu arik 
watfareg ap wene hiyag isaruk lit ari-ari 
turuk latukuk ulug Yesus hiyag Utuk 
latfag. 

31 Hiyag Utuk latfagma ap anggolo la 
wam turuken Otsi nangginoho suburu 
nul fug ulug werehen Yesusen, "Notsi, hit 
henemu tot kel talihiben ap eleg ambeg 
lul," ibag. 

32 Lul ibareg kou fam kibareg ap eleg 
ambeg enemumu libag. 

33 | ibagma aben it larukmu yer isibareg 
it lul pibag ambeg onoluk atfagma o 
pumbuk umu filon ahamu filon obog 
toho ik ayeg keyen onorohole paloho it 
lul pibag ambeg ino libag. 

34 Libareg weregma Yesusen kou famen 
wilip atuk lit yer isarukmen ap anggolo 
luhaleg latfag. Luhalegma yer isibareg, 
"Ap aruma wam domba ikni elehon hag 
toho werehen Nindiyen," pibareg wene 
anggolo hiyag isaruk latfag. 

35 Hiyag isarukmen o hup atfagma 
Yesus otsi At iraham libareg, "Nonowe, 
aruma o wirig eleg ambeg anggenma 
welahe. 

36 Hup ahama ap aruma unubam, 'O 
indi men ahandi men lalihipteg suburu 
heng toho na lalihip,' imihin," ibag. 

37 Ari ibagma Yesusen, "Hiren suburu 
og isalihip," ibagma iren, "Nit uang we 
tor angge werehen te uang teng-teng 
angge fahet suburu roti teng-teng angge 
nangginoho wak lulteg og usul," ibag. 

38 Ari ibagma Yesusen, "Hiren suburu 
roti nombaren foroho lahep, kim ha 
aliyek," ibagma iren kim ha libareg, "Roti 
fuwaben men ikan piren men foroho 
lahe," ibag. 

39 Foroho lahe ibagma Yesusen, 
"Hoholangge wereg ke ap aruma o 
wiroho hur atil lalihip iyek," ibag. 

40 Ari ibagma ap arimano teng piren 
enemu teng uhan enemu wal taneg o 
wiroho hur atil libag. 

41 Hur atil libagma Yesusen suburu 
roti fuwaben men ikan piren men 
itano wibareg poholma lahap haruk lit 
sembahyang ibag. Sembahyang ibareg 
roti itano og isalihip ulug Otsi kut-kut og 
isibagma fibir enepfag. Ikan piren itano 
oho kong toho fibir enepfagma 

42 it enebe obog toho nibag. 

43 Nibareg enehum ouk atfagma roti 
men ikan men minggiroho imbibahon 
palu ribagma sum lahabeg nisanggowen 
keleg ibag. 

44 Ap suburu nibahon arimano teng-teng 
angge ap eneg (lima ribu) welatfag. 

45 Welatfagma Yesusen otsi fam, "Anden 
ap anggolo aruma fam hinibam aliyek 
iminen hit An numbahalug o Betsaida 
nindig amlihiben folo kou fam kiyek," 
ibag. 

46 Ari ibareg ap anggolo welatfahon 
arimano unubam, "Hinibam aliyek," 
ibareg libagma Allah fam sembahyang 
imin ulug punumu lahibag. 

47 Punumu lahibareg hup atfagma Otsi 
ik yenggelehon ahum pulmu larukmu At 
amu kinangma welatfag. 

18 Yesus ik ayegma wereg lit yer 
isarukmen Otsi kou fam wereg lit 
homhomo anggolowen miyal eneptuken 
e fam ik il watuk latfag angge famen 
folo-folo laruk latfag fug. Folo laruk 
elegma yer isibareg o sakan tik ohoma 
Yesus ik ahum ke sobit-sobit libareg 
pilinggar isalug lamin ulug turuk latfag. 

49 Pilinggar isalug lamin ulug turukmen 
Otsiyen ik ahum ke larukmu yet hibareg 
mungguwat waharuk ulug enekolen 
enele ya nga ruruk latfag. 

50 Yesus otsi kou fam welatfahon itano 
obog tohowen Yesus larukmu yet hibareg 
yuk libareg enele ya nga uruk latfag. Ari 
uruk latfagma Yesusen, "Notsi, henekol 
imbisiyek, An Honowe waharuk lahireg 
hinindi se roho welamek," ibag. 

51 Hinindi se roho welamek ibareg 
kou fam it wereg ambeg kibagma 
homhomo eleg atfag. Eleg atfagma 
Yesusen nangginehekma eleg aha ulug 
Otsi enekol toho welatfag. 

52 Yesusen roti kuroho og isarukmu 
hibag angge famen inindi anggat teg 
eleg lit sohu roho welatfag. 

53 Kou fam ik yenggelehon pal halug 
nindihig watfareg o Genesaret nindig 
arik watfag. 

54 Watfareg kou famen wilip atukmu 
aben yet hibareg Yesus waha ulug onoluk 
atfag. 

>> Onoluk atfareg o eke la o eke la 
til laruk lit Yesus waha ulug onolukap 
enebil laruk latfagma hol hibareg ap ouk 
warukon arimano enehelit heniyer angge 
paya roho og eneplug Yesus ambeg 
waharuk latfag. 

56 Yesus o pumbuk sumu totma 
anggenma eke laruk latfagma ap ouk 
warukon walug watug silimu imbik 
waharuk latfag. Waharuk lit Yesus fam, 
"Hasum atogma nininggiken ki hulen 
waharuk lahe," ulug heng tibareg Asum 
atog ki hibahon arimano obog toho fano 
atfag. 

7 1 Welatfagma Musa wene onoluk inap 

o Yerusalemen ilihig watfareg Farisi 
inap men mangno roho Yesus ambeg 
palu arik watfag. 

2 Palu arik watfareg Yesus otsiyen 
suburu roti ininggik umaho eleg angge 
saliyog narukmu yer isibag. 

3 Yahudi inap men Farisi inap men obog 
toho arimanowen inikni umban tibag ane 
hikit toho suburu enehap umaho eleg 
angge saliyog naruk eleg. 

4Mun angge man angge ayeg waroho 
hilalug nuk oho lit saliyog nul fug ulug 
ininggik umag talug eneg naruk. Inikni 
umban ekeyon-ekeyon anggolo tibag 
ane roho iren oho anggolo turuk. Ikag 
men kubag men kou men fam saliyog 
nul fug ulug ik umatuk. 

> Farisi inap men Musa wene onoluk 
inap arimanowen, "Hat hotsiyen 
nunumbasiyen ibag ane holuk fug 
anggeyen ininggik ik umaho eleg 
anggeyen suburu saliyog nungge fahet 
naruk," ulug Yesus umung hibag. 

6 Umung hibagma Yesusen, "Hit hinindi 
piren teg lahebon hunubahet Yesayan 
pikit tem toho haharoho imbibag. Allahn 
hiyag itikim haharoho imbibahon tu 
hiyag hisamin, 'Ap aruman enembilik 
fam eneg wel Naptuk lit inindiyen An nele 
embeseruken un ane peruk lit wereg. 

7Iren we hasabut Ninikni uruk, An 
nawene hiyag isawon famen aben uruson 
eneg hiyag isaruk.' Yesayan indam 
haharoho imbibahon ari wirim toho hit 
aruman turuk lahep. 

8 Hit aruman Allahn komo enepfag ane 
ino embeseruk lit aben ibag ane eneg 
holtuk lahep," ibag. 

9 "We hit hininggarehen peruk ane 
eneg turuk lamuhuk ulug Allahn komo 
henepfag ane ino sokowa feseruk lahep. 

10 Musa inowen, 'Hikni hisinga hindiyen 
welaruhun,' ibareg, 'Ikni isinga fam siyag 
ane uruk ahun ino war aruhu,' ibag. 

11 Musan ari ibag angge famen hiren 
hiniknisi hinisingasi hiyag isaruk lit, 'Hit 
og hisila angge famen Allah fahet imbihi,' 
uruk lahep. 

12 Allah fahet imbihi uruk lahep 
anggeyen fobik hiniknisi hinisingasi tot 
og isaruk lahep fug. 

13 Hiren og isa fug angge hit hinindi 
henemu wenggeltuk lahep ane ariyen 
Allahn ibag ane ari apmayap turuk lahep. 
Hiren ari roho anggolo turuk lit likiya 
hupmu Allah wene siyahap turuk lahep," 
ulug Yesusen hiyag isibag. 

14 Ari ibareg ap luhaleg latfahon 
unubam maniyek ulug wol enepfareg, 
"An nele fum toho holeg lamek," ibag. 

15 "Mun angge man angge sel fil 
werehon aben nahupmu siyag amuhup 
fug. Ap siyahap eneptukon ino mun 
angge man angge ap inindimu weregma 
wenggel harukon ariyen eneg siyahap 
eneptuk," ibag. 

16 Hit hinisanggo wereg halug Anden 
uruk lahiyon ari fano holtuk lamok. 

17 Ap luhaleg latfahon arimano 
embeselug olma kibagma Otsiyen, "Hele 
indit toho hiyag esehenon ari nungge 
fahet hiyag esehen?" ulug Onowe umung 
hibag. 

18 Umung hibagma Yesusen, "Hit 
hinindi anggat teg elehon welahep? Mun 
angge man angge sel fil werehon aben 
nahupmu siyag amuhup fug ane ari 
henepeleg toho welahep? 

19 Nahup angge ino hinindimu welaruhu 
fug, we henehummu kuhureg yog men 
pikit lahu," ibag. Ari ulug Yesusen mun 
angge man angge saliyoha fisibag. 

20 Saliyoha fisibareg, "Ap unundaman 
wenggel haruk ane ariyen ap siyahap 
eneptuk," ibag. 

21 "Siyag ane ap inindimuwen wenggel 
harukon aru: Hiyap yarog enebil larukon 
men, aben tohon hirag tarukon men, ap 
unusurukon men, 

223p unuhesi pal tarukon men, ap 
enenggengge helele perukon men, 
siyag-siyag ane turukon men, indi piren 
tohon wenggel harukon men, suburu 
abuwap tohon men, indimu het teg lit 
werehon men, ap unubam ele siyag 
ane urukon men, awelwel tubat tarukon 
men, indi elehon men alem obog toho 
ariyen ap siyahap eneptuk. 

23 Mun angge man angge siyahon ap 
unundaman wenggel harukon ariyen 
eneg ap siyahap eneptuk," ibag. 

24 Welatfareg o inowen wilip atfareg o 
Tirus libareg o misig kibag. Olma kibareg 
hirako welatnin pibag angge famen At 
waha ulug ap arimanowen onoluk atfag. 

250 ino hiyap eke ahaloho undama 
siyag angge setan werehon welatfag. 
Hiyap inowen Yesus wereg urukon hol 
hibareg Yesus ambeg watfareg Alukema 
hur arik watfag. 

26 Hiyap ino amu hiyap unggul unuk 
Yunani ibam Siro-Fenisia hiyap welatfag. 
Hiyap inowen, "Siyag angge nahaloho 

undama werehon ari Haren yanggaloho 
wili fesemihin," ulug Yesus fam heng 
tibag. 

27 Heng tibagma Yesusen, "Suburu 
malik toron ininggikmu werehon 
iniknisiyen taluk toho mene og isarukon 
ari siyag. Malik toron tam naruk 
lamuhup," ulug Ele indit toho ibag. 

28 Ibagma hiyap inowen, "Nikni, we tem 
toho ehen angge famen suburu anggen 
siyahon maliken pila ferukon mene apma 
werehonen ondol heheg narukon ari 
fano," ibag. 

29 Ibagma Yesusen, "Hat hele fano 
ehenma hibam lamihin. Siyag angge 
hahaloho undama werehon ino wilip 
aha," ibag. 

30 Wilip aha ibagma isinga ibam libareg 
kim harukmen ahaloho undama siyag 
angge werehon ino wilip atfagma 
heniyema fano roho yinggig lit weregma 
libag. 

31 Welatfareg o Tirus inowen wilip atug 
libareg o Sidon keyen tulug ik Galilea 
yenggelehon ayegma o pumbuk numen 
wirigmu libag. 

32 | ibagma aben isanggowet eleyet 
lareg ahun eke hondoholug watfareg, 

"Ninikni, Hat hinggiken ki himin,' 
hiyag Itfag. 

33 Hiyag Itfagma ap anggolo luhaloho 
werehen Yesusen ap ino hondoholug 
amumu anggenma libareg Inggik tum 
isanggoma imbibareg wasubag Inggik 
tummu sup tibibareg ambilikanggenma 
tung hibag. 

34Tung hibareg poholma lahap haruk lit 
Indiyen ngesekum tibareg it enele roho, 
"Efata," nit nenele roho husukag ulug ap 
isanggo larehon ino fam ibag. 

35 Ari ibagma isanggo husibareg 
ambilikanggen lebe ruruken ele pikit 
toho uruk latfag. 

36 Pikit toho uruk latfagma Yesusen, 
"Ap winon fam hiyag isa fug," ulug ap 
welatfahon arimano komo enepfag. 
Komo enepfag angge famen ari roho 
hihirehek ulug hiyag isil noruk latfag. 

37 Hiyag isil norukmu ap arimanowen, 
"Mun angge man angge fanowap turuk 
lit inisanggo larehon hur eneptuk, enele 
larehon hur eneptuk," urukmu hol 
hibareg enekol anggolo haruk latfag. 

8 1 Welatfareg ap anggolo Yesus ambeg 
watfareg weregman suburu obok 


ulug 

haruk lit werehen Yesusen otsi tiya 
maniyek ulug wol enepfag. 

2 Wol enepfareg, "Ap anggolo aruma An 
men weregman eneg hup hinahanam 
ahama suburu obok haruk lit werehen 
Nindiyen," ibag. 

3 "Suburu na fug angge hinibam aliyek 
ulug hiyag eselema keman suburu 
oboken war atep. It winon inibam 
yatman waharuson wereg," ibag. 

4Ibagma otsiyen te, "Nit aruma o eleg 
ambeg welahereg suburu elehen nungge 
minag usul," ibag. 

3Ibagma Yesusen, "Suburu roti 
nunggeyen foroho lahep?" ulug umung 
isibagma, "Suburu sabiren foroho lahe," 
ibag. 

6 Foroho lahe ibagma, "Ap arimano 
kinangma hur atihip," ibareg suburu 
sabiren itano wibareg seneg lit 
sembahyang ibag. Ibareg kut-kut Otsi 
0g isibareg, "Ap enebe wal taneg og 
isalihip," ibagma og isibag. 

70g isibagma ikan piren hinahan 
eke welatfag. Ikan itano oho seneg lit 
sembahyang ibareg, "Ap og isalihip," 
ibag. 

8Ibagma og isibagma it enebe obog 
toho nibag. Nibareg enehum ouken 
minggiroho imbibahon arimano palu 
ribagma sum sabiren keleg ibag. 

9 Ap nibahon arimano teng-teng angge 
(empat ribu) welatfag. Welatfahon 
arimano nibagma Yesusen, "Nori, ketiya 
hinibam lalihip," ibag. 

10 Hinibam lalihip ibareg Yesus otsi men 
folo-folo kou fam kibareg o Dalmanuta 
libag. 

11 |ibagma fobik Farisi inap Yesus 
ambeg libareg At men suwahal uruk lit, 
"Poholmonen turuk ane timihinmu nit 
kim hulen Haren wal hamihin," ibareg 
wal ha reg ano, wal ha fug teg ano 
aluwat hul pibag. 

12 Aluwat harukmen Yesusen undaman 
ngesekum ibareg, "Poholmonen turuk 
ane nit kim hulen wal hamihin ulug ap 
aruman nungge fahet uruk. Ap ketiya 
kinangma werehonen kim hahup tohon 
tot wal hamin fug, ari we tem toho ihi," 
ibag. 

13 We tem toho ihi ibareg it embeselug 
kou fam kibareg ik fumag nindig atfag. 

14 Nindig atuk lit Yesus otsiyen suburu 
roti enepeleg atug libag. Suburu roti 

misig eneg walug kou fam kibareg ik 
yenggelehon ahum keyen nindig atfag. 

15 Nindig atuk lit Yesusen, "Sig turuk 
angge Farisi inap men Herodes menen 
forohowon siyahen hinindi anggat toho 
welamok," ulug Ele indit toho hiyag 
isibag. 

16 Hiyag isibagma, "Suburu roti 
nenepeleg atug waheyon ino fahet uruk 
ano," ulug enele umung-umung atuk 
latfag. 

17 Umung-umung atukon Yesus 
undaman oluk atfareg, "Suburu eleg 
ulug nungge fahet hinindi anggin toho 
welahep. Hit hinindi anggat teg eleg 
angge henepeleg toho welahep? Hit 
hinindi sohu roho welahep?" ibag. 

18 "Hinil wereg angge famen haruk 
lahep fug? Hinisanggo wereg angge 
famen hol haruk lahep fug? Anden 
tirikikon henepeleg atisi?" ulug per 
enepfag. 

19 "Suburu fuwaben ap teng-teng angge 
teng fuwaben (lima ribu) kur isarikikmu 
narusareg enehum ouken emberuson 
sum nombaren yuhare ferikipmu keleg 
irisi?" ulug kapal isibagma, "Lahabeg 

nisanggowen yuharoho emberukuk," 
ibag. 

20 Ibagma, "Suburu sabiren ap teng- 
teng angge teng uhanen (empat ribu) 
kur isarikikmu narusareg enehum 
ouken emberuson sum nombaren 
yuhare ferikipmu keleg irisi?" ulug 
kapal isibagma, "Ilihig sabiren yuharoho 
emberukuk," ibagma Aren te, 

21"Nungge fahet hinindi wenggel ha fug 
angge welahep?" ibag. 

22 Welatfareg Yesus o Betsaida libareg 
weregma ap il siyahon eke oriyen 
hondoholug watfareg Yesus fam, 
"Hinggiken ki himin," ulug heng tibag. 

23 Heng tibagma Yesusen hun ino inggik 
senetfareg hondoholug o pumbuk inowen 
wilip atug anggenma libag. Libareg 
wasubag sup toho ilmu imbibareg 
Inggiken ki hibareg, "Ketiya hilen yet 
haruk lahen ano?" ulug kapal hibag. 

24 Kapal hibagma yet hibareg, "Ap 
larukon fahet e hag toho larukmu yer 
isaruk lahi," ibag. 

25 Ibagma Yesusen nin eke Inggiken il 
ki hibagma ap ino il seleg atfagma mun 
angge man angge fuki roho yet haruk 
latfag. 


MARKUS 8.26-31 54 


26 Fuki roho yet haruk latfagma 
Yesusen, "O pumbuk wina keyen lamihin 
fug, we pikit hibam lamihin," ibag. 

27 Welatfareg Yesus otsi men o Kaisarea 
Filipusen witfag ibam ino walinggoho o 
winon pumbuk wiroho weregma libag. 
Kema laruk lit, "Ap aruman An nubahet 
sa peruk?" ulug Otsi kapal isibagma 

28 Otsiyen, "Ap aruma winonen Hat 
hubahet Yohanes ap ikma pilap eneptuk 
latisi ahun ino uruk. It winonen Elia ino 
Uruk. It winonen Allahn ibag ane hiyag 
isaruk latfag inap arimano misig waharisi 
uruk," ulug hiyag Itfag. 

29 Hiyag Itfagma Yesusen, "Hiren 
An fahet sa peruk lahep?" il larikim 
Petrusen, "Hat Mesias ino Allahn tam 
hiyag isaruk lit fanowap henebuhuwon 
waruhu ibahon ino," ibag. 

30 Ari ibagma, "Hiren An nubahet At 
Mesias ulug ap hiyag isa fug," uruk lit Ele 
ine roho komo enepfag. 

31 Komo enepfareg Yesusen otsi hiyag 
isaruk lit, "At ap atfahon ino aben 
anggolo wabuhup. Wabuhupteg it ap 
suwon men Allah ibam ngi inap onowesi 
men Musa wene onoluk inap menen 
At ware fusukag uhupteg pinggi ware 

fesuhup. Pinggi ware fesuhupmu hup 
pirenam wareg laruhureg hinahanehon 
fam Oluk aruhu," ulug hiyag isibag. 

3? Wabuhup ulug Otsi iniline fag toho 
hiyag isaruk latfagma Petrusen Yesus 
tot lisoho amumu hondoholug libareg, 
"Nuwabuhup ehenon Hele si ehen, 
Huwabuhup fug," ulug ele ine roho hiyag 
Itfag. 

33 Hiyag Itfagma Yesusen hebeloho 
Ambol fil Otsi kilap isaruk lit Petrus pet 
turuk lit, "Iblis, hat hele eleg amin, haren 
Allahn tohon wenggeluk fug angge aben 
tohon fahet eneg wenggeltuk lahen," 
ulug pet tibag. 

34 Ari ulug pet tibareg ap luhaleg 
latfahon men Otsi men horog tiya 
maniyek ulug wol enepfareg hiyag isaruk 
lit, "Ap san An min ambiyeg lamin peruk 
halug at inowen inggareg siyahap taruk 
lit teltuk ahen ino ha rulug Nombolim 
laruk laruhu. 

35 An noluk welaruhuk peruk lit wereg 
ahun ino oluk welaruhu fug. An men 
Allah wene men fahet ware fesuhubon 
ino we tem toho oluk welaruhu," ibag. 

36 "Ap misihen mun angge man angge 
kinangma wereg angge ngi aruhu 

angge famen indi wenggel ha fug angge 
weregma at ino mondabi war aruhu. At 
ino war aruhu halug nungge fahet ngi 
aruhu?" ibag. 

37 "Mondabi war atuk ane nirim peruk 
lit noluk welale peruk halug nungge fam 
ayeg wabuk fug teg," ibag. 

38 "Ap ketiya kinangma werehonen mun 
ane man ane fahet siyag ane turuk lit 
Allah ele embeseruk. Embeserukmu 
ap sa it onolohotman An men Nawene 
men fahet ininggali roho welamuhup 
halug At ap kinangmon atfahon ino 
oho it fahet Inggali roho welaruhu. 
Fobik At ap atfahon ino Ikni Allah 
lehoma werehon inowen Ineyap turukmu 
Otsi poholmon malaikat fanowon men 
wambik wamuhup sambil it fahet Inggali 
hahu," ibag. 

9 1 "Allah ap obog toho Inikni aruhu 
sambil ino uwan wam fugmu hit 
aruma welahebon winon eke war am fug 
angge wereg lit Ebe ine roho waharukmu 
yet hahup. Ari we tem toho hiyag hisaruk 

lahi," ibag. 

2 Inggik falfalikenam welatfareg 
Yesusen otsi Petrus men Yakobus men 
Yohanes men hondog eneplug tom 

yaron fam lahibareg it enemu welatfag. 
Weregman it iniline Yesus anggelem 
atfag. 

3Yesus anggelem atfagma Asum 
umbagpag turuk lit yanggo ribag. 

Ap kinangmonen sum ik umatikim 

we tot yanggo ruruk. Yesus ebe 

anggelem atfagma Asum yanggo ruruk 
lit umbagpag anggolo tibag. 
4Umbagpag anggolo tibagma Otsiyen 

yet harukmen Elia men Musa men inam 

atfareg Yesus men enele uruk latfag. 

> Enele urukmu Petrusen, "Nowe, o 
tuma fanoma welahe. O sabo hinahan 
wibul. Hat fahet eke, Musa fahet eke, 
Elia fahet eke tuma wit husul," ibag. 

6 Wit husul ibag ane ari it Petrus men 
Yakobus men Yohanes menen inindimu 
enekol anggolo hibareg Petrusen un ane 
ibag. 

7 Ari urukmu hinan it sal enepfag. Sal 
enepfagma Allah ele hina apmaneyen, 
"An namloho Nindi reg lahiyon tu Ele 
holtuk lamuhup," urukmu hol hibag. 

8 Allah ele hol hibareg it Petrus menen 
hebeloho yet harukmen Yesus amu eneg 
weregma yet hibag. 

9Yet hibareg tom famen wambik 
waharuk lit Yesusen, "Hiren nit weregma 
yet nesehep ane ap unubam hiyag isa 
fug," ulug komo enepfag. "At ap atfahon 
ino war aruhureg Oluk aruhumu eneg 
yet hehep ane ari ap hiyag isahup," ibag. 

10 Ibag ane ari Otsiyen wenggel haruk 
lit, "War aruhureg Oluk aruhu ehek ane 
ari nungge fahet ehek?" ulug enele 
sahaltuk latfag. 

11 Sahaltuk lit, "Nonowe, Musa wene 
onoluk inaben Elia tam waruhu uruk ane 
ari nungge fahet uruk?" ulug Yesus kapal 
hibag. 

12 Ari ulug kapal hibagma Yesusen te, 
"We tem, Elia ino mun angge man angge 
halik oho tam waruhu. At ap atik ibahon 
ino aben anggolo wabuhupteg inda yako 
Inggali wabuhup ulug haharoho imbibag 
ane nungge fahet imbibag peruk lahep?" 
ibag. 

13 “Elia ino tam waharisimu aben ubam 
tuhuk ulug inindimuwen perusa ane 
turusa ulug tem toho hiyag hisaruk lahi. 
Atam ari roho tuhup ulug haharoho 
imbibahon ino hikit toho turusa," ibag. 

14 Enele il Otsi winon wereg ambeg 
wambik waharukmen ap anggolo luhaleg 

lit weregma Musa wene onoluk inap 
arimano min Yesus otsi min suwahal 
urukmu hol-hol wambibag. 

15 Wamburukmu ap luhaleg latfahon 
arimanowen Yesus yet hibareg 
enehiyehen yuk lagmag ibareg folo-folo 
hi rik libag. 

16 Hi rik libagma Yesusen, "Nungge 
fahet suwahal uruk lahep?" ulug umung 
isibag. 

17 Umung isibagma ap welatfahon 
arimano misihen, "Nowe, an namloho 
undama siyag angge setan wereg lit ele 
uruk elehen Hat hambeg hondoholug 
wahi," ibag. 

18 "Siyahon ino undama kil laruk lit 
malik ebe lisoho kinangma pilaptuk. 
Pilaptukmu malik ambilikmu elemahuwe 
salno ruruk lit ayeg kilit matuk lit ebe war 
atuk. War atuk lit ari turukon Hotsiyen 
yanggaloho wilibusa pihi angge famen 
iren yanggaluk fug teg lit wereg," ibag. 

19 Ari ibagma Yesusen, "Hit aruma 
welahebon An nubam hinindi wenggel 
haruk lahep fug. An hit min nowenam 
welamuhukmu An fahet honoluk aruhu? 
Hit fahet Nindi imbik wamburuk lit 

ninggik nowenam welaruhuk? Malik ari 
An nambeg tiya walug maniyek," ibag. 

20 Walug maniyek ibagma Yesus ambeg 
walug watfagma siyag angge inowen 
Yesus hibareg malik ino miyaloho hik 
isaruk latfag. Ari tirikim malik ino 
kinangma ying atuk lit imbil-imbil libareg 
elemahuwe salno ruruk latfag. 

21 Flemahuwe salno ruruk latfagma 
Yesusen, "Ketiya eneg turuk ano, indam 
eke turuk latisi ano," ulug ikni umung 
hibagma ikniyen te, "Malik ebe fu 
anggema ubam atisireg ketiya oho ari 
eneg turuk," ibag. 

22 "Siyag angge inowen ware fesemin 
ulug indokma kilabil ikma pilabil til noruk 
latisi. Ari til noruk lit werehen Haren 
hihibuk teg lahen ano, hihibuk fug teg 
lahen ano. Hihibuk teg lahen halug Hindi 
nisamihinteg hihit nisamihin," ibag. 

23 Ari ibagma Yesusen, "Haren hihibuk 
teg lahen ano ehenon ari nangginoho 
ehen. Allah fam wenggel harukon inowen 
mun ane man ane tuk teg," ibag. 

24 Ari ibagma malik ikni inowen ele hum 
toho uruk lit, "Nowe, Allah fam nindimu 
wenggel haruk lahi, amu ane wenggel 
haruk lahiyon ari elehap nabin," ibag. 

25 Ari ibagma ap anggolo luhalik 
waharukmu Yesusen yer isibareg malik 
ino undama siyag angge setan werehon 
ino fam, "Hat setan siyag angge aruwen 
ap enele men inisanggo men siyahap 
eneptuk lahen," ulug pet tibag. Pet 
tibareg, "Malik aru undama welahenon 
wilip amin, wilip atnihinteg nin fobik 
kuhun fug ulug Anden yanggal haptuk 
lahi," ulug pet turuk lit yanggalfag. 

26 Yanggalfagma siyag angge inowen 
ele hum toho uruk lit malik ino miyaloho 
kinangma yinggi feselug wilip atfag. 
Wilip atfagma malik ino warehon hag 
toho yinggig lit werehen ap anggolo 
arimanowen yet hibareg, "War aha," 
uruk latfag. 

27 War aha uruk latfagma Yesusen malik 
ino inggik seneko unduhuk fibagma fano 
atfag. 

28 Fano atfagma Yesus otsi men inibam 
libareg enemu wereg lit, "Nonowe, siyag 
angge malik undama welahayon ino 
hahon niren nungge fahet yanggaloho 
wilibuk fug teg lahe," ulug umung hibag. 

29 Umung hibagma Yesusen, "Ari hahon 
yanggaltukmu wilip am fug teg. We 

sembahyang urukmu eneg wilip am teg," 
ibag. 

30 Yesus otsi men o inowen wilip atfareg 
o Galilea ap wereg ambeg pisan isalug 
laruk lit, "Yesus waha ulug ap onolukap 
enebuk fug," ibag. 

31 Ari ibareg, "At ap atfahon ino ap 
ininggikmu aruhumu iren wabuhup. 
Wabuhupmu hup pirenam wareg 
nohokureg hinahaneg angge Oluk 
aruhu," ulug Otsi hiyag isibag. 

32 Hiyag isibag ane ari fahet Otsi inindi 
su atfareg enekolen Yesus umung hibag 
fug. 

33 Yesus otsi men o Kapernaum 
watfareg olma kibareg Yesusen te, 
"Kema waharuk lit henele ehebon 
ari nungge fahet ehep?" ulug umung 
isibagma enele eleg angge welatfag. 

34 Kema waharuk lit hat suwon ano an 
suwon ano il waharuk latfag anggeyen 
Yesusen umung isibagma enele eleg 
angge welatfag. 

35 Enele eleg angge welatfagma Yesus 
hur atfareg horog tiya maniyek ulug Otsi 
nisanggowen arimano wol enepfareg, 
"An honowe aruhuk urukon ino hit honot 

atuk lit henemingmingangge aruhu," 
ulug hiyag isibag. 

36 Hiyag isibareg malik toron eke ma 
ibareg it sehelimu unduhuk fibareg mako 
pug toho ki reg lit wene hiyag isaruk lit, 

37 "Ap san An nubam indi wenggel 
haruk lit malik toron tu hahon hondog 
talug foroho ahun inowen An fet Nasug 
lit wereg," ibag. "Ap sa An fet Nasuhon 
inowen An eneg fet Nasug eleg, Nikni 
mon Nabik waharisiyon ino oho foroho lit 
wereg," ibag. 

38 Ari ibagma Yohanesen Yesus fam, 
"Nowe, ap eke Hat hunuk uruk lit 
ap unundama siyag angge werehon 
yanggaloho wili feserukmu harukuk. Hat 
hunuk uruk latisi angge famen nit men 
ambiyeg larukuk fug," ibag. "Nit men 
laruk lahe fureg, 'Haren siyag angge ap 
unundama werehon yanggaloho wilibuk 
fug,' ulug komo rurukuk," ibag. 

39 Ari ibagma Yesusen, "An nunuk 
uruk lit hihir eneptuk inaben An nabug 
siyahon uk fug tehen hiren ari ulug komo 
ruk fug," ibag. 

40"Ap sa seliyon fil wereg elehon nit 
ninibil wereg. 

41 Hit Kristus otsi ik obok toho wahep 
peruk lit ik hinang hisaruk ahun ino 
Allahn fobik onggo og uruhu. Ari tem 
toho hiyag hisihi," ibag. 

42"Malik toron aruma An nubam 
wenggel haruk angge famen aben inindi 
ninap toho wene inirima feseruk halug 
helep humon enenggolopma ililoho ik 
ahummu pilap isarukmu fano," ibag. 

43 "Hinggiken hindi ninap haptuk halug 
kong tebesuhun. Hinggik misig kong 
toho embeselug hat mondabi onoluk 
welamuhup ambeg lahunmu fano. 
Hinggik pirenet weregma siyagma indok 
war am fug angge mondabi naruk ambeg 
lahunmu mondabi siyag aruhun," ibag. 

44 (9:43) 

45 "Huyuhen hindi ninap haptuk halug 
kong tebesuhun. Huyug misig kong 
toho embeselug hat mondabi onoluk 
welamuhup ambeg kuhunmu fano. 
Huyug pirenet weregma siyagma hik 
hiyahupmu ari siyag," ibag. 

46 (9:45) 

47 "Hilen hindi ninap haptuk halug 
hililoho hik isahun. Hil fuma eneg 
weregma Allah wereg ambeg kuhunmu 

fano. Hil pirenet weregma siyagma hik 
hiyahupmu ari siyag," ibag. 

48 "Siyagma imbalo yaba ruruk ambeg, 
indoken hinaruk ambeg hik hiyahupmu 
mondabi hinaruk laruhu," ibag. 

43 "Ap obog toho enebene Allahn indok 
saho foltuk hag toho fol enebuhu. 

50 Saho fano angge famen olok eleg 
aruhumu nin nangginoho olokap tuhup?" 
ibag. "Saho fanowon foroho lit honori 
men suwahal uk fug angge mangno roho 
welamuhup," ibag. 

1 Ari ibareg Yesus o inowen wilip 

1 0 atfareg o Yudea keyen tulug ik 
Yordan fumag fil nindig atfag. Nindig 
atfagma nin ap anggolo luhalik watfagma 
wene atam hiyag isaruk latfag hag toho 
hiyag isibag. 

2 Hiyag isarikim Farisi inap watfareg, 
"Nonowe, aben uhe oho angge famen 
umbusuk hag teg ano, umbusuk fug 
teg ano," ulug kapal haruk lit fano ane 
imisi ano, siyag ane imisi ano aluwat hul 
pibareg kapal hibag. 

3 Kapal hibagma Yesusen, "Musan alem 
ari fahet nungge haharoho imbibag?" 
ibag. 

4Ibagma iren, "Suwesingga fam hiyap 
tu imbisihi ulug hahatuk lit hiyap oho 
angge famen umbusuk hag teg ulug 
Musan haharoho imbibag," ibag. 

> Ari ibagma Yesusen, "Hit mondabi 
hinindi sohu roho welahebon fahet 
Musan ari roho turuk lamuhup ulug hit 
fahet haharoho imbibag. 

SAllahn mun angge man angge wal 
tibareg ap men hiyap men wal enepfahon 
ari famen 

7ahunen ikni men isinga men 
embeselug uhe men enebe misig hag 
toho welamuhup pibag. 

8 Enebe piren hag toho wereg angge 
famen fobik enebe misig hag toho 
welamuhup ibag ane ariyen hili roho 
welam fug teg, we mangno roho welam 
teg," ulug hiyag isibag. 

2"Allahn mangnowap enepfahon ari 
aben minggibuk fug teg," ibag. 

10 Ari ibareg Otsi men inibam watfareg 
Otsiyen, "Ehen ane ari nungge fahet 
ehen?" ulug Onowe umung hibagma 

11 Yesusen, "Aben uhe subon embeselug 
keron hilaruk halug uhe subon ino indi 
siyahap turuk lit ap unuhesi umung 
isarukon hag toho wereg. 

1? Hiyaben ahun subon embeselug ap 
eke ambeg wing kuruk halug hiyap 
inowen ap pal taruk hag toho turuk," 
ibag. 

13 Weregman malik toron Yesusen 
sembahyang uruk lit Inggik ununggulmu 
embemisi ulug inisingasiyen hondog 
eneplug watfag. Hondog eneplug 
watfagma Yesus otsiyen malik toron 
tuma fug ulug per enepfag. 

14 per eneptukmu Yesusen yer isibareg 
Olok haruk lit, "Malik aruma An nambeg 
fano wahasama hiren per enebuk fug. 
Allah ap obog toho Inikni aruhu sambil 
ino malik aruma hag toho werehon eneg 
Inikni aruhu," ibag. 

15 "Malik toronen, 'Allah ap obog toho 
Inikni aruhuwon nir oho Ninikni,' uruk. 
Ap san malik toronen uruk hag toho uruk 
elehon ino Allah weregma kuk fug teg. 
Ihiyon ari tem toho ihi," ibag. 

16 Tem toho ihi ibareg malik arimano 
Inggik ununggulmu emberuk lit mako 
pug toho hi enepfag. 

17 Hi enepfareg Yesus wilip atfareg 
funggalma larukmen ap misig orohole 
paloho watfareg Alukema hur atfareg, 
"Nowe, Hat fano Hahun, Allah men 

mondabi noluk welaruhuken nanggin- 
nanggin turuk laruhuk, Haren tot hiyag 
nimin," ibag. 

18 Hiyag nimin ibagma Yesusen, 
"Nungge fahet fano Hahun ehen. Ap 
sa fanowon wereg eleg, we Allah misig 
eneg fano," ibag. 

19 "Allah wene numon ibahon hat holuk 
teg lahen, 'Ap hiyap unusuk fug, ap 
unuhesi pal ta fug, aben tohon hirag 
ta fug, ap enebug henele si uk fug, 
ap enengge taluk toho hila fug, hikni 
hisinga hindi enesug laruhun,' ibag ane 
hat holuk teg lahen," ibag. 

20 Hat holuk teg lahen ibagma ap 
inowen, "Nowe, an malik toron hag 
tegma noluk latisi angge ketiya oho 
holtuk lahi," ibag. 

21 Holtuk lahi ibagma Yesusen ap 
ino Indiyen orohole kim hibareg, "We 
misig eneg hindimu wereg eleg," ibag. 
"Lamihinteg haren angge obog toho 
ayeg waroho ap og isamihinteg uang 
ayeg waroho og humuson itano obog 
toho ap enengge elehon saplangge og 
isamihin. Og isamihinteg haren tohon 
poholma welaruhu. Poholma werehen An 

nambeg watnihinmu An men mangno 
roho welamuhuk," ibag. 

22 Yesusen ari ibagma ap inowen 
nanggengge anggolo werehen 
nangginmin ulug indi anggin atfagma 
mondabi libag. 

23 Mondabi libagma Yesusen otsi 
Ambolma hebeloho kim isibareg, 

"Ap enengge anggolo werehon Allah 
weregma nangginoho kuhup," ibag. 

24 Nangginoho kuhup ibag ane fahet 
Otsi enekol hibag. Enekol hibagma 
Yesusen nin eke, "Numaliki, mun angge 
man angge fahet wenggeltuk inap 
nangginoho Allah weregma kuhup," ibag. 

25"Wam unta lisu fo reg keyen kuk hag 
teg? Ari hag toho ap enengge anggolo 
werehon Allah weregma kuk fug teg," 
ibag. 

26 Ari ibagma Otsi yuk lagmag ibareg, 
"Ap sa nangginoho Allah weregma 
kuhu?" ulug umung-umung atuk latfag. 

27 Umung-umung atukmu Yesusen 
kim isibareg, "Aben tuk fug teg ane ari 
Allahn eneg tuk hag teg, mun ane man 
ane Allah amuwen eneg tuk hag teg lit 
wereg," ibag. 

28 Ari ibagma Petrusen, "Niren angge 
mun angge man angge obog toho 
embeserukukteg Hat men ambiyeg laruk 
lahe," ibag. 

29 Ari ibagma Yesusen, "Wene fano 
ulug An nubam ebet haruk inap 
arimano inibam onotsi onowesi inisingasi 
iniknisi unumalikisi iniyabuk iren angge 
umbusuhup halug 

30 Allahn teng obog toho sebe roho 
og isahu. Ketiya kinangma tuma 
wereg li hinibam men hiniyabuk men 
honowesi honotsi men hinisingasi men 
hunumalikisi men tuma wereg ulug 
Allahn hiyag isaruk. Aben wene fahet 
unusurukmu Allahn o keron hiyag isaruk. 
Kinang ketiya welaheyon eleg aruhumu 
Allahn keron wal tuhuwon ino fam it 
arimano mondabi onoluk welamuhup. Ihi 
ane ari we tem toho ihi," ibag. 

31 "Ap anggolo enelukema werehon 
enembolma amuhup. Ap enembolma 
werehon enelukema amuhup," ibag. 

32 Welatfareg Yesus otsi men Yerusalem 
lul ulug laruk lit keman Yesus tam atfag. 
Yesus tam atfagma laruk lit Otsi enekol 
anggolo roho laruk latfagma onombolim 
laruk latfahon arimano oho enekol hibag. 

Laruk lit Yesusen otsi nisanggowen itano 
fam Niraham tiya maniyek ulug wol 
enepfareg ketiya Nuwabuhup angge 
honoluk toho ulug hiyag isibag. 

33 Hiyag isaruk lit, "Nit Yerusalem 
laruk lahe," ibag. "Aben At ap atfahon 
ino inggik hele waroho Allah ibam ngi 
inap onowesi men Musa wene onoluk 
inap men enembeg hondoholug lahup," 
ibag. "Hondoholug lahupmu ap tu ware 
fusukag uhupteg Allah unuk enepeleg 
inap wereg ambeg hondoholug lahup. 

34 Hondoholug lahupmu iren inda yako 
Inggaliyap turuk lit Orohole ke wasubag 
sup isaruk lit e paleg fam watuk lit 
pinggi wabuhup. Pinggi wabuhupmu hup 
pirenam wareg nohokureg hinahaneg 
angge Oluk aruhu," ibag. 

35 Ari ibagma Zebedeus amlohoki 
Yakobus men Yohanes men Yesus iraham 
watfareg, "Nonowe nit nunubahet Haren 
tuhu peruk lahe ane ari heng Habulen 
wahe," ibag. 

36 Ari ibagma Yesusen, "Hit hunubahet 
nungge tuhuk ane fahet heng Naplihip?" 
ibagma 

37 iren, "Hat Allahn suwap Habuhumu 
nit hiyag nisaruk lit hat eke Ninggik pikit 

fil tu hur arik ma, hat eke Ninggik hare 
fil tu hur arik ma ulug nunubam uhunen 
heng Haptuk lahe," ibag. 

38 Ari ibagma Yesusen, "Hiren uruk 
lahep ane ari hinindi anggat teg elehen 
uruk lahep. Kubag Anden nahukon ari 
fam hir oho nenggep ha reg lahep? An 
ikma pilap Nabuhup hag toho hit eke 
wambehep ha reg lahep?" ulug Ele indit 
toho umung isibag. 

39 Umung isibagma iren te, "Ari fano, 
ik kubag fam nengge ha reg lahe, 
ikma wambehe ha reg lahe," il larikim 
Yesusen, "Kubag Anden nahukon ino fam 
hir oho nahup. An ikma pilap Nabuhubon 
ino hag toho hir oho pilap henebuhup. 

40 Ninggik pikit fil hare fil hur arik 
maniyek urukon ari Anden uhuk fug. 
Allah inggareg indiyen wol enebuhuwon 
itano eneg An niraham hur amuhupteg 
welamuhup," ibag. 

41 It Yakobus men Yohanes men enele 
ari urukmu onori winon welatfahon 
arimanowen hol hibareg unundama 
onolok hibag. 

42 Onolok haruk latfagma Yesusen 
hit obog toho tiya maniyek ulug wol 
enepfareg, "Ap suwon pemerintah 

urukon o kema-kema werehonen enele 
ine roho uruk lit ap enele ying eneptuk 
ane ari hit honoluk. Ap onowesi suwon 
arimanowen enele onolok toho uruk lit 
unusuruk ane ari hit honoluk," ibag. 

43 "Hiren ari tuk fug. Ap san an 
ap suwon aruhuk perukon ino hit 
henemingmingangge aruhu. 

44 Ap san an honowe aruhuk perukon 
ino hit honot aruhu," ibag. 

43 "At ap atfahon ino ap mingming 
enebuhuk ulug waharisi fug. Ap 
enemingmingangge aruhuk ulug 
waharisi. Ap anggolo ininggik hele 
waroho wereg hag toho werehon 
arimano Allahn lol enebuhumu fano 
roho welamuhubon fahet At ino ware 
fesuhup," ibag. 

46 Fobik Yesus men Otsi men o Yerikho 
libareg nin wilip atug ap anggolo 
ambiyeg larukmen ap il siyahon hun 
Timeus amloho Bartimeus ino kema 
heriyeg latfag. At ino il siyag tehen kema 
wereg lit ap la wam turukon fam suburu 
heng eneptuk latfag. 

47 Heng eneptuk lit weregma Yesus 
Nazaret ahun waharuk urukmu hol 
hibareg, "Yesus Nowe, Hat Daud amloho 

welahenonen an Hindi niyimin," ulug ele 
hi roho ibag. 

48 Ibagma ap anggolo welatfahon 
arimanowen hele imbisin ulug pet tibag. 
Pet tibag angge famen ele ine roho, 
"Daud amloho, Hindi niyimin," ulug hi 
roho uruk latfag. 

49 Ele hi roho uruken Yesus laruk latfag 
angge in atfareg wamag tohon wol tiyek 
ibagma iren il siyahon ino fam, "Hindi se 
roho wereg lit wol Haptuken in amin," 
ibag. 

50 Ari ulug hiyag itfagma asum hik 
isibareg in atfareg folo-folo Yesus ambeg 
watfag. 

51 Watfagma Yesusen, "Nanggin 
hapninen hele ine roho uruk lahen?" il 
larikim ap il siyahon inowen, "Nowe, nil 
fano ale peruk lit uruk lahi," ibag. 

52 Ari ibagma Yesusen te, "Hat we 
tem hihit napmisi pehenon ariyen hil 
fano ahenma hibam lamihin," ibag. 

Ari ibagma il fano atfareg Yesus men 
ambiyeg laruk latfag. 

1 1 1 Libareg o Yerusalem horogma 

tom Zaitun alem keyen o Betfage 
men Betania men libareg Yesusen otsi 
piren atam lalihip ulug mon enepfag. 

2Mon eneptuk lit, "O pumbuk lindi 
lalihipteg keledai kabiniyon misig ap 
emberimu hur atusa fuhon kumbi ililigmu 
yet halihip. Yet halihibon ari loloho walug 
watihip," ibag. 

3 "Ap ekeyen te, 'Nungge fahet loltuk 
lahep?' uruk halug hiren te, 'Nonowe 
asehet tehen mon neneptuk lit nin fobik 
imbik lalihip ehekma loltuk lahe,' ilihip," 
ibag. 

41bagma libareg funggalem o iraham ke 
larukon sok iraham keledai ino ililigmu 
yet hibareg lolfag. 

> Loltul ulug turukmen ap unduhuk lit 
welatfahon arimanowen, "Nungge fahet 
keledai aru loltuk lahep?" ibagma iren, 

6"Nonowe asehet tehen mon 
nenebehekma loltuk lahe," il larikim 
enele eleg atfag. 

7Enele eleg atfagma keledai kabiniyon 
ino Yesus ambeg walug watfareg enesum 
nonggoloho emberimu imbibagma Yesus 
hur arik lahibag. 

8 Hur arik lahibagma ap luhaleg latfahon 
arimano it winonen enesum nonggoloho 
kebunggalma tuwale fibag. It winonen 
anggen keyen e inggik kong toho 
kebunggalma tuwaltuk latfag. 

9 Tuwaltuk latfagma ap arimano atam 
larukon men Ombolim larukon menen 
Nonowe suwon waharuk uruk lit, "Ninikni 
Allahn monde fehekma waharukon tu 
wel turuk lamuhup," uruk latfag. 

10"Ninikni Daud welatfahon ino 
ubalmangge waharukon wel turuk 
lamuhup. Allah poholma werehon oho 
wel turuk lamuhup," uruk latfag. 

11 Ari urukmu Yesus o Yerusalem 
kibareg Allah wene uruk ibam ino 
wereg angge obog toho walinggoho kim 
hibag. Kim hibareg hupmu atfagma Otsi 
nisanggowen men wilip atfareg o Betania 
suhuloho nohik watfag. 

12 | ikiyamon Yesus otsi men o Betanian 
wilip atfareg larukmen At suburu obok 
hibag. 

13 Suburu obok hibareg larukmen e 
ara soluk hag ahen misig anggen naruk 
ahen inggila regma yatman yet hibag. 
Yet hibareg anggen wereg ano ulug 
iraham ha libag. Iraham ha libareg kim 
harukmen li waharuk elehen anggen 
yihik elegma inggila eneg wereg latfag. 

14 Inggila eneg wereg latfagma 
Yesusen, "E aru re, hanggen mondabi 

aben hinahup fug," urukmu Otsiyen hol 
hibag. 

15 Hol hibagma o Yerusalem Allah wene 
uruk ibam kibareg Yesusen it onggo fahet 
walug kuruk inap heriyeg lit werehon 
arimano yanggal enepfareg uang ayeg 
waroho emberuk ambeg e tuwalehon 
hebel isibareg suwe yalma ayeg waroho 
0g isarukon emberuk ambeg tel isibag. 

16 Tel isibareg, "Mun angge man angge 
Allah ibam ha rulug la fug," ulug komo 
enepfag. 

17 Komo enepfareg wene hiyag isaruk 
lit, "An nibam aruma ap obog toho fahet 
sembahyang uruk ibam aruhu haharoho 
imbibag angge famen hiren ap siyag ane 
turuk lit enebe unusulug enengge hilaruk 
inap inibamap tirikip," ibag. 

18 Ari ibagma Allah ibam ngi inap 
onowesi men Musa wene onoluk inap 
men Yesusen ari tehek urukon hol 
hibareg Yesus wabuhuk ulug enele 
sahaltuk latfag. Sahaltuk latfag angge 
famen Yerusalem inaben Yesusen hiyag 
isibag ane holfareg we tem toho fano ane 
ehek ulug enekol hibag. Enekol haruken 
Allah ibam ngi inap arimanowen ap obog 

toho Yesus ibil ahasa ulug enekol hibareg 
wabuhuk pibag. 

19 Hup atfagma Yesus otsi men o 
pumbuk inowen wilip atfareg suhuloho 
watfag. 

20 Likiyamon e ara soluk hag ahen ino 
alma libareg yet harukmen e ino uwahet 
umanggenet ilim teg latfag. 

211lim tegma yet hibareg Petrusen 
Yesusen tam ibag ane fahet indi wenggel 
hibareg, "Nowe, yet himin, e ara Haren 
pet tirikinon ino mondabi ilim atuk," 
ibag. 

22 Ari ibagma Yesusen, "Allah fam 
hinindi wenggel haruk lamok," ibag. 

23" Allah fam wirik toho wenggel 
harukon inowen heng timinon ari hikit 
toho og nuruhu peruk lit tom misig fam, 
'In atmihinteg ikma hik toho wambin,' 
uruk halug at ino Allahn og uruhu. 

24 Sembahyang uruk lit heng tuhubon 
Allahn tem toho og nisahu ulug wenggel 
haruk lamuhupmu Aren og hisahu ihi 
ane ari holeg lamok," ibag. 

25 "Hunundaman honori fahet honolok 
haruk lahebon sembahyang uk oho lit in 
amuhupteg henembolma umbusuhup. 
Henembolma umbusuhupmu Hinikni 

poholmonen oho hiren siyag ane turuk 
lahebon ari Ambolma umbusuhu. 

26 Henembolma umbusuhup fugmu 
Hinikni poholmonen oho hiren siyag ane 
turuk lahebon eke Ambolma umbusuhu 
fug," ulug hiyag isibag. 

27 Ari ibareg Yesus otsi men nin o 
Yerusalem libag. Libareg Allah ibam 
kibareg weregma Allah ibam ngi inap 
onowesi men Musa wene onoluk inap 
men Yahudi inap onowesi men Yesus 
ambeg watfag. 

28 Watfareg, "Nungge famen Hine 
atikinteg turuk lahen? Haren turuk lahen 
ane aru san Hineyap haptisimu mun ane 
man ane turuk lahen?" ulug kapal hibag. 

29 Ari ulug kapal hibagma Yesusen, 
"Anden oho hit hunubam il misig kapal 
hisamin. An nele atog walihipmu Nineyap 
naptisiyon ari fahet Anden oho fag toho 
hiyag hisamin," ibag. 

30 "Ap ikma pilap eneptuk latisi ahun 
Yohanes ino Allahn monde fik waharisi 
ano, we aben monde ferusa ano, hiren 
oho hiyag nemek," ibag. 

31 Ari ibagma it enele enemu sahaltuk 
lit, "Allahn monde fik waharisi ulmu Aren 

te, 'Nungge fahet ele holtikip fug?' ulug 
nit nunubam imisi," pibag. 

3? "Aben monde ferusa ila angge famen 
ap winonen pet nenebuk nowen ulug 
nenekol," ibareg enele eleg angge 
welatfag. Ap obog toho arimanowen 
Yohanes ino fahet Allahn uruk latisi ane 
hiyag nisaruk latisi peruk latfag. Ari 
peruk ulug nenekol pibag. 

33 Nenekol peruk lit Yesus fam, 
"Nenepeleg," ibag. Nenepeleg ibagma 
Yesusen, "Nenepeleg ehepma An nineyap 
Naptisiyon ino faher oho hiyag hisamin 
fug," ibag. 

1 2 1 Welatfareg Yesusen ele indit 

toho hiyag isaruk lit, "Ap ekeyen 
hele anggur yabukmu yatisi. Yatisireg 
elehet walinggoho oho ferisireg kou 
ahaluwe pete roho pilaptukon irisireg 
yabuk foroho ahun fahet e pila roho 
o palimu wiri fik laharisi. Laharisireg 
yabuk aru foroho lamuhup ulug ap hiyag 
isarisireg yatma larisi. 

2 Larisireg wereg lit ketiya anggen momi 
ririsi lit teg perisireg, 'Anggen eke wak 
lamihin,' ulug ot eke monde ferisimu 
yabuk foroho inap enembeg waharisi. 

3 Waharisimu yabuk foroho inap 
arimanowen waroho ebe enehangge 
yanggaltusa. 

4Yanggaltusama nin fobik ot eke yabuk 
foroho inap enembeg monde ferisi. 
Monde ferisimu unggul arap toho waroho 
pet turusareg yanggaltusa. 

?Yanggaltusama nin fobik ap eke 
monde ferisimu ap ino pinggi ware 
feserusa. Ware feserusama nin fobik 
ap eke mon eneptisimu nin tog sinat 
unusuruk lit nin pinggi unusurusa." 

6"Unusurusama ngi ahun men amloho 
misig indi reg latisiyon ino eneg welatisi. 
An namloho fahet enekol halusa ulug 
fobik amloho monde ferisi. 

7 Monde ferisimu ap yabuk foroho inap 
arimanowen, 'Ngi aruhuwon ino aru 
waharuk,' il laruk lit, 'Yabuk aru nit 
amuhuken at ware fusul,' uruk latusa. 

8 Ware fusul urusareg sen harusareg 
pinggi waroho elehet selma hik isarusa," 
ulug Yesusen ele indit toho hiyag isibag. 

9 Ari ulug hiyag isibareg, "Yabuk ngi 
ahun ino ibam waruhureg it ap arimano 
nanggin enebuhu," ibag. "Wahil laruk lit 
foroho inap arimano unusuhureg yabuk 
ino ap winon hiyag isahu," ibag. 

10 "Allah wene indam haharoho 
imbibahon Anden iminon tu holtikip fug? 
'Helep elehet wituk inaben helep eke 
siyag ulug hik isarusa. Hik isaruson ino 
elehet ubule atisi. 

11 Ybule atisiyon ari Ninikni Allahn 
emberisi. Emberisiyon ari fano emberisi 
peruk lahe.' Haharoho imbibag ane aru 
holtikip fug?" ulug kapal isibag. 

1? Ari ulug kapal isibagma it Yahudi 
inaben indit toho ehekon ari nit 
nunubahet ehek ulug Yesus senebul ulug 
tibag anggeyen ap anggolo werehen 
enekolen embeselug libag. 

13 Tt libagma Farisi inap men Herodes 
otsi menen, "Yesus weregma lalihipteg 
fano ane imisi ano siyag ane imisi 
ano ulug aluwat halihip," ulug ap mon 
enepfag. 

14Mon enepfagma Ambeg watfareg, 
"Nonowe, Hat hele wirik toho uruk lahen. 
Hat ap fahet Hakol eleg toho hiyag isaruk 
lahen. Ap tu fanowon tu siyahon ulug 
onorohole kim enebuk fug anggeyen 
Allah undaman peruk ane hikit toho wirik 
toho ap hiyag isaruk lahen. Misig kapal 
Huyulon fahet hiyag nisamihin: Kaisar 
ap suwon inowen uang heng neneptikim 

og um teg ano, og um fug teg ano, og 
umuhuk ano, og umuhuk fug ano?" ulug 
umung hibag. 

15 Umung hibagma Yesusen iren urukon 
tu enele si uruk ulug Oluk atfareg, 
"Nungge fahet wal Niyaruk lahep. Uang 
anggen misig ari hinanggoho og nirik 
maniyek," ibagma hinanggoho 09g Itfag. 

16 Og Itfagma Yesusen, "Tu sa orohole 
ilit teg? Sa unuk hahareg," il larikim 
iren, "Hun Kaisar suwon ino orohole men 
unuk men ilit toho hahareg," ibag. 

17 Ibagma Yesusen, "Kaisar og um 
tohon at og umuhup. Allah og um tohon 
Allah og umuhup," ibag. Ari ibahon fahet 
enekol hibag. 

18 Misihim Saduki inap ap warehon fobik 
onoluk amuhup fug peruk inap arimano 
Yesus ambeg watfareg, 

19 "Nonowe, Musan suwesingga hahatuk 
lit, 'Ap ekeyen malik indag ta fug angge 
uhe tuhum angge lin isalug war atuk 
halug at ot inowen nowe ubalmangge 
indag tahuk ulug hilahu,' ulug haharoho 
imbibag. 

20 Suwesingga haharoho imbibahon 
fahet tot kapal Huyul: Ap misig 
amlohokisi enebe sabiren welatusa. 

Monggiyonen hiyap eke hilarisireg malik 
indag ta fug angge war atisi. 

21 War atisimu monggiyon ombolimon 
inowen hiyap ino hilarisireg ar oho 
umalik indag ta fug anggeyen war atisi. 
It war atusa hag toho hinahanehon ino 
oho ambi roho war atisi. 

22 Ari roho ap sabiren itano malik indag 
ta fug angge war atusama hiyap ino oho 
fobik war atisi. 

23 Ap warehon fobik onoluk amuhup 
sambil hiyap ino it sabirenen oho latusa 
angge famen ap sabiren itano keyonen 
ngi roho oho laruhu?" ulug umung hibag. 

24 Ari ulug umung hibagma Yesusen, 
"Hiren hiyag Nerehep ane ari Allah 
wene haharoho imbibahon henepelehen, 
At inggik ineyon ino oho henepelehen 
ket-ker ane uruk lahep," ibag. 

25 "Ap warehon onoluk amuhupteg 
hiyap hilaruk lit onggoma waruk lit 
welamuhup fug, Allah otsi poholmon 
malaikat hag toho welamuhup," ibag. 

26 "Ap warehon onoluk amuhup ulug 
Musan haharoho imbibahon harikip fug? 
Musa ino e folim iraham weregma Allahn 
te at ubam, 'Abraham men Ishak men 

Yakub men Inikni Allah An welahi,' ibag 
ulug haharoho imbibahon harikip fug? 

27 Allah ap warehon Inikni fug, ap 
onoluk werehon Inikni. Hit ket-ker ane 
anggolo uruk lahep," ibag. 

28 It enele urukmu Musa wene oluk 
ahun misihen hol hibag. Hol hibareg 
Yesusen tem toho hiyag esehek pibareg, 
"Allahn ari roho tuhup ulug komo 
enepfag ane alem ke palimu wereg?" 
ulug Yesus umung hibag. 

29 Umung hibagma Yesusen, "Komo 
nenepfag ane alem iminon aru, 'Hit 
Israel hinap holeg lamok. Ninikni Allah 
we misig, At ino eneg Ninikni. 

30 Hinikni Allah hunundaman hinindi 
reg lamok, hinindimuwen hinindi reg lit 
hinine roho seneg lamok.' 

31 Komo nenepfag ane eke tu men 
ambi rohon aru hiyag hisamin, 'Hit min 
welahebon arimano hit hininggareg 
hinindi reg lahep hag toho hinindi enesug 
lamok.' Wene alem palimuwon we ita, 
eke eleg," ibag. 

32 Ari ibagma Musa wene oluk ahun 
inowen, "Nowe, Hat we tem toho Hele 
wirik toho ehen. Allah At misig eneg 
wereg, eke eleg. 

33 Allah unundaman inindi reg lit 
inindimu wenggel haruk lit, inine roho 
seneg lit wereg inap arimano fano. Ap it 
men werehon arimano oho ininggareg 
inindi reg hag toho inindi enesug lit 
wereg inap arimano fano. Allah fahet 
wam waroho hubu lahaptukon men mun 
angge man angge At fahet emberukon 
men we tot apma reg," ibag. 

34 Ari ibagma Yesusen ap aru indi 
anggat teg lit ehek pibareg, "Hat te Allah 
wereg ambeg horogma welahen," ibag. 
Ari ibagma ap arimanowen enekolen 
fobik umung hibag fug. 

35 Welatfareg Allah ibamen Yesusen 
wene hiyag isaruk lit, "Musa wene onoluk 
inaben Mesias ino Daud amloho urukon 
ari nungge fahet uruk?" ibag. 

36 "Allah hime Daud ubam weregma 
at ino inggarehen ele uruk lit, 'Nikni 
palimu werehon inowen Hat men seli 
roho welahebon arimano Huyug apma 
umbuhuken Ninggik pikit fil tiya hur 
arik ma ulug an Nikni hiyag Itisi,' ulug 
haharoho imbibag. 

37 Dauren ari uruk lit inggarehen te 
Mesias ino an Nikni uruk angge famen 
Mesias ino Daud amloho urukon ari 

nungge fahet uruk?" ulug hiyag isibag. 
Hiyag isibagma ap luhaloho welatfahon 
arimanowen Yesus ele urukmu holeg lit 
unundama enehiyeg toho welatfag. 

38 Yesusen wene eke hiyag isaruk lit, 
"Musa wene onoluk inap enele holuk fug. 
Enesum yaron wan toho laruk inap, mun 
angge man angge ayeg waroho wak 
kuruk ambeg lalug aben wel neneptuk 
lit hi nenebukag peruk inap enele holuk 
fug," ibag. 

39 "It arimano sembahyang uruk ibam 
kulug lehoma hur atuk lit seni esetuk 
ambehen oho lehoma hur amul eneg 
peruk. 

40 Suburu enebit naruk hag toho hiyap 
yuwohon enenggengge inibam werehon 
feleng toho hilaruk. Aben fano helehesa 
ukag ulug sembahyang yaron uruk angge 
famen Allahn hit siyag ulug lukuram 
unubam sipuk tuhureg mondabi siyahap 
enebuhu," ibag. 

41 Ari ibareg Allah fahet uang emberuk 
ambeg Yesus horogma hur atfareg ap 
anggolowen uang emberukmu yer isaruk 
latfag. Yer isarukmen ap suwonen uang 
anggolo emberuk latfag. 

42 Emberukmu hiyap yuwohon misig 
at angge elehon watfareg uang anggen 
piren imbik kuruk latfag. 

43 Imbik kuruk latfagma Yesusen notsi 
tiya maniyek ulug wol enepfareg, "Hiyap 
yuwohon aru angge eleg angge famen 
su roho embehek. Ap obog toho aruman 
tor angge embehesa, ari we tem toho 
ihi," ibag. 

44 "Tren enengge anggolo werehon olma 
umbat talug we tot embehesa. Hiyap aru 
angge eleg angge famen uang suburu 
heng toho nahuk ulug fet taluhon itano 
obog toho embehek," ibag. 

1 3 1 Allah ibamen wilip atfareg Yesus 

ot misihen, "Nowe, helep humon 
fam o humon wirig ibam tu nakol," ibag. 

2 Ari ibagma Yesusen, "O humon aru 
haruk lahen? Helep yaho fibahon palimu 
werehon misig oho welaruhu fug, we 
obog halog toho wambuhu," ibag. 

3 Ari ibareg Yesus Zaitun punumu 
lahibareg Allah ibam lema fil hur arik 
libagma Petrus men Yohanes men 
Yakobus men Andreas men itanowen 
nenemu tuman umung hul pibareg, 

4 "Nonowe, ehenon ari nosambil 
tuhuwon fahet ehen? Ari teko lahu 

sambil yoho puhuken nungge ane yet 
hahukteg nonoluk aruhu?" ulug Yesus 
umung hibag. 

“Umung hibagma Yesusen, "Hit hinindi 
ninap henebuhup tohon hinindi honoluk 
toho welamuhup," ibag. 

6" Ap anggolo wamuhupteg An nunuk 
uruk lit, 'Kristus waruhu uruk lahebon 
ino an wahi,' uruk lit ap anggolo inindi 
ninap enebuhup," ibag. 

7"Horogma yatma tog aptuk urukmu 
holuhupteg hinindi henekol toho 
welamuhup fug. Allahn ari roho tukag 
peruken aben ari roho turuk lamuhup. 
Ari roho tuhup angge famen pohol 
miningon kinang miningon eleg aruhu li 
ino folo-folo horog aruhu fug," ibag. 

8"O pumbuk ekeyen pumbuk eke min 
tog abul ulug in atug laruk lamuhup. 
Ap misig otsiyen ap eke otsi men tog 
abul ulug laruk lamuhup. Ari turukmu o 
mek umu filen ahamu filen waharuk lit 
suburu obok inam aruhu. Hiyap malik 
enderik oho lit ahum fato ruruk ane ket 
ak teberuk hag toho ap siyahap eneptuk 
ane ebenam aruhu," ibag. 

9 "Hinindi anggat toho wereg lit honoluk 
toho welamuhup. Hit hininggik hele 

waroho ap suwon palu roho wereg 
ambeg hondog heneplug lahupteg 
Yahudi inap sembahyang uruk ambehen 
e paleg fam hunusuhup. At otsi wereg 
ulug hininggik hele waroho ap suwon 
men kinang seneg inap men wereg 
ambeg hondog heneplug lahupmu hiren 
An nunuk fahet fag toho hiyag isaruk 
lamuhup," ibag. 

10 "Fobik teko lahu sambil uwan 
inam atuk elegma wene fanowon ap 
kema-kema werehon obog tohowen tam 
holukag ulug hiyag isa lahup," ibag. 

11 "Hit hininggik hele waroho ap suwon 
enembeg hondog henebuhupmu nungge 
ul ulug hinindi anggin toho welamuhup 
fug. O ino sambil hit henele uhup ane ari 
Allah hime fanowon inowen tu ilihip ulug 
hinindimu hiyag hisahuwon ari uhup," 
ibag. 

12 "Areyen nare pinggi ware fusukag 
ulug huruwe lahu. Ikniyen namloho 
pinggi ware fusukag ulug huruwe lahu. 
Umalikisiyen iknisi isingasi fam enele 
siyag toho uruk lit unusukag ulug huruwe 
lahup. 

13 At otsi wereg ulug ap obog 
tohowen hit fahet ninirim uruk lit 

unundaman onolok hahup. Onolok hahup 
angge famen hit hinindi yuk tuk fug 
angge yuwag toho welamuhup halug 
Allahn fanowap henebuhureg hondog 
henebuhu," ibag. 

14 Ap san suwesingga aru kim haruk 
lit indimu oluk toho welaruhu, "Siyag 
angge mun angge man angge siyahap 
turukon welam fug teg ambeg weregma 
yet hahupteg ap o Yudea welamuhubon 
arimano folo-folo wilip amuhupteg 
punumu lahakup. 

150 hinawi welamuhubon arimano 
folo-folo hik toho wilip amuhupteg 
nenengge olma werehon hulul ulug 
kuhup fug. 

16 Ap yabukmu welamuhubon arimano 
nenesum olma werehon hulul ulug 
suhulik wamuhup fug," ibag. 

17 "Ari tuhup sambil ino hiyap malik 
fet taluhon men ag mondotukon men 
arimano anggolo siyag amuhup. 

18 Ari roho teko lahu ane ari o sun turuk 
li inam aruhu rohon sembahyang uruk 
lamuhup. 

19 Ari tuhu sambil ino ap anggolo siyag 
amuhup ane Allahn pohol kinang wal 
tibag sambilen tibag fug ane ketiya oho 

teko laruk eleg ane fobik oho teko lahu 
fug. 

20 Ap kinangmon siyag amuhup ane 
ari Allahn il horohap telep fugmu ap 
kinangma werehon misig oho fano oluk 
welalep fug. Allahn an numaliki mumal 
tarikikon arimano fano welamag ulug ap 
siyahap eneptuk ane il horohap tuhu," 
ulug hiyag isibag. 

21 "O ino sambil ap ekeyen hit hiyag 
hisaruk lit, 'Mesias ino tuma wahama 
yet hemek', ekeyen, 'Lumu wahama yet 
hemek,' urukmu holuhupteg enele tem 
toho uruk puhup fug. 

22 Enele si uruk inap arimanowen 
henembeg wamuhupteg at ekeyen, 'An 
Mesias ino wahi,' urukmu at ekeyen, 'An 
Allahn peruk ane hiyag isaruk nahun 
nabi wahi,' uruk lamuhup. Ari uruk lit 
Allahn an numalikisi amuhup ulug mumal 
eneptisiyon arimano inindi ninap enebul 
ulug ap arimanowen poholmonen turuk 
ane ulug enele si ane ouk warukon hihir 
enebil laruk lamuhup. 

23 Ari roho turukon fahet hinindi anggat 
toho yet teg lamuhup. Mun ane man ane 
teko lahu ane fahet Anden uwanma tam 
hiyag hisihi," ibag. 

24 “Ari roho tuhu sambil ino ap anggolo 
siyag amuhupmu mo kun aruhureg 
pikalem hik aruhu, 

25 suhal poholman loloho wamburuk lit 
pohol ine werehon ari yuk tuhu. 

26 Yuk tuhumu At ap atfahon ino o 
hina apmane waharukmu yet hahup. 

At ino Ine roho Ebene umbagpag toho 
waharukmu yet hahup. 

27 Yet hahupmu Aren otsi poholmon 
malaikat mon enebuhureg Allahn mumal 
eneptisiyon arimano yali fil werehon 
men hubula fil werehon men pohol alma 
kinang alma palu enebik lahu," ibag. 

28 "Sak fam wene indit toho hiyag 
hisamin. Sak alit anggolo yinggiltukmu 
yet halug sak li warik ohoreg uruk lahep. 

29 Sak li waharukmu haruk lahep hag 
toho Anden ihi ane ari yet teg lamuhup. 
Hiyag hisihi ane turukmu yet hahupteg 
ketiya Ebe horogma waharuk ulug 
honoluk aruhu. 

30 Ap ketiya tuma welahebon uwan war 
am fug angge welamuhupmu Anden 
hiyag hisihi ane ari teko lahu, ihiyon ari 
tem toho ihi. 

31 Pohol men kinang men eleg aruhu 
angge famen Nele uruk lahiyon ari eneg 
eleg aruhu fug," ibag. 

32 "Ari roho tuhu ane ari ke sambil tuhu 
ulug ap obog toho arimano misihen 
oho oluk teg eleg. Allah otsi malaikat 
poholmon men Inggareg amloho men 
enepeleg teg lit weregma Ninikni Allah 
inggareg eneg Oluk teg lit wereg." 

33 "Ari tuhuwon ke sambil tuhu ulug hit 
henepeleg teg lit welahepma yet teg lit 
hinindimu honoluk toho welamuhup. 

34 At waruhuwon ino ap misig hag toho 
wereg: Ap ino ibam embeselug yatma lik 
oho lit amingmingangge fam, 'Hiren an 
nibam ngi roho foroho lamuhup,' irisireg, 
'Ari-ari turuk lamuhup,' ulug hiyag isalug 
sok ngi ahun fam, 'Hindimu holuk teg lit 
welamok,' irisi," ulug hiyag isibag. 

35 "Hit hinindimu honoluk teg lit 
welamuhup. Ngi ahun ino waruhu li 
hit henepeleg, hupmu waruhu ano, 
hubanggo waruhu ano, suwe ele irikim 
waruhu ano, likiya waruhu ano, waruhu 
sambil ari hit henepeleg. 

36 At waruhuwon hit nohorukmu 
waruhu rohon hinindimu honoluk toho 
welamuhup. 

37 Hit fam ihiyon ari ap obog toho fam 
hiyag hisaruk lahi: Hinindimu honoluk 
toho welamuhup," ibag. 

14 1 Yahudi inaben suburu roti sig 

elehon nahuk sul Paskah ino o ha 
tuhuk ulug uwanma o pirenam welatfag. 
Uwan wereg lit Allah ibam ngi inap 
onowesi men Musa wene onoluk inap 
menen, "Yesus hiriki-hirako nangginoho 
senebuhukteg wabuhuk," ulug enele 
sahaltuk latfag. 

2 Enele sahaltuk lit, "Ap anggolo Yesus 
ibil amuhupteg enele anggolo uhup 
tohon Paskah tuhuk sambil fug," uruk 
latfag. 

3 Uruk latfagma Yesus o Betania 
Simon ahap yowilangge reg latfag 
ahun ino ibam kibag. Kibareg suburu 
naruk lit weregman hiyap eke ahaluwe 
amben fanowon onggo palimu rohon 
fam wibareg kubag fam hinanggoho 
seneko walug kik watfag. Kik watfareg 
kubag abilit husoho ahaluwe ino Yesus 
unggulmu hilili fisibag. 

4 Hilili fisibagma ap welatfahon 
arimanowen, "Ahaluwe fanowon ari 
nungge fahet hasangge hilili fesehek," 
ulug inindimu onolok hibag. 

3 "Ahaluwe ari fahet uang teng-teng 
angge (tiga ratus uang perak) ayeg 
waroho welepteg uang ari ap enengge 
elehon og eselepma fano," uruk lit hiyap 
ino pet tibag. 

6 Pet tibagma Yesusen, "Imbisiyek, 
nungge fahet hiyap aru pet turuk lit indi 
siyahap turuk lahep? An nubam tehek 
ane fano ane tehek," ibag. 

7"Ap enengge elehon likiya hupmu 
hit men welamuhuben hininggareg 
hinindiyen unubam fano ane tuk teg 
lahep. An mondabi hit men noluk 
welaruhuk fug. 

8 Aren tehekon tuk teg ane tehek. Fobik 
Nebe warehon owikmu kilap Nabuhuben 
aren atam ahaluwe fam puhun toho 
umag Nabehek," ibag. 

9 "Allah wene mun ibam man ibam 
hiyag isaruk lit hiyap tuwen tehek ane 
fahet hiyag isaruk lamuhup. Hiyag isaruk 
lamuhupmu hiyap tuwen tehek ane fahet 
ap winonen wenggel haruk lamuhup. Ihi 
ane ari we tem toho ihi," ibag. 

10 Welatfagma Yudas Iskariot Yesus 
otsi nisanggowen itano misihen Allah 
ibam ngi inap onowesi enembeg libareg, 

"Yesus hirahoma lahumu an huruwe 
waruhuk," ulug hiyag isibag. 

11 Hiyag isibagma hol hibareg enehiyeg 
hibareg, "Uang onggo og humuhuk," 
ibag. Og humuhuk ibagma Yudas ino 
Yesus hirahoma lahumu huruwe lahuk 
ulug undaman wenggeltuk lit welatfag. 

1? Welatfagma suburu roti sig elehon 
naruk sul ino sehelet teg lit wam domba 
Paskah esetuk sul ino wereg lit Yesus 
otsiyen te, "Nonowe, wam domba Paskah 
o kema nulen eserik lalusa peruk lahen?" 
ulug Onowe umung hibag. 

13 Umung hibagma Yesusen otsi piren 
fam, "O pumbuk keyen lalihipteg ap ik 
hinanggulug larikim halihipteg ombolim 
mutug lalihip," ulug Otsi hiyag isibag. 

14" Ap ino ombolim mutug lalihipteg 
olma kimisimu o ari ngi ahun fam henele 
ilihip," ibag. "Nonoweyen te, 'An notsi 
min wam domba Paskah osoko o keyen 
nul?' ehek ilihip. 

15 Ari ilihipmu o suwon mun angge man 
angge wereg ibam ari hiyag hisamisi. 
Hiyag hisamisimu o inowen wam domba 
isag neneplihip," ulug Otsi itano mon 
enepfag. 

16 Mon enepfagma o pumbuk ino 
libareg Yesusen ari wereg ibag ane roho 
weregma libareg wam Paskah esetfag. 

17 Esetfagma hup atfagma Yesus otsi 
nisanggowen min o ino kibag. 

18 Kibareg Yesus otsi men hur atfareg 
suburu naruk lit weregma Yesusen, "Hit 
An men suburu kuroho naruk lahebon 
aruma misihen An nuwabukag ulug 
huruwe lamin peruk lit wereg ane ari 
tem toho Noluk teg lahi," ibag. 

19 Ari ibagma Otsiyen san ulug inindi 
anggin atfareg enele uruk lit, "Nowe, 
an fahet ehen ano?" ulug enebe wal 
tanehen Yesus kapal haruk latfagma 

20 Yesusen, "Hit notsi nisanggowen 
welahebon ariya misihen fahet ihi. 
Suburu an min kuroho narukon inowen," 
ibag. 

21" At ap atfahon ino Allah wene atam 
haharoho imbibahon hikit toho war 
aruhu. Wabukag ulug huruwe lamisi 
ahun ino at te siyag. Isingan endetep 
fugmen fano," ibag. 

22 Ari ibareg it narukmu Yesusen suburu 
roti seneg lit sembahyang ibareg kuroho 
og isaruk lit, "Ti, An nebe tu nalihip," 
ibag. 

23 Ibareg og isibareg kubag seneg 
lit sembahyang ibareg hinanggoho og 
isibagma it arimano obog toho nibag. 

24 Narukmu Yesusen, "An namep tu, ap 
anggolo fahet Namep aru wilip aruhu. 
Namep wilip atukmu yet Niyahupteg 
Allahn fanowap henebuhuk ibag ane tem 
toho ibag peruk lamuhup," ibag. 

25 "Anggur ahaluwe fobik aruman nahuk 
fug. We Allah weregma wereg lit eneg 
ahaluwe keron nahuk. Ihi ane ari tem 
toho ihi," ibag. 

26Tem toho ihi ibareg Allah asini 
yunggulfareg Zaitun punumu lul ulug 
wilip atfag. 

27 Wilip atfareg Yesusen it unubam, 
"Hit obog tohowen An fahet At ninirim 
ilihip. Allah wene tam haharoho 
imbibahon fam, 'Wam domba inikni ware 
fesuhukmu umaliki linggik-longgo uhup,' 
ulug haharoho imbibag ane hikit toho 
hiren ninirim ilihip," ibag. 

28 Ari ibareg, "An noluk aruhukteg hit 
henelukema An o Galilea lahuk," ibag. 

29 Ari ibagma Petrusen, "It obog toho 
aruman Hat fahet ninirim uruk isalug 
anden ari imin fug," ibag. 


MARKUS 14.30-36 100 


30 Ari ibagma Yesusen, "Yoho hubanggo 
suwe ayam ele pirenam uk fugmu haren 
hinahanam ap ino napeleg ulug awiya 
wamihin. Ari tem toho hiyag hutuk lahi," 
ibag. 

31 Ari ibagma Petrusen nin eke ele 
uruk lit, "Haret andet pinggi nunusuk 
oho turukmu ap ino napeleg ulug awiya 
wahuk fug," ibagma aren ibahon ino hag 
toho it obog tohowen uruk latfag. 

32 Ari il-il Yesus otsi men o Getsemani 
libag. Libareg Yesusen otsi unubam, "An 
sembahyang ik laminen hit tuma heriyeg 
lit welatihip," ibag. 

33 Welatihip ibareg Petrus men Yakobus 
men Yohanes men hondog eneplug 
libareg Indi pong-pong angge turuk lit 
Akol hibag. 

34 Akol hibareg, "An war atmin ulug 
Nindi anggin haruk lahireg hit tuma 
wereg lit hinil wirik toho welamek," ibag. 

35 Hinil wirik toho welamek ibareg 
sembahyang imin ulug horog tot libareg 
kinangma hur atfareg yoho Nuwabuson 
ari Numbahamihin halug Numbahamihin 
ulug Allah fam sembahyang uruk lit, 

36 "Allah Nikni, Haren mun angge man 
angge tehen ha reg. Ik kubag fam 

naminon ari namin fuhen hilak watnihin. 
Anden perukon fam fug, we Haren peruk 
lahenon fam hilak watnihin," ulug Allah 
fam sembahyang ibag. 

37 Ari ibareg Otsi imbisibag ambeg itano 
watfareg Otsi kim isarukmen nohoruk 
latfag. Nohoruk latfagma Petrus fam, 
"Simon, hat nohoruk lahen? We tot hil 
wirik toho welam fug teg lahen?" ulug 
kapal hibag. 

38 "Hinil wirik toho welamek. Siyahon 
inowen hinindi ninap henebik waharuken 
sembahyang uruk lamek. Hinindimuwen 
tehe ha reg peruk lahep angge 
famen henebeyen tehep ha fug tehen 
sembahyang uruk lamek," ibag. 

39 Ari ibareg nin horog tot libareg 
sembahyang uruk lit atam ibag ane ino 
fobik oho ambi ane ibag. 

40 Ibareg nin watfareg Otsi atam 
nohoruk latfag hag toho nohorukmu 
watfareg, "Nungge fahet nohoruk 
lahep?" ibagma nungge-nungge uk fug 
teg lahe ulug enele eleg angge welatfag. 

41 Enele eleg angge welatfagma inggik 
hinahaneg angge sembahyang ik libareg 
watfareg, "Ketiya kel taruk lit nohoruk 
eneg lahep? We ita hiyag hisihi. An 

nuwabuhup irikikon yoho Nuwabuk 
ohoreg. At ap atfahon ino senebusareg 
ap siyag ane turuk inap enembeg 
hondoko imbik lalusa," ibag. 

42"At wabukag ulug huruwe laha 
ahun inowen hondog eneplug horogma 
waharuken luk ohon, in amek," ibag. 

43 Yesusen otsi unubam Ele irikim Ot 
nisanggowen itano misig unuk Yudas 
inowen ap karohet eyet seneg latfahon 
anggolo roho hondog eneplug waharuk 
latfag. Ap anggolo waharuk latfahon 
arimano Allah ibam ngi inap onowesi 
men Musa wene onoluk inap men ap 
suwon menen mon enepfagma waharuk 
latfag. 

44 Kema waharuk lit Yudasen, "Anden 
mako pug toho hi riminon ari hiren 
senetihipteg hele waroho walug lalihip," 
ulug hiyag isil waharuk latfag. 

45 Waharuk latfagma Yudas ino Yesus 
iraham libareg, "Nowe," uruk lit mako 
pug toho hi ribag. 

46 Hi ririkim itano iren senetfareg Inggik 
hele watfag. 

47 Inggik hele watikim itano Yesus min 
ambiyeg welatfag inap arimano misihen 
Allah ibam ngi inap onowe suwon 

amingmingangge ino karog fam isanggo 
kong tibag. 

48 Isanggo kong tibagma Yesusen, 
"Tahanangge ruruk inap senetuk hag 
toho ki Nabul ulug karohet eyet seneko 
wahepteg ki Nabehep," ibag. 

49 "Likiya hupmu Allah ibamen wene 
hiyag hisaruk latikikmu hit welatikip 
anggeyen sen Naptikip fug. Hiren turuk 
lahebon ari atam suwesingga fam 
haharoho imbibahon hikit toho turuk 
lahep," ibag. 

50 Yesusen ari irikim Otsi obog toho At 
embeselug hirag-hirag laruk latfag. 

S1 | aruk latfagma malik kabiniyon misig 
sum ebemon eneg wan toho Yesus 
ombolim laruk latfag. Ombolim laruk 
latfagma iren at senebul ulug turukmen 

52 sum ino hog toho embeselug abiye 
hirag atfareg longgo ibag. 

33 Longgo ibagma it arimanowen Yesus 
hondoholug Allah ibam ngi inap onowe 
suwon ambeg libag. Ambeg libagma 
Allah ibam ngi inap onowesi men ap 
suwon men Musa wene onoluk inap 
arimano obog toho luhal arik watfag. 

34Luhal arik watfagma Yesus 
hondoholug libag ambeg ino Petrus 

onombolim fobik libareg owahalma hur 
atfareg ap suwon ino amingmingangge 
min indok yet taruk latfag. 

>> Yet taruk latfagma Allah ibam ngi 
inap onowesi men ap suwon men palu 
roho welatfahon arimanowen siyag-siyag 
ane nungge tirisiyon fahet ware fusul 
ulug ap unubam umung isaruk latfagma 
Yesusen siyag ane tibahon eleg latfagma 
hiyag isa fug teg latfag. 

56 Ap anggolo rohowen enele si uruk 
lit siyag ane ari tirisi ulug hiyag isibag 
angge famen we misig ane uk fug angge 
alem ekeyon-ekeyon uruk lit eneleyen 
werehap turuk latfag. 

57 Uruk latfagma ap piren in atfareg 
enele si uruk lit Yesusen ari irisi ane 
holtukuk ulug hiyag isibareg, 

58 "Allah ibam aru aben witfahon 
halog tuhukteg aben wituk eleg toho 
o hinahanam wiruhuk irisi ane niren 
holtukuk," ulug hiyag isibag. 

59 Hiyag isarukmu kapal isibag angge 
famen misig ane uruk latfag fug, ekeyen 
amu ane ekeyen amu ane uruk latfag. 

60 Ari uruk latfagma Allah ibam ngi inap 
onowe suwon ino pulmu in arik libareg, 

"Iren ari irisi ulug Hubam uruk ane enele 
atog wamihin fug?" ulug umung hibagma 
61 Yesus ele eleg angge welatfag. Ele 

eleg angge welatfagma Allah ibam ngi 
inap onowe suwon inowen, "Mesias niren 
Allah wel turuk laheyon ino Amloho Hat 
welahen?" ulug umung hibagma 

62 Yesusen, "Ehenon ari An welahi," 
ibag. "At ap atfahon ino Allah ineyon 
inggik pikit fil heriyegma yet hahubon ino 
poholman hina fene wambik waharukmu 
yet hahup," ibag. 

63 Ari ibagma Allah ibam ngi inap onowe 
suwon ino indi oloken asum tararag 
tibareg, "Aren siyag ane irisiyon fag 
tilihip ulug nungge fahet ap umung 
isaruk lahe," ibag. 

64" Allah abug ehekon hiren holehepteg 
nungge peruk lahep?" ibagma iren te, 
"Niren peruk laheyon ari war amag peruk 
lahe," ibag. 

65 Ari ibagma ap winonen wasubag 
At ubam sup isibareg Orohole sale 
fisibareg ininggik yinggilig watuk lit, 
"San Huwarehek, hiyag nisimin," uruk 
latfag. Ari urukmu ap suwon ino otsiyen 
oho Yesus orohole ke watuk latfag. 

66 Yesus watikim Petrus owahalma 
silimu wereg latfag. Wereg latfagma 
Allah ibam ngi inap onowe suwon ino 
amingmingangge hiyap angge misig 
Petrus wereg ambeg watfag. 

67 Watfareg Petrus indok yet tarukmu 
kim hibareg, "Hat te Yesus Nazaret ahun 
ino min welatikin," ibag. 

68 Welatikin ibagma Petrusen, "A, an 
napeleg, hat hele ehenon ari holihi fug," 
ulug awiya wibareg silimu ino embeselug 
elehet sel fil libagma suwe ayam ele 
ibag. 

69 Ele ibagma hiyap inowen at nin yet 
hibareg ap it ambiyeg welatfahon itano 
unubam, "It men wereg latisiyon tu," 
ulug hiyag isibag. 

70 Hiyag isibagma Petrusen, "A, an 
fug," ulug nin eke awiya wibagma 
tot welatfareg it ambiyeg welatfahon 
arimanowen, "Hat we tem it men wereg 
latikin, hat Galilea hahun," ibag. 

71 Ari ibagma Petrusen, "Hiren ap unuk 
uruk lahebon ari we tem an napeleg," 
ulug awiya wibareg lukuram sipuk 
tibagma 

72suwe ayam ele nin eke ibag. Ele 
nin eke ibagma Petrus inowen Yesusen 

atam ibag ane ari, "Suwe ele pirenam 
uk fugmu haren hinahanam an napeleg 
ulug awiya wamihin," ehek ane tem toho 
ehek ulug oluk atfareg uba yatuk latfag. 

1 5 1 Likiyamon it Allah ibam ngi inap 

onowesi men ap suwon men Musa 
wene onoluk inap men it ap suwon eneg 
luhal atfareg enele sahaltuk latfareg 
Yesus inggik hele waroho hondoholug 
libareg Pilatus ap suwon ino ambeg 
libag. 

2 Ambeg libagma Pilatus inowen, "Hat 
Yahudi inap onowe suwon welahen?" 
ulug umung hibagma Yesusen te, "We 
ehen," ibag. 

3 Ehen ibagma Allah ibam ngi inap 
onowesi arimanowen, "Aren siyag-siyag 
ane eneg turuk," ulug Pilatus hiyag utuk 
latfag. 

4Hiyag utuk latfagma Pilatusen Yesus 
fam, "Enele urukon atog wamihin fug? 
Hat hubahet siyag-siyag ane eneg turuk 
ulug urukon holtuk lahen fug?" ibag. 

> Holtuk lahen fug ibagma Yesus ele uk 
fug angge welatfagma Pilatus akol hibag. 

6Wam Paskah esetuk latfag sul Yahudi 
inaben hun Pilatus ino fam ap inggik hele 
waroho foroho latfahon arimano misig 

nit lol nisimin ulug heng teheg tirikim 
aren wam Paskah naruk sambil ino li 

waharukon fam misig-misig lol eseheg 
turuk latfag. 

70 ino sambil ap eke unuk te Barabas 
inowen sehen seneg inap min tog aptuk 
lit ap eke pinggi ware fisibagma ori men 
ininggik hele waroho fer enesug latfag. 

8 Fer enesug lit weregma Pilatus ambeg 
Yahudi inap anggolo libareg, "Ap winon 
lol nisaruk latikin hag toho yoho eke 
misig lol nisamihin," ulug heng tibag. 

9 Heng tibagma Pilatusen Allah ibam 
ngi inap onowesi enehummu siyahen 
Yesus inggik hele waroho walug wahasa 
ulug undaman oluk atfareg, "Yahudi 
inap onowe suwon tu lol hisaminen uruk 
lahep?" ulug kapal isibag. 

10 (15:9) 

11 Kapal isibagma Allah ibam ngi inap 
onowesi arimanowen ap unubam milal 
eneptuk lit, "Barabas lol nisimin iyek," 
ulug enele ine roho ap hiyag isaruk 
latfag. 

12 Ari uruk latfagma Pilatusen, "Yahudi 
inap onowe suwon tu uruk lahebon ubam 
nangginoho timin, hiren hiyag nemek," 
ibagma 

13 enele hum toho uruk lit, "Yesus aru e 
fam telmihin," uruk latfag. 

14 Uruk latfagma Pilatusen, "Siyag ane 
nungge tirisimu uruk lahep," ibagma 
iren enele obog toho uruk lit, "Telmihin," 
uruk latfag. 

15 Telmihin eneg uruk latfagma Pilatusen 
Yahudi inap enehiyehap timin pibareg 
Barabas ino lol isibareg, "Yesus ware 
feselihipteg e fam teltihiben hondoholug 
aliyek," ulug amingmingangge fam hiyag 
isibag. 

16 Ibagma sehen seneg inaben Pilatus 
ibam owahalma silimu Yesus hondoko 
imbik libareg sehen seneg inap obog 
toho maniyek ulug wol enepfareg 

17 Yesus sum huluwon ap suwon asum 
ulug wan tibisibareg hele alog ahale 
sehene hag toho mase roho unggulmu 
kolog tibisibag. 

18 Kolog tibisibareg Ele ying turuk lit, 
"Ninikni, Yahudi inap inikni suwon Hat," 
ulug Inggaliyap turuk latfag. 

19 Inggaliyap turuk lit e paleg fam 
Unggul arap heheg watuk lit wasubag 
Ubam sup heheg Alukema hur atuk lit 
ninikni ulug hi ruruk lit Inggaliyap turuk 
latfag. 

20 Inggaliyap turuk latfareg sum 
huluwon ino nonggole fisibareg Inggareg 
asum wan tibisibareg e fam teltul ulug 
hondoholug libag. 

21 Hondoholug larukmen ap eke Kirene 
ahun misig unuk te Simon Aleksander 
men Rufus men inikni ino kema salkal 
ibag. Salkal ibareg Simon ino sehen 
seneg inaben senetfareg, "Yesus teltul 
ahen tu ha rin," ulug unggulmu ha 
ribisibareg hondoholug libag. 

22 Hondoholug laruk latfareg Golgota 
silimu libag. Sili ari it enele roho Golgota, 
nit nenele roho unuk te "Ap unggul uwag 
sili" welatfag. 

23 Sili ino fam libareg sig turuk angge 
men ik anggur ahaluwe min mangno 
roho namisimu il fulug tukag ulug Yesus 
hinang Itfag angge famen imbisibag. 

24 Imbisibagma Yesus ino e fam telfag. 
Telfareg Yesus asum huhul kul ulug, 

"Tu san hilamisi ari san hilamisi," ulug 
enehangge hik tibag. 

25 | ikiya mo lahik waharikim Yesus e 
fam telfag. 

26 Telfareg Yesusen Yahudi inap onowe 
suwon An welahi uruk latisi ane fahet 
ware fesehe ulug, "Yahudi inap onowe 

suwon tu," ulug At unggul palimu hahare 
fibag. 

27 Hahare fibareg ap piren eke ap hirako 
unusil noruk latfahon itano e fam Yesus 
men ambiyeg tel eneptuk lit misig Inggik 
pikit fil, misig Inggik hare fil tel enepfag. 

28 Tel enepfag ane ari fahet atam 
haharoho imbibahon aru, "At ino siyag 
ane til noruk inap men ambi roho wereg," 
ulug haharoho imbibahon ari hikir atfag. 

29Tel enepfagma la wam turuk inap 
arimanowen unum hilik tibareg, "Yoho, 
Allah ibam aru halog tuhukteg o 
hinahanam wuruhuk uruk latikin angge 

30 Hat hamuwen windat talug e ari fene 
wambik ma," ulug Yesus inggaliyap turuk 
latfag. 

31 Yesus inggaliyap turuk latfagma 
Allah ibam ngi inap onowesi men Musa 
wene onoluk inap arimano menen oho, 
"Ap winon hihir eneptuk latisi angge 
famen Inggareg hihit ta fug teg," ulug 
Inggaliyap turuk latfag. 

32 "An Israel inap ler enebuhuk uruk 
latisiyon ino Israel inap onowe suwon 
niren yet hulteg tem toho irisi pulen e 
fene wambik wamag," uruk latfag. Uruk 
latfagma it piren Yesus min ambimu e 

fam tel enepfahon itanowen oho Yesus 
inggaliyap turuk latfag. 

33 Inggaliyap turukmu mo anum pulmu 
weregma o mondabi obog toho hup 
atfareg fobik mo haya ririkim sakan 
tibag. 

34 Mo haya regma Yesusen it enele 
roho, "Eloi, Eloi lama sabak tani," 
ulug Ele hi roho ibag. Ibag ane ari 
nit nenele roho, "Allah, Allah, nungge 
fahet An numbahalug lahenteg hiraho lit 
welahen?" ibag. 

35 Ari ibagma ap welatfahon 
arimanowen hol hibareg, "Holeg 
lamok, Elia wol turuk," uruk latfag. 

36 Ap ekeyen usande nuruhum hahon 
wak libareg anggur ahaluwe olokon 
sehelimu kila fibareg fili yaron fam hak 
tibibareg Yesus namisi ulug ambilikmu 
lahabe fibag. Lahabe fibagma, "Yoho, 
Elia inowen At lisoho pilabe fik watnisiyen 
yet hul," uruk latfag. 

37 Ari urukmu Yesus ele hum toho uruk 
lit war atfag. 

38 Yesus war atukmu itano Allah ibam 
sum kebunggalma latuk asum pul ke 
pilang tibisik wambik watfag. 

39 Sehen seneg inap onowe misig Yesus 
iraham unduhuk lit welatfahon inowen 
Yesus ari roho war atukmu yet hibareg, 
"Yoho, ap aru tem toho Allah amloho war 
aha," ibag. 

40 Yesus war atukmu hiyap anggolowen 
yatman yet teg latfag. Hiyap yet 
teg latfahon arimano enesehelimu 
welatfahon Maria o Magdala hiyap ino 
men, Yakobus toron ino men Yoses ino 
men inisinga Maria men, Salome men 
itanowen yer enesug latfag. 

41 Yesus Galilea weregma hiyap itano 
At amingmingangge hag toho wereg lit 
let turuk latfag. Yesus Yerusalem larikim 
hiyap anggolo Ombolim libahon arimano 
oho wereg latfag. 

42 Sono sembahyang uhuk ulug 
weregman hup atfagma 

13 ap eke Arimatea ahun unuk Yusuf 
watfag. At ino Yahudi inap onowe 
sehelimuwon eke welatfag angge famen 
Allah ap obog toho Inikni aruhu ulug 
indi wenggel haruk lit welatfag. Sono 
sembahyang uhuk sambil welamuhuk 
ulug Pilatus ambeg akol eleg toho 
libareg, "Yesus ebe warehon pilabe fik 
lamin," ulug Pilatus fam heng tibag. 

44 Pilatus fam heng tibagma Pilatusen 
ketiya telehesa angge famen folo-folo 
war aha pibareg, "Sehen seneg inap 
onowe ino kapal haminen watnisi," ulug 
wol tibag. Wol tibagma watfagma, "Fahe 
war aha ano, horog ketiya war aha ano," 
ulug umung hibag. 

45 Umung hibagma sehen seneg ahun 
inowen, "Fahe war aha," ulug hiyag 
itfagma Pilatusen Yusuf fam, "Ebe 
warehon ino hilalug lamihin," ibag. 

46 Hilalug lamihin ibagma Yusuben sum 
yanggowon fanowon onggo paloho wak 
libareg Yesus ebe warehon e fene pilabe 
fibareg sum ino fam yinggiloho owik eke 
ap warehon kila feruk ambeg kila fibag. 
Kila fibareg helep humon imbiloho owik 
elma lare fisibag. 

47 Lare feserikim hiyap Maria Magdala 
hiyap ino men Yoses isinga Maria menen 
Yesus emberukmu yet hibag. 

1 6 10 sembahyang uruk sambil 

welatfareg hup atfagma Maria o 
Magdala hiyap ino men, Yakobus isinga 
Maria men, Salome men itanowen Yesus 
ebene are ribik lahuk ulug ahaluwe 
fanowon onggo paloho wak libag. 

2 Wak libareg noholug likiyamon te 
hubet mo yatma waharikim sembahyang 
ibahon likiyamon ino owik Yesus kilapfag 
ambeg ino libag. 

3 Kema laruk lit, "Owik elma helep 
humon werehon ari san miyal nisamisi," 
il laruk latfag. 

4Laruk lit yet harukmen helep humon 
ino imbiloho ilanma weregma owik 
husigmu yet hibag. 

? Owik husigmu yet hibareg iraham 
libareg inggik pikit fil ap kabiniyon 
eke sum yanggowon yaron wan toho 
heriyegma hibareg yuk libag. 

6 Yuk libagma ap inowen, "Nungge fahet 
yuk lahep. Yesus Nazaret ahun e fam 
teltuson ino yami rik wahebon an noluk. 
At te Oluk aha, tuma wereg eleg. At 
emberusa ambeg tuma ha maniyek," 
ibag. 

7"At tam o Galilea lahu. O Galilea 
umuno lahupteg Yesusen irisi ane roho 
At weregma hahup. Otsi Petrus men ori 
winon men weregma lalihipteg unubam 
ari ehek ulug hiyag isa lalihip," ibag. 

8 Hiyag isa lalihip ibagma enekolen 
inindi pong-pong angge ril folo-folo owik 
embeselug hirag-hirag libag. Libareg 

enekolen ap unubam tot hiyag isa fug 
angge welatfag. Welatfareg hiyap itano 
Petrus men otsi winon men enembeg 
libareg, "Malaikat yet heheyon inowen 
ari-ari ehek," ulug hiyag isibag. Hiyag 
isibagma Yesus inggareg ebenam 
atfareg, "Allahn ap kinangmon mondabi 
fanowap enebuhuk ulug wene fanowon 
eleg am fuhon ino o yalimu hubulama 
hiyag isa laruk lamuhup," ulug Otsi hiyag 
isibag. 

9 Sembahyang ibag sambil likiyamon 
hubet Yesus oluk atfareg Maria o Magdala 
hiyap ino iline atam ebenam atfag. Hiyap 
ino atam siyag angge enebe sabiren 
undama weregma Yesusen yanggaloho 
wili fisibag hiyap ino iline tam ebenam 
atfag. 

10 Ebenam atfagma ap Yesus min tam 
welatfag inap itano enehummu siyahen 
uba yatuk lit weregma enembeg libareg, 
"Yesus oluk ahama yet hihi," ulug hiyag 
isibag. 

11 Yesus oluk ahama yet hihireg welahi 
ibag ane ari hol hibag angge famen ele 
si ehek peruk latfag. 

12 Tot welatfareg Yesus otsi piren o 
pumbuk eke lul ulug kebunggalma 

larukmu Yesus ap amuwon hag toho 
ebenam atfagma yet hibag. 

13 Yet hibareg suhuloho libareg Otsi 
winon fam, "Yesus oluk ahama hehe," 
ulug hiyag isibagma iren oho enele si 
ehesa peruk latfag. 

14Welatfareg Yesus otsi nanggoloben 
suburu narukmu Yesus ebenam atfag. 
Ebenam atfareg, "Nori, Nonowe oluk 
ahama yet hehe ehesa angge famen 
hiren nungge fahet enele si ehesa peruk 
lit hinindi sohu roho welahep," ulug per 
enepfag. 

15 per enepfareg, "O munon-manon 
indit-indit werehon enembeg lahupteg 
ap munon-manon wene fanowon hiyag 
isahup. 

16 We tem peruk lamuhubon ikma pilap 
enebuhupmu Allahn fanowap enebuhu. 
Enele si peruk lamuhubon arimano fam 
Allahn lukuram uhureg siyahap enebuhu. 

17 We tem peruk lamuhubon 
arimanowen turuk lamuhubon fahet 
tu hiyag hisamin: An nunuk uruk lit 
ap unundama siyag angge werehon 
yanggaloho wili feseruk lamuhup. Ap 
enele wal taneg urukon holtuk lamuhup. 

18 Pisanggowen fato eneptukmu war 
amuhup fug. Aben narukmu war atuk 
angge nahup halug war amuhup fug. 
Ap ouk warukon ininggiken ki isahupmu 
fano amuhup," ibag. 

19 Nonowe Yesusen otsi unubam ari 
hiyag isibagma Allahn Yesus poholman 
lisoho wibag. Wibagma Allah inggik pikit 
fil hur atfag. 

20 Onowe poholma lahibagma Yesus 
otsi mun ibam man ibam libareg wene 
fanowon hiyag isaruk latfag. Hiyag 
isarukmu Yesusen it ler eneptuk lit 
weregma ap wene holukag ulug ouk 
warukon hihir eneptuk lit fano ane turuk 
latfag. 


Lukas 


1 1 Teofilus nare, ap anggolowen nit 
weregma ebenam atisi ane fahet 
haharoho emberusa. 

2 Haharoho emberuson ari re atam 
Yesusen turuk latfag ane haruk latfag 
inaben wene fanowon tu ulug hiyag 
nisaruk latusa. Hiyag nisaruk latusa 
ane fahet it arimanowen haharoho 
emberusa. 

3 Anden oho haharoho emberuson ari 
men teko larisi ane ari men ke roho teko 
larisi ulug alem fuki roho yami ririkikteg 
buku aru fam andog toho haharoho 
umbuhuk perikik. 

“Mun ane man ane hat hiyag hutuson 
ari we tem toho peruk laruhun ulug 
anden suwesingga aru hat fahet 
haharoho emberuk lahi. 

50 Yudea ap suwon raja Herodes 
weregma imam ahun misig unuk 
te Zakharia umba Abia ubalmangge 
welatfag. Uhe Elisaber oho Harunen 
ondohowonen ondohowon welatfag. 

6 Ahun men uhe men itanowen Allah 
olohotma we fano ane eneg turuk lit 
Allahn ibag ane eneg turuk lit siyag-siyag 
ane tuk fug angge welatfag. 

7 Siyag ane tuk fug angge welatfag 
angge famen Elisabet malik indag ta fug 
angge ibili roho weregman eneg ahunet 
uheyet sabal atfag. 

8 Misihim hun Abia umalikisi Zakharia 
ori men Allah fam sembahyang uruk 
sambil atfagma Allah ibamen hubu 
lahapmin ulug olma kibag. 

It imam inap arimanowen turuk ane 
roho sa kimisi ulug enehangge hik 
turukmen Zakharia ubam atfagma hubu 
lahapmin ulug kibag. 

10 Ap obog toho owahalma palu arik 
watfareg sembahyang urukmu Zakharia 
ino olma hubu lahaptuk latfag. 

11 Hubu lahaptuk lit yet harukmen 
malaikat Allahn monde fibagma indok 
iraham inggik pikit fil unduhukmu yet 
hibag. 

12 Unduhukmu yet hibareg yuk libareg 
akol hibag. 

13 Akol hibagma malaikat inowen, 
"Zakharia, hat hakol ha fug. Hat 
sembahyang urukmu Allahn hol hiyarisi 

angge re huhe Elisabet ino malik ap 
angge indag tahu. Indag tahumu unuk 
Yohanes suwaluhun. 

14 Hiren malik indag tahupteg henehiyeg 
hahup hag toho ap anggolo malik ari 
fahet enehiyeg hahup," ulug malaikaren 
hiyag itfag. 

15 "Allahn perukon te malik aru An 
nalukema suwon welaruhu ulug isingan 
malik ari ket indag tahumu Allah hime 
fanowon ubam aruhureg anggur ahaluwe 
men ik olokon men na fug angge 
welaruhu peruk. 

16 Aren wene hiyag isaruk laruhumu yet 
hahupteg Israel inap anggolo suhuloho 
Inikni Allah olohotma wamuhup. 

17 Elia ubabut hag toho ele ine roho 
hiyag isaruk lit Onowe suwon fobik 
waruhuwon ino Alukema aruhu. Iniknisi 
unumalikisi mangnowap eneptuk 
lit Allah wene ninirim peruk inap 
inindi anggarap eneptuk lit andog 
enebuhuwon arimanowen Allah yet teg 
lit welamuhup," ulug malaikat inowen 
Zakharia hiyag itfag. 

18 Hiyag itfagma Zakharia inowen 
hebeloho ele uruk lit, "An oho nuhe oho 
sabal atukuk angge famen haren ehenon 

tem toho ehen angge famen ke roho 
pemin," ibag. 

19 Ari ibagma malaikat inowen, 

"An Gabriel, Allah amingmingangge 
welahiyon wene fanowon aru hiyag irik 
lamihin ulug mon nabehekma wahi," 
ibag. 

20"Anden ihi ane ari fahet si ane ehek 
pehenma hambilik lar atmisimu hele uk 
fug angge welaruhun. Ihi ane aru teko 
lahu sambil hele uruk lit tem toho irisi 
puhun," ibag. 

21 Malaikaren ele urukmu ap anggolo 
owahalma welatfahon arimanowen 
Zakharia mangno ruruk lit fahe kehek 
angge famen nungge fahet folo wilip 
atuk eleg peruk latfag. 

22 Ari peruk latfagma at wilip atfareg 
it welatfahon arimano fam ele uk fug 
teg latfag. Ele uk fug teg latfagma it 
luhaloho welatfahon arimanowen te, 
"Allahn nungge hiyag erehek?" peruk 
latfag. Peruk latfagma hun Zakharia 
inowen inggik fam hinibam aliyek ulug 
hiyag isibagma inibam libag. 

23 Tot welatfareg Allah ibamen tuk teg 
ane yoho tibihi ulug ar oho ibam libag. 

24 Ibam libareg tot welatfagma uhe 
Elisabet ino malik ahummu atfagma 
pikalem fuwaben selma la fug angge 
olma welatfag. 

25 "An malik indag ta fug angge ibili 
atikim aben ninggaliyap naptusa angge 
re Allahn ninggali elehap tehek," ulug 
Allah wel turuk latfag. 

29 Elisabet ino malik fet talug latfahon 
pikalem falfaliken atfagma Allahn 
malaikat unuk Gabriel ino o pumbuk 
misig Galilea kinangma werehon o 
Nazaret ino 

27 hiyap tuhumon misig unuk Maria 
weregma monde fibag. Hiyap ino Yusuf 
Dauren ondohowonen ondohowon 
inowen hilahuk ulug elenggen kuruk 
latfag. 

28 Malaikat ino Maria ibam kibareg ele 
uruk lit, "Nahaloho, Ninikni Allahn indi 
hiyarisireg hat fet hasug lit wereg," ulug 
hi ribag. 

29 Malaikaren ibag ane hol hibareg akol 
hibareg, "Hi nabehekon ari nungge fahet 
ehek," ulug indimuwen wenggel hibag. 

30 Wenggel hibagma malaikat inowen, 
"Maria nahaloho, hakol ha fug, Allahn 
indi hasug lit wereg," ibag. 

31 "Welaruhunmu malik hahummu 
aruhumu malik ap angge indag tahunteg 
unuk Yesus suwaluhun," ibag. 

32 "At ap suwon aruhumu Allah palimu 
werehon Amloho tu uruk lamuhup. 
Umbusag Daud heriyeg latfag ambeg 
lehoma Allahn te ubalma heriyeg laruhun 
uhu. 

33 Yakub umalikisi fet enesugmen eneg 
eleg am fug angge mondabi welaruhu," 
ibag. 

34 Ari ibagma Maria ino malaikat ino 
fam, "Nahun men nohuk fugmu haren 
ehenon ari nangginoho aruhu?" ibagma 
malaikat inowen, 

35 "Allah hime fanowon hat hubam 
aruhu, Allah ine roho palimu werehon ino 
Ahuhe apma welaruhun. Welaruhunon 
ari fam malik indag tahunon Allah 
amloho fanowon tu uruk lamuhup. 

36 Howe Elisabet ibili atuk uruk latuson 
ino sabal atisi angge famen malik ap 
umalik ahummu atisi sambil ino yoho 
pikalem falfalikon welahe. 

37 Allahn mun ane man ane aben tuk 
fug tohon tuk hag teg lit wereg," ibag. 

38 Ari ibagma Maria inowen, "Nikni Allah 
amingmingangge an welahi angge re 

haren ehenon ari an nubam aruhu," 
ibagma malaikat ino Maria embeselug 
libag. 

39 Malaikat ino Maria embeselug 
libagma tot welatfareg Maria ino Elisabet 
ambeg lamin ulug o Yudea punumu 
lahibag. 

40 | ahibareg Zakharia ambeg kuruk lit 
Marian nowe ulug hi rurukmu 

41 Elisabet hol hibagma malik ahummu 
fet talug latfahon ino lebe ruruk latfag. 
Lebe ruruk latfagma Allah hime fanowon 
ubam weregma ele ine roho uruk lit, 

42"0 pumbuk winon hiyap anggolo 
wereg angge famen Allahn hat Indi 
hiyarisireg hi haptisireg malik hahummu 
werehon ino oho Allahn hi ririsi. 

43 An hiyap sa hag toho welahimu Nowe 
suwon isinga nambeg pen niya wahen?" 
ibag. 

44"Fahe nibam kik waharuk lit hi 
nabehenon hol hihimu malik nahummu 
werehon nahiyeg ulug lebe rehek. 

45 Ninikni Allahn nubam irisi ane fahet 
tem toho ehek perikinteg hahiyeg haruk 
laruhun. Aren sali watisi ane tem toho 
teko lahu," ulug Elisabet inowen Maria 
fam ari ibag. 

46 Elisabet inowen ari ibagma Marian 
Allah wel turuk lit, "Nikni Allah nindi fam 
wel turuk lahi. 

47 Nikni Allahn windat nabuhu ulug 
nahiyeg haruk lahi. 

48 An At amingmingangge apma 
welahiyon yet niyarisimu ketiya famen 
fobik welamuhubonen oho an nubahet 
at ahiyeg toho wereg ulug wel naptuk 
lamuhup. 

49 At inggik ineyon inowen fano ane 
anggolo nubam turuk latisimu At unuk 
palimu welaruhuwon fahet ap obog 
tohowen wel turuk lamuhup. 

50 Welatfahonet welamuhubonet At 
fahet enekol toho welamuhupmu Allahn 
indi enesug laruhu. 

S1 At inggik ine roho wereg lit ininggareg 
wel taruk inap yanggal eneptuk laruhu. 

52 Aren nit suwon welahe perukon 
apmayap enebuhureg toron inilaheg 
toho werehon palimuwap enebuhu. 

53 Ininggikmu eleg angge inilaheg toho 
werehon Aren fano roho og isahureg 
nenenggengge anggolo wereg peruk 
inap og isa fug angge alpal enebuhu. 

54 Israel inap Nindi enesug lahi ulug at 
amingmingangge ler eneptuk laruhu. 

>> Nunumba Abraham umalikisi tam 
welatfahon men let heneptuk laruhuk 
ulug sali watfahon ino hag toho let 
neneptuk lit eneg welaruhu," ari ulug 
Marian Allah wel tibag. 

56 Allah wel tibareg Maria ino Elisabet 
men weregman pikalem hinahan libagma 
ibam suhuloho libag. 

57 Maria suhuloho ibam libagma hiyap 
Elisabet ino welatfareg malik indag taruk 
sambil horog atfagma malik ap angge 
indag tibag. 

38 Indag tibagma ap it inibam 
walinggoho welatfahon arimano men otsi 
owesi menen ibili welatisi angge famen 
Allah indimu perisiyon fam malik indag 
tehek ulug it obog toho kibareg enehiyeg 
toho wereg lit Allah wel turuk latfag. 

59 Wel turuk lit welatfagma malik ino 
indag tibahon sali o likin teg latfagma 
ambilahap paltul ulug watfareg ikni unuk 
suwaleg hag toho Zakharia suwaltul ulug 
turuk latfag. 

607akharia suwaltul ulug turukmen 
isingan hiyag isaruk lit, "Ikni unuk fam 
fug, unuk Yohanes suwaltihip," ibagma it 
arimanowen, 

61 "Hat howesi hotsi ari hag toho 
suwalehon wereg eleg," ulug 

62 ikni fam, "Malik aru unuk sa 
suwaltul," ulug ininggik tum pil haruk lit 
umung hibag. 

63 Umung hibagma helep hahatuk 
angge heng enepfareg hahatuk lit, 
"Unuk Yohanes," hahare fibagma ap 
arimanowen it aruwon ununuk ari hahon 
eleg angge famen unuk suwalehek ulug 
enele sahaltuk latfag. 

64 Malik ino unuk suwaltikim itano hun 
Zakharia ino ambilik husibareg ele uk 
hag teg latfagma Allah wel turuk latfag. 

65 Allah wel turukmu it ambiyeg 
welatfahon arimano enekol hibareg 
ambilik husibag ane ari fahet o Yudea 
punumu o pumbuk obog toho welatfahon 
enele sahaltuk latfag. 

66 Enele sahaltuk lit holfahon 
arimanowen, "Malik aru Allahn inggik 
famen indag tarisiyon fobik su aruhureg 
nanggintuk laruhu," ulug wenggel haruk 
latfag. 

67 Yohanes ikni Zakharia ino Allah hime 
fanowon ubam atfagma teko lahu ane 
fahet hiyag isaruk lit, 

68 "Nit Israel ninaben Ninikni Allah 
suwon wel turuk lamul. Siyag toho 
weregma yet nisarisireg nininggik lisoho 
nunumbaharisi. 

69 Allah amingmingangge Daud 
welatfahon ubalmangge ineyon inowen 
nininggik lisoho nunumbahukag ulug 
monde ferisi. 

70 Wene atam hiyag isaruk latfag inap 
arimano fam hiren wene aru hiyag isa 
laruk latihip ulug mon enepfag. 

71 Seliyonen nunuselep angge Aren tel 
nenebehekteg nit fahet inirim perukon 
windat nenebehek. 

72 Ninikni nunumba fam hit Nindi 
henesug lahi ulug hiyag isaruk lit sali 
watfahon ino hag toho teko lahu. 

73 Nunumba Abraham hiyag utuk 
lit, 'Seliyonen hininggik hele wat 
henebuhupmu lol henebuhuk ulug we 
tem toho uruk lahi,' ulug hiyag itfag. 

(1:73) 

75 Lol nenebuhuwon ino wereg 
ulug nenekol eleg toho At alukema 
amingmingangge hag toho welamuhuk. 
Ari roho Allah olohotma wereg lit pikir 
ane eneg wenggel haruk lit weregman 
sabal amuhuk. 

76 Hat an namloho aru Allah palimu 
werehon inowen hisanggoma emberuk 
ane haren ap hiyag isaruk laruhun. 
Nonowe suwon waruhuwon Alukema 
laruk lit kebunggalem pikit toho yaho 
feruk laruhun. 

77 Allah umalikisi hiyag isaruk lit, 
'Allahn siyag ane hiren turuk latikibon 
Ambolmayap tuhureg fanowap 
henebuhu,' ulug inindi anggarap 
enebuhun. 

78 Ninikni Allah amuwen Indi nenesug lit 
mo lahap nisa waharuk. 

79 Mo lahap nisa waharukmu o hik teg 
ambeg wereg inap men warehon laruk 
ambeg hag toho wereg inap men fahet 
mo asinandi umbagpag tuhu. Umbagpag 
tuhumu seli roho welam fug angge nit 
mangno roho wereg lit kebunggalem 
fanowon nunuyug fam sobit-sobit lahuk," 
ulug Zakharian Allah wel tibag. 

80 Weregman malik ino su atfareg 
indi anggar atfagma ap eleg ambeg 
anggenma welatfag. Weregman 
Allahn ketiya Israel inap ebenam toho 
hiyag isamisi pibagma anggenma ino 
embeselug libag. 

2 1 Welatfagma ap suwon Kaisar 
Augustus inowen ap obog toho kema- 
kema werehon ununuk suwesingga fam 
emberuk lit winag isahup ulug otsi mon 
eneptuk latfag. 

2 Otsi mon eneptuk latfag sambil o Siria 
ap suwon eke unuk Kirenius welatfag. 
Ununuk suwesingga fam emberuk 
latfahon ari re atam oho imbibag fuhon 
we ari sambil eneg imbibag. 

3Ap obog toho nununuk suwesingga 
fam umbukag ulug inikni unumba 
welatfag ambeg laruk latfag. 

4Yusuf o Galilea kinang fam o 
Nazaret welatfag ahun ino an Dauren 
ondohowonen indag nasug ulug Daud 
welatfag ambeg Yudea punumu o 
Betlehem ino libag. 

> An oho nuhe oho nununuk suwesingga 
fam umbukag ulug uhe Maria malik 
ahummu fet talugmu ambiyeg libag. 

50 pumbukmu libareg Maria ino malik 
indag ta hag teg latfag. 

7Indag ta hag teg latfareg malik 
wandabon ap angge indag tibag. Indag 
tibareg malik ino sum fam yinggiloho 
fanoma it nohoruk ambeg elehen te wam 
domba suburu naruk ambeg imbik libag. 

80 Betlehem ino horogma wam domba 
elehet oko kilabeg ambeg domba foroho 
inap arimanowen hubanggo enembohom 
foroho latfag. 

9 Foroho lit weregman malaikat Allahn 
monde fibagma enembeg wambik 
watfareg it horogma unduhukmu 
enebene umbagpag turuk latfagma 
enekol anggolo haruk latfag. 

10 Enekol harukmen malaikat inowen, 
"Hit henekol ha fug. Anden fano wene 
walug wahiyon aru ap obog toho fahet 
walug wahi. Wene aru hinisanggo fam 
holuhupteg henehiyeg hahup. 

110 yoho re fanowap henebuhuwon 
Nonowe Kristus ino Daud indam welatfag 
ambeg indag tehek. 

12 Malik ino ha lalihipteg tem pelihiben 
hiyag hisamin: Malik ket indag tehekon 
ino sum fam yinggiloho wam suburu 
naruk ambeg yinggig lit weregma ha 
lalihip," ulug hiyag isibag. 

13 Hiyag isibagma malaikat misig ino 
wereg ambeg it poholmon obog toho 
palu arik wambik watfareg Allah wel 
turuk latfag. 

14 "Ninikni Allah poholma werehon wel 
turuk lamuhup. Allahn ap kinangmon 


LUKAS 2.15-21 15 


Indi enesug lit werehon arimano mangno 
roho welamuhup," uruk latfag. 

15 Ari uruk latfareg poholma lahibagma 
wam domba foroho inap arimanowen, 
"O Betlehem lulteg Ninikni Allahn malik 
indag tehek ulug hiyag nesehekma ha 
lul," ibag. 

16 Ibareg folo-folo libareg Maria ino 
Yusuf men unumalik indag tibahon ino 
wam suburu naruk ambeg yinggig lit 
weregma isa libag. 

17 Malik ino weregma hibareg, "Wene 
malik tu fahet malaikaren hiyag 
nesehek," ulug ap arimano fam hiyag 
isibagma holfahon arimano enekol hibag. 

18 (2:17) 

19 Enekol toho weregma Maria wene ari 
indimu wenggel haruk latfag. 

20 Wam domba foroho inap arimano 
malik ha libareg suhuloho waharuk lit, 
"Mun ane man ane malaikaren hiyag 
nesehekon ninisanggowen holehereg 
ninilen ha wahe," ulug Allah wel turuk 
latfag. 

21 Yesus indag tibag sali hup likinenam 
welatfareg ambilahap paltuk sambil 
ino yoho welahe ulug malik isinga 
ahummu am fugmu malaikaren unuk 

Yesus suwaluhun ulug hiyag itfahon ino 
suwalfag. 

22 Musa wene fam atam haharoho 
imbibahon hikit toho hiyap malik ket 
indag talug selma la fug angge olma 
welamuhup ulug hahatfag hag toho 
Maria oho olma welatfag angge yuhun 
atfag sambil ino Maria ahun men 
unumalik Ninikni Allah ubam unug hul 
ulug Yerusalem laruk latfag. 

23 Musa wene fam haharoho werehon 
aru re, "Ap umalik wandabon Ninikni 
Allah ngi roho welaruhu," ulug haharoho 
imbibag. 

24 Nin eke, "Suwe yalma suwon piren 
yaltuk lamuhup. Suwon eleg halug toron 
piren yaltuk lamuhup," ulug hahatfahon 
ino hikit toho iren oho yaltuk latfag. 

250 Yerusalem ap misig unuk Simeon 
fano ane turuk lit Allah fahet akol toho 
wenggel haruk lit Israel inap fanowap 
enebik oho waruhuwon yet teg lit 
welatfag. Welatfahon ino Allah hime 
fanowon ubam wereg lit, 

26 "Mesias Ninikni Allahn monde fuhumu 
waruhuwon ino yet hahunteg eneg 
war aruhun," ulug Allah hime fanowon 
inowen hiyag itfag. 


LUKAS 2.27 -34 17 


27 Yesus ikni isinga menen Musa wene 
fam turuk latfag ane tul ulug Yesus walug 
Allah ibam kibagma Allah hime fanowon 
inowen Simeon hondoholug watfag. 

28 Hondoholug watfagma olma kuruk lit 
pen hibareg malik ino mako pug toho hi 
ruruk lit Allah wel turuk latfag. 

29" Allah Nikni, ketiya an Hat 
hamingmingangge Hinggik obog 
nubahakunmu nindi se roho nahiyeg 
toho Haren hiyag nitikin hag toho lahuk. 

30 Nit fanowap nenebukag ulug monde 
fik waharikinon ino nilen hihi. 

31 Haren ap obog toho fahet mumal 
tarikinon ino 

329 pumbuk obog toho seleg amag 
ulug iral hag toho emberikin. Ap obog 
toho arimanowen Israel inap sehelimu 
iral fanowon wereg ulug wel eneptuk 
lamuhup," ibag. 

33 Hun Simeonen ari ulug Allah wel 
turukmu Ikni Isinga menen hol hibareg, 
"Nungge ane uruk," ulug enekol hibag. 

34 Enekol hibagma Simeonen Ikni Isinga 
hi enepfareg isinga Maria fam ele uruk 
lit, "Israel inap eke pilap enebuhu, eke 
lahap enebuhu ulug Allahn malik ari 
mumal tarisi. Aben siye teberuk hag 

toho Allahn malik aru siyengge hag toho 
pilabik waharisi angge famen ap ekeyen 
ninirim ulug pisan isalug laruk lamuhup. 

35 Hat hindimu karog olokon ahako 
folok tuhu. Siye ari fam ap anggolo 
inindimu wenggel harukon inam aruhu," 
ulug Simeonen isinga hiyag itfag. 

36 Weregman Asyer hiyap eke unuk 
te Hana Fanuwel ahaloho welatfag. 
Hana ino ap ohoma mo ilig am wirig 
am turukmu sabiren atfagma ahun war 
atfagma yuwog weregman sabal atfag. 

37 Indag tibahon sali mo ilig am wirig 
am turukmu teng hinahan nubam hilag 
hinahan (delapan puluh empat tahun) 
welatfareg yaman atfag. Allah wene 
uruk ibam embeselug wilip am fug 
angge hiyang wereg lit likiya hupmu 
sembahyang uruk latfag. 

38 O ari sambil Yesus ikni men isinga 
men weregma watfareg Allah wel turuk 
lit ap arimano o Yerusalem inap windar 
enebuhuwon waruhu ulug yet teg 
latfahon arimano unubam malik Yesus 
fahet hiyag isaruk latfag. 

39 Obog toho hiyag isibagma Musa 
wene fam turuk lamuhup ulug haharoho 
imbibahon hikit toho obog toho tebehe 

ulug inibam yugmu o Galilea kinang fam 
o Nazaret suhuloho libag. 

40 Libareg welatfagma malik ino Ebe ine 
roho su atfareg Allahn malik ari Indi reg 
lit let turukmu Indi anggat teg lit tuk hag 
ane eneg turuk latfag. 

41 Mo ilig am wirig am turukmu Yesus 
ikni isinga men wam Paskah esetukmu 
nahuk ulug o Yerusalem laruk latfag. 

42 Yesus indag atfahon mo ilig am wirig 
am turukmen nisanggowen (dua belas 
tahun) atfagma Ikni Isinga laruk latfag 
hag toho enemloho hondoholug wam 
Paskah fahet o Yerusalem libag. 

43 Paskah ino obog toho tibagma malik 
Yesus ino o Yerusalem pok atfagma Ikni 
men Isinga men enepeleg toho suhuloho 
inibam fil laruk latfag. 

44 Ap uwan nonombolim waharukon 
men waharuk pibareg larukmen hup 
atfag. Hup atfagma nonori men ap winon 
nit nim werehon arimano men wereg 
lam ulug yami ruruk latfag. 

45 Eleg latfagma nin suhuloho Yerusalem 
libareg yami ruruk latfag. 

460 hinahanam yami ribareg Allah 
wene uruk ibam weregma hiyahibag. 
Musa wene hiyag isaruk inap walinggoho 

weregma At pulmu heriyeg lit it enele 
holeg lit kapal isaruk lit welatfag. 

47 Aren kapal isaruk ane holtuk latfag 
inap arimanowen Indi anggat teg umalik 
Ele tem ane uruk umalik tu ulug yihi 
peruk latfag. 

#8 Ari peruk lit weregma Ikni Isingan 
yet hibareg yuk libag. Yuk libareg 
Isingan, "Namloho, nungge fahet nit 
nunumbahalug longgo irikin? Hikni men 
an men ninindi anggin toho Hat yami 
Haptuk lahe," ibag. 

19 Ibagma Aren te, "Nungge fahet An 
yami Naptuk lahep? An nikni ibam welam 
hag toho welahiyon hit henepeleg?" ibag. 

50 Ari ibag ane fahet nangginoho ehek 
ulug inindi su atfag. 

71 Inindi su atfagma Ikni men Isinga 
men ambiyeg Nazaret libareg weregma 
Ikni Isingan uruk ane Asukun fano roho 
turuk latfag. Yesusen ibag ane Isinga 
indimu wenggel haruk latfag. 

52 Welatfagma Yesus su atuk lit Indi 
anggar atuk latfagma Allahn indi 
harukmen aben oho fano ane eneg turuk 
ulug inindi haruk latfag. 

3 1 Ap suwon Kaisar Tiberius unduhuk 
fibagma mo ilig am wirig am turukmu 

nuwal fimahen (lima belas tahun) 
atfagma ap suwon Yudea kinang seneg 
latfahon Pontius Pilatus ino weregma 
o Galilea ap suwon Herodes welatfag. 
Herodes are Filipusen te Iturea men 
Trakhonitis men kinang seneg latfag. 
Lisanias ap suwon wereg lit Abilene 
kinang seneg latfag. 

2It itano pemerintah onowesi suwon 
weregma Hana men Kayafas men Yahudi 
inap imam onowesi suwon toho welatfag. 
It itano ap suwon toho weregma 
Yohanes Zakharia amloho ap eleg ambeg 
anggenma libareg weregma Allahn ele 
hiyag utuk latfag. 

3 Hiyag itfagma Yohanes Yordan ikma 
libareg, "Hiren siyag ane turuk lahebon 
fahet Allahn olok puhu fuhen siyag ane 
embeselihipteg nambeg watihipmu ikma 
pilap henebuhuk," ulug ele hi roho uruk 
latfag. 

4 Atam hun Yesaya wene hiyag isaruk 
latfag ahun inowen haharoho imbibahon 
hikit toho hiyag isaruk latfag. "Ap misig 
anggenma wereg lit ele hi roho uruk lit 
Ninikni Allah waruhu ke hale feruk lit At 
waruhu ke pikit toho yaho feruk lamek. 

3 Fanggong teg ambeg ambi far aruhu, 
punu reg ambeg men hu reg ambeg 
men tuwal aruhu, hare reg ambeg pikir 
aruhu, lahuk wambuk teg ambeg tonggo 
aruhu. 

5 Ap obog toho Allahn windat 
henebuhuk ulug waruhuwon yet hahup," 
ulug Yesayan haharoho imbibag. 

7 Ap anggolo arimano Yohanesen ikma 
pilap nenepmisi ulug ambeg watfagma 
hiyag isaruk lit, "Hit pisanggo umalikisi 
wereg lahebon Allahn hit hunusik ohoma 
hit koloweg wilip amuhup ulug san hiyag 
hisarisi? 

8 Hit hinindimu siyag ane wenggeltuk 
lahebon embeselug anggen fanowon 
yihik feruk lamuhup. Hit hinindimu 
Abraham umaliki welahe peruk lahep 
angge famen Allahn te helep aruma fam 
Abraham umaliki lal enebuk teg. 

2E anggen fanowon yihik feruk elehon 
muruhukteg indok yale fesuhuk ulug 
Allahn yaha olokon e alma wep toho 
emberisi," ulug hiyag isaruk latfag. 

10 Hiyag isarukmu ap anggolo 
arimanowen, "Ari ehenma nit nanggintuk 
lamuhuk?" ulug kapal hibag. 

11 Kapal hibagma, "Ap misihon sum 
ebemon piren wereg halug are elehon 
misig 0g utuk laruhu. Naruk angge wereg 
halug ari hag toho turuk lamuhup," ibag. 

12 Ari ibagma pemerintah 
amingmingangge uang embelug 
lalihip uruk inap watfareg nir oho ikma 
pilap nenepmisi ulug, "Nonowe, nungge 
ane turuk lamuhuk?" ulug kapal hibagma 

13 Yohanesen hebeloho hiyag isaruk 
lit, "Uang pemerintah inowen hiyag 
hisaruson hag toho ap fam heng eneptuk 
lit sebe roho heng eneptuk lamuhup 
fug," ibag. 

14 Ari ibagma sehen seneg inap 
arimanowen kapal haruk lit, "Nit sehen 
seneg ninap aruman oho nangginoho 
turuk lamuhuk?" ulug kapal hibagma, 
"Aben angge taluk toho hila fug, enebe 
unusulug enengge hila fug, we uang 
og hisarukon ari eneg naruk lamuhup," 
ibag. 

15 Aren hiyag isaruk ane ap anggolowen 
hol hibareg, "Mesias Allahn monde fuhu 
uruson ino yet teg laheyon ino Yohanes 
aru ano," ulug inindi wenggel haruk lit 
umung-umung atuk latfag. 

16 Jmung-umung atuk latfagma 
Yohanesen hebeloho hiyag isaruk lit, 
"Anden hit ik fam pilap heneptuk lahi 
angge re At fobik waruhuwon ino, At 
suwon palimu werehon inowen sepatu 
lole Nubahin ulug nubam uhu fug. 

At inowen Allah hime fanowon indok 
ambulpul hag toho hunubam pilabik 
waruhu. 

17 Aben sinali ei indokma wiratug 
ininggikmu lilibug toho embelug 
alinglong angge fu isalug anggen naruk 
hag toho Allahn oho ari hag toho 
tuhuwon inggikmu wereg," ulug hiyag 
isibag. 

18 Yohanesen ari ulug komo eke hag eke 
hag komo eneptuk lit wene fanowon ap 
anggolo hiyag isaruk latfag. 

19 Herodes ap suwon welatfahon ino, 
"Hare uhe Herodias pal tarikin," ulug 
komo ruruk lit siyag ane winon eke tirikin 
ulug komo ribahon fahet olok hibareg 

20 Yohanes hele waroho penjara 
kilapfag. 

21 Ap anggolo Yohanesen ikma pilap 
enepfareg Yesus oho Yohanesen ikma 
pilapfagma sembahyang urukmu pohol 
husoho 

22 suwe yalma hag toho Allah hime 
fanowon Ubam wambik watfag. Wambik 
waharukmu Ele poholman uruk lit, "Hat 
An namloho Anden mumal Haptikikteg 
Nindi Hasug lahiyon Hat welahen," ibag. 

23 Yesus indag tibag sali mo ilig am 
wirig am turukmu teng misig nubam 
hilag hinahan atfagma (tiga puluh tahun) 
Aren yabuk turuk ane ak tibibag. Aben 
te Yesus ikni Yusuf uruk latfahon te inikni 
unumba ununuk tuma ul: Yusuf ikni Eli, 

24 Eli ikni Matat, Matat ikni Lewi, Lewi 
ikni Malkhi, Malkhi ikni Yanai, Yanai ikni 
Yusuf, 

25 Yusuf ikni Matica, Matica ikni Amos, 
Amos ikni Nahum, Nahum ikni Hesli, 
Hesli ikni Nagai, 

26 Nagai ikni Maat, Maat ikni Matica, 
Matica ikni Simei, Simei ikni Yosekh, 
Yosekh ikni Yoda, 

27 Yoda ikni Yohanan, Yohanan ikni 
Resa, Resa ikni Zerubabel, Zerubabel 
ikni Sealtiel, Sealtiel ikni Neri, 

28 Neri ikni Malkhi, Malkhi ikni Adi, 

Adi ikni Kosam, Kosam ikni Elmadam, 
Elmadam ikni Er, 

29 Er ikni Yesua, Yesua ikni Eliezer, 
Eliezer ikni Yorim, Yorim ikni Matat, 
Matat ikni Lewi, 

30 Lewi ikni Simeon, Simeon ikni 
Yehuda, Yehuda ikni Yusuf, Yusuf ikni 
Yonam, Yonam ikni Elyakim, 

31 Elyakim ikni Melea, Melea ikni Mina, 
Mina ikni Matata, Matata ikni Natan, 
Natan ikni Daud, 

32 Daud ikni Isai, Isai ikni Obed, Obed 
ikni Boas, Boas ikni Salmon, Salmon ikni 
Nahason, 

33 Nahason ikni Aminadab, Aminadab 
ikni Admin, Admin ikni Arni, Arni ikni 
Hezron, Hezron ikni Peres, Peres ikni 
Yehuda, 

34 Yehuda ikni Yakub, Yakub ikni Ishak, 
Ishak ikni Abraham, Abraham ikni Terah, 
Terah ikni Nahor, 

35 Nahor ikni Serug, Serug ikni Rehu, 
Rehu ikni Peleg, Peleg ikni Eber, Eber ikni 
Salmon, 

36 Salmon ikni Kenan, Kenan ikni 
Arpakhsad, Arpakhsad ikni Sem, Sem 
ikni Nuh, Nuh ikni Lamekh, 

37 Lamekh ikni Metusalah, Metusalah 
ikni Henokh, Henokh ikni Yared, Yared 
ikni Mahalaleel, Mahalaleel ikni Kenan, 

38 Kenan ikni Enos, Enos ikni Set, Set 
ikni Adam, Adam ikni Allah. 

4 1 Yesus Allah hime fanowon inowen 

ineyap tibareg hondoholug Yordan 
ikma embeselug ap eleg ambeg farema 
libag. 

2 Libareg hup teng misig nubam hilag 
lahabeg nuwalen (empat puluh hari) 
farema weregma Iblis inowen wal hamin 
ulug Ambeg watfag. At farema wereg lit 
suburu na fug angge weregma suburu 
obok hibag. 

3 Suburu obok harikim Iblisen Ubam 
ele uruk lit, "Hat Allah amloho welahen 
halug helep aru suburu amin imihinmu 
suburu atuk halug namihin," ibagma 

4Yesusen te, "Suburu nalug eneg ap 
onoluk welam fug teg ulug hahareg lit 
wereg," ibag. 

P Ari ibagma Iblis inowen Yesus 
hondoholug lehoma libareg o pumbuk 
obog toho pilap himin ulug hiyag Itfareg, 

S"O pumbuk aruma werehon obog 
toho an ngi reg lit ap winon oho anden 
hiyag isa reg lahi. Mun angge man 
angge werehon aruma Hat palimuwap 
Hapminmu ngi aruhunen 

7 Hat nalukema hur atmihinteg nubam 
sembahyang imihin," ibag. 

8 Ari ibagma Yesusen, "'Ninikni Allah 
ubam eneg sembahyang uk teg, Aren 
eneg ap mingming enebuk teg,' ulug 
hahareg lit wereg," ibag. 

?Ibagma Iblisen Yesus hondoholug 
o Yerusalem libareg Allah ibam 
unggama unduhuk fibareg, "Hat Allah 
amloho welahen halug tiyan hik toho 
wambimihin. 

10 'Allahn malaikat mon enepmisimu 
ininggik indanggenen wanggi wat 
Habusama Huyug heleben Huwatmisi 
fug,' ulug hahareg lit wereg," ulug Ubam 
ibag. 

11 (4:10) 

12 Ibagma Yesusen, "Hinikni Allah wal 
hahun fug ulug wene fam hahareg lit 
wereg," ibag. 

13 Ari ibagma Iblisen nin wal ha fug 
angge eke sambil wal hahuk ulug 
embeselug libag. 

14 |ibareg Allah hime fanowon Yesus 
ineyap tibagma o Galilea libagma ap o 
pumbuk kema-kema werehonen At fahet 
fano ulug Unuk uruk latfag. 

15 Unuk uruk latfagma wene uruk 
ibamen ap hiyag isarukmu ap 
anggolowen At wel turuk latfag. 

16 Yesus ebe su atfag ambeg o Nazaret 
libareg sembahyang uruk sul wina sambil 
kuruk latfag hag toho sembahyang 
uruk ibam kibag. Kibareg welatfareg 
suwesingga Allah wene fam wene eke 
hiyag hisamin ulug in atfag. 

17 Hiyag hisamin ulug in atfagma 
Yesayan haharoho imbibahon buku 
foroho ahunen og Itfagma wiriloho 
Yesayan hahatfag ane tu hiyahibareg 
uruk latfag. 

18 "Ninikni hime fanowon An nubam 
atisi. Ap enenggengge elehon Allah wene 
hiyag isaruk laruhun ulug Nunggulmu 
amben fanowon are Naptisireg mon 
Naptisi. Ininggik hele warehon Allahn lol 
henebuhu, inil siyahon Allahn fanowap 
henebuhu, ininggik lisoho emberuson 
fano roho laruk lamuhup, 

19 Allahn ap obog toho Indi enesug li 
horog teg ulug hiyag isaruk laruhun ulug 
monde Nubaharisi." 

20 Yesayan hahatfag ane ari suwesingga 
fam ibareg buku yinggiloho foroho latfag 
ahun og itfareg, "Yesaya awene ihiyon 

fahet hiyag hisamin," ibagma hiyap ap 
inil Yesus kilaboho latfag. 

21 Kilaboho latfagma, "Wene aru yoho 
hiniline inam aha," ibag. 

22 Inam aha ibag ane fahet yihi peruk 
lit, "Fano ane hiyag nisaruk," il laruk lit, 
"Tu Yusuf amloho haruk lahep fug?" uruk 
latfag. 

23Tu Yusuf amloho haruk lahep fug 
uruk latfagma Yesusen te, "Ap ekeyen 
indit toho urukon, 'Oluk ahun oluk ane 
roho hihit tamisi,' ul peruk lit welahep. 
'O Kapernaumen turuk latisi hag toho 
at ibam tuma oho Aren ari timisi,' ulug 
hunundaman ari peruk lahep," ibag. 

24 “Ari peruk lahepma Anden te: Allah 
wene uruk ahunen ibam yuhonen hiyag 
isaruk halug ele holtuk eleg. Ari tem 
toho hiyag hisaruk lahi," ibag. 

25"Hun Elia osit eleg amag ibagma mo 
ilig am wirig am turukmu hinahanam 
minggiroho (tiga tahun) atfareg osit eleg 
latfagma Israel inap suburu obok anggolo 
welatfagma Israel hiyap yuwohon o eke 
o anggolo welatfag. 

26 Anggolo welatfag angge famen Allahn 
te o Sarfat o Sidon horogma amu hiyap 

yuwohon misig wereg ambeg Elia monde 
fibag," ulug hiyag isibag. 

27 "Hun Elisa wene hiyag isaruk latfag 
ahun welatfagma enehap salukangge 
reg inap Israel kinangon anggolo wereg 
latfag angge famen embeselug Siria 
ahun Naaman eneg hihitfag," ulug hiyag 
isibag. 

28 Hiyag isibagma it sembahyang uruk 
ibam welatfag inap arimanowen hol 
hibareg unundama onolok anggolo 
hibag. 

29 Onolok hibareg in atfareg Yesus 
ininggiken miyaltil inibam Nazaret 
apma fil pulema miyaloho pilabul ulug 
turukmen 

30 Yesus it seheli keyen tulug embeselug 
libag. 

31 Yesus it embeselug o Kapernaum 
Galilea kinang fam werehon ino libareg 
wene uruk sambil hari Sabat ap arimano 
wene hiyag isaruk latfag. 

32 Hiyag isarukmu holfag inap 
arimanowen yuk libareg Ele ine roho 
hiyag nisaruk ulug enekol hibag. 

33 Enekol hibagma wene uruk ibam ino 
ap misig setan siyag angge undama 
werehon inowen ele hum toho uruk lit, 

34 "Yesus Nazaret ahun, Hat men nit 
men mangno roho welam fug teg. Nit 
siyahap nenebik oho wahen? Allahn 
mumal Haptisiyon Hat welahenon an 
noluk," ibag. 

35 Ibagma Yesusen ap ino pet turuk 
lit, "Hele-a, hundama werehon ari wilip 
amag," ibagma setan ino wilip atuk lit ap 
ino miyaloho it sehelimu yinggi fisibagma 
ap ino ubam ouk tuk fug angge seleg 
toho welatfag. 

36 Seleg toho welatfagma ap arimano 
yuk libareg it-it enele sahaltuk lit, "Hun 
tuwen nungge wene hiyag nisaruk? Ele 
ine roho ap undama siyag angge setan 
werehon per eneptukmu Ele holehesareg 
wilip ahasa," ibag. 

37 Ari roho tibahon fahet Yesus unuk o 
pumbuk kema-kema saho ribag. 

38 Yesus wene uruk ibamen wilip atfareg 
Simon ibam libagma iyamal he ouk 
waruk lit inahan anggolo rehen hihit 
nisamihin ulug heng tibag. 

39 Ari heng tibagma Yesus hiyap ino 
yinggigmu iraham libareg inahan eleg 
amag ibagma ouk ino eleg atfag. Ouk ino 
eleg atfagma hiyap ino in atfareg suburu 
isag isaruk lit ler eneptuk latfag. 

40 Weregman mo ubuk irikim ap obog 
toho arimanowen ap ouk eke hag eke 
hag warukon hondog eneplug waharuk 
latfag. Waharuk latfagma Yesusen ap 
enebe wal taneg Inggik ununggulmu 
emberuk lit hihir eneptuk latfag. 

41 Ap anggolo unundama setan siyag 
angge wili fisibagma enele hum toho 
uruk lit, "Hat Allah amloho welahen," 
uruk latfag. Setan arimanowen Mesias 
waruhu uruk latuson tu waha ulug 
onoluk atfagma Yesusen, "Hiren ari roho 
tehek ulug ap onolukap enebuk fug, 
henele eleg angge welamok," ulug komo 
enepfag. 

42 Likiya sakan tirikim Yesus wilip 
atfareg ap eleg ambeg libagma ap 
anggolowen Yesus ombolim mutug 
libareg hiyahibareg nit nunumbahalug 
lamihin fug uruk latfag. 

43 Ari uruk latfagma Yesusen ele 
unubam uruk lit, "O pumbuk winon oho 
ap obog toho Inikni Allah aruhuwen 
hiyag isa lahun ulug An mon Naptisi," 
ibag. 

44 Ari ibareg o Yudea wene uruk ibamen 
ap wene hiyag isaruk latfag. 

1 Misihim Yesus ik Genesaret 
5 yenggelehon ayegma weregma ap 
anggolo palu arik waharuk latfagma 
Allah wene hiyag isaruk latfag. 

2 Hiyag isaruk lit yet harukmen ik 
ayegma kou piren weregma yet hibag. 
Ikan watuk inap kou famen wilip atfareg 
ikan yuhar atuk asum ino ik umatukmu 
yer isibag. 

3Yer isibareg Yesus ino kou Simonen 
tohon fam lahibareg, "Kou aru tot ik 
ahum pulmu mon ha lag," ibag. Ibareg 
hur atfareg kou famen ap wene hiyag 
isaruk latfag. 

1Wene obog toho hiyag isibareg Simon 
fam te, "Ik ahum pulmu lalihipteg ikan 
yunggar atmisiyen ikan watuk asum 
pilaplihip," ibag. 

> Pilaplihip ibagma Simonen, "Nowe, 
hup misig hunduko asengseng toho 
yami rehe angge famen ikan misig oho 
yunggar aha fug. Yunggar aha fug angge 
famen Haren ari ehenma ikan watuk 
asum pilabik lul," ibag. 

6 Ari ibareg pilabik libagma ikan anggolo 
yuhar atfagma ikan angginen sum 
tararag tibag. 

7Sum tararag tibagma onori kou 
winon fam werehon, "Sum let nenebik 
maniyek," ulug ininggik manggap 
toho wol enepfag. Wol enepfagma 
watfareg ikan minggiroho kou piren fam 
kilapfagma ikan angginen ikma wambuk 
hag toho laruk latfag. 

8 Simon Petrus inowen ikan watfahon 
arimano yet hibareg Yesus alukema hur 
atfareg, "Nowe, an siyag nahun, an men 
welam fug teg lahenma lamihin," ibag. 

9Ibag ane aru ori at men welatfahon 
arimanowet ikan anggolo yuhar atfag 
ane fahet enekol hibareg ibag. 

10 Simon ori at men welatfahon 
Zebedeus umalikisi Yakobus men 
Yohanes men oho enekol hibag. Enekol 
hibagma Yesusen, "Simon, hakol fug, 
ketiya famen ikan yami ruruk latikin hag 
toho ap yami eneptuk laruhun," ibag. 

11 Tbagma kou ik ilahema imbik libareg 
mun angge man angge lin isalug Yesus 
men ambiyeg libag. 

12 Misihim Yesus o pumbuk misig fam 
libareg weregma ap salukangge rohon 
misihen Yesus yet hibareg Yesus alukema 
hur arik watfareg, "Nowe, Hat hindiyen 

hihitmin pemihin halug hihit nabuk teg 
lahen," ulug heng tibag. 

13 Heng tibagma Yesusen ap ino sen 
hibareg, "An nindiyen hat hahap fano 
amag," ibagma ahap ke yowilangge eleg 
atfag. 

14Yowilangge eleg atfagma Yesusen 
hihit habihi ane fahet ap hiyag isa fug 
ulug komo ribareg, "Imam inap wereg 
ambeg lamihinteg hahap unug isamihin. 
Unug isamihinteg Musa wene fam 
haharehon hikit toho ap aru Musa wene 
apma wereg pelusan Allah fahet hubu 
lahapmihin," ibag. 

15 Yesusen ap hiyag isa fug ulug komo 
ribag angge famen alem turuk latfag 
ane ino fahet o pumbuk obog toho saho 
ribagma holfareg wene hiyag nisaruk 
lit ouk hihit nenepmisi ulug ap anggolo 
Yesus ambeg palu arik watfag. 

16 Palu arik watfagma Yesus 
sembahyang imin ulug amumu ap 
eleg ambeg libareg sembahyang uruk 
latfag. 

17 Misihim Yesusen wene hiyag isarikim 
Farisi inap men Musa wene onoluk inap 
men o pumbuk welatfahon wal toho 
Galilea inap Yudea inap Yerusalem inap 

watfareg heriyegma wene hiyag isaruk 
latfag. Allahn Yesus ineyap tibagma Aren 
ouk waruk inap hihir enebuk teg latfag. 

18 Hihir enebuk teg latfagma ap eke 
elenggen siyahon oriyen ilit heniyeyer 
angge paya roho walug Yesus alukema 
imbik lul ulug waharuk latfag. 

19 Waharukmen ap anggolo wereg lit 
keleg tehen unggama walug lahibareg 
ungga piyar isalug ap elenggen siyahon 
ino Yesus olohotma alit heniyeyet 
pilapfag. 

20 Yesusen yer isibareg ap aru we tem 
toho fanowap nisamisi pehesareg walug 
wahasa ulug wenggel hibareg ap ino fam 
Ele uruk lit, "Nare, siyag ane tirikinon 
Allahn elehap tehek," ibag. 

21 Ari ibagma Farisi inap men Musa 
wene onoluk inap arimanowen inindimu 
wenggel haruk lit, "Ap tuwen Allah 
abug urukon ap aru sa? Aben siyag 
ane turukon Allahn eneg elehap tuk 
teg angge famen ap tuwen nangginoho 
ehek?" pibag. 

22 Pibagma iren peruk latfag ane Yesus 
undaman oluk atfagma unubam Ele uruk 
lit, "Hit nungge fahet hinindimu ari roho 
wenggel haruk lahep? 

23 Alem keyon se reg, keyon anggin teg 
peruk lahep? Siyag ane Allahn elehap 
tehek uk hag teg ano? In atug lamihin 
uk hag teg ano? 

24 Ap kinangmon atfahon ino Allahn 
ineyap tirisimu aben siyag ane turukon 
elehap tuk teg ulug honoluk toho 
welamuhuben iminon te tu holeg lamek," 
ibareg ap elenggen siyahon ino fam 
hebeloho yet haruk lit, "Nare, hat hubam 
Nele uruk lahi. In amin, halit heniye 
hilamihinteg hibam lamihin," ibag. 

25 Ari ibagma ap ino it enelukeman in 
atfareg alit heniye hilalug wilip atfareg 
Allah wel til laruk latfag. 

26 Wilip atukmu yet hibareg ap arimano 
yuk libareg, "Yoho hun aruwen aben tuk 
fug teg ane turukmu yet hehe," ulug 
enekolen Allah wel turuk latfag. 

27 Yesus o inowen wilip atfareg 
yet harukmen ap misig pemerintah 
amingmingangge uang embelug lalihip 
uruk ahun unuk te Lewi uang emberuk 
ibam heriyegma yet hibareg, "An men 
ambiyeg lulen ma," ibag. 

28 Ari ibagma in atfareg aren angge 
embeselug Yesus men ambiyeg laruk 
latfag. 

29 Libareg Lewi inowen Yesus fahet 
ibamen seni humon esetfagma nul ulug 
pemerintah amingmingangge uang 
embelug lalihip uruk inap men ap winon 
anggolo watfagma Yesus men seni ino 
naruk latfag. 

30 Narukmu yet hibareg Farisi inap men 
Musa wene onoluk inap menen Yesus otsi 
enebug uruk lit, "Ap siyag ane turuk inap 
men pemerintah amingmingangge men 
nungge fahet suburu ambiyeg naruk 
lahep," ulug kapal isibagma 

31 Yesusen, "Nori, hit henebe fano 
welahebonen ap ekeyen hihit neneplep 
pehep fug. It ouk warukon aruma 
inindimuwen ap ekeyen hihit neneplep 
pehesa. 

32 Ap inindi pikiron wol enepmin ulug 
waharikik fug. Ap inindi siyahon unubam 
siyag ane embeselug hinindi fano 
amuhup ulug hiyag isa waharikik," ibag. 

33 Ibagma it arimanowen, "Yohanes otsi 
men Farisi inap onotsi men likiya hupmu 
sembahyang ul ulug hiyang emberuk 
angge famen Hat hotsi hiyang welam 
fug angge naruk," ulug Yesus fam kapal 
hibag. 

34 Ari ulug kapal hibagma Yesusen ele 
indit toho hebeloho hiyag isaruk lit, "Ap 
ekeyen hiyap hilarukmu ikni isingan wam 
hop turukon ino esetuk halug ori winon 
arimano hiyang welam teg? 

35 Fobik welamuhupmu hiyap ngi ahun 
ino aben hondoko longgo uhupmu ori 
arimano hiyang welam teg lamuhup," 

36 ylug hiyag isibareg wirimangge eke 
hiyag isaruk lit, "Ap ekeyen asum tararag 
turuk halug sum keron famen hekel 
lisoho walug sum miningon fam seleben 
tuk fug teg. Ap inowen ari turuk halug 
asum keron siyag aruhumu hekel keron 
ino sum miningon fam wirim teg laruhu 
fug. 

37 Ik eleruk fanowon kubag warehon 
fam hinanggurukmu kubag wareg keyen 
ik ino tep-tep wambuhureg eleg aruhu. 

38 Ik eleruk fanowon kubag fanowon 
fam eneg hinangguk teg. 

39 Ik eleruk keron nek haruk ahun ino 
ik halowon unduk siyag ulug sup isahu. 
Ik eleruk keron eneg unduk fano ulug 
naruk," ulug ele indit toho hiyag isibag. 

1 Misihim wene uruk sambil hari 
Sabat Yesus otsi men yabuk keyen 
laruk lit Otsiyen roti hilimbag anggen 

hahon ondomi keyon tahanoho ilahal wat 
heheg nil laruk latfag. 

2 Nil laruk latfagma Farisi inap itanowen, 
"Nungge fahet wene uruk sambil tuk fug 
ane turuk lahep?" ibagma 

3Yesusen hebeloho, "Dauren tibag ane 
fahet haharoho imbibahon irikip fug? 
Suburu roti Allah ibam emberukmu imam 
inap eneg na hag teg latfag angge famen 
Daud suburu oboken Allah ibam kulug 
nibareg otsi oho kut-kut fibir enepfagma 
nibag," ulug hiyag isibag. 

4(6:3) 

> Hiyag isibareg, "At ap kinangmon 
atfahon ino wene uruk sul hari Sabat At 
ngi ahun wereg," ibag. 

50 eke sambil wene uruk sul hari Sabat 
Yesus wene uruk ibam kibareg wene 
hiyag isaruk latfagma ap misig inggik 
pikiron eneg war atfareg lilog teg angge 
welatfag. 

7 Musa wene onoluk inap men Farisi 
inap menen o wene uruk sambil welahe 
angge famen ap aru fanowap timisi 
ano, fanowap turuk halug ari famen 
unggum Ubam umbuhuk ulug kilaboho 
lit welatfag. 

8Iren ari peruk latfahon Yesusen oluk 
atfareg ap inggik warehon fam Ele uruk 
lit, "In atug pulmu in arik ma," ibagma 
ap ino in atfag. 

9In atfagma Yesusen, "Nori, ke hahon 
fano peruk lahep? Wene uruk sambil 
nungge tuk hag teg: Fano ane tuk teg 
ano, siyag ane tuk teg ano? Ap hihir 
enebuk teg ano, ware fusuk teg ano?" 
ulug kapal isibag. 

10 Ari ulug kapal isibareg misig-misig 
enembilikmu kim isibareg ap inggikmu 
warehon ino fam, "Hinggik pok himin," 
ibagma pok harukmen mondabi fano 
atfag. 

11 Fano atfagma ap arimano inindimu 
siyag toho peruk lit onolok anggolo 
hibareg alem keyon At ubam lombohap 
tuhukteg wabuhuk ulug enele sahaltuk 
latfag. 

12 Welatfareg misihim Yesus 
sembahyang imin ulug punumu 
lahibareg hup misihim hunduko Allah 
fam sembahyang uruk latfag. 

13 Yrukmen sakan tibagma Yesusen 
otsi wol enepfareg ap sehelimu 
mon heneptuk laruhuk ulug enebe 

nisanggowen mumal eneptuk lit yonggo 
laruk inap suwal enepfag. 

141t ununuk te Simon unuk eke Petrus 
suwalfahon ino men, Simon are Andreas 
men, Yakobus men Yohanes men, Filipus 
men Bartolomeus men, 

15 Matius men Tomas men, Alfeus 
amloho Yakobus men, Simon Zelot ahun 
uruk latfahon men, 

16 Yakobus amloho Yudas men, Yudas 
Iskariot Yesus wabukag ulug huruwe 
libag ahun ino men mumal enepfag. 

17 Yesusen otsi arimano mumal 
enepfareg punumuwen tonggoma 
wambibareg welatfag. Weregma otsi 
anggolo luhalfagma ap winon eke 
anggolo watfahon arimano Yudea inap 
men Yerusalem inap men ik ayegma 
welatfag inap Tirus inap men Sidon inap 
men watfag. 

18 It watfahon arimanowen wene 
hiyag nisaruk lit ouk warukon hihit 
nenepmisireg siyag angge nunundama 
werehon yanggaloho wilip nenepmisi 
ulug watfagma fano atfag. 

19 Yesus ubam ine werehon wilip atfareg 
ouk warukon fanowap eneptuk latfagma 
ap arimanowen sen hul ulug turuk latfag. 

20 Yesus otsi kim isaruk lit wene hiyag 
isaruk latfag. "Allah suwon Anggengge 
hit ngi amuhuben henenggengge elehon 
henehiyeg toho welamuhup. 

21 Hit ketiya suburu obok toho 
welahebon henehiyeg toho welamuhup. 
Allahn sebe roho og hisahumu naruk 
lamuhup. Hit ketiya hinindi anggin toho 
wereg lit uba yatuk lahebon henehiyeg 
toho welamuhup. Allahn hinindi seyap 
henebuhumu inda yatuk lamuhup. 

22 Ap kinangmon atik ibahon ino Otsi 
ulug aben hit hunubahet ninirim ulug 
yanggal heneptuk lit henebug uruk 
lit hununuk uhupteg wasubag sup 
hisarukmu henehiyeg toho welamuhup. 

23 Hit hunubam ari turuk isalug onggo 
suwon poholma fet nenesug ulug 
hinindi se roho wereg lit henehiyeg 
toho welamuhup. Hit hunubam ari turuk 
lamuhup hag toho wene hiyag isaruk 
latfag inap Allahn mon enepfahon ari 
roho unusuruk latfag. 

24 Hit henenggengge anggolo werehon 
hinindi anggin toho welamuhup. Atam 
hiren angge anggolo werehen hinindi se 
roho welatikip. 

25 Hit suburu henehum ouk toho naruk 
lahebon hinindi anggin toho welamuhup. 
Fobik hit suburu obok hahup. Ketiya 
inda yatuk lahebon hinindi anggin toho 
welamuhup. Fobik hinindi siyag toho 
wereg lit uba yatuk lamuhup. 

26 Aben ketiya hit wel heneptukon 
hinindi anggin toho welamuhup. Ari hag 
toho Allah wene hiyag husul uruk lit 
enele si uruk latfahon arimano inikni 
unumban we tem toho uruk ulug wel 
eneptuk latfag," ari ulug Yesusen otsi 
hiyag isibag. 

27 Yesusen wene hiyag isaruk lit, "Hit An 
nele holtuk lahebon tot hiyag hisamin: 
Ap seliyon hinindi roho welamuhup. Hit 
hunubam ninirim perukon unubam fano 
ane turuk lamuhup. 

28 Hit pet heneptukmu hi eneptuk 
lamuhup. Hit yik hunusurukmu unubam 
sembahyang uruk lamuhup. 

29 Ap ekeyen suwahal uruk lit 
horoholiyanggen fumag huwatuk halug 
fumag fil oho nuwarin ulug unug uruhun. 
Hasum hebemon taluk haptuk halug sum 
undamon oho hilimin ulug 0g uruhun. 

30 Aben foroho laruhun angge fahet 
heng haptuk halug foroho laruhun angge 

og uruhun, og uruhun angge famen nin 
uwag oko og nimin ulug heng tuhun fug. 

31 Hiren ap winonen let neneptep peruk 
lahebon hag toho ap winon ler eneptuk 
lamuhup. 

32 Hit honolohotma werehon eneg 
hinindi reg lamuhupmu Allahn onggo 
nungge og hisahu? Ap siyag ane turuk 
inaben oho onori onolohotma werehon 
inindi enesug lit wereg. 

33 Hit hunubam fano ane turukon eneg 
hiren oho fano ane turuk lamuhup halug 
Allahn onggo nungge og hisahu? Ap 
siyag ane turuk inaben onori fam ari 
roho turuk. 

34 Nonori folo-folo hebeloho og nisa 
waharuk inap ulug henengge ilamna og 
isahup halug Allahn onggo nungge og 
hisahu? Ap siyag ane turuk inaben oho 
ambi roho hebeloho og nisa waharuk 
ulug siyag ane turuk inap ilamna og 
isaruk. 

35 Nori, hiren seliyon hinindi enesug 
lit unubam fano ane turuk lamuhup. 
Honoriyen, 'Suhuloho og hisa wamulen 
heng heneptuk lahe,' uruk isalug hiren 
0g isaruk lit suhuloho 0g nisa wamusa 
ulug wenggeltuk lamuhup fug. Ari roho 

wenggeltuk lamuhup fugmu Hinikniyen 
onggo suwon og hisahumu Allah palimu 
werehon Umaliki amuhup. Inindimu 
onolok toho wereg lit Allah ubam Ninikni 
uruk eleg angge famen Allahn unubam 
fano ane turuk. 

36 Hinikni indi fano wereg hag toho hir 
oho hinindi fano roho welamuhup." 

37 "Allahn hit hunubam unggum 
umbuhu rohon hiren honori unubam 
unggum umbuk fug. Allahn hit hele wat 
henebuhu rohon hiren oho honori hele 
war enebuk fug. Hit hunundama pug 
toho foroho lamuhubon pisala rebesuhup 
halug honoriyen pug toho forohowon 
pisala rebesuhup. 

38 Hiren og isahup halug iren oho 
og hisahup. Hiren honori saho 
kubag fanowon fam og isaruk lit 
hililoho kilaptukmen keleg uruk halug 
hininggiken hondo roho tung halug 
kolo reg ambeg hilili felug hindal-hindal 
wamburukmu honori og isaruk lahep 
hag toho Hinikni Allahn mun angge man 
angge og hisaruk laruhu. Saho og isaruk 
lit kubag wirim toho og isahup halug 
iren oho wirim toho og hisahup," ulug 
Yesusen hiyag isibag. 

39 Yesusen nin indit toho hiyag isaruk 
lit, "Ap il siyahon ekeyen are il siyahon 
eke inggik senetug la reg? It pirenet 
samalingmu mako wambuk fug teg? 

40 Ap mun ane man ane oluk ahun 
misihen ot eke uwan hiyag utukmu ot 
inowen owe palimu wereg eleg. Obog 
toho oluk atuk halug eneg owe ino men 
ambi roho wereg. 

41 Hare ilmu e asinggilin toron werehon 
haruk lahen angge famen e uwag suwon 
hinggareg hilmu werehon nungge fahet 
haruk lahen fug? 

42E uwag suwon hilmu werehon yet 
ha fug teg lahen angge famen hare 
fam, 'Ma, e asinggilin toron werehon 
hilmu oho-hubahamin,' nangginoho uk 
teg lahen? Hat hele si uruk hahun! Hat 
hilmu e uwag suwon tam oho fuhunteg 
hil seleg aruhumu hare ilmu e asinggilin 
toron werehon oho-fesuhun halug fano." 

43 "E fanowonen anggen siyahon yihik 
fuk fug teg, e siyahonen anggen fanowon 
yihik fuk fug teg. 

44E obog toho anggen yihikmu pen 
halug e ebe honoluk atuk. Wiringgil alog 
ahen fam sawe anggen tahanuk fug 

teg. Folim alog ahen fam soluk anggen 
tahanuk fug teg. 

45 Ap fanowonen indimu fano 
angge forohowon eneg wilibuk teg. Ap 
siyahonen indimu siyag angge forohowon 
siyahon eneg wilibuk teg. Ap enembilik 
fam urukon inindimu forohowon eneg 
wilibuk teg." 

46 "Hit nungge fahet henembilik fam An 
nubam, 'Nikni, Nikni,' uruk lahep? Nikni 
uruk lahep angge famen Anden hiyag 
hisaruk lahiyon senetuk lahep fug. 

47 Ap An nambeg waharuk lit Nele fano 
holtukon ap sa fam wirim timin? Ap ino 
fahet wirimangge hiyag hisamin. 

48 Ap ekeyen o witnin ulug o ulun fo 
roho oho felug kinang ineyon fam uwag 
pilaptisi. Osit humon naruk lit ik fu 
waharuk lit o ino kik turukmu o uwag ine 
roho pilaptisimu yuk turuk latisi fug. 

49 Ap an nele isanggo famen holtuk 
angge famen Anden urukon hikit toho 
turuk eleg halug ibam kinang ine elegma 
wit tarisi ahun hag toho wereg. O 
ari roho wirihon ino ik fu waharuk lit 
hebeloho ikma wambirisimu siyag atisi," 
ulug indit toho hiyag isibag. 


LUKAS 7.1-7 50 


7 1 Yesusen ap anggolo wene hiyag 
isibareg o Kapernaum kibag. 

20 pumbuk ino sehen seneg inap 
onowe inowen amingmingangge indi reg 
latfahon ino ouk anggin toho waruk lit 
war am hag teg latfag. 

3 Sehen seneg inap onowe inowen 
Yesusen ap hihir eneptuk urukon hol 
hibareg Yahudi inap onowesi fam, "Hit 
lalihipteg namingmingangge hihit nirik 
watmisiyen hondoholug watihip," ibag. 

4 Aren ari ibagma it Yesus ambeg 
watfareg enele ine roho heng turuk 
lit, "At asukun fano roho werehen 
amingmingangge hihir itmihin ulug 
hondog Habik wahe. 

> Aren nit fahet indi nenesug lit wene 
uruk ibam wibukag ulug let neneptisi," 
ulug Yesus hiyag itfagma Yesus it men 
ambiyeg laruk latfag. 

6 Yesus men ambiyeg sehen seneg inap 
onowe ibam ino horogma larukmen ap 
suwon inowen ori Olohotma lalihip ulug 
mon enepfagma Yesus fam enele uruk 
lit, "Nowe, an siyag nahun nibam At kuk 
fug tehen sat toho watmisi fug ehek. 

7 An siyag nahun pihireg Olohotma 
watnin fug ulug pok ahireg Ele il misig 

imisimu namingmingangge fano atmisi 
peruk lahi ehek. 

8 An oho nowesi suwon enepma 
welahimu an napma oho notsi wereg. 
Not misig fam, 'Lag!' uruk lahimu laruk. 
Misig fam, 'Ma!' uruk lahimu waharuk. 
Namingmingangge fam, 'Yabuk aru 
wirin!' uruk lahimu wituk ehek," ulug 
Yesus hiyag Itfag. 

9Iren hiyag Itfag ane hol hibareg 
Ahiyeg hibareg hebeloho ap Ombolim 
laruk latfahon arimano fam, "Hun ariyen 
An nubam wenggel hehek hag toho ap 
Israel inap An nubam wenggel harukon 
misig oho isarikik fug," ibag. 

10 Ari ibagma ap mon enepfahon 
arimano suhuloho inibam libareg kim 
harukmen sehen seneg inap onowe 
amingmingangge ino fano atfag. 

11 Misihim Yesus men Otsi men o Nain 
larukmu ap anggolo Ombolim laruk 
latfag. 

120 pumbuk ari elehet walinggoho 
kilabegma elehet sok horogma larukmu 
ap warehon paya rulug sok ino fam 
wilibig waharuk latfag. Isinga yuwohon 
amloho we misig eneg welatfahon ino 

war atfagma ap anggolo hiyap ino men 
wilip atuk latfag. 

13 Wilip atuk latfagma Nonowe Yesusen 
hiyap ino yet hibareg Indi haruk lit, "Uba 
yatuk eleg," ibag. 

14 Ari ibareg paya rulug larukmu Yesus 
iraham libareg sen haruken ap itano 
unduhuk latfagma Yesusen, "Namloho, 
Anden hat hubam in amin uruk lahi," 
ibag. 

15 Yesusen ari ibagma malik ino in 
atfareg heriyeg lit ele uruk latfagma 
Yesusen inggik lisoho isinga og itfag. 

16 singa og itfagma ap anggolo 
arimanowen enekol hibareg Allah wel 
turuk lit, "Ap suwon nabi Allahn monde 
ferisiyon nit sehelimuwen inam aha. 
Ninikni Allahn let nenebik oho pen nisa 
waha," uruk latfag. 

17 Yesusen ari tibag ane Yudea inap 
obog toho, o pumbuk walinggoho 
werehon obog toho onoluk atfag. 

18 Yesusen turuk latfag ane Yohanes 
otsiyen hol hibareg Yohanes hiyag itfareg 
libagma aren otsi piren wol enepfag. 

19 Wol enepfareg hiyag isaruk lit, "Hat 
waruhu uruk latuson ino waharikin ano, 
fobik winon eke waruhuwon mangno 

ruruk lamuhuk ano ulug kapal ha lalihip," 
ulug mon enepfag. 

20 Mon enepfahon itano Yesus ambeg 
libareg kapal haruk lit, "Yohanes ap 
ikma pilap eneptuk latisiyon inowen 
Hat hambeg kapal ha lalihip ulug mon 
nenebehekma wahe," ibareg, "Hat 
waruhu uruk latuson ino wahen ano, eke 
winon mangno ruruk lamuhuk ano," ulug 
Yesus kapal hibag. 

21 Yohanes otsi itano watfag sambil ino 
Yesusen ap ouk unubam eke hag eke 
hag werehon, siyag angge setan unubam 
werehon, inil hupnihon anggolo hihir 
eneptuk latfag. 

22 Yesusen Yohanes otsi itano fam, 
"Yohanes ambeg lalihipteg hinilen haruk 
lahebon, hinisanggowen holtuk lahebon 
aruma hiyag irik lalihip: Ap inil hupnihon 
inil fenggen atuk, ap unuyug siyahon 
fano atuk, ap enehap salukangge 
rohon fano atuk, ap inisanggo larehon 
inisanggo husuruk, ap warehon onoluk 
atuk, ap enenggengge elehon wene 
fanowon hiyag isaruk. 

23 An fahet indi nin atuk elehon ahiyeg 
toho welaruhu ulug Yohanes hiyag irik 
lalihip," ibag. 

24 Yohanesen otsi mon enepfahon 
suhuloho libagma Yesusen ap anggolo 
arimano fam Yohanes fahet hiyag isaruk 
lit, "Nungge yet hul ulug farema larikip? 
Hame mulilik la mulilik wam turukon yet 
hul ulug larikip? 

25 Nungge yet hul ulug larikip? Ap sum 
fanowon wan tehon yet hul ulug larikip? 
Sum fanowon wan teg inap arimano mun 
angge man angge fano roho naruk lit ap 
suwon inibam weregma isa lelep. 

26 Nungge fahet yet hul ulug larikip? 
Wene hiyag isaruk ahun ha larikip? We 
tem toho at wene hiyag isaruk ahun 
wereg, atam wene hiyag isaruk latfahon 
arimano ununuk palimu at wereg. 

27 At fahet haharoho imbibahon tu 
wereg, 'Yet teg lamok, Hat waharuk 
abunggalem hale fukag ulug atam Not 
misig monde fuhuk.' 

28 Hiyaben indag eneptusa inap arimano 
Yohanes palimu werehon eleg angge 
famen Allah umalikisi atukon tot toron 
arimano at apma weregma it palimu 
wereg. Ari we tem toho hiyag hisaruk 
lahi," ibag. 

29 "Ap anggolo Yohanes ele holtuson 
men pemerintah amingmingangge uang 

embelug lalihip uruk inap men nit Allah 
apma welahe ulug Yohanes ambeg ikma 
pilap nenepmihin ulug laruk latusa. 

301t Farisi inap men Musa wene onoluk 
inap arimano menen Allah fahet ninirim 
peruk lit ikma wamburukon fahet ninirim 
ulug pok atusa," ibag. 

31 Ari ulug hiyag isibareg Yesusen nin 
eke indit toho hiyag hisamin ibareg, "Ap 
ketiya werehon arimano sa hag toho 
wereg, sa fam wirim hamin? 

321t arimano malik toron onggo paloho 
waruk ambeg heriyeg lit enele abilit- 
abilit atuk lit, 'Niren waruk telehema hit 
yunggulehep fug, nit hunu sini ehema 
hit uba yarehep fug,' ulug malik toronen 
uruk ane hag toho wereg," ibag. 

33 "Yohanes ap ikma pilap eneptuk latisi 
ahun ino waharisireg suburu roti na fug 
angge ik olokon na fug angge weregma 
setan undama kirisireg turuk uruk lahep. 

34 Weregman At ap kinangmon atfahon 
ino waharisireg ik na suburu na turukmu 
yet harikipteg At suburu abuwap ahun, 
ik olokon abuwap ahun waharisimu 
pemerintah amingmingangge uang 
embelug lalihip uruk inap men siyag ane 
turuk inap men enere uruk lahep," ibag. 

35 "Mun ane man ane alemet ondomiyet 
Allah oluk teg lit wereg. We tem peruk 
inap arimanowen alem ino fag turuk," 
ibag. 

36 Farisi ahun ekeyen Yesus fam, "Hat 
suburu an min nulen lul," ibagma Yesus 
Farisi ahun ino ibam libareg heriyeg lit 
suburu naruk latfag. 

37 O pumbuk ino siyag-siyag ane turuk 
hiyap eke welatfag. Welatfareg, "Yesus 
Farisi ahun eke ambeg wahareg suburu 
naruk," urukmu hol hibareg kubag 
fanowon fam ahaluwe amben fanowon 
hinanggoho walug watfareg Yesus wereg 
ambeg kulug 

38 Ambolma in arik libareg uba yatuk 
latfag. Uba yatuk lit il ahaluwe Yesus 
uyugmu wamburuk latfagma Yesus 
uyugmu ambiyangen tung hibareg oruk 
yaron fam sumaho fibareg ahaluwe 
amben fanowon Yesus uyugmu hililfag. 

39 Hililtukmu Farisi ahun Yesus 
hondohibag ahun inowen yet hibareg 
indimuwen wenggeltuk lit, "Ap aru 
Allahn mondotebon nabi walepteg hahen 
uyugmu tung hehek hiyap tu siyag ane 
turuk hiyap ulug Oluk alep," peruk latfag. 

40 Undaman ari peruk latfagma Yesusen 
te, "Simon, wene eke hiyag hirik ohon," 
il larikim, "In," ibag. 

41In ibagma Yesusen te, "Ap pirenen 
onowe suwon misihen tohon uang 
paleg latusa. At misihen uang anggen 
teng-teng angge (lima ratus) paleg latisi, 
at ekeyen uang anggen teng piren (lima 
puluh) paleg latisi. 

42 paleg lit welatusareg it piren itanowen 
onowe fam, 'Nininggikmu elehen ayeg 
wat hum fug teg lahe,' urusama onowe 
inowen, 'Notsi, paleg lahebon fahet og 
numuhup fug, mondabi og hisarikik,' 
irisi. San ap suwon indi anggolo haruk 
lit wereg?" ulug Yesusen Simon kapal 
hibag. 

43 Kapal hibagma Simonen, "Teng-teng 
angge og itisiyon inowen indi anggolo 
haruk lit wereg peruk lahi,” il larikim 
Yesusen, "Yu, fano hiyag Nerehen," ibag. 

44 Fano hiyag Nerehen ibareg hiyap 
ino hebeloho kilap haruk lit, "Hiyap tu 
haruk lahen? An hat hibam tuma kihi 
angge famen ik Nuyug umag tamihin 
ulug 0g Nerehen fug. Hiyap tuwen Nuyug 
il ahaluwe fam umag Nabehekteg oruk 
yaron fam sumag Nabehek. 

45 Haren mako pug toho hi Nabehen 
fugmu An tuma kik wahimu hiyap tuwen 
Nuyug mako pug toho hi Nabehekteg 
ambiyangen tung Neyehek. 

46 Haren ahaluwe fanowon Nunggulmu 
are Nabehen fug, hiyap tuwen ahaluwe 
amben fanowon Nuyugmu hilil Nabehek. 

47 Hiyap tuwen An nubahet indi anggolo 
Neyehekma aren siyag ane anggolo turuk 
latisiyon Allahn ambolma embeselug 
elehap tehek. Ap eke siyag ane we tot 
turukon Allahn elehap turukmu indi we 
tot haruk lit wereg," ibag. 

#8Ibareg hiyap ino fam te, "Siyag 
ane turuk latikinon Allahn ambolmaya 
fesehekma eleg aha," ibag. 

19 Elehap tehek ibagma it Yesus men 
suburu naruk lit welatfahon arimanowen 
te, "Ap tu sa hag toho wereg? Siyag ane 
aben turukon hun tuwen eleg aha uk hag 
teg?" unundaman peruk latfag. 

50 Unundaman peruk latfagma Yesusen 
hiyap ino fam te, "An nubam wenggel 
hehenon ariyen fano ahenma hindi se 
roho hibam lamihin," ibag. 

lTot welatfareg Yesus otsi 
nisanggowen men o pumbuk suwon 
eke la toron eke la turuk lit Allah ap obog 

toho Inikni aruhu ulug wene fanowon 
hiyag isil laruk latfag. 

2Laruk lit hiyap eke unundama siyag 
angge weregma yanggaloho wilip 
enepfag hiyap men ouk winon eke 
hag eke hag werehon hihir enepfahon 
men ambiyeg laruk latfag. Ambiyeg 
laruk latfahon ununuk te Maria Magdala 
hiyap ino undama siyag angge sabiren 
welatfagma Yesusen hihitfag hiyap ino 
men, 

3Yohana ahun Khuza Herodes 
amingmingangge wereg lit uang foroho 
latfag ahun ino uhe men, Susana men, 
hiyap winon anggolo men ambiyeg laruk 
latfag hiyap arimanowen Yesus otsi 
men suburu isag isaruk lit ininggikmu 
werehon fam ler eneptuk latfag. 

4 Ap anggolo o pumbuk ekeyon-ekeyon 
Yesus iraham luhal amul ulug waharuk 
latfagma Yesusen wene indit toho eke 
hiyag isaruk lit, 

>"Ap misig anggen fok timin perisireg 
wilip atisireg anggen fok tirisi. 

Fok turukmen winon kebunggalma 
wamburusama ap unuyuhen sobir 
isarusama suwe pohol ke larukonen lit 
heheg narusa. 

6 Nin winon helep falma wamburusareg 
wilip atusa angge famen kinang ahaluwe 
elehen lilog atusa. 

7 Nin winon hohol angge sehelimu 
wamburusareg hoholangge siyahon men 
ambi roho wilip atusareg siyahon ino 
yar atuk lit fanowon ino waroho hondo 
rebeserisi. 

8 Winon kinang fanoma wamburusareg 
fano roho wilip atusareg anggen 
teng-teng angge yihik ferusa." Yesusen 
ari ulug hiyag isibareg, "Ap sa isanggo 
wereg halug ihiyon ari holtuk laruhu," 
ulug Ele ine roho hiyag isibag. 

9 Hiyag isibagma Otsiyen te, "Indit toho 
hiyag nesehenon nungge pehenteg hiyag 
nesehen," ulug kapal hibag. 

10 Kapal hibagma Yesusen hebeloho, 
"Allahn ap obog toho Inikni aruhuwon 
hiraho latisiyon ino hit fahet inamap 
hisarisi, ap winon hirako werehon fahet 
indit toho hiyag isaruk lahi. It arimano 
inil fam haruk angge famen fuki roho 
yet hahup fug, inisanggo holtuk angge 
famen fuki roho holuhup fug ulug indit 
toho hiyag isaruk lahi," ibag. 

11 Yesusen indit toho hiyag isibareg pikit 
toho hiyag isaruk lit, "Anggen fok turuk 

angge ino Allah wene fanowon hag toho 
wereg. 

12 Kebunggalma wamburusa ihiyon ari 
atam wene holtuk angge famen Iblis 
waharuk lit Allah fam wenggel harukmu 
Aren fanowap enebuhu rohon ulug wene 
unundama werehon eleha feseruk. 

13 Helep falma wamburusa ihiyon ari 
atam wene holuhupteg enehiyeg hahup 
angge famen umanggen elehen ilamna 
roho wenggel hahupmu wal isaruk angge 
waruhu sambil umbusuhup. 

14 Hoholangge sehelimu wamburusa 
ihiyon ari wene atam holuhup angge 
famen fobik welamuhupteg nungge 
ane senebuhuk ulug inindi anggin toho 
wereg lit mun angge man angge foroho 
lale peruk lit enesehet teg lit werehen 
anggen yihik fuk fug teg. 

15 Kinang fanoma wamburusa ihiyon ari 
ap Allah wene holuhupteg inindimu fano 
roho foroho lit uwag ine roho unduhuk lit 
anggen fano yihik feruk lamuhup," ulug 
pikit toho hiyag isibag. 

16 Yesusen ele hiyag isaruk lit, "Ap 
ekeyen iral hunduhuk felug kou po rehon 
elma kilabuk fug teg, o inditmu umbuk 
fug teg. Ap obog toho olma kurukon 

unubam umbagpag tukag ulug lehoma 
emberuk lamuhup. 

17 Hiraho lit werehon we tem inam 
aruhu, mapmu reg lit werehon we tem 
ebenam aruhumu onoluk amuhup. 

18 Hiyag hisaruk lamuhup ane fuki roho 
hinisanggo fam holtuk lamuhup. Ap san 
fano roho foroho laruhumu Allahn sebe 
roho og uruhu. Ap san fano roho foroho 
elegma tot werehon itano Allahn lisoho 
hilahu," ibag. 

19 Yesus isinga men Otsi yuhon men 
Ambeg watfareg olma kul ulug turukmen 
ap anggolo keleg tehen kuk fug teg 
latfag. 

20 Kuk fug teg latfagma aben Yesus 
fam, "Hisinga men Hotsi men pen Hiya 
wamul ulug wahasa angge famen selma 
wereg," ulug hiyag Itfag. 

21 Hiyag Itfagma Yesusen hebeloho Ele 
uruk lit, "Allah wene holtuk lit fano ane 
turukon aruma An nisinga notsi wereg," 
ibag. 

22 Misihim Yesusen otsi fam, "Ik fumag 
fil nindig amulen maniyek," ibagma kou 
fam kibareg laruk latfag. 

23Ik ahum pali ke laruk lit Yesus 
nohoruk latfag. Nohorukmu siyelu 

humon watfareg fu ruruk lit ik kililoho 
kou elma kurukmu it hililoho wambuk 
hag toho turuk latfag. 

24Turuk latfagma Yesus otsiyen At 
eleltuk lit, "Nonowe, iken nunusik oho 
turuk," ibagma Yesus in atfareg siyelu 
men ik haglabut men pet tibagma eleg 
atfagma ik yuwag atfag. 

25 Yuwag atfagma Yesusen, "Hiren 
An nubam wenggel haruk lahep fug?" 
ibagma enekol hibareg, "Yihi, ap tu sa 
hag toho wereg? Ik men siyelu men pet 
tehekma Ele holehesa," ari uruk lit it-it 
enele sahaltuk latfag. 

29Ik ahum pali ke libareg Yesus otsi 
men Gerasa inap enengginang ik Galilea 
fumag fil werehon fam libag. 

27 Libareg ik ilanma libagma ap misig 
o inowon undama siyag angge setan 
weregma amusun toho sum wan teg 
eleg lit ibam welam fug angge owik ap 
warehon kilaptuk ambeg wereg ahun 
Yesus waharikim Olohotma waharuk 
latfag. 

28 Waharuk lit Yesus yet hibareg At 
olohotma ying atfareg ele hum toho uruk 
lit, "Yesus, Hat Allah palimu werehon 
Amloho wahenma Hat an nim mangno 

roho welam fug teg lahe. Yik nuwatuk lit 
nele yong nabuk fug ulug Hubam uruk 
lahi," ibag. 

29 Ibag ane ari Yesus ap undama setan 
werehon yanggaloho wilip atuk ane 
oluk atfagma ibag. Setan inowen ap ino 
senetuk lit miyaltuk latfagma aben at 
fano welatnisi ulug inggik uyug hele fam 
pug tibag angge famen hele ino sipuk 
toho hik isalug setan inowen ap eleg 
ambeg hondoholug libag. 

30 Yesusen ap ino hinog og haruk lit, 
"Hat hunuk sa?" ibagma, "An nunuk 
Legion, nenebe luhaloho welahe," ibareg, 

31 "Ap warehon wereg ambeg aliyek 
ulug yanggal nenepmihin fug," ulug 
Yesus fam ibag. 

32? Wam anggolo altuk ke lendima 
kinang waruk lit werehen, "Wam lendima 
fam kiyek imihin," ulug Yesus fam heng 
tibagma Yesusen kiyek ibag. 

33 Ari ibagma setan arimano ap ino 
undaman wilip atfareg wam undama 
kibagma wam arimano obog toho pule 
keyen imbil-imbil ikma kibareg war 
atfag. 

34 Ari turukmu wam foroho latfag 
inap arimano yet hibareg o pumbuk 

walinggoho werehon enembeg libareg 
nenembohom ikma kehesa ulug hiyag 
isibag. 

35 Hiyag isibagma ap arimanowen ha 
lul ulug watfareg ap setan ubamon 
wilip atfag ahun ino indi anggat teg lit 
sum wan toho Yesus iraham heriyeg lit 
weregma yet hibareg enekol hibag. 

36 Enekol harukmu ap Yesusen 
fanowap turukmu kilaboho latfag inap 
arimanowen ari roho fanowap tehek ulug 
ap watfahon arimano hiyag isibag. 

37 Hiyag isibagma Gerasa inap obog 
toho arimanowen, "Haren tehen ane 
ari nit nenekolen Hat o aru nit men 
welamuhuk fug, lamihin," ulug Yesus 
hiyag Itfag. Hiyag Itfagma kou fam 
lahibareg watfag fil suhuloho lamin ulug 
turukmen 

38 ap setan undama yanggaloho wilipfag 
ahun inowen, "An eke Hat min ambiyeg 
lul," ibagma 

39 Yesusen, "Hibam lamihinteg Allahn 
fanowap habehek ane ap hiyag isaruk 
laruhun," ibag. Ibagma o pumbuk 
walinggoho libareg Yesusen an ari roho 
hihit naptisi ulug ap hiyag isaruk latfag. 

40 Yesus watmisi ulug ap luhaloho 
wereg lit yet tegman enembeg suhuloho 
watfag. 

41 Watfagma o sembahyang uruk ibam 
ngi ahun ino unuk te Yairus Yesus ambeg 
watfareg Alukema hur atfareg, "Nowe, 
nahaloho misig enehangge ouk waruk 
lit war am hag tehen hihit nitmihinen 
an nibam lul," ibag. Malik ino indag 
tibag sali mo ilig am wirig am turukmu 
nisanggowenam (dua belas tahun) hag 
toho atfahon welatfag. Yairus men 
ambiyeg larukmu ap anggolowen Yesus 
miyaltil laruk latfag. 

42 (8:41) 

43 Larukmu hiyap eke mep wiliptukmen 
mo nisanggowen atfagma aben oho 
hihibuk fug teg latfahon ino Ombolim 
laruk latfag. 

44 Ombolim laruk lit Yesus horogma 
libareg Asum atog Ambol filen inggiken 
ki harukmen mep ino palfag. 

45 Mep ino palfagma Yesusen hebeloho 
san An ki Neyehek ulug kapal isibagma 
enele eleg angge welatfagma Petrusen, 
"Nowe, ap anggolo waharuk lit miyal 
Habil waharukmu esehen fug?" ibag. 

46 Esehen fug ibagma Yesusen, "Ap 
ouk ubam werehon ekeyen Nasum ki 
Neyehekma fanowap tihi peruk lahi, An 
nubam eneg tehek," ibag. 

47 Ibagma hiyap inowen ki hihi ane Oluk 
aha pibareg uwag elek turuk lit Yesus 
alukema hur atfareg fag toho hiyag 
isaruk lit, "An fano atmin pihireg Asum 
ki hihimu mep wiliptuk latikikon ino 
palehekma fano ahi pihi," ulug fag toho 
hiyag isibag. 

48 Hiyag isibagma Yesusen, "Nahaloho, 
hundaman fano atmin pehenon ariyen 
fano ahen, hindimu hahiyeg toho 
lamihin," ibag. 

19 Yesus ele irikim wene uruk ibam 
ngi ahun are eke watfareg, "Hahaloho 
mondabi war ahama Yesus ele ying turuk 
lit hag toho hondoholug la fug," ibag. 

50 Ibag ane ari Yesusen hol hibareg 
Yairus fam te, "Hakol ha fug, hindimuwen 
tem toho peruk lamin, hahaloho fano 
arik ohoreg," ibag. 

71 Ibareg Yairus ibam libareg ap 
arimano unubam hit kik wam fug ulug 
per enepfareg Otsi Petrus men Yohanes 
men Yakobus men malik ino ikni isinga 
men eneg hondog eneplug olma kibag. 

52 Kurukmen ap anggolo selma 
welatfahon arimanowen uba kulangge 
leho latfagma Yesusen, "Uba yabuk fug, 
malik aru war aha fug, nohoruk," ibag. 

53 Nohoruk ibagma ap arimanowen 
malik tu war aha angge famen Yesus 
nungge fahet nohoruk ehek ulug inda 
yaho fisibag. 

54 Ari uruk latfagma Yesusen malik ino 
inggik seneg lit, "Nahaloho, in amin," 
ibagma 

>> pin oluk atfareg in atfagma Yesusen, 
"Suburu namisiyen og emek," ibag. 

56 Ikni isinga yuk lagmag ibagma malik 
ari hihirihi ane ari ap hiyag isa fug ulug 
komo enepfag. 

9 lYesusen otsi nisanggowen 

wol enepfareg, "Hiren setan ap 
unundama siyag angge werehon wili 
feseruk lit ap ouk unubam werehon oho 
hihir eneptuk lamuhup," ulug inineyap 
enepfag. 

2 Inineyap enepfareg mon eneptuk lit, 
"Allah ap obog toho Hinikni aruhuwon 
fahet hiyag isaruk lit ouk warukon eke 
hihir eneptuk lamuhup," ibag. 

3"Hit laruk lit wanggun men sum 
men naruk angge men uang men sum 

henebemon piren men mun angge man 
angge wa fug angge henebe eneg lahup. 

4 Ap ekeyen pali wat heneptuk halug o 
ino welamuhupteg o ekema luk oho lit 
halug welamuhup ambeg inowen wilip 
amuhup. 

> Ap eke hit fahet ninirim uruk halug 
o pumbuk ariyen wilip amuk oho lit 
kinang hunuyugmu werehon it wenggel 
haruk lamuhup ulug ho roho pila feselug 
laruk lamuhup," ulug Yesusen otsi hiyag 
isibareg mon enepfag. 

6 Mon enepfagma libareg o pumbuk 
walinggoho wene fanowon hiyag isil 
laruk lit ap ouk warukon hihir eneptuk 
latfag. 

7 Herodes ap suwon Galilea kinang 
seneg latfahon inowen Yesus otsi menen 
turuk latfag ane ari fahet ap winonen te, 
"Yohanes Herodesen ware feserisiyon 
ino oluk atisi," ulug urukmu hol isibareg 
Herodes ino indi su atfag. 

8 Ap winonen Yesus fahet enele uruk 
lit, "Elia indam welatfahon nin inam 
atisi," urukmu ap winonen, "Wene tam 
hiyag isaruk latfahon arimano misig oluk 
atisireg turuk ano," uruk latfag. 

Uruk latfagma Herodesen, "Yohanes 
ino anden anggolop kong toho ware 
feserikik angge famen ap ari fano ane 
anggolo turuk urukon ari sa fahet uruk?" 
ibareg ap ari nilen yet hele pibag. 

10 Yesus otsi nisanggowen itano 
suhuloho Onowe ambeg watfareg 
yabuk ari-ari turukuk ulug hiyag 
Itfagma Yesusen nenemumu lulteg tot 
welamuhuk ulug o pumbuk misig unuk 
Betsaida ino it eneg hondog eneplug 
libag. 

11 | aruk urukon ap anggolowen hol 
hibareg onombolim libareg palu arik 
libagma Yesusen fano wahasa pibareg 
Allah ap obog Inikni aruhu ulug hiyag 
isaruk lit ap ouk warukon unundaman 
fanowap nenepmisi pibahon eke fanowap 
eneptuk latfag. 

12Mo ubuk ik ohoma Yesus otsi At 
iraham libareg enele uruk lit, "Nit tuma 
farema welahereg ap anggolo aruma o 
walinggoho lalusareg nohoruk ambeg 
men suburu men yami rulusan hiyag 
isimin," ibag. 

13 Ibagma Yesusen, "Hiren suburu og 
isalihip," ibagma, "Niren foroho laheyon 
suburu roti fuwaben, ikan piren ariya 

wirim am fug tehen suburu anggolo 
onggo palik lalug eneg te ap anggolo 
aruma wirim am teg," ibag. 

14 Ap welatfahon arimano teng-teng 
angge (lima ribu) welatfag. Yesus otsiyen 
ari ibagma Yesusen it unubam, "Ap 
aruma teng piren heheg palu amusareg 
hur amusan hiyag esemek," ibag. 

15 Ibagma Otsiyen ap arimano fam teng 
piren heheg hur amiyek ibagma hur 
atfag. 

16 Hur atfagma Yesusen roti fuwaben 
men ikan piren men wibareg seneg lit 
poholma lahap haruk lit sembahyang 
ibareg Otsi fam fibir enebiyek ulug 
kut-kut ininggikmu imbibag. 

17 0g isibareg nibagma it obog toho 
enehum atfag. Enehum atfagma alindik 
atfahon sum nisanggowen yuharoho 
imbibag. 

18 Misihim sambil Yesus amu 
sembahyang urukmu Otsi Ambeg 
watfagma hinog og isaruk lit, "Ap 
anggolo aruman An fahet sa peruk?" 
ibag. 

19 Ari ibagma iren hebeloho hiyag Utuk 
lit, "Ap winonen te Yohanes ap ikma 
pilap eneptuk latisiyon ino ano, winonen 

te Elia ano, winonen ap indam wene 
hiyag isaruk latfahon war atfahon misig 
oluk atisireg uruk ano," ulug hiyag Utuk 
latfag. 

20 Hiyag Utuk latfagma Yesusen, "Hiren 
te An fahet sa peruk lahep?" ulug umung 
isibagma Petrusen, "Hat Mesias Allahn 
mon Haptisiyon ino welahen," ibagma 

21 Yesusen otsi fam Ele ine roho komo 
eneptuk lit, "At Mesias Allahn monde 
ferisiyon ino wereg ulug ap hiyag isa 
fug," ibag. 

22 Yesusen otsi hiyag isaruk lit, "At 
ap kinangmon atfahon ino aben Ubam 
siyag ane anggolo tuhupmu Yahudi inap 
onowesi men Musa wene onoluk inap 
men imam onowesi menen At ninirim 
uruk lit ware fesuhupmu hup pirenam 
wareg welaruhureg inggik hinahaneg 
angge Allahn Olukap tuhu," ibag. 

23 Ibareg it obog toho hiyag isaruk 
lit, "Ap An nombolim larukon inowen 
inggareg apmayap taruk lit likiya hupmu 
teltuk ahen ha rulug An nombolim laruk 
laruhu. 

24 An noluk welaruhuk peruk lit werehon 
ino oluk welaruhu fug. An nunuk fahet 

ware fesuhubon ino mondabi oluk 
welaruhu. 

25 Ap eke pohol men kinang men mun 
angge man angge ngi aruhu angge 
famen inggarehen siyahap tahureg war 
aruhumu nangginoho fano welaruhu? 

26 Ap sa An men Nawene men fahet 
inggali haruk halug At ap atik ibahon ino 
Ikni men Otsi malaikat menen Ineyap 
turukmu umbagpag toho waruhu sambil 
ap ino fahet Inggali hahu," ibag. 

27 "Hit ap aruma welahebon ekeyen 
Allah ap obog toho Inikni arik oho 
waharukmu kim hahupteg eneg war 
amuhup. Ari we tem toho hiyag hisaruk 
lahi," ibag. 

28 Wene ari hiyag isibareg hup likinenam 
atfagma Yesusen punumu sembahyang 
ul ulug Otsi Petrus men Yohanes men 
Yakobus men hondog eneplug lahibag. 

29 Sembahyang urukmu Yesus orohole 
nin atfagma Asum umbagpag turuk lit 
yanggo ribag. 

30 Weregman ap piren Iraham unduhuk 
lit At men enele uruk latfag. 

31 Enele uruk latfahon itano Musa men 
Elia men enebe umbagpag toho inam 

atfareg o Yerusalem lahunmu Hubam 
ari-ari tuhup ulug hiyag Utuk latfag. 
321t enele urukmu Petrus men ori 
men nohoruk latfareg in atuk lit yet 
harukmen Yesus anggelem atfagma ap 
piren Iraham unduhukmu yer isibag. 

33 Yer isibagma it piren lul ulug 
turukmen Petrusen Yesus hiyag Utuk lit, 
"Nowe, o tuma fanoma nenehiyeg toho 
welahereg tomi hinahan wibul, Hat fahet 
misig, Musa fahet misig, Elia fahet misig 
wit husul," ibag. O wit husul ibag ane 
ari Petrus indimu sohu roho wereg lit 
apelehen ibag. 

34 At ele urukmu itano hina watfareg 
hililip enepfagma it enekol hibag. 

35 Enekol hibagma Ele hina apmaneyen 
uruk lit, "An namloho mumal tarikikon 
tu, At ele holtuk lamuhup," ibag. 

36 Ele ari urukmu itano Yesus amu 
unduhuk latfag. Yesus otsiyen hibag ane 
ari fahet ap winon hiyag isa fug angge 
we sohuwon atfag. 

37 Nohibareg likiyamon punumuwen 
wamburukmen ap anggolo luhaloho 
Yesus olohotma watfag. 

38 | uhal arik watfahon arimano misihen 
Yesus fam, "Nowe, an namloho misig 

enehon pen hamihinen Hat hubam heng 
Haptuk lahi," ibag. 

39 "Setan siyag angge ino malik undama 
kulug watukmu ele hum toho uruk lit 
malik ebe miyaloho hik-hak isarukmu 
elemahowe salno-salno wamburuk. 
Siyag angge inowen ele yong turuk lit 
malik ino famen wilip am fug angge 
wereg. 

40 Hat hotsiyen yanggaloho wilibiyek 
ihimu yanggaluk fug teg lahasa," ari ulug 
ikniyen Yesus hiyag Itfag. 

41 Hiyag Itfagma Yesusen, "Hit aruma 
welahebon Allah ubam wenggel ha fug 
angge hinindi sohu roho weregman 
eneg An nindi imbik wamburuk lit hup 
nowenam hit men welaruhuk? Malik ari 
folo walug maniyek," ibag. 

42Ibagma malik ino Yesus horogma 
walug watfagma siyag angge inowen 
malik ino miyaloho kinangma hik 
isibagma Yesusen setan ino Ele ine roho 
pet turuk lit malik ino fanowap tibareg 
ikni 0g itfag. 

43 Og itfagma Allah inggik ine reg 
lit fanowap tehek ulug enekol hibag. 
Yesusen tibag ane fahet enekol haruk lit 

weregma Yesusen otsi unubam Ele uruk 
lit, 

44" Anden hiyag hisaminon aru 
hinisanggo fano roho holeg lamek: At ap 
atfahon ino ap kinangmon ininggikmu 
aruhu," ibag. 

45 Yesusen hiyag isibag ane fahet Otsi 
inindi seleg atfag fugmu sohu roho 
welatfag. Nungge hiyag nisamin ulug 
ehek ulug enekolen kapal hibag fug. 

46 Welatfagma Yesus otsi it-it enele uruk 
lit, "Nit welaheyon aruma hat suwon 
ano, an suwon ano," ulug enele sahaltuk 
latfag. 

47 Īren peruk latfag ane Yesusen oluk 
atfagma malik toron eke wak libareg 
Iraham unduhuk fik watfareg Ele uruk 
lit, 

48 "Ap san malik toron tu hahon An 
nunuk fam ibam hondoko kilaptuk 
halug at inowen An ibam hondoko kilap 
Naptuk. Ap san an ibam hondoko kilap 
Naptuk halug An Nikni mon Naptisiyon 
ino oho ibam hondoko kilaptuk. Hit 
sehelimu an toron welahi perukon ino 
eneg ori palimu wereg," ulug hiyag 
isibag. 

49 Welatfagma Yesus ot Yohanes 
inowen, "Nowe, ap misig Hat hunuk uruk 
lit ap unundama siyag angge werehon 
yanggaloho wiliptukmu yet harukukteg 
hat nit men ambiyeg laruk lahe fug 
angge re imbisin ulug pet turukuk," ulug 
Yesus hiyag Itfag. 

50 Hiyag Itfagma Yesusen hebeloho 
hiyag isaruk lit, "Ap eke nit men seli roho 
wereg elehon ino nit fil werehen imbisin 
ulug pet tuk fug," ibag. 

51 Allahn Yesus An men welamuhuk 
ulug lisoho wahuk pibag sambil ino 
horog atfagma Yesus wenggel hibareg 
Yerusalem lamin ulug libag. 

52 Yerusalem lamin ulug libareg Otsi eke 
fam, "Hit tam lalihip," ulug mon enepfag. 
Mon enepfagma libareg Samaria inap 
inibam o pumbuk misig libag. Libareg 
Yesus men waharukon noholusa ambeg 
o hiyag nesemek ulug heng enepfag. 

53 Heng enepfagma it Samaria inaben, 
"Yesus At Yerusalem lahu ahun nit 
ninirim," ibag. 

54 Ari ibag ane Yesus otsi piren Yakobus 
men Yohanes menen hol hibareg Yesus 
fam, "Nonowe, ap aruma indoken 

namisiyen indok poholman pilabik 
wamulen pilabiyek in," ibag. 

>> Ari ibahon fahet Yesusen siyag 
pibareg per enepfag. 

56 Per enepfareg Yesus men Otsi men o 
winama libag. 

57 Yesus otsi men kema larukmen ap 
misig Yesus ambeg watfareg, "Nowe, 
Hat kema-kema lahun ambeg an oho 
ambiyeg laruk lamuhuk," ulug Yesus fam 
ibag. 

58 Ari ibagma Yesusen, "Olomene 
nohoruk ambeg ei helep elma wereg. Nin 
ari hag toho suwe nohoruk ambeg ei e 
fam wirig. At ap kinangmon atik ibahon 
ino yug toho nohoruk ambeg mondabi 
eleg," ulug ap ino fam ibag. 

59 Ap ino fam ari ibareg Yesusen ap 
winon eke fam te, "An men ambiyeg 
lul," ibag. Ibagma ap inowen Yesus fam 
heng uruk lit, "Nowe, an nikni war arik 
oho turuken lamin. War atmisimu yale 
feselug Hambeg suhuloho waruhuk," 
ibag. 

60 Ibagma Yesusen hebeloho ap ino fam 
Ele uruk lit, "Ap war atukon ari ap atam 
war atuson arimanowen yale fusukag. 
Anden hat hubam Allah ap obog toho 

Inikni aruhuwon fahet lahunteg hiyag 
isaruk laruhun ulug hiyag hutuk lahi," 
ibag. 

61 Ari ibagma ap winon eke watfareg 
Yesus umung haruk lit, "Nowe, an 
oho Hat men laruk laruhuken an 
nibam suhuloho laminteg nori an men 
werehon nori ulug hi enebuhukteg 
Hambeg waruhukmu eneg Hat men laruk 
lamuhuk," ibag. 

62 Ari ibagma Yesusen ap ino fam Ele 
uruk lit, "Ap ekeyen yabuk wituk lit wen 
ele fano hale femin peruk angge famen 
ambol fil hebeloho yet haruk halug wen 
ele siyag aruhu. Ari famen ap ari Allah 
weregma kuhu fug," ibag. 

1 O 1 Welatfareg Nonowe Yesusen 

ap teng pirenman nubam hilag 
nisanggo fumahen (tujuh puluh) mumal 
enepfareg, "An honombolim waruhuken 
hit piren ut heheg tam o pumbuk 
arimano lalihip," ulug mon enepfag. 

2 Mon enepmin ulug Ele indit toho hiyag 
isaruk lit, "Suburu yatuson wirik atisimu 
ebe anggolo wereg angge famen aben 
yahaloho warukon we tor angge wereg. 
Yabuk ngi ahun fam heng turuk lit, 
'Suburu wirikon yahaloho walihip ulug 

ap mon enebuhun,' ulug heng turuk 
lamuhup," ibag. 

3"Nori, ketiya hit lalihibon Anden 
mon heneptuk lahiyon olomene olokon 
sehelimu wam domba laruk hag toho 
laruk lamuhup ulug mon heneptuk lahi. 

“Uang anggen het toho yuhabuk fug 
angge, sum suknuk fug angge, sepatu 
hunuyugmu kilap ta fug angge laruk 
lamuhup. O pumbuk misig lul puhup 
ambeg ino larukmu keman aben hondoko 
kilap henebuk nowen hi enebuk fug. 

Hit olma kuhupteg, 'Nori, fano 
welamuhup,' ulug hi eneptuk lamuhup. 

6 Hi eneptuk lamuhupmu inindi fano 
atuk halug wene fanowon unubam 
aruhu. Inindimu inirim peruk halug wene 
fanowon ari hiren suhuloho hilalug o 
winama lahup. 

70 lul puhubon ino lahupteg weregma 
ap o ino werehonen suburu og 
hisahupmu naruk lamuhup. Allah yabuk 
wituk lamuhupmu iren suburu og hisaruk 
lamuhup. Ap winonen og nisawag ulug o 
eke la o eke wam turuk lamuhup fug. 

80 pumbuk misig kuhupmu o ari 
inaben fano wahep ulug olma kilap 

henebuhupteg suburu isag hisahup halug 
fano naruk lamuhup. 

20 inowen ap ouk warukon hihir 
eneptuk lamuhup. Wene hiyag isaruk lit, 
'Allah hit obog toho Hinikni aruhuwon ino 
horogma wereg,' ulug ap hiyag isaruk 
lamuhup. 

100 misig kuhupmu aben nori ulug hi 
heneptuk eleg halug it inibam owahalma 
in amuhupteg unubam henele uruk lit, 

11 'Henengginang nunuyugmu alinlan 
werehon tel isalug o ekema lul,' ulug 
hiyag isaruk lit, 'Allah ap obog toho 
Inikni arik oho waruhuwon ino horog 
tehen honoluk toho welamek,' ulug ap 
arimano hiyag isahup. 

12 Nori, Allahn alem obog toho kong 
tuhu sambil ino o Sodom inap we tot 
fano welamuhup angge famen o ari 
mondabi siyag aruhu. Ari tem toho hiyag 
hisaruk lahi," ibag. 

13 "Hit Korazim hinap, hinindi anggin 
amag. Hit Betsaida hinap, hinindi anggin 
amag. Hit ouk warukon hihir eneptuk lit 
fanowap heneptikik hag toho ap yatma 
wereg inap Tirus inap men Sidon inap 
men fanowap eneplema it arimanowen 

inindi folo-folo anggar atepma fesi 
lahaptuk lit siyag ane embeselep. 

14 Allahn ap minggir enepmin puhu 
sambil o Tirus men Sidon men fano 
welamuhup, hit eneg siyag amuhup. 

15 Hit Kapernaum hinap nungge peruk 
lahep? Allahn poholman lisoho og 
nenebuhu peruk lahep angge famen 
ap war atuk ambeg hik hisahu," ulug 
Yesusen o pumbuk arimano inap hiyag 
isibag. 

16 Hiyag isibareg Yesusen otsi unubam, 
"Hit henele holtukon arimanowen An 
nele holtuk, hit henele holtuk elehon 
arimanowen An nele oho holtuk eleg. An 
nele holtuk elehon arimanowen Nikni An 
mon Naptisiyon ino oho Ele holtuk eleg," 
ulug hiyag isibag. 

17 Welatfareg Yesus otsi teng pirenman 
nubam hilag nisanggo fumahen (tujuh 
puluh) mon enepfahon arimano suhuloho 
Onowe ambeg watfareg enehiyeg toho 
Onowe fam enele uruk lit, "Nonowe, 
ap unundama siyag-siyag angge setan 
werehon niren Hat hunuk uruk lit per 
eneptuk latukukmu nit nenele holtusa," 
ibagma 

18 Yesusen, "Iblis lebeglu hag toho 
poholman kinangma wambirikim yet 
harikik," ibag. 

19 "Nori, hunuyuhen pisanggo men 
kirimbul men sobir isahup ulug hunuyug 
ineyap heneptikik. Eke seliyonen 
hunusuhup fug ulug hit palimuwap 
heneptikik. Hit obog toho nungge- 
nungge hunubam aruhu fug ulug 
hunubam uruk lahi. 

20 Ap unundama siyag-siyag angge 
setan werehon niren per eneptukukmu 
nenele holtusa ulug henehiyeg toho 
welamuhup fug. Nit nununuk Allahn 
poholma foroho ulug henehiyeg toho 
welamuhup," ulug Yesusen otsi unubam 
ibag. 

21 Welatfagma Allah hime fanowon 
inowen Ineyap tibagma Yesusen ele 
uruk lit, "Allah Nikni, pohol kinang 
Haren seneg lahen, mun ane man ane 
onoluk inap men fahet ninindi anggat 
teg lahe peruk inap men fahet Haren 
hawene hiraho feserikin. Inindi anggat 
teg eleg inap fahet Haren hawene inama 
feserikin. Ari roho Haren fano peruk lit 
tirikin. 

22 Mun angge man angge Nikni Haren 
Ninggikmu emberikin. An fahet ap 
obog tohowen Allah amloho sa ulug 
inindi su atukmu Nikni Haren eneg An 
Holuk teg lahen. We Hat fahet ap obog 
tohowen Ikni sa ulug inindi su atukmu 
An Hamlohowen eneg Noluk teg lahi. An 
Hamlohowen Hat fahet An Nikni wereg 
ulug fag toho hiyag isaruk lahiyon eneg 
onoluk toho welamuhup," ari ulug Allah 
fam sembahyang ibag. 

23 Sembahyang ibareg Yesusen otsi 
unubam Nele imin ulug enemumu 
hondog eneplug libareg, "Notsi, hit 
hinilen haruk lahebon ari fahet hinindimu 
wenggel haruk lit henehiyeg toho 
welamuhup. 

24 Ap suwon indam welatfahonen oho 
wene uruk latfag inaben oho yet hila 
peruk latfag angge famen ketiya hiren 
yet haruk lahep. Iren oho hol hila peruk 
latfag angge famen hiren te hinisanggo 
hol haruk lahep," ulug Yesusen otsi hiyag 
isibag. 

25 Misihim sambil Musa wene oluk ahun 
ekeyen Yesusen fano ane imisi ano, siyag 
ane imisi ano aluwat hamin ulug Yesus 
kapal haruk lit, "Nowe, an Allah ambeg 

kuhukteg noluk welaruhuken nanggintuk 
laruhuk," ulug kapal hibag. 

26 Kapal hibagma, "Musan hahatfahon 
hat hapeleg toho welahen? Aren 
hahatfahon fam nungge ane uruk lahen," 
ibag. 

27 Ibagma ap inowen, "Musan hahatfag 
ane aru: Hinikni Allah hunundaman 
hinindi reg lamok, hinindiyen hinindi 
reg lamok, hunubabut fam oho hinindi 
reg lamok ulug hahatfag. Ap hit min 
welahebon arimano hininggareg hinindi 
reg lahep hag toho hinindi reg lamok 
ulug haharoho imbibahon wereg," ibag. 

28 Ibagma Yesusen, "Yu, fano hiyag 
Nerehen, ari roho turuk laruhunteg fano 
holuk welaruhun," ibag. 

29 Ibagma Musa wene oluk ahun ino 
oluk teg anggeyen awiya waruk lit, "Hit 
men welahebon arimano hinindi reg 
lamok ulug hahatfag ane ari sa fahet 
hahatfag?" ulug kapal hibag. 

30 Kapal hibagma Yesusen, "Ap misig 
welatisiyon ari fahet hiyag hitnin," 
ibag. "Ap ino o Yerusalemen Yerikho 
wambimin ulug wamburuk latisi. Kema 
wamburukmen ap enenggengge taluk 
enebeheg enebe unuseheg turuk latusa 

inap itanowen ap ino ware feserusa. 
Ware feserusareg indi eneg tot oluk 
weregma aren angge hilalug ebe 
embeselug larusa. 

31Embeselug larusama weregman 
wene uruk ibam ngi ahun imam misig 
funggalem ino wambirisi. Wambirisireg 
ap warehon ino yet harisireg akolen 
pisan isalug folo-folo larisi. 

32 | arisimu Lewi ahun eke ke funggalem 
ino wamburukmen ap warehon ino 
yinggigmu yet harisireg ar oho akolen 
pisan isalug folo-folo larisi. 

33 | arisimu ap Samaria ahun eke 
funggalem ino laruk latisi. Laruk lit ap 
warehon ino wereg ambeg larisireg yet 
harisireg indi harisi. 

34 Indi harisireg ap ino yinggigmu 
larisireg ahaluwe fanowon watusa ke 
arimano hilili feseruk lit puhun tirisireg 
tahangge tag tirisi. Tahangge tag tirisireg 
ap ino wam keledai fam heriye fik 
laharisireg Samaria ahun ino ap kema 
laruk lit nohoruk ibam walug larisireg 
hihituk latisi. 

35 Nohorisireg likiya re uang piren o ngi 
ahun ino og itisireg, 'Haren hihit nutuk 
laruhunon fahet yoho we tot og hirihi. 

Fobik waruhukteg let turuk laruhunon 
fahet anggolo ayeg waroho og huruhuk,' 
irisi." 

36 Yesusen wene aru hiyag itfareg kapal 
haruk lit, "Atam hahatfag ane, 'Honori 
hit men welahebon hinindi reg lamok,' 
ulug hahatfahon ari hikit toho ap hinahan 
ihiyon itano san ap warehon ino fahet 
are hag atisi peruk lahen," ulug kapal 
hibag. 

37 Kapal hibagma Musa wene oluk ahun 
inowen te, "Indi harisireg let tirisiyon 
ino umbali hag atisi," ibagma Yesusen, 
"Lamihinteg ehenon ari hag toho turuk 
laruhun," ibag. 

38 Yesus otsi men kebunggalma libareg 
o pumbuk eke fam libag. Libagma 
hiyap misig unuk te Marta inowen Yesus 
otsi men o anden tohon welamul ulug 
hondoko kilap enepfag. 

39 Marta ino ehe Maria men o misig 
welatfag. Yesusen ap olma welatfahon 
arimano wene hiyag isarukmu Maria ino 
Nonowe Yesus iraham heriyeg lit nungge 
hiyag nisamisi ulug Ele holeg latfag. 

40 Holeg latfagma Marta inowen Yesus 
otsi men watfahon arimano fahet lisag 
anggolo roho suburu isag eneptuk latfag. 

Suburu esetuk lit Marta inowen an namu 
eneg sat toho turuk lahi ulug Yesus 
iraham libareg, "Nikni, an namu enehen 
turuk lahiyon yet niyaruk lahen fug? 
Nehe ambiyeg tuk ane embesehekma let 
tik lag in," ibag. 

41 Ibagma Yesusen hebeloho Marta 
fam Ele uruk lit, "Marta, nahaloho, mun 
angge man angge esetnin ulug la wam 
turuk lahenma 

42 we misig fam hindi peruk lamin. 
Maria fanowon hiyag tehekma aben aren 
tohon fanowon ari hila fug teg," ibag. 

1 1 1 Misihim Yesus amumu 

sembahyang ik oho libareg 
sembahyang ibareg Otsi enembeg 
watfagma Ot misihen, "Nowe, Yohanesen 
otsi sembahyang urukon hiyag isarisi 
hag toho Haren oho nit hiyag nisimin," 
ulug heng tibag. 

2 Heng tibagma Yesusen it unubam, 
"Sembahyang uruk lamuhubon tu hiyag 
hisamin," ibareg, "Ninikni Allah, Hat 
hunuk suwon fahet nenekolen welamul, 
Hat hunuk uruk lamul. O aruma Hat 
wereg ambeg hag aruhu. 

3 Nit suburu yoho nul perukon Haren og 
nisaruk laruhun. 

4Ap aruman ninindi siyahap 
neneptusama niren nenepeleg aha 
hag toho niren Hat hindi siyahap 
Haptukukmu Hat hapeleg amag. 
Siyahonen nininggik lit neneptuk halug 
windat nenebuhun," ulug Yesusen otsi 
hiyag isibag. 

Nin eke hiyag isaruk lit, "Hit 
welahebon ariya misihen hup humanoho 
hare ambeg lahunteg ubam ele uruk 
lit, 'Nare, numbali eke yatman wahama 
suburu anden isag utukon nibam elehen 
anden fobik ubalma 0g huruhuken roti 
hinahan og nimin,' ulug heng tuhun. 

(11:5) 

7 Heng tuhunmu hare olma werehon 
inowen, 'Elel nabuk fug, numaliki men 
sok laroho nohoruk lahereg og hum fug 
teg lahi,' uhu. 

8 Ari uhu angge re nareyen heng nabik 
waha ulug in am fug teg lahi puhu angge 
famen inggali eleg toho sok kik turuk lit 
heng nabehek ulug in aruhureg heng uhu 
ahun ino asehet teg angge og uruhu, 
ari tem toho hiyag hisaruk lahi," ulug 
Yesusen indit toho hiyag isibag. 

9 Indit toho hiyag isibareg Ele pikit toho 
hiyag isaruk lit, "Heng tiyok, Allahn og 


LUKAS 11.10-14 90 


hisahu. Yami riyok, Allahn hiyag hisahu. 
Sok kik tiyok, Allahn hut henebuhu. 

10 Heng turuk lamuhupmu og hisahu. 
Yami ruruk lamuhupteg hiyahakup. Sok 
kik turuk lamuhupmu hut henebuhu," 
ibag. 

11 "Nori, hit welahebon hunumalikisi 
werehon welahep. Hunumalikisiyen 
suburu oboken namin ulug, "Ikan misig 
og nimin,' ulug heng heneptukmu hit san 
pisanggo og um teg? 

12 Hunumalikisiyen suburu oboken, 
'Suwe anggen misig og nimin,' ulug heng 
heneptukmu hit san kirimbul olokon og 
um teg? 

13 Hit hinindimu siyahon welahep 
angge famen hunumalikisi fano-fano 
angge eneg og isa reg lahepma Ninikni 
poholmon Ubam heng urukon arimano 
Aren ahime fanowon sebe roho og 
isahu," ibag. 

14 Ap misig setan undama weregma ele 
uk fug angge ambilik larehon welatfagma 
Yesusen setan ino fam, "Hat wilip amin," 
ulug yanggalfagma ap ino ele uruk 
latfag. Ele uruk latfagma ap anggolowen 
yet hibareg enekol hibag. 

15 Enekol haruk lit ap welatfahon 
winonen, "Setan onowe suwon Beelzebul 
ino Yesus undama kirisireg Ele ineyap 
turukmu ap unundama siyag-siyag 
angge werehon Aren yanggaloho wili 
fusuk teg," uruk latfag. 

16 Ari uruk latfagma ap itano winonen 
Yesus aluwat hul ulug Ubam enele 
uruk lit, "It poholmonen turuk ane wal 
hamihinmu nit kinangmonen yet hulteg 
tem toho pulen wal himin," ibag. 

17 Ari urukmen aluwat niyaruk lit uruk 
ulug Yesusen oluk atfag. Oluk atfareg 
hiyag isaruk lit, "O pumbuk misig 
inap it-it seli roho wereg halug fano 
welamuhup fug. O misig ahunen uhe 
malik men seli roho wereg halug o ino 
siyag aruhu. 

18 Siyag angge Iblis urukon arimano it-it 
seli roho wereg halug fano welamuhup 
fug. Hiren te setan onowe Beelzebul 
Undama kirisireg ap unundama setan 
werehon yanggaloho wilip eneptuk uruk 
lahebon ari nangginoho peruk lahep? 

19 Hiren An fahet Beelzebul unuk fam ap 
unundama setan werehon yanggaloho 
wiliptuk uruk lahepma hit honotsi menen 
setan yanggaloho wilip eneptuk lahebon 

ari san hinineyap heneptisimu wilip 
eneptuk lahep? Hit honotsiyen fano 
wilip eneptuk peruk lahep halug Anden 
nangginoho siyag ane tuk hag teg lahi? 

20 Anden turuk lahiyon ari Nikni Allahn 
Nineyap naptisimu setan yanggaloho 
wilip eneptuk lahi. Allahn Nineyap 
naptisiyon ari famen hir oho Hinikni Allah 
aruhuwon seleg aha. 

21 Ap misig ineyon sehen inggikmu 
seneg halug aren angge olma werehon 
ari aben hila fug teg. 

22 Ari reg angge famen ap misig ine 
anggolowon fobik waharuk lit asehen 
aren ino taluk taruk lit ebe ware feseruk 
lit anggengge olma werehon arimano 
obog toho hilahureg otsi fibir enebuhu," 
ulug Yesusen indit toho hiyag isibag. 

23 "Ap sa An men wereg elehon at ino 
An men seli roho wereg. Ap sa An let 
Naptuk elehon ino suburu yahal taruk lit 
sum fam yunggat tamin puk fug angge 
hilil-halal isaruk ahun hag toho wereg," 
ulug Yesusen indit toho hiyag isibag. 

24 "Ap undaman siyag angge setan wilip 
aruhureg anggenma lahureg la wam 
turuk lit kel taruk ambeg elehen nibam 

embeselug waharikik ambeg suhuloho 
lamin puhu. 

25 Ari puhureg ibam ino lahureg o ino 
fano regma anggengge puhun toho 
weregma kuhu. 

26 Puhun toho weregma hahureg 
setan sabiren onolokon arimano wol 
enebuhureg enebe mangno roho o ari 
welamuhup. O ari hag toho setan ap 
undama welamuhupmu ap ino atam tot 
fano famen fobik mondabi siyag aruhu," 
ulug Yesusen hiyag isibag. 

27 Yesusen ari ulug hiyag isibagma ap 
anggolo welatfahon arimano sehelimu 
hiyap misihen uruk lit, "Hiyap Hat indag 
Haptisireg ag mon Haptisiyon inowen 
namloho tu indag tarikik ulug ahiyeg 
toho welamag," ari il larikim 

28 Yesusen hebeloho hiyap ino hiyag 
utuk lit, "An indag Naptisiyon ahiyeg 
toho welaruhu fug. We Allah ele holtuk 
lit fano ane turuk inap arimano enehiyeg 
toho welamuhup," ulug hiyag itfag. 

29 Welatfagma Yesus iraham ap anggolo 
luhal arik watfagma Yesusen ele 
hiyag isaruk lit, "Hit ketiya welahebon 
aruma honolok anggolo roho welahep. 
Poholmonen turuk ane ari yet hulen 


LUKAS 11.30-32 94 


timihin ulug heng Naptuk lahep angge 
famen ari ketiya tuk fug teg lahi. Hit 
honoluk toho welamuhuben Yunus ap 
wene hiyag isaruk latfag ahun ubam 
tibag ane ari fam hit honoluk amag. 

30 Yunus ubam tibag ane ari famen 
Niniwe inap onoluk atfag hag toho An 
ap kinangmon atik iyahon Nubam tuhup 
ane ari famen hir oho honoluk aruhu. 

31 Anden hiyap yatmon Salomo ambeg 
watfahon ino fahet wirimangge hiyag 
hisamin. Ahamu fil wereg inap onowe 
hiyap angge suwon welatfahon inowen 
te hun Salomo indimu oluk eneg tehen 
ele uruk ane holuhuk ulug yitmi-yatman 
Salomo ambeg watfag. Hun Salomowen 
uruk ane apma reg angge famen hiyap 
ino yatman ele holik watfag, an nele 
palimu wereg angge famen hiren holtuk 
lahep fug. Holtuk lahep fugmu hiyap 
suwon ino Allahn ap kinangmon minggir 
enebuhu sambil in aruhureg hit ap aruma 
siyag ane turuk lahep ulug hininggaliyap 
henebuhu. 

32 Nin eke Niniwe inap Allah ubam inindi 
wenggel hibahon fahet wirimangge hit 
hiyag hisamin. Yunus inowen Niniwe 
inap hiren siyag-siyag ane turuk lahep 

ulug komo enepfagma inindi anggar 
atfareg Allah fam wenggel haruk latfag. 
Hun Yunus ele apma reg angge famen 
Niniwe inaben at ele holtuk latfag. 

An nele palimu wereg angge famen 
hiren holtuk lahep fug. Holtuk lahep 
fugmu Niniwe inap arimano Allahn ap 
kinangmon minggir enebuhu sambil 
ino in amuhupteg hit ap aruma siyag 
ane turuk lahep ulug hininggaliyap 
henebuhup," ulug Yesusen wirim haruk 
lit hiyag isibag. 

33 "Aben iral hunduhuk felug o inditmu 
umbuk fug teg. Kou po reg ambeg elma 
kila fuk fug teg. Ap kik waharukonen 
umbagpag yet hawag ulug inama leho 
feruk lamuhup," ulug Yesusen indit toho 
hiyag isibag. 

34"Hinil henebe aru re iral hag toho 
wereg. Hinil fano wereg halug hinindi 
fam wenggeltukon oho fano wereg. Hinil 
hik teg halug hinindi fam wenggeltukon 
oho seleg am fug angge hik teg lit wereg. 

35 Iral hiren foroho lahebon war 
aruhureg mondabi hik aruhu rohon fano 
roho foroho lamuhup. 

36 Hinindi fam wenggeltukon obog 
toho hik teg eleg angge mondabi 


LUKAS 11.37-41 96 


seleg teg laruhu halug hunubabur oho 
iral ambulpul turukon hag toho fano 
welamuhup," ulug Yesusen hiyag isibag. 

37 Yesusen wene ap hiyag isibareg 
welatfagma Farisi ahun misihen suburu 
nulen an nibam lul ibagma Yesus suburu 
nul ulug ibam kibag. 

38 Ibam kibareg suburu narikim Farisi 
ahun inowen yet hibareg, "Yihi, hun aru 
nungge fahet Inggik umabuk fug angge 
suburu saliyog naruk," undaman pibag. 

39 Ari peruk latfagma Nonowe Yesusen 
hebeloho ap ino fam, "Hit Farisi hinap, 
kou men ik kubag men sel fil umatuk 
lahep angge famen hit hinindimu 
honolok weregma hunundama siyag 
angge werehon ari hinine roho senetuk 
lahep. 

40 Hit sohu-sohu ane wenggeltuk hinap, 
ahap sel fil Allahn wal tibagma undama 
fil ari ap ekeyen wal tibag peruk lahep? 

41 Hinindi famen wenggel hahupteg 
kou elma werehon ap enenggengge 
elehon minag isaruk lamuhup halug mun 
angge man angge aruma Allahn fanowap 
hisarisimu usa angge peruk lamuhup 
fug. 

42 Hit Farisi hinap hinindi anggin amag! 
Pingga amben fano angge men mun 
angge man angge yahaltuk lahebon 
palu numen tebelug numon ino Allah 
fahet emberuk lahep. Hit hinindi 
pikiron fanowon ari Allah 0g Utuk lahep 
fug. Misig fahet turuk lit misig fahet 
henepeleg am fug. 

43 Hit Farisi hinap, hinindi anggin amag! 
Sembahyang uruk ibamen aben yet 
nisawag ulug lehoma hur atuk lahep. 
Pasar waruk ambehen ap anggolowen 
wel nenebusareg hi nenebukag ulug 
laruk lahep. 

44 Hit hinindi anggin amag! Ap war 
atukon amigmu siye reg elehon hag 
toho hit welahep. Aben ari reg ambeg 
sobit-sobit larukmu siyag atuk," ulug 
Yesusen Farisi inap per eneptuk latfag. 

45 per enepfagma Musa wene oluk ahun 
misihen hebeloho Yesus fam ele uruk lit, 
"Nowe, Haren Farisi inap unubam Hele 
uruk lahenon ariyen nir oho nininggaliyap 
neneptuk lahen," ibag. 

46 Ibagma Yesusen hebeloho ap ino fam, 
"Hit Musa wene honoluk hinap aruma 
oho hinindi anggin amag! Hiren honori 
unumaloma e angginon ha riyek ulug 

emberuk lahep anggeyen hininggareg 
hininggiken ki haruk lahep fug. 

47 Hit hinindi anggin amag! Wene 
hiyag isaruk latfag inap arimano hit 
hunumbusagsiyen unusibagma sal 
enepfag ambeg enehangge emberuk 
lahep. 

#8 Hit hunumbusagsiyen unusibagma 
sal enepfag ambeg hiren siye teberuk lit 
nunumbusagsiyen fano ane tibag peruk 
lahep. 

43 Ari atam Allah oluk atfareg hiyag 
isaruk lit, 'An namingmingangge wene 
hiyag isawag ulug mon enebuhuk. Mon 
enebuhukon arimano winon unusuhupteg 
winon unusil laruk lit yanggal enebuhup,' 
ibag. 

50 Allahn pohol kinang wal tibag sambil 
ariyen wene hiyag isaruk inap mon 
eneptukmu unusibahon arimano enemep 
fahet wirim atuk elehen ap ketiya 
werehon aruma fam ayeg war aruhu. 

51 Atam unusibahon ari Habel tam 
watfareg unusil laruk lit hun Zakharia 
Allah ibam men wam esetuk ambeg men 
honggolegma ketiya watusa. It enemep 
fahet ap ketiya werehon ayeg war aruhu. 

52 Hit Musa wene honoluk hinap hinindi 
anggin amag! Mun angge man angge 
honoluk amon alem hininggikmu senetuk 
lahep angge famen ondomi fil pen 
haruk lahep fug. Honori winonen alemet 
ondomiyet senebul peruk angge famen 
hiren ke paltuk lahep," ulug Yesusen 
hiyag isibag. 

53 Hiyag isibareg lamin ulug turukmen 
Musa wene onoluk inap men Farisi inap 
men arimano onolok hibag. Onolok 
hibareg Yesusen anggolo hiyag nisawag 
ulug kapal eneg haruk lit 

34 Yesusen uk fug teg ane imisiyon ari 
fam senebuhuk ulug Ambilikmu fuki roho 
kilaboho latfag. 

1 2 1 Welatfagma ap anggolo teng- 

teng angge Yesus weregma luhal 
arik watfareg miyal enebil waharuk lit 
unuyuhen ap eke unuyug hondo enebil 
waharuk latfag. Watfareg weregma 
Yesusen otsi unubam wene hiyag isamin 
ulug Ele uruk lit, "Farisi inaben enele 
si uruk inap aruman wam amiye seni 
fanowon fam hilili fesuhup tohon kahal 
enesug lamuhup. 

2 Mapmu reg lit werehon inam aruhuwon 
eneg wereg. Hiraho lit werehon fag 
aruhuwon eneg wereg. 

3 Notsi, hik tegman uruk lamuhubon 
ari selegman holuhup. Olman inisanggo 
kilabeg hiyag isahup ane ari iren oho o 
silimuwen hi roho hiyag isaruk lamuhup," 
ulug Yesusen hiyag isibag. 

4 "Notsi, henebe henehap selmon fam 
hunusuhup angge re fobik eke hunusuk 
fug teg inap arimano fahet henekol toho 
welam fug. Ari fahet hinindimu honoluk 
toho welamuhup. 

> Henekol toho welamuhubon ari fahet 
Anden tot hiyag hisamin. Hit henehap 
selmon hunusuhureg indok olokon fam 
hik hisahuwon ari re Allahn eneg tuk 
teg. At ino fahet eneg henekol toho 
welamuhup ulug tem toho hiyag hisaruk 
lahi. 

6 Suwe wiluwe fuwaben aben watug 
waharukmu uang anggen piren fam 
onggo paluk fug teg? Suwe ari onggo 
tor angge fam paluk teg angge famen 
Allahn olohotma eneg umbat taruk lit 
misig Ambolma umbusuk fug teg. 

7 Suwe ari hag toho honoruk 
hununggulmu wilibihon Allahn obog 

toho winag harisi angge re henekol 
toho welamuhup fug. Suwe siyag angge 
embesemin fug perisi angge re hit Allah 
indi pulmu welamuhup." 

8" Ap misihen Yesus an Nikni ulug ap 
iniline fag toho uruk ahun ari fahet At 
ap kinangmon atfahon aruwen oho Allah 
otsi malaikat iniline tu An namloho ulug 
fag toho uruk laruhu. Ihiyon ari fahet we 
tem toho honoluk amag," ibag. 

9 "Ap misihen Yesus oluk angge famen 
an napeleg ulug awiya waruk ahun ari 
fahet Anden oho Allah otsi malaikat 
iniline ap tu Napeleg ulug awiya wahuk. 

10 At ap kinangmon atik ibahon Ubam 
ap ekeyen Ele ying turuk halug Allahn 
elehap tuk teg. Allah hime fanowon fam 
ap ekeyen Abug uruk lit siyag uruk halug 
uruk ane ari Allahn elehap tuk fug teg. 

11 Hiniknisi suwon men pemerintah men 
wereg ambeg hondog heneplug laruk 
isalug nungge-nungge ul ulug hinindi 
fituk lamuhup fug. 

12 Ari tuhup sambil ino Allah hime 
fanowon inowen ari-ari ilihip ulug hinindi 
anggarap henebuhu," ulug Yesusen otsi 
unubam hiyag isibag. 

13 Ap anggolo welatfahon arimano 
misihen Yesus fam heng turuk lit, "Nowe, 
ninikni war atuk lit an 0g nuruhuk tohon 
lin isarisiyon nareyen eneg forohowen 
hareyen tohon og imin ulug heng nirik 
lamihin," ibag. 

14Ibagma Yesusen ap ino fam 
hiyag utuk lit, "Nare, hinikniyen lin 
tebeserisiyon minggiroho og isawag ulug 
ap san An unduhuk Nubaharisi," ibag. 

15 Ap ino fam ari ibareg Yesusen ap 
obog toho welatfahon arimano fam Ele 
uruk lit, "Mun angge man angge abuwap 
teg lit inggareg fahet eneg wenggel 
haruk ahun ari hag toho hiren wenggel 
ha fug. Mun angge man angge anggolo 
foroho lahep angge ari fam honoluk 
welam fug teg," ibag. 

16 Ari ibareg wene misig indit toho 
hiyag isaruk lit, "Ap suwon tung ahun 
eke wereg lit yabukmu mun angge man 
angge yaho ferukmu anggen fano roho 
yihik feruk latisi. 

17 Yihik feruk latisimu ap suwon ino 
undaman, 'Anggen anggolo emberuk 
ibam elehen nangginuhuk,' perisi. 

18 Nangginuhuk perisireg, "Ti roho 
tuhuk,' ulug wenggel harisireg, 'Emberuk 

ibam miningon halog tuhukteg o 

keron humon wiruhuk. O keron humon 
wiruhukteg anggen men mun angge man 
angge o keron fam kilabuhuk,' perisi. 

19 'Kilabuhukteg mun angge man angge 
aruma narukmen mo anggolo ilig am 
wirig am turukmu suburu men ik men 
eneg naruk lit nahiyeg toho wereg lit kel 
taruk laruhuk,' ulug undaman perisi. 

20 Ari perisimu Allahn at ubam Ele 
uruk lit, 'Hat hapeleg hahun hat siyag. 
Yoho hubanggo hat hime fanowon wol 
hapminmu olma imbik kuhuk pehenon 
ari ap sa ngi aruhu, irisi." 

21 Ari irisi ulug Yesusen indit toho hiyag 
isibareg, "Ap sa mun angge man angge 
olma kilaboho foroho lit undaman Allah 
fahet anggolo wenggel ha fug angge 
apeleg toho werehon ap aru hag toho 
siyag aruhu," ulug pikit toho hiyag 
isibag. 

22 Yesusen otsi hiyag isaruk lit, "Nit 
nonoluk welamuhukon te nungge- 
nungge naruk lamuhuk? Nenebe 
welamuhukon te nungge-nungge wan 
turuk lamuhuk ulug hinindi anggin toho 
welam fug. 

23 Nit nenebe nonoluk welaheyon 
anggin teg, naruk angge se reg lit wereg. 
Nenebe welaheyon anggin teg, nenehap 
selma wan turukon se reg lit wereg. 

24 Suwe kut pohol ke larukon yet 
homok: Suburu ei yag taruk eleg, ebe 
yahaloho sum fam yuharoho olma umbat 
taruk eleg. Umbat taruk eleg angge 
famen Allahn naruk angge og isaruk. 
Suwe siyag angge famen suburu og 
isaruk lit fer enesug angge re hit Allah 
umalikisi welahebon alpal hisa fug teg. 

25 Ap war am hahonen tot amusun toho 
welaruhuk ulug indi anggin toho wenggel 
haruk angge famen tot amusun toho 
welam teg? 

26 Alem tor angge famen senebuk fug 
teg lahebon nungge fahet ondomimu 
mun angge man angge werehon fahet 
hinindi anggin toho wenggel haruk 
lahep? 

27 Walahen owil farema werehon yet 
homok. Sum yig ta fug angge suwe oruk 
ilil ta fug angge famen fano wilip atlug 
owil yihik feruk. Salomo ap suwon ino 
aliliyangge fano anggolo famen walahen 
owil men ambi reg eleg. 

28 Hoholangge men e farema werehon 
men siyag angge indok yaltukon wereg 
angge famen Allahn owil fanowon 
yihik feruk. Yihik feruk angge re hit ap 
welahebon Allahn alpal hisa fug teg. 
Nungge fahet hinindi wenggel haruk 
lahep fug? 

29 Suburu men ik men nungge naruk 
lamuhuk ulug henele sahaltuk lit hinindi 
fituk lamuhup fug. 

30 Ap kema-kema kinangma werehon 
Allah fam wenggel haruk eleg inaben 
ari roho peruk. Hit ari henesehet teg 
lahebon Hinikni Allah oluk teg lit wereg. 

31We tem toho Allah Ninikni uruk lit 
wene fanowon holtuk halug mun angge 
man angge Aren sebe roho og hisahu." 

32 "Hinikni poholmonen kinangmon 
obog toho An napma weregma hit 
eneg An niraham welamuhup ulug 
mumal heneptisimu hit we tor angge 
welahebonen henekol toho welamuhup 
fug. 

33 Hiren angge foroho lahebon ari 
ap og isahupmu iren ayeg waroho og 
hisahubon arimano ap enenggengge 
elehon og isaruk lamuhup. Ilit uang 
kilaptukon tararag tuk fug tohon yig 

taruk lamuhup. Aben hirag ta fug tohon 
mabiliyen na fug tohon poholma werehon 
eleg am fug tohon foroho lamuhup. 

34 Henenggengge fanowon wereg 
ambeg ari hinindi oho wereg." 

35 "Henepelegma wol henebuk nowen 
sum wan toho iral hunduhuk felug 
welamuhup. 

36 Ap suwon umalikisi inikni mangno 
ruruk lit werehon hag toho hit hinil wirik 
toho welamuhup. Inikni ino ap ekeyen 
hiyap hilarukmu wam hop turukon 
ino esetuk ambeg lahureg waharuk lit 
sok kik tuhumu umalikisi arimanowen 
folo-folo sok husuhup. 

37 Ap ino waharukmu umalikisi nohuk 
fug angge inil wirik toho weregma 
waharuk lit henehiyeg toho welamek 
uhu. Waruhureg asum wahu angge 
arimano umbuhureg umalikisi unubam 
tiya heriyeg lamek il laruk lit mun angge 
man angge wahu angge isag isahu. 

38 Ap ino hup humanoho watmisi ano, 
sakan tik ohoma watmisi ano peruk 
lit inil wirik toho weregma waruhureg 
numaliki henehiyeg toho welamek ulug 
hiyag isahu," ari ulug Yesusen otsi hiyag 
isibag. 

39 Hiyag isibareg nin eke Ele uruk lit, 
"Ap misig wereg lit ketiya yoholiyangge 
waruk ahun warik ohoreg ulug oluk toho 
welalep halug nibam halog tuk nowen 
kema lamin fug ulug kahaleg lit welatnin 
pelep. 

40 At ap kinangmon atik ibahon ino 
waruhu sambil hit henepeleg tegma 
waruhu rohon hit hinindi anggat toho 
welamuhup," ulug Yesusen otsi hiyag 
isibag. 

41 Hiyag isibagma Petrusen Yesus kapal 
haruk lit, "Nonowe, wirimangge ehenon 
ari nit Hotsi fahet ehen ano, ap obog 
toho fahet ehen ano?" ulug kapal hibag. 

42 Kapal hibagma nin Yesusen 
hebeloho kapal isaruk lit, "Ap suwon 
amingmingangge asukun fano reg lit 
indi wenggel harukon ari hag toho sa 
fam wirim tihi ha reg? Amloho misig ikni 
ubalmangge unduhuk fuhuwon inowen 
amingmingangge winon fano fer enesug 
lit suburu isag isaruk laruhu. 

43Ikni waruhu sambil ino ikniyen 
hiyag itisi ane roho turukmu waruhureg 
namloho hahiyeg toho welamin ulug wel 
tuhu. 

44Ikni waruhureg amloho ino fam 
anden angge obog toho hat foroho 
laruhun ulug tem toho hiyag uruhu," 
ulug Yesusen otsi hiyag isibag. 

45 Hiyag isaruk lit, "Amloho ino fano 
ane tuk fug angge nikni folo waruhu 
fug peruk lit ikni umalikisi winon ap 
hiyap unusuruk lit ikniyen fet nasug 
laruhun ulug embelug libahon arimano 
ik olokon nalug turuk inaben turuk hag 
toho suburu nenggeg ik nenggeg turuk 
lit weregma 

46 ikni waruhuwon apeleg toho weregma 
waruhu. Waruhureg hat siyag ulug pet 
turuk lit ebe kong toho ap inindi wenggel 
haruk eleg inap wereg ambeg hik isahu," 
ulug Yesusen otsi hiyag isibag. 

47 Nin eke hiyag isaruk lit, "Amloho 
misig ikniyen yabuk hiyag uruhuwon 
ino oluk teg angge famen turuk elegma 
waruhureg ikni ino olok hahureg anggolo 
pet tuhureg waruhu. 

#8 Amloho misig ikniyen yabuk hiyag 
uruhu fugmu apelehen siyag ane 
turuk lit weregma ikni waruhureg we 
tot waruhureg pet tuhu. Ap misihen 
anggengge anggolo umalikisi og 
isahuwon arimano fam halug anggolo 

hebeloho 0g nemek ulug inikniyen heng 
enebuhu. Mun angge man angge foroho 
lamuhup ulug hiyag isahuwon arimano 
fam halug anggolo sebe roho 0g nemek 
ulug inikniyen heng enebuhu." 

49 "Ap yali hubula wereg ambeg indok 
hundurik oho waharikik angge re indok 
ari ambulpul turuk lalepma fano. 

50 An ikma pilap Nabukon famen pilap 
Nabuk fugmu Nindi nakol toho welahi. 

51 Kinangma tog fanowap tuhuwen 
waharisi puk fug, elehap tuhuk fug, 
suwap tuhuk ulug waharikik. 

520 misig fam ap fuwaben 
welamuhubon itanowen seli roho 
wereg lit piren enemu, hinahan enemu 
hili roho wereg lamuhup. 

53 Ikniyen amloho fam seliyap turuk 
halug amlohowen oho ikni fam seliyap 
tuhu. Isingan ahaloho fam hiliyap turuk 
halug ahalohowen oho isinga fam hiliyap 
tuhu. Isingan iyamal he fam seliyap 
turuk halug hiyap ariyen ahun isinga fam 
oho seliyap tuhu." 

54 Ap anggolo luhaloho weregma 
Yesusen hiyag isaruk lit, "Hiren ik ambut 
fil hina waharukmu yet halug osit watnisi 
peruk lahepma osit waharuk. 

55 Ik eleruk fil siyelu waharuk halug o 
hibi rimisi uruk lahepma hibi ruruk. 

56 Hit hinindi wenggeltuk eleg hinap. 
Poholman osit wambik waharukon, 
kinangma hibi werehon winag haruk 
lahep angge famen nungge fahet Allahn 
fobik tuhu ane fahet wenggel haruk 
lahep fug." 

37 "Fano ane turukon tu, siyag ane 
turukon tu ulug hininggarehen nungge 
fahet wenggel haruk lahep fug? 

38 Mun angge man angge paleg angge 
fahet suwahal uruk lit pemerintah ambeg 
lul puhun angge famen kema laruk lit 
suwahal ul puhunon umbusuhunteg hare 
men mangno amuhup. Hare inowen 
hat alem kong turuk ahun ino ambeg 
hondog habuhumu aren otsi ininggikmu 
humbahakumu otsiyen penjara kilap 
habuhup tohon. 

59 Kilap habuhupmu paleg lahenon 
onggo og uruhun fugmu o penjaran wilip 
aruhun fug." 

1 Welatfagma ap Yesus ambeg 

1 3 wene hiyag Humul ulug watfareg 
enele uruk lit, "Galilea inaben wam Allah 
fahet yaltul ulug turukmen Pilatus otsi 
men waharusareg unusurusama wam 

mep wambirisi ambeg ap mep wambirisi 
ulug hiyag Humulen wahe," ibag. 

2 Ibagma Yesusen hebeloho hiyag isaruk 
lit, "It unusuruson ari eneg siyag-siyag 
ane anggolo turusa peruk lahep? Winon 
unusurusa fuhon arimano siyag ane 
turusa fuhon peruk lahep? 

3 Enebe obog tohowen siyag ane turusa. 
Hiren oho siyag ane turuk lahebon 
umbusuhup fugmu ari hag toho hir oho 
hunusuhup. 

4Yerusalem inap wereg ambeg atisi ane 
eke hiyag hisamin," ibag. "Ik Siloam sene 
horogma o yaron wirihon halog turuk lit 
ap num fimahen unusirisi. Unusirisiyon 
ari eneg siyag ane anggolo turusa peruk 
lahep? Ap obog toho Yerusalem werehon 
arimano siyag ane turusa fuhon peruk 
lahep? 

? Enebe obog tohowen siyag ane turusa. 
Hiren oho siyag ane turuk lahebon 
umbusuhup fugmu ari hag toho hir oho 
hunusuhup," ulug Yesusen hiyag isibag. 

6Yesusen indit toho hiyag isaruk lit, 
"Ap misig e ara soluk hag ahen hele 
anggur yatuk ambeg wilibihon ngi roho 
welatisi. Ap inowen anggen yihik ano 

ulug waharisireg kim harukmen eleg 
latusa. 

7 Eleg latusama amingmingangge 
yabuk foroho ahun ino fam, 'Kim ha 
waharukmen eneg mo ilig am wirig am 
turukmu hinahanam atisimu anggen 
eke yihikon harikik fug. Nungge fahet e 
ariyen kinang howil teg? Muhuk fisin,' 
irisi. 

8Irisimu amingmingangge inowen, 
'Nikni, mo misig aru mangno hahukteg 
kinang alma werehon ari habuloho amug 
ware fuhukmu anggen yihik fuhu lit teg. 

9 Anggen mondabi eleg halug muhuk 
fesuhun,' irisi," ulug Yesusen ele indit 
toho hiyag isibag. 

10 Wene uruk sambil hari Sabat misihim 
Yesusen wene hiyag isarukmen 

ll hiyap eke undama siyag angge setan 
weregma mo ilig am wirig am turukmu 
num fumag (delapan belas tahun) 
atfagma ambol simbuk teg lit in am fug 
teg latfag. 

12 In am fug teg latfagma Yesusen hiyap 
ino yet hibareg wol tibareg, "Siyag angge 
hubam werehon ari eleg aha," ibareg 

13 Inggik unggulmu imbibagma hiyap 
ino pikit in atfareg Allah wel tibag. 

14 Wel tibagma wene uruk ibam ngi 
ahun ino indimu olok hibareg Yesusen 
hiyap ino wene uruk sambil fanowap 
tehek ulug ap arimano unubam, "O 
falfalikenam mun angge man angge 
tukon wereg angge famen wene uruk 
sambil nungge fahet hihit nabukag ulug 
waha? O falfalikenam eneg hihir enebuk 
tehen waharuk lamuhup," ulug komo 
enepfag. 

15 Komo enepfagma Yesusen, "Hit 
henele si uruk hinap, henembohom sapi 
henembohom keledai hinibam werehon 
hele loloho walug ik nawag ulug hondog 
eneplug laruk lahep fug?" ulug per 
eneptuk lit, 

16 "Hiyap aru Iblisen inggik hele waroho 
forohoman eneg mo ilig am wirig am 
turukmu num fimahen atisimu wene 
uruk sambil hele loluk fug teg? Hiyap aru 
Abrahamen ondohowonen ondoho eleg 
ano?" ulug kapal isibag. 

17 Kapal isibagma At fam wal hul 
pibahon arimano ininggali atfagma ap 
anggolo arimano fano ane tehek ulug 
enehiyeg hibag. 


LUKAS 13.18-23 114 


18 Yesusen wene hiyag isaruk lit, "Allah 
ap obog toho Inikni aruhuwon ino 
nungge fam wirim tuk teg? 

19 Soluk anggen fam wirim timin. Soluk 
anggen ino ap misihen wak larisireg 
yabukmu fok tirisimu wilip atisireg 
su atisi. Su atisimu suwe pohol ke 
larukon waharusareg inggikmu ei wirik 
waharusa," ulug Yesusen indit toho hiyag 
isibag. 

20 Nin eke hiyag isaruk lit, "Allah ap 
obog toho Inikni aruhuwon ino nungge 
fam wirim timin? 

21 Sig angge fam roti wiratukon wirim 
timin. Sig angge ari hiyap misihen wak 
larisireg tepung ul ino kou hinahan 
winag harisireg ul ino fam kila feserisireg 
weregma kila feserisi angge ino unduk 
eneg turuk latisi," ulug indit toho hiyag 
isibag. 

22 Hiyag isibareg Yesus o pumbuk eke Ia 
eke la turuk lit wene ap hiyag isil noruk 
lit o Yerusalem fil laruk latfag. 

23 | arukmen ap eke watfareg Yesus 
umung haruk lit, "Nowe, ap Allah ambeg 
kuhubon we tor angge kuhup ano," ulug 
kapal hibag. 

24 Kapal hibagma Yesusen hebeloho, 
"Sok keleg tohon ari fam kuhuben yami 
ruruk lamuhup. Ap anggolowen sok ari 
fam kuhuk peruk lit yami ruruk angge 
famen kuk fug teg," ibag. 

25 "O ngi ahun ino in aruhureg sok 
lare fuhumu hit selma unduhuk lit sok 
kik turuk lit, 'Ninikni, sok hut nenebin,' 
uhupmu, 'Hit keman waharuk lahep an 
napeleg,' uhu," ibag. 

26 "An napeleg uhumu hiren hebeloho, 
'Hat halukema suburu men ik men 
narukmu o pumbukmuwen wene hiyag 
nisaruk latikin,' uhup," ibag. 

27 "UJhupmu aren, 'Hit keman wahep an 
napeleg. Siyag ane turuk hinap anden 
pen hisihimu itan longgo iyek,' uhu. 

28 Abraham men Ishak men Yakub men 
atam wene hiyag isaruk latfag inap men 
Allah ibam weregma yer isahupteg, 
'Nir oho kila angge famen yanggal 
nenebehesa,' ulug heneyeg kilit matuk 
lit uba yatuk lamuhup. 

29 Ap yali filon hubula filon umu filon 
ahamu filon wamuhupteg suburu nuk 
oho Allah ibam kuhup. 

30 Ap eke fobik atuson tam amuhup, 
ap eke tam atuson fobik amuhup," ulug 
Yesusen hiyag isibag. 

31 Welatfagma Farisi inap itanowen 
Yesus ambeg watfareg, "Herodesen 
Hat huwatmin peruk lit werehen tuma 
embeselug lamihin," ibag. 

32 Ibagma Yesusen, "'Yoho men sono 
men ap unundama siyag angge werehon 
wili feseruk lit ouk warukon hihir eneptuk 
lahi. We o hinahaneg angge obog aruhu,' 
ehek ulug olomene olokon ino hiyag irik 
lalihip," ibag. 

33 "Wene hiyag isaruk latfag inap 
keman unusuk fug tehen o Yerusalem 
pumbukmuwen eneg unusukag ulug 
unusuruk latfag angge An oho hup 
hinahaneg angge ari funggalma laruk 
laruhuk. 

34 Hit Yerusalem hinap fam uruk lahi. Ap 
wene hiyag isaruk latfag inap arimano 
Allahn mon enepfagma hit Yerusalem 
hinaben helep fam unusuruk latikip. 
Suwe ayam umaliki aherabul apma wol 
toho kilap eneptuk hag toho Anden hat 
humalikisi wol toho kilap enepmin perikik 
angge famen ninirim irikip. 

35 Ninirim irikipmu hinibam o foluk 
aruhu perikikteg ari tem toho ihi. Nori, 
ketiya Niyahup fug, we hit henele 
ine roho uruk lit, 'Allah unuk fam tu 
waharukon Allahn fanowap timisi,' 
uhup sambil ari eneg An niyahup," ulug 
Yesusen ibag. 

14 1 Welatfareg o wene uruk sambil 

hari Sabat Yesus Farisi inap onowe 
suwon ibam kibareg suburu naruk lit 
weregma ap arimanowen Yesusen wene 
uruk sambil famen tuk fug ane timisi ano 
ulug kilap haruk lit welatfag. 

2 Welatfagma ap misig ebe inggiket 
uyuhet firuhukon eke kik watfag. 

3 Kik watfagma Yesusen Musa wene 
onoluk inap men Farisi inap men unubam 
kapal isaruk lit, "O wene uruk sambil ap 
ouk warukon hihibuk teg ano, hihibuk 
fug teg ano?" ulug kapal isibagma enele 
eleg angge welatfag. 

4 Enele eleg angge welatfagma Yesusen 
ap ino sen hibareg fanowap tibareg, 
"Lamihin," ibag. 

5 Lamihin ibagma ap ino libagma 
Yesusen ap arimano unubam, 
"Henemloho eke henembohom eke 
ik senema wamburuk halug o wene uruk 

sambil welahep angge famen lisoho 
waruk lahep fug?" ulug kapal isibag ane 
fahet enele uk fug angge welatfag. 

6(14:5) 

7 Yesus ap suwon ino ibam weregma 
umbalisi eke kik watfareg leho ambeg 
eneg hur amul ulug turukmu Yesusen 
yer isibag. Yer isibareg indit toho hiyag 
isaruk lit, 

8"Ap ekeyen seni eserik oho lit hat eke 
wol haptuk halug waruhunteg lehoma 
hur aruhun fug. Hur aruhunmu umbali 
suwon misig waruhumu seni ngi ahun 
inowen, 'Hat heriyeg lahen ambeg ari 
kolo rebesin, at hur arik watnisiyen,' 
uhumu hat hinggali hahunteg hirahoma 
ap enembolma hur arik lahun tohon. 

9 (14:8) 

10 Ap seni ngi ahun inowen wol haptuk 
halug waruhunteg hirahoma hur atmin 
ulug turukmen ap inowen yet hiyahureg, 
'Nare, horog tiya hur arik ma,' uhumu 
lahunteg iraham hur aruhunmu umbalisi 
winon arimano iniline nare ulug hi 
habuhu," ulug Yesusen indit toho hiyag 
isaruk latfag. 

11 Hiyag isaruk lit, "Ap san inggarehen 
palimuwap tarukon apma aruhu. 

Inggarehen apmayap tarukon palimu 
aruhu," ulug hiyag isibag. 

12 Yesusen hiyag isaruk lit ap suwon 
wol tibahon ino fam Ele uruk lit, "Hat 
unukoho men hupmu men seni isag 
isamin ulug ap wol enebuhun halug 
humbalisi men hori men hotsi howesi 
men tung inap hat hiraham ke werehon 
men wol eneptuk laruhun fug. Wol 
enebuhunmu iren oho seni isag isahunon 
fahet har oho ayeg waroho isag humul 
ulug wol habuhup tohon. 

13 Haren seni eseruhun halug ap 
enenggengge elehon men enembol 
simbuk tohon men unuyug siyahon men 
inil siyahon men wol eneptuk laruhun. 
It ari rohon arimanowen ayeg waroho 
isag hum fug teg lamuhupmu Allahn hi 
haptuk lit it inindimu wenggel harukon 
ari Allahn onolukap enebuhu sambil 
onggo og huruhu," ulug Yesusen hiyag 
itfag. 

14 (14:13) 

15 Hiyag isibahon ari ap at men suburu 
naruk latfahon misihen hol hibareg, 
"Ap Allah weregma kuhupteg suburu 
nahubon arimano enehiyeg toho 
welamuhup," ulug Yesus fam ari ibag. 

16 Ibagma Yesusen ele indit toho 
hiyag isaruk lit, "Ap ekeyen seni suwon 
eseruhukon hit ap anggolo seni nahuben 
wamuhup ulug hiyag isarisi. 

17 Hiyag isarisireg seni esetuk sambil 
ino amingmingangge arimano misig fam, 
'Seni osoho fihiyon nalihiben maniyek 
ehek ulug hondog enebik lamihin,' ulug 
monde ferisi. 

18 Monde feserisimu larisireg hiyag 
isarisimu ap arimanowen, 'Nare, nit pok 
amulon fahet hindimu siyag am fug,' 
uruk latusa. Ap misihen, 'Yabuk onggo 
paltikikteg yabuk nasehet tehen ha 
laminen pok atminon fahet hindi siyag 
am fug,' irisi. 

19 Trisimu ap ekeyen te, 'Wam sapi 
numen ket onggo paltikikteg nasehet 
tehen kim isa laminen pok atminon fahet 
hindi siyag am fug,' irisi. 

20Irisimu ap ekeyen, 'Hiyap ket 
hilarikikteg pok atmin,' irisi. 

21Irisimu amingmingangge ino ikni 
ambeg suhuloho waharisireg iren urusa 
ane hiyag itisimu ap suwon ino olok 
harisireg amingmingangge fam uruk lit, 
'Folo-folo lamihinteg ap owahalem ke 
werehon enenggengge elehon, enembol 

simbuk tohon, inil siyahon, unuyug 
siyahon hondog eneplug watmihin,' irisi. 

22 Ari irisimu ap ino larisireg hondog 
eneplug waharisireg, 'Nikni, haren 
ehenon hag toho hondog enebik lahi 
angge nin kolo reg ambeg wereg,' il 
larikim 

23 ikni inowen, 'An nibam keleg toho hur 
amusan lamihinteg kebunggalem ke, ke 
ilan ke werehon arimano hele ine roho 
hondog eneptug watnihin,' ulug monde 
ferisi. 

24 Ap atam wol enebihiyon pok 
ahasama seni eserihiyon aru tor angge 
oho nalusa fug, ari tem toho ihi,' irisi," 
ulug Yesusen indit toho hiyag isibag. 

25 Misihim sambil Yesus kema larukmu 
ap anggolo mondeg angge laruk 
latfagma Yesusen hebeloho yer isibareg 
hiyag isaruk lit, 

26" Ap misig An men ambiyeg larukon 
inowen ikni isinga men uhe umalik men 
owesi otsi men irim teg lit wereg elehon 
ino inggareg fahet irim teg lit wereg 
elehon ino An namloho am fug teg. 

27 Ap misihen An men lamin peruk 
anggeyen teltuk ahen ha rulug Nombolim 
laruk elehon ino An namloho am fug teg. 

28 Hiren te o yaron eke wibuk oho lit 
hur amuhupteg obamangge waruk inap 
men o wituk inap men fahet onggo og 
isarukon ari winag haruk lamuhup fug? 

29 Winag haruk lamuhup fugmu o ino 
olun warukmen onggo eleg laruhumu 
it winonen yet hisahupteg inda yag 
henebuhup. 

30 Inda yatuk lit ap aru o witmin ulug 
olun oho fehek angge famen onggo eleg 
ahama lin esehek ulug hininggaliyap 
henebuhup," ulug Yesusen indit toho 
hiyag isibag. 

31 Nin eke hiyag isaruk lit, "Ap suwon 
ekeyen o pumbuk eke min tog abul ulug 
otsi men laruk lit hur amuhupteg otsi 
unubam kapal isaruk lit, 'Nit ap teng 
numen aruwen teng likin fimahon nim 
ambi roho abehe ha reg,' ulug otsi kapal 
isahu fug? 

3? Kapal isahumu ambi roho welahe fug 
ulug ot eke monde fuhumu yoho tog abul 
fug ulug hiyag isa lahu," ulug Yesusen 
indit toho hiyag isibag. 

33 Hiyag isaruk lit, "Ihi ane ari hit fam 
wirim turuk lahi: Hit henenggengge 
foroho lahebon ari embeselug la fug teg 

lahepma An notsi am fug teg lahep," 
ulug Yesusen hiyag isibag. 

34 "Saho fano angge famen olok eleg 
atuk halug saho olok turuk hag angge 
nungge nahup? 

35 Saho olok elehon wen isapma kinang 
sei aruhu ulug kilabuk fug tehen hik 
isahup. Ap sa isanggo wereg halug 
isanggo fam holtuk laruhu," ulug 
Yesusen indit toho hiyag isibag. 

1 5 1 Welatfagma pemerintah 

enemingmingangge uang 
embelug lalihip urukon men ap siyag- 
siyag ane turuk latfag inap men Yesusen 
wene hiyag nisamisi ulug Yesus ambeg 
luhal arik libag. 

2| uhal arik libagma Farisi inap men 
Musa wene onoluk inap men unundama 
onolok hibareg, "Siyag-siyag ane turuk 
inap nungge fahet hondog enebehekteg 
suburu ambiyeg naruk," uruk latfag. 

3 Uruk latfagma Yesusen, "Wene misig 
indit toho hiyag hisamin," ibag. 

4"Ap misihen wam domba teng uhan 
foroho lit winag harukmen sehelimuwon 
misig eleg latisi. Eleg latisimu werehon 
arimano anggenma embeselug longgo 
irisiyon ino yami rurukmen weregma 

hiyaharisi. Ap inowen tirisiyon hag toho 
hiren oho turuk lahep fug?" ulug Yesusen 
ap arimano kapal isibag. 

> Kapal isibareg, "Ap inowen hiyag tihi 
ulug ahiyeg harisireg umaloma ha rulug 
ibam waharisi. 

6 Waharisireg ori men iraham ke 
werehon men wol eneptisireg hiyag 
isaruk lit, "Wam domba longgo ehekon 
hiyahakireg an nahiyeg hihi hag toho 
hir oho henehiyeg toho welamek,' irisi," 
ulug Yesusen indit toho hiyag isibag. 

7 Hiyag isibareg, "Ap misig siyag-siyag 
ane turuk angge famen embeselug Allah 
fam wenggel haruk halug wam domba 
hiyaharisi ahun inowen ahiyeg harisi hag 
toho Allah otsi poholmonen oho enehiyeg 
hahup, it enebe teng uhan (sembilan 
puluh sembilan) fano ane eneg turukon 
fahet enehiyeg hahup fug," ulug hiyag 
isibag. 

8Nin eke indit toho hiyag isaruk lit, 
"Hiyap ekeyen uang anggen numen 
foroho lit winag harukmen sehelimuwon 
misig longgo uhumu iral hunduruhureg o 
imbilabi ele ke ololo piyat haruk lit fuki 
roho yami ruhu fug? 

9Yami ruruk lit hiyag tahureg ehebi 
winon iraham ke werehon men wol 
enebuhureg hiyag isaruk lit, 'An nuang 
longgo ehekon hiyag tihireg nahiyeg 
hihi hag toho hir oho henehiyeg toho 
welamek,' uhu," ibag. 

10" Ap misig siyag-siyag ane turuk 
angge famen embeselug Allah fam 
wenggel haruk halug uang hiyag tarisi 
hiyap inowen ahiyeg harisi hag toho 
Allah otsi poholmonen oho enehiyeg 
hahup," ulug Yesusen hiyag isibag. 

1! Yesusen hiyag isaruk lit, "Ap misig 
umalikisi piren welatusa. 

1? Welatusama amloho fobikon inowen 
ikni fam, 'Nikni, haren angge aruma 
anden tohon minggiroho og nimin,' irisi. 
Irisimu ikni inowen amloho atamon 
fam, 'Haren tohon tu,' ulug fobikon 
fam, 'Haren tohon tu,' ulug aren angge 
minggiroho og isarisi. 

13 9g isarisireg weregman amloho 
fobikon ino aren angge arimano fam 
uang ayeg waroho hilarisireg ikni owe 
embeselug o yatma larisi. Yatma larisireg 
o yabuk wibuk fug angge aren angge 
eneg naruk lit we ambingga roho hiyap 

min inda yako weregman aren angge 
obog toho eleg atisi. 

14 Aren angge obog toho eleg atisimu 
weregman o ino suburu obok laharisimu 
malik ino suburu obok toho welatisi. 

15 Malik ino suburu oboken suburu og 
nutuk laruhu ulug o pumbuk ino fam 
ap suwon eke wereg ambeg larisimu ap 
inowen, 'Nambohom anggenma foroho 
laruhun,' ulug mingming tirisi. 

16 Mingming tirisimu malik inowen wam 
foroho lit, 'Suburu oboken wamangge 
aruma eke namin,' irisimu hun inowen, 
'A, aru wamangge foroho lahi,' ulug og 
itisi fug. 

17 0g itisi fugmu malik inowen undaman 
wenggel haruk lit, 'Anden siyag ane 
tirikik,' perisi. 'An nikni amingmingangge 
anggolo werehon arimano nikniyen 
suburu og isarukmu an tuma suburu 
oboken war aruhuk,' perisi. 

18'An nikni ambeg lahukteg: Nikni, 
anden hat hubam oho Allah poholmon 
Ubam oho siyag ane tirikik uhuk,' perisi. 

19'Namloho ulug nubam uhun fug, 
hamingmingangge roho welaruhuk 
uhuk,' perisi. 

20 Ari perisireg ibam ikni ambeg larisi. 
Yatman waharukmu ikniyen yet harisireg 
namloho nindiyen ulug olohotma larisireg 
amloho mako pug toho hi ririsi. 

21 Hi ririkim amlohowen, 'Nikni, anden 
hat hubam oho Allah poholmon Ubam 
oho siyag ane tirikik. Namloho ulug 
nubam uruk laruhun fug,' irisi. 

22 Ari irisimu ikniyen amingmingangge 
unubam, 'Folo-folo sum keron 
fanowon wak lalihipteg wan tebelihip, 
sohomangge inggikmu kila feselihip, 
sepatu uyugmu wan tebelihip. 

23 Wan tebelihipteg wam sapi umalik 
fano roho endetuk lahebon ino eserik 
lalihipmu naruk lit nenehiyeg toho 
welamul,' irisi. 

24 'An namloho tu war atisi angge oluk 
aha. Longgo irisi angge inam aha,” irisi. 
Irisimu amingmingangge arimanowen 
inikniyen irisi ane roho esetusama naruk 
lit enehiyeg toho welatusa. 

25 Enehiyeg toho weregma amloho 
tamon ino yabukmuwen waharuk lit hol 
harukmen olma yunggultuk latusa. 

26 Yunggultukmu hol harisireg malik 
inowen amingmingangge misig wol 

tirisireg, 'Nungge fahet yunggultuk?' 
ulug kapal harisi. 

27 Kapal harisimu amingmingangge 
wol tirisiyon inowen, 'Hat hot longgo 
irisiyon ino wahama hinikniyen fano 
waha ulug wam sapi umalik fano roho 
endetuk lahebon ino eseriyek ehekma 
eserehesareg naruk lit enehiyehen 
yunggultuk,' ulug hiyag itisi. 

28 Hiyag itisimu owe ino ahum ke het 
harisireg kimin fug perisimu ikni wilip 
atisireg, 'Namloho, kik ma,' irisi. 

29 Kik ma irisimu amloho tamon inowen 
te, 'Nikni, haren nubam uruk ane holoho 
umbusuk fug angge hiyabuk wit hutuk 
lit weregman mo ilig am wirig am turuk 
latisi angge famen wam kambing misig 
hori men isag talihip ulug og nitikin fug,' 
irisi. 

30 'Hat hamloho aru humbahalug laruk 
lit haren angge hilalug hiyap siyahon 
men elehap tik larisi angge famen nin 
wahama hindi hehenteg wam sapi fano 
roho endetuk laheyon isag erehen,' irisi. 

31 Trisimu ikniyen, 'Namloho, hat likiya 
hupmu an men wereg lit anden tohon 
oho hat ngi reg lahen. 

32 Hot aru war atisi angge oluk aha, 
longgo irisi angge inam ahama an oho 
nahiyeg hihi hag toho har oho hahiyeg 
himin,' irisi," ulug Yesusen hiyag isibag. 
1 6 1 Yesusen otsi wene hiyag isaruk 

lit, "Ap suwon tung ahun misig 
men amingmingangge aren angge 
foroho latisiyon misig men welatusa. 
Welatusama ap ekeyen ap suwon ino 
fam, 'Hat hamingmingangge inowen 
haren angge arimano saplangge hik-hak 
isaruk,' ulug hiyag itisi. 

2 Hiyag itisiyon hol harisireg 
amingmingangge ino wol tirisireg, 
'Haren nanggintikinmu an holtikik? 
Suwesingga uang winaharuk lit hahatuk 
lahenon arimano kim haminen obog 
toho tiya imbik ma. Kim haminteg anden 
angge hat foroho laruhun fuhen mondabi 
heriye hubaharuk lahi,' ari ulug ele olok 
toho hiyag itisi. 

3 Hiyag itisimu ap inowen inggareg 
fahet wenggel haruk lit, 'Nikniyen heriye 
nubahakumu nanggintuk laruhuk? Yabuk 
wit ta fug teg lahi, ap unubam heng 
eneptuk ane ninggali reg lahi,' perisi. 

4'Nikniyen heriye nubahakumu ap 
winonen nit nim welamuhuk nubam ukag 

ulug turuk latmin ane wenggel haruk 
lahi,' perisi. 

> Perisireg ap suwonen og isaruson 
paleg angge reg latuson arimano 
misig-misig wol eneptusareg te ap atam 
waharisiyon ino fam, 'Nikniyen angge 
nunggeyen paleg lahen?' ulug kapal 
harisi. 

6 Kapal harisimu, 'Wam sei ahaluwe 
kubag teng uhan paleg lahi,' irisimu, 
'Paleg lahen angge fahet suwesingga 
haharoho foroho lahiyon tu wereg. Hur 
atmihinteg folo-folo kim haruk lit kubag 
teng uhan ware fesemihinteg kubag teng 
piren haharin,' ulug hiyag itisi. 

7 Hiyag itisiyon ino larisimu pirenehon 
ino waharisimu ubam kapal haruk 
lit, 'Nikniyen angge nunggeyen paleg 
lahen?' irisimu, 'Nasi anggen sum teng 
uhan paleg lahi,' irisimu, 'Paleg lahen 
angge fahet suwesingga haharoho 
foroho lahiyon tu wereg. Sum teng uhan 
ware fesemihinteg sum teng hinahan 
haharin,' ulug hiyag itisi." 

8 Ari hiyag itisi ulug Yesusen otsi hiyag 
isibareg nin ele uruk lit, "Ap suwon 
amingmingangge inowen ikni angge 
hondo ribisibag angge famen fobik 

welaruhuk ambeg nangginoho welaruhuk 
ulug indi anggar atisi," ulug Yesus ap ino 
wel turuk latfag. "Ap kinangmon inindi 
folo-folo anggar atuk angge famen it 
seleg tegma wereg inap arimano inindi 
folo-folo anggar atuk eleg," ulug Yesusen 
otsi indit toho hiyag isibag. 

9 "Yang siyahon ari fam ayeg war 
isa fug tehen hunumbaliyen oho Allah 
men mondabi welamuhuk ukag ulug 
uang siyahon ari fam ap ari pali war 
enebuhup," ulug Yesusen indit toho 
hiyag isibag. 

10 "Ap misihen tor angge famen fano 
roho foroho laruhu halug su angge oho 
fano roho foroho laruhu. Tor angge 
famen siyag toho foroho laruhu halug su 
angge oho siyag toho foroho laruhu. 

11 Nori, uang siyahon fano roho foroho 
lam fug teg lahep halug anggengge 
fanowon nangginoho foroho lamuhup? 

12 Ap enenggengge siyag toho foroho 
lahepma hiren angge san og hisa reg?" 
ulug Yesusen kapal isibag. 

13 "Ap misig iknisi piren werehonen 
mingming turukmu enele fano holuk 
fug teg. Ikni misig fahet nirim peruk lit 
ikni eke fahet ele fano holmin peruk. 


LUKAS 16.14-16 132 


Hebeloho re ikni misig fahet fano peruk 
lit ikni eke fahet nirim ulug ele holtuk 
eleg. Allah Ninikni apma welahe uruk 
lahep halug uang siyahon apma welam 
fug teg lahep," ulug Yesusen hiyag 
isibag. 

14 Farisi inap uang fahet ninindi peruk 
latfag inap arimano Yesusen hiyag isibag 
ane hol hibareg ehekon ari siyag ane 
ehek ulug inda yako inggaliyap tibag. 

15 Inggaliyap tibagma Yesusen hebeloho 
hiyag isaruk lit, "Hiren ap iniline niren 
pikir ane eneg turuk lahe uruk lahep 
angge famen Allahn hunundama peruk 
lahebon ari hisaruk lit wereg. Ap 
kinangmonen palimu wereg peruk ane 
fahet Allahn apma wereg peruk. 

16 Yohanes ap ikma pilap eneptuk latisi 
ahun uwan wam fugmu Musa wene 
men atam hiyag isaruk latfag inap 
arimanowen ibag ane men wene ari 
senegman eneg Yohanes kik waharisi. 
Yohanes kik waharisimu ketiya Allah 
ap obog toho Hinikni aruhu ulug 
wene fanowon ino hiyag isaruk. Hiyag 
isarukmu ap anggolo miyaltil kik 
waharuk," ulug Yesusen hiyag isibag. 

17 "Pohol men kinang men eleg am 
teg angge famen wene haharehon fam 
ilanggen tor angge werehon eleg am fug 
teg. 

18 Aben uhe subon embeselug keron 
hilaruk halug siyag ane turuk. Hiyap 
ahun subonen embeserukon ap ekeyen 
hilaruk halug siyag ane turuk," ulug 
Yesusen hiyag isibag. 

19 "Ap suwon tung ahun eke wereg lit 
sum fanowon eneg wan turuk lit suburu 
men wam men likiya hupmu naruk lit 
ahiyeg toho welatisi. 

20 Ap siyahon eke anggengge eleg ahun 
ahap salukangge reg ahun unuk Lazarus 
ino 

21 suburu anggen men ahap men ap 
suwon inowen embeserukon namin 
ulug owahalma libareg yinggig latisi. 
Yinggigmu mene waharusareg ebene 
yowil arimano milang heheg naruk 
latusa. 

22 Misihim welatusareg ap siyahon ino 
war atisimu malaikaren hondoholug 
Abraham heriyeg ambeg fanoma imbik 
larusa. Ap suwon ino oho war atisimu 
kinangma sale feserusa. 

23 Sale feserusama ap warehon wereg 
ambeg libareg ouk anggolo waruk ambeg 
wereg lit yet harukmen Lazarus ino 
Abraham min fanoma yatma weregma 
yet harisi. 

24Yet harisireg ele hi roho uruk lit, 
'Nikni Abraham, an hindi niyimin. 
Lazarus ino inggik tum ikma tung halug 
nambilikanggenma ik ahaluwe are 
ribik watmisiyen monde femihin. Indok 
aruwen siyahap naptuken ouk anggolo 
roho welahi,' irisi. 

25Trisimu Abraham inowen, 'Namloho, 
hat holuk wereg lit fano roho welatikin. 
Lazarus oluk wereg lit siyag toho welatisi 
angge ketiya tuma ahiyeg toho wereg. 
Hat te arima siyagma welahen. 

26 Hit honggoleg nit honggoleg fanggong 
yaron werehen nit filen hit fil wam fug 
teg. Hit filen nit fil wam fug teg,' irisi. 

27 Trisimu ap suwon inowen, 'Nikni, an 
nibam notsi fuwaben werehon 

28 ir oho siyag ane turuk lit an welahi 
ambeg siyagma wamuhup tohon komo 
enebuhuwen Lazarus monde femihin,' 
irisi. 

29Trisimu Abrahamen, 'Musa wene 
men Allah wene hiyag isaruk latfag inap 

enewene werehon ari fam onoluk aruhu,' 
irisi. 

30 Trisimu, 'A, nikni Abraham, ari fam 
onoluk aruhu fug. Atam war atisiyon 
oluk atug enembeg lelepma siyag ane 
embeselug holtep,' irisi. 

31 Trisimu Abraham inowen, 'Musa men 
Allahn ibag ane hiyag isaruk latfag inap 
men enele holtuk eleg halug ap atam 
war atisiyon oluk atug hiyag isa lahumu 
holuhup fug,' irisi," ulug Yesusen hiyag 
isibag. 

1 7 1 Yesusen otsi komo eneptuk 

lit, "Ari roho tin ulug ap inindi 
kahaltukon ari wereg laruhu famen ap 
ari roho tin ulug inindi kahaltuk ahun ino 
inggareg indi anggin aruhu. 

2 Ap inine elehon inindi kahal enebuhu 
rohon ap ino helep simbuk humon 
anggolopma ililoho ik ahummu hik 
isahupmu fano. 

3 Hininggareg anggat toho welamok! 
Hare misig siyag ane turuk halug komo 
riyok. Nambiken tirikik ulug wenggel 
haruk halug eleg aha piyok. 

4Hareyen hat hubam o misihim 
sambil sabirenam olok ane turuk halug 
sabirenam hambeg suhuloho waharuk lit, 

'Nare, hubam siyag ane tihireg mangno 
ul," uruk halug nindimu eleg aha uhun," 
ibag. 

? Yesus otsiyen Onowe fam heng turuk 
lit, "Nonowe, ninindi Allah fam wenggel 
harukon ninineyap nenebin," ibag. 

6 Ibagma Yesusen, "Hinindi Allah tem 
peruk lit wene soluk anggen hahon 
hunundaman tot welalep halug hiren, 'E 
ara ahen umanggener angge heneko ik 
ahummu yag arik lag,' elepma yag arik 
lelep," ulug Ele indit toho hiyag isibag. 

7 "Hit aruma welahebon sehelimu misig 
amingmingangge werehon eke wereg. 
Amingmingangge ino yabuk wituk angge 
wam foroho angge ibam waharuk halug, 
'Suburu hat tam na ma!' ulug hiyag utuk 
lahep? 

8 Ari hag toho turuk lahep fug. 'Suburu 
an fahet esetmihinteg osoho felug 
sum fanowon wan toho hondog nabik 
watnihinmu namin. Suburu men ik men 
an tam naminmu hat fobik namihin,' 
uruk lahep," ibag. 

3 "Amingmingangge inowen at let turuk 
ane fahet namloho ulug hi ruruk eleg, 
we tuk ane tehek peruk. 

10 Amingmingangge ari hag toho hit An 
notsi welahep. Allahn ari turuk lamuhup 
ulug hiyag hisahuwon ino obog toho 
tebuhupteg amingmingangge siyahon 
eneg welahe uhup. Niren turukuk ane ari 
Allahn telep peruk ane turukuk uhup," 
ulug Otsi hiyag isibag. 

11 Yesusen Yerusalem lamin ulug Galilea 
embeselug Samaria keyen laruk latfag. 

12 Laruk latfareg o pumbuk eke 
larukmen ap numen enehap salukangge 
reg inap luhaloho wereg lit yatman Yesus 
yet hibag. 

13 Yatman Yesus yet hibareg enele hi 
roho uruk lit, "Yesus Nonowe fanowon, 
Haren hindi nisimin," uruk latfag. 

14 Uruk latfagma Yesusen it yer isibareg, 
"Imam inap enembeg henehap kim 
hisalusan lalihip," ibagma larukmen 
keman fano atfag. 

15 Fano atfagma at numon ino ahap 
fanowon kim hibareg, "Yesusen ari 
ehekma fano ahi," pibareg suhuloho 
watfareg ele humon fam Allah wel til 
waharuk latfareg 

16 Yesus alukema hur atfareg, "Yesus 
Nowe," uruk latfag. Yesus Nowe uruk 
latfag ahun ino Samaria ahun welatfag. 

17 Samaria ahun welatfagma Yesusen, 
"Hit numen fano ahasa pihi angge famen 
we hat numon eneg wahen? Sohowen 
kema wereg?" ulug kapal hibareg, 

18 "We amu ahun aru eneg suhuloho 
wahareg Allah wel turuk?" ibag. 

19 Ari ibareg, "In atug lamihin, An 
nubam wenggel hehenteg wahenon 
ariyen fano ahen," ibag. 

20 Ap Farisi inap welatfahon itanowen 
Yesus fam kapal haruk lit, "Allah 
waruhuwon nosambil waruhu," ibagma 
Yesus hebeloho, "Allah waruhu ehebon 
ino enehangge turukmu yet haruk lahep 
hag toho waruhu fug. 

21 Aben te, 'Yet hemek, Allah tuma 
wereg, lumu wereg,' uruk lam fug teg. 
Allah ap obog toho Inikni aruhuwon ino 
hit sehelimu wereg ulug ari tem toho 
hiyag hisaruk lahi," ibag. 

22 Ari ibareg Otsi unubam uruk lit, "Hit 
fobik welamuhupteg hup misihim At 
ap kinangmon atik ibahon kim hilareg 
welala puhup angge famen hahup fug. 

23 Aben hit hunubam enele uruk lit, 'Yet 
hemek At umu wereg, tuma wereg,' uruk 
lamuhupmu holuhupteg yami ruk fug 
angge enele holoho umbusuhup. 

24 | ebeglu pohol alem filen atog fil 
lebeg turuk hag toho At ap kinangmon 
atik ibahon ino waruhu sambil ari inam 
aruhumu hiren yet hahup. 

25 Ari roho uwan inam am fugmu 
miyaloho hik isahupteg Ebe wabuhup. 

26 Ap kinangmon atik ibahon ino waruhu 
sambil ari indam Nuh umalikisi unubam 
atfahon ino hikit toho aruhu. 

271t indam welatfahon arimano suburu 
nenggeg ik nenggeg turuk lit aben hiyap 
heleheg hiyaben ap heleheg turuk lit 
welatfagma Nuh kou fam kibag sambil 
ino ik humon yenggeltil laharuk lit it 
arimano waroho lin ibag. 

28 | ot umalikisi welatfahonen oho ari 
hag toho turuk latfag. Iren oho suburu 
nenggeg ik nenggeg og eseheg onggo 
paloho heleheg yabuk wireheg o wireheg 
turuk lit welatfagma 

29 hun Lot ino Sodom embeselug libag 
sambil ino indok men helebanggen men 
poholman o pumbuk ino fam pilabik 
watfagma it arimano obog toho waroho 
lin ibag. 

30 Ap kinangmon atik ibahon ino inam 
aruhu sambil ino ap arimano ari hag 
toho welamuhup. 

310 ari tuhu sambil ino silimu o palimu 
heriyeg lit welaruhuwon at anggengge 
mun angge man angge olma werehon 
hilamin ulug kuhu fug. Yabukmu werehon 
ino nibam suhuloho lamin puhu fug. 

32 Lot uhe inowen tibag ane wenggel 
homok! 

33 An noluk welaruhuk peruk lit wereg 
ahun ino oluk welaruhu fug. Longgo 
uhuk peruk lit wereg ahun ino Allah 
olohotma mondabi oluk welaruhu. 

34 Allah waruhu sambil ino hubanggo ap 
piren misigmu nohoruk lamuhup angge 
famen misig hilahureg eke umbusuhu 
ulug tem toho komo heneptuk lahi," 
ibag. 

35 "Hiyap piren misigmu roti anggen 
lilibug turuk lamuhup angge famen misig 
hilahureg eke umbusuhu. 

36 Ap piren yabuk wituk lamuhup angge 
famen misig hilahureg eke umbusuhu," 
ulug hiyag isibag. 

37 Hiyag isibagma Otsiyen Yesus fam 
kapal haruk lit, "Keman tuhu ane fahet 
ehen?" ibagma Yesusen, "Sobon men 
pamo men enele ngu ruruk halug ari 
amben angge ita wereg peruk lahep," 
ulug hiyag isibag. 

1 8 lYesusen otsi indit toho hiyag 

isaruk lit, "Sembahyang uruk lit 
saplangge uruk lahe peruk lam fug," 
ulug hiyag isibag. 

2 Hiyag isaruk lit, "O pumbuk eke ap 
suwon unggum kong turuk latisi ahun 
misig wereg lit Allah fahet akol ha fug 
angge ap winon fahet oho akol toho 
welatisi fug. 

30 pumbuk ino fam hiyap yuwohon 
misig ap eke min seli roho welatisiyon 
inowen alem kong turuk ahun ino ambeg 
likiya hupmu waharuk lit, 'Alem anden 
tohon ino kong nitmihin,' ulug ik waharuk 
latisi. 

4Ubam ari ik waharuk latisi angge 
famen ap inowen hiyap ino ele holoho 
embeseruk latisireg fobik indimu 
wenggel haruk lit, 'An Allah fahet nakol 
toho welahi fug angge, ap winon faher 
oho nakol toho welahi fug angge famen 

? hiyap ari nele yong naptuk lit an 
nubam yik kilabik waruhu rohon unggum 
aren tohon kong itmin,' perisi," ulug 
Yesusen hiyag isibag. 

6 Hiyag isibareg, "Unggum kong turuk 
ahun indi hareyon inowen perisi ane ari 
hir oho wenggel haruk lamok. 

7 Ap Allahn mumal eneptisiyon 
arimanowen Ubam enele likiya hupmu 
urukon iren tohon unggum kong isa fug 
anggeyen sono ha ulug hikip tebeselug 
enele holoho umbusuk teg? 

8 Allah umalikisi unubam alem wereg 
halug folo-folo kong isaruk laruhu 
ulug tem toho hiyag hisaruk lahi. Ap 
kinangmon atik ibahon ino waharuk 
lit Allah fam tem peruk inap weregma 
ano elegma ano waruhu?" ulug Yesusen 
kapal isibag. 

9 Ap winonen nit fano ulug ininggareg 
wel taruk latfag inaben ap winon fahet 
hit siyag ulug apmayap eneptuk latfagma 
Yesusen wene misig indit toho hiyag 
isibag. 

10 "Ap piren sembahyang ul ulug 
sembahyang uruk ibam laruson 
misig Farisi ahun, misig pemerintah 
amingmingangge ap fam uang embelug 
lalihip uruk ahun welatisiyon ino men 
larusa. 

11 |arusareg Farisi ahun ino pulmu 
unduhuk lit undaman sembahyang uruk 
lit, 'Allah Nikni, ap winon hag toho 
welahi fug. Ap unusuruk lit enenggengge 
hilaruk lahi fug. Ap unubam siyag ane 

turuk lahi fug. Ap unuhesi hilaruk lahi 
fug. Pemerintah amingmingangge siyag 
ane turuk ahun tu hag toho welahi fug. 

1? Minggu misig fam Hat hubam 
sembahyang imin ulug hiyang ninggik 
pirenam welahi. Anden angge palu 
numen tebelug numon ino Hat hunuk 
fam emberuk lahi," irisi. 

13 Ari urukmu pemerintah 
amingmingangge ino ilanma unduhuk 
lit nil poholma lahap hamin fug peruk 
lit kunuk toho wereg lit, 'Allah Nikni, an 
siyag ane turuk nahun Hindi niyimin,' 
irisi." 

14 Hindi niyimin irisi ulug hiyag isibareg 
Yesusen te, "Ap aru Allahn fanowap 
tirisimu ibam larisi. Farisi ahun ino 
fanowap tirisi fug. Inggareg palimuwap 
tarukon Allahn apmayap tuhu, inggareg 
apmayap tarukon Allahn palimuwap 
tuhu," ulug pikit toho hiyag isibag. 

15 Yesusen wene hiyag isarukmen aben 
unumalikisi toron Yesusen hi enepmisi 
ulug hondog eneplug waharuk latfag. 
Waharukmu Yesus otsiyen yer isibareg 
malik toron nungge fahet hondog 
eneplug waharuk ulug per enepfag. 

16 Per eneptukmen Yesusen, "Malik 
toron arimano An nambeg wamag tohon 
hiren per enebuk fug," ulug malik toron 
wol eneptuk lit, "Allah ap obog toho 
Inikni aruhuwon malik aruma hag toho 
werehon eneg Inikni aruhu," ibag. 

17 "Malik toronen, 'Allah ap obog toho 
Inikni aruhuwon Ar oho nit Ninikni nir 
oho At umaliki,' urukon hag toho uruk 
elehon Allah weregma kuk fug teg, ari 
tem toho hiyag hisaruk lahi," ibag. 

18 Yahudi inap onowe roho werehon 
misihen Yesus fam kapal haruk lit, 
"Nowe, Hat fano ane hiyag isaruk Hahun, 
an Allah ambeg kuhukteg mondabi noluk 
welaruhuken nanggin-nanggin turuk 
laruhuk, hiyag nimin," ibag. 

19 Ibagma Yesusen hebeloho, "Nare, An 
nubam nungge fahet Hat fano Hahun 
ehen? We Allah misig eneg fanowon 
wereg," ibareg, 

20 "Allah wene atam ibahon ari hat 
holuk: Hiyap pal ta fug, ap unusuk fug, 
yoholiyangge hila fug, ap enebug henele 
si uk fug, hiniknisi hinisingasi hinindi 
roho welamuhup ibahon ari hat holuk," 
ibag. 

21 Ibagma ap inowen hebeloho, "Ehenon 
ari nebe kabinimu holtuk latikikon ketiya 
Haren ehenon oho holihi," ibag. 

22 Ibag ane ari Yesusen hol hibareg 
Yesusen, "We misig eneg holuk atuk 
eleg: Haren angge obog toho ayeg 
waruhunteg ap enenggengge elehon 
ayeg waruhun angge arimano og isa 
lahunmu hat ngi aruhun angge poholma 
welaruhu. Poholma werehen suhuloho 
Nambeg waruhunmu An men ambiyeg 
laruk lamuhuk," ibag. 

23 Yesusen ibag ane ap inowen hol 
hibareg aren angge anggolo werehen 
indi anggin atfag. 

24 Indi anggin atfareg weregma Yesusen 
yet hibareg ap winon hiyag isaruk lit, "Ap 
ininggikmu uang anggolo werehon Allah 
ambeg kuk teg angge famen anggengge 
anggolo werehen kuk fug teg. 

25 Wam sapi lisu fo reg keyen kuk hag 
teg halug ap enengge anggolo werehon 
eke Allah ambeg kuk teg," ibag. 

26 Ibag ane ari ap arimanowen hol 
hibareg, "Haren ari ehenma ap sa Allah 
ambeg kuk teg?" ulug Yesus kapal 
hibagma 

27 Yesusen, "Ap kinangmonen tuk fug 
tohon ari Allahn eneg tuk hag teg lit 
wereg," ibag. 

28 Ari ibagma Petrusen, "Nowe, 
niren angge mun angge man angge 
embeserukukteg Hat men ambiyeg laruk 
lahe," ibagma 

29 Yesusen, "Allah wene fahet ibam 
embeselug uhe owesi otsi embeselug 
ikni isinga umaliki embeselug laruk inap 
arimano 

30 ketiya kinangma welahe li Allahn 
onggo sebe roho og isahureg fobik 
welamuhupmu Allah men mondabi 
onoluk welamuhup," ibag. 

31 Yesusen otsi nisanggowen Niraham 
tiya maniyek ulug wol enepfareg Ele 
hiyag isaruk lit, "Nori, nit Yerusalem 
ilig amuhukmu wene atam hiyag isaruk 
latfag inap arimanowen At ap kinangmon 
atfahon fahet haharoho imbibahon hikit 
aruhu. 

32 At ino Allah wene enepeleg inap og 
isahupmu Inggaliyap turuk lit Ebe watuk 
lit wasubag sup isaruk lit 

33 siyahap turuk lit pinggi ware fesuhup. 
Ware fesuhup angge famen hup 

hinahaneg angge Allahn Olukap tuhu," 
ulug hiyag isibag. 

34 Hiyag isibahon fahet inindi sohu reg 
lit nungge fahet hiyag nesehek ulug 
inindi anggar atfag fug. 

35 Yesus o Yerikho lamin ulug horogma 
larukmen ap il hupnihon funggalma 
heriyeg lit ap la wam turukon fam 
hengangge heng eneptuk latfag. 

36 Heng eneptuk lit weregma ap anggolo 
laruk lit enele urukon hol isibareg ap 
anggolo nungge fahet laruk ulug ap fam 
umung isibagma 

37 iren te, "Yesus Nazaret ahun ino men 
laruk," ibag. 

38 Ari ibagma ele hi roho uruk lit, "Yesus 
Daud amloho, an Hindi niyimin," uruk 
latfag. 

39 Uruk latfagma ap atam laruk latfahon 
arimanowen hele imbisin ulug pet 
tibagma enele holuk fug angge sobir 
isaruk lit ele hi roho, "Daud amloho, 
Hindi niyimin," uruk latfag. 

40 Uruk latfagma Yesus in atfareg, "Ap 
ari Nambeg tiya hondoholug maniyek," 
ibag. Ibagma ap ino Iraham watfagma 
Yesusen at ubam kapal haruk lit, 

41 "Nungge ane nubam timisi ulug heng 
Naptuk lahen?" ibagma, "Nowe, an nil 
fano atnisiyen heng Haptuk lahi," ibag. 

42 Ibagma Yesusen, "Hil fano amag! 
Nil fanowap napmisi ulug we tem toho 
pehenon ariyen fano ahen," ibag. 

43 Yesusen ari irikim il fano atfagma 
Yesus men ambiyeg laruk lit Allah wel 
turuk latfag. Wel turukmu ap anggolo 
arimanowen yet hibareg iren oho Allah 
wel turuk latfag. 

1 9 1 Yesus o Yerusalem lamin ulug o 

Yerikho keyen laruk latfag. 
2Larukmen ap eke unuk Zakheus 
pemerintah amingmingangge ap fam 
uang embelug lalihip uruk inap onowe 
aren angge anggolo werehen at tung 
ahun hag toho welatfag. 

3 Zakheus inowen Yesus yet ha lamin 
ulug libareg at uwag horog tehen ap 
anggolo arimanowen mapmu rehen yet 
ha fug teg latfag. 

4Yet ha fug tehen folo-folo olohotma 
arik libareg Yesus ke aru waharukmu yet 
hamin ulug e ara fene lahibag. 

>Lahibareg weregma Yesus iraham 
libareg lahap haruk lit, "Zakheus, hat 

hibam ketiya lulen folo wambik ma," 
ibag. 

6 Ari ibagma folo-folo wambibareg 
ahiyeg haruk lit Yesus hondoholug ibam 
libag. 

7Ibam kurukmu aben yet hibareg, "Ap 
siyag ane eneg turuk ahun ibam nungge 
fahet kehek," ulug enele siyag toho uruk 
latfag. 

8Uruk latfagma Zakheusen Yesus 
fam ele uruk lit, "Nowe, ap hiyap 
enenggengge elehon anden angge pul 
ke minggiroho og isamin," ibareg, "Aben 
tohon hilarikikon faher oho iren angge 
fahet sebe roho uhanam ayeg war 
isamin," ibag. 

9 Ibagma Yesusen, "Ap aru oho Abraham 
amloho werehen te Allahn o aru yoho 
fanowap tehek," ibag. 

10 “At ap atik ibahon ino it longgo 
uruson hiyag enebuhukteg fanowap 
enebuhuk ulug waharisi," ibag. 

11 Yesusen hiyag isibahon ari holfag 
inaben Yerusalem horogma welahereg 
Allah wambik waruhureg nit fanowap 
nenebuhuwon horog toho welahe peruk 
latfagma Yesusen wirimangge eke hiyag 
isamin pibag. 

12 "Ap suwon misig o yatma lamin perisi 
ambeg ino ap suwon arik lahukteg nin 
fobik suhuloho nibam waruhuk ulug 
larisi. 

13 ik oho lit amingmingangge numen 
wol enepfareg wal taneg uang suwon 
0g isarisi. Og isaruk lit, 'Uang aru fam 
onggo paleheg ayeg war eseheg turuk 
lamuhupmu an waruhuk,' irisi. 

14 An fobik waruhuk ulug larukmen 
ibam yugmu inap arimanowen at nit 
nonowe roho welaruhu fuhen ninirim 
ulug ombolim muko lalihipteg hiyag irik 
lalihip ulug ap mon eneptusa. 

15 Mon eneptusama at ino larisireg 
ap suwon atisireg ibam suhuloho 
waharisireg amingmingangge uang og 
isarisi inap arimano wol eneptisi. Uang 
og isarikikon nombaren ayeg waroho 
warusa perisireg hiyag numusa ulug wol 
eneptisi. 

16 Wol eneptisimu ap atamon ino 
waharisireg hiyag utuk lit, 'Nikni, haren 
og nitikinon ino anden ayeg waroho 
numen warikik,' irisi. 

17 Irisimu ikni inowen, 'Namloho, haren 
turuk latikin ane fano hiyag nerehen. Tor 
angge famen fano roho foroho latikinmu 

o pumbuk numen fahet inikni ap suwon 
welaruhun,' irisi. 

18 Ari irisimu ap pirenehon ino 
waharisireg, 'Nikni, haren og nitikinon 
fam fuwaben ayeg waroho warikik,' irisi. 

19 Irisimu ikni inowen, 'Hat eke o 
pumbuk fuwaben inikni roho wereg 
laruhun,' irisi. 

20 Trisimu amingmingangge 
hinahanehon ino waharisireg, 'Nikni, hat 
holok hahun ulug nakolen an og nitikinon 
ino wilikap fam het toho foroho latikik 
angge tu hilamihin. Emberikin fuhonet 
sebe roho hilaruk lahen. Yag tarikin 
fuhonet sebe roho yahal taruk lahen. Ari 
roho turuk lahen ane an noluk,' irisi. 

21(19:20) 

22 Irisimu ikniyen, 'Namloho hat siyag, 
hinggarehen ehenon ari fam hebeloho 
pet hapnin. Emberikik fuhonet yag 
tarikik fuhonet nolok nahunen hilaruk 
lahi ane hat holuk teg lahen. 

23 Holuk teg angge famen uang og 
hitikikon nungge fahet ap winon og 
isarikin fug? Og eselenma iren ayeg 
waroho og hetlepma sebe roho helele,' 
irisi. 

24 Trisireg ap welatuson arimano 
fam, 'Uang ari taluk tilihipteg numen 
forohowon ino og emek,' irisimu 

25 ap arimanowen, 'Ninikni, aren numen 
foroho angge re nin eke nungge fahet 
sebe roho og umul,' ulug kapal harusa," 
ulug Yesusen hiyag isibag. 

26 Hiyag isaruk lit, "Enengge anggolo 
forohowon itano Allahn sebe roho og 
isahu, enengge elehon itano tor angge 
forohoman taluk toho hilahu," ulug pikit 
toho hiyag isibag. 

27 Hiyag isibareg ap suwonen tuhu 
ane hiyag isaruk lit, "An men seli roho 
welatuson tuman ap suwon arik waruhu 
fug urusa inap arimano tuma hondog 
eneplug wamuhupmu an nolohotman 
waroho lin isahup ulug ap suwonen ari 
irisi," ulug hiyag isibag. 

28 Wene ari obog toho hiyag isibareg 
Yesus tam atfagma Otsi men Yerusalem 
fil laruk latfag. 

29 Yerusalem fil laruk latfareg Yesus 
o Betfage men Betania men Zaitun 
punumu wirihon itano horogma libareg 
otsi piren unubam hit tam laruk lamek 
ulug mon eneptuk lit, 

30 "O pumbuk lindi lalihipteg keledai 
umalik ket su atukon ap ubam laharusa 
fuhon ililoho weregma halihibon ari 
loltihipteg walug watihip. 

31 Aben nungge fahet loltuk lahep ulug 
umung hisaruk halug, 'Nonowe asehet 
tehen mon nenebehekma loltuk lahe,' 
ilihip," ibag. 

32 Ibagma Yesus otsi piren mon 
enepfahon itano libareg Onoweyen hiyag 
isibahon hikit toho weregma libag. 

33 | ibareg keledai umalik ino loltukmen 
ngi inap arimanowen, "Nungge fahet 


loltuk lahep," ibagma iren te, "Nonowe 
asehet tehen mon nenebehekma loltuk 
lahe," ibag. 

34 (19:33) 


35 Ibareg keledai ino Yesus ambeg walug 
watfareg enesum wan tohon nonggoloho 
keledai palimu tuwale fibareg Yesus 
hamboko horiye fik lahibag. 

36 | ahibareg larukmen ap arimanowen 
enesum nonggoloho Nonowe watmisi ke 
ulug funggalem ke tuwaltil laruk latfag. 

37 Tuwaltil laruk lit Zaitun punumu 
wamburuk lit Yesus otsi men ap anggolo 
laruk latfahon arimanowen enehiyeg 
atfagma enele humon fam Allah wel 

turuk lit, "Mun angge man angge aben 
tuk fug ane nonolohotman tirisiyon yet 
harukuk. 

38 Ap suwon Allah unuk fam waharukon 
hi ruruk lahe. Poholman palimu werehon 
Allahn fanowap tirisimu At wel turuk 
lamuhup," uruk latfag. 

39 Ari uruk latfagma Farisi inap it 
sehelimu werehonen Yesus fam enele 
uruk lit, "Nonowe, Hotsi enele eleg 
amusan komo enebin," ibagma 

40 Yesusen, "An notsi aruma enele eleg 
amusa halug helep aruman enele hi roho 
ulusa. Ari tem toho ihi," ibag. 

41 Ari ibareg Yesus o Yerusalem 
horogma libareg o pumbuk yet hibareg 
uba yatuk lit, 

42 "O Yerusalem nindiyen-e, hat 
fanowap habuhuwon ino yoho holuk 
toho welalen angge famen ketiya hat 
holohotma ari hiraho lit wereg. 

43 Tot welaruhunmu ap seliyonen 
walinggoho kilap habuhupteg huwabuk 
oho lit kinang amuwon habuloho o 
Yerusalem elehet yaron ohowon ino 
horohap tuhupteg kuhup. 

44 Kuhupteg hibam halog tebeseruk lit 
hunumalikisi unusuruk lit helep elehet 

ohowon ubule misig oho welaruhu fug. 
Allahn fanowap hapmin perisi sambil ari 
haren wenggel harikin fugmu ari roho 
huwabuhup," ibag. 

45 Yesus o Yerusalem Allah ibam kibareg 
onggo paloho ayeg waroho waruk inap 
yanggal eneptuk lit, 

46"An nibam tu sembahyang uruk ibam 
haharoho wereg angge famen hiren 
siyag ane turuk inap inibamap tirikip," 
ibag. 

47 Ibareg likiya hupmu Allah ibamen 
wene hiyag isarukmu imam onowesi 
suwon men Musa wene onoluk inap men 
Yahudi onowesi suwon men alem nungge 
fam umbuhukteg wabuhuk ulug enele 
sahaltuk latfag angge famen ap anggolo 
wene fanowon holtul ulug luhal arik 
watfagma senebuk fug teg latfag. 

48 (19:47) 

20 1 Misihim sambil Yesusen Allah 

ibamen wene fanowon hiyag 
isarukmu imam onowesi suwon men 
Musa wene onoluk inap men Yahudi inap 
onowesi men Ambeg libareg kapal haruk 
lit, 

2 "Haren turuk lahenon ari san Hineyap 
haptisireg Holukap haptisimu turuk 
lahen, nir oho hiyag nisimin," ibag. 

3Ibagma Yesusen, "Anden oho hit 
hunubam hebeloho kapal hisamin. 

4Yohanesen ap ikma pilap eneptuk 
latisiyon ari poholman perisi ane ano, ap 
kinangmonen perusa ane ano ulug hiren 
An hiyag Nemek," ibag. 

“Ibagma it-it enele sahaltuk lit, 
"Poholman perisi ane ul halug nungge 
fahet at ele holtikip fug ik ohoreg. 

6 Ap kinangmonen perusa ane ul halug 
ap aruman Yohanes ari Allahn monde 
ferisiyon tem toho peruk lit helep fam 
nunusuk ohoreg," uruk latfag. 

7 Uruk latfareg Yesus fam, "Nenepeleg," 
ibagma 

8Yesusen, "Hiren nenepeleg ehepma 
Anden oho An nineyap naptisiyon fahet 
hiyag hisamin fug," ibag. 

9Yesusen ap anggolo weregma indit 
toho hiyag isaruk lit, "Ap misihen hele 
anggur yabuk wiri feserisireg ap winon 
foroho lamuhup ulug hiyag isarisireg o 
yatma larisireg amusun toho welatisi. 

10 Welatisireg anggur anggen urukon li 
waharuk ulug anggen eke minggiroho 

numbahakup ulug amingmingangge 
monde ferisi. Monde ferisimu yabuk 
foroho inap enembeg larukmen 
ware feserusareg og humul fug ulug 
yanggaltusa. 

11 Yanggaltusama nin amingmingangge 
eke monde ferisimu ino oho ambi roho 
ebe watuk lit har oho og humul fug ulug 
yanggaltusa. 

12 Yanggaltusama amingmingangge 
hinahanehon monde ferisimu ebe ware 
feserusareg miyaloho hik isarusa. 

13 Hik isarusama ngi ahun inowen 
nangginoho timin perisireg namloho 
nindiyon monde feminmu at fahet enekol 
hahup perisireg monde ferisi. 

14 Monde ferisimu waharukmu yet 
harusareg, 'Yabuk ngi aruhuwon ino 
waharuken pinggi ware fusulteg yabuk 
nit ngi amuhuk,' ulug enele sahaltuk 
latusa. 

15 Sahaltuk latusareg waroho elehet 
selma hik isarusareg pinggi ware 
feserusa. Yabuk ngi ahun ino waharuk lit 
yabuk foroho inap unubam nangginuhu," 
ulug Yesusen ele indit toho kapal isibag. 

16 Kapal isibareg, "Ngi ahun waruhureg 
yabuk foroho inap waroho pinggi 


LUKAS 20.17-20 158 


unusuhureg yabuk ino ap winon hiyag 
isahu," ibag. Ari ibagma ap arimanowen 
hol hibareg, "Ari roho tuk fug teg," 
ibagma 

17 Yesusen yer isibareg, "Wene atamon 
fam haharoho imbibahon iminon tu holeg 
lamok, 'O wituk inaben helep tu siyag 
ulug hik isaruson ino ubule yag atisi.' 
Nungge ulug haharoho imbibag? 

18 Ap eke helep ubule ino fam uyug kik 
turuk lit mako wambuhureg uyug fala 
roho uwag lilibug toho lin uhu. Helep 
inowen ap ino hondo ruhu halug ap ino 
lilibug toho kinang aruhu," ulug Yesusen 
hiyag isibag. 

19 Hiyag isibagma Musa wene onoluk 
inap, imam onowesi suwon arimanowen, 
"Yesusen hiyag nesehekon ari nit fahet 
ehek," ulug enele sahaltuk lit o ino 
sambil Yesus ki rul ulug tibag angge 
famen ap anggolo enekolen imbisibag. 

20 Musa wene onoluk inap men imam 
onowesi men Yesus uruk ane aluwat 
halihip ulug ap mon eneptuk lit, "Yesusen 
siyag ane uruk halug senebuhukteg 
pemerintah ap suwon wereg ambeg 
hondoholug lahuken Aren uruk ane 

aluwat haruk lit Yesus ele holtuk inap 
hag toho turuk latihip," ibag. 

21 Ibagma libareg Yesus fam kapal 
haruk lit, "Nonowe, ap winon fahet Nakol 
puk fug angge Hele uruk lahenon Allahn 
peruk hag toho Hindi wirik toho hiyag 
isaruk lahen. 

22 Ap suwon Kaisar inowen uang heng 
neneptukmu og um teg ano, og um fug 
teg ano?" ulug kapal hibag. 

23 Kapal haruk lit unundaman un ane 
wenggeltuk lit urukon ari Yesusen oluk 
atfareg, 

24" Jang anggen misig og Nirik 
maniyek, kim haminen, orohole ilit 
tehon men unuk haharehon men ap sa 
hahareg lit wereg?" ulug kapal isibagma, 
"Kaisar orohole men unuk men hahareg 
lit wereg," ibag. 

25 Ari ibagma Yesusen hebeloho Ele 
uruk lit, "Kaisar og um hahon Kaisar og 
umuhup. Allah og Um hahon Allah og 
Umuhup," ibag. 

26 Yesusen ari roho hiyag isarukmu hol 
hibareg unggum Ubam umbul pibahon 
ino umbuk fug teg latfagma enekolen 
enele eleg angge welatfag. 

27 Misihim Saduki inap ap war atukon 
Allahn onolukap enebuhu fug peruk inap 
Yesus ambeg watfareg, 

28 "Nonowe, Musan nit fahet haharoho 
imbibahon te: Ap misig umalik indag ta 
fug angge uhe tuhum weregma lin isalug 
war atukmu areyen nowe ubalmangge 
malik enderuhuk ulug hiyap ino hilahu 
ulug haharoho imbibag ane fahet niren 
kapal Huyul," ibag. 

29 "Ap misig umalikisi enebe sabiren 
welatusa. Onowe wandabonen hiyap 
hilarisireg malik endebuk fug angge war 
atisi. 

30 Hiyap oweyen lin tirisiyon ino ot 
pirenehon inowen hilarisireg at ino oho 
malik endebuk fug angge war atisi. 

31 Jt piren itano war atusa hag toho 
hiyap misihon ino ekeyen wilil ekeyen 
wilil turukmen it fuwaben itano oho obog 
toho malik endebuk fug angge war eneg 
atuk latusama 

32 hiyap ino oho war atisi. 

33 Hiyap ino it sabiren itano og enesug 
latisi angge Allahn ap obog toho 
onolukap enebuhu sambil ap sabiren 
itano onolukap enebuhumu hiyap ino ap 
san oho laruhu?" ulug kapal hibag. 

34 Kapal hibagma Yesusen, "Ap 
kinangmonen aben hiyap heleheg 
hiyaben ap heleheg turuk. 

35 Allahn tu Numalikisi ulug ap onolukap 
enebuhumu poholma kuhupteg aben 
hiyap heleheg hiyaben ap heleheg tuhup 
fug. 

36 It arimano Allahn onolukap 
enebuhumu war am fug angge Allah 
umalikisi malaikat hag toho welamuhup. 

37 Musan haharoho imbibahon ariyen ap 
warehon onoluk amuhup ane seleg teg 
lit wereg. Musa e folim indok ambulpul 
turukmu iraham libareg Allah unuk uruk 
lit, 'Abraham Ikni re Allah wereg, Ishak 
men Yakub men Inikni re Allah wereg,' 
ulug Allah wel tibag. 

38 Abraham men Ishak men Yakub men 
ap warehon hag toho wereg eleg. Allah 
olohotma werehon obog toho onoluk 
eneg wereg," ulug Yesusen hiyag isibag. 

39 Hiyag isibagma Musa wene onoluk 
inap itanowen, "Nonowe, ehenon ari 
fano hiyag nesehen," ibareg 

10 enele anggin atfareg eke umung ha 
fug angge welatfag. 

41 Yesusen it arimano hiyag isaruk lit, 
"Aben Mesias ino fahet Daud amloho 
urukon ari nungge fahet uruk? 

42 Daud inggarehen Mazmur wene 
fam hahatuk lit, 'Nikni Allah inowen 
an Nikni fam Ele uruk lit Hat men seli 
roho welahebon arimano Huyug apma 
umbuhuken Ninggik pikit fil tiya hur arik 
ma ibag,' ulug haharoho imbibag. 

43 (20:42) 

44 Daud inggarehen Kristus Nikni ibag 
angge famen Mesias ino fahet Daud 
amloho nangginoho uk teg?" ulug 
Yesusen kapal isibag. 

45 Ap anggolo luhaleg latfahon holegma 
Yesusen otsi hiyag isaruk lit, 

46 "Musa wene onoluk inap enele holuk 
fug angge welamok. Enesum yaron wan 
toho laruk lit pasar waruk ambeg lulmu 
ap anggolowen hi nenebusa ulug laruk lit 
wene uruk ibam kulug lehoma hur atuk 
lit seni esetuk ambeg lehoma hur atuk lit 
turuk inap enele holuk fug. 

47 Suburu enebit naruk hag toho hiyap 
yuwohon enengge inibam feleng toho 
hilaruk lit aben fano helehesa ukag ulug 
sembahyang yaron uruk angge famen 

Allahn unusuruk lit mondabi siyagma 
umbusuhu," ibag. 

2 1 lYesus o sembahyang uruk 

ibam kibareg yer enesugmen ap 
suwonen uang derma fahet ulug anggolo 
kilaptuk ambeg emberukmu yer isibag. 

2 Yer isaruk lit hiyap yuwon eke 
anggengge elehon uang anggen piren 
emberukmu yet hibareg 

3Yesusen ele uruk lit, "Hiyap yuwohon 
aru anggengge eleg angge famen 
anggolo embehek, it winon enenggengge 
anggolo foroho angge famen tor angge 
embehesa. 

4It arimanowen enenggengge sebe 
roho werehon embehesama hiyap 
yuwohon ari suburu onggo paloho 
nahuk ulug fet taluhon itano obog toho 
embehek," ibag. 

> Ap welatfahon itanowen o Allah 
ibam walinggoho kim haruk lit, "Helep 
fanowon aruma fene aliliyangge fanowon 
lahabe feruson men mun angge man 
angge Allah fahet emberuk latuson men 
nenekolen-e," uruk latfagma Yesusen, 

6 "Fano angge yet hehebon aruma tot 
welamuhukmu obog halog toho lin uruk 
lit helep palimu werehon aruma misig 

oho welaruhu fug, obog halog toho 
wambuhu," ibag. 

7 Yesusen ari ibagma ap arimanowen 
kapal haruk lit, "Nonowe, Haren ehenon 
ari nosambil aruhu ane fahet ehen? 
Enehangge nungge hag toho tuhumu yet 
hahukteg nonoluk aruhu?" ulug kapal 
hibag. 

8 Kapal hibahon fahet Yesusen hebeloho 
hiyag isaruk lit, "Hinindi ninap heneptuk 
inap waharuk lit An nunuk uruk lit 
ekeyen an Honowe tu waharuk lahi, 
ekeyen waruhu sambil horog teg ulug 
hunubam uk nowen honoluk toho wereg 
lit enele holuk fug. 

?Tog aptuk lit pin unusuruk urukmu 
holuhup ane Allah indimuwen tam 
perukon fam turuk ulug henekol toho 
welamuhup fug. Siyag ane ari turuk 
urukmu holuhup halug pohol kinang 
ketiya eleg atmisiyen turuk ulug puk 
fug," ulug hiyag isibag. 

10 Hiyag isibareg nin Ele uruk lit, "O 
pumbuk ekeyen te o pumbuk eke min 
tog aptuk lamuhup. Ap ekeyen te ap eke 
min seli roho welamuhup. 

110 meken ap unusuruk lit suburu 
oboken eneyeg hambuk il, ouken ap war 

atil pohol keyen tuhu ane fahet enekol 
anggolo haruk lamuhup. 

1? Anden ihiyon ari uwan tuk fugmu 
hit Yesus wene uruk inap ulug sen 
henebuhupteg hele wat heneplug wene 
uruk ibamen ap suwon wereg ambeg 
hondog henebuhupteg penjara fam kilap 
henebuhupmu pemerintah ap suwon 
men unggum kong turuk inap enelukema 
unduhuk hunubahik lahup. 

13 Ehelukema unduhuk hunubahik 
lahupmu hiren ap suwon hiyag isaruk lit 
nit Nonowe Yesus atisiyon ino hir oho 
Honowe aruhu ulug fag toho hiyag usul 
peruk lamuhup. 

14 Hinog og hisahupmu nungge 
hebeloho uhuk ulug hinindi anggin toho 
welamuhup fug. 

15 Hiren ino sambil uhup ane fahet 
Anden hiyag hisahukmu seliyonen 
hunusul puhubon arimanowen 
hunumbahakupteg enele eleg angge 
welamuhup. 

16 Hiniknisi hinisingasi honowesi 
honotsi honori hunumbalisi arimanowen 
hunusukag ulug huruwe laruk 
lamuhupmu hit welahebon aruma winon 
eke pinggi hunusuhup. 

17 Hit fahet ap aruma Yesus umalikisi 
wereg ulug ap obog tohowen ninirim 
uruk lamuhup. 

18 Honoruk hununggulmu wilip atukon 
misig oho longgo uhup fug. 

19 Wene fanowon hininggik ine roho 
senetuk lamuhupmu mondabi honoluk 
welamuhup." 

20 "O Yerusalem pumbuk humon ino 
ap seliyon onolok inap arimanowen 
walinggoho kilap eneptukmu yer 
isahupteg ketiya pin unusuk ohoreg 
puhup. 

210 Yerusalem walinggoho wereg inap 
punu keyen longgo uhup, pumbukmu 
wereg inap folo-folo wilip amuhup, ho 
roho laruk ambeg werehon kik wamuhup 
fug. 

22 Atam haharoho imbibahon hikit toho 
Allahn hebeloho unusuhu. 

23 Siyag aruhu sambil ino hiyap malik 
forohowon men ag mondotukon men 
siyahap eneptuken inindi anggin toho 
welamuhup. Ap arimano siyahap eneptuk 
lit onolok ane unubam tuhup. 

24 Karog ayeg fam kong toho ininggik 
hele waroho umu fil ahamu fil hondog 
eneplug lahup. Wene enepeleg inaben 

o Yerusalem unuyuhen sobir isahupmu 
Allahn uhu sambil eneg umbusuhup." 

25 "Mo suhal pikalem ilalin toho inam 
aruhumu laut ik humon haglabut 
waharuk lit aplohok kelambag tirikim 
hondo nenebik oho reg ulug enekol 
anggolo hahup. 

26 Pohol ine werehon yuk tuhumu 
kinangma tuma nungge inam atmisi ulug 
ap enekolen yuk lagmag uhupteg war 
amuhup. 

27 Allahn tuhu sambil ino At ap 
kinangmon atfahon ino hina apmane Ebe 
ine roho umbagpag toho waharukmu yet 
hahup. 

28 Alem tuhuwon ino ak tuhu sambil 
fanowap henebuhuwon ino horogma 
waharuk ulug in atug hinisanggo leho lit 
welamuhup." 

29 Yesusen wene eke indit toho hiyag 
hisamin ibareg, "E ara men e winon 
anggen uruk ahen men yet homok. 

30E alit subalik oho lit pik wirig halug 
owil turukon li warik ohoreg ulug honoluk 
atuk. 

31 Ari fam honoluk atuk hag toho Anden 
ihiyon aru turukmu yet hahupteg Allah 

ap obog toho Inikni aruhuwon ino ketiya 
horog teg ulug honoluk aruhu. 

32 Ap ketiya werehon eleg am fug angge 
weregma Anden ihiyon aru teko lahu. 

33 Pohol men kinang men eleg aruhu 
angge famen An nele uruk lahiyon ari 
eleg aruhu fug," ibag. 

34 "Allah waruhu sambil ino aben pak 
wabuhuk ulug yebangge turukon hag 
toho yebangge elma kuhup tohon mun 
angge man angge kinangma werehon 
fahet wenggel ha fug angge suburu fahet 
henebuwap toho tuk fug angge ik olokon 
nalug nenek turuk inaben turuk hag 
toho tuk fug angge wereg lit hinindimu 
honoluk toho welamuhup. 

35 Allah waruhu sambil ino ap obog toho 
kinangma werehon hondo enebik oho 
waruhu. 

36 Siyahonen hondo heneptukmu fano 
wilip amuhuben At ap kinangmon 
atfahon ino Alukema hunumbahakuwen 
hinindimu honoluk teg lit sembahyang 
uruk lamuhup," ulug Yesusen hiyag 
isibag. 

37 Unukoho Yesusen Allah wene uruk 
ibamen wene hiyag isaruk lit hubanggo 
Zaitun punumu nohik laruk latfag. 

38 Ari turuk lit weregma ap anggolo 
Allah wene uruk ibam Aren wene hiyag 
nisarukon holtul ulug waharuk latfag. 
22 1 Yahudi inaben suburu roti sig 

elehon naruk sul Paskah sul 
ino horog teg latfagma imam onowesi 
suwon men Musa wene onoluk inap 
menen ap anggolo weregma senebuk fug 
tehen nangginoho Yesus senebuhukteg 
wabuhuk ulug enele sahaltuk latfag. 

2 (22:1) 

3 Yesus otsi nisanggowen itano misig 
unuk te Yudas unuk eke Iskariot ino 
undama siyag angge Iblis kibareg 

“imam onowesi men Allah wene uruk 
ibam foroho inap men enembeg libag. 
Libareg Yesus hirahoma lahumu huruwe 
waruhuk ulug it arimano men enele 
sahaltuk lit hiyag isibag. 

5 Hiyag isibagma enehiyeg hibareg 
niren uang onggo og humuhuk ulug 
hiyag itfag. 

6 Hiyag itfagma Yesus hirahoma lahumu 
huruwe lahuk ulug indimu wenggel haruk 
lit welatfag. 

7 Welatfagma roti sig elehon naruk sul 
wam domba Paskah esetuk sul ino horog 
atfagma 

8 Yesusen Petrus men Yohanes men 
unubam hiyag isaruk lit, "Hit lalihipteg 
seni Paskah nit nulen eserik lalihip," ulug 
mon enepfag. 

9 Mon enepfagma iren te, "Nonowe, seni 
Paskah ari o keman nulen eserik lalusa 
peruk lahen," ulug Yesus kapal hibagma 
Yesusen, 

10"O pumbukmu kilihipteg ap misihen 
ik kubag fam hinanggoho walug larukmu 
yet halihibon ari ombolim lalihipteg at 
kimisi ibam ino kilihip. 

11 Kilihipteg o ngi ahun ino fam, 
'Nonoweyen o keyen Notsi men seni 
Paskah nul ulug mon nenebehekma 
wahereg umung hiyaruk lahe,' ilihipmu 

1? ap inowen o suwon mun angge man 
angge wereg ibam hiyag hisamisimu o 
ariyen isag neneplihip," ulug Otsi hiyag 
isibag. 

13 Hiyag isibagma libareg Yesusen ibag 
ane hikit toho o ino hiyahibareg esetuk 
latfag. 

14 Hup atfagma suburu nul ulug Yesus 
otsi men olma kibareg hur atfag. 

15 Heriyeg lit weregma Yesusen, "An 
Honowe Nuwabuk fugmu hit min seni 
Paskah aru ambiyeg nul pihi. 


LUKAS 22.16-22 171 


16 Pihiyon ari naruk lahiyon aru hag 
toho fobik eke nahuk fug, Ninikni Allah 
wereg ambeg kuhukteg eneg mondabi 
fano welaruhuwon nahuk," ibag. 

17 Ari ibareg kubag wibareg seneg lit 
sembahyang ibareg og isaruk lit, "Kubag 
tu walihipteg honori men fibir amek. 

18 Anggur ahaluwe aru ketiya na fug 
angge welaruhukteg Allah ap obog 
toho Inikni aruhu sambil eneg ahaluwe 
nahuk," ibag. 

19 Ari ibareg suburu roti wibareg 
sembahyang ibareg kut-kut otsi og 
isaruk lit, "Nebe aru hit fahet og 
hisahukon og hisaruk lahi. An fahet 
wenggel Niyaruk lit welamuhuben suburu 
ari roho naruk lamuhup," ibag. 

20 Ibagma suburu roti nibagma ik kubag 
wibareg hinang isaruk lit, "Ik kubag aru 
wene keron werehen Allahn sali ibahon 
hikir amag ulug Namep hit fahet wilip 
aruhu," ibag. 

21"An fahet wabukag ulug huruwe 
lamin peruk lit werehon ino at inggiket 
An ninggiket suburu seneg lit naruk lahe. 

22 At ap kinangmon atfahon Allahn 
perisiyon fam lahu. We At huruwe lahu 
ahun ino eneg indi anggin amag," ibag. 

23 Ari ibag ane fahet it-it enele sahaltuk 
lit haren ano anden ano ulug it-it enele 
sahaltuk latfag. 

24 Yesus otsi enele sahaltuk lit nit aruma 
welaheyon sehelimu misig sa suwon 
aruhu ulug umung-umung atuk latfag. 

25 Umung-umung atuk latfagma 
Yesusen, "Ap suwon kinangma 
werehonen ininggareg palimuwap taruk 
lit onotsi apmayap eneptuk. Fano fer 
enesug lit welahe uruk angge famen 
enele mingming eneg eneptuk. 

26 Hit An notsi welahebon aruma 
ap suwon ari hag toho welamuhup 
fug. Hit sehelimu an suwon welahi 
urukon ino malik toron amag, hiyag 
hisaruk lit mingming heneptuk ahun ino 
henemingmingangge amag. 

27 Nori, sak esetuk ahun suwon peruk 
lahep? Ik hinanggik larukon suwon peruk 
lahep?" ulug Yesusen otsi umung isaruk 
lit, "Sak esetuk ahun ino suwon fug? An 
hit sehelimu welahiyon aru ik hinanggik 
larukon hag toho welahi," ibag. 

28 "Nori, ap kinangmonen wal 
Niyarukmu hit eneg Numbahalug la fug 
angge welatikip. 

29 Ninikniyen At ibam ngiyap Naptisi hag 
toho Anden hir oho ngiyap henebuhuk. 

30 Allah ibamen suburu men ik men 
An men mangno roho naruk lit lehoma 
heriyeg lit Yakub umalikisi nisanggowen 
arimanowen ondohowonen tohon 
unggum kong isaruk lamuhup," ibag. 

31 "Simon nare, Iblisen Allah fam heng 
turuk lit yasi ebe men uru men enetukon 
hag toho hit hinindi ninap henebuhuk 
ulug Allah fam heng tirisi. 

32 Heng tirisi angge haren Allah fam 
wenggeltuk ane hindi nin aruhu rohon 
ulug Allah fam sembahyang ihi. Hat hindi 
hebeloho anggar atuk halug hori winon 
oho inindi wirikap eneptuk laruhun," 
ibag. 

33 Ari ibagma Petrusen, "Nowe, Hat 
hele wat Habuhup halug an oho hele wat 
nabuhup. Hat war aruhun halug an oho 
ambiyeg war amuhuk," ibag. 

34 Ibagma Yesusen, "Petrus, yoho 
hubanggo suwe ayam ele uk fugmu 
haren hinahanam hun ari an napeleg 
ulug awiya wamihinon ari tem toho ihi," 
ulug Petrus fam ibag. 

35 "Anden mon heneptuk lit ilit uang 
kilaptukon, sum suburu yunggatukon, 

sepatu hunuyugmu kilaptukon men eleg 
angge mon heneptikik angge famen hit 
heneseher angge wereg latisi?" ibagma 
iren, "Nenesehet eleg latisi," ibag. 

36 Ari ibagma Yesusen, "Ketiya re 
ilit uang kilaptuk angge suburu 
yunggatukon men hilalug laruk lamuhup. 
Mun angge man angge hininggikmu eleg 
halug henesum henebemon nonggoloho 
ap winon og isahupmu iren ayeg waroho 
0g hisahubon fam karog olokon onggo 
paluhup," ibag. 

37 Ari ibareg Yesusen, "Wene atam 
hahatfahon hikit toho An nubam turuk 
lamuhup. 'Ar oho siyag ane turuk inap 
enesehelimu weregma puhup,' ulug 
haharoho imbibahon ari hikit toho An 
nubam turuk lamuhup," ibag. 

38 Ari ibagma Otsiyen Yesus fam, 
"Nonowe, karog piren tu wereg," ibagma 
Yesusen, "Ita wereg," ibag. 

39 Ari ibareg Yesus otsi men wilip 
atfareg atam Zaitun punumu laruk latfag 
hag toho ino sambil oho Zaitun punumu 
libag. 

40 Lul pibag ambeg ino libareg Otsi 
fam, "Siyahonen wal hisahu rohon 
sembahyang uruk lamek," ibag. 

#1Ibareg tot yat toho libareg 
Elenggen fam hur atfareg kunuk teg lit 
sembahyang uruk lit, 

42 "Allah Nikni, ik kubag famon ari 
namin fuhen hilak watmin pemihin halug 
hilak watnihinon ari Anden peruk lahi 
ane fug, Haren peruk lahen hag toho 
atmisi," ibag. 

43 Ari ibagma malaikat monde fibahon 
inam atfareg ele ubam uruk lit ineyap 
tibag. 

44 Yesus akol anggolo haruk lit Indi 
pong-pong angge turuk lit sembahyang 
urukmu lisag famen mep tep-tep 
wamburuk hag toho lisag tep-tep 
kinangma wamburuk latfag. 

45 Sembahyang ibareg larukmen Otsi 
inindi anggin toho wereg lit nohorukmu 
libareg 

46 Otsi fam, "Nungge fahet nohoruk 
lahep? Siyahonen hinindi ninap 
henebuhu rohon hinil wirik toho wereg lit 
sembahyang uruk lamek," ibag. 

47 Yesus ele urukmen Otsi nisanggowen 
itano misig unuk Yudas inowen ap 
anggolo hondog eneplug at enelukema 
watfareg mako pug toho hi rimin ulug 
Yesus iraham libag. 

#8 Iraham libagma Yesusen te, "Yudas 
nare, At ap atik ibahon ino mako pug 
toho hi ruruk lit ap aruma hiyag isaruk 
lahen?" ibag. 

49 Yesus otsi At men welatfahon 
arimanowen Yesus ki rurukmu yer 
isibareg, "Nonowe, ap ari roho turukon 
aruma karog fam unusul," ulug kapal 
hibag. 

50 Kapal hibareg Ot misihen imam 
onowe suwon amingmingangge eke 
karog fam watuk lit isanggo pikit filon 
kong tibisibag. 

51 Kong tibisibagma Yesusen imbisiyek 
ibareg isanggo ubalma yaho fisibag. 

52 Yaho fisibareg imam onowesi suwon 
men Allah wene uruk ibam foroho 
inap men iniknisi suwon men unubam 
Ele uruk lit, "An ap enebe unusulug 
enenggengge hilaruk ahun hag toho 
welahimu karog men e paleg men 
senerehepteg wabul ulug wahep? 

53 An hit sehelimu likiya hupmu Allah 
wene uruk ibam welatikik angge famen 
ki Naptikip fug. Hiren turuk lahebon ari 
hik tegma eneg tuk hag teg lahep," ibag. 

“4 Yesus senetfareg imam onowe 
suwon ibam hondoholug larukmu Petrus 
ombolim laruk latfag. 

>> Imam ibam owahalma ap indok 
munggalfareg walinggoho heriyegma 
Petrus oho it sehelimu heriyeg latfag. 

56 Hiyap ap suwon amingmingangge 
ekeyen Petrus indokma heriyegma yet 
hibareg fuki roho kim haruk lit, "Ap tu 
oho At men wereg latisiyon," ibag. 

57 Ari ibagma Petrusen awiya waruk lit, 
"Hun ari an napeleg," ibag. 

58Tot weregman ap winonen pen 
hibareg, "Har oho it min welatikin," 
ibagma Petrusen, "An fug," ibag. 

59 Ibareg nin tot welatfagma ap winonen 
ele haro roho uruk lit, "We tem toho 
hun tu Galilea ahun angge re At men 
ambiyeg welatisi," ibag. 

60 Ari ibagma Petrusen, "An fug, haren 
uruk lahen ane ari an napeleg," ulug 
awiya warukmu suwe ayam ele ibag. 

61 Fle ibagma Yesus hebeloho Petrus yet 
hibag. Yet hibagma Petrusen ayam ele 
yoho hubanggo uwan uk fugmu haren An 
nubahet hinahanam awiya wamihin ulug 
Nonowe inowen hiyag nerehekon ino 
tem toho ehek ulug indi anggar atfagma 

62 wilip atfareg indimu siyag toho uba 
yatuk latfag. 

63 Yesus senetfag inap arimanowen Ele 
ying turuk lit Orohole sale fibareg watuk 
lit, "Ap san Nuwatuk peruk lahen, hiyag 
nisimin," uruk latfag. 

64 (22:63) 

65 Enele anggolo uruk lit Inggaliyap 
turuk latfag. 

66 Sakan tibagma o likiya Yahudi inap 
onowesi suwon men imam onowesi 
suwon men Musa wene onoluk inap men 
palu atfareg Yesus enelukema unduhuk 
fibag. 

67 Unduhuk fibagma it ap suwon 
arimanowen enele uruk lit, "Hat Mesias 
fobik waruhu uruson Hat aru halug Hele 
hiyag nisimin," ibagma Yesusen, "Kapal 
Neyehebon ari fahet fag toho hiyag 
heselema tem toho pelep fug. 

68 Anden hit kapal heselema hiren An 
hiyag Netep fug. 

69 Ketiya famen At ap kinangmon atik 
ibahon ino Allah ineyon inggik pikit fil 
heriyeg lit welaruhu," ibag. 

70 Ari ibagma iren te, "Ari ehen halug 
Allah amloho welahen?" ulug kapal 

hibagma Yesusen, "Hat Allah amloho 
welahen ehebon ari hiren ehep," ibagma 

7liren, "Inggareg ambilik fam fag toho 
ehekma nungge fahet ap winon kapal 
enebul," ulug uruk latfag. 

23 1 It palu roho welatfahon arimano 

in atfareg Yesus hondoholug ap 

suwon Pilatus ambeg laruk latfag. 

2Libareg Pilatus ubam hiyag utuk lit, 
"Hun aruwen nonotsi inindi nonghonga 
feseruk lit Kaisar ino uang og um fug 
teg uruk lit Inggareg fahet Mesias ap 
suwon welahi ulug ari-ari urukmu niren 
holtukuk," ulug un-un ane Pilatus hiyag 
utuk latfag. 

3 Pilatus hiyag utuk latfagma Pilatusen 
Yesus hinog og haruk lit, "Hat Yahudi 
inap onowe suwon welahen?" ibagma 
Yesusen, "We haren ehen ari," ibag. 

4 Ari ibagma Pilatusen imam onowesi 
suwon men ap arimano men hiyag isaruk 
lit, "Anden umung hihimu siyag ane 
tirisiyon ehekon holihi fug," ibagma iren 
enele ine roho uruk lit, 

? "Hun aruwen uruk latisi ane re o 
Galilean ak tirisireg ap inindi kahal enebil 
laruk latisireg o Yudea tuma waharisi," 
uruk latfag. 

6 Ari uruk latfagma Pilatusen hol hibareg 
hun aru Galilea ahun ano ulug kapal 
isibagma 

7 Yesus Galilea ahun ulug hiyag itfahon 
oluk atfagma it Galilea inap Herodes 
apma wereg angge re Herodesen 
unggum ari kong timisiyen ambeg walug 
lalihip ulug hiyag isibag. Ari tibag sambil 
ino oho Herodes o Yerusalem weregma 
ambeg walug libag. 

8 Herodes ambeg walug libagma 
Herodesen hun aru fahet anggolo 
urukmu holtuk latikik angge poholman 
turuk ane an nalukeman telepma yet 
hele, Ebe oho yet hele peruk latikik Ahun 
ino yoho walug wahasa ulug ahiyeg 
hibag. 

9 Ahiyeg hibareg Yesus mun ane man 
ane roho kapal haruk latfagma Yesusen 
ele eleg angge welatfag. 

10 Ele uk fug angge weregma imam 
onowesi men Musa wene onoluk inap 
onolohotma in atfareg un-un ane 
anggolo lombog turuk latfag. 

11 | ombog turuk latfagma Herodes 
men otsi men arimanowen Yesus unuk 
lahap-pilap isaruk lit Inggaliyap tibareg 
sum ap suwonen wan turukon laha 

fisibareg suhuloho Pilatus ambeg walug 
lalihip ibag. 

1? Herodes men Pilatus men ir oho seli 
roho welatfag angge famen ino sambil 
mangno atfag. 

13 Imam onowesi men Yahudi inap 
onowesi men ap winonet palu enepfareg 
Pilatusen hiyag isaruk lit, 

14 "Ap aruwen inindi kahal eneptuk ulug 
hiren an nambeg walug wahep. Anden 
ap aru hinog-og harukmu hinilen hehep. 
Siyag ane tirisiyon misig oho holihi 
fug angge famen hiren un ane Ubam 
lombohap tirikip. 

15 Herodesen oho hinog-og hehekma 
siyag ane tirisiyon eleg ulug nin suhuloho 
aliyek ehekma alem anggin toho Ubam 
umbuk fug tehen ware fisiyek uk fug teg 
lahi. 

16 E paleg fam eneg notsiyen wabusama 
lamisi," ibag. 

17O Paskah seni suwon esetuk sambil 
ari aren ap hele warehon misig-misig lol 
eseheg turuk latfag. 

18 Ap welatfahon arimano enebe obog 
tohowen enele hum toho uruk lit, 
"Barabas eneg lol nisamihinteg ap aru il 
eleha fisin," ibag. 

19 Hun Barabas inowen ap suwon enele 
nirim ulug tog aptuk lit ap eke ware 
fisibagma o penjara kilapfagma welatfag. 

20 Ap arimano enele hum toho uruk 
lit Barabas lol nisimin uruk latfagma 
Pilatusen ele ine roho, "Yesus loloho wili 
fesemin," ibag. 

21 Ibagma enele uruk latfahon 
arimanowen enele hum toho hun aru e 
fam telukag eneg uruk latfag. 

22 Uruk latfagma Pilatusen inggik 
hinahaneg angge, "Hun aruwen siyag- 
siyag ane nungge tirisimu uruk lahep? 
Alem anggin toho Ubam umbuk fug 
tehen ware fisiyek uk fug tehen e paleg 
fam eneg notsiyen wabusama lamisi," 
ibag. 

23 Ari ibagma it arimanowen enele hum 
toho at ele pilaptuk lit e fam telukag ulug 
heng turuk latfareg it enele palimu atfag. 

24 Palimu atfagma Pilatusen iren pehesa 
ane tukag ulug inggik obog isibag. 

25 Inggik obog isibareg Barabas tog 
aptuk lit ap eke ware fisibag ahun ino o 
penjaran inggik loloho wilip isibareg hit 
pehebon hag toho e fam teltihip ulug 
Yesus og isibag. 

26 Yesus teltul ulug walug larukmen 
Simon Kirene ahun waharukmu salkal 
ibareg senetfareg teltuk ahen ino 
umaloma ha ribibareg Yesus ombolim lul 
ibag. 

27 Ap anggolo mondoko ambiyeg laruk 
lit hiyap eke laruk lit uba yatil laruk 
latfag. 

28 Uba yatil laruk latfagma Yesusen 
hebeloho kim isaruk lit, "Hit Yerusalem 
hiyap, An nubahet uba yabuk fug. 
Hininggareg fahet hunumalikisi fahet 
uba yag taruk lamek. 

29 Tot welamuhukmu aben enele uruk 
lit, 'Hiyap malik indag ta fug angge ibili 
atukon men ag umaliken naruk elehon 
enehiyeg toho welamag,' uhup. 

30 Tom fam enele uruk lit, 'Punu men 
tom menen kusoho hondo nenebiyek,' 
uhup. 

31 Aben e olukon yaltukmu indoken 
folo-folo naruk eleg, aben e ilimon 
yaltukmu fululung toho naruk," ibag. 

32 Yesus hondoholug laruk lit ap piren 
siyag-siyag ane turuk latfahon itano 
pinggi unusilihip ibahon itano men Yesus 
men ambiyeg hondog eneptuk latfag. 


LUKAS 23.33-37 184 


33 Hondog eneplug sili unuk "Ap unggul 
uwag silimu" libareg Yesus e fam tele 
fisibareg ap piren itano oho eke inggik 
pikit fil eke inggik hare fil tel enepfag. 

34 Tel enepfagma Yesusen ele uruk lit, 
"Nikni, An ninggik e fam tel Nabehesa 
inap aruma it enepelehen inindi anggat 
teg elehen tehesama it fahet Hat hindi 
ahe laharukon eleg amag," ibag. Yesusen 
ari ibagma At asum san hilamisi ulug 
telfag inap arimanowen eneg atuk angge 
hik turuk latfag. 

35 Ap anggolo unduhuk lit it turukon 
fahet kilap enesug latfag. Yahudi inap 
onowesi suwon arimanowen Yesus 
inggaliyap turuk lit, "An Allahn mumal 
Naptisiyon uruk lit ap winon fanowap 
eneptuk latisi angge tem toho Mesias ap 
obog toho fanowap enebuhuwon wereg 
halug Inggarehen oho fanowap tawag," 
uruk latfag. 

36 Sehen seneg inap welatfahon 
arimanowen oho Inggaliyap turuk lit 
anggur ahaluwe sihon og Utuk lit, 

37"Hat Yahudi inap onowe halug 
Hinggareg hamuwen fanowap taruk tin," 
uruk latfag. 

38 Unggul palimu hahatfahon ari, 
"Yahudi inap onowe suwon tu," ulug 
hahatfag. 

39 Ap piren Yesus men tel enepfahon 
misihen Inggaliyap turuk lit, "Hat te 
Mesias ino fug? Hinggareg fanowap 
tamihinteg nir oho fanowap nenebin," 
ibag. 

40 Ari ibagma areyen are komo ruruk lit, 
"Har oho e fam tel nenebehesa angge 
famen Allah fam hakol haruk lahen fug? 

41 Nit nunuseheson ari turukuk ane 
fahet ayeg waroho e fam tel nenebehesa. 
Hun aru re siyag ane oho eke tirisi fug 
angge famen telehesa," ibag. 

42 Ari ibareg Yesus fam te, "Hat ap 
suwon hag toho waruhun halug an fahet 
Hat hapeleg am fug," ibag. 

43 Ari ibagma Yesusen, "Yoho hat min An 
min Allah wereg ambeg kinang fanoma 
welamul," ibag. 

44 Welatfagma mo anum pulmu 
weregma hik atfareg mo il hililip teg 
latfareg mo haya ririkim sakan tibag. 

45 Mo il hilihip tegma o Allah wene uruk 
ibam sum sokolma latuk asum ino pul ke 
pilang tibisik wambibag. 

46 Yesusen ele hum toho uruk lit, "Nikni, 
An nahime fanowon Hat hinggikmu 
embemin," uruk lit sat eleg atfag. 

47 Sehen seneg inap onowe inowen 
Yesus ari roho uruk lit war atukmu 
yet hibareg, "Ap aru we tem toho Indi 
pikiron war aha," uruk lit Allah wel til 
laruk latfag. 

#8 Allah wel til laruk latfagma ap anggolo 
unusurukmu yet usul ulug watfahon 
arimano Yesus war atukmu yet hibag 
ane fahet inindi anggin atfagma inindi 
wat til inibam libag. 

19 Yesus men ambiyeg laruk latfahon 
arimano men hiyap o Galilean Yesus 
men ambiyeg laruk latfahon arimano 
men yatma unduhuk lit tibag ane ari yer 
isaruk latfag. 

50 Ap misig unuk Yusuf ino ibam o 
Arimatea Yudea kinang fam werehon ino 
welatfag. Allah ap obog toho Inikni arik 
waruhu ulug oluk toho wereg lit ubabut 
fano roho indi pikit toho welatfag. Hun 
ino Yahudi onowesi palu rurukmu ar 
oho laruk latfagma it arimanowen Yesus 
wabukag ulug enele sahaltukmu Yusuf 
ino oho libareg Yesus wabuhup fug peruk 
lahi ulug hiyag isibag. 


LUKAS 23.51-24.1 187 


51 (23:50) 

52 Hun Yusuf ino Pilatus ambeg libareg 
Yesus warehon hiyag nimin ulug heng 
tibag. 

53 Heng tibagma Pilatusen fano wak 
lamihin ibagma Yesus wareg angge 
pilabe fibareg sum yanggowon fam hililip 
tibareg walug libareg owik ap warehon 
kilapfag fuhon ino kilabe fibag. 

54 Kilapfag sambil ari sono wene uhuk 
ulug yoho hupmu olma welamul ulug 
Yesus owikmu kilapfag. 

>> Hiyap o Galilean Yesus men ambiyeg 
laruk latfag hiyap arimanowen ebe wareg 
angge owikmu kilaptukmu yet hul ulug 
ambiyeg libareg owik ino pen hibareg 
inibam libag. 

56 Libareg Yesus ebene are ribik lahukon 
ulug ahaluwe amben fanowon tug toho 
imbibag. O wene uruk sambil ino Musa 
wene onoluk inap turuk latfag ane hikit 
toho olma welatfag. 

24 1 Hiyap itano wene ibahon ino 

likiyamon hubet-habet ahaluwe 
amben fanowon tug toho imbibahon 
wibareg owik Yesus imbibag ambeg ino 
libag. 

2Libareg yet harukmen helep sok latuk 
ahalep ino imbiloho ilanma weregma yet 
hibag. 

3 Yet hibareg owik elman kim harukmen 
Yesus ebe wareg angge imbibag ambeg 
eleg latfag. 

4Eleg latfagma inindi su atfagma 
nanggintul ulug turukmen ap piren sum 
yanggowon umbagpag turukon wan 
tehon iniraham unduhuk latfag. 

3 Unduhuk latfagma hiyap itano 
enekolen onorohole kunuk toho 
weregma ap piren itanowen hiyap itano 
fam, "At oluk wereg angge famen ap 
warehon emberuk ambeg nungge fahet 
yami rik wahep? 

6 Allahn Olukap tehekma At tuma eleg. 
At Galilea wereg lit hiyag hisaruk lit, 

7'Ap kinangmon atfahon ino ap siyag 
ane turuk inap og isahupmu e fam teloho 
ware fesuhupmu inggik pirenam wareg 
welaruhureg hinahaneg angge Oluk 
aruhu,' ulug hiyag hisarisiyon ino hinindi 
honoluk toho welamek," ibag. 

8 Ari ibagma Yesusen hiyag isibag ane 
fahet inindi anggar atfagma 

9 owikmuwen suhuloho waharuk lit 
Yesus otsi nanggoloben men Ori winon 

men Yesus owikmu emberusa ambeg 
elegma hehe ulug hiyag isa libag. 

10 Hiyap itano ununuk te Maria ibam 
Magdala hiyap ino men Yohana men 
Yakobus isinga Maria ino men owikmu 
libag hiyap itano welatfag. Nin hiyap 
winon eke it ambiyeg libahon arimano 
menen Yesus otsi hiyag isaruk latfag. 

11 Hiyag isibagma Yesus otsi 
arimanowen, "Henele si ane uruk 
lahep ulug niren te tem toho peruk lahe 
fug," uruk latfag. 

12 Ari uruk latfagma Petrus ino in 
atfareg folo-folo owikmu libareg kilap 
harukmen sum hililip tibag asum ino 
eneg weregma kilap hibag. Kilap hibareg 
suhuloho waharuk lit Ebe elegman sum 
eneg hihi ulug indi su atfagma wenggelftil 
waharuk latfag. 

130 ino sambil Yesus otsi piren o 
Emaus lul ulug laruk latfag. Emaus ari o 
Yerusalemen larukon tot yat toho (dua 
jam) wereg latfag. 

14 Tt piren itano kema laruk lit Yesus 
ware fisibag ane fahet enele il-il laruk 
latfag. 

15 Enele il larukmu Yesus it enembolma 
watfareg it men ambiyeg laruk latfag. 

16 Ambiyeg laruk lit Allahn inil muma 
fisibagma Yesus fahet amuwon pibareg 
ambiyeg laruk latfag. 

17 | aruk lit Yesusen, "Hit henele il 
laruk lahebon nungge fahet ehep?" 
ulug umung isibag. Umung isibagma it 
enehummu siyahen unduhuk latfag. 

18 Unduhuk lit ap itano misig unuk 
te Kleopas inowen Yesus ubam, "O 
Yerusalemen ketiya turusa ane ari ap 
pohon werehon obog toho onoluk atisi 
angge famen we Hat misig eneg Hapeleg 
toho welahen?" ibag. 

19 Ibagma Yesusen, "O Yerusalemen 
nanggintuson fahet ehep," ulug kapal 
isibagma iren, "Yesus Nazaret ahun ino 
nabi Allahn monde ferisiyon inowen Ele 
ine roho ap hiyag isaruk lit Allah men ap 
obog toho iniline fano ane turuk lit ap 
hihir eneptuk lit welatisi. 

20 Niren te, 'Nit Israel ninap aruma 
fanowap nenebuhuwen Allahn At monde 
ferisi,' peruk latukuk. Peruk latukuk 
angge famen imam onowesi men ap 
suwon menen At senetusareg unggum 
angginon Ubam emberusareg e fam 
teloho ware feseruson fahet uruk lahe," 

ibag. "Ari turusa sali o yoho inggik 
hinahaneg angge welahe. 

21(24:20) 

22 Welahereg hiyap nit minon itanowen 
hubet owikmu Yesus emberusa ambeg 
ha lahasareg, 

23 'Yesus ebe warehon ino elegman 
malaikat yer eseheyon itanowen Yesus 
oluk aha ulug hiyag nesehesama wahe,' 
ulug nenekolap nenebehesa. 

24 Hiyap itanowen tam ari ulug hiyag 
nisa wahasama nonori arimanowen 
owikmu lahasareg hiyaben ehesa ane 
roho weregma hehesa angge famen At 
Yesus oluk ahayon Ebe hehesa fug," 
ibag. 

25 Yesus ubam ari ibagma Yesusen 
hebeloho hiyag isaruk lit, "Hit hinindi 
sohu roho welahebon nungge fahet 
henepeleg toho welahep? Allah wene 
hiyag isaruk latfag inap nabi arimanowen 
suwesingga haharoho imbibahon ari we 
tem toho imbibag angge famen nungge 
fahet wenggel haruk lahep fug. 

29 Mesias ap suwon indag aruhuwon ino 
Allahn pibahon te ap kinangmonen tam 
wabuhupmu Anden fobik fanowap tuhuk 
pibag," ulug hiyag isil laruk latfag. 

27 "Nin Musan haharoho imbibahon 
men Allah wene hiyag isaruk latfag inap 
arimanowen haharoho imbibahon men 
ari Mesias fahet haharoho imbibag," ulug 
seleg toho hiyag isil laruk latfag. 

28 Hiyag isil laruk lit o lul pibag ibam 
horogma libareg Yesusen lamin ulug 
turuk latfag. 

29 Turuk latfagma Yesus fam te, "A, o 
hup atuk lit mo ubuk ehekma lamihin 
fug, nit men ambiyeg nohul," ulug enele 
ine roho ibag. Ari ibagma it men nohul 
ulug olma kibag. 

30 Olma kibareg suburu nul ulug heriyeg 
lit Yesusen suburu wibareg seneg lit 
sembahyang ibareg kuroho og isibag. 

31 Suburu og isarukmu Allahn inil 
selehap tibagma tu Yesus ulug inindimu 
onoluk atfagma hirag atfag. 

32 Yesus hirag atfagma iren, "Kema 
waharuk lit Allah wene indam haharoho 
imbibahon ino hiyag nisarukmu yihi ulug 
ninindi oko laha," ibag. 

33 Ibareg in atfareg o Yerusalem 
suhuloho libareg Yesus otsi nanggoloben 
men onori winon men palu roho weregma 
libag. 

34 | ibagma it welatfahon arimanowen, 
"Nonowe Yesus Allahn Olukap tehekma 
Simon iline ebenam aha," uruk latfag. 

35 Iren ari roho urukmu it piren 
itanowen oho, "Kema laruk lit ap 
amuwon pehe angge famen suburu 
kuroho og nisarukmu Nonowe Yesusen 
0g nisaruk ulug nonoluk aha," ulug hiyag 
isaruk latfag. 

31t palu roho wereg lit enele 
sahaltukmu Yesus it sehelimu unduhuk 
lit unubam Ele uruk lit, "Notsi, hinindi se 
roho welamek," ibag. 

37 Ari ibagma it yuk libareg Yesus 
amungguwat waha ulug enekol hibag. 

38 Enekol haruk lit weregma Yesusen te, 
"Nungge fahet yuk lahep? Nungge fahet 
henekol toho wereg lit amungguwat 
waha ano ulug hinindi piren toho 
wenggel haruk lahep?" ibag. 

39 "Ninggik nuwatusa ambeg oho Nuyug 
nuwatusa ambeg oho kim Neyemek, 

An Honowe wirik toho wahi. An yet 
Niyaruk lahep hag toho mungguwat unu 
men uwag men wereg eleg, pete Niya 
maniyek," ibag. 

40 Ari ulug hiyag isaruk lit Ninggik 
Nuyug kim Neyemek ulug unug hibag. 

41 Unug hibagma Nonowe waha ulug 
enehiyeg toho welatfag angge famen 
inindimuwen te Yesus fug ano peruk lit 
weregma Yesusen, "Suburu tot foroho 
lahep?" ibag. 

42 Ari ibagma ikan wirahowon kong toho 
0g Itfagma it iniline oko wibareg nibag. 

43 (24:42) 

44 Ikan nibareg Ele hiyag isaruk lit, "Tam 
hit min ambiyeg wereg lit hiyag hisaruk 
latikik ane Musa men wene hiyag isaruk 
latfag inap nabi men Mazmur menen 
wene An fahet haharoho imbibag ane 
hikir aruhu ulug Allahn peruk ane ulug 
hiyag hisarikik," ibag. 

45 Yesusen ari roho hiyag isaruk lit 
inindi anggarap enepfagma wene atam 
haharoho imbibahon inindimu seleg 
atfag. 

46" Allahn Mesias indag aruhuwon ino 
ap kinangmonen wabuhupmu inggik 
hinahaneg angge olukap tuhuk ulug 
Allahn pibahon fam atam welatfag 
inaben haharoho imbibag. 

47 Yerusalem aruman ak tuhupteg o 
pumbuk munon-manon hiyag isaruk 
lit Mesias unuk uruk lit hit hunubahet 
Allahn olok peruk latisiyon eleg atisimu 

hiren siyag-siyag ane turuk lahebon 
umbusuhup ulug hiyag isahup. 

#8 Indam hahatfag ane roho atisiyon hit 
hiniline teko larisi. 

49 Nikniyen og hisahuk ulug sali 
palfahon ino Anden og hisahuk. O 
Yerusalem aru welamuhupmu Nikniyen 
hinineyap henebuhumu eneg o aruwen 
wilip amuhup," ibag. 

50 Ari ibareg Yesusen otsi hondog 
eneplug o Yerusalemen wilip atfareg 
o Betania horogma libareg Inggik leg 
haruk lit hi enepfag. 

31 Hi eneptuk li itano Allahn Yesus lisoho 
wibagma it embeselug poholma lahibag. 

52 Poholma lahibagma Otsi kinangma 
hur atuk lit sembahyang ibareg enehiyeg 
hibareg o Yerusalem suhuloho libag. 

53| ibareg Allah wene uruk ibam wereg 
lit likiya hupmu Allah wel turuk latfag. 


Yohanes 


1 1 Allahn pohol kinang uwan wal tuk 
fugmu wene aru tam welatfag. Wene 
aru Allah men ambiyeg welatfag. Wene 
aru oho Allah men ambi reg latfag. 

2 Pohol kinang uwanma wene oho Allah 
men ambiyeg welatfag. 

3Allahn mun angge man angge wene 
famen eneg wal tibag. Mun angge man 
angge wene fam wal tibag fuhon te 
wereg eleg. 

4Wene aru famen mun angge man 
angge onolukap eneptukmu fano wereg. 
Onolukap eneptukon inowen ap fahet o 
seleg fanowon unubam emberuk. 

> Seleg ariyen hik teg ambeg umbagpag 
turukmu hik ariyen seleg atukon mapmu 
ruk fug teg. 

5 Ap eke Allahn monde fibahon ino 
watfag, unuk te Yohanes. 

'Yohanesen seleg ino ilen hibareg 
hiyag isahukmu holuhupteg ap obog 
toho inindimu we tem toho puhup ulug 
watfag. 

8Yohanes ino o seleg hag toho watfag 
fug, aren o seleg hibahon ino hiyag 
isamin ulug watfag. 

9 Seleg mondabi welaruhuwon ino 
kinangma waharuk lit ap obog toho 
unubam umbagpag tuhu. 

10 At tam welatfag. At ino himbisig 
Allahn pohol kinang wal tibag angge 
famen kinangen At haruk latfag fug. 

11 At ino Nangginang yugmu ulug watfag 
angge famen Oriyen te Angginang yuhon 
fam waha pibag fug. 

12 Angginang yuhon fam waha pibahon 
arimanowen At unuk fam tem toho 
wenggel haruk latfagma Allah umalikisi 
amuhup ulug unduhuk fisibag. 

13 Tt arimano indag atfahon ap enemep 
famen fug, ap enehaluwe famen fug, 
aben perukon fam fug, Allahn perukon 
fam eneg indag atfag. 

14Wene ino famen ap atfareg At nit 
nenesehelimu wereg. Allahn unuk suwap 
tirisimu niren yet harukuk. Namloho 
misig eneg ulug Ikniyen Unuk suwap 
tirisireg lehoma emberisireg At indi 
reg hag toho nir oho tik-tem toho Indi 
nenesug. 

15 At fahet Yohanesen hiyag isaruk 
lit, "At ino tu fahet tam hiyag hisaruk 
latikik. An nombolim waruhu irikikon ino 
naluke fil wereg. An uwanma At ino tam 
welatfag," ulug hiyag isibag. 

16 Aren nit obog toho Indi nenesug ane 
kobog toho umbusuk fug teg. 

17 Allahn komo neneptuk ane Musa 
famen holtukuk, Ninikni Allah inowen 
Indi nenesug lit tem toho peruk ane 
Yesus Kristus famen nonoluk atisi. 

18 Ap misihen oho Allah harisi fug. 
Amloho misig enehon ino Ikni alukema 
werehon inowen fag toho hiyag nisarisi. 

19 Yahudi inap o Yerusalem welatfahon 
arimanowen imam inap men Lewi inap 
men Yohanes ambeg lalihipteg hat sa 
ulug kapal halihip ulug mon enepfagma 
libareg kapal hibagma Yohanesen fag 
toho hiyag isibag. 

20 Aren awiya wa fug angge hiyag isaruk 
lit, "An te Mesias ap obog toho fanowap 
enebuhuwon ino fug," ibag. 

21 Ari ibagma iren te, "At fug halug 
hat te sa? Hat Elia ano?" ulug kapal 
hibagma, "An Elia fug," ibag. Ari ibagma 
iren te, "Wene hiyag isaruk ahun nabi 
eke waruhu ulug hahatfahon ino har 

ano?" ulug kapal hibagma, "Ari an fug," 
ibag. 

22 Yohanesen ari ibagma iren te, "Ari 
ehenma hat sa? Nit mon nenebehesa 
inap arimanowen kapal nisa nowen hat 
hinggareg fahet fag toho hiyag nisimin,' 
ibag. 

23 Iren ari ibagma aren te, "Yesayan 
haharoho emberuk lit ap eke anggenma 
werehon inowen ele hi roho uruk lit 
Ninikni suwon waruhu abunggalem pikit 
toho yaho feruk lamek ulug Yesayan 
haharoho imbibahon hiyag isarukon ino 
an aru welahi," ibag. 

24 Ap mon enepfahon arimano Farisi 
inaben mon enepfahon welatfag. 

25It welatfahon arimanowen, "Hat 
Mesias men Elia men wene hiyag isaruk 
ahun waruhu ibahon ino waharikin fug 
halug te haren nungge fahet ap ikma 
pilap eneptuk lahen?" ulug kapal hibag. 

26 Kapal hibagma aren te, "Anden 
ik fam eneg pilap eneptuk lahi. Ap 
misig aru hiren haruk lahep fuhon hit 
henesehelimu unduhuk lit wereg. 

27 At ino Alukema an larukmu At ino 
an nombolim waruhu. An siyag nahun 

nubam sepatu lole Nubahin uhu fug," 
ibag. 

28 Enele ibag ambeg ari Yohanesen ap 
ikma pilap eneptuk latfag ambeg ino o 
Betania ik Yordan fumag filen enele ibag. 

29 Likiyamon te Yesus ino Yohanes 
ambeg waharukmu yet hibareg hiyag 
isaruk lit, "Ap kinangmonen siyag ane 
turukon elehap tuhuwen Allah ambohom 
domba tu waharuk. 

30 Anden hiyag hisarikikon At ino tu 
fahet tam hiyag hisaruk lit, 'An Aluke fil 
weregma nombolim ap misig waruhuwon 
ino an uwanma At ino tam welatfahon 
waruhu,' ulug hiyag hisarikik. 

31 An oho At napeleg anggeyen Israel 
inap At fahet onoluk aruhu ulug ik fam 
pilap enebik waharikik," ibag. 

32 Ibareg Yohanesen hiyag isaruk lit, 
"Allah hime fanowon poholman suwe 
yalma hahon wambik waharisireg Ubam 
weregma yet harikik. 

33 An oho At napeleg angge famen ik 
fam pilap eneptuk laruhun ulug Allah an 
mon naptisiyon inowen nubam Ele uruk 
lit, 'Hime fanowon wambik waruhureg 
ap misig Ubam weregma yet hahunteg 

At inowen Allah hime fanowon ap og 
isahuwon tu puhun,' ulug nubam irisi. 

34 Allah amloho ino tu ulug nilen 
harikikteg fag toho hiyag hisarikik," ulug 
hiyag isibag. 

35 Likiyamon Yohanes otsi piren men 
enele tam ibag ambeg itano unduhuk lit 
weregman 

36 Yesusen it pisan isalug larukmu 
yet hibag. Yet hibareg Yohanesen otsi 
unubam ele hiyag isaruk lit, "Allah 
ambohom domba waharukon tu yet 
hemek," ibag. 

37 Ibag ane ino otsi pirenen hol hibareg 
Yesus ombolim libag. 

38 Ombolim larukmen Yesusen hebeloho 
yer isibareg Aren, "Nungge yami ril 
waharuk lahep?" ulug kapal isibagma 
iren te, "Nonowe, Hat welahen ambeg 
kema welahen?" ulug umung hibag. 

39 Umung hibagma Aren te, "Kim 
halihiben maniyek," ibagma watfareg 
iren kim hibareg o ari sambil At men 
ambiyeg weregman hupmu atfag. Yesus 
men libag sul ari mo haya rurukmu laruk 
latfag. 

40Yohanesen ibag ane hol hibareg 
Yesus ombolim libahon itano misig unuk 

te Andreas, at ino Simon Petrus are 
welatfag. 

41 Andreas ino are Simon men tam 
ambiyeg atfareg ubam hiyag utuk lit, 
"Mesias fobik waruhu uruk latfahon ino 
ninilen hehe," ulug hiyag itfag. Mesias 
ino Yunani inap enele roho Kristus nit 
fanowap nenebuhuwon fahet uruk. 

42 Andreasen are Simon Yesus ambeg 
hondoholug libagma Yesusen at kim 
hibareg, "Hat te Simon, Yohanes amloho, 
hat hunuk Kefas suwal haptuk lahi," 
ibag. Kefas ari Yunani inap enele roho 
Petrus, nit nenele roho "helep ineyon" 
fahet uruk. 

43 Likiyamon Yesusen o Galilea lul ulug 
turukmen Filipus men ambi atfareg, "An 
min ambiyeg lul," ibag. 

44 Filipus ino ibam Betsaida ahun, 
Andreas men Petrus men inibam ambimu 
welatfag ahun watfag. 

45 Filipus ino kema laruk lit Natanael 
men ambi atfareg ubam ele uruk lit, 
"Musa men ap wene tam hiyag isaruk 
latfag inap nabi menen ap misig fobik 
waruhu ulug tam haharoho imbibahon 
ino niren hehe, At ino Yesus Yusuf 
Nazaret ahun amloho ino," ibag. 

46 Ari ibagma Natanaelen te, "O Nazaret 
inowen fanowon wilip am hag teg?" ulug 
ubam ibag. 

47 Ari ibagma Filipusen te, "Nare ma, 
ambiyeg lulteg yet hamihin," ibagma 
hondoholug libagma Yesusen Natanael 
waharukmu yet hibareg, "Israel ahun 
ele si uk fug angge inggik apmane laruk 
elehon tu waharuken yet hemek," ibag. 

48 Ari ibagma Natanael inowen te, 
"Nangginoho an fahet holuk teg?" il 
larikim Yesusen te, "Filipusen hat wol 
habuk fugmu Anden hat e ara alma 
weregma hiyarikik," ibag. 

49 Ari ibagma Natanaelen at ubam ele 
uruk lit, "Nowe, Hat Allah amloho. Israel 
inap Onowe Hat welahen," ibag. 

50 Ibag ane fahet Yesusen hebeloho 
hiyag utuk lit, "Anden hat e ara alma 
weregma hiyarikikon tu ihi ane fahet 
Allah amloho wereg ulug An fahet 
wenggel haruk lahen? Ari tot tohon 
hehen, fobik su ane tuhukon yet hahun," 
ibag. 

51 Ari ibareg nin Yesusen, "Pohol fo 
regma Allah amingmingangge malaikat 
At ap kinangmon atik ibahon ino wereg 
ambeg lahuk wambuk turukmu yet 

hahun ulug ari tem toho hiyag hutuk 
lahi," ibag. 

2 LO hinahaneg sambil Galilea 

kinangon fam o Kana hiyap hilarukon 
fahet seni esetuk sul Yesus isinga oho 
welatfag. 

2 Yesus otsi men oho seni ino ambiyeg 
nul ulug wol enepfag. 

3 Wol enepfagma watfareg weregman 
anggur ahaluwe narukon eleg atfagma 
Yesus isingan amloho fam, "Anggur 
ahaluwe eleg ahama welahe," il larikim 

4Yesusen uruk lit, "Nisinga, Anden 
nungge ane hiyag hitmin," ibareg, 
"Anden tuk teg ane uwan lahi," ibag. 

? Yesusen ari ibagma Isingan seni 
esetuk latfag inap arimano unubam te, 
"Aren hiyag hisamisi ane roho eneg 
tilihip," ibag. 

6Seni esetfag ambeg horogma itano 
kubag falfaliken kinang fam lalfahon 
imbik watfag. Kubag arimano Yahudi 
inaben suburu nuk oho lit ininggik 
unuyug ik umatuk ane roho kubag 
humon imbik watfahon welatfag. 

7 Weregman Yesusen ap seni esetuk 
latfag inap hiyag isaruk lit, "Kubag arima 

ik ololop tibil aliyek," ibagma ololop toho 
hinanggo feruk latfag. 

8 Hinanggo fibagma Yesusen te, "Ik 
tot hinanggoho walihipteg seni ngi roho 
eserehek ahun ino og irik lalihip," ibagma 
hinanggoho walug libag. 

3 Walug libagma hun seni ngi roho 
esetfag ahun inowen nek harukmen 
anggur ahaluwe unduk turuk latfagma 
nunggeyen teg aha ulug apeleg toho 
weregman we amingmingangge ik 
hinanggo feruk latfag inap arimanowen 
eneg onoluk teg latfag. Hun ino apeleg 
toho hiyap hilibag ahun ino wol tibareg 

10 hiyag utuk lit, "Ap winonen oho 
ahaluwe fanowon tam hinang isarukmu 
naruk halug tot nenek turukmu siyahon 
hinang isaruk angge famen haren 
fanowon foroho lit welahen," ibag. 

11 Ari tibag ane Yesusen enehangge 
eke uwan tuk fugmu enehangge tamon 
ari Galilea kinang fam o Kanaen tibag. 
Fobik fano ane tuhukon yet hahup ulug 
enehangge tibibag. Enehangge tibibag 
ane ino Yesus otsiyen yet hibareg Yesus 
fahet tem toho ulug inindi wenggel haruk 
latfag. 

1? Ari tibareg Yesus isinga men Otsi men 
Ori men ambiyeg o Kapernaum libareg 
hup pirenam hinahanam welatfag. 

13 Yahudi inaben suburu roti sig elehon 
naruk sul Paskah sambil ino horog 
atfagma Yesus o Yerusalem fil libag. 

14 |ibareg Allah ibam kurukmen wam 
sapi men domba men suwe yalma men 
onggo paloho waruk lit uang men ayeg 
watuk inap oho heriyeg lit ayeg watukmu 
kim isibag. 

15 Ari turukmu kim isibareg hele 
fetnengge mase roho ki reg lit 
enembohomet enebeyet Allah ibam 
inowen yanggaloho wilip enepfag. E pila 
uang emberuk ambeg ino hebel isibareg 
uang arimano kinang ke hilil isibagma 
linggik-longgo ibag. 

16 Suwe yalma ayeg waroho waruk 
latfag inap arimano unubam, "Hiren 
angge aruma obog toho o aruwen hilalug 
lalihip. An Nikni ibam hiren mun angge 
man angge ayeg waroho waruk ibamap 
tirikip," ibag. 

17 Yesusen ari turukmu Otsiyen yet 
hibareg wene haharehon te, "Allah ibam 
aru Nindi haruk lit indok olok turuk 
hag toho Nundama nolok hihi," ulug 

haharoho imbibag ane fahet wenggel 
hibag. 

18 Yahudi inap arimanowen Yesus pet 
turuk lit, "Niren Hat fahet ari roho tuk 
teg ahun wereg pulen nungge fam wal 
himin, yet hulen," ulug kapal hibag. 

19 Kapal hibagma Yesusen, "O Allah 
ibam aru halog tibisiyek, we hinahanam 
ubalma wiri fesuhuken," ibag. 

20 Ari ulug hiyag isibagma Yahudi 
inaben, "Allah ibam aru witikim mo ilig 
am wirig am turukmen teng-teng angge 
larikim (empat puluh enam tahun) witfag 
angge famen Haren we o hinahanam 
wiruhuk ehen?" ibag. 

21 Yesusen Allah ibam fahet ibahon aru 
Inggareg ebe fahet wenggel haruk lit 
ibag. 

22 Fobik Yesus war atfareg Oluk atfagma 
Otsiyen Yesus ibag ane aru wenggel 
hibareg tam haharoho imbibag ane men 
Yesusen irisi ane men tem toho irisi ulug 
Otsiyen peruk latfag. 

23 Suburu roti sig elehon naruk sul hari 
Paskah Yesus o Yerusalem weregma ap 
anggolowen Aren fano ane turukmu yet 
hibareg Yesus aru tem toho ulug At unuk 
fahet fano peruk latfag. 

24 Ap arimanowen wenggeltuk ane Oluk 
tehen Inggareg fahet fag toho hiyag 
isibag fug. 

25 Aben unundaman peruk ane Yesusen 
oluk tehen, "Ap tu ubabut fano, ap tu 
ubabut siyag ulug ap winonen hiyap 
Numuhup fug," peruk latfag. 

2 1 Farisi ahun misig unuk te Nikodemus 
Yahudi inap onowe roho welatfag. 

2 At ino hubanggo Yesus ambeg 
watfareg ele uruk lit, "Nowe, Allahn 
te Haren wene hiyag isaruk laruhun 
ulug mon Haptisiyon ino nit nonoluk. 
Haren turuk lahen ane ari aben tuk fug 
tohon turuk lahen. Allah men ambiyeg 
werehonen eneg ari tuk hag teg," ibag. 

3 Ari ibagma Yesusen Nikodemus fam 
Ele uruk lit, "Ap kinangmon keron eke 
indag atuk eleg halug Allah weregma 
pen ha fug teg ulug we tem toho hiyag 
hutuk lahi," ibag. 

4Yesusen ari ibagma Nikodemusen, "Ap 
sabal angge famen nin fobik hebeloho 
nangginoho indag am teg? Isinga 
ahummu kulug nin suhuloho indag am 
teg?" ulug kapal hibag. 

3 Kapal hibagma Yesusen, "Ap 
kinangmon ikman men Allah hime 

fanowon ino fam menen indag atuk eleg 
halug Allah suwon weregma kuk fug teg 
ulug tem toho hiyag hutuk lahi. 

6 Ap ahaluwe fam indag atukon ari ap 
ahaluwe aruhu. Allah hime fanowon 
famen indag atukon ari Allah hime 
fanowon ngi aruhu. 

7Hit nin fobik indag amuhup hubam 
ihiyon ari fahet hindi anggin am fug. 

8 Siyelu fu ruruk halug aplohok holtuk 
lahen angge famen kema filen watlug 
kema fikit laruk, ari hat hapeleg. Siyelu 
ari hag toho ap Allah hime fanowon 
famen indag atukon ari hag toho wereg," 
ibag. 

3Yesusen ari ibagma hun Nikodemus 
inowen, "Nangginoho ari teko la reg?" 
ulug kapal hibagma 

10 Yesusen te, "Hat te Israel inap hiyag 
isarukon onowe hat welahen angge 
famen ari fahet hapeleg toho welahen? 

11 Nit nonolukon te fag toho uruk lahe, 
ninil fam harukukon hiyag hisaruk lahe 
angge famen holtuk lahep fug ulug tem 
toho hubam uruk lahi. 

12 Kinangmon fahet hiyag hisaruk 
lahimu holtuk lahep fug angge re 

poholmon fahet hiyag hisarukmu 
nangginoho holehep ha reg? 

13 Ap misig oho poholma lahibag fug, 
At ap atik ibahon pohol filen wambik 
watfahon ino eneg lahuk teg lit wereg," 
ibag. 

14 "Israel inap farema wereg lit Musan 
pisanggo e fam lehoma imbibag hag 
toho At ap atik ibahon ino oho lehoma 
umbuhupmu 

15 ap At ubam wenggel harukon arimano 
mondabi Allah wereg ambeg onoluk 
welamuhup. 

16 Allahn ap kinangmon Indi isaruk lit 
Amloho we misig eneg angge famen og 
isibag. Amloho fam wenggel harukon 
longgo uk fug angge Allah men mondabi 
onoluk welamuhup. 

17 Allahn amloho kinangma monde 
fibahon te unggum ap unubam umbuhu 
ulug monde fibag fug, fanowap enebuhu 
ulug monde fibag. 

18 Ap sa At ubam wenggel haruk halug 
Allahn alem angginon at ubam umbuhu 
fug. Ap sa At ubam wenggel haruk eleg 
halug at ino Allah amloho misig enehon 
ino Unuk fam wenggel haruk elehen 
alem angginon apma wereg. 

19 Alem angginon ino tu: Kinangma 
seleg ino waharisi angge famen ap 
kinangmonen siyag ane turuk latuson 
arimano iren te hik fahet eneg inindi reg 
lit wereg. 

20 Ap san siyag ane turuk halug siyag 
angge ino hirako welamag peruk lit seleg 
teg ambeg laruk ane nirim peruk. 

21 Ap san fano ane turuk halug Allahn let 
naptukmu turuk lahi ane ari inam amag 
peruk lit seleg teg ambeg waharuk," ulug 
hiyag isibag. 

22 Yesusen wene ari hiyag isibareg Otsi 
men Yudea kinang keyen libareg Otsi 
men ambiyeg wereg lit ap ikma pilap 
eneptuk latfag. 

23 Yohanes inowen oho o Ainon ino 
o Salim horogma ik anggolo werehen 
aren ap ikma pilap eneptuk latfagma ap 
anggolo pilap nenebukag ulug waharuk 
latfag. 

24 Yohanes ino penjara uwan kilabuk 
fugmu ari turuk latfag. 

25 Turuk latfagma Yohanes otsi men 
Yahudi ahun misig men ap ikma pilap 
eneptuk ane fahet suwahal uruk latfag. 

26 Suwahal uruk latfareg Yohanes 
ambeg watfareg, "Nonowe, ap ik Yordan 

fumag fil hat men ambiyeg welatikibon 
ino At ino fahet haren hiyag nisarikinon 
inowen ap ikma pilap eneptukmu ap 
obog toho Ambeg waharuk," ulug hiyag 
itfag. 

27 Hiyag itfagma Yohanesen te, "Ap 
ekeyen nungge-nungge inggareg indiyen 
hila fug teg, we poholmonen og utukon 
eneg hila reg," ibag. 

28 "Anden At ino fahet harikik ane 
tam irikikon ari harikin ulug an nubam 
kapal neyehep. An Mesias ino fug. An 
At alukema laruk laruhun ulug monde 
nubaharisiyon inowen hiyag hisarikik ane 
ari hit honoluk. 

29 Aben hiyap hilamin perukon ino 
hilaruk halug ap ino ngi atuk. Ap ino 
ot iraham werehon inowen hiyap hilihi 
urukmu hol halug noweyen fano helehek 
peruk. Ot inowen peruk hag toho anden 
oho fano peruk lit nahiyeg toho welahi. 

30 At ino su aruhu, an tot aruhuk," ibag. 

31 Pali filen waharukon mun angge 
man angge palimu wereg. Kinang 
filen waharukon kinangma angge men 
ambiyeg wereg lit kinangma ane uruk. 
Pohol filen waharukon inowen mun 
angge man angge palimu wereg lit 

32 harisi ane men holtisi ane men hiyag 
isarukmu ap misihen oho we tem toho 
peruk eleg. 

33 Ap misihen harisi ane hiyag isarukmu 
we tem toho perukon inowen Allah faher 
oho we tem peruk. 

34 Allahn hime fanowon ap og isarukon 
winako og isaruk eleg. Winako og isaruk 
eleg angge re ap sa Allahn monde 
ferukmu at inowen Allah wene hiyag 
isaruk. 

35 Ikniyen Amloho Indi reg lit mun ane 
man ane obog toho Inggikmu emberisi. 

36 Ap san Amloho fam wenggel haruk 
halug at ino Allah men mondabi oluk 
welaruhu. Ap san Amloho ele holtuk 
elehon onoluk wereg ambeg yet hahu 
fug, at ino Allahn olok perukon ubam 
welaruhu. 

4 lYohanesen ap tor angge ikma pilap 
eneptisi angge famen Yesusen ap 

anggolo Ambeg waharukmu ikma pilap 

eneptuk urukmu Farisi inaben hol hibag. 

2 Yesus amuwen ap ikma pilap enepfag 
fug, Otsiyen eneg pilap eneptuk latfag. 

3Yesusen ap ikma pilap eneptuk ane 
Farisi inap hol hibag ane Yesus oluk 

atfagma o Yudea embeselug o Galilea 
suhuloho libag. 

40 Yudea embeselug Samaria keyen 
laruk latfag. 

3 Libareg o pumbuk misig Samaria 
kinang fam werehon unuk Sikhar libag. 
Yusuf ikni Yakuben yabuk lin isibag 
ambeg o ino horogma welatfag. 

6 Libag ambeg ino Yakuben ik fabulfahon 
welatfag. Yesus kema larukmen mo 
anum pulmu atfagma Yakuben ik 
fabulfag ambeg ino saren kel tamin ulug 
iraham hur atfag. 

7 Hur atfareg weregman Yesus otsi 
suburu ayeg waroho wak lul ulug 
olma libagma Samaria hiyap eke ik 
hinang tamin ulug watfag. Watfareg ik 
hinanggibagma Yesusen hiyap ino fam, 
"Ik oboken hinang Nimin," ulug heng 
tibag. 

8(4:7) 

9 Heng tibagma Samaria hiyap inowen, 
"Hat Yahudi hahunen an Samaria nuhe 
fam ik hinang Nimin ehenon nangginoho 
heng nabehen," ibag. Samaria inap men 
Yahudi inap men mangno roho welahe 
fug ulug ari ibag. 

10 Ari ibagma Yesusen te, "Allahn ap 
fanowap eneptuk ane men hat hubam ik 
hinang Nimin ehekon ino men holuk teg 
lalenma haren ik At ubam heng telen. 
Heng telenma Aren ik eleruk ahik hinang 
hetlep," ibag. 

1! Yesusen ari ibagma hiyap inowen 
te, "Nowe, ik hinangguruk angge Haren 
tohon elehen fo reg ambeg aru apma 
rehen ik eleruk ahik fanowon ari Haren 
nangginoho hinang num teg?" ibag. 

12 "Nunumba Yakuben ik hinangguruk 
ambeg habul nisibareg at inggareg men 
umalikisi men ambohom men ik aru 
naruk latfag angge famen Haren te An 
suwon, at toron peruk lahen?" ibag. 

13 Ibagma Yesusen hebeloho hiyap 
ino fam, "Ap san ik haren ehenon aru 
narukmu nin fobik ik obok haruk laruhu. 

14Ik Anden hinang isaruk lahiyon aru 
narukmu mondabi ik obok eleg aruhu. 
Ik Anden hinang isaruk lahiyon aru 
narukmu at ino undama ik eleruk ahik 
fanowon wilip aruhumu at ebe mondabi 
oluk welaruhu. Ik eleruk ari firig am fug 
angge mondabi wiliptuk laruhu," ibag. 

15 Ibagma hiyap inowen te, "Nowe, 
an ik obok haruk laruhuk fuhen tuma 

hinang ta waharuk ane nirimen ik Haren 
ehenon ino hinang nimin," ibag. 

16 Ari ibagma Yesusen, "Ik ino hinang 
nimin ehenma lamihinteg hahun 
hondoholug tuma watmihin," ibag. 

17 Ibagma hiyap inowen, "An nahun 
eleg," ibagma Yesusen, "Nahun eleg 
ehenon tem toho ehen. 

18 Ap fuwaben oho latikinteg ketiya 
oho lahenon ari hahun fug. Nahun eleg 
ehenon tem toho ehen," ibag. 

19 Ari ibagma hiyap inowen, "Nowe, Hat 
tem toho Allahn mon Haptisiyon nabi 
welahenma ketiya an nindi anggar aha," 
ibag. 

20 Ari ibareg hiyap inowen, "Nit 
niniknisi unumbusagsiyen tom aru 
famen sembahyang uruk latfag angge 
famen hiren te o Yerusalemen eneg 
sembahyang uk hag teg uruk lahep," il 
larikim 

21 Yesusen, "Nehe, tot welamuhupmu 
punu tu famen eneg o Yerusalemen eneg 
Ninikni fam sembahyang uhup fug. Ihi 
ane ari tem toho ehek peruk lamin. 

22 Hit Samaria hinaben sembahyang 
uruk lit hinilen ha fuhon ubam 
sembahyang uruk lahep. Nit Yahudi ninap 

halug nonolukon Ubam sembahyang 
uruk lahe. Allahn ap fanowap eneptuk 
ane ari Yahudi inap sehelimuwen ak 
teberisi. 

23 Teko lahu ihiyon ino aruhu sambil 
ketiya horog toho welahe. Ninikni ubam 
sembahyang uruk inap inindi pikit tohon 
eneg Allah hime fanowon unubam 
werehonen eneg sembahyang uk teg. Ari 
roho uruk inap fahet eneg Allahn fano 
peruk. 

24 Allah men Hime fanowon men Ebe 
misig hag toho wereg. Ap san Ubam 
sembahyang imin peruk halug indi pikit 
tohon eneg Allah hime fanowon ubam 
werehonen eneg sembahyang uk teg," 
ibag. 

25 Yesusen ari ibagma hiyap inowen, 
"Mesias unuk eke Kristus ino waruhu 
urukon an noluk. At waruhureg mun ane 
man ane obog toho Aren hiyag nisahu," 
ibagma 

26 Yesusen, "At ino An, An hat hubam 
Nele uruk lahiyon tu," ibag. 

27 Enele urukmu itano Yesus otsi 
arimano watfareg inindimuwen amu 
hiyap aru men nungge fahet enele uruk 
peruk latfag. Peruk latfag angge famen 

Yesus otsi itano misihen oho "Nungge 
wenggel hehenteg hiyap aru men henele 
uruk lahep," ulug umung hibag fug. 

28 Umung hibag fugmu hiyap ino kubag 
ik hinanggurukon ino embeselug ibam 
libareg ap welatfahon arimano unubam 
hiyag isaruk lit, 

29 "Ap misihen anden tirikik ane fag toho 
ehek ahun ino yet halihiben maniyek. 
At ino Kristus ap obog toho fanowap 
enebuhuwon ano," ibagma 

30 jt arimano o pumbuk inowen wilip 
atfareg Yesus ambeg watfag. 

31 It ari turukmu itano Yesus otsiyen, 
"Nonowe, Hat suburu amin," ibagma 

32 Aren, "Anden suburu hiren haruk 
lahep fuhon foroho lahi," ibag. 

33 Ari ibagma Otsiyen it-it umung- 
umung atuk lit, "Ap ekeyen nungge og 
Erehekma nenggek," ibag. 

34 Ibagma Yesusen otsi unubam, "An 
mon Naptisi ahun inowen yabuk wituk 
laruhun ulug hiyag Nitisimu yabuk wiri 
fuhukon ari naruk angge hag toho 
wereg," ibag. 

35 "Hiren te pikalem uhan lahumu 
suburu wirik aruhu uruk lahep fug? Ari 
uruk lahep angge famen Anden tot hiyag 

hisamin: Yabuk o walinggoho werehon 
yet hemek, suburu wirik atisimu ebe 
yahaluk teg. 

36 Suburu yahaltuk ahun ubam ngi 
ahunen onggo og utuk. Suburu yahaloho 
palu ruruk ahun ino mondabi oluk 
welaruhu. Ei yatuk ahun men ebe 
yahaltuk ahun men enebe mangno roho 
wereg lit enehiyeg haruk lamuhup. 

37 Ap enele indit toho uruk ane fahet 
tem toho uruk peruk lamek: Ap misihen 
ei yatukmu ap ekeyen ebe yahal taruk 
ulug indit toho uruk. 

38 Anden te hiren ei yatikip fug angge 
famen ebe yahalik lalihip ulug mon 
heneptuk lahi. Ap winonen sat toho yag 
tarusa angge famen hiren ebe yahal 
taruk lahep," ulug Otsi hiyag isibag. 

39 Samaria inap anggolo o inowen 
watfag inap arimanowen Yesus fahet 
tem peruk latfag. Hiyap tuwen anden 
tirikik ane Yesusen fag toho ehek ulug 
ibag ane fahet tem toho peruk lit Yesus 
fam wenggel haruk latfag. 

40 Samaria inap arimano Yesus ambeg 
watfareg, "Hat nit men ambiyeg 
welamuhuk," ulug heng tibagma Yesus it 
men weregman hup pirenam atfag. 


YOHANES 4.41-46 25 


41 Yesus it men wereg lit wene hiyag 
isarukon holtuk latfareg ap anggolowen 
At ubam wenggel haruk latfag. 

42 Wenggel haruk latfag inap 
arimanowen hiyap ino fam enele 
uruk lit, "Haren tam hiyag nisarikinon 
ino holtukukteg tem toho perukuk 
angge famen ketiya At inggarehen hiyag 
nisarukmu holehereg ap kinangmon 
obog toho fanowap enebuhuwon tu ulug 
tem toho wenggel haruk lahe," ibag. 

43Yesus hup pirenam o Sikhar 
welatfareg Galilea fil laruk latfag. 

44 Yesusen otsi hiyag isaruk lit, "Ap 
misig ibam ngi reg ambeg ino Allahn 
monde ferukmu wene hiyag isarukon ele 
holtuk eleg," ibareg o Galilea lul ibag. 

450 Galilea kibagma Galilea inap 
arimanowen fano waha pibag. It arimano 
o Yerusalem suburu roti sig elehon 
narukon fahet libahon arimanowen Aren 
o Yerusalemen fano ane turukmu yet 
harukuk angge re At ino fano waha 
pibag. 

46 Yesus o Kana tam ik anggur ahaluwe 
lalfag ambeg ino suhuloho watfag. 
Watfareg weregma o Kapernaum ap 

suwon ibam foroho latfag ahun ino 
amloho ouk waruk latfag. 

47 Ouk waruk latfagma Yesus Yudea 
embeselug Galilea waha urukon hol 
hibareg Ambeg watfag. Watfareg, 
"Namloho ouk waruk lit war am hag teg 
lit werehen haren hihit nitmihin," ulug 
heng tibag. 

#8 Ari ulug heng tibagma Yesusen ubam 
Ele uruk lit, "Poholmonen turuk ane 
hinilen yet haruk lahep fug halug hinindi 
anggar aruhu fug," ibag. 

49 Ari ibagma ap suwon ibam foroho 
latfag ahun inowen, "Nowe, namloho war 
am hag tehen lul," ibag. 

50 Ibagma Yesusen, "Hamloho ari fano 
atmisiyen we hibam lamihin," ibag. 
Yesusen ibag ane fahet ap inowen indimu 
tem ehek ulug wenggel hibareg libag. 

51 Ap ino kema larukmen 
amingmingangge salkal ibareg, 

"Malik ino fano aha," ulug hiyag itfag. 

52 Hiyag itfagma ap inowen 
amingmingangge kapal isaruk lit, 

"Mo kiya weregma fano aha?" ulug kapal 
isibagma iren onowe fam hiyag utuk lit, 
"O sono mo anum pulmu weregma ubam 

inahan werehon eleg atisi," ulug hiyag 
itfag. 

53 Hiyag itfagma ikni ino indimuwen ita 
liyim Yesusen malik fano atmisi irisiyon 
fam fano atisi pibag. Ari pibareg at men 
uhe malik menen Yesus fam wenggel 
haruk latfag. 

540 Yudea embeselug o Galilea libareg 
Yesusen poholmonen turuk ane aru 
inggik pirenehon tibag. 

5 1 Welatfareg Yahudi inaben Allah wel 

tul ulug o Yerusalem palu arik laruk 
latfag sambil ino Yesus oho o Yerusalem 
libag. 

2 Yerusalem elehet oko kilabehon fam 
sok humon unuk te "Domba" welatfag. 
Sok ino iraham ik sene misig yenggeleg 
latfag. Ik ari Ibrani inap enele roho 
Betesda suwaleg latfag. Ik ino ayegma o 
fuwaben ungga eneg saloho wirigmu 

3 ap ouk warukon anggolo men inil 
siyahon men unuyug siyahon men inine 
elehon anggolo men o itano fam yinggig 
lit wereg latfag. It arimanowen ik il lebe 
rimisi ano ulug kilaboho lit welatfag. 

4Hup misihim-misihim malaikat Allahn 
monde ferukmu ik ino il kilil-kalal 
isaruk latfagma ap atam hik toho 

wambibag ahun ino fano atuk latfag. 
Ouk ekeyon-ekeyon ubam wereg angge 
famen fano atug laruk latfag. 

>O ino fam ap misig ouk waruk 
lit yinggigmen mo ilig am wirig am 
turukmen teng misig nubam hilag 
nanggoloben (tiga puluh delapan) 
atfagma welatfag. 

6 Ap aru indam angge ouk waruk lit 
wereg ulug Yesus undaman tam Oluk 
atfareg ap ino fam, "Nare, hat hundaman 
fano ale peruk lahen?" ulug kapal hibag. 

7 Kapal hibagma ap inowen Yesus 
fam ele uruk lit, "Nowe, ik il ket lebe 
ririkim itano wambele angge famen ap 
let naptukon elehen ik horogma lalug 
wambimin peruk angge famen it winon 
tam wamburukon fano atug laruk," ibag. 

8Ibagma Yesusen ap ino fam, "In amin, 
halit heniye hilalug lamihin," ibag. 

9Yesusen ari ibagma ap ino fano atfareg 
heniye hilibareg libag. Yesusen ari tibag 
sambil aru Yahudi inap wene uruk sul 
hari Sabat ino tibag. 

10 Wene uruk sambil welatfagma Yahudi 
inaben ap fano atfahon ino fam, "Wene 
uruk sambil halit heniye wehenon haren 
tuk fug ane tehen," ibag. 

11 Tbagma ap inowen, "An hihit nabehek 
ahun inowen heniye hilamihinteg lamihin 
ehekma laruk lahi," ibag. 

1? Ari ibagma iren ap ino kapal haruk Iit, 
"Ap san halit heniyeyet hilalug lamihin 
ulug hiyag herehek?" ulug umung hibag. 

13 Umung hibagma fano atfag ahun 
inowen ebe hiyag isamin ulug turukmen 
Yesus ap anggolo arimano sehelimuwen 
longgo ibagma Unuk napeleg ulug 
imbisibag. 

14 Tot welatfareg wene uruk ibam Yesus 
men ap ino men ambi atfareg itano 
Yesusen, "Hat hihit habihiyon ariyen fano 
ahenma fobik mondabi siyahon hubam 
aruhu rohon siyag ane eke tuhun fug," 
ibag. 

15 Yesusen ari ibagma ap ino wilip 
atfareg Yahudi inap unubam, "An hihit 
nabehek ahun ino Yesus inowen hihit 
nabehek," ulug hiyag isibag. 

16 Ari hiyag isibagma Yahudi inap 
arimanowen o wene uruk sambil tuk fug 
ane tehekma wabuhuk ulug mutug laruk 
latfag. 

17 Ari turuk latfag angge famen Yesusen 
hiyag isaruk lit, "Nikniyen yabuk indam 

angge turukmen ketiya oho turuk. Ari 
fahet Anden oho turuk lahi," ibag. 

18 Ari ibagma Yahudi inaben hol hibareg 
inindi inahan anggolo hibareg pinggi 
wabuhuk ulug wenggeltuk latfag. Atam 
oho wene uruk sambil saliyohap tehekteg 
fobik oho Allah An Nikni uruk lit Allah 
men ambi reg lahi ulug wirim tehekma 
wabuhuk pibag. 

19 Yesusen hiyag isaruk lit, "Amloho 
amu yabuk wibuk fug tehen Ikniyen 
witukmu yet halug Amlohowen oho 
wibuk hag teg ulug tem toho hiyag 
hisaruk lahi. Ikniyen turukon ari hag 
toho Amlohowen oho tuk teg lit wereg. 

20 Ikniyen Amloho Indi reg lit mun ane 
man ane Inggarehen wituk ane Amloho 
hiyag Utuk lit yabuk suwon eke sebe 
roho hiyag Uruhumu hiren henekolen 
yihi uruk lamuhup. 

21 Ikniyen ap warehon unduhuk felug 
onolukap eneptuk hag toho Amlohowen 
oho Inggareg indimuwen timin puhuwon 
arimano onolukap enebuhu. 

22 Ikniyen unggum angginon Amu kong 
tuk fug anggeyen unggum obog toho 
Namlohowen kong tukag ulug hiyag Itisi. 

23 Ap obog toho Ikni wel turuk hag 
toho Amloho wel turuk lamuhup. Ap san 
Amloho wel turuk eleg halug at inowen 
Ikni monde ferisiyon ino oho wel tuhu 
fug," ibag. 

24"Ap san An nawene holtuk lit An mon 
Naptisiyon Ubam indi wenggel haruk 
halug at ino war atuk ambeg embeselug 
mondabi onoluk wereg ambeg weregma 
unggum angginon ubam aruhu fug ulug 
ari tem toho hiyag hisaruk lahi. 

25 Ap war atuson arimanowen Allah 
amloho Ele holuhup. Holuhubon arimano 
onoluk welamuhup. Ihi ane ari fobik teko 
lahuwon ketiya oho teko laruk, ari we 
tem toho hiyag hisaruk lahi. 

26 Ikniyen ap onolukap eneptuk hag 
toho Amlohowen oho ap onolukap 
enebukag ulug Ikniyen Amloho ineyap 
tibag. 

27 Amloho ap kinangmon atik ibahon ino 
wambik watfagma unggum kong tukag 
ulug Ikniyen ineyap tibag. 

28 Ap war atusama sal eneptuson 
arimanowen At ele holuhupmu fano ane 
turuk latfahon arimano in enebuhumu 
mondabi onoluk welamuhup, siyag ane 
turuk latfahon arimano in enebuhureg 

unggum angginon unubam umbuhu. Ari 
tuhu ane teko laruk halug hiren yihi uk 
fug." 

29 (5:28) 

30 "An ninggareg nindiyen nungge- 
nungge tuk fug teg lahi. An Nikniyen 
hiyag Nutukmu holtuk lahiyon hikit 
toho unggum kong turuk lahi. An namu 
nindiyen unggum kong turuk lahi fug, 
Nikni mon Naptisiyon inowen hiyag 
Nutukon hikit toho eneg kong turuk 
lahimu wirim toho teko laruk. 

31 An namuwen turuk lahiyon ari fahet 
fano ulug Ninggarehen wel ta fug teg 
lahi. 

32 Ap winonen Anden turuk lahi ane 
fahet fano ulug fag toho uruk isalug ari 
tem toho uruk. 

33 Hiren Yohanes ambeg ap mon 
eneptikipmu aren An nubahet tem toho 
peruk ane fahet honolukap heneptisi. 

34 Ap kinangmonen An fahet uruk ane 
Anden fano peruk lahi fug, hit mondabi 
fano amag ulug Anden ari hiyag hisaruk 
lahi. 

35 Yohanes ino iral hunduhuk felug 
umbagpag turukon hag toho welatisimu 
hiren seleg ari fano ulug henehiyeg 

toho welatikip angge famen tot welatug 
embeserikip. 

36 Yohanes inowen An niyarisi ane 
fahet irisiyon ari fano famen apma 
reg. Nikniyen yabuk wituk laruhun ulug 
wanggun Ninggikmu emberisimu wituk 
lahi ane ari palimu reg. Wituk lahi ane 
ariyen Nikniyen An mon Naptisi ane ari 
fag atisi. 

37 Nikni An mon Naptisiyon inowen An 
namloho tu ulug An fahet fag toho hiyag 
isaruk. An Nikniyen mon Naptisi angge 
famen hiren An nubam wenggel haruk 
lahep fug ane ariyen Nikni ele holuk fug 
angge Ebe hinilen ha fug angge Awene 
hunundama emberuk lahep fug. 

38 (5:37) 

39 Suwesingga indam haharoho 
imbibahon fam mondabi nonoluk 
welamuhuk ulug hiren yami ruruk lahep. 
Suwesingga haharoho imbibahon inowen 
An inamap Naptuk. 

40 Inamap Naptuk angge famen 
mondabi nonoluk welamuhuk ulug 
Nambeg waharuk lahep fug." 

41 "Ap kinangmonen wel Naptukon fahet 
fano peruk lahi fug. 

42 Hiren Allah fahet hinindi reg lahep 
fuhon ari An noluk. 

43 An waharikikon Nikni unuk famen 
waharikik angge famen hiren An fahet 
fano peruk lahep fug. Ap eke inggareg 
unuk famen waruhuwon ino fahet hiren 
fano peruk lamuhup. 

44 Nonoriyen nit wel nenebukag ulug 
turuk lahep angge famen Allah we misig 
werehon inowen nit wel nenebuhu ulug 
yami ruruk lahep fug. Nangginoho Allah 
fam hinindi wenggel hehep ha reg? 

4> Anden hit fahet iren siyag ane turuk 
ulug Nikni ambeg huruwe laruk puk 
fug. Hiren nunumba Musan fanowap 
nenebuhu peruk lahep angge famen 
ariyen huruwe laruk. 

46 Musan An fahet haharoho imbibagma 
hiren Musan hahatfahon tem toho ulug 
wenggel helepma An faher oho tem toho 
pelep. 

47 Musan haharoho imbibahon fahet 
hinindimu wenggeltuk lahep fugmu 
Anden hiyag hisaruk lahiyon oho 
nangginoho honoluk am teg," ulug 
Yesusen hiyag isibag. 

1 Welatfareg Yesus ik Galilea ahum 
6 keyen ik fimag nindig atfag. Ik ino 
unuk eke Tiberias. 

2 Nindig atfagma ap anggolo 
arimanowen Yesusen ap ouk warukon 
hihir eneptukmu hibareg Ombolim 
miyaloho mutug laruk latfag. 

3 Laruk latfagma Yesus otsi men punu 
fam lahibareg heriyeg latfag. 

4Heriyeg latfag sambil ari Yahudi inap 
suburu roti sig elehon naruk sul Paskah 
horog teg latfag. 

> Welatfareg Yesusen yer isarukmen 
ap anggolo miyaloho waharukmu yer 
isibareg Filipus fam kapal haruk lit, "O 
kema suburu ayeg waroho wak lulteg ap 
aruma og usulmu nalusa?" ulug kapal 
hibag. 

6 Kapal hibag ane ari Yesus undaman 
ari timin pibareg Filipus wal hamin ulug 
kapal hibag. 

7 Kapal hibagma Filipus inowen Yesus 
fam, "Nowe, uang inggila suwon 
teng-teng angge foroho lalareg hahen 
suburu onggo paloho wak lilaman oho 
kut-kut nelep angge famen wirim alep 
fug," ibag. 

8 Ari ibagma Yesus ot Simon Petrus are 
Andreas inowen Yesus hiyag Utuk lit, 

93 "Tuma malik misihen suburu roti 
fuwaben men ikan piren men foroho 
angge famen ap anggolo aruma werehen 
nangginoho tehe ha reg?" ibag. 

10 Ari ibagma Yesusen otsi unubam, "Ap 
aruma fam hur amiyek ilihip," ibag. It 
welatfag ambeg ari hoholangge anggolo 
weregma ap arimano hur atfag. Hur 
atfahon arimano ap eneg teng-teng 
angge winahuk fug toho (lima ribu orang 
laki-laki) welatfag. 

11 Hur atfagma Yesusen suburu itano 
wibareg seneg lit sembahyang ibareg 
ap arimano fibir eneptuk latfag. Suburu 
0g isibareg ikan oho nin eke nila peruk 
latfahon og isaruk latfag. 

1? Nibareg enehum ouk atfagma 
Yesusen otsi fam Ele uruk lit, 
"Nenggesareg embeheson aruma hik 
isahup tohon palu roho embelihip," ibag. 

13 Tbagma ap anggolo arimanowen roti 
fuwaben itano nibareg minggir atfahon 
Yesus otsiyen sum nisanggowen fam fani 
roho imbibag. 

14 Ap kinangmonen turuk eleg ane 
Yesusen tibag ane fahet ap anggolo 

arimanowen yet hibareg, "At tu Allahn 
kinangma monde fuhu ibahon nabi ino 
At tu tem toho," uruk latfag. 

15 Ap anggolo arimanowen Yesus ninine 
roho hondohokukteg ap suwonap tuhuk 
ulug pibag ane ari Yesus oluk atfareg 
punu eke fam Yesus amumu libag. 

160 hup arik ohoma Yesus otsi ik 
ayegma libareg 

17 kou fam kibareg o Kapernaum lul 
ulug ik ahum ke laruk latfag. Larukmen o 
hik atfag angge famen Yesus it enembeg 
waharuk elegma 

18 siyelu humon watfareg ik haglabut 
waharuk latfag. 

19E fam ik il watil larukmen tot yat toho 
(lima kilometer) libareg yet harukmen 
Yesus ik ahum pali keyen kou horogma 
lamin ulug waharukmu yet hibag. Yet 
hibareg iren enekolen turuk latfag. 

20 Enekolen turuk latfagma Yesusen te, 
"An Honowe waharuk lahireg henekol ha 
fug," ibag. 

21 Ari ibagma iren Onowe fam kou fam 
kik ma ul ulug turukmen kou ino it lul 
pibag ambeg itano ik ayegma welatfag. 

22| ikiyamon ap anggolo ik fimag fil 
welatfag inap arimanowen yet harukmen 

kou winon elegma kou misig eneg 
welatisiyon ino fam Yesus kuk fugmen 
Otsi eneg larusa ulug yet hibag. 

23Yet hibareg weregma kou piren 
hinahan o Tiberias filen watfareg 
Yesusen sembahyang ibareg suburu og 
isibag ambeg itano horogma watfag. 

24 Horogma watfagma ap anggolo 
arimanowen yet harukmu Yesus otsi 
men eleg latfagma kou itano fam kibareg 
Yesus yami rul ulug o Kapernaum fil 
laruk latfag. 

25 Ap arimano ik fimag libareg Yesus 
hiyag Itfareg, "Nonowe, nungge salim 
tuma waharikin?" ulug kapal hibag. 

26 Kapal hibagma Yesusen, "Hit hinindi 
anggar amag ulug Anden eneg ane 
tirikikon ino fam wenggel ha fug angge 
we suburu nenehum ouk toho nengge 
ulug yami Nabil waharuk lahep. Ari fahet 
tem toho hunubam uruk lahi," ibag. 

27 "Suburu filik turukon ari fahet yabuk 
wituk lamuhup fug. Suburu narukmu 
mondabi honoluk welamuhubon ari fahet 
yabuk wituk lamuhup. Suburu fanowon 
ari At ap atik ibahon inowen og hisahu. 
Ninikni Allah inowen Namloho ulug At 
ubam eneg ane teberisi," ibag. 

28 Ari ibagma iren te, "Allahn fano peruk 
iyabuk wituk lamuhuken nanggintul," 
ulug kapal hibag. 

29 Kapal hibagma Yesusen te, "Allahn 
fano peruk iyabuk aru: Aren monde 
ferisiyon ino Ubam hinindi wenggel haruk 
lamek," ibag. 

30 Ari ibagma iren te, "Eneg ane Haren 
timihinon yet hulteg ninindimuwen tem 
toho pulen nungge ane fam wal hamihin? 
Yabuk nunggeyon timihin? 

31 Nit niniknisi nunumbusagsi suburu 
eleg angge farema wereg lit suburu 
manna nibag ane fahet haharoho 
werehon te Allahn poholman suburu og 
isibag ulug hahareg lit wereg," ibag. 

32 Ari ibagma Yesusen, "Hahareg lit 
wereg ehebon ari fahet Anden tot hiyag 
hisamin: Hun Musa inowen suburu 
poholmon og hisibag fug. An Nikniyen 
suburu poholmon we tem toho fanowon 
ketiya og hisaruk. 

33 Ap kinangmon onoluk welamag ulug 
suburu Allahn tohon Aren poholman 
pilabik waharuk," ibag. 

34 Ari ibagma iren te, "Nonowe, suburu 
ehenon ari likiya hupmu og nisaruk 
laruhun," ibag. 

35 Ari ibagma Yesusen, "Suburu 
mondabi oluk werehon ino An tu welahi. 
Ap sa An nambeg waharukon mondabi 
suburu obok hahu fug, san An nubam 
indi wenggel harukon mondabi ik obok 
hahu fug," ibag. 

36 "Hit hinilen An yet Niyaruk lahep 
angge famen Nubam wenggel haruk 
lahep fug ulug hit hunubam fahe hiyag 
hisihi. 

37 An Nikniyen og Nutukon obog toho 
An nambeg waharuk. Ap sa An nambeg 
waharukon miyaloho hik isahuk fug. 

38 An poholman wambik waharikikon 
An namu nindiyen yabuk wiruhuk 
ulug wambik waharikik fug. Nikni An 
mon Naptisiyon inowen yabuk hiyag 
Nuruhuwon wiruhuk ulug wambik 
waharikik. 

39 Mon Naptisiyon inowen yabuk hiyag 
Nitisiyon aru re: Obog toho Aren og 
Nitisiyon arimano foroho lit misig oho 
longgo rubuk fug angge weregma fobik 
aruhu sambil ino onolukap enebuhun 
ulug hiyag Nitisi," ibag. 

40 "Ap san Amloho yet halug Ubam indi 
wenggel haruk halug at ino mondabi 
oluk welaruhuwen fobik aruhu sambil 

ino olukap tuhuk. Aru Nikni undama 
perisiyon fam hiyag hisaruk lahi," ibag. 

41 Yesusen ari ibagma Yahudi inaben 
Yesus pet turuk lit, "Suburu poholman 
wambik watfahon ino An ehek," ulug 
Abug uruk latfag. 

42 "Yesus Yusuf amloho ikni isinga niren 
isaruk laheyon At aru fug? Nangginoho 
ap tuwen poholman wambik waharikik 
uk hag teg?" uruk latfag. 

43 Ari uruk latfagma Yesusen, "An pet 
Naptuk lit Nabug uk fug. 

44 Ap san An nambeg watnin perukon 
ino Nikni mon Naptisiyon inowen 
hondoholug waharuk halug eneg An 
nambeg wam hag teg. Ap ino fobik 
waruhu sambil Anden olukap tuhuk. 

45 Atam haharoho imbibag ane ari ap 
obog toho Allah inggarehen hiyag isahu 
ulug ap nabi arimanowen haharoho 
imbibag. Ap sa Allah inggarehen hiyag 
isarukon holtuk halug Nambeg waharuk. 

46 Ap kinangmonen Nikni ebe haruson 
eke wereg eleg. We Allah wereg 
ambehen waharisiyon inowen eneg Ikni 
ebe harisi. 

47 An nubam indi wenggel harukon at 
ino mondabi oluk welaruhu. Ari we tem 
toho hiyag hisaruk lahi. 

#8 Suburu mondabi oluk werehon An tu 
welahi. 

49 Hit hiniknisi unumbusagsiyen farema 
wereg lit suburu manna naruk latfag 
angge famen war atuk latfag. 

50 Suburu poholman wambik 
waharisiyon ino at tu: Ap san 
suburu aru naruk halug at ino war aruhu 
fug. 

51 Suburu olukon poholman waharisiyon 
ino An tu welahi. Ap san suburu aru naruk 
halug at ino mondabi oluk welaruhu. Ap 
kinangmon onoluk welamuhuben suburu 
Anden og isaruk lahiyon aru Nunu og 
isaruk lahi," ibag. 

52 Ari ibagma Yahudi inaben it-it 
suwahal uruk lit, "Ap tuwen Inggareg 
unu nangginoho nit og nisarukmu naruk 
lahe," ibag. 

53 Ari ibagma Yesusen, "At ap atik 
ibahon ino Unu men Amep men nahup 
fugmu hit hinindimu olukon welaruhu 
fug. Ari tem toho hunubam uruk lahi. 

54Ap san An nunu men An namep 
men naruk halug at ino mondabi oluk 


YOHANES 6.55-61 43 


weregma fobik waruhu sambil Anden 
olukap tuhuk. 

>> An nunu men Namep men aru we 
tem toho naruk angge fanowon wereg. 

56 Ap san An nunu men Namep men 
naruk halug at ino An men welaruhumu 
An at men mangno roho welamuhuk. 

57 Nikni oluk werehon inowen An mon 
Naptisimu An oho At fam Noluk welahi 
hag toho ap san An nunu naruk halug at 
ino oho An fam oluk welaruhu. 

58 Suburu poholman wambik 
waharisiyon tuma wereg. Hinikni 
hunumban suburu naruk latfag angge 
famen war atfahon ino hag toho fug, 
ap san suburu werehon tu naruk halug 
mondabi oluk welaruhu," ibag. 

59 Yesusen hiyag isibag ane obog toho 
aru o Kapernaum wene uruk ibamen 
hiyag isibag. 

60 Yesusen hiyag isibag ane ari obog 
toho holfareg Otsi anggolo arimano it 
winonen te, "Ele haro roho ehekon ari 
san holuk teg ane ehek?" uruk latfag. 

61 Yesus otsiyen ninirim ulug ngesukum 
tibag ane fahet Yesus undaman oluk 
atfagma Ele unubam uruk lit, "Hiyag 
hisihi ane fahet hinindi nin aha? 

62 At ap atik ibahon ino atam welatfag 
ambeg suhuloho laharukmu yet hahup 
halug nanggintuk lamuhup? 

63 Allah hime fanowon inowen onolukap 
enebuk teg, unu amuwen tuk fug teg. 
Anden nele hiyag hisaruk lahiyon ari fam 
Allah hime fanowon werehen honoluk 
welamuhup ane fahet hiyag hisaruk lahi. 

64 Hit welahebon aruma winonen te 
tem toho uruk ulug hinindi wenggel 
haruk lahep fug," ibag. Yesusen wene 
ak tibibag sambilen ap inindimu tem 
toho hiyag nisaruk peruk latfag fug 
inap arimano fahet Indimu oluk atfag. 
Wabukag ulug huruwe lahuk peruk latfag 
ahun ino oho Yesus indimu oluk atfag. 

65 Oluk atfagma Yesusen it unubam 
te, "Hiren ari roho peruk lahepma fahe 
hiyag hisihi ane ari fahet ihi: Nikniyen 
hiyag hisaruk eleg halug ap misig oho An 
nambeg wam fug teg," ibag. 

66 Wene ari hiyag isibag sambil ino 
famen Yesus otsi anggolo arimano At 
min laruk ane inirim atfagma pok atfag. 

67 Pok atfagma Yesusen otsi 
nisanggowen itano fam, "Hir oho 
pok amul peruk lahep?" ulug kapal 
isibag. 

68 Kapal isibagma Simon Petrus inowen 
hebeloho, "Nonowe, ap sa ambeg nit 
laruk lamul? Wene Haren uruk lahenon 
ari famen mondabi nonoluk welamuhuk. 

69 Hat Allahn palimuwap Haptisiyon 
welahenon niren Hat fahet tem toho 
peruk lit nonoluk toho welahe," ibag. 

70 Ari ibagma Yesusen te, "Anden hit 
nisanggowen welahebon aruma mumal 
heneptikik fug? Ari reg angge famen hit 
welahebon aruma misig eke siyahon Iblis 
amloho wereg," ibag. 

71 Ibag ane ari Simon Iskariot amloho 
Yudas ino fahet ibag. At inowen Yesus 
wabukag ulug huruwe libag ahun ino it 
nisanggowen itano enesehelimu misig 
welatfag. 

7 ' Yahudi inaben Yesus wabuhuk peruk 
latfagma o Yudea eneg mondabi 
welaruhuk fug ulug Galilea walingguruk 

latfag. 

2 Walingguruk latfagma Yahudi inaben 
o sabo inggilangge fam wituk sambil ino 
sali horog teg latfagma 

3Yesus oriyen Ubam enele uruk lit, "Hat 
hotsiyen Haren turuk ane yet hahuben 
tuman o Yudea lamihin," ulug hiyag Utuk 
lit, 

4" Ap misihen turuk lahi ane inam alep 
peruk halug hirahoman tuk fug teg. 
Haren turuk lahen ane ari ap obohen 
onoluk amag ulug Hinggareg hebe unug 
isahun," ibag. 

> Enele ari roho ibahon Yesus ori 
ininggarehen Ubam wenggel ha fug 
anggeyen ibag. 

6 Ibagma Yesusen hebeloho hiyag isaruk 
lit, "Anden tuhuk sambil uwan lahi, hiren 
eneg henesehet toho likiya hupmu turuk 
lahep. 

7 Ap kinangmon ininggarehen siyag 
ane turukon fahet fag toho hiyag isaruk 
lahimu iren An nubahet eneg ninirim 
peruk lit hit fahet ninirim peruk eleg. 

8 Seni esetuk ambeg hit henemu lalihip, 
An tuhuk ane uwan tehen An la fug teg 
lahi," ibag. 

3 Yesusen ari ulug Ori fam hiyag isibareg 
o Galilea welatfag. 

10 Yesus ori arimano o Yudea seni 
esetuk ambeg libagma Ar oho inam toho 
la fug angge hirag-hirag onombolim 
libag. 

11 Yahudi inap arimanowen seni esetuk 
ambehen At ino kema wereg ulug yami 
ruruk latfag. 

12 At fahet enele anggolo roho eke hag 
eke hag uruk lit it winonen At fano ahun 
urukmu it winonen At siyag ahun, Aren 
ap inindi ninap eneptuk uruk latfag. 

13 Yahudi inap onowesi arimano fahet 
enekolen misihen oho ambong se roho 
ele seleg toho uk fug teg latfag. 

14 Yahudi inaben o sabo inggila fam 
witfareg nohorukmen hup hinahanam 
atfagma Yesus Allah ibam kibareg wene 
hiyag isaruk latfag. 

15 Hiyag isarukmu hibareg Yahudi 
inaben, "Ap suwonen milaltusa fug 
angge famen hun tu Oluk teg lit 
nangginoho hiyag nisaruk?" uruk latfag. 

16 Uruk latfagma Yesusen, "Anden hiyag 
hisaruk lahi ane aru Ninggareg nindimu 
wenggel halug hiyag hisaruk lahi fug. An 
mon Naptisiyon inowen hiyag Nitisimu 
uruk lahi," ibag. 

17 "Allah wene uruk lahi ano, An 
ninggareg nindimuwen wenggel halug 
uruk lahi ano, mon Naptisiyon inowen 
peruk ane hikit toho turuk ahun ino eneg 
indi anggar aruhu. 

18 Ap san inggareg indimu wenggel 
haruk ane hiyag isaruk ahun ino ap 
winonen yet niyalug wel nabukag ulug 

hiyag isaruk. Ap san monde ferisiyon 
ino eneg wel turuk lamag peruk ahun 
inowen ele si uk fug angge tem toho 
hiyag isaruk. 

19 Ari roho tuk fug ulug Musan 
haharoho hit fam imbibag fug? Imbibag 
angge famen hit obog tohowen 
apmayap tebeseruk lit nungge fahet An 
nuwabuhuk peruk lahep?" ibag. 

20 Ibag ane fahet ap anggolo 
arimanowen kapal haruk lit, "Siyag 
angge Hindimu werehen uruk hag toho 
ehenon ari ap san huwaruhu ane fahet 
ehen?" ibag. 

21 Ari ibagma Yesusen, "Anden alem we 
misig tirikik ane fahet hiren yihi uruk 
lahep. 

22 Hiren te enembilahap paltuk ane 
ari Musan imbibag uruk lahep angge 
famen aren imbibag fug, hit hiniknisi 
unumbusagsiyen imbibag. Enembilahap 
paltuk ane ari wene uruk sambilen oho 
paluk teg uruk lahep. 

23 Musa awene apmayap tul fug ulug 
wene uruk sambilen enembilahap paltuk 
lahep anggeyen Anden wene uruk sambil 
ap ouk warukon fanowap tirikikon fahet 
pet Naptuk lahep? 

24 Nori, hiren unggum kong turuk lit 
sel fil werehon yet halug kong turuk 
lamuhup fug, fano pikit toho eneg kong 
turuk lamuhup," ibag. 

25 Welatfagma Yerusalem inap arimano 
winonen te, "Wabuhuk uruson ino hun 
tu fahet uruk ano?" ulug umung-umung 
atuk lit, 

26 "Yet hemek, At inowen fag toho hiyag 
isarukmu iren hebeloho At ubam tot uruk 
eleg. Nit niniknisi arimanowen At Kristus 
ap obog toho fanowap enebik waruhu 
urukon ino ulug onoluk teg ano? 

27 Ap tu ibam yugmu nit nonoluk teg 
lahe. Kristus waruhu uruson ino waharuk 
halug At ibam yugmu ap misihen oho 
oluk teg lam fug teg," ari ulug enele 
sahaltuk latfag. 

28 Yesusen Allah ibamen Ele hi roho 
hiyag isaruk lit, "An niyaruk lahebon 
Nibam yugmu oho honoluk teg lahep 
angge famen An namu nindiyen 
waharikik fug, tem toho uruk Ahun ino 
hiren haruk lahep fuhon ariyen An mon 
Naptisi. 

29 Aren An mon Naptisimu At wereg 
ambehen waharikikon inowen At fahet 
Noluk teg lahi," ibag. 

30 Ari ibagma it arimanowen senebul 
pibag angge famen Allahn teko lahu 
ibahon sali hikir atuk elehen ap misihen 
oho senebuk fug teg latfag. 

311t ap anggolo welatfahon arimano 
fimag filen Aren urukon tem toho uruk 
ulug wenggel haruk latfag. "Kristus fobik 
waruhu uruson ino waruhu halug Aren 
ap fanowap eneptuk ane anggolo tuhu, 
At tuwen tor angge tirisi peruk lahep?" 
ulug it-it enele sahaltuk latfag. 

32 Ap anggolo arimanowen enele 
sahaltukmu Farisi inaben hol isibareg 
Farisi inap men imam inap onowesi 
suwon arimano menen senerik lalihip 
ulug enemingmingangge mon enepfag. 

33 Mon enepfagma Yesusen, "We tot 
hit men ambiyeg welaruhukteg An mon 
Naptisiyon ino Ambeg lahuk," ibag. 

34 "An welaruhuk ambeg hit wam fug 
tehen An yami Nabuhup angge famen 
hiyag Nabuhup fug," ibag. 

35 Ibagma Yahudi inaben it-it enele 
sahaltuk lit, "Hiyag Nabuhup fug ehekon 
ari kema lahumu hahuk fuhon fahet 
ehek," ibag. "Yunani inap wereg ambeg 
enesehelimu linggik-longgo uruson 

enembeg lahukteg Yunani inap hiyag 
isahuk ulug uruk ano?" ibag. 

36 "Yami Nabil laruk lamuhup angge 
famen hiyag Nabuhup fug ehekon ari 
men An wereg ambeg hit wam fug teg 
ehekon ari men nungge fahet ehek?" 
ulug it-it enele sahaltuk latfag. 

37Q sabo e inggila fam wituk latfahon 
ino obog-obogma turuk lit su ane 
tul pibag sambil ino Yesus in atfareg 
Ele hi roho hiyag isaruk lit, "Ap sa ik 
obok harukon An nambeg ik hinanggik 
wamag. 

38 Ap sa indam haharoho imbibahon ino 
hikit toho An nubam wenggel harukon 
ino famen ik eleruk mondabi oluk 
welaruhu ahik wilip aruhu," ibag. 

391bag ane ari Allah hime fanowon 
ino ap At ubam inindi wenggel harukon 
arimano Allahn og isahu ulug hiyag 
isibag. Allahn Yesus unuk palimuwap 
tuk fugmu Allah hime fanowon ino ap 
unubam uwan wambik watfag fug. 

40 Ap anggolo arimano winonen ibag 
ane hol hibareg, "Wene hiyag isaruk 
ahun nabi waruhu uruk latuson ino tu 
tem toho waharisi," uruk latfag. 

411t winonen te, "Mesias waruhu uruk 
latuson ino tu," uruk latfag. It winonen 
te, "A, Mesias waruhu uruson ino o 
Galilean wam fug teg. 

42 Atam haharoho imbibahon te Mesias 
ino Dauren ondohowonen ondohowon 
o Betlehem Daud welatfag ambehen 
waruhu," uruk latfag. 

43 Uruk latfagma ap anggolo 
arimanowen At fahet it-it suwahal 
uruk latfag. 

44 Ap arimano fumag filonen Yesus 
senebul ulug tibag angge famen ap eke 
ambong se roho At senetukon elehen 
imbisibag. 

“At senetukon eleg latfagma 
enemingmingangge itano suhuloho 
imam onowesi suwon men Farisi inap 
men enembeg libagma, "Nungge fahet 
At walug wahep fug?" ibagma 

46 iren te, "At tuwen Ele uruk hag toho 
ap kinangmon misihen oho uruk latfag 
fug," ibag. 

47 Ari ibagma Farisi inaben hebeloho 
it unubam te, "Hir oho hinindi ninap 
henebehek? 

48 Ap suwon men Farisi inap men 
arimano misihen oho At fahet tem toho 
uruk ulug Ubam wenggel haruk? 

49 We ap anggolo olma werehon Musa 
wene enepelehon arimanowen eneg At 
ubam wenggel haruk. It ap aruma war 
amag tohon," ibag. 

50 Ari ibagma it arimano misig unuk 
Nikodemus atam Yesus ambeg watfahon 
inowen it unubam ele uruk lit, 

s1 "Musa wene fam ibahon hikit toho 
unggum kong turuk halug ap inowen 
turuk ane enepelegma kapal ha fug 
anggeyen unggum kong tuk teg?" ulug 
kapal isibag. 

52 Kapal isibagma it arimanowen 
Nikodemus fam te, "Har oho Galilea 
hahun wereg lit uruk lahen? O Galilea 
inowen ap wene hiyag isarukon nabi 
misig wilip atfag fugmu suwesingga 
haharoho imbibahon kim hahunmu ari 
holuk aruhu," ulug ubam ibag. 

53 Ari ibagma ap arimano inibam wal 
taneg libagma. 

8 1 Yesus ino Zaitun punumu libag. 
2Likiyanet Yesus Allah ibam libareg 
weregma ap anggolo arimano Ambeg 

watfagma it sehelimu hur atfareg wene 
hiyag isaruk latfag. 

3 Hiyag isarukmen Musa wene onoluk 
inap men Farisi inap menen hiyap siyag 
ane tibag hiyap eke senetfareg Yesus 
ambeg hondoholug watfag. Hondoholug 
watfareg it sehelimu unduhuk fibareg 

“Yesus fam hiyag Utuk lit, "Nonowe, 
hiyap aru siyag ane turukmu senerehereg 
walug waharuk lahe. 

= Hiyap siyag ane turukon halug 
helep fam watuk lamuhup ulug Musan 
haharoho imbibag. Haharoho imbibag 
angge famen Haren nungge peruk 
lahen?" ulug kapal hibag. 

6 Ibag ane ari Aren imisi ane hol hulteg 
siyag ane uruk halug unggum Ubam 
umbuhuk ulug wal haruk lit ibag. Ubam 
ari ibag angge famen Yesus kinangma 
hur atfareg kunuk toho wereg lit Inggik 
tumen kinangma hahatuk latfag. 

7 Hahatuk latfagma iren enele ine roho 
kapal haruk eneg latfagma Yesus in 
atfareg unubam Ele uruk lit, "Ap san 
siyag ane tirisi fuhon wereg halug aren 
tam helep wamisireg hiyap aru watmisi," 
ibag. 

8 Ari ulug hiyag isibareg nin eke kunuk 
toho heriyeg lit Inggik tumen kinangma 
hahatuk latfag. 

9Yesusen ibag ane aru hol hibareg ap 
arimano hiyap siyag ane tibahon ino 
wabul pibag angge famen embeselug 
onowesi misig-misig wilip atukmu onotsi 
oho onombolim libagma Yesus weregma 
hiyap ino amu eneg welatfag. 

10 Amu eneg welatfagma Yesus in 
atfareg hiyap ino fam kapal haruk 
lit, "Hat huwabul ulug hondog haplug 
wahason arimano kema lahasa? Misihen 
oho huwarehesa fug?" ulug kapal 
hibagma 

ll hiyap inowen, "Nowe, misig oho 
wereg eleg," ibag. Ari ibagma Yesusen, 
"Iren oho hubam enele ehesa fug halug 
Anden oho Nele hubam imin fuhen 
lamihin. Hibam lamihinteg yoho tu 
famen fobik oho siyag ane eke tuhun 
fug," ibag. 

12 Yesusen ap anggolo arimano nin Ele 
hiyag isaruk lit, "Ap kinangmon fahet 
iral umbagpag turukon An welahi. Ap 
sa An nombolim larukon ino hik teg 
ambeg la fug angge seleg mondabi oluk 
welaruhuwon ubam aruhu," ibag. 

13 Ari ibagma Farisi inaben Yesus fam, 
"Hat hinggareg fahet wel taruk lit uruk 
lahenma tem toho uruk lahen fug," 
ibagma 

14Yesusen it unubam te, "An waharikik 
ambeg men lahuk ambeg men Noluk 
tehen Ninggareg fahet uruk lahiyon tu 
tem toho uruk lahi. Hiren An waharikik 
ambeg men lahuk ambeg men henepeleg 
toho welahep. 

15 Hiren unggum kong turuk lit ap 
kinangmonen wirimangge emberuk hag 
toho kong turuk lahep. Anden ap misig 
fam oho unggum ubam umbuk fug teg 
lahi. 

16 An namu welam fug tehen An Nikni 
mon Naptisiyon ino Niraham weregma 
Anden unggum kong turuk lahiyon tem 
toho kong turuk lahi. 

17 Hit hinikni hunumban haharoho 
imbibahon te ap pirenen ap misig fahet 
abug uruk halug fano teko la reg ulug 
hahatfag. 

18 Anden uruk lahiyon Ninggareg fahet 
uruk lahi, Nikni An mon Naptisiyon 
inowen oho An nubahet uruk," ulug 
Yesusen hiyag isibag. 

19 Ari ulug hiyag isibagma it arimanowen 
Yesus fam, "Hat Hikni ino kema wereg?" 
ulug kapal hibagma Yesusen te, "An men 
Nikni men hit henepelehen Nisaruk lahep 
fug. An fahet honoluk teg lalep halug 
Nikni faher oho honoluk teg lalep," ibag. 

20 Hiyag isaruk latfag ane ari Allah 
ibamen uang derma emberuk ambeg 
iraham wereg lit hiyag isibag. Teko 
lahu ane ino uwan horog teg elehen ap 
misihen oho At senebuk fug teg latfag. 

21 Yesusen ap anggolo arimano 
hiyag isaruk lit, "An lahukteg longgo 
uhukmu hiren yami Naptuk lit siyag ane 
hunundama weregma war amuhup. An 
lahuk ambeg ari hit la fug teg," ibag. 

22 Ari ibagma Yahudi inaben te, "An 
lahuk ambeg hit la fug teg ehekon ari 
Inggarehen wat tahuk ulug ehek ano?" 
ibag. 

23 Ari ibagma Yesusen te, "Hit apma filen 
waharikibon, An pali filen waharikikon, 
hit kinang tu famen inam atikibon, 

An kinang tu famen inam atikik fuhon 
welahi. 

24 Ari fahet Anden fahe siyag ane 
hunundama weregma war amuhup ulug 
hiyag hisihi. At ino An welahiyon fahet 

tem toho peruk lamuhup fugmu siyag 
ane hunundama weregma war amuhup," 
ibag. 

25 Ari ibagma iren te, "Hat welahenon 
sa?" ulug kapal hibagma Yesusen te, 
"Anden we saplangge uruk lahi angge 
re nike ane eke nungge fahet hiyag 
hisamin? 

26 Anden hit henebug anggolo uruk lit 
unggum kong tele angge famen At mon 
Naptisiyon inowen tem ane eneg hiyag 
Nutukmu Anden holtuk lit ap kinangmon 
hiyag hisaruk lahi," ibag. 

27 Aren Ikni fahet ibag ane ari it inindi 
anggar atfag fugmu wenggel hibag fug. 
28 Wenggel hibag fugmu Yesusen ele 

uruk lit, "At ap atik ibahon ino hiren 
lehoma unduhuk fuhupteg At ino An 
welahiyon fahet hinindi anggar aruhu. 
An namu nindiyen tuk fug teg angge 
famen Nikniyen hiyag Nutukon eneg 
uruk lahiyon aru fahet ino sambil eneg 
honoluk aruhu. 

29 An mon Naptisiyon inowen fet Nasug 
lit wereg, we Aren fano perukon ino 
Anden likiya hupmu turuk lahi," ibag. 

30 Yesusen obog toho ari hiyag isibagma 
ap anggolo At ubam inindi wenggel 
haruk latfag. 

31 Yahudi inap At ubam inindi wenggel 
haruk latfahon arimano unubam Yesusen 
ele uruk lit, "Nawene apma mondabi 
welamuhupmu we tem toho An notsi 
amuhup. 

32 An notsi amuhupteg tem toho peruk 
lamuhup. Hiren tem toho peruk lamuhup 
ane ariyen hininggik lol henebuhu," ibag. 

33 Ari ibagma iren te, "Nit Abrahamen 
ondohowonen indag nenesug angge re 
ap misig oho ap enemingmingangge 
atukuk fug. Hininggik lol henebuhu ehen 
ane ari nangginoho ehen?" ulug kapal 
hibag. 

34 Kapal hibagma Yesusen, "Ap sa 
siyag ane turuk halug at ino siyahon 
amingmingangge roho wereg, ari tem 
toho hiyag hisaruk lahi. 

35 Amingmingangge ino ikni ibam 
mondabi welaruhu fug, amloho eneg ikni 
ibam welaruhu. 

36 Amloho inowen hininggik lol heneptuk 
halug eneg hir oho we tem hininggik lol 
amuhup," ibag. 

37 "Hit Abraham umbusagsi welahebon 
An noluk. An nawene hinindimu elehen 
An nuwabuhuk ulug alem yami ruruk 
lahep. 

38 An Nikniyen turukmu harikikon ari 
fahet Nele uruk lahi. Hiren oho hinikni 
fam holtikibon ari hikit toho turuk lahep," 
ibag. 

39 Ari ibagma iren te, "Nit ninikni re 
Abraham wereg," il larikim Yesusen 
te, "Hit Abraham umalikisi welalepma 
Abrahamen tibag ane hikit toho hiren 
turuk lalep. 

40 Anden tem ane eneg hiyag hisaruk 
latikik angge famen hiren An nuwabuhuk 
ulug alem yami ruruk lahep. Tem peruk 
ane ari Nikni Allahn hiyag Nutuk latisimu 
turuk latikik. Hiren yabuk wituk lahebon 
Abrahamen ak tibibahon wituk lahep fug. 

41 Hinikni amu ahun ekeyen ak tibibahon 
hiren wituk lahep," ibag. Ari ibagma iren 
te, "Ap hiyap fahet ahiyeg toho turuk 
ahun famen indag atuk uwag fug. Ninikni 
we misig wereg, At ino Allah," ibag. 

42 Ari ibagma Yesusen, "Allah Ninikni 
peruk lit halug hiren An faher oho 
hinindi Nasug lalep. Allah ambehen wilip 
atikikteg tuma waharikik. Namu nindiyen 

lamin perikikteg waharikik fug, Nikniyen 
mon Naptisimu waharikik," ibag. 

43 "Anden hit hunubam Nele urukmu 
nungge fahet holtuk lahep fug? Nawene 
fahet hinindi anggar atuk elehen Nele 
holtuk lahep fug. 

44 Ninikni uruk lahebon ari Iblis fahet 
uruk lahep. Hinikniyen fano perukon 
eneg hiren turuk lahep. At undaman tor 
angge oho tem toho fano wenggel ha fug 
angge fuki roho uk fug angge indam oho 
ap unusuruk lit welatfag. Enele si uruk 
ane alem foroho ahun at ino wereg lit ele 
si ane eneg uruk. Ele si urukon ari asum 
fam werehon hinanggoho og isaruk. 

45 Anden tem ane hiyag hisaruk lahi 
angge famen hit hinindimuwen tem toho 
ulug Nubam wenggeltuk lahep fug. 

46 Hit aruma sehelimu welahebon san 
An nabug uruk lit ap tuwen siyag ane 
tirisi ulug uk hag teg? Anden tem ane 
hiyag hisaruk lahi angge famen nungge 
fahet hit hinindimuwen tem toho An 
nubam wenggeltuk lahep fug? 

47 Allah wereg ambehen waharukon 
inowen Allah wene fano holtuk. Hit 
aruma Allah wereg ambehen waharikip 

fureg Awene holtuk lahep fug,' 
Yesusen hiyag isibag. 

48 Yahudi inaben Yesus fam enele uruk 
lit, "Niren hat hubahet, "Samaria hahun 
welahen, Hundama siyag angge wereg,' 
uruk laheyon tem toho uruk lahe fug?" 
ulug Yesus pet tibag. 

19 Pet tibagma Yesusen te, "Siyag 
angge An nundama wereg elehen Nikni 
wel turuk lahi angge famen hiren An 
apmayap Naptuk lahep. 

50 Anden ninggareg wel Nabukag peruk 
lahi fug. At misig werehon inowen 
unggum kong tuhuwen An fahet At wel 
tukag peruk lit wereg. 

51 An nawene holtuk lit Nubam 
wenggeltuk ahun ino mondabi war am 
fug angge oluk eneg welaruhu. Ari tem 
toho hiyag hisaruk lahi," ibag. 

52 Ari ibagma Yahudi inaben At ubam 
enele uruk lit, "Hat siyag angge Hundama 
werehon ketiya nit nonoluk. Abraham 
men Allah wene tam hiyag isaruk latfag 
inap nabi oho war atfag angge famen 
Haren hele uruk lit, 'Ap sa An nubam 
wenggel harukon mondabi war aruhu 
fug,' ehen. 


ulug 

53 Haren ari ehenma Abraham tam war 
atfag ahun ino toron, An suwon peruk 
lahen? Allahn indam mon enepfahon 
arimano tam war atfag angge famen 
Haren sa men wirimap taruk lahen?" 
ibag. 

54 Ari ibagma Yesusen te, "Ninggareg 
fahet wel taruk lit elema hahen Nele si 
ane ele. An wel Naptukon Nikniyen wel 
Naptuk, At ino fahet hiren oho At Ninikni 
wereg uruk lahep. 

>> Ari uruk lahep angge famen hiren 
At fahet henepeleg teg lahepma Anden 
eneg Noluk teg lahi. At fahet Napeleg teg 
lahi elema hiren henele si uruk lahep hag 
toho An oho Nele si uruk Nahun welale. 
Welale angge famen Anden At Noluk teg 
lit Ele holtuk lahi. 

56 Hinikni Abraham ino fam, 'At inam 
aruhu sambil yet hahun,' ulug Allahn 
hiyag itfagma ahiyeg hibag. Ahiyeg 
hibareg welatfagma an inam atik iyag 
sambil ino yet niyibareg ahiyeg hibag," 
ulug hiyag isibag. 

57 Ari ibagma Yahudi inaben Yesus 
ubam enele uruk lit, "Hat indag hapfag 
sambilen mo ilig am wirig am turukmu 
teng piren (lima puluh tahun) uwan 

angge famen haren Abraham harikin?" 
ibagma 

58 Yesusen te, "Hun Abraham ino 
uwanma an tam welatik iyag, ari tem 
toho hiyag hisaruk lahi," ibag. 

59 Ari ibagma helep wibareg Yesus 
wabul ulug turukmen Yesus hirag atfareg 
o Allah ibam embeselug wilip atfag. 

1 Yesus ke funggalma larukmen ap 
misig isinga ahummuwen il hupnig 
angge indag tibahon weregma yet hibag. 

2 Yet hibareg Yesus otsiyen kapal haruk 
lit, "Nonowe, ap il hupnihon aru ap san 
siyag ane tirisi? Inggarehen ano ikni 
isingan siyag ane tibagma il hupnig 
angge indag tibag ano?" ulug kapal 
hibag. 

3 Kapal hibagma Yesusen otsi unubam 
hiyag isaruk lit, "At inggareg men ikni 
isinga menen siyag ane turusama fug. 
Allahn yabuk fanowon witukmu aben yet 
hahuben il hupnig lit wereg," ibag. 

4 "An mon Naptisiyon iyabuk ari o sakan 
tegma wituk lamuhuk, hup atukmu ap 
misihen oho yabuk wibuk fug teg. 

> Ketiya An kinangma welahiyon aru ap 
kinangmon fahet iral fanowon welahi," 
ibag. 

6 Yesusen obog toho ari hiyag isibareg 
kinangma wasubag sup tibibareg kinang 
men mangno roho wiyihap tibibareg 
sabelep atfagma ap il hupnihon ino ilmu 
tag tibibag. 

7 Tag tibibareg Ele hiyag utuk lit, 
"Lamihinteg ik Siloam sene yenggelehon 
ino fam hil umatmihin," ibag. Ik sene 
Siloam unuk ari nit nenele roho "Monde 
ferisiyon". Ari ibagma libareg ik ino fam 
il umatfagma il fenggen atfareg suhuloho 
watfag. 

8Watfagma ori men suburu ap fam 
heng eneptukmu hibahon arimano 
menen enele uruk lit, "Suburu ap fam 
heng eneptuk latisiyon ino tu fug ano," 
ulug enele sahaltuk latfag. 

9 Enele sahaltuk lit ap ekeyen te, "At ino 
tu," urukmu it winonen te, "At ino fug, 
ap winon at hag toho waharuk," uruk 
latfagma at inggarehen, "Tem toho an 
ino," ibag. 

10 Ari ibagma it arimanowen, 
"Nangginoho hil fenggen aha," 
kapal hibag. 

11 Kapal hibagma ap inowen, "Ap Yesus 
urukon inowen wasubag fam kinang 
sabelebap tebehekteg nilmu tag teberuk 


ulug 

lit ik Siloam umarik lamihin ehekma 
lahireg umarihimu nil fenggen ahama 
yet ha reg lahi," ibag. 

1? Ari ibagma iren at kapal haruk lit, "At 
ino kema laha?" ibagma, "An napeleg," 
ibag. 

13 Aren napeleg ibagma it arimanowen 
ap il siyag latfahon ino Farisi inap 
weregma hondoholug libag. 

14Yesusen wasubag fam kinang 
sabelebap tibareg il fam tag tibibag 
sambil ino Yahudi inap wene uruk lit kel 
taruk sambil welatfag. 

15 Ari fahet Farisi inap arimanowen te, 
"Hil nangginoho fenggen aha?" ulug 
kapal hibagma aren te, "Ap inowen an 
nilmu sabelep tag tebehekma nil ik 
umarik lahimu nil fano ahama yet haruk 
lahi," ibag. 

16 Ari ibagma it Farisi inap winonen, 
"Ap ari wene uruk sambil hari Sabat tuk 
fug ane tehekma Allahn monde ferisiyon 
fug," ibagma it winonen te, "Fano ane 
Aren tehekon tu hahon ap siyag ane 
turuk ahun ekeyen nangginoho tuk 
teg," ulug it arimano enele sahaltuk lit 
suwahal uruk latfag. 

17 Suwahal uruk lit ap il siyag latfahon 
ino fam, "Hil fanowap habehek ahun ino 
fahet haren nangginoho peruk lahen?" 
ibagma ap inowen te, "At ino Allahn 
monde ferisiyon nabi wereg," ibag. 

18 Ari ibagma Yahudi inap onowesi 
arimanowen ap aru il siyag latisi angge 
famen il fenggen aha ulug tem toho 
peruk eleg lit ap ino ikni isinga wol 
enepfareg 

19 ynubam kapal isaruk lit, "Tu hit 
henemloho il siyag angge endetikibon 
ano? Hit henemloho halug ketiya 
nangginoho il fano ahama yet haruk?" 
ulug kapal isibag. 

20 Kapal isibagma iren te, "Tu tem toho 
nit nenemloho il siyag angge indag atfag 
ane ari nit nonoluk famen 

21 ketiya fano ahama yet haruk ane 
ari ap fanowap tehekon nit nenepeleg 
angge re at inggareg oho suwon tehen 
amu hiyag hisamisiyen inggareg kapal 
halihip," ibag. 

22 Ibag ane ari ikni isinga menen Yahudi 
inap onowesi fahet enekolen ari ibag. 
Yahudi inap onowesi arimanowen ap san 
Yesus fahet Mesias tu ulug fag toho uruk 
halug at ino fam nenele yeng umbuhuk 

ulug Yahudi inap onowesi arimanowen 
tam oho ari peruk latfag. 

23 Alem ari fahet wenggel hibareg ikni 
isingan, "Ar oho ebe suwon angge re 
inggareg amu kapal halihip," ibag. 

24 Ari ibagma ap il siyag latfahon ino 
nin wol tibareg ubam enele uruk lit, 
"Ap ino siyag ane turukon nit nonoluk 
tehen ketiya Allah nit pilap nenesug lit 
weregma haren we tem fag toho hiyag 
nisimin," ibag. 

25 Ari ibagma aren te, "Ap ino siyag ane 
turuk ahun ano, ari an napeleg. We fahe 
nil siyag laha angge famen nil fenggen 
ahama ketiya yet ha reg lahiyon ari eneg 
an noluk," ibag. 

26 Ari ibagma ap arimanowen, "Ap 
inowen hubam nungge ane tehek? 
Nangginoho hil fenggen habehek?" ulug 
kapal hibagma 

27 hun inowen, "Nori, fahe anden hiyag 
hisihimu holehep angge famen nin fobik 
nungge ane hiyag hisamin? Hir oho At 
otsi amuhuk peruk lit uruk lahep?" ibag. 

28 Ibag ane ari fahet iren ap ino pet 
turuk lit, "Hat te At ino Ot welahen, nit 
te Musa umaliki welahe. 

29 Musa fam Allahn hiyag itfahon ari 
nit nonoluk angge famen ap aru keman 
waharisiyon nit nenepeleg," ibag. 

30 Ari ibagma ap inowen te, "Yihi nori, At 
inowen nil fanowap tehek angge famen 
hiren At keman waharisi ari nenepeleg 
uruk lahep? 

31 Siyag ane turuk ahunen Allah fam 
heng turukmu holtuk eleg. Ap fano ane 
turuk lit Allahn peruk ane hikit toho turuk 
inap enele holtukon ari nit nonoluk. 

32 Ap misig il hupnig angge indag 
tibahon il fenggenap turuk ahun misig 
wereg ulug indam oho ketiya oho 
holtukuk fug, ari nit nonoluk. 

33 Ap ino Allah wereg ambehen walep 
fug halug ari hahon tuk fug teg lalep," 
ibag. 

34 Ari ibagma iren te, "Hat aru we tem 
toho siyag ane turukon sehelimuwen 
indag hapfagma nangginoho it unubam 
hiyag isamin peruk lahen," ulug 
yanggaloho wili fisibag. 

35 Yahudi inaben ap ino yanggaloho wili 
fesehesa urukon Yesusen hol hibareg 
fobik ap ino men ambi atfareg Yesusen 
at ino fam Ele uruk lit, "Ap kinangmon 

atik ibahon ino fam hindi wenggel haruk 
lahen?" ulug kapal hibagma 

36 ap inowen te, "At ubam nindi wenggel 
hahuken Nowe sa fahet ehen?" ibagma 
Yesusen te, 

37 "Haren yet hehenon hubam Ele 
urukon At ino tu," ulug ubam hiyag itfag. 
38 Hiyag itfagma, "Nowe, nindimu we 
tem wenggel haruk lahi," ibareg Yesus 

alukema elenggen fam hur atfag. 

39Hur atfagma Yesusen ele uruk 
lit, "An kinangma waharikikon alem 
piren unubam umbuhuken waharikik. 
Inil hupnihon fenggenap enebuhuken 
waharikik. Inil fano yet harukon inil 
hubun enebuhuk ulug waharikik," ibag. 

10 Yesusen ele ibahon ari Farisi inap 
tot welatfahon arimanowen hol hibareg 
Ubam enele uruk lit, "Hele ehenon ari 
nir oho ninil hupnihon welahema ehen?" 
ulug kapal hibagma 

41 Yesusen it hiyag isaruk lit, "Hit hinil 
hupnig lalepma siyag ane turuk eleg 
hinap welalep. Welalep angge famen ninil 
fano yet hehe uruk lahepma mondabi 
siyag ane eneg turuk lamuhup," ulug 
hiyag isibag. 

10 lYesusen ele hiyag isaruk lit, 
"Ap san wam domba elehet oko 
kilabeg ambeg lalug sok ele ke kuk fug 
anggeyen elehet fene lahalug kuruk 
halug at inowen ngi ahun ware feselug 
anggengge hilamin peruk ahun hag toho 
wereg. Ari tem toho hiyag hisaruk lahi. 

2 Ap san sok ele ke pikit kuruk halug at 
ino domba foroho ahun hag toho wereg. 

3 At ino fahet sok ngi ahun inowen 
husurukmu ambohom domba 
arimanowen oho inikni ele holtuk. 
Ambohom wal taneg ununuk uruk lit wol 
toho wilip eneptuk. 

4Wol toho wilip eneptug at ino eneluke 
fil larukmu ambohom arimanowen 
ninikni ele holehe ulug ombolim laruk. 

> Enemu inap fahet domba arimanowen 
ninikni ele hag toho uruk eleg ulug 
ombolim la fug angge embeselug 
linggik-longgo uruk," ulug Yesusen hiyag 
isibag. 

6 Yesusen wam domba fam wirim haruk 
lit ibag ane indit toho hiyag isibagma it 
arimanowen At ibag ane aru fahet inindi 
anggar atfag fug. 

7 Yesusen nin eke hiyag isaruk lit, "Wam 
domba elehet oko kilabeg ambeg sok 

wirihon ino An ninggareg fahet ihi. Ari 
tem toho hiyag hisaruk lahi. 

8 An kinangma uwan wam fugmu 
tam watfag inap arimanowen ngi inap 
unusuruk lit enengge hilaruk inap 
watfagma wam domba arimano enele 
holuk fug teg latfag. 

9 Sok wirihon ino An welahi. Ap sa An 
wereg keyen kuruk halug at ino fano 
wereg lit kuk wilip am turuk lit naruk 
angge fanowon hiyag tahu. 

10 Yoholiyangge hilaruk inaben domba 
enebe kong toho unusuruk lit winon hirag 
tamin ulug waharuk. An waharikikon 
ino it onoluk fano wereg lit enengge 
fano-fano angge sebe roho foroho 
lamuhup ulug An waharikik. 

11 Wam domba ngi ahun fanowon ino 
An welahi. Ngi ahun fanowon inowen 
nambohom fahet fano nuwabukag peruk. 

1? Wam domba forohowon fahet onggo 
og utukon at amu ahun wereg lit ngi 
roho wereg elehen olomene olokon 
waharukmu akolen domba lin isalug 
laruk. Larukmu olomene olokon waharuk 
lit wam arimano senggel eneptuk lit 
yanggal eneptukmu linggik-longgo uruk. 

13 Wam domba foroho ahun ino 
ambohom fahet fano wenggel ha fug 
angge onggo fahet eneg wenggeltukon 
ariyen domba lin isalug laruk. 

14 Wam domba ngi ahun fanowon ino 
An welahi. An ninggarehen Nambohom 
domba kim isaruk lahimu iren oho An 
onoluk teg lit wereg. 

15 Ari hag toho Nikniyen oho An 
niyarukmu Anden oho Nikni haruk lahi. 
Anden nambohom fahet fano Nuwabukag 
peruk lahi. 

16 Wam domba elehet oko kilabeg 
ambeg aru welam fug tohon winon 
arimano oho Anden foroho lahi. Domba 
winon arimano oho Anden hondoko 
kilabik waruhukmu iren oho An nele 
holuhupmu domba arimano oho onori 
men mangno roho wereg lit inikni misig 
ambohom hag toho welamuhup. 

17 Nikniyen nolukap nabuhuwen Anden 
fano Nuwabukag peruk lahiyon ariyen 
Nikniyen indi Nasug. 

18 An nuwatuk ane ari aben peruk ane 
fug, Ninggarehen nuwabukag peruk 
lahi. An nuwariyek ulug Nebe unug isa 
reg lahi, nin Noluk am teg lahi. Anden 
uruk lahi ane aru yabuk Nikniyen hiyag 

Nitisiyon fahet uruk lahi," ulug Yesusen 
hiyag isibag. 

19 Ari ulug hiyag isibag ane fahet Yahudi 
inaben it-it suwahal uruk latfag. 

20 Yahudi inap winon welatfahon 
arimanowen, "Ap aru Undama siyag 
angge wereg lit nenek turuk. Nungge 
fahet At ele holtuk lahep?" ulug uruk 
latfag. 

21 It ap winon arimanowen, "Siyag 
angge undama wereg ahunen ari hag 
toho uk fug teg. Ap siyag angge undama 
werehonen ap il hupnihon fenggenuk 
teg?" ulug umung-umung atuk latfag. 

22 Welatfagma sun li lahibagma Allah 
ibam sok husibag sali yoho welahe ulug 
Yahudi inaben seni esetuk latfag. 

23 Yesus ino Allah ibam wirigmu libareg 
o pumbuk hili-hili angge wirigmu hili 
misig unuk Salomo ino laruk latfag. 

24 | arukmen Yahudi inap At walinggoho 
waharuk latfareg Ubam enele uruk lit, 
"Hat Mesias ap obog toho fanowap 
enebik waruhu ibahon ino ano, amuwon 
ano, nit ninindi nonghong uruken nungge 
fahet nit nunumbahalug lahen? Mesias 
ino Hat welahen halug nit nunubam 
seleg toho hiyag nisimin," ibag. 

25 Ari ibagma Yesusen te, "Anden hiyag 
hisaruk latikik angge famen hiren An 
nubam wenggel harikip fug. Nikniyen 
yabuk hiyag Nitisimu Anden wituk 
lahiyon ari ap inilmu eneg amag ulug 
turuk lahi. 

26 Hit An nambohom hag toho welahep 
fuhon ariyen An nubam wenggel haruk 
lahep fug. 

27 An nambohom Nele holtukmu Anden 
isaruk lahiyon arimano Nombolim 
waharuk. 

28 It mondabi onoluk welamuhup ulug 
Anden og isaruk lahi, mondabi siyag am 
fug angge weregma ap misihen oho An 
ninggikmuwen taluk toho og enebuhu 
fug. 

29 Nikniyen Hat hambohom ulug og 
Nitisiyon ino ap kinangmon men wirim 
teg eleg. Ap misihen oho Nikni inggikmu 
werehon arimano taluk enebuk fug teg. 

30 An oho Nikni oho Nenebe we misig 
welahe," ulug Yesusen hiyag isibag. 

31 Ari ulug hiyag isibagma Yahudi inap 
arimanowen helep wibareg Yesus wabul 
ulug turuk latfag. 

3? Turuk latfagma Yesusen te, "Fano 
ane anggolo Nikniyen turuk latisiyon 

hiren yet hawag ulug unug hisaruk 
latikik. Anden siyag ane nungge unug 
hisarikikmu Nuwabul ulug turuk lahep?" 
ulug kapal isibag. 

33 Kapal isibagma iren te, "Fano ane 
tirikinmu Huwabul ulug turuk lahe 
fug. Haren Allah abug uruk lit Hat ap 
kinangmon famen Allah men wirim taruk 
lahenma Huwabul ulug turuk lahe," ibag. 

34 Ari ibagma Yesusen, "Suwesingga 
atam haharoho imbibahon hiren tohon 
ino fam, 'Hit welahebon Allah hag toho 
welahep ulug Anden hiyag hisaruk lahi,' 
ulug haharoho imbibag. 

35 Ap atam welatfahon arimano unubam 
Allahn ele uruk lit hit Allah hag toho 
welahep ibag. Tam haharoho imbibahon 
ari elehap tuk fug teg. 

36 Ari reg angge famen An Nikniyen 
mumal tarisireg kinangma monde 
ferisiyon ino famen hiren te, 'Allah abug 
uruk lahen,' uruk lahep. Fahe Anden te, 
'An Allah amloho welahi,' ihiyon ari fahet 
uruk lahep? 

37 Nikni iyabuk wituk lahi fug halug An 
nubam hinindi wenggel ha fug. 

38 An Nikni iyabuk wituk lahi angge 
famen An nubam hinindi wenggel haruk 

lahep fugmu yabuk wituk lahi ane fahet 
hinindi wenggel haruk lamek. Hinindi 
wenggel haruk lamuhupteg An Nikni 
men welahi, Ar oho An men wereg ulug 
honoluk aruhumu hinindi anggar aruhu," 
ibag. 

39 Ari ibagma nin eke senebul ulug 
turukmen ininggik kobog isalug wilip 
atfag. 

40 Wilip atfareg Yohanesen atam ap 
ikma pilap eneptuk latfag ambeg Yordan 
fumag fil libareg welatfag. 

41 Weregma ap anggolo At ambeg 
libareg it-it enele sahaltuk lit, "Yohanes 
inowen enehangge poholmonen turuk 
ane misig oho tirisi fug. Tirisi fug angge 
famen hun tu fahet irisiyon ino obog 
toho tem toho irisimu haruk lahe," ibag. 

42 Ap anggolo o ino welatfahon 
arimanowen tem toho ehek ulug at ubam 
inindi wenggel haruk latfag. 

1 1 10 Betania Maria men Marta men 

inibam ino hun unuk Lazarus ouk 
waruk lit welatfag. 

2 Maria inowen ahaluwe amben fanowon 
fam Yesus uyugmu hililfareg oruk fam 
puhun tibibag hiyap ino welatfag. 


YOHANES 11.3-9 78 


3|azarus ouk waruk latfahon ino it 
piren enerek welatfag. Welatfagma hiyap 
itanowen, "Nonowe, Haren hindi reg 
lahenon ino ouk waruk," ulug ap misig 
Yesus ambeg monde fibag. 

4Monde fibagma ap ino libareg ari ulug 
hiyag Itfagma hol hibareg Yesusen te, 
"Ouk ari famen war am fug teg, ouk 
ariyen Allah amloho tu ulug wel tuhuben 
Allah unuk palimu werehon ebenam 
aruhu," ibag. 

“Lazarus men ereki Marta men owe 
men Indi enesug lit welatfag angge 
famen 

6 ouk waruk ulug hol hibareg At welatfag 
ambeg inggik pirenam welatfag. 

7 Welatfareg Yesusen otsi unubam, 
"Nori, Yudea suhuloho lul," ibag. 

8 Ari ibagma Otsi arimanowen Onowe 
fam enele uruk lit, "Yahudi inaben ketiya 
helep fam Huwabul ulug turusa angge 
famen nin eke lul uruk lahen?" ibag. 

9 Ari ibagma Yesusen te, "O misihim 
sambil eneg mo lahik watug nin ubuk 
uruk eleg? Ap san o sakan tegma laruk 
halug il seleg tehen ambilan wabuk fug 
teg. 

10 Ap san o hik tegma laruk halug ilmu 
seleg teg elehen ap ino ambilan wabuk 
teg," ibag. 

11 Ari ulug hiyag isibareg, "Nenere 
Lazarus ino nohoruk lit werehen elel 
haminen lul," ibag. 

1? Ari ibagma Otsiyen, "Nonowe, at ino 
nohoruk halug fobik fano aruhu," ibag. 

13 Ibag ane ari Yesusen indimu war aha 
ulug ibag angge famen Otsiyen te we 
tem toho nohorukon fahet ehek pibareg 
ari ibag. 

14 Ari ibagma Yesus inowen fag toho 
Otsi hiyag isaruk lit, "Lazarus war ahayon 
Noluk ahama ihi. 

15 Hit An nubahet hinindi anggar 
aruhuwen An elegma at ino fano war 
aha. War ahama ketiya nit enembeg 
lulen maniyek," ibag. 

16 Ari ibagma Tomas unuk eke Namiya 
Malik suwalfahon inowen ori unubam, 
"Nir oho At men ambiyeg lulteg war 
amulen lul," ibag. 

17 Lazarus war atfagma owikmu kilapfag 
sali ino hup uhanam atfagma o Betania 
libag. 

18 0 Betania ino Yerusalem horogma 
(tiga kilometer) welatfag. 

190 ino Yahudi inap anggolo Maria men 
Marta men enerek war atfagma inindi 
yuwag toho welamul ulug enembeg 
watfareg welatfag. 

20 Welatfagma Martan Yesus kema 
waharuk urukon hol hibareg Maria 
olma weregma embeselug Yesus kema 
hondohik libag. 

21 Hondohik libareg Yesus fam ele uruk 
lit, "Nowe, Hat tuma wereg lalenma 
hahen nenerek war alep fug. 

22 War atisi angge famen Haren ketiya 
oho Allah fam nungge nungge heng 
timihinmu Aren og Hitmisiyon an noluk," 
ibag. 

23 Ibagma Yesusen Marta fam, "Herek 
oluk atmisi," ibag. 

241bagma Martan, "Ap war atukon 
arimano Allahn ap onolukap enebuhu 
sambil ino ar oho oluk aruhuwon an 
noluk," ibag. 

25 Ibagma Yesusen te, "Warehon 
onolukap eneptukon men yinggigmu 
unduhuk feserukon men An welahi. Ap 
san An nubam wenggel niyaruk halug 
at ino war aruhu angge famen nin oluk 
aruhu. 

26 Ap sa onoluk werehonen An nubam 
wenggel Niyaruk halug at ino war am fug 
angge mondabi oluk welaruhu. Ihiyon 
aru fahet tem toho peruk lahen?" ulug 
kapal hibag. 

27 Kapal hibagma Marta inowen, "Nowe, 
Mesias Allah amloho kinangma wambik 
waruhu ibahon ino Hat welahen ulug tem 
toho peruk lahi," ibag. 

28 Yesus fam ari ibareg Marta ino Maria 
ambeg libareg isanggo kilabeg hiyag 
utuk lit, "Nonoweyen hat watmisi ulug 
wol haptuk," ibag. 

29 Hiyag itfagma holfareg in atug 
folo-folo Yesus ambeg libag. 

30 Yesus o pumbukmu uwan kuk fug 
angge Marta min enele ibag ambeg itano 
weregma libag. 

31 Yahudi inap inindi yuwag toho 
welamul ulug enembeg watfahon 
arimanowen Maria in atlug folo-folo 
wilip atukmu yet hibareg owikmu uba 
yatmisiyen laruk ulug ombolim mutug 
libag. 

32 Maria Yesus ambeg libareg At yet 
hibareg Uyug alma hur atfareg, "Nowe, 
Hat tuma wereg lalenma hahen nenerek 
ino war alep fug," ibag. 

33 Ari ibagma Yesusen yer isarukmen 
Maria men Yahudi inap watfahon arimano 
men uba yatukmu yer isibareg Undaman 
olok hibag angge famen Indi anggin 
atfareg, 

34 "Ebe wareg angge kema imbik 
larikip,” ulug kapal isibag. Kapal 
isibagma it arimanowen, "Nonowe, Hat 
yet hamihinen ma," ibag. 

35 Iren ari ibagma Yesus oho uba yatfag. 

36 Uba yatukmu Yahudi inaben yet 
hibareg, "Aren oho Indi haruk lit wereg," 
uruk latfag. 

37 Ari uruk latfagma ap it sehelimu 
welatfahon arimanowen, "Il hupnihon 
fenggenap tuk teg latisi angge famen 
ap tu uwan war am fugmu hihibuk fug 
teg latisi ano?" ulug umung-umung atuk 
latfag. 

38 Ari ulug umung-umung atuk latfagma 
Yesus nin eke Undaman olok hibareg 
kilapfag ambeg ino libag. Kilapfag ambeg 
ari owik elma kila fibareg helep fam sok 
laroho kila fisibag. 

39 | ibareg Yesusen, "Helep ari miyaloho 
imbisik lalihip," ibag. Yesusen ari ibagma 
Lazarus erek Marta inowen te, "Nowe, 

war atisi sali yoho uhaneg welahe angge 
re amben tirisi lit teg," ibag. 

40Ibagma Yesusen te, "We tem toho 
ari peruk lahen halug Allah lehoma 
werehonen timisi ane yet hamihin ulug 
fahe hiyag hirihi fug?" ibagma 

41 helep ino miyaloho ilanma imbik 
libag. Imbik libagma Yesusen il poholma 
lahap haruk lit, "Anden Hubam heng 
tihiyon Nele holehenma Nikni uruk lahi. 

42 Haren likiya hupmu An nele holtuk 
lahenon An noluk. Ap An walinggoho 
werehon aruman Haren An mon 
Naptikinon fahet tem toho pelusan Nele 
Hubam uruk lahi," ibag. 

43 Ari ibareg Ele ine roho uruk lit, 
"Lazarus, in atug wilibig ma," ibag. 

44 Ari ibagma ap warehon ino sum fam 
inggik uyug pug teg angge orohole oho 
sum yanggowon fam hililip teg angge 
wilip atfag. Wilip atfagma Yesusen it 
unubam te, "Hele inggik pug tehon lole 
feselihipmu lamisi," ibag. 

45 Yahudi inap anggolo Maria ambeg 
watfahon arimano winonen Yesusen 
tibag ane ari yet hibareg Ubam inindi 
wenggel haruk latfag. 

46It winonen Farisi inap enembeg 
libareg Yesusen tibag ane fahet hiyag isa 
libag. 

47 Hiyag isibagma imam onowesi suwon 
men Farisi inap menen ap suwon obog 
toho wol eneptuk lit palu enepfareg enele 
sahaltuk lit, "Ap ariyen poholman turuk 
ane fano ane eneg turuken nangginoho 
tuhuk? 

48 Niren At senetuk ane umbusuhuk 
halug ap obog toho Ubam wenggel haruk 
lamuhupmu Roma inap waharuk lit nit 
ninibamen yanggal neneptuk lit nenebe 
nunusuhup tohon," ulug sahaltuk latfag. 

49 Enele sahaltuk lit weregma hun 
Kayafas mo ino fam imam onowe suwon 
lahapfahon ino it sehelimu in atfareg 
it unubam ele uruk lit, "Hit hinindimu 
henepeleg teg lit wenggel ha fug toho 
welahep. 

50 Ap obog toho fahet ap misig war 
atuk halug ari fano, nit ap obog toho 
nunusuhup ari siyag ulug wenggel haruk 
lamek," ibag. 

51 Ibag ane ari inggareg indi amuwen 
wenggel hibareg ibag fug, mo ino famen 
at imam onowe suwon unduhuk fibagma 
Allahn Yesus ap obog toho fahet war 

aruhu pibag ane hikit toho Kayafas 
inowen hiyag isibag. 

52 Allahn pibag ane ari o pumbuk 
ino fahet eneg war aruhu pibag fug, 
Allah umalikisi linggik-longgo urusareg 
werehon arimano andog enebuhureg 
mangnowap enebuhu pibag. 

53 Enele sahaltuk latfag sambil ino 
famen At ino wabuhuk ulug kong tibag. 

34 Wabuhuk ulug kong tibagma Yahudi 
inap onorohole ke la fug angge Yesus 
otsi men o pumbuk misig unuk Efraim 
fare horog toho libareg welatfag. 

>> Yahudi inap suburu roti sig elehon 
naruk sul Paskah horog atfagma ap 
anggolo o pumbuk obog toho arimano 
nenebe ik umag nenebukag ulug o 
Yerusalem libag. 

56 | ibareg Allah ibamen unduhuk lit, 
"Hit nungge peruk lahep? At ino Paskah 
narukmu watmisi ano?" ulug it-it enele 
sahaltuk lit Yesus yami ruruk latfag. 

37 Atam imam onowesi suwon men 
Farisi inap menen ap fam enele yonggo 
emberuk lit, "Ap san Yesus wereg 
ambeg onoluk atuk halug nit hiyag nisa 
wamuhupmu niren senebuhuk," ulug ap 
unubam enele yonggo imbibag. 

1 2 1 Suburu roti sig elehon naruk sul 
Paskah ino o falfalik nahuk ulug 

uwanma Yesus o Betania Lazarus war 

atfagma olukap tibag ambeg ino libag. 

20 inowen Yesus fahet seni esetfareg 
Lazarus men it heriyeg lit weregma 
Marta suburu isag isaruk lit ler eneptuk 
latfag. 

3Weregma Maria inowen ahaluwe 
amben fanowon kubag misig onggo 
anggolo reg angge famen walug watfareg 
Yesus uyugmu are ribareg oruk fam 
puhun turuk latfag. Ari turukmu o ino 
fam ahaluwe amben eneg turuk latfag. 

4Ari turuk latfagma Yesus otsi itano 
misig Yudas Iskariot At wabukag ulug 
huruwe lahuk pibag ahun inowen ele 
uruk lit, 

5 "Ahaluwe amben fanowon ari ayeg 
waroho uang inggila teng-teng angge 
helelepteg uang ari ap enengge elehon 
og isawon famen nungge fahet tehek," 
ibag. 

SIbag ane ari ap enengge elehon nindi 
ulug wenggel haruk eleg anggeyen 
ap enengge yoholiyangge waruk ahun 
wereg liren ibag. At ino uang emberuk 
angge seneg lit winon hirag taruk latfag. 

7 Yudas inowen ari ibagma Yesusen te, 
"Aren tehek ane ari An helep elma kilap 
Nabuhupmu tuhu hag toho tehekma 
imbisiyek. 

8 Ap enengge elehon likiya hupmu hit 
honolohotma welamuhup angge famen 
An mondabi hit min welaruhuk fug," 
ibag. 

90 pumbuk ino fam Yesus wereg 
urukon hol hibareg Yahudi inap anggolo 
roho watfag. Watfahon arimano Yesus 
fahet eneg pen hul ulug watfag fug. Hun 
Lazarus Yesusen olukap tibahon ino oho 
kim hul ulug watfag. 

10 Watfagma imam onowesi itanowen, 
"Ap anggolo nit nenele holuk fug angge 
Yesusen Lazarus olukap tirisi ulug At 
ubam eneg wenggel haruken Lazarus 
oho ware fesuhuk," ulug enele sahaltuk 
latfag. 

11(12:10) 

12 | ikiyamon ap anggolo Paskah nahuk 
ulug watfahon arimanowen Yesus o 
Yerusalem horogma waharuk urukmu 
hol hibareg 

13 palem ahen inggila angge kong toho 
wibareg Yesus waharukmu Olohotma 
libareg enele uruk lit, "Israel inap 

Onowe suwon Allahn monde ferisiyon ino 
waharuken At hi ruruk lit Allah wel tul," 
ulug enele hi roho uruk latfag. 

14 Atam haharoho imbibahon ino hikit 
toho Yesus wam keledai kabiniyon eke 
yet hibareg emberimu lahibareg laruk 
latfag. 

15 Haharoho imbibahon te, "Sion hinap 
henekol ha fug, honowe suwon wam 
keledai umalik kabiniyon emberimu 
heriyeg lit waharuken yet hemek," ulug 
haharoho imbibag. 

16 Ari turuk latfag ane fahet Yesus otsi 
inindi anggar am fug angge welatfagma 
Allahn Yesus olukap tibagma eneg 
Otsiyen te haharoho imbibahon ari Yesus 
fahet haharoho imbibahon hikit toho 
turusa ulug inindi anggar atfag. 

17 Yesusen Lazarus wareg angge 
kilapfag ambehen wol tibareg olukap 
turuk sambil ap anggolo libahon 
arimanowen, "Hun aruwen ap warehon 
olukap tirisimu ninilen harukuk," ulug ap 
hiyag isaruk lit At wel tibag. 

18 Ari tirisi ahun waharuk urukmu hol 
hibareg ap anggolo arimano Olohotma 
laruk latfag. 

19 | aruk latfagma Farisi inap 
arimanowen it-it enele sahaltuk lit, 
"Yet hemek, ap obog toho arimano 
At ele holtuk lit Ombolim laruk. Hiren 
nungge-nungge tehep ha fug teg!" ibag. 

20 Ap anggolowen wam Paskah naruk lit 
Allah wel tuhuk ulug Yerusalem libahon 
arimano Yunani inap tot welatfag. 

211t welatfahon itano Filipus ambeg 
libag. Hun Filipus ino Galilea kinang fam 
o pumbuk misig unuk Betsaida ahun 
welatfag. Welatfahon ino ambeg libareg 
ubam enele uruk lit, "Nonowe, nit Yesus 
men ambi amul peruk lahe," ibag. 

22 Filipus inowen Andreas fam ari ehesa 
ulug hiyag itfareg it enebe pirenen Yesus 
hiyag Irik libag. 

23 Hiyag Irik libagma Yesusen it unubam 
Ele uruk lit, "At ap atik ibahon ino Allahn 
suwap tuhu sambil horog arik waha. 

24 Aben suburu roti anggen kinangma 
fok turuk angge famen ahap selmon 
filik turuk eleg halug fahaluk fug angge 
saplangge amu welaruhu. Ahap selmon 
filik turuk halug fahaltuk lit inggila wilip 
atug anggen anggolo yihik feruk. Ari tem 
toho hiyag hisaruk lahi. 


YOHANES 12.25 -30 90 


25 Ap san noluk welale perukon ino oluk 
welaruhu fug. Ap san kinangma tuma 
ilamna welahi perukon ino mondabi oluk 
welaruhu. 

26 Ap san An let Naptuk halug An 
nombolim lahureg An wereg ambeg 
Namingmingangge roho welaruhu. Ap sa 
An let Naptuk halug Nikniyen oho at ino 
wel tuhu." 

27 "Ketiya Nindi anggin atuken Nikni fam 
nungge heng timin? Nikni, An nubam 
aruhu ane fahet Haren let Nabuhun ulug 
heng tamin ano? An kinangma tuma 
waharikikon siyag ane ari Nubam amag 
ulug waharikik angge re ari heng tamin 
fug. 

28 Nikni, Hat hunuk su amag," ulug 
Yesusen urukmu Ele poholman uruk lit, 
"An ninggarehen nunuk suwap tirikikteg 
fobik oho suwap tuhuk," ibag. 

29 Ap anggolo unduhuk latfahon 
arimanowen Ele ari hol hibareg, "O ululu 
turuk," uruk latfag. It winonen, "Ot 
malaikat misihen At ubam ele uruk," 
uruk latfag. 

30 Ari uruk latfagma Yesusen hiyag 
isaruk lit, "Ele ehekon ari An nubahet 
ehek fug, hit aruma hunubahet ehek. 

31 Alem angginon ap kinangmon 
unubam welaruhuwon ketiya ak teberuk. 
Ari famen kinang aruma ngi roho seneg 
ahun ino lisoho hik isa wilip atuk. 

32 An kinangma tuman lehoma 
Numbahakupmu Anden oho ap obog 
toho Nambeg wamag ulug lisoho og 
enebuhuk," ibag. 

33 Yesusen ibag ane ari nangginoho war 
aruhuk ulug Ele ari roho hiyag isibag. 

34 Aren hiyag isibag ane fahet ap 
anggolo arimanowen, "Atam haharoho 
imbibahon fam Mesias ino mondabi Oluk 
welaruhu ulug nonoluk teg latisi. Ap atik 
ibahon ino lehoma umbuhup ehenon ari 
nangginoho ehen? Ap atik ibahon ino sa 
fahet ehen?" ulug kapal hibag. 

35 Kapal hibagma Yesusen hiyag isaruk 
lit, "Hit henesehelimu seleg werehon 
ari we tot welaruhu. Hik atuk ambeg 
apma hit kuhup tohon seleg ino hit men 
ambiyeg weregma laruk lamek. Ap sa 
o hik tegma laruk halug lamin peruk 
ambeg ino o hik tehen indi anggar atuk 
eleg. 

36 Seleg werehon ino umalikisi 
amuhuben seleg ino hit men ambiyeg 
weregma At ubam hinindi wenggel haruk 

lamek," ulug hiyag isibag. Ari ulug hiyag 
isibareg it welatfag ambeg inowen Yesus 
longgo imin ulug hirag atfag. 

37 Yesusen it onolohotman fano ane 
anggolo tibag angge famen iren Ubam 
wenggel haruk latfag fug. 

38 Wenggel haruk latfag fuhon ari 
Yesayan tam haharoho imbibahon ino 
men hikir atfag. Yesayan haharoho 
imbibahon tu, "Nikni, niren hiyag isaruk 
ane ap san tem toho peruk? Allah inggik 
ineyon ino tu ulug ap san wenggel 
haruk?" 

39 Yesayan nin eke hahatfahon hikit 
toho inindi wenggel haruk latfag fug. Eke 
hahatfahon tu, 

40 "Inil fam yet hahupteg inindi anggar 
atuk lit fanowap nenebuhu ulug suhuloho 
Nambeg wamuhup tohon inil hubun 
eneptisireg inindi ninap eneptisi." 

41 Yesayan hahatfag ane tu Allahn 
mumal tarisiyon ino Aliliyangge roho 
weregma yet hibareg tu At ino fahet 
haharoho imbibag. 

42 Ari reg angge famen Yahudi inap 
onowesi arimano anggolowen Yesus fam 
wenggel haruk lit welatfag angge famen 

Farisi inaben yeng umbuhup tohon ulug 
fag toho hiyag isibag fug. 

43It arimanowen aben wel eneptuk 
ane enehiyeg toho wereg lit Allahn wel 
eneptuk ane fahet inirim teg latfag. 

44 Yesusen ele hi roho hiyag isaruk lit, 
"Ap san An nubam wenggel haruk halug 
at inowen An nubam eneg wenggel 
haruk eleg, Nikni An mon Naptisiyon ino 
Ubam oho wenggel haruk lit wereg. 

45 Ap san An yet Niyaruk halug at 
inowen Nikni mon Naptisiyon ino yet 
haruk. 

46 Ap kinangmon aruma unubam seleg 
amag ulug An iral fanowon waharikik. Ap 
obog toho An nubam wenggel harukon 
hik teg ambeg welamuhup fug. 

47 Wene hiyag isaruk lahiyon aben 
holtuk angge famen Anden urukon hikit 
toho turuk eleg halug unggum ubam 
weregma Anden kong tuhuk fug. An 
kinangma waharikikon unggum kong 
tuhuk ulug waharikik fug, fanowap 
enebuhuk ulug waharikik. 

48 Ap san Nele holuk fug anggeyen 
hikip Naptuk halug at ino fahet kong 
tuhu ahun winon eke wereg. Fobik aruhu 
sambil wene hiyag isaruk lahiyon ariyen 

it arimano unubam unggum werehon 
kong tuhu. 

49 Anden hit hiyag hisaruk lahiyon Namu 
wenggeltuk ane hiyag hisaruk lahi fug. 
Nikni An mon Naptisiyon inowen ari roho 
hiyag isaruk laruhun ulug Nubam irisimu 
Anden hit hiyag hisaruk lahi. 

50 Nikni ele ap unubam emberisiyon 
ari fam mondabi onoluk amuhup ane 
An noluk. Anden nele uruk lahiyon aru 
Nikniyen hiyag isahun ulug Nubam irisi 
ane hiyag hisaruk lahi," ulug hiyag 
isibag. 

1 3 t Welatfagma suburu roti sig 

elehon Paskah naruk sambil uwan 
latfagma kinangma tuma embeselug 
Nikni ambeg lahuk pibag sambil horog 
aha ulug Yesus undaman oluk teg latfag. 
Oluk toho wereg lit Otsi likiya hupmu 
Indi enesug latfag hag toho war arik oho 
lir oho Otsi indi enesug latfag. 

2 Tt suburu ambiyeg naruk lit weregma 
Simon Iskariot amloho Yudas ino ambeg 
siyahon Iblis watfareg isanggo kilabeg 
hiyag utuk lit At wabukag tohon huruwe 
lamihin ulug hiyag itfag. 

3Nikniyen mun angge man angge 
Ninggikmuwap tirisireg mon Naptisimu 

waharikikteg nin suhuloho Allah ambeg 
lahuk ulug Yesus indimu oluk atfag. 

4Oluk atfagma in atfareg sum ebemon 
nonggoloho imbisibareg sum siyahon 
eke Alunggu ke pug tibareg 

Sik hililoho kubag fam kilapfareg Otsi 
unuyug ke umag enebil laruk latfag. 
Umag enebil laruk lit sum Alunggu ke 
pug tibahon ino fam ho enebil laruk 
latfag. 

6 Ari til laruk lit Simon Petrus ambeg 
watfagma Petrusen Yesus fam ele uruk 
lit, "Nowe, Haren an nuyug umag 
napmihin ano?" ibag. 

7 Ari ibagma Yesusen, "Anden turuk lahi 
ane ari hat ketiya hapeleg angge famen 
fobik hindi anggar aruhu," ibag. 

8 Ari ibagma Petrusen, "We tem toho 
Haren nuyug umag nabuk fug," ibag. Ari 
ibagma Yesusen te, "Anden hat huyug 
umag hapmin fug halug An nubam 
werehon hat ngi aruhun fug," ibag. 

9 Ari ibagma Simon Petrus inowen, 
"Nowe, nuyug eneg umag napmihin fug, 
ninggiket nunggulet nebe abir angge 
umag napmihin," ibag. 

10 Ari ibagma Yesusen te, "Ap sa ebe 
abir angge umako werehon ino ebe 

puhun toho werehen we uyug amu eneg 
umabuk teg," ibag. "Hit henebe umako 
puhun toho welahep angge famen 
henebe obog toho umaho lahep fug," 
ibag. 

11 Henebe obog toho umaho lahep fug 
ibag ane ari wabukag ulug huruwe lamin 
pibag ahun ino Undaman oluk teg lit 
hiyag isibag. 

1? Unuyug obog toho umag enepfareg 
Asum wan tibareg welatfag ambeg 
suhuloho libareg Otsi unubam Ele uruk 
lit, "Anden tihi ane fahet hinindi anggar 
aha ano?" ulug kapal isibag. 

13 "An hit Hinikni Honowe welahimu 
hiren An fahet Ninikni Nonowe uruk 
lahebon tem toho uruk lahep. 

14 An Hinikni Honowe welahiyon inowen 
hunuyug umag henebihimu hiren oho 
hit-hit hunuyug umag-umag atuk 
lamuhup. 

15 Anden hit hunubam tihi ane aru hiren 
oho aru hag toho turuk lamuhup ane 
fahet wirimangge hiyag hisihi. 

16 Ikni apma weregma amingmingangge 
palimu welam fug teg. Lalihip ulug mon 
eneptuk ahun apma weregma laruk inap 

palimu welam fug teg. Ari tem toho 
hiyag hisaruk lahi. 

17 Hiyag hisihi ane ari hinindimu honoluk 
toho welamuhup halug hininggik fam 
turuk lamuhupmu eneg fano welamuhup. 

18 Hit obog toho fahet uruk lahi fug, 
Anden mumal eneptikikon itano eneg 
Noluk teg lahi. Tam haharoho imbibahon 
aru iminon hikit toho teko lahu, 'An 
nasuburu naruk ahun ino uyuhen sobit 
Niyahu,' ulug haharoho imbibag. 

19 Ihi ane ari teko lahu halug hiren Aren 
irisi ane tem toho puhuben uwan teko la 
fugmu hiyag hisaruk lahi. 

20 Ap sa Anden monde ferukon ap 
ekeyen hondoko ibam kilaptuk halug at 
inowen An hondoko ibam kilap Naptuk. 
Ap san An hondoko ibam kilap Naptuk 
halug at inowen Nikni mon Naptisiyon 
ino hondoko ibam kilap taruk. Ari tem 
toho hiyag hisaruk lahi," ulug hiyag 
isibag. 

21 Hiyag isibareg Yesus indi anggin 
atfagma Ele eke hiyag isaruk lit, "Notsi, 
hit welahebon aruma henesehelimuwon 
misihen An nuwabukag ulug huruwe 
lamin peruk lit wereg. Ari we tem toho 
hiyag hisaruk lahi," ibag. 

22 Ibag ane ari fahet inindi su atfagma 
sa fahet ehek ulug it arimano yet-yer 
atuk latfag. 

23 Yesus ot misig Indi reg latfahon ino 
Inggik pikit fil Iraham hur atfag. 

24 Iraham hur atfahon ino fam Simon 
Petrus inowen il humbur ibareg ele ahuri 
ha roho, "Sa fahet ehen ulug kapal 
himin," ibag. 

25 Ibagma Yesus iraham heriyeg 
latfahon ino Yesus fil hebel atfareg kapal 
haruk lit, "Nowe, ari sa fahet ehen?" 
ibag. 

26 Ibagma Yesusen, "Suburu ik yuhuloho 
tam og itminon ariyen tuhu ane fahet 
ihi," ibag. Ari ulug hiyag itfareg suburu 
wibareg ik yuhuloho Simon Iskariot 
amloho Yudas ino 0g itfag. 

27 Suburu 0g itfahon ino wibareg Yudas 
ino undama siyahon Iblis ino kibag. 
Kibagma Yesusen Yudas fam Ele uruk 
lit, "Haren timin pehen ane ari folo-folo 
timihin," ibag. 

28 Ari ibagma it Yesus men ambiyeg 
wereg lit suburu naruk latfahon arimano 
misihen oho nungge fahet ehek ulug 
inindi anggar atfag fug. 

291t arimanowen Yudas uang emberuk 
angge foroho latfag angge re uang ari 
fam nit tuma nul angge ayeg waroho 
wak lamihin ulug ehek ano, ap enengge 
elehon og isamihin ulug ehek ano peruk 
latfag. 

30 Suburu Yesusen og itfahon ino 
wibareg Yudas ino hik tegma folo-folo 
wilip atug libag. 

31 Yudas ino wilip atug libagma Yesusen 
otsi hiyag isaruk lit, "Ketiya At ap atik 
ibahon ino Allahn palimuwap turuk, At 
unuk fam Allah inggareg oho palimu 
atuk. 

32 At unuk fam Allah inggareg oho 
palimu atuk halug At ino ambiyeg wereg 
lit At ino folo-folo palimuwap tuhu. 

33 Numalikisi, we tot hit men ambiyeg 
welamulmu hiren An yami Naptuk 
lamuhup. An lahuk ambeg hit lahep 
ha fug teg ulug Yahudi inap tam hiyag 
isarikik hag toho ketiya hit hunubam 
hiyag hisaruk lahi. 

34 Aben hit komo henepfag fuhon Anden 
keron tu komo heneptuk lahi: Hit-hit 
hinindi roho welamuhup. Anden hit Nindi 
henesug lahi hag toho hiren oho hit-hit 
hinindi roho welamuhup. 

35 Hit-hit honori hinindi roho weregma 
yet hisahupteg ap obog tohowen Yesus 
otsi tuma wereg puhup," ulug Yesusen 
hiyag isibag. 

36 Hiyag isibagma Simon Petrus inowen, 
"Nowe, Hat kema lahun?" ulug kapal 
hibagma Yesusen, "Ketiya An lahuk 
ambeg hat Nombolim lahen ha fug teg, 
fobik eneg hat An nombolim lahun," 
ibag. 

37 Yesusen ari ibagma Petrusen, "Nowe, 
ketiya an nungge fahet Hat hombolim 
la fug teg lahi, an Hat fahet fano 
nuwabukag," ibagma 

38 Yesusen te, "Hat An fahet fano 
nuwabukag peruk lahen? Suwe ayam 
ele uwan uk fugmu haren hinahanam 
An nubahet awiya wahun. Ari tem toho 
hiyag hutuk lahi," ibag. 

14 | "Nori, hinindi yuk la fug, Allah 

ubam hinindimu wenggel hemek, 
An nubam oho hinindi wenggel hemek. 

2 Nikni wereg ambeg kolo regma 
anggolo wereg. Kolo regma eleg 
lalepman nangginoho hit hunubam 
Anden hiyag hesele. An tam lahukteg 
hit welamuhup ambeg kolowap turuk 
laruhuk. 

3 Hit welamuhup ambeg kolowa 
fuhukteg hit An men ambiyeg 
welamuhuk ulug suhuloho waruhukteg 
hondog henebik waruhuk. 

4 An lahuk abunggalem hit honoluk," 
ibag. 

3 Ari ibagma Tomas inowen, "Nowe, 
lahun ambeg nit nenepeleg angge famen 
kebunggalem honoluk ehenon kema 
lahunen ehen?" ulug kapal hibag. 

6 Kapal hibagma Yesusen, 
"Kebunggalem fanowon men tem 
toho uruk ane men An welahi. Mondabi 
honoluk welamuhubon fahet An welahi. 
Ap san Nikni ambeg lamin peruk halug 
An fahet apelegma la fug teg. 

7 An fahet honoluk teg lalepma Nikni 
oho honoluk teg lalep. Ketiya famen At 
ino yet hehepteg hit honoluk aha," ibag. 

8Ibagma Filipus inowen, "Nowe, Nikni 
tu wereg ulug hiyag nisimin. We tot ari 
fahet heng Haptuk lahe," ibag. 

9Ibagma Yesusen at ubam, "Indam 
angge hit men anggolo welatikik angge 
famen Filipus, haren Niyaruk lahen fug? 
Ap san An niyaruk halug at inowen An 
Nikni oho haruk. Nikni tu wereg ulug 

hiyag nisimin ehenon ari nungge fahet 
ehen? 

10 An oho Nikni men welahi, Nikni 
oho An men werehon fahet tem toho 
wenggel haruk lahen fug? Anden hit 
hiyag hisaruk lahiyon aru An namu nindi 
wenggel harukon fam hiyag hisaruk lahi 
fug. Nikni An nubam werehon inowen 
yabuk fanowon Aren wiri feruk. 

ll An oho Nikni men welahi, Nikni 
oho An men werehon fahet tem toho 
wenggel haruk lamek. Hinindi nonghong 
uruk halug yabuk fanowon Anden wiri 
feruk lahiyon tu fahet tem toho hinindi 
wenggel hemek. 

12 Ap sa An nubam wenggel haruk 
halug at inowen yabuk Anden ak teberuk 
lahiyon ari wituk laruhu. Anden ak 
teberikikon tor angge famen Nikni 
ambeg lahukmu at inowen su roho wituk 
laruhu, ari tem toho hiyag hisaruk lahi. 

13 Amloho unuk fam Ikni palimu 
aruhuwen hiren An nunuk fam heng 
Nabuhubon Anden og hisahuk. 

14 Nungge-nungge An nunuk fam heng 
Nabuhupmu Anden og hisahuk." 

15 "Hiren An hinindi Nasug lamuhup 
halug Anden komo heneptikikon hikit 
toho turuk lamuhup. 

16 Hit fahet Anden Nikni fam heng 
tuhukmu ap misig eke hit likiya hupmu 
let heneptuk laruhuwon ino og hisahu. 

17 0g hisahu ihiyon ari Allah hime 
fanowon tem toho perukon ino og 
hisahu. Ap kinangmon inindi anggat 
teg eleg lit yet haruk elehen At ino it 
unubam wambik wam fug teg. At ino hit 
men wereg lit fet henesuhon ino hiren 
yet haruk lahep. 

18 Hit malik suwarehon hag toho 
hunumbahalug lahuk fug, nin henembeg 
suhuloho waruhuk. 

19 We tot welamuhukmu ap 
kinangmonen An yet Niyahup fug. 

An noluk weregma hir oho honoluk 
wereg lit yet Niyahup. 

20 An Nikni nim welaruhuk, hit An nim 
welamuhuk, An hit nim welamuhuk, 
ari roho welamuhukon ari o ino sambil 
honoluk aruhu. 

21 Ap sa Anden komo eneptikik ane 
roho turuk laruhu halug at inowen An 
indi Nasug laruhu. Ap san An indi Nasug 
laruhu halug at ino oho Nikniyen indi reg 

laruhu. Anden oho at Nindi reg lit An 
fahet at indi anggarap tuhuk," ulug hiyag 
isibag. 

22 Ari ibagma ot misig Yudas, huruwe 
libahon inowen fug, Yudas winon ekeyen 
ele uruk lit, "Nowe, ap kinangmon inindi 
anggarap enebuk fug anggeyen nungge 
fahet nit nunubam eneg hinindi anggarap 
henebuhuk ehen?" ulug kapal hibag. 

23 Kapal hibagma Yesusen ele uruk lit, 
"Ap ekeyen An indi Nasug halug Anden 
hiyag isarikik ane roho turuk laruhu. 
Nikniyen at ino Indi haruk lit Nit at 
ambeg wamuhukteg at min ambiyeg 
welamuhuk. 

24 Ap sa An indi Nasug eleg halug Anden 
hiyag isarikik ane roho turuk laruhu fug. 
Wene hit holtikibon ino An nubamon fug, 
Nikni mon Nabik waharisiyon ino famon 
hiyag hisarikik. 

25 An hit min ambiyeg wereg lit obog 
toho aru hiyag hisarikik. 

26 An nunuk fam Nikniyen let 
heneptukon Allah hime fanowon ino 
pilabik waruhu. Anden tam hiyag 
hisarikikon Aren eneg honolukap 
heneptuk lit mun ane man ane hiyag 
hisaruk laruhu. 

27 Honori men mangno atuk ane An 
lik oho lit hit hunubam emberuk lahi. 
Mangno atuk ane An nubam werehon hit 
0g hisaruk lahi. Anden hit hininggikmu 
emberuk lahiyon aru kinangmonen og 
hisarukon men wirim teg eleg. Hinindi 
yuk lalug henekol toho welam fug. 

28 An lahuk angge famen nin suhuloho 
henembeg waruhuk ulug hiyag 
hisarikikon ari hiren holtikip. Hiren An 
hinindi Nasug lalepma Nikni ambeg lahuk 
ane fahet henehiyeg toho welalep. Nikni 
ino palimu reg, An apma reg lahi. 

29 Anden hit hunubam ihi ane ari teko 
lahu sambilen tu fahet irisi ulug hinindi 
wenggel haruk lamuhuben uwan teko la 
fugmu hiyag hisaruk lahi. 

30 Ap kinangmon onowe welahi perukon 
ino horogma waharuken anden hit nim 
nenele anggolo uruk lamul fug. Ari peruk 
lit waharuk angge famen at inowen an 
palimu welahi ulug an apmayap napmisi 
fug. 

31 An Nikni nindi reg lit mun angge 
man angge aren hiyag nitisi ane hikit 
toho turuk laruhukon fahet ap kinangma 
werehon inindi anggar aruhu. Notsi, 


YOHANES 15.1-6 106 


welahe ambeg tu embeselug lulen in 
atug maniyek," ibag. 

1 5 | "Hele anggur anggen urukon 

alem fanowon An welahimu Nikni 
ino yabuk ngi ahun wereg. 

2 An alem weregma inggik Nubam 
wilibig angge famen anggen yihik feruk 
elehon Nikniyen kong tebesuhu, inggik 
anggen yihik ferukon nin anggolo yihik 
fukag ulug ulu puhun tebuhu. 

3Anden wene hit hiyag hisaruk latikikon 
ariyen hele inggik puhun tohon hag toho 
welahep. 

4 Hit An men welamuhupmu An hit men 
welaruhuk. Hele inggik uwag famen 
kong toho weregma anggen uk fug teg 
hag toho hir oho An min mangno roho 
welamuhup fugmu anggen uk fug teg 
lamuhup. 

3 An hele alem welahimu hit inggik 
welahep. Ap sa An men weregma An 
oho at ino min welaruhuk halug anggen 
anggolo yihik feruk laruhu. An hit 
men wereg laruhuk fug halug henemu 
nungge-nungge tuk fug teg lamuhup. 

6 Ap sa An men wereg eleg halug hele 
inggik kong toho hik isarukon hag toho 

wereg. Inggik ino lilog atuk halug aben 
andog toho indok yale fesuhupmu nahu. 

7 Hit An men wereg lit Nawene 
hinindimu wenggeltuk lamuhupteg hiren 
heng tul puhup angge heng Nabuhupmu 
Anden 0g hisahuk. 

8 Anggen anggolo yiko welamuhubon 
ariyen An Nikni unuk palimuwap tuhup. 
Ari roho welamuhupmu hit An notsi 
welamuhup." 

9 "Nikniyen An Indi Nasug lit werehen 
Anden oho hit fahet Nindi henesug 
lahi. An nindi henesug lahiyon ari men 
mangno roho welamuhup. 

10 Anden komo heneptuk lahiyon hikit 
toho turuk lamuhupmu Nindi henesug 
lahiyon men mangno roho welamuhup. 
Ari hag toho Nikniyen komo Naptukon 
hikit toho turuk lahimu Aren An Indi 
Nasuhon fam welahi. 

11 An nahiyeg toho welahi hag toho hir 
oho mondabi henehiyeg toho welamuhup 
ulug obog toho aru hiyag hisaruk lahi. 

12 Anden hit Nindi henesug lahi hag toho 
hiren oho hit-hit hinindi roho welamuhup 
ulug komo heneptuk lahi. 

13 Ap misihen ori indi enesug lit nori 
fahet fano nuwabukag peruk ahun 

ino hag toho ap misihen oho ori indi 
enesuhon wereg eleg. 

14 Anden komo heneptuk lahiyon hag 
toho hiren turuk lamuhupmu hit An nori 
welamuhup. 

15Ikniyen tuhuk peruk ane 
amingmingangge apeleg tehen 
Anden hit fahet Namingmingangge uk 
fug teg lahi. Nikniyen hiyag Nutukmu 
holtikikon mun angge man angge Anden 
hiyag hisaruk lahireg hit hunubam Nori 
ihi ha reg lahi. 

16 Hiren An mumal Naptikip fug, 
Anden hit mumal heneptikik. Hit 
lahupteg anggen yihik feruk lamuhupmu 
mondabi fano welaruhuwon fahet 
unduhuk hunubaharikik. Anggen yiko 
welamuhubonen An nunuk uruk lit Nikni 
fam heng tuhupmu Aren og hisahu. 

17 Anden komo heneptuk lahiyon aru 
hit-hit hinindi roho welamuhup ulug 
komo heneptuk lahi." 

18 "Hit fahet ap kinangmonen ninirim 
uruk isalug An fahet tam ninirim urusa 
ane hinindimu honoluk toho welamuhup. 

19 Hit ap kinangmon hag toho welalepma 
hit hunubahet ap kinangmonen niron 
ulug inindi henesug lalep. Anden hit 

mumal heneptikikmu ap kinangmon hag 
toho welahep fuhon ariyen aben hit fahet 
ninirim peruk lit wereg. 

20 Ikni apma weregma amingmingangge 
palimu welam fug teg ulug tam hiyag 
hisarikikon ino hinindimu honoluk toho 
welamuhup. An nuwabul ulug mug 
Naplug laruk latusa hag toho hir oho 
hunusul ulug mug heneplug laruk 
lamuhup. Iren An nele urukon holtuk 
halug hit henele urukon oho holtuk 
lamuhup. 

21 Yesus unuk uruk inap ulug hunubam 
turuk lamuhup ane ari An mon 
Naptisiyon ino enepelehen obog toho ari 
hit hunubam turuk lamuhup. 

22 An it enembeg walereg Nele hiyag 
esele fugmu iren siyag ane turuk elep 
fug. Ketiya siyag ane turukon fahet ayeg 
war aha ulug un ane unubam uk fug teg. 

23 Ap san An fahet nirim peruk halug at 
inowen Nikni faher oho nirim peruk. 

24 Ap winonen tuk fug ane Anden it 
sehelimuwen tele fug halug iren siyag 
ane telep fug. Anden tirikik ane obog 
toho ari iren yet harusa angge famen An 
men Nikni men fahet ninirim peruk. 


YOHANES 15.25-16.4 110 


25 Indam haharoho imbibahon tu, 'An 
nubahet alem elegman ninirim peruk,' 
ulug haharoho imbibahon hikit toho 
ketiya oho teko laruk. 

26 Allah hime fanowon tem toho 
perukon ino fet henesug lit let heneptuk 
laruhuwon ino Anden Nikni wereg 
ambehen monde fik waruhukmu At 
inowen An fahet ap obog toho iniline fag 
toho hiyag isaruk laruhu. 

27 Ak tuwag sambilen hit An men 
ambiyeg wereg lit Anden ap unubam 
turukmu Niyarikip ane fag toho ap hiyag 
isaruk lamuhup." 

1 6 1 "Hinindi nin aruhumu An fahet 

ninirim uhup tohon obog toho aru 
Anden hit hunubam hiyag hisaruk lahi. 

2 Nit men sebe roho welamul fug ulug 
aben enele yeng hunubam umbuhup. 
Fobik tot welamuhupmu tuhup ane aru 
henebe pinggi hunusuhupteg Allahn 
perukon fam tehe ulug uruk lamuhup. 

3Tren hit hunubam turuk lamuhup ane 
ari Nikni men An men fahet inindi anggat 
teg elehen turuk lamuhup. 

4 Anden hit hunubam ihi ane aru obog 
toho teko lahu sambil ino Nonoweyen 
nit nunubam tu fahet tem toho hiyag 

nisarisi ulug honoluk aruhuwen hiyag 
hisaruk lahi. An hit men ambiyeg welahe 
ulug atam alem aru fahet hiyag hisarikik 
fug angge famen 

= ketiya Nikni An mon Naptisiyon ino 
Ambeg lahukon horog tehen hiyag 
hisaruk lahi. Hat kema lahun ulug hit 
misihen oho kapal Niyaruk lahep fug. 

6 Anden aru fahet hiyag hisaruk lahimu 
hinindi anggin toho welahep. 

7 Hinindi anggin toho welahep 
angge famen An lahukon fam hit 
fano welamuhuben Anden tem toho 
hiyag hisaruk lahi. An lele fugmu let 
heneptukon ino henembeg walep fug 
angge famen An lahukon ariyen let 
heneptukon ino hit henembeg monde fik 
waruhuk. 

8Monde fik waruhukmu At inowen 
kinangman unggum kong turuk lit hit 
ap kinangmonen siyag ane ari turuk lit 
pikir ane tu embeserikip ulug ap inindi 
anggarap enebuhu. 

9 Ap kinangmonen An nubam inindi 
wenggel haruk elehon aru siyag ane 
turuk ulug hiyag hisahu. 

10 An fahet At Ikni ambeg larisiyon yet 
ha fug teg ulug ari tem toho uruk ane 
hiyag hisahu. 

11 Kinangma ap suwon welahi perukon 
ino unggum angginon ubam werehon 
kong tirisi ulug hit hiyag hisahu. 

12 Hit fahet anggolo hiyag hisawon 
wereg angge famen ketiya hinindi anggar 
am fug tehen nin eke hiyag hisamin fug. 

13 Allah hime fanowon tem ane urukon 
ino hit henembeg waruhureg tem toho 
peruk ane arimano obog toho Aren hiyag 
hisaruk laruhu. At inggareg indimuwen 
peruk ane fahet hiyag hisahu fug. Allahn 
Ubam urukmu tam holuhu ane ari eneg 
hunubam uruk laruhu. Fobik aruhu ane 
fahet Aren tam fag toho hiyag hisaruk 
laruhu. 

14 An nele At ubam umbuhukmu hit 
hiyag hisahuwon ari famen An nunuk 
palimuwap Nabuhu. 

15Mun angge man angge Nikniyen 
forohowon arimano An oho ngi reg 
lahi. Fahe ihi ane ari, 'An nele At ubam 
umbuhukmu hit hiyag hisahu,' ihi ane ari 
An oho ngi reg lahi ulug ihi." 

16 "Tot welamuhupteg hiren An niyahup 
fug angge famen nin tot welamuhupteg 
hiren An niyahup," ibag. 

17 Yesus otsi welatfahon arimano 
winonen it-it enele sahaltuk lit, "Nit 
nunubam ehek ane nungge fahet ehek? 
'Tot welamuhupteg hiren An niyahup 
fug angge famen nin tot welamuhupteg 
hiren An niyahup,' ehekon ari men, 'An 
Nikni ambeg lahuk,' ehekon ari men 
nungge fahet ehek?" ibag. 

18 Ibareg nin enele sahaltuk lit, "Tot 
welamuhupteg ehekon ari nungge 
fahet ehek, Aren pehek ane ari nit 
nenepelegman ehek," ulug enele 
sahaltuk latfag. 

19 Yesusen te iren tot kapal Niyalusa 
ulug undaman tam Oluk atfagma it 
unubam kapal isaruk lit, "Notsi, Anden 
fahe ihi ane aru, 'Tot welamuhupteg 
hiren An niyahup fug angge famen nin 
tot welamuhupteg hiren An niyahup,' 
ihi ane ari fahet hit-hit henele sahaltuk 
lahep? 

20 Fong watuk lit uba yatuk lamuhup 
angge famen ap kinangmonen enehiyeg 
hahup. Hit hinindi anggin toho 
welamuhup angge famen hinindi se 

aruhumu henehiyeg toho welamuhup. 
Ihi ane aru tem toho hiyag hisaruk lahi. 

21 Hiyap malik indag taruk lit war am 
hag toho welahi ulug indi anggin haruk 
angge famen malik indag atuk halug war 
ale perukon ino apeleg atukmu malik 
keron indag tihi ulug ahiyeg haruk lit 
wereg. 

22 Ihiyon ari hag toho hit ketiya 
hinindimu anggin toho welahep angge 
famen Anden hit yet hisahukmu 
hinindimu henehiyeg toho welamuhup. 
Ap ekeyen oho henehiyeg toho 
welamuhubon ari elehap tuhu fug. 

23 Teko lahu sambil ino hiren mun ane 
man ane fahet An nubam kapal Niyahup 
fug. Mun ane man ane fahet hiren Nikni 
fam heng tuhupmu An nunuk fam Aren 
0g hisahu. Ari tem toho hiyag hisaruk 
lahi. 

24 Hit men ambiyeg welatukuk angge 
ketiya oho An nunuk fam misig oho 
heng tarikip fug. Heng tiyok, heng 
tuhupmu Nikniyen 0g hisahumu mondabi 
henehiyeg toho welamuhup." 

25"Obog toho aru hit hunubam hiyag 
hisaruk latikikon indit toho hiyag hisaruk 
latikik, tot fobik welamuhukteg indit 

toho uk fug angge seleg toho Nikni fahet 
hiyag hisahuk. 

26 Ari tuhup sambil ino hiren An nunuk 
fam sembahyang uruk lamuhupmu 
Anden hit hunubahet Nikni fam heng 
tuhuk ulug hunubam uruk lahi fug. 

27 Hiren An hinindi Nasug lit Allah famen 
waharisi ulug tem toho peruk lahepma 
Nikni inggarehen hit fahet Indi henesug 
lit wereg. 

28 An kinangma tuma waharikikon Nikni 
weregman waharikik angge re lik oho lir 
oho kinang aru embeselug Nikni ambeg 
suhuloho lahuk," ibag. 

29 Yesusen ari ibagma Otsiyen te, 
"Nonowe, ketiya indit toho hiyag nisa fug 
angge seleg toho ehenon holehe. 

30 Mun ane man ane Hat holuk teg lit 
welahenma ap misihen oho Hat hubam 
kapal Hiya fug teg ulug nonoluk aha. 
Nonoluk ahama Allah wereg ambehen 
waharisi ulug ari tem toho wenggel 
haruk lahe," ibag. 

31 Ari ibagma Yesusen, "Ketiya tem toho 
An nubam wenggel haruk lahep? 

32 Nori, teko lahu irikik ane ari ketiya 
teko lamisimu hit An numbahalug 
hinibam wal taneg linggik-longgo 

ilihipmu An namu welatmin angge famen 
Namu welaruhuk peruk lahi fug, Nikniyen 
An fet Nasug lit welaruhu. 

33 Hit An men mangno roho wereg lit 
hinindi se roho welamuhuben obog toho 
ari hiyag hisaruk lahi. Hit kinangma 
wereg lit hinindi henekol toho welahepma 
Anden kinang aru apmayap tirikikmu 
hinindi yuwag toho welamuhup," ulug 
hiyag isibag. 

1 7 lYesusen ari ulug hiyag isibareg 

Il poholma lahap hibareg Ele uruk 
lit, "Nikni, An nubam tulusa ane ino 
ketiya horog arik wahama Hamlohowen 
Hat palimuwap Habuhuwen Haren 
Hamloho palimuwap timihin. 

2Mun angge man angge Hamloho uyug 
alma emberikinteg Haren At palimu 
unduhuk ferikin. Haren At og Itikinon 
arimano obog toho Aren mondabi 
onolukap enebuhu. 

3Mondabi onolukap enebuhu ane 
aru Hat misig eneg Allah tem toho 
welahenon men Yesus Kristus Haren 
monde ferikinon ino men fahet inindi 
anggar aruhumu mondabi onoluk 
welamuhup. 

4Haren yabuk wiruhun ulug Nubam 
emberikinon ino wiri feruk lit kinangma 
tuman Hat hunuk palimuwap tirikik. 

> Pohol kinang wal tuk fugmu Hat min 
An lehoma welatukuk hag toho ketiya 
oho Nunuk lehoma Numbahamihin. 

6 Ap kinangmon Haren og Nitikinon 
itano unubam Hat hunuk inamap tirikik. 
It arimano Hat ngi reg lit og Nitikinmu 
iren Hat hawene fano senetusa. 

7 Haren An og Nitikinon fahet obog toho 
Hat ngi reg lahen ulug ketiya it onoluk 
atisi. 

8 Hawene Haren An hiyag Nitikinon ino 
Anden it hiyag isarikikmu holtusa. Haren 
An mon Naptikinmu Hat wereg ambehen 
An waharikikon fahet tem toho ulug 
inindimu wenggel haruk. 

9 Anden it fahet sembahyang uruk 
lahiyon aru ap kinangmon obog toho 
fahet sembahyang uruk lahi fug, ap 
Haren og Nitikinon arimano Hat ngi reg 
lahen ulug it unubahet uruk lahi. 

10 Mun angge man angge Anden seneg 
lahiyon Haren oho seneg lahen, Haren 
ngi reg lahenon Anden oho ngi reg lahi. 
It famen An nunuk palimu atisi. 

11 An kinangma welahi fug, Hat hambeg 
watminon sali horog tehen it aruma eneg 
kinangma welamusa. Nikni, Hat suwon 
inowen An nunuk Haren suwal Naptikinon 
ari fam it fer enesug laruhunmu nit Hat 
men mangno roho welahe hag toho it 
enebe misig mangno roho welamuhup. 

12 It men ambiyeg wereg lit An nunuk 
Haren suwal Naptikinon ino fam Anden 
kul eneptuk latikik. Anden kul eneptuk 
lit fer enesugmu misig oho longgo irisi 
fug angge famen we Haren longgo uhu 
perikinon ino suwesingga tam haharoho 
imbibahon hikir amag ulug at misig eneg 
longgo uhu. 

13 An Hat hambeg waharuk ane horog 
tehen il misig kinangma tiya wereg lit 
Hubam uruk lahi. It inindimu An fahet 
enehiyeg toho welamag ulug uruk lahi. 

14 Hat hawene Anden it hiyag isarikikmu 
ap kinangmonen it fahet ninirim peruk 
latusa. An oho kinangmon fug, Notsi oho 
kinangmon fug, enemu inap aruma ulug 
ninirim peruk latusa. 

15 Anden Hubam uruk lahiyon aru 
kinangman it lisoho og enebuhun ulug 
uruk lahi fug, we unubam siyag ane 

aruhu rohon Haren fer enesug laruhun 
ulug hiyag Hutuk lahi. 

16 An oho kinangma Nahun fug, ir oho 
kinangma inap fug. 

17 Wene fanowon ino fam tem toho 
peruk ane eneg werehen tem toho peruk 
ane ino unubam emberuk lit fanowap 
enebuhun. 

18 Haren An kinangma lamihin ulug 
mon Naptikin hag toho Anden oho it 
kinangma lalihip ulug mon enebuhuk. 

19 It inindimu tem peruk lit Hat Allahn 
tohon amuhuben An ninggareg nebe oho 
Hat hubahet emberuk lahi." 

20 "An notsi fahet eneg sembahyang 
uruk lahi fug. Notsiyen wene hiyag 
isarukmu holtuk lit An nubam wenggel 
haruk lamuhup inap faher oho Nele uruk 
lahi. 

21 Nikni, An Hat men mangno roho 
welahimu Hat An men mangno roho 
welahe hag toho it obog toho enebe 
misig wereg lit Nit men mangno 
roho welamuhuk. Welamuhukmu ap 
kinangmonen An Haren mon Nabik 
waharikinon Nubam inindi wenggel 
Niyahup. 

22 An men Hat men Nenebe misig 
welahe hag toho ir oho enebe misig 
mangno roho welamuhup ulug Haren An 
palimuwap Naptikin hag toho Anden it 
palimuwap eneptikik. 

23 An it men weregma Hat An men 
welaruhunmu it enebe misig mangno 
roho welamuhup. Mangno roho 
welamuhupmu ap kinangmonen Haren 
An mon Nabik waharikinon fahet inindi 
anggar aruhu. Inindi anggar aruhumu 
Haren An Hindi Nasug lahen hag toho 
Notsi oho Hindi enesug laruhun ane 
onoluk aruhu. 

24 Nikni Allah, Notsi Haren og Nitikinon 
arimano An welaruhuk ambeg ir oho 
welamuhup peruk lahi. Ir oho An min 
wereg lit Naliliyangge Haren lahap 
Naptikinon ari Notsiyen oho yet hahup. 
Pohol kinang uwan wal tuk fugmu Haren 
An Hindi Nasug latikin. 

25 Nikni Hat fano Hahun, ap 
kinangmonen Hat fahet enepeleg 
toho wereg. An ninggarehen Hat fahet 
Noluk teg lahi hag toho Notsiyen oho 
Haren An mon Nabik waharikinon onoluk 
atisi. 

26 Haren An Hindi Nasug lahen hag 
toho An it men ambiyeg weregma iren 
oho inindi Nasug lamuhuben Anden Hat 
hunuk tam hiyag isaruk latikik hag toho 
fobik oho hiyag isaruk laruhuk," ulug 
Yesusen Allah ubam sembahyang ibag. 
18 lYesusen obog toho ari hiyag 

isibareg Otsi men o inowen 
wilip atfareg ik Kidron fumag fil nindig 
atfag. It nindig atfag ambeg ari elehet 
walinggoho kilabegma o sabo wirig 
ambeg Otsi men ambiyeg libag. 

2 Yesus otsi men wina sambil oho laruk 
latfag ambeg ino Yudas Yesus wabukag 
ulug huruwe libag ahun inowen oho oluk 
teg latfag. 

3 Oluk teg latfagma Yudas inowen sehen 
seneg inap men imam inap onowesi 
arimano enemingmingangge men Farisi 
inap mon enepfahon men iralet sehenet 
wibareg hondog eneplug waharuk latfag. 
4Waharuk latfagma Yesus inowen 
An nubam tulusa ane ulug obog toho 
Undaman oluk atfagma it onolohotma 
libareg kapal isaruk lit, "Hiren ap sa yami 
ril waharuk lahep?" ibagma 
siren, "Yesus Nazaret ahun ino yami ril 
waharuk lahe," ibag. Ari ibagma Yesusen 

it unubam, "An ino tu welahi," ibag. 
Yudas Yesus wabukag ulug huruwe libag 
ahun ino oho it men ambiyeg unduhuk 
latfag. 

6 Yesusen it unubam Ele uruk lit, "An 
ino tu welahi," ibagma enembol han 
suhuloho libareg kinangma ying atuk 
latfag. 

"Ying atuk latfagma Yesusen nin kapal 
isaruk lit, "Hit sa yami ril waharuk 
lahep?" ibagma iren, "Yesus Nazaret 
ahun yami ril waharuk lahe," ibag. 

8Ibagma Yesusen, "An ino tu welahi 
ulug fahe hiyag hisihi. An yami Nabil 
waharuk lahep halug it ap aruma eneg 
te embeselihipmu lalusa," ibag. 

9 Ari roho ibag ane aru tam Allah fam 
sembahyang uruk lit, "Haren 0g Nitikinon 
aruma misig oho longgo reberikik fug," 
ibag ane hikir amag ulug ari roho ibag. 

10 Ari turuk latfagma Simon Petrus 
inowen karog lisoho wibareg imam 
onowe suwon amingmingangge misig 
unuk Malkus ino anggolop kong turuk 
lahi ulug turukmen isanggo inggik pikit 
filon eneg sa roho libag. 

11 Sa roho libagma Yesusen Petrus fam, 
"Karog ari ei fam kilabin. Nikniyen ik 

kubag fam hinang Nitisiyon ino An namin 
fuhen turuk lahen?" ibag. 

1? Ari ibagma sehen seneg inap 
arimano onowe men Yahudi inap 
enemingmingangge arimano menen 
Yesus senetfareg Inggik hele waroho 

13 hondoholug ap unuk Hanas ambeg 
tam walug libag. Kayafas imam onowe 
suwon mo ino fam lahapfahon iyamal 
Hanas ino ambeg walug libag. 

14 Kayafas inowen Yahudi inap enele 
sahaltuk latfahon arimano komo eneptuk 
lit, "Ap obog toho siyag amuhup ari 
siyahen ap arimano fahet ap misig war 
atukon ari fano," ulug komo enepfag. 

15 Yesus walug larikim Simon Petrus 
men Yesus ot misig eke men mug 
eneplug laruk latfag. Ot misig ino imam 
onowe suwon inowen haruk latfahon ino 
eneg Yesus men ambiyeg olma kibagma 

16 Petrus ino sok selma unduhuk latfag. 
Unduhuk latfagma Yesus ot tam kibahon 
ino imam onowe suwon inowen haruk 
latfahon ino nin suhuloho selma wilip 
atfareg sok foroho latfag hiyap fam ele 
ibareg Petrus hondoholug olma kibag. 

17 Kurukmen sok foroho latfag hiyap 
inowen Petrus fam, "Har oho ap ari 


YOHANES 18.18-22 124 


Ot welahen fug?" ulug kapal hibagma 
Petrusen, "An fug-a," ibag. 

18 Ap suwon enemingmingangge men 
sehen seneg inap men arimanowen sun 
ulug indok munggalfareg indok yet taruk 
lit unduhuk latfagma Petrus oho indok 
yet tamin ulug it enesehelimu unduhuk 
latfag. 

19 Imam onowe suwon inowen Yesus 
kapal haruk lit, "Haren hiyag isaruk 
latikin inap Hotsi sa men? Ap hiyag 
isaruk latikin ane nungge ane hiyag 
isaruk latikin?" ulug kapal hibag. 

20 Kapal hibagma Yesusen at ino fam 
hebeloho hiyag utuk lit, "Ap obog toho 
weregma inam toho hiyag isaruk latikik. 
Wene uruk ibamen oho Allah ibamen 
oho Yahudi inap obog toho palu atuk 
ambehen likiya hupmu ebenam toho 
hiyag isaruk latikik. Hirag-hirag hiyag 
isaruk latikik fug. 

21 Nungge fahet an kapal niyaruk lahen? 
Anden ap hiyag isarukmu holtuson 
arimano unubam kapal isamihinmu iren 
onoluk teg angge hiyag humusa," ibag. 

22 Ibagma imam onowe 
amingmingangge horogma unduhuk 
latfahon inowen Yesus pet turuk lit, 

"Imam onowe suwon fam ari roho uruk 
peruk lahen?" ulug Orohole sahaloho 
ware fisibag. 

23 Ware fisibagma Yesusen ap ino fam, 
"Ele si ehek peruk lahen halug si ane ari 
ehen in, tem toho ihi halug nungge fahet 
An nuwatuk lahen?" ibag. 

24 Ari ibagma Hanas inowen Yesus 
inggik hele wareg angge imam onowe 
suwon Kayafas ambeg walug lalihip ulug 
hiyag isibagma walug libag. 

25 Simon Petrus ino indok munggalfag 
ambeg ino unduhuk lit indok yet taruk 
latfag. Yet tarukmu ap arimanowen yet 
hibareg ubam enele uruk lit, "Har oho 
At ino Ot welahen ano?" ulug kapal 
hibagma Petrusen awiya waruk lit, "An 
fug-a," ibag. 

26 Ari ibagma imam onowe suwon 
amingmingangge misig isanggo kong 
tibag ahun ino areyen, "At senerehesa 
ambeg ino At nim weregma hiyihi fug?" 
ibagma 

27 Petrus awiya warukmen suwe ayam 
ele ibag. 

28 Yesus ino Kayafas wereg ambehen 
hondoholug unggum kong turuk ibam 
ino hubet-habet hondoholug libag. 

Hondoholug libareg unggum kong 
turuk ibam kuk fug angge siyag angge 
nunubam atil larikim suburu roti sig 
elehon Paskah nengge ha fug lam nowen 
ulug selma welatfag. 

291t selma welatfagma Pilatus ino wilip 
atfareg unubam kapal isaruk lit, "Ap tu 
alem nungge Ubam embehepteg walug 
wahep?" ibagma 

30 iren te, "Ap aruwen siyag ane telep 
fugmu hat hambeg walug wala fug," 
ibag. 

31 Ibagma Pilatusen it unubam, "Ap 
aru walug lalihipteg suwesingga atam 
haharoho imbibahon ino kim halihibon 
hikit toho unggum kong tilihip," ulug 
hiyag isibag. Hiyag isibagma Yahudi inap 
arimanowen, "Nit nenemuwen ap pinggi 
wabuk fug teg lahe," ibag. 

3? Nangginoho war aruhuk ulug Yesusen 
wene ibag ane ino hikir amag ulug iren 
ari roho ibag. 

33 Ari ibagma Pilatus unggum kong 
turuk ambeg kibareg Yesus wol tibareg 
kapal haruk lit, "Yahudi inap onowe 
suwon Hat aru welahen?" ibagma 

34 Yesusen te, "Hat hamu hindiyen ari 
pehenteg uruk lahen ano, ap winonen 

An fahet hiyag herehesama ehen ano?" 
ibag. 

35 Ibagma Pilatus inowen, "An Yahudi 
nahun welahi? Hat hinggareg hori men 
imam onowesi menen hondog Haplug an 
nambeg wahasa. Haren nungge tirikinmu 
og Haplug wahasa?" ibagma Yesusen, 

36 "An nibam ngi reg lahi ambeg 
kinangma tuma fug. An nibam ngi reg 
ambeg kinangma tuma lalepma hahen 
Notsiyen nibil atuk lit tog aplepma An 
Yahudi inap ininggikmu ale fug angge 
famen An nibam yugmu kinangma tuma 
wereg eleg," ibag. 

37 Ari ibagma Pilatusen, "Ari ehenma 
Hat ap suwon wereg lit ehen?" ulug 
kapal hibagma Yesusen te, "Haren ehen 
ari, An ap suwon welahi. Tem toho peruk 
ane fahet ap hiyag isahuk ulug kinangma 
tuma waharikik. Ap sa indimuwen tem 
toho peruk halug at ino An nele holtuk 
laruhu," ibag. 

38 Ari ibagma Pilatusen, "Ehen ane 
ari tem toho perukon ari nungge fahet 
ehen?" ibag. Ari ibareg Yahudi inap 
selma weregma enembeg wilip atfareg, 
"At kapal hihimu alem siyag ane tirisiyon 
misig oho holihi fug," ibag. 

39 Pilatusen ari ibareg nin ele uruk lit, 
"Mo eke fam eke fam suburu roti sig 
elehon naruk li ap misig hele warehon 
lol hisaruk latikik hag toho Yahudi hinap 
honowe suwon aru lol nisamisi peruk 
lahep?" ulug kapal isibag. 

40 Kapal isibagma it arimanowen enele 
hi roho uruk lit, "Hun aru fug, Barabas 
lol nisimin," uruk latfag. Barabas ap 
unusuruk lit yoholiyangge hilaruk latfag 
ahun ino fahet lol nisimin ibag. 

1 9 1 Ari ibagma Pilatus inowen sehen 
seneg inap unubam, "Yesus 
walihipteg yik angge eneg watlihip," ulug 

hiyag isibag. 

2 Hiyag isibagma sehen seneg inap 
arimanowen hele alog ahele wibareg sul 
ahale hag angge Yesus unggul ke pug 
tibisibag. Sum huluwon ap suwonen wan 
turuk asum wan tibisibareg 

3 Olohotma in atfareg Ele ying turuk lit, 
"Ninikni, Yahudi inap onowe suwon Hat 
welahenma hi Haptuk lahe," il laruk lit 
Orohole sahaloho ware fisibag. 

4Sahaloho ware fisibagma nin eke 
Pilatus wilip atfareg it arimano unubam 
ele uruk lit, "Aren alem siyag ane 
tirisiyon misig oho hihi fureg hit honoluk 

atmisiyen wilip hisa watminmu yet 
halihip," ibagma 

“Yesus hele alog ahele Unggulmu 
pug teg angge sum huluwon wan teg 
angge wilip atfagma Pilatusen it arimano 
unubam, "Ap tu yet hemek," ibag. 

5Ibagma imam onowesi men 
enemingmingangge men At yet hibareg 
enele hum toho uruk lit, "Tele fisiyek, tele 
fisiyek," eneg uruk latfagma Pilatusen 
te, "Aren alem siyag ane tirisiyon anden 
hihi fureg hilalug lalihipteg hiren tele 
feselihip," ibag. 

7 Ibagma Yahudi inap arimanowen 
Pilatus fam, "Musa wene haharoho 
imbibahon niren foroho lit nonoluk 
tohon ino hikit toho At war atmisi. At 
inggarehen An Allah amloho welahi 
uruken At tele fusul," uruk latfag. 

8 Ari uruk latfagma Pilatusen hol hibareg 
akol anggolo atfagma 

9 hin unggum kong turuk ibam kibareg 
Yesus fam ele uruk lit, "Hibam kema 
Hahun welahen?" ulug kapal hibagma 
Yesus ele eleg angge welatfag. 

10 Fle eleg angge welatfagma Pilatusen 
Yesus fam, "Haren an nubam Hele imin 
fug peruk lahen? Anden lole fisiyek uruk 

halug lole Hubahuk teg, ware fisiyek 
uruk halug Huwabuk teg. Ari uk hag teg 
lahi ane ari Hat hapeleg?" ibag. 

11 Ibagma Yesusen, "Pali filen hineyap 
haplep fugmu haren timin peruk ane ari 
tuk fug teg lalen. Haren turuk lahenon 
seyon turuk lahenma An hondoko hat 
hambeg Numbahik wahayon inowen 
eneg angginon tehek," ibag. 

12 Yesusen ari ibag ane fahet Pilatus 
undaman Yesus lole fesemin peruk 
latfag angge famen Yahudi inaben enele 
hum toho uruk lit, "Haren ap aru lole 
fesemihin halug ap suwon Kaisar inowen 
hat pilap habuhu. Ap ekeyen inggareg 
fahet palimu welahi peruk halug at ino 
Kaisar men seli roho wereg," uruk latfag. 

13 Tren ari urukon Pilatusen hol hibareg 
Yesus hondoholug wilip amek ibareg 
unggum kong turuk ahun hur atuk 
ambeg lehoma ino at hur atfag. Hur 
atfag ambeg ari unuk te Litostrotos, 
Ibrani enele fam Gabata, nit nenele 
fam "Helep fano roho tuwaleg ambeg" 
suwaleg latfag. 

14 Ari tibag sambil ino suburu roti sig 
elehon sono nahuk ulug tug tibag sambil 
ino mo anum pulmu weregma tibag. 

Pilatus ino hur atfareg Yahudi inap fam 
te, "Hun aru honowe suwon wereg," 
ibagma 

15 jt arimanowen enele hum toho uruk 
lit, "Il hiraho fisiyek, waroho e fam tele 
fisiyek," uruk latfag. Uruk latfagma 
Pilatusen, "Anden hit honowe e fam 
telminen uruk lahep?" ibagma imam 
onowesi arimanowen, "Nit nonowe we 
misig eneg Kaisar amu apma welahe," 
ibagma 

16 Pilatusen, "Yesus hilalug lalihipteg e 
fam teltihip," ulug og isibag. Og isibagma 
hilalug laruk lit 

17 Yesusen teltuk ahen ha rulug sili unuk 
"Ap unggul uwag silimu" walug libag. 
Sili ino Ibrani inap enele roho Golgota 
suwaleg latfag. 

18 Yesus walug libareg pulmu e fam tele 
fisibareg ap piren itano eke Inggik pikit 
fil eke Inggik hare fil tel enepfag. 

19 Tel enepfagma Pilatusen hiyag isaruk 
lit, "Yesus Nazaret ahun Yahudi inap 
onowe ino tu ulug hahare felihipteg 
Unggul palimu e fam lombog tebelihip," 
ulug hiyag isibag. 

20 Yesus telfag ambeg ari o pumbuk 
horogma telfagma Yahudi inap 

anggolowen haharehon ari kim haruk 
latfag. Hahatfahon ari Ibrani enele 
fam, Latin enele fam, Yunani enele fam 
hahatfag. 

21 Hahatfagma Yahudi inap imam 
onowesi arimanowen Pilatus fam, 
"Yahudi inap onowe ino tu ulug hahabuk 
fug, Yahudi inap onowe welahi uruk latisi 
ulug haharin," ibagma 

22 Pilatusen, "Haharihiyon ari mondabi 
hahareg lamag," ibag. 

23 Sehen seneg inap arimanowen Yesus 
e fam tele feselug Asum hilibareg hat 
tu hilamihin, an tu hilamin ibareg enebe 
uhan itanowen wal taneg hilaruk latfag. 
Sum yaron eke hulul ulug turukmen sum 
ari ahandip teg eleg angge il eneg yihik 
latfagma it arimanowen, 

24 "Kong tulteg wal taneg hulul fug, eneg 
atuk angge hik tulmu ubam lamisiyon 
inowen hilamisi," ibag. Tibag ane ari 
suwesingga atam haharoho imbibahon 
aru, "Nasum wal taneg hilarusareg sum 
yaron hulul ulug enehangge hik turusa," 
ulug imbibahon hikir amag ulug turuk 
latfag. Turuk latfag ane ari sehen seneg 
inap arimanowen turuk latfag. 

25 Ari roho turukmu Yesus isinga men 
umum men Maria Klopas uhe men Maria 
Magdala hiyap ino men Yesus telfag 
ambeg horogma unduhuk latfag. 

26 Unduhukmu Yesusen isinga men ap 
eke Yesus indi reg latfahon ino men yer 
isibareg Isinga fam Ele uruk lit, "Hina, 
hat hamloho ari wereg," ibareg 

27 Ot ino fam, "Hat hisinga ari wereg," 
ibag. O ino sambilen Ot inowen Yesus 
isinga ibam hondoko kilapfag. 

28 Mun ane man ane obog teko laha 
ulug Yesusen oluk atfagma Ele uruk lit, 
"An ik obok teg lahi," ibag. Ibag ane ari 
wene tam hahatfag ane roho amag ulug 
ibag. 

29 Kubag eke ahaluwe sihon hinanggoho 
wereg latfag. Ap arimanowen nuruhum ik 
sihon fam yuhuli fibareg fili ambiyangma 
pug tibibareg namisi ulug Yesus 
ambilikmu tung tibik lahibag. 

30 Yesus ahaluwe sihon ino nibareg Ele 
uruk lit, "Teko laha," ibag. Ari ibareg 
sat eleg atuk lit Unggul kunuk toho war 
atfag. 

31 Suburu roti sig elehon sono nahuk 
ulug wereg lit Yahudi inap Pilatus ambeg 
libareg hiyag utuk lit, "Sono su ane 

tuhukon sakan toho lahu angge re ap 
wareg aruma e fam welamusa fuhen 
unuyug sengge heheg pilap enebusa," 
ulug hiyag itfag. 

32 Hiyag itfagma sehen seneg inap 
libareg Yesus men tel enepfag inap it 
piren itano unuyug sengge ribisibareg 

33 Yesus uyug sengge rubul ulug kim 
harukmen Yesus mondabi wareg latfag. 

34 Wareg latfagma Uyug imbisibareg 
sehen seneg ahun misihen fit fam 
Umbandumu hak tibisibagma mep men 
ik men wilip atfag. 

35 At ubam ari tirikim yet hibag ahun 
inowen nilen hihi ane fahet tem toho 
uruk lahi ulug hiren oho tem toho peruk 
lamuhuben hiyag hisaruk. 

36 Tibag ane ari tam haharoho 
imbibahon aru, "At uwag misig oho 
sengge ruhup fug," ulug imbibahon ino 
hikir amag ulug tibag. 

37 Haharoho imbibahon eke tu, 
"Umbandumu hak turusa Ahun ino Ebe 
hahup," ulug imbibag. 

38 Ap misig Arimatea ahun unuk Yusuf 
Yesus ot welatfag angge famen Yahudi 
inap akolen an At ot welahi fug ulug 
awiya oko welatfag ahun inowen Pilatus 

ambeg libareg Yesus ebe wareg angge 
e famen pilabe fik lamin ulug Pilatus 
fam heng tibag. Heng tibagma Pilatus 
inowen, "Fano pilabe fik lamihin," ibagma 
watfareg Yesus ebe wareg angge ino 
lisoho pilabe fibag. 

39 Nikodemus atam Yesus ambeg 
hubanggo libag ahun ino oho watfareg 
inggila amben fanowon pingga amben 
hahon men kami amben hahon men sum 
misigmu anggin toho yunggaroho walug 
watfag. 

40 Walug watfagma it pirenen Yesus 
wareg angge amben angge arimano tag 
teberuk lit sum yanggowon hililip toho 
Yahudi inaben ap warehon kilap eneptuk 
lit turuk ane roho kilabul ulug walug 
libag. 

41 Yesus telfag ambeg horogma itano 
elehet huk toho kilabeg latfag ambeg ari 
owik ket eneg fo ribahon ap warehon 
misig oho kilapfag fuhon wereg latfag. 

42 Sono suburu roti sig elehon narukon 
fahet tug turuk sambil yoho welahe ulug 
owik ino horog tehen Yesus ebe wareg 
angge kilabul ulug kilapfag. 

20 1 Yahudi inap wene uruk sambil 

sono welatukuk ulug likiyamon 

ket sakan tirikim hubet-habet Maria 
Magdala hiyap ino Yesus kilapfag ambeg 
libareg yet harukmen helep sok latfahon 
ino elegma yet hibag. 

2 Flegma yet hibareg Simon Petrus men 
Ot Yesusen indi reg latfahon ino men 
enembeg folo-folo watfareg hiyag isaruk 
lit, "Nonowe aben owikmuwen walug 
wilip atusareg kema emberusa ulug nit 
nenepeleg toho welahe," ibag. 

3 Ari ibagma Petrus men Ot eke ino men 
Yesus kilapfag ambeg ino libag. 

4Libareg ambiyeg folo-folo libag angge 
famen Petrus ino kema embeselug Ot 
eke ino Yesus kilapfag ambeg tam libag. 

? Libareg kilap harukmen sum hililip 
tibahon ino nonggoloho kinangma 
weregma yet hibareg owik elma kibag 
fug. 

“Kuk fug angge weregma Petrus 
ino ombolim watfareg owikmu kibag. 
Kibareg kim harukmen sum ino eneg 
kinangma weregma kim hibag. 

7 Kim harukmen sum Unggulmu pug 
tibibahon ino yinggiloho weregma sum 
Ebe hililip tibahon ino men ambimu 
welatfag fug, amumu welatfag. 

8 Ot eke tam libahon ino oho ombolim 
owik elma kibareg sum arimano amu- 
amu weregma yet hibareg indimu tem 
toho ulug wenggel haruk latfag. 

9 Atam haharoho emberuk lit At ap 
warehon wereg ambehen Oluk aruhu 
ulug hahatfag ane Yesus watfag li itano 
oho wenggel haruk latfag fug anggeyen 

10 elegma yet hibareg tem Oluk aha 
pibareg Otsi piren itano inibam fil 
suhuloho libag. 

11 Tt libagma Maria ino Yesus kilapfag 
ambeg horogma unduhuk lit uba yatuk 
latfag. Uba yatuk lit owik elma ino kunuk 
toho kilap harukmen 

12 ap piren sum yanggowon wan toho 
Yesus yinggi fibag ambeg itano misig 
unggul fil misig uyug fil heriyeg lit 
weregma kilap isibag. 

13 Kilap isarukmen ap piren itanowen, 
"Nehe, hat nungge fahet uba yatuk 
lahen?" ibagma Maria inowen it unubam 
ele hiyag isaruk lit, "Nowe tuma 
emberusa angge famen hilalug wilip 
atusareg kema emberusa ulug nindi su 
ahama uba yatuk lahi," ibag. 

14 Ari ulug hiyag isibareg hebeloho 
ambol fil yet harukmen Yesus ino 

unduhuk latfag angge famen Yesus ino 
tu ulug indi anggar atfag fug. 

15 Indi anggar atfag fugmu Yesusen, 
"Nehe, ap sa yami ril wahenteg uba 
yatuk lahen?" ibag. Ibagma Maria inowen 
owik foroho ahun wahareg kapal niyaruk 
pibareg ele Ubam uruk lit, "Nikni, haren 
At lisoho emberikin halug hilalug laminen 
emberikin ambeg hiyag nimin," ibag. 

16 Ari ibagma Yesusen, "Maria," il 
larikim Marian hebeloho Yesus kilap 
hibareg Ibrani enele fam, "Rabuni," nit 
nenele roho, "Nowe," ibag. 

17 Ibagma Yesusen, "An Nikni ambeg 
uwan la fugmu haren An sen Niya fug," il 
laruk lit, "Hat nori enembeg lamihinteg 
unubam hiyag isaruk lit hir oho Hinikni 
Allah An oho Nikni Allah ambeg ketiya 
lamin ehek ulug hiyag isa lamihin," ibag. 

18 Ari ibagma Maria Magdala hiyap ino 
Yesus otsi wereg ambeg libareg Otsi 
hiyag isaruk lit, "Nonowe Yesus oluk 
ahayon yet hihimu nubam Ele uruk lit 
ari-ari ehekteg hiyag isa lamihin ehekma 
hiyag hisaruk lahi," ibag. 

19 Yahudi inap wene uruk sambil 
likiyamon o hup atfagma Yesus otsi o 
misig fam palu atfareg Yahudi inaben 

nunusulusa ulug enekolen sok laroho 
kibareg welatfag. Welatfagma Yesus it 
sehelimu watfareg unduhuk lit, "Notsi, 
hinindi se roho wereg lit yuwag toho 
welamek," ulug hi enepfag. 

20 Ari ulug hi enepfareg Ninggik 
nuwatusa ambeg tu Numbandumu 
nuwatusa ambeg tu kim hemek ulug 
Otsi unug isibag. Unug isibagma Otsiyen 
Nonowe tu tem toho waha ulug enehiyeg 
toho welatfag. 

21 Fhehiyeg toho welatfagma Yesusen 
nin eke Ele uruk lit, "Hinindi se roho 
wereg lit yuwag toho welamek. Nikniyen 
An mon Naptisi hag toho Anden oho 
ketiya hit mon heneptuk lahi," ibag. 

22 Ari ibareg Otsi unubam Ambilik ahe 
fu haruk lit, "Hit hunubam Allah hime 
fanowon og hisamin," ibag. 

23 "Aben siyag ane turukon hiren 
elehap tuhupmu Allahn oho Ambolma 
umbusuhu. Aben siyag ane turukon hiren 
unubam welamag puhupmu Allahn oho 
Ambolma umbusuk fug angge mondabi 
welaruhu," ulug hiyag isibag. 

24 Yesus otsi enembeg watfag sambil 
ino Tomas unuk eke Namiya Malik 
suwalfahon ino elegma watfag. 

25 Tomas it enembeg watfagma 
Yesus otsi winonen at hiyag utuk lit, 
"Nonowe nit nenembeg waharisimu At 
yet harukuk," ibag. Ari ibagma Tomas 
inowen, "Yesus inggikmu posiyemanggen 
watusa ambeg anden nil fam kim hahuk 
fug halug, posiyemanggen watusa 
ambeg ninggik tumen tung hahuk fug 
halug, Umbandumu fit fam watusa 
ambeg men ninggiken ki hahuk fug 
halug hiren ehebon ari fahet tem toho 
puhuk fug," ibag. 

26 Ari ibagma hup likinenam welatfareg 
Yesus otsi inibam welatfag ambeg ino 
palu roho weregma Tomas ino oho it men 
ambiyeg watfareg welatfag. Inibam sok 
laroho weregma Yesus ino watfareg it 
enesehelimu unduhuk lit, "Notsi, hinindi 
se roho wereg lit yuwag toho welamek," 
ulug hi enepfag. 

27 Hi enepfareg Tomas fam Ele uruk 
lit, "Enele si ehesa puk fug angge tem 
toho Nubam wenggel Niyaruk latmihinen 
hinggik tiya emberuk lit An ninggik haren 
yet hamihinteg hinggiken Numbandumu 
tung Niyimin," ibag. 

28 Ari ibagma Tomas inowen Yesus fam, 
"An Nikni Allah, an Nowe," ibag. 

29 Ari ibagma Yesusen, "Haren An 
neyehenteg tem toho peruk lahen. It 
An niyaruk eleg angge famen tem toho 
peruk inap arimano fano," ibag. 

30 Poholmonen turuk ane Yesusen 
anggolo Otsi iniline tibag angge famen 
wene aru fam hahareg eleg. 

31 Tuman hahareg lit werehon hiren 
tem toho hinindi wenggel haruk lit Allah 
amloho Yesus ino Mesias wereg ulug 
tem peruk lit At unuk fam honoluk 
welamuhup ulug hahatuk lahi. 

2 1 1 Welatfagma misihim Yesus ik 
Tiberias yenggelehon ayegma otsi 
weregma ebenam atfag ane aru: 

2Ik yenggelehon ayegma welatfag 
inap arimano ununuk te Simon Petrus 
men, Tomas unuk eke Namiya Malik 
suwalfahon ino men, Natanael Galilea 
kinang famon o pumbuk Kana ahun ino 
men, Zebedeus umaliki men, Otsi winon 
piren men welatfag. 

3 Welatfareg Simon Petrus inowen ori 
fam, "An ikan warik lamin," ibagma 
oriyen, "Nir oho hat men ambiyeg lul," 
ibag. Ari ibagma kou fam kibareg laruk 
latfag angge famen hup ino sambil ikan 
misig oho wat tibag fug. 

40 sakan turukmu itano Yesus ik 
ayegma unduhuk latfag angge famen 
Otsiyen tu nit Nonowe ulug onoluk atfag 
fug. 

5 Onoluk atfag fugmu Onoweyen te, 
"Numalikisi, hiren naruk angge tot foroho 
lahep ano," ibagma iren te, "Eleg," ibag. 

6 Eleg ibagma Yesusen it unubam, 
"Ikan watuk asum hininggik pikit filen 
ik ahummu pilaplihipmu naruk angge 
hiyahalihip," ibag. Ibagma ikan watuk 
asum ino pilapfagma ikan anggolo yuhar 
atfareg angginen sum lisuk fug teg 
latfag. 

7 Lisuk fug teg latfagma Yesus ot indi 
reg latfahon inowen Petrus fam, "At tu 
nit Nonowe," ibag. Nonowe tu urukmu 
hol hibareg Petrus ino abiye welatfag 
angge sum wan tibareg hik toho ik 
ahummu wambibag. 

8Otsi winon arimano ik ayeg horog 
tegma welatfag angge (seratus meter) 
kou famen ik ilanma waharuk lit ikan 
anggolo yuhar atfag asum ino Iisil 
waharuk latfag. 

9Ik ilanma watfareg yet harukmen 
indok munggalegma ikan men suburu 
roti men sahali regma yet hibag. 

10 Yet hibagma Yesusen otsi hiyag 
isaruk lit, "Ikan ket warehebon arimano 
tot ulug maniyek," ibag. 

11 Tbagma Simon Petrus ino kou 
fam lahibareg ikan yuhar atfag asum 
ino lisoho ilanma imbik libareg kim 
harukmen ikan suwon teng-teng angge 
(seratus lima puluh tiga ekor) yuhar 
atfag angge famen sum ino tararag tibag 
fug. 

12Yesusen otsi unubam Ele uruk 
lit, "Nori, suburu nulen maniyek," 
ibag. Yesusen ari ibagma Otsi itano 
inindimuwen tu Nonowe ulug onoluk 
atfag angge famen misihen oho ambong 
se roho Hat sa ulug kapal ha fug teg 
latfag. 

13 Kapal ha fug teg latfagma Yesus it 
enelukema in atfareg suburu roti kuroho 
og isibareg ikan oho kong toho og isaruk 
latfag. 

14 Yesus war atfareg Oluk atfag sambilen 
ik Tiberias ayegma Otsi weregma inam 
atfag ane aru inggik hinahaneg angge 
inam atfag. 

15 Suburu nibareg Yesusen Simon Petrus 
fam, "Simon, hat Yohanes amloho, it 
winon arimanowen An fahet inindi we 

tot Nasugmu haren eneg An fahet hindi 
anggen toho wenggel haruk lahen?" ulug 
kapal hibagma Petrusen te, "Yu Nowe, 
anden Hat nindi anggen teg lahi ane Hat 
holuk," ibagma Yesusen te, "Nambohom 
domba fer enesug laruhun," ibag. 

16 Ibareg Yesusen inggik pireneg angge 
eke kapal haruk lit, "Simon, hat Yohanes 
amloho, haren An hindi Nasug lahen?" 
ibagma Petrusen, "Yu Nowe, anden nindi 
Hasug lahi ane Hat holuk," il larikim 
Yesusen te, "Nambohom domba fer 
enesug laruhun," ibag. 

17 Ibareg inggik hinahaneg angge kapal 
haruk lit, "Simon, hat Yohanes amloho, 
An fahet haren hindi Nasug lahen?" 
ibagma inggik hinahaneg angge hindi 
Nasug lahen ulug kapal neyehek pibareg 
indi anggin atfagma Yesus fam ele uruk 
lit, "Nowe, mun ane man ane Hat holuk 
teg lahenon anden Hat nindi Hasug lahi 
ane Hat holuk," ibag. Ibagma Yesusen, 
"Nambohom domba fer enesug laruhun," 
ibareg, 

18 "Hat kabini reg lit sum hamu wan 
talug lamin peruk latikin ambeg eneg 
laruk latikin angge re hat sabal aruhun 
li ap winonen sum wan habuhupteg 

hinggik seneko lamin fug puhun ambeg 
hondog haplug lahup. Ari tem toho 
hubam uruk lahi," ibag. 

19 Ibag ane aru Petrus ke roho war atuk 
lit nangginoho Allah wel tuhu ulug hiyag 
itfag. Ari obog toho hiyag itfareg Petrus 
fam, "An nombolim laruk lamin," ibag. 

20 Petrus ino ambol fil hebeloho yet 
harukmen Yesus ot indi reg latfahon 
ino onombolim waharukmu yet hibag. 
Ot ino it suburu ambiyeg naruk latfag 
sul ino Yesus iraham heriyeg latfahon 
inowen Yesus kapal haruk lit, "Nowe, Hat 
huwabukag ulug huruwe lamisiyon ari sa 
fahet ehen?" ulug Yesus kapal hibahon 
ino waharukmu yet hibag. 

21 Waharukmu yet hibareg Petrusen 
Yesus kapal haruk lit, "Nowe, at tu ubam 
aben nungge ane tuhup," ibagma 

22 Yesusen, "An waruhuk li at oluk 
weregma waruhuk peruk lahi halug ari 
haren tuhun ane fug. Hat te we An 
nombolim laruk lamin," ibag. 

23 Yesusen ibag ane ari fahet Otsi 
arimanowen Ot aru war aruhu fuhon 
fahet ehek uruk latfag. Yesusen Petrus 
fam ibag ane ari, "At aru war aruhu fug," 
ulug Yesusen ibag fug. Yesusen ibag ane, 

"An waruhuk li at oluk weregma waruhuk 
peruk lahi halug ari haren tuhun ane 
fug," ibag. 

24 Yesusen obog toho turuk latfag 
ane arimano Ot aruwen ilen hibareg 
haharoho emberisimu tem toho 
haharoho emberisiyon ulug nit nonoluk 
atisi. 

25 Yesusen mun ane man ane anggolo 
turuk latfahon wereg angge famen obog 
toho arimano tor aneyet su aneyet 
hahatlepman hahen kinang tu fam 
emberuk ambeg wirim alep fug, mondabi 
keleg alep. 


Kisah Para Rasul 


1 Teofilus nare, Yesusen wene hiyag 

isaruk lit mun ane man ane turuk 
latfareg At ino poholma lahibahon 
fahet atam suwesingga haharoho 
humbaharikik. 

2 At uwan poholma lahuk fugmu Allah 
hime fanowon Ubam weregma Otsi 
mumal enepfahon arimano fam hiren 
mun ane man ane ari-ari turuk lamuhup 
ulug hiyag isibag. 

3 At ware fisibagma Oluk atfareg An 
noluk atikik ane Notsiyen niyalusa ulug 
poholmonen turuk ane anggolo Otsi 
iniline turuk latfag. Allah ap obog toho 
Inikni aruhuwon fahet hiyag isaruk lit 
Notsiyen niyalusa ulug inam aheg hirag 
aheg turukmen hup teng misig nubam 
hilag nuwalen (empat puluh hari) atfag. 

4Misihim Yesus otsi men suburu 
ambiyeg naruk lit, "Nele hiyag hisamin," 
ibareg, "O Yerusalem aruwen wilip 
amuhup fug. An Nikniyen og hisahuk 
irisiyon Anden hiyag hisarikikon ino yet 
teg lit welamuhup," ulug hiyag isibag. 


KISAH PARA RASUL 1.5-10 2 


3 "Yohanes inowen ap ikma pilap 
eneptuk latisi angge re hir oho tot 
welamuhupmu Allahn hime fanowon og 
hisahu," ibag. 

6 Ari ibagma Yesus otsi At men palu 
roho welatfahon arimanowen, "Nonowe, 
Allah hime fanowon og nisahu sambil ino 
o Israel tot teg laheyon Haren suwap 
tuhunen ehen ano?" ulug umung hibag. 

7Umung hibagma Yesusen, "O Israel 
aru su aruhu sambil ino hit honoluk am 
fug teg lahep, we Ninikni inggareg ine 
reg lit werehon inowen eneg Oluk teg lit 
wereg," ibag. 

8 "Allah hime fanowon hunubam wambik 
waruhureg hinineyap henebuhumu o 
Yerusalem aruma men o Yudea aruma 
men o Samaria obog toho men o pumbuk 
munon-manon indit-indit werehon men 
hiren An nawene ap hiyag isaruk 
lamuhup," ibag. 

9Yesusen obog toho hiyag isibareg 
turukmen Allahn Yesus poholman lisoho 
wibagma hinan hililip turukmu Otsiyen 
yet hibag. 

10 At poholma laharukmu Otsiyen lahap 
harukmen ap piren sum yanggowon 

wan tohon iniraham unduhuk latfahon 
itanowen 

11 jt unubam enele hiyag isaruk lit, "Hit 
Galilea hinap poholma nungge fahet 
lahap haruk lit welahep. Yesus ino hit 
hunumbahalug Allahn poholman lisoho 
warukmu yet hehebon aru fobik wambik 
waruhuwon oho laharukmu yet hehep 
hag toho wambik waruhu," ulug Otsi 
hiyag isibag. 

1? Hiyag isibagma otsi arimano punu 
unuk Zaitun ino famen suhuloho o 
Yerusalem watfag. Punu ino Yerusalem 
horog toho wene uruk sambil la hag teg 
ambeg horogma welatfag. 

13 Suhuloho Yerusalem watfareg inibam 
welatfag ambeg ino hinawi lahibareg palu 
roho welatfag. It welatfahon arimano 
ununuk te: Petrus men Yohanes men, 
Yakobus men Andreas men, Filipus men 
Tomas men, Bartolomeus men Matius 
men, Alfeus amloho Yakobus men, 
Simon Zelot ahun ino men, Yakobus 
amloho Yudas men it arimano welatfag. 

14 Tt arimano inindi misig toho wereg lit 
likiya hupmu sembahyang uk oho lit palu 
atuk latfag. Palu atuk latfahon arimano 

hiyap winon men Yesus isinga Maria men 
Otsi yuhon oho palu roho welatfag. 

15 Misihim ap teng-teng angge (seratus 
dua puluh orang) palu roho welatfag 
sambil ino hun Petrus ino ori arimano 
sehelimu in atfareg ele uruk lit, 

16 "Nori, Daud ino Allah hime fanowon 
ubam atfagma suwesingga haharoho 
imbibahon ino hikir amag ulug Yesus 
senebukag pibareg Yudas inowen Yahudi 
inap hondog eneptug waharisi. 

17 At ino nit nenere roho wereg lit yabuk 
Nonoweyen hiyag nisarukon ambiyeg 
wituk latukuk. 

18 Yudas inowen siyag ane tirisiyon 
ino fahet onggo og utuson ino fam 
yabuk fahet kinang eke onggo paltisireg 
witukmen mako wamburuk lit ahum pul 
ke pilang tirisireg al pulala roho wilip 
atisi. 

19 Ari tirisi ane fahet Yerusalem inap 
obog tohowen onoluk atisimu it enele 
fam kinang ino unuk Hakal-Dama, nit 
nenele roho 'Ap mep wambirisi ambeg' 
suwaltusa. 

20 Mazmur wene fam haharoho 
imbibahon te, 'At ino ibam oboluk 
aruhumu ap eke ubalma kuhu fug, 

aren turuk latisi ane ap winon inggikmu 
aruhu,' ulug haharoho imbibag. 

21 Nonowe Yesus nit men weregma 
likiya hupmu nenembeg waharukmu 
ambiyeg welatukukon arimano misig nit 
min welamuhuken yami rulteg hiyahul. 

22 Ap hiyahulon ari Yesus oluk atisi ane 
fahet let toho hiyag isaruk lamuhuken 
Yohanesen ap ikma pilap eneptuk li 
itanowen nit men atisireg weregman 
eneg Yesus nit nunumbahalug poholma 
laharukmu oho harisiyon eneg yami rul," 
ibag. 

23 Petrusen ari ibareg ap piren ununuk 
te Yusuf men Matias men unduhuk 
fisibag. Yusuf ino unuk eke Barsabas, 
unuk eke Yustus uruk latfag. 

24 Unduhuk fisibareg it obog toho 
arimanowen sembahyang uruk lit, 
"Ninikni Allah, Haren ap obog toho 
inindimu Holuk teg lahenma it piren tiya 
fahet Anden mumal tihiyon tu ulug hiyag 
nisimin. 

25 Yudas inowen turuk latisi ane lin 
isarisireg ebe oho war atuk ambeg 
larisimu at ubalmangge wene hiyag 
isaruk laruhuwon fahet Haren hiyag 
nisimin," ulug sembahyang ibag. 

26 Sembahyang ibareg eneg atuk angge 
hik tibagma Matias ubam eneg atfagma 
Otsi nanggoloben eneg welatfag angge 
famen nisanggowon alindik teg latfahon 
ino ubalma atfag. 

2 ' Yahudi inaben roti sig elehon naruk 

latfag sali hup teng piren (lima puluh 
hari) welatfag sul ino (Pentakosta) horog 
atfagma Yesus ubam wenggel haruk 
latfahon arimano misigmu palu roho 
wereg latfag. 

2 Palu roho weregman pohol filen siyelu 
aplohok humon hag toho watfareg o it 
welatfag ambeg ino fu ruruk latfag. 

3Fu rurukmu ap arimano ununggul 
wal taneg indok ambulpul hag angge 
weregma mililang turuk latfag. 

4Allah hime fanowon indok ambulpul 
hahon ino unubam atfagma hime 
fanowon inowen onolukap enepfag hag 
toho enele amu-amuwon fam wal taneg 
hiyag isaruk latfag. 

> Ari tibag sambil ino Yahudi inap 
Allah fam wenggel haruk inap yali 
fil welatfahon hubula fil welatfahon 
indit-indit werehon o Yerusalem tam 
watfareg yug toho welatfag. 

6 Siyelu aplohok humon ino hol hibareg 
ap anggolo palu arik watfareg hol 
harukmen Yesus otsi arimanowen hiyag 
nisarukon nit nenele wal taneg wereg 
angge famen holtuk laheyon arimano 
nangginoho uruk ulug inindi su atfag. 

7 Yuk lagmag ibareg yihi uruk lit, "It 
obog toho enele uruk inap aruma Galilea 
inap eneg fug ano? 

8 Nit nenele wal taneg uruk lahe angge 
famen nangginoho iren nit nenele roho 
urukmu holtuk lahe? Nit ninibam wal 
taneg welaheyon te: 

9 Partia ninap, Media ninap, Elam 
ninap, Mesopotamia ninap, Yudea ninap, 
Kapadokia ninap, Pontus ninap, Asia 
ninap, 

10 Frigia ninap, Pamfilia ninap, Mesir 
ninap, Kirene horogma Libia ninap, 
Roman waharukuk ninap, 

11 Yahudi ninap yuhon men, Yahudi 
ninap amuhuk ulug waharukuk ninap 
men, Kreta ninap, Arab ninap wereg 
lit nenele wal taneg uruk ninap welahe 
angge famen alem suwon Allahn turuk 
latisi ane hiyag nisarukmu holtuk lahe," 
uruk latfag. 

12 It obog toho arimano enekolen yuk 
lagmag ibareg it-it enele sahaltuk lit, 
"Nungge ane unubam ahama uruk?" ari 
urukmu 

13jt winonen te, "Ik anggur ahaluwe 
olokon nenggesareg nenek turuk lit 
uruk," ulug abilir eneptuk latfag. 

14 Abilir eneptuk latfagma Petrus ino 
Otsi nanggoloben itano men in atfareg 
ele hi roho uruk lit, "Yahudi hinap nori, 
Yerusalem hinap nori, anden hiyag 
hisaminon aru hit obog tohowen holeg 
lamok. 

15 Hiren uruk lahebon ari hag toho ap 
aruma nenek turuk lit uruk eleg. Ketiya 
mo ket lahik waharukmu likiya welahe. 

16 Tren uruk ane aru re wene hiyag 
isaruk latfag ahun Yoel inowen Allahn 
hiyag utukmu haharoho imbibahon hikit 
toho uruk. 

17 Hahatfag ane aru re: 'Mo lahik 
waharukon mondabi kobog uhu sambil 
Nahime fanowon ap obog toho unubam 
pilabik waruhuk ulug Allahn ketiya 
hiyag nitisi. Hunumalikisi ap umaliket 
hilani umaliket nei fulu roho wahup. 
Ap kabiniyonen fobik aruhu ane yet 

hahupteg onoluk aruhu. Ap sabalon nei 
famen onoluk aruhu. 

18 Namingmingangge abet hiyabet ari 
sambil eneg Nahime fanowon unubam 
pilabik waruhukmu it nabi hag toho 
wereg lit Nawene hiyag isaruk lamuhup. 

19 Poholma leman enehangge tuhukmu 
kinangma tuma oho siyengge umbuhuk. 
Indok hubu muhul mondotuk laruhureg 
indok ambulpul wilip aruhumu ap 
enemep inam aruhu. 

20 Allah aliliyangge roho waruhuwon 
horog tegma tuhu ane mo il hik aruhu, 
pikalem hulu atuk lit il mep hag aruhu. 

21 Ap sa Allah unuk uruk lit Nikni 
urukon eneg war am fug angge mondabi 
oluk welaruhu,' ulug Yoelen haharoho 
imbibag. 

22 Hit Israel hinap nori, anden iminon 
tu holeg lamok: Yesus Nazaret ahun 
fano ane eneg turuk laruhu ulug Allahn 
ineyap tirisireg At hiyag Utukmu hit 
sehelimuwen turuk latisi ane ari hit 
honoluk. 

23 Allahn ware fesuhup pibag ane hikit 
toho hiren senetikipmu Allah unuk 
enepeleg inaben e fam teloho ware 
feserusa. 

24 War arik oho lit sat haruk lit lisag 
anggolo wambirisiyon Allahn puhun 
turuk lit war atuk ambeg ino mondabi 
welam fug tehen Olukap tirisi. 

25 Hun Daud inowen At fahet haharoho 
imbibag ane tu, 'Nikni ninggik pikit fil 
werehen likiya hupmu yet haruk lit yuk 
lagmag uruk lahi fug. 

26 An Nikniyen fet nasugmu nindi yuwag 
toho wereg lit nambilik famen Nikni wel 
turuk lit nahiyeg toho welahi. 

27 Haren mumal tarikinon ino 
kinangman filik tuhu rohon nahime ap 
war atuk ambeg numbahakun fug. 

28 Noluk welaruhuken Haren 
kebunggalem fanowon hiyag nitikinmu 
an Hat halukema weregma nahiyehap 
naptuk laruhun.' 

29 Nori, ninikni Daud ino fahet anden 
hit hunubam fag toho hiyag hisamin. At 
war atfagma owikmu kilapfag ambeg ino 
ketiya niren oho haruk lahe. 

30 Daud ino wene hiyag isaruk latfag 
ahun weregma Allahn ubam sali uruk 
lit, 'Hat humalikisiyen ondohowonen 
enderuhuwon misig hubalma heriyeg 
laruhu,' ulug hiyag itfag. 

31 Ari ulug hiyag itfagma Dauren ibag 
ane aru, 'Nebe kinangman filik tuhuk 
tohon ap war atukon wereg ambeg 
welamag ulug numbahakun fug,' ibag 
ane aru ubalmangge Mesias ino Allahn 
Olukap tuhu ane oluk atfagma ibag. 

32 Yesus aru Allahn Olukap turukmu nit 
obog tohowen harukuk. 

33 Olukap tirisimu Allah inggik pikironen 
At lehoma unduhuk feruk lit Allah 
hime fanowon sali ibahon ino Ubam 
emberisimu Aren pilabik wahama 
hinisanggo fam holehepteg hinilen yet 
haruk lahep aru. 

34 Hun Daud ino poholma lahibag fug. 
Inggarehen ibag ane aru: 'Nikni Allahn 
an Nikni fam Ele uruk lit, 

35 Hat men seli roho werehon Huyug 
ahongge umbuhuken Ninggik pikit fil hur 
arik ma; 

36 Allahn amloho Yesus hiren e fam 
teloho ware feserikibon ino Honowe 
Mesias amag ulug palimu unduhuk 
ferisiyon fahet hit Israel hinap obog toho 
honoluk amag," ibag. 

37 Petrusen ibag ane ari iren hol hibareg 
inindi anggin anggolo hibareg Petrus 
men Yesus otsi winon men kapal isaruk 

lit, "Nori, niren nanggintuk lamuhuk," 
ulug kapal isibag. 

38 Kapal isibagma Petrusen te, "Siyag 
ane turuk lahebon embeselihipmu niren 
Yesus unuk fam ikma pilap henebulmu 
Allahn oho siyag ane turuk lahebon 
Ambolma embeseruk lit Allah hime 
fanowon og hisahu. 

39 Allahn sali ibahon hit men 
hunumalikisi men ap yatma werehon 
obog toho men Allah indiyen wol 
eneptukon fahet eneg sali palfag," ibag. 

40 Ele winon anggolo hiyag isibareg 
komo eneptuk lit, "Siyag ane turuk inap 
sehelimu welahepma Allahn fanowap 
henebuhuwen henembol yig isalug 
maniyek," ulug hiyag isibag. 

41 Petrusen wene hiyag isarukmu 
holfahon arimano ikma pilap neneplihip 
ulug watfahon arimano enebe teng-teng 
angge (tiga ribu orang) watfagma ikma 
pilap eneptuk latfag. 

42 Pilap eneptuk latfagma Yesus otsiyen 
wene hiyag isarukmu likiya hupmu holtuk 
lit inindi misig atfagma sembahyang 
uruk lit suburu kuroho naruk lit palu atuk 
latfag. 

43 Yesus otsi arimanowen poholman 
turuk ane anggolo turukmu yer isibareg 
aben tuk fug teg ane turuk ulug ap obog 
tohowen yihi uruk latfag. 

44 Ap obog toho Yesus fam inindi 
wenggel haruk latfahon arimano inindi 
misig atfagma haren tohon anden tohon 
ulug alem haluk fug anggeyen we niren 
tohon eneg wereg peruk latfag. 

45 Ininggikmu enenggengge werehon 
arimanowen ap winon fam ayeg waroho 
wibareg wibag angge arimano ap 
ininggikmu elehon og isa rehon eneg 
fibir eneptuk latfag. 

46 Likiya hupmu inindi misig wereg lit 
Allah wene fahet o wene uruk ibam palu 
ruruk latfag, inibam wal taneg suburu 
kuroho nul ulug palu ruruk lit inindi fano 
roho enehiyeg toho wereg lit 

47 Allah wel turuk latfag. It unubabut 
fano ane turuk ulug ap obog tohowen 
enehiyeg toho yer isaruk latfag. Enehiyeg 
toho yer isaruk latfagma Ninikni Allahn 
likiya hupmu ap wene holtukon anggolo 
amag ulug ap winon oho hondog eneptuk 
latfag. 

2 1 Misihim sambil mo haya ririkim 
sembahyang wina sambil uruk 

hag toho Petrus men Yohanes men 
sembahyang ul ulug Allah ibam libag. 

2Larukmen ap misig uyug siyag angge 
indag tibagma oriyen paya roho imbik 
watfag. Ap uyug siyahon ino Allah ibam 
kuruk inap unubam uang heng eneptuk 
laruhu ulug oriyen likiya hupmu paya 
roho sok unuk "Fanowon" iraham imbik 
waharuk latfag. 

3 Ap uyug siyahon inowen Petrus 
men Yohanes men Allah ibam kul ulug 
waharukmu yer isibareg uang tot og 
nemek ulug heng enepfag. 

“Petrus men Yohanes men it itanowen 
at kim hibareg Petrusen at ubam ele 
uruk lit, "Nare, nit yet nisimin," ibagma 

3 ap uyug siyahon inowen an og numusa 
angge tot wereg ulug it kilap enesug 
latfag. 

6 Kilap enesug latfagma Petrusen te, 
"Mun angge man angge fano-fano angge 
hat 0g humon te wereg eleg, we werehon 
eneg hat og humul. In atug laruk lamin. 
Yesus Kristus Nazaret ahun ino Unuk fam 
ari hiyag hutuk lahi," ibag. 

7 Ari ibareg Petrusen at ino inggik 
pikit fil lisoho unduhuk fibag. Unduhuk 
fibagma ap ino uyug ine atfareg uyug 

umanggen wirik atfagma in atfareg la 
hag teg latfag. 

SLa hag teg latfagma it men ambiyeg 
Allah ibam kuruk lit ahiyehen si ril laruk 
lit Allah wel turuk latfag. 

9 At uyug fano atfareg laruk lit Allah wel 
til larukmu ap obog toho arimanowen at 
yet hibag. 

10 Yet hibareg at uyug siyag teg lit sok 
unuk "Fanowon" iraham wereg lit ap fam 
uang heng eneptukmu harukukon ino tu 
ulug yet hibag. Yet hibareg nangginoho 
uyug fano aha ulug yihi ibareg enekol 
haruk latfag. 

11 Ap uyug fano atfahon ino Yohanes 
men Petrus men ambiyeg larukmu 
yer isibareg ap anggolo arimanowen 
yihi nenekolen-e uruk lit o misig wirig 
latfahon unuk Salomo ino fam Petrus 
men kibag ambeg ino palu arik kuruk 
latfag. 

12 Kuruk latfagma Petrusen ap anggolo 
arimano yer isibareg ele uruk lit, "Hit 
Israel hinaben ap aru fam tehe ane fahet 
henekolen yihi ulug nungge fahet uruk 
lahep? It ininggareg inindi inine fam 
ap aru fanowap tehesa peruk lit kilap 
nisaruk lahep? 

13 Nunumbasi Abraham Ishak Yakub 
Inikni Allah inowen Amingmingangge 
Yesus lehoma emberisi. At ino hiren 
Pilatus og irik larikipmu aren lole fesemin 
irisi angge famen hiren un ane At ubam 
lombog tirikip. 

14 Allahn mumal tarisiyon fanowon tem 
toho uruk Ahun ino fahet ninirim irikipteg 
siyag ane til noruk lit ap unusuruk latisi 
ahun ino lol nisimin irikip. 

15 Mondabi onoluk wereg ane alem 
senetuk Ahun ino hiren ware feserikipmu 
Allahn ap war atukon wereg ambehen At 
ino Olukap tirisi. Ari tirisi ane niren yet 
harukukteg hiyag hisaruk lahe. 

16 Ap hiren haruk lahebon aruwen Yesus 
unuk fahet wenggel hehekma At unuk 
ari famen ap aru uyug ineyap tehek. At 
ubam wenggel hehek ane ariyen ap aru 
hit henelukeman fano aha," ibag. 

17 "Nori, honowesiyen turuk latusa 
ane men hiren turuk latikip ane men 
henepelehen ari roho turuk latikibon ari 
an noluk. 

18 Mesias Allahn monde fik waruhuk 
ibahon ino aben wabuhup ulug Allahn 
tam wene hiyag isaruk latfag inap 
arimano hiyag isibagma haharoho 

imbibahon hikir amag ulug Allah 
indimuwen perisi. 

19 Ari fahet siyag ane turuk lahebon 
Allahn ambolma embesemisiyen hinindi 
fano roho wenggel hemek. 

20 Nikni Allahn ap kinangmon inindi 
sakowap enebuhuk ulug Yesus fahet tu 
Mesias aruhu ulug tam unduhuk fibahon 
ino hunubam monde fuhu. 

21 At ino poholma weregman eneg 
Allahn tam ap wene hiyag isaruk latfag 
inap hiyag isibagma haharoho imbibahon 
hikit toho mun angge man angge Allahn 
kerap tuhu. 

22 Atam Musan hiyag isaruk lit, 'An hag 
toho wene hiyag hisaruk laruhu ahun eke 
Hinikni Allahn hit henere misig unduhuk 
fuhu. Unduhuk fuhumu At inowen mun 
ane man ane hiyag hisarukon hiren 
holtuk lamuhup. 

23 Ap san wene hiyag isarukon ino 
holtuk laruhu fug halug at ino ori 
sehelimuwen longgo uhu.' 

24 Ap atam wene hiyag isaruk 
latfahon hun Samuel famen ak tibareg 
ombolimonen oho ketiya teko laruk ane 
it tam onoluk atfareg fag toho hiyag 
isaruk latfag. 

25 Atam wene hiyag isaruk latfag 
inap unumalikisi hit welahep. Allahn 
Abraham fam Ele hiyag utuk lit hit 
hunumbusagsi unubam sali ibahon tu, 
'Ap obog toho kinangma werehon hat 
humbusagsi hi enebuhubon Anden it 
fanowap enebuhuk,' ulug sali ibag ane 
aru hit hunubam atisi. 

26 Hiren siyag ane turuk lahebon 
umbusuhupmu Aren hi henebuhu 
ulug Allahn amingmingangge unduhuk 
ferisiyon ino atam hit fahet monde 
ferisi," ulug Petrusen hiyag isibag. 

4. ' Petrus men Yohanes menen ap 

anggolo wene hiyag isarukmen imam 
inap men Allah ibam foroho latfag inap 
onowe suwon men Saduki inap men it 
enembeg waharuk latfag. 

2 Waharuk latfagma Petrus ha Yohanes 
ha itanowen Yesus oluk atisi hag toho 
ap warehon onoluk amuhup ulug ap 
anggolo hiyag isarukmu hol hibareg ap 
watfahon arimanowen onolok anggolo 
haruk latfag. 

3 Onolok anggolo hibareg it piren itano 
ininggik hele waroho ap siyag ane 
turukon kilap eneptuk ambeg o penjara 

kilap enepfag. O hup atfagma sono alem 
kong tuhuk ulug kilap enepfag. 

4Kilap enepfag angge famen ap 
anggolo arimanowen Yesus otsiyen hiyag 
isarukon fahet tem toho hiyag nisaruk 
ulug holtuk latfahon arimano ap eneg 
teng-teng angge teng fuwaben (lima 
ribu orang laki-laki) arimano welatfag. 

> Welatfagma noholug likiyamon Yahudi 
inap onowesi men iniknisi ap suwon 
men Musa wene onoluk inap men imam 
onowesi ap suwon Hanas men Kayafas 
men Yohanes men Aleksander men imam 
onowesi suwon unumalikisi winon men o 
Yerusalemen unggum kong tul ulug palu 
ribag. 

6 (4:5) 

7 Palu ribareg Petrus men Yohanes men 
itano hondog eneplug watfagma ap 
anggolo palu ribag ambeg welatfag inap 
arimanowen it unubam kapal isaruk lit, 
"Ap sa ine fam ap sa unuk fam hiren til 
noruk lahep?" ulug kapal eneptuk latfag. 

8 Petrus ubam Allah hime fanowon 
weregma umung enepfahon ino fahet 
in atfareg hiyag isaruk lit, "Hiren ap ki 
enesug lahebon men niniknisi welahebon 
men nori! 

9Yoho ap uyug siyahon eke let teheyon 
ari fano ane tehe angge famen hiyag 
nisawag ulug umung neneptuk lit ap 
sa ine fam ap ari fanowap tehep ulug 
nunubam umung nesehep," ibag. 

10 "Hit Israel hinap men ap obog toho 
welahebon honoluk amag. Yesus Kristus 
Nazaret ahun ino Unuk fam til noruk 
lahe. At ino hiren e fam teloho ware 
feserikip angge famen Allahn ap war atuk 
ambehen nin Olukap tirisiyon inowen ap 
aru fanowap tehekma hit henelukema 
unduhuk lit wereg," ibag. 

11 "Yesus ino helep elehet waruk inaben 
helep tu siyag ulug hik isaruk hag toho 
hiren hik isarikip angge famen At hiren 
hik isarikibon ino helep ubule yag atisi. 

12 Ap kinangmon fanowap eneptuk ane 
At ino famen eneg fano atuk. Pohol 
atogman atogma ap eke unuk fam nit 
fanowap nenebuk hahon eke At unuk 
hag toho suwalehon te wereg eleg," 
ibag. 

13 Ari ibagma ap enele sahaluk oho 
palu atfahon arimanowen Petrus men 
Yohanes men fahet inindi anggar atuk 
ane milaluk fug angge enepeleg toho 
welatusa angge famen enembong se 

roho hiyag nisaruk ulug yihi uruk latfag. 
Yesus men ambiyeg laruk latuson it tiya 
ulug onoluk teg latfag. 

14 Ap uyug fano atfahon ino it iniraham 
unduhuk latfagma yet hibareg niren 
unubam ul fug ulug enele eleg angge 
welatfag. 

15 Welatfareg hit selma lalihip ulug 
hiyag isibagma enele uruk ambeg ino 
embeselug wilip atfagma it enemu enele 
sahaltuk lit, 

16 "Ap ariya unubam niren nungge ane 
hiyag usul? Ap piren ariyan aben tuk fug 
teg ane turusama Yerusalem inap obog 
toho onoluk atisimu niren awiya wa fug 
teg lahe. 

17 Iren ak teberusa ane ap anggolowen 
holuhupmu su aruhu rohon ap ariya per 
eneptuk lit ap misig fam oho Yesus unuk 
uruk lit hiyag isa fug ulug nenele ine 
roho komo enebul," ibag. 

18 Epele ibareg it piren itano fam 
kik maniyek ulug wol enepfareg, "Ap 
unubam henele uruk lit Yesus unuk we 
tem toho hiyag isa fug," ulug komo 
enepfag. 

19 Komo enepfagma Petrus men 
Yohanes menen te, "Hininggarehen 

hinindi wenggel hemek: Hit henele apma 
welamul ano, Allah ele apma welamul 
ano? Allah olohotma tul pehep ane 
nunggeyon fano peruk lahep? 

20 Ninisanggo fam holtukukteg ninilen 
oho yet harukuk ane ari ap hiyag isa fug 
anggeyen welahe ha fug teg," ibag. 

21 Ari ibagma enele ine roho Yesus otsi 
itano komo enepfareg lalihip ulug wilip 
enepfag. Yesus otsiyen ap hihitfag ane 
ino yet hibareg ap anggolowen Allah wel 
turuk latfagma ir oho enekolen unggum 
kong tul pibag ane ino imbisibag. 

22 Ap uyug siyahon fanowap tibahon 
ino indag tibag sali mo ilig am wirig am 
turukmu teng misig nubam hilag (empat 
puluh tahun) atfagma welatfag. 

23 Petrus men Yohanes men lalihip ulug 
wilip enepfagma onori enembeg libareg 
imam onowesi men iniknisi ap suwon 
menen nit nunubam ari-ari ehesareg 
komo nenebehesa ulug onori hiyag 
isaruk latfag. 

24 Hiyag isaruk latfagma onoriyen hol 
hibareg it ambiyeg mangno roho Allah 
wel turuk lit, "Ninikni, Haren pohol men 
kinang men ik men mun angge man 
angge obog toho Haren wal tirik inag. 

25Hat hime fanowon ino 
Hamingmingangge ninikni Daud 
ubam weregma Hawene ubam emberik 
inahon aren hiyag nisibahon tu, 'Ap 
kinangma werehonen nungge fahet 
ngik-ngog turuk? O pumbuk wal toho 
werehonen alem elegman nungge fahet 
saplangge yami ruruk? 

26 Ninikni Allah men Aren mumal 
tarisiyon men tog abul ulug kinangma ap 
suwon welahe perukon arimano onowesi 
menen sehen inggila saloho wep turuk lit 
wereg.' 

27 Ari hag toho Hamingmingangge Yesus 
fanowon Haren mumal tarikinon ino 
min tog abul ulug Herodes men Pontius 
Pilatus men o pumbuk wal taneg wereg 
inap men Israel inap men o pumbuk aru 
fam palu rurusa. 

28 Palu rurusa inap arimanowen tuhuk 
peruk ane Hat hinggik ineyon inowen 
atam tuhuk perik inahon hag toho turuk. 

29 Ninikni, ap aruman ketiya nit 
nenebug uruk lit pet neneptukmu 
Haren yet nisimin. Niren Hat hawene 
nenele ine roho hiyag isaruk lamuhuken 
Hamingmingangge welaheyon aruma 
ninineyap nenebin. 

30 Hat hinggik fam let nenepmihinmu 
Hamingmingangge Yesus unuk fanowon 
ino fam ap ouk warukon hihir eneptuk 
lit poholmonen turuk ane wal hahuken 
enehangge nunubam umbuhun." 

31 Ari ulug sembahyang ibagma it palu 
roho wereg ambeg ino mek tibagma 
Allah hime fanowon unubam atfagma 
iren enekol eleg toho wene ap hiyag 
isaruk latfag. 

32 Yesus fam inindi wenggel haruk latfag 
inap arimano inindi misig toho enebe 
mangno roho wereg lit ap misihen oho 
haren angge anden angge ulug alem 
haluk fug anggeyen we niren tohon eneg 
wereg peruk latfag. 

33 Nonowe Yesus Allahn Olukap tirisi 
ulug Yesus otsiyen enele ine roho uruk 
lit ap unubam fag toho hiyag isaruk 
latfag. It obog toho arimano Allahn likiya 
hupmu Indi enesug lit fer enesug latfag. 

34 Tt obog toho arimano misig oho 
inggikmu anggengge eleg hag toho 
welatfag fug. It yabuk men o men ngi 
rohon arimanowen ap winon fam ayeg 
waroho wibareg og isibag angge arimano 
Yesus otsi ininggikmu palu roho emberuk 
latfag. 

35 Emberuk latfagma ap enengge 
ininggikmu elehon og esela perukon 
eneg fibir eneptuk latfag. 

36 Ap misig unuk Yusuf Yesus otsiyen 
Barnabas suwalfag ahun (nit nenele roho 
"onggon angge og isibag umalik") unggul 
unuk Lewi ibam Siprus ahun welatfag. 

37 At inowen kinang inggarehen tohon 
ap fam ayeg watfareg uang kinang 
onggo og itfahon arimano Yesus otsi 
ininggikmu imbik watfag. 

l Ap misig unuk Ananias uhe Safira 
5 men welatfag. Kinang iren tohon ap 
unubam ayeg watfag. 

2 Yang kinang onggo og isibahon 
arimano abir angge Yesus otsi 
ininggikmu umbuk angge famen uhe 
oho oluk atfag angge famen minggiroho 
fimag umbat tibareg fimag fil Yesus otsi 
ininggikmu imbik libag. 

3 Imbik libagma Petrusen Ananias fam, 
"Ananias, Iblisen hindi siyahap haptukmu 
Allah hime fanowon Olohotman hele 
si ane nungge fahet uruk lahen? Si 
ane uruk lit kinang fahet og hutuson 
minggiroho nungge fahet umbat tarikin? 

4 Kinang ari ninggarehen tohon ap og 
isamin fug pelenteg halug ayeg watlen 


KISAH PARA RASUL 5.5-9 26 


fug. Ayeg watikinmu onggo og hutuson 
ari hinggareg eneg umbat telen. Nungge 
fahet hindimu ari roho tuhuk ulug 
wenggel harikin? Ap kinangmon fam 
hele si ehen fug, Allah fam hele si ehen," 
ibag. 

Ibag ane ari Ananiasen hol hibareg 
sat eleg atuk lit kinangma waroho ying 
atfag. Ananias war atfag ane ari hol 
hibareg ap obog toho arimano enekol 
anggolo atfag. 

6 Ap kabiniyon arimano watfareg 
elenggen pug toho sum fam hililip 
tibareg paya roho walug wilip atfareg ap 
warehon kilaptuk ambeg kilabik libag. 

7Tot weregman hun Ananias war atfag 
ane ino uhe apeleg toho kik watfag. 

8 Kik watfagma Petrusen at ubam kapal 
haruk lit, "Kinang ino fahet onggo og 
hisaruson hahunen walug wahayon ita 
ano, haren oho hiyag nimin," ibagma 
hiyap inowen, "We tem obog toho walug 
waha ita," ibag. 

9 Ari ibagma Petrusen, "Hit piren nungge 
fahet Allah hime fanowon wal hul ulug 
hinindimu ari roho tuhuk perikip? Ap 
hahun salik lahasa inap arimano sokolma 


KISAH PARA RASUL 5.10-15 27 


wahasareg hat paya haplug wilip amul 
ulug werehen yer isimin," ibag. 

10 Ari urukmen hiyap ino Petrus uyug 
alma kinangma fuk toho war atuk lit 
sat eleg atfag. Ap kabiniyon arimano 
olma kibareg hiyap ino waregma kim 
hibareg paya rulug wilip atfareg ahun 
kilapfag ambeg ino uhe oho ambiyeg 
kilabe fisibag. 

11 Ari tibag ane fahet Allah wene holtuk 
inap men ap winon obog tohowen hol 
hibareg enekol anggolo haruk latfag. 

12 Yesus otsi arimanowen ap anggolo 
hihir eneptuk lit fano ane anggolo 
turuk latfag. Ari turukmu ap Yesus fam 
wenggel haruk latfahon arimano obog 
toho enebe mangno roho wereg lit Allah 
ibam hili misig unuk Salomo ino fam palu 
atuk latfag. 

13 Ap anggolowen it wel eneptuk latfag 
angge famen ap winon arimano misihen 
oho ambong se roho it min ambiyeg 
welatmin perukon eke eleg latfag. 

14 Welatfagma ap men hiyap men Allah 
fam wenggel harukon anggolo it men 
mangno atukmu anggolo atuk latfag. 

15 Anggolo atuk latfagma ap 
arimanowen ap ouk warukon Petrus 

kema larikim ahuhe unubam atmisireg 
fano amusa ulug ilit heniye tuwaloho 
kebunggalem ke imbik waharuk latfag. 

16 Imbik waharuk latfagma o Yerusalem 
pumbuk walinggoho welatfag inaben 
ouk warukon men nenek turukon men 
hondog eneplug watfagma it obog toho 
Yesus otsiyen hihir eneptuk latfagma 
fano atuk latfag. 

17 Fano atuk latfagma imam onowe 
suwon men at ibil welatfahon Saduki 
inap menen enehummu siyag atfareg 

18 Yesus otsi sen enepfareg ininggik 
hele waroho og eneplug libareg penjara 
kilap enepfag. 

19 Kilap enepfagma hubanggo malaikat 
misig Ninikni Allahn monde fibagma 
wambik watfareg kilap enepfag ibam ino 
sok hur enepfareg ininggik lole fisibareg 
wilip enepfag. 

20 Wilip enepfareg ele hiyag isaruk lit, 
"Allah wene uruk ibam lalihipteg wene 
fanowon mondabi onoluk welamuhup 
ane fahet ap anggolo arimano hiyag isa 
lalihip," ibag. 

21 Malaikaren ibag ane hol hibareg 
hubet-habet Allah wene uruk ibam 
libareg wene hiyag isaruk latfag. Hiyag 

isaruk lit weregma imam onowe suwon 
ino at men welatfahon arimanowen ap 
suwon obog toho Yahudi inap iniknisi 
suwon obog toho wol enepfareg palu 
enepfag. Palu enepfareg, "Ketiya Yesus 
otsi sono kilap eneptukukon arimano 
penjara lalihipteg hondog eneplug 
watihip," ulug enemingmingangge mon 
enepfag. 

22 Mon enepfagma libareg kim 
isarukmen Yesus otsi o penjara eleg 
latfagma suhuloho watfareg 

23 iniknisi hiyag isaruk lit, "O penjara 
sok fano roho lareg laha angge famen 
it fer enesug lit wereg inap sokolma 
wereg lahasa angge famen sok husoho 
kim esehema ap itano eleg lahasa," ulug 
hiyag isibag. 

24 Hiyag isibagma imam onowesi men 
Allah ibam foroho inap onowe ino menen 
hol hibareg, "Yesus otsi ari tehesa angge 
re iren fobik nangginoho tuhup," ulug 
inindi su atfareg enekol haruk lit enele 
sahaltuk latfag. 

25 Enele sahaltukmu ap misig watfareg, 
"Nori, ap hiren ininggik hele waroho kilap 
eneptikibon arimanowen Allah wene 

uruk ibamen ap anggolo wene hiyag 
isaruk," ulug hiyag isa watfag. 

26 Hiyag isa watfagma Allah ibam foroho 
inap onowe men amingmingangge men 
libareg ininggik lisoho hondog enebul 
halug ap anggolo arimanowen helep 
fam nunusuk nowen ulug we fano roho 
hondog eneplug watfag. 

27 Ap suwon palu roho wereg ambeg 
hondog eneplug watfagma imam onowe 
suwon inowen kapal isaruk latfag. 

28 Kapal isaruk lit, "Nori, Yesus unuk ap 
hiyag isa fug ulug nenele ine roho komo 
heneptukuk fug? Komo heneptukuk 
angge famen hiren o Yerusalem aruwen 
wene suwap tirikipmu aben we ari 
ane eneg uruk. Ap ino Amep hiren 
hinanggirikip ulug aben nit nunubam 
uhup tohon," ulug Yesus otsi unubam ari 
ibag. 

29 Ari ibagma Petrus men Yesus otsi 
arimanowen, "Ap kinangmon enele holuk 
fug teg, we Allah ele eneg hol ha reg," 
ibag. 

30 "Hiren Yesus e fam teloho ware 
feserikibon ino nunumbusagsi Inikni 
Allah inowen Olukap tirisi. 

31 At ino Israel inap Inikni roho wereg 
lit fanowap enebuhu ulug Allahn inggik 
pikiron fam palimuwap tirisi. Israel inap 
siyag ane turuk latuson umbusuhupmu 
Allahn ambolma umbusuhu ulug At 
unduhuk ferisi. 

32 Allahn ari nit ninil fam tirisi ane 
harukukteg ap hiyag isaruk lahe. Allah 
hime fanowon ino At ele holtuk inap og 
isarukon inowen oho ap hiyag isaruk," 
ibag. 

33 Petrusen ari urukmu hol hibareg 
enehummu het-pet haruk lit inindimu 
onolok hibareg unundaman ap arimano 
pinggi unusuhuk pibag. 

34 Unundaman unusuhuk peruk 
latfagman Farisi ahun misig unuk te 
Gamaliel ino Musa wene oluk ahun it 
sehelimu welatfag. Yerusalem inaben at 
fano ulug wel turuk latfag. Gamaliel ino 
in atfareg, "An nele iminen Yesus otsi tot 
selma lalusa," ibag. 

35 Yesus otsi selma libagma Gamaliel 
inowen ap palu roho welatfahon arimano 
hiyag isaruk lit, "Israel hinap nori, ap 
aruma unusul pehep ane fano roho alem 
hale felug famen unusilihip. 

36 Hun Teudas ino an suwon palimu 
welahi ulug in atfahon wenggel hemek. 
An palimu welahi ibagma at ele holtukon 
ap teng-teng angge (empat ratus) 
arimanowen at ele holtuk latfag. At 
ino aben ware fisibagma at ele holtuk 
latfahon arimano linggik-longgo ibareg 
turuk latfag ane eleg atfag. 

37 Teudas ino eleg atfagma ap winag 
isahuk ulug ununuk imbil noruk latfag 
li Yudas Galilea ahun ino in atfag. 
Yudas ele holtukon ap anggolo atfareg 
kinang seneg inap arimano unusul 
ulug turuk latfag. Unusul ulug turuk 
latfagma hebeloho Yudas ware fisibagma 
at ele holtuk latfahon arimano oho 
linggik-longgo ibag. 

38 Ari fahet anden hiyag hisaruk lahiyon 
te ap aruma unubam hiren siyag ane 
tuk fug angge embeselihip ulug hiyag 
hisaruk lahi. Iren turuk ane aru aben 
perukon fam turuk halug amu eleg 
aruhu. 

39 Allahn peruk ane fam turuk halug 
ap aruman turuk ane hiren elehap tuk 
fug teg lahep. Hiren ari tila peruk lahep 
angge famen Allah ele ying turuk hag 

toho telep," ulug hiyag isibagma ap 
arimanowen at ele holfag. 

40 Ele holfareg Yesus otsi olma kik 
maniyek ulug wol enepfareg e paleg fam 
unusibareg Yesus unuk ap hiyag isa fug 
ulug enele ine roho komo enepfareg 
lalihip ibag. 

41 Lalihip ibagma ap suwon palu roho 
wereg ambeg embeselug laruk lit, "Nit 
fahet Yesus otsi ulug nunuseheson fano 
nunusehesa," ulug enehiyeg toho laruk 
latfag. 

42 Laruk latfareg Allah wene uruk 
ibamen oho ap inibamen oho likiya 
hupmu Yesus ino Allahn monde ferisi 
ulug fag toho hiyag isaruk latfag. 

6 1 Yesus umaliki wene holtuk inap 

anggolo atuk latfagma Yahudi inap 
famen Yunani enele roho uruk latfag 
inap arimanowen Ibrani enele urukon 
unubam enele siyag toho uruk latfag. 
Enele siyag toho uruk lit suburu wenema 
emberukon hiyap yuwohon Yunani hiyap 
og isaruk lahep fug ulug suwahal uruk 
latfag. 

2 Ari ulug suwahal uruk latfagma Yesus 
otsi nisanggowen arimanowen Yesus 
umaliki wene holtuk inap obog toho 

palu enepfareg enele uruk lit, "Nori, 
niren wene hiyag esela angge famen we 
suburu eneg og isaruk laheyon ari siyag 
peruk lahe. 

3Nori, ari fahet hiren ap sabiren Allah 
hime fanowon unubam wereg lit inindi 
fano wenggel harukon ap winonen 
it fahet fano perukon eneg hiyag 
eneplihipmu iren hiyap yuwohon suburu 
0g isaruk lamuhupmu 

#niren sembahyang uruk lit wene eneg 
hiyag hisaruk lamuhuk," ibag. 

>Ibag ane ari wene holtuk inap obog 
toho arimanowen tem toho ehep ibareg 
ap hiyag enepfahon ununuk te: Stefanus 
Allah hime fanowon ubam weregma we 
tem peruk latfahon ino men, Filipus 
men Prokhorus men Nikanor men Timon 
men Parmenas men Nikolaus Antiokhia 
ahun famen Yahudi ahun aruhuk ulug 
watfareg welatfag ahun ino men itano 
hiyag enepfag. 

6 Hiyag enepfareg Yesus otsi enembeg 
hondog enepfagma Yesus otsiyen 
ininggik ununggulmu emberuk lit 
sembahyang ibag. 

7 Allah wene o pumbuk atogman 
atogma hiyal atfagma Yesus umaliki o 

Yerusalem werehon anggolo atfagma 
imam inap anggolo arimano oho wene 
holtuk lit tem peruk latfag. 

8 Stefanus ino Allahn indi reg lit ineyap 
tibagma poholmonen turuk ane fano 
ane aren ap anggolo sehelimuwen turuk 
latfag. 

9 Stefanusen ari roho turukmu Yahudi 
inap famen Libertini uruk latfag inap 
arimano inibam Kirene men Aleksandria 
inap arimano men waharuk latfag. 
Yahudi inap famen inibam Kilikia men 
Asia men welatfahon arimano oho it 
men ambiyeg mangno roho waharuk 
latfag. Watfareg Stefanus men enele 
pulung-palang urukmen 

10 Stefanus ubam Allah hime fanowon 
wereg lit indi anggarap turukmu ele ine 
roho hiyag isarukmu iren hebeloho at 
ubam uk fug teg latfag. 

11 Hebeloho at ubam uk fug teg latfareg 
ap winon unubam ari-ari iyek ulug hiyag 
isaruk lit, "Hun ariyen Musa men Allah 
men fahet un ane urukmu hiyarukuk 
iyek," ulug amul eneptuk latfag. 

12 Amul enepfagma ap anggolo arimano 
enele sahal paluluk uruk lit Yahudi inap 
iniknisi men Musa wene onoluk inap 

arimano menen enehummu het-pet 
hibareg Stefanus senetil laruk lit 
ap suwon palu roho wereg ambeg 
hondoholug libag. 

13 Hondoholug libareg sibiling-sibiling 
ane uruk inap winon hondog enepfagma 
iren enele si-si ane uruk lit, "Ap tuwen 
likiya hupmu Allah ibam men Musa wene 
men siyahap turuk. 

14Yesus Nazaret ahun inowen Allah 
ibam aru halog tuhureg Musan hiyag 
nisibag ane oho elehap tuhu urukmu 
holtukuk," uruk latfag. 

15 Ari urukmen ap suwon palu roho 
welatfahon arimano obog tohowen 
Stefanus yet harukmen at orohole 
umbagpag turuk lit malaikat orohole hag 
teg latfag. 

LIren ari ibagma imam onowe 
inowen, "Hat fahet eheson ari tem 
toho ehesa?" ulug kapal hibag. 

2 Kapal hibagma Stefanus inowen ele 
uruk lit, "Nori men niknisi men, anden 
iminon aru holeg lamok. Nunumba 
Abraham o Haran la fugmu Mesopotamia 
weregma Allah suwon at weregma 
ebenam atfag. 

3 Ebenam atfareg Ele ubam uruk lit, 
'Hotsi howesi hibam embeselug o Anden 
hiyag huruhuk ibam lahun,' ibag. 

4 Allahn Abraham fam ari ibagma 
Kasdim inap inibam embeselug o Haran 
libareg welatfag. O Haran weregma ikni 
war atfagma Allahn hondoko hit welahep 
ambeg aru imbik watfag. 

5 Imbik watfareg kinang tor angge oho 
haren tohon tu ulug hiyag itfag fug, 
we hat men humalikisi men fobik ngi 
amuhup ulug ele sali uruk lit hiyag itfag. 
Ita li umalikisi eleg latfag angge famen 
ari ulug hiyag itfag. 

SHiyag itfareg nin Ele uruk lit, 'Hat 
humaliki ap winon inibamen pohon 
hag toho lahupteg welamuhupmu mo 
teng-teng angge ilig am wirig am 
turukmu (empat ratus tahun) aben 
unusuruk lit enemingmingangge roho 
welamuhup. 

"It mingming eneptuk lamuhup inap 
Anden unusuhukmu o inowen wilip 
amuhupteg nit welahe ambeg aruwen An 
nubam sembahyang uhup,' ulug Allahn 
Abraham hiyag itfag. 

8 Hiyag itfareg Allahn ambilahap paltuk 
ane fahet Ele sali imbibagma Abrahamen 

amloho Ishak indag tibareg hup 
likinenam atfagma ambilahap palfag. 
Welatfagma Ishaken amloho Yakub 
endetfagma Yakuben nit nunumbusagsi 
nisanggowen arimano indag enepfag. 

9? Nunumbusagsi enehummu siyahen 
onot Yusuf ino Mesir inap onggo anggolo 
og nisalusa ulug og isibag. Og isibag 
angge famen Allahn let turuk lit welatfag. 

10 Let turuk lit alem siyag ane ubam 
tibahon elehap tibareg Mesir inap 
onowe suwon Firaun ambeg hondoholug 
libagma Allahn Yusuf Indi reg lit indi 
anggarap tibag. Indi anggarap tibagma 
Firaunen Yusuf ap suwon wereg lit Mesir 
kinang aren seneg lit an nibam oho 
foroho laruhu ulug unduhuk fibag. 

11 Unduhuk fibareg weregman Mesir 
kinang ino famen Kanaan kinang fam 
oho suburu obok humon lahibagma 
suburu oboken ap siyag atuk latfagma 
nunumbusagsi oho suburu naruk latfag 
fug. 

12 Ari reg latfagma o Mesir suburu naruk 
urukmu Yakuben holfareg nunumbusagsi 
o Mesir lalihip ulug mon enepfagma it 
tam ari sambil libag. 


KISAH PARA RASUL 7.13-19 39 


13 Tninggik pireneg angge libagma 
Yusufen an honot aru welahi ulug owesi 
hiyag isibagma Firaun oho Yusuf ikni 
men owesi men welatfag ambeg fahet 
oluk atfag. 

14 Oluk atfagma Yusufen ikni men 
owesi umalikisi arimano unuhesi oho 
obog toho nambeg wamuhup ulug wol 
enepfagma ikni Yakub men ambiyeg 
watfahon arimano enebe teng hinahan 
(tujuh puluh lima orang) o Mesir watfag. 

150 Mesir weregma Yakub ino war 
atfagma nunumbusagsi oho war atuk 
latfagma 

16 wareg angge arimano o Sikhem walug 
libareg Abrahamen Hemor umalikisi 
uang onggo og isibag ambeg ino ap 
warehon kilaptuk ambeg kilap enebik 
libag." 

17 "Allahn Abraham fam sali ibahon ino 
horog atfagma Israel inap o Mesiren 
anggolo atuk latfag. 

18 Anggolo atuk latfagma ap suwon 
Yusufen tibag ane apeleg ahun misig o 
Mesiren lahapfag. 

19 |ahapfagma nunumbusagsi unubam 
ele si ane uruk lit anggolo amuhup 

fug ulug umalikisi hik eseheg enebe 
unuseheg turuk latfag. 

20 Ari turuk latfag li Musa indag atfagma 
Allahn Musa fahet fano peruk latfag. Ikni 
isingan kul tarukmen pikalem hinahan 
atfag. 

21 Pikalem hinahan atfagma ik ayegma 
embeselug libagma Firaun ahaloho 
inowen inggareg umalik hag toho kul 
taruk latfag. 

22 Musa ino Mesir inap mun ane man 
ane turukon hiyag utukmu obog toho 
iren turuk ane enele uruk ane indi anggar 
atuk lit oluk atuk latfag. 

23 At indag tibag sali mo ilig am wirig 
am turukmu teng misig nubam hilag 
nuwalen (empat puluh) atfagma nori 
Israel inap isa lamin ulug indimuwen 
wenggel hibag. 

24Yet harukmen Mesir ahunen at are 
misig watukmu yet hibareg at ibil atfareg 
Mesir ahun ino pinggi ware fisibag. 

25 Musa inggareg indimuwen te Israel 
inaben an fahet Allahn nit let nenebuhu 
ulug monde ferisi pelusa pibag angge 
famen at fahet wenggel haruk latfag fug. 

26 Likiyamon Israel inap piren yik 
aptukmu yer isibareg aren mangnowap 

enepmin ulug libareg, 'Nori, hit owe ot 
hag toho welahep fug? Nungge fahet 
wat-war atuk lahep?' ibagma 

27 ap misig are fam siyag ane tibahon 
inowen Musa miyaloho hik isibareg ele 
uruk lit, 'Ap san hat hubam unggum 
kong turuk lit sen enesug laruhun ulug 
hiyag hitisi? 

28 Sono Mesir ahun ware feserikin hag 
toho an oho pinggi nuwatmin peruk 
lahen?' ibag. 

29 Ari ibagma Musan hol hibareg akolen 
wilip atuk lit o Midian libareg pohon hag 
toho welatfag. O ino wereg lit ap umalik 
piren indag tibag." 

30 "O Midian weregman mo ilig am wirig 
am turukmu teng misig nubam hilag 
nuwalen (empat puluh tahun) atfagma 
misihim hun Musa tom Sinai alma 
farema libag. Libareg yet harukmen 
indok ambulpul e folim alog ahen ino 
famen wilip atuk li itano malaikat yet 
hibag. 

31 Malaikat men indok ambulpul men yet 
hibahon ino fahet indi anggin atfagma 
horogma libareg turukmen Ninikni Allah 
ele hol hibag. 

32 Ninikni Allahn Musa fam Ele uruk 
lit, 'Humbusagsi Inikni Allah An welahi. 
Abraham men Ishak men Yakub men 
Inikni Allah An welahi,' ibagma Musa 
akolen uwag elek-elek angge turuk lit 
orohole leko yet ha fug teg latfag. 

33 | eko yet ha fug teg latfagma Ninikni 
Allahn nin eke Ele ubam uruk lit, 

'Hat unduhuk lahen ambeg ari usama 
unduhuk lahenma huy ug hililip teg angge 
ari lole fisin,' ibag. 

34'An numalikisi Israel inap o Mesir 
werehon lisag anggolo haruk lit weregma 
pilap enesug lahi. Sat haruk lit uba 
yatukon hol isaruk lahireg ininggik hele 
lol enebuhuken wambik wahi. Ari tuhuk 
ulug hat o Mesir lahunen mon haptuk 
lahi,' ibag. 

35 Musa ino Israel inaben atam miyaloho 
hik isaruk lit, 'Ap san hat fahet unggum 
kong turuk lit sen enesug laruhun ulug 
hiyag hitisi,' ulug ubam ibag ahun ino 
tu Allahn te sen enesug lit fanowap 
enebuhun ulug monde fibag. E folim 
fam indok ambulpul turuk latfag ambeg 
malaikat yet hibahon inowen ari ulug 
hiyag itfag. 

36 Musa inowen poholmonen turuk 
ane wal haruk lit inggik ine roho o 
Mesiren hondog eneplug wilip atuk lit ik 
il huluwon ayeg keyen farema libareg 
weregma mo ilig am wirig am turukmu 
teng misig nubam hilag nuwalen (empat 
puluh tahun) atfag. 

37 Musa inowen Israel inap unubam ele 
uruk lit, 'Ap misig wene hiyag hisaruk 
laruhuwon an hahon hit sehelimuwen 
Allahn unduhuk fuhu,' ibag. 

38 Israel inap Allah umaliki farema 
weregma Musa ino unduhuk lit malaikat 
Sinai punumuwen ele ibahon fumag 
fil nunumbusagsi fumag fil weregma 
Musa pulmu in atfag. Onoluk welamuhup 
awene ari hit hiyag hisawag ulug 
malaikat inowen at hiyag itfag. 

39 Hiyag itfagma nit nunumbusagsi 
wene ari ninirim ulug imbisibareg it 
inindimuwen suhuloho o Mesir lul peruk 
latfag. 

40 Ari peruk lit Harun ubam enele 
uruk lit, 'Musan nit ki nenesug lit o 
Mesiren wilip atukuk angge famen 
nanggin atisireg kema larisi peruk 
lahereg hat Harunen tu Allah hag toho 
wereg ulug wel eneptuk lamuhuk angge 

nit nenelukema laruk laruhuwon lal 
nisamihin,' ibag. 

41 Ari ibareg wam sapi umalik hag 
toho wirimangge lal tibareg ninikni fet 
nenesug laruhuwon nininggarehen lal 
tehe ulug enehiyeg haruk lit ubam hubu 
lahaptuk latfag. 

42 Hubu lahaptuk latfagma Allahn it 
siyag ane uruk ulug Ambol yig isibagma 
mungguwat pohol aluke fil werehon 
unubam wenggel haruk lamag ulug 
imbisibag. Ibag ane wene hiyag isibag 
ahunen haharoho imbibahon hikit toho 
ibag. 'Hit Israel hinap mo teng misig 
nubam hilag nuwalen anggenma wereg 
lit wam isag Nutuk lit hubu lahap Nutuk 
latikip? 

43 Eleg-o nori, hun Molokh usasum 
wiroho ha rulug la wam turuk latikip, 
wal tibag ahun unuk Refan asuhal fam 
usa hag toho wirim turuk lit hiren laltikip 
angge ino fam sembahyang uruk latikip. 
Ari turuk lit An nele ying Naptuk lahepma 
Anden hit hondog heneplug o Babel 
pisan toho yatma hik hisa lahuk,' ulug 
haharoho imbibag." 

44 "O sabo Allah ibam ulug Allahn 
Musa hiyag utuk lit yet hehen hag toho 

wirimangge wiruhun ulug hiyag itfahon 
ino hag toho witfag. 

450 sabo og isibahon ino hilibareg 
nunumbusagsiyen foroho lit Yosuan sen 
enesugmu tuma fil waharuk lit o sabo 
ino walug waharuk latfag. Waharuk 
latfagma ap winon kinang tu ngi reg 
latfahon arimano nit nunumbusagsi 
onolohotman Allahn yanggaloho wilip 
enepfag. Nunumbusagsi welatfahon 
arimano sehelimuwon misig Daud ap 
suwon atfag. 

46 Daud ino Allahn indi reg latfagma 
Allah fam heng turuk lit, 'Hat nunumba 
Yakub Ikni Allah welahenma Hat 
welaruhun ibam fanowon eke wit 
Huruhuk,' ulug heng tibag. 

47 Heng tibag angge famen amloho 
Salomo laharuk lit aren Allah ibam 
witfag. 

48 Witfag angge famen ap ininggik 
famen wituk ibam Ninikni Allah palimu 
werehon ino welam fug teg. Wene 
atam hiyag isaruk latfag ahun inowen 
haharoho imbibahon hikit toho, 

49 'An poholma heriyeg lahimu kinang 
Nuyug ahongge wereg. Nangginig hag 

ibam wit Numuhup? Kema kel taruk 
ambeg hal Numuhup? 

50 Mun angge man angge Ninggareg 
ninggiken wal tirik iyag fug?' ulug Ninikni 
Allahn hiyag itfag. 

51 Nori, hit hununggul uwag haro reg 
hinap welahebon hinindi sohu roho 
wereg lit hinisanggo laroho welahep. 
Hiniknisi hunumbusagsi Allah hime 
fanowon men seli roho welatfag hag toho 
hiren ketiya oho seli roho welahep. 

52 Hiniknisi hunumbusagsiyen ap Allahn 
mon enepfahon nabi obog toho unusuruk 
latfag fug? Ap tem toho uruk Ahun 
waruhu ulug tam hiyag isaruk latfahon 
oho hinikni umban unusuruk latfag. Ari 
hag toho hiren ketiya tem toho uruk 
Ahun ino wabukag ulug huruwe laruk lit 
ware feserikip. 

33 Musa wene haharoho imbibahon Allah 
otsi malaikaren og hisibag angge famen 
hiren ari hikit toho turuk lahep fug," ulug 
Stefanusen hiyag isibag. 

54 Stefanusen ari ulug hiyag isibagma ap 
suwon palu roho welatfahon arimanowen 
hol hibareg inindimu onolok anggolo 
hibareg eneyeg kilit matuk latfag. 

>> Kilit matuk latfagma Stefanus Allah 
hime fanowon ubam weregma poholma 
lahap harukmen Allah umbagpag turuk 
ambeg Inggik pikit fil Yesus unduhuk lit 
weregma yet hibag. 

59 Yet hibareg, "Nori, pohol husigmu At 
ap kinangmon atfahon ino Allah inggik 
pikit fil weregma yet haruk lahi," ibag. 

57 Ari ibagma it enele ngi hum ibareg 
inisanggo latfareg at sen hibareg 
miyaloho walug wilip atfag. 

58 Wilip atfareg anggenma inggik 
lisoho hondoholug libareg helep fam 
watuk latfag. Helep fam watil laruk 
lit it ap welatfahon arimano nenesum 
siyag atmisi ulug kabini malik misig 
unuk Saulus ariyen foroho latmisi ulug 
alukema hog toho imbibag. 

59 Sum hog toho imbibareg Stefanus 
helep fam ware feserikim itano Stefanus 
Allah fam sembahyang uruk lit, "Yesus, 
Nowe, an nahime og nabin," uruk lit 

60 elenggen fam hur atfareg ele hum 
toho uruk lit, "Nowe, siyag ane iren 
turukon hat hapeleg amag," ibareg war 
atfag. 

8 1 Saulus inowen oho Stefanus ware 
feserukmu yet hibareg indimuwen 

fano ware fesehesa pibag. Welatfagma 
Yerusalem inap Yesus fam wenggel haruk 
latfahon anggolo unusuruk latfagma o 
Yerusalem ino embeselug o Yudea men 
Samaria men ap wereg ke hirag arik 
libag. Yesus otsi nisanggowen eneg o 
Yerusalem welatfag. 

2 Yerusalem welatfagma Allah fahet 
enekol toho fano wenggel haruk latfag 
inaben Stefanus wareg angge paya roho 
helep elma kilapfareg ninindi ulug fong 
watuk latfag. 

3Saulus inowen undama olok anggolo 
haruk lit Yesus ubam wenggel haruk inap 
unusimin ulug yami enebil laruk lit o eke 
keheg o eke keheg abet hiyabet ininggik 
lisoho walug o penjara kilap eneptuk 
latfag. 

40 Yerusalemen wilip atfareg hirag arik 
libag ambeg arimanowen wene ap hiyag 
isaruk latfag. 

? Hiyag isaruk latfagma Filipus ino oho o 
Samaria pumbuk suwon eke wirihon ino 
fam libareg Mesias Allahn monde ferisi 
ulug ap hiyag isaruk latfag. 

6 Filipusen wene hiyag isarukmu holtuk 
lit ap ouk warukon hihir eneptukmu 
yet hibareg it obog toho welatfahon 

arimanowen tem toho hiyag nisaruk ulug 
inindi wenggel haruk latfag. 

7Filipusen hihir eneptukmu ap 
unundama siyag angge werehon enele 
ngi hum uruk lit wilip atukmu unuyug 
siyahon men enelenggen siyahon men 
fano atuk latfag. 

8 Fano atuk latfagma ap o pumbuk ino 
fam welatfahon arimanowen enehiyeg 
anggolo haruk latfag. 

90 pumbuk ino ap misig unuk Simon 
usane turuk latfag ahun welatfagma ap 
welatfahon arimanowen an fahet enekol 
haruk lit wel nabukag ulug usane turuk 
latfag. 

10 Jsane turuk lit weregma Samaria 
inap suwonen oho toronen oho, "At ine 
roho werehon aru Allahn ineyap turukmu 
turuk," uruk lit at ele ap anggolowen 
holfag. 

11 Aren indam angge usane turuk lit ap 
enekolap enepfagma at ele eneg holtuk 
latfag. 

1? At ele holtuk latfag angge famen 
Filipusen Allah misig eneg Hinikni wereg 
ulug Yesus Kristus hit Honowe wereg 
ulug hiyag isarukmu hol hibareg wene 
fano ulug abet hiyabet inindi wenggel 

haruk latfagma Filipusen ikma pilap 
eneptuk latfag. 

13 Simon ino oho wene fano ulug 
wenggel haruk latfagma Filipusen at 
ikma pilapfagma Filipus men likiya 
hupmu ambiyeg welatfag. Filipus men 
weregma poholmonen turuk ane anggolo 
Filipusen turukmu haruk lit Simonen yihi 
uruk lit akol haruk latfag. 

14 Yesus otsi Yerusalem werehon 
arimanowen Samaria inap obog toho 
wene holtuk urukmu hol hibareg Petrus 
men Yohanes men pen isa lalihip ulug 
mon enepfag. 

15It piren itano mon enepfagma o 
ino libareg, "Samaria inap Allah hime 
fanowon unubam amag," ulug Allah fam 
sembahyang ibag. 

16 Samaria inap arimano Yesus unuk 
fam Filipusen ikma pilap enepfag angge 
famen Allah hime fanowon ap misig 
ubam oho wambik watfag fug. 

17 Wambik watfag fugmu Petrus men 
Yohanes menen ininggik ap ununggulmu 
imbibagma Allah hime fanowon it 
unubam oho wambik watfag. 

18 Yesus otsiyen ap ununggulmu 
ininggik emberukmu Allah hime fanowon 

wambik waharukmu hun Simonen yet 
hibareg Yesus otsi unubam ele uruk lit, 

19 "Hiren an ninggik ineyap naplihipmu 
anden oho ap ununggulmu ninggik 
embeminmu Allah hime fanowon 
unubam wambik watmisiyon fahet uang 
onggo og hisamin," ibag. 

20 Ari ibagma Petrus inowen pet turuk 
lit, "Haret huanget war amek! Allah hime 
fanowon ap og isaruk ane uang fam ayeg 
waroho waruk peruk lahenma! 

21 Haren Allah olohotma hindi pikit toho 
wenggel haruk lahen fugmu wene aru 
hat wa fug teg lahen. 

22 Siyag ane wenggeltuk lahenon 
embesemihinmu Allahn hindi puhunap 
habuhuwen Ubam sembahyang uruk 
lamin. 

23 Siyag angge inowen hat hinggik pug 
hasug lit hamiye sihon inowen hindi sal 
haptukmu yet hiyaruk lahi," ibag. 

24 Ari ibagma Simonen, "Hiren an pet 
nabehepma an siyag aruhuk tohon 
sembahyang Allah fam ilihip," ibag. 

25 Nonowe Yesusen turuk latisi ane niren 
yet harukuk ulug Otsi piren itanowen 
ap wene hiyag isibareg o Yerusalem 
suhuloho laruk lit o Samaria pumbuk 

anggolo welatfahon ap wene hiyag isil 
laruk latfag. 

29 Welatfagma malaikat misig Ninikni 
Allahn Filipus ambeg lamihin ulug 
monde fibagma watfareg ele uruk lit, 
"In atmihinteg Yerusalemen o Gaza 
laruk abunggalem anggen ke larukon ino 
ahamu fil pikit ari lamihin," ibag. 

27 Ari ibagma Filipus ino in atug libag. 
Libareg yet harukmen Etiopia ahun 
misig ap suwon waharuk latfag. Etiopia 
inap onowe suwon hiyap unuk Kandake 
ino amingmingangge roho wereg lit 
aren angge foroho latfag ahun waharuk 
latfag. At ino o Yerusalem sembahyang 
ik libareg suhuloho waharuk lit 

28 kereta emberimu heriyegma wam 
kudan lisulug waharukmu buku atam 
Yesayan haharoho imbibahon il waharuk 
latfag. 

291| waharuk latfagma Allah hime 
fanowon inowen Filipus fam, "Folo-folo 
lamihinteg kereta waharukon iraham 
lamihin," ibag. 

30 Ari ibagma Filipus folo-folo kereta 
ino iraham libareg hol harukmen ap 
suwon inowen buku Yesayan hahatfahon 
urukmu hol hibareg, "Nikni, uruk lahen 

ane ari hindi anggat teg lahen?" ulug 
umung hibag. 

31 Umung hibagma ap suwon inowen, 
"Hiyag nutuk ahun elegma nangginoho 
nindi anggar am teg. Niraham tu hur arik 
lahik ma," ibagma Filipus ino iraham hur 
arik lahibag. 

32 Wene uruk latfahon ino Yesayan 
haharoho imbibahon il laruk lit, "Wam 
domba wabulteg senggeltul ulug walug 
laruk hag toho Ar oho walug larusa. 
Domba umalik aben oruk kong turukmu 
ele uk fug angge wereg hag toho Ar oho 
Ele eleg angge weregma watusa. 

33 At siyahap turuk lit un ane Ubam 
lombog turusama Allah Ibil atisi. 
Kinangma tuman il hiraho fusuhupmu At 
unggul unukon fahet ap san hiyag isaruk 
laruhu?" ulug Yesayan hahatfag ane tu 
uruk latfag. 

34 Ari il laruk lit Filipus fam, "Suwesingga 
Yesayan hahatfahon tu inggareg fahet 
hahatfag ano, ap winon fahet hahatfag 
ano, ap sa fahet hahatfag ulug kapal 
hiyaruk lahi," ibag. 

35 Ibagma Filipusen ap inowen ibag ane 
ino fahet ele atog lisoho wibareg Yesus 
wene hiyag itil laruk latfag. 

36 Hiyag itil laruk lit ik wereg ambeg 
horogma libareg ap suwon inowen Filipus 
fam, "Nare yet himin, ik ahandi wereg. 
Ikma pilap nabuk hag teg halug pilap 
napmihin," ibag. 

37 Ari ibagma Filipusen, "Haren we 
tem toho Yesus fahet hindimu wenggel 
haruk lahen halug ikma pilap hapmin," il 
larikim hun inowen, "Yesus Kristus Allah 
amloho ubam tem toho wenggel haruk 
lahi," ibag. 

38 Ari ibareg Etiopia ahun inowen kereta 
tiya welamek ibareg Filipus men ap 
suwon ino men ik ahummu kibareg 
Filipusen ap suwon ino ikma pilapfag. 

39 Ikma pilapfagma ikman lahik 
waharuk lit kim harukmen Ninikni Allah 
hime fanowon inowen Filipus hondoholug 
libagma eleg latfag. Eleg latfagma ahiyeg 
toho ibam fil laruk latfag. 

40 Filipus ino libareg o Asdod weregma 
aben kim hibag. O ariyen wene hiyag isil 
laruk lit o pumbuk obog toho hiyag isil 
laruk latfareg o Kaisarea libag. 

t Saulus ino indimu olok anggolo 
haruk lit Nonowe Yesus otsi wene 
holtuk inap nin pinggi unusuruk lit winon 

hele war eneptuk latfag. Ari turuk lit 
imam onowe suwon ambeg libareg, 

"An o Damsyik lahukteg ap hiyap 
Yesus wene holtukon hiyag enebil laruk 
lit sen enebuhukteg ininggik hele waroho 
Yerusalem og eneplug waruhuk ulug 
Yahudi inap onowesi suwon o Damsyik 
werehon unubam unug hahuken 
suwesingga hahat nimin," ulug heng 
tibag. 

3Suwesingga heng tibareg o Damsyik 
horogma larukmen poholman asinandi 
anggolo ubam umbagpag tibag. 
4Umbagpag tibagma kinangma 
ying arik wambibareg yinggig lit hol 
harukmen, "Saulus, Saulus, nungge 
fahet An nuwatmin ulug mug Naplug 
waharuk lahen?" ulug urukmu hol hibag. 

> Hol hibareg Saulusen kapal haruk lit, 
"Nowe, Hat san uruk lahen?" ibagma 
Yesusen te, "An Yesus Nuwatmin ulug 
mug Naplug wahenon inowen Nele uruk 
lahi," ibag. 

6"Hat in atmihinteg o Damsyik 
lamihinteg weregma ari turuk laruhun 
ulug aben hiyag humuhup ane turuk 
laruhun," ibag. 

7 Ari ulug hiyag utukmu Saulus men 
welatfahon arimanowen Ele hol hibag 
angge famen Ebe yet hibag fureg lagmag 
ibareg enekolen pik-pok atfareg unduhuk 
lit welatfag. 

8 Unduhuk lit weregma Saulus in atfareg 
nil ili atmin ulug turukmen mondabi 
hupnig latfag. Il hupnig latfagma inggik 
ilang tibareg hondoholug o Damsyik 
libag. 

20 Damsyik libareg inggik hinahanam 
il hupnig angge wereg lit suburu men ik 
men na fug angge welatfag. 

100 Damsyik Yesus wene oluk ahun 
misig unuk te Ananias welatfag. Wereg lit 
nei waruk hag toho yet harukmen Ninikni 
Allahn, "Ananias," ulug wol turukmu hol 
hibareg, "Nikni, an welahi," ibag. 

11 An welahi ibagma Allahn, "In 
atmihinteg kebunggalem unuk 'Pikiron' 
ari lamihinteg Yudas wereg ambeg 
ino Saulus Tarsus ahun ino ketiya 
sembahyang uruk lit werehen hat 
lamihinteg tuma wereg ano ulug kapal 
isamihin," ibag. 

1? "Saulus ino sembahyang uruk lit 
nei waruk hag toho yet harukmen ap 
misig unuk Ananias ambeg kehekteg 


KISAH PARA RASUL 9.13-17 57 


inggik unggulmu emberuk lit il fanowap 
turukmu hehek," ulug Ananias hiyag 
itfag. 

13 Hiyag itfagma Ananias inowen, 
"Nikni, ap ariyen o Yerusalem Hat 
hawene holtuk inap werehon unusuruk 
lit ininggik hele war eneptuk ulug ap 
anggolowen ari urukmu holtikik. 

14 Ap tuma oho Hat hunuk uruk inap 
werehon obog toho ininggik hele war 
enebuhuk ulug suwesingga imam onowe 
suwon ambeg heng tirisireg walug 
waharisi," ibag. 

15 Ari ibagma Ninikni Allahn te, "Ap 
ariyen wene enepeleg inap men ap 
suwon men Israel inap men ap obog 
toho An nunuk hiyag isaruk laruhu ulug 
An niyaha fanowon amag ulug mumal 
tarikik angge re ambeg lamihin. 

16 An nawene fahet ap anggolowen ele 
ying turuk lamuhup ane fahet Anden at 
hiyag utuk laruhuk," ibag. 

17 Ari ibagma Ananias ino libareg o 
ino kibareg Saulus unggulmu inggik 
imbibareg ele uruk lit, "Saul nare, Nowe 
Yesus ino hat kebunggalma waharuk 
lit harikinon inowen mon nabehekma 
waharuk lahi," ibag. "Hat hil fano 


KISAH PARA RASUL 9.18-22 58 


atmisimu Allah hime fanowon hubam 
wambik watmisi," ibag. 

18 Ari ibagma il fenggen atfareg yet 
haruk lit in atfagma Ananiasen Saulus 
ikma pilapfag. 

19 Ikma pilapfagma suburu ik nibareg 
ine atfagma welatfag. Saulus ino ine 
atfareg Yesus wene holtuk inap men hup 
hinahanam uhanam o Damsyik welatfag. 

20 Welatfareg Saulus inowen 
sembahyang uruk ibamen oho ap 
inibamen oho Yesus Kristus Allah amloho 
wereg ulug fag toho ap iniline hiyag isil 
laruk latfag. 

21 Hiyag isil larukmu ap hol hibahon 
arimano obog tohowen enele sahaltuk lit, 
"O Yerusalemen Yesus fam sembahyang 
uruk inap unusuruk latisi ahun ino tu 
fug ano? Nir oho hele wat nenebuhureg 
imam inap suwon weregma hondog 
neneplug lahuk ulug waharisi angge 
famen wene hiyag nisaruk," ulug yihi 
uruk lit enekol hibag. 

22 Enekol hibagma Saulusen Yesus tem 
toho Allahn monde fik waruhuk ibahon 
wereg ulug ele ine roho hiyag isarukmu 
hol hibareg Yahudi inap o Damsyik 

welatfahon arimanowen at ubam enele 
hebeloho uk fug teg latfag. 

23 Fhele uk fug teg latfagma tot 
welatfareg Yahudi inap arimano palu 
atfareg Saulus ino pinggi wabuhuk ulug 
enele sahaltuk latfag. 

24 Sahaltuk latfareg Yahudi inaben 
Saulus elehet humon oho latfahon ino 
sokolma wilip atukmu wabul ulug likiya 
hupmu kema kahaltuk latfag. Kahaltuk 
lit weregma Saulus ino Yahudi inaben 
nuwabul peruk lit kema kahal naptuk 
ulug oluk atfag. 

25 Oluk atfagma Yesus wene onoluk 
inaben hubanggo Saulus kou fam kibareg 
heriyegma kou inower angge kumbi fam 
ililoho elehet sel fil pilapfag. 

26 Flehet sel fil pilapfagma o Yerusalem 
libareg Saulus ino Yesus otsi palu 
roho weregma an oho it men ambiyeg 
welamul ulug turukmen iren, "At te Yesus 
amloho atisi fug angge ele si uruk," ulug 
enekol hibag. 

27 Enekol hibag angge famen Barnabas 
inowen Saulus hondoholug Yesus otsi 
wereg ambeg libareg, "Ap tuwen o 
Damsyik laruk lit keman Nonowe Yesus 
ilen harisimu Nonoweyen ubam Ele 


KISAH PARA RASUL 9.28-32 60 


irisimu larisireg o Damsyik inap Yesus 
wene akol eleg toho hiyag isaruk latisi," 
ulug hiyag isibag. 

28 Hiyag isibagma Saulus ino Yesus otsi 
men o Yerusalem ambiyeg wereg lit o 
eke la o eke la turuk lit ambong se roho 
Yesus unuk ap hiyag isaruk latfag. 

29 Wene hiyag isaruk lit Yahudi inap 
famen Yunani enele uruk inap men 
suwahal uruk latfag ane fahet at 
wabuhuk ulug unundaman peruk latfag. 

30 Wabuhuk urukon Saulus ori 
arimanowen hol hibareg o Kaisarea 
Saulus hondoholug libareg, "Hibam 
Tarsus lamihin," ulug imbisik libag. 

31 Imbisik libagma welatfareg Yesus 
wene holtuk inap o Yudea, o Galilea, 

o Samaria welatfahon obog toho inindi 
yuwag atfag. Yuwag atfagma ap arimano 
Ninikni Allah fahet enekol toho welatfag. 
Allah hime fanowon unubam atuk lit ler 
eneptukmu wene fahet ap anggolo kuruk 
latfag. 

32 Welatfagma Petrus ino ap o 
walinggoho werehon pen isil laruk lit 
Allah wene holtuk inap o Lida weregma 
libag. 

33 | ibareg o ino ap misig unuk Eneas 
mo ilig am wirig am turukmu likinenam 
atfagma uyug siyag teg lit yinggig latfag. 

34 Yinggig lit welatfagma Petrusen 
Eneas fam ele uruk lit, "Yesus Kristus 
inowen hat fanowap hapmisimu in 
atmihinteg nohoruk angge hinggarehen 
hale fat timin," ibag. Ari ibagma ap ino 
fano atfareg in atfag. 

350 Lida men Saron men welatfag inap 
arimano obog tohowen Petrusen ap ino 
hihitfag ane yet hibareg siyag ane turuk 
latfahon imbisibareg Allah wel turuk 
latfag. 

36 O Yope Yesus wene holtuk hiyap misig 
unuk te Tabita welatfag. Yunani enele 
roho unuk te Dorkas, nit nenele roho 
"Wam rusa" uruk latfag. Hiyap inowen 
fano ane anggolo turuk lit aren angge 
sebe roho ap enengge elehon og isaruk 
latfag. 

37 Welatfareg hiyap ino ouk waruk lit 
war atfag. War atfagma ebe ik umako 
hinawi imbik lahibag. 

38 Imbik lahibareg weregman o Lida 
o Yope horogma Petrus ino wahareg 
wereg urukmu hol hibag. Hol hibareg ap 

piren mon eneptuk lit, "Petrus folo-folo 
nenembeg watnisi," ulug mon enepfag. 

39 Mon enepfagma ambeg libareg 
Petrus hiyag itfagma hol hibareg it 
men ambiyeg watfag. O Yope watfareg 
Petrus ino hinawi hondoholug lahibag. 
Lahibareg kim harukmen hiyap yuwohon 
arimano walinggoho wereg lit, "Dorkas 
aru at oluk wereg lit sum aruma yig 
nisaruk latisi," ulug Petrus fam unug 
haruk lit uba yatuk latfag. 

40 Uba yatuk latfagma Petrusen hiyap 
arimano wilip amek ulug yanggal 
enepfareg elenggen fam hur atlug 
sembahyang ibareg ebe warehon fam, 
"Tabita, in amin," ibag. In amin ibagma 
il hupnig latfag angge il ili atfareg Petrus 
ino yet hibareg in atfareg hur atfag. 

41 Hur atfagma Petrusen hiyap ino 
inggik lisoho unduhuk fibareg Yesus 
wene holtuk inap men hiyap yuwohon 
arimano wol enepfareg, "Hiyap tu oluk 
aha," ulug hiyag isibag. 

42 Oluk atfag ane ari Yope inap obog 
toho onoluk atfagma Yesus wene ari fano 
ulug ap anggolo kuruk latfag. 

43 Petrus ino o Yope ap unuk te Simon 
wam sapi ahap wituk ahun min hup 
hinahanam uhanam welatfag. 

10 LO Kaisarea ap misig unuk te 

Kornelius welatfag. At ino sehen 
seneg inap ununggul unuk Italia onowe 
roho welatfag. 

2 Ap ino men ori ibam werehon men 
inindi fano wenggel haruk lit Allah fahet 
enekol toho welatfag. Enengge elehon 
aren og isaruk lit Allah fam sembahyang 
uruk lit welatfag. 

3 Misihim sambil mo haya rurukmu 
olma wereg lit nei waruk hag toho 
yet harukmen malaikat Allahn monde 
fibagma ambeg kibareg ubam ele uruk 
lit, "Kornelius, nare," ibag. 

4 Nare ibagma malaikat yet hibareg akol 
haruk lit, "Nowe, hat nungge fahet tuma 
wahen?" ibag. Ibagma malaikat inowen, 
"Hat sembahyang urukmu Allahn hol 
hiyarisireg ap enengge elehon haren og 
isarukmu Allahn pilap hiyaruk lit Oluk 
atisi. 

> Ketiya humalikisi eke o Yope lalihip 
ulug mon enepmihinmu ap misig Simon 
unuk eke Petrus hondohik lalusa. 

5 At ino Simon wam sapi ahap wituk 
ahun ari ibam ik ayegma werehon ari 
men wereg," ulug hiyag itfag. 

7 Hiyag itfareg malaikat ino libagma 
Kornelius ino amingmingangge piren 
men sehen seneg ahun Allah fahet akol 
toho werehon misig at min werehon men 
wol enepfag. 

8 Wol enepfareg, "Malaikat wahareg 
wene ari ehek," ulug hiyag isibareg o 
Yope lalihip ulug mon enepfag. 

9 Mon enepfagma it hinahan itano o 
Yope horogma libareg kema larukmen 
hun Petrus ino unukoho mo anum pulmu 
watfagma sembahyang imin ulug hinawi 
lahibag. 

10 Sembahyang imin ulug hinawi 
lahibareg weregma suburu oriyen osoko 
tug teberuk latfag. Tug teberukmu Petrus 
inowen fulu roho yet harukmen 

11 pohol fo regman sum hag angge 
ahale ulunggun waroho kinangma 
wambik waharukmu yet hibag. 

12 Kim harukmen sum ino fam inggik 
uyug wereg angge men kinang ke hag til 
laruk angge men suwe pohol ke larukon 
men yunggaregma kim hibag. 

13 Kim hibareg weregman, "Petrus, in 
atmihinteg wereg angge aruma isag 
talug namihin," urukmu hol hibag. 

14 Hol hibareg Petrusen, "A, Nowe, usa 
angge aruma indam oho narikik fureg 
ketiya oho namin fug," ibag. 

15 Ari ibareg hol harukmen inggik 
pireneg angge Ele nin eke uruk lit, 
"Allahn fanowap tehek angge aruma 
haren usayap timihin fug," ibag. 

16 Tibag ane aru inggik hinahanam 
pilabik watfareg mondabi poholman 
lisoho hilibag. 

17 Mondabi lahibagma Petrus inowen 
fulu roho hihi ane ari nungge fahet Allahn 
hiyag nerehek ulug indi anggin atfagma 
wenggel haruk latfag. Wenggel haruk lit 
weregma Kornelius otsi mon enepfahon 
itano Simon ibam tu ulug hiyag isibagma 
sokolma unduhuk latfag. 

18 Sokolma unduhuk lit, "Simon unuk 
eke Petrus ino o aru wereg ano," ulug ap 
o ino welatfahon unubam kapal isibag. 

19 Kapal isibagma Petrus ino sum yet 
hibahon fahet indi anggin toho wenggel 
haruk lit weregman Allah hime fanowon 
inowen ubam hiyag utuk lit, "Petrus, ap 
hinahan wahasareg hat yami haptuken 

20 ih atlug wambimihinteg it men 
ambiyeg lahuben hindi se roho welamin, 
Anden it mon eneptikikmu wahasa," ulug 
hiyag itfag. 

21 Hiyag itfagma Petrus wambibareg, 
"Nori, hiren an yami naptuk lahebon ino 
an tu welahi. Nungge hiyag numul ulug 
wahep?" ibag. 

22 Ari ibagma it hinahan watfahon 
itanowen Petrus fam hiyag utuk lit, 
"Sehen seneg inap onowe Kornelius ino 
indi fano wenggel haruk lit Allah fam 
akol toho werehon Yahudi inap obog 
tohowen at fano wereg peruk ahun 
inowen mon neneptisi. Simon Petrus 
ino hondohik lahupmu aren wene hiyag 
hutukon holuhun ulug malaikaren hiyag 
itisi ane roho niren hondog habul ulug 
wahe," ibag. 

23 Ari ibagma, "Nori, yoho an men o aru 
nohulen kik maniyek," ibag. Nohibareg 
likiya re Petrus it men ambiyeg larukmen 
Yope inap Yesus wene holtukon winon 
oho ambiyeg libag. 

24 ibareg kema noholug likiyamon o 
Kaisarea libag. Larukmen Kornelius ino 
ori men owesi otsi men wol enepfareg 
palu roho wereg lit yer enesug latfag. 

25 Yer enesug lit weregman Petrus o 
horogma waharukmu Kornelius inowen 
yet hibareg olohotma libareg aluke fil 
hur atlug hi ribag. 

26 Hi rurukmu Petrusen Kornelius 
unduhuk feruk lit, "In amin, an oho ap 
kinangmon welahi," ibag. 

27 Ibareg Kornelius men enele il-il 
olma kurukmen ap anggolo palu roho 
weregma yer isibag. 

28 Yer isibareg Petrusen unubam ele 
uruk lit, "An Yahudi nahun famen enemu 
inap men ambiyeg wereg lit inibam 
oho usa ulug la fug teg lahiyon ari hit 
honoluk. Lahi ha fug teg perukmen 
Allahn te, 'Enemu inap inibam usa uk 
fug, lamihin,' ulug hiyag nitisimu wahi. 

29 Hiren an hondog nabik larikipmu 
Allahn lamihin ulug hiyag nitisimu pok 
atnin perikik fug. Nungge ane hiyag 
numul ulug hondog nabik larikip, ketiya 
hiyag nemek," ibag. 

30 Ibagma Kornelius inowen, "An nibam 
wereg lit mo haya ririkim ketiya tiya 
hag tegma sembahyang uruk latikik 
sambil inowen yoho ninggik uhaneg 
angge welahi. Sembahyang uruk lit yet 


KISAH PARA RASUL 10.31-35 68 


harukmen ap eke sum yanggowon wan 
tohon an nalukema unduhuk latisi. 

31 Unduhuk lit ap inowen nubam ele 
uruk lit, 'Kornelius, haren sembahyang 
urukmu Allahn hol hiyarisireg ap enengge 
elehon haren og isarukmu Allahn pilap 
hiyarisi,' irisi. 

32 'Ketiya humalikisi eke o Yope lalihip 
ulug mon enepmihinmu ap misig unuk 
Simon unuk eke Petrus hondohik lalusa. 
At ino Simon wam sapi ahap wituk ahun 
ari ibam ik ayegma werehon ari min 
wereg,' ulug hiyag nitisi. 

33 Hiyag nitisimu anden notsi unubam at 
hondohik lalihip ulug mon eneptikikmu 
hondog habik larusama nirim puk fug 
anggeyen hat fano wahen. Allahn nit 
pilap nenesug lit weregma nit palu roho 
welaheyon aruma nunubam Ninikni 
Allahn hiyag hitisi ane ketiya hiyag 
nisimin," ibag. 

34 Ari ibagma Petrus inowen, "Allahn te 
ap tu siyahon tu fanowon puk fug angge 
obog toho Indi reg lit werehon yoho eneg 
noluk ahama we tem toho pihi. 

35 Ap obog toho inibam enemu-enemu 
wereg angge famen Allah fahet enekol 

toho werehon fano ane turuk lit weregma 
Allahn indi enesug lit wereg," ibag. 
36"Nonowe Yesus Kristus ino ap obog 
toho fahet Onowe roho wereg. 'Israel 
inap wereg ambeg lahunteg ap obog toho 
unubam An nunuk fam mangno roho 
welamuhuben hiyag isaruk laruhun,' 
ulug Allahn Yesus Kristus monde ferisi. 

37 Allahn Yesus monde ferisimu Yohanes 
inowen tam ap ikma pilap eneptuk 
latisimu Yesus inowen o Galilea famen ak 
teberisireg fobik o Yudea keyen til larisi 
ane hit honoluk teg lahep. 

38 Anden uruk lahiyon aru Yesus Nazaret 
ahun ino fahet ihi. Allahn At ahime 
fanowon og Utuk lit Ineyap tirisi. Ineyap 
tirisimu o eke la o eke la turuk lit Allahn 
let turukmu fano ane turuk lit ap Iblis 
inggikmu welatuson obog toho hihit 
eneptuk latisi. 

390 Yudea men o Yerusalem men Aren 
mun ane man ane turukmu niren yet 
harukuk. Ari turuk latisi Ahun ino aben e 
fam teloho ware feserusa. 

40 Ware feserusama inggik pirenam 
welatisireg inggik hinahaneg angge 
Allahn Olukap tirisimu At ebe nit niniline 
ebenam atisi. 

41 Ebenam atisi sambil ino ap obog 
tohowen harusa fug, we nit Allahn 
mumal neneptisiyon itanowen eneg 
harukukteg suburu men ik men ambiyeg 
At Allahn Olukap tirisiyon men narukuk. 

42 Ap olukon warehon unubam alem 
werehon Anden kong tuhuken ap obog 
toho unubam fag toho hiyag isa lahup 
ulug nit mon neneptisi. 

43 At ino fahet atam Allah wene 
hahatfag inap nabi arimano obog 
tohowen haharoho imbibag. Ap san 
siyag ane turukon embeselug At ubam 
wenggel haruk halug Allahn siyag ane 
ari Ambolma umbusuhu," ulug Petrusen 
hiyag isibag. 

44 Petrusen ari ulug hiyag isibagma 
ap palu roho welatfahon arimanowen 
Petrus ele hol harukmu itano Allah hime 
fanowon unubam wambik watfag. 

45 Unubam wambik watfagma Yahudi 
inap wene holtukon Petrus min ambiyeg 
watfag inap arimanowen enemu inap 
aruma Allah unuk enepeleg angge famen 
Allah ahime fanowon unubam wambik 
waha ulug enekol haruk latfag. 

46 Ap arimano enele nin atfagma Allah 
wel turukmu Yahudi inap arimanowen 
hol hibareg enekol hibag. 

47 Enekol hibagma Petrusen, "Nori, ir 
oho nit hag toho Allah hime fanowon 
unubam ahama ikma pilap enebuk fug 
ulug ap san alele og eneplep?" ibag. 

48 Ari ibareg Yesus Kristus unuk uruk 
lit ap aruma ikma pilap enebiyek ibag. 
Ari ulug ikma pilap enepfagma ap 
arimanowen, "Nit men welamuhukteg 
fobik hibam lahun," ulug Petrus alele 
wibag. 

1 1 1 Allah unuk enepeleg inap ketiya 

wene holtuk urukmu Yesus otsi 
winon men wene holtuk inap o Yudea 
werehon arimanowen hol hibag. 

2 Hol hibareg Petrus ino o Yerusalem 
lahik watfagma atam Yahudi inap 
welatfag angge famen wene holfag inap 
arimanowen Petrus men suwahal ibag. 

3 Suwahal uruk lit, "Hat Yahudi hahun 
ambilahap palehon welahen angge 
famen it enembilahap paleg eleg inap 
inibam larikinteg suburu it men ambiyeg 
narikip," ulug pet tibag. 

“Pet tibagma Petrus inowen mun ane 
man ane eke hag eke hag turukmu yet 
harikik ulug hiyag isaruk lit, 

5 "An o Yope sembahyang uruk lit 
weregma fulu ane nubam atisimu 
yet harukmen sum hag angge ahale 
ulunggun waroho poholman nalukema 
wambik waharukmu yet harikik. 

6 Pilabik waharisimu kim harukmen 
sum ino fam inggik uyug wereg angge 
men farema werehon il wirik angge men 
kinang ke hag til laruk angge men suwe 
pohol ke larukon men yunggaregma kim 
harukmen pohol filen 

7 Ele nubam uruk lit, 'Petrus, in 
atmihinteg wereg angge aruma isag 
talug namihin,' urukmu hol harikik. 

8 Ari urukmu hol harikikteg anden te, 
'A, Nowe, fug, usa angge aruma indam 
oho nambilik fam narikik fug angge re 
yoho oho namin fug,' irikik. 

9 Ari irikikmu inggik pireneg angge nin 
eke Ele uruk lit, 'Allahn fanowap tehek 
angge aruma haren usayap timihin fug,' 
irisi. 

10 Tirisi ane aru inggik hinahanam 
tirisireg mondabi poholman lisoho 
hilarisi. 

11 Hilarisimu weregman ap hinahan o 
Kaisarean an nambeg mon eneptusama 
waharusareg an welatikik ibam sokolma 
unduhuk latusa. 

12 Tt unduhukmu Allah hime fanowon 
inowen an hiyag nutuk lit, 'Hindi anggin 
am fug angge it men ambiyeg lahun,' 
irisimu nonori falfaliken aruma werehon 
men ambiyeg larukuk. 

13 Nit larukukteg ap ino ibam kurukmen 
at inowen nit nunubam hiyag nisaruk 
lit, 'Malaikat an nibam kik waharisireg 
nubam ele uruk lit o Yope hun Simon 
unuk eke Petrus werehon hondohik 
lalusa ulug hotsi mon enepmihinmu 

14 at inowen wene hiyag hisahuwon 
ari fam hat hinggareg men ap hat 
min werehon fanowap henebuhu ulug 
malaikaren an nubam irisi,' ulug hiyag 
nisarisi. 

15 Kornelius inowen ari hiyag nisarisimu 
anden wene hiyag isarukmen Allah hime 
fanowon ino atam nit nunubam wambik 
waharisi hag toho it unubam oho wambik 
waharisi. 

16 Wambik waharisimu Nonoweyen tam 
irisi ane aru, 'Yohanesen ap ik fam eneg 
pilap eneptuk latisi angge famen Anden 

hit hunubam Allah hime fanowon pilap 
hisa waruhuk,' irisi ane aru wenggel 
haruk lit noluk toho welatikik. 

17 Nori, niren Nonowe Yesus Kristus fam 
wenggel haruk ane ak turukuk sambil 
ino Allah hime fanowon og nisarisi hag 
toho it ap arimano oho og isarisi angge 
famen anden nangginoho Allah fam og 
isa fug ulug alele wele?" ulug Petrusen 
hiyag isibag. 

18 Hiyag isibagma hol harukmen inindi 
fano atfagma Allah wel turuk lit, "Allah 
unuk enepeleg inap oho mondabi 
onoluk welamag ulug Allahn inindi 
fanowap eneptukmu siyag ane turukon 
embeseruk," uruk latfag. 

19 Stefanus ware fisibagma Yesus 
umalikisi winon unusuruk latfagma it 
arimano anggolo ap seheli ke wilip-walap 
ibag. O Fenisia men Siprus men Antiokhia 
men yatma libag angge famen o Yahudi 
inap welatfahon eneg wene hiyag isaruk 
latfag. 

20 Wilip atfahon arimano Siprus inap 
men Kirene inap men o pumbuk 
Antiokhia libareg Yesus Nonowe we tem 
toho wereg ulug Yahudi inap eneg hiyag 

usul fug ulug Yunani inap oho hiyag 
isaruk latfag. 

21 Allah inggik ineyonen it ler 
eneptukmu ap anggolo wene hiyag 
isarukmu holtukon arimanowen Nonowe 
Yesus fam inindi wenggel haruk latfag. 

22 Antiokhia inap inindi wenggel 
harukmu o Yerusalem wene holtuk 
inaben hol hibareg Barnabas it pen isa 
lamihin ulug o Antiokhia monde fibag. 

23 Monde fibagma Barnabas libareg 
kim isarukmen Allahn it Indi enesug lit 
unubam tibag ane yet hibareg ahiyeg 
hibag. Ahiyeg haruk lit Ninikni Allah 
wene hininggik ine roho ki reg lamuhup 
ulug komo enepfag. 

24 Barnabas ino Allah hime fanowon 
ubam weregma ubabut fano ane turuk 
lit Allah fahet tem toho peruk latfagma 
Allah wene fahet ap anggolo atuk latfag. 

25 Welatfareg Barnabas ino Saulus yami 
rimin ulug o Tarsus libareg 

26 Saulus hiyahibareg suhuloho 
o Antiokhia hondoholug watfag. 
Hondoholug watfareg o Antiokhia wene 
holtuk inap men weregma mo ilig atfareg 
wirig atfag. O ino wereg lit ap anggolo 
wene hiyag isaruk latfag. Wene holtuk 

inap fahet ununggul unuk "Kristen" uruk 
ane ari atam-tam o Antiokhia inaben 
Kristen suwalfag. 

27 Welatfagma ap fulu ane turuk inap 
nabi o Yerusalemen Antiokhia watfag. 

28 Watfag inap itano misig unuk Agabus 
ino Allah hime fanowon ubam weregma 
fulu ane turuk lit kinangma tuma suburu 
obok humon lahaku ulug hiyag isibag. 
Hiyag isibag ane ari Klaudius ap suwon 
Kaisar lahapfag li suburu obok ino 
lahibag. 

29 Suburu obok ino lahibagma wene 
holtuk latfag inaben nonori Yudea 
werehon fahet niren ler isahuk ulug 
enele sahale fibareg ininggikmu su 
roho werehonen su roho emberukmu 
ininggikmu tot werehonen tor angge 
emberuk latfag. 

30 Palu roho imbibareg penatua Yudea 
werehon ininggikmu og isa lalihip ulug 
Saulus men Barnabas men mon enepfag. 
1 2 1 Welatfagma ap suwon Herodes 

inowen wene holtuk inap sen 
enebuhukteg unusuhuk peruk latfag. 

2 Ari peruk latfareg Yohanes owe 
Yakobus ino karog fam kong toho ware 
fisibag. 

3 Ware fisibag ane fahet Yahudi inaben 
fano ulug enehiyeg harukmu yer isibareg 
Petrus eke senetfag. Petrus senetfag sul 
ari o Paskah suburu roti sig elehon naruk 
sul ino senetfag. 

“Petrus senetfareg penjara kilaptuk lit 
sehen seneg inap nisanggo fumahen 
unubam hit uhan heheg sok wal taneg 
kahaleg lamuhup ulug hiyag isibag. 
Wam Paskah nahup sambil likiyamon 
ap anggolo iniline ware fesuhuk ulug 
penjara kilapfag. 

> Petrus ino penjara weregma wene 
holtuk inap arimanowen likiya hupmu at 
fahet sembahyang uruk latfag. 

6 Herodesen sono ap anggolo iniline 
Petrus wabuhuk peruk lit weregma 
Petrus ino fahet sehen seneg inap 
piren itano misihon fumag fil misihon 
fumag fil weregma hele ineyon piren 
fam pug tegma pulmu nohoruk latfag. 
Sehen seneg inap winon selma wereg lit 
sokolma kahaleg latfag. 

7 Kahaleg lit weregman malaikat Ninikni 
Allahn monde fibahon ino Petrus wereg 
ambeg kibareg asinandi umbagpag turuk 
latfag. Umbagpag turuk lit malaikat 
inowen Petrus umbandumu kik haruk lit 

elel hibareg, "Folo-folo in amin," ibagma 
in atukmen hele inggik wareg latfahon 
ino loloho wambibag. 

8Loloho wambibagma malaikat inowen, 
"Sum wan timihinteg huyug sepatu 
kilabin," ibagma sum wan tibareg sepatu 
kilapfag. Kilapfagma, "Sum sun fahet 
wan turuk asum wan timihinmu an min 
ambiyeg lulen ma," ibag. 

9Ibagma malaikat ombolim wilip 
atug laruk lit Petrus inowen te, "We 
tem malaikat wahareg lol nabehek," 
undaman puk fug angge nei waruk lahi 
ano peruk lit malaikat ombolim libag. 

10 Ombolim laruk lit sehen seneg 
inap sok tamon fam kahaleg latfahon 
pisan isalug fobikon kahaleg latfahon 
pisan isalug sok ineyon o pumbuk fil 
larukon iraham watfag. Iraham watfareg 
turukmen sok ino amu husoho libag. 
Husoho libagma wilip atug laruk lit ke 
handuhal teg ambeg libareg malaikat 
inowen Petrus embeselug libag. 

11 Malaikat ino libagma Petrus indi 
anggar atfareg, "Yahudi inaben 
nuwabuhuk peruk lit wereg angge famen 
Allahn malaikat monde fehekma Herodes 
inggikmu angge Ninikni Allahn lisoho og 

nabehekma ketiya tem toho noluk aha," 
ibag. 

1? Ari ibareg wenggel haruk lit Yohanes 
unuk eke Markus isinga Maria ibam 
libag. O ino ap anggolo palu roho wereg 
lit sembahyang uruk latfag. 

130 ino libareg sok kik hibagma san kik 
turuk ulug Maria amingmingangge hiyap 
unuk Rode inowen ha watfag. 

14 Ha watfareg Petrus ele urukmu 
hol hibareg sok husuk fug anggeyen 
embeselug ahiyeg toho o ele fil libareg, 
"Petrus selma wereg," ulug ap palu roho 
welatfahon unubam hiyag isibag. 

15 Hiyag isibagma iren te, "Hat nenek 
turuk lit uruk lahen," il larikim aren te, 
"We tem toho," il larikim iren te, "Ahime 
wahayon fahet uruk lahen lit teg," uruk 
latfag. 

16 Fhele ari uruk lit weregman Petrus 
sok kik turuk eneg latfagma watfareg sok 
hut harukmen Petrus unduhuk latfagma 
enekol hibag. 

17 Enekol hibagma Petrusen henele ulug 
inggik kaya ribareg, "Ninikni Allahn o 
penjara malaikat monde fehekma wilip 
nabehekma wahi," ulug hiyag isibag. 
"Hiyag hisihi ane ari Yakobus men nonori 

winon men hiyag isalihip, 
atlug o ekema libag. 

18 |ikiyamon te sehen seneg inap 
arimanowen Petrus nangginoho wilip aha 
ulug yuk libareg enekolen turuk latfag. 

19 Fnekolen turuk lit weregma Herodes 
inowen Petrus hondohik lalihip ulug 
amingmingangge mon enepfagma 
larukmen Petrus eleg latfag. Eleg 
latfagma sehen seneg inap arimano 
kapal isarukmen nenepeleg ibagma it 
arimano pinggi unusibag. Unusibareg 
Herodes ino o Yudea embeselug o 
Kaisarea libareg welatfag. 

20 Herodes inowen Tirus inap men Sidon 
inap men fahet olok haruken it mangno 
roho ubam nenele ul ulug ambeg libag. 
Ambeg libareg hun Blastus Herodes 
anggengge foroho ahun ino ubam enele 
ibareg at men mangno atfareg Herodes 
fam, "Nit o pumbuk piren aruma suburu 
elehen haren suburu og nisaruk lahenma 
fano welahe angge re nunubam holok 
ane peruk lahenon imbisin," ulug heng 
tibag. 

21 Heng tibagma Herodesen nele 
hunubam uhuk ulug sali ibag. Sali ibag 
sambil ino hikir atfagma ap suwonen 


ibareg wilip 

wan turuk asum wan tibareg aliliyangge 
lahapfareg ap suwon hur atuk ambeg 
lehoma hur arik lahibareg it unubam ele 
ibag. 

22 Ele urukmu holeg latfag inap 
arimanowen, "Ari ap ele uruk eleg, we 
Allah ele uruk," uruk latfag. 

23 Ari uruk latfagma Ninikni Allahn an 
wirim Naptuk ulug Olok hibareg malaikat 
monde fibagma wambik watfareg 
watukmu ilaliyen undamangge naruk lit 
war atfag. 

24 Welatfagma Allah wene su atfagma 
ap anggolowen wene fano ulug holtuk 
latfag. 

25 Barnabas men Saulus men itano 
iren walug libag angge arimano og 
isibareg Yerusalemen suhuloho waharuk 
lit Yohanes unuk eke Markus ino 
hondoholug watfag. 

1 3 LIt watfag li itano o Antiokhia 

wene holtuk inap sehelimu fulu 
roho waruk inap nabi men wene hiyag 
isaruk inap men welatfag. Welatfahon 
itano ununuk te: Barnabas men Simeon 
unuk eke Niger (nit nenele roho Singon) 
men Lukius Kirene ahun men, Menahem 

Herodes ambiyeg weregma kul atfag 
ahun men Saulus men it itano welatfag. 

20 misihim sambil suburu na fug angge 
wene uruk lit welatfagma Allah hime 
fanowon inowen Ele unubam uruk lit, 
"Barnabas men Saulus men wene hiyag 
isaruk ane turuk lamuhuben mumal 
eneptikik angge re enemumu tug toho 
embeselihip," ulug hiyag isibag. 

3 Ari ulug hiyag isibagma suburu na fug 
angge weregma sembahyang ibareg it 
piren ununggulmu ininggik imbibareg 
lalihip ulug mon enepfag. 

“Allah hime fanowon inowen Saulus 
men Barnabas men mon enepfagma 
libareg o Seleukiya lalug kou fam ik 
ahum keyen libareg Siprus kinangma 
libag. 

3 Libareg o pumbuk Salamis ino libareg 
Allah wene Yahudi inap sembahyang 
uruk ibamen hiyag isaruk latfag. Wene 
hiyag isaruk lit weregma ap misig unuk 
te Yohanes Markus inowen it ler eneptuk 
latfag. 

50 Salamisen wilip atfareg Siprus 
kinang keyen laruk lit o pumbuk eke 
Pafos libag. O ino fam Yahudi ahun misig 
unuk te Bar Yesus usa ahun inowen 

si-si ane uruk lit Allahn uruk ane hiyag 
hisaruk lahi uruk ahun weregma libag. 

7 Bar Yesus ino Siprus kinang seneg 
latfag ahun ap suwon ino are welatfag. 
Ap suwon ino unuk te Sergius unuk 
eke Paulus ino indi fano roho wenggel 
haruk lit Barnabas men Saulus men Allah 
wene hiyag numusa ulug hondoko kilap 
enepfag. 

8 Kilap enepfagma wene hiyag 
isarukmen Elimas usa ahun inowen it 
piren unubam suwahal ibareg ap suwon 
ino fam, "Iren wene hiyag humusa ane 
holmihin fug," ulug komo ribag. Usa 
ahun ino unuk Yunani inap enele roho 
Elimas suwalfag. 

9 Komo ribagma Saulus unuk eke Paulus 
inowen Allah hime ubam weregma usa 
ahun ino kilap hibareg ele uruk lit, 

10 "Nare, hat mungguwat umalik 
welahen, hele si-si ane eneg uruk lit 
siyag ane eneg hundaman wenggel haruk 
lahen. Tem peruk ane men seli roho 
welahenonen Allah abunggalem pikiron 
hareyap turuk lahen ane umbusuk fug 
teg lahen? 

11 Allah inggiken ketiya hat huwatmin 
ulug waharukon yet himin, hil hupnig lit 

weregman eneg hup pirenam hinahanam 
mo yet ha fug angge welaruhun," ulug 
pet tibag. Ari ulug Paulusen pet tibagma 
hun ino il anggulok atuk lit mondabi 
hubun atfagma aben ninggik sen nabusa 
ulug fatil laruk latfag. 

1? Ap suwon inowen ari tibag ane yet 
hibareg akol atfagma wene fahet tem 
toho wenggel haruk latfag. 

13 Welatfareg Paulus ori men Pafos 
embeselug ik ahum keyen libareg o 
pumbuk Perga Pamfilia kinangma libag. 
Libareg Yohanes Markus ino it Perga 
embeselug Yerusalem suhuloho watfag. 

14 Suhuloho watfagma it arimano 
Perga pisan isalug libareg o Antiokhia 
Pisidia kinangma libag. Libareg weregma 
Yahudi inaben wene uruk sambil ino 
sembahyang uruk ibam kibareg heriyeg 
latfag. 

15 Heriyeg lit weregma sembahyang 
uruk ibam ngi inap arimanowen Musa 
wene men atam wene hiyag isaruk latfag 
inaben haharoho imbibag awene men 
hiyag isibareg Paulus men Barnabas men 
kapal isaruk lit, "Nori, hiren ap tuma 
fahet henele hiyag usulteg komo enebul 

pehebon wereg halug hiyag nisalihiben 
in amek," ibag. 

16 Ari ibagma Paulus in atuk lit henele 
eleg angge welamek ulug inggik 
indanggen kaya ribareg ele uruk lit, 
"Israel hinap nori, Allah fahet henekol 
toho welahep hinap oho nori, anden 
iminon tu holeg lamok. 

17 Allah Israel inap Inikni inowen nit 
nunumbusagsi mumal enepfagma o 
Mesiren ap pohon hag toho welatfag 
angge famen anggolo amuhup ulug 
suwap enepfag. Suwap enepfareg At 
inggik ineyon inowen sen enesug lit o 
Mesiren hondog eneplug wilip enepfag. 

18 Wilip enepfagma iren siyag ane 
eneg turuk latfagma unusimin pibag 
angge famen Indi imbik wamburuk 
lit weregman eneg mo ilig am wirig 
am turukmu teng misig nubam hilag 
nuwalen (empat puluh tahun) atfagma 
farema welatfag. 

19 Welatfagma o pumbuk sabiren 
Kanaan kinang fam welatfahon pin 
unusibareg kinang ino nunumbusagsi ngi 
amuhup ulug wal taneg hiyag isibag. 

20 Hiyag isibagma kinang ino it ngi 
atfareg weregman eneg mo teng-teng 

angge (empat ratus lima puluh tahun) 
laruk latfagma onowesi ap suwon hakim 
welatfag liyen tulug fobik Samuel fulu 
ane turuk latfag ahun nabi ino unduhuk 
fibag. 

21 Unduhuk fibagma Allah fam ap suwon 
raja misig unduhuk fulen hiyag nisamihin 
ulug heng tibagma Kis amloho Saul 
unggul unuk Benyamin ahun ino lahabe 
fibagma mo ilig am wirig am turukmu 
teng misig nubam hilag nuwalen (empat 
puluh tahun) atfag. 

22 Saul ino unuk pila fisibareg 
ubalmangge Daud ap suwon unduhuk 
fibag. Daud fahet Allahn tam ibag ane 
tu, 'Isai amloho Daud Nindi reg lit fano 
ane Anden perukon turuk laruhuwen 
Anden hiyaharikik,' ibag. 

23 Israel inap fanowap enebuhuwon 
fahet Dauren ondohowonen famen indag 
aruhu ulug Allahn sali ibag. Sali ibahon 
ino Yesus fahet ibag. 

24 At uwan warik ohoma Yohanesen 
Israel inap obog toho hiyag isaruk 
lit, 'Hiren siyag ane turuk lahebon 
embeselihipmu ikma pilap henepmin,' 
uruk latfag. 

25 Yohanes ino wabuhuk peruk ane 
horog atfagma aren wene hiyag isaruk 
lit, 'Hiren At waruhu peruk lahebon ino 
an fug, At ino fobik nombolim waruhu. 
At suwon inowen an siyag nahun nubam 
sepatu lole Nubahin uhu fug,' irisi. 

26 Nori, Abraham umalikisi welahebon 
men, Allah fahet henekol toho welahebon 
men, wene fanowon ino nit nunubam 
atisi angge famen 

27 Yerusalem inap men iniknisi sen 
enesug inap arimanowen oho Yesus fahet 
tem toho peruk latusa fug. At ino ware 
fesuhup urusa ane ariyen ap atam wene 
hiyag isaruk latfag inaben haharoho 
imbibahon weneman uruk laheyon ino 
hikir atisi. 

28 Aren siyag ane tirisiyon holtusa fug 
angge famen un ane Ubam lombohap 
turusareg Pilatus fam pinggi ware fusul 
ulug hiyag utusa. 

29 Atam At fahet hahatfahon hikit 
toho Ubam turusareg e famen pilabe 
ferusareg owik elma yinggi fisik kurusa. 

30 Yinggi fisik kurusa angge famen 
Allahn ap war atuk ambehen At ino 
Olukap tirisi. 

31 Olukap tirisimu At men ambiyeg o 
Galilean Yerusalem laruk latusa inap 
arimano ininggik winako welatusama 
it iniline inam aheg hirag aheg turuk 
latisiyon fahet ninilen harukuk ulug ap 
aruma ketiya hiyag isaruk. 

32 Allahn nunumbusagsi fam sali ibahon 
ino ketiya teko laruk ulug wene fanowon 
tu niren ketiya hiyag hisaruk lahe. 

33 It unumbusagsi nit welaheyon niniline 
Allahn Yesus olukap tirisiyon ariyen 
Allahn sali ibag ane hikit toho teko laruk. 
Mazmur pirenon hahatfahon tu, 'An 
namloho Hat, Anden yoho indag Habihi,' 
ulug haharoho imbibag. 

34 Allahn At ap war atukon wereg 
ambehen Olukap tirisimu kinangman 
Ebe mondabi filik tuhu fug ulug wene 
iminon tu haharoho imbibag, 'Daud 
ubam fano ane tuhuk ulug sali irikikmu 
aben tem toho peruk lamuhuben Anden 
hit hunubam hikirap tuhuk.' 

35 Mazmur winon fam nin eke haharoho 
emberuk lit, 'Haren mumal tarikinon ino 
kinangma filik tukag ulug umbusuhun 
fug,' ulug haharoho imbibag. 

36 Hun Daud ino oluk wereg lit Allahn 
peruk ane eneg turuk lit sabal atfareg 


KISAH PARA RASUL 13.37-41 89 


war atfag. War atfagma ikni umba kilap 
enepfag ambeg ino kilabik libagma filik 
tibag. 

37 Ari tibag angge famen Yesus ino 
Allahn Olukap tirisi, Daud filik tibag hag 
toho filik tirisi fug. 

38 Nori, At Yesus ino famen hiren siyag 
ane turuk lahebon Allahn ambolma 
umbusuhu ulug hiyag hisaruk laheyon 
ari fahet hit honoluk amag. Musa wene 
fam siyag ane turuk lit hininggik hele 
waroho welahep angge famen 

39 ap san At ubam indi wenggel haruk 
halug at inggik loluhu. 

40 Atam Allah wene haharoho imbibag 
ane hit hunubam wirim aruhu rohon 
hinindimu honoluk toho wereg lit kahaleg 
lamuhup. Haharoho imbibahon iminon 
tu, 

41 "Allah fahet Abug uruk hinap 
honoluk toho welamok. Henekolen yuk 
lagmag uruk lit linggik-longgo iyok. Hit 
sehelimuwen Anden yabuk misig ak 
tebuhuk. Yabuk ak tebuhukon ino fahet 
ap winonen hiyag hisahupmu hiren tem 
toho wenggel haruk lamuhup fug,'" ulug 
Paulusen wene hiyag isibag. 

42 Paulus men Barnabas menen wene 
obog toho hiyag isibareg wilip atukmu 
wene fobik uhukon fam oho hiyag nisa 
wamuhup ulug ap arimanowen heng 
enepfag. 

43 Weneman wilip atug larukmen Yahudi 
inap anggolo men, onori men sebe roho 
wereg lit Allah fahet enekol toho wereg 
latfag inap men it piren onombolim laruk 
latfag. Laruk latfagma wene hiyag isaruk 
lit Allahn ap kinangmon Indi enesug lit 
werehon ino fam likiya hupmu wenggel 
haruk lamuhup ulug komo eneptuk 
latfag. 

44 Komo eneptuk lit welatfagma wene 
uruk sambil fobikon fam o pumbuk ino 
wereg inap obog toho Allah wene holtul 
ulug kik waharuk latfag. 

45 Ap anggolo kik waharukmu Yahudi 
inaben yer isibareg enehummu siyag 
atfagma pulup eneptuk lit, "Hat hele si 
uruk lahen," ulug suwahal uruk latfag. 

46 Suwahal uruk latfagma Paulus men 
Barnabas menen enele ine roho hiyag 
isaruk lit, "Nori, hit hunubam tam 
Allah wene hiyag hisawon holuk fug 
angge famen ninirim ulug miyaloho hik 
isaruk lahep. Fobik mondabi honoluk 

welamuhup ane fahet nit fug peruk 
lahepma nit hebeloho hunumbahalug 
Allah unuk enepeleg inap hiyag isa lul. 

47 Ari roho turuk lamuhup ulug Ninikni 

Allahn ele nit nunubam emberisi, 

'Allah wene enepeleg inap fahet hat 

iral fanowon welaruhun ulug unduhuk 
hubaharikikmu ap kinang atogman 
atogma werehon haren fanowap eneptuk 
laruhun,'" ulug Paulusen hiyag isibag. 

#8 Ari ulug hiyag isibagma Allah 
unuk enepeleg inap arimanowen 
hol hibareg Ninikni Allah wene fano 
peruk lit enehiyeg haruk latfag. Allahn 
mondabi onoluk welamuhup ulug mumal 
enepfahon arimanowen tem toho ulug 
Ubam wenggel haruk latfagma 

19 ap obog toho o walinggoho werehon 
arimano oho Allah wene su atfagma 
holtuk latfag. 

50 Ap arimano wene holtuk latfagma 
Yahudi inap wene uruk ambeg kuruk 
latfag hiyap onowesi roho welatfag hiyap 
arimano Yahudi inaben inindi kahal 
eneptuk lit ap suwon eke wene holuk fug 
ulug inindi kahal eneptuk latfag. Kahal 
eneptuk lit Paulus men Barnabas men 

itano oho unusul ulug suwahal uruk lit o 
inowen yanggal enepfag. 

51 Yanggal enepfagma Paulus men 
Barnabas men wilip atuk lit sabelep 
unuyugmu werehon it unubam 
enehangge amag ulug ho roho pila 
feselug o Ikonium libag. 

520 Antiokhia wene holtuk inap 
welatfahon arimano Allah hime fanowon 
unubam weregma enehiyeg toho 
welatfag. 

14 1 Paulus men Barnabas men o 

Ikonium libareg Yahudi inaben 
wene uruk ibam kibareg wene enele ine 
roho hiyag isarukmu Yahudi inap men 
Yunani inap anggolo men tem toho hiyag 
nisaruk ulug inindi wenggel haruk latfag. 

2 Yahudi inap winon enele si hiyag 
nisaruk pibahon arimanowen Paulus men 
Barnabas menen uruk ane ari siyag ulug 
Allah unuk enepeleg inap inindi kahal 
eneptuk latfag. 

3Kahal eneptuk latfag angge famen 
Paulus men Barnabas men Ninikni Allahn 
nit fet nenesug ulug wene enembong 
se roho hiyag isaruk lit we tot amusun 
toho o ino welatfag. "Allah ap kinangma 
werehon Indi enesug lit wereg," ulug 

hiyag isarukmu Allahn enele ineyap 
tibag. Poholmonen turuk ane iren turuk 
lamuhup ulug inine og isibag. 

“Ap o pumbuk ino welatfag inap 
arimano pul ke minggitfareg fumag 
Yahudi inap inibil atfagma fumag Yesus 
otsi inibil atfag. 

= Inibil atfagma Allah unuk enepeleg 
inap men Yahudi inap men it onowesi 
men arimano palu ribareg ngik-ngog 
toho per eneptuk lit helep fam unusul 
ulug turukmen 

6 Paulus men Barnabas men itano 
onoluk atfagma o inowen hirag-hirag 
wilip atuk lit o Likaonia libareg Likaonia 
kinang ino fam o pumbuk Listra men 
Derbe men libag. 

7 Libareg o pumbuk itano fam ap 
welatfahon wene hiyag isaruk latfag. 

80 Listra ino ap misig siyahon isingan 
uyug siyag angge indag tibagma in am 
fug angge heriyeg lit eneg welatfag. 

9 Paulusen wene hiyag isarukmu ap 
inowen hol hibareg an nuyug fanowap 
napmisi pibag ane Paulusen at yet 
hibareg oluk atfag. 

10 Oluk atfagma Paulusen ele ine roho 
ap ino fam, "Huyug ine roho in amin," 
ibagma ap ino in atfareg la reg latfag. 

11 La reg latfagma Paulusen nangginoho 
tehek ulug ap arimanowen yet hibareg 
Likaonia inap enele roho hi roho uruk 
lit, "Poholma wereg angge ap ahasareg 
kinangma wambik waharuk lit turuk," 
uruk latfag. 

12 Uruk latfareg Barnabas fahet, "Zeus 
tu," il laruk lit Paulus fahet at ele 
anggolo uruk ulug, "Hermes tu," uruk lit 
poholmon ununuk hag toho ulug suwal 
enepfag. 

13 Suwal enepfagma Zeus alem seneg 
ahun usa ahun ino usa ibam o pumbuk 
ino sel fil anggenma wiroho weregma 
wereg latfag ahun inowen hol hibareg 
wam sapi yuhambukon eneg wibareg 
owil-owil angge lahap enepfareg Zeus 
isag utuk lit hubu lahabul ulug ap 
anggolo men elehet ohowon sok iraham 
waharuk latfag. 

14 Barnabas men Paulus menen 
waharuk urukon hol hibareg enesum wan 
teg latfahon tararag toho hik isibareg ap 
anggolo sehelimu hik toho kibareg enele 
hi roho uruk lit, 

15 "Nori, hiren nungge ane turuk lahep? 
Hit men nit men ap kinangmon welahe. 
Hiren siyag ane turuk lahebon aru 
umbusuhupteg Allah oluk werehon 
ino pohol kinang ik mun angge man 
angge wal tibahon ino fam hinindi 
wenggel hahuben niren hiyag husuk oho 
waharukuk. 

16 Atam welatukuk li Ninikni Allah 
inowen ap obog tohowen usa ane wal 
taneg turuk lamag ulug embeserisi 
angge famen 

17 kinang seiyap tukag ulug osit 
poholman pilabik waharuk lit hiraho 
latisi fug. Ninikni inowen eneg suburu og 
nisaruk lit ninindi nenehiyehap neneptuk 
latisi," ulug hiyag isibag. 

18 Ari ulug hiyag isibag angge famen 
Paulus ele sobir isaruk lit enele abi roho 
uruk lit isag husul ibag angge famen 
Paulusen ari imbisiyek ibagma imbisibag. 

19 Weregman Yahudi inap o Antiokhia 
men o Ikonium men welatfahon arimano 
mug eneplug o Listra libareg Listra inap 
inindi kahal eneptuk lit nit ninibil amiyek 
ulug hiyag isaruk latfag. Hiyag isibareg 
Paulus helep fam ware fisibareg pinggi 

ware fesehe ulug lisoho elehet sel fil hik 
isa libag. 

20 Hik isa libagma ori walinggoho 
unduhuk lit weregma Paulus in atfareg 
nin suhuloho o ino kibareg noholug 
likiyamon Barnabas men ambiyeg o 
Derbe libag. 

210 Derbe libareg Paulus men Barnabas 
men ap arimano wene hiyag isarukmu 
wene holtuk inap ap anggolo atuk latfag. 
Anggolo atuk latfagma nin suhuloho o 
Listra keyen tulug Ikonium keyen tulug o 
Antiokhia Pisidia kinang fam watfag. 

220 Antiokhia ino watfareg wene holtuk 
inap hinindi wirik toho welamuhup 
ulug komo eneptuk lit inindi yuwahap 
enepfag. Inindi seyap eneptuk lit 
ap kinangmonen anggolo nunusuruk 
lamuhubon ari famen Allah wereg ambeg 
ngi amuhuk ulug hiyag isibag. 

23 Wene holtuk inap wereg ambeg 
penatua wal taneg in enebil laruk lit, 
"Nonowe Yesus fam wenggel haruk 
lahepma Aren hit fet henesug laruhu," 
ulug suburu na fug angge wereg lit it 
fahet sembahyang ibag. 

24 Sembahyang ibareg wilip atug 
waharuk lit Pisidia keyen tulug Pamfilia 
watfag. 

25 Pamfilia watfareg o pumbuk Perga ap 
wene hiyag isalug o Atalia ik laut ayegma 
watfareg 

26 ik ahum keyen o Antiokhia watfag. O 
Antiokhia ino wene hiyag isil lahup ulug 
ak turuk lit Allah indiyen fet henesug 
laruhu ulug sembahyang unubahet ibag 
ambeg ino ap anggolo hiyag isarukuk 
ulug suhuloho watfag. 

27 Watfareg wene holtuk inap palu 
enepfareg hiyag isaruk lit Allahn let 
neneptukmu turukuk ane re Allah unuk 
enepeleg inap fahet Allahn sok hur 
isarisimu ir oho Ubam tem toho wenggel 
haruk ulug hiyag isaruk latfag. 

28 Hiyag isaruk latfareg o ino wene 
holtuk inap men ambiyeg weregman 
amusun toho welatfag. 

1 5 1 Welatfagma wene holtuk inap 

winon o Yudean o Antiokhia 
libareg it Antiokhia inap wene holtukon 
arimano hiyag isaruk lit, "Musan 
haharoho imbibahon hikit toho 
ambilahap pal henebuhup fug halug 

Allahn fanowap henebuhu fug,' 
hiyag isibag. 

2 Hiyag isibagma Paulus men Barnabas 
men enele ine roho uruk lit, "Hiren 
uruk lahebon ari si ane uruk lahep," 
ulug suwahal uruk latfag. Suwahal uruk 
latfareg hili roho wereg lit, "Paulus 
men Barnabas men wene holtuk inap 
winon men o Yerusalem Yesus otsi men 
penatua men alem ari fahet henele 
uhuben lalihip," ulug mon enepfag. 

3 Onori wene holtukon arimanowen 
o pumbuk inowen hondoko wilip 
enepfagma Fenisia keyen Samaria keyen 
laruk lit o pumbuk winon Allah unuk 
enepeleg angge famen fano holtusa 
ulug hiyag isil laruk latfagma onoriyen 
hol hibareg it wene enepeleg inap oho 
holtusa ulug enehiyeg anggolo haruk 
latfag. 

40 Yerusalem libagma Yesus otsi 
wene holtuk inap men penatua men 
welatfahon arimanowen it libahon itano 
hondoko kilap enepfagma iren hiyag 
isaruk lit, "Allahn nit let neneptukmu 
niren Allah unuk enepeleg inap hiyag 
isarukukmu holtusa," ulug hiyag isibag. 


ulug 

> Hiyag isibagma Farisi inap famen 
wene holfag inap arimano in atfareg 
enele uruk lit, "Yahudi inap fuhon famen 
enemu inap werehon arimano oho 
ambilahap pal enebuhupmu Musan 
haharoho imbibahon arimano obog toho 
iren oho turuk lamuhuben hiyag isaruk 
lamuhup," ibag. 

6 Ari ibagma Yesus otsi men penatua 
men arimano palu atfareg alem ari fahet 
enele sahaltuk latfag. 

7 Enele sahaltuk lit suwahal ibareg 
Petrus ino it sehelimu in atfareg ele 
uruk lit, "Nori, Allah unuk enepeleg 
inap an nele famen wene holuhupteg 
tem toho pukag ulug indam welatukuk 
li hit sehelimuwen Allahn an mumal 
naptisiyon ari hit honoluk. 

8 Allah ap inindimu wenggeltuk ane 
Oluk ahun inowen Ahime fanowon nit 
og nisarisi hag toho ir oho og isaruk 
lit Numalikisi amag ulug perisi ane nit 
nonoluk atisi. 

9Iren inindimu we tem wenggel 
harusama inindi fanowap eneptisireg it 
enemu nit nenemu puk fug angge ambi 
roho welamag perisi. 

10 Allahn ambi roho welamag perisi 
angge famen hiren Allah wal haruk lit 
anggin angge nikni numban oho niren 
oho ha rurukuk fuhon hiren nungge fahet 
it unumaloma umbul peruk lahep? 

11 Tt arimano Nonowe Yesus Kristus 
inowen Indi enesug lit wereg ane ari 
famen fano atuk hag toho nir oho Indi 
nenesug ane ariyen eneg fano amuhuk 
peruk lahe," ulug hiyag isibag. 

12 Ari ulug hiyag isibagma it ap 
welatfahon arimano obog toho enele eleg 
angge welatfagma Paulus men Barnabas 
menen, "Allahn nit let neneptukmu Allah 
unuk enepeleg inap unubam fano ane 
ari-ari turukuk," ulug hiyag isaruk latfag. 

13 Obog toho hiyag isibagma Yakobus it 
sehelimu in atfareg ele uruk lit, "Nori, 
nele iminon holeg lamok: 

14 Allah unuk enepeleg inap Indi enesug 
lit An nunuk eneg uruk lamuhup ulug 
atam mumal eneptisi ane Simonen fahe 
hiyag nesehek. 

15 Ehek ane ari atam wene hiyag 
isaruk latfag inap arimanowen haharoho 
imbibahon hikit toho hiyag nesehek, 

16 "An suhuloho waruhukteg Daud ibam 
o sabo tandum atisiyon ino wiroho kera 

fuhuk, ubamangge miyaloho lin-lan 
irisiyon andog toho keron wiruhuk. 

17 Ap obog toho werehonen Ninikni 
Allah yami ruhup. Allah unuk enepeleg 
inap Allahn Anden tohon amuhup ulug 
wol eneptisiyon arimanowen oho At yami 
ruruk lamuhup. 

18 Atam Allahn ari ibagma ketiya teko 
lahu ulug fag toho hiyag nitisi,' ulug 
haharoho imbibag. 

19 Ari roho imbibagma ap Allah unuk 
enepeleg angge famen siyag ane 
embeselug At ubam inindi wenggel 
harukon unubam anggin ane umbuhuk 
fug peruk lahi. 

20 We wam usa ambohom ulug narukon 
men pabi ane turukon men wam mep 
wilip aruhu ulug ambiyang helmako 
watukmu narukon men mep wilip 
atukon narukon men ari obog toho 
turuk lamuhup fug ulug suwesingga it 
unubahet umbuhuk peruk lahi. 

21 Indam oho Musan haharoho imbibag 
ane o pumbuk obog tohowen uruk 
latfagma ketiya oho wene uruk ibamen 
likiya hupmu uruk," ulug hiyag isibag. 

22 Yakobusen ari ulug hiyag isibagma 
Yesus otsi men penatua men wene holtuk 

inap obog toho arimanowen Paulus men 
Barnabas men ambiyeg o Antiokhia 
lalusan ap eke yami enebul ulug enele 
sahalfareg Yudas unuk eke Barsabas 
men Silas men hiyag enepfareg mon 
enepfag. It piren hiyag enepfahon itano 
fahet onoriyen unubabut fano peruk 
latfag. 
23 It piren mon eneptuk lit suwesingga 
haharoho ininggikmu imbibahon ele 
re tu, "Nit Yesus otsi men penatua 
men hit honori o Yerusalem welaheyon 
arimanowen hit o Antiokhia Siria Kilikia 
Allah unuk henepeleg angge famen Aren 
mumal heneptisiyon fahet nonori ulug 
suwesingga aru fam hi heneptuk lahe. 
24 Nonori winon nit nenepelegma hit 
henembeg waharusareg enele hiyag 
hisaruk lit hinindi nonghong hisaruk lit 
angginap heneptusa ane niren holtukuk. 
25 Ari fahet niren holtukukteg nit 
nenebe mangno roho wereg lit nenele 
sahaltukukteg ap piren Barnabas 
men Paulus men lalihip ulug yami 
eneptukukteg mon enebik waharuk lahe. 
26 Barnabas men Paulus men ariyan 
Nonowe Yesus Kristus unuk fahet fano 
nunusukag ulug enembong se roho 

werehen niren it piren fahet ninindi 
isaruk lahe. 

27 Nori, ap piren niren mon eneptuk 
laheyon ariya Yudas men Silas men hit 
henembeg wamuhupteg suwesingga 
emberuk laheyon tu fam hiyag hisaruk 
lit enembilik fam oho sebe roho hiyag 
hisahup. 

28 Alem angginon hunubam umbuhuk 
fug ulug Allah hime fanowon nit 
nunubam wereg lit let neneptukmu 
nenele sahalehereg suwesingga tu fam 
emberuk lahe. 

29 We wam usa ambohom ulug narukon 
men mep wilip atukon narukon men 
wam mep wilip aruhu ulug ambiyang 
helmako watukmu narukon men pabi 
ane turukon men ari obog toho turuk 
lamuhup fug. Siyag ane eheyon ari turuk 
lamuhup fugmu hit fano welamuhup. 
Nori, we ita hiyag hesehe." 

30 Fano lalihip ulug hi enepfagma it 
mon enepfahon itano o Antiokhia libareg 
Yudas men Silas menen wene holtuk 
inap palu enepfareg suwesingga ino og 
isibag. 

31 Og isibagma kim hibareg fano ane 
komo neneptusa ulug enehiyeg hibag. 

32 Yudas men Silas men nei waruk lit 
fulu roho turuk inap nabi hag toho ap 
arimano komo eneptuk lit inindi yuwahap 
enebil noruk latfag. 

33 It piren itano wene hiyag isaruk lit o 
Antiokhia welatfagma onoriyen hinindi 
fano roho mon henebik waharusa inap 
enembeg nin lalihip ulug hi eneptuk lit 
hiyag isibag. 

34 Lalihip ibag angge famen Silas 
inowen an hit men ambiyeg welamuhuk 
ibareg pok atfag. 

35 Paulus men Barnabas men itano o 
Antiokhia tot welatfareg it men ap winon 
men ambiyeg wene hiyag isaruk latfag. 

36 Welatfareg Paulusen Barnabas 
ubam ele uruk lit, "Niren nonori atam 
wene hiyag isaruk latukukon arimano 
nangginoho wereg ulug o pumbuk wal 
taneg pen isa lahuk," ibag. 

37 Ari ibagma Barnabas inowen nenere 
Yohanes unuk eke Markus urukon ino 
oho ambiyeg lulen hondohik lul ibagma 

38 paulusen ele haro roho uruk lit, "Hun 
ari nit men ambiyeg laruk ane nirim 
irisireg o Pamfilia pok atisi ahun ino 
hondohik lul fug," ibag. 

39 Ari ibagma Barnabas men Paulus 
men suwahal onolok toho ibareg 
enemu-enemu atfareg Barnabas inowen 
Markus hondoholug kou fam ik ahum 
keyen Siprus nindig atfag. 

40 Paulus inowen oho Silas hondog talug 
lamin ibagma onoriyen te Ninikni Allah 
inggik ineyon inowen fet henesug laruhu 
ulug unubam sembahyang ibagma 

41 wilip atfareg o Siria keyen Kilikia 
laruk lit wene holtuk inap welatfahon 
inindi yuwahap enebil laruk latfag. 

1 6 t Laruk latfareg Paulus ino Derbe 

keyen Listra libag. Weregman o 
pumbuk ino fam wene holtuk ahun misig 
unuk Timotius isinga Yahudi hiyap Yesus 
fam indi wenggel harukon welatfagma 
ikni Yunani ahunen ondohowon welatfag. 

2 Wene holtuk inap Listra men Ikonium 
men welatfahon arimanowen Timotius 
fahet ubabut fano peruk latfagma 

3 Paulusen te an men ambiyeg lahuk 
pibag. Timotius ino ikni Yunani ahun 
ulug ap obog toho onoluk teg latfagma 
Yahudi inap o pumbuk ino welatfahon 
arimanowen at fahet inindi fano pukag 
ulug ambilahap paliyek ulug Paulusen 
hiyag isibag. 

4Paulus men Silas men o pumbuk 
arimano obog toho eke la eke la turuk lit 
Yesus otsi men penatua men Yerusalem 
welatfahon arimanowen enele imbibahon 
ino hikit toho wene holtuk inaben turuk 
hag toho turuk lamuhup ulug hiyag isil 
laruk latfag. 

> Hiyag isil laruk latfagma wene holtuk 
inap inindi wirik atuk lit Yesus ubam 
wenggel harukon anggolo atuk latfag. 

6 Paulus men Silas men larukmen Allah 
hime fanowon inowen Asia inap wene 
hiyag isa fug ulug hili palfagma o Frigia 
men Galatia men o itano keyen libag. 

70 Misia libareg o Bitinia lul ulug 
turukmen Yesus ahime fanowon inowen 
lalihip fug ulug hili palfag. 

80 Misia embeselug o Troas libag. 

Troas libareg Paulus hubangge 
nohoruk lit nei og harukmen ap 
Makedonia ahun misig unduhukmu yet 
hibag. Yet hibagma ap inowen te, "Nit 
Makedonia ninap let nenebuhunen ik 
paloho nindihig waruhun," urukmu nei 
0g hibag. 

10 paulusen nei og hibagma o Makedonia 
wene hiyag isa lahup ulug Allahn hiyag 
nisaruk lit wol nenebehek peruk uwareg 

o Makedonia nindig amul ulug kou ke 
fam lul peruk lit yami ruruk latuk uwag. 

11 Kou ino hiyaharuk uwareg o Troas 
embeselug ik ahum keyen Samotrake 
luwag. Noholug likiyamon Neapolis 
keyen tulug 

126 Filipi luwag. O Filipi pumbuk humon 
ino Makedonia kinang famen Roma inap 
tam watfareg wit tibahon welatfag. O 
pumbuk ino fam pirenam hinahanam 
welatuk uwag. 

13 Yahudi inap wene uruk sambil elehet 
sok sel fil larukon ino famen wilip atuk 
uwareg Yahudi inap sembahyang uruk lit 
ik ayegma wereg ano ulug yami enebik 
lul peruk uwag. Peruk uwareg larukmen 
hiyap eneg enemu palu roho welatfagma 
hur atuk uwareg unubam nenele uruk 
latuk uwag. 

14 Wene hiyag isarukmen hiyap misig 
unuk Lidia ino it sehelimu wereg lit niren 
hiyag isarukon holtuk latfag. Lidia ino 
Tiatira hiyap wereg lit sum fanowon 
onggo paltug ap fam ayeg watuk latfag 
hiyap ino Allah unuk fahet akol toho 
welatfag. Paulusen wene hiyag isarukmu 
Allahn hiyap ino indi anggarap tibagma 
wene fano holtuk latfag. 


KISAH PARA RASUL 16.15-18 108 


15 Fano holtuk latfagma at men at ibam 
werehon men obog toho ikma pilap 
eneptuk uwagma aren ele hiyag nisaruk 
lit, "Hiren an fahet Ninikni Allah fam tem 
toho wenggel haruk peruk lahep halug 
an men ambiyeg welamuhuk," ulug ele 
ine roho hondoko kilap nenepfag. 

16 Misihim sembahyang uruk ambeg 
lul ulug larukmen hiyap misig nei 
fulu roho waruk hiyap kema salkal 
uruk uwag. Hiyap ino iknisi ap suwon 
enemingmingangge roho wereg lit aren 
nei fulu roho warukon fahet onggo 
anggolo iknisi og isaruk latfag. 

17 Hiyap ino salkal uruk uwareg nit 
Paulus men nonombolim mug neneptug 
waharuk lit ele hi roho, "Ap aruma Allah 
palimu werehon amingmingangge wereg 
lit wene ap fanowap eneptukon hiyag 
hisaruk inap itano waharuk," ulug ele il 
waharuk latfag. 

18 Ele uruk latfag ane ari likiya hupmu 
uruk enehen Paulus ino hondo ha fug ane 
turuken hebeloho hiyap ino kim hibareg 
siyag angge undama werehon ino fam 
ele uruk lit, "Yesus Kristus unuk fam 
hiyap aru ubam siyag angge welahenon 

wilip amin," ibagma siyag angge ino 
hiyap ino famen wilip atfag. 

19 Siyag angge ino hiyap ino famen 
wilip atfagma ketiya onggo og nisa 
fug teg ulug hiyap ino iknisiyen yet 
hibareg Paulus men Silas men itano 
sen enepfareg ininggik lisoho pasar 
waruk keyen hondog eneplug ap suwon 
weregma libag. 

20 Ap suwon wereg ambeg hondog 
eneplug libareg enele hiyag isaruk lit, 
"Ap ariyan nit Filipi ninap ninindi siyahap 
neneptuk. It Yahudi inap werehon 
aruman 

21 iren hiyag nisarukon ari nit Roma 
ninaben hol ha fug teg lahe, iren uruk 
ane hikit toho niren tehe ha fug teg," 
ulug hiyag isibag. 

22 Hiyag isibagma ap anggolo 
arimanowen oho ninirim urukmu ap 
suwon o pumbuk ino fam welatfahon 
arimanowen enesum tararag toho hik 
isalihipteg unusilihip ulug sehen seneg 
inap arimano hiyag isibag. 

23 Hiyag isibagma anggolo unusibareg 
it itano penjara fam kilap enepfareg 
penjara foroho ahun ino fam, "Hine roho 
fer enesug laruhun," ulug hiyag itfag. 

24 Ari ulug hiyag itfagma penjara foroho 
ahun inowen it piren hili pik pulmuwon 
fam kilap enepfareg e suwon fo rehon 
fam unuyug kila fisil-laruk lit pug 
tibisibag. 

25 Pug tibisibareg weregman hup 
humanoho Paulus men Silas men 
itanowen Allah fam sembahyang ibareg 
Allah sini yunggultuk latfagma ap 
winon o ino hele waroho welatfahon 
arimanowen hol isibag. 

29 Hol isibareg weregman o mek humon 
misig turuk lit hibareg pila fahet helep 
uwag witfahon arimano yuk turuk lit sok 
arimano amu husoho libagma unuyug 
hele pug teg latfahon arimano oho amu 
loloho libag. 

27 Penjara foroho latfag ahun ino o 
mek ino fahet lagmag in atfareg yet 
harukmen sok arimano obog toho 
husig latfagma ap hele wareg werehon 
arimano wilip ahasa ulug akolen karog 
wibareg inggareg wat tamin ulug turuk 
latfag. 

28 Ari turuk latfagma Paulusen ele hi 
roho uruk lit, "Nare, nit obog toho tuma 
fano welahereg karog fam hinggareg wat 
ta fug," ibag. 

29 Ari ibagma penjara foroho ahun 
inowen iral og nirik maniyek ulug heng 
enepfareg o ino fam kibareg uwag 
elek turuk lit Paulus men Silas men 
enelukema elenggen fam hur atfag. 

30 Hur atfareg Paulus men Silas men 
selma hondog eneplug wilip atfareg 
kapal isaruk lit, "Niknisi, Allahn fanowap 
nabuhuwen anden nungge ane turuk 
laruhuk," ulug kapal isibagma 

31 iren hebeloho at hiyag utuk lit, 
"Nonowe Yesus Kristus fam hindi 
wenggel haruk laruhunmu hat men 
hori hibam werehon arimano men fano 
amuhup," ibag. 

32 Ari ibareg at men otsi ibam werehon 
obog toho arimano Allah wene hiyag 
isaruk latfag. 

33 Hiyag isaruk latfagma penjara foroho 
latfag ahun inowen hubanggo itano ibam 
hondog eneplug libareg it piren unusibag 
ke arimano ik umag enepfag. Ik umag 
enepfagma at uhe umalikisi ibam 
werehon men ikma pilap neneplihip ulug 
heng enepfagma ikma pilap enepfag. 

34 Ikma pilap enepfagma it piren 
hondog eneplug ibam libareg suburu 
isag isibareg wereg lit at men otsi ibam 

werehon arimanowen nit Allah umalikisi 
ahe ulug enehiyeg anggolo haruk latfag. 

35 | ikiyamon te ap suwon o pumbuk 
welatfahon arimano enemingmingangge 
mon eneptuk lit, "Ap penjara foroho 
ahun ino ambeg lalihipteg ap piren sono 
hele waroho kilap eneptukukon wilip 
enepmisiyen hiyag irik lalihip,” ulug mon 
enepfag. 

39 Mon enepfag inap libareg penjara 
foroho ahun hiyag itfagma at inowen 
Paulus fam ele uruk lit, "Niniknisi ap 
suwon arimanowen wilip amag ehesama 
nori, we fano lalihip," ulug hiyag isibag. 

37 Hiyag isibagma Paulusen ap arimano 
fam, "Nir oho Roma ninap welahe angge 
famen alem elegman kapal nisa fug 
anggeyen ap anggolo onolohotman 
nunusurusareg penjara fam kilap 
neneptusa angge famen ketiya nungge 
fahet hirako hag toho lalihip ehesa? 

Nit hirako hag toho wilip amul fug, it 
ininggareg wamusareg wilip nenebusa," 
ibag. 

38 Ari ibagma enemingmingangge mon 
enepfahon arimano Paulusen ibag ane 
iniknisi hiyag isa watfagma hol harukmen 

Paulus men Silas men Roma inap ibahon 
holfareg it enekol hibag. 

39 Enekol hibareg it ap suwon arimano 
Paulus men Silas men enembeg libareg 
enele fano roho uruk lit penjara famen 
hondog eneplug wilip enepfareg, "Nori, o 
aru embeselug wilip atihip," ibag. 

40 Ari ulug hiyag isibagma it piren 
penjara famen wilip atfareg hiyap Lidia 
ino ibam libag. Libareg onori wene holtuk 
inap inindi yuwahap enepfareg it piren 
itano laruk latfag. 

' Paulus men Silas men Amfipolis 

1 7 keyen Apolonia keyen tulug o 
Tesalonika libag. O ino Yahudi inaben 
wene uruk ibam eke wirig latfag. 

2 Paulus inowen winama oho turuk 
latfag hag toho o ino oho wene uruk ibam 
kibareg wene atam haharoho imbibahon 
fahet hiyag isaruk latfag. Yahudi inap 
sembahyang uruk sambil hari Sabat 
hinahan fam wene hiyag isaruk latfag. 

3 Hiyag isaruk lit, "Mesias waruhu 
ibahon ino Allahn pibag ane roho aben 
Ele ying turuk lit wabuhupmu ap war 
atukon wereg ambehen Olukap tuhu," 
ulug hiyag isaruk lit, "Anden hit hunubam 

Yesus ino fahet hiyag hisaruk lahiyon ino 
Mesias watfag," ulug hiyag isaruk latfag. 

4 Ari ulug hiyag isaruk latfagma ap 
winon arimano oho inindi anggar 
atfagma Paulus men Silas men mangno 
atuk latfareg Yunani inap Allah fahet 
enekol toho welatfahon oho hiyap suwon 
Yunani hiyap onowesi welatfahon oho 
anggolo mangno atuk latfag. 

> Anggolo mangno atuk latfagma Yahudi 
inap inindi onolok atfareg siyag ane 
turuk lit inahan ane turuk latfag inap 
men ambingga roho iniyabuk wit ta fug 
angge wereg inap men ngik-ngog turuk 
latihip ulug Yahudi inaben mingming 
enepfag. Mingming enepfagma mangno 
atuk lit ngik-ngog hum toho uruk latfag. 
Paulus men Silas men itano ap suwon 
enele uruk ambeg hondog eneplug lul 
ulug Yason ibam ngik-ngog toho waling 
isa libag. 

6 Libareg kim isarukmen it piren eleg 
latfagma Yason men wene holtuk latfag 
inap winon men sen enepfareg ininggik 
kililim-kililim lir eneplug ap suwon 
weregma og eneptug libag. Og eneptug 
libareg enele hi roho uruk lit, "Kinang 

atogman atogma siyahap turuk inap 
tuma waharusama 

7 hun Yason aruwen ibam hondoko 
kilap eneptisi. It arimanowen Kaisar 
ele apmayap turuk. Ap suwon te Kaisar 
fug, ap winon unuk Yesus ino ap suwon 
wereg ulug ap itan hiyag isaruk," uruk 
latfag. 

8 Ari ibagma ap anggolo arimano men 
onowesi suwon menen hol hibareg 
inindimu onolok hibareg 

9Yason men wene holtuk inap 
itano unubam te, "Uang anggolo og 
nisalihipteg eneg hinibam lalihip," 
ulug ap suwonen heng enepfagma 
og isibagma hinibam lalihip ulug wilip 
enepfag. 

10 Wilip enepfag sambil ino hubanggo 
onori Paulus men Silas men unubam 
lalihip ibagma it itano o Berea libag. 

O Berea ino wereg lit Yahudi inaben 
sembahyang uruk ibam libag. 

11 Yahudi inap o Tesalonika welatfahon 
arimano inindi onolok teg latfag angge 
famen Berea welatfahon arimano inindi 
fano reg lit enesukun fano roho Allah 
wene holtuk latfag. Wene holtuk lit 
Paulusen hiyag nisaruk awene aru tem 

toho hiyag nisaruk ano ulug likiya hupmu 
wene atam haharoho imbibahon fam 
yami ruruk latfag. 

12 Yami ruruk lit ap anggolo arimano 
Yesus fam tem toho wenggel harikim 
Yunani inap onowesi roho welatfahon 
arimanowen oho hiyabet abet it enebe 
anggolowen wenggel haruk latfag. 

13 paulusen o Berea inap Allah wene 
hiyag isaruk urukon o Tesalonika Yahudi 
inap welatfahon arimanowen hol hibareg 
onoluk atfagma mug eneplug libareg 
Berea inap inindi kahal eneptuk lit 
onolokap eneptuk latfag. 

14 Onolokap eneptuk latfagma onoriyen 
Paulus lamihin ulug ik ayegma monde fik 
libagma Silas men Timotius men o Berea 
ino pok atfag. 

15 Hun Paulus ino oriyen hondoholug 
o Atena imbisik libareg suhuloho 
waharukmu Silas men Timotius men 
folo-folo nombolim wamag ulug hiyag 
isibag. 

160 Atena ino libareg Silas men 
Timotius men mangno enesug lit o 
pumbuk ino usangge anggolo weregma 
kim hibareg indi anggin atfag. 

17 Indi anggin atfareg Yahudi inap 
men Allah fahet enekol toho welatfahon 
arimano men wene uruk ibamen enele 
sahalik kuruk latfareg o sili ke welatfahon 
arimano likiya hupmu hiyag isaruk latfag. 

18 Hiyag isarukmen mun ane man ane 
alem onoluk inap itano ununggul unuk 
Epikuros men Stoa men itanowen Paulus 
men enele sahaltuk latfareg it-it enele 
uruk lit, "Hun tu ele sibiling-sibiling ane 
uruken nungge ane hiyag nisamisi," uruk 
latfagma it winon arimanowen, "Pog 
ahun tu waharisireg umbusagsiyen wal 
tibag ane hiyag nisaruk lit teg," uruk 
latfag. Paulusen Yesus wene men Olukap 
tibag ane men hiyag isibag ane fahet ari 
uruk latfag. 

19 Ari uruk latfareg Paulus ino Areopagus 
silimu hondoholug libareg, "Haren alem 
keron uruk lahenon tu nir oho nonoluk 
atmisiyen sebe roho hiyag nisimin, 

20 nik ane inamap turuk lahenon nit hol 
hulen hiyag nisimin," uruk latfag. 

210 Atena welatfag inap men ap pohon 
men arimano wina ane tuk fug angge we 
alem keron eneg enehiyeg toho holtuk 
latfag inap welatfag. 

22 Welatfagma Paulus ino Areopagus 
silimu ino in atfareg ele uruk lit, "Atena 
hinap nori, hiniknisi unumbusagsiyen 
turuk latfag hag toho hiren oho nit fahet 
palimu wereg peruk lahebon ununuk 
fano leho ferukmu anden yet hisaruk 
lahi. 

23 An hit hinibam aru walinggoho laruk 
lit yet harikikon hiren palimu wereg 
peruk lahebon arimano fahet inibam usa 
ibam witikibon harikik. O winon arimano 
ununuk weregma harikik angge famen 
we misig eneg te 'Unuk nenepelehon' 
suwaloho hahare ferikibon harikik. Hiren 
unuk henepeleg angge famen leho feruk 
lahebon ino fahet anden ketiya hiyag 
hisamin. 

24 Allahn kinangma werehon mun angge 
man angge wal tibahon ino pohol ha 
kinang ha seneg lit werehon ino ap 
kinangmonen usa ibam witukon fam At 
welam fug teg. 

25 Aren mun angge man angge ap obog 
toho og isaruk lit sat kilap eneptuk 
lit fanowap eneptuk lit werehen Aren 
Ninggikmu nungge-nungge eleg ulug 
ap kinangmon unubam og Netep peruk 
eleg. 


KISAH PARA RASUL 17.26-30 119 


26 Ap misig wal tibareg at ino famen 
ap kinangma werehon obog toho wereg 
atfagma inibam hili wal taneg imbibareg 
noenam welamuhupteg eleg amuhup 
Aren hili imbibag. 

27 Nit ap kinangmon nunumbahalug 
yatma wereg eleg angge famen An yami 
Nabuhupteg hiyag Naptuk lit Nubam 
inindi wenggel Niyaruk lamuhup peruk. 

28 Ninikni Allah ino famen eneg nit 
nenebe nonoluk fano wereg lit ninine 
werehen lebe ruruk lahe. Ari hag toho 
sini alem wiliptuk inap hit sehelimu 
werehonen enesini yunggultuk lit, 'Nit ap 
kinangmon welaheyon aruma poholma 
werehonen indag nenepfag,' urusa. 

29 Nit welaheyon aruma poholma 
werehonen indag nenepfagma ili ruruk 
angge men fano-fano angge men helep 
famen ininggik fano inaben laltusa angge 
arimano At poholma werehon ino men 
wirim tuk fug teg. 

30 Allah unuk enepeleg toho wereg 
lit turuk latusa ane ari Aren ambolma 
emberisireg ketiya ap obog toho 
kema-kema werehonen siyag ane ari 
umbusuhup ulug hiyag isaruk. 

31 Ap obog toho kinangma werehon 
unubam unggum werehon misihim 
Anden pikit toho kong tuhuk ulug 
sali imbibag. Tuhu ane ari ap misihen 
unggum kong tuhu ulug At ino unduhuk 
fibag. Unduhuk ferik iyahon tu fahet 
ap obog tohowen onoluk amag ulug ap 
warehon wereg ambehen ketiya Olukap 
tirisi," ulug hiyag isibag. 

32 Ari ulug hiyag isibagma ap welatfahon 
arimanowen ap war atukon onoluk atuk 
ane fahet hiyag isarukmu hol hibareg it 
winonen pulup turukmu it winonen te, 
"Eke sambil oho ari hag toho eneg hiyag 
nisarukmu holuhuk," uruk latfag. 

33 Ari uruk latfagma Paulus ino it 
embeselug libagma 

34 ap piren hinahan Paulus men mangno 
atfareg inindi fano roho wenggel haruk 
latfag. It wenggel haruk latfahon ununuk 
te misig Dionisius Areopagus sili palu 
atfag inap arimano onowe misig men 
hiyap unuk Damaris misig men ap winon 
eke it men ambiyeg welatfag. 

1 8 1 Welatfagma Paulus ino o Atena 

embeselug o Korintus libag. 

2 Korintus libareg Yahudi ahun misig 
unuk Akwila, ibam te Pontus ahun 

ino uhe Priskila men ambiyeg o Italia 
embeselug o Korintus watfareg weregma 
Paulus ino it weregma libag. Ahun uhe 
itano o Korintus watfag ane ari hun 
Klaudius ap suwon Kaisar inowen te 
Yahudi inap o Roma welam fug teg ulug 
obog toho yanggal enepfagma watfag. 
3Yahudi ahun ino uhe men wereg 
ambeg Paulus ino libareg sum o sabo 
ungga saltukon uruk ahun watfareg 
weregma an oho it men sum ungga 
saltukon ambiyeg uruk lamuhuk ulug it 
men welatfag. Paulus ino oho sum ungga 
saltukon uruk ane oluk ahun welatfag. 
4Wene uruk sambil hari Sabat Paulusen 
likiya hupmu sembahyang uruk ibamen 
wene hiyag isaruk lit Yahudi inap men 
Yunani inap men arimanowen Yesus 
fahet tem toho peruk lamuhup ulug 
hiyag isaruk latfag. 
> Hiyag isaruk lit weregman Silas men 
Timotius men o Makedonia embeselug at 
wereg ambeg watfagma sum uruk ane 
imbisibareg wene likiya hupmu hiyag 
isaruk lit Yesus ino Mesias wereg ulug 
Yahudi inap fag toho hiyag isaruk latfag. 
6 Hiyag isarukmu Yahudi inap 
arimanowen at men seliyap tibareg 


KISAH PARA RASUL 18.7-10 122 


abilit turuk latfagma Paulus asum fam 
ul welatfahon it unubam tel isibareg ele 
hiyag isaruk lit, "Henemep hininggareg 
hununggulmu wambukag. An siyag ane 
tirikik fug angge famen hiren ari ehepma 
Allah unuk enepeleg inap wereg ambeg 
hiyag isa lahuk," ibag. 

7 Ari ibareg wene uruk ibam ino 
embeselug wilip atfareg ap misig unuk 
Titius Yustus ino Allah fahet akol toho 
wereg ahun ibam sembahyang uruk ibam 
men ahandip toho wirigmu welatfag 
ahun ino ambeg kibag. 

8Hun Krispus ino sembahyang uruk 
ibam seneg ahun wereg lit at men 
umalikisi ibam werehon men Yesus 
Nonowe ulug tem toho wenggel haruk 
latfag. Korintus inap anggolo roho 
Paulusen hiyag isarukmu holtuk lit tem 
toho peruk latfahon arimanowen ikma 
pilap neneplihip ibag. 

9 Misihim sambil Paulus nohoruk lit nei 
og harukmen Ninikni Allahn Paulus fam 
Ele uruk lit, "Hele eleg angge welaruhun 
fug. Ap wene hiyag isaruk lit hakol toho 
welam fug. 

10 Anden hat fet hasugmu ap ekeyen 
oho huwabuk fug teg laruhu. O pumbuk 

aru wereg inap an numalikisi anggolo 
wereg," ibag. 

11 Ari ibagma Paulus o ino weregman 
mo misig pikalem falfaliken atfagma 
Allah wene it sehelimuwen hiyag isaruk 
latfag. 

12 Hiyag isaruk lit weregman ap 
suwon misig unuk Galio Akhaya kinang 
seneg laruhu ulug lahapfagma Yahudi 
inap arimano mangno atuk lit Paulus 
men suwahal uruk latfareg at lisoho 
hondoholug unggum kong turuk ambeg 
walug libag. 

13 Walug libareg hiyag isaruk lit, 

"Hun aruwen wene Musan haharoho 
imbibahon apmayap turuk lit haharoho 
werehon embeselug Allah hinindi fam 
eneg wenggel haruk lamuhup ulug hiyag 
isaruk," ibag. 

14 Ari ibagma Paulusen nele imin ulug 
turukmen ap suwon Galio inowen Yahudi 
inap unubam ele uruk lit, "Hit Yahudi 
hinap nori, hiren unggum walug wahebon 
ari siyag ane men aben tuk fug teg ane 
men walug walepma fano walug wahasa 
ulug anden unggum kong tele. 

15 Angge famen alem walug wahebon 
aru henele atog fahet ap ununuk fahet 

atam haharoho imbibag ane fahet 
suwahal ehepteg walug wahepma 
unggum ari anden kong tuk fug tehen 
henemu kong tilihip," ulug per enepfareg 

16 unggum kong turuk ibamen 
yanggaloho wilip enepfag. 

17 Yanggaloho wilip enepfagma Yahudi 
inap arimanowen Sostenes sembahyang 
uruk ibam foroho ahun ino senetfareg 
unggum kong turuk ibam irahamen yik 
angge watuk latfagma Galio inowen 
enemu tukag ulug ilen eneg yer isibag. 

18 Paulus ino o Korintus tot welatfareg 
ori arimano unubam o Siria lahuk ulug hi 
enepfareg ik ahum keyen laruk latfag. 
Ik ahum keyen lamin ulug o Kengkrea 
libareg Yahudi inap turuk latfag ane roho 
pikalem ari fam noruk kong nabuhup 
ulug sali ibag sambil ino hikir atfagma 
oruk kong tibag. Kong tibagma larukmen 
Priskila men Akwila men itano ambiyeg 
laruk lit 

199 Efesus libareg it piren itano o 
Efesus welatfag. O ino welatfareg Paulus 
amu eneg Yahudi inap sembahyang uruk 
ibam weregma kibareg it men enele uruk 
latfag. 

20 Epele uruk lit hat nit men tot anunu 
roho welamuhuk ulug alele wibag angge 
famen aren te fug ibareg 

21 Allahn an nubam fano lamihin 
ulug hiyag nutuk halug fobik pen hisa 
waruhuk ulug hi enepfareg o Efesus ino 
embeselug ik ahum keyen o Kaisarea 
libag. 

22 Kaisarea libareg kinang keyen o 
Yerusalem laruk lit Allah wene holtuk 
inap hi enepfareg o Antiokhia libag. 

230 Antiokhia ino tot welatfareg 
embeselug laruk lit Galatia keyen Frigia 
keyen tulug laruk lit wene holtuk inap 
obog toho inindi yuwahap enebil laruk 
latfag. 

24 Welatfagma Yahudi ahun misig unuk 
Apolos ibam Aleksandria ahun o Efesus 
watfag. Wene fam haharoho imbibahon 
alem oluk teg lit ele ine roho uruk ahun 
welatfag. 

25 Atam Yesus wene fahet aben 
milalfagma asukun fano reg lit ele ine 
roho Yesus fahet fano hiyag isaruk latfag 
angge famen Yohanesen ap ikma pilap 
enepfag ane fahet eneg oluk teg latfag. 

26 Yahudi inap sembahyang uruk ibamen 
ambong se roho wene hiyag isarukmu 

Priskila men Akwila menen holfareg at 
hondoholug inibam kilapfareg Allah wene 
seleg toho Apolos hiyag utuk latfag. 

27 Apolos ino Akhaya nindig aruhuk ulug 
hiyag isibagma ori wene holtuk inap 
arimanowen suwesingga onori Akhaya 
werehon fahet emberuk lit, "Nenere 
Apolos hit henembeg waruhu angge re 
hondoko hinibam kilabuhupteg let turuk 
lamuhup," ulug suwesingga haharoho 
imbibag. Apolos ino Akhaya libareg at ino 
Allahn ineyap turukmu wene holtuk inap 
hiyag isaruk lit ap anggolo ler eneptuk 
latfag. 

28 Apolos ino kel ta fug angge atam 
wene haharoho imbibahon kim haruk 
lit Mesias ino Yesus fahet uruk ulug fag 
toho hiyag isibagma Yahudi inap enele 
apma atfag. 

1 9 1 Apolos ino o Korintus weregma 

Paulus ino o pumbuk tom alem ke 
wereg inap wene hiyag isil noruk latfareg 
o Efesus libag. O Efesus ino Yesus 
umalikisi wene holtuk inap enembeg 
libag. 

2| ibareg kapal isaruk lit, "Hiren wene 
fahet tem perikipmu Allah hime fanowon 
hunubam atisi ano," ibagma iren te, 

"Eleg-o, Allah hime fanowon haren 
ehenon ari holtukuk fug," ibag. 

3 Ari ibagma Paulusen it kapal isaruk lit, 
"Hit ikma pilap heneptuk lit ap sa unuk 
urusareg pilap heneptusa," il larikim 
iren te, "Yohanes unuk fam ikma pilap 
neneptusa," ibag. 

4Ari ibagma Paulusen hiyag isaruk 
lit, "Yohanesen ikma pilap eneptuk 
latfag ane ari siyag ane turuk lahebon 
embeselihip ulug komo eneptuk lit ikma 
pilap eneptuk latfag. Pilap eneptuk latfag 
inap arimano wene hiyag isaruk lit, 
'Yesus an nombolim waruhuwon ino fam 
eneg hinindi wenggel haruk lamuhup,' 
uruk latfag," ulug Paulusen hiyag isibag. 

> Hiyag isibag ane ari hol hibareg Yesus 
unuk fam pilap nenepmihin ulug heng 
tibagma ikma pilap eneptuk lit 

6 Paulusen inggik ununggulmu 
imbibagma Allah hime fanowon it 
unubam wambik watfagma enele nin 
atfagma Allah wel turuk latfag. 

7 Allah wel turuk latfahon arimano ap 
nisanggowen welatfag. 

8 Paulus ino sembahyang uruk ibamen 
ambong se roho wene hiyag isaruk lit 
weregma pikalem hinahan libag. Wene 

hiyag isaruk lit Allah ap obog toho Inikni 
aruhu ane fahet inindi anggarap enepfag. 

9 Inindi anggarap enepfagma ap winon 
inindi sohu roho welatfahon arimanowen 
Allah wene ninirim ulug ap anggolo 
enelukema enebug uruk lit abilir eneptuk 
latfag. Abilir eneptuk latfagma Paulus o 
sembahyang uruk ibam embeselug nir 
oho nori men nenemu welamuhuk ulug 
enele uruk ibam hun Tiranus inowen 
foroho latfag ibam inowen likiya hupmu 
hiyag isaruk latfag. 

10 Hiyag isaruk lit weregma mo ilig am 
wirig am turukmu piren atfagma Yahudi 
inap men Yunani inap men Asia kinang 
fam wereg inap obog toho Allah wene 
fahet onoluk atfag. 

11 Allahn Paulus fam ap kinangmonen 
tuk fug teg ane poholmonen turuk ane 
turuk lit 

12 sum Paulusen lisag puhun turuk 
latfahon men wan tibahon men wibareg 
ap ouk warukon unubam emberikim ouk 
warukon fano atuk lit siyag angge it 
unubam werehon wilip atuk latfag. 

13 Welatfagma Yahudi inap usane onoluk 
inap welatfahon kinang ino walingguruk 
lit ap unundama siyag angge werehon 

wilip amusa ulug Yesus unuk ap unubam 
saplangge wal haruk lit, "Paulusen Yesus 
unuk urukon ari fam huluwap heneptuk 
lahe," uruk latfag. 

14 Ari til noruk latfahon arimano usa 
ahun imam onowe Yahudi ahun unuk 
Skewa ino umalikisi sabiren itanowen til 
noruk latfag. 

15 Ari til norukmen siyag angge ap misig 
undama werehon inowen ele uruk lit, 
"Ununuk uruk lahebon Paulus men Yesus 
men noluk angge famen hit sa menen 
uruk lahep," ibag. 

16 Ari ibareg siyag angge undama 
wereg ahun inowen hik tombo lahibareg 
unubam wororog tik wamburuk lit 
waroho yinggi fisibareg sobir eneptuk lit 
unusuruken o inowen wilip atuk lit sum 
hog toho embeselug enembilan kilipnu 
laruk lit mep tep-tep laruk latfag. 

17 Ari tibag ane fahet Yahudi inap men 
Yunani inap men Efesus werehon obog 
toho arimano onoluk atfagma it obog 
toho enekolen Yesus unuk palimuwap 
turuk latfag. 

18 Yesus fahet we tem toho wenggel 
haruk lit ap anggolo watfareg siyag ane 

ari-ari turukuk ulug ap iniline fag toho 
uruk latfag. 

19 Jsane uruk latfag inap anggolo 
watfareg usane turuk angge haharoho 
foroho latfahon andog toho walug 
watfareg ap obog toho iniline yale 
feseruk latfag. Usane hahareg latfahon 
arimano yalfahon ari ayeg waroho 
welepma hahen uang inggila suwon eneg 
teng-teng angge (lima puluh ribu uang 
perak) welep hag toho yalfag. 

20 Ari roho tibagma Ninikni Allahn wene 
suwap turuk lit ineyap tibag. 

21 Obog toho ari tibagma Paulusen o 
Yerusalem lahuk ulug Makedonia keyen 
Akhaya lahukteg Yerusalem lahuk ulug 
wenggel hibag. Wenggel hibareg, "O 
pumbuk ari obog toho pen isil lahukteg o 
Roma oho pen isa lahuk," ibag. 

22 Ari ibareg o Asia tu welaruhukteg 
waruhuken hit tam Makedonia lalihip 
ulug otsi piren Timotius men Erastus 
men mon enepfareg at o Asia welatfag. 

23 Welatfagma Allah wene fahet enele 
anggolo sahaltuk lit ngik-ngog hum toho 
uruk latfag. 

24 Ap misig unuk Demetrius ili ruruk 
angge wituk ahun o ino welatfag. 


KISAH PARA RASUL 19.25-27 131 


Poholma hiyap wereg peruk latfahon 
unuk Artemis ino usa ibam o Efesus 
wiroho weregma aben hilalug larukon 
ulug o usa ibam toron se roho ili ruruk 
angge fam hun Demetrius inowen wiroho 
emberuk latfag. Wituk angge arimano 
aben hilaruk lit uang onggo anggolo og 
utukon arimano inikni Demetrius inowen 
umalikisi wituk inap tor angge og isa fug 
tehen anggolo og isaruk latfag. 

25 Hun Demetrius inowen umalikisi 
wituk inap men umalikisi winon men 
palu enepfareg ele uruk lit, "Nori, niren 
wituk lahe angge ari fam onggo anggolo 
og nisarukmu nit fano welaheyon hit 
honoluk. 

26 Ketiya hun Paulus ino waharisireg o 
Efesus inap tuma eneg fug, Asia kinang 
walinggoho werehon obog toho hiyag 
isaruk lit ap ininggiken laltuk angge ari 
poholmon hag toho wereg ulug wirim 
tuk fug teg uruk lit ap tuma inindi kahal 
enebil laruk ane ari hit hininggarehen hol 
harikipteg honoluk atisi. 

27 Ari turuk ane aru niren wituk lahe 
angge aben ninirim uruk lit apmayap 
tuhup tohon Artemis ninisinga poholmon 
suwon aren usa ibam tuma wirihon ino 

oho eleg aruhu rohon. Artemis ninisinga 
suwon wereg angge re Asia inap tuma 
men ap kinangmon obog toho menen 
ubam sembahyang uruk lit at unuk 
palimu werehon ino eleg aruhu rohon," 
ulug hiyag isibag. 

28 Ibag ane ari hol hibareg onolok 
anggolowen enele hum toho uruk lit, "Nit 
Efesus ninap fahet ninisinga poholmon 
Artemis mondabi palimu welaruhu," uruk 
latfag. 

290 pumbuk obog toho inap palu roho 
wereg lit ngik-ngog tibareg Makedonia 
inap Gayus men Aristarkhus men Paulus 
men ambiyeg libahon itano ininggik 
lisoho kililim-kililim walug watfareg sini 
yunggultuk latfag ambeg enebe mondeg 
angge imbisik libag. 

30 Imbisik libagma Paulus it enembeg 
lamin ulug turukmen oriyen lamihin fug 
ulug alele wibag. 

31 Alele wibagma Asia inap onowesi 
winon Paulus men ininggik ahandip 
toho welatfahon itanowen aben sini 
yunggultuk ambeg Paulus lamisi fuhen 
hiyag irik lalihip ulug ap mon enepfag. 

32 Welatfagma ap sini yunggultuk 
ambeg palu roho wereg lit ngik-ngog 

turuk lit enele hum uruk latfag. Ap 
welatfahon arimano alem eke hag eke 
hag uruk lit inindi nonghong uruken ap 
misihen oho alem tu fahet uruk ulug 
inindi anggar atfag fug. 

33 Inindi anggar atfag fugmu Yahudi 
inaben ap misig unuk Aleksander hat 
alem holuk toho hiyag isamihin ulug 
enelukeman lisoho unduhuk fibagma 
at inowen nele hiyag hisaminen henele 
imbisiyek ulug inggik kaya ribag. 

34 Inggik kaya ribareg ele hiyag hisamin 
ulug turukmen tu Yahudi ahun ulug 
ap anggolowen onoluk atfagma enele 
hum-ham toho uruk lit, "Nit Efesus ninap 
ninisinga poholmon Artemis palimu 
welaruhu," urukmen eneg mo haya ruruk 
latfag. 

35 Mo haya ruruk latfagma Efesus inap 
onowe suwon misig in atfareg nele 
imin ibagma ap anggolo arimano enele 
eleg angge welatfag. Enele eleg angge 
welatfagma hun inowen, "Hit Efesus 
hinap nori, nit Efesus ninap ninisinga 
poholmon Artemis suwon aruwen 
usa ibam fano foroho lit wirimangge 
poholman wambik watfahon ino oho 

fano roho foroho laheyon ari fahet ap 
kinangma werehon sa apelehon wereg? 

36 Ari ap misihen oho elehap tuk fug 
tehen henele eleg angge wereg lit fano 
roho wenggel ha fug anggeyen alem 
ekeyon-ekeyon lahabuk fug. 

37 Ap walug wahebon tiyan usa ibam 
wereg angge lisoho hik isarusareg 
unuk apmayap turusa fug angge famen 
ininggik lisoho 0g eneplug wahep. 

38 Demetrius men umalikisi o wituk inap 
men unubam ap ariyen siyag ane turusa 
halug unggum kong turuk inap men o 
pumbuk tu onowesi suwon men wereg 
eleg? It obog toho wereg ambeg alem tu 
kong tulusan hondog eneplug lalusa. 

39 Alem winon hiren sahaltul peruk 
lahebon oho wereg halug ap obog toho 
palu enebuhupteg henele fano roho 
sahaluhup. 

40 Yoho alem eleg angge famen nenele 
hum toho ngik-ngog teheyon ari fahet 
aben alem suwon nunubam umbuhup 
tohon. Yoho teheyon aru fahet alem 
nunubam umbuhup halug niren hebeloho 
uk fug teg lamuhuk," ulug hiyag isibag. 

41 Ari ulug hiyag isibareg ap palu roho 
welatfahon arimano hinibam lalihip ulug 
hiyag isibagma inibam libag. 

20 1 Ngik-ngog turuk latfahon ino 

imbisibagma Paulusen ori wene 
holtuk latfag inap arimano wol enepfareg 
inindi yuwahap eneptuk lit hi enepfareg 
an Makedonia lamin ulug hiyag isibareg 
libag. 

2 Makedonia keyen laruk lit ap Allah 
umalikisi werehon arimano unubam ele 
ine roho komo enebil laruk lit inindi 
yuwahap enebil laruk latfareg Yunani 
kinang fam libag. 

3Yunani kinang fam libareg weregma 
pikalem hinahan atfagma o Siria ik ahum 
keyen lahuk pibag. Ik ahum keyen lahuk 
peruk lit weregman Yahudi inaben wabul 
ulug turuk latfagma Makedonia keyen 
suhuloho nibam lahuk pibag. 

4Lahuk pibareg larukmu at men 
ambiyeg libag inap ununuk te: Pirus 
amloho Sopater Berea ahun ino men, 
Tesalonika inap piren Aristarkhus men 
Sekundus men, Derbe ahun Gayus men, 
Timotius men, Asia inap piren Tikhikus 
men Trofimus men it ari ambiyeg laruk 
latfag. 


KISAH PARA RASUL 20.5-10 136 


>It tam libareg o Troas nit yet nenesug 
latfag. 

6 Suburu roti sig elehon narukuk sul 
sono welatukuk ulug o Filipiyen laruk 
lit ik ahum ke larukmen hup uhanam 
atfagma o Troas luwareg it men ambi 
atuk uwareg weregman eneg o sabit 
atfag. 

7 Hari Minggu ininggik sehelet misig 
atfagma suburu kuroho nul ulug palu 
atuk uwareg Paulusen nonori nit men 
welatfahon unubam nit sono lahuk ulug 
wene hiyag isaruk latfag. Hiyag isaruk lit 
weregman eneg hup humanoho atfag. 

8 Nit hinawi welatuk uwag ambeg ino 
iral anggolo ambulpul turuk latfagma 

9 kabini malik misig unuk te Eutikhus 
ino hinawi sok latukon iraham heriyeg 
latfag. Paulusen ele anunu roho uruk 
latfagma kabini malik ino il wirik toho 
welam fug teg latfagma noho ilen 
kungguk turuk latfareg mako hinawiyen 
imbilabi wambibag. O ino misig famen 
altap piren wirig latfagma aben malik ino 
inggik lit harukmen wambibag ambeg 
itanowen pinggi wareg latfag. 

10 Pinggi wareg latfagma Paulus ino 
hinawiyen wambibareg malik warehon 

ino mako pug toho seneg lit ap arimano 
unubam, "Henele anggolo uruk lit uba 
yatuk eleg, malik aru oluk wereg," ibag. 

11 Ari ibareg nin suhuloho hinawi 
lahibareg suburu men ahaluwe men 
nibareg ele nin anunu roho urukmen 
warukmen o sakan tibag. Sakan tibagma 
Paulus ino wilip atfareg laruk latfag. 

12 At larukmu ap arimanowen malik 
kabiniyon ino oluk weregma hondoholug 
ibam imbisik libareg it obog toho 
enehiyeg anggolo haruk latfag. 

13 Nit tam kou fam laharuk uwareg ik 
ahum keyen o Asos luwag. Paulusen, "Hit 
tam kou fam o Asos lalihip, an kinang 
ke lamin, lulteg o Asosen ambi amul," 
ibahon hikit toho luwag. 

14 Luwareg at o Asosen ambi atuk 
uwareg Paulus kou fam lahibagma nit 
men ambiyeg ik ahum keyen Metilene 
luwag. 

15 Likiyamon o inowen ik ahum keyen 
eneg luwareg Khios kinang horogma 
luwag. O ino noholug likiyamon Samos 
luwareg noholug nin likiyamon Miletus 
luwag. 

16 paulusen Efesus lahukmu alele og 
nenebuhupmu Asia kinang fam anunu 

roho welamuhuk tohon pikit lahuk ibahon 
hikit toho Efesus pisan isalug luwag. Ari 
roho ibag ane ari o Yerusalemen seni 
humon Pentakosta fahet esetuk sambil 
ino an elegma tuhup tohon ulug folo-folo 
lahuk pibareg ari ibag. 

17 Miletus libareg wereg lit o Efesus 
penatua wene holtuk inap fer enesuhon 
arimano nambeg wamusan hondog 
enebik lalihip ulug Miletus inap mon 
enepfag. 

18 Hondog enebik libareg watfagma 
Paulusen unubam ele uruk lit, "Nori, 
atam Asia kinang aru fam waharikikteg 
ak teberuk lit hit men wereg lit turuk 
latikik ane hit honoluk. 

19 Nindi imbik wamburuk lit Ninikni Allah 
amingmingangge roho welatikik. Allahn 
indi wirik teg ano ulug wal niyarisimu 
Yahudi inaben nuwabul peruken uba 
anggolo yatuk lit welatikik. 

20 Hit fano amag ulug obog toho hiyag 
isaruk lit tor angge oho hirako emberikik 
fug. Wene obog toho aru anden milal 
heneptuk lit ap obog toho wereg 
ambehen fag toho hiyag hisarikikteg hit 
hinibam palu ruruk latikip ambehen oho 
hiyag hisarikik. 

21 Yahudi inap men Yunani inap men 
siyag ane iren turukon Allah unuk fam 
umbusuhupteg Nonowe Yesus Kristus 
fam we tem toho hinindi wenggel haruk 
lamuhup ulug hiyag hisarikik. 

22 Yerusalem lahukmu nubam tuhup 
ane napeleg teg lit weregma Allah hime 
fanowon inowen ninggik lisoho hondog 
naplug larukmu an oho lahuk. 

23 Allah hime fanowon inowen an o eke 
la o eke la turuk lahimu aben hinggik 
hele wat haptuk lit huwabuhup ulug 
hiyag nutuk. 

24 An noluk welale ulug tor angge oho 
peruk lahi fug. Ninikni Allah indi nenesug 
lit wereg ane Nowe Yesus inowen 
hiyag isaruk laruhun ulug unduhuk 
nubaharisimu ari tuhup sambilen obog 
tebuhuk peruk lahi. 

25 Nori, Allah palimu werehon fahet 
hiyag hisik oho henembeg waharikikteg 
hit men ambiyeg welatukuk angge famen 
fobik hit obog tohowen an norohole 
niyahup fug ulug ketiya an noluk toho 
welahi. 

26 Ap eke mondabi war atuk ambeg 
welaruhu halug an nubam hat siyag ulug 

alem nubam umbuk fug teg, ari fahet 
yoho tem toho hiyag hisaruk lahi. 

27 Anden Allahn peruk ane obog toho 
hiyag hisaruk lit misig oho hirako 
emberikik fug. 

28 Allah hime fanowon inowen Allah 
ambohom fer enesug lamuhup ulug hit 
unduhuk hunubaharisimu hininggareg 
hinil wirik toho wereg lit honori Allah 
umalikisi arimano Amloho Yesus amep 
fam ayeg waroho warisiyon fano fer 
enesug lamuhup. 

29 An eleg aruhukmu olomene siyahon 
inal ke het-pet tohon hit sehelimu 
wamuhupteg ninindi ulug hunumbahuk 
fug angge hunusuruk lit siyahap 
henebuhup ane ari an noluk. 

30 Hit henesehelimuwen ap enele 
sibiling-sibiling ane uruk inap arimano in 
amuhupteg Yesus umalikisi ke fanowon 
embeselug nit ninibil amag ulug hiyag 
hisahup. 

31 An hit min wereg lit likiya hupmu 
alpal isa fug angge hit misig-misig fahet 
uba yatuk lit komo henebil larukmen mo 
ilig am wirig am turukmu hinahan atisi 
ane ari fahet wenggel haruk lit hinil wirik 
toho welamuhup. 

32 Nori, ketiya Ninikni Allah indi henesug 
lit werehon ino Inggikmu hunumbaharuk 
lahi. Ap Aren mumal eneptisiyon arimano 
obog toho og hisahuk ulug sali ibahon 
ino At awene fanowon ino famen og 
hisaruk lit fet henesug laruhu. 

33 Yang men fano-fano angge ili ruruk 
angge men sum wan turukon men an og 
nimiyek ulug heng heneptikik fug. 

34 Ninggareg ninggik fam wit tarikikon 
eneg nori men an men naruk latukukon 
ari hit honoluk. 

35 Ari roho yabuk wituk lit ap inine 
elehon ler eneptuk lamuhuk ulug mun 
ane man ane turuk latikikon hiren oho 
yet niyarikip. Yet niyahupteg hiren oho 
turuk lamuhup ulug wirimangge turuk 
latikik. 'Mun angge man angge ap og 
isaruk ane fahet henehiyeg hahup, 
hebeloho waruk ane fahet henehiyeg 
ha fug teg,' ulug Yesus inggarehen ibag 
ane ari hiren wenggel haruk lamuhuben 
anden hiyag hisaruk latikik," ulug 
Paulusen hiyag isibag. 

39 Obog toho ari hiyag isibareg Paulus 
ino elenggen fam hur atfareg it obog 
toho arimano men sembahyang ambiyeg 
ibag. 

37 Sembahyang ibagma it arimanowen 
uba anggolo yatuk lit Paulus mako pug 
toho hi ribag. 

38 Paulusen nin fobik norohole niyahup 
fug ulug hiyag isibag ane fahet iren fong 
watfareg Paulus ninindi ulug inindi siyag 
atfareg kou fam ik ahum keyen lamisi 
ulug ik ayegma imbisik libag. 

2 1 1 Nonoriyen nit fahet inindi anggin 

toho uba yatukmu embeselug nit 
ik ahum keyen pikit o Kos laruk uwag. O 
ino noholug likiyamon o Rhodos luwareg 
o ino noholug likiyamon te o Patara 
luwag. 

2| uwareg o inowen kou winon o Fenisia 
pikit larukon hiyaharuk uwareg kou ino 
fam kuruk uwareg ik ahum keyen Fenisia 
fil luwag. 

3Laruk lit o Siprus nininggik hare fil 
weregma pisan isalug o Siria fil laruk 
latuk uwag. Larukmen mun angge man 
angge kou ino undama werehon arimano 
o Tirus Siria kinang famon fahet wibag 
angge arimano kou ngi ahun inowen o 
ino wili fesemin pibagma Tirus luwag. 

4Yesus umaliki wene holtukon o ino 
welatfahon pen isil laruk lit weregman o 
sabit atfag. O ino weregma Allah hime 

fanowon inowen Yesus umalikisi arimano 
hiyag isarukmu Paulus o Yerusalem 
lahun fug ulug komo ribag. 

3 Komo ribag angge famen lul 
puwag li sakan tibagma laruk latuk 
uwag. Yesus umalikisi arimanowen 
unuhesiyet unumalikisiyet nit hondog 
nenepfareg o pumbuk ino embeselug ik 
ayegma nunumbahik libag. Ik ayegma 
nunumbahik libagma nenelenggen fam 
hur atuk uwareg sembahyang uruk 
uwag. 

6 Sembahyang uruk uwareg it mako 
pug toho hi eneptuk uwareg nit kou fam 
kurukmu it inibam libag. 

7 It inibam libagma nit ik ahum keyen o 
Ptolemais luwareg wene holtuk inap o 
pumbuk ino werehon arimano hi eneptuk 
uwareg it men hup misihim nohoruk 
uwag. 

8 Noholug likiyamon o pumbuk inowen 
embeselug o Kaisarea luwareg hun 
Filipus ibam kuruk uwag. O Yerusalemen 
ap sabiren suburu og isaruk lamuhup 
ulug unduhuk fisibahon itano misig 
Filipus ino weregma luwareg at men 
ambiyeg welatuk uwag. 

9 Hun Filipus ino aholani uhan tuhumon 
aben oho elehon Allahn ler eneptukmu 
fulu ane turuk latfahon welatfag. 

10 Hup piren hinahan welatuk uwagma 
ap misig unuk Agabus Allahn let turukmu 
fulu ane turuk latfag ahun eke o Yudean 
nit nenembeg watfag. 

11 Nit nenembeg watfareg Paulus 
alunggu ke pug teg angge wibareg 
inggareg inggik uyug pug tubat tibareg 
ele nit hiyag nisaruk lit, "Alunggu ke pug 
teg angge tu ngi rohon ino Yahudi inaben 
o Yerusalemen hele wabuhupteg ap ino 
Allah unuk enepeleg inap ininggikmu 
umbuhup ulug Allah hime fanowon 
inowen hiyag nitisi," ibag. 

12 Ari ibagma hol haruk uwareg nit men 
Yesus umalikisi arimano obog tohowen 
Paulus fam o Yerusalem lul fug ulug alele 
waruk uwag. 

13 Alele waruk uwag angge famen 
Paulusen te, "Hiren nungge fahet uba 
yatuk lit an nindi siyahap naptuk lahep? 
Ninggik eneg hele wat nabuhup peruk 
lahi fug, we nebe oho Yesus unuk fahet 
o Yerusalemen war aruhuk halug fano 
peruk lahi," ibag. 

14 Ari ibagma niren komo ruruk uwareg 
alele waruk uwag angge famen nenele 
holfag fugmu niren Ninikni Allahn peruk 
ane famen eneg teko lahu peruk uwareg 
nenele uruk ane umbusuwag. 

150 Kaisarea hup pirenam hinahanam 
welatuk uwareg o Yerusalem lahuk ulug 
nenesum tug turuk uwareg luwag. 

16 | aruk lit Kaisarea inap wene holtukon 
winon oho nit men ambiyeg laruk uwag. 
It arimanowen nit hondog neneplug ap 
misig unuk Manason ibam nunumbahik 
libag. At ino Siprus ahun famen wene 
atam holfag ahun ibam ino nohoruk 
uwag. 

17 Nohoruk uwareg likiyamon o 
Yerusalem larukmen nonori wene holtuk 
inaben enehiyeg toho inibam hondoko 
kilap nenepfag. 

18 Noholug likiyamon Paulus men nit 
obog toho men Yakobus pen hul ulug 
larukmen penatua arimano oho obog 
toho Yakobus men palu roho welatfag. 

19 Welatfagma Paulusen hi enepfareg 
Allahn an let naptukmu Allah unuk 
enepeleg inap hiyag isarikik ulug it 
welatfahon arimano unubam su aneyet 

tor aneyet obog toho tintiloho hiyag 
isibag. 

20 Hiyag isibagma hol hibareg iren Allah 
wel turuk latfag. Wel turuk latfareg it 
arimanowen Paulus hiyag utuk lit, "Nare, 
Yahudi inap teng-teng angge wene 
fano ulug holtusareg Musa wene oho 
fano peruk lit hikit toho turuk ane yet 
hamihin. 

21 Yahudi inap famen Allah unuk 
enepeleg inap sehelimu werehon 
arimano unubam haren hiyag isaruk 
lit Musa wene ari embeselihipteg 
hunumalikisi enembilahap paltuk lahep 
ane embeseruk lit hinikni umban ibag 
ane embeselihip ulug hiyag isaruk 
lahenon ari holtusa. 

22 It arimanowen hat tuma waharikin 
ane holtusareg onoluk atisimu ketiya 
nanggintul? 

23 Ari fahet niren ul ane aru hol himin. 
Nit sehelimu tuma ap uhan tam sali 
urusareg onoruk kong teg eleg angge 
wereg. 

24 It itano men ambiyeg Allah ibam 
kuhuben uwan olma kuk fugmu hininggik 
hunuyug puhun toho umabuhupteg it 
onoruk kong enebuhuben olma kuhupteg 

Allah fahet umbukag ulug haren it 
ininggikmu 0g isahun. Ari roho turuk 
lit og isahunmu ap arimanowen yet 
hiyahupteg hat fahet holtusa ane enele 
si uruk peruk lit aren oho Musan ibag 
ane hikit toho turuk ulug onoluk aruhu. 

25 Allah unuk enepeleg angge famen 
wene holtukon arimano fahet niren 
nenele sahaltukukteg wam usa ane 
turuk lit yaltuk ambohom men mep men 
wam ambiyang helmako watukon men 
na fug angge pabi ane tuk fug ulug 
suwesingga haharoho emberukuk," ulug 
it arimanowen Paulus hiyag itfag. 

26 Ari ulug hiyag itfagma likiyamon 
Paulusen ap itano hondog eneplug 
ininggik unuyug puhun toho umatfareg it 
itano onoruk kong eneptukon sali horog 
ahama Allah fahet wam hubu lahaplihip 
ulug imam inap hiyag isamin pibareg 
Allah ibam kibag. 

27 Allah fahet hubu lahaptuk ane o 
sabirenam obog arik oho sambil ino 
Yahudi inap winon Asia kinang famen 
watfag inap arimanowen Paulus Allah 
ibam weregma yet hibag. Yet hibareg ap 
winon inindi kahal enepfagma Paulus sen 
hibareg 

28 enele ngik-ngog uruk lit, "Israel hinap 
let nenebik maniyek! Nit Israel ninap 
aruma apmayap neneptuk lit Musa wene 
min Allah ibam tu min apmayap tuhup 
ulug ap kema-kema werehon obog toho 
hiyag isaruk latisi ahun tu hemek. Ketiya 
hun aruwen Yunani inap winon hondog 
eneplug wahareg Allah ibam fanowon 
tu siyahap tehek," ulug enele hum toho 
uruk latfag. 

29 Iren uruk latfag ane ari Trofimus 
Efesus ahun ino tam Paulus men ambiyeg 
kebunggalma larukmu yet hibag ane 
fahet Allah ibam aru hondoholug kehek 
pibareg enele hum toho uruk latfag. 

30 Enele hum toho uruk latfagma o 
pumbuk ino wereg inap obog toho palu 
arik watfareg ngik-ngog turuk lit Paulus 
sen hibareg inggik kililim toho lisoho 
walug o Allah ibam inowen selma imbisik 
wilip atfareg Allah ibam sok ine roho 
latfag. 

31 Ine roho latfareg Paulus pinggi ware 
fusul ulug turukmen sehen seneg inap 
onowe ino fam o pumbuk Yerusalem 
obog toho ngik-ngog turuk ulug hiyag 
itfag. 

32 Hiyag itfagma hun inowen 
amingmingangge men sehen seneg inap 
men wol enepfareg folo-folo ap palu 
roho kibareg ngik-ngog turuk ambeg 
ino libag. Larukmu ap arimanowen yer 
isibareg Paulus watuk latfag angge 
famen ininggik kobog isibag. 

33 Ininggik kobog isibagma sehen seneg 
inap onowe ino Paulus iraham libareg, 
"Hun aru senetihipteg hele ineyon piren 
fam pug tiyek," ulug amingmingangge 
hiyag isibareg, "Hun aru unuk sa, siyag 
ane nungge tehekma watuk lahep," ulug 
ap welatfahon arimano kapal isibag. 

34 Kapal isibagma ap arimanowen enele 
eke hag eke hag uruk lit sahal palaluk 
uruk latfagma hun inowen fuki roho 
holfag fureg sehen seneg inap inibam 
Paulus hondoholug libag. 

35 Hondoholug libareg yal alma watfareg 
turukmen ap anggolo arimano miyaloho 
waharuk latfagma sehen seneg inap 
arimanowen Paulus paya roho olma 
kilapfag. 

36 Olma kilaptukmu ap anggolo arimano 
mondeg angge waharuk lit, "Hun ari 
mondabi il hiraho fisiyek," ulug enele hi 
roho uruk latfag. 

37 Paulus ino sehen seneg inap inibam 
olma kilabul ulug turukmu aren, "Tot 
hubam nele imin ano," ulug onowe ino 
fam heng til larikim aren, "Yunani inap 
enele hat holuk ano? 

38 Horog ketiya Mesir ahun ekeyen ap 
inindi kahal eneptisireg sehen wimiyek 
irisireg anggenma hondog eneplug larisi 
ahun ino hat te fug?" ulug kapal hibag. 

39 Kapal hibagma Paulusen, "An Yahudi 
nahun, nibam Tarsus o pumbuk suwon 
Kilikia kinang fam werehon ino fam 
welahi. Ap anggolo aruma unubam nele 
hiyag isaminen heng haptuk lahi," ibag. 

40 Ari ibagma sehen seneg inap onowe 
inowen fano hiyag isamihin il larikim 
Paulus yal fam itano unduhuk lit ap 
arimano fam henele ulug inggik kaya 
ribagma it enele teng toho imbil larikim 
Ibrani enele roho hiyag isaruk latfag. 
22 1"Nori, niknisi, hiren un ane an 

nubam lombog tirikipmu anden 
seleg toho hiyag hisaminon aru holeg 
lamok," ibag. 

2 Ari ibagma ap anggolo arimanowen 
ap tuwen Ibrani inap enele roho hiyag 
nisaruk ulug hol hibareg enele eleg 
angge welatfagma Paulusen, 

3 "Nori, an Yahudi nahun welahi. Indag 
napfag ambeg o Tarsus Kilikia kinang 
fam werehon inowen indag napfagma o 
tuwen nebe su atikik. Nunumba Musa 
wene fahet hun Gamaliel inowen tintiloho 
milal naptuk latisimu hit welahebon Allah 
fahet henesukun fano roho turuk lahep 
hag toho anden oho Allah fahet nasukun 
fano roho turuk latikik." 

4"Anden oho Yesus wene holtuk inap 
mug eneplug laruk lit pinggi unusuruk 
latikik. Unusuruk lit ap men hiyap 
men sen eneplug ininggik hele waroho 
penjara kilap eneptuk latikik. 

> Ari roho turuk latikik ane aru imam 
onowesi suwon men hiniknisi suwon palu 
roho wereg inap menen yet niyarusareg 
it obog toho onoluk teg lit wereg. Ari 
roho turuk lit o Damsyik lahukteg Yesus 
wene holtuk inap arimano sen eneptuk lit 
Yerusalem hondog eneplug waruhukteg 
penjara kilap enebuhuk ulug suwesingga 
it unubam heng eneptikik. 

6 Heng eneptikikteg o Damsyik horogma 
larukmen o unukoho mo anum pulmu 
weregman famen umbagpag humon 
poholman nubam wambik waharisimu 

7 kinangma ying atikikteg Ele hol 
harukmen, 'Saulus, Saulus, nungge 
fahet An nuwatmin ulug mug Naplug 
waharuk lahen?' urukmu hol harikikteg, 

8'Nowe, Hat san uruk lahen?' irikikmu, 
'An Yesus Nazaret nahun haren 
Nuwatmin ulug mug Naplug wahenon 
inowen uruk lahi,' irisi. 

9Irisimu ap an men welatuson 
arimanowen oho asinandi umbagpag 
turukon ino yet harusa angge famen At 
ele nubam irisi ane holtusa fug. 

10 Holtusa fugmu anden, 'Nowe, 
anden nungge turuk laruhuk,' ulug 
kapal harikikmu Aren, 'In atmihinteg 
o Damsyik lamihinmu o inowen haren 
turuk laruhun ane aben hiyag humuhup, 
ulug hiyag nitisi. 

11 Hiyag nutukmen asinandi inowen 
nil hubun atisimu nori ambiyeg 
waharukukon arimanowen ninggik sen 
naplug o Damsyik numbahik larusa. 

12 | arikikteg weregman o Damsyik ino 
ap misig unuk Ananias Musa wene hikit 
toho turuk lit fano ane turukmu Yahudi 
inap obog toho o Damsyik welatuson 
arimanowen at fahet fano peruk latusa 
ahun welatisi. 

13 At ino an niraham waharisireg ele 
uruk lit, 'Saulus nare, hil fenggen amin,' 
irisimu nil fenggen atikikteg at yet 
harikik. 

14 At yet harikikmu aren ele nubam uruk 
lit, 'Nunumbusagsi Inikni Allah inowen 
Aren peruk ane holuk amag ulug mumal 
haptisireg At pikir ane turuk Ahun ino yet 
hahunteg At ele ambilik fam wilip atukon 
holtuk laruhun ulug unduhuk hubaharisi. 

15 Haren yet haruk lit holtuk lahen ane 
aruma ap obog toho iniline fag toho 
hiyag isaruk laruhun. 

16 Nungge fahet ketiya hindi nonghong 
uruk lahen?' irisireg, 'Nare, in amin, 
siyag ane turuk latikinon Aren puhunap 
hapmisiyen ikma pilap nabukag peruk 
lit Yesus unuk fam sembahyang uruk 
lamin,' ulug hiyag nitisi." 

17 "Yerusalem suhuloho watlug Allah 
ibam kirikikteg sembahyang uruk lit fulu 
roho yet harukmen At yet harikik. 

18 At yet harikikmu Ele nubam uruk lit, 
'An fahet haren hiyag isahunmu holuhup 
fuhen o Yerusalem aru embeselug 
folo-folo wilip aruhun,' irisimu 

19 anden, 'Nowe, Hat hawene holtuk 
inap o sembahyang uruk ibam arimano 

eke fam eke fam laruk lit ininggik hele 
war enebeheg unuseheg penjara fam 
kilap eneptuk latikik ane fahet it onoluk. 

20 Hat hamingmingangge Stefanus 
pinggi ware feserusa sambil ino an oho 
wereg lit fano ware feseruk peruk lit at 
watuk inap enesum anden foroho latikik,' 
ari irikikmu 

21 Aren te, 'Allah unuk enepeleg inap 
enembeg lamihin ulug yatma mon 
haptuk lahi angge re lamihin,' ulug 
nubam hiyag nitisi," ulug hiyag isibag. 

22 Ari ulug hiyag isibagma Paulusen tam 
ibag ane fahet ap anggolo arimanowen 
fano holfag angge famen atogma ibag 
ane fahet hol hibareg enele hum toho 
uruk lit, "Ap aru hahon kinang tu fam 
welaruhu fuhen il hiraho fisiyek, oluk 
welaruhu rohon ware fisiyek," uruk 
latfag. 

23 Enele hum toho uruk lit enesum 
nonggoloho hik isibareg olohulong ha 
roho pohol fil hik isaruk latfag. 

24 Ari turuk latfagma sehen seneg inap 
onowe inowen ap anggolo aruma enele 
nungge fahet uruk noluk atmisiyen, 
"Paulus olma walug kilihipteg watuk lit 

alem haltihip," ulug otsi unubam hiyag 
isibag. 

25 Hiyag isibagma sehen seneg inaben 
Paulus wabul ulug hele waroho e fam 
pug tibibagma Paulusen sehen seneg 
ahun unduhuk latfahon ino fam ele 
uruk lit, "Hiren alem fuki roho haluk fug 
anggeyen Roma ahun wabuk teg lahep?" 
ulug kapal hibag. 

29 Kapal hibagma sehen seneg ahun 
ino Paulusen ibag ane hol hibareg owe 
ambeg libareg Paulusen ari ehek ulug 
hiyag utuk lit, "Ap ino Roma ahun 
werehen at ubam nungge timihin," ulug 
kapal hibag. 

27 Kapal hibagma sehen seneg inap 
onowe ino Paulus ambeg libareg kapal 
haruk lit, "Hat we tem Roma hahun 
welahen?" ibagma Paulusen, "Yu-a, we 
tem haren ehen ari," ibag. 

28 Ari ibagma sehen seneg inap onowe 
inowen, "An oho Roma nahun aruhuk 
ulug uang onggo anggolo Roma inap 
iniknisi og isarikik," ibagma Paulusen, 
"An oho nikni Roma ahunen indag 
napfagma Roma nahun welahi," ibag. 

29 Ari ibagma sehen seneg inap Paulus 
wabul ulug hele watfahon arimanowen 

oho ibag ane hol hibareg hele lole feselug 
enekolen folo-folo libag. It larukmu 
onowe ino oho Roma ahun famen hele 
wariyek ulug hiyag isihi pibareg akol 
hibag. 

30 Sehen seneg inap onowe inowen 
Yahudi inaben Paulus fam turuk ane ari 
alem nungge fahet turuk ulug fuki roho 
noluk alep peruk latfag. Peruk latfareg 
nohibareg likiyamon imam onowesi 
suwon men Yahudi inap iniknisi suwon 
wol enepfareg palu enepfag. Palu roho 
weregma Paulus inggik hele loloho 
hondoholug it wereg ambeg watfag. 
23 1 Watfareg Paulusen ap suwon 

palu roho welatfahon arimano 
yer isibareg ele uruk lit, "Nori, Allah 
olohotma indam oho siyag ane tirikik 
fureg yoho oho nindimu siyag toho 
wenggel haruk lahi fug," ulug hiyag 
isibag. 

2 Ari ulug hiyag isibagma imam onowe 
suwon unuk Ananias inowen ap Paulus 
iraham werehon unubam Paulus ambilik 
sahaloho ware fisiyek ulug hiyag 
isibagma ware fisibag. 

3 Ware fisibagma Paulusen ap suwon ino 
pet turuk lit, "Har oho Allahn sahaloho 

huwaruhu. E ubahat undama fubut 

teg angge famen selma ka yanggowon 
lahaptukmu fano wereg peruk hag toho 
hat welahen. Hat tuma heriyeg lit Musa 
wene hikit toho unggum kong turuk lahi 
peruk lahen angge famen Musa wene 
ino sobir isaruk lit ambilik sahaloho ware 
fisiyek ehen," ibag. 

4 Ari ibagma ap welatfahon arimanowen 
Paulus pet turuk lit, "Imam onowe 
suwon Allah unduhuk ferisiyon ino fam 
nungge fahet pet turuk lahen?" il larikim 
Paulusen, 

"Nori, at ino imam onowe suwon 
wereg angge famen an napelehen ihi. 
'Hiniknisi suwon unubam siyag ane uhup 
fug,' ulug haharoho imbibahon ino an 
noluk," ibag. 

6 Ari ibareg ap welatfahon arimano 
Saduki inap men Farisi inap mangno roho 
wereg ulug oluk atfareg aren ele hiyag 
isaruk lit, "An oho Farisi nahun welahi, 
nikni Farisi ahunen indag nasuhen, ap 
war atukon Allahn onolukap enebuhu 
ane fahet an hondog naptug wahasama 
tuma unduhuk lahi," ibag. 

7 Ari ibag ane ari hol hibareg it ap 
anggolo palu roho welatfahon arimano 

Saduki inap enemu Farisi inap enemu pul 
ke minggir atfareg suwahal uruk latfag. 

8 Suwahal uruk latfag ane ari Saduki 
inaben ap war atukon onolukap enebuhu 
fug, ap hime men malaikat men eleg 
peruk latfag angge famen Farisi inaben 
wereg peruk latfagma 

9 suwahal su atfag. Musa wene onoluk 
inap Farisi welatfahon arimano in atfareg 
enele ine roho uruk lit, "Ap tuwen siyag 
ane tirisiyon misig oho haruk lahe fug. 
Malaikaren ano ap himeyen ano ubam 
hiyag itisi ane hiyag nisaruk," uruk 
latfag. 

10 Enele ngik-ngog tibagma sehen 
seneg inap onowe ino ap aruman Paulus 
al senggeloho wabuk ohoreg pibareg otsi 
wol enepfareg Paulus it sehelimuwen 
hondoko walug olma kilihip ulug hiyag 
isibag. 

11 Hubanggo nohorukmen Yesus at 
iraham watfareg ele uruk lit, "Hindi se 
roho welamin. An nubahet o Yerusalemen 
hambong se roho hiyag isaruk lahen hag 
toho o Roma lahunteg oho hakol eleg 
toho hiyag isaruk laruhun," ibag. 

120 sakan tibagma Yahudi inap arimano 
hirahoma palu atfareg at ware fesuhuk 

ulug enele sahaltuk lit at pinggi ware 
fesuhukteg eneg suburu men ik men 
nahuk ulug sali watfag. 

13 Sali watfag inap arimano enebe teng 
misig nubam hilag lahabeg arimano 
welatfag. 

141t arimano imam onowesi men Yahudi 
inap iniknisi men enembeg libareg 
enele uruk lit, "Suburu men ik men na 
fug angge welamuhukteg Paulus ware 
fesuhukteg eneg suburu men ik men 
nahuk ulug sali warehe. 

15 Sali warehe angge re hit men ap 
suwon palu roho wereg lit enele uruk inap 
menen ambiyeg sehen seneg inap onowe 
ino hiyag utuk lit, 'Niren hun Paulus 
ino fuki roho kapal hahuken nenembeg 
hondoholug waruhun,' ulug heng tik 
lalihip. Heng tik lalihipmu at hondoholug 
waharukmu niren wabuhuken kema 
kahaleg lit welamuhuk," ulug hiyag 
isibag. 

16 Ari ulug hiyag isibagma Paulus ereken 
ondohowon amloho ino at abug ibag 
ane ari hol hibareg Paulus hele waroho 
weregma watfag. Watfareg Paulus 
weregma kimin ulug sok foroho ahun ino 
fam heng tibareg olma kibareg Paulus 

hiyag utuk lit, "Nami, aben huwabuhuk 
ulug habug ehesa ane holihi," ulug hiyag 
itfag. 

17 Amlohowen hiyag itfagma Paulusen 
hol hibareg sehen seneg ahun misig wol 
tibareg, "Malik aru hondoholug honowe 
ambeg walug lalihipmu aren an nubam 
ehek ane hag toho honowe hiyag itmisi," 
ibag. 

18 Ari ibagma sehen seneg ahun inowen 
malik ino owe ambeg hondoholug 
libareg, "Malik aruwen ele hubam 
imisiyen Paulus hele waroho werehon 
inowen an wol nabehekteg hondoholug 
lag ehekma hondoholug wahi," ibag. 

19 Ari ibagma sehen seneg ahun onowe 
inowen malik ino inggik seneko amumu 
hondoholug libareg, "Namloho, haren an 
hiyag nitmin pehen ane in," ibag. 

20 Ari ibagma malik inowen, "Nikni, 
Yahudi inap enele sahaltusareg ap suwon 
palu roho wereg ambehen Paulus ino 
fuki roho kapal hahuken o sono at 
hondoholug waruhun ulug heng habusa. 

21 Ari ulug heng habusa angge famen 
haren it enele holuk fug. Ap teng misig 
nubam hilag lahabeg arimanowen nami 
wabul ulug kema kahaleg lit welamuhup. 

It arimanowen suburu men ik men na fug 
angge hinik wereg lit Paulus wabuhukteg 
eneg nahuk ulug sali watusareg aren 
hondoholug waruhu ano eleg ano ulug 
hele holeg lit wereg," ibag. 

22 Ari ulug hiyag itfagma sehen seneg 
inap onowe inowen malik ino fam hibam 
lamihinteg at ambeg yonggo lahi ulug ap 
winon hiyag isa fug ulug komo ribagma 
ibam libag. 

23 Malik ino libagma sehen seneg inap 
onowe inowen otsi piren wol enepfareg 
hiyag isaruk lit, "Fit seneg inap teng 
sabiren men wam kudan ha eneplug 
laruk inap teng piren nubam hilag 
lahabeg men sehen seneg inap teng 
sabiren men yoho hubanggo o Kaisarea 
lalusan palu enebiyek. 

24 Wam keledai piren hinahan Paulus 
walug laluson fahet ilili felihipmu it 
obog toho arimanowen Paulus fano 
welaruhuwen hondoholug nonowe 
suwon kinang seneg ahun Feliks ambeg 
hondoko imbisik lalusa," ibag. 

25 Ari ibareg suwesingga eke haharoho 
emberuk lit, 

26 "An Klaudius Lisias inowen hat nowe 
suwon fano hahun Feliks hi haptuk lahi. 

27 Hun tu Yahudi inaben senetusareg 
wabul ulug turukmen Roma ahun 
wereg urukmu holtikikteg Yahudi inap 
ininggikmu angge notsi menen taluk 
eneptukuk. 

28 Taluk eneptukukteg nungge fahet 
turuk ulug alem yami ruhuk ulug Yahudi 
inap iniknisi suwon palu roho wereg 
ambeg hondoholug larikik. 

29 Hondoholug larikikteg kapal 
isarukmen we Yahudi inap inikni umban 
haharoho imbibag ane siyahap tuhu ulug 
alem ubam emberuson eneg hiyaharikik. 
Alem suwon ubam embelug penjara fam 
kila fusuk hahon oho ware fusuk hahon 
oho eleg latisi. 

30 Eleg latisi angge famen Yahudi 
inap winonen at ware fesuhuken kema 
kahaluhuk ulug enele sahaltusa ane 
fahet an hiyag nirik waharusa. Hiyag nirik 
waharusama at ino notsiyen hondoko hat 
hambeg imbik lalihip ulug mon eneptuk 
lahi. Alem walug waharusa inap unubam 
anden unggum ari kong tuk fug tehen at 
ambeg walug lahup ulug hiyag isarikik," 
ulug suwesingga haharoho imbibag. 

31 Suwesingga haharoho imbibagma 
onoweyen otsi hiyag isibahon hikit toho 

sehen seneg inap arimanowen Paulus 
hubanggo hondoholug o Antipatris libag. 

32 Sakan tibagma likiyamon sehen 
seneg inap winon suhuloho inibam 
Yerusalem watfagma wam kudan 
ha eneplug laruk inap eneg Paulus 
hondoholug o Kaisarea libag. 

330 ino libareg ap arimanowen 
suwesingga ino onowe suwon Feliks ino 
0g utuk lit Paulus hondog hirik wahe ulug 
0g itfag. 

34 Ap suwon Feliks inowen suwesingga 
kim hibareg Paulus kapal haruk lit, "Hat 
hibam pumbuk kema hahun," ulug kapal 
hibag. Kapal hibagma Paulusen, "An 
Kilikia nahun," ibagma hol hibareg, 

35 "Unggum hubam emberusa inap 
tuma wamuhupmu alem yami ruhuk," 
ibareg Herodes ibam foroho latihip ulug 
otsi hiyag isibag. 

24 l Ininggik fuwabenam welatfareg 

imam onowe suwon Ananias 
men Yahudi inap iniknisi suwon men 
unggum kong turuk ane oluk ahun unuk 
Tertulus men watfag. Paulus fahet alem 
imbibahon ap suwon kinang seneg ahun 
ino hiyag umul ulug watfag. 

2It palu roho wereg ambeg Paulus 
hondoholug watfagma Tertulus inowen 
ele hiyag isaruk lit, "Feliks nikni, hat fano 
hahun, haren fet nenesug lahenma aben 
nunubam siyag ane tuk fug angge fano 
welahe. Haren ki nenesug lit nit Yahudi 
ninap nunubam fano ane anggolo turuk 
lahen. 

3 Haren fano ane nit nunubam anggolo 
turuk lahenma likiya hupmu nenehiyeg 
anggolo haruk lahe. 

“Hat sehet anggolo roho weregma nit 
nenele anggolo hat hubam ul fuhen hat 
hindi fanowon inowen niren tot ulon 
ariya hol hamihin ulug hubam heng 
haptuk lahi. 

> Ap tu yowil amben siyahon hag toho 
werehon nit obog toho nonoluk. Yahudi 
inap o pumbuk kema-kema werehon 
aren eneg ninindi nonghong nisaruk. 

At tu Nazaret inap nit men hili roho 
welaheyon onove tu. 

6 Allah ibam fanowon aren siyahap 
timin ulug turukmen niren senetukukteg 
ninikni numban ibag ane hikit toho 
unggum kong tul perukuk. 

7 Ari perukuk angge famen sehen seneg 
inap onowe Lisias ino waharisireg olok 

toho pet neneptuk lit nininggikmuwen 
taluk neneptisi. 

8Taluk neneptisireg haren alem 
haluhuwen ambeg lahup ulug hiyag 
nisarisimu wahe. Hat hinggarehen at 
kapal hamihinteg niren ehe ane fahet 
tem toho ehesa ulug holuk atmisi," ibag. 

9 Ari ulug hiyag itfagma Yahudi inaben 
oho aren tem toho ehek ulug enele ine 
roho uruk latfag. 

10 Ari uruk latfagma kinang seneg 
ahun inowen haren oho hele imihin ulug 
inggik kaya ribag. Inggik kaya ribagma 
Paulusen ele uruk lit, "Nikni, mo-mo 
angge ilig am wirig am tirikim Yahudi 
inap fahet unggum kong turuk hahun 
hat welahenon an noluk. Ari noluk tehen 
iren alem an nubam embehesa ane fahet 
hat holohotman fag toho imin. 

ll An sembahyang imin ulug 
o Yerusalem waharikikteg hup 
nisanggowenam eneg welatikikon hat 
holuk atmisiyen it kapal isamihin. 

12 Allah ibamen oho sembahyang uruk 
ibamen oho selma ap wereg keyen oho 
laruk lit ap misig men oho suwahal uk 
fug angge ngik-ngog tiyek ulug ap inindi 
kahal eneptikik fug. 

13 Un ane nubam lombog turukon aru 
alem tu fahet ehe ulug fag toho inamap 
tuk fug teg. 

14Iren tam wene men hili roho welahe 
eheson ino holtuk lit nit niniknisi 
unumbusagsi Inikni Allahn ibag ane hikit 
toho turuk lahi. Turuk lahi ane fahet 
anden fag toho hat holohotman uruk 
lahi. Musa wene men Allah wene hiyag 
isaruk latfag inap arimanowen haharoho 
imbibahon men arimano fahet tem toho 
imbibag ulug wenggel haruk lahi. 

15 Ap siyag ane turukon fano ane 
turukon Allahn onolukap enebik oho 
waruhu ulug iren mangno ruruk hag toho 
anden oho mangno ruruk lahi. 

16 Alem ari fahet Allah olohotman 
oho ap kinangmon onolohotman oho 
nindimuwen siyag ane wenggeluk fug 
angge nasukun fano roho yami ruruk 
lahi. 

17 Nori wereg ke norukmen mo-mo 
angge larisimu iren hori og isahun 
ulug inindiyen emberuson arimano 
ininggikmu og isaruk lit Allah fahet hubu 
lahabuhuk ulug suhuloho o Yerusalem 
waharikik. 

18 Waharikikteg namu wereg lit ap 
unubam nele uk fug angge Allah ibamen 
ninggik nuyug puhun toho umatukmu 
Yahudi inap o Asia werehon arimanowen 
yet niyarusa. 

19 Ari turukmu yet niyarusa inap 
arimano hat hambeg walepteg aren ari 
turuk latisi ulug hiyag hirik walepma ari 
fano. 

20 Ketiya ap tuma wahason aruman 
niniknisi suwon wereg ambeg hondoko 
numbahik larusama siyag ane tirikikon 
ari-ari tirisi ulug holtuson hiyag humusa. 

21 An iniknisi sehelimu unduhuk 
nubaharusama nele uruk lit, 'Ap war 
atukon onoluk amuhup irikik ane fahet 
tuma unduhuk nubahakep,' ulug nele we 
tot ita irikikon fahet eneleyen werehap 
turuk ano?" ulug Paulusen hiyag itfag. 

22 Ari ulug Paulusen hiyag itfagma Feliks 
ino Yesus wene fahet oluk teg lit unggum 
ari undaman fobikap tuhuk pibareg, 
"Sehen seneg inap onowe Lisias ino 
tuma waruhumu eneg unggum ari kong 
tuhuk," ibag. 

23 Ari ibareg otsi sehen senehon onowe 
ino fam, "Hiren Paulus fano roho foroho 
lit weregma oriyen let tik waharukon 

fahet yanggal enebuk fug," ulug hiyag 
itfag. 

24 Hup winako welatfareg Feliks men 
uhe Yahudi hiyap unuk Drusila ino men 
watfareg Yesus Kristus fam wenggel 
haruk ane hol haminen Paulus hondohik 
aliyek ibag. 

25 Hondohik aliyek ibagma Paulus 
watfareg wene hiyag utuk lit pikir ane 
turukon men inggarehen indi imbik 
wamburukon men Allah fobik unggum 
kong tik waruhu ane men fahet hiyag 
utukmen Feliks ino akol hibareg ele uruk 
lit, "We ita hiyag nesehenma lamihin. 
Nin hiyag nisamisi puhukteg halug fobik 
wol habuhuk," ibag. 

26 Feliks ino undaman Paulusen uang og 
nuruhu pibareg Paulus likiya hupmu wol 
tulug enele uruk latfag. 

27 Mo piren libagma Feliks pilaptuk lit 
ubalmangge Perkius Festus lahapfagma 
hun Feliks inowen hele loloho wili 
fesele angge famen Yahudi inap inindi 
enehiyehap enepmin ulug Paulus penjara 
fam welamag ibag. 

25 1 Hun Festus ino Yudea kinang 

seneg laruhun ulug ap suwon 

lahapfagma o Kaisarea hup hinahanam 
welatfareg o inowen Yerusalem libag. 

2 Yerusalem libareg weregma imam 
onowesi men Yahudi inap iniknisi suwon 
men at ambeg watfareg Paulusen ari-ari 
turuk latisi ulug hiyag utuk latfag. 

3Hiyag utuk lit, "Haren nit ninindi 
nenehiyehap neneptuk lit Paulus 
Yerusalem wamag ulug wol tuhun," 
ulug heng tibag. Heng tibag ane 
ari unundaman Paulus funggalma 
waharukmu kahaluhukteg wabuhuk 
peruk lit heng tibag. 

“Heng tibagma Festus inowen, "Paulus 
o Kaisarea penjara weregma an oho 
tuma we tot welaruhukteg suhuloho o 
Kaisarea lahuk peruk lahi," ibag. 

> "Hit hiniknisi aren tirisi ane onoluk inap 
arimano an men o Kaisarea lahukteg at 
iline siyag ane tirisiyon wereg halug fag 
toho hiyag nisahuben ambiyeg lahuk," 
ibag. 

6 Ari ibareg hun Festus ino hup 
likinenam ano numenam ano o 
Yerusalem welatfareg suhuloho o 
Kaisarea watfag. Watfareg likiyamon, 
"Nenele sahaltulteg unggum kong 

timinen Paulus hondohik lalihip," ulug 
otsi hiyag isibag. 

7 Paulus it palu roho wereg ambeg 
hondoholug watfagma Yahudi inap 
Yerusalemen watfahon arimano at 
walinggoho in atfareg enele anggolo 
uruk lit siyag ane ari-ari tirisi ulug un 
ane anggolo ubam lombog turuk latfag 
angge famen aren alem tu tirisi ulug fag 
toho uk fug teg latfag. 

8 Ari uk fug teg latfagma Paulusen 
ninggareg fahet nele imin ulug in atfareg 
ele uruk lit, "Anden Musa wene faher 
oho Allah ibam faher oho Kaisar ubam 
oho siyag ane tot tirikik fug angge famen 
hiren un ane nubam lombohap naptuk 
lahep," ibag. 

9 Ari ibagma Festus inowen Yahudi 
inap inindi enehiyehap enepmin ulug 
Paulus kapal haruk lit, "Unggum aru o 
Yerusalemen kong tuhuken fano lahuk 
peruk lahen?" ulug kapal hibag. 

10 Kapal hibagma Paulusen, "An welahi 
ambeg tuma oho Kaisaren unggum 
kong turuk ambeg welahireg tuman oho 
unggum kong tuk teg. Anden Yahudi 
inap unubam siyag ane tor angge oho 
tirikik fuhon ari hat tem toho holuk teg. 

11 Anden we tem toho siyag ane tirikik 
halug siyag ane tirikikon hikit toho 
nuwabuhupmu fano war aruhuk. Alem 
nubam emberukon si ane uruk lit un ane 
nubam lombog turuk halug ap misihen 
oho ap inindi enehiyehap enepmin ulug 
it aruma ininggikmu numbahuk fug teg. 
Haren Yerusalem lamisi peruk lahen 
halug an ketiya Kaisar ambeg lamin," 
ibag. 

1? Ari ibagma Festus inowen otsi 
unggum kong turuk inap men enele 
sahalfareg, "Kaisar ambeg lamin ehenma 
ambeg lahun," ibag. 

13 Hup piren hinahan welatfagma ap 
suwon Agripa men uhe Bernike men 
itano Kaisarea hun Festus hi rul ulug 
watfag. 

14 Tt itano watfareg weregman Festus 
inowen Paulus ubam unggum imbibahon 
fahet hiyag isaruk lit, "Feliks ino ibam 
laruk lit ap hele warehon eke embeselug 
larisiyon tuma wereg. 

15 An Yerusalem larikikmu imam 
onowesi men Yahudi inap iniknisi menen 
alem siyag ane tirisiyon hiyag nutusareg 
pinggi ware fesuhun ulug heng naptusa. 

16 Heng naptusama anden hiyag isaruk 
lit, 'Ap winonen ap eke fam unggum 
ubam emberuk halug alem yami ruruk lit 
siyag ane turuk ahun ino kapal ha fug 
anggeyen nit Roma ninaben unggum 
kong tuk fug teg lahe. At siyag ane 
turuk ahun ino kapal harukmu inggareg 
fahet hebeloho uk fug angge weregma 
ap winon enehiyehap enebul ulug ware 
fisiyek uk fug teg lahe,' irikik. 

17 Ari ulug hiyag isarikikmu it men 
ambiyeg tuma waharukukteg noholug 
likiyamon nenele sahaltul ulug at ino 
hondohik aliyek irikik. 

18 Jbam alem emberusa inap 
walinggoho wereg latuson arimanowen 
aren siyag ane tirisiyon fahet fag toho 
ulusa perikik angge famen ap misihen 
oho aren siyag ane tirisi ulug fag toho 
urusa fug. 

19 Fag toho urusa fug anggeyen we it 
enewene fahet eneg enele sahaltuk lit ap 
misig tam war atfahon unuk Yesus fahet 
Paulusen At tem toho Oluk atfareg wereg 
ulug hiyag isarisi ane fahet suwahal 
urusa. 

20 Suwahal uruk latusama alem ari 
nangginoho kong tuhuk ulug nindi 

nonghong uruken o Yerusalemen alem 
ari kong tuhuben lahun ulug kapal 
harikik. 

21 Kapal harikikmu Paulusen Kaisar 
ambeg lahuk irisireg Kaisaren alem 
kong tuhuwen mangno ruruk lit penjara 
welaruhuk irisi. Ari irisimu anden Kaisar 
ambeg monde fuhuk ulug penjara foroho 
lit welahi," ibag. 

22 Ari ibagma Agripa inowen Festus 
fam, "Anden oho ap ino inggarehen ele 
urukmu hol hele peruk lahi,” il larikim 
Festus inowen, "Sono at ele holuhun," 
ibag. 

23 Ari ibagma noholug likiyamon 
Agripa men uhe Bernike men lul 
ulug eneliliyangge ap suwonen 
lahaptuk angge lahapfareg 
enemingminganggeyen hondog 
eneplug unggum kong turuk ibam ino 
kurukmu sehen seneg inap onowesi men 
o pumbuk ino wereg inap iniknisi men 
obog toho kibagma Festus inowen Paulus 
hondohik aliyek ulug ap monde fibag. 

24 Paulus hondoholug watfagma Festus 
inowen ele uruk lit, "Agripa nikni men 
hit obog toho tuma kik wahebon men 
nori! Yahudi inap obog toho arimano 


KISAH PARA RASUL 25.25 -26.1 174 


Yerusalem werehon men tuma werehon 
menen hun tu fahet enele anggolo 
sahaltuk lit abug uruk ahun ino tu wereg, 
yet hemek. Yahudi inap an nambeg 
waharusareg ngik-ngog turuk lit hun 
aru abi roho welaruhu fuhen folo-folo il 
hiraho fisiyek uruk latusa. 

25 Ari uruk latusa angge famen alem 
ubam embelug il hiraho fusuk ane eleg 
latisimu at inggarehen Kaisar ambeg 
lahuk irisimu anden Kaisar ambeg lahun 
ulug nele emberikik. 

29 Nele emberikik angge famen aren 
siyag ane tirisiyon Kaisaren kim hahu 
ulug suwesingga haharoho umbukon 
alem eleg latisi. Eleg latisimu hit obog 
toho hinil fam, hat nikni Agripa oho 
halukema at ino hondoko imbik wahimu 
hiren kapal halihipmu aren siyag ane 
tirisiyon alem wereg halug suwesingga 
Kaisar fahet haharoho umbuhuk. 

27 Ap eke siyag ane tirisi fuhon unggum 
ubam eleg angge famen hele waroho 
werehon saplangge Kaisar ambeg monde 
fuk fug teg peruk lahi," ulug hiyag isibag. 
26 l Ari ulug hiyag isibagma 

Agripa inowen Paulus fam, "Hat 
hinggarehen turuk lahen ane fahet in," 

ibagma Paulus inowen henele ulug inggik 
kaya ribareg ele uruk lit, 

2" Agripa nikni, Yahudi inaben un ane 
nubam lombog turuson fahet yoho 
hat holohotman fag toho iminon fahet 
nahiyeg toho welahi. 

3 Yahudi inap ikni umban turuk latfag 
ane men iren ketiya turuk ane men hat 
holuk teg lahenma anden hiyag hitminon 
haren fano roho holeg latmihinen heng 
haptuk lahi. 

4Atam oho nori sehelimu o Yerusalem 
welatikikmu an kabinimuwen angge ak 
teberikikteg turuk latikik ane Yahudi inap 
obog tohowen niyarusa. 

> Nunggul unuk Farisi wereg lit 
nenewene tam haharoho imbibahon 
fahet angginon ha rulug laruk latikikmu 
it obog toho yet niyarusa angge re inindi 
fano wenggel haruk lit hahen tem toho 
uruk ulug hiyag hetlep. 

6 Allah niniknisi unumbusagsi unubam 
sali ibahon hikir amag ulug mangno 
ruruk latikik ane fahet unggum nubam 
emberusama tuma unduhuk lahi. 

7 Allahn sali ibahon hikir amag ulug 
nonori nununggul unuk nisanggowen 
welaheyon arimano oho likiya hupmu 

Allah ubam fuki roho wenggel haruk lit 
mangno ruruk. Nikni Agripa, mangno 
ruruk lahiyon aru fahet Yahudi inaben 
alem nubam emberusa. 

8Nungge fahet Allahn ap war atukon 
onolukap enebuhu urukon fahet si ane 
peruk lahep? 

9 Hiren peruk lahep hag toho anden oho 
ari peruk lit Yesus Nazaret ahun ino Unuk 
nine roho elehap tuhuk peruk latikik. 

10 Thi ane ari o Yerusalemen oho turuk 
latikik. Imam onowesi arimanowen ari 
turuk laruhun ulug hiyag nutusama wene 
holtuk inap anggolo ininggik hele waroho 
penjara fam kilap eneptuk lit pinggi war 
atukon faher oho fano war amag peruk 
latikik. 

11 Wene uruk ibamen unusuruk lit wene 
fahet sokowa fisiyek ulug enele ying 
eneptuk latikik. Nolok anggolo haruk lit 
o pumbuk wina ke larukon oho unusimin 
ulug mug eneplug laruk latikik." 

12 "Ari turuk latikikmu imam onowesi ap 
suwon arimanowen o Damsyik lahunteg 
ari-ari turuk laruhun ulug hiyag nutuk lit 
komo naptusama o ino lamin ulug laruk 
latikik. 

13 Nikni Agripa, kema larukmen o 
unukoho pul famen asinandi humon 
poholman nubam wambik waharisi. 
Asinandi ino mo il hag toho fug, il ineyon 
an men nori ambiyeg larukukon arimano 
men nenebene yatuk latisi. 

14Yatuk latisimu nit obog toho 
kinangma ying arik wamburuk lit anden 
hol harukmen Ibrani enele roho hiyag 
nutuk lit, 'Saulus, Saulus, nungge fahet 
An nuwatmin ulug mug naplug waharuk 
lahen?' irisireg hiyag nutuk lit, 'Lag ulug 
wanggun ambiyang morog tohon fam 
tung hiyahupmu hahap altowen nirim 
ulug miyaloho hik isa fug teg laruhun,' 
urukon holtikik. 

15 Hol harikikteg anden te, 'Nowe, Hat 
san uruk lahen?' il larikim, 'An Yesus 
haren Nuwatmin ulug mug Naplug 
wahenon inowen uruk lahi. 

16 Ketiya in atug welamin. Hat an 
namingmingangge wereg lit ketiya yet 
neyehenon oho fobik Anden hat hubam 
unug hahukon oho ap hiyag isaruk 
laruhunen Anden unduhuk hubahaminen 
hiline inam ahi. 

17 Anden ap inibam o pumbuk kema- 
kema mon habuhukmu hele ying haptuk 

lit huwatukmu Anden windat haptuk 
laruhuk. 

18 Jt ap arimano inil hupnihon fenggen 
atuk lit hik teg ambeg embeselug 
suhuloho seleg tegma waharuk lit Iblis 
inggik kobog isalug Allah weregma 
wamuhuben mon haptuk lahi. Ap 
fano amuhubon fahet tug toho foroho 
lahiyon it ininggikmu umbuhuken iren 
inindimu tem toho Nubam wenggel 
haruk lamuhupmu siyag ane iren turukon 
Anden nambolma umbusuhuk,' ari ulug 
hiyag nitisi. 

19 Nikni Agripa, poholman nubam atisi 
ane ari misihim oho nirim ulug ele sobir 
isa fug anggeyen likiya hupmu nasukun 
fano roho holtuk lahi. 

200 Damsyiken ak teberikikteg o 
Yerusalem inap men Yudea kinangma 
werehon men Yahudi inap oho Allah unuk 
enepeleg inap oho wene hiyag isaruk lit 
siyag ane turuk lahebon embeselug Allah 
ubam hinindi wenggel haruk lit fano ane 
Allahn peruk ane hikir oho eneg turuk 
lamuhup ulug hiyag isaruk latikik. 

21 Hiyag isaruk latikik ane fahet Yahudi 
inaben Allah ibamen an sen naptusareg 
nuwabul ulug turuk latusa. 

22 Ari turuk latusa angge famen Allahn 
let naptisimu ketiya noluk wereg lit ap 
suwon toron obog toho wene hiyag 
isaruk lahi. Wene uruk lahiyon ari un ane 
uruk lahi fug, atam wene hiyag isaruk 
latfag inap men Musa menen haharoho 
imbibahon hikit toho hiyag isaruk lahi. 

23 Wene hiyag isaruk lahiyon ari Mesias 
ino aben wabuhupmu Allah ap warehon 
wereg ambehen At atam Olukap tuhumu 
ap aruma werehon oho o pumbuk winon 
oho iral seleg fanowon unubam aruhu 
ulug Allah tam ari pibag ulug hiyag 
isaruk lahi," ibag. 

24 Paulusen ari-ari turuk latikik ulug 
obog toho hiyag isibagma Festus inowen 
ele ine roho uruk lit, "Paulus, hat nenek 
turuk lit uruk lahen. Mun ane man ane 
noluk teg ulug alem yami ruruk lahenon 
ariyen nenek turuk lahen," ibag. 

25 Ari ibagma Paulusen te, "Festus, hat 
fano hahun hiline nenek turuk lit uruk 
lahi fug. Anden uruk lahi ane fuki roho 
wenggel haruk lit pikir ane eneg uruk 
lahi. 

26 Ap suwon Agripa aru oho alem anden 
uruk lahi ane fahet indi anggat tehen 
seleg toho uruk lahi. Hirahoman hirako 

turusa ane fahet uruk lahi fug, ap misig 
oho holtisi fuhon wereg eleg peruk lahi. 

27 Nikni Agripa, Allah amingmingangge 
nabi atam welatfahonen hiyag isaruk 
latfag ane hindimu tem toho wenggel 
haruk lahen? Tem toho wenggel haruk 
lahen peruk lahi," il larikim 

28 Agripa inowen, "Haren uruk lahen 
ane tot sebe roho elenma tem toho 
peruk lit wene holtuk ahun hag toho 
welale peruk lahi," ibag. 

29 Ari ibagma Paulusen, "Anden 
Allah fam sembahyang uruk lit tot 
welamuhukteg ano amusun toho 
welamuhukteg ano we hat eneg fug, 
it obog toho tuma wereg lit nele 
holeheson oho inindi fano aruhumu an 
hag amuhuben Allah fam sembahyang 
uruk lahi. Hininggik eneg te an hag toho 
hele wat henebuhup fug peruk lahi," 
ibag. 

30 Paulusen ari ulug hiyag isibagma ap 
suwon Agripa men kinang seneg ahun 
Festus men hiyap Bernike men ap obog 
toho it men horiyeg latfahon arimano 
oho in atfareg 

31 wilip atuk lit it-it enele sahaltil laruk 
lit, "Ap ari siyag ane tirisiyon hikit toho 

penjara kilaptuk lit pinggi ware fusuk 
hahon te alem eleg laha," il laruk latfag. 

321] laruk latfagma Agripa inowen 
Festus fam hiyag utuk lit, "Inggarehen 
Kaisar ambeg lahuk elep fugmu hahen 
penjaran hele loloho wili fisila," ibag. 
27 1 Hit Italia lahup ibagma Paulus 

men ap winon ininggik hele 
waroho wereg latfahon arimano men 
haren hondog eneplug lahun ulug 
sehen seneg ahun onowe misig Kaisar 
amingmingangge unuk Yulius ino hiyag 
itfag. 

2 Hiyag itfagma kou misig Adramitiumen 
watfahon ino o pumbuk obog toho Asia 
kinang fam wirihon arimano fene eke kil 
eke kil lamin ulug turuk latfahon ino fam 
kuruk uwareg luwag. Hun Aristarkhus 
Makedonia ahun ibam Tesalonika 
watfahon ino men ambiyeg luwag. 

3 Noholug likiyamon o Sidon kuruk 
uwag. Yuliusen Paulus indi hibareg, "Hat 
sehet teg lahen angge og humusan hori 
pen isa lamihin," ulug hiyag itfag. 

40 ino embeselug ik ahum keyen 
larukmen homhomo neneluke fil 
waharuken Siprus kinang inowen mapmu 
regma aluke ke laruk latuk uwag. 

3 Siprus kinang ino ik ahum pali keyen 
tulug Kilikia aluke keyen tulug Pamfilia 
aluke keyen laruk lit o pumbuk Mira Likia 
kinang werehon fam kuruk uwag. 

50 inowen sehen seneg inap onowe nit 
hondog nenepfag ahun inowen kou eke 
o Aleksandrian watfareg Italia lamin ulug 
turukmu hiyahibag. Hiyahibareg nit kou 
ino fam hondoko kilap nenepfag. 

7 Kilap nenepfagma ik ahum keyen 
larukmen homhomo kou unggul filen 
waharuk lit ambol fil mon isa laruken 
folo-folo la fug tehen hup piren hinahan 
kou fam nohil laruk latuk uwareg o 
Knidus horogma luwag. Homhomowen 
unusuk hag ane turuken Kreta kinang 
aluke keyen lahuk ulug Salmone 
ambiyang pisan isalug laruk latuk uwag. 

8 Nunusuk hag ane turuken Kreta 
kinang aluke ke orog-orog laruk lit 
kou winon imbik laruk ambeg unuk te 
"Inditmu Fanoma," o pumbuk Lasea 
horogma luwag. 

9 Ari til larukmen amusun atfagma 
Yahudi inap hiyang welatfahon sali obog 
atfagma siyelu waharuk li horog atfareg 
ik ahum keyen laruk ane la fug teg 

latfag. La fug teg latfagma Paulusen 
hiyag isaruk lit, 

10 "Nori, niren lul pehe angge famen 
siyeluwen kou ino halog turuk lit sum 
angge anggolo kilaptuson linggik-longgo 
uruk lit nenebe war amuhuk tohon pok 
amulteg welamul peruk lit yet haruk 
lahi," ibag. 

1! paulusen ari ulug hiyag isibag angge 
famen sehen seneg inap onowe inowen 
kou waruk ahun men ngi ahun men 
enele holtuk lit Paulusen hiyag isibag ane 
apmaya fisibag. 

12 Inditmu kou kuruk ambeg ino sun 
li waharukmu amusun toho welam fug 
tehen ap kou fam welatfahon winon 
anggolo arimanowen, "Sun waharuk 
halug o Feniks lahukteg welamuhuken 
wal hul," eneg uruk latfag. O Feniks 
ino Kreta angginang fam weregma kou 
kuruk ambeg inditmu ino ik eleruk fil 
(selatan) men mo wamburuk fil (barat) 
men eneg seleg teg latfag. 

13 Weregman ik eleruk (selatan) filen 
homhomo waharuk latfagma iren te 
ketiya o Feniks la hag teg peruk lit 
helep simbuk angginon hag angge kou 
seneg latmisi ulug ik ahummu pilapfahon 

ino lisoho kou fam kilapfareg ik ayeg 
hop-hop laruk latfag. 

14 Tot larukmen siyelu humon Kreta 
kinang filen waharuk lit fu ruruk latfag. 
Siyelu ino yali filen ine roho waharuk 
latfag. 

15 Siyelu inowen kou ino ha rulug 
laruk latfagma hebeloho kou unggul 
siyelu waharuk fil ino haluk fug teg 
latfagma haltuk ane embeseruk uwareg 
weregman siyelu inowen kou sungguk 
toho ha neneplug libag. 

16 Ha neneplug larukmen ik anggen 
toron misig unuk Kauda ino alukema ha 
roho nunumbahik libagma lisag anggolo 
roho kou toron lisuruk uwareg kou suwon 
elma kumbi fam ililoho kilabik waharuk 
uwag. 

17 Kou toron ino kilabik watfagma 
kou ino iken halog tuhu rohon ulug 
hele kumbi ineyon fam kalkal tibag. 
Kalkal tibareg siyeluwen Sirtis inditmu 
nunumbahik lamisi ulug sum kou fam 
ililig latfahon arimano fam siyelu kuhu 
rohon ulug loloho kou elma kilapfagman 
kou ino mase ruruk latfag. 

18 Noholug likiyamon siyelu ino ambi 
ane eneg turuk lit nunusuk hag ane 

turuken sum angge kou elma kilapfag 
angge arimano ik ahummu hik isibagma 
linggik-longgo ibag. 

19 Noholug o hinahaneg angge kou 
witukon angginen kou famen ininggareg 
ininggiken hik isibag. 

20 Hik isibareg weregman unukoho mo 
wam fug angge hubanggo suhal hutuk 
tuk fug angge hinan hililip tegma siyelu 
fu rurukmu obog toho war amuhuk 
pibag. 

21 Indam angge suburu na fug angge 
hinik wereg lit war amuhuk pibagma 
Paulus it sehelimu in atfareg ele uruk lit, 
"Nori, anden o Kreta pok amul irikik ane 
hit holtepman hahen nit nenebe fano 
wereg lit nenenggengge aruma oho hik 
isila fug. 

22 Ketiya siyag toho welahe angge 
famen hinindi yuwag toho welamek ulug 
komo henepmin. Nit aruma welaheyon 
misig oho war aruhu fug, we kou amu 
eneg siyag aruhu. 

23 An Allah amingmingangge roho 
wereg lit Nikni ngi reg lahiyon ino Ubam 
sembahyang urukmu Aren hubanggo 
malaikat misig monde fehekma niraham 
unduhuk lit 

24 ele nubam uruk lit, 'Paulus nare, 
Kaisar ambeg lahunen hat hakol toho 
welam fug. Allahn hat Indi hasug 
lit weregma ap hat nim kou elma 
welahebon aruma misig oho war amuhup 
fug,' ehek. 

25 Nori, ari fahet hinindi yuwag toho 
welamek. An hiyag nerehek ane ari 
ulug hiyag hisihiyon ari obog toho teko 
lahuwen Allah fam nindi wenggel haruk 
lahi. 

26 Kou tuwen nit ha neneplug ik anggen 
misig fam nunumbahik lahu," ulug hiyag 
isibag. 

27 Ik Adria ahum ke mase ril larukmen 
hup nunggul hiriken atfag. Hup 
humanoho atfagma kou waruk inap 
arimanowen ketiya kinang ilahe horog 
toho welahe pibag. 

28 Ari pibareg hele wirimangge ino ik 
ahummu pilapfagma tung tibagma kim 
harukmen ik ahum yat teg lit wirimangge 
ino hili likin fumahen fam (dua puluh) 
atfag. Nin tot libareg wirimangge ino 
pilaptukmen hili nuwal fumahen fam 
atfag. 

29 Nin larukmen helep fam tung turuk 
lit kou aru arap tuhu rohon ulug helep 


KISAH PARA RASUL 27.30-34 187 


simbuk angginon hahon uhan itano 
hele kumbi ililoho kou olombik filen ik 
ahummu pilapfareg wereg lit folo-folo 
sakan tukag peruk latfag. 

30 Ari peruk lit welatfareg kou waruk 
inap arimanowen kou embeselug 
hirag-hirag lul peruk lit enele si ane uruk 
lit helep simbuk eke kou unggul filen 
pilabul ibareg kou toron ino pilabul ulug 
turuk latfag. 

31 Ari turukmu Paulusen yer isibareg 
sehen seneg inap onowe men otsi men 
hiyag isaruk lit, "Kou waruk inap aruma 
kou embeselug lalusa halug hit obog 
toho honoluk welam fug teg," ibagma 

32 Sehen seneg inap arimanowen 
kumbi kou toron ilili fibahon ino kong 
tibisibagma kou ino iken hilalug libag. 

33 Sakan tik ohoma Paulusen suburu 
nalihip ulug hiyag isaruk lit, "Nori, 
siyelu eleg atmisi ulug mangno ruruk lit 
weregman eneg hup nunggul hirikenam 
suburu hinik welatikip. 

34 Fano honoluk welamuhuben 
hit suburu tam nalihip. Hit aruma 
welahebon obog toho honoruk 
hununggulmu wilibihon misig oho 

heneko wambimisi fug," ulug hiyag 
isibag. 

35 Ari ibareg suburu wibareg seneg lit 
it iniline Allah fam sembahyang ibareg 
kuroho og isibareg naruk latfag. 

36 Kuroho naruk latfagma ap arimano 
oho inindi yuwag atfareg suburu naruk 
latfag. 

37 Nit obog toho kou elma welatuk 
uwahon arimano nenebe teng-teng 
angge (dua ratus tujuh puluh enam) 
welatuk uwag. 

38 It obog toho suburu nibareg 
enehummu atfagma kou se amag ulug 
roti anggen sum fam fani roho kilapfahon 
arimano ik ahum ke hik isibag. 

39 Sakan tibagma huhelma indit teg 
ambeg ik ayegma tonggo reg ambeg 
fanoma yet hibag. Yet hibag ambeg ino 
enepeleg teg latfag angge famen indit 
teg ambeg ari kou imbik lul ulug enele 
ibag. 

40 Helep simbuk ik ahummu pilaptuk 
angge ino kumbi kong toho helebet 
ik ahummu imbisibareg kou hebeltuk 
angge ino kani hul ulug hele lole fibareg 
sum homhomo fu ruruk lit kou walug 

laruk angge ino kou ik ilanma walug 
lawag ulug ilili fibag. 

41 Larukmu ik yinggi ik ahumen mapmu 
reg latfahon ino fam kik turuk lit kou ino 
unggul fil yinggi palimu fano weregma 
olombik fil ik haglabut waharuk lit halog 
tibag. 

42 Halog tibagma sehen seneg inap 
arimanowen ap hele waroho fer enesug 
laheyon ik ahum keyen laruk lit longgo 
uk nowen unusul peruk latfag. 

43 Peruk latfagma sehen seneg inap 
onowe inowen Paulus oluk welaruhu 
undaman peruk lit, "Unusuk fug," il laruk 
lit, "Ap ik hurug onoluk toho larukon 
halug ik ahummu hik toho wambulusareg 
ilanma lalusa. 

44Ik hurug laruk ane enepelehon 
halug kou halog toho lin ehekon aruma 
walusareg seneko fobik onombolim 
lalusa," ulug hiyag isibagma it obog toho 
misig oho iken unusibag fugmu ik ilanma 
libag. 

28 1 Iken nunusibag fugmu ik ilanma 

luwareg weregman aben Malta 
kinangma wahep ulug hiyag nisibagma 
nonoluk atfag. 

2 Malta inap welatfahon arimanowen 
nit fahet inindi nenesug lit let neneptuk 
latfag. Osit naruk lit sunen hambuk uruk 
uwagma ap arimanowen indok humon 
munggalfareg yet ta maniyek ulug nit 
obog toho wol nenepfag. 

3Wol nenepfagma Paulusen esele 
wiroho wibareg indok yalfagma indok 
oloken pisanggo eke wilip atfareg Paulus 
inggikmu saluk teg lit welatfag. 

4Inggikmu saluk teg lit weregma 
Malta inaben yet hibareg, "Ap tu iken 
warehek fug angge famen pisanggowen 
warehekma oluk am fug tehen ap 
eke indam watisi lit teg. Ketiya ahime 
wahareg wat taruk," ulug it-it enele 
sahaltuk latfag. 

> Sahaltuk latfagma Paulusen pisanggo 
ino inggikmuwen teloho indokma hik 
isibareg welatfag. 

6 Ap arimanowen fitmisireg waroho 
kinangma ying atmisi ulug amusun 
toho kim haruk lit weregman at fano 
unduhuk latfag. Fano unduhuk latfagma 
ap arimanowen ap tu kinangmon fug, 
poholmon wambik wahareg wereg peruk 
latfag. 

7 Malta kinang welatuk uwag ambeg 
horogma kinang ino seneg ahun ap 
suwon eke ibam wirig latfag. Ap suwon 
unuk Publius inowen nit ibam hondoko 
kilap nenepfagma at nim weregma hup 
hinahan atfag. 

8 Weregma Publius ino ikni ouk anggolo 
waruk lit ebe inahan turuk lit hasu 
ruruk lit olma yinggig latfag. Yinggig 
latfagma Paulus kibareg unggulmu inggik 
imbibareg sembahyang uruk lit hihitfag. 

9 Hihitfagma Malta kinangma welatfag 
inap ouk warukon Paulus ambeg 
waharukmu hihir eneptuk latfag. 

10 Hihir eneptuk latfagma enehiyeg 
anggolo roho wereg lit hi neneptuk 
latfagma nit lul ulug turukmen mun 
angge man angge og nisibareg hi 
nenepfag. 

11 Pikalem hinahan o Malta welatuk 
uwareg kou o Aleksandrian watfahon 
misig fam kuruk uwag. Kou ino mo 
heriyegma siyelu waharuk li werehen 
Malta kinang fam inditmu ino watfareg 
welatfag. Enehangge kou ino fam piren 
umalik ununuk Dioskuri lombog teg 
latfag. 

1? Kou ino fam luwareg Sirakusa 
luwareg hup hinahan welatuk uwag. 

130 inowen tulug ik ayeg keyen 
hop-hop laruk lit Regium luwag. O ino 
noholug likiyamon larukmen homhomo 
kou olombik filen miyal nenebil laruk 
latfareg nininggik pireneg angge o Putioli 
luwag. 

140 ino larukmen Allah wene holtuk 
inap enembeg luwagma iren nit 
men ambiyeg welamul ulug alele og 
nenepfagma hup sabirenam welatuk 
uwareg o Roma luwag. 

15 Kema larukmen o Roma wene 
holtuk inap welatfahon arimanowen 
nit waharuk urukmu hol hibareg kema 
hondog nenebik lul ulug o Forum Apius 
men o Tres Taberne men nonolohotma 
waharuk latfag. It waharukmu Paulusen 
yer isibareg Allah fam Nikni ulug 
sembahyang ibareg indi se roho 
welatfag. 

16 | uwagma Paulus penjara kilabuk fug 
angge o eke fam hamu welatmihin ulug 
hiyag itfagma sehen seneg ahun misig at 
foroho lit welatfag. 

17 Inggik hinahanam welatfareg Yahudi 
inap onowesi unubam nele imin ulug 

Paulusen wol enepfagma watfareg 
weregma ele hiyag isaruk lit, "Nori, 
anden Yahudi inap fam siyag ane turuk 
lit nikni umban ibag ane oho apmayap 
tirikik fug angge famen o Yerusalemen 
hele wat naptusareg o Roma inap 
ininggikmu numbaharusa. 

18 An fahet alem yami rurusareg alem 
nubam embelug nuwabuk hahon eleg 
latisimu inggik hele loloho wili fusul 
urusa. 

19 Ari urusa angge famen Yahudi inaben 
inggik hele loloho wilibuk fug urusama 
anden Kaisar ambeg lahukteg nele uhuk 
irikik. Irikik ane ari Yahudi inap siyahap 
enepmin ulug irikik fug. 

20 Ari fahet hit yet hisaminteg hunubam 
nele imin ulug wol henebihi. Israel 
inaben mangno rurukon ino fahet an 
ninggik hele wareg lahiyon tu niyaruk 
lahep," ulug hiyag isibag. 

21 Hiyag isibagma iren at ubam enele 
uruk lit, "Nit nonori Yudea werehonen 
suwesingga hat fahet emberuson nit 
nenembeg waharisi fug. Nonori winon 
oho nit nenembeg waharusa fureg haren 
siyag ane tirikinon faher oho alem hiyag 
nisarusa fug. 

22 Haren peruk lahenon ari niren 
holuhuken misihim hiyag nisahun. Wene 
tu fahet ap kema-kema werehonen 
ninirim urukon holtukuk," ibag. 

23 Ari ibareg misihim nenele uhuken 
palu amuhuk ulug Paulus fam sali ibag. 
Sali ibag sambil ino hikir atfagma ap 
anggolo Paulus wereg ambeg palu arik 
watfag. Palu arik watfagma Allah ap 
obog toho Inikni aruhuwon fahet seleg 
toho hiyag isaruk latfag. Musa men 
atam wene hiyag isaruk latfag inaben 
haharoho imbibag ane ari Yesus fahet 
haharoho imbibag ulug seleg toho hiyag 
isaruk latfag. Mo lahik waharukmu ak 
tibareg wene hiyag isarukmen hupmu 
atfag. 

24 Wene hiyag isarukmu holfag inap 
arimano winonen tem toho hiyag 
nesehek perukmen winonen te si ane 
hiyag nesehek peruk latfareg ap arimano 
wilip atuk lit 

25 enele eke hag eke hag sahaltil 
laruk latfag. Enele sahaltil wilip atikim 
Paulusen, "Anden nele misig iminon 
tu fuki roho holeg lamok. Allah hime 
fanowon inowen Yesaya hiyag utukmu 

tem toho niniknisi unumba fahet 
haharoho imbibag. 

26 'Hinisanggo fam holuhup angge 
famen hinindimu honoluk aruhu fug, 
hinil fam hahup angge famen fuki roho 
hahup fug ulug hiyag isamihinen ap 
aruma enembeg lamihin. 

27 It inil fam yet hahup tohon ulug inil 
hupni feserikik, inisanggo fam hol hahup 
tohon ulug inisanggo lare feserikik. 
Inindi fam wenggel hahup tohon ulug 
inindi sohuwa feserikik. An nambeg 
wamuhupteg hihit nenebin uhup tohon 
ulug Anden tebeserikik,' ulug Yesayan ari 
tem toho haharoho imbibag. 

28 Allahn ap fanowap enebuhu ane tu 
o pumbuk winon Allah unuk enepeleg 
inap hiyag isahupmu iren holuhupteg 
tem toho peruk lamuhuben ihi ane ari 
honoluk toho welamek," ulug Paulusen 
hiyag isibag. 

29 Hiyag isibagma Yahudi inap watfahon 
arimano laruk lit it-it umung-umung atuk 
lit enele sahaltil laruk latfag. 

30 |ibagma Paulus ino o onggo palfag 
ibam ino weregman mo piren atfagma 
ap ambeg watfahon obog toho hondoko 
ibam kilap eneptuk latfag. 

31 Kilap eneptuk latfagma ap arimano 
Paulus ambeg la fug ulug alele og 
eneptuk inap elegma wene hiyag isaruk 
lit, "Ninikni Allah ap obog toho Inikni 
wereg," ulug, "Yesus Kristus Nonowe 
wereg," ulug akol eleg toho wereg lit 
ambong se roho wene hiyag isaruk 
latfag. 


Roma 


1 lAn Paulus Yesus Kristus 
amingmingangge welahiyon ino 
Allahn hat mon haptuk laruhuk ulug 
mumal naptisi. Mumal naptisireg wene 
hiyag isaruk laruhun ulug unduhuk 
nubaharisiyon inowen suwesingga tu 
emberuk lahi. 

2 Allahn atam wene hiyag isaruk latfag 
inap arimano hiyag isaruk lit wene tu 
inam aruhu ulug unubam sali ibag ane 
fahet iren haharoho imbibag. 

3 Haharoho imbibahon ari At amloho 
fahet imbibag. At amloho ino kinangman 
Dauren ondohowonen endetfag ulug 
aben peruk angge famen 

4 Allah inggarehen peruk ane Namloho 
aru Anden indag tarikik peruk. Allahn 
Yesus ap warehon wereg ambehen 
Olukap tibareg unduhuk fibagma Yesus 
Kristus ino nit Nonowe atfag. 

>At amloho inowen turuk latisi ane 
ariyen nit ninineyap neneptisireg wene 
enepeleg inap enembeg lahupteg wene 
hiyag isahupmu An nunuk fam wenggel 

haruk lit An napma welamuhup ulug mon 
neneptisi. 

6 Hir oho wene henepeleg hinap 
welatikip angge famen Yesus Kristus 
amingmingangge atikip. 

7 Hit obog toho o Roma welahebon 
Allahn indi henesug lit wol heneptisireg 
mumal heneptisiyon arimano fahet 
suwesingga tu emberuk lahi. Ninikni 
Allah, Nonowe Yesus Kristus menen 
Unubabut fano reg lit hit hinindi yuwahap 
heneptuk lamuhup ulug sembahyang 
uruk lahi. 

8 Hiren Allah fam tem toho hinindi 
wenggel haruk lahebon fahet o pumbuk 
kema-kema werehonen holtusama tam 
iminon anden Yesus Kristus unuk fam 
Allah Nikni uruk lit hit fahet sembahyang 
uruk lahi. 

9 Likiya hupmu hit fahet sembahyang 
uruk lahiyon Allahn oho yet niyaruk lit 
Oluk teg. Allah amingmingangge roho 
wereg lit Amlohowen turuk latfag awene 
ino nahiyeg toho hiyag isaruk lahi. 

10 Allahn fano puhureg lamihin uhu 
sambil misihim hit pen hisa waruhuk 
ulug Allah fam heng turuk lahi. 

11 Anden wene fanowon og hisaruk lit 
hinindi wirikap henebuhuken pen hisa 
waruhuk peruk lahi. 

12 An oho hir oho Allah fam ninindi fano 
roho wenggel haruk lit welaheyon ariyen 
hit men ambiyeg mangno amuhukteg an 
nindi oho yuwag aruhu. 

13 Nori, anden indam angge hit 
henembeg waruhuk ulug misihim- 
misihim wenggel haruk latikik angge 
famen alem winon nubam atuk ane 
famen hit henembeg wam fug teg lahireg 
hit honoluk toho welamok. O pumbuk 
winon Yahudi inap eleg ambeg tirikik hag 
toho hit sehelimu anggen fanowon anden 
fok tuhukmu su aruhu ulug wenggel 
haruk latikik. 

14 Yunani inap men Yunani inap fuhon 
men, alem onoluk inap men enepeleg 
inap men it arimano obog toho enengge 
anden paleg lahi. 

15 Paleg lahi angge ari fahet hit Roma 
welahep hinap faher oho wene hiyag 
hisa waruhuk peruk lahi. 

16 Wene fanowon aru fahet ninggali 
ulug hirag atuk lahi fug. Ap sa at ubam 
wenggel haruk halug wene fanowon 
inowen eneg atam Yahudi inap fanowap 

enebuhureg fobik Yunani inap oho Allah 
ineyon inowen fanowap enebuhu. 

17 Allah wene fanowon aru famen Allahn 
ap ili og eneptuk ane inam atisi. Allah 
ubam likiya hupmu inindi wenggel haruk 
inap arimano eneg Aren fano peruk lit ili 
0g enebuhu. "Ap indi pikit toho werehon 
ino Allah fam indimu wenggel haruk lit 
wereg ane ariyen oluk teg lit welaruhu," 
ulug haharoho imbibahon aru ihi ane 
hikit toho imbibag. 

18 Ap kinangmonen Allah fahet ninirim 
peruk lit siyag ane turukon ari famen 
mondabi fanowon ino hondo rebeseruken 
Allah indimu olok harisi ane ari poholman 
ebenam atisi. 

19 Ap kinangmonen Allah fahet onoluk 
am tehon ari Allah inggarehen inamap 
tibag ane ariyen onoluk teg lit wereg. 

20 Allah ebe mondabi ine reg lit 
umbagpag turukon hirahoma weregma 
aben ha fug teg angge famen mun 
angge man angge kinangma werehon At 
inggiken wal tibareg seneg lit werehon 
ari famen inindi anggar atuk lit onoluk 
teg inaben nenepeleg ulug awiya wa fug 
teg. 

21 Allah fahet onoluk teg angge famen 
At ubam Ninikni uruk lit wel turuk latusa 
fug. Amu angge fahet fano angge peruk 
lit inindi sohu roho wereg lit mondabi hik 
atisi. 

22 Mun angge man angge fahet ninindi 
anggat teg lahe uruk angge famen 
enepelehen ket-ker ane turuk. 

23 Allah mondabi fano werehon eleg am 
fuhon ino pilaptuk lit iren ubalmangge 
lahabul ulug ap kinangmon filik turukon 
men suwe men inggik uyug wereg angge 
men kinang ke hag til laruk angge men 
arimano fam Allah hag toho welaruhu 
ulug wirim turuk. 

24 Ari turuk latusama ininggareg 
inindimuwen tul peruk ane ari turuk 
lamag ulug Allahn il embeserisimu 
ininggarehen enebe siyahap taruk 
latusa. 

25 Allahn tem toho peruk ane apmayap 
turuk lit iren sibiling-sibiling ane urukon 
ino ubalmangge palimuwap turusa. 
Aren wal tibareg kinangma imbibahon 
arimano fam wel turuk lit wal tibag 
Ahun ino enepeleg toho wereg lit inindi 
sohu-sohu ane turuk. Wal tibag Ahun ino 

fam eneg wel turukmen mo ilig am wirig 
am turuk laruhu. Amin. 

26 Ari turuk latusama Allahn it inindimu 
siyag ane tul perukon turuk lamag ulug 
Allahn il embeserisimu ap ininggali 
atuk ane turuk latusa. Turuk latusareg 
unuhesi arimanowen enehunsi men 
sebe roho nohoruk ane embeselug it 
hiyap-hiyap eneg labog-labog atuk lit 
sebe roho nohoruk latusa. 

27 Ari hag toho enehunsiyen oho 
unuhesi men sebe roho nohoruk ane 
embeselug it ap eneg arimano pabi ruruk 
lit unuwali inahanen misigmu nohoruk 
lit labog-labog atuk latusa. Ari turuk 
latusa ane ari fam ayeg war atmisi ulug 
ininggareg siyahap taruk latusa. 

28 Iren Allah fahet nonoluk teg lahe uruk 
angge famen At ubam wenggel haruk 
ane embeseruken unundaman siyag ane 
eneg wenggel haruk lit werehen Allahn 
siyag amag ulug il embeserisimu aben 
tuk fug teg ane eneg turuk latusa: 

29 Siyag ane eke hag eke hag turukon, 
inindimu onolok harukon, enebuwap 
fahet eneg wenggel harukon, siyag 
ane eneg wenggeltukmen inindi filik 
turukon, ap enengge fahet nangge lalep 

perukon, ap pinggi unusurukon, onori 
men hili roho werehon, sibiling-sibiling 
ane urukon, enembilik fam fano ane uruk 
angge famen inindimuwen ap unusele 
perukon, onori enebug inisanggo kilabeg 
urukon, 

30 yn ane fahet onori unubam lombohap 
eneptukon, Allah siyag ulug Abug 
urukon, olok ane turukon, hat hapeleg 
hahun urukon, ininggareg wel taruk lit 
hemetok til norukon, olok haruk ane 
fahet eneg inindi anggat tohon, ikni 
isinga enele holtuk elehon, 

31 jinindi ambolma werehon, ambilik 
piren tohon, ap indi enesug eleg angge 
irim toho werehon, ari turuk lit wereg 
inap arimano fahet uruk lahi. 

32 Ari roho turuk inap Allahn unggum 
unubam emberuk lit pinggi unuselep ane 
ari it onoluk angge famen it ininggarehen 
siyag ane turuk lit ap winonen oho siyag 
ane turukmu yer isalug fano ane turuk 
lahep ulug winik-wonog uruk lit wereg. 
2 1 Nare, ap sa welahenonen hori winon 

fahet siyag ane ari-ari turuk lahep 
ulug enebug uruk lahen angge famen 
hinggareg hubam werehon seleg toho ha 
fug teg lahen. Hori winon unubam alem 

werehon kong turuk lahenon ari fam 
hinggareg hubam alem werehon oho 
kong turuk lahen. Hori winon unubam 
werehon kong turuk lahenon ari hag 
toho hinggareg hubam oho ambi rohon 
wereg. 

2 Iren turuk ane ari Allahn fuki roho kim 
isaruk lit Aren alem kong tuhu ane ari nit 
nonoluk. 

3Nare, alem hubam wereg angge 
famen horiyen tohon fahet hil fano roho 
pen haruk lahenma Allahn unggum kong 
tuhu sambil ino nuwatmisi ulug longgo 
ihi ha reg peruk lahen? 

4Allahn indi imbik wamburuk lit 
yuwag toho ap Indi enesug lit wereg 
angge re haren apmaya fesemin peruk 
lahen? Allah ap Indi enesug lit werehon 
inowen haren siyag ane turuk lahenon 
umbusuhun ulug hiyag hutuk lit komo 
haptuk ane hat hapeleg? 

? Siyag ane embesemin puk fug angge 
hindi sohu roho welahenon ariyen Allah 
olokap turuk lit alem angginon hinggareg 
hubam umbat taruk lahenma Allahn 
unggum fano roho kong tuhu sambil ino 
Olok ane inam aruhu. 

6 Aben turuk ane hikit toho Aren ayeg 
ware fuhu. 

7 Aben yet nisahupteg fano pukag ulug 
inindi imbik wamburuk lit siyag am fug 
angge fano roho welamuhuk ane yami 
ruruk inap arimano mondabi onoluk 
welamuhup ane hiyag isahu. 

8Ininggareg fahet eneg enesehet toho 
wenggel haruk lit pikir ane urukon holuk 
fug angge hare-hare ane fahet eneg 
wenggel harukmu Allahn indi isa fug 
angge Olok hahureg unggum unubam 
umbuhu. 

9 Ap obog toho arimanowen siyag ane 
eneg turuk lit werehen Allahn unusuruk 
lit Uyuhen sobir isahu. Atam Yahudi inap 
fam ari roho tuhureg fobik oho Yunani 
inap fam tuhu. 

10 Ap obog toho arimanowen fano 
ane eneg turuk lit werehen Allahn wel 
eneptuk lit enehiyehap enebuhureg 
lehoma umbusuhu. Atam Yahudi inap 
fam ari roho tuhureg fobik oho Yunani 
inap fam tuhu. 

11 Allahn ap tu suwon, ap tu toron ulug 
onorohole kim isaruk eleg. 

12 Musa wene enepelehen siyag ane 
turuk latuson arimano Musa wene 

enepeleg toho weregman eneg siyag 
amuhup. Musa wene apma wereg lit 
siyag ane turuk latuson arimano Musa 
wene fam haharehon hikit toho unggum 
angginon unubam aruhu. 

13 Musa wene hahareg lit werehon 
inisanggo fam eneg holtukon fahet 
Allahn fano peruk eleg. Musa wene 
haharoho werehon hikit toho ininggik 
fam turukon fahet eneg Allahn fano 
peruk. 

14 Allah unuk enepeleg inap Musa wene 
ngi reg elehon arimanowen ininggareg 
inindiyen milal taruk lit Musa wene 
haharoho werehon hikit toho turuk halug 
it arimanowen Musa wene ngi reg eleg 
angge famen ininggareg inindiyen Musa 
wene apma kuruk. 

15Musa wene apma kurukon ariyen 
ninindimu hahareg lit wereg ulug inamap 
turukmu inindi wenggel haruk ane 
ari famen oho fag atuk. Unundaman 
wenggel haruk lit ininggarehen alem 
unubam umbat teheg along pal teheg 
turuk lit unundaman wenggel haruk. 

16 Ap inindimu wenggeltuk ane hiraho 
lit werehon wene hiyag isaruk lahiyon 
hikit toho Allahn inamap tuhureg Yesus 

Kristus unuk fam unggum kong tuhu 
sambil ino anden uruk lahiyon aru seleg 
aruhu. 

17 Nare, an Yahudi nahun Musa wene 
apma welahi uruk lit Allah amloho welahi 
ulug hinggareg wel taruk lahen. 

18 Allahn peruk ane alem noluk teg lit 
Musa wene fam milal naptusama siyahon 
fanowon anden alem haloho emberuk 
lahi, 

19 inil hupnihon ininggik seneko hondog 
eneptug laruk lahi, hik tegma werehon 
fahet iral hag toho wereg lit seleg og 
isaruk lahi, 

20 enepeleg toho werehon inindi 
anggarap eneptuk lahi, sohu-sohu ane 
turuk inap milal eneptuk lahi, Musa wene 
fam haharoho werehon kim haruk lit 
mun ane man ane alem noluk teg lahi 
peruk lahen. 

21 Ap winon fano milal eneptuk lahi 
uruk lahen angge famen nungge 
fahet hinggareg milal taruk lahen fug? 
"Yoholiyangge wa fug," ulug komo 
eneptuk lahen angge famen nungge 
fahet hinggarehen yoholiyangge waruk 
lahen? 

22 "Ap unuhesi yarog ta fug," ulug 
hori komo eneptuk lahen angge famen 
nungge fahet hinggarehen hiyap yarog 
taruk lahen? "Usa ane siyag ulug nirim," 
uruk lahen angge famen usa ibam wereg 
angge nungge fahet hinggareg hilaruk 
lahen? 

23 Musa wene apma welahi uruk lahen 
angge famen hinggarehen Musa wene 
sokowa feseruk lit Allah abug uruk lahen. 

24 Tam haharoho imbibahon hikit toho, 
"Hiren turuk lahep ane ari fahet wene 
enepeleg inaben oho Allah abug uruk," 
ulug haharoho imbibahon hikit toho teko 
laruk. 

25 Musa wene fam haharoho werehon 
fuki roho holtuk halug ambilahap pal 
eneptuk ane ari famen hindi fanowap 
habuk teg. Musa wene osokowa feseruk 
laruhunmu ambilahap pal haptusa angge 
famen paleg elehon hag toho welahen. 

26 Ap ambilahap paleg elehonen Musa 
wene fam imbibahon hikit toho turuk 
halug at ino ambilahap palehon men 
ambi reg eleg? 

27 Ambi roho wereg halug ap ambilahap 
paleg eleg angge Musa wene hikit 
toho turuk ahun inowen hat hubam 

alem werehon kong turuk laruhu. Hat 
Musa wene fam haharoho imbibahon 
hinggikmu ki reg lit hambilahap paleg 
lahen angge famen Musa wene sokowa 
feseruk lahenma it palimu wereg lit hat 
sen hasug lamuhup. 

28 Yahudi inap urukon ahap selmon 
kim halug Yahudi ahun tu uk fug teg. 
Ambilahap paltuk ane fahet urukon ahap 
selmon paltukon fahet uk fug teg. 

29 Yahudi inap fahet we tem toho urukon 
undama hiraho lit werehon fahet eneg 
Yahudi ahun tu uk hag teg. Ambilahap 
paltuk ane fahet tem toho urukon Allah 
fam inindi wenggel harukon fahet eneg 
inindimu ambilahap paleg inap wereg uk 
hag teg. Allah hime fanowon inowen ap 
inindi anggen fam paltuk halug ari fano, 
indam haharoho imbibahon ino fam 
ahap selmon paltuk halug ari siyag. Ap 
kinangmonen ininggareg wel ta fug teg. 
Hinindi anggen fam paleg welahebon 
Allahn eneg wel enebuk teg. 

3 l Thi ane aru tem toho ihi halug 
Yahudi inap palimu welam teg? 
Enembilahap paltuk ane ariyen ap inindi 

fano am teg? 


ROMA 3.2-6 14 


2 Nori, anggolo palimu welam teg peruk 
lahiyon alem eke hag eke hag palimu 
wereg peruk lahi. Atam iminon tu: Allahn 
An nawene Yahudi inaben fano seneg 
lamuhup ulug ininggikmu imbibag. 

3 Ininggikmu imbibag angge famen it 
winonen oho fano roho seneg latusa fug. 
Iren sali pisan isarusa ulug ayeg waroho 
Allahn oho sali pisan isahu? 

4Eleg-o nori. Allahn uruk ane tem toho 
eneg uruk angge famen ap kinangmon 
obog toho atam haharoho imbibahon 
hikit toho si ane eneg uruk: "Haren 
wene uruk lahenon obog toho tem 
toho uruk lahenma fag aruhu. Alem 
Hubam umbuhup halug Hat eneg palimu 
welaruhun." 

> Niren si ane uruk laheyon ariyen 
Allahn tem ane urukon ino inam atuk 
halug niren nungge ehe ha reg? Allahn 
olok ane nunubam emberuk halug At indi 
sohu reg lit emberuk ano? Ihi ane aru ap 
kinangmonen peruk ane fahet uruk lahi. 

6 Eleg-o nori, Indi sohu reg lit emberuk 
eleg. Allahn olok ane nunubam umbuk 
fug teg lalepma alem angginon kinangma 
werehon nangginoho kong telep? 

7 Anden si ane uruk lahiyon ariyen 
Allahn tem ane urukon ino leho feruk 
lahimu at siyag ulug nungge fahet 
unggum nubam umbuhu? 

8It ap arimanowen nit abilit neneptuk 
lit, "Siyag ane tulon ariyen fano ane inam 
aruhuwen siyag ane eneg turuk lamulen 
maniyek ulug wol neneptuk lahep," ulug 
abilit neneptuk lit uruk inap arimanowen 
tem toho uruk ano? Ap ari hag toho uruk 
inap Allahn unggum unubam umbuhureg 
unusuk hag tehen mondabi siyahap 
enebuhu. 

9 Nori, nangginoho peruk lamuhuk? Ap 
winon apma weregma nit Yahudi ninap 
palimu welahe ano? Ari roho welahe fug. 
Yahudi inap men ununggul unuk Yahudi 
fuhon men obog toho arimano siyag 
ane turukon apma wereg ulug palimu 
suwesingga fam haharoho imbihi. 

10 Wene atamon fam haharoho werehon 
tu tot imin, "Ap misihen oho tem perukon 
eleg. 

11 Ap misihen oho fuki roho wenggel ha 
fug anggeyen Allah yami rurukon eleg. 

1? Ap obog toho kebunggalem fanowon 
embeselug un ke laruk lit misihen oho 

fano ane tuk fug angge werehen it 
arimano faher oho fano puk fug teg. 

13Tt enenggolobag fam ap waroho 
kilaptuk ambeg hag toho wereg. 
Enembilik anggen handuhal turuk lit 
enele si ane eneg uruken enembilikmu 
pisanggo ayeg olokon wereg. 

14 Enele het-pet toho uruk lit ahum 
sipuk ane eneg uruk. 

15 Mep hinanggul ulug unuyug folo-folo 
laruk. 

16 Kema-kema laruk lit ap enebe unusil 
inindi siyahap enebil laruk lit 

17 onori men mangno atuk ane fahet 
wenggel haruk eleg. 

18 Ap arimano Allah fahet enekol toho 
wereg eleg." Ari turuk ulug wene atamon 
fam hahareg lit wereg. 

19 Musa wene atamon haharoho imbibag 
ane Musa wene apma wereg inap fahet 
haharoho imbibahon ari nit nonoluk. 
Nit obog toho ari nonoluk angge famen 
iren siyag ane turuk lahe fug ulug awiya 
waruk inap arimano enembilik laroho 
welamag. Ap obog toho kinangma 
werehon fahet Allahn siyag peruk lit 
wereg. 


ROMA 3.20-24 17 


20 Musa wene apma welahe peruk inap 
arimano fahet siyag ane turuk inap 
wereg ulug wene inowen inamap turuk. 
Inamap turukmu ap obog toho Musa 
wene apma welahe peruk inap arimano 
unubahet Allahn fano puk fug teg. 

21 Ketiya Allahn ap ili og enebuhuk pibag 
ane ari Musa wene sel fil weregma inam 
atisi. Inam atisiyon ino fobik inam aruhu 
ulug wene atam haharoho imbibahon 
men wene atam hiyag isaruk latfag inap 
nabi arimanowen haharoho imbibahon 
hikit toho inam atisi. 

22 Yesus Kristus fam tem toho wenggel 
haruk lit wereg inap arimano tu siyag ari 
fano puk fug anggeyen obog toho Allahn 
ili og enebuhuk peruk lit wereg. 

23 Ap obog toho siyag ane turuk lit 
weregma Allahn wel eneplep angge 
famen wel enebuk fug teg. Allahn ap 
kinangmon wel eneplep angge famen 
it obog toho siyag ane eneg turuk lit 
werehen wel enebuk fug teg. 

24 Wel enebuk fug teg angge famen 
Allahn indi enesug lit wereg. Yesus 
Kristus inowen ap ininggik hele warehon 
lol eneptuk lit saplangge ili og eneptisi. 

25 Yesus fam tem toho wenggel haruk 
inap arimano Yesus amep fam Allah 
men mangno amuhup ulug Allahn At 
unduhuk fibag. Allah indi pikit teg lit 
aben siyag-siyag ane indam turuk latfag 
ane Aren imbisibahon arimano ketiya 
Nambolma embesemin ulug Yesus 
unduhuk fibag. 

26 An nele tem toho uruk lit Nindi pikit 
toho welahi ane fahet ketiya ap inindimu 
onoluk amuhuben Yesus Kristus fam 
wenggel harukon Allahn ili og eneptuk. 

27 Allahn ili og eneptisi angge famen 
aben nangginoho enewelwel tubat ta 
reg? Wel tubat ta fug teg. Nungge fahet 
wel tubat ta fug teg? Ap ininggik fam 
fano ane turukon Allahn winahuk fug 
anggeyen inindi fam wenggel harukon 
eneg fano peruk. 

28 Anden peruk lahiyon aru: Musa wene 
haharoho imbibahon ino fam turuk halug 
Allahn fano puhu fug. We hinindi fam 
wenggel harukon ari fam eneg Allahn 
fano puhu. 

29 Ninikni Allah Yahudi inap fahet eneg 
wereg? O pumbuk winon fahet wereg 
eleg? At we tem o pumbuk winon faher 
oho Inikni Allah wereg. 

30 Allah misig inowen ambilahap paleg 
lit werehonen Ubam wenggel haruk 
halug ili og eneptuk. Ambilahap paleg 
eleg inap arimanowen Ubam wenggel 
haruk halug oho ili og eneptuk. 

31 Nori, anden uruk lahi ane ari fam 
Musa wene ino elehap turuk lahi ano? 
Eleg-o nori, Musa wene ineyap turuk 
lahi. 

4 | Nunumba Abraham aren 
ondohowonen nit indag nenepfag 
uruk laheyon ino nangginoho welatfag? 

2 Abraham inowen inggik fam fano ane 
turukon fahet Allahn at fano pelepma 
Abraham inggarehen awelwel tubat 
telep. Awelwel tubat telep angge famen 
Allahn fano pelep fug. 

3 Abraham fahet nungge haharoho 
imbibag? Haharoho imbibahon te, 
"Abraham inowen Allahn tem toho uruk 
ulug wenggel hibahon ari famen Allahn 
at fahet fano pibag," ulug haharoho 
imbibag. 

4 Ap ekeyen yabuk wituk halug areyen 
onggo og utuk lit nindiyen og irihi puk 
fug teg. Yabuk witukon ari fahet eneg 
onggo og um hag teg. 

>Ap eke yabuk wituk eleg angge 
famen Allahn siyag ane turuk inap ili 0g 
eneptukon ino fahet indi wenggel haruk 
halug at ino Allahn indi haruk lit ili wa 
reg. 

6 Aben ininggik fam fano ane turuk 
latusa ane fahet Allahn winahuk fug 
anggeyen ili og eneptisiyon arimano 
fahet enehiyeg toho welamag ulug Daud 
inowen haharoho imbibahon te, 

7"Aben siyag ane turuk lit Allah 
ele pisan turusa angge famen Allahn 
ambolma emberuk lit siyag ane turuson 
hiraho feserisiyon arimano enehiyeg 
toho welamuhup. 

8 Aben tuk fug ane turuson Allahn 
winahuk fug angge alem unubam 
emberisi fuhon arimano enehiyeg toho 
welamuhup." 

9 Enehiyeg toho welamuhup ibag ane 
ari enembilahap paleg inap fahet eneg 
ibag ano, paleg eleg inap faher oho ibag 
ano? Abraham inowen Allahn tem toho 
uruk ulug wenggel hibahon ari famen 
Allahn at fahet fano pibag ulug tam 
palimu ihiyon ari. 

10 Abraham ino nangginoho weregma 
Allahn at fahet fano pibag, ambilahap 

paluk fugmu ano, palfagma ano? 
Ambilahap palfagma fug, uwan paluk 
fugmu Allahn Abraham fahet fano pibag. 

11 Allahn te Abraham An nubam tem 
toho indi wenggel haruken at fahet fano 
peruk lahi ulug enehangge ambilahap 
palukag ulug ubam imbibag. Ambilahap 
uwan paluk fugmu atam indi fano roho 
Allah fam wenggel hibag. Ari roho Allah 
fam wenggel haruk lit ap obog toho 
ambilahap paleg eleg angge famen Allah 
ubam inindi wenggel harukon arimano 
faher oho inikni Abraham atfag. Inikni 
Abraham atfagma it arimanowen inindi 
wenggel haruk ane fahet Allahn fano 
peruk. 

12 Ap ambilahap palehon faher oho 
inikni Abraham atfag. Inikni Abraham 
atfag inap ambilahap pal enepfag ane 
fahet eneg inikni atfag fug. Ninikni 
Abraham ambilahap uwan paluk fugmu 
indi fano wenggel haruk latfag hag 
toho iren oho inindi wenggel haruk 
lit at ombolim laruk latfagma it inikni 
Abraham atfag. 

13 Abraham men ondohowon 
arimanowen kinang obog toho ngi 
amuhup ulug Allahn sali ibag ane ari 

Musa wene hikit toho turuk latisi ahun tu 
ulug sali ibag fug. An nubam indi fano 
wenggel haruk lit weregma Anden oho 
fano peruk lahi ulug sali ibag. 

14 Musa wene hikit toho turuk inap 
arimano Allahn Abrahamen lin isibag 
angge arimano og eselepteg sali ibahon 
ino pisan eselepma inindi wenggel haruk 
inap siyag alep. 

15 Musa wene haharoho imbibahon 
ariyen Allahn olok haruk ane inam 
atuk. Musa wene apma wereg eleg inap 
arimano Musa wene pisan isa fug teg. 

16 Inindimu tem peruk inap fahet Allahn 
fano peruk ane ari Anden oho Nindi 
enesug lahi ulug fano peruk. Indi enesug 
lit Abraham fam sali ibag ane ino aren 
enderuhuwon obog toho fahet ibag. 
Musa wene apma wereg inap fahet eneg 
sali ibag fug, Abrahamen wenggel haruk 
latfag hag toho wenggeltuk inap arimano 
faher oho ibag. Abraham ino nit obog 
toho ninikni wereg. 

17 Haharoho werehon te, "O pumbuk 
anggolo arimano fahet inikni aruhu 
ulug unduhuk hubaharuk lahi." Ninikni 
Abraham ino Allah ubam wenggel haruk 
lit At alukema wereg. Allah inowen ap 

warehon onolukap eneptuk lit At ele 
famen eneg mun angge man angge 
elehon werehap turuk. 

18 Teko la fug teg angge famen Allahn 
tem toho nubam irisi ulug Abraham indi 
yuwag toho wereg lit mangno ruruk 
latfag. "Haren enderuhunon humalikisi 
men humbusagsi men anggolo mondeg 
lamuhup," ulug Allahn ubam ibag ane 
hikit toho o pumbuk anggolo fahet inikni 
welaruhuk ulug tem toho wenggel haruk 
latfag. 

19 Allahn ubam Ele ibag ane fahet Ele 
si nubam irisi puk fug angge welatfag. 
Mo ilig am wirig am turukmen teng uhan 
atisimu (seratus tahun) sabal atikikteg 
nebe ine eleg atisimu nuhe Sara oho 
sabal atisireg malik asum halo atisi puk 
fug angge welatfag. 

20 Allahn sali ibag ane fahet Abraham 
indi nonghong uk fug angge ele si irisi 
pibag fug. Allah wel turuk lit tem toho 
irisi ulug indi se roho seneg latfag. 

21 Allah inggik ineyon inowen nubam 
sali irisiyon ino teko lahu ulug indi 
wenggel haruk latfag. 

22 Abrahamen indi wenggel haruk latfag 
ane ari fahet Allahn at fahet fano peruk 
latfag. 

23 “At fahet fano peruk latfag," ulug 
haharoho imbibag ane aru Abraham 
fahet eneg haharoho imbibag fug, 

24 hit obog toho fahet haharoho 
imbibag. Niren oho Nonowe Yesus ino ap 
warehon wereg ambehen Allahn Olukap 
tirisi ulug ninindi wenggel haruk lahema 
Allahn oho nit fahet fano peruk. 

25 Nit siyag ane turuk laheyon fahet 
Yesus ino ware fusukag ulug Allahn 
ap ininggikmu emberisireg nit windat 
nenebukag ulug Allahn Olukap tirisi. 

lYesus Kristus unuk fam nit 
5 ninindimu tem toho wenggel haruk 
lahema Allahn nit ili og neneptisimu At 
min mangno roho welahe. 

2 At ubam ninindi wenggel haruk 
lahe ane ariyen Allahn indi nenesug lit 
werehon ino men mangno amuhup ulug 
sok hut neneptisi. Allah indi nenesuhon 
ino min mangno roho wereg lit Allah 
wereg ambeg lehoma lahuk ulug mangno 
ruruk lit nenehiyeg toho welahe. 

3Thiyon ari eneg fug, aben nunusurukon 
fahet eke nenehiyeg toho welahe. 

Nunusurukon ariyen ninindi imbik 
wamburuk ane nonoluk atuk. 

4Ninindi imbik wamburuk laheyon 
ariyen mun angge man angge fam wal 
nisarukmu osokowa fusuk teg lahe. 
Osokowa feseruk laheyon ariyen Allahn 
let nenebuhu ulug ninindimu nenehiyeg 
toho welahe. 

3 Allahn let nenebuhu ulug nenehiyeg 
toho welaheyon ninindi siyag am fug 
teg. Allah hime fanowon ari og nisaruk lit 
Aren indi nenesug ane ari nit nunubam 
atisi. 

6 Nit Allah unuk nenepeleg toho wereg 
lit ninine eleg toho weregma Allahn teko 
lahu pibag sambil Kristus nit fahet war 
atfag. 

7 Ap misihen oho nare indi pikit tohon 
fahet nuwabukag peruk ane ari se reg 
eleg. Ap indi mondabi fanowon fahet 
nuwabukag peruk lit ambong se roho 
war atukon oho wereg lit teg. 

8 Nit siyag ane turuk lit weregma Kristus 
nit fahet war atfag ane ariyen Allah nit 
fahet Indi nenesug ane inamap tibag. 

9 Kristus amep fam ketiya ili og 
neneptisimu we tem toho Allahn 

nunubam Olok ane perukon fobik elehap 
tuhu. 

10 Nit Allah men seli roho welatukuk 
angge famen Amloho Yesus war atfag 
ane ariyen nit men At men mangno 
atukuk. Ketiya nit mangno atukukon te 
At oluk atfag ane ariyen we tem toho nit 
mondabi fanowap nenebuhu. 

11 We ari eneg fug. Nonowe Yesus 
Kristus fam Allah men mangno 
atukukteg ninindi yuwahap neneptisimu 
niren Allah wel turuk lit nenehiyeg toho 
welahe. 

12 Ap misihen siyag ane werehap 
tibagma war atuk ane inam atfag hag 
toho ap obog toho arimanowen siyag ane 
turuk latfagma war atuk ane unubam 
atfag. 

13 Musa wene uwanma siyag ane 
turukon kinangma ngi atfag angge 
famen Musa wene elegma siyag ane 
turukon Allahn winaharuk latfag fug. 

14 Winaharuk latfag fug angge famen ap 
obog toho Adam weregman ak tibareg 
war atukmen eneg Musa weregma oho 
war atuk latfag. Adam tam siyag ane 
tibahon ino hag toho ap winonen tibag 
fug angge famen it arimano oho war 

atuk latfag. Adam ino At fobik waruhu 
Ahun ino wirimangge welatfag angge 
famen 

15 Allah fano ane turukon ino men aben 
siyag ane turukon men wirim teg eleg. 
Ap misihen siyag ane tibahon ariyen ap 
anggolo war atfag angge famen Yesus 
Kristus ebe misig famen ap anggolo 
Allahn indi enesug lit fano ane sebe roho 
0g isaruk latisi. 

16 Allahn indi nenesug ane ari ap 
misihen siyag ane tibahon men wirim 
tuk fug teg. Ap misihen siyag ane tibag 
ambiyang ino famen alem angginon 
ubam atfag. Ap anggolowen siyag ane 
turuk latfag angge famen Allahn ap Indi 
enesug lit ili og eneptisi. 

17 Ap misihen siyag ane tibahon famen 
ap kinangmon war atuk ane palimu 
atfag. Palimu atfag angge famen Yesus 
Kristus ebe misig inowen anggolo 
fanowap enebuhumu palimu welamuhup. 
It arimano Allahn indi enesug lit wereg 
ane ariyen alem unubam werehon elehap 
turuk. 

18 Ap misihen siyag ane tibahon ino 
famen ap obog toho alem angginon 
unubam atfag hag toho Ap misihen pikir 

ane tirisiyon ino famen ap obog toho 
onoluk welamag ulug ili 0g eneptisi. 

19 Ap misihen Allah ele imbisibagma ap 
obog toho arimanowen siyag ane turuk 
latfag hag toho Ap misihen Allah ele fano 
holtisimu ap obog toho inindi pikit atuk 
lit fano ane turuk. 

20 Siyag ane ari anggolo amag ulug 
Musa wene ino pulmu kibag. Siyag ane 
su atuk lit palimu atisimu Allahn ap Indi 
enesug ane sebe roho mondabi palimu 
atisi. 

21 Siyag ane palimu atisimu war atuk 
ane inam atisi ari hag toho Allahn ap 
Indi enesug lit ili og enebuhumu Nonowe 
Yesus Kristus unuk fam ap obog toho 
onoluk welamuhup. 

1 Allah indi nenesug lit weregma 
nungge uruk lamuhuk? Aren indi 
anggolo nenesug lamag ulug siyag ane 

eneg turuk lamuhuk ano? 

2 Fleg-o nori. Siyag ane apma welatukuk 
angge famen embeselug wilip atukukteg 
nin fobik nangginoho turuk lamuhuk? 

3 Nit obog toho Kristus unuk fam ikma 
pilap neneptuson At war atfahon min 
mangno atukukon hit henepeleg? 

4Kristus war atfagma kinangma salfag 
hag toho nit ikma pilap neneptuson 
ariyen At min war atukukmu kinangma 
sebe roho sal neneptusa. Ikni Allah ine 
reg lit werehon inowen Amloho Kristus ap 
war atuk ambehen Olukap tibahon hag 
toho nir oho At men nonoluk atukukmu 
ap keron hag toho welamuhuk. 

> Kristus war atfahon nim ambi roho 
mangno atukuk halug At olukap tibahon 
ino nim ambi roho mangno amuhuk. 

6 Ninindimu siyag ane turuk latukukon 
eleg amag ulug siyahon amingmingangge 
hag toho welamuhuk fug ulug ninindi 
miningon Yesus men mangno roho e fam 
tel neneptusa. 

7 Ap eke war atuk halug siyag angge at 
ubam werehon inggik kobog isahu. 

8 Kristus men ambiyeg war atukuk 
halug At min mangno roho nonoluk 
amuhukteg welamuhuk ulug tem toho 
peruk lahe. 

9 Allahn Kristus olukap tibahon ino nin 
war am fug tehen nin fobik eke sebe 
roho war aruhu fuhon ari nit nonoluk. 

10 Siyag ane mondabi palimu weregma 
An apma welaruhuk fug ulug At war 

atfareg Allah apma fano welaruhuk ulug 
Oluk atfag. 

11 Ari roho hiren wenggel haruk lit siyag 
ane hininggik kobog isalug war atikipmu 
Kristus men mangnowap heneptisimu 
Allah apma fano welahep. 

12 Hit kinangma welahebon siyahonen 
hinikni roho sen henesugmu welamuhup 
fug. Siyag angge inowen mingming 
heneptukmu tu helele ari helele peruk 
lamuhup fug. 

13 Hininggik hunuyug ari siyahon 
aminggin tog atuk lit hare ane tuk nowen 
og um fug. Nenebe wareg latukukon 
nonolukap neneptisi ulug henebe Allah 
og Utuk lamuhup. Hininggik hunuyug At 
aminggin tog aruhumu pikir ane turuk 
lamag ulug og Umuhup. 

14 Musa wene apma welahep fugmu 
Allahn indi henesug lit werehen 
siyahonen ikni roho sen henesug lit 
wereg eleg. 

15 Nori, ihiyon ari fahet nungge peruk 
lamul? Musa wene apma welahe fugmu 
Allahn indi nenesug lit werehen siyag 
ane turuk lamuhuk? Eleg-o nori. 

16 Ap eke nit ninikni roho weregma 
nit amingmingangge welamul puhup 

halug at ino ele holtul peruk lamuhup. 
Siyahon hinikni roho weregma ele holtuk 
lit siyag amuhup. Hinikni Allah ele holtuk 
lamuhup halug ili og heneptuk laruhuwon 
henepeleg? 

17 Indam hit siyahon amingmingangge 
roho welatikip angge famen ketiya 
hinindi wirik toho wereg lit wene hiyag 
hisaruson holtikibon fahet Nikni Allah 
wel turuk lahi. 

18 Indam siyahon amingmingangge 
welatikip angge famen Allahn hininggik 
lisoho hondog heneptisimu fanowon 
amingmingangge welahep. 

19 Hinindi uwan lahepma wenggel 
hawag ulug wirimangge fam seleg toho 
hiyag hisaruk lahi. Indam hininggik men 
hunuyug men siyahon amingmingangge 
amag ulug og itikipmu aren hininggik 
lisoho hunubaharukmu hare ane turuk 
latikip. Ketiya hininggik hunuyug pikir 
ane turukon amingmingangge atuk lit 
Allah ngi reg lit welamuhup ulug og Utuk 
lamuhup. 

20 Siyahon hinikni roho wereg lit 
fanowon hininggik kobog isarikipteg 
wereg lit 

21 anggen ke hahon tahan tarikip? 
Anggen siyahon ariyen war atuk ane 
hunubam atisimu ketiya hininggali 
anggolo roho welahep. 

22 Ketiya Allahn siyahon inggikmuwen 
taluk heneptisimu At amingmingangge 
roho wereg lit anggen fanowon tahan 
taruk lamuhupmu anggen ariyen Allah 
ngi amuhupteg mondabi fanoma honoluk 
welamuhup. 

23 Siyag ane turukon onggo re mondabi 
war atuk ane wereg. Allah indiyen og 
nisarukon ari Nonowe Yesus Kristus men 
mondabi nonoluk welamuhuk. 

7 1 Nori, Musa wene fam tuk hag teg 

ane urukon hit honoluk teg lahepma 
anden tot hiyag hisamin. Ap misig oluk 
wereg lit tuk hag teg ane ari apma wereg 
angge famen war aruhumu eneg seleg 
aruhu. 

2 Hiyap misig ap ohowonen ahun ino 
oluk weregma aben nungge-nungge tuk 
hag teg ane apma wereg lit sebe roho 
welamuhup angge famen ahun ino war 
atuk halug nubam seleg aha ulug ap eke 
hilamin puk teg. 

3Ahun ino oluk weregma ap ekeyen pal 
taruk halug tuk fug teg ane siyag ane 

tehek peruk. Ahun war atuk halug eneg 
te nubam seleg aha ulug ap eke hila reg. 
4Nori, hit Musa wene fam aben tuk 
teg ane ino apma welatikip angge 
famen Kristus ebe min war atikipmu hit 
hunubam seleg ahama ap eke Hinikni 
roho welaruhu. Allah olohotma wereg 
lit anggen fano yihik feruk lamuhuken 
Kristus Allahn Olukap tibahon ino nit ngi 
roho welamuhuk. 

3 Atam Kristus ngi roho welam 
fug anggeyen nunubabut miningon 
welatukukmu siyahon ino nit nunundama 
nohoruk lit weregma Musa weneyen 
eleltisimu tu hilimin ari hilimin ulug 
nininggik nunuyug mingming neneptuk 
latisi. Mingming neneptukmu anggen 
siyahon filik turukon eneg yihik feruk 
latukuk. 

6 Musa wene fam aben tuk hag teg 
ane apma weregma nininggik hele 
warehon hag toho welatukukmu Kristus 
men war atukukon ariyen seleg atisi. 
Seleg atisimu Musa wene haharehon 
apma wereg lit turuk latukuk ane 
embeselug nunubabut keron fam Allah 
amingmingangge roho Ahime fanowon 
Apma welamuhuk. 

7Ihi ane ari hag toho wereg halug Musa 
wene fahet siyag awene uk teg? Eleg-o 
nori, Musa wene apma welahiyon ariyen 
siyag ane turuk lahiyon fahet an noluk 
atuk. Musa wene fam, "Hilamin puk 
fug," ulug komo eneptuk ane hahareg lit 
werehon ari hahatep fugmu anden helele 
peruk ane napeleg lalepma wenggel hele 
fug. 

8 Musan haharoho imbibahon inowen 
komo naptisimu siyahon inowen wal 
niyaruk lit tu hilimin ari hilimin ulug 
hiyag nitisi. Musan haharoho imbibahon 
inowen komo naplep fugmu siyahon 
ino eleg lalepma wal neyelep fug. Wal 
neyelep fugmu siyag ane tele fug. 

9Indam Musa wene apma welam fug 
angge selma welatikikon inowen komo 
naptuk ane ino holtikikmu siyag angge 
nundama welatisiyon ino oluk atisimu an 
war atikik. 

10 War aruhu rohon an fano amag 
ulug Musa wene inowen komo naptisi 
angge famen komo naptisi ane inowen 
miyaloho hik niyarisimu war atikik. 

11 Musan haharoho imbibahon inowen 
komo naptisimu siyahon inowen ele si 
ane nele ying naptuk lit pinggi nuwatisi. 

1? Musa wene fam haharoho werehon 
aru fanowon wereg lit komo eneptuk ane 
haharehon ino oho Allahn ngi reg lit pikir 
ane turukon fanowon eneg wereg. 

131hi ane ari hag toho wereg halug 
fanowon eneg werehon inowen tem toho 
an nuwatisi? Eleg-o, nori. Siyahon ino 
anden tem toho siyag ane eneg turuk 
ulug oluk amag perisireg Musa wene 
fanowon ino fam an siyahap naptisi. 
Siyag ane fahet we tem toho siyag 
anggolo reg peruk lamuhuken komo 
eneptuk ane nunubam arik waharisi. 

14 Musa wene ari alem te Allah famen 
wilip atfahon nit nonoluk angge famen 
an ap kinangmon nubabut miningon fam 
welahiyon ino siyahon amingmingangge 
amag ulug siyahon inggikmu atikik. 

15 Anden turuk lahi ane napeleg toho 
wereg lit anden nahiyeg peruk lahi ane 
ari turuk lahi fug, nirim peruk lahi ane 
ari turuk lahi. 

16 Anden tuk hag teg ane wereg angge 
famen nirim peruk lahi ane ari turuk lahi. 
Turuk lahiyon ari fam Musa wene tuk 
hag teg ane fahet fano wene wereg ulug 
selehap turuk lahi. 

171hi ane ari hag toho wereg halug 
siyag ane turuk lahiyon ari an ninggareg 
nindiyen turuk lahi fug, siyahon an 
nundama werehon ariyen mingming 
naptukmu turuk lahi. 

18 Turuk lahiyon ari an ap kinangmon 
wereg lit nubabut miningon werehen 
nundama fanowon eke wereg eleg ulug 
an noluk. Nindimuwen fano ane tele 
peruk angge famen ninggiken turuk lahi 
fug. 

19 Fano ane fahet nahiyeg toho welahi 
angge famen nebeyen turuk lahi fug. 
Siyag ane fahet nirim peruk lahi angge 
famen ninggiken turuk lahi. 

20 Siyag ane fahet nirim peruk lahi 
angge famen turuk lahi halug siyag ane 
ari an nindiyen turuk lahi fug, siyahon 
nundama werehon ariyen turuk. 

21 Nindimuwen fano ane timin peruk 
angge famen siyag ane eneg nubam 
atuk. Ari roho eneg wereg lit nubam 
seleg atuk eleg. 

22 Nubam seleg atuk eleg angge 
famen Allahn komo naptuk ane fahet 
nindimuwen nahiyeg toho welahi. 

23 Nindimuwen nahiyeg toho welahi 
angge famen ninggik nuyuhen tuk fug 

teg lit weregma yer isalug noluk atuk. 
Ninggik nuyug aruman tuk fug teg lit 
werehen nindimuwen timin peruk lahiyon 
men hili roho wereg. Ninggik nuyuhen 
siyag ane eneg tuk hag tehen an hele 
pug toho siyahon apma hik niyarukmu 
welahi. 

24 An siyag toho welahi nahun! An nebe 
war atuk hag toho welahiyon aru san 
windat nabuhu? 

25 Nonowe Yesus Kristus inowen windat 
naptisimu Allah wel turuk lahi. (7-26) An 
nindimu Allahn komo naptukmu holtuk 
lit amingmingangge welatmin peruk lahi 
angge famen nebeyet ninggiket nuyuhet 
siyahonen mingming naptukmu welahi. 
8 1 Yesus Kristus fam wenggel haruk 

inap ketiya unggum unubam umbuk 
fug teg. 

2 Hit warehon hag toho wereg lit siyag 
ane eneg tuk hag teg latikipmu Yesus 
Kristus inowen Hime fanowon fam 
honolukap heneptukon ino og hisaruk lit 
selehap hisarisi. 

3 Musa wene haharoho imbibahon ino 
nit nunubabut miningon fam tuk fug 
teg latfahon ari Allahn tibibag. Allahn 
ari tebemin ulug Amloho yuhon monde 

feruk lit nit siyahon apma welaheyon hag 
toho Ar oho kik waruhureg siyahon ino 
elehap tuhuwen monde fibag. Siyahon 
ino nit nunubam ine roho weregma 
Allahn alem nit nunubam embelep angge 
famen Amloho kinangma monde fibahon 
Ubam emberuk lit siyag ane ino apmayap 
tibag. 

4 Apmayap tibagma nit arimanowen tuk 
hag teg ane hikit toho pikir ane eneg 
turuk lamuhuk. Nit arimano nunubabut 
miningon fam welatukukmu Allah hime 
fanowon inowen nunubabut keronap 
neneptisimu At apma welamuhuk. 

>It unubabut miningon fam turuk inap 
arimanowen miningon eneg wenggel 
haruk lit wereg. Allah hime fanowon 
inowen hiyag isarukmu turuk inap 
arimano Allah hime fanowon inowen 
hiyag isaruk ane eneg wenggel haruk lit 
wereg. 

6 Miningon eneg wenggel haruk inap 
arimano war atukon hag toho wereg. 
Allah hime fanowon inowen hiyag 
isarukmu wenggel haruk inap arimano 
onoluk wereg lit onori men enehiyeg 
toho wereg lit mangno roho wereg. 

7 Miningon eneg wenggel haruk inap 
arimanowen Allah komo eneptukmu 
holuk fug angge enemu ane eneg turuk 
lit Allah men seli roho wereg. Unubabut 
miningon weregma Allahn komo eneptuk 
ane holuk fug teg. 

8Inindi atamon fam eneg wenggel 
haruk inap arimano Allahn indi enesug 
lam fug teg. 

9 Allah hime fanowon tem toho 
hunubam wereg halug hinindi atamon 
embeselug hinindi keron weregma Allahn 
peruk ane eneg turuk lamuhup. Ap eke 
Kristus hime fanowon indimu eleg halug 
at ino Kristus ngi roho welaruhu fug. 

10 Kristus ino hit men weregma 
hininggik fam siyag ane tirikibon ariyen 
henebe warehon hag toho welahep 
angge famen Kristus inowen hinindi 
pikirap heneptisimu Allah hime fanowon 
min mangno roho wereg lit honoluk 
welamuhup. 

11 Honoluk wereg lit Allahn Yesus ap war 
atuk ambehen Olukap tibahon Ahime 
fanowon ino hit hunubam wereg halug At 
Yesus Kristus olukap tibahon inowen hit 
henebe war atukon hag toho welahebon 

Ahime fanowon ino hunubam emberuk 
lit honolukap henebuhu. 

12 Nori, nit paleg angge reg ninap 
welahe. Nunubabut miningon fam 
eneg wereg lit nunubam paleg angge 
weregman eneg welamuhuk fug. 

13 Hunubabut miningon fam eneg 
welamuhupmu warehon hag toho 
welamuhup. Allah hime fanowon ino 
hunubam weregma hunubabut miningon 
fam turuk lahebon umbusuhup halug 
honoluk welamuhup. 

14 Ap obog toho Allah hime fanowon 
inowen hondog eneptukon arimano Allah 
umalikisi wereg. 

15 Hime Allahn og hisarisiyon inowen 
siyahon apma hunumbaharuk lit 
henekolap heneptisi fug. Og hisarisiyon 
inowen Numalikisi amuhup ulug Ahime 
fanowon hunubam emberisi. Hunubam 
emberisimu, "Ninikni Allah," uruk ane 
hiyag nisaruk latisimu uruk lahe. 

16 Allah hime fanowon inowen hit Allah 
umalikisi yuhon welahep ulug ninindi 
anggarap neneptuk. 

17 Umalikisi yuhon welahe halug 
Anggengge lin tuhuwon nit ngi 
amuhuk. Ngi amuhukon arimano re 

0g hisahuk ulug sali watfahon ino 
Kristus men mangno amuhukteg ngi 
roho welamuhuk. Ngi roho wereg lit 
Kristus men mangno roho siyahap 
nenebuhupmu fobik Allahn nin At men 
mangno roho fanowap nenebuhu. 

18 Nit ketiya welaheyon Allah unuk fahet 
aben siyahap neneptuk ane men fobik 
fanowap nenebuhu ane men we tem 
toho ambi reg eleg peruk lahi. 

19 Mun angge man angge Allahn wal 
tibag angge arimanowen Allah umalikisi 
fano amuhup sambil ino nit weregma 
folo-folo inam alep ulug wenggel haruk 
lit wereg. 

20 Mun angge man angge wal tibag 
angge arimano eleg am hag teg lit 
werehon enemuwen mondabi welala 
peruk angge famen Allahn wal turuk lit 
eleg atuk lamuhup pibag ane roho eleg 
atuk. 

21 Allahn wal tibag angge arimanowen 
fobik oho eleg am fug angge mondabi 
fano welamuhuk peruk lit wereg. Wal 
tibag angge arimano filik atuk ane elehap 
tuhu sambil ino Allah umalikisi ininggik 
hele loloho enemu unduhuk lit werehon 
men mangno roho welamuhup. 

22 Hiyap malik endebuk oho lit 
asengseng haruk hag toho mun angge 
man angge Allahn wal tibag angge 
arimano oho asengseng haruk lit 
werehon nit nonoluk. 

231t eneg asengseng haruk lit wereg 
eleg. Nir oho Allahn hime pen nisaruk 
hag toho Allah hime fanowon og 
nisarisiyon asengseng haruk lit Umaliki 
hag toho indag nenebuhumu nenebe 
fano amuhukon ino fahet yet teg lahe. 

24 Yet teg laheyon Yesus Kristus inowen 
tam fanowap neneptisireg fobik oho 
fanowap nenebuhu peruk lahe. Aben 
yet teg lahe perukon teko laruk halug 
fobik eke teko lahu peruk eleg. Ketiya 
teko larukmu yet haruk angge fam 
nangginoho fobik teko lahu ulug yet teg 
lam teg? 

25 Ninil fam yet haruk lahe fug angge 
famen fobik teko lahu ulug mangno 
ruruk lit we tem toho ninindi yuwag toho 
wereg lit yet teg lahe. 

26 Yet teg lit ninine eleg toho weregman 
Allah hime fano inowen nit let neneptuk. 
Ninine elehen sembahyang nangginoho 
ul ulug nenepelehen memeltuk lahema 
Allah hime fanowon inowen nit sat 

nim-nim uruk laheyon nunubam wereg 
lit nit let nenepmin ulug niren uk fug 
tehon uruk lit sembahyang uruk. 

27 Sembahyang urukmu ap inindimu 
hirako wenggel haruk ane Olukon Allah 
inowen te Ahime fanowonen At fam heng 
turuk ane Oluk teg lit wereg. Allahn 
tam pibag hag toho Umalikisiyen Ubam 
sembahyang uruk lit heng turukmu 
Ahime fanowon inowen ler eneptuk. 

28 Ap Allah fam inindi reg lit werehon 
arimano mun angge man angge alem 
unubam atuk halug Allahn ler eneptuk 
lit fanowap enebuhu. It arimano fahet 
Allahn tam wenggel hibareg wol eneptisi. 

29Tam wenggel hibareg mumal 
eneptisiyon arimano Namloho men ambi 
roho welamuhup ulug in eneptisi. In 
eneptuk lit An namloho wandabon hag 
toho weregma it arimano At otsi roho 
welamuhup ulug in eneptisi. 

30 Atam-tam in eneptisiyon arimano 
wol eneptisi. Wol eneptisiyon arimano 
inindi pikirap eneptisi. Inindi pikirap 
eneptisiyon arimano mondabi fanowap 
eneptisi. 

31 Anden ihi ane obog toho ari fahet 
nin eke ul perukon wereg ano? Allah nit 

ninibil weregma ap san nit men seli roho 
welam teg? 

32 Allahn Namloho nindi puk fug 
anggeyen nit ap obog toho fahet og 
nisibag. Og nisibareg mun angge man 
angge oho Amloho men sebe roho og 
nisa fug teg? 

33 Ap sa Allahn mumal eneptisiyon 
arimano unubam unggum umbuk teg? 
Unubam unggum emberuk halug Allahn 
it inindi pikirap enebihi ulug inibil atuk. 

34 It unubam unggum emberuk halug 
ap san kong tuk teg? Yesus Kristus ino 
nit fahet war atfag. War atfag angge 
famen Allahn Olukap tibagma Inggik 
pikit fil heriyeg lit nit ninibil atuk. 

35 Kristus inowen Indi nenesug lit nit 
men mangno roho weregma ap san 
minggit nenebuk teg? Siyag ane unubam 
atukon men, enekol toho werehon men, 
unusul ulug mug eneplug larukon men, 
enenggengge elehen suburu obok toho 
werehon men, eneliplip toho werehon 
men minggin tog men obog toho arimano 
weregma minggit nenebuk teg? 

36 Haharehon hikit toho, "Hat hunuk 
fahet nit nunusuhup ulug likiya hupmu 
neneliplip toho wereg lit wam domba 

waroho isag tahuk ulug enebug uruk hag 
toho nit nunubahet uruk," ulug haharoho 
imbibag. 

37 Aren nit Indi nenesug lit weregma 
ihiyon obog toho ari fam nit apma am 
fug angge palimu welahe. 

38 Anden tem toho peruk lahi ane tuma 
imin: War atuk ane onoluk wereg ane 
men, ap suwon poholma werehon men, 
kinangman suwon welahe perukon men, 
ketiya wereg ane fobik aruhu ane men, 

39 inine rehon poholma kinangma 
werehon aben yet ha fug tohon men, 
Allahn mun angge man angge wal tibag 
angge men obog toho arimano menen 
Allahn Nonowe Yesus Kristus ino nit nim 
werehen Indi nenesugmu mangno roho 
welaheyon minggit nenebuhu fug. 

1 An nele si uk fug angge Nowe 
Kristus inowen let naptukmu tem ane 
uruk lahi. 

2 Allah hime fanowon nubam weregma 
nahummu siyahen nindi anggin toho 
wenggel haruk lahi. 

3 An nori yuhon nununggul unuk 
misihon arimanowen Kristus fahet inindi 
anggar alepma an nil eleg atuk lit Kristus 
men nininggik kobog esele. 

4 An nori Israel inap arimano Allahn An 
numaliki ulug mumal enepfareg lehoma 
embeseruk lit hit An numaliki weregma 
An Hinikni welaruhuk ulug sali watfag. 
Sali watfareg Musa wene fam ari turuk 
lamuhup ulug og isaruk lit Allah fam 
sembahyang uruk lamuhup ulug hiyag 
isibareg fobik fanowap henebuhuk ulug 
Ele it unubam imbibag. 

>It arimano niniknisi unumbasiyen 
indag enesuhon weregma Mesias oho 
iren ondohowon famen indag atfagma 
ap kinangmon atfag. At Allah ino wereg 
lit mun angge man angge At apma 
weregma ap obog tohowen At wel turuk 
lit eneg welamuhup. Amin. 

6 Allahn tam sali ibahon ari eleg am 
fug teg. Israel inaben indag enesuhon 
arimano obog toho fahet Israel ngi inap 
eneg uk fug teg. 

7 Abrahamen ondohowonen indag 
enesuhon obog toho faher oho Abraham 
umalikisi eneg wereg uk fug teg angge 
famen Allahn Abraham hiyag utuk lit, 
"Ishaken ondohowon fahet eneg hat 
humaliki uk teg," ulug hiyag itfag. 

8 Hun Abraham ahaluwe fam indag 
enepfag angge famen it arimano obog 

toho Allah umaliki fug. Allahn sali ubam 
imbibahon inowen endetfahon eneg we 
tem Abrahamen ondohowon wereg ari 
uk teg ane ari seleg teg. 

9 Wene atam imbibahon fam Allahn sali 
imbibag ane tu, "An waruhuk sambil 
Sara ap umalik indag tahureg weregma 
waruhuk." 

10 Thiyon tu famen we tot seleg teg 
angge famen hiyap Ribkan tibag ane ari 
fam mondabi seleg atmisi. Ribka ino ap 
misig ahun nit nunumba Ishak malik 
ahummu ribibag. 

11 Piren umalik itano indag am fugmu 
siyag ane men fano ane men uwan 
tuk fugmu Allahn Ribka fam Ele uruk 
lit, "Malik indag enebuhunon uwan tuk 
fugmu itano atamon ino ot fobikon 
amingmingangge aruhu," ulug hiyag 
itfag. Allahn teko lahu pibag ane hikit 
toho ininggik fam turukon fahet winahuk 
fug angge Allah indiyen wol tibag ane 
hikit toho misig eneg An namloho aruhu 
ulug mumal tibag. 

12 (9:11) 

13 Mumal tibag ane hikit toho haharoho 
imbibahon tu, "Yakub Nindi reg lit Esau 
Nirim teg lahi," ulug haharoho imbibag. 

14 Ari roho weregma niren nungge ehe 
ha reg? Niren Allah indi siyahon wereg 
uk teg lahe ano? Eleg-o nori, ari uk fug 
teg lahe. 

15 Allahn Musa fam Ele uruk lit, "An 
nindi haruk lahiyon ino ubam Nindi reg 
lahi. An nahiyeg peruk lahiyon ubam 
Nahiyeg peruk lahi," ulug hiyag itfag. 

16 Allah amloho atukon ari ap inggareg 
ino indimu wenggeltukon men ubabut 
fano ane turukon men fahet namloho 
puk fug anggeyen Allah indi haruk lit 
mumal tarukon fahet eneg Namloho 
peruk. 

17 Allahn Firaun hiyag itfag ane fahet 
haharoho imbibahon tu, "An nine 
roho welahiyon fahet ap iniline inam 
aruhumu An nunuk ap kinangmon obog 
toho werehonen suwap tukag ulug hat 
unduhuk hubaharikik." 

18 Ap eke Allahn indi rohon ino indi 
anggarap turuk lit ap eke Irim tohon ino 
indi sohuwa feseruk. 

19 Nare, ari ihiyon fahet haren an kapal 
niyaruk lit, "Ari roho ehenma Allahn 
nungge fahet siyag ane nunubam umbuk 
teg? Allahn peruk ane ap san apmayap 
tuk teg?" uruk lahen. 

20 Nare, Allah min suwahal imin peruk 
lahenon hat san peruk lahen? Ap inggik 
famen laltuk angge inowen laltuk ahun 
fam ele uruk lit, "Nungge fahet aru hag 
toho lal nabehen?" ulug uk teg? 

21 Kinang laltuk ahun inowen kinang 
huluwon fam kubag lalmin peruk lit 
kinang misig tag tebelug kuroho fumag 
fam fano-fano angge emberukon fahet 
lalmin peruk lit fumag fam siyag-siyag 
angge kilaptukon fahet lalmin puk fug 
teg? 

22 Nolok ane ap unubam unug hahukteg 
Nine werehon ari inam aruhu ulug Allahn 
te kubag Nirim perukon arimano halog 
toho hik isamin perisi angge famen Indi 
imbik wamburuk lit fano roho foroho 
latisi. 

23 Kubag winon fano roho lal eneptisiyon 
arimano Nindiyen nalukema foroho 
laruhukmu mondabi lehoma welahiyon 
fahet aben onoluk amuhup. 

24 Kubag fanowon ari hag toho nit 
Yahudi ninap oho Allah unuk enepeleg 
inap oho nit Aren wol neneptisi ninap 
arimano ari hag toho welahe. 

25 Atam Allahn hun Hosea ino fam hiyag 
utukmu haharoho emberuk lit, "An notsi 

fuhon famen Notsi suwal enebuhuk, 
Nindi reg elehon fam Nindi hasug lahi 
uhuk. 

26 An notsi welahep fug ulug hiyag 
isarusa ambeg inowen Allah oluk 
werehon Umalikisi welahep ulug it 
unubam hiyag isahup." 

27 Ari hag toho Israel inap fahet Yesayan 
ele uruk lit, "Israel inap umalikisi yinggi 
ik ayegma mondeg hag toho anggolo 
welahep angge famen we tor angge 
welamuhubon itano eneg fanowap 
enebuhuk. 

28 Anden tuhuk ulug Ninikni Allah irisi 
hag toho folo-folo Aren kinangma ari 
roho mondabi tebuhu." 

29 Ihiyon ari hag toho Yesayan tam 
haharoho imbibahon tu, "Ninikni Allah 
otsi sehelimu wereg ahun inowen nit 
nunumbusagsi winon embeselep fugmen 
hahen nit o Sodom Gomora hag toho 
siyag ala." 

30 Ari roho weregma niren nungge 
ehe ha reg? O pumbuk winon Allah 
unuk enepelehon arimanowen Allah 
men ininggik ahandip atuk ane yami 
ruruk latusa fug angge famen Allah 
men ininggik ahandip atusa. Inindi fam 

wenggel haruson ari famen Allah men 
ininggik ahandip atusa. 

31 Israel inap arimanowen Allah men 
nininggik ahandip amuhuk ulug tuk hag 
teg ane eneg yami ruruk latusa angge 
famen hiyaharusa fug. 

32 Nungge fahet hiyaharusa fug? 
Inindimuwen Allah fam wenggel ha fug 
anggeyen nininggik fam tuk hag teg lahe 
peruk latusa ane ariyen hiyaharusa fug. 
Atam haharoho imbibahon hikit toho it 
arimanowen helep atogma unuyug ahap 
fele roho kik turusa. 

33 Haharoho imbibahon tu, "O Sion ino 
fam helep ayeg tohon eke yaho fuhukmu 
helep ino famen ap enembilan uwag 
fiyog toho unusuruk lit unuyug ahap fele 
roho kik turuk lit unusuhu. Ap san At 
ubam wenggel haruk halug at ino inggali 
hahu fug." 

1 Nori, it arimano oho Allahn 

1 0 fanowap enebuhu ulug nindimu 
peruk lit Ninikni fam sembahyang uruk 
lahi. 

2 Yahudi inap arimanowen inindi fuki 
roho anggat teg eleg angge famen Allah 
fahet enesukun fano reg lit wereg ane 
anden kim isarikikteg fag toho uruk lahi. 

3 Allahn ap inindi pikirap eneptuk ane 
enepelehen ininggarehen ninindi pikirap 
tahuk ulug yami ruruk lit Allah men 
ininggik ahandip toho wereg eleg. 

4Musa wene ino obog am fug angge 
weregma Kristus ino kinangma watfagma 
obog atfag. Obog atfag ane ariyen At 
ubam wenggel haruk inap arimano fahet 
Allahn fano peruk. 

3 Ap sa Musa wene apma wereg lit Allah 
men nininggik ahandip toho welamuhuk 
peruk inap arimano fahet Musan 
haharoho emberuk lit, "Wene haharoho 
imbibahon hikit toho turuk inap arimano 
iren turuk ane ariyen onoluk amuhup," 
ulug haharoho imbibag. 

6 Ap inindimu Allah ubam wenggel 
haruk inap fahet Allahn fano wereg 
peruk ulug Musan haharoho imbibahon 
tu, "Hindimuwen ap sa poholma lahaku 
puk fug," ulug imbibahon ari poholma 
lahakukteg Yesus hondoholug wambik 
waruhuk puk fug ulug haharoho imbibag. 

7 "Hindimuwen sa ap war atukon 
wereg ambeg wambuhu puk fug," ulug 
imbibahon ari ap war atukon wereg 
ambeg wambuhukteg Yesus hondoholug 


ROMA 10.8-12 53 


lahik waruhuk puk fug ulug haharoho 
imbibag. 

8Musan hahatfag ane nungge tuhuk 
ulug haharoho imbibag? "Wene ino 
hat hubam wereg lit hindimu weregma 
hambilikmu oho wereg," ari ulug 
haharoho imbibag. Wene niren hiyag 
isaruk laheyon ari ap inindimu wenggel 
haruk lamuhuben hiyag isaruk lahe. 

3 Yesus Nikni wereg ulug hambilik fam 
fag toho uruk lit Allahn ap war atukon 
wereg ambehen Olukap tibag ulug 
hindimu tem toho peruk lit welaruhun 
ane ariyen hat fanowap habuhu. 

10 Hinindimu we tem toho wenggel 
haruk lamuhup halug Allah men hininggik 
ahandip toho welamuhup. Henembilik 
fam fag toho uruk lamuhup halug 
fanowap henebuhu. 

11 Atam haharoho imbibahon fam ibag 
ane tu, "Ap san At ubam wenggel haruk 
halug at ino inggali hahu fug." 

1? Yahudi inap tu Yunani inap tu wereg 
ulug onorohole haluk fug angge ap obog 
toho Inikni Allah we misig wereg. Ap 
obog tohowen mun angge man angge 
At ubam heng turukon arimano Aren 
enengge anggolo sebe roho og isaruk. 

13" Ap san At unuk uruk lit Ubam ele 
uruk halug at ino Aren fanowap tuhu," 
ulug haharoho imbibag. 

14 Allah fam inindi wenggel haruk eleg 
halug ap arimano nangginoho Unuk 
uruk lit Ubam enele uk teg? Wene holuk 
fug angge wereg halug ap arimano 
nangginoho inindi wenggel ha reg? Wene 
hiyag isaruk inap eleg halug ap arimano 
nangginoho wene holuk teg? 

15 Mon eneptuk inap eleg halug 
nangginoho wene hiyag isa reg? Ihi 
ane ari haharoho imbibahon hikit toho 
uruk lahi, "Wene fanowon hiyag isik oho 
waharukmu iren fano waharuk peruk," 
ulug haharoho imbibag. 

16 Ap obog toho wene fanowon tu ulug 
holuhuk peruk eleg. Yesaya inggarehen 
haharoho emberuk lit ibag ane aru, 
"Ninikni Allah, niren wene hiyag isaruk 
laheyon aru ap san tem toho ulug 
wenggel hahuwen hiyag isaruk lahe?" 

17 Ap inindi wenggeltuk ane inisanggo 
fam holtuk halug eneg wenggel ha 
reg. Aben inisanggo fam holtuk ane ari 
Kristus fahet wene hiyag isarukmu eneg 
holuk teg. 

18 Ari ihi yon fahet kapaloho iminon tu: 
It ap arimanowen holtusa fug ano? Eleg, 
holtusa peruk lahi. Haharoho imbibahon 
hikit toho, "It enele urukon arimano 
kinang atogman atogma larukmu wene 
ino o kema-kema holtusa." 

19 Ihiyon fahet nin eke kapaloho iminon 
tu: Israel inap inindi anggar atusa fug 
ano? Atam iminon Musan haharoho 
imbibag ane iminon tu, "Ap winon enemu 
inap An numalikisi fuhon famen hondog 
eneptuk lit hit henehummu siyahap 
henebuhuk. O pumbuk winama inap 
inindi anggat teg elehon fam honolokap 
henebuhuk." 

20 Fobikon iminon Yesayan ambong se 
roho wereg lit haharoho imbibag ane 
aru: "Aben An yami Naptusa fug angge 
famen An hiyag Naptusa. Aben An kapal 
Niyarusa fug angge famen it iniline inam 
atikik." 

21 Israel inap fahet Yesayan haharoho 
imbibahon tu, "Likiya hupmu Numalikisi 
nambeg wamusa ulug Ninggik sap teg 
lahi angge famen Nele ying Naptuk lit 
fuki roho holtuk eleg." 

1 1 1 Ihiyon fahet nin kapaloho iminon 

tu: Allahn umalikisi Israel inap 

miyaloho hik isarisi ano? Eleg-o nori, 
miyaloho hik isarisi fug. An ninggareg 
Israel nahun welahi, numba Abrahamen 
ondohowon famen nunggul unuk 
Benyamin nahun welahi. 

2 Allahn umalikisi tam mumal 
eneptisiyon arimano miyaloho hik isarisi 
fug. Elian tibag ane fahet wene atamon 
fam haharoho werehon henepeleg? Hun 
Elian Israel inaben siyag ane turukon 
fahet Allah hiyag utuk lit, 

3 "Nikni Allah, ap wene hiyag isawag 
ulug mumal eneptikinon arimano obog 
toho pinggi unusuruk lit hat fahet hubu 
lahaptuk ibam arimano obog toho halog 
toho lin isarusama we an namu misig 
eneg noluk welahimu aben il hiraho 
fusuhuk peruk lit wereg," ulug Elian Allah 
hiyag Itfag. 

“Elia inowen Allah fam hiyag Itfagma 
Allahn hebeloho nungge ulug hiyag itfag? 
"Ap teng-teng angge sabiren (tujuh 
ribu orang) arimano Baal alukema hur 
atusareg misihim oho ubam sembahyang 
urusa fuhon umbat tarikik," ulug Allahn 
Elia hebeloho hiyag itfag. 

'Indam tibahon hag toho ketiya oho 
Allahn indi isaruk lit ap tor angge mumal 
tarisiyon wereg. 

5Inggarehen indi enesug lit mumal 
eneptisi halug ininggiken fano ane 
turuson yet isarisireg mumal eneptisi 
fug. Ininggik fam fano ane turuson yet 
helep halug Aren indi enesug lit wereg 
ane fahet niren Indi enesug lit wereg ehe 
ha fug teg. 

7 Ari fahet niren nangginoho peruk 
lamul? Israel inaben yami ruruk latuson 
hiyaharusa fug angge famen Aren mumal 
tarisiyon arimanowen eneg yami ruruk 
lit hiyaharusa. Ap winon inindi sohu roho 
werehon arimano haharehon hikit toho 
wereg, 

8"It ap arimano inil fulug tukag ulug 
Allahn unusirisi, inil siyag amag ulug 
hupni feserisi, inisanggo siyag amag 
ulug lare feserisi, Allahn tirisi ane inowen 
ketiya oho ari roho wereg." 

9 Dauren eke haharoho emberuk lit, 
"Allah olohotma seni esetuk ambeg 
sapna kahale feruk lit yebangge yep 
amag. Enele ying eneptuk lit sunu roho 
hondo enebukag. 

10 Tnilen yet hahup tohon inil hubun 
amag, enembol fohu reg lit welamag 
ulug mondabi simbuk tebesuhun." 

11 Thi ane fahet nin kapaloho iminon 
tu: Allahn mondabi ying amag perisimu 
unuyug kik toho kinangma ying atusa? 
Eleg-o nori, mondabi ying atusa fug. 

It kinangma ying atusa ane ariyen o 
pumbuk winon Allah unuk enepeleg inap 
wene fanowon holtusa. It tam wene 
holtusa ane fahet enehummu siyag 
amuhupteg enele sahaltuk lamuhup. 

12 Tt Yahudi inap kinangma ying atusa 
ane ariyen ap obog toho arimano tung 
inap atusa. It apma atusa ane ariyen o 
pumbuk winon palimu atusama Yahudi 
inap in atuk lit wene holuhup halug 
o pumbuk winon arimano obog toho 
mondabi palimu amuhup. 

13 Hit Yahudi hinap fuhon hunubam nele 
uruk lahi. Yahudi inap fuhon enembeg 
lamihin ulug Allahn mon naptisimu Allahn 
mon naptisi ane fahet fano anggolo 
peruk lit hiyag hisaruk lahi. 

14 Anden hit wene hiyag hisaruk lahiyon 
ari famen an ninggareg nori yuhon 
enehummu siyahap eneptuk lit wene 
holukag ulug miyal eneptuk lahi. Miyal 

eneptuk lahiyon ari famen winonen wene 
fanowon holuhupmu Allahn fanowap 
enebuhu peruk lahi. 

15 Allahn Yahudi inap arimano miyaloho 
hik isarisi ane ariyen ap kinangmon obog 
toho wene holtuk lit mangno atusama 
nin fobik Allahn ininggik lisoho unduhuk 
fesuhumu ap war atuk ambehen mondabi 
onoluk welamuhup fug? 

16 Suburu roti aben wiratuk lit atam 
wiratukon fano wirako laruk halug olukon 
fumag minggiroho werehon ino oho fano 
wereg peruk. Allahn e alem An ngi reg 
lahi perukmu e inggik oho ngi reg lit 
wereg. 

17 E ino inggik winon kong tebeserisireg 
hit e asimit siyahon hag toho welatikip 
angge famen kong heneptuk lit e zaitun 
alem fanowon ino fam inggik winon 
weregma kilap heneptisimu ahaluwe 
fanowon inowen hit inggik keron 
hag toho welamag ulug asimit wilibi 
hunubahaku. 

18 Ari roho Allahn kilap heneptisimu 
inggik winon arimano apmayap turuk 
lit hit fahet hininggarehen wel taruk 
lamuhup fug. Hininggarehen wel tubat 
tul peruk lahep halug hit inggik hag toho 

welahepma alem hunubam wilip am fug 
teg, alem yahoma eneg inggik wilip atuk 
ulug wenggel haruk lit honoluk toho 
welamek. 

19 Hiren henele uruk lit, "An fahet e 
asimit fanowon wilip amag ulug Allahn e 
inggik winon kong tebeserisireg ubalma 
kilap naptisi," uruk lahep ano? 

20 Fano ari uruk lahep. It inindi 
fano wenggel haruk eleg ane fahet 
Allahn kong tebeserisi, hit hinindi 
fano wenggel harikip ane fahet Allahn 
kilap heneptisimu fano unduhuk lahep. 
Hininggareg wel taruk lit hemet til laruk 
lam fug angge henekol toho welamok. 

21 Allahn e inggik wandabon aru Nindi 
ulug umbat tarisi fug hag toho hit faher 
oho Nindi ulug hunumbahaku fug. 

22 Nori, Allahn indi enesug ane men 
Olok peruk ane men hinindi fano wenggel 
hemek. It kong toho wamburukon fahet 
Olok haruk lit hit fahet Indi henesug 
lit wereg. At nim sebe roho weregma 
eneg Indi henesug laruhu, sebe roho 
welamuhup fug halug hir oho kong toho 
pilap henebuhu. 

23 Pilap henebuhumu it tam kong toho 
pilap eneptisiyon arimano inindi sohu 

roho welamuhup fug halug alem ino fam 
ubalma yag enebuhu. Allah ine werehon 
inowen it hebeloho yag enebuk teg. 

24E zaitun anggen naruk eleg ahen 
inggik kong toho embeserukon hag toho 
hit welahepma e zaitun anggen naruk 
ahen ino ubam aben yaho fuk fug teg 
angge famen yaho hunubaharisi. Hit 
henemu hinap famen alem ino fam yaho 
hunubaharisimu it ininggareg enehen e 
zaitun fanowon ino ubam tem toho yag 
enebuhu. 

25 Nori, hit hininggareg fahet mun ane 
man ane nonoluk ninap welahe puhup 
tohon anden hirako foroho lahiyon aru 
hiyag hisamin: Allahn Israel inap winon 
inindi sohuwa feserisireg Allah unuk 
enepeleg inap o pumbuk winon anggolo 
hondoko kilap enebik waruhu sambil ino 
eneg 

26 Israel inap obog toho inindi anggarap 
eneptuk lit fanowap enebuhu. Atam 
haharoho imbibahon hag toho teko 
lahuwon tu, "Windat henebuhu ahun 
ino o Sionen waruhureg Allah olohotma 
siyag ane turukon Yakub ubam werehon 
Aren miyaloho hik isahu. 

27 Siyag ane iren turukon Anden elehap 
tuhuk ulug sali aru unubam emberuk 
lahi." 

28 It Yahudi inaben wene fanowon 
holtusa fureg Allah min seli roho wereg 
ane ariyen hit fano atikip. Allah min 
seli roho wereg angge famen iniknisi 
unumbasi fahet wenggel haruk lit Allahn 
it mumal eneptikik ulug Indi isaruk lit 
wereg. 

29 Allahn indi isaruk lit wol enepfag ane 
ari umbusukon famen tirikik peruk eleg. 

30 Hiren indam Allah ele holtikip fug 
angge famen it Yahudi inaben Allah ele 
holtusa fug ane ariyen hit fahet Indi 
hisarisi. 

311t ketiya Allah ele holtuk elehon 
arimano hit Indi hisaruk hag toho ir oho 
Indi isaruk laruhu. 

32 Allahn ap obog toho Nindi enesug 
laruhuk peruk lit it obog toho Nele 
holuhup tohon ulug inisanggo lar 
eneptisi. 

33 Mun angge man angge alem Allah 
ngi reg lit wereg. Onoluk atuk ane men 
wenggel haruk ane men obog toho 
Allah ubam wereg. Aren peruk ane ap 


ROMA 11.34-12.2 63 


kinangmonen onoluk am fug teg, Aren 
turuk ane aben wenggeluk fug teg. 

34 Ap san Allahn wenggeltuk ane oluk 
am teg? Ap san Allah fam ari-ari timihin 
ulug hiyag Um teg? 

35 Ap san Allah og Itikik angge fahet 
paleg lahi ulug ubalmangge og uruhu? 

36 Mun angge man angge alem At famen 
wereg, ondomi oho At famen wereg. At 
Allah eneg mondabi wel turuk lamuhup. 
Amin. 

1 2 1 Nori, Allahn nit fahet Indi 

nenesug ulug wene eke hiyag 
hisamin. Allah fahet emberuk hag toho 
hit henebe Allah og Utuk lamuhup. Og 
Utukmu yet hisahureg it inindi fano 
embehesa puhu. At uyug alma wereg 
lit hinindi fanowon At og Utuk lamuhup 
halug Allahn fano wel Naptuk puhu. 

2 Ap kinangmon wene enepeleg toho 
werehonen turuk hag toho hiren turuk 
lamuhup fugmu Allahn hinindi kerap 
henebuhureg hit fanowap henebuhu. 
Fanowap henebuhumu Allahn ari roho 
turuk lamag peruk ane honoluk atuk lit 
fano ane men Allahn nindi perukon men 
hit honoluk aruhumu ninindi wirik toho 
welahe peruk lamuhup. 

3 Allah indi fanowonen hiyag nitisimu 
wene eke hit henebe obog toho hiyag 
hisamin: Hininggareg fahet wenggel 
haruk lahebon nit mondabi palimu 
welahe ulug wenggeluk fug anggeyen 
we wenggeluk hag tohon eneg wenggel 
haruk lamuhup. Wene fanowon Allahn 
hit henebe wal taneg wirim harisireg og 
hisarisimu wirim toho og hisarisiyon ari 
hikit toho hininggareg fahet wenggel 
haruk lamuhup. 

4Nit ap nenebe welaheyon nininggik 
nunuyug nunubam wereg angge famen 
nininggik nunuyug iniyabuk amu-amu 
wereg hag toho 

? hit nenebe luhaloho welahe angge 
famen Kristus fam Ebe misig hag toho 
wereg lit nit Inggik Uyug hag toho 
welahe ulug nonori men mangno roho 
welahe. 

6 Allah indiyen nunubabut fanowon wal 
taneg og nisarisiyon hikit toho eke hag 
eke hag turuk lahe. Ap misihen fobik 
aruhu ane fahet tam oluk atuk halug at 
inowen indi anggar atukon hikit toho 
hiyag isaruk laruhu. 

7 Allahn ap eke fam hori ler eneptuk 
laruhun ulug hiyag utuk halug ori ler 

eneptuk laruhu. Allahn ap eke hori milal 
eneptuk laruhun ulug unduhuk feruk 
halug milal eneptuk laruhu. 

8 Allahn ap eke hori komo eneptuk 
laruhun ulug unduhuk feruk halug komo 
eneptuk laruhu. Mun angge man angge 
ap fibir enepmin peruk lit indimu ahiyeg 
toho og isaruk laruhu. Ap san ori fer 
enesug latmin puhu halug asukun fano 
roho fer enesug lit ler eneptuk laruhu. 
Ap siyahon nindi ulug ler enepmin peruk 
halug ahiyeg toho ler eneptuk laruhu. 

9 Hiren ap hinindi enesug lamuhup 
halug hininggik apmane la fug. Siyag 
ane ari hik isahupteg fano ane eneg ap 
unubam tul peruk lamuhup. 

10 Nit-nit nonori hag toho welahe ulug 
hinindi enesug lit welamuhup. Nareyen 
tam hi nabehek fug puk nowen hiren 
tam hi eneptuk lamuhup. 

11 Hiren tuk hag ane aben urukon 
henesukun siyag toho turuk lamuhup 
fug. Allah hime fanowon hunubam 
weregma Nonoweyen mingming 
heneptukmu fano roho turuk lamuhup. 

12 Fano welamuhuk peruk lit henehiyeg 
toho welamuhup. Siyag ane hunubam 
atukmu hinindi imbik wamburuk lit 

hondo reberuk lamuhup. Hinindi misig 
toho wereg lit umbusuk fug angge Allah 
fam sembahyang uruk lamuhup. 

13 Allah wene fanowon holtuk inap 
enenggengge eleg halug ler eneptuk 
lamuhup. Pohon waharuk halug hondoko 
hinibam kilap enebul ulug wenggel haruk 
lamuhup. 

14 Hunusul ulug mug heneplug larukon 
arimano Allah unuk fam hi eneptuk 
lamuhup. It unubam lukuram uk fug 
angge unubahet sembahyang uruk 
lamuhup. 

15 Ap ekeyen enehiyeg toho wereg 
halug hir oho it men henehiyeg toho 
welamuhup. Ap eke uba yatuk halug hir 
oho it men uba yatuk lamuhup. 

16 Hinindi misig henebe misig wereg 
lit ambi roho welamuhup. Alem palimu 
werehon fahet wenggel ha fug angge 
hinindi apma roho wenggel haruk 
lamuhup. Hininggareg fahet mun ane 
man ane nonoluk ninap welahe ulug 
peruk lamuhup fug. 

17 Ap ekeyen siyag ane hunubam turuk 
halug hiren oho ayeg waroho ubam siyag 
ane tuk fug. Fano ane eneg ap obog toho 
unubam turuk lamuhup. 

18 Hit men seli roho wereg inaben 
mangno amul fug peruk angge famen 
hiren it obog toho men mangno roho 
welamul peruk lamuhup. 

19 Nori, anden nindi henesug lahiyon 
welahebon arimanowen te mul wa reg 
lahe ulug nininggarehen ayeg waroho 
wat tahuk ulug wenggeltuk lamuhup fug. 
Allahn ili og henebuhu. "Ayeg watuk ane 
Anden eneg ili wareg lahi," ulug Ninikni 
Allahn ibag ane ari haharoho wereg. 

20 Hat hare men ap uwag yinggoho 
wereg lit hare suburu obok toho wereg 
halug minag uruhun, ik obok toho wereg 
halug hinang uruhun. Undama helep 
yihik werehon lisoho hik isahunmu indi 
fano aruhureg nare fam siyag ane tirikik 
ulug inggali aruhu. 

21 Siyahon palimu wereg lit hat 
apmayap habuhu fug. Haren fano ane 
turuk lit siyahon apmayap tuhun. 

1 3 l Ap suwon onori fer enesuhon 

arimano ap obog tohowen enele 
holtuk lamuhup. Onori fer enesuhon 
arimano Allahn tam perisiyon hikit toho 
in atusa. Ap fano fer enesug lamuhup 
ulug ap suwon Allahn unduhuk feserisi. 

2 Ap san ap suwon enele osokowa 
feseruk halug Allahn alem emberisiyon 
osokowa feseruk. Allahn alem 
emberisiyon osokowa feseruk halug 
unggum ubam aruhu. 

3 Ap fano ane turukon arimano ap 
suwon kinangma werehon enekol toho 
welam fug teg, siyag ane turukon eneg 
enekol toho welam teg. Ap suwon fahet 
nakol toho welaruhuk fug puhun halug 
fano ane turuk laruhunmu iren wel 
haptuk lamuhup. 

“Hit fano roho welamuhubon 
fahet ap suwon arimano oho Allah 
amingmingangge wereg. Hiren siyag 
ane turuk lamuhupmu ap suwon 
inowen karog olokon seneg lit wereg 
ulug henekol toho welamuhup. Allah 
amingmingangge roho wereg inap 
arimanowen siyag ane eneg turuk inap 
fahet Allahn olok haruk lit werehen ayeg 
waroho unusuhup. 

> Ayeg waroho unusuhupmu niren enele 
holuk hag teg lamuhuk. Allah indimuwen 
nit fahet Olok hahu rohon peruk lit 
hininggareg hinindiyen oho it enele 
holtuk lamuhup. 

6 Ari fahet hit hunubam uang heng 
heneptukon og isaruk lamuhup. Ap 
fer enesug lit hiniyabuk ari roho turuk 
lamuhup ulug Allahn ap suwon mingming 
eneptuk. 

7 Ap obog toho og isa hag tohon eneg 
0g isaruk lamuhup: Uang heng henebuk 
hag tohon eneg og isaruk lamuhup. 
Uang embelug lalihip uk hag tohon eneg 
embelug laruk lamuhup. Henekol toho 
welam hag tohon eneg henekol toho 
welamuhup. Hi enebuk hag tohon eneg 
hi eneptuk lamuhup. 

8 Ap ekeyen let heneptuk halug hiren 
oho hebeloho ler eneptuk lit paleg angge 
reg inap hag toho welamuhup fug. Paleg 
angge fahet hinindi wenggel ha fug 
angge hinindi enesug lamuhup. Ap sa 
ori indi enesug lit wereg ahun ino Musa 
wene fam haharehon hikit toho turuk 
laruhu. 

93 Wene fam haharehon werehon: 
Hiyap pal ta fug, ap unusuk fug, 
yoholiyangge hila fug, mun angge man 
angge hinindimuwen hilila puk fug komo 
eneptuk ane winon men wene aru fam 
het toho wereg, "Hinggareg hindi reg 

lahen hag toho hori winon oho hindi 
enesug laruhun." 

10 Inindi enesug lit werehon arimanowen 
onori fam siyag ane tuk fug teg. Musa 
wene isaluwag hag toho weregma onori 
inindi enesug ane aru ahanuk hag toho 
wereg. 

11 Hit ketiya welahebonen sakan tik 
ohoreg ulug honoluk atisimu nohoruk 
lit welahebon in atug ihi ane ari turuk 
lamek. Allahn fobik fanowap nenebuhu 
sambil ino nit wene tam holtukuk li yat 
teg latisi, ketiya horogma welahe. 

1? Hup humanoho atlug sakan tik ohoma 
wereg lit hik tegman turuk ane mondabi 
ho roho embeselug Allah asehen ineyon 
ino hininggikmu wep toho foroho lamek. 

13 Sakan tegma wereg lit turuk ane hag 
toho fano ane turuk lamuhuk. Abuwap 
toho narukon men ik olokon nalug 
turukon men pabi ane til norukon men tu 
helele ari helele perukon men ap uwag 
yinggoho werehon men ori enengge 
fahet nangge lalep perukon men ari tul 
peruk lamuhup fug. 

14 Siyahon hinindimu kuhu rohon 
heneliliyangge fam henebe hal taruk 

lamuhup fug. Nonowe Yesus Kristus 
ubam werehon eneg wan turuk lamuhup. 

14 I Nori, Allah wene fahet fano 

holtuk angge famen ubam 
wenggel haruk ane inine elehon arimano 
inindi nonghong isa fug angge hinindi 
enesug lamuhup. 

2 Ap misihen mun angge man angge 
saliyog ninggi ha reg peruk. Ap winon 
Allah fam wenggel haruk ane inine 
elehon arimanowen saliyog na fug teg 
lahe ulug suburu inggila eneg naruk. 

3 Ap sa saliyog narukon inowen saliyog 
naruk elehon fahet siyag puk fug. Ap 
sa saliyog naruk elehon inowen saliyog 
naruk ahun fam unggum angginon ubam 
umbuk fug. Allahn at ino faher oho Indi 
reg lit werehen hiren unggum ubam 
umbuk fug. 

4 Ap amuwon amingmingangge wereg 
angge famen nungge fahet hat san 
unggum angginon ubam embemin peruk 
lahen? At ino in atuk ane men mako 
wamburuk ane men obog toho inggareg 
Ikni ino Inggikmu wereg. Allah inggiken 
at ino aho reg lit weregma mondabi 
unduhuk laruhu. 

> Ap winonen o misihim sakan turukon 
fahet palimu wereg peruk lit hup eke 
sakan turukon fahet apma wereg peruk 
lit siyag peruk. Ap winonen perukon o 
sakan turukon fahet obog toho fano 
ambi reg peruk. Hit obog toho hinindimu 
tila peruk lahebon ari fam eneg tem toho 
peruk lit turuk lamuhup. 

6 Ap san hup misig sakan turukon fahet 
palimu wereg perukon ino Nikni Allah 
olohotma timin peruk ane turuk. Ap 
san saliyog narukon inowen oho Nikni 
Allah olohotma timin peruk ane turuk. At 
inowen saplangge namin puk fug angge 
Allah fam sembahyang uruk lit naruk. Ap 
sa saliyog namin fug peruk ahun inowen 
Allah olohotma timin peruk ane turuk. At 
inowen oho Allah fam sembahyang uruk 
lit naruk. 

7 Nit nonoluk welaheyon aruma 
nininggareg fahet eneg nonoluk welahe 
fug. Nit war atuk laheyon aruma oho 
nininggareg fahet eneg war atuk lahe 
fug. 

8 Nonoluk welaheyon Nonoweyen tohon 
nonoluk welahe. War atuk laheyon 
oho Nonoweyen tohon war atuk lahe. 

Nonoluk welahe ane oho war atuk lahe 
ane oho Nonowe inggikmu eneg welahe. 
9 Ap war atukon men onoluk werehon 
men Onowe An welaruhuk ulug Kristus 

ino war atfareg nin Oluk atfag. 

10 Ari reg angge famen hat misihen 
nungge fahet hare fam alem angginon 
emberuk lahenma hat ekeyen hebeloho 
hare nungge fahet siyahap turuk lahen? 
Nit obog toho fahet Allahn unggum 
kong tuhu sambil ino At alukema 
nunumbahakup. 

11 Teko lahu ane fahet haharoho 
imbibahon tu, "Ap obog toho Nalukema 
enelenggen fam hur amuhupteg it obog 
tohowen An wel Naptuk lamuhuben An 
tem toho Noluk welahiyonen Nele uruk 
lahi ulug Ninikni awene aru hiyag hisaruk 
lahi." 

12 Ari roho werehen Allahn nit kapal 
nisarukmu niren wal taneg turuk lahe 
ane fahet nininggarehen wal taneg Allah 
fam hebeloho hiyag Utuk lamuhuk. 

13 Nori, ari fahet nit nonori men 
unggum nunubam embelug kong-kong 
atuk lamuhuk fug. Nonori helep fam 
henelenggen kik toho fuk tuhup tohon 
helep atog kema sap teberuk lamuhup 

fug. Ihiyon ari fahet wenggel haruk 
lamok. 

14 Tu usa angge ulug aben usayap turuk 
ane alem wereg eleg, ari Nonowe Yesus 
unuk fam eneg tem toho peruk lahi. 
Indimu tu usa angge peruk ahun inowen 
eneg mun angge man angge usayap 
turuk. 

15 Usa ambohom hat naruk lahen ane 
fahet hare indi siyag atuk halug hare 
men ninindi roho wereg ane sokowa 
feseruk lahen. Kristus ino hare fahet war 
atfag angge famen hamu naruk angge 
fam hare mondabi siyaha fusuk fug. 

16 Hit henengge fanowon ngi reg 
lahebon fahet ap winonen abilit henebuk 
nowen fano roho foroho lamuhup. 

17 Allah Ninikni weregma nit At umalikisi 
welaheyonen suburu men ik men 
narukon fam wirim tuk fug teg. Pikir 
ane turuk lit mangno roho werehon men 
Allah hime fanowon nunubam weregma 
nenehiyeg toho wereg ane ari eneg 
wirim tuk teg. 

18 Ap sa ihi ane ari hikit toho turuk lit 
Kristus amingmingangge welaruhu halug 
Allahn oho fano perukmu aben oho at 
fahet fano peruk lamuhup. 

19 Nonori men mangno roho wereg lit 
let-ler atuk lit ninine atuk ane yami ruruk 
lamuhuk. 

20 Aben naruk angge fam Allah iyabuk 
haren siyahap tuk fug. Mun angge man 
angge saliyog na reg angge famen usa 
angge peruk lit indi anggin toho wereg 
ahun ino inggareg siyahap tahu rohon 
haren saliyog na reg puhun angge famen 
nahun fug. 

21 Hare indi nina feseruk lit nonghonga 
fesuhun tohon usa ambohom men ik 
olokon men na fug. 

22 Tihi ha reg peruk ane ari hinggareg 
hundaman holuk teg lit Allah olohotman 
seneg laruhun. Ninggareg fano ane turuk 
lahi perukon ino eneg turuk laruhureg 
inggarehen indi nonghonga tubat taruk 
eleg halug ahiyeg toho welaruhu. 

23 Indi nonghong uruk angge famen usa 
ambohom naruk ahun ino ubam alem 
angginon wereg. At inowen indimu tem 
toho wenggel haruk ane fam hikit toho 
turuk eleg. Mun angge man angge fahet 
Allah olohotma wereg lit indi fam fuki 
roho wenggel ha fug angge saplangge 
turukon ino siyag ane eneg turuk. 

1 5 1 Nit ninine roho werehon 

arimanowen it inine elehon ler 
eneptuk lit nininggareg fahet eneg 
nenehiyeg toho wenggel haruk lamuhuk 
fug. 

2 Ap winon fano wereg lit inindi wirik 
toho welamag ulug it arimano enehiyeg 
toho welamuhup ane fahet eneg nit 
nenebe wal taneg obog tohowen yami 
ruruk lamuhuk. 

3 Kristus inowen oho inggareg fahet 
eneg wenggel haruk lit Nahiyeg toho 
welaruhuk ulug yami ruruk latfag fug. 
Kristus ino fahet haharoho imbibag ane 
aru, "Hat pet Haptuk lit Habug urusa ane 
ari An nubam atisi." 

“Mun angge man angge fahet haharoho 
imbibahon ari niren kim haruk lit nit 
ninindi anggar amag ulug haharoho 
imbibag. Ninindi se aruhu ulug haharoho 
imbibag ane ari niren fobik fano aruhu 
ane fahet seneg lit ninindi imbik 
wamburuk lit mangno ruruk lamuhuk. 

> Ninikni Allah ninindi wirikap neneptuk 
lit seyap neneptuk ahun inowen Yesus 
Kristusen peruk hag toho hir oho 
honori men sebe roho welamuhup ulug 
mangnowap heneptuk laruhu. 

6 Ari roho wereg lit henele misig hinindi 
misig wereg lit Ninikni Allah ino Nonowe 
Yesus Kristus Ikni wereg ulug wel turuk 
lamuhup. 

7 Nit obog tohowen Allah wel turuk 
lamuhuken Nonowe Yesus Kristus inowen 
Indi nenesug latisi hag toho hiren oho 
hit-hit hinindi roho welamuhup. 

8 Anden peruk lahi ane iminon tu: Allahn 
niniknisi unumbasi unubam sali ibahon 
pisan isamin fug ulug tem toho irikik 
pibagma Kristus ino ap enembilahap 
palehon enemingmingangge atfag. 

9 Allah unuk enepeleg inap o pumbuk 
winon arimanowen Allah indi nenesug 
lit wereg ulug At wel turuk lamuhup. 
Ari ulug haharoho imbibag ane aru, "O 
pumbuk enemu inap sehelimu wereg lit 
Hat wel Haptuk lit Hat hunuk fahet sini 
yunggultuk laruhuk." 

10 Eke haharoho imbibahon tu, "Hit 
henemu hinap famen Allah umalikisi 
men mangno atuk lit henehiyeg toho 
welamuhup." 

11 Nin eke imbibahon tu, "Hit o pumbuk 
henemu hinap famen obog tohowen Allah 
wel turukmu hununggul unuk henemu- 

henemu welahebon arimanowen Unuk 
palimuwap turuk lamuhup." 

12 Nin eke Yesayan haharoho imbibahon 
tu, "Hun Isai ino e irat hag toho weregma 
asimit wilip aruhu. Wilip aruhuwon ino o 
pumbuk obog toho fer enesug laruhuwen 
in aruhu. O pumbuk obog tohowen nit 
fet nenesug laruhuwon waruhu ulug 
mangno ruruk lamuhup." 

13 Allahn fanowap nenebuhu ulug 
mangno ruruk laheyon inowen hit hinindi 
yuwahap heneptuk lit henehiyehap 
henebuhu. Allah hime fanowon inowen 
hit hinineyap heneptukmu hit hinindi tem 
toho wenggel haruk lit Allahn fanowap 
nenebuhu ulug mangno ruruk lamuhup. 

14 Nori, hit fano ane turuk lit hinindimu 
honoluk toho welahebon ariyen hit-hit 
komo-komo atuk lahep ha reg peruk 
lahi. 

15 Anden ari peruk lahi angge famen 
Allahn indi niyaruk lit wene fanowon 
ninggikmu emberisimu hit honoluk toho 
welamag ulug suwesingga aru emberuk 
lit alem amu-amuwon fag toho hiyag 
hisaruk lahi. 

16 An Yesus Kristus amingmingangge 
wereg lit Allah wene fanowon ino o 

pumbuk winon Allah unuk enepeleg inap 
hiyag isaruk laruhun ulug Allahn mumal 
naptisimu Allah fahet hubu lahaptukon 
imam hag toho welahi. Allah fahet mun 
angge man angge emberuk hag toho it 
o pumbuk winon arimano oho Allah it 
fahet ngi aruhureg fano ngi ahi puhuwen 
Allah hime fanowon inowen it fanowap 
enebuhu. 

17 An Allah olohotma welahi ane ariyen 
Yesus Kristus unuk uruk lit wel tihi ha 
reg. 

18 An ninggarehen turuk latikik ane 
fahet nele uk fug teg lahi, Kristus 
inggikmu an wanggun fanowon hag toho 
welahimu Aren turuk latisi ane fahet 
eneg hiyag hisihi ha reg lahi. Allah unuk 
enepeleg inap arimano At awene holukag 
ulug hiyag isaruk lit ninggik fam oho 
turuk lahi. 

19 Allah hime fanowon inowen an 
nineyap naptisimu ap kinangmonen 
tuk fug teg ane poholmonen eneg tuk 
teg ane anden turuk latikik. Ari roho 
turuk lit o Yerusalemen ak teberikikteg 
walingguruk lit o pumbuk obog toho 
Ilirikum inap oho Kristus wene hiyag 
isaruk latikik. 

20 Wene hiyag isil laruk lit Kristus unuk 
onoluk inap wereg ambeg lamin puk fug 
angge At unuk enepeleg inap eneg fano 
hiyag isa lamin perikik. Ari perikikteg ap 
winonen olun warusa ambeg anden o 
wiruhuk fug perikik. 

21 Haharoho imbibahon hikit toho 
turuk laruhuk perikik ane tu, "Wene At 
fahet hiyag isarusa fuhon arimanowen 
At yet hahup. At fahet holtusa fuhon 
arimanowen wene holuhupteg inindi 
anggar aruhu." 

22 Nori, hit pen hisa waruhuk perikik 
angge famen wene hiyag isil norukmu 
alem ekeyon-ekeyon nubam atukmu 
henembeg waharikik fug. 

23 We ketiya o pumbuk tuma fil werehon 
obog toho holtusama hiyag isihi hawon 
elehen mo ilig am wirig am turukmu pen 
hisa waruhuk perikik ane ino fahet ketiya 
henembeg waruhuk peruk lahi. 

240 Spanyol lahuk ulug nundaman 
peruk lahi angge re lahuk sambil ari 
eneg pen hisil waruhuk. Henembeg 
waruhukmu hit men ambiyeg tot 
weregma nindi yuwag atuk halug hiren o 
Spanyol ino hondoko numbahik lahup. 

25 Ketiya re tuma inaben o Yerusalem 
wene holtuk inap fahet ninggikmu uang 
emberuson 09g isa lahuk ulug turuk lahi. 

260 Yerusalemen wene holtuk inap 
arimano winon enengge eleg angge 
werehon fahet Makedonia inap men 
Akhaya inap menen enele sahaltusareg 
ler enebuhuk ulug inindiyen uang 
emberusa. 

27 Inindiyen uang embehe perusa 
angge famen anden paleg angge fahet 
emberusa peruk lahi. Yahudi inap 
o Yerusalem werehon arimanowen 
poholma wereg angge minggiroho og 
isarusama it o pumbuk winon werehon 
arimanowen kinangma wereg angge fam 
ayeg war isa hag toho og isarusa. 

28 Og isa lahun ulug ninggikmu 
emberuson ari walug lahukteg it 
ininggikmu umbuhukteg hit hinibam 
pumbuk keyen tulug o Spanyol lahuk. 

29 Kristus inowen an og nitisireg 
nineyap naptukmu hit henembeg pen 
hisa waruhukteg og hisahukon fahet 
ninggareg noluk toho welahi. 

30 Nori, Yesus hit men an men Nonowe 
roho weregma Allah hime fanowon 
inowen Indi nenesug lit werehen hit men 

an men ambiyeg sembahyang an fahet 
uruk lamuhuk ulug komo heneptuk lahi. 

31 Wene holtuk eleg inap o Yudea 
werehon arimanowen nubam siyag ane 
tuhup tohon ulug sembahyang uruk lit 
og isa lahun ulug ninggikmu emberuson 
walug larukmu wene holtuk inap o 
Yerusalem werehon arimanowen fano 
roho hondog nabuhuben sembahyang 
uruk lamul. 

32 Allahn peruk ane hikit toho an oho 
nahiyeg toho hit henembeg waruhukteg 
hit men ambiyeg wereg lit nindi yuwag 
toho welaruhuk. 

33 Allah ap seli roho werehon 
mangnowap eneptukon inowen hit obog 
toho fet henesug laruhu. Amin. 

1 6 1 Nori, nit nenerek Febe o 

Kengkrea inap wene holtukon 
arimano ler eneptukon ino hiren at fahet 
fano wenggel haruk lamuhup. 

2 Hiyap ino henembeg waharuk halug 
wene holtuk inaben turuk hag toho 
Nonowe Yesus unuk fam hinindi roho 
wereg lit hondoko hinibam kilabuhup. 
Hinibam kilabuhupteg at seher angge 
reg halug let turuk lamuhup. Aren oho 

ap anggolo ler eneptuk lit an oho let 
naptuk latisi. 

3 Nori Yesus Kristus iyabuk ambiyeg 
waruk laheyon Priskila men Akwila men 
hi eneptuk lahi ane aru hiyag isahup. 

4 An noluk fano welamag ulug nibil 
atusama ir oho unuselep. Unuselebon ari 
fahet anden eneg nori-e peruk lahi fug, 
Yahudi inap fuhon famen wene holtukon 
arimano obog tohowen oho it fahet 
nori-e pelep. 

>It inibam wene holtuk inap werehon 
obog toho nori ulug hi eneptuk lahi ane 
aru hiyag isahup. Nare Epenetus anden 
nindi reg lahiyon ino hi ruruk lahi ane ari 
hiyag umuhup. Hun Epenetus ino Asia 
ahun famen Kristus awene tam hottisi. 

6 Maria sat toho hit let heneptuk 
latisiyon ino hi ruruk lahi. 

7 Nori Andronikus men Yunias men 
nununggul unuk misihon an men 
ambiyeg penjara kilap neneptuson itano 
oho hi eneptuk lahi. It piren itano an 
wene holuk fugmu it tam Yesus otsi 
atusama nonori winonen it fahet fano 
anggolo peruk. 

8 Ampliatus Nonowe Yesus fam nindi 
reg lahiyon ino nare ulug hi ruruk lahi. 

Urbanus Kristus iyabuk ambiyeg 
wituk laheyon ino men Stakhis nindi reg 
lahiyon ino men nori ulug hi eneptuk 
lahi. 

10 Apeles ino Kristus fahet wal harukmu 
indi yuwag toho werehon ino nare ulug 
hi ruruk lahi. Aristobolus uhe malik men 
at ibam werehon obog toho fahet nori 
ulug hi eneptuk lahi. 

11 Nare Herodion nununggul unuk 
misig welaheyon ino men, Narkisus uhe 
malik men at ibam werehon Yesus unuk 
holtukon arimano men fahet nori ulug hi 
eneptuk lahi. 

12 Trifena men Trifosa men sat anggolo 
roho Nonowe iyabuk turukon itano fahet 
nehebi ulug hi eneptuk lahi. Persis nindi 
reg lahiyon Nonowe iyabuk fahet sat 
anggolo roho turuk latisiyon ino oho hi 
ruruk lahi. 

13 Nonowe Yesusen Rufus mumal 
tarisiyon ino nare ulug hi ruruk lit isinga 
ino oho an nisinga yuhon hag toho 
welatisimu nisinga ulug hi ruruk lahi. 

14 Asinkritus men Flegon men Hermes 
men Patrobas men Hermas men onori 
it men ambiyeg werehon arimano men 
fahet nori ulug hi eneptuk lahi. 

15 Filologus men Yulia men Nereus men 
erek hiyap angge men Olimpas men it 
men wereg lit wene holtuk inap obog 
toho arimano fahet nori nehebi ulug hi 
eneptuk lahi. 

16 Hit-hir oho Allah unuk uruk lit mako 
pug toho hi-hi atuk lamuhup. Yesus 
umalikisi wene holtuk inap obog tohowen 
hit hi heneptuk. 

17 Nori, wene hit hiyag hisarusama 
holtikip ane ino men seli roho wereg inap 
kahal enesug lamuhuben anden komo 
heneptuk lahi. Hit hinindi nonghongap 
hisaruk lit henebe minggit henebuhup 
tohon it men sebe roho welamuhup fug. 

18 Ari roho wereg inap arimano Nonowe 
Kristus amingmingangge roho welam fug 
anggeyen ininggareg enehum fahet eneg 
enesehet toho wenggel haruk. It ari roho 
wenggel haruk inaben enele inilaheg 
toho fano-fano ane uruk lit ap inindi 
pikiron arimano inindi hareya feseruk. 

19 Hiren wene fano holtikibon fahet ap 
obog toho onoluk atisimu anden oho hit 
fahet nahiyeg haruk lahi. Fano ane fuki 
roho wenggel haruk lit turuk lamuhupmu 
alem siyahon hit hunubam aruhu fug 
peruk lahi. 


ROMA 16.20-25 86 


20 Allah ap kinangmon mangnowap 
eneptukon inowen Iblis siyahon ino 
waroho al senggeloho hit hunuyug 
apma hik isahu. Nonowe Yesus hit 
Indi henesuhon inowen fet henesug lit 
welaruhu. 

21 Nare Timotius an let naptukon 
ino men Lukius men Yason men 
Sosipater men nit nununggul unuk misig 
welaheyon arimanowen nonori uruk lit hi 
heneptuk. 

22 An Tertius suwesingga tu hahatuk 
lahiyon inowen Nonowe Kristus unuk 
fam hi heneptuk lahi. 

23 Gayus ibam an hondoko kilap 
naptisimu welahi ahun inowen oho nori 
ulug hi heneptuk. At ino ibam wene 
holtuk inap obog toho wene ul ulug palu 
ruruk. Erastus o pumbuk aru fahet uang 
foroho ahun ino men nenere Kwartus 
menen oho hi heneptuk. 

24Nonowe Yesus hit Indi henesuhon 
inowen fet henesug lit welaruhu. 

25 Yesus Kristus fahet wene hiyag 
isaruk lahiyon fam Allahn ki henesug lit 
hinineyap heneptuk. Indam angge Allahn 
hirako foroho latfahon ino ketiya wene 
aru fam inam atisi. 


ROMA 16.26-27 87 


26 Inam atisi ane aru indam oho Allah 
mondabi werehon inowen wene hiyag 
isaruk latfag inap nabi hiyag isarukmu 
iren suwesingga fam haharoho imbibag. 
Imbibag ane aru ap obog tohowen 
holuhupteg we tem peruk lamuhuben 
haharoho imbibag. 

27 Allah misihen eneg mun ane man 
ane alem Oluk teg lit werehon ino 
Yesus Kristus unuk uruk lit likiya hupmu 
mondabi wel turuk lamuhup. Amin. 


1 Korintus 


1 1 Yesus Kristus inowen an Paulus 
nubam yonggo laruk laruhun ulug 
Allahn tam perisi ane hikit toho wol 
naptisimu welahiyon ino men nenere 
Sostenes ino menen suwesingga tu 
emberuk lahe. 

2 Allah wene holtuk inap o Korintus 
welahebon arimano fahet Yesus Kristus 
unuk fam fanowap heneptisireg An 
ngi amuhup ulug wol heneptisiyon 
hunubahet suwesingga tu emberuk lahe. 
Ap obog toho Yesus Kristus Nonowe 
ulug unuk urukon hit men welahebon 
oho nit men tuma werehon unubahet 
sembahyang uruk lahe. 

3 Ninikni Allah Nonowe Yesus Kristus 
menen Unubabut fano roho wereg lit hit 
hinindi yuwahap heneptuk lamuhuben 
sembahyang uruk lahe. 

4tAllahn hit Indi henesug lit Yesus 
Kristus unuk fam 0g hisarisiyon fahet 
Allah Nikni uruk lit wel turuk lahi. 

> Allahn mun ane man ane og hisarisireg 
tungap heneptisi. Henele eke hag eke 


1 KORINTUS 1.6-11 2 


hag uruk lahep ane ari men alem eke 
hag eke hag honoluk teg ane men Allahn 
hunubam emberisiyon ino famen eneg 
uruk lahep. 

6 Kristus wene ino oho hit sehelimuwen 
su atisi. 

7 Nonowe Yesus Kristus inam aruhu ulug 
mangno ruruk lit Allahn hit og hisarisi 
fug angge misig oho wereg eleg. 

8Nonowe Yesus Kristus inggareg 
waruhu sambil ino siyag angge hunubam 
lombog teg laruhu fuhen Kristus inowen 
ine roho sen henesugmen eneg At 
waruhu. 

9 Allah inggarehen sali imbibahon 
ino pisan isa fug anggeyen At amloho 
Nonowe Yesus Kristus men mangno roho 
welamuhuk ulug hit wol heneptisi. 

10 Nori, Nonowe Yesus Kristus unuk fam 
komo heneptuk lahiyon aru re henele 
misig ane eneg uruk lit hit-hit hili roho 
welam fug angge henebe misig wereg lit 
hinindimu misig ane eneg wenggel haruk 
lamuhup. 

11 Nori, Kloe ibam werehon arimanowen 
hit fahet an hiyag nutuk lit hili roho 
wereg uruson holtikik. 


1 KORINTUS 1.12-17 3 


12 Hiren peruk lahep ane hiyag 
nutusama holtikikon fahet iminon tu: 
An Paulus ibilon welahiyon tu urukmu 
winonen an Apolos ibilon welahiyon 
tu urukmu winonen an Kefas ibilon 
welahiyon tu urukmu winonen an Kristus 
ibilon welahiyon tu uruk lahep. 

13 Kristus ebe aben minggibuk teg ano? 
Hit fahet Paulus ino e fam telfag ano? 
An Paulus nunuk fam hit ikma pilap 
heneptusa ano? 

14 Anden hit welahebon arima misig oho 
ikma pilap heneptikik fug ulug Allah fam 
Nikni uruk lahi. We Krispus men Gayus 
men eneg anden ikma pilap eneptikik. 

15 Ari fahet ap misihen oho an Paulus 
unuk fam ikma wambirikik uk fug teg. 

16 Nin eke Stefanus uhe malik men 
anden ikma pilap eneptikik, it winon eke 
anden ikma pilap eneptikikon wereg ane 
an napeleg. 

17 Kristus inowen anden ap ikma pilap 
enebuhu ulug mon naptisi fug, we 
At awene fahet ap hiyag isahun ulug 
mon naptisi. Kristus e fam telfahon ino 
siyahap timin fug ulug alem noluk teg 
lahi ulug enele hemet toho uruk inaben 
uruk hag toho anden oho irikik fug. 


1 KORINTUS 1.18-21 4 


181t mondabi siyag amuhup inap 
unubam Kristus e fam telfahon ino 
awene hiyag isarukmu ket-ker ane eneg 
uruk peruk. Nit fano welamuhukon 
arimano wene fanowon ino fam Allahn 
ninineyap neneptuk. 

19 Alem ari fahet haharoho imbibahon 
tu imin, "Alem nonoluk teg lahe uruk 
inap arimano alem onolukon ariyet 
mondabi siyahap enebuhuk. Ninindi 
anggat tehen fano wenggel haruk lahe 
peruk inap arimano inindi anggat tohon 
ariyet mondabi elehap enebuhuk." 

20 Inindi fuki roho wenggel haruk 
inap kema wereg? Musa wene onoluk 
inap kema wereg? Alem onoluk tehen 
kinangma yami ruruk inap kema wereg? 
Kinangma tuma alem nonoluk ninap 
welahe peruk angge famen Allahn it 
fahet enepelehen ket-ker ane turuk 
peruk eleg? 

21 Ap kinangmonen mun ane man ane 
fahet alem nonoluk ninap peruk angge 
famen Inikni Allah mun ane man ane 
alem Oluk teg Ahun ino fahet inindi 
anggar atusa fug. Inindi anggar atusa 
fugmu ket-ker ane uruk awene ino fam 


1 KORINTUS 1.22-26 5 


inindi wenggel haruk inap arimano Allahn 
fanowap enebuhuk pibag. 

22 Yahudi inaben enehangge yami ruruk 
lit weregma Yunani inaben oho mun ane 
man ane alem onoluk atukon fahet yami 
rurukmu 

23 niren Kristus e fam telfahon ino fahet 
hiyag isaruk lahe. Kristus e fam telfag 
ane ari Yahudi inap fahet unuyug kik 
tukag ulug helep atog yaron hag toho 
weregma Yahudi inap fuhon arimanowen 
ket-ker ane uruk peruk lit wereg. 

24 Yahudi inap men Yahudi inap fuhon 
men Allahn wol eneptisiyon arimano 
Kristus unuk fam Allahn inineyap 
eneptuk lit alem onolukap eneptuk. 

25 Allahn ket-ker ane turuk perukon 
ari palimu wereg lit ap kinangmonen 
alem nonoluk teg lahe perukon ari apma 
wereg. Allah inggik wiyig teg perukon 
ari palimu wereg lit ap kinangmonen 
nininggik ine anggolo reg perukon ari 
apma wereg. 

26 Nori atam Allahn wol henebuk fugmu 
nangginoho welatukuk ulug wenggel 
haruk lamok: Mun ane man ane alem 
nonoluk teg lahe peruk inap arimano hit 
henesehelimu wereg lit we tor anggeyen 


1 KORINTUS 1.27-31 6 


eneg wene warusa. Ap suwon men aben 
yer isarukon men hit henesehelimu 
wereg lit we tor anggeyen eneg wene 
warusa. 

27 Mun ane man ane alem onoluk inap 
arimano Allahn ininggaliyap enebuhuk 
ulug nenepeleg ninap welahe perukon 
arimano mumal eneptisi. Ininggik ineyon 
arimano Allahn apma pilap eneptuk lit 
nininggik wiyig ninap welahe perukon 
arimano mumal eneptisi. 

28 Ap kinangmonen siyag ulug yet ha 
fug tohon Allahn mumal tarisi. Wereg 
angge elehap tuhuk ulug eleg angge 
mumal tarisi. 

29 Ap misihen oho Allah alukema 
inggareg fahet an ap suwon ulug wel 
tahu rohon perisi. 

30 Yesus Kristus ino mun ane man ane 
alem Olukon nit fahet wereg ulug Allahn 
Yesus Kristus ino hit men mangnowap 
heneptisi. At inowen Allah ngi roho 
wereg lit hinindi pikit toho welamuhup 
ulug windat neneptisi. 

31 Alem ari fahet haharoho imbibahon 
tu, "Ap san ninggareg wel tamin peruk 
halug at inowen Ikni Allah wel turuk 
lamag." 


1 KORINTUS 2.1-6 7 


2 1 Nori, Allah wene hiyag hisamin ulug 
tam henembeg waharikikon ari mun 
ane man ane alem onoluk inaben uruk 
hag toho nele hemet toho hiyag hisahuk 
ulug waharikik fug. 

2 Mun ane man ane alem enepeleg inap 
hag toho wereg lit we Yesus Kristus e 
fam telfahon fahet eneg hiyag hisahuk 
perikik. 

3 An hit henembeg waharuk lit nuwag 
elek turuk lit nindi nakol toho nine eleg 
toho waharikikteg hiyag hisaruk latikik. 

1Wene hiyag hisaruk lit ap tuwen ele 
fano roho uruk pukag ulug alem oluk 
ahunen uruk hag toho hiyag hisarikik 
fug, Allah hime fanowon inowen nele 
ineyap naptuk perikik. 

> Hit Allah ubam hinindi wenggel haruk 
lit mun ane man ane aben onolukon 
apma welam fug anggeyen Allah inggik 
ineyon ino Apma welamuhup perikik. 

6 Ari reg angge famen ap mondabi inindi 
wirik atuson arimano niren mun ane 
man ane alem onoluk amag ulug hiyag 
isaruk lahe. Mun ane man ane alem 
onoluk atukon ino kinang aru famen 
wilip atuk eleg. Kinang tu palimu welahe 


1 KORINTUS 2.7-11 8 


peruk angge famen ilamna wereg angge 
arimanowen oho hiyag nisaruk eleg. 

7 Alem niren hiyag hisaruk laheyon tu 
Allah famen wilip atukon. Pohol kinang 
wal tuk fugmu alem ino fam nit fanowap 
nenebuhuk ulug Allahn nit fahet tug toho 
foroho lit hirako awiya oho latfag. 

8 Ap kinang tu palimu welahe peruk inap 
arimanowen alem tu fahet onoluk latfag 
fug. It onoluk lalepma hahen Nonowe 
Yesus fanowon e fam teloho ware feselep 
fug. 

9 Alem ari fahet haharoho imbibahon tu 
imin, "Ap misihen oho il fam yet hibag 
fuhon isanggo fam oho fuki roho hol 
hibag fuhon indi fam oho wenggel hibag 
fuhon obog toho ari Allah fam inindi 
reg lit wereg inap fahet Aren tug toho 
imbibag." 

10 Allahn ahime fanowon nit og nisaruk 
lit hirahoma welatisiyon nit fahet inamap 
tirisi. Allah inggarehen tuhuk peruk ane 
aben wenggel ha fuhon famen we Allah 
hime fanowon inowen inamap turukmu 
inindi anggar atuk. 

11 Ap kinangmon misihen undaman 
hirako forohowon ap winon san oluk 
am teg? We inggareg ahimeyen eneg 


1 KORINTUS 2.12-15 9 


inamap tuk teg. Ari hag toho Allah 
undaman hirako forohowon ap winonen 
onoluk am fug teg, we Inggareg ahime 
fanowon inowen eneg Oluk am teg. 

1? Ap kinangmon enehime Allahn nit 
og nisarisi fug, nit fahet Indiyen og 
isaminon onoluk amag ulug Inggareg 
ahime fanowon og nisarisi. 

13 Ap Allah hime fanowon unubam 
wereg inap nit Allahn og nisaruk angge 
fahet hiyag isaruk lit Allah wene fanowon 
hiyag isaruk lahe. Niren uruk lahe 
ane aru mun ane man ane aben alem 
onolukon hag toho hiyag isaruk lahe 
fug. Allah hime fanowon inowen hiyag 
nisarukon eneg hiyag isaruk lahe. 

14 Kinangma angge fahet eneg indi 
wenggel haruk ahun inowen Allah hime 
fanowon ino famen alem wilip atukon ino 
fahet ket-ker ane uruk peruk lit hilaruk 
eleg. We Allah hime fanowon ap ino 
ubam wereg halug eneg alem ari aluwar 
isaruk lit tem toho peruk. Kinangma 
angge fahet eneg indi wenggel haruk 
ahun inowen indi anggar am fug teg. 

15 Allah hime fanowon ubam wereg 
ahun inowen mun ane man ane turukon 
aluwar isalug alem ubam umbuk teg 


1 KORINTUS 2.16-3.4 10 


angge famen at fahet ap winonen aluwat 
halug alem ubam umbuk fug teg. 

16 Alem ari fahet haharoho imbibahon 
tu, "Ap sa Allahn peruk ane oluk teg lit At 
ino komo ruk teg?" Ari haharoho imbibag 
angge famen niren Kristus peruk ane 
nonoluk teg lahe. 

1 Nori, tam henembeg waharikikteg 
hit hunubam nele uruk lit ap Allah 
hime fanowon Apma wereg inap unubam 

uruk hag toho irikik fug. Kristus fam 
inindi wirik toho wenggel ha fug angge 
kinangmon fahet eneg inindi wenggel 
haruk inap wereg ulug malik fu anggeyon 
unubam uruk hag toho irikik. 

2 Suburu ineyon hit henemu na fug 
teg latikipmu ag eneg mon heneptuk 
lit suburu og hisarikik fug. Kinangmon 
fahet eneg hinindi wenggel haruk lit 
ketiya oho henemu suburu wirik toho na 
fug teg lahep. 

3Honori fahet henehummu siyag 
toho wereg lit hit honori men hili roho 
welahebon arimano hiren kinangmon 
fahet eneg wenggel haruk lit ap 
kinangmon welahep fug ano? 

“Ap misihen te an Paulus ibilon welahi 
urukmu winonen Apolos ibilon welahi 


1 KORINTUS 3.5-10 11 


uruk lahebon ari ap kinangmonen peruk 
ane uruk lahep fug? 

> Apolos ap sa hag toho wereg, 
Paulus ap sa hag toho wereg? Nonowe 
amingmingangge roho weregma hiren 
it enele holtikipmu Nonoweyen hit 
wal taneg funggalem hiyag hisarisimu 
hinindimu tem toho wenggel haruk 
latikip. 

6 Anden ei yatikikmu nare Apolosen 
hohol yihik ferisimu Allahn eneg ebe 
kinangma emberisi. 

7 Ei yatukon men hohol urukon men 
palimu wereg eleg, we Allah ebe 
kinangma emberukon ino eneg palimu 
wereg. 

8Fi yatukon men hohol urukon men 
eke palimu eke apma wereg eleg, ambi 
reg lit wereg. Ambi reg lit wereg angge 
famen it piren yabuk wituson hikit toho 
Allahn onggo og isahu. 

9 Niren Allah iyabuk wir Utuk lit 
Amingmingangge welahema hit Allah 
angginang welahep, Allah ibam ket 
witukon welahep. 

10 Allahn an mumal naptisireg og nitisi 
hag toho an ninggik fano roho o wituk 
nahun inowen Allah ibam wiruhuk ulug 


1 KORINTUS 3.11-15 12 


olun oho ferikikmu ap winonen oho o 
ino witil laharuk lamuhup. Ap arimano 
enebe wal tanehen o aru nangginoho 
witil laharuk lamuhuk ulug inilen fuki 
roho kim haruk lamuhup. 

11 Allah ibam wituk ambeg olun oho 
ferisiyon ino Yesus Kristus misig eneg 
wereg. Ap misihen oho o keron witmin 
ulug olun winon eke wa fug teg. 

12 Olun misig ari fam aben o witil 
laharuk lit umbagpag turuk angge 
fanowon men, helep anggen ili ruruk 
angge men helep ayeg ili faya urukon 
men e men walangge lilohon men 
findayo pila men 

13 arimano fam wal taneg witil laharuk 
halug inam aruhu. Allah waruhu sambil 
ino indok seneko waruhureg o ino fam 
hunduhuk fuhumu ap wal taneg wituk 
lamuhubon arimano indok inowen wal 
isahu. 

140 wituk angge arimano indoken na 
fug angge ine roho wereg halug o wituk 
ahun ino Allahn onggo og uruhu. 

150 wituk angge arimano indoken nahu 
halug o wituk ahun ino nibam peruk lit 
indi siyag toho weregma indok ambulpul 


1 KORINTUS 3.16-20 13 


sehelimu welaruhu angge famen Allahn 
ebe lisoho wahureg fanowap tuhu. 

16 Hit Allah ibam wirihon hag toho 
welahepma Allah hime fanowon ino hit 
hunundama werehon ari hit henepeleg? 

17 Ap ekeyen Allah ibam siyahap tuhu 
halug at ino oho Allahn mondabi siyahap 
tuhu. Allah ibam ino Inggarehen ngi reg 
lit weregma hit Allah ibam welahep. 

18 Hit hininggarehen hininggareg henele 
ying taruk lamuhup fug. Ap misig hit 
sehelimu werehonen mun ane man 
ane alem noluk teg lahi peruk halug at 
inowen we tem toho alem oluk ahun 
aruhuwen sohu roho welamag. 

19 Ap kinangma werehon aruman mun 
ane man ane alem nonoluk teg lahe 
peruk lit werehon arimano fahet Allahn 
sohu-sohu ane eneg turuk peruk. Alem 
ari fahet tam haharoho imbibahon tu, 
"Mun ane man ane alem nonoluk teg 
lahe peruk lit werehon arimano un ane 
unundama werehon fam Allahn sen 
enebuhu." 

20 Nin eke haharoho imbibahon tu, 
"Alem onoluk inaben unundama peruk 
ane Allah oluk, iren peruk ane ari obog 
toho ket-ker ane eneg peruk." 


1 KORINTUS 3.21-4.3 14 


21 Ari ulug haharoho imbibagma ap 
kinangmon fahet henele hemet toho 
uruk lit wel eneptuk lamuhup fug. Obog 
toho iminon aru hiren ngi reg lit welahep: 

22 An Paulus men nare Apolos men, 
Kefas men, kinangma werehon men 
oluk atuk ane war atuk ane men ketiya 
werehon fobik aruhuwon men obog toho 
ari hit ngi reg lahep. 

23 Kristus inowen hit fahet ngi reg lit 
weregma Kristus ino Ikni Allahn ngi reg 
lit wereg. 

1 Allahn hirako forohowon ino it 
4 ininggikmu emberisiyon foroho lit 
it Kristus amingmingangge wereg inap 
ulug aben nit yet nisalug ari peruk 
lamuhup. 

2 Iniknisiyen nenenggengge foroho 
lamuhup ulug enemingmingangge 
ininggikmu emberuk halug we inindi 
wirik tohonen eneg foroho lamuhupmu 
iniknisiyen fano peruk lamuhup. 

3Hiren oho ap winonen oho an wal 
niyaruk lit unggum nubam werehon 
kong turuk lahebon ari se reg peruk lahi. 
Tor angge oho an ninggareg namuwen 
unggum nubam embelug kong turuk lahi 
fug. 


1 KORINTUS 4.4-7 15 


4 Anden siyag ane tirikikon fahet 
unggum misig oho nubam wereg ulug 
nindimu wenggel haruk lahi fug. Eleg 
ulug nindimu wenggel haruk lahiyon 
ariyen Ninikni Allahn nubam werehon 
elehap tuhu fug. At inggarehen unggum 
nubam werehon kong tuhu. 

Ihi ane ari fahet Nonowe uwan wam 
fugmu hiren unggum kong tuk fug. 

Hik tegma hirako werehon Nonoweyen 
selehap tuhureg ap inindimu wenggeltuk 
ane Aren fag tuhu. Ap inindimu 
wenggeltuk ane fag tuhureg ap wal 
taneg Aren eneg wel enebuhu. 

6 Nori, anden nele uruk lahiyon tu 
hit hinindi anggat toho wenggel haruk 
lamuhuben an men nare Apolos men 
fahet wirimangge hiyag hisaruk lahi. 
"Haharoho imbibahon ari palimu nit 
welahe puk fug," ulug hiyag hisaruson ari 
hit hinindi anggar amag ulug wirimangge 
nit welahe. Ap eke palimu weregma ap 
eke apma wereg peruk lit hininggareg 
hemet turuk lit henewelwel tubat ta fug. 

7 Ap san hat palimu welahen ulug hiyag 
hutuk? Mun angge man angge hinggikmu 
werehon og hitisi fuhon te wereg ano? 
Og hitisiyon eneg wereg angge famen 


1 KORINTUS 4.8-11 16 


nungge fahet og nitisi fug ulug hawelwel 
taruk lahen? 

8 Mun angge man angge hit hininggikmu 
elehon wereg eleg. Hit tung hinap atikip. 
Niren hit let henebuk fugmu hit henemu 
ap suwon atikip. We tem toho hit ap 
suwon alepma anden fano pelereg niret 
hiret lehoma ambiyeg welala. 

? Nori, Allahn awene fahet yonggo 
laruk lamuhup ulug mon neneptisiyon 
mondabi apma reg ambeg hondoko 
nunumbaharisi peruk lahi. Ap siyag 
ane turuk inap alem unubam embelug 
pinggi unusuruk hag toho hondoko 
nunumbaharisi. Ap kinangma werehon 
men malaikat poholma werehon men it 
obog toho arimanowen yet nisahupteg 
nin inggaliyap nenebukag ulug unduhuk 
nunubaharisi. 

10 Kristus unuk fam nit nenepeleg ninap 
welahema Kristus unuk fam hit honoluk 
hinap welahep. Nit wiyig toho weregma 
hit hinine roho welahep. Hit lehoma 
welahepma nit henepma welahe. 

11 Indam angge famen tulug ketiya 
oho nit suburu obok toho ik obok toho 
nenesum wan teg eleg angge aben 


1 KORINTUS 4.12-16 17 


nunusurukmu ninibam elehen la wam 
turuk lahe. 

1? Nininggareg nininggik fam eneg 
yabuk asengseng toho wit taruk 
lahe. Aben pet neneptukmu niren hi 
eneptuk lahe. Aben nunusul ulug mug 
neneplug waharukmu niren ninindi imbik 
wamburuk lahe. 

13 Aben nenele abilit neneptukmu 
niren nenele fano roho it unubam uruk 
lahe. Nit yog amben hahon wereg ulug 
ahabangge feleng toho hik isaruk hag 
toho ketiya oho hik nisarukmu welahe. 

14 Haharoho imbihiyon tu hininggaliyap 
heneptuk lit uruk lahi fug, hit an 
numalikisi welahepma nindi henesug 
lit komo heneptuk lit suwesingga tu 
haharoho emberuk lahi. 

15 Kristus wene fahet komo heneptuk 
inap teng-teng angge welalepma 
hiniknisi yuhon anggolo wereg eleg. 
Wene anden hiyag hisaruk latikikon 
ariyen Yesus Kristus unuk fam an eneg 
hinikni welahi. 

16 An eneg hinikni welahireg wirimangge 
anden turuk lahiyon hikit toho turuk 
lamuhuben anden hit komo heneptuk 
lahi. 


1 KORINTUS 4.17-21 18 


171hi ane ari fahet wenggel harikikteg 
namloho Timotius henembeg monde 
fik waharikik. At ino Nonowe olohotma 
wereg lit indi wirik toho werehen an 
namloho nindi reg lahiyon wereg. An 
Yesus Kristus ombolim laruk lit wene 
holtuk inap winon o kema-kema hiyag 
isaruk lahi hag toho aren hit komo 
heneptuk lit hiyag hisaruk laruhu. 

18 Ap piren hinahan hit sehelimu 
werehon arimanowen at fobik eke 
nit nenembeg waruhu fug peruk lit 
ininggareg wel taruk lit hemet toho 
wereg. 

19 Wereg angge famen noweyen let 
nabuhu halug an folo-folo hit henembeg 
waruhuk. Hit henembeg waruhukteg 
hemet toho uruk lit ininggareg wel taruk 
inap enele eneg holuhuken waruhuk fug, 
it arimano inine wereg lit uruk ano ulug 
wal isahuken waruhuk. 

20 Ninikni Allah apma fano welahe 
urukon ari henembilik fam urukon ariyen 
seleg atuk eleg, hinindi wirik toho wereg 
lit hinine roho werehon ariyen At min 
wereg ane seleg atuk. 

21 Nori, hiren nunggeyon fano peruk 
lahep? Wanggun fam hunusimin ulug 

waruhuk ano? Hit fahet nindiyen nele 
fanowon hiyag hisamin ulug waruhuk 
ano? 

1 Eke wanggik turuk ulug hit fahet 

5 urukon holtikik. Wanggik turuk 
lahebon ari wene enepeleg inaben turuk 
eleg angge famen hiren turuk lahep. Ap 
misihen ikni uhe men nohoruk urukon 
holtikik. 

2 Ari turuk lahep angge famen 
hininggareg wel taruk lahep. Ap 
wanggik turuk latisi ahun ino o amumu 
yanggaloho imbisik lelepteg hininggali 
alep. 

3 An hit men mangno roho welahi fug 
angge famen ari holtikikteg nindimu hit 
fahet wenggel haruk lahi. Wenggel haruk 
lahireg ap wanggik turuk latisi ahun 
ino ubam alem umbuhuk ane nundama 
noluk teg lahi. Namumu welahi angge 
famen hit men wereg lit uruk hag toho 
uruk lahi. 

4Wene uruk lit Nonowe Yesus unuk 
fam palu amuhupmu an nebe hit men 
ambiyeg wereg hag toho welamuhup. 

> Welamuhupmu Nonowe Yesusen 
hinineyap henebuhumu ap wanggik 
turuk ahun ino ahap selmon siyag amag 

ulug Iblis weregma hik isahup. Allah 
waruhu sambil ahime fanowap tuhuwen 
ahap selmon eneg siyag amag ulug hik 
isahup. 

6 Hininggareg fahet wel taruk lahebon 
ari siyag. Seni fam pingga inggila eke 
kilaptuk halug seni abir angge pingga 
unduk eneg turukon ari henepeleg? 

7Pingga inggila miningon ari hik 
isahupmu unduk eleg aruhu. Hit seni 
unduk fanowon amben tuk fug tohon 
welahep. Ari roho welahebon fahet wam 
Paskah hag toho Kristus ino nit fahet 
ware fisibag. 

8 Nit fahet ware fisibagma seni unduk 
fanowon esetuk lamuhuk. Siyag ane 
turukon men amu ane turukon men 
pingga inggila hulu hag toho umbusuhuk. 
Puhun toho wereg lit ninindi wirik toho 
tem toho peruk lit seni unduk fanowon 
hag toho welamuhuk. 

9Suwesingga atam haharoho 
emberikikon ino fam siyag ane turukon 
men pabi rurukon men mangno 
roho welamuhup fug ulug haharoho 
emberikik. 

10 Haharoho emberikikon ari pabi 
rurukon men siyag ane turukon men pog 

ibam werehon wene enepeleg ambeg 
yatma werehon arimano obog toho fahet 
emberikik fug. Mun angge man angge 
fahet nangge lalep peruk inap obog toho 
arimano men enele si uruk inap obog 
toho arimano men, usane turuk inap 
obog toho arimano men pog ibam yat ke 
werehon fahet haharoho emberikik fug. 
It obog toho fahet haharoho embelema 
kinang tuma embeselug lahuk pelep. 

11 Haharoho emberikikon ari ap 
ekeyen, "An henere wene noluk nahun 
welahi," uruk angge famen siyag ane 
turukon fahet haharoho emberikik. It 
arimanowen pabi ruruk lit mun angge 
man angge fahet nenengge lalep peruk 
lit usane ruruk lit, ininggali war eneptuk 
lit, ik olokon nalug nenek turuk hag 
toho turuk. Enele si uruk lit wereg inap 
arimano men mangno roho wereg lit 
suburu naruk lamuhup fug. 

12 Ikma wambuk fug angge selma 
werehon nangginoho anden unggum 
it unubam werehon kong tihi ha reg? 
Ikma wamburusareg wene holtuk inap 
sehelimu werehon eneg unggum unubam 
werehon hiren kong turuk lamuhup. 

13 Selma wereg inap fahet Allahn 
unggum kong tuhu. Hit sehelimu wereg 
lit siyag ane turuk inap eneg yanggaloho 
wilip eneptuk lamuhup. 

6 Nori, hit wene honoluk angge famen 

nenengge fahet ap ari inggik hele 
wat nisalihip ulug wene enepeleg inap 
enembeg nungge fahet unggum hiren 
tohon walug laruk lahep? Wene onoluk 
inap men eneg unggum pilingguruk 
lamuhup. 

2 Ap kinangmon obog toho unggum 
unubam werehon kong turuk lamuhup 
ulug Allahn wene onoluk inap in enebuhu 
ane ari hit henepeleg? Hiren ap obog 
toho unggum unubam werehon kong 
turuk lamuhup ulug Allahn in henebuhu 
angge famen unggum toron pilingguk 
fug teg lahep? 

3 Malaikat arimano unggum unubam 
werehon niren pilingguhuk ane ari 
hit henepeleg? Unggum poholmon 
pilingguruk lamuhuk angge famen 
unggum toron kinangma werehon 
pilingguk fug teg lahep? 

4Unggum toron lahaptuk halug 
hininggarehen pilinggelep angge famen 
wene wenggel ha fug angge saplangge 

kulug heriyeg inap enembeg unggum ari 
walug laruk lahep. 

3 Uruk lahiyon aru hit hininggali hawag 
ulug uruk lahi. Hit sehelimu ap misig 
indi anggat tohon wereg lit ori unubam 
unggum werehon pilingguk hahon wereg 
eleg? 

6 Hit wene honoluk angge famen ketiya 
wene enepeleg inap weregma lalug 
iniline henengge fahet honori men hit-hit 
suwahal uruk lahep. 

7 Henengge fahet honori men hit-hit 
suwahal uruk lahebon ari siyag ane 
uruk lahep. Hit hunubam siyag ane 
turuk halug nungge fahet embeseruk lit 
henele eleg angge welahep ha fug teg? 
Henengge hilaruk halug nungge fahet 
embesehep ha fug teg? 

8 Embeselug welam angge famen hiren 
siyag ane turuk lit ap enengge hilaruk 
lahep. Siyag ane turuk lahebon ari hit 
wene honoluk hinaben it wene onoluk 
inap unubam turuk lahep. 

9 Ap siyag ane turukon Allah weregma 
kuhup fug ane ari hit henepeleg teg 
lahep? Ihiyon ari fahet hinindi nonghong 
uk fug. Pabi ane til noruk inap men, 
usane turuk inap men, hiyap yarog 

eneptuk inap men, ap eneg labog-labog 
atuk inap men, 

10 yoholiyangge hilaruk inap men, mun 
angge man angge fahet nangge lalep 
peruk inap men, ik olokon nalug nenek 
turuk lit hag toho turuk inap men, 
ininggali war eneptuk inap men, enele 
si uruk inap men it ari roho turuk inap 
arimano Allah weregma kuk fug teg. 

11 Hit sehelimu werehon arimano 
winonen ari turuk latusa. Ari roho 
turuk latikip angge famen Nonowe 
Yesus Kristus unuk fam Allahn puhunap 
heneptisi. Ninikni Allahn ahime fanowon 
0g hisarisimu At ngi atikipmu hinindi 
pikirap heneptisi. 

12 Mun ane man ane tihi ha reg peruk 
lahep angge famen mun ane man ane 
turuk lit fano am fug teg. Mun ane 
man ane tihi ha reg peruk lahi angge 
famen mun ane man ane apma were g lit 
mingming naptukmu nirim peruk lahi. 

13 Naruk angge we nenehum fahet 
wereg. Nenehum naruk angge fahet 
werehon pirenet Allahn elehap tuhu. 
Nenebe aruma pabi ane rurukon 
fahet welahe fug, Nonowe nit nenebe 

ngi roho weregma nenebe Nonowe 
amingmingangge roho welahe. 

14 Allah inggik ine roho werehon 
inowen Nonowe olukap tibareg nir oho 
nonolukap nenebuhu. 

15 Kristus ebe weregma hit henebe At 
inggik uyug hag toho welahebon ari 
henepeleg teg lahep? Kristus inggik 
uyug welahebon pabi-pabi ane turuk 
lamuhuben hunumbahik lamin? Eleg-o 
nori. 

16 Yaying til noruk hiyap men ambi 
atuk ahun ino ebe misig hag atukmu it 
enebe pirenet siyag ane turukon ari hit 
henepeleg teg lahep? "Enebe piren angge 
famen ebe misig hag toho welamuhup," 
ulug atam haharoho imbibag. 

17 Nonowe fam wenggel haruk lit At 
men mangno atuk ahun inowen Allah 
hime fanowon men enebe misig hag toho 
wereg. 

18 Pabi-pabi ane til noruk inap men 
mangno roho welamuhup fug. Siyag- 
siyag ane winon aben turuk ane enehap 
selma turuk. We pabi-pabi ane til 
norukon ino eneg siyag ane ari inggareg 
ubam umbat taruk. 


1 KORINTUS 6.19-7.5 26 


19 Hit henebe Allah hime fanowon 
hunundama werehon ino Ibam 
welahebon ari hit henepeleg? Allah 
inggarehen ahime fanowon ino og 
hisarisimu hit hininggarehen henebe ngi 
roho welahep fug. 

20 Allahn hit An numaliki amuhup ulug 
onggo anggolo palfagma henebe fano 
roho wereg lit Allah wel turuk lamuhup. 
7 1 Ketiya suwesingga hiren an fahet 

emberikibon ino yet harikikteg anden 
hebeloho hiyag hisamin: Ap te hiyap oho 
eleg angge yu wereg lit fano famen 

2 babi-pabi ane tuhup tohon ap wal 
taneg unuhesi og talug lamuhup, hiyap 
wal taneg enehunsi og talug lamuhup. 

3 Hiyaben nahun men nohul peruk halug 
ahunen nirim puk fug. Aben nuhe men 
nohul peruk halug uheyen nirim puk fug. 

4Hiyap ebe inggarehen tohon fug, 
ahunen uhe ngi reg lit wereg. Ap ebe 
oho inggarehen tohon fug, uheyen ahun 
ngi reg lit wereg. 

> Ahun uhe henemu-henemu 
welamuhup fug. We sembahyang 
uruk lit yuwag toho welamuhuk ulug 
ahunen oho uheyen oho nenemu 
welamuhuk fano peruk halug enemu- 

enemu welam teg. Tot henemu-henemu 
welamuhupteg nin fobik mangno roho 
welamuhup. Ahun uhe mangno roho 
nohuk fug angge weregma Iblisen wal 
hisahu rohon mangno roho welamuhup. 

6 Hiyag hisaruk lahiyon aru hit henemu 
hinindiyen turuk lamuhuben ele haro 
roho pet neneptuk puk fug. 

7 Ap obog toho an yu welahi hag toho 
yu welalepma fano famen Allahn niren 
tuk hag teg laheyon eneg hiyag nisaruk. 
Hit tuk hag teg lahep ulug Allahn ap eke 
fam eke roho hiyag isaruk lit ap eke fam 
eke ane roho hiyag isaruk. 

8 Ap yuwon men hiyap yuwohon men 
an hag toho welamuhubon ari fano ulug 
hiyag isaruk lahi. 

9 Ari fano ulug hiyag isaruk lahi angge 
famen aben hiyap oho eleg angge welahi 
ha fug teg perukon inowen uhe hilawag, 
hiyaben ap oho eleg angge welahi ha fug 
teg perukon inowen ahun hilawag. Uwali 
inahan turuk lit wereg ane ari siyahen 
uhe hilawag. 

10 Hiyaben ap ohowon fahet, aben 
hiyap ohowon fahet tot hiyag hisamin. 
Hiyag hisaminon ari anden fug, Nonowe 

Yesusen komo neneptuk latfag ane imin: 
Hiyaben te ahun umbusuk fug teg. 

11 Ahun embeseruk halug ap winon 
wa fug angge mondabi yuwog toho 
welaruhu. Yuwog welam fug teg halug 
ahun subon men mangno aruhu. Aben 
oho uhe umbusuk fug teg. 

12 Eke iminon ari Nonowe Yesusen 
ibag fuhon anden peruk lahiyon hiyag 
hisamin: Ap wene oluk ahun misihen 
hiyap wene apelehon oho lit weregma 
hiyap ariyen nahun men welamuhuk 
peruk halug umbusuk fug teg. 

13 Hiyap wene olukon misihen ap wene 
apelehon oho lit weregma ap ariyen 
nuhe min welamuhuk peruk halug ahun 
umbusuk fug teg. 

14 Ahun wene apelehonen uhe wene 
olukon ohoma wene apma welamuhup. 
Uhe wene apelehonen ahun wene olukon 
ohoma wene apma welamuhup. Wene 
apma welalep fugmu unumalikisi wene 
enepeleg inap unumalikisi hag toho 
welalep. Welalep angge famen ketiya 
Allah umalikisi wereg. 

15 Wene apeleg ahun inowen nuhe 
embesemin peruk halug uhe wene olukon 
inowen oho nahun embesemin pukag. 

Hiyap wene apelehon inowen nahun 
embesemin peruk halug ahun wene 
olukon inowen oho nuhe embesemin 
pukag. Hiren yik suwahal uk fug angge 
mangno roho welamag ulug Allahn wol 
heneptisi. Wol heneptisi angge re we 
wene apelehon inowen eneg embesemin 
peruk halug ahunen uhe umbusuk teg, 
uheyen ahun umbusuk teg. 

16 Hat uheyen hahun wene apelegma 
hiyag utuk lit indi anggarap tuk teg 
ane hat holuk? Hat ahunen huhe wene 
apelegma hiyag utuk lit indi anggarap 
tuk teg ane hat holuk? 

17 Allahn hit wal taneg hiyag hisarisiyon 
ari seneg lit welamuhup. Atam Allahn 
wol heneptisimu welatikip hag toho 
welamuhup. Anden komo heneptuk 
lahiyon tu o pumbuk winon wene onoluk 
inap weregma it obog toho hiyag isaruk 
lahi. 

18 Ambilahap paleg ahun famen Allahn 
wol tirisi halug fobik awiya wamin puhu 
fug. Ambilahap paleg elehon Allahn wol 
tirisi halug ambilahap pal naplep puhu 
fug. 

19 Ambilahap palehon oho ambilahap 
paleg elehon oho anggin teg eleg. Allah 

wene tem toho holtukon ari eneg anggin 
teg. 

20 We Allahn hit wal taneg wol 
heneptisimu welatikip hag toho wereg 
lamuhup. 

21 Hat ap amingmingangge roho 
weregma Allahn wol haptisi ano? Nare, 
hindi anggin toho welam fug. Hiknisiyen 
hat hinggik kobog hubaharuk halug seleg 
toho laruk laruhun. 

22 Ap amingmingangge roho weregma 
Ninikni Allahn wol turukon ino ikniyen 
mingming turuk angge famen Allah 
amingmingangge roho wereg lit seleg 
toho wereg. Ap seleg toho werehon ino 
Kristusen wol tirisi halug at ino oho 
Kristus amingmingangge wereg. 

23 Allahn onggo suwon hit fahet 
palfagma hit ap enemingmingangge 
amuhup fug. 

24 Nori, we Allahn hit wal taneg wol 
heneptisi sambil welatikip hag toho 
wereg lamuhup. 

25 Ketiya hilani malik fahet tot haharoho 
embemin. It fahet Nonoweyen tot hiyag 
nisarisi fug. Ninikni Allahn an Indi 
niyaruk lit weregma nele si imin fug 

ulug anden nindimu peruk lahiyon hiyag 
hisamin. 

26 Fobik alem suwon inam aruhumu 
siyag ahep ha rehen ap hiyap yu 
welamuhup halug ari fano peruk lahi. 

27 Hat huhe og talug lahen ano? Nuhe 
embesemin peruk laruhun fug. Hat huhe 
0g talug lahen fug ano? Nuhe eke hilamin 
peruk laruhun fug. 

28 Hat hiyap hilahun halug siyag ane tihi 
puhun fug. Ari hag toho hilani maliken 
oho ap hilahu halug siyag ane tihi puhu 
fug. Ari reg angge famen ap men hiyap 
men arimano unubam siyahon inam 
aruhumu inindi siyag am nowen ulug 
anden komo heneptuk lahi. 

29 Nori, anden uruk lahi ane aru Nonowe 
waruhuwon horog teg peruk lit uruk lahi. 
Hiyap oho lahep angge famen Nonowe 
waruhuwon horog tehen hiyap oho eleg 
inap hag toho welamek. 

30 Uba yatuk lahep angge famen uba 
yatuk eleg inap hag toho welamek. 
Henehiyeg toho welahep angge famen 
henehiyeg eleg inap hag toho welamek. 
Mun angge man angge onggo waruk 
lahep angge famen ngi reg eleg inap hag 
toho welamek. 

31 Mun angge man angge kinangmon 
hininggikmu wereg angge famen 
hininggikmu eleg inap hag toho 
welamek. Kinang ketiya niren yet haruk 
laheyon aru eleg aruhu. 

32 Ari fahet hinindi anggin toho welam 
fug ulug hiyag hisaruk lahi. Ap hiyap og 
talug elehon inowen Ninikni Allah indi 
pulmu wenggel haruk lit Allah ahiyehap 
timin peruk lit wereg. 

33 Ap hiyap ohowon inowen kinangma 
wereg angge indi pulmu wenggel haruk 
lit nuhe ahiyehap timin ulug 

34 indi piren wenggel haruk lit wereg. 
Hiyap yu werehon men hilani malik 
menen nenebe oho ninindi oho Allah 
apma welamuhuk ulug Allah wene inindi 
pulmu wenggel haruk lit wereg. Hiyap 
ap ohowon inowen oho kinangma wereg 
angge indi pulmu wenggel haruk lit 
nahun ahiyehap timin peruk lit wereg. 

35 Anden uruk lahiyon aru hit 
hininggareg fano welamuhup ulug uruk 
lahi. Kumbi ilil heneptuk lit uruk lahi 
fug, hiren pikiron fano ane eneg turuk 
lit Ninikni Allah yabuk wituk lamuhuben 
hiyag hisaruk lahi. 

36 Ap misihen hiyap hilamin ulug 
elenggen kuruk lit weregma hiyap ino 
tuhum atuk halug ap inowen uwali 
inahanen saplangge keyen timin fug 
peruk halug inibam enemu wit tawag. Ari 
roho turukon ari siyag ane turuk eleg. 

37 Ap misihen hiyap hilamin ulug 
misihim elenggen kuruk angge famen 
undaman te hiyap ino embeselug yu 
welaruhuk peruk halug yu wereg lit nindi 
wirik toho welaruhuk peruk laruhu halug 
hiyap ino fano embeseruk laruhu. 

38 Hiyap hilaruk inaben oho fano ane 
turuk. Hiyap hila fug angge yu wereg 
inaben oho fano anggolo ane turuk. 

39 Hiyap ahun oluk weregma umbusuk 
fug teg. Ahun war atuk halug eneg 
inggareg indiyen ap eke hilamin peruk 
halug ap wene fam wenggel haruk ahun 
eneg hilaruk laruhu. 

40 Hiyap ino inggareg indiyen yuwog 
toho welaruhuk peruk halug ari fano 
anggolo peruk lahi. Anden peruk ane 
hiyag hisihiyon aru Allah hime fanowon 
inowen an let naptukmu hiyag hisaruk 
lahi. 

8 1 Nori, usa ambohom naruk ane fahet 
tot hiyag hisamin. Aben te, "Alem 

ari fahet nit obog toho ninindi anggat 
teg lahe," uruk ane nit nonoluk. Alem 
nonoluk teg lahe uruk ane ariyen hemet 
turuk ane inam atuk, ap inindi enesug 
ane ariyen ine atuk ane inam atuk. 

2 Ap misihen alem noluk teg lahi peruk 
ahun inowen alem hirahoma werehon 
indi anggar am hag tohon fahet oluk 
atuk eleg. 

3 Ap Allah indi reg lit wereg ahun ino 
fahet Allahn oluk teg lit wereg. 

4Usa ambohom naruk ane fahet nit 
nonoluk ane iminon tu, "Kinangman 
usane turukon men Allah hag toho wereg 
perukon men wereg eleg, we Ninikni 
Allah misig eneg wereg." 

> Aben niniknisi suwon nit sen 
nenesuhon wereg urukon arimano 
poholma oho kinangma oho anggolo 
wereg. Palimu werehon men iniknisi sen 
enesuhon men tem toho anggolo wereg 
peruk lahi. 

6 Anggolo wereg angge famen nit fahet 
Ninikni Allah misig eneg wereg. Mun 
angge man angge Allahn wal tibagma nit 
oho Allah apma welahe. Nonowe Yesus 
Kristus misig eneg wereg, Aren mun 
angge man angge werehap tibagma nir 

oho At famen fano wereg lit nonoluk 
welahe. 

7 Ap winonen ihiyon ari onoluk teg 
eleg. Ap winonen usane horog ketiya 
embeserusareg usane fahet enekol toho 
weregma aben usa ambohom esetuk 
halug tu usa ambohom ulug enekol 
haruk. Enekol haruk angge famen wam 
ino nalug inindi pong-pong angge turuk 
lit enekol toho wereg. 

8 Allahn nit fahet fano perukmu naruk 
angge inowen Allah horogma hondog 
neneplug la fug teg. Wam ari naruk eleg 
halug nit ninilaheg am fug teg. Wam ari 
naruk halug nit nenelong am fug teg. 

9 Hiren seleg toho welahe peruk lahep 
ane ariyen honori inine elehon arimano 
helep atog famen unuyug kik toho ying 
am nowen hiren yet teg lit honoluk toho 
welamuhup. 

10 Haren alem noluk tehen seleg toho 
welahi peruk hahun usa ibam kuhunteg 
heriyeg lit usa ambohom narukmu 
hare ine elehon inowen yet hiyahureg 
nungge puhu? Hare ine elehon inowen 
indimu akol toho wereg angge famen hat 
narukmu yet hiyahureg an oho tot nele 
puhu fug ano? 

11 Haren turuk lahen ane ariyen hare 
nele peruk lit werehon ino siyahap turuk 
lahen. Hare faher oho Kristus war atfag 
angge famen haren alem noluk teg lahi 
uruk lahen ane ariyen hare ebe siyahap 
turuk lahen. 

12 Honori inindimu enekol toho werehon 
inindi siyahap eneptuk lahebon ari honori 
fam eneg siyag ane turuk lahep fug. 
Kristus fam oho siyag ane turuk lahep. 

13 Naruk angge fahet nare helep fam 
uyug kik toho kinangma ying atuk halug 
nare indi nonghonga fesuhuk tohon 
anden wam usa ambohom mondabi 
nahuk fug peruk lahi. 

9 l Yesusen an mon naptisi fug ano? An 

oho seleg toho welahi fug ano? Anden 
oho Nonowe Yesus harikik fug ano? 
Yesus unuk anden hiyag hisarikikmu hit 
famen anggen wilip atisiyon hag toho 
welahep fug ano? 

2 Ap winon fahet mon naptisi fug halug 
hit fahet tem toho mon naptisiyon 
welahi. Hiren Nonowe fam wenggel 
haruk lahebon ariyen an mon naptisi ane 
fahet enehangge hit welahep. 

3 An fahet nabug uruk lit pet naptuk 
inap unubam hebeloho ninggareg fahet 
tu imin: 

4Nit suburu men ik men nengge ha fug 
teg lahe ano? 

> Niren wene hiyag isil noruk lit wene 
holtuk hiyap wa fug teg lahe ano? Nonori 
wene hiyag isaruk inap winon men Yesus 
otsi yuhon men Kefas men arimano 
hiyap ohowon wereg angge famen niren 
te wa fug teg lahe ano? 

5An men Barnabas men oho 
nininggareg nininggik fam yabuk wit 
taruk lahe. Wit taruk lahema iren 
eneg yabuk umbusuk fug angge wituk 
lamuhup peruk lahep? Niren umbusuk 
teg angge famen embeseruk lahe fug. 

7 Ap ekeyen tog lahaptukmu ap sa ibil 
atuk halug wam war um fug teg ano? 
Ap san yabuk wituk halug suburu na fug 
teg ano? Ap san wam domba foroho lit 
wereg halug esetukmu na fug teg ano? 

8Uruk lahiyon aru ap kinangmonen 
peruk ane uruk lahi fug, Musa wene fam 
atam ari roho haharoho imbibag fug? 

9 Musa wene fam haharoho imbibahon 
te, "Wam sapiyen suburu roti anggen 
loloho pilaptuk lit nahu rohon ulug haren 

ambilik pug tuk fug". Ibag ane ari wam 
sapi fahet Allahn ibag ano? 

10 Nit ap fahet Aren wenggel hibareg 
ibag ano? Yu, nit fahet ari haharoho 
imbibag. Yabuk wituk ahun inowen 
suburu minggiroho nahuk peruk lit 
wit tawag. Anggen loltuk ahun inowen 
anggen minggiroho nahuk peruk lit lol 
tawag. 

11 Niren anggen fanowon Allahn ngi 
rohon hit sehelimu fok turuk halug 
anggen kinangmon hiren te nahup fug 
ulug og isaruk lamuhuk fug peruk lahep? 

12 Ap winonen og neselep perukon hiren 
og isaruk lahep angge famen nit tam og 
nisawon og nisa fug teg lahep? Hiren nit 
0g nisa reg angge famen niren hila fug 
teg lahe. Kristus wene fanowon sok lar 
aruhu rohon nininggareg naruk angge 
yami raruk lahe. 

13 Allah ibam foroho inap arimano 
it naruk angge o fanowon ino famen 
minggiroho og isarukmu narukon ari 
hit henepeleg? Allah fahet hubu lahabul 
ulug lahaptuk inap arimanowen fumag 
minggiroho narukon ari hit henepeleg? 

14 Ari hag toho wene hiyag isaruk inap 
arimano it fahet naruk angge wene 

famen eneg og isa reg ulug Nonoweyen 
ele imbibag. 

15 Nonoweyen ele imbibagma anden 
hila reg lahi angge famen misig oho 
hilarikik fug. Hilarikik fureg fobik an og 
numuhupmu hilahuk ulug obog toho aru 
anden haharoho emberuk lahi fug. Hiren 
angge anden helelema war ale ari fano 
peruk lahi. Ari fahet anden wel taruk lahi 
ane ari ap misihen elehap tuk fug teg. 

16 An wene hiyag isaruk nahun welahi 
ulug wel ta fug teg lahi. Allahn ap hiyag 
isahun ulug Ele nubam emberuk lit 
mingming naptisireg nubam emberisiyon 
ari eneg tuk teg lahi. Wene hiyag isaruk 
lale fug halug an siyag ale. 

17 An ninggareg nindiyen perukon fam 
til noruk lalema hahen onggo og nutuk 
lalep halug fano. Fano angge famen 
ninggareg nindiyen perukon fam til noruk 
lahi fug. Wene hiyag isaruk laruhun ulug 
Nikniyen an nubam emberisi. 

18 An nubam emberisi halug onggo 
nunggeyon og num teg? An onggo og 
num hag tohon te tu: Onggo og nutuk 
elegma wene hiyag isaruk lit fano peruk 
lahi. Wene hiyag isaruk lahiyon fahet 

aben onggo og num teg angge famen 
hilaruk lahi fug. 

19 Ap enepma welam fug angge seleg 
toho wereg lit ap anggolo an nibil 
amuhupteg wene holukag ulug ap 
enemingmingangge atikikteg fano peruk 
lahi. 

20 Yahudi inap nibil amuhupteg wene 
holukag ulug Yahudi inap sehelimu 
wereg lit an Yahudi inap hag toho atikik. 
Musa wene apma wereg inap sehelimu 
wereg lit Musa wene apma wereg ahun 
hag toho atikik. Musa wene apma welahi 
fug angge famen it arimano an nibil 
amuhupteg wene holukag ulug an oho 
Musa wene apma atikik. 

21 Musa wene apma wereg eleg inap 
sehelimu wereg lit Musa wene apma 
wereg eleg ahun hag toho atikik. Kristus 
wene imbibahon apma welahiyon ariyen 
Allah wene haharoho imbibahon pisan 
isalug selma welahi fug. Selma welahi 
fug angge famen Musa wene apma 
wereg eleg inap nibil amuhupteg wene 
holukag ulug it hag toho atikik. 

22 Inine eleg inap sehelimu wereg lit 
an oho it inine eleg hag toho nine eleg 
toho welatikik. It inine eleg inap an nibil 

amuhupteg wene holukag ulug it hag 
toho atikik. It ap arimano sehelimuwon 
tot fanowap enebuhuk ulug it obog toho 
wal taneg werehon fahet an oho it wereg 
hag toho welaruhuk perikik. 

23 Wene hiyag isaruk lahiyon ari an oho 
ngi aruhuk ulug obog toho aru til noruk 
lahi. 

24 Ap sa tam lamisi ulug ap anggolo 
pupu angge laruk angge famen we misig 
atam larukon ino eneg onggo og utukon 
hit henepeleg? Hir oho tam pu roho 
lahupmu onggo og hisahuwen ari hag 
toho laruk lamek. 

25 An tam lahi ha reg peruk ahun inowen 
likiya hupmu wal haruk lit mun angge 
man angge anggolo namin fug peruk 
lit osoko rebeselug wereg. It arimano 
sa tam lamisi ulug pupu angge larukon 
aliliyangge ilamna werehon ununggulmu 
pug teberuk. Niren til noruk lahe ane 
aliliyangge mondabi welaruhuwon 
eleg aruhu fuhon nununggulmu pug 
nunubahakup ulug turuk lahe. 

26 Ari fahet turuk lit an laruk lahiyon 
saplangge fahet laruk lahi fug. Ap yik 
aptuk lit ap winonen te ininggik amu ke 

tahan tebeseruk angge famen anden te 
ninggik amu ke hik haruk lahi fug, 

27 an ninggareg apmayap taruk ane 
milal taruk lahi. Ap winon fahet wene 
hiyag isaruk lahi angge famen ninggareg 
miyaloho hik niyahu rohon ulug an 
ninggareg apmayap taruk ane milal 
taruk lahi. 

1 Nori, hit honoluk toho 

10 welamuhuben anden eke hiyag 
hisamin. Niniknisi unumbasi obog toho 
hina apma laruk lit ik ahum pul-ke 
minggitfagma it obog toho ik fumag 
nindig atfag. 

2 It Israel inap Musa otsi amag ulug it 
ikma wamburuk hag toho hina men ik 
men fam it obog toho fanowap enepfag. 

3 Tt obog toho suburu Allahn og isarukon 
ambi roho naruk latfag. 

“It obog toho ik oho Allahn og isarukon 
ambi roho naruk latfag. Helep Allahn 
hiyag isibahon ilmuwen ik wilip atfahon it 
naruk latfag. Helep ino famon ik nibahon 
ino Yesus Kristus it men ambiyeg laruk 
latfahon ino famon nibag. 

>It obog toho ambi roho naruk 
latfag angge famen it winon anggolo 

fahet Allahn nirim pibahon arimano 
anggenman waroho lin ibag. 

9Ihi ane obog toho aru nit obog toho 
nonoluk toho welamuhuken nit fahet 
wirimangge tibag. Iren siyag ane tul 
peruk latfag hag toho niren oho siyag 
ane tul peruk lamuhup tohon ulug 
wirimangge imbibag. 

"It welatfahon winonen usane turuk 
latfag hag toho hiren oho ari turuk 
lamuhup fug. It fahet haharoho 
imbibahon tu imin, "Ap arimano suburu 
men ik men nul ulug hur atfareg 
nenehiyeg toho welahe ulug yunggultul 
ulug in atuk latfag." 

8Iren pabi-pabi ane turuk latfag hag 
toho niren oho ari turuk lamuhuk fug. 
Iren turuk latfag ane ari famen hup 
misihim ap teng-teng angge (dua puluh 
tiga ribu orang) waroho lin ibag. 

9It winonen Allah wal haruk latfag 
hag toho niren oho Kristus wal haruk 
lamuhuk fug, iren turuk latfag ane ari 
fahet pisanggowen fato eneptukmu 
waroho lin uruk latfag. 

10 It winonen enele siyag toho uruk 
lit Allah abug uruk latfag hag toho 
hiren oho Allah abug uruk lamuhup 

fug. Iren turuk latfag ane ari fahet 
Allahn amingmingangge unusimihin ulug 
monde fibahon inowen ouk unubam 
imbibagma waroho lin ibag. 

ll Thi ane obog toho aru nit fahet 
wirimangge it unubam atfagma nit 
nonoluk toho welamag ulug haharoho 
imbibag. Nit ketiya welaheyon te obog 
aruhu sambil horog toho welaheyon 
fahet haharoho imbibag. 

12 An nine roho unduhuk lahi peruk 
ahun ino mako wambuhu rohon inggareg 
indiyen fano roho kahaleg laruhu. 

13 Wal hisarukmu ketiya haruk lahebon 
ari ap inine elehap tuk fuhon seyon 
inowen eneg wal hisaruk. Allahn ibag 
ane pisan isa fug teg, hit hunumbahalug 
hinine elehap turuk lit wal hisahu fug. 
Mun ane man ane fam wal hisarukmu 
Aren hondoko wilip heneptukmu hit 
henemuwen senebuk teg lamuhup. 

14 Nori, anden nindi henesug lahiyon 
arimanowen usane turukon yanggaloho 
wili feseruk lamuhup. 

15 Anden uruk lahi ane ari inindi 
anggat teg lit werehon arimano unubam 
uruk lahi. Anden uruk lahi ane fahet 
hininggareg wenggel haruk latihip. 

161k kubag fanowon seneg lit Allah 
Ninikni ulug sembahyang uruk lit naruk 
lahema Kristus amep men mangno atuk 
lahe fug? Suburu kuroho naruk laheyon 
ari Kristus ebe men mangno atuk lahe 
fug? 

17 Suburu misig weregma nit anggolo 
welahe angge famen nit obog toho 
suburu misig ino famen kuroho naruk lit 
nenebe misig atuk lahe. 

18 Israel inap Kristus apma wereg 
elehon yer esemek: Usa ambohom naruk 
inap arimano wam ino naruk lit usa ibam 
ino apma wereg eleg ano? 

19 Anden ihi ane tu nungge fahet ihi? 
Usa ambohom unu ino fahet usa ulug 
uruk lahi ano? Usa sum fahet usa ulug 
uruk lahi ano? 

20 Fleg-o nori. Anden uruk lahiyon 
aru usane turuk inap arimanowen 
mungguwat siyahon fam eneg turuk lit 
Allah wel turuk eleg. Hiren mungguwat 
siyahon men mangno roho welahebon 
ari fahet an nirim peruk lahi. 

21 Nonowe amep naruk lit mungguwat 
siyahon amep na fug teg lahep. Nonowe 
ahaluwe naruk lit mungguwat siyahon 
ahaluwe na fug teg lahep. 

22 Hiren Allah undama olokap tul peruk 
lahep? Nit ninine anggolo, At ine eleg 
peruk lahep? 

23 "Mun ane man ane tuk teg lahe," 
peruk lahep angge famen mun ane man 
ane turuk lit fano am fug teg. "Mun ane 
man ane tuk teg lahe," peruk lahep 
angge famen mun ane man ane turuk lit 
ineyap tuk fug teg. 

24 Hit hininggareg henehiyeg toho 
welamul ulug yami ruk fug anggeyen 
nonori winon eneg enehiyeg toho 
welamag ulug yami ruruk lamuhup. 

25 Wam pasarma onggo paltul ulug 
imbik kurukon arimano usa ulug hinindi 
angginen umung-umung am fug angge 
naruk lamuhup. 

26 Ari fahet haharoho imbibahon tu, 
"Kinang men mun angge man angge 
kinangma werehon obog toho men 
Ninikni Allahn eneg ngi reg." 

27 Ap wene holtuk eleg ahunen seni 
osoho felug hit wol heneptukmu lul peruk 
lamuhup halug lahupteg mun angge man 
angge hit fahet eseruhu angge usa ulug 
hinindi angginen umung-umung am fug 
angge saplangge naruk lamuhup. 

28 Ap misihen, "Tu usa ambohom," 
ulug hiyag hisaruk halug na fug. At indi 
anggin aruhu rohon nahup fug. 

29 Anden uruk lahi ane aru hit 
hininggareg hinindi anggin amag ulug 
hiyag hisaruk lahi fug, ap winonen yet 
hisahupteg inindi anggin amuhup tohon 
ulug na fug uruk lahi. Anden uruk lahi 
ane fahet ap ekeyen kapal niyaruk lit, 
"Tuk hag teg lahi ane ari ap winon indi 
anggin aruhu rohon ulug nungge fahet 
embesemin? 

30 Anden naruk angge fahet Allah fam 
sembahyang ulug ninggi ha reg angge 
famen ap winonen sembahyang uruk 
lahiyon fahet usa angge aru namihin 
ulug pet nabuk teg?" ari ulug an nubam 
kapal niyaruk. 

31 Ari ulug an nubam kapal niyarukmu 
anden hebeloho hiyag isaruk lit: Suburu 
men ik men naruk lir ano mun ane man 
ane turuk lir ano Allah eneg wel turuk 
lamuhup. 

32 Yahudi inap men Yunani inap men 
wene holtuk inap arimano inindi anggin 
atuk lit siyag amuhup tohon hiren ari tuk 
fug. 

33 Anden oho ap obog toho inindi 
fanowap enepmin ulug likiya hupmu 
yami ruruk lahi. Yami ruruk lahiyon ari 
ap anggolowen wene holuhupmu Allahn 
fanowap enebuhuwen ninggareg fahet 
yami ruk fug anggeyen ap winonen 
tohon palimu welaruhu ulug yami ruruk 
lahi. 

1 1 1 An Kristus ombolim laruk lahi 

hag toho hir oho an nombolim 
laruk lamuhup. 

2 Anden wene hiyag hisaruk latikik ane 
fahet hiren honoluk toho wereg lit hikit 
toho turuk lahepma anden fano peruk lit 
wel heneptuk lahi. 

3 Honoluk toho welamuhup ulug alem 
misig tu hiyag hisamin: Hit ap wal taneg 
arimano Hinikni Kristus weregma hiyap 
wal taneg fahet iniknisi re enehunsi 
weregma Kristus Ikni oho Allah wereg. 

4 Ap obog toho ununggul asum teg 
lit sembahyang men wene men hiyag 
isarukon ariyen inggareg unggul siyahap 
turuk. 

5 Hiyap obog toho sum ununggulmu 
yanggulig eleg angge sembahyang 
men wene men hiyag isarukon ariyen 
ininggareg ununggul siyahap turuk. 

Ari roho turuk hiyap ino hiyap onoruk 
palehon hag toho wereg. 

6 Hiyap ekeyen sum unggulmu 
yangguluk fug angge laruk halug at ino 
oruk kong telepma fano. Oruk kong teg 
lit larukon fahet inggali ruruken sum 
unggulmu yangguloho larukmu fano. 

7 Allah lehoma wereg lit An nahuhe 
hag toho welamag ulug ap wal tibagma 
aben ununggul asum wan tuk fug angge 
larukmu fano. Hiyap werehon enehunsi 
enehuhe hag toho welamag ulug Allahn 
wal tibag. 

8 Ap hiyap famen wereg atfag fug, hiyap 
eneg te ap famen wereg atfag. 

9 Allahn te aben hiyap let turuk lamag 
ulug wal tibag fug, hiyaben ap let turuk 
lamag ulug wal tibag. 

10 Hiyaben tuk teg ane eneg turuk lahe 
ulug malaikat fahet sum enehangge 
ununggulmu yangguloho welamag. 

11 Nonowe Yesus fam wenggel harukon 
arimanowen uheyen namu wirik toho 
welahi uk fug teg, ahunen oho namu 
wirik toho welahi uk fug teg. 

1? Hiyap ap famen wereg atfag hag 
toho ap hiyap famen indag atuk. Ari hag 

toho it arimano Allah famen eneg wereg 
atfag. 

13 Hininggareg wenggel hemek: 
Hiyaben Allah fam sembahyang uruk 
lit sum unggulmu yangguluk fug angge 
weregma fano peruk lahep? 

14 Ap oruk yaron kong tuk fug angge 
wereg halug siyahon apma welahi ulug 
inggali hawag. Ihi ane ari mun angge 
man angge kinangma werehon hiren yet 
haruk lahepma seleg atuk eleg? 

15 Hiyap onoruk yat toho werehon 
arimano fahet hiren yer isalug wel 
eneptuk lahep fug? Oruken unggul hililip 
tukag ulug 0g isibag fug? 

16 Ap ekeyen suwahal imin peruk halug 
nit men Allah wene holtuk inap menen 
suwahal ul fug peruk lahe ane ari at oluk 
amag. 

17 Hiren alem eke hag eke hag turuk 
lahebon fahet anden komo heneptuk lit 
wel heneptuk lahi fug. Hit palu ruruk lit 
wene uruk lahep ambehen alem fanowon 
emberuk lahep fugmu siyahon eneg 
hunubam waharuk. 

18 Hit wene holtuk inap hag toho 
palu ruruk lahep angge famen henebe 
minggiroho welahebon ari fahet atam 

holtikik. Holtikikon ari tem toho urusa 
peruk lahi. 

19 Hit minggiroho welahebon ari fahet 
hinindi wirik toho wereg ano ulug wal 
hisahuwon fahet fano peruk lahi. 

20 Hit palu ruruk lahebon ari Yesus ebe 
men Amep men fano roho nul ulug palu 
ruruk lahep fug. 

21 Ahaluwe nul ulug palu ruruk lahebon 
arimanowen ap ekeyen asuburu anggolo 
nalug ahum ouken nenek turukmu ap 
eke suburu hinik toho wereg. 

22 Hit hinibam suburu men ik men 
naruk ambeg wal taneg wereg eleg? 
Allah umalikisi wene holtuk inap siyahap 
eneptuk lit enengge ininggikmu elehon 
ininggaliyap enebul peruk lahep? Ari 
fahet anden hit hunubam nungge ihi ha 
reg? Wel nenepmisi peruk lahep angge 
famen anden wel henebuk fug teg lahi. 

23 An noweyen hiyag nitisiyon anden 
hit tam hiyag hisaruk latikikon tu imin: 
Nonowe Yesus wabul ulug senetfag 
sambil ino o hup atfagma suburu wibag. 

24 Wibareg seneg lit sembahyang ibareg 
kut-kut Otsi og isaruk lit, "An nebe tu 
hit fahet og hisamin. An nubam wenggel 

Niyaruk lit aru hag toho turuk lamuhuben 
naruk lamuhup," ibag. 

25 Ari ibagma suburu nibagma ik 
kubag wibareg hinang isaruk lit, "Kubag 
aru wene keron werehen Allahn sali 
imbibahon hikit toho teko lawag ulug 
Namep inam atuk. Ik aru naruk sambil 
ino An wenggel Niyahuben naruk 
lamuhup," ibag. 

26 Suburu aru men ik kubag aru men 
naruk lit Nonowe Yesus nit fahet war 
atfag ulug ap hiyag isaruk lahep, we At 
fobik waruhu sambil eneg umbusuhup. 

27 Ap san Nonoweyen telep fug peruk 
ane turuk lit suburu men ik men naruk 
halug at inowen Nonowe ebe men Amep 
men unubam siyag ane turuk. 

28 Ari fahet hit ap misig-misig wal 
tanehen hit hininggareg hinindimu 
wenggel haruk lamuhupteg eneg suburu 
men ik men naruk lamuhup. 

29 Ap san Kristus ebe men mangno roho 
welahi ulug indimuwen wenggel ha fug 
anggeyen suburu men ik men naruk 
halug inggarehen alem siyahon ubam 
umbat taruk. 

30 Ari fahet ap hit sehelimuwon arimano 
inine elehon men ouk warukon men 
anggolo werehen winon war atusa. 

31 Nit nininggarehen ninindi wenggel 
haruk lalaman alem siyahon nunubam 
alep fug. 

32 Ninikni Allahn alem nunubam 
emberukon ariyen nit komo neneptuk. 
Ap kinangmon unubam alem werehon 
Aren kong tuhu sambil nit nunubam 
aruhu rohon ulug komo neneptuk. 

33 Nori, suburu men ik men nul ulug 
palu amuhup ambehen honori winon 
mangno isaruk lamuhup. 

34 Ap eke suburu obok toho wereg halug 
ibamen tam naruk lamag. Hininggarehen 
alem nunubam umbat tul ulug palu atuk 
lamuhup fug. Alem winon werehon an 
waruhuk sambil hal henebik waruhuk. 
1 2 1 Nori, Allah hime fanowon inowen 

nit og nisaruk angge hit honoluk 
teg lalep peruk lahi. 

2 Indam Allah unuk henepeleg toho 
weregma usangge ele uruk eleg 
angge arimanowen hininggik lisoho 
hunumbaharukmu hinindi wenggel ha 
fug angge welatikip. 

3 Ari roho welatikip hinap hiyag hisaruk 
lahiyon tu: Ap sa Allah hime fanowon 
ubam werehon inowen Yesus war amag 
ulug huluwap tuk fug teg. Ap sa Allah 
hime fanowon ubam wereg elehonen, 
"Yesus Nikni tem toho wereg," ulug fag 
toho uk fug teg. 

“Allah hime fanowon inowen nit og 
nisaruk angge eke hag eke hag wereg 
angge famen Allah hime fanowon ino we 
misig wereg. 

> Allah amingmingangge iniyabuk eke 
hag eke hag wereg angge famen Inikni 
Allah misig iyabuk eneg turuk. 

6 Allah umalikisiyen inine roho senetuk 
ane ari eke hag eke hag senetuk angge 
famen Allah misihen eneg ap inineyap 
eneptuk lit mun ane man ane turuk. 

7 Ap obog toho mangno roho wereg 
lit inine roho welamag ulug Allah hime 
fanowon inowen wal taneg eke hag eke 
hag og isaruk. 

8 Allah hime fanowon inowen ap misig 
fam hindimu fuki roho wenggel haruk 
ane hubam weregma ap hiyag isaruk 
laruhun ulug ubam emberuk. Hime 
fanowon misig inowen ap eke fam mun 
ane man ane alem holuk ane hubam 

weregma ap hiyag isaruk laruhun ulug 
ubam emberuk. 

9 Ap eke fam hime fanowon misig 
inowen tem toho wenggel haruk ane og 
utuk. Ap eke fam hime fanowon misig 
inowen ouk warukon hihir eneptuk ane 
hiyag utuk lit 

10 ap eke fam poholmonen turuk ane 
ubam emberuk. Ap eke fam fuluwap 
turuk ane ubam emberuk lit ap eke fam 
hime fanowon men siyahon men haltuk 
ane ubam emberuk. Ap eke fam ele alem 
haleg elehon uruk ane ubam emberuk lit 
ap eke fam ele ino hebeltuk ane ubam 
emberuk. 

11 Obog toho aru Allah hime fanowon 
misig ambi rohon inowen hiyag isaruk lit 
inggareg indiyen ap wal taneg eke hag 
eke hag hiyag isaruk. 

12 Ebe abir angge misig wereg angge 
famen inggik uyug wal taneg weregma 
inggik uyug arimanowet mangno roho 
ebe misig wereg hag toho Kristus wereg. 

13 Nit obog toho Yahudi ninap 
men Yunani ninap men ap 
enemingmingangge roho werehon 
men ap enemingmingangge roho 
wereg elehon men nenebe misig hag 

toho welamuhup ulug ikma pilap 
neneptusama Allah hime fanowon misig 
fam ahaluwe naruk lahe. 

14Inggik uyug hariya regma ebe tu 
wereg uk fug teg, inggik uyug abir angge 
weregma eneg ebe tu wereg uk teg. 

15 Uyug amuwen ele uruk lit, "An inggik 
welahi fureg ebe fam wilibig lahi fug," 
elep angge famen ebe fam tem toho 
wilibig eleg? 

16 Isanggo amuwen ele uruk lit, "An il 
welahi fureg ebe fam wilibig lahi fug," 
elep angge famen ebe fam tem toho 
wilibig eleg? 

17 Ebe obog toho il eneg welalepma 
nangginoho holtuk lalep? Ebe obog 
toho isanggo eneg lalepma nangginoho 
amben paltuk lalep? 

18 Ari fahet te Allah inggareg indiyen 
pibareg ebe fam wereg angge wal taneg 
imbibag. 

19 Ebe fam wereg angge we misig fam 
mangno relepma hahen ebe nungge 
welalep? 

20 Ebe fam wereg angge wal taneg 
anggolo weregma ebe we misig wereg. 
211] amuwen inggik fam ele uruk lit, 
"An hat elegma namu unduhuk lahi," uk 

fug teg. Unggul amuwen uyug fam ele 
uruk lit, "An hat elegma namu unduhuk 
lahi," uk fug teg. 

22 Ebe fam wereg angge misig mondabi 
ine elehon wereg peruk angge famen 
mondabi palimu weregma sehet tehon 
eneg wereg. 

23 Nunubam werehon fahet siyag 
angge peruk lahe angge famen lehoma 
emberuk lit wel turuk lahe. Nunubam 
werehon ininggali reg peruk angge 
famen ar oho alem eke fahet werehen 
palimuwap turuk lit wel turuk lahe. 

24 Nunubam wereg angge fahet 
fanowon wereg ulug wel tuk fug teg 
lahe. Ap unubam wereg angge aben 
siyag perukon Allahn ebe fam ahandip 
turuk lit palimuwap tibag. 

25 Palimuwap tibag angge ari amu- 
amu wereg angge famen it-it hili roho 
welamuhup fug ulug let-ler atuk lamuhup 
ulug mangnowap tibag. 

26 Ari hag toho ebe ubam werehon 
arimano misig ouk turuk halug ebe obog 
toho ouk atuk. Ebe ubam werehon misig 
palimu emberuk halug it obog toho 
enehiyeg haruk. 

27 Hit obog toho Kristus ebe weregma 
henebe wal taneg At inggik uyug hag 
toho welahep. 

28 Allah wene holtuk inap sehelimu ap 
winon in eneptisi. Inggik sehelet misig 
yonggo laruk lamuhup ulug mon eneptuk 
inap in eneptisi, pirenehon te fobik aruhu 
ane fahet hiyag isaruk inap, hinahanehon 
te milal eneptuk inap in eneptisi. In 
eneptisiyon arimano winonen inine roho 
turuk lamuhup, winonen ap ouk warukon 
hihir eneptuk lamuhup, winonen ap ler 
eneptuk lamuhup, winonen fer enesug 
lamuhup, winonen enele alem haleg eleg 
toho uruk lamuhup ulug in eneptisi. 

29 It obog toho werehon arimano mon 
eneptuk inap eneg wereg ano? Fobik 
teko lahu ane onoluk inap eneg wereg 
ano? Milal eneptuk inap eneg wereg ano? 
It obog toho inine roho turuk lamuhup 
ulug Allahn unubam emberisi? 

30 Ap hihir eneptuk ane men ele alem 
haleg elehon uruk ane men ele ino 
hebeltuk ane men turuk lamuhup ulug it 
obog toho unubam emberisi? 

31 Allah hime fanowon inowen nit 
anggolo og nisaruk angge famen we 
palimu werehon eneg yami ruruk 

lamuhup. Funggalem mondabi fanowon 
misig hiyag hisamin. 

1 3 1 Wene hiyag isaruk lit ap enele 

inine roho uruk hag toho uruk 
lahi angge famen ap nindi isa fug angge 
welaruhuk halug pinggong selelem turuk 
hag toho uruk laruhuk. Malaikat ele ine 
roho uruk hag toho hiyag isaruk lahi 
angge famen ap nindi isa fug angge 
welaruhuk halug waruk ele siyahon hag 
toho uruk laruhuk. 

2 Mapmumu werehon obog toho noluk 
teg lit fobik teko lahu ane hiyag isaruk 
lahi angge famen ap nindi isa fug angge 
welaruhuk halug an siyahon hag toho 
welaruhuk. Allah fam wenggel haruk lit 
tom eke fam, "In atmihinteg hik toho 
lag," uk teg lahi angge famen ap nindi 
isa fug angge welaruhuk halug yuhun 
angge noluk welaruhuk. 

3 Anden angge obog toho ap enengge 
elehon og isaruk lahi angge famen aben 
nebe waroho indokma hik niyahupmu 
fano nuwatuk puhuk angge famen ap 
nindi isa fug angge welaruhuk halug 
Allahn onggo og nuruhu fug. 

4Ap indi enesug ane ariyen indi hondo 
reberuk lit ubabut fano roho wereg. At 


1 KORINTUS 13.5 -9 60 


ino ahummu siyag am fug anggeyen 
hemet turuk lit awelwel tubat taruk eleg. 

>At ino inggareg fahet wenggel ha fug 
anggeyen ap winon oho ininggaliyap 
eneptuk eleg. At ino suwahal uk fug 
anggeyen ubam aben siyag ane turukon 
fahet undama het toho foroho lam fug 
angge wereg. 

5 At inowen siyag ane turukon fahet 
nirim peruk lit fano ane turukon fahet 
nahiyeg peruk. 

7 Aben siyag ane tirikim fano ane tirikim 
at inowen hondo rebeseruk. Siyag ane 
urukon fano ane urukon fahet tem toho 
eneg peruk. Siyag ane turukon fano ane 
turukon fano aruhu ulug indi se roho 
wereg. Siyag ane tirikim fano ane tirikim 
indi imbik wamburuk. 

8 Fobik teko lahu ane fahet hiyag 
isarukon men enele alem haloho uk fug 
angge urukon men mun ane man ane 
alem onolukon men eleg aruhu angge 
famen ap indi enesug ane ari eneg 
mondabi eleg aruhu fug. 

? Mun ane man ane ondomi eneg 
nonoluk angge famen alem nenepeleg. 
Fobik teko lahu ane fahet ondomi fil 

hiyag isaruk lahe angge famen alem 
nenepeleg. 

10 Alem ino inam atuk halug ondomi fil 
nonolukon ino mondabi eleg aruhu. 

11 An nebe totma wereg lit malik 
toronen uruk hag toho nele uruk latikik, 
malik toronen wenggeltuk hag toho 
nindimu ebet harikik, malik toronen 
wenggeltuk hag toho wenggel harikik. 
Ketiya ninggareg su atikikteg totma 
wenggel haruk latikik ane embeserikik. 

1? Ketiya ik il kul tegma nonorohole 
siyag toho yet haruk lahe angge famen 
fobik ik il wirik atukmu yet haruk hag 
toho nonorohole ambimu weregma 
yet haruk lamuhuk. Ketiya mapmumu 
weregma yet haruk hag toho tot-tot 
yet haruk lahe angge famen fobik inam 
aruhumu Allahn an nebe yet niyaruk hag 
toho At ebe abir angge yet hahuk. 

13Thiyon ari hag toho alem hinahan 
eneg welamuhup: Ninindi fam Allah 
wenggel haruk ane ari men, fano aruhu 
ulug ninindi se roho wereg ane ari 
men, ap ninindi enesug ane ari men 
welamuhup angge famen ap inindi 
enesug ane ari eneg mondabi palimu 
wereg. 

14 1 Ap hinindi enesug ane mutug 
laruk lit Allah hime fanowon 
inowen nit og nisaruk angge yami ruruk 
lamuhup. Fobik teko lahu ane ap hiyag 
isa reg lamuhuben atam yami ruruk 
lamuhup. 

2 Ele alem haloho uk fug angge uruk 
ahun inowen ap unubam ele uruk eleg, 
Allah ubam ele uruk. Ap unubam imin 
peruk angge famen ap misihen oho 
holuk fug teg, Allahn eneg holtuk. Allah 
hime fanowon inowen at hiyag utukmu 
alem hirako werehon eneg uruk. 

3 Fobik teko lahu ane ap hiyag isaruk 
ahun inowen ap unubam urukmu iren ele 
holtuk. Aren ap komo enebeheg inineyap 
enebeheg turukmu inindi se atuk. 

4 Ele alem haleg eleg angge uruk ahun 
inowen inggareg fahet eneg ineyap 
taruk, fobik teko lahu ane ap hiyag 
isaruk ahunen ap winon wene holtuk 
inap inineyap eneptuk. 

> Hit obog tohowen henele alem haleg 
eleg angge uk teg lalepma fano peruk 
lahi angge famen hit obog tohowen 
fobik teko lahu ane ap hiyag isa reg 
lalepma mondabi fano anggolo pelereg 
nahiyeg hele. Enele alem haleg elehon 

uruk ane apma reg, fobik teko lahu ane 
hiyag isarukon palimu reg. Enele alem 
haleg elehon hebeltukmu eneg pikit toho 
holtuk lit wene holtuk inap inindi wirik 
aruhu. 

6 Nori, an hit henembeg walereg nele 
alem haleg elehon eleman halug hiren 
holtep ano? Mapmu reg lit werehon 
Allahn inamap nutuk lit nolukap tirisi 
ane men fobik teko lahu ane men hiyag 
hesele fugmu henelong alep fug. 

7 Ari hag toho aben foroho angge ele 
uruk angge famen ahime eleg angge 
pinggong men puhuli men fam aben 
wirim tuk teg. Pinggong men puhuli 
men enele amu-amu elep fugmu aben 
tu pinggong ele, tu puhuli ele ulug 
nangginoho onoluk alep? 

8 Waruk ap wol eneptuk angge ele siyag 
turuk halug ap san tog abul ulug sehen 
inggila saloho sing wan toho tug tebelug 
welam teg? 

9 Hit henele alem haleg eleg angge uruk 
lit ari hag toho turuk lahep. Henele seleg 
toho uruk lahep fugmu nangginoho ap 
winonen henele holtuk lit onoluk aruhu? 
Hiren henele uruk lahebon saplangge 

uruk lahepma homhomowen walug 
laruk. 

10 Kinang atogman atogma ap enele 
urukon anggolo eke hag eke hag wereg 
angge famen misig oho aben alem haluk 
fug tohon wereg eleg. 

11 Anden ele urukon ino fahet an 
napelehen alem haluk fug teg lahi halug 
anden at ino ele holuk fug tehen at 
amuwen ele yig tawag ulug embeselug 
namu welahimu ar oho amu wereg. 

1? Ari hag toho hit welahebonen oho 
turuk lamuhup: Allah hime fanowon 
inowen mun ane man ane og nisahu 
angge yami ruruk lahep. Aren og nisahu 
ulug yami ruruk lahebon arimano fam 
wene holtuk inap komo eneptuk lit 
inineyap eneptuk lamuhup. Inineyap 
eneptuk lamuhupmu hit sehelimu oho 
eleg angge welaruhu fug. 

13 Ap san ele alem haleg eleg angge 
uruk halug ele hebeloho uruk ane fahet 
heng turuk lit sembahyang uruk laruhu. 

14 Anden sembahyang uruk lit nele alem 
haleg elehon uruk lahi halug nindimu 
fuki roho wenggel haruk lahi fugmu 
nahimeyen eneg ele uruk. 

15 Ari roho werehen nungge ane turuk 
laruhuk? Anden sembahyang uruk lit 
nahimeyen oho urukmu nindiyen oho 
tem toho wenggel halug uruk laruhuk. 
Allah sini yunggultuk lit nahimeyen oho 
urukmu nindiyen oho wenggel halug sini 
uruk laruhuk. 

16 Haren sembahyang urukmu 
hahimeyen eneg uruk halug ap holtukon 
arimanowen hat sembahyang urukon 
fahet tem toho ulug nangginoho "Amin" 
uhup? Uhun ane ari ap arimanowen hol 
ha fug anggeyen nangginoho "Amin" uk 
teg? 

17 Haren sembahyang uruk lahenon 
fano roho Allah wel turuk lahen angge 
famen ap winon inineyap eneptuk lahen 
fug. 

18 Hit obog toho henele alem haleg 
elehon fam tot uruk lahepma anden 
anggolo roho uruk nahun welahi ulug 
Nikni Allah wel turuk lahi. 

19 Nele alem haleg elehon anggolo roho 
uruk nahun welahi angge famen wene 
holtuk inap palu roho wereg ambehen it 
wenggel hawag ulug nele alem fuwaben 
aben holtuk lit wenggel ha rehon eneg 
urukon fano peruk lahi. Enele alem haleg 

elehon teng-teng angge yat anggolo 
roho urukon fahet siyag peruk lahi. 

20 Nori, hinindimu wenggel haruk lit 
malik toronen wenggeltuk hag toho 
wenggeltuk lamuhup fug. Siyag ane 
turukon fahet malik toronen siyag 
ane tuk fug angge wereg hag toho 
welamuhup. Hinindi wenggel haruk ane 
fahet ap suwonen wenggeltuk hag toho 
wenggeltuk lamuhup. 

21 Wene atamon fam haharoho 
imbibahon tu, "Allahn ele uruk lit, 'O 
pumbuk aru inap fam hiyag isawag 
ulug ap winon enele enemu uruk inap 
unubam Nele emberuk lahi. Ap pohonen 
enembilik fam hiyag isawag ulug mon 
eneptuk lahi angge famen iren An nele 
holtuk eleg,' ulug Allahn ele uruk." 

22 Ele alem haleg elehon uruk ane ari 
ap wene onoluk inap fahet fug, enepeleg 
inap fahet enehangge Allahn emberisi. 
Fobik teko lahuwon fahet hiyag isaruk 
ane ap wene enepeleg inap fahet fug, 
onoluk inap fahet enehangge emberisi. 

23 Allah wene onoluk inap palu roho 
wereg lit obog toho enele alem haleg 
eleg angge urukmu ap selmon Allah fam 
wenggel haruk eleg inap kik waharuk 

lit hit fahet nenek turuk lahep ano ulug 
unubam uk fug teg? 

24 Hit obog toho fobik teko lahuwon 
fahet urukmu ap keron Allah fam 
wenggel haruk eleg ahun kik waruhureg 
holeg lit tem toho uruk puk fug teg? 
Siyag ane ubam werehon hiren fag turuk 
halug 

25 indimu hirako werehon ari inam 
aruhu. Inam aruhumu at inowen 
elenggen fam hur atuk lit, "Allah tem 
toho hit sehelimu wereg," uruk lit Allah 
wel turuk laruhu. 

26 Nori, ari fahet ketiya nangginoho 
turuk lamuhuk? Hiren wene ul ulug 
palu roho wereg lit henebe wal tanehen 
wene uruk lit ap misihen Mazmur wene 
urukmu winonen komo eneptuk ane, 
winonen Allahn ele ubam emberisi ane, 
winonen ele alem haleg elehon uruk 
ane, winonen ele ino hebeltuk ane uruk 
lamuhubon obog toho ari honori inineyap 
enebul ulug uruk lamuhup. 

27 Enele alem haleg elehon uruk halug 
ap pirenen ano enebe anggolo halug 
hinahanen eneg enebe misig-misig wal 
tanehen urukmu enele hebeltuk ahun 
eke welaruhu. 

28 Hebeltuk ahun eleg halug wene 
holtuk inap palu roho wereg ambehen it 
arimano enele eleg angge welamuhup, 
enemu wereg lit eneg Allah amuwen 
eneg holukag ulug uruk lamuhup. 

29 Fobik teko lahu ane fahet hiyag isaruk 
inap piren hinahan eneg it sehelimu in 
atug hiyag isarukmu it winonen aluwar 
isaruk lit enele atog hol haruk lamuhup. 

30 Ap misig heriyeg lit werehon ino 
fam Allahn ari-ari imihin ulug Ele ubam 
emberuk halug at ino in aruhureg hiyag 
isarukmu ap atam hiyag isarukon ino ele 
eleg angge welaruhu. 

31 Hit obog toho wal taneg misig- 
misihen wene hiyag isarukmu hit hinindi 
obog toho anggar atuk lit hinine aruhu. 

32 Allahn fulu ane turukon og isarukmu 
it og isaruk inap arimanowen enemu ane 
uk fug teg. 

33 Ap misihen ele lahaptuk halug it 
winonen enele pulung-palang urukon 
Allahn irim teg lit wereg, hit honori men 
mangno roho welamuhubon ari eneg 
fano peruk lit wereg. 

340 pumbuk obog toho wene holtuk 
inap hiyag isaruk lahimu wereg hag toho 
hir oho wene ul ulug palu roho weregma 

hiyaben enele eleg angge welamuhup. 
It hiyap arimano unubam wene hiyag 

nisalihiben in amek uk fug teg. Musa 

wene fam haharoho wereg hag toho it 
apma heriyeg lit welamuhup. 

35 Iren alem eke fahet ap unubam 
kapal usul peruk halug inibam lahupteg 
enehunsi fam kapal isaruk lamuhup. Ap 
wene fahet palu roho wereg ambehen 
hiyaben enele anggolo roho uk fug teg. 

36 Wene hiyag isaruk ane ari hit Korintus 
hinap wereg ambehen alem wilip atisi 
ano? Hit wereg ambeg eneg wene ino 
waharisi ano? 

37 Ap ekeyen Allah hime fanowon 
inowen hiyag nutukmu fobik teko lahu 
ane fahet noluk teg lahi peruk ahun 
inowen fuki roho wenggel haruk halug 
an nubam Ninikni Allahn hiyag nutuk ane 
haharoho emberuk lahiyon at ino indi 
anggar atuk lit oluk atuk. 

38 Anden haharoho emberuk lahi ane 
fahet indi anggar atuk eleg halug hiren 
oho at fahet hinindi wenggel ha fug. 

39 Nori, ari fahet fobik teko lahu ane 
nonoluk amag ulug yami ruruk lit enele 
alem haleg elehon uruk inap men hili ruk 
fug. 

40 Mun angge man angge fahet henele 
fano roho uruk lit tul peruk ane hikit 
toho turuk lamuhup. 

1 5 1 Nori, wene fanowon anden hiyag 

hisarikikmu hiren holtikibon ino 
fam hinine roho unduhuk lahebon ari 
fahet ketiya nin honolukap henepmin. 

2 Wene ari hininggik kobog isa 
fug anggeyen hinine roho senetuk 
lamuhupmu anden hiyag hisarikikon ino 
hag toho wene ino fam mondabi fano 
amuhup. Alem elegman amu ane fahet 
wenggel helep halug mondabi siyag alep. 

3Wene palimu werehon an hiyag 
nutusama ninggikmu atisi hag toho hir 
oho hininggikmu amag ulug anden hiyag 
hisarikik. Ihi ane aru atam haharoho 
imbibahon hikit toho Kristus ino siyag 
ane niren turukon fahet war atfag. 

4Atam haharoho imbibahon hikit 
toho kinangma sale fisibagma inggik 
hinahaneg angge Olukap tibag. 

5 Olukap tibagma Kefas iline atam inam 
atfareg fobik Otsi nisanggowen iniline 
inam atfag. 

It iniline inam atfareg Otsi winon 
teng-teng angge (lima ratus) palu roho 
weregma iniline inam atfag. It iniline 


1 KORINTUS 15.7-11 71 


inam atfag inap arimano ketiya obog 
toho onoluk weregma we tor angge eneg 
war atusa. 

7 Ariyen nin fobik Yakobus iline inam 
atfareg fobik wene fahet mon enepfag 
inap arimano iniline oho inam atfag. 

8 Fobik fotog-fotogma an malik uwan 
angge indag atukon hag toho weregma 
an niline inam atisi. 

9 Anden Allah umalikisi wene holtuk 
inap unusimin ulug mug eneplug laruk 
latikikon fahet it wene fahet mon 
enepfag inap arimano palimu weregma 
an siyahon it enepma welahi. 

10 Allahn an fahet Indi niyarisimu an 
welahiyon ari hag toho ketiya oho an 
welahi. An Allahn indi niyarisireg og 
nitisiyon ari saplangge og nitisi fug, 
hebeloho anden yabuk wituk lit nine 
roho wituk lahimu it winon obog toho 
arimanowen witukon men ambi reg eleg. 
Yabuk wituk lahiyon ari an namu wituk 
lahi fug, Allahn an fahet Indi niyarisireg 
nineyap naptisimu wituk lahi. 

11 Ari fahet iret andet hiyag hisaruk 
lahema hiren oho holtuk lit hinindi 
wenggel haruk lahep. 

12 Niren Kristus ap warehon wereg 
ambehen Allahn Olukap tibag ulug hiyag 
hisaruk laheman hit winonen te ap 
warehon fobik onoluk amuhup fug uruk 
lahep ane ari nangginoho uruk lahep? 

13 Ap warehon onoluk amuhup fug 
halug Kristus oho Oluk atfag fug. 

14 Allahn Kristus olukap telep fugmu 
niren wene hiyag hisaruk laheyon oho 
saplangge uruk lalaman hahen hiren 
hinindi wenggel haruk lahebon oho 
saplangge wenggel haruk lalep. 

15 Niren Kristus fahet Allahn Olukap 
tibag uruk laheyon Olukap telep fugmu 
hahen hiren enele si uruk pelep. Ap 
warehon oho tem toho onoluk amuhup 
fug halug Allah olohotman oho niren si 
ane uruk lala. 

16 Tem toho Allahn ap warehon onolukap 
enebuhu fug halug Kristus oho Olukap 
tibag fug. 

17 Kristus oho Allahn Olukap telep fug 
halug hit hinindimu saplangge wenggel 
haruk lalebon ari fam siyahon sehelimu 
hit welalep. 

18 Ari hag toho Kristus fam wenggel 
haruk inap tam war atuson arimano oho 
mondabi siyag alep. 


1 KORINTUS 15.19-24 73 


19 Nit ketiya nonoluk welahe li ariya 
eneg Kristus inowen fanowap nenebuhu 
ulug wenggel haruk lamuhuk halug nit ap 
kinangmon enepma wereg lit ninilaheg 
toho welamuhuk. 

20 Ari reg angge famen Kristus ino ap 
warehon wereg ambehen Allahn Olukap 
tibag ane ari ap war atuson arimano 
Onowe wandabon amag ulug atam 
Olukap tibag. 

21 Ap misihen tibahon famen ap 
kinangmon war atuk ane inam atfag 
hag toho ketiya oho ap misihen tibahon 
famen ap war atuson onoluk amuhup. 

22 Ap obog toho Adam men sebe roho 
weregma war atuk hag toho ap obog 
toho Kristus men mangno roho werehon 
ariyen onoluk amuhup. 

23 Ap wal taneg atam waharukon 
fobik waharukon hikit toho onolukap 
enebuhu: Kristus ino wandabon hag toho 
weregma At waruhu sambil At ngi roho 
welamuhubon arimano pulmuwon hag 
toho welamuhup. 

24 Fobik mun angge man angge obog 
toho teko lahu. Kinangman palimu 
welahe perukon men ninine roho 
seneg lahe perukon men enele palimu 

werehon men obog toho arimano siyahap 
enebuhureg Aren inggikmu senehon Ikni 
Allah og Uruhu. 

25 At ino Onowe wereg lit poholet 
kinanget Aren eneg seneg lit weregma At 
men seli roho werehon Allahn Uyug alma 
umbusuhu sambil eneg Inggik kobog 
isahu. 

26 War atuk ane ino men Allah men seli 
roho werehon ino obog aruhu sambil 
Allahn elehap tuhu. 

27 Mun angge man angge Allahn Kristus 
uyug alma emberisi. "Mun angge man 
angge Allahn uyug alma emberisi," ulug 
hahareg lit werehon ariyen Allahn mun 
angge man angge Kristus uyug alma 
emberisi Ahun inggareg At uyug alma 
atisi fug ane ari seleg teg. 

28 Mun angge man angge Kristus apma 
emberisi halug At amloho yuhon wereg 
angge re Inggarehen Ikni apmayap tahu. 
Mun angge man angge An nuyug alma 
emberisi ulug Ninggareg oho At apma 
welaruhuk puhumu mun angge man 
angge alem Allah fam weregma Aren 
senetuk laruhu. 

29 Ihi ane aru ambi reg eleg halug ap 
winonen ap war atuson unubalma ikma 

wamburukon arimano nungge fahet 
ikma wamburuk? Ap war atuson tem 
toho onoluk amuhup fug halug nungge 
fahet ap war atukon ubalmangge ikma 
wambila peruk? 

30 Nir oho nungge fahet likiya hupmu 
war amuhuk ulug nenemelmel toho 
welahe? 

31 Nori, likiya hupmu an nuwabuk hag 
ane turukmu welahi. Welahi angge famen 
hiren Nonowe Yesus Kristus fam tem 
toho wenggel haruk lahepma nindimu 
nahiyeg haruk lit fano nuwabukag peruk 
lahi. 

320 Efesusen olomene olokonen 
nuwabuk oho turukmu yik aptuk lit 
unusimin ulug tirikik. Tirikik ane ari ap 
kinangmonen peruk ane fam tirikik halug 
nalong aruhuk ulug uruk lahi fug. Ap war 
atuson onoluk amuhup fug halug aben 
uruk ane hikit toho peruk lamul, "Nori, 
nir oho sono war amuhukon horog tehen 
suburu men ik men naruk lit nenehiyeg 
toho welamulen maniyek." 

33 Enele si uruk inaben hinindi ninap 
henebuhup tohon enele holuk fug. 
Ket-ker ane turuk inap men hininggik 

ahandip toho welamuhup halug fano ane 
hunubam werehon siyag aruhu. 

34 Siyag ane turuk lahebon ari 
embeselug hinil wirik toho wereg lit siyag 
ane nin eke tuk fug. Hit winon Allah 
henepeleg toho welahepma anden komo 
heneptuk lahiyon ari fam hininggali 
homok. 

35 "Ap war atuson nangginoho nin 
onoluk amuhup? Enebe nin nanggin 
amuhupteg suhuloho wamuhup?" ulug 
ap winonen an kapal niyahup lit teg. 

36 Nare, hat hindi sohu reg lahen 
hahun hubam nele imin. Nare, haren 
mun angge man angge yabukmu yatuk 
lahenon ari ahap selmon filik tulug eneg 
anggen undamon fam fahaltuk. 

37 Anggen yabukmu yatuk lahenon 
ari ebe wereg am fugmen nin fiyaloho 
nahuk ulug yatuk lahen fug. Anggen 
yatuk lahenon arimano ahap embeselug 
tu ei ulug sinali anggen men anggen 
winon oho yatuk lahen. 

38 Allahn wilip amag perukon hikit 
toho eneg wilip atuk: Anggen wal taneg 
werehon arimano ebe oho wal taneg og 
isaruk. 

39 Ari hag toho ununu wereg angge 
arimano ambi reg eleg. Ap unu men wam 
unu men ambi reg elegma suwe unu 
men tamahu unu men ambi reg eleg. 

40 Poholma wereg angge oho kinangma 
wereg angge oho amu-amu wereg. 
Poholma umbagpag turukon kinangma 
umbagpag turukon amu-amu wereg. 

41 Mo asinandi winon, pikalem asinandi 
winon, suhal asinandi oho winon, suhal 
oho asinandi wal taneg wereg. 

42 Ap war atuson onoluk amuhup ane 
ihiyon ari hag toho aruhu. Niren yatuk 
lahe angge arimano filik turuk angge 
famen Allahn olukap tuhumu filik tuhu 
fug. 

43 Niren yatuk angge arimano mondabi 
apma aruhu angge famen Allahn olukap 
tuhumu mondabi palimu aruhu. Niren 
yatuk angge arimano ine eleg aruhu 
angge famen Allahn olukap tuhumu ine 
anggolo aruhu. 

44 Niren yatuk laheyon aruma ebe 
ilamna werehon yatuk lahe angge 
famen Allahn olukap tuhuwon ino ebe 
mondabi oluk welaruhuwon olukap tuhu. 
Ebe ilamna werehon wereg halug ebe 
mondabi welaruhuwon oho wereg. 

45 Ihi ane ari fahet haharoho imbibahon 
tu wereg: Ap atamon Adam ino fam 
hime kilapfagma oluk atfag angge famen 
Adam fobikon ino Allah hime fanowon ap 
onolukap eneptukon ino atfag. 

46 Atam watfahon ari mondabi werehon 
watfag fug, we ilamna werehon watfag. 
Fobik watfahon ari mondabi werehon 
watfag. 

47 Ap atamon ari we kinang famen 
werehap tibagma ubabut kinangmon hag 
toho welatfag. Ap fobikon ino pohol filen 
wambik watfag. 

48 Ap kinangmon arimano ap atamon 
kinang famen lalfahon ino ubabut fam 
eneg weregma ap poholmon arimano At 
pohol filen wambik watfahon ino Ubabut 
fam wereg. 

49 Ketiya kinangmon ahuhe welahereg 
fobik poholmon ahuhe amuhuk. 

50 Nori, anden hit hunubam iminon tu: 
Nenehap selmon tor angge oho Allah 
ibam kuk fug teg. Filik turuk angge nin 
atuk lit filik turuk eleg angge am fug teg. 

51 Map toho werehon anden tem toho 
hit hunubam fag timin: Nit obog toho 
war amuhuk fug angge famen pinggong 
ele obog-obohon uhu sambil ino ninil 

misihim lambog uhupmu obog toho nin 
amuhuk. Pinggong ino ele uhumu ap war 
atuson arimano onoluk atuk lit enehap 
siyag teg eleg angge in amuhupmu nit 
obog toho nin amuhuk. 

52 (15:51) 

53 Filik turuk angge werehon aru ubalma 
filik turuk eleg angge aruhu, war atuk 
angge werehon aru ubalma war atuk 
eleg angge aruhu. 

34 Filik turuk angge werehon aru ubalma 
filik turuk eleg angge aruhumu war atuk 
angge werehon aru ubalma war atuk 
eleg angge atuk lit teko lahu sambil ino 
Allahn tam ibag ane haharoho imbibahon 
aru hikir aruhu. "Allah palimu atuk lit 
war atuk ane elehap tehek. 

>> War atuk ane palimu welahi peruk 
lahenon kema welahen? Hayeg fam ap 
hak eneptuk lahi peruk lahenon kema 
welahen?" 

59 War atuk ane fahet ayehen hak 
eneptukon ino siyag ane turukon wereg. 
Siyag ane turukon ari Musa wene fam 
ine roho palimu wereg. 

57 Ine roho palimu wereg angge famen 
Nonowe Yesus Kristus inowen apmayap 

turuk lit At palimu atfagma Ninikni Allah 
wel turuk lahe. 

58 Nori, anden nindi henesug lahiyon ihi 
ane ari fahet yuk lagmag uk fug angge 
hinine roho unduhuk lit welamuhup. 
Likiya hupmu henesukun fano roho Allah 
iyabuk wituk lamuhup. Nonowe men 
mangno roho wereg lit lisag anggolo roho 
sat haruk lahebon ari saplangge turuk 
lahe fug ulug honoluk toho welamuhup. 
1 6 1 Wene holtuk inap fahet uang 

emberukon ari anden o Galatia 
wene holtuk inap werehon hiyag 
isarikikon ino hikit toho hiren turuk 
lamuhup. 

2 Wene uruk sambil hup wal-wal hit 
obog toho henebe wal-wal hininggikmu 
werehon hikit toho tot emberuk 
lamuhubon ari hinibam tug toho foroho 
lamuhup. An henembeg waruhukmu 
eneg andog tuhuk peruk lamuhup fug. 

3 An henembeg waruhukteg ap eke 
lalusa ulug suwesingga haharoho 
ininggikmu umbuhukteg hiren ap fano 
peruk lahebon itanowen uang emberikip 
angge o Yerusalem inap 0g isa lahuben 
monde fuhuk. 

4 An waruhukteg yet hahuk aneyen 
it men ambiyeg la reg halug an oho 
ambiyeg lahuk. 

3 An hit henembeg waruhukon ari 
o Makedonia lahukteg yuwag toho 
Makedonia welam fug angge pisan isalug 
waruhuk. 

6 An waruhukteg hit men o Korintus 
tot anggolo roho weregman sun li 
waharukon ino an oho hit min weregman 
waruhu halug hit men welaruhuk. 
Welaruhukteg an nindiyen o pumbuk 
ekema lamin puhuk halug funggalma 
hiren let nabuhup. 

7 Hup piren hinahan hit men welamuhuk 
peruk lahi fug, Nikniyen an let naptuk 
halug an hit men tot anunu roho 
welaruhuk peruk lahi. 

8 An o Efesus aru weregman Yahudi 
inaben seni humon esetug naruk sali ino 
horog atuk halug (Pentakosta) ari fam 
an la rehen henembeg waruhuk. 

9 0 tuma ngi inap wene holtuk eleg inap 
winon anggolo seli roho wereg angge 
famen Allahn sok hut naptisimu wene 
hiyag isaruk laruhuken tuma welaruhuk. 

10 Timotius ino hit henembeg waruhumu 
hiren at Paulus hag toho Allah wene 


1 KORINTUS 16.11-15 82 


hiyag nisaruk ahun wereg ulug let turuk 
lamuhupmu akol eleg toho hit sehelimu 
welaruhu. 

11 At apeleg ahun wereg ulug abug uruk 
lit apmayap tuk fug. An nambeg suhuloho 
fano waruhuwen hiren kebunggalma let 
tuhup. At men ori winon men ambiyeg 
nambeg wamuhup ulug anden it mangno 
eneptuk lahi. 

12 Nare Apolos ino nonori winon men hit 
henembeg pen isa lahun ulug anggolo 
hiyag itikik angge famen ketiya an lamin 
fug ulug pok atisi. Pok atisireg fobik 
aren lahuk puhu sambil ino hit pen hisa 
waruhu. 

13 Hinil wirik toho wereg lit hinindimu 
tem toho wenggel haruk lit hinine 
roho unduhuk lamuhup. Henekol toho 
welam fug angge henembong se roho 
welamuhup. 

14 Mun ane man ane turuk lit ap hinindi 
enesug lamuhup. 

15 Nori, alem misig fahet hit heng 
heneptuk lahi. O Akhaya inowen 
Stefanus uhe malik men atam Allahn 
mumal eneptisimu wene holtuson hit 
honoluk. Wene holtuk inap iren ler 

enebuhuk perusareg ketiya Allah iyabuk 
inine roho wituk. 

16 Ap ari hag toho Allah iyabuk wituk lit 
lisag toho turukon enele hiyag hisaruk 
ane hiren fuki roho holtuk lamuhup. 

17 Stefanus men Fortunatus men 
Akhaikus men nambeg waharusama 
nahiyeg toho welahi. Hit men an men 
nenemu welahe angge famen it nambeg 
waharusama hit hunubalma angge it 
wahasa ulug nahiyeg toho welahi. 

181t nambeg waharuson ari famen 
andet hiret ninindi yuwahap neneptusa. 
Ap ari hahon hiren oho hinindi enesug 
lamuhup. 

19 Asia inap Allah wene holtuk lit At 
umalikisi werehonen hi heneptuk. Akwila 
men Priskila men wene holtuk lit inibam 
palu ruruk inap arimanowen oho nori 
ulug anggolo roho hi heneptuk. 

20 An nori obog tohowen hit fahet nonori 
ulug hi heneptuk. Hit honori men mako 
pug toho hi-hi atuk lamuhup. 

21 An Paulus ninggareg ninggiken tu 
haharoho emberuk lit hi heneptuk lahi. 

22 Ap sa Nonowe fahet indi haruk elehon 
alem siyahon ubam amag. "Maranata!" 
Nonowe folo-folo waruhu! 

23 Nonowe Yesus hit fahet Indi 
henesuhon inowen fet henesug laruhu. 
24 Yesus Kristus unuk fam anden hit 

obog toho nindi henesug lahi. 


2 Korintus 


1 Allahn tam perisiyon hikit toho 

Yesus Kristus inowen an Paulus 
nubam yonggo laruk laruhun ulug hiyag 
nitisiyon ino men nenere Timotius menen 
suwesingga tu hit fahet emberuk lahe. 
Allah umalikisi o Korintus welahebon 
men ap obog toho inindi fanowon o 
Akhaya kinang fam obog toho welahebon 
fahet suwesingga tu emberuk lahe. 

2 Ninikni Allah men Nonowe Yesus 
Kristus menen hit fahet Inindi henesug lit 
hit hinindi yuwahap heneptuk lamuhuben 
sembahyang uruk lahe. 

3 Nonowe Yesus Kristus Ikni Allah ap 
obog toho Indi nenesuhon Ninikni inowen 
nit ninindi yuwahap neneptuk lit onggon 
neneptukon ino wel turuk lahe. 

4Nit ninindi anggin toho weregma Aren 
ninindi yuwahap neneptuk lit onggon 
neneptukmu niren ap winon alem eke 
hag eke hag unubam atukon it arimano 
inindi yuwahap eneptuk lit onggon 
enebehe ha reg. Onggon neneptuk ane 

Allahn nit nunubam emberisiyon ino fam 
niren oho it ler eneptuk lahe. 

> Alem angginon Kristus ubam atfahon 
ino sebe roho nit nunubam atuk. Ari 
hag toho Kristus famen fano ane nin 
sebe roho nunubam emberuk lit onggon 
neneptuk. 

6 Alem angginon nit nunubam atuk 
halug hit hinindi yuwag atuk lit fano 
amag ulug nit nunubam emberuk. Nir 
oho ninindi se roho welahe ane ariyen 
hir oho hinindi se roho welamuhup. 
Alem angginon nit nunubam atukon hag 
toho hit hunubam atuk halug Allahn 
hit hinineyap heneptukmu hiren oho 
hinindi yuwag toho wereg lit ha ruk teg 
lamuhup. 

7 Alem nit nunubam atukon ino hir oho 
hunubam atuk, nit ninindi yuwag toho 
welahema hir oho hinindi yuwag toho 
welamuhup. Hit ari roho welamuhup 
ane fahet nonoluk teg lit niren it fano 
welamuhup peruk lahe. 

8 Nori, Asia kinang famen nit nunubam 
atisiyon hir oho honoluk amag ulug hiyag 
husul. Niren ha fug tohon alem humon 
angginon nunubam atisimu mondabi war 
amul ulug ninindi anggin atisi. 

3 We tem toho pinggi nunusulusa peruk 
latukuk. Ari peruk latukuk angge famen 
nit nininggarehen perukon fam wenggel 
hahup tohon ulug Allah ap warehon 
onolukap eneptukon ino fam wenggel 
hawag ulug alem nunubam atuk latisi. 

10 War atuk ane nenekol toho 
welatukukon Aren windat neneptisi hag 
toho fobik oho windat nenebuhu. Fobik 
oho Aren eneg nit windat nenebuhu ulug 
Ubam ninindi wenggel haruk lit tem toho 
peruk lahe. 

11 Ari fahet nit fano welamag ulug 
hiren let neneptuk lit sembahyang 
uruk lamuhup. Allahn nit fahet inilaheg 
perisireg let neneptisiyon ino fahet ap 
anggolowen Ninikni uruk lit wel turuk 
lamuhuben hiren nit faher oho Allah fam 
sembahyang uruk lamuhup. 

12 Ninindimu un ane het toho foroho 
lahe fug ulug nenehiyeg toho wereg lit 
tu uruk lahe: Kinangma tuman mun 
ane man ane turuk latukukon hit fahet 
wenggel haruk lit nenele uruk latukuk 
ane arimano Allahn let neneptukmu 
nenele si uk fug angge ninindi wirik 
toho wenggel haruk lit turuk latukuk. 
Nininggareg fahet mun ane man ane 

alem nonoluk ninap welahe puk fug 
angge Allah indi nenesuhon inowen 
ninineyap neneptukmu hit hunubam 
turuk latukuk. 

13 Niren suwesingga hahatuk laheyon 
arima hiren kim halug hinindimu anggar 
am tehon eneg hahatuk lahe. Uruk 
latukuk ane fahet winon hinindi anggar 
atisi hag toho welamuhuk li anggolo 
hinindi anggar aruhu lit teg peruk lahe. 
Yesus waruhu sambil ino hiren nit fahet 
henehiyeg toho welamuhup hag toho 
niren oho hit fahet nenehiyeg toho 
welamuhuk. 

(1413) 

15 Ari roho nindi wenggel harikikteg 
hit henembeg tam waruhuk perikik. 
Waruhukteg wene hiyag hisarukmu 
Allahn inggik pireneg angge fano angge 
hunubam umbuhu perikik. 

16 Hit henembeg waruhukteg Makedonia 
lahukteg nin suhuloho Makedonian hit 
henembeg waruhukmu hiren an hondog 
naplug Yudea lahuk perikik. 

17 Ari roho waruhukteg lahuk ulug 
fano wenggel ha fug anggeyen irikik 
ano? Waruhuk irikik ane ari at amuwen 
wenggel harisireg irisi peruk lit "yu" uruk 

ane men "fug" uruk ane men ambi reg 
peruk lahep ano? 

18 Niren sali hit hunubam emberukukon 
"yu" men "fug" men ambi reg eleg ulug 
ari Allah unuk fam tem toho uruk lahe. 

19 Yesus Kristus Allah amloho fahet an 
men Silwanus men Timotius menen hit 
sehelimuwen hiyag hisa waharukukon At 
Yesus ino ambilikmu "yu" men "fug" men 
ambi roho wereg eleg. At ambilikmu we 
"yu" eneg wereg. 

20 Allahn sali imbibahon obog toho 
arimano Yesus fam teko larukmu "yu" 
uruk. Aren "yu" urukmu niren hebeloho 
Yesus unuk fam "Amin" uruk lit Allah wel 
turuk lahe. 

21 Allah inowen niret hiret Kristus 
men mangnowap neneptuk lit unduhuk 
nunubaharisireg ahaluwe fanowon 
nununggulmu hilil neneptisi. 

22 Nit fahet An ngi aruhuk ulug 
enehangge nunubam emberuk latisi. 
Fano ane Allahn fobik 0g hisahuk 
ulug tug toho foroho lit orohole imbik 
waharuk hag toho Allah hime fanowon 
nit nunundama 09g nisarisi. 

23 Allahn anden wenggel haruk ane Oluk 
tehen anden iminon aren tem toho uruk 


2 KORINTUS 1.24-2.4 6 


ulug hol niyamisi: An hit henembeg wale 
angge famen hit hinindi siyag am ulug 
nindiyen pok atikik. 

24 Hininggareg hinindiyen Allah fam 
wenggel haruk lahebon niren milal 
heneptuk lit mingming heneptuk 
lamuhuk perukuk fug. Henehiyeg toho 
welamuhuben iren perukon eneg ler 
eneptuk lamuhuk perukuk. 

2 1 An it enembeg laminmu inindi 

siyag am nowen perikikteg nindimu 
wenggel haruk lit pok atikik. 

2 Anden hit hinindi siyahap henebuhuk 
halug ap san an nahiyehap nabuhu? 
We anden inindi siyahap eneptikikon 
arimanowen eneg nindi nahiyehap 
nabuhup. 

3 Ari ulug suwesingga ino emberikik. 
An henembeg walema hahen it an nindi 
nahiyehap naplebon arimanowen an 
nindi siyahap nabuhup tohon ulug pok 
atikikteg suwesingga eneg emberikik. 
An nahiyeg toho welahimu hit obog toho 
henehiyeg toho welamuhup angge re an 
noluk. 

4Nahummu siyahen nindi anggin 
anggolo reg lit uba anggolo yatuk lit 
suwesingga ino haharoho emberikik. 

Hinindi angginap henepmin perikikteg 
emberikik fug, we hit obog toho nindi 
anggolo henesug lahiyon fahet honoluk 
amag ulug emberikik. 

> Ap ekeyen siyag ane tirisiyon ino fam 
nit ninindi angginap neneptisiyon ari an 
eneg nindi angginap naptisi fug, hit obog 
toho hinindi angginap tirisi. Hit obog 
toho hinindi anggin atisi ihi ane ari we 
minggirohowen fahet ihi. 

6 Hinindi angginap heneptisi ahun ino 
hit anggolowen alem ubam emberikipteg 
kong teberikipmu welaruhu. 

7 At indi anggin anggolo roho wereg lit 
mondabi siyag aruhu rohon hiren ketiya 
indi yuwahap turuk lit siyag ane tirisiyon 
fahet henembolma embeseruk lamuhup. 

8 We tem toho at ino fahet hinindi reg 
lit welamuhuben anden komo heneptuk 
lahi. 

9 An nele fuki roho holuhup ano ulug 
wal hisamin perikikteg suwesingga ari 
hit hunubam emberikik. 

10 Ap san siyag ane turukon fahet 
hiren henembolma umbusuhup halug 
anden oho nambolma umbusuhuk. 
Siyag ane telebon welalepma nambolma 

embeseleyon fahet ihi. Hit Kristus 
alukema fano welahepma 

11 Iblis inowen nit sen nenebuhu rohon 
ulug siyag ane ino nambolmaya feserikik. 
Iblis inowen nit nunubam tuhuk peruk 
ane nit nonoluk. 

12 Kristus wene hiyag isahuk ulug o 
Troas larikikteg weregma wene hiyag 
isawag ulug Ninikni inowen sok hut nitisi. 

13 Sok hut nitisi angge famen nare Titus 
ino o Troas eleg latisimu nindi yuwag 
toho welam fug tehen o Makedonia lamin 
ulug hiyag isarikikteg larikik. 

14 Nit o kema-kema larukmu Kristus 
unuk fam palimu atuk abunggalem 
Allahn hal nisaruk lit hondog neneplug 
laruken At wel turuk lahe. Aren nit mon 
neneptuk ane ariyen amben fanowon 
ino mun ibam man ibam pal haruk lit At 
fahet onoluk amuhup. 

15 Kristus famen amben fanowon wilip 
atukon ino nit welahe. Fano amuhubon 
men siyag amuhubon men sehelimu 
niren Allah iyabuk wituk laheyon fahet 
Aren amben fanowon wereg peruk. 

16 It winon war atuk ane amben ino 
unubam aruhumu war amuhup, it winon 
onoluk atuk ane amben ino unubam 

aruhumu onoluk amuhup. Alem ihi ane 
ari ap san ine roho tuk teg? 

17 Allah wene fam onggo pal heheg 
hilaruk inap anggolo arimano men ambi 
roho welahe fug. Ninindi wirik toho 
wereg lit Allah fahet hiyag isa hag tohon 
eneg Allah alukeman Kristus unuk hiyag 
isaruk lahe. 

1 Uruk lahe ane aru fam nininggareg 

wel tehe ha reg? Ap winon eke 
henembeg waharuk lit suwesingga 
inggareg waharukon fahet hinindi 
anggarap turukon unug hisaruk hag 
toho niren oho ari hag toho suwesingga 
embehe ha reg ano? Hiren suwesingga 
fam nit wel neneptuk lit embehep ha reg 
lahep ano? 

2 Suwesingga niren tohon ap inindi 
anggarap eneptukon ino hit henebe 
welahep. Suwesingga ino nit ninindimu 
hahareg lit weregma ap obog tohowen 
kim halug inindi anggar atuk lamuhup. 

3 Hit henebe Kristus asuwesingga 
welahebon ari seleg teg. Niren wene 
hiyag hisaruk lit suwesingga ino 
haharoho emberukuk. Emberuk lit 
ahaluwe eleg atukon fam hahatukuk 
fug, Allah oluk werehon Ahime fanowon 

inowen hahatisi. Helep anggeyon fam 
hahareg eleg, ap inindi fam hahareg lit 
wereg. 

4 Allahn nit fano let neneptuk lit wereg 
ulug Kristus apma wereg lit tem toho 
peruk lahe. 

> Misig oho nininggareg nenemuwen 
mun ane man ane tuk teg lahe peruk 
lahe fug. Niren tuk teg laheyon ari Allahn 
tilihip urukon ariyen turuk lahe. 

6 Allahn sali keron imbibahon ino hikit 
toho nit Amingmingangge welamag ulug 
ine og nisarisireg unduhuk nunubaharisi. 
Sali keron ino emberuk lit haharoho 
imbibag fug, Allah hime fanowon og 
hisahuk ulug eneg sali imbibagma 
haharoho imbibag ane ariyen ap ware 
feserukmu Hime fanowon inowen ap 
onolukap eneptuk. 

7 Sali tamon ino emberuk lit helep 
anggeyon fam ubale ware felug hahatuk 
latfag. Sali ino fam ap war atukon 
welatfag angge famen Allah asinandi 
umbagpag turukon inowen imbibag. 
Imbibagma Musa orohole umbagpag 
turukon kun atuk angge famen Israel 
inap inil hutuk-hatak uruken at yet ha 
fug teg latfag. Ap war atukon sali ino 

amingmingangge unubam umbagpag 
turukon anggolo weregma 

8 Allah hime fanowon Amingmingangge 
unubam umbagpag turukon mondabi 
palimu wereg. 

9 Alem hunubam umbuhuk ulug hiyag 
isaruk Ahun amingmingangge arimano 
palimu weregma ili og henebuhuk ulug 
hiyag isaruk Ahun amingmingangge 
arimano mondabi palimu wereg. 

10 Atam palimu wereg lit umbagpag 
turuk peruk latfahon ino ketiya palimu 
wereg lit umbagpag turukon men wirim 
teg elegma atamon ino apma weregma 
kun teg lit wereg. 

11 Kun teg lit werehon ino umbagpag 
turuk halug kun atuk elehon ino mondabi 
palimu wereg lit umbagpag turuk. 

12 Ari roho ninindimu tem toho wenggel 
haruk lahe ane ariyen nenembong se 
roho wene hiyag isaruk lahe. 

13 Musa inowen orohole umbagpag 
turukon kun atikim Israel inaben yet 
hahup tohon ulug orohole sale fibahon 
ino hag toho nit welahe fug. 

14 Ari tibag angge famen inindi sohu 
atfag. Sale fibahon ino hikit toho ketiya 
oho sale fibag angge ino saleg lit wereg. 

Sale fibag angge inowen hondo reg lit 
weregma wene atamon ino kim haruk lit 
uruk. Kristus inowen eneg saleg angge 
ino leho fuk teg lit wereg. 

15 Ketiya oho Musa wene ino kim haruk 
lit urukmu saleg angge inowen inindi 
salegma uruk. 

161t arimano ke hareyon embeselug 
Ninikni fam inindi wenggel haruk halug 
inindi saleg angge ino Allahn oho fesuhu. 

17 Ninikni ino Hime fanowon weregma 
Allah hime fanowon ino unubam wereg 
inap arimano enemu unduhuk lit wereg. 

18 Nit nonorohole saleg angge inowen 
mapmu reg elehen Allah umbagpag 
turukon ino palimu weregma yet haruk 
lahe. Umbagpag turuk angge Allah 
famen nenebene waharukon ino Allah 
hime fanowon weregma nit nenebe Aren 
ninap neneptukmu At wirimangge hag 
toho wereg lit mondabi palimu fanoma 
welamuhuk. 

g Bana indi nenesug lit 
Namingmingangge welamag 

ulug nunubaharisimu nit nenekol toho 

welahe fug. 

2 Hik tegman turuk ane fahet ap 
ininggali atukon ari niren embeserukuk. 

Nenembilik piren toho wereg lit Allah 
wene fahet un ane hiyag isaruk lahe fug. 
Niren tem ane eneg fag toho hiyag isaruk 
lit ap obog tohowen Allah alukema nit 
nunubabut pal nisaruk lit it fano wereg 
pukag ulug ap onolohotman in atuk lahe. 

3 Wene niren hiyag isaruk laheyon 
fahet it siyag amuhup inap arimanowen 
eneg wene saleg angge apma wereg lit 
mapmu rehon hiyag nisaruk peruk. 

“It arimano inindi Allah fam wenggeltuk 
elehon kinang tuma ikni roho werehon 
inowen inindi nonghonga feseruk lit 
inil hupni feserisi. Inil hupni feserisimu 
Allah ahuhe Amloho Kristus umbagpag 
turukon ino Awene fanowon asinandi ino 
yet ha fug teg. 

? Nininggareg fahet hiyag isaruk lahe 
fug, Yesus Kristus Nonowe wereg ulug 
hiyag isaruk lit nit Yesusen perisiyon hikit 
toho hit henemingmingangge welahe 
ulug ap hiyag isaruk lahe. 

6 Allahn wal turuk lit hik werehon 
seleg amag ibahon inowen nunundama 
selehap neneptisimu ap winon onoluk 
atukmu seleg tegma laruk lit Allah 
umbagpag turukon ino Amloho Yesus 
Kristus orohole fam yet haruk lamuhup. 

7Fano-fano angge aru inggila siyag 
angge fam hililip toho foroho lahe. 
Foroho lit nit ninine eleg angge weregma 
Allahn sebe roho og nisaruk lit ninineyap 
neneptukon aru seleg atmisi. 

8 Siyahonen hondo neneptuk angge 
famen al senggeloho lin uruk lahe fug, 
ninindi nonghong uruk angge famen 
mondabi ninindi abir atisi fug. 

9 Nunusul ulug mug neneplug larukmu 
Allahn nit nunumbaharisi fug, miyaloho 
hik nisarusa angge famen war atukuk 
fug. 

10 Yesus oluk atfag ane nit nunubam 
weregma seleg aruhuwen At ware 
fisibahon ino nit At men laruk lahe. 

11 Nit nenebe ilamna welaheyon famen 
Yesus oluk atfag ane inam aruhuwen 
nit nonoluk welahema Yesus unuk fahet 
likiya hupmu nunusuk oho turuk. 

12 Nit war am hag toho welahe, hit 
honoluk welam hag toho welahep. 

13 Haharoho imbibag ane aru wereg, 
"Anden tem toho wenggel haruk lahi ane 
ariyen fag toho uruk lahi." Imbibag ane 
ari hikit toho Hime fanowon ino ambi 
roho nunubam weregma niren tem toho 
wenggel haruk lahe. Tem toho wenggel 

haruk lahe ulug fag toho nenele uruk 
lahe. 

14 At Nonowe Yesus olukap tibahon 
inowen nir oho At men mangno roho 
nonolukap nenebuhuwon fahet nonoluk. 
Nonolukap nenebuhureg Aren hit men 
mangno roho Alukema nunumbahaku. 

15 Allahn tuhu ane ari obog toho hit 
fahet teko lahu. Hit fahet teko lahumu 
Allah ap Indi enesug lit weregma ap 
anggolo amuhupteg iren Allah fam 
Ninikni uruk lit wel turuk lamuhupmu 
Allah unuk palimu aruhu. 

16 Nit nenehap selmon siyahap neneptuk 
angge famen hup eke waharukon fam 
eke waharukon fam Allahn ninindi kerap 
neneptuk lit fanowon og nisaruken 
ninindi nonghong uruk eleg. 

17 Alem ketiya nunubam werehon aru 
ilamna werehon turuken se reg lit wereg. 
Se reg lit werehon ariyen Allahn onggo 
fanowon mondabi palimu werehon sebe 
roho og nisahu. 

18 Aben yet harukon fahet wenggel 
ha fug anggeyen aben yet ha fug 
tohon fahet wenggel haruk lahe. Aben 
yet harukon ari ilamna werehen eleg 

aruhumu aben yet ha fug tohon ari eneg 
mondabi welaruhu. 

1O sabo kinangma wirihon nit 
5 welahe ambeg aru halog tuhupmu o 
poholma werehon mondabi welaruhuwon 
ap ininggik fam wibuk fug tohon nit 
welamuhuk ambeg Allahn wit nisahuwon 
ari nit nonoluk. 

20 sabo kinangma wirihon ino poholma 
o fanowon inowen ungga keron sale fuhu 
ulug ninindi wenggel haruk lit o sabo 
miningon fam aru welahe ulug ngesekum 
turuk lit welahe. 

30 keron apma wereg lit nenebiye 
wereg ninap hag toho welam fug angge 
nenesum wan toho welamuhuk. 

40 sabo miningon aru fam ninindi 
anggin toho wereg lit ngesekum 
turuk lahe. Sum miningon nonggoloho 
umbusuk fug anggeyen keron wan 
tahukmu war atuk ane ino onoluk atuk 
ane inowen pil isahumu fano peruk lahe. 

P Ari roho hit hunubam turuk laruhuk 
ulug nit unduhuk nunubaharisireg mun 
angge man angge fobik hit 0g hisahuk 
ulug wep toho emberisireg orohole imbik 
waharuk hag toho Allah hime fanowon 
0g nisarisi. 

6 Nit nenebe war atukon aru fam wereg 
lit Ninikni men hili yat toho welaheyon 
nonoluk angge famen likiya hupmu 
ninindi se roho welahe. 

7 Nit ketiya tuma welaheyon aruman 
ninilen uwan yet haruk lahe fug, fobik 
aruhu ane fahet tem toho peruk lit 
wenggel haruk lahe. 

8 Nit nenebe siyahon embeselug pikit 
Ninikni ambeg lilareg mondabi welala 
peruk lit ninindi se roho welahe. 

9 Nit ninibam yugmu wereg lir ano, pog 
ibam wereg lir ano, Allahn nit fahet fano 
peruk laruhuwen yami ruruk lahe. 

10 Nit obog toho Kristus ino alem 
kong tuhu ambeg heriyeg lit weregma 
Olohotma in amuhuk. Nit in amuhukmu 
ap obog toho kinangma wereg lit 
turuk ane hikit toho og isa hahon eneg 
fanowon ano siyahon ano og isahu. 

11 Ninikni fam enekol toho wereg ane nit 
nonoluk tehen ap winon nenele ine roho 
inindi og eneptuk lahe. Allah alukeman 
ninindimu hirahowon wereg elehen hiren 
oho it inindimu hirahowon eke wereg 
eleg peruk lahep ano ulug uruk lahi. 

12 Ari uruk lit hit henelukeman 
nininggareg wel tubat tul peruk lahe fug. 

Ap winonen nit fahet hit kapal hisaruk 
halug hit henehiyeg toho wereg lit fag 
toho hiyag isaruk lamuhuben uruk lahi. 
It ap arimano inindimu fuki roho wenggel 
ha fug angge enehap selmon fahet eneg 
wel tubat taruk. 

13 Nenek turukonen ininggareg hal 
ta fug angge uruk hag toho niren 
oho ari turuk lit Allah wel turuk lahe. 
Nininggareg hale fat taruk lit uruk 
laheyon hit fano amag ulug uruk lahe. 

14 Kristus inowen Indi nisarisireg nit 
haloho nunumbaharisi. Ap obog toho 
fahet ap misig war atfagma it obog toho 
war atusa ane ari nit ninindimu anggar 
atisi. 

15 Kristus ino ap obog toho fahet war 
atfahon alem tu: It onoluk werehon 
arimanowen ininggarehen tohon fahet 
wenggel ha fug angge it fahet war 
atfareg Oluk atfahon ino fahet eneg 
wenggel haruk lamuhuben Kristus war 
atfag. 

16 Ap kinangmonen ininggareg 
unubabut pal-pal atug onoluk tegma 
niren unubabut pal isalug nonoluk am 
fug teg. Kristus kinangma weregma 
niren Ubabut pal harukuk halug ketiya 

ap kinangmon hag toho Ubabut pal halug 
nonoluk am fug teg. 

17 Ap sa Kristus men werehon indi 
keron ubabut fanowon welaruhu. Tamon 
ambolma atisimu keron tik-tem toho 
ubam atisi. 

18 bog toho aru Allah famen waharuk. 
Allah inowen At men nit men misig 
welamag ulug Kristus fam mangnowap 
neneptisi. Kristus fam mangnowap 
neneptisimu niren oho At let turuk lit ap 
winon mangnowap eneptuk lamuhuken 
mingming neneptisi. 

19 Allahn An men ap kinangmon 
men sebe roho welamuhup ulug ap 
kinangmonen siyag ane turukon winag 
ha fug angge Kristus fam mangnowap 
enepfag. Ap mangnowap eneptuk awene 
ino nit nunubam Aren emberisi. 

20 Kristus inowen nit mon neneptisimu 
nit At ubalma wereg lit hit komo 
heneptuk laheyon ari Allahn komo 
heneptuk hag toho uruk lahe. Hit 
Allah men mangno roho welamuhuben 
henesukun fano reg lit At ngi amuhuben 
Kristus unuk fam heng heneptuk lahe. 

21 Kristus inowen siyag ane turuk latfag 
fug angge famen Allahn At ino fam it ili 

0g enepmin pibareg nit fano welamag 
ulug At siyag ane turuk ahunap tibag. 
1 Nit hit men yabuk ambiyon turuk 
laheyon welahereg Allahn nit Indi 
nenesug ane ari saplangge Indi nenesug 
eleg ulug komo henebul. 

2"Anden fano perikik li hat hele holtikik. 
Anden ap fanowap eneptikik sul ino 

har oho let haptikik," ulug haharoho 
imbibag. Allahn fano peruk li ketiya 
welahe, Allahn ap fanowap eneptuk 
sambil yoho tu welahe, ari tem toho 
hiyag hisaruk lahe. 

3Mun angge man angge niren turuk 
laheyon ari fam ap unuyug salog-malog 
angge roho unusuhu rohon ulug fano 
ane turuk lahe. Fano ane turuk lahema 
nit Allah amingmingangge welaheyon 
nininggaliyap nenebuk fug teg. 

4Mun ane man ane fam Allah 
amingmingangge welaheyon fahet 
seleg atuk. Seleg atukon te: Alem 
angginon nunubam atukmu ninindi imbik 
wamburuk lahe, ninindi nonghong isaruk 
lit nenekolap neneptuk, 

> nunusuruk lit nininggik hele waroho 
penjara kilap neneptuk, ngik-ngog uruk 
lit nenele ying neneptuk, yabuk lisag 

toho wituk lahe, suburu na fug angge 
ninil fililig lit weregma hup atug sakan 
turuk, 

Sninindimu siyahon eleg ninap, alem 
nonoluk teg ninap, ninindi hondo reberuk 
ninap, ninindi wiyig toho wereg ninap 
welahe. Allah hime fanowon nunubam 
wereg lit si ane uk fug angge ap ninindi 
enesug lahe. 

7 Allah ine roho weregma tem ane 
ap hiyag isaruk lahe, sehenet tohet 
fanowon Allahn og nisarukon nininggik 
fumag-fumag windat tarukon seneg 
lahe, 

8hi neneptukmu oho pet neneptukmu 
oho nenebug urukmu oho wel 
neneptukmu oho, si ane uruk inap 
uruk angge famen tem toho uruk ninap 
welahe, 

9 enepeleg inap uruk angge famen 
onoluk inap hag toho welahe, wareg 
inap uruk angge famen nonoluk wereg 
ninap welahe. Nununggul pilang toho 
nunusuruk angge famen war atuk lahe 
fug, 

10 nenehummu siyag toho welahe 
angge famen likiya hupmu nenehiyeg 
toho welahe, nenenggengge eleg angge 

famen ap anggolo tungap eneptuk lahe, 
ngi ninap welahe fug angge famen mun 
angge man angge nit ngi roho welahe. 

11 Hit Korintus hinap nori, tor angge oho 
ninindimu hirahuk fug anggeyen obog 
toho fag toho hiyag hesehe. 

12 Nit ninibam hit fahet sok husig lit 
kolo reg ambeg wereg angge famen hit 
hinibam nit fahet sok lareg lit kolo reg 
ambeg eleg. 

13 Ketiya hit an numalikisi hag toho 
welahep ulug hunubam uruk lahi: Ayeg 
war amag ulug hiren oho hinibam sok 
husi felug kolo nunubaharuk lamuhup. 

14 Allah wene enepeleg inap iniyabuk wit 
tarukmu hit it men ambi roho welahep 
fug angge re ler enebuk fug. Pikir ane 
turukon men hare ane turukon men ambi 
reg? Seleg men hik men nangginoho 
misig am teg? 

15 Kristus men Iblis unuk Belial men 
ambi reg ano? Allah fam wenggel haruk 
ahun men wenggel haruk eleg ahun men 
nungge ane turukon fam ambi reg? 

16 Allah ibam men usa ibam men 
mangno reg lam teg? Allah oluk werehon 
ibam nit nenebe welaheyon fahet 
haharoho imbibahon te tu, "An it men 

mangno roho wereg lit enesehelimu 
welaruhuk. An Inikni Allah welaruhukmu 
it An numalikisi welamuhup." 

17 Ari ulug Ele uruk lit, "Hit it sehelimu 
wereg ane embeselug henemumu lahup 
ulug Ninikni Allahn il laruk lit puhun teg 
elehon hiren senebuk fugmu Anden hit 
ki henesug laruhuk. 

18 Ki henesug lit An Hinikni weregma 
hit An numalikisi abet hiyabet Napma 
welamuhup ulug Ninikni Allah At palimu 
werehon inowen ari uruk." 

1 Nori, anden hit nindi henesug 
7 lahiyon Allahn sali imbibahon ino nit 
fahet imbibagma nenebe men ninindi 
men fam siyag angge tag tohon niren 
puhunap turuk lamuhuk. Puhunap 
turuk lamuhukteg Allah fahet nenekol 
toho wereg lit fano ane eneg turuk lit 
welamuhuk. 

2Nori, hit hinibam nit fahet kolo 
nunubaharuk lamuhup. Ap misig oho 
ubam niren siyag ane turukuk fug, ap 
misig oho anggengge elehap turukuk 
fug. Ap misig oho anggengge hulul ulug 
ele ying turukuk fug. 

3 Anden uruk lahi ane ari alem angginon 
hunubam amag ulug uruk lahi fug. Hit 

fahet ninindi wenggel haruk lahe ulug 
fahe hiyag hisihi. Nit nonoluk welaheyon 
oho war atuk laheyon oho hit men nit 
men mangno roho welamuhuk. 

“Hit fahet seleg toho hiyag hisaruk 
lahi angge famen ap winon iniline wel 
heneptuk lahi. Alem angginon nunubam 
weregma asengseng toho wereg lit 
nindi yuwag toho nahiyeg anggolo roho 
welahi. 

>O Makedonia waharukukteg ninindi 
yuwag toho nenebe fano welam fug 
anggeyen o kema-keman alem siyahon 
eke hag eke hag nunubam atisi. Aben 
pet neneptuk lit suwahal urukmu ninindi 
nenekol toho welatukuk. 

6 Allah ap inindi anggin toho werehon 
yuwahap eneptuk Ahun inowen nit 
ninindi yuwahap neneptuk lit Titus 
nenembeg monde ferisi. 

7 At nenembeg waharisiyon famen 
eneg ninindi yuwag atisi fug. At hit 
sehelimu weregma hiren at indi yuwahap 
tirikip ane nit hiyag nisarisiyon fahet 
nir oho ninindi yuwag toho welahe. Hit 
hinindimu perikip ane hiyag nisaruk lit 
an fahet nenembeg walep uruk lahep 
ane hiyag nisarisi. Nenembiken suwahal 

urukuk ulug ninibil atikip ane fahet hiyag 
nisarisimu an nahiyeg anggolo roho 
welahi. 

8 Anden suwesingga tam emberikikon 
ino fam hinindi siyahap heneptikik angge 
famen nambiken emberikik peruk lahi 
fug. Suwesingga ino famen hinindi il 
misig siyag atisi ulug noluk atisimu 
nambiken emberikik ulug wenggel 
harikik. 

9 Ari roho wenggel harikik angge famen 
ketiya nahiyeg toho welahi. Hit hinindi 
siyag atisi ane fahet nahiyeg toho welahi 
fug, hinindi siyag atisimu wenggel 
harikipteg hare ane embeserikipmu 
nahiyeg toho welahi. Hinindi siyag atisi 
ane ari Allahn perisiyon fam siyag atisi, 
niren hit hinindi siyahap heneptukuk fug. 

10 Allahn peruk ane hikit toho ap 
enehummu siyag atuk ane ariyen 
wenggel hahupteg ke hareyon 
embeseruk lamuhup. Ke hareyon 
embeseruk lit mondabi fano ane unubam 
aruhumu nenembiken embeserukuk 
uhup fug. Ap kinangmonen peruk ane 
hikit toho ap enehummu siyag atuk ane 
ariyen it arimano mondabi war amuhup. 

11 Allahn peruk ane hikit toho hit 
henehummu siyag atikip ane ariyen 
henesukun fano anggolo atisiyon 
honoluk toho welamek: Siyag ane 
turukuk ulug fag turuk lit an nibil atikip. 
Siyag ane fahet ninirim peruk lit henekol 
toho welatikip. An fahet walep peruk lit 
henesukun fano reg latikip. Aben siyag 
ane turukon unubam alem emberuk 
latikip. Alem obog toho ari fam niren 
siyag ane turukuk fug ulug selehap 
tirikip. 

12 Ap siyag ane tirisiyon men ubam 
siyag ane tirisiyon ino men fahet alem 
halmin ulug suwesingga emberikik fug. 
Hiren nit fahet henesukun fano reg lit 
welahep ane ari Allah alukeman seleg 
aruhu ulug suwesingga ino emberikik. 

13 Ari fahet nit ninindi yuwag toho 
welahe. Nit ninindi yuwag anggolo 
roho welaheyon ari nenere Titus ahiyeg 
toho nit nenembeg waharisiyon ari fam 
nenehiyeg anggolo roho welahe. Hiren at 
Titus ino indi sakowap tirikipmu ahiyeg 
toho nit nenembeg waharisi. 

14 Anden hit fano ulug Titus olohotman 
wel heneptikikon fahet ele si irisi ulug 
ninggali wat naptikip fug. Atam hit 

hunubam tem ane eneg hiyag hisarukuk 
hag toho ketiya Titus olohotman oho hit 
wel heneptuk lit tem ane urukuk. 

15 Hit obog tohowen at ele fano holtuk 
lit henekolen hunuwag elek turuk lit 
hinibam hondoko kilaptikip. Hondoko 
kilaptikip ane fahet aren wenggel haruk 
lit hit fahet nindi anggolo peruk. 

16 Mun angge man angge hiren fano 
roho turuk lahebon fahet anden fano 
peruk lit nahiyeg toho welahi. 

1 Nori, niren hit hunubam hiyag 

husulon te Allah umalikisi o 
Makedonia aru werehon Allah indiyen it 
inindi fanowap eneptisi ulug hiyag husul. 

2 Allahn unubabut wal isaruk lit mun 
ane man ane siyahon fam wal isarisi 
angge famen enehiyeg anggolo wereg. 
Enehiyeg haruk lit it enenggengge eleg 
angge famen inindi wiyig teg lit sebe 
roho og isa hag toho wereg. 

3 Enengge og isaruk lit it ininggikmu 
werehon eneg og usul puk fug angge 
nin sebe roho og isarukmu anden yer 
isarikik. 

“It ininggareg inindiyen enele ine roho 
nunubam heng uruk lit Allah umalikisi 

niren oho ler enebuhuken hit hinindiyen 
hiyag nisalihip urusa. 

= Ininggikmu werehon eneg embelusa 
perukuk angge famen ininggikmu 
werehonet enebeyet sebe roho Ninikni 
Allah og Utusa. Ninikni og Utuk lit nit let 
neneptuson oho Allahn peruk ane roho 
let neneptuk latusa. 

6 Fano let neneptukmu yer isarukukteg 
Titus fam nenele ine roho hiyag utuk lit 
haren fanowon ak teberikinon ilanma 
obog tibik lamihin ulug hit henembeg 
monde fik wahe. 

7 Allah fam wenggel haruk lit wene hiyag 
isarukon men mun ane man ane alem 
honoluk teg lahebon men henesukun 
fano reg lit hinindi nenesug lahebon men 
ari roho turuk ane anggolo hit hunubam 
werehen tung inap hag toho wereg 
lit hinindi fano roho ap enenggengge 
elehon ler eneptuk lamuhup. 

8 Anden uruk lahi ane aru hit mingming 
henepmin ulug uruk lahi fug. Ap winonen 
enesukun fano roho turukon fahet hiyag 
hisaruk lit hinindi wirik toho wereg lit 
ap hinindi enesug lam teg ano ulug 
hunubabut tam wal hisaruk lahi. 

? Nonowe Yesus Kristus hit Indi 
henesug latisiyon ino honoluk atisi. 

Hit henenggengge eleg hinap welatikip 
angge famen anggolo foroho lamuhup, 
At anggengge anggolo foroho latfag 
angge famen hit fahet anggengge eleg 
ahun hag atfag. 

10 Ap ler eneptuk ane aru fahet an 
nundaman peruk lahiyon hit hininggareg 
fahet wenggel haruk lamuhuben hiyag 
hisaruk lahi. Alem aru hiren mo atamon 
fam ak teberikipteg hininggarehen obog 
tubuhuk perikip. 

11 Hinindimu tila perikibon hininggik 
fam ketiya turuk lamek. Obog toho tuhuk 
peruk lit hininggik fam werehon ari hikit 
toho turuk lamuhup. 

12 Henesukun fano roho og usul 
puhubon hikit toho og isahupmu Allahn 
fano puhu. Hininggikmu elehonen 
emberukon oho Allahn yet hahu, 
hininggikmu werehonen emberukon oho 
Allahn yet hahu. 

13 Ap winonen anggin angge warukon 
0g eneplihip ulug lisoho hit hunubam 
emberuk lahi fug. Hiret iret ambi roho 
waruk lamuhup ulug hunubam emberuk 
lahi. 

14 Hit hininggikmu oho it ininggikmu 
oho ambi roho foroho lamuhuben ketiya 
hit hininggikmu anggolo werehen it 
ininggikmu elehon werehap enebuhup. 
Fobik hit hininggikmu eleg halug iren hit 
hininggikmu werehap henebuhup. 

15 "Ap ekeyen anggolo andog tibahon 
ino alindik atfag fug. Ap ekeyen tor 
angge andog tibahon ino eleg atfag fug," 
ulug haharoho imbibahon hikit toho 
peruk lamuhup. 

16 Allahn Titus asukun fanowap tirisimu 
anden peruk lahi ane hag toho aren oho 
hit fahet indimu we tem let henebuhuk 
peruk lit wereg. Ari peruk lit werehen 
Allah Nikni ulug wel turuk lahi. 

17 Anden Titus fam it enembeg 
lahun ulug hiyag itikikmu at inggareg 
indimuwen asukun fano roho enembeg 
lahuk perisi. 

18 At ino men ambiyeg wamuhubon 
nenere misig inowen wene hiyag 
isarukmu wene holtuk inap obog 
tohowen fano peruk latuson ino monde 
fik wahe. 

19 Wene hiyag isaruk ane fahet eneg 
unduhuk ferusa fug. Nenere ino nit men 
ambiyeg laruk lit Allah fahet emberukon 

foroho laruhu ulug wene holtuk inap 
arimanowen at unduhuk ferusa. Allahn it 
hinindi enesug lamuhup ulug mingming 
neneptisimu Ninikni Allah wel turuk 

lit aben nit fahet enesukun fano reg 
puhuben turuk lahe. 

20 Allah olohotma anggolo emberuson 
niren foroho laheyon arimano fahet niren 
hirag tahup puk nowen at foroho laruhu 
ulug unduhuk ferusa. 

21 Unduhuk feruson ari Ninikni Allahn 
eneg fano puhu fug, aben oho fano 
pukag ulug wenggel harukukteg unduhuk 
ferukuk. 

22 Nenere eke it men ambiyeg 
wamuhubon ubabut wal harukukteg 
aren turukmu hikir am teg perukukteg 
at ino it men monde fik wahe. Ketiya at 
inowen hiren nele holuhup peruk lit let 
henebuhuk ulug waruhu. 

23Titus ino an men ambi roho wene 
hiyag hisaruk ane fahet turuk lit welahe. 
Ap anggolowen Yesus unuk wel tukag 
ulug nonori piren itano wene holtuk 
inaben hit henembeg mon enebik 
wahasa. 

241t itano hi enebuhupteg fano 
wahasa puhuben hit honoluk amag ulug 

suwesingga tu emberuk lahi. Anden hit 
fahet Allah umalikisi welahep ulug it 
itano onolohotman wel heneptuk latikik. 
Tem toho irisi puhuben fano ane it 
unubam turuk lamuhupmu wene holtuk 
inap winonen oho onoluk amuhup. 

1 Allah umalikisi o Yudea werehon ler 

eneptuk ane fahet hit honoluk toho 
welahepma hahabuk fug nowen hahatuk 
lahi. 

2 Hit henesukun fano roho emberuk 
lahebon noluk tegma Makedonia inap inil 
fam hit wel heneptuk lit, "Mo atamon 
fam o Akhaya inaben ler eneptuk ane 
ak teberusa," ulug Makedonia inap 
hiyag isarikik. Hiren ak teberikibon ari 
ap anggolo winonen enehiyeg toho 
senetusa. 

3 Wel heneptuk latikik ane fahet aben 
ele si irisi puk nowen ulug an nori 
hit henembeg mon enebik wahi. Ak 
teberikibon ino anden hit fahet irikikon 
hikit toho senetuk lamuhuben nori mon 
enebik wahi. 

4An men Makedonia inap men 
henembeg wamuhuk halug iren 
yet hisahupmu ler eneptuk ane ak 
teberikibon ino senetusa peruk lahe 

angge famen senebuk fug angge 
welamuhup halug an oho ninggali hahuk 
halug hir oho hininggali aruhu. 

= Hininggali aruhu peruk lit nori 
aruma unubam an numbahalug hit tam 
enembeg lahupmu hiren atam Allah 
fahet imbila ulug wenggel harikibon 
ari umbuhup ulug hiyag isahuben tam 
mon enebik wahi. Og isaruk lit inggikmu 
yinggiloho foroho ahun hag toho wereg 
lam fug angge inggik pisala reberuk ahun 
hag toho wereg lit og isaruk lamuhup. 

9Ihi ane ari iminon tu fahet ihi: Suburu 
tor angge yatuk ahun inowen we tor 
angge yahal ta reg. Anggolo yatuk ahun 
inowen su roho yahal ta reg. 

7 Hit hinindimuwen imbila peruk 
lahebon hag toho emberuk lamuhup. 
Hit hinindimu hinirim teg anggeyen 
aben imbiyek-imbiyek ulug mingming 
heneptukon fam emberuk lamuhup 
fug. Ap san indimuwen ahiyeg toho 
emberukon fahet Allahn oho Indi reg lit 
wereg. 

8 Mun angge man angge hit hininggikmu 
wereg laruhuwon Allahn og isahuk peruk 
lit weregma likiya hupmu hininggikmu 
anggolo aruhu. Anggolo aruhumu sebe 

roho emberuk lit ap winon oho ler 
eneptuk lamuhup. 

9 "Allahn mun angge man angge fibir 
eneptuk lit ap enenggengge elehon og 
isaruk latisi. Fano ane turuk latisiyon 
ari mondabi welaruhu," ulug hahareg lit 
wereg. 

10 Allahn yabuk wituk ahun eiyangge 
pal utuk lit suburu nawag ulug og utukon 
inowen anggen fanowon anggolo yihik 
feruk lamuhup ulug hiren ei yatukon 
fahet anggolo pal hisaruk. 

11Mun angge man angge Allahn 
hininggikmu werehap henebuhumu 
hinindi fano roho og isaruk lamuhup. 
Emberuk lamuhubon arimano niren fibir 
eneptuk lamuhuk halug iren oho Allah 
wel tuhup. 

12 Hit hinindiyen emberuk lahebon 
arimano fahet eneg Allah umalikisi 
enenggengge elehon arimanowen 
inindimu sehet toho wereg lit nalusa 
ulug emberuk lahep fug. Hiren emberuk 
lahebon ari famen inine roho Allah 
Ninikni ulug wel tukag ulug emberuk 
lahep. 

13 Hiren ler eneptuk ane ari fano seneg 
latikipmu it arimanowen Allah wel turuk 

lamuhup. Kristus apma wereg lit wene 
fanowon tem toho peruk lit seneg ulug 
Allah wel turuk lamuhup. Inindimu 
enehiyeg toho wereg lit mun angge man 
angge ap enengge elehon fibir eneptuk 
ulug hit fahet wel heneptuk lamuhup. 

14 Tren hit fahet sembahyang uruk lit 
Allahn hit Indi anggolo henesug lit hinindi 
wiyihap heneptisi ulug Allah wel turuk lit 
nonori ninindi enesug lit mangno roho 
welala peruk lamuhup. 

15 Allahn mun angge man angge 
fanowon aben og nisa fug tohon og 
nisaruk ulug Ninikni uruk lahe. 

1 Hiren an Paulus fahet nit men 
1 0 wereg lit ambong se roho hiyag 
nisa fug tehen yatma wereg lit ambong 
se roho uk teg uruk lahep. An Paulus 
inowen Kristus indi fano reg lit wiyig toho 
werehon ino Unuk fam hiyag hisamin. 

2 An henembeg waruhukteg nambong 
se roho nele ine roho komo henebuhuk 
tohon hit fano roho welamok ulug heng 
heneptuk lahi. It ap itanowen nit fahet 
ap kinangmonen turuk ane turuk ulug 
nenebug uruk inap itano nele haro roho 
komo enebuhuken tem toho waruhuk 
peruk lahi. 

3 Nit kinangma ninap tem toho welahe 
angge famen ap kinangmon enesehen 
fahet yami ruruk lahe fug. 

4 Allahn sehen nininggikmu emberisiyon 
ap kinangmonen tog aptuk asehen hag 
toho fug. Sehen nininggikmu emberisireg 
Allahn ineyap tirisi asehen inowen ap 
kinangmon hirag atuk ambeg halog tuk 
teg. 

3 Allah sehen ineyon ino seneg lit alem 
nonoluk ninap welahe peruk lit enele 
sibiling-sibiling ane uruk inap arimano 
siyahap eneptuk lahe. Lehoma welahe 
peruk lit wel taruk ane ariyen Allah 
indi anggar atuk ane siyahap turuken 
lehoma werehon ari niren apmayap turuk 
lahe. Ap obog toho siyahon fanowon 
wenggeltuk inap Kristus ele holukag ulug 
ininggik lisoho hondog eneptuk lahe. 

6 Kristus ele fano holtuk lit hiren tem 
toho puhup halug niren ele holtuk eleg 
inap arimano unubam alem werehon 
kong tuhuk ulug nit welahe. 

7 Hit hinilmu werehon eneg yet teg 
lamok. Ap misihen Nowe Kristus inowen 
an ngi roho fet nasug ulug indimu tem 
toho wenggel haruk halug at inowen nit 

nunubaher oho Kristus ino it ngi reg lit 
sen enesug peruk lamag. 

81t pilap enebuhun fug, in enebuhun 
ulug Allahn nineyap naptisi ane fahet 
ninggareg anggolo wel tele halug 
ninggali hele fug. 

9 Suwesingga anden emberuk lahiyon 
fam nenekolap neneptuk ane emberuk 
puhuben emberuk lahi fug. 

10 Suwesingga emberuk lit ele ine roho 
pet neneptuk lit emberuk angge famen 
nit men wereg lit orohole ilaheg toho ele 
apma reg ulug aben uruk. 

11 Ari roho uruk inap arimanowen te 
an hit men ambiyeg wereg lit nenele 
ine roho uk hag toho yatma wereg lit 
suwesingga emberuk laheyon oho ambi 
reg lit werehen inindi anggar amag. 

12 Ap ininggareg wel taruk inap itano 
it men nit mangno atuk lit it men nit 
men ambi roho welahe ulug nenembong 
se roho uk fug teg lahe. It itanowen 
wirimangge ininggarehen tohon wirim 
taruk lit ininggareg it-it wirimangge 
taruk lit sohu-sohu ane turuk lit un ane 
eneg turuk. 

13 Iren un ane eneg turukon hag toho 
niren nininggareg wel taruk lit Allahn 


2 KORINTUS 10.14-18 38 


hili emberisiyon pisan tuk fug teg. Nit 
mon neneptuk lit lahup irisi ambeg 
ino hili pisan tuk fug angge henembeg 
waharukuk. 

14 Kristus awene fanowon ino o kema- 
kema hiyag isil laruk lit hit henembeg 
waharukuk. Hili ino hiyal atuk angge 
famen henembeg wam fug teg inap hag 
toho welahe fug. 

15 Nit fahet hili emberisi fug ambeg 
ap winonen turuk latusa ane fahet nit 
nininggarehen wel taruk lahe fug. Nit 
fahet hili emberisi ambeg welahebon 
arimanowen Allah fam hinindi wenggel 
haruk ane anggolo atuk halug hiren 
nit fahet tem toho palimu wereg ulug 
hi neneptuk lit wel neneptuk lamuhup 
peruk lahe. 

16 Hit wereg ambeg wene hiyag isil o 
winama oho wene hiyag isahup ulug 
Allahn nit fahet hili emberisi. Allahn ap 
winon fahet hili emberisiyon fam turuk 
ane fahet niren wel ta fug teg lahe. 

17 Ap san ninggareg wel tamin peruk 
halug at inowen Ninikni ulug wel tukag. 

18 Inggareg wel taruk ahun ino palimu 
aruhu fug, Ninikni Allahn wel turukon ino 
eneg palimu aruhu. 

lAnden un ane tot hit hiyag 

1 1 hisaruk lahiyon ari hiren holtepma 
fano. An fahet hinindi imbik wamburuk 
lahebon an noluk. 

2 Allahn hit fahet Olok peruk hag toho 
anden oho hit fahet nolok peruk lahi. 
Ikniyen amloho hiyap og utuk hag toho 
anden oho hit hiyap fanowon welahepma 
Kristus inggikmu hunumbahakuk perikik. 

3 Perikik angge famen he Hawa ino 
pisanggowen ele fano roho hiyag utuk lit 
indi nina fisibag hag toho hir oho hinindi 
ninap heneptukmu Kristus fam hinindi 
wirik toho wenggel haruk lahep fuhon ari 
fahet an nakol peruk lahi. 

4 Ap ekeyen Yesus amuwon fahet niren 
hiyag hisaruk eleg ane roho hiyag hisa 
waharukon men hime fanowon amuwon 
niren og hisaruk eleg ane roho og hisa 
waharukon men wene amuwon niren 
hiyag hisaruk eleg ane roho hiyag 
hisaruk halug hiren fano peruk lit hinindi 
imbik wamburuk lahep. 

> Hit henembeg yonggo waharuk lit 
hiyag hisaruk inap itanowen ap winon 
men wirim teg lahe fug urukon itano 
enepma an welahi peruk lahi fug. 

6 An nele uruk ane apma reg angge 
famen mun ane man ane alem onoluk 
ane fahet palimu reg lahi. Alem eke hag 
eke hag likiya hupmu hiyag hisarukmu 
mun ane man ane alem nonoluk atuk 
ane ari seleg atisi. 

7 Ninggareg apmayap taruk lit hit 
palimuwap henepmin ulug Allah wene 
saplangge hiyag hisarikikon ari fam siyag 
ane tirikik ano? 

8 Nori, hit let henebuhuk ulug Allah 
umalikisi winon fam onggo og nemek 
ulug heng eneptuk lit ap enenggengge 
taluk toho warikik. 

P An hit sehelimu wereg lit suburu obok 
naptuken ap misig fam oho suburu 
og nimin ulug ele ying tirikik fug. 

An nangge eleg toho weregma nori 
Makedonia inaben og nirik waharuk 
latusa. Mun ane man ane fahet anden 
hit hunubam angginap henebuhuk tohon 
ulug ninggareg fahet wenggel haruk lit 
fobik oho ari roho turuk laruhuk. 

10 Hit henengge warikik fug ulug 
ninggareg wel taruk lahi ane ari Akhaya 
kinang aru famen eleg aruhu fug, anden 
uruk lahi ane ari Kristus fam tem toho 
wenggel haruk lahiyonen uruk lahi. 

11 Nungge fahet ari ihi? Anden hit nindi 
henesug lahi fug ano? Nikni Allah eneg 
Oluk teg lit wereg. 

12 It ininggareg wel taruk inap itanowen 
nit men ambi reg lala ulug alem 
yami rurukon ari hiraho fesemin ulug 
henenggengge hilarikik fug ane fobik 
oho hilahuk fug. 

131It ari roho uruk inap itanowen nit 
Allahn mon neneptisiyon welahe uruk 
lit enele si ane Kristus otsi welahe uruk 
angge famen un ane eneg til noruk 
inaben uruk. 

14 Tblisen malaikat selehon hag atmin 
ulug malaikaren wan turuk asum 
lahaptuk. Iblisen turuk hag toho ap 
itanowen turuken hiren yihi uruk lit 
henekol ha fug. 

15 Iblis amingminganggeyen fanowon 
amingmingangge enesum lahaptuk ane 
ari enesup toho eneg turuk. Fobik teko 
lahu ane ketiya iren turukon ari fam 
wirim aruhu. 

16 Anden nin eke uruk lahi: Ap san 
oho an fahet sohu-sohu ane turuk 
ahun wereg puk fug. Sohu-sohu ane 
turuk ahun wereg peruk lahep halug an 

ninggarehen tot wel taminen un ane tot 
uruk lahiyon holeg lamok. 

17 Anden iminon aru Ninikni Allah wene 
hikit toho uruk ahunen uruk hag toho 
uruk lahi fug. Nininggareg wel ta hag teg 
laheyon ariyen un ane uruk ahun hag 
toho uruk lahi. 

18 Ap anggolo rohowen kinangmon wel 
taruk ane roho wel tarukmu anden oho 
ninggareg wel tamin. 

19 Hit mun ane man ane alem honoluk 
anggeyen un ane urukon fahet hinindi 
imbik wamburuk lit holtul peruk lahebon 
ari holeg lamek: 

20 Aben hit apmayap heneptuk lit 
henenggengge hilaruk lit hininggik 
hele wat heneptuk lit witnik-wetnog 
angge fam hininggaliyap heneptuk lit 
honorohole sahaloho hunusurukmu 
hiren hinindi imbik wamburuk lit fano 
nunusuruk peruk lahep. 

21 Nit ninine elehen fano unusuruk uk 
fug teg laheyon ari fahet ninggali roho 
wereg lit fag toho uruk lahi. Ap ekeyen 
ari-ari turuk lahe ulug ele hemet toho 
uruk halug anden oho nambong se roho 
nele hemetog toho uk hag teg lahi. Un 

ane uruk ahunen uruk hag toho uruk 
lahi. 

22 Nit Ibrani ninap welahe uruk halug an 
oho Ibrani nahun welahi. Nit Israel ninap 
welahe uruk halug an oho Israel nahun 
welahi. Nit Abrahamen ondohowonen 
ondohowon welahe uruk halug an 
oho Abrahamen ondohowonen indag 
nasuhon welahi. 

23 Nit Kristus amingmingangge welahe 
uruk halug nenek turuk ahunen uruk hag 
toho uruk lit an palimu welahi ulug hiyag 
hisaruk lahi. Anggin angge waruk lit sat 
anggolo haruk latikik. Hup anggoloenam 
penjara kilap naptuk latusa. Anggolo al 
sahaloho nuwatuk enehen pinggi war 
atnin peruk latikik. 

24 Yahudi inaben fuwabenam alem 
nubam emberusa. Ininggik teng misig 
men nubam hilag lahabeg nuwalen 
nuwatuk latusa angge famen nuwalon 
embeselug nisanggowenam warehe ulug 
winaharuk latusa. 

25 Hinahanam e paleg fam nunggul arap 
toho nuwatusareg misihim helep fam 
nunggul hurik pilap naptusa. Ik ahum ke 
larukmen hinahanam kou arap tirisi. Hup 

misig unukoho misig ik ahummu ililoho 
song teg latikik. 

26 Kema larukmen ik masahen nuwabuk 
hag, ap enengge hilaruk inaben nuwabuk 
hag, Yahudi inaben oho enemu inaben 
oho nuwabuk hag eneg turuk latusa. O 
pumbuk ele keyen nuwatil fare keyen 
nuwatil ik ahum keyen nuwatil noriyen 
famen enele si uruk lit nuwabuk hag ane 
eneg turuk latusa. 

27 Ari turukmu asengseng toho sat 
anggolo haruk latikik. Hubanggo oho 
nohoruk latikik fug, iket suburuwet hinik 
wereg lit na fug angge welatikik, sum 
elegma sun toho welatikik. 

28 Nin anggolo winon wereg angge 
famen likiya hupmu Allah umalikisi o 
pumbuk wal taneg werehon arimanowen 
alem ulug waharukmu haloho emberuk 
lahi. 

291t inine eleg toho weregma an oho 
nine eleg toho welahi ha fug teg? Ap 
uyug unggum sultuk turuk halug an nindi 
siyag atuk lit ilaheg hihi ha fug teg? 

30 An ninggareg wel taruk lahi halug 
ninggareg nine elehon fahet wel taruk 
lahi. 

31 Nonowe Yesus Kristus Ikni Allah 
inowen an nele si uruk lahi fuhon ari At 
oluk teg lit werehon wel turukmen eneg 
welamuhuk. 

32 Ap suwon Aretas amingmingangge 
o Damsyik seneg latisi ahun inowen an 
sen nabukag ulug otsi mon eneptisimu 
kema kahal naptuk latusa. 

33 Kou elma kilap naptusareg elehet 
honggoleg ele keyen sel fikit pilap 
naptusama it ininggikmu atikik fug. 

1 2 1 Aben ininggareg wel ta fug teg 

angge famen anden ninggareg 

wel taruk lit hiyag hisamin. Mapmu rohon 
fulu ane fam Noweyen hiyag nutukmu 
yet harikikon fahet hiyag hisamin. 

2Kristus apma ap misig werehon an 
noluk teg. Mo ilig am wirig am turukmen 
nunggul hurikenam am fugmu at ino 
Allahn poholman lisoho warisireg hili 
hinahanehon fam lahaptisi. Ebeyet 
laharisi ano ebe embeselug laharisi ano 
an te napeleg, we Allah eneg Oluk teg. 

3 At ino yabuk fanowon Firdaus ino 
weregma hiyag itisireg lahaptisi ane 
an noluk. Ebeyet laharisi ano ebe 
embeselug laharisi ano an te napeleg, 
we Allah eneg Oluk teg. Ap kinangmonen 

enele uk fug tohon men enembilik fam 
wilibuk fuhon men urukmu at inowen hol 
harisi. 

4(12:3) 

3 An ninggareg fahet wel ta reg lahi 
fug, at ino fahet wel tihi ha reg lahi. An 
ninggareg nine elehon fahet eneg wel 
taruk hag toho hiyag hisihi ha reg. 

6 An ninggareg wel taruk lit elereg 
hahen un ane ele fug, anden uruk lahiyon 
tem toho uruk lahi. Tem toho uruk lahi 
angge famen ap winonen an fahet at 
palimu reg puhup tohon ninggareg 
wel taruk ane embeseruk lahi. Anden 
turukmu yet niyarukon men anden hiyag 
hisarukmu hol niyarukon men arimano 
fahet eneg palimu reg peruk lamuhup. 

7 Allahh mapmu rohon hiyag nitisi 
ulug ninggareg palimuwap taruk lit wel 
tahuk tohon alog hahon nundama hiraho 
lit welahi. Inggareg palimuwap tahu 
rohon ulug Iblis ot inowen inggik holum 
nuwatukmu ouk nubam atuk. 

8Iblis ot inowen an nuwatuk ane 
numbahukag ulug Nonowe fam 
hinahanam sembahyang irikik. 

9 Sembahyang irikikmu Nonoweyen an 
nubam Ele uruk lit, "Anden hat Nindi 


2 KORINTUS 12.10-12 47 


hasug ane wereg. Ap inine elehon An 
nine it unubam atuk halug seleg aruhu," 
ulug an nubam hiyag nitisi. Kristus ine 
an nubam wereg laruhuwen an nine 
eleg toho welahiyon fahet wel taruk ane 
palimu reg peruk lahi. 

10 Nine eleg toho welahiyon men nele 
ying naptukon men alem siyahon nubam 
atukon men nuwabul ulug mug naplug 
larukon men nabug urukon men Kristus 
fahet alem siyahon obog toho ari nubam 
atuk angge famen nahiyeg toho welahi. 
Nine eleg angge welahi halug nine roho 
welahi. 

11 Tem toho anden un ane uruk lahiyon 
aruma re hiren in ulug henele ine 
roho ehepma uruk lahi. Hiren an wel 
naplepma fano. Elehon hag toho an 
welahi angge famen it Yesusen mon 
neneptisimu palimu roho welahe uruk 
inap arimano it palimu regma an apma 
reg lahi fug. 

12 An nindi imbik wamburuk lit hit 
sehelimu weregma wirimangge men 
aben turuk eleg ane roho ine roho 
turukon men yet harikip ane ariyen an 
Yesusen mon naptisiyon fag atisi. 

13 Allah umalikisi o pumbuk winon 
werehon fam wirim heneptuk halug 
alem nungge fam enepma welahep? We 
anden suburu og nemek ulug henele 
ying heneptikik fuhon ari eneg enepma 
welahep. Siyag ane tirikikon ari fahet 
hunundama siyag am fug. 

14 Nori, ninggik hinahaneg angge hit 
pen hisil waruhuk peruk lit welahi. Mun 
angge man angge fam hit hunubam 
angginap henebik waruhuk peruk lahi 
fug. Hit hininggikmu angge fahet yami 
ruruk lahi fug, hit hininggareg fahet yami 
heneptuk lahi. Unumalikisiyen ikni isinga 
fahet mun angge man angge tug toho 
umbuk fug teg, ikni isingan unumalikisi 
fahet mun angge man angge tug toho 
umbuk teg. 

15 Anden angge hit fahet fano umbuhuk 
peruk lit an ninggareg oho hit fahet 
umbuhuk. Anden hit fahet nindi anggolo 
hisaruk lahi angge famen hiren an fahet 
oho hinindi nasug lahep? 

16 Anden hit hunubam alem angginon 
emberuk lit henele ying heneptuk latikik 
fuhon ari seleg. Nindimu un ane wenggel 
haruk lit nele si ane hit hunubam uruk lit 
sen heneptikik? 

17 Ap anden hit henembeg mon 
eneptikikon arimano unubam 
enenggengge saplangge hilahup 
ulug misig oho mingming tirikik ano? 

18 Anden Titus lamihin ulug monde feruk 
lit are misig ino men mon eneptikik. Titus 
monde ferikikon inowen henenggengge 
saplangge hilarisiyon wereg ano? Titus 
men an men ninindimu ambi roho 
wenggel haruk lit nunuyug misig ke 
soptukukon nisarikip fug? 

19 Hit honolohotman niren turukuk ane 
awiya waruk lit uruk peruk lahep angge 
famen Kristus nit nunubam weregma 
Allah olohotma wereg lit niren turuk 
latukuk ane nisarikibon fag toho uruk 
lahe. Nori, ninindi henesug laheyon, uruk 
lahe ane aru hit hinindimu Allah fam 
wenggel haruk ane ine amag ulug uruk 
lahe. 

20 An waruhuk ane ari hiren hiyag 
nisahu puhup ane hikit toho tuhuken 
waruhuk fug. Anden it welamuhup peruk 
lahi ane hikit toho weregma waruhuk fug 
ulug nindi anggin toho welahi. Suwahal 
uruk lit, hili roho wereg lit, honori fahet 
henehummu siyag peruk lit, hinindimu 
honolok toho wereg lit, hininggareg 


2 KORINTUS 12.21-13.2 50 


fahet eneg wenggel haruk lit, ap enebug 
eneg il noruk lit, siyag ane fahet hirako 
umung-umung atuk lit, ininggareg eneg 
wel taruk lit, alem haloho umbuk fug 
angge weregma henembeg waruhuk ane 
fahet nindi anggin toho welahi. 

21 An hit henembeg waruhukmu Nikni 
Allahn hit honolohotman apmayap 
nabuhu ane fahet nindi anggin toho 
welahi. Ap anggolowen siyag ane turuk 
lit unubam siyahon tag teg lit pabi ane 
turuk lit abuwap fahet eneg wenggel 
haruk lit ke hareyon umbusuk fug 
angge senetuk lit weregma waruhukteg 
nahummu siyag toho welaruhuk. 

1 2 1 Ninggik hinahaneg angge hit pen 

hisil waruhuk peruk lit welahi. "Ap 
piren hinahan inil fam haruson itanowen 
fag toho hiyag isaruk halug aben tem 
toho puhupmu teko lahu," ulug haharoho 
imbibag. 

2 Ap atam siyag ane turuk latuson men 
it winon obog toho hit men werehon 
men atam hiyag hisarikik hag toho 
ketiya uwan wam fugmu hiyag hisamin: 
Waruhureg nunumbahaku puhup 
fug. Ninggik pirenam hit henembeg 
waharikikteg hiyag hisarikik hag toho 

ketiya yatma wereg lit suwesingga fam 
ari hiyag hisaruk lahi. 

3 Kristus an nubam werehon ino Ele 
imisimu niren hol hila ulug heng naptuk 
lahep. At Kristus ino hit hunubam wiyig 
ane tuk fug angge hit sehelimu ine roho 
wereg. 

“At wiyig toho weregma telfag angge 
famen Allahn Ineyap tibareg Olukap 
tibag. At men mangno roho wereg lit 
nit wiyig toho welahe angge famen 
Allahn ninineyap neneptukmu Kristus 
men mangpno roho wereg lit hit hunubam 
tuhuk ane ninine roho tuhuk. 

> Hinindimuwen hinog-og haruk lit 
Kristus fam tem toho wenggel haruk lahe 
ulug hininggareg hunubabut pal haruk 
lamuhup. Yesus Kristus hit hunubam 
weregma hininggareg hinindi anggar am 
fug teg ano? Kristus fam wenggel haruk 
ane anggar alep fugmu palimu lahalep 
fug. 

6 Palimu laharuk eleg inap arimano nit 
fug, ihi ane ari hit honoluk teg lahep 
peruk lahi. 

7 Hiren siyag ane tuhup tohon ulug 
niren Allah fam sembahyang uruk lahe. 
Nit nininggareg palimu lahakuk ulug 

sembahyang uruk lahe fug, hiren fano 
ane turuk lamuhup ulug Allah fam 
sembahyang uruk lahe. Aben nit fahet it 
apma atusa pukag. 

8 Allahn peruk ane pisan isa fug angge 
we Aren peruk ane hikit toho tuk teg 
lahe. 

9 Nit wiyig toho welahema hit hinine 
roho welahep ane fahet nenehiyeg toho 
wereg lit hit mondabi fano amuhup ulug 
niren sembahyang hit fahet uruk lahe. 

10 Hit sehelimu wereg lit anden nolok 
ane hit hunubam tuhuk tohon ketiya 
yatma wereg lit suwesingga tu haharoho 
emberuk lahi. Nolok ane tuhukon ari 
halog toho hit apmayap henebuhuk ulug 
tuhuk fug, in enebuhun ulug Noweyen 
nineyap naptisimu tuhuk. 

11 Nori, fotog toho iminon aru: 
Henehiyeg toho wereg lit fano 
welamuhup ane yami ruruk lamuhup! 
Anden mun ane man ane hiyag hisaruk 
lahiyon holtuk lit hinindi misig toho 
suwahal uk fug angge mangno roho 
welamuhup. Allah ap Indi enesug lit 
mangnowap eneptukon inowen hit men 
wereg lit fet henesug laruhu. 

12 Hit-hit mako pug toho hi-hi atuk 
lamuhup. Allah umalikisi an men 
werehon obog toho arimanowen nonori 
ulug hi heneptuk. 

13 Nonowe Yesus Kristus ubabut 
fanowon ino men Ninikni Allah indi 
henesuhon ino men Allah hime fanowon 
mangnowap heneptukon ino menen hit 
fet henesug lamuhup. 

14 (13:13) 


Galatia 


1 1 Yesus Kristus inowen an Paulus 
nubam yonggo laruk laruhun ulug 
hiyag nitisiyon ino men an nori men 
tuma welaheyon obog tohowen hit Allah 
umalikisi Galatia kinang fam welahebon 
fahet suwesingga aru emberuk lahe. 
Ap kinangmonen unduhuk nubaharuk 
lit misihen oho mon naptisi fug. Yesus 
Kristus ino men Ninikni Allahn ap war 
atukon wereg ambehen Olukap tibahon 
ino menen an unduhuk nubaharusa. 

2(1:1) 

3 Ninikni Allah men Nonowe Yesus 
Kristus menen hit fahet Inindi henesug 
lit hinindi yuwahap heneptuk lamuhup 
ulug sembahyang uruk lahe. 

4Ninikni Allahn pibahon hikit toho 
kinang siyahon ketiya werehon aru 
famen windar enepmin ulug Nonowe 
Yesus Kristus ap ininggikmu atfareg 
siyag ane niren turukon fahet war atfag. 

3 At ino likiya hupmu wel turuk eneg lit 
welamuhup. Amin. 

6 Kristus inowen Indi henesug ulug 
Allahn wol heneptisi angge famen hiren 
folo-folo henembol yig Utuk lit wene 
amuwon holtuk lahep ane fahet yihi 
peruk lit nindi anggin toho welahi. 

7 Wene fanowon winon wereg eleg 
angge famen ap arimanowen hiyag 
hisaruk lit Yesus wene fanowon hebel- 
pebel isaruk lit hinindi nonghongap 
heneptuk. 

8 Niren ano malaikat poholma werehon 
misihen ano wene hiyag hisaruk halug 
niren tam hiyag hisarukuk ane men 
wirim teg eleg ane hiyag hisaruk ahun at 
ino war amag. 

3 Atam hiyag hisarukukon hag toho 
ketiya oho nin sebe roho anden hiyag 
hisamin: Ap misihen wene tam hiyag 
hisarukon holtikibon men wirim teg eleg 
ane hiyag hisaruk halug at ino war amag. 

10 Nori, hiren nangginoho peruk 
lahep? Anden wene hiyag isaruk lit ap 
kinangmon inindi enehiyehap eneptuk 
lahi ano? Allah indi ahiyehap turuk 
lahi ano? Ap kinangmonen an fano 
ulug wel nabukahon uruk lahi ano? Ap 
kinangmon enehiyehap eneple halug 
Kristus amingmingangge ale fug. 

11 Nori, wene anden hiyag hisaruk 
lahiyon aru ap enele hiyag hisaruk lahi 
fug ulug nele ine roho hunubam uruk 
lahi. 

1? Wene ino ap kinangmonen hiyag 
nutuk lit milal naptuk latusa fug. Nowe 
Yesus Kristus ino Amuwen eneg hiyag 
nitisi. 

13 An tam Yahudi inap enewene 
apma wereg lit turuk latikik ane hiren 
holtikip. Allah umalikisi mondabi siyahap 
enebuhuk ulug unusil laruk lit mug 
eneplug laruk latikik. 

14 Yahudi inap enewene an apma wereg 
lit nori winon ninibam misihon arimano 
enebe anggolo roho apma weregma an 
mondabi palimu unduhuk latikik. Ari roho 
wereg lit niniknisi unumbasiyen ibag ane 
nasukun fano roho holtuk latikik. 

15 An nisinga ahummuwen indag 
am fugmu Allahn indi niyarisireg An 
let Naptuk laruhuwen mumal tamin 
perisireg wol naptisi. 

16 At fahet Allah unuk enepeleg inap 
Yahudi inap fuhon arimano hiyag isaruk 
laruhu ulug an nolohotman Amloho unug 
harisi. Nubam unug harisi sambil ino 


GALATIA 1.17-23 4 


anden ap kinangmon kapal isaruk lit 
nenele sahaltul perikik fug. 

17 An Yesus fahet noluk am fugmu ap 
yonggo laruk lamuhup ulug in eneptuson 
arimano o Yerusalem weregma enembeg 
lamin perikik fug. Ari perikik fureg o Arab 
kinangma larikikteg Damsyik suhuloho 
waharikik. 

18 Waharikikteg weregman mo 
hinahanam larisimu hun Kefas pen 
hamin ulug Yerusalem larikik. Larikikteg 
at ibam hup nuwal fimahen welatikik. 

19 | arikikteg wereg lit yonggo laruk 
lamuhup ulug in eneptuson arimano 
winon isarikik fug, we Yesus ot yuhon 
Yakobus ino eneg harikik. 

20 Allah olohotman suwesingga emberuk 
lahiyon aru nele si emberuk lahi fug, we 
tem toho emberuk lahi. 

210 Yerusalem wilip atikikteg o Kilikia 
men Siria men kinang fam larikik. 

22 An larikikmu Allah umalikisi o Yudea 
werehon arimano an norohole fum toho 
niyarusa fureg enepeleg toho welatusa. 

23 Atam nit nunusimin ulug mug 
neneplug laruk lit wene fanowon aren 
siyahap timin perisi ahun inowen wene 
hiyag isaruk urukon holtusa. 

24 Aren ari turuk ulug an nubahet 
holtusareg Allah wel turuk latusa. 

2 1 Mo ilig am wirig am turukmen 

nunggul hirikenam atisimu Barnabas 
men Titus men hondog eneplug nin o 
Yerusalem larikik. 

2 Allahn lahun ulug hiyag nitisiyon hikit 
toho larikik. Anden Yahudi inap fuhon 
arimano wene fanowon hiyag isaruk 
latikikon fahet wene onoluk inap men 
onowesi palimu werehon men palu 
atukukteg nenele sahaltuk latukuk. 
Anden turuk latikik ane men turuk lahi 
ane ari men saplangge turuk lahi fureg it 
inindi anggar amag ulug nenele sahaltuk 
latukuk. 

3 An men ambiyeg larukukon nare Titus 
ino fam Yunani ahun welatisi angge 
famen ambilahap paliyek ulug hiyag 
utusa fug. 

4Nonori enele si uruk inap winon nit 
sapsabi kuruk latuson arimanowen eneg 
ambilahap paliyek ulug enele ine roho 
uruk latusa. It arimano nit sapsabi kuruk 
lit niniknisi unumbasiyen ibag ane pisan 
tulusa ano ulug kim nisaruk latusa. Yesus 
Kristus umalikisi we saplangge werehen 
niniknisi unumbasiyen ibag ane apma 

kilap eneptuk lit mingming eneptuk 
lamuhuk ulug kim nisaruk latusa. 

> Mingming eneptuk lamuhuk perusa 
angge famen niren it enele atog warukuk 
fug. Wene fanowon ino hiren pikit toho 
holtuk lamuhup ulug enele atog warukuk 
fug. 

It onowesi palimu werehon 
arimanowen alem winon faher oho 
enele ine roho mingming naptusa fug. 
Allahn te winon palimu reg, winon apma 
reg ulug onorohole haluk fug tehen 
anden oho it fahet ap sa hag toho wereg 
ulug wenggel harikik fug. 

7 Ari reg angge famen it onowesi 
palimu werehon arimanowen at Petrus 
enembilahap paleg inap wene hiyag 
isaruk laruhun ulug Allahn unduhuk 
ferisi hag toho hat Paulusen oho wene 
fanowon enembilahap paleg eleg inap 
hiyag isaruk laruhunen Allahn unduhuk 
hubaharisi ulug fag toho uruk latusa. 

8 Allahn Petrus fam enembilahap paleg 
inap enembeg yonggo laruk laruhun 
ulug ineyap tirisi hag toho an oho 
enembilahap paleg eleg inap enembeg 
yonggo laruk laruhun ulug nineyap 
naptisi. 

93Yakobus men Kefas men Yohanes men 
wene holtuk inap iniknisi roho welatuson 
itanowen Allahn an Indi nasug lit nubam 
emberisiyon ino onoluk atusa. Onoluk 
atusama nit men mangno roho welahe 
ulug an men Barnabas men nininggik 
sen neneptusa. Niren enembilahap 
paleg eleg inap enembeg wene hiyag 
isil larukmu iren oho enembilahap paleg 
inap enembeg wene hiyag isil laruk 
lamuhup ulug nenele sahaltukuk. 

10 Alem misig eneg nunubam heng 
neneptuson ari ap enengge elehon 
ler eneptuk ane fahet honoluk toho 
welamuhup ulug nunubam emberusa. 
Nunubam emberuson ari fahet nasukun 
fano roho ler eneptuk lit yami ruruk lahi. 

11 Welatukukteg hun Kefas ino Antiokhia 
waharisimu aren siyag ane tirisiyon fahet 
fag toho pet tirikik. 

12 At inowen enembilahap paleg eleg 
inap men suburu naruk latisi angge 
famen Yakobus ori mon eneptisiyon 
arimano waharusama enembilahap paleg 
eleg inap wereg ambeg hur atmin fug 
ulug amu hur atuk latisi. It enembilahap 
palehonen pet nabusa ulug akolen 
amumu hur atuk latisi. 

13 Amumu hur atuk latisimu Yahudi inap 
winon arimanowen oho aren ket-ker ane 
turuk ane hikit toho turukmu Barnabas 
ino oho iren indi kahaltuken aren oho 
ket-ker ane turuk latisi. 

14 Tren ari roho turuk latusa ane wene 
fanowon men wirim teg elehon turukmu 
yer isarikikteg it obog toho enelukema 
Kefas fam fag toho hiyag utuk lit, "Hat 
Yahudi hahun famen Yahudi inap hag 
toho welahen fug angge famen nungge 
fahet ap winon Yahudi inap hag toho 
welamek ulug inindi kahal eneptuk 
lahen?" ulug pet tirikik. 

15 Nit niniknisiyen indag neneptuk lit 
Yahudi ninap indag atukuk, Yahudi inap 
fuhon arimanowen siyag ane turukon 
hag toho indag atukuk fug. 

16 Musa wene fam haharehon hikit toho 
turukmu ap misihen oho indi pikit am fug 
teg ane ari nit nonoluk, we Yesus Kristus 
fam indimu wenggel harukon eneg indi 
pikit am teg. Niren Yesus fam wenggel 
haruk lahe ane ariyen ninindi pikit amag 
ulug At ubam wenggel haruk latukuk, 
Musa wene fam haharehon hikit toho 
turukmu ninindi pikit aruhu perukuk fug. 
Musa wene fam haharehon hikit toho 

turukmu ap misihen oho indi pikit am 
fug teg. 

17 Niren Kristus fam wenggeltuk ane 
ninindi pikit amag ulug yami ruruk lahe. 
Yami ruruk lahe angge famen siyag ane 
turuk inap hag toho niren oho turukmu 
Kristus ino siyag ane turukon alem ngi 
ahun wereg ano? Eleg-o nori. 

18 Musa wene fam werehon inowen 
fanowap nenebuk fug tehen anden 
tam halog toho apmayap tirikikon nin 
palimuwap tuhuk halug Musa wene fam 
haharehon pisan isaruk ahun hag toho 
unduhuk fat tahuk. 

19 Allah apma noluk welaruhuken Musa 
wene fahet war atikik. War atikik ane ari 
Musa wene inowen nuwatisi. Kristus men 
teltuk ahen fam ambiyeg tel neneptusa 
angge famen an noluk welahi. 

20 An ninggareg namuwen noluk welahi 
fug, Kristus nubam weregma noluk 
welahi. Ap kinangmon welahi angge 
famen Allah amloho fam nindi wenggel 
haruk lahi ane ariyen noluk welahi. At 
inowen an Indi niyaruk lit an fahet ap 
siyahon ininggikmu atfag. 

21 Ari fahet Allahn indi nasug ane anden 
miyaloho hik isa fug teg lahi. Musa wene 

fam haharehon hikit toho turukmu ap 
inindi pikit am hag teg lalepma Kristus 
ino saplangge war atlep. 

1 Galatia hinap nori, henepelehen 

sohu-sohu ane turuk lahebon ari san 
hinindi hareyap heneptisi? Yesus e fam 
telfahon ino hit honolohotman seleg toho 
wirim tirikik fug? 

2 We alem misig kapal hisaminon aru 
fahet hebeloho hiyag nemek: Musa wene 
fam haharehon hikit toho turuk latikipmu 
Allahn hime fanowon og hisarisi ano? 
Wene hiyag hisarusama holtikipteg tem 
toho hinindimu wenggel harikipmu og 
hisarisi ano? 

3Hiren sohu-sohu ane eneg turuk 
lahep? Allah hime fanowon fam ak 
teberikibon ari nininggareg ninine roho 
seneg lamuhuk peruk lahep? 

4Hit hunubam atisiyon obog toho 
ari saplangge hunubam atisi? Nori, 
saplangge hunubam atisi fug. 

3 Allahn ahime fanowon og hisarisireg 
fano ane aben tuk fug teg ane hit 
sehelimuwen turuk latisi. Ari roho turuk 
latisi ane ari Musa wene fam haharehon 
hikit toho tirikip ane fahet turuk latisi 
ano? Wene hiyag hisarusama holtikipteg 

tem toho hinindimu wenggel harikip ane 
fahet turuk latisi ano? 

6 Abrahamen Allah fam indimu wenggel 
haruk latfag ane fahet Allahn at fahet 
fano peruk latfag. Alem ari fahet 
Abrahamen turuk latfag ane ulug 
haharoho imbibag. 

"It Allah fam inindimu wenggel haruk 
inap arimano Abraham umalikisi wereg 
ulug honoluk toho welamok. 

8 Ap Yahudi inap fuhon famen Allah fam 
inindimu wenggel haruk halug Allahn 
inibil atuk lit ili og eneptukon fahet atam 
haharoho imbibag. Imbibag ane ari 
hikit toho Abraham fam wene fanowon 
hiyag utuk lit, "Ap o pumbuk obog toho 
hat inindi hasug lamuhubon arimano 
mondabi fano welamuhup," ulug hiyag 
itfag. 

9 Abraham Allah fam wenggel hibagma 
Allahn hi ribag hag toho ap obog toho 
inindi Allah fam wenggel harukon Allahn 
hi enebuhu. 

10 Ap Musa wene apma wereg inap 
arimano huluwap eneptuk lit komo yig 
isaruk ane apma wereg. Suwesingga 
atam haharoho emberuk lit, "Ap san 
Musa wene fam mun ane man ane 

haharoho werehon hikit toho turuk 
eleg halug huluwap turuk lit komo yig 
umuhup," ulug haharoho imbibag. 

11 Musa wene fam haharoho werehon 
hikit toho turuk ane ariyen ap misig oho 
Allah alukema indi pikit am fug teg. 
Tam haharoho imbibag ane ari seleg 
atisi, "Ap eke indi pikit toho werehon 
ino indimu Allah fam wenggel haruk lit 
wereg ane ariyen oluk teg lit welaruhu," 
ulug haharoho imbibag. 

12 Musa wene fam haharoho werehon 
alem Allah fam indimu wenggel haruk 
ane wereg eleg. Ap san Musa wene ino 
hikit toho turuk halug eneg Musa wene 
ari fam oluk welam teg. 

13 Musa wene ino fam huluwap neneptuk 
lit komo yig nisaruken Kristus inowen 
windat nenepfag. Windat neneptuk lit 
nit fano amag ulug huluwap neneptuk 
lit komo yig nisaruk ane ino hebeloho 
Inggareg ubam atfag. Atam haharoho 
emberuk lit, "Ap sa e fam teleg lit 
weregma at huluwap turuk lit komo yig 
umuhup," ulug hahareg lit wereg. 

14 Allahn Abraham hi ruruk lit sali 
imbibahon ino Allah unuk enepeleg inap 
winon ininggikmu aruhu ulug Yesusen 

ari tibibag. Yesusen ari tibibagma Allahn 
hime fanowon og hisahuk ibag ane hikit 
toho nit At ubam ninindimu we tem ulug 
wenggel harukon og nisarisi. 

15 Nori, aben turuk ane fam wirimangge 
eke hiyag hisamin. Ap ekeyen lin isaruk 
angge fahet ele hiyag isaruk lit teko lahu 
ane tu uruk halug ap ekeyen il misig oho 
pilaptuk lit il misig lahabuk fug teg. 

16 Abraham fam sali imbibahon 
ino inggareg faher oho at famen 
ondohowonen ondohowon faher oho 
imbibag. Abraham famen ondohowonen 
ondohowon ulug haharoho imbibag 
ane ari ap anggolo fahet haharoho 
imbibag fug. Abrahamen ondohowonen 
ondohowon ulug hahatfahon ari ap misig 
Kristus fahet ibag. 

17 Anden ihi ane ari iminon tu fahet 
ihi: Allahn teko lahu pibareg indam 
sali mondabi imbibag. Sali imbibareg 
weregman mo ilig am wirig am turukmu 
teng-teng angge (empat ratus tiga 
puluh) atfagma Musa wene ino inam 
atfag. Fobik inam atfahon inowen sali 
imbibahon ino teko lahu fug ulug elehap 
tuk fug teg. 

18 Allahn 0g isahuk ulug sali imbibahon 
ino we Musa wene apma wereg inap eneg 
0g isahuk pelepman hahen tam Abraham 
fam sali imbibahon ino eleg alep angge 
famen Allahn Abraham fam Nindiyen og 
huruhuk ulug sali imbibag ane hikit toho 
Inggareg indiyen saplangge og itfag. 

19 Ari reg angge famen Musa wene 
nungge fahet hahatfag? Aben siyag 
ane turukon seleg amag ulug fobik 
hahatfag. Abraham fam sali emberuk lit 
ondohowonen ondohowon waruhu ulug 
imbibag ane hikit toho At waruhumu 
Musa wene ilamna werehon ino eleg 
aruhu. Musa wene ino malaikaren ap 
kinangmon pulmu unduhukon og itfagma 
aren ap fahet imbibag. 

20 Ap pulmu unduhukon ino ap 
fumag-fumag werehon fahet pulmu 
unduhuk. Allah we misig werehen 
Iraham ubalmangge eke unduhuk fuk 
fug teg. 

21 Ari roho weregma Musa wene men 
Allahn Nindiyen saplangge og isahuk 
ulug sali imbibahon men ambi reg 
elegma hili reg ano? Eleg-o nori. Musa 
wene tam haharoho imbibahon ino fam 

ap onolukap enebuk hag teg lalepman 
Musa wene ino famen ap inindi pikit alep. 

22 Ap inindi pikit alep angge famen 
suwesingga atam haharoho imbibahon 
ino hikit toho ap kinangma werehon 
obog toho siyahon apma kilap enepfag. 
Allahn og isahuk ulug sali imbibahon 
ino Yesus Kristus fam inindimu wenggel 
haruk ane ariyen ap tem toho wenggel 
harukon arimano og isahu. 

23Yesus Kristus ubam wenggel haruk 
li uwanma Musa wene inowen komo 
neneptuk lit nininggik hele waroho fet 
nenesug latfag. Kristus ubam wenggel 
haruk li inam aruhu ulug wanggi wat 
nenesug latfag. 

24 Wanggi wat nenesugmu Musa 
wene ino fam komo neneptuk lit kul 
neneptukmu Kristus watfag. Watfagma 
Yesus fam wenggel haruk lit ninindi pikit 
atisi. 

25 Yesus fam wenggel haruk li inam 
atfagma komo neneptuk lit kul neneptuk 
ahun apma welahe fug. 

26 Yesus Kristus ubam wenggel haruk 
lahebon ariyen hit obog toho Allah 
umalikisi welahep. 

27 Hit Kristus unuk fam ikma 
wambirikibon obog toho Kristus ino sum 
sukun taruk hag toho sukun tarikip. 

28 Sum fanowon suknig lahebon ariyen 
Yahudi inap men Yunani inap men 
ap enemingmingangge men enemu 
unduhuk inap men ap men hiyap men 
hili-hili welam fug tehen Yesus Kristus 
fam hit obog ambi roho welahep. 

29 Hir oho Kristusen tohon wereg 
lahepma Abrahamen ondohowonen 
indag henesuhon welahep. Allahn sali 
imbibahon ino hir oho ngi amuhup. 

4 lAnden fahe hiyag hisihi ane fahet 

nin sebe roho hiyag hisamin: Ikniyen 
lin isaruk angge ngi atuk umalik ebe 
totma aben komo ruruk lit kultuk. Mun 
angge man angge ikniyen tohon ngi reg 
angge famen ap enemingmingangge hag 
toho wereg. Malik ebe ikniyen pibahon 
hikit toho su atug ikniyen tohon arimano 
ngi aruhu. 

2(4:1) 

3 Ari roho nit men wirim teg. Nir 
oho nenebe totma kinang seneg lahe 
perukon arimano enepma wereg lit 
enemingmingangge welatukuk. 

4 Allahn teko lahu pibag sul ino inam 
atfagma Amloho monde fibahon ino 
hiyap eke famen indag atfareg Musa 
wene apma atfag. 

> Allahn ap Musa wene apma werehon 
windar enebuhu ulug Amloho monde 
fibagma nir oho At umalikisi atukuk. 

6 Hit Allah umalikisi welahepma Allahn 
Amloho ahime fanowon ino nunubam 
emberisimu ninindi anggar atisi. Hime 
fanowon inowen, "Nikni, Nikni," uruk lit 
heng turuk. 

7 Ketiya hit welahebon amingmingangge 
welahep fug, Umalikisi welahep. 
Umalikisi welahebon ariyen Allahn 
anggengge og hisahumu hir oho ngi roho 
welamuhup. 

8Indam Allah henepelegma Allah 
fug famen palimu welahe urukon 
enemingmingangge welatikip. 

9 Ketiya hiren Allah fahet honoluk atikip. 
Nori, hebeloho fano roho imin: Allahn 
hit fahet Oluk atisi. Hit fahet Oluk atisi 
angge famen nungge fahet kinang seneg 
lahe perukon inine elehon enenggengge 
elehon arimano hebeloho inibil laruk 
lahep? Nungge fahet enemingmingangge 
amul peruk lahep? 


GALATIA 4.10-15 18 


10 Hup eke sakan tirikim usa uruk lahep, 
pikalem eke inam atikim usa uruk lahep, 
mo ilig am wirig am turukon fahet usa li 
inam aha uruk lahep. 

11 Anden hit fahet asengseng ane turuk 
lit sat harikikon saplangge tirikik peruk 
lahi. 

12 Nori, an hit hag toho atikikteg hir 
oho an hag toho amuhup ulug heng 
heneptuk lahi. Hiren misihim oho siyag 
ane an nubam tirikip fug. 

13 uk nubam weregma atam wene hit 
hiyag hisarikikon ino hit honoluk. 

14 An nubam ouk atisi ane fahet 
siyahonen wal hisarukmu hiren ninirim 
ulug umbusuk angge famen an fahet 
siyag perikip fug. Siyag perikip fureg 
malaikat Allahn monde ferukon hag toho 
hiren an hondoko kilap naptikip. Yesus 
Kristus ino hondoko kilaplep hag toho an 
kilap naptikip. 

15 Hondoko kilap naptikip sambil ino 
henehiyeg anggolo roho welatikip angge 
famen henehiyeg harikip ane ketiya 
kema wereg? Hinil hililuk teg lalepma 
hililoho an og netebon fahet fag toho ap 
hiyag isa reg lahi. 

16 We tem ane anden hit hiyag hisaruk 
lahiyon ari fahet hit men seli atukuk? 

17 It arimano inindi misig toho wereg 
eleg anggeyen hit hininggik lit henebul 
ulug yami heneptuk. Hit an min nininggik 
ahandip toho welahe ane kong tebeseruk 
lit nit nonombolim wamag ulug iren hit 
hininggik lit heneptuk. 

18 Alem fanowon fahet ap winonen 
hininggik lit heneptuk halug ari fano 
peruk lahi. Fano peruk lahi angge famen 
an hit sehelimu weregma eneg fug, likiya 
hupmu alem fanowon fahet hininggik lit 
heneplepma ari fano. 

19 Nori an numalikisi, hiyaben malik 
indag tuk oho lit ouken nenek turuk hag 
toho anden oho hit fahet ouk waruk 
lit nin sebe roho indag heneptuk lahi. 
An nubam ouk weregman eneg Kristus 
ubabut fanowon hit hunubam aruhu. 

20 An ketiya hit sehelimu welale peruk 
lit nele olok toho uruk lahi ane fanowap 
ta hag teg lale peruk lahi. Anden hit 
hunubam nungge ane tihi ha reg, 
napeleg toho welahi. 

21 Nori, Musa wene apma welamuhuk 
peruk lahep angge famen Musa wene 
holtuk lahep fug? Ari hiyag nemek. 

22 Abraham umalikisi piren indag 
atfahon fahet tu haharoho imbibag: 
Amingmingangge hilibahonen umalik 
misig, uhe yuhonen umalik misig, piren 
indag enepfag. 

23 Hiyap amingmingangge hilibahonen 
malik indag tibahon ino ap ahaluwe fam 
indag tibagma uhe yuhon famen malik 
indag tibahon ino sali imbibahon hikit 
toho indag tibag. 

24 Hiyap piren itanowen tibag ane 
ari wirimangge ulug wenggel haruk 
lamuhup. Allahn sali piren imbibahon 
itano fam hiyap piren itano men wirim 
teg: Sali misig Sinai punu fam imbibahon 
ino umalikisi ap enemingmingangge 
amuhup ulug indag enepfahon ari Hagar 
men wirim teg. 

25 Hagar urukon ari Arab kinang fam 
werehon arimanowen Sinai punu fahet 
uruk. O pumbuk Yerusalem ketiya 
werehon ino fam wereg inap obog toho 
ap enemingmingangge werehen Hagar 
ino men wirim teg. 

26 Yerusalem poholma werehon ino uhe 
yuhon ino men wirim tehen at ino nit 
ninisinga wereg. 

27 Ari fahet haharoho imbibahon te 
tu, "Malik indag ta fug angge ibili atuk 
lahenon hahiyeg toho welaruhun. Malik 
endebuk oho lit ouken nenek turuk ane 
hubam atisi fuhon hahiyeg toho wereg 
lit yunggultuk laruhun. Hiyap ahunen 
embeserisiyon inowen malik anggolo 
enderuhumu hiyap ahun werehonen 
malik tor angge enderuhu." 

28 Nori, Allahn ele sali imbibagma Ishak 
indag atfag hag toho hit welahep. 

29 Atam malik ap ahaluwe fam indag 
tibahon inowen malik Allah hime fanowon 
ino fam indag tibahon ino watmin ulug 
mutug laruk latfag hag toho ketiya oho 
ari turukmu welahe. 

30 Suwesingga atam haharoho 
imbibahon fam nungge ulug hahatfag? 
"Hiyap hamingmingangge amloho men 
huhe yuhon amloho men ambiyeg 
wereg lit hanggengge ngi amuhup tohon 
hamingmingangge amloho men yanggal 
enebin," ulug haharoho imbibag. 

31 Nori, nit ketiya welaheyon hiyap 
amingmingangge ino umalikisi welahe 
fug, uhe yuhon ino umalikisi welahe. 

5 1 Kristus inowen nit nunubam 
angginon werehon seyap neneptisimu 

nunubam se roho welahe. Hit hunubam 
seyap heneptisiyon ino hinine roho seneg 
lit hunubam angginon emberukon ino 
apma suhuloho kuhuk puk fug. 

2 An ninggareg Paulusen hit hunubam 
uruk lahiyon tu: Hiren nenembilahap pal 
neneplihip uhup halug Kristus ino hit 
fahet welam fug teg. 

3 Anden nin sebe roho uruk lahiyon 
aru: Ap sa nambilahap pal nabukag uruk 
halug Musa wene fam werehon obog 
toho turuk laruhu. 

“Musa wene fam ninindi pikit aruhu 
peruk lamuhup halug Kristus hininggik 
kobog isaruk lit Ninikni Allah indi 
nenesuhon ino oho Ambol fil welamuhup. 

> Allah hime fanowon nunubam 
weregma Kristus fam ninindi wenggel 
harukon fahet Allahn ili og neneptuk lit 
ninindi pikirap nenebuhu ulug mangno 
ruruk lahe. 

6 Yesus Kristus men mangno roho 
werehon arimano enembilahap palehon 
oho paleg elehon oho alem hag toho 
wereg eleg. Kristus ubam wenggel haruk 
lit ap inindi enesug ane inam atukon 
palimu reg. 

"Tam fano roho welatikip angge famen 
ap san hinindi ninap heneptuken tem 
toho uruk ane hininggik kobog isarikip? 

8 Hit wol heneptisiyon inowen imbisiyek 
ulug hiyag hisarisi fug. 

9 Pali sig turukon seni men mangno 
roho esetuk halug seni obog toho unduk 
siyag turuk. 

10 Nonowe fam mangno roho welahema 
hiren oho amu ane peruk lamuhup fug 
ulug anden tem toho hit fahet peruk lahi. 
Ap san hit hinindi nina feseruk halug at 
ino alem angginon ubam aruhumu ha 
ruhu. 

11 Nori, nungge fahet an nuwabul ulug 
mug naplug laruk? Anden ambilahap 
paltuk awene hiyag isaruk lalema 
nuwatep fug. Ambilahap paltuk awene 
hiyag eselema teltuk ahen fahet helep 
atohen unuyug sultuk toho unuselep fug. 

12 Hit hinindi nina feseruk inap arimano 
unuwali og eneplepman fano. 

13 Nori, hit hunubam anggin toho 
welam fug angge se roho welamag ulug 
Allahn wol heneptisi. Wol heneptisimu 
nit nunubam angginon elehen se reg 
lahereg siyag ane tehe ha reg lahe puk 

fug. Hit-hit honori men hinindi roho 
wereg lit let-ler atuk lamuhup. 

14 Musa wene haharoho werehon ino 
obog toho misig aru fam hahareg lit 
werehon te, "Hinggareg hindi reg lahen 
hag toho hori winon oho hindi enesug 
laruhun." 

15 Hit-hit yun pal-pal atuk lit pil isaruk 
lamuhup halug hit-hit isag-isag amuhup 
tohon honoluk toho welamuhup. 

16 Anden fahe hiyag hisihi ane fahet 
nin sebe roho hiyag hisamin: Allah hime 
fanowon inowen milal heneptukmu mun 
ane man ane turuk lit hit ap kinangmon 
hinindimuwen tila peruk ane turuk 
lamuhup fug. 

17 Ap inindimu wenggeltuk ane ariyen 
Allah hime fanowonen wenggeltuk ane 
apmayap timin peruk lit weregma Allah 
hime fanowon inowen wenggeltuk ane 
ariyen ap inindimu wenggeltuk ane 
apmayap timin peruk. It piren itanowen 
ari turuk lit seli roho werehen hiren tila 
peruk lahep ane tuk fug teg lahep. 

18 Allah hime fanowon inowen hit sen 
henesug laruhumu Musa wene apma 
welamuhup fug. 

19 Ap kinangmonen turuk ane selehon te 
tu: Pabi ane turuk lit sabelep unubam tag 
tohon men inindimuwen hilila perukon 
men 

20 ysa ane turuk lit sik war eneptukon 
men hit-hit honori men seli roho wereg 
lit hili roho werehon men tu helele ari 
helele perukon men ap per eneptuk lit 
inggareg fahet eneg wenggel harukon 
men suwahal uruk lit ap uwag yinggoho 
werehon men 

21 aben angge nangge lalep perukon 
men ik olokon nalug nenek turuk lit 
abuwap fahet eneg wenggel harukon 
men ari hag toho nin winon eke wereg. 
Obog toho ihiyon aru indam oho komo 
heneptikik hag toho ketiya oho hiyag 
hisaruk lahi. Ap san ari hag toho turuk 
laruhu halug at ino Allah wereg ambeg 
kuhu fug. 

22 Hime fanowon ap fam wereg lit 
anggen yihik ferukon te tu: Ap inindi 
enesug lit enehiyeg toho werehon men 
inindi hondo reberuk lit mangno roho 
werehon men fano ane eneg wenggeltuk 
lit indi fano roho werehon men Allah fam 
indi fano roho wenggel harukon men 

23 indi wiyig toho werehon men ubabut 
haloho werehon men obog toho arimano 
fahet uruk lahi. Anggen fanowon aru 
yihik feruk inap arimanowen Musa wene 
fam telep fug ibag ane pisan isaruk 
elehen alem unubam am fug teg. 

24 Ap sa Yesus Kristus inowen ngi 
roho werehon arimano inindimuwen 
hilila peruk lit tila perukon men inindi 
miningon men teltuk ahen fam mangno 
roho tel eneptusa. 

25 Hime fanowon Allahn nunubam 
emberisimu hime inowen sen nenesugmu 
mun ane man ane tul peruk lamuhuk. 

26 Aben wel nenebukag ulug hemetok 
til noruk lamuhuk fug. Nit-nit sohobol- 
sohobol atuk lit nininggarehen angge 
fahet nenengge lalep puk fug. 

1 Nori, ap misihen siyag ane 
turukmu yet hahupteg hit Allah 
hime fanowon hunubam werehonen ap 
ino kebunggalem pikiron fam hondoko 

emberuk lamuhup. Kebunggalem 
pikiron fam hondoko emberuk lit henele 
fano roho komo ruruk lamuhup. Hit 
hininggareg siyahonen wal hisahu rohon 
kahaleg lit welamuhup. 

2 Hit hunubam angginon werehon 
ari let-ler atuk lit paya roho waruk lit 
Yesusen wene komo emberisiyon ari hikit 
toho turuk lamuhup. 

3 Ap misig palimu wereg eleg angge 
famen an palimu welahi peruk ahun ino 
inggareg ubabut haleg eleg anggeyen 
siyahap taruk. 

4 Ap obog toho wal taneg arimanowen 
ininggareg ininggik fam turuk ane fahet 
fano tibihi ano ulug fuki roho kim haruk 
lamuhup. Fuki roho kim haruk lit ap 
winonen turuk ane yet halug wirim tuk 
fug angge at inowen inggareg inggik fam 
turuk ane fahet wel taruk lamag. 

> Ap wal taneg Allahn kapal isahuwon 
fahet iren oho wal taneg hebeloho hiyag 
Utuk lamuhup. 

6 Wene fanowon hiyag isarukmu holtuk 
inap arimanowen mun angge man 
angge ininggikmu wereg angge arimano 
minggiroho hiyag isaruk inap og isaruk 
lamuhup. 

7 Aben Allah ele ying tuk fug tehen 
hininggareg hinindi ninap ta fug. Aben 
ei yag taruk angge ebe yahal taruk 
lamuhup. 

8 Ap san ubabut siyahon fam yaho fat 
taruk halug ubabut siyahon inowen war 
atuk ane inam aruhu. Ap san Allah hime 
fanowon fam yaho fat taruk halug hime 
fanowon inowen mondabi oluk welaruhu 
ane inam aruhu. 

9 Fano ane eneg turuk lit sat ha fug 
angge turuk lamuhuk. Ninine eleg atuk 
eleg halug li waharukmu ebe fanowon 
yahal taruk lamuhuk. 

10 Welahe li ariya turuk lamuhukon ap 
obog toho unubam fano ane turuk lit 
nonori Yesus fam wenggel haruk inap 
wereg halug it unubam fano ane anggolo 
turuk lamuhuk. 

11 Nori, ninggareg ninggik fam 
suwesingga ubale hum toho hahare 
feruk lahiyon aru kim haruk lamuhup. 

12 Henembilahap paliyek ulug mingming 
heneptuk inap arimanowen we 
ininggareg ininggik fam turuk ane fahet 
aben wel nenebukag peruk. Yesus e fam 
telfahon ino Umalikisi wereg ulug unusul 
ulug mug eneplug laruk ane ninirim 
peruk. 

13 Tninggareg enembilahap palep 
angge famen Musa wene fam haharoho 
imbibahon fuki roho holtuk eleg. Nit 

nenele holehesa ulug it wel tubat 
tahuben hit hunubam henembilahap 
paliyek ulug mingming heneptuk. 

14 Yabuk ekeyon-ekeyon turuk lahiyon 
fahet an ninggareg wel ta fug angge 
wereg lit Yesus Kristus e fam telfahon 
ino fahet eneg wel tihi ha reg lahi. At ino 
e fam telfagma mun angge man angge 
kinangma werehon arimano warehon 
hag toho wereg peruk lahi. Mun angge 
man angge kinangma werehon fahet an 
oho e fam tel naptusama warehon hag 
toho welahi. 

15 Enembilahap palehon oho paleg 
elehon oho alem hag toho werehon 
elegma ap inindi keron indag atukon ari 
eneg alem hag toho wereg. 

16 Ap obog toho alem haloho imbibahon 
aru hikit toho turuk lamuhubon arimano 
Israel inap Allahn mumal eneptisiyon 
hag toho wereg. Allahn it arimano 
mangnowap eneptuk lit inilaheg ulug ili 
0g eneptuk laruhu. 

17 An Kristus anggengge welahimu 
nebene enehangge werehen fobik ap 
misihen oho nindi angginap nabuhu fug. 

18 Nori, Nonowe Yesus Kristus indi 
henesug lit hit men mangno roho 
welaruhu. Amin. 


30 


Efesus 


1 1 Yesus Kristus inowen an Paulus 
nubam yonggo laruk laruhun ulug 
Allahn tam perisiyon hikit toho hiyag 
nitisiyon inowen suwesingga tu emberuk 
lahi. Wene holtuk lit Yesus Kristus 
ubam wenggel haruk lahebon o Efesus 
welahebon hunubahet suwesingga tu 
emberuk lahi. 

2 Ninikni Allah men Nonowe Yesus 
Kristus menen hit fahet Inindi henesug lit 
hit hinindi yuwahap heneptuk lamuhup 
ulug sembahyang uruk lahi. 

3Nonowe Yesus Kristus Ikni Allah niren 
wel turuk lahe. Nit Amloho men mangno 
roho weregma fanowon poholma 
werehon obog toho og nisaruk latisi. 

4Allahn pohol men kinang men uwan 
wal tuk fugmu it siyag ane tuk fug angge 
Nolohotma fano welamuhup pibareg 
Yesus Kristus fam nit Indi nenesug lit 
mumal nenepfag. 

>At indiyen ari atam wenggel hibahon 
hikit toho nit uwanma Yesus Kristus unuk 

fam An numalikisi amuhup ulug unduhuk 
fesuhuk pibag. 

6 Aben At wel turuk lamag ulug nit fahet 
indi anggolo nisaruk lit Yesus Kristus 
Amloho indi rohon ino nit og nisibag. 

7 Aren Indi anggolo nisibareg siyag ane 
niren turukon Ambolma embeseruk lit 
Amep fam fanowap nenepfag. 

8 Allahn mun ane man ane alem Oluk 
teg lit fuki roho wenggel hibareg Aren 
eneg Indi anggolo nisibag. 

9 Indi nisibareg atam hirako wenggel 
hibag ane ino fag toho inamap isahuk 
pibag ane hikit toho inamap nisibag. 
Pohol kinang wal tuk fugmu Kristus 
famen teko lahu pibag ane roho tibag. 

10 Wenggel haruk lit welaruhumu ari 
tuhuk pibag sambil horog aruhumu 
poholma werehon kinangma werehon 
obog toho Kristus Onowe roho weregma 
mangnowap enebuhureg Apma umbuhu. 

11 Mun ane man ane fahet At indiyen 
tam pibag ane hikit toho turuk Ahun 
inowen nit uwanma An numalikisi 
welamuhup ulug mumal nenepfag. 
Mumal nenepfareg Numalikisi og isahuk 
ulug sali imbibahon ino Yesus Kristus 
fam og nisibag. 

12 Nonowe Kristus inowen fanowap 
nenebuhu ulug niren tam wenggel 
harukukon ino umbagpag toho 
waruhumu wel turuk lamuhuk. 

13 Hiren oho ari roho wene fanowon 
pikiron holtikipmu Hinikni Allahn 
Kristus alukema hunumbaharisimu 
fano welahep. At ubam fano wenggel 
harikipmu Hime fanowon Allahn og 
hisahuk ulug sali palfahon ino enehangge 
hag toho hunubam emberisi. 

14 At orohole imbik waharuk hag toho 
sali palfahon ino tem toho og nisahu 
ulug inindimu onoluk toho welamag ulug 
Ahime fanowon ino og nisarisi. Allah 
hime fanowon og nisarisimu nit nininggik 
hele warehon lol neneptuk lit iren An 
wel Nabuhup ulug Aren nit Umalikiyap 
neneptisi. 

15 Hiren Nonowe Yesus ubam wenggel 
haruk ane men Allah umalikisi winon 
obog toho hiren hinindi enesug lahep 
ane fahet anden holtikikteg 

16 likiya hupmu hit fahet sembahyang 
uruk lit fano welahep ulug Allah fam 
Nikni uruk lahi. Hit fahet napeleg am 
fug anggeyen likiya hupmu Allah fam 
sembahyang uruk lahi. 

17 Hiren fuki roho wenggel haruk 
lit atam Allahn hit fahet pibag ane 
hinindimu seleg aruhu ulug Ninikni Allah 
fanowon Nonowe Yesus Kristus Ikni ino 
fam heng turuk lahi. 

18 Allah wol heneptisiyon inowen let 
neneptuk laruhu ulug honoluk aruhuwen 
hunundama selehap tuhu. Fano anggolo 
ane Allahn numalikisi 0g isahuk ulug 
sali palfareg tug toho imbibahon fahet 
wenggel haruk lamuhup. 

19 Allah inggik ine anggolowon ino nit 
nenesehelimu wereg lit nunubam fano 
ane turukmu yet hahup. Allah inggik ine 
anggolowon inowen 

20 Kristus ino war atfagma Olukap 
tibareg poholma Inggik pikit fil unduhuk 
fibag. 

21 Ap ketiya werehon oho fobik 
welamuhubon oho pemerintah werehon 
men ap suwon ninine roho welahe 
perukon men apma roho palimu roho 
welahe perukon men it arimano ununuk 
palimu At wereg. 

22 Mun angge man angge Allahn Kristus 
uyug alma imbibareg At Kristus ino wene 
holtuk inap ununuk palimu unduhuk 
fibag. Kristus unggul weregma wene 

holtuk inap At ebe men Inggik Uyug men 
hag toho wereg. 

23 Kristus wene onoluk inap men 
mangno roho weregma Ebe abir angge 
hag toho wereg. Mun angge man angge 
amu-amu wereg angge famen Aren 
mangnowap tuhu. 

2 lIndam hiren tuk fug ane siyag 
ane turuk lit ap warehon hag toho 
welatikip. 

2 Kinangma tuman kebunggalem 
siyahon laruk lit siyahon apma welatikip. 
Siyahon kinang ine roho seneg lit 
werehon ino aben yet ha fug tohon 
famen ele holtuk latikip. Holtuk latikip 
hag toho Allah wene fanowon holtuk 
eleg inap arimano hime siyahon inowen 
ketiya sen enesug lit wereg. 

3 Niren oho indam siyag toho wenggel 
haruk lit siyahon kinangma werehon 
fahet tu hilila ari hilila peruk latukukon 
ari famen siyahon apma it men sebe 
roho welatukuk. Nunubabut siyag toho 
welatukukon ari famen iret niret Allahn 
nunuselep. 

4Nunuselep angge famen Allahn indi 
anggolo nisaruk lit At indi fanowonen 
inilaheg perisireg 

> Kristus men mangno roho 
nonolukap neneptisi. Siyag ane 
turuk latukukon ariyen ap warehon hag 
toho welatukukmu Allah indiyen nit 
fanowap neneptisi. 

6 Kristus men mangno roho nonolukap 
neneptisireg poholma nit welamuhuk 
ambeg nunubale hale nunubaharisimu 
kolo reg lit wereg. 

7 Ari teberisimu ap kinangma obog 
toho welaheyon oho welamuhubon oho 
onolohotma Allah indi anggolo nisaruk lit 
Yesus Kristus nit fahet monde fibag ulug 
onoluk aruhu. 

8 Allahn indi hisaruk lit hiren tem peruk 
lahep ane ariyen Allahn hit fanowap 
heneptisi. Hit hininggarehen yami ruruk 
lit hiyag tarikip fug, Allahn og hisarisi. 

9 Nininggareg nininggik famen turuk 
lit hiyag tarukuk ulug henewelwel taruk 
lamuhup fug. 

10 Fano ane Allahn tam pibahon hikit 
toho hiren turuk lamuhup ulug Allahn nit 
werehap neneptuk lit Yesus Kristus fam 
wal nenepfag. Fano ane niren turuk lit 
welamuhup ulug Allahn indi perisireg wol 
neneptisi. 

11 Nori, hit indam welatikip ane fahet 
hinindimu honoluk toho welamek. Yahudi 
inaben hit fahet enele sahaltuk lit 
enembilahap paleg elehon wereg ulug 
henebug uruk latusa. Ininggareg fahet 
nenembilahap paleg ninap uruk angge 
famen we ap kinangmon ininggiken 
turuk ane fahet uruk. 

121ndam hit Kristus apma uwan kuk 
fug angge wereg lit Allahn numalikisi og 
isahuk ulug sali palfag ane hit hununggul 
unuk Israel elegma selma welatikip. 

Ap san fanowap nenebuhu ulug hinindi 
nonghong uruken kinangma tuma ninikni 
eke eleg peruk lit welatikip. 

13 Indam henepeleg toho wereg lit 
yatma welatikip angge famen ketiya 
Kristus amep fam horogma atikipteg At 
apma welahep. 

14 Aren mangnowap neneptuk lit onori 
men hili roho welamuhuk ulug elehet 
wibahon ino halog tibareg Yesus war 
atfahon ino fam misihap enepfag. 

15 Musa wene fam ap komo eneptuk 
ane haharoho imbibahon arimano 
Aren elehap tibag. Hili roho werehon 
mangnowap eneptuk lit ap inindi keron 

hag toho welamuhup ulug At war atfahon 
ino famen mangnowap enepfag. 

16 Hili angge ari Aren elehap turuk 
lit enebe misig welamuhup ulug 
Yesus telfag ane ari famen Allah men 
mangnowap enepfag. 

17 Hit yatma welatikibon men it 
horogma welatuson men hunubam Aren 
wene fanowon hiyag hisaruk lit, "Allah 
men mangno atikip," ulug hiyag hisarisi. 

18 Nit nenebe minggiroho welatukukon 
Allah hime fanowon ino fam Aren 
mangnowap neneptisireg Ninikni ambeg 
larukon Aren kebunggalem hal nisarisi. 

19 Kebunggalem hal nisarisimu ketiya 
hit pohon kik waharuk inap hag toho 
welahep fug. Allah apma wereg inap 
arimano men inibam yugmu ambiyeg 
mangno roho wereg lit owe ot hag toho 
ketiya Allah umalikisi welahep. 

20 Hit hinibam ketiya welahebon Yesus 
otsi Aren mon enepfahon men wene tam 
hiyag isaruk latfag inap nabi men olun 
hag toho weregma Kristus o uwag hag 
toho wereg. 

21 At o uwag weregma o ino yuk tuk 
fug angge ine reg lit weregma o ino wir 
aruhumu Allah ibam fanowon aruhu. 

220 ari fam Kristus men mangno 
roho wereg lit hir oho undamangge wir 
amuhupmu Allah hime fanowon palimu 
weregma Allah ibam welaruhu. 

3 l An Paulus welahiyon aru At Yesus 
Kristus ot ulug hele waroho penjara 
kilap naptuson inowen hit Allah unuk 
henepeleg toho welatikibon fahet Allah 
fam sembahyang uruk lahi. An hele wat 
naptusa ane ariyen hit fano amuhup. 

2 Ninikni Allah ap obog toho Indi enesug 
lit werehon inowen hit fahet wene hiyag 
isa lawag ulug an unduhuk nubaharisiyon 
holtikip. 

3Allahn undama hirako pibag ane an 
nubam inama ferisi ane fahet suwesingga 
tu palimu il misig imbihi. 

4 Allahn Kristus fahet Undaman pibag 
ane ari an nubam inama ferisimu nindi 
anggar atisireg tot noluk teg lahi ane ari 
fahet suwesingga emberuk lahiyon aru 
uruk lit hir oho honoluk aruhu. 

> Allah undaman pibag ane ari fahet ap 
kinangmon atam welatfag inap unubam 
inam atfag fug. We ketiya Yesus otsi 
men ap ketiya wene hiyag isaruk inap 
nabi men Allah hime fanowon og isaruk 
lit inama ferisi. 

6Inama ferisiyon ari Allah unuk 
enepeleg inap Inggarehen Numalikisi 
og isahuk pibahon ir oho fibir enebuhu. 
Fibir enebuhumu Yesus ebe weregma ir 
oho Inggik Uyug amuhup. Allahn Yesus 
Kristus fam sali imbibahon ino it faher 
oho imbibag. 

7 Allah ine werehon inowen an Indi 
nasug lit nineyap naptisireg wene 
fanowon ap hiyag isa lahun ulug 
mingming naptisi. 

8 Allah umalikisi sehelimu an oho siyag 
nahun welatikik angge famen Allahn 
indi niyarisireg Yesus Kristus anggengge 
fanowon winahuk fug toho werehon 
arimano Allah unuk enepeleg inap hiyag 
isa lahun ulug nubam emberisi. 

P Allahn mun angge man angge wal 
tibareg Undaman pibag ane ap indam 
welatfahon unubam awiya oho latfahon 
teko lahu ane aren fag toho hiyag isahu 
ulug unduhuk nubaharisi. 

10 Wene holtuk inaben wene urukmu 
aben yet haruk elehonen ap enele yong 
eneptuk lit inine anggolo roho werehon 
arimano inindi anggar atuk lit Allah mun 
ane man ane Oluk tehon ino fahet onoluk 
aruhu. 

ll hi ane ari fahet Allahn atam pibahon 
ino hikit toho Nonowe Yesus Kristus 
ubamen teko libag. 

1? Wene ninindimu weregma tem toho 
peruk lahe ane ariyen ninindi se roho 
wereg lit Allah ambeg laruk abunggalem 
haleg lit wereg. 

13 An ninggik hele waroho wereg lahi 
ane fahet hinindi anggin toho welam fug 
ulug heng heneptuk lahi. An hele wat 
naptusa ane ariyen Allahn hit fanowap 
henebuhu. 

14 Mun angge man angge lebe ruruk 
angge lebe ruruk eleg angge poholma 
werehon kinangma werehon At ubamen 
wilip atfagma ununuk suwal enepfag 
Ahun ino fam Nikni uruk lit sembahyang 
imin ulug nelenggen fam hur atuk lahi. 

15 (3:14) 

16 Allah anggengge fanowon anggolo 
werehon inowen Ahime fanowon fam 
hinineyap heneptuk lit hinindi wirikap 
henebuhu ulug Ubam sembahyang uruk 
lahi. 

17 Kristus indi henesuhon ino kinang 
fanowon hag toho weregma hit 
hunumanggen At ubam yaho feruk lit 

At ubam welahe ulug hinindi haruk 
lamuhup. 

18 Kristus inowen nit ap kinangmon Indi 
nenesug lit werehon fahet kinangma 
wereg angge nungge fam wirim tuk fug 
teg. Pohol men kinang men yatma wereg 
peruk lahe angge famen Kristus apma 
eneg wereg ulug hit men wene holtuk 
inap obog toho arimano men hinindi 
anggar amag ulug sembahyang uruk 
lahi. 

19 Mun angge man angge alem nonoluk 
peruk ane ari obog toho Kristus indi 
nenesuhon Apma eneg wereg. Alem 
obog toho Allahn seneg lit weregma 
hiren At ubam wenggel harukmu Aren 
hit henebe henehime obog toho sen 
henesug laruhu. 

20 Allahn nit og nisarukon ari niren 
wenggel halug heng turuk laheyon men 
ambi reg eleg. Ninikni mun angge man 
angge anggolo og nisarukon inowen 
ninindi anggarap neneptisimu seleg aha. 

21 At suwon ulug wene holtuk inap 
ketiya werehon men Yesus Kristus unuk 
fam fobik welamuhubon menen oho 
Allah mondabi wel turuk lamuhup. Amin. 

4 lAn Nikni unuk fahet penjara 

kilap naptuson inowen hit komo 
henepminon tu: Allahn An numalikisi 
amuhup ulug mumal heneptisi ane hikit 
toho welamuhup. 

2 Hinindi apma roho wiyig toho wereg 
lit hinindi imbik wamburuk lamuhup. 
Ap winon ler eneptuk lit hinindi enesug 
lamuhup. 

3 Allah hime fanowon inowen 
mangnowap heneptisimu hiren mangno 
atuk ane yami ruruk lamuhup. 

4Hime fanowon misig apma henebe 
misig mangno roho wereg lit misig ane 
roho peruk lit yet teg lamuhup ulug wol 
heneptisi. 

> Nonowe misig, tem peruk ane men 
ikma pilap eneptuk ane men misig, 

5mun angge man angge Inikni Allah 
misig eneg wereg. Poholma werehon 
obog toho Allahn wal tibareg Inggareg 
walinggoho weregma misig oho selma 
welam fug teg. 

7 Nit welaheyon aruma Kristus inowen 
wirim nisarisireg Indi nisaruk lit wal 
taneg og nisarisi. 

80g nisarisiyon fahet haharoho 
imbibahon tu imin, "At ibam wereg 

ambeg palimu lahamin ulug seliyon 
ininggik hele waroho hondog eneplug 
lahibag. Lahibareg Aren fano-fano angge 
ap fibir eneptuk latfag," ulug haharoho 
imbibahon wereg. 

9 Lahibag ane haharoho weregma tam 
kinangma waleg apma wambik watfareg 
lahibag fug? 

10 Wambik watfahon ino suhuloho lahik 
oho lit mun angge man angge pohol 
atogman atogma werehon seneruhuk 
ulug lahibag. 

11 Fibir eneptuk lit it ap winon unubam, 
"Notsi, hit mon henebuhuk", it winon 
unubam, "Fobik aruhu ane fahet ap 
hiyag isaruk lamuhup", it winon unubam, 
"Wene hiyag isa laruk lamuhup", it winon 
unubam, "Wene holtuk inap fer enesug 
lamuhup", it winon unubam, "Ikma 
wamburukon milal eneptuk lamuhup," 
ulug hiyag isarisireg in eneptisi. 

12 In eneptisiyon arimanowen Allah 
umalikisi wene holtukon iniyabuk fano 
roho wituk lamuhup ulug wanggun 
ininggikmu umbukag ulug in eneptisi. 
Kristus ebe weregma hit wanggun 
hininggikmu senehon arimano At inggik 
uyug hag toho fano roho welamuhup. 

13 Nit arimanowen tem toho Ubam 
wenggel haruk lit nenebe misig toho At 
min mangno roho wereg lit Allah amloho 
fahet nonoluk toho welamuhuk. Ap 
suwon inindi anggat teg hag toho nir oho 
ninindi anggat toho wereg lit e ubahare 
fituk hag toho nir oho Kristus ineyon ino 
Apma wereg lit fituk lamuhuk. 

14Wene eke hag eke hag hiyag 
nisarukmu siyeluwen e ondomi mulilik la 
mulilik wam turuk hag toho welamuhuk 
fug. Malik toron indi anggat teg 
eleg angge weregma aben indi nina 
feseruk lit enele si uruk lit funggalem 
siyahon hondog eneplug laruk hag toho 
welamuhuk fug. 

15 Ninindi misig weregma pikir ane eneg 
seneg lit ap ninindi enesug lit Kristus ino 
nununggul weregma At fil amuhukteg 
fituk lamuhuk. 

16 Unggul palimu weregma Ebe abir 
angge umanggenen ahandip tegma ine 
roho weregma Inggik Uyuhen tuk teg 
ane turuk halug Ebe fano roho fituk lit 
weregma nonori ninindi enesug lit fano 
welamuhuk. 

17 Ninikni Allahn ari roho komo eneptuk 
laruhun ulug hiyag nitisimu nele ine 

roho hiyag hisaruk lahi. Ap Allah 
wene wenggel ha fug angge wereg lit 
sibiling-sibiling ane uruk inap hag toho 
welamuhup fug. 

18 It inindimu hik teg lit wereg, inindi 
ebet ha fug angge wereg lit sohu-sohu 
ane eneg turuken Allah men ambimu 
welam fug anggeyen yatma enemu 
wereg. 

19 Siyahon tu fanowon tu ulug inindi 
wenggel ha fug anggeyen pabi ane til 
noruk lit inindi fano reg eleg angge 
enebuwap fahet eneg wenggel haruk. 

20 Hit Kristus honoluk teg lahebonen ari 
roho peruk lamuhup fug. 

21 Hit Kristus fahet holtikipteg At awene 
hiyag hisarukmu wenggel harikipteg 
Nonowe Yesus tem toho peruk lahep. 

22 Hiren tu helele ari helele wenggel 
haruk lit indam turuk latikibon inowen 
henele yong heneptuk latisimu hinindi 
filik turuk latisiyon nonggoloho 
embeseruk lamuhup. 

23 Hiren wenggel haruk latikibon eleg 
atisimu hinindi keron hilaruk lamuhup. 

24 Allahn indi wenggel harisireg ap 
keron ubabut fanowon indi pikiron wirim 

harisi. Allahn wirim harisiyon ino hiren 
wan turuk lamuhup. 

25 Honori hit men werehon unubam 
henele si uk fug anggeyen fuki roho eneg 
uruk lamuhup. Nit nenemu-nenemu 
welahe fug, nununggul misig weregma 
Inggik Uyug welahe. 

26 Hinindi ahe laharuk halug honolok ane 
tuk fug. Hinindimu honolok weregman 
eneg mo ubuk uhu fug. 

27 Iblis wamag ulug kolowap tuk fug. 

28 Yoholiyangge waruk hinap welatikibon 
fobik eke yoholiyangge wahup fug. Ap 
enenggengge elehon hiren minggiroho 
0g isaruk lamuhuben hininggareg 
hininggik ine roho yabuk fanowon wituk 
lamuhup. 

29 Henembilik fam henele siyahon uk 
fug. We fano ane ila perukon eneg 
uruk lit ap onggon eneptuk lamuhupmu 
henele holuhupteg inindi fano amuhup. 

30 Allahn mondabi fanowap henebuhu 
sambil ino fano welamuhuben hit 
fahet enehangge embemin ulug Ahime 
fanowon og hisarisimu At indi siyahap 
tuhup fug. 

31 Hinindimu siyag werehon, hinal ke 
het laruk lahebon, honolok harukon, 

henele hum toho urukon, ap enebug 
urukon, ari obog toho umbusuhup. 
Siyag-siyag ane obog toho tuk fug. 

32 Hit-hit fano ane turuk lamuhup, 
hit-hit hinindi reg lit welamuhup. 

Hiren siyag ane tirikibon Allahn Kristus 
amep fam Ambolma emberisi hag toho 
honoriyen hunubam siyag ane turukon 
henembolma embeseruk lamuhup. 

1 Hit Allah umalikisi Aren indi 
5 henesuhon wereg lit At ubabut 
fanowon ino hikit toho hit oho hunubabut 
fano roho turuk lamuhup. 

2 Kristus inowen hit Indi henesug hag 
toho hiren oho honori hinindi enesug 
lamuhup. Niren Allah ahiyehap tul ulug 
hubu lahapla angge famen Yesus nit 
fahet Nebe nuwabukag pibahon fam 
onggo pal nisibag. 

3 Pabi-pabi ane til noruk lit siyag ane 
eke hag eke hag turuk lit enebuwap 
fahet eneg til noruk lit wereg ulug aben 
hit hunubahet ari uruk lamuhup fug. 
Allah umalikisi wene holtuk inaben tuk 
hag teg ane turuk lamuhup. 

4 Henele siyahon men sibiling-sibiling 
ane urukon men ininggali ane urukon 
men uk fug teg ane uruk lahe ulug obog 

toho embeseruk lit Allah fam Ninikni 
uruk lit sembahyang uruk lamuhup. 

> Pabi-pabi ane turuk inap men siyag 
ane turuk inap men enebuwap fahet 
eneg turuk inap arimano men usa ane 
turuk inap hag toho wereg lit Allah men 
Kristus men wereg ambeg it arimano 
obog toho kuk fug teg ulug hinindimu 
honoluk toho welamuhup. 

6 Aben enele si hunubam uruk lit hinindi 
ninap heneptukmu holuk fug. Enele 
si uruk inap arimano Allahn siyahap 
enebuhuk ulug Olok ane unubam 
umbuhuwen 

7 hit siyag ane turuk inap men mangno 
roho welam fug. 

8 Hir oho indam hik tegma welatikip 
angge famen ketiya Ninikni Allah 
umalikisi roho wereg lit seleg tegma 
welahep. Hit seleg tegma wereg lit seleg 
ane eneg turuk lamek. 

9 Seleg tegma welahebon arimanowen 
fano ane men pikir ane men tem toho 
uruk ane men turuk lit anggen fanowon 
yihik feruk lamuhup. 

10 Hiren hininggik fam tul puhubon 
ari fahet Ninikni Allahn fano pemisi 

ano siyag pemisi ano ulug wal haruk 
lamuhup. 

11 Hik teg ambehen aben anggen 
fanowon yihik feruk eleg hag toho turuk 
halug onombolim la fug anggeyen fag 
turuk lamuhup. 

12 Iren hik tegma hirako turuk ane fahet 
aben hiyag isarukmu ori winon ininggali 
ha reg. 

13 Mun angge man angge hiraho lit 
weregma seleg ino ubam atuk halug 
ebenam aruhu. 

14 Ebenam aruhuwon ariyen obog 
toho mondabi seleg aruhu. Ari fahet 
hahareg lit werehon niren uruk laheyon 
tu, "Nohoruk lahenon in aruhun! Wareg 
lahenon holuk aruhun halug Kristus 
umbagpag turukon ino hubam aruhu." 

15 Henepeleg hinap hag toho welamuhup 
tohon hininggik fam turuk ane hinindimu 
fuki roho wenggel haruk lit onoluk inap 
hag toho welamuhup. 

16 sit humon wambik warik ohoma tul 
peruk lahep ane tehep ha fug nowen 
ketiya eneg turuk lamuhup. 

17 Hinindi sohu roho welam fug 
anggeyen Ninikni Allahn telep peruk ane 
eneg yami ruruk lamuhup. 

181k olokon narukmu hinindi hareyap 
tuhu rohon na fug angge wereg lit Allah 
hime fanowon nunubam amag ulug yami 
ruruk lamuhup. 

19 Allah hime fanowon hunubam 
weregma Ninikni Allah wel turuk asini 
men Mazmur men wene uruk sambil 
hinindimu henehiyeg toho yunggultuk 
lit henele ahil toho Allah wel turuk 
lamuhup. 

20 Ninikni Allah fam sembahyang uruk 
lit Nonowe Yesus Kristus unuk uruk lit 
mun angge man angge og nisaruk lahen 
ulug Ninikni uruk lit likiya hupmu At wel 
turuk lamuhup. 

21 Kristus fam henekol toho wereg lit 
honori palimu weregma hininggareg 
apma roho welahe peruk lamuhup. 

22 Hiyap ap oho lahebon hunubam tot 
imin: Nonowe apma welahep hag toho 
henehunsi enepma welamuhup. 

23 Nonowe Kristus inowen wene holtuk 
inap fanowap eneptisiyon arimano ngi 
reg lit wereg hag toho ahunen te uhe ngi 
reg lit wereg. Kristus ino wene holtuk 
inap fahet ununggul weregma it At ebe 
hag toho wereg. 

24 Wene holtuk inap arimano Kristus 
apma wereg hag toho mun ane man ane 
turuk lit uhe ahun apma welaruhu. 

25 Ap hiyap oho lahebon hunubam tot 
imin: Kristus inowen wene onoluk inap 
Indi enesug lit wereg hag toho hiren 
oho hunuhesi hinindi enesug lamuhup. 
Kristus indiyen wene onoluk inap Anden 
tohon amuhup ulug Nuwabukag pibagma 
aben ware fibag. 

26 Wene hiyag isaruk lit ik umag 
eneptisireg puhun eneptuk lit fanowap 
eneptisi. 

27 Wene onoluk inap fano Nalukema 
welamag ulug unduhuk feserisi. Sing 
angge unubam tag teg eleg angge 
enehap hilik teg eleg angge unubam 
siyahon eleg angge we puhun toho fano 
roho welamuhup perisi. 

28 Ari hag toho ap inggarehen inggareg 
fahet indi haruk hag toho uhe oho indi 
haruk lamag. Uhe indi reg lit werehon 
ino inggareg fahet indi haruk lit wereg. 

29 Ap inggareg fahet irim teg eleg angge 
ebe kul taruk lit hale fat taruk lit wereg. 
Kristus men wene onoluk inap men ari 
hag toho wereg. 

30 At Kristus ebe weregma nit Inggik 
Uyug hag toho welahema nit kul 
neneptuk lit hal neneptuk lit wereg. 

31 Haharoho imbibahon aru hit honoluk, 
"Ari fahet ap ikni isinga embeselug uhe 
men mangno roho welamuhup. Enebe 
piren angge famen ebe misig hag toho 
welamuhup," ulug haharoho imbibag. 

32 Map toho uruk lahiyon aru Kristus 
men wene onoluk inap men mangno 
roho werehon fahet uruk lahi. 

33 Nori, hit hininggarehen hininggareg 
fahet hinindi haruk lahep hag toho 
hunuhesi oho hinindi roho welamuhup. 
Hit hiyaben oho henehunsi enele holtuk 
lamuhup. Hit obog toho welahebon 
hunubam ari uruk lahi. 

1 Hit malik toron welahebon Ninikni 

Allah apma wereg lit hiniknisi men 
hinisingasi men enele holtuk lit tuk hag 
teg ane eneg turuk lamuhup. 

2 "Hiniknisi men hinisingasi men 
suwahal uk fug angge hinindi roho 
welamuhup," ibag ane hahareg lit 
werehon aru mondabi palimu wereg. "Hit 
kinangma amusun toho wereg lit yaman 
amuhup," ulug Allahn sali palfahon komo 

eneptuk ane aru men mangno roho 
hahareg lit wereg. 

3(6:2) 

4 Hit iniknisi welahebonen hunumaliki 
inindi onolokap enebuk fug angge Ninikni 
Allahn perukon fam komo eneptuk lit 
fano ane milal eneptuk lamuhup. 

Hit enemingmingangge welahebon 
hiniknisi kinangmon henekol toho wereg 
lit Kristus ele holtuk lahep hag toho it 
enele holtuk lamuhup. Hinindi wirik toho 
wereg lit 

6 hiniknisi onolohotman fano pukag ulug 
eneg ler eneptuk lamuhup fug. Kristus 
amingminganggeyen enesukun fano 
roho turuk lit wenggel haruk hag toho 
hir oho hinindi fano roho Allahn peruk 
ane eneg turuk lamuhup. 

7 Ap iniyabuk wituk lahe fug, Ninikni 
Allah iyabuk wituk lahe peruk lit 
henehiyeg toho wituk lamuhup. 

8 Ap enemingmingangge hag toho 
werehon men enemu unduhukon menen 
fano ane turuk halug Ninikni Allahn 
onggo sebe roho og isahuwon fahet 
honoluk toho welamuhup. 

9 Hit iniknisiyen oho 
henemingmingangge unubam fano 

ane ambi roho turuk lit hunusul ulug 
henele unubam siyag toho uk fug. Iret 
hiret Hinikni poholma werehon inowen tu 
ikni tu amingmingangge ulug onorohole 
yami eneptuk eleg. 

10 Hinikni Allah ineyon ino palimu 
weregma hit apma welahebon oho hinine 
roho welamuhup. 

11 Iblis inowen ele si ane uruk lit 
henele ying henebuhup tohon Allahn 
sehen hininggikmu embeserisiyon ino 
fam windat tahuben hinine roho seneg 
lamuhup. 

12 Nit seli roho wereg lit tog aptuk 
laheyon ari ap kinangmon men fug. Niren 
seli roho welaheyon aru re: Inine reg lit 
kinangma siyahap turukon men onolok 
werehon kinangma hik teg ambeg tuma 
wereg lit ap enele ying eneptukon men 
setan siyag angge pohol filen waharukon 
men seli roho welahe. 

13 Hunusul ulug tuhup sambil ino ap 
seliyonen hunusuk nowen hiren windat 
taruk angge Allahn sehen og hisarisiyon 
ino seneg lit hinine roho unduhuk lit mun 
angge man angge hunubam aruhuwon 
elehap turuk lamuhup. 

14 Henebe hik toho la fug angge 
unduhuk lit welamuhup. Tog abuk oho lit 
sing ahongge henelunggu ke pug turuk 
latikip hag toho tem toho uruk ane ari 
hiren henelunggu ke pug turuk lamuhup. 
Sing wan turuk latikip hag toho hinindi 
pikit wenggel haruk ane wan turuk 
lamuhup. 

15 Hunuyug hililip angge men habik 
men kilaplug tog fahet hulu-hala roho 
laruk latikip hag toho wene fanowon fam 
mangno atuk lahe ulug henesukun fano 
roho laruk lamuhup. 

16 Tog piyabangge lahaptuk latikip hag 
toho hiren Allah fam tem toho wenggel 
haruk lamuhup. Tog piyabangge ari 
weregma seliyonen tog indok ambulpul 
toho hunusuruk halug pi ruhu. 

17 Hununggul asum langguk taruk latikip 
hag toho Allahn fanowap heneptuk angge 
wan turuk lamuhup. Yaha olokon hubaleg 
latikip hag toho Allah hime fanowon 
hunubam weregma Allah wene senetuk 
lamuhup. 

18 | ikiya hupmu Allah fam heng turuk lit 
Allah hime fanowon hunubam weregma 
hinindimu honoluk toho wereg lit 
hininggik kobog tubuk fug angge ap 

wene onoluk inap obog toho fahet 
sembahyang uruk lamuhup. 

19 An nele ine roho ukag ulug sok hut 
nabuhumu pikir ane uhukon Allahn hiyag 
nuruhu ulug Allahn undaman perisi ane 
nambong se roho wereg lit fag toho 
hiyag isaruk laruhuken hiren an nubahet 
sembahyang uruk lamuhup. 

20 Wene fanowon fahet ninggik hele 
waroho penjara kilap naptusama nindi se 
roho wereg lit uk teg ane uruk laruhuken 
Allah fam heng turuk lamuhup. 

21 An wereg lit turuk lahi ane hiren 
honoluk amuhuben nenere Tikhikus 
ninindi reg laheyon Ninikni Allah 
amingmingangge welahi ulug fano roho 
werehon ino hit henembeg waruhureg 
hiyag hisahu. 

22 An welahi ane fahet ari roho wereg 
ulug hit fam hiyag hisaruk lit hinindi 
seyap henebuhuwen anden at henembeg 
monde fik waruhuk. 

23 Ninikni Allah Nonowe Yesus Kristus 
menen Inindi henesug lit weregma 
tem toho peruk lamuhupmu Iren hit 
obog toho hinindi yuwahap heneptuk 
lamuhup. 

24 Ap obog toho Nonowe Yesus Kristus 
inindi reg lit werehon arimano Aren oho 
mondabi Indi enesug laruhu. 


Filipi 


1 Nori, nit Paulus men Timotius 

men Yesus Kristus amingmingangge 
welaheyon itanowen suwesingga tu 
haharoho emberuk lahe. Hit Allah 
umalikisi obog toho Yesus Kristus apma 
welahebon o Filipiyon men hiniknisi fet 
henesuhon men let heneptukon men 
hunubahet suwesingga tu haharoho 
emberuk lahe. 

2 Ninikni Allah men Nonowe Yesus 
Kristus menen Inindi henesug lit hit 
hinindi yuwahap heneptuk lamuhup ulug 
sembahyang uruk lahe. 

3 Nundaman hit fahet wenggel haruk 
sambil Allah fam sembahyang uruk lit hit 
faher oho Nikni uruk lahi. 

4Nikni Allah fam sembahyang uruk lit 
likiya hupmu hit obog toho fahet nahiyeg 
toho welahi. 

> Wene holtuk ane ket ak teberikip 
sambil inowen wene anden hiyag 
isarukmu let naptuk latikip hag toho 
ketiya oho let naptuk lahepma an 

nahiyeg toho wereg lit Allah fam Nikni 
uruk lahi. 

6 Hit wereg ambeg yabuk fanowon 
ak teberisiyon Allah inowen seneg lit 
weregman eneg Yesus Kristus waruhu 
sambil ino obog aruhu. Ari tem toho 
aruhu ulug noluk teg lahi. 

7 Hit obog toho an nindi anggen pulmu 
welahepma ihi ane ari eneg hit fahet 
wenggel ha reg lahi. Allahn indi nasug 
lit og nitisiyon ari hit men ambiyeg let 
toho seneg lahe. An ninggik hele waroho 
wereg lit wene fanowon fahet ili waruk lit 
nele ine roho hiyag isaruk lahimu hiren 
let naptuk lahep. 

8Nonowe Yesus Kristus nit fahet 
Indi nisaruk hag toho anden oho hit 
fahet nindi anggolo wenggel haruk lit 
henembeg wale peruk lahi. Anden tem 
toho ihi ane ari fahet Allah oluk teg. 

9 Mun ane man ane honoluk atuk lit 
hinindi anggar aruhumu ap hinindi 
enesug ane su amag ulug sembahyang 
Allah fam uruk lahi. 

10 Hinindi anggar aruhumu siyahon 
embeselug fanowon eneg tuk teg 
lamuhup. Ari turuk lamuhupmu Kristus 

waruhu sambil ino hit hinindimu siyahon 
eleg angge we fano roho welamuhup. 

11 Ari turuk lit weregma Nonowe Yesus 
Kristus inowen anggen fanowon anggolo 
hit hunubam yihik feruk laruhumu 
anggen fanowon ari famen Allah wel 
turuk lit hi ruruk lamuhup. 

12 Nori, hit honoluk aruhuwen misig 
hiyag hisamin. Aben an nubam turusa 
ane ariyen wene fanowon su atisi. 

13 Wene su atisimu ap unggum kong 
turuk ibam werehon men ap winon obog 
toho arimano men an fahet Kristus 
amingmingangge wereg ulug ninggik 
hele wat naptusa ane ari onoluk atisi. 

14 Ninggik hele wat naptusa ane ariyen 
nonori wene onolukon anggolo arimano 
Nonowe Kristus fam inindi wenggel 
haruk lit inindi se atusa. Se atusama 
enekol eleg toho wene enele ine roho 
hiyag isaruk. 

15 Wene hiyag isaruk inap arimano 
ekeyen te enehummu het-pet toho 
wereg lit suwahal ul ulug wenggel haruk 
lit wene hiyag isaruk, ekeyen inindi fano 
wenggel haruk lit Kristus awene hiyag 
isaruk. 

16 Wene aru fahet anden ili waruk 
laruhuken ninggik hele waroho 
welahiyon ari it arimanowen onoluk teg 
lit Allah inindi reg lit Kristus awene hiyag 
isaruk. 

17 It winon arimanowen inindi piren teg 
lit mun angge man angge og nisawag 
ulug wene hiyag isaruk. An ninggik hele 
waroho wereg lit nindi mondabi siyag 
amag ulug iren ari turuk. 

18 Tt inindi piren toho wenggel haruk 
lit werehon oho misig toho wenggel 
haruk lit werehon oho ari imbisiyek. 

It arimanowen inindi ekeyon-ekeyon 
wenggel haruk lit Kristus awene hiyag 
isaruk angge famen wene su atukon ari 
fahet nahiyeg haruk lit welahi hag toho 
fobik oho nahiyeg toho welaruhuk. 

19 Siyag toho welahi angge famen hiren 
an faher oho sembahyang uruk lahepma 
Yesus Kristus ahime fanowon inowen oho 
let naptukmu Allahn windat nabuhuwon 
ari an noluk. 

20 Wene hiyag isil noruk lit ninggali eleg 
toho hiyag isaruk laruhuken Allahn let 
nabuhu ane fahet teko lahu ulug nindimu 
tem toho wenggel haruk lahi. Indam 
an nambong se roho Kristus wel tirikik 

hag toho ketiya aben nubam turuk ane 
ariyen Kristus unuk palimu aruhu peruk 
lahi. Nebe noluk welaruhuk halug oho 
war aruhuk halug oho At eneg palimu 
aruhu. 

21 An nebe fano wereg lit noluk 
welaruhuk halug Kristus apma 
welaruhuk, nebe war aruhuk halug oho 
mondabi fano welaruhuk ambeg hiyag 
nuruhu. 

22 Kinangma tuma noluk welaruhuk 
halug anggen yihik feruk lit wereg 
laruhukon war aruhuk ane faher oho 
noluk welaruhuk ane faher oho nungge 
fahet fano pemin, an napeleg. 

23 War aruhukteg Kristus min 
welaruhukon fahet nindi peruk lahi. Ari 
fano anggolo famen hit henesehet teg 
lahepma hit fahet kinangma tuma noluk 
welaruhuk. Fumag fil lahuk ano fumag fil 
lahuk ano nindi nonghong uruk. 

24 (1:23) 

25 Ari roho noluk welaruhukon fahet 
tem toho nindimu noluk toho welahi. 
Nindimu noluk toho welahiyon ariyen 
hit min mangno roho wereg lit let 
henebuhukmu hit obog toho Allah fam 

hinindi wenggel haruk lit henehiyeg 
anggolo roho welamuhup. 

26 An hit henembeg waruhukmu an 
nubam turusa ane fahet hiren Yesus 
Kristus fam anggolo wel turuk lamuhup. 

27 Ari regma Yesus Kristus awene 
fanowon ino hikit toho til noruk lamuhup. 
Henembeg waruhuk halug nilen kim 
hisahuk, waruhuk fug halug nisanggowen 
holeg laruhuk. Hinindi misig toho wereg 
lit wene fanowon fam hiren hinindi 
wenggel haruk lamuhuben hit henebe 
misig mangno roho wereg lit ari til noruk 
lamuhup. 

28 Seliyon fahet henekol anggolo 
roho welamuhup fug. Henekol toho 
welamuhup fugmu it seliyonen te, 

"Nit mondabi apma amuhuk, it palimu 
amuhup," ulug onoluk aruhu. Allahn 
hinineyap heneptukmu palimu amuhup. 

29 Hit fahet Allahn indi hisarisimu Yesus 
Kristus fam hinindimu wenggel haruk 
lit weregma hir oho At umalikisi aruma 
wereg ulug aben hunusuruk lamuhup. 

30 Anggin ane anden waruk lahiyon ari 
hiren oho waruk lahep. Indam anggin 
ane warukmu niyaruk latikip angge 

ketiya hiren holtuk lahebon ari hiren oho 
senetuk lahep. 

1 Kristus unuk uruk lit hit-hit komo- 

komo atuk lahep. Kristus inowen 
Indi hisaruk lit weregma hinindi yuwag 
toho welahep. Allah hime fanowon fam 
mangno roho wereg lit hit-hit honori 
men hinindi roho welahep. 

2 Ari roho welahepma anden iminon tu 
turuk lamuhupmu an nahiyeg anggolo 
haruk lit welaruhuk: Hinindi misig toho 
wereg lit hit-hit honori hinindi reg lit 
welamuhup. Henebe mangno roho wereg 
lit misig ane eneg tul peruk lamuhup. 

3 Hiren mun angge man angge fahet og 
nisawag ulug henele hemet toho il noruk 
lamuhup fug. Hininggareg apmayap 
taruk lit honori fahet it palimu wereg 
peruk lamuhup. 

4Hininggareg hiniyabuk eneg wituk 
lamuhup fug, honori iniyabuk oho let 
toho wituk lamuhup. 

5 Hiren oho Yesus Kristus inowen peruk 
ane hikit toho peruk lamuhup. 

6 At ino Allah min ambi roho welatfag. 
Iraroho welatfag angge famen mondabi 
ari roho welaruhuk pibag fug. 

7 Mondabi ambi roho welamuhuk puk fug 
angge Inggik kobog isibareg Ninggareg 
apmayap tamin ulug ap kinangmon 
atfag. Ap enemingmingangge hag 
atfareg it men ambi roho welatfag. 

8Inggareg apmayap taruk lit Allah ele 
holtuk lit weregman eneg ware feseruk 
lit e fam telfagma war atfag. 

9 Ari fahet Allahn At ino mondabi leho 
fibareg Ineyap turuk lit Unuk suwap 
tibareg it winon ninine roho welahe 
perukon torap enepfag. 

10 Ari tibagma poholma werehon 
kinangma werehon kinang apma 
werehon obog toho At suwon Apma 
welahe ulug At unuk uruk lit wel turuk 
lamuhup. 

11 Tt obog toho arimanowen, "Nonowe 
suwon Yesus Kristus wereg," ulug fag 
toho uruk lit Allah wel turuk lamuhup. 

12 Nori, anden hit nindi henesug lahiyon 
inowen tot imin. An weregma nele 
holtuk latikip hag toho ketiya hit men 
wereg elegma oho nele fano roho holtuk 
lamuhup. Allahn nit fanowap nenebuhu 
ano ulug hinindi anggin toho wereg lit til 
noruk lamuhup. 

13 Allahn henesukun fanowap heneptuk 
lit hininggik ineyap heneptukmu Allahn 
fano peruk ane eneg turuk lamuhup. 

14 Mun ane man ane turuk lit hinindimu 
ninirim puk fug angge hinindimu oho 
nonghong uk fug angge wereg lit til 
noruk lamuhup. 

15 Henebe puhun toho wereg lit fano 
ane turuk lamuhup. Inindi hare reg lit 
un ane turuk inap sehelimu hit Allah 
umalikisi hinindi wirik toho wereg lit 
suhal umbagpag turuk hag toho it 
arimano unubam selehap turuk lit 
welamuhup. 

16 Wene hit fanowap heneptukon ino 
hininggik ine roho senetuk lamuhup. 
Senetuk lamuhupmu Kristus waruhu 
sambil ino anden, "Wene fahet turuk lit 
lisag anggolo saplangge haruk latikik 
fug," ulug nele si ane uk fug angge wel 
ta reg laruhuk. 

17 An nuwatukmu namep wilip alebon 
ino Allah fahet wam isag Utuk hag 
toho tele. Hiren oho Allah fam hinindi 
wenggeltuk lahebon ariyen henebe 
Allah 0g Utuk lahep. Ari roho teko lahu 
halug an men hit men nenehiyeg toho 
welamuhuk. 

18 Ari roho wereg lit hir oho henehiyeg 
haruk lamuhupmu an oho nahiyeg toho 
welaruhuk. 

19 Nonowe Yesus inowen an let 
naptukmu Timotius folo-folo henembeg 
monde fik waruhuk peruk lahi. Hit 
henembeg waruhureg nin suhuloho an 
nambeg waruhumu hit welahep ane 
fahet hiyag nuruhumu an nindi yuwag 
aruhu. 

20 Anden wenggel haruk lahiyon hag 
toho ap tuma an men werehon misig 
oho eleg, we Timotius eneg wereg. We 
aren eneg hit fahet likiya hupmu anggolo 
wenggel haruk lit wereg. 

21 Ap winon an men werehon arimano 
ininggarehen tohon fahet eneg wenggel 
haruk lit Yesus Kristus inowen tohon 
fahet wenggel haruk eleg. 

22 Amlohowen ikni let turuk hag toho 
an wene hiyag isarukmu aren let naptuk 
latisi. Misihim pok am fug angge likiya 
hupmu ubabut fano roho let naptukmu 
hiren harikip. 

23 An hele wat naptuson ino nubam 
tuhup ane seleg atuk halug at ino 
folo-folo henembeg monde fik waruhuk 
ulug nundaman peruk lahi. 

24 Nonowe inowen an let nabuhumu 
ninggareg eke hit henembeg folo-folo 
waruhuk ulug nindi se roho wenggel 
haruk lahi. 

25 Nenere Epafroditus ino hiren an let 
naptuk laruhu ulug nambeg monde fik 
waharikibon ino hit henembeg suhuloho 
waruhuwen anden monde fik waruhuk. 
An yabuk asengseng toho warukmu ar 
oho asukun fano roho let naptuk latisi. 

26 At ouk waruk ulug hit honoluk atisi 
ane fahet at indi anggin toho wereg 
lit nin hit henembeg lahuk ulug indi 
wenggel haruk. 

27 At ouk anggolo waruk lit war aruhu 
perusa angge famen Allahn indi harisireg 
fanowap tirisi. At fanowap turuk lit an 
eke indi siyag aruhu fug ulug Allahn indi 
niyarisi. 

28 Ari fahet at ino hit henembeg 
waruhuwen folo-folo monde fik waruhuk. 
Monde fik waruhukmu at yet hahupteg 
hinindi se aruhumu an oho nindi se 
aruhu. 

29 Niren Nonowe fam wenggel haruk 
lahe hag toho ar oho Nonowe fam 
wenggel haruk lit waha ulug hi ruhupteg 
hinibam hondoko kilabuhup. Ap ari hag 

toho wenggel harukon obog toho hinindi 
enesug lit hi eneptuk lamuhup. 

30 Kristus awene fahet til norukmen ouk 
waruk lit war am hag teg latisi. Hiren 
an let nabukon famen at hit hunubalma 
atisireg an let naptuk lit an nahiyeg toho 
welaruhuk peruk latisi fug. 
3 1 Nori, we Nonowe fam wenggel 

haruk lit henehiyeg toho welamuhup 

ulug we ita hiyag hisihi. Atam haharoho 
emberikikon ino fahet nin yoho eke 
embemin. Ambi ane eneg hahatuk lahi 
ulug nirim puk fug angge hinindi anggar 
amag ulug nin eke tu emberuk lahi. 

2Olomene onolokon arimano fahet 
honoluk teg lit yet teg lamok. Un ane 
turuk lit si ane uruk inap enele holuk fug. 
Enembilahap paltuk lit ket-ker ane uruk 
inap onombolim la fug. 

3 Fnembilahap paltuk ane alem fahet tot 
hiyag hisamin: Nit Allah hime fanowon 
nunubam weregma nit At ubam uruk 
ninap welaheyon arimano nenembilahap 
paleg ninap welahe. Nit iren hag toho 
wenggeltuk lahe fug. Nit nenehap 
selmon fahet wenggel ha fug angge 
Yesus Kristus Nonowe wereg ulug wel 
turuk lahe. 


FILIPI 3.4-8 13 


4 An oho nahap selmon fahet wel ta reg 
lahi. Ap winonen enehap selmon fahet 
wenggel haruk halug anden oho ari roho 
wenggel hihi ha reg lahi. 

3 An indag napfag sambilen hup 
likinenam atfagma nambilahap pal 
napfag. Nikni numba Ibrani inap yuhon 
welatfagma Israel nahun wereg lit 
nunggul unuk Benyamin nahun welahi. 
Musa wene holtuk latikikon ununggul 
unuk Farisi inap men wereg lit fano 
peruk latikik. 

6 Yesus unuk uruk inap unusimin ulug 
likiya hupmu mug eneplug laruk latikik. 
Musa wene fano ulug holtuk lit Allah iline 
siyag ane tuk fug angge fano ane eneg 
turuk lahi peruk latikik. 

7 Ari turuk latikik nahun famen Kristus 
noluk atisimu fano peruk latikikon fahet 
siyag peruk lahi. 

8 Ihiyon ari eneg uruk lahi fug, mun 
ane man ane siyag peruk lahi. Yesus 
Kristus ino an Nowe wereg ulug noluk 
atisimu mun ane man ane siyag tehen At 
eneg fanowon wereg peruk lahi. Kristus 
ngi aruhukteg At men mangno roho 
welaruhuk ulug anden mun ane man ane 
turuk latikik ane ninggik kobog isarikikon 


FILIPI 3.9-13 14 


filik turuk angge amben hag toho wereg 
peruk lahi. 

9 Musa wene fam haharoho imbibag 
ane hikit toho turuk latikik angge famen 
Allahn ili og nabuk fug teg ane turuk 
latikik. Kristus fam nindi wenggel haruk 
laruhukmu at indi fano wenggel haruk 
ulug Allahn ili og nabuhu. Allah fam indi 
wenggel haruk inap arimano Aren ili 0g 
eneptuk. 

10 Allahn Kristus olukap tibagma Ine 
roho Oluk werehon ino fahet nindi anggar 
amag peruk lahi. Kristus ubam alem 
angginon imbibahon ino hag toho an oho 
At men mangno roho weregma nubam 
turuk lamuhup. At ino ware fisibag hag 
toho an oho ambi roho nuwabuhup peruk 
lahi. 

11 Ari roho wereg lit ap war atukon 
wereg ambehen an oho noluk aruhuk 
peruk lahi. 

12 Aren og nuruhuwon fahet mondabi 
ngi atikik peruk lahi fug. Yesus Kristus 
inowen an sen naptisimu Aren og 
nuruhuwon an seneruhukteg ngi aruhuk 
ulug til noruk lahi. 

13 Nori, an noluk atisimu mondabi 
senetikik peruk lahi fug. We misig eneg 


FILIPI 3.14-19 15 


peruk lahiyon aru: Nambol fil werehon 
aru embeselug naluke fil werehon aru 
eneg ngi aruhuk ulug yami ruruk lahi. 

14 Ap sa tam atmisi ulug pupu angge 
laruk inaben peruk hag toho Allahn 
onggo fanowon og nuruhuwon fahet sat 
toho laruk lahi. Allahn An men mondabi 
onoluk welamuhup ulug wol neneptisimu 
an oho Yesus Kristus fam nindi wenggel 
haruk lahi. 

15 Nori, hit hinindi fano roho welahebon 
arimanowen ihi ane aru hag toho peruk 
lamuhup. Hiren alem eke hag eke hag 
hunundaman peruk lahep ane ari Allahn 
hinindi anggarap henebuhu. 

16 Allahn nit 0g nisarisiyon ari likiya 
hupmu sat toho senetuk lamuhuk. 

17 Nori, hir oho an welahi hag toho 
welamuhup. Anden turuk lahi hag toho 
ap winonen turukmu yer isahupteg hiren 
oho ari roho turuk lamuhup. 

18 Indam angge nele irikikteg warikikteg 
ketiya oho uba yatuk lit hiyag hisaruk 
lahi. Ap anggolo arimano ininggareg 
ininggik fam turuk ane ariyen Yesus e 
fam telfahon ino men hili roho wereg. 

19 Ininggarehen siyag ane tul perukon 
fahet eneg inindi pulmu werehen 


FILIPI 3.20-4.3 16 


it arimano mondabi siyag amuhup. 
Ininggali hawon famen enewelwel tubat 
taruk lit kinangmon fahet eneg inindi 
wenggel haruk. 

20 Nit ninibam yug toho welamuhuk 
ambeg poholma wereg. Nonowe Yesus 
Kristus ino poholman fobik fanowap 
nenebik oho wambik waruhu ulug 
mangno ruruk lahe. 

21 Nit nenebe siyahon war amuhukon 
aruma An ninggareg fanowon hag toho 
welamag ulug Aren ninap nenebuhu. At 
inggik ineyon inowen mun ane man ane 
tuk hag teg lit obog toho Inggarehen 
seneg laruhu. 

4 | Nori, nindi hisaruk lit pen hisa wale 

ulug nindi wenggel haruk lahi. Hit 
an naliliyangge hag toho welahepma 
hit fahet an nahiyeg haruk lahi. Nori, 
Nonowe fam hinindi wirik toho wenggel 
haruk lit welamuhup. 

2 Fuodia men Sintikhe menen Nonowe 
ubam hinindimu wenggel haruk lit 
hinindi misig toho welamuhup ulug komo 
heneptuk lahi. 

3 Nare Sunsugos, hat hindi fano roho 
wenggel haruk lahenon aruwen hiyap 
piren aruma let eneptuk lit welaruhun 


FILIPI 4.4-7 17 


ulug hubam uruk lahi. It piren itanowen 
wene fahet sat toho yami ruruk lit an oho 
let naptuk latusa. Hun Klemens ino men 
nonori winon men yabuk ambi roho turuk 
latukukon arimano An men mondabi 
nonoluk welamuhuk ulug ununuk Allahn 
haharoho foroho lit wereg. 

4Likiya hupmu Ninikni Allah fam 
wenggel haruk lit henehiyeg toho 
welamuhup. Uruk lahiyon aru nin 
eke pirenam imin: Henehiyeg toho 
welamuhup. 

> Hunubabut fano roho weregma ap 
winon obog toho arimanowen yet hisaruk 
lamuhup. Nonowe horogma waharuk. 

“Mun angge man angge fahet 
hinindi anggin toho wenggel haruk lit 
welamuhup fug. Henesehet teg halug 
Allah fam sembahyang uruk lit heng 
turuk lamuhup. Heng turuk lit Allah fam 
Ninikni uruk lamuhup. 

7 Allah ninindi yuwahap neneptukon ino 
fahet nit ap kinangmonen ninindi anggat 
teg lahe uk fug teg. Ari uk fug teg angge 
famen Yesus Kristus fam hinindi wenggel 
haruk lit fano roho welamuhuben Aren 
fet henesug laruhu. 


FILIPI 4.8-12 18 


8 Nori, obog toho hiyag hisihireg atogma 
tot hiyag hisamin: Tem toho peruk 
ane men fano atuk ane men pikir ane 
tehe perukon men Allahn peruk ane 
tebehe perukon men aben fano tehesa 
perukon men henele fano-fano ane uruk 
lahebon men ihiyon aru obog toho fahet 
hinindimu wenggel haruk lamuhup. 
Allahn fano perukon eneg senetuk 
lamuhup. 

9 Anden hiyag hisarikikmu senetikibon 
ari eneg turuk lamuhup. Anden urukmu 
holtikibon eneg hiyag isaruk lamuhup. 
Anden turukmu niyarikibon eneg turuk 
lamuhup. Ari turuk lamuhupmu Ninikni 
Allah ninindi yuwahap neneptukon 
inowen fet henesug laruhu. 

10 Hiren atam an nubahet emberuk 
latikip hag toho ketiya oho hinindi 
fam emberuk lahepma Nonowe fahet 
emberuk ulug nahiyeg toho welahi. Atam 
hinindimuwen imbila peruk latikip angge 
famen umbuk fug teg latikip. 

11 Uruk lahi ane aru suburu elegma uruk 
lahi fug. Suburu elegma oho weregma 
oho we fano eneg peruk lahi. 

1? Suburu weregma na reg lahi, elegma 
hinik welam teg lahi. Suburu elegma oho 


FILIPI 4.13-19 19 


weregma oho obok teg lir oho nalug oho 
obog toho ihi ane aru misig oho nubam 
atisi fuhon wereg eleg. 

13 Kristus inowen nineyap naptukmu 
siyahon fanowon obog toho nubam atuk 
angge famen we welam teg lahi. 

14 We welam teg lahi angge famen hat 
siyag toho welahen ulug tot emberikibon 
ari fano emberikip. 

15 Hit Filipi hinap nori, wene hiyag 
isaruk ane ak teberikik sambilen hit o 
Makedonia hunumbahalug larikikmu 
hiren eneg an let naptuk lit og nereheg 
turuk lit ayeg waroho hilaruk latikip ane 
ari hit honoluk. 

16 An o Tesalonika weregma hiren 
pirenam hinahanam an let naptikip. 

17 Nin uang numbahakup ulug uruk lahi 
fug. Anggen fanowon yihik fuhup ane 
ariyen hit palimu amuhuben uruk lahi. 

18 Hiren emberikibon ari Epafroditus 
inowen an og nirik waharisimu andog 
toho anggolo foroho lahi, nasehet eleg 
toho welahi. Hiren emberikibon ari 
Allah anggengge hag toho emberikipmu 
Ahiyeg harisireg amben fano peruk. 

19 Hit henenggengge eleg angge 
welahepma Nikni Allah mun angge man 


FILIPI 4.20-23 20 


angge forohowon inowen sebe roho og 
hisaruk laruhu. Og hisaruk laruhuwen 
hiren Yesus Kristus wel turuk lamuhup. 

20 Ninikni Allah ap obohen wel turukmen 
eneg welamuhup. Amin. 

21 Allah umalikisi Yesus Kristus fam 
wenggel harukon wal taneg nori ulug 
hi enebuhup. An nori an men tuma 
werehonen hit fahet nori ulug hi 
heneptuk. 

22 Allah umalikisi obog tohowen hi 
heneptuk lit Kaisar ibam werehon oho 
hit fahet nori ulug hi heneptuk. 

23 Nonowe Yesus Kristus inowen Indi 
henesug lit fet henesug laruhu ulug Allah 
fam sembahyang uruk lahi. 


Kolose 


1 1 Yesus Kristus inowen an Paulus 
nubam yonggo laruk laruhun ulug 
Allahn tam perisiyon hikit toho hiyag 
nitisimu nenere Timotius men mangno 
roho wereg lit suwesingga tu emberuk 
lahe. 

2 Nonori, hit Kristus ubam tem toho 
wenggel haruk lit At fahet Nonowe 
peruk lit o Kolose welahebon hunubahet 
suwesingga tu emberuk lahe. Ninikni 
Allah ubabut fanowon inowen hinindi 
yuwahap heneptuk laruhu ulug 
sembahyang uruk lahe. 

3 Niren hit hunubahet sembahyang uruk 
lit Nonowe Yesus Kristus Ikni Allah ubam 
hundig-hundig Ninikni uruk lahe. 

4Hit Yesus Kristus ubam wenggel haruk 
lit wene holtuk inap fahet hinindi enesug 
lahepma niren holtukukteg Allah fam 
Ninikni uruk lahe. 

5 Fano angge Allahn andog toho 
poholma hit fahet foroho lit werehon ino 
wene fanowon tam hiyag hisarusama 
tem toho og nisahu perikip. 


KOLOSE 1.6-10 2 


6 Wene fanowon ino o pumbuk kema- 
kema su atisireg anggen fanowon yihik 
ferisi. Wene ari henembeg waharisimu 
hiren holtikipteg Allahn tem toho Indi 
henesuhon fahet honoluk atisi. Honoluk 
atisi sambilen ak turuk lit wene ari hit 
sehelimuwen oho su atuk lit anggen 
fanowon yihik ferisi. 

7 Nonowe Kristus inowen nit nenere 
ninindi reg laheyon Epafras ino hit wene 
hiyag hisawag ulug mingming tirisimu 
hiyag hisarisimu ihiyon ari obog toho hit 
honoluk atisi. 

8 At inowen ir oho Allah hime fanowon 
Apma wereg lit it-it inindi roho wereg 
ulug nit nunubam hiyag nisa waharisi. 

9 Hiyag nisa waharisimu holtukukteg 
likiya hupmu hit fahet nenepeleg am fug 
angge sembahyang uruk latukuk. Ninikni 
Allahn peruk ane fuki roho honoluk 
aruhumu mun ane man ane fahet hinindi 
anggar aruhuwen Ahime fanowon fam 
selehap tukag ulug niren Allah fam heng 
turuk lahe. 

10 Hiren turuk lahep ane obog toho 
fahet Aren fano puhuwen At olohotma 
Umalikisi fanowon welamuhup. Allahn 
perukon fam wenggel haruk lamuhup 


KOLOSE 1.11-16 3 


ane ariyen fituk lit yabuk fano roho wiri 
feruk lit anggen fanowon yihik feruk 
lamuhup. 

11 Mun ane man ane alem hunubam 
atukmu hinindi imbik wamburuk lit 
welamuhuben Allah ine fanowon inowen 
hinineyap heneptuk laruhu. 

12 Allahn fano angge Umalikisi seleg 
tegma wereg inap og isahuk perisiyon 
ino hit faher oho fano og isahuk peruken 
henehiyeg toho wereg lit Ninikni ulug 
Allah wel turuk lamuhup. 

13 Nit hik tegma wereg lit siyahon apma 
welatukukmu Aren windat neneptuk 
lit Amloho indiyon wereg ambeg seleg 
tegma hondoko nunumbaharisi. 

14 Siyag ane niren turuk latukukon Aren 
ambolmayap tirisimu At min mangno 
roho wereg lit nit nininggik hele lolehon 
hag toho welahe. 

15 Allah ino aben yet ha fug teg lit 
weregma Yesus ino pingganet hag 
toho wereg. At Kristus ino wandabon 
weregma mun angge man angge wal 
tibahon arimano ilabowon hag toho 
wereg. 

16 At unuk palimu weregma mun angge 
man angge poholma werehon kinangma 


KOLOSE 1.17-20 4 


werehon men yet ha rehon yet ha fug 
tohon men At apma welamuhup ulug 
wal tibag. Lehoma ap suwon hur atuk 
ambeg men o pumbuk ap suwonen sen 
enesug ambeg men kinangma inine 
roho werehon aben yet harukon men 
yet ha fug tohon men arimano At ngi 
roho welaruhu ulug Kristus unuk fam wal 
tibag. 

17 Mun angge man angge uwan wal 
tuk fugmu we At eneg tam welatfag. At 
weregma eneg mun angge man angge 
welam teg. 

18 Allah wene holtuk inap Inggik Uyug 
weregma At unggul wereg. Alem te 
At wereg. Ap war atuk ambehen At 
wandabon Oluk atfareg mun angge man 
angge alem Aren seneg lit wereg. 

19 Allahn alemet ondomiyet abir angge 
senehon arimano Kristus ubam atfag. 

20 Kristus ubam atfagma mun angge 
man angge seli roho werehon arimano 
mangnowap enepfag. Teltuk ahen fam 
Kristus amep wilip atfahon inowen 
poholma werehon kinangma werehon 
obog toho mangnowap enepfag. 


KOLOSE 1.21-25 5 


21 Allah henepelehen indam hiren oho 
siyag ane turuk latikibon ariyen Allah 
men hinindi fam seli roho welatikip. 

22 Welatikip angge famen ketiya Kristus 
ebe kinangma war atfag ane ariyen Allah 
min mangno atikip. Mangno atikipmu hit 
fano wereg lit hunubam usanduk singon 
tag teg eleg angge welamuhupmu At 
alukema unduhuk hunubahaku. 

23 Ari roho unduhuk hunubahakuwen 
mulilik la mulilik wam tuk fug angge pikit 
toho unduhuk lit At ubam wenggel haruk 
ane hinine roho senetuk lit wene hit 
fanowap henebuhuwon ino fahet ninirim 
puk fug angge welamuhup. An Paulus 
oho wene fanowon aru amingmingangge 
atikikteg hiyag hisarukmu hiren oho fano 
holtikip. Ap obog toho kinang atogman 
atogma werehon wene ari hiyag isarusa. 

24 Hit fahet an siyahap naptukmu ketiya 
nahiyeg toho welahi, Kristus ebe siyahap 
turuk lit tot minggiroho emberuson 
ino ketiya an nubam atuk. An siyahap 
naptuk ane aru Kristus inggik uyug Allah 
umalikisi werehon unubahet nubam 
atuk. 

25 Allahn an nubahet yabuk wibuk teg 
perisireg hiyag nutuk lit An nawene eke 


KOLOSE 1.26-2.1 6 


umbusuk fug angge ap hiyag isaruk 
laruhun ulug unduhuk nubaharisimu 
Allah umalikisi enemingmingangge 
atikik. 

29 Nunumbasi indam welatfahon men 
ketiya welatuson men inil fam hiraho 
lit welatisi angge famen ketiya Awene 
holtuk inap fahet inamap tirisi. 

27 Allahn inamap turuk lit atam hiraho 
latisiyon fano anggolowon ino ap o 
pumbuk obog toho fahet og isahuk 
perisi. Hir oho og hisahuk perisiyon 
ino Kristus hit sehelimu weregma Aren 
mondabi fanowap nenebuhu peruk lit 
mangno ruruk lamuhuk. 

28 Yesus wene ino fahet hiyag isaruk 
lit ap obog toho enebe wal taneg komo 
eneptuk lit nit ninindi anggat teg lahe 
ulug ap obog toho milal eneptuk lahe. 
Kristus fahet inindi fano roho wereg 
lamuhup ulug ap obog toho enebe wal 
taneg fer enesug lit hiyag isaruk lahe. 

29 Allahn ine og nitisiyon hikit toho ari 
fahet lisag toho yami ruruk lahi. 

2 1 Hit men ap o Laodikia werehon men 

it winon an nebe niyarusa fuhon men 
unubahet yabuk sat toho wituk lahiyon 
tu honoluk aruhu peruk lahi. 


KOLOSE 2.2-7 7 


2It arimano aru fahet onoluk 
amuhupteg inindi enehiyeg toho wereg 
lit it-it mangno roho wereg lit enebe 
misig toho wereg lamuhup. Allahn 
Kristus hirako foroho latfahon ino onoluk 
amuhupmu inindi seleg anggolo roho 
welamuhup. 

3 Mun ane man ane alem onoluk atukmu 
fuki roho wenggel harukon ari Kristus 
fam fano angge hiraho lit weregma At 
famen eneg onoluk amuhup. 

4 Anden alem tu uruk lahiyon ap 
winonen enele inilaheg toho uruk lit 
hinindi ninap henebuhup tohon ulug 
hiyag hisaruk lahi. 

P An nebe hit sehelimu welam fug 
teg angge famen nindimuwen hit min 
mangno roho welahiyon inowen Kristus 
ubam hinindi wirik toho wenggel haruk 
lit hunubabut fano roho weregma yet 
hisaruk lit nahiyeg toho welahi. 

6 Hiren Yesus Kristus nit Nonowe ulug 
senetikibon ari famen At apma wereg 
lit Aren fanowon tu perukon hikit toho 
turuk lamuhup. 

7 Kristus ino kinang ineyon weregma 
hit hunumanggen At ubam yaho feruk 
lamuhup. Hit henebe o hag toho At 


KOLOSE 2.8-11 8 


ubam wiroho welamuhupteg wene 
fanowon tam hiyag hisaruson hinine 
roho senetuk lit Allah Ninikni uruk lit wel 
turuk lamuhup. 

8 Enele sibiling-sibiling ane uruk lit 
un ane hiyag hisahup tohon hinindimu 
honoluk toho wereg lit kahal enesug 
lamuhup. It indam welatfag inap 
arimanowen turuk latfahon hiyag isaruk 
lit Kristus fanowon inowen peruk ane 
senebuk fug angge kinang seneg lahe 
perukon arimano enepma wereg. 

9 Allahn alemet ondomiyet abir angge 
senehon arimano Kristus ap kinangmon 
atfagma At ubam imbibag. 

10 Ari hag toho hit hinindimu kolo reg 
latisi angge famen Kristus fam wirim 
atisi. Kinangma inine roho werehon aben 
yet harukon men yet ha fug tohon men 
arimano obog toho Aren eneg seneg lit 
wereg. 

11 Ap enembilahap paleg inap hag toho 
hit welahep fug angge famen Kristus 
ubam wereg lit henembilahap paleg 
hinap hag toho welahep. Hiren tam 
siyag ane turuk latikibon nonggoloho 
henembol fil embeseruk lahepma Kristus 


KOLOSE 2.12-15 9 


unuk fam henembilahap palehon hag 
toho welahep. 

12 Kristus kinangma salfahon ari hag 
toho hir oho ikma pilap heneptusa. Allah 
ineyon inowen ap war atuk ambehen 
Kristus olukap tibagma hir oho At ubam 
wenggel haruk latikipmu At min mangno 
roho honoluk atikip. 

13Indam hir oho siyag ane turuk lit 
henembilahap paleg eleg inap wereg 
lit warehon hag toho welatikip angge 
famen Allahn Kristus men mangno 
roho honolukap heneptisi. Honolukap 
heneptisimu niren hare ane turuk 
latukukon fahet undama ahe laharisiyon 
ino hondo rebeserisi. 

14 Musa wene fam ari tuk fug ulug 
haharoho imbibag ane ariyen alem 
nunubam atfag. Alem nunubam atfagma 
niren paleg angge reg lit welatuk uwahon 
suwesingga fam haharoho werehon Aren 
ari elehap tibag. Paleg angge suwesingga 
fam haharoho werehon elehap tibahon 
ino Kristus men mangno roho e fam 
telfagma eleg atfag. 

15 Kinangma inine werehon aben yet 
harukon men yet ha fug tohon arimano 
sehen it ininggikmu werehon taluk 


KOLOSE 2.16-19 10 


toho hilaruk lit aben fog eneptuk lit 
ininggaliyap enebukag ulug inamma 
in enepfag. Inine roho turuk latfahon 
arimano Kristus inowen apmayap 
enepfagma Allah unuk palimu atfag. 

16 Ik suburu usa urukon men o usayap 
turuk sambil men pikalem keron inam 
atuk sambil men hup winaharuk lit sabit 
welahe urukon men alem ihiyon ari fahet 
umbusuhupmu unggum hunubam kuhu 
fug. 

17 Fobik aruhu ane ari Kristus ebe 
weregma mun angge man angge ihiyon 
ari ahuhe hag toho wereg. 

18 Onggo fanowon hit hininggikmu 
werehon ari ap winonen taluk 
henebuhup fug. It arimanowen ap 
onolohotman ininggareg apmayap taruk 
lit malaikat fahet ninikni uruk. Ninikni 
uruk inap arimanowen nei fulu roho 
waruk ninap uruk lit kinangmon fahet 
eneg wenggel haruk lit ininggareg suwap 
taruk. 

191t ari roho turuk inap arimano Kristus 
ebe min mangno roho wereg eleg. Ebe 
ino Unggul palimu weregma Inggik Uyug 
umanggenen ahandip tegma uwag ine 


KOLOSE 2.20-3.1 11 


roho wereg lit Allahn peruk ane hikit 
toho fituk lamuhup. 

20 Kinang seneg lahe perukon 
arimanowen hit sen heneptusama 
Kristus men mangno roho war atuk lit 
ho roho embeserikip angge famen nin 
nungge fahet usa alem eke hag eke hag 
ap kinangmonen turuk hag toho turuk 
lahep? 

21 Iren usa urukon te, "Tu senebuk fug, 
ari na fug, hininggik tum fam tung ha 
fug," uruk. 

22 Iren uruk ane ari obog toho ap 
ininggikmu atukmu mondabi eleg 
aruhuwon fahet usa uruk lit ap 
kinangmonen wenggeltuk ane eneg 
turuk. 

23 Mun ane man ane alem nonoluk ninap 
hag toho welahe peruk lit ininggareg 
enemuwen Yesus peruk elehon fam 
sembahyang milal taruk. Ininggarehen 
apmayap taruk lit siyahap taruk angge 
famen aben yet nisalug fano pukag ulug 
kinangmonen peruk ane siyag ane eneg 
turuk. 

3 | Nori, hit Kristus ebe men mangno 

roho Allahn honolukap heneptisimu 
Kristus ino Allah inggik pikit fil heriyeg 


KOLOSE 3.2-7 12 


lit weregma At ubam alem yami ruruk 
lamuhup. 

2 Palimu werehon eneg yami ruruk lit 
kinangma werehon wenggeluk fug. 

3 Hit hinindi siyahon war atisimu hinindi 
fanowon mondabi honoluk welamuhubon 
Kristus men mangno roho Allahn hirako 
fet henesug lit wereg. 

4Nonoluk welamuhuk ane fet 
nenesuhon ino Kristus mondabi ebenam 
aruhu sambil hir oho At men mangno 
roho mondabi umbagpag turuk ambeg 
ebenam amuhup. 

P Ari fahet kinangmon hininggik 
hunuyug fam siyag ane turuk lahebon 
kong toho hik isaruk lamuhup. Pabi ane 
turukon men siyag-siyag ane hunubam 
het tehon men, tu hilila ari hilila peruk 
lit honolok ane turuk lahebon men 
henebuwap fahet wenggel harukon men 
obog toho arimano usane hag toho 
wereg. 

6 Aben siyag ane turukon obog toho 
arimano fahet Allahn nirim peruk lit Olok 
haruk lit wereg. 

7 Hiren oho indam siyahon apma wereg 
lit ari roho turuk latikip angge famen 


KOLOSE 3.8-11 13 


8 ketiya mondabi hik usul peruk 
lamuhup. Hik isaruk lamuhubon te 
hinindimu inahan atuk lit per eneptukon 
men honolok ane turukon men ap 
enebug uruk lit henembilik fam ahum 
sipuk toho wiliptukon men mondabi 
umbusuhup. 

9 Nori, hit-hit henele si uruk lamuhup 
fug. Sum miningon embeseruk hag toho 
miningon hunubam werehon embeseruk 
lit 

10 sum keron suknuruk hag toho 
henebe keron fam welamuhup. Allah wal 
henepfahon inowen hit An pingganet hag 
toho welamuhup ulug hunubabut kerap 
heneptukmu pikir ane eneg wenggel 
haruk lit welamuhup. 

11 Allahn kerap heneptuk lit weregma 
Yahudi inap Allah unuk onoluk inap men 
Yunani inap Allah unuk enepeleg inap 
men enembilahap palehon men paleg 
elehon men ap pohon men enepeleg 
inap men aben mingming eneptukmu 
enemingmingangge werehon men ap 
mingming eneptuk lit palimu unduhukon 
men alem aru apma it obog toho welam 
fug angge Kristus apma welamuhup. 


KOLOSE 3.12-15 14 


12 Allahn An numaliki amuhup 
ulug mumal heneptisireg fanowap 
heneptisimu hit-hit hinindi roho wereg lit 
honori men let-ler atuk lamuhup. Hinindi 
apma teberuk lit hinindi wiyig toho wereg 
lit hunubam lombuk toho welamuhup. 

13 Honori men hunubam lombuk 
toho wereg lamuhup. Honori eke fam 
honolok ane hunundaman peruk lit 
ahe laharuk halug elehap turuk lit 
henembol fil embeseruk lamuhup. 

Hiren siyag ane tirikibon Nonoweyen 
ambolma embeserisi hag toho hiren 
oho honoriyen siyag ane turukon 
henembolma embeseruk lamuhup. 

14 Hunubam ihi ane ari obog toho 
welaruhu angge famen ap hinindi enesug 
lamuhup ane ari eneg palimu welaruhu. 
Palimu welaruhu ane ari famen henebe 
misig hag toho fano roho wereg lit hele 
pug tohon hag toho welamuhup. 

15 Nonowe Kristus henebe mangnowap 
heneptuk lit hinindi yuwahap 
heneptisiyon inowen fet henesug 
laruhu. Ari roho henebe misig hag toho 
welamuhup ulug wol heneptisimu hiren 
Nonowe ulug At hi ruruk lamuhup. 


KOLOSE 3.16-20 15 


16 Kristus wene fanowon hiyag 
nisarisiyon ino hit sehelimu weregma 
likiya hupmu wenggel haruk lit 
welamuhup. Hiren fuki roho hinindi 
wenggel haruk lit hit hininggareg 
komo-komo atuk lit honori hiyag isaruk 
lamuhup. Sini Mazmur uruk lit Allah wel 
turuk asini men weneman uruk asini 
men yunggultuk lit hinindimuwen Allah 
Ninikni uruk lit wel turuk lamuhup. 

17 Mun angge man angge hiren turuk 
lahebon henembilik fam wilip atukon 
men hininggik fam turuk lahebon men ari 
Nonowe Yesus unuk fam turuk lamuhup. 
Hiren turuk lamuhubon ariyen At unuk 
fam Ninikni Allah wel turuk lamuhup. 

18 Hit hiyap ap oho lahebon hunubam 
tot nele imin. Nonowe min mangno roho 
wereg inaben turuk hag toho henehunsi 
enele holtuk lamuhup. 

19 Hit ap hiyap oho lahebon hunubam 
tot imin. Hunuhesi hinindi enesug lit 
honolok ane unubam tuk fug angge fano 
roho welamuhup. 

20 Hit malik toron hunubam tot imin: 
Hiniknisi hinisingasiyen komo heneptuk 
ane fahet fano roho holtuk lamuhupmu 
Nonoweyen oho ahiyeg toho welaruhu. 


KOLOSE 3.21-4.1 16 


21 Hit ap hunumalikisi ondoho lahebon 
hunubam tot imin: Hunumalikiyen 
enekolen inine eleg am nowen inindi 
siyahap enebuhup fug. 

22 Hit ap enemingmingangge welahebon 
hunubam tot imin: Hiniknisi kinangma 
werehonen mun ane man ane fahet 
hiyag hisarukmu enele holtuk lamuhup. 
Hiniknisi onolohotman fano pukag ulug 
eneg ler eneptuk lamuhup fug. Allah 
fahet hinindi wirik toho wereg lit ler 
eneptuk lamuhup. 

23 Mun angge man angge fahet turuk 
lahebon ari henesukun fano roho turuk 
lit ap fahet turuk lahe puk fug angge 
Ninikni Allah fahet turuk lahe peruk 
lamuhup. 

24 Hinikniyen hit fahet onggo og hisahuk 
ulug fano angge wep toho emberisiyon 
ino 0g nisahu ulug honoluk toho 
welamuhup. Kristus ino Hinikni weregma 
hit At amingmingangge welahep. 

25 Ninikni Allahn ap tu siyag tu fano ulug 
onorohole haluk fug angge weregma 
ap san siyag ane turuk halug inggareg 
ubam unggum hebeloho kuhu. 

1 Hit ap suwon henemingmingangge 
werehon fahet hunubam tot imin: 


KOLOSE 4.2-6 17 


Nenemingmingangge fam tuk teg 
ane eneg tul peruk lit fano ane turuk 
lamuhup. Fano ane turuk lit nir oho 
Ninikni suwon poholma wereg ulug 
honoluk toho welamuhup. 

2 Hundig-hundig sembahyang uruk lit 
hinindimu honoluk toho wereg lit Allah 
fam Ninikni uruk lit wel turuk lamuhup. 

3Allahn inisanggo hur enebuhumu 
wene fano holuhuben Kristus fam Allahn 
hirako foroho ane fahet fag toho hiyag 
isaruk lamuhuken nit fahet sembahyang 
uruk lamuhup. Kristus fam Allahn hirako 
foroho ane fahet penjara kilap naptusa. 

4Fag toho hiyag isa rohon hikit toho 
hiyag isaruk laruhuken hiren an fahet 
sembahyang uruk lamuhup. 

Ap selma werehon wene holtuk eleg 
inap iniline turuk lahep ane fuki roho 
wenggel halug turuk lamuhup. Tul 
peruk lahep ane tehep ha fug nowen li 
weregma ariya turuk lamuhup. 

6 Henele al waroho ap unubam hiyag 
isaruk lamuhupmu saho unduk fano 
hag toho aben hit henele fano ulug 
holuhup. Aben hinog-og hisahubon fahet 
nangginoho hiyag isahuk ulug hinindi 


KOLOSE 4.7-11 18 


anggat toho wereg lit wenggel haruk 
lamuhup. 

7 An wereg lit turuk lahi ane fahet 
nenere Tikhikus ninindi reg laheyon an 
let naptuk lit Allah amingmingangge 
wereg lit fano roho werehon ino hit 
henembeg waruhureg hiyag hisahu. 

8 An welahi ane fahet ari roho 
wereg ulug hit fam hiyag hisaruk lit 
hinindi seyap henebuhuwen anden hit 
henembeg at monde fik waruhuk. 

9 Hit Kolose hinap henesehelimuwon 
nenere indi fanowon Onesimus ninindi 
reg laheyon ino men ambiyeg mon 
enebik waruhuk. Mun ane man ane 
tuman inam atisi ane iren hiyag hisaruk 
lamuhup. 

10 Aristarkhus an nim penjara werehon 
ino men Barnabas are Markus ino menen 
nori uruk lit hi heneptuk. Markus ino 
waruhu ane fahet anden tam hiyag 
hisarikikon ino henembeg waruhu halug 
nenere ulug hondohokup. 

11 Yustus unuk eke Yesus inowen oho 
hi heneptuk. It hinahan nonori hinahan 
itano eneg ambilahap paleg inap wereg 
angge famen an let naptuk lit Allah 


KOLOSE 4.12-16 19 


wene hiyag isaruk. It itanowen an nindi 
yuwahap naptuk lit wereg. 

12 Hun Epafras inowen oho hit fahet 
eke nori ulug hi heneptuk. At ino 
henere hit sehelimuwon Yesus Kristus 
amingmingangge wereg lit hit hinine 
roho welamag ulug hit fahet likiya hupmu 
sembahyang uruk lit wereg. Allahn peruk 
ane fahet hinindi anggat toho wereg lit 
fano ane turuk lamuhup ulug Allah fam 
heng turuk. 

13 At inowen hit Kolose hinap men 
Laodikia inap men Hierapolis inap men 
fahet let heneptuk lit lisag toho turukmu 
haruk lahi. 

14 Ap hihir eneptuk ahun Lukas nindi 
reg lahiyon inowen oho Demas inowen 
oho nori ulug hi heneptuk. 

15 Nonori Laodikia werehon hi eneptuk 
lahe ane aru hiyag isahup. Nenerek 
Nimfa men Allah wene holtul ulug at 
ibam palu arik kurukon men arimano 
oho hi eneptuk lahe. 

16 Suwesingga emberuk lahiyon aru 
hiren kim hahupteg honoluk aruhumu 
Laodikia inaben oho kim hawag ulug 
og isa lahup. Og isa lahupmu it fahet 


KOLOSE 4.17-18 20 


emberuk lahiyon oho hiren kim hahuben 
heng enebuhup. 

17 Hun Arkhipus hiyag utuk lit yabuk 
Allahn hiyag hitisiyon ino fano roho wituk 
laruhunen yet teg lamok ulug komo 
haptisi ulug hiyag omok. 

18 Hi heneptuk lahi ane aru an Paulus 
ninggareg ninggik fam hahatuk lahi. 

An hele wat naptusa ane fahet honoluk 
toho welamuhup. Allahn hit fahet Indi 
henesug lit fet henesug laruhuwen 
sembahyang uruk lahi. 


1 Tesalonika 


1 An Paulus men Silwanus men 
Timotius menen Allah umalikisi o 
Tesalonika welahebon fahet suwesingga 

aru emberuk lahe. Ninikni Allah men 
Nonowe Yesus Kristus men mangno roho 
welahebon ari fahet hit hi heneptuk 
lahe. Allahn hit fahet Indi henesug lit hit 
hinindi yuwahap heneptuk laruhu ulug 
sembahyang uruk lahe. 

2 Hit obog toho hunubahet Allah fam 
Ninikni ulug wel turuk lit likiya hupmu 
sembahyang uruk lahe. 

3Yesus fam hinindimu wenggel haruk 
lit mun ane man ane turuk lahebon oho 
henesukun fano roho turuk lit honori 
oho hinindi enesug lahep. Nonowe Yesus 
Kristus Ninikni Allah alukema wereg lit 
fanowap nenebuhu ulug hinindi yuwag 
toho wereg lit mangno ruruk lahepma 
niren hit fahet likiya hupmu wenggel 
haruk lahe. 

4Nori, Allahn hit Indi henesug lit hiyag 
heneptisireg mumal heneptisiyon ari nit 
nonoluk. 


1 TESALONIKA 1.5-9 2 


> Wene fanowon tam hit hiyag hisaruk 
latukukon nenembilik fam eneg hiyag 
hisaruk latukuk fug. Allah hime fanowon 
inowen nit ninineyap neneptukmu tik- 
tem toho aruhu ane fahet hiyag hisaruk 
latukuk. Nit hit sehelimu wereg lit hit 
fahet turuk latukuk ane hit honoluk. 

6 Hit nit nonombolim laruk lit Yesus 
ombolim oho laruk latikip. Aben 
hunubam angginon emberuk latusa 
angge famen Allah hime fanowon inowen 
henehiyehap heneptisimu wene fanowon 
holtuk latikip. 

7 Ap obog toho Allah fam inindi wenggel 
harukon o Makedonia men o Akhaya 
men werehon unubahet hit wirimangge 
welatikip. 

8 Hit famen wene fanowon wilip atisireg 
Makedonia kinangmon men Akhaya 
kinangmon men o pumbuk werehon eneg 
wene saho ririsi fug. O pumbuk obog 
toho hit Allah fam hinindimu wenggel 
haruk lahep ane onoluk atusama niren 
alem ari fahet nungge-nungge hiyag isa 
fug teg lahe. 

9It arimanowen hiren nit hondoko 
kilap neneptikip ane fahet ap obog 
toho hiyag isaruk. Usa ane turuk latikip 


1 TESALONIKA 1.10-2.4 3 


ane embeselug Allah tem ane uruk 
lit mondabi Oluk werehon ino Apma 
waharikibon fahet eke enele uruk. 

10 Ap war atukon wereg ambehen 
Allah amloho Yesus olukap tibahon 
ino poholman wambik waruhu ulug 
mangno ruruk lahebon fahet eke enele 
uruk. Allahn fobik Olok ane ap unubam 
umbuhumu At Yesus inowen nit windat 
nenebuhu. 

2 | Nori, nit hit sehelimu waharukukteg 
saplangge hiyag hisarukuk fug peruk 
lahe ane ari hit honoluk. 

2Nit o Filipiyen hit henembeg wam 
fugmu nininggaliyap neneptuk lit 
nunusuruk latusa ane hit honoluk. 
Nunusuruk latusa angge famen Allahn 
let neneptukmu nenembong se roho 
wereg lit sat toho hit henembeg Allah 
wene fanowon hiyag hisa waharukuk. 

3 Niren komo heneptukuk ane ari hinindi 
nonghong atuk ane fahet hiyag hisaruk 
latukuk fug. Ninindimu siyahon hiraho lit 
nenele si ane hiyag hisa waharukuk fug. 

4 Allahn wene iren fano hiyag isa reg 
perisireg wene fanowon ino nit nunubam 
emberisi. Nit nunubam emberisimu uruk 
laheyon ari aben fano pukag ulug uruk 


1 TESALONIKA 2.5-9 4 


lahe fug, Allahn fano pukag ulug hiyag 
isaruk lahe. Allah inggarehen eneg nit 
ninindi wal nisaruk. 

> Henenggengge og nisawag ulug 
ninindimu hirako wenggel ha fug angge 
wereg lit nenele ilaheg toho uruk lit 
hunuwali senetukuk fug. Ari fahet hit 
honoluk tegma Allah oho Oluk teg lit 
wereg. 

6 Ap kinangmon hit men ap winon 
menen nit wel nenebukag perukuk 
fug. Kristusen mon neneptisi ulug 
wel nenebukag pila angge famen wel 
neneptuk ane yami rurukuk fug. 

7 Hit sehelimu nunubabut fano roho 
wereg lit malik toron isingan walinggoho 
foroho hag toho fet henesug latukuk. 

8 Fet henesug lit hit fahet ninindi 
anggolo henesug lit wene eneg hiyag 
husul fug perukukteg hit fahet ninindi 
roho wereg lit nininggareg nenebe oho 
0g hisarukuk. 

3 Nori, niren asengseng haruk lit sat 
toho turuk latukukon hit honoluk. Hit 
henesuburu eneg naruk lamuhuk fug 
ulug niren likiya hupmu nininggareg 
nininggik fam oho turuk lit Allah wene 
oho hiyag hisaruk latukuk. 


1 TESALONIKA 2.10-14 5 


10 Hit Kristus fam wenggel haruk hinap 
henesehelimu wereg lit siyag ane tuk 
fug angge fano roho pikir ane eneg 
turuk latukuk. Ari roho welatukuk ane 
hit honoluk tegma Allah oho Oluk teg lit 
wereg. 

11 Malik toron ikniyen komo ruruk 
hag toho niren hit misig-misig wal 
taneg komo heneptuk lit hinindi wirikap 
heneptukuk ane hit honoluk. 

12 Allahn An wereg ambeg fanoma 
welamuhup ulug wol heneptisiyon 
inowen perukon hikit toho hit fano 
welamuhup ulug nenele ine roho komo 
heneptuk latukuk. 

13 Niren Allah wene hiyag hisarukukon 
holtikipteg ap kinangmon enewene hiyag 
nisaruk eleg, Allah wene hiyag nisaruk 
perikip. Hiren perikibon ari fano, ap 
kinangmon enewene hiyag hisarukuk 
fug, Allah wene tik-tem toho hiyag 
hisarukuk. Allah wene fanowon inowen 
hit hinindi selehap tirisimu likiya hupmu 
hit fahet Allah fam sembahyang uruk lit 
wel turuk lahe. 

14 Nori, Yesus Kristus fam wenggel 
haruk inap Allah umalikisi o Yudea 
werehon arimano hit men ambi roho 


1 TESALONIKA 2.15-18 6 


welahep. Yahudi inaben it unubam siyag 
ane turusa hag toho hir oho hinibam 
misihonen hunubam siyag ane turusa. 

15 It Yahudi inaben Nonowe Yesus men 
atam wene hiyag isaruk latfag inap nabi 
men pinggi unusibareg ketiya nit nunusul 
ulug mug neneplug laruk. Ari turuk lit 
Allahn fano peruk ane hikit toho tuk fug 
angge ap obog toho fahet seliyon eneg 
peruk. 

16 Allah unuk enepeleg inap fanowap 
eneptuk awene hiyag usul ulug turuk 
lahe angge famen Yahudi inaben hiren 
wene hiyag isalihip fug ulug ke paltuk. 
Ari turuk lit siyag ane palu ril laharukmu 
anggolo atuken Allah olok peruk aneyen 
mondabi hondo eneptisi. 

17 Nori, nit hit hunumbahalug 
waharukukteg ninil famen hit yet 
hisa fug teg lit welahe angge famen 
ninindi famen nenebe misig mangno 
roho welahe. Hit henembeg wala ulug 
wenggel haruk lit tik-tem toho hit pen 
hisa wamul ulug turuk latukuk. 

18 Nit hit henembeg wamul peruk lit 
an Paulus pirenam hinahanam watmin 
perikik angge famen Iblisen ke paltisimu 
wam fug teg latukuk. 


1 TESALONIKA 2.19-3.4 7 


19 Nori, hit fahet nenehiyeg toho wereg 
lit Ninikni Allahn fanowap nenebuhu 
peruk lahe. Nonowe Yesus Kristus 
waruhu sambil ino nit neneliliyangge hit 
eneg welahep. 

20 Hit fahet eneg nenehiyeg toho wereg 
lit tem toho palimu welamuhuk peruk 
lahe. 

3 1 Hit welahep ane fahet tot holtukuk 

fureg ninindi welam fug ane 
neneptuken wenggel harukukteg an o 
Atena namu wereg lit 

2 nenere Timotius enembeg lamihin 
ulug monde fik waharikik. At ino Allah 
let turuk lit nit men Kristus awene 
fanowon hiyag isaruk lahe. Alem siyahon 
hunubam atisimu hinindi elek-felek hisa 
nowen hit hinindi wirikap eneptuk lit 
Yesus fam wenggel haruk lamuhup ulug 
komo henebuhuwen Timotius monde 
fik waharikik. Alem siyahon nunubam 
atukon ari Allahn tam perisi ane roho 
nunubam atukon hit honoluk. 

3(3:2) 

4 Nit hit henembeg waharukukteg 
ambiyeg wereg lit alem siyahon 
nunubam aruhu ulug niren tam hiyag 


1 TESALONIKA 3.5-9 8 


hisarukuk. Tam hiyag hisarukuk ane ino 
ketiya teko laruk ulug honoluk atuk. 

> Hit Kristus fam nangginoho wenggel 
haruk ulug nindi welam fug ane 
naptuken Timotius ino monde fik 
waharikik. Siyahon wal nisaruk ahun 
inowen hinindi nin heneptukmu 
saplangge wene asengseng toho hiyag 
hisarukuk ano ulug nindi su atisi. 

6 Nindi su atisi angge famen ketiya 
Timotius nit nenembeg waharisireg 
Kristus fam hinindi wenggel haruk ane 
men ap hinindi enesug lahep ane men 
fahet hiyag nisarisi. Nit fahet likiya 
hupmu fano peruk lit wenggel haruk 
lahepma niren hit henembeg lilareg 
welala peruk lahe hag toho hiren oho 
nenembeg walepma ambiyeg welala 
peruk lahep. 

“Nori, nit alem angginon siyahon 
nunubam atisimu weregman Timotius 
inowen it Kristus fam fano wenggel haruk 
ulug hiyag nisarisimu ninindi yuwag atisi. 

8 Hit Nonowe alukema hinine roho 
unduhuk lahepma ketiya nir oho fano 
welahe. 

9 Hit fahet Allah alukema nit nenehiyeg 
anggolo wereg lit hit fahet it fano wereg 


1 TESALONIKA 3.10-4.1 9 


ulug Allah fam Ninikni ul peruk ane 
nungge ehe ha reg? 

10 Allah fam likiya hupmu sembahyang 
uruk lit hit henembeg wamuhukteg Allah 
fam wenggel haruk ane seleg teg elehon 
selehap tuhuken nenele ine roho Allah 
fam heng turuk lahe. 

11 Ninikni Allah men Nonowe Yesus 
menen hit henembeg wamuhukon fahet 
hiyag nisahupmu henembeg wamuhuk. 

1? Nonowe Yesus inowen hit-hit hinindi 
roho welahep ane anggolowap turuk 
laruhu. Niren hit fahet ninindi henesug 
lahe hag toho hiren oho ap obog toho 
hinindi anggolo isaruk lamuhup. 

13 Allahn hinindi wirikap heneptukmu 
Nonowe Yesus At umalikisi ngi roho 
werehon obog toho men wamuhup 
sambil hit Ninikni Allah alukema siyag 
ane tuk fug angge fano roho welamuhup. 
4 1 Nori, hit fano wereg lit turuk 

lamuhup ane fahet Allahn fano 
puhuwen niren tam hiyag hisarukmu 
holtikip. Ketiya fano roho welahep angge 
famen nin anggolo sebe roho yami ruruk 
lamuhuben nit Nonowe Yesus alukema 
wereg lit nenele ine roho komo heneptuk 
lahe. 


1 TESALONIKA 4.2-8 10 


2 Niren Nonowe Yesus unuk uruk lit 
hit fano roho welamuhup ulug komo 
heneptuk latukuk ane honoluk. 

3 Allahn hit fahet peruk ane Numalikisi 
fano ane turuk lamuhup peruk lit 
werehen pabi ane til noruk lamuhup fug. 

4Hit wal tanehen hunuhesi wal 
taneg hilaruk lit Allahn fano puhuwen 
honorohole seleg toho it men henele 
fano roho uruk lit inindi fanowap eneptuk 
lamuhup. 

> Ap Allah unuk enepeleg inaben 
unuwali inahanen turuk hag toho hiren 
oho turuk lamuhup fug. 

6 Honori unuhesi umung eneptuk lit 
henele si ane tihi fug ulug enele ying 
eneptuk lam fug. Ap san siyag ane turuk 
halug Ninikni Allahn alem angginon 
ubam umbuhu ulug tam hiyag hisarukuk 
hag toho ketiya oho hiyag hisaruk lahe. 

7 Niren siyag ane turuk lamag ulug 
Allahn wol neneptisi fug, Allah olohotman 
fano ane turuk lamag ulug wol neneptisi. 

8Ap san ihi ane aru apmayap turuk 
halug ap kinangmon apmayap turuk 
eleg, Ninikni Allah ahime fanowon 
hunubam emberisiyon ino apmayap 
turuk. 


1 TESALONIKA 4.9-13 11 


9 Hit-hit hinindi roho welamuhup ulug 
Allah inggarehen milal heneptisimu 
anden alem ari fahet hahatmin fug. 

10 Hiren honori Allah umalikisi o 
Makedonia kinang fam werehon obog 
toho ler eneptuk lit hinindi enesug ane 
noluk atisi. Noluk atisi angge famen 
hininggik ine roho seneg lit nin sebe 
roho anggolo turuk lamuhup ulug komo 
heneptuk lahe. 

11 Henebe yuwag toho wereg lit 
ap winonen turuk ane pen isa fug 
angge hininggarehen tohon yami ruruk 
lamuhup. Niren tam komo heneptukuk 
hag toho hininggareg hininggik fam 
turuk lamuhup. 

1? Hininggareg hininggik famen tuk 
fug angge ap winonen og nisalusa 
ulug onggot-onggor ane turuk lamuhup 
fugmu Allah wene enepeleg inaben yet 
hisahupteg hit fahet fano puhup. 

13 Nori, ap tam war atuson unubam 
aruhu ane fahet hit henepeleg toho 
welamuhup ari ninirim. Ap winonen 
fobik fanowap nenebuhu ane enepelehen 
enehummu siyag atuk hag toho hir oho 
henehummu siyag amuhup tohon ulug 
tot hiyag husul. 

14 Niren Yesus war atfareg Oluk atfag 
ane fahet wenggel haruk lahe. Ari hag 
toho Yesus fam wenggel haruk latusa 
inap war atuson arimano Allahn An men 
mangno roho welamuhuk ulug Yesus 
men palu enebuhuwon fahet tem toho 
wenggel haruk lahe. 

15 Nonowe inggarehen hiyag nisarisi 
ane hiyag husulon te tu: Nonowe Yesus 
waruhu sambil it tam war atuson fobik 
amuhupmu nit nonoluk welamuhukon 
tam amuhuk fug. 

16 Nonowe Yesus poholman wambik 
waruhu sambil ino komo eneptukon ele 
humon misig urukmu malaikat onowe 
suwon ekeyen oho ele urukmu Allah 
ambinggong eke kong turuk laruhu. Kong 
turuk laruhumu Kristus fam wenggel 
haruk latusa inap war atuson arimano 
tam onoluk amuhup. 

17 Onoluk amuhupmu nit nonoluk 
wereg lit alindik toho welaheyon oho 
it men ambiyeg hina feneyen Nonowe 
men salkal ukag ulug Allahn lisoho og 
nenebuhu. Og nenebuhumu Nonowe 
men mondabi ambiyeg welamuhuk. 

18 Ihi ane ari wenggel haruk lit hit-hit 
onggon-onggon atuk lamuhup. 

1 Nori, ihi ane ari nosambil teko lahu 
5 peruk lit hit honoluk toho welahepma 
haharoho umbuk fug teg lahi. 

2Nonowe waruhu sambil ino 
yoholiyangge waruk inap hikanggo 
laruk hag toho waruhu ulug tem toho 
honoluk. 

3 Aben nunusuk fug angge yuwag toho 
welahe uruk angge famen it arimano 
enepelegma siyahon unubam aruhu. 
Hiyaben malik foroho lit apeleg toho 
wereg angge famen malik indag tik oho 
lit ouk ubam atuk hag toho it arimano 
siyahon unubam aruhumu seleg toho 
wilip amuhup fug. 

4Nori, hit hik tegma welahep fugmu At 
waruhu sambil ino yoholiyangge waruk 
inap waharuk hag toho hit hunubam 
aruhu fug. 

> Hit obog toho sakan tegma wereg lit 
seleg toho welahep. Nit hubanggo laruk 
lit hik teg ambeg hag toho welahe fug. 

5 Ari roho welahe fureg ap winon 
nohoruk hag toho nit nohuk fug angge 
ninil wirik toho wereg lit yet teg lamuhuk. 

7 Noho fahet wenggeltuk inap hubanggo 
nohoruk. Ik olokon nalug nenek turuk 
inap hubanggo nenek turuk. 

8 Nit seleg tegma welaheyon ninil wirik 
toho wereg lit sing wan turuk latusa hag 
toho Allah fam wenggel haruk lit nonori 
ninindi enesug lamuhuk. Ununggul asum 
wan turuk latusa hag toho nit Allahn 
fanowap nenebuhu ulug Ubam tem toho 
wenggel haruk lamuhuk. 

P Allahn Nolok toho pet eneptuk lit 
siyahap enebuhuk ulug mumal neneptisi 
fug. Nonowe Yesus Kristus fam fanowap 
henebuhuk ulug mumal neneptisi. 

10 Nit nonoluk welaheyon ano, war 
amuhukteg welamuhukon ano At men 
ambiyeg nonoluk fano welamuhuk ulug 
At nit fahet war atfag. 

11 Nit fahet war atfagma hit-hit komo- 
komo atuk lit ketiya turuk lahep hag 
toho honori men let-ler atuk lamuhup. 

12 Nori, hit sehelimu yabuk inine roho 
wituk lit Nonowe Yesus unuk fam 
hiniknisi roho wereg lit komo heneptukon 
arimano hi eneptuk lamuhup ulug heng 
heneptuk lahe. 

13 Iren yabuk turuk ane fahet hinindi 
anggolo enesug lamuhup. Likiya hupmu 
hit-hit honori men hili roho welam fug 
angge mangno roho welamuhup. 

14 Nori, niren hit hunubam tot komo 
henebulon tu: Tuk fug ane turuk inap 
komo eneptuk lamuhup, inindi piren toho 
wenggeltuk inap inindi misihap eneptuk 
lamuhup. Ap inine elehon inibil atuk 
lamuhup. Ap obog tohowen hunubam 
nungge-nungge tul puhup ane fahet 
hinindi hondo reberuk lamuhup. 

15 Aben siyag ane hunubam turukmu 
hiren oho hebeloho ayeg wabul fug 
ulug hinindi wenggel haruk lamuhup. 
Hininggareg faher oho ap winon faher 
oho fanowon eneg yami ruruk lamuhup. 

16 | ikiya hupmu hinindimu henehiyeg 
toho wereg lit 

17 Sembahyang uruk lamuhup. 

18 Mun angge man angge Allahn 
0g nisaruk ulug Ninikni uruk lit wel 
turuk lamuhup. Ari uruk lit wel turuk 
lamuhupmu Allahn hit Yesus Kristus men 
mangno roho wereg lit fano welamuhup 
perisi ane hikit toho turuk lamuhup. 

19 Allah hime fanowon il umbagpag 
turukon hondo rubusuk fug. 

20 Fobik aruhu ane fahet hiyag hisaruk 
halug hiren apmayap tul peruk lamuhup 
fug. 

21 Mun angge man angge siyahon ano 
fanowon ano ulug wal hahupteg fanowon 
eneg senetuk lamuhup. 

22 Siyahon eke hag eke hag werehon 
henembol fil embeseruk lamuhup. 

23 Allahn ap seliyon men mangnowap 
heneptuk Ahun inowen hit henebe abir 
angge hinindi men henehime fanowon 
men hunubam usanduk singon tag 
teg eleg angge weregma kul heneptuk 
laruhu. Kul heneptuk lit weregman eneg 
Nonowe Yesus Kristus ino waruhu. 

24 At wol heneptisiyon inowen sali pisan 
tuk fug angge emberisiyon hikit toho 
tuhu. 

25 Nori, nit fahet sembahyang uruk 
lamuhup. 

26 Nonori obog toho hit nim werehon 
fahet nit nununuk uruk lit mako pug toho 
hi eneptuk lamuhup. 

27 Nonori obog toho enelukeman 
suwesingga aru uruk lamuhuben Nonowe 
unuk fam nele ine roho heng heneptuk 
lahi. 

28 Nonowe Yesus Kristus inowen Indi 
henesug laruhu ulug sembahyang uruk 
lahi. 


2 Tesalonika 


1 An Paulus men Silwanus men 
Timotius menen Allah umalikisi o 
Tesalonika welahebon fahet suwesingga 
aru emberuk lahe. Hit Ninikni Allah men 
Nonowe Yesus Kristus men mangno roho 

welahepma niren hi heneptuk lahe. 

2 Hit fahet Ninikni Allah men Nonowe 
Yesus Kristus menen Inindi henesug lit 
hinindi yuwahap heneptuk lamuhuben 
niren sembahyang uruk lahe. 

3Nori, niren hit fahet likiya hupmu 
Allah fam Ninikni uruk lit wel tuk teg 
lahe. Hiren Yesus Kristus fam hinindimu 
wenggel haruk lahep ane anggolo atuk 
lit honori hinindi enesug lahep ane ine 
atuken niren Allah wel tuk teg lahe. 

4Allah umalikisi o pumbuk winon fam 
werehon enesehelimu wereg lit hiren 
fano ane turuk ulug wel heneptuk lahe. 
Alem siyahon hunubam atukmu aben 
hunusul ulug mug heneplug laruk angge 
famen hinindi yuwag toho wereg lit Yesus 
fam hinindi wenggel haruk lahepma 
niren wel heneptuk lahe. 

> Hiren ari roho turuk lahep ane ariyen 
Allahn alem pikit toho haltuk ane inam 
atisi. Ap obog toho Inikni aruhu ane 
fahet asengseng ane hunubam atukon 
ariyen hit fahet Allahn fano peruken 
Allah wereg ambeg ngi hinap welahep. 

6 Allahn alem pikit toho haltuk lit aben 
hit siyahap heneptukon fahet ayeg 
waroho Aren oho it siyahap eneptuk. 

7 Nonowe Yesus men Otsi malaikat men 
indok ambulpul turukon sehelimu lehoma 
wereg lit poholman inam amuhup sambil 
ino alem siyahon hit hunubam atuk ane 
ariyen Allahn kel taruk ambeg fanoma 
hiret niret hiyag nisahu. 

8 Ari tuhu sambil ino Nonowe Yesus 
awene holtul fug ulug Allah enembol yig 
Utuk inap arimano ayeg waroho siyahap 
enebuhu. 

9 Ari turuk inap arimano Nonowe Yesus 
lehoma Ine roho werehon Alukema wam 
fug angge weregma Allahn yatma hik 
isaruk lit alem unubam umbuhuwon ino 
unubam weregman eneg welamuhup. 

10 Ari tuhu sambil ino Yesus waruhureg 
At umalikisi sehelimu weregma iren Unuk 
leho ferukmu Ubam wenggel haruk inap 
arimano At wel turuk lamuhup. Niren 

wene hiyag hisarukukmu holtikipteg 
hinindimu we tem toho wenggel haruk 
latikibon hiren oho At wel turuk lamuhup. 
11 Nori, Allahn wol heneptisimu hiren 
Allahn mumal eneptuk inaben tuk hag 
teg ane turuk lamuhuben Allahn let 
henebuhu ulug niren sembahyang likiya 
hupmu hit hunubahet uruk lahe. Hiren 
fano ane tul peruk lahebon hikit toho tuk 
hag teg ulug Aren hinineyap heneptuk 
laruhu. Yesus fam hinindimu wenggel 
haruk lit mun ane man ane turuk lahebon 
fano aruhuwen Aren let heneptuk laruhu. 
12 Ari roho turuk lit welamuhupteg 
Nonowe Yesus unuk hit sehelimuwen 
palimu aruhumu hir oho At alukema 
wereg lit palimu amuhup. Ninikni Allah 
men Nonowe Yesus Kristus menen Inindi 
henesug lit werehen ari turuk lit palimu 
welamuhup. 
2 1 Nonowe Yesus Kristus waruhumu At 
men mangno roho palu amuhuk ane 
fahet hiyag husul ane tu holeg lamok. 
2Nonowe Yesus waruhu urusa sambil 
ino yoho sakan tehek uhupmu hinindi 
fir am fug angge nonghong uhup fug. 
Ari roho uhup inap arimanowen fulu ane 
tehema nonoluk aha uhup ano, Allah 

wene fanowon hiyag hisaruk lahe uhup 
ano, Paulusen suwesingga fam haharoho 
emberisiyon fam nonoluk atisi uhup ano, 
ari uhup ane fahet enele holuhup fug. 

3 Ap enele eke hag eke hag urukmu 
hinindi nin aruhu rohon holuhup fug. 
Yesus waruhu sambil ino uwan sakan tuk 
fugmu ap anggolowen Kristus enembol 
yig Umuhup. Ap misig olok ane eneg 
turukon fahet mondabi siyag aruhuwon 
ino tam inam aruhu. 

4 Aben usa urukon men ninikni Allah 
wereg urukon men at inowen an palimu 
welahi uruk laruhu. Allah men seli roho 
wereg lit Allah ibam hur arik kuhureg 
an ninggareg Allah welahi uruk lit 
palimuwap tahu. 

“An hit men ambiyeg wereg lit siyahon 
ino waruhu ulug hiyag hisarikik ane 
honoluk toho welahep fug? 

6 Allahn siyahon ino inam aruhu pibag 
li inam aruhu ulug ketiya seneg angge 
misihen at seneg lit werehon ino hit 
honoluk atisi. 

7 Ap siyahap eneptukon inowen hirako 
siyahap eneptukmu seneg angge inowen 
inggik ine roho ki rehen inam atuk eleg. 
Senehon ino inggik kobog isaruk halug 

8 siyahon ino inam aruhumu yet hahup. 
Nonowe Yesus waruhu sambil ino Ambilik 
ahe fam pinggi ware feseruk lit mondabi 
elehap tuhu. 

9 Siyahap eneptukon ino Iblisen ineyap 
turuken inam aruhureg fano ane eke hag 
eke hag turuk lit aben tuk fug teg ane 
turuk lit ele si ane enehangge emberuk 
laruhu. 

10 Allahn siyag amuhup peruk inap 
arimano unubam at inowen enele 
ying eneptuk lit siyag-siyag ane turuk 
lamuhup ulug ele si eke hag eke hag 
uruk lit inindi ninap enebuhu. It arimano 
tem toho uruk awene inowen it fanowap 
enebuk angge famen enembol yig utuk 
lit inindi haruk elehen siyag amuhup. 

11 Fhele si hiyag isarukon fahet tem 
toho peruk lamuhuben Allahn siyahon ino 
inindi ninap enebukag ulug it sehelimu 
monde fuhu. 

12 Tt arimano wene fanowon tem toho 
inindimu wenggel haruk eleg lit siyag 
ane fahet enehiyeg haruken it obog toho 
unubam alem siyahon umbuhu. 

13 Nori, Nonowe Yesusen indi henesuhon 
welahepma Allahn wal tibag sambilen 
hit fanowap henebuhuk ulug mumal 

heneptisimu hit fahet Allah fam 
Ninikni uruk lahe. Allah hime fanowon 
hunubam emberisiyon inowen fanowap 
heneptisimu wene fanowon fahet hiren 
tem toho hinindimu wenggel haruk 
latikip. 

14Wene fanowon niren hiyag hisaruk 
latukukon ariyen Allahn wol heneptisi. 
Wol heneptisiyon inowen Nonowe 
Yesus Kristus lehoma werehon ino men 
mangno roho welamuhuben palimuwap 
henebuhu. 

15 Ari fahet hit hinine roho unduhuk lit 
nenembilik fam hiyag hisarukuk ane men 
suwesingga haharoho emberukuk ane 
men hininggik ine roho seneg lamuhup. 

16 Nonowe Yesus Kristus men Ninikni 
Allah menen hiren fano ane hininggik 
fam turuk lit henembilik fam hiyag 
isaruk lamuhuben Iren onggon heneptuk 
lit hinindi wirikap heneptuk lamuhup. 
Ninikni Allah inowen Indi nisaruk 
lit onggon angge mondabi eleg am 
fug tohon og nisarisi. Og nisarisireg 
Ninggareg nindiyen fanowap henebuhuk 
ulug hiyag nisarisimu niren At mangno 
ruruk lahe. 

17 (2:16) 

1 Nori, nit fahet sembahyang uruk 

lit Allah wene su amag ulug hiren 
fano holtikip hag toho ap winonen oho 
holuhuben sembahyang uruk lamuhup. 

2 Wene fahet ket-ker ane uruk lit 
siyag ane turuk inaben nenele ying 
neneptuken Allahn windat nenebukag 
ulug sembahyang uruk lamuhup. Ap 
obog tohowen Allah fam inindimu 
wenggel haruk eleg angge famen 

3 Nonowe ino Indi wirik toho wereg lit 
hit hinindi ineyap heneptuk lit siyahon 
alukeman hit windat henebuhu. 

4Nonowe fam ninindimu wenggel haruk 
lit hit komo heneptuk laheyon hikit toho 
turuk lahep hag toho fobik oho ari hiren 
turuk lamuhup peruk lahe. 

? Ninikni Allah hinindi reg lit Nonowe 
Yesus indi imbik wamburuk latisi hag 
toho hir oho hinindi imbik wamburuk lit 
welamuhup ulug Ninikni Allahn hinindi 
anggarap henebuhu. 

6 Nori, ap sa henere wereg angge famen 
ambingga roho wereg lit niren hiyag 
hisarukukon hikit toho turuk eleg halug 
at horogma welamuhup fug. Ari ulug 
Nonowe Yesus Kristus unuk fam komo 
heneptuk lahe. 


2 TESALONIKA 3.7-12 8 


7 Nit hit sehelimu wirimangge 
welatukukmu nonombolim la hag tohon 
ari hit honoluk. Hit men wereg lit 
ambingga roho welatukuk fug. 

8 Henenggengge saplangge narukuk 
fug. Ap ininggikmu werehon eneg naruk 
lit hunubam angginap tul fug ulug likiya 
hupmu asengseng toho nininggik fam 
yami ruruk latukuk. 

9 Henenggengge hila fug teg lahe 
perukuk fug. Niren tul ane ari hiren yet 
nisahupteg hiren oho ari roho turuk 
lamuhup ulug wirimangge emberukuk. 

10 Nit hit sehelimu wereg lit alem aru 
fahet hit komo heneptukuk: Ap misihen 
yabuk ninggik fam wit taruk ane nirim 
peruk ahun ino suburu nahu fug. 

11 Ap winon hit sehelimu ambingga 
roho wereg urukmu holtukukon ari fahet 
komo heneptuk lahe. It arimano yabuk 
wit ta fug angge alem elehon fahet 
ket-ker ane til noruk lit wereg. 

1? Ap ari hag toho werehon arimano 
iniyabuk yuwag toho wit tahupteg 
enesuburu ininggarehen tohon naruk 
lamuhup ulug Nonowe Yesus Kristus 
unuk fam onolukap eneptuk lit komo 
eneptuk lahe. 

13 Nori, hit henesukun siyag am fug 
angge fano ane eneg turuk lamuhup. 

14 Suwesingga aru fam haharoho 
embeheyon ap misihen hol haruk 
eleg halug at inggali amag ulug ubam 
enehangge tag tuhupteg at men 
hininggik ahandip toho welamuhup fug. 

15 Ap ino seliyon wereg peruk lamuhup 
fug, nenere amag ulug komo ruruk 
lamuhup. 

16 Ninikni Allah ap mangnowap eneptuk 
Ahun inowen likiya hupmu alem eke 
hag eke hag hunubam atukmu hinindi 
yuwahap heneptuk lit mangnowap 
heneptuk laruhu. Ninikniyen hit fet 
henesug laruhu ulug sembahyang uruk 
lahe. 

17 An Paulusen hi heneptuk lahi ane 
aru ninggareg ninggik fam hahatuk lahi. 
Suwesingga obog toho emberuk lahiyon 
arimano fahet enehangge tu emberuk 
lahi. 

18 Nonowe Yesus Kristus inowen Indi 
henesug laruhu ulug sembahyang uruk 
lahi. 


1 Timotius 


1 1 Yesus Kristus inowen yonggo laruk 
laruhun ulug an Paulus nubam 
hiyag nitisiyon inowen suwesingga aru 
haharoho emberuk lahi. Hat an namloho 
Timotius haret andet Yesus Kristus fahet 
ambi roho wenggel haruk laheyon ariyen 
namloho yuhon hag teg lahenma hubam 
suwesingga aru emberuk lahi. Ninikni 
Allah windat neneptisiyon ino men Yesus 
Kristus nonolukap nenebuhu ulug tem 
toho peruk laheyon ino menen an mon 
naptusa. Ninikni Allah men Nonowe 
Yesus Kristus ino menen hat fahet Inindi 
hasug lit hat hindi yuwahap haptuk 
lamuhup ulug hat fahet sembahyang 
uruk lahi. 

2(1:1) 

3 An o Makedonia kinangma lik oho lit 
hat o Efesus wereg lit ap o ino werehon 
arimano amu-amu ane ap fam hiyag isa 
fug ulug komo eneptuk lit welaruhun 
ulug hiyag hitikik. 

“It arimano sibiling-sibiling ane uruk lit 
iniknisi unumbusagsi welatfag ane fahet 

eneg enele si-sahal ane saplangge uruk 

lit siyahon eneg wenggel harukmu Allahn 
teko lahu peruk ane su aruhu fug. Aren 

hiyag isarukmu wenggel haruk inap eneg 
onoluk amuhup. 

> Ap arimano inindi fano wenggel haruk 
lit inindi piren toho wenggel ha fug angge 
enele si hiyag isa fug angge Allah fam 
tem toho peruk lit ap inindi enesug lit 
welamuhup ulug komo eneptuk laruhun. 

6 Ap arimanowen ke fanowon embeselug 
ke hareyon laruk lit sibiling-sibiling ane 
ari saplangge uruk. 

"It arimanowen wene hiyag isaruk 
ninap nununuk guru welahe peruk 
angge famen hiyag usul ulug peruk 
ane ininggareg unundama enepeleg 
anggeyen alem onoluk inap hag toho 
hiyag isaruk. 

8 Musa wene fam haharoho imbibahon 
hikit toho aben turuk lamuhup halug 
Musa wene fahet fano peruk lamuhup. 

? Wene ari fano ane eneg turuk inap 
fahet haharoho imbibag fug, niren te 
wene fam seli roho wereg inap fahet 
eneg imbibag peruk lahe. Wene fam seli 
roho wereg inaben turuk ane fahet tuma 
hiyag hisamin: Sokowa feseruk lit Allah 

unuk enepeleg inap men, siyag ane turuk 
inap men, Allah fam wenggel haruk eleg 
lit kinangmon fahet eneg wenggel haruk 
inap men, iniknisi inisingasi unusuruk 
inap men, ap winon pinggi unusuruk 
inap men, 

10 yaying turuk inap men, ap eneg yarog 
atuk inap men, ap uwan wat taruk inap 
men, enele si uruk inap men, tuhuk fug 
uruk angge famen apmane laruk inap 
men, Allah wene fam tuk hahon wereg 
angge famen turuk eleg inap fahet ihi. 

111t arimano wene fam seli roho 
werehon wene fanowon holukag ulug 
Allah palimu werehon inowen fano roho 
hiyag isa lahun ulug an nubam emberisi. 

1? Nonowe Yesus Kristus inowen an 
fahet indi wirik teg peruk lit nineyap 
naptisireg yabuk aru hiyag nitisimu 
anden At wel turuk lahi. 

13 An atam welatikik ane Allah wene 
apmaya feseruk lit Yesus otsi ininggaliyap 
eneptuk lit unusimin ulug mug eneplug 
laruk latikik. Nundama het-pet toho 
peruk lit it men seli roho welatukuk. Ari 
roho turuk lit welatikik angge famen 
Ubam wenggel harukon napeleg tegma 
yet niyarisireg Indi niyarisi. 

14Yesus Kristus Nonowe suwon inowen 
Indi anggolo niyarisireg Aren Apma 
numbaharisimu anden At ubam tem toho 
wenggel haruk lit ap winon nindi enesug 
lahi. 

15 Wene haharehon iminon tu tem toho 
fanowon ap obog tohowen holukag ulug 
uruk lahi, "Kristus Yesus inowen ap siyag 
ane turuk latfahon fanowap enebuhuk 
ulug kinangma wambik watfag." Ap 
winonen oho siyag ane turuk latusa 
angge famen anden eneg siyag ane 
anggolo tirikik. 

16 Siyag ane anggolo tirikik ane 
fahet Yesus Kristus indi niyarisireg 
Aren siyag ane turuk inap Indi isaruk 
ane inama ferisi. Inama feruk lit ap 
siyahon an hahon Ubam wenggel 
haruk halug mondabi fanowon onoluk 
welamuhubon og isahuk ulug an 
wirimangge numbaharisi. 

17 Ninikni suwon ino welatfahon men 
welamuhubon men seneg lit werehon 
ino Allah mondabi oluk welaruhuwon ino 
At misig werehon aben yet ha fuhon ino 
eneg hi ruruk lit likiya hupmu wel turuk 
lamuhup. Amin. 

18 Timotius, namloho, in haptusa sambil 
wene uruk inaben hiyag hutuson hikit 
toho yabuk aru turuk laruhun ulug hiyag 
hutuk lahi. Wene hiyag hutuson ariyen 
hat hineyap haptisimu wene aru seneg 
lit fano ane ap unubam turuk lit lisag 
toho yami ruruk laruhun. 

19 Yami ruruk lit Allah fahet we tem 
peruk lit hindi se roho wereg lit yami 
ruruk laruhun. Ap piren hinahan Allah 
fam ninindi fano roho peruk ane ninirim 
urusama it inindimu wenggel harukon 
kubag halog toho lin uruk hag toho 
wereg. 

20 Ihiyon ari Himeneus men Aleksander 
men itanowen Allah inggaliyap turuk 
latusa ane umbusuhup ulug Iblisen 
unusuruk laruhuwen Iblis weregma hik 
isarikik. 

2 lAtam hiyag hisaruk lahiyon 

Allah ubam henele uruk lit heng 
taruk lamuhupteg ap obog toho fahet 
sembahyang uruk lit Allahn 0g nisarukon 
fahet hi ruruk lamuhup. 

2 Ap obog toho fahet sembahyang uruk 
lit nit welamuhuk ane fahet yuwag toho 
fano roho Allah fam wenggel haruk lit 
nonori men mangno roho welamuhuken 

pemerintah men ap suwon men fahet 
sembahyang uruk lamuhup. 

3Thiyon ari eneg Allah windat 
neneptisiyon inowen fano peruk lit 
Ahiyeg haruk. 

4 Ap obog toho Yesusen fanowap 
enebuhumu pikir ane onoluk aruhu ulug 
Allahn fano peruk lit wereg. 

“Allah we misig weregma ap men 
Allah men mangnowap eneptukon we 
misig eneg Kristus Yesus ap kinangmon 
atfahon ino At eneg wereg. 

6 Ap obog toho ininggik hele warehon 
lol amuhup ulug Inggareg ayeg waroho 
0g isibag. Ihiyon ari atam sali watfahon 
ino hikit toho inam atisi. 

7Wene inam atisiyon aru yonggo 
laruk laruhun ulug Allahn an unduhuk 
nubaharisiyon inowen tem toho uruk 
lahi, nele si uruk lahi fug. Yahudi inap 
fuhon o pumbuk yatma werehon arimano 
Allah fam nindi pikit toho wenggel haruk 
lit hiyag isaruk lahi. 

80 kema-kema aben sembahyang uk 
oho lit ininggik fanowon unug haruk 
lit unundama ahe lahuk fug angge 
onori men hili roho welam fug angge 
sembahyang uruk lamuhup. 


1 TIMOTIUS 2.9-15 7 


9 Hiyaben wenema kul ulug sum se roho 
wan tuk hahon eneg wan turuk lamuhup. 
Honorukmu fano-fano angge kilabuk 
fug angge umbagpag turuk angge wan 
tuk fug angge sum onggo anggolo fam 
warukon wan tahup fug. 

10 Sum wan turuk hag toho inindi 
fanowon eneg wenggel harukon Allah 
wene holtuk hiyap ariyen wan tuk tehon 
wan turuk lamuhup. 

11 Wene hiyag isarikim hiyap eneplohok 
eleg angge apma wereg lit hiyag isarukon 
holtuk lamuhup. 

1? Hiyap enele hemet toho wene hiyag 
isarukon arimanowen ap hiyag isahup 
fug. Ininggareg enewelwel tubat taruk lit 
nenehunsi nit nenepma wereg puk fug 
angge enele eleg angge welamuhup. 

13 Allahn ap wal tibag sambil Adam tam 
wal tibareg Hawa fobik wal tibag. 

14 Hun Adamen Iblis ele holfag fug, he 
Hawan eneg ele holfareg siyag ane tibag. 

15 Siyag ane tibag angge famen hiyaben 
malik indag eneptuk lit Allah fam 
wenggel haruk lit ap inindi isaruk lit 
fano ane turuk halug tuk teg ane eneg 
turukmu Allahn fanowap enebuhu. 


1 TIMOTIUS 3.1-6 8 


| "Ap sa Allah umalikisi ikni roho 
3 fer enesug laruhuk peruk lit wereg 
ahun inowen yabuk fano anggolowon 
seneruhuk peruk laruhu," ulug aben uruk 
ane ari tem toho uruk. 

2 Ap Allah umalikisi ikni roho fer enesug 
lit welaruhuwon ino re at fahet abug 
uruk elehon, uhe misig werehon, indi 
imbik wamburukon, fuki roho wenggel 
harukon, indi wirik toho werehon, ap 
pohon unubam fano ane turukon, ele 
seleg toho urukon eneg welam teg. 

3 Ap inowen ik olokon nalug turuk hag 
toho turuk laruhu fug, olok ane puk fug 
angge indi wiyig toho werehon, ap hili 
roho werehon mangno atukon, uang 
fahet nikni peruk elehon eneg welam 
teg. 

“Ap ino uhe malik men fano werehon 
umalikisi enesukun fano roho turuk 
lit nele holtuk lamuhup ulug komo 
eneptukon inowen Allah umalikisi sen 
enesug laruhu. 

> Ap ino uhe umalik komo eleg angge 
wereg halug Allah umalikisi nangginoho 
fer enesug lam teg? 

6 Ap ket eneg wene holtukon Allah 
umalikisi fer enesug lit halug awelwel 


1 TIMOTIUS 3.7-12 9 


tarukmu Iblisen siyahap tuhu rohon 
Allah umalikisi ikni roho welaruhu fug. 

7 Wene holtuk eleg inaben ap ino fahet 
holuhupteg fano puhup. Fano puk fug 
angge abug uhupmu Iblisen yebangge 
reg ambeg luhur aruhu rohon. 

8 Yang Allah fahet emberukon arimano 
foroho inap fahet tu imin: Inindi wirik 
toho werehon, enembilik piren toho 
uruk elehon, ik olokon nalug turuk inap 
hag toho turuk elehon, mun angge man 
angge fahet enesehet teg elehon eneg in 
amuhup. 

9 Allah wene fag toho hiyag isarisiyon it 
arimanowen inindimu fano roho foroho 
lamuhup. 

10 In enebuhup inap arimano unubabut 
tam yer isalug aben fano peruk halug 
unduhuk feseruk lamuhup. 

11 Unuhesi oho inindi wirik toho wereg 
lit sibiling-sibiling ane uk fug angge 
inindi imbik wamburuk lit fano werehen 
iren turuk ane fahet aben fano peruk 
lamuhup. 

12 Jang Allah fahet emberukon foroho 
inap arimano uhe misig og talug lit uhe 
umalikisi men fano roho wereg lamuhup. 


1 TIMOTIUS 3.13-4.1 10 


13 Uang Allah fahet emberukon arimano 
indi wirik toho foroho lit weregma aben 
yet hahupteg fano puhupmu at inowen 
Kristus fam tem toho peruk lahi ulug ele 
ine roho ap hiyag isaruk laruhu. 

14 Folo-folo hambeg pen hiya waruhuk 
angge famen ihiyon obog toho aru 
suwesingga fam tam emberuk lahi. 

15 Amusun toho welatug waruhuk halug 
suwesingga imbihiyon ari fam Allah ibam 
nangginoho foroho lamuhup ulug holuk 
toho welaruhun. Allah ibam uruk lahiyon 
ari Allah oluk werehon ino helep ubule 
hag toho o uwag hag toho weregma 
umalikisi at apma fano welamuhup. 

16 Wene nit uruk laheyon Allahn map 
toho foroho latfahon ketiya fag toho 
hiyag nisarisi ane aru uruk lahe: At ino 
ap kinangmon atfareg inam atfagma 
Allah hime fanowon fam fanowap tibag. 
Malaikat iniline oho ebenam atfagma o 
pumbuk Allah unuk enepeleg ambeg oho 
At fahet hiyag isaruk lit ap kinangmonen 
At fahet tem toho perusama At wel tuhup 
ulug Allahn fanoma unduhuk fibag. 

1 Allah hime fanowon inowen Ele 
4 ine roho hiyag nisaruk lit: Nin fobik 
welamuhupteg ap eke wene fanowon 


1 TIMOTIUS 4.2-6 11 


embeselug setanen hiyag isaruk ane 
holuhupteg funggalem un ke laruk 
lamuhup. 

2Setan arimano ap enele sibiling- 
sibiling ane uruk inap enenggelem toho 
wereg lit inindimu enehangge reg lit ap 
fanowon inindimu nina feseruk. 

3 Mun angge man angge Allahn eneg 
wal tibag angge famen iren hiyap wa fug 
uruk lit naruk angge winon na fug ulug 
komo eneptuk. Komo eneptuk angge 
famen Allah fam tem toho wenggel haruk 
lit wene fanowon onoluk inaben naruk 
angge Allah fam sembahyang ulug naruk 
lamuhup ulug Allahn wal tibag. 

4Allahn og nisarisi ulug Ubam 
sembahyang uruk lit mun angge man 
angge Allahn wal tibahon fanowon eneg 
werehen misig oho siyag ulug umbusuk 
fug teg puhup. 

“Mun angge man angge Aren og 
nisarukon arimano sembahyang urukmu 
Allahn saliyohap nisaruk. 

6 Anden ihiyon obog toho aru iren 
wenggel haruk lamuhuben nonori 
komo eneptuk laruhunmu Yesus Kristus 
amingmingangge fanowon hag toho 
welaruhun. Ari roho wereg lit Allah ubam 

wenggel haruk lahen ane alem men 
wene pikit toho hiyag hutukmu haren 
tem toho perikinon men seneg laruhun. 

7 Ap kinangmonen uruk asuwit siyahon 
ari holuk fug. Allah ubam wenggeltuk 
ane hinggarehen milal taruk laruhun. 

8"Hininggarehen peruk ane fam 
milaltukon ari saplangge turuk lahep. 
Allah fam wenggeltuk ane milal tarukon 
ariyen fano welam teg. Allah fam 
wenggel harukon arimano onoluk wereg 
li oho war amuhupteg welamuhup li 
oho Allahn fanowap enebuhuk ulug sali 
imbibag." 

9 Aben enele urukon ari tem toho 
urukmu ap anggolowen holukag. 

10 Niren ari hiyahakukon fahet 
asengseng toho yami ruruk lahe. Allah 
oluk werehon inowen ap obog toho 
windar eneptuk lit atamtam At ubam 
wenggel harukon windar eneptisiyon 
inowen nit sen nenesug laruhu peruk 
lahe. 

11 Obog toho ari hiyag isaruk lit komo 
eneptuk laruhun. 

1? Komo eneptuk laruhunmu hat fahet 
malik toronen uruk ane hiyag nisaruk 
ulug pulup habuhup fug. Allah umalikisi 

werehon sehelimu hat wirimangge hag 
toho wereg lit hambilik fam hele uruk 
lit hinggik fam turuk lit hindi enesug lit 
Allah ubam hindimuwen wenggel haruk 
lit fano ane turuk lit weregma aben yet 
hiyahup. 

13 An hat hambeg wam fugmu haren 
likiya hupmu hasukun fano roho wene 
Alkitab fam haharehon uruk lit weneman 
ap hiyag isaruk lit ikma wambuhubon 
milal eneptuk laruhun. 

14 Hat unduhuk hubaharusa sambil 
nabi itanowen Allahn hat hubam tuhuk 
peruk ane hiyag hutusama penatua 
arimanowen ininggik hunggulmu 
emberukmu Allah hime fanowon inowen 
hineyap haptisi angge famen hasukun 
siyag toho tuk fug angge welaruhun fug. 

15 Ihiyon obog toho ari hindimu holuk 
toho wenggel haruk lit it sehelimu 
fano welaruhunmu it arimanowen yet 
hiyahupteg hun ari undaman anggolo 
wenggel haruk ulug onoluk aruhu. 

16 Haren hiyag isaruk lit hinggareg fahet 
sap teg lit hiyag isaruk laruhun. Obog 
toho ari hine roho senetuk laruhunon 
ariyen hinggareg fanowap taruk lit hele 
holtukon eke fanowap eneptuk laruhun. 

1 Haren ap sabalon unubam hele ine 
5 roho komo enebuk fug angge hele 
fano roho niknisi ulug unubam uruk 
laruhun. Ap kabiniyon unubam nori ulug 
komo eneptuk laruhun. 

2 Hiyap sabalon unubam nisingasi ulug 
hiyap tuhumon unubam notsi peruk 
lit hundama siyag ane wenggel ha fug 
angge komo eneptuk laruhun. 

3Hiyap yuwohon we tem toho yuwog 
toho werehon hindi enesug lit ler eneptuk 
laruhun. 

4Hiyap yuwohon misig umalikisi 
ambiyangasi itanowen let tuk fug angge 
wereg halug it arimano komo eneptuk 
lit hiniknisi hinisingasi hinibam werehon 
arimanowen hit totma kul heneptuk 
latfag hag toho hiren oho ler eneptuk 
lamuhup ulug komo eneptuk laruhun. Ari 
roho turukmu Allahn fano peruk. 

> Hiyap yuwohon we tem toho yuwog 
toho wereg lit amu eneg werehon inowen 
likiya hupmu Allah fam wenggel haruk lit 
sembahyang uruk lit wereg. 

6 Hiyap yuwohon ekeyen ahiyeg haruk 
ane eneg yami ruruk halug at ino oluk 
wereg angge famen warehon hag toho 
wereg. 

7 Hiyap yuwohon fano roho welamag 
tohon ihiyon ari fam komo eneptuk 
laruhun. 

8 Ap misihen uhe malik men ibam 
werehon arimano men fano fer enesug 
lam fug angge wereg halug at ino wene 
fam ambol yig utuk ahun hag toho 
wereg. Wene holtuk eleg inap tot fano 
weregma at ino mondabi siyag aruhu. 

9 Hiren hiyap yuwohon ununuk 
suwesingga fam haharoho umbuhubon 
arimanowen Allah umalikisi ler eneptuk 
lamuhup. Ununuk umbuhunon arimano 
indag tibag sali mo ilig am wirig am 
turukmu teng piren nubam hilag tehon 
(umur enam puluh tahun) eneg ununuk 
emberuk laruhun. We misihim ap og 
enesug latfareg lin enepfahon, 

10 ynubabut fano ane tirikim yer 
isaruson, unumalikisi fano roho kul 
eneptuson, pohon ler eneptukon, Allah 
umalikisi unuyug umag eneptukon, siyag 
toho werehon ler eneptukon, eke hag 
eke hag fano ane turuk latuson eneg 
ununuk haharoho umbuhun. 

11 Hiyap yuwohon famen tuhum 
weregma ununuk hahabuk fug. It 
arimanowen ap ahap fanowon ariyen 

0g neneplep peruk ane ari fam Kristus 
embeseruk hag toho wereg. 

1? Tam Kristus apma welahe angge re 
ap eke wahuk fug ulug fag toho urusa 
angge famen urusa ane ino enepeleg 
atuk lit ininggarehen siyahap taruk. 

13 Tt arimanowen ap inibam keheg wilip 
aheg turuk lit nungge-nungge ki ha fug 
angge enele sibiling-sibiling ane il noruk 
lit ap winonen turuk ane enebug il laruk 
lit werehon arimanowen uk fug ane uruk. 

14Wene enepeleg inaben wene 
holtuk ninap nununuk siyahap 
tuhup tohon hiyap tuhumon yuwog 
werehon arimanowen ap hilahupteg 
unumaliki indag tahupteg inibam fano 
welamuhuben enehunsi hilawag. 

15 Hiyap yuwohon enebe piren hinahan 
itanowen kebunggalem fanowon 
embeselug Iblis ele holtusa. 

16 Ahun men uhe men hiyap yuwohon 
misig ambiyeg wereg lit fano let turuk 
lamuhup. Let turuk lit weregma Allah 
umalikisiyen suburu emberukon eke let 
tuk fug angge hiyap we tem toho yuwog 
werehon suburu emberukon arimano og 
isaruk lamuhup. 

17 Penatua Allah umalikisi fano roho 
fer enesuhon itano hinindi enesug lit 
hi eneptuk lamuhup. Uruk lahiyon ari 
enesengseng toho ap wene hiyag isaruk 
lit ikma wamburuk ane fahet milal 
eneptukon fahet uruk lahi. 

18 Musa wene fam haharoho emberuk 
lit, "Wam sapi misihen roti anggen 
uyuhen soptukmu anggen polog 
warukon tot namisi fug ulug ambilik 
hele fam arom toho pug tuk fug," ulug 
haharoho imbibag. Nin eke haharoho 
emberuk lit, "Ap ekeyen are yabuk 
wir utukon fahet onggo og utuk," ulug 
haharoho imbibag. 

19 Aben penatua fam siyag ane tirikip 
ulug alem unubam emberuk halug ap 
pirenen hinahanen ninil fam harukuk 
uruk halug eneg tem toho puhun. 

20 Iren siyag ane turuk halug it winonen 
oho enekol amag ulug ap obog toho 
enelukeman komo eneptuk laruhun. 

21 Allah men Yesus Kristus men Otsi 
malaikat mumal eneptuson enelukeman 
iminon tu tem toho holeg lamok: Anden 
ihi ane roho holtuk lit ap onorohole kim 
enebuk fug angge inibil am fug angge 

pulmu unduhuk lit fuma filet fuma filet 
ambi roho komo enebuhun. 

22 Ap eke wene hiyag isaruk laruhun 
ulug folo-folo hinggik unggulmu embelug 
unduhuk fuhun fug. Ap winonen siyag 
ane turuk halug har oho it men mangno 
aruhun fug. Ari roho turukon ariyen 
hebeloho hat hubam am nowen holuk 
toho welamok. 

23 Hat hahum wanggo ruruk lit hebe 
hine eleg toho welahenma ik pikit eneg 
na fug angge anggur ahaluwe tot ik men 
mangno rebelug naruk laruhun. 

24 Ap ekeyen siyag ane turukon unggum 
kong turuk ahun hiyag um fugmu 
atam inam aruhu. Ap ekeyen siyag ane 
turukon fobik eneg onoluk aruhu. 

25 Ari hag toho aben fano ane turukmu 
ap obog toho onoluk aruhu. Onoluk 
aruhu fug halug mondabi hiraho lit 
welam fug teg. 

1 Ap sa ap enemingmingangge 

wereg lit iniknisi enepma werehon 
arimanowen Allah wene niren hiyag 
isaruk laheyon siyahap tuhup tohon 
iniknisi enele holtuk lit fano peruk 
lamuhup. 

2 Iniknisiyen Allah fam wenggel haruk 
halug enemingmingangge arimanowen 
te Kristus apma ambi roho wereg lit 
niniknisi enele nungge fahet holtul 
peruk lamuhup fug. Iniknisiyen Allah 
fam wenggel harukmu Allahn indi 
enesug lit weregma enemingmingangge 
arimanowen oho enesukun fano anggolo 
roho ler eneptuk lamuhup. Obog toho aru 
hiyag isaruk lit komo eneptuk laruhun. 

3 Ap misihen Nonowe Yesus Kristus 
inowen fano ane hiyag nisibahon hikit 
toho uk fug angge amu-amu ane uruk lit 
wene niren wenggel harukon hikit toho 
uruk eleg halug 

Yap ino mun ane man ane noluk nahun 
ulug awelwel taruk angge famen tem 
toho apeleg ahun hag toho wereg. Ap 
inowen ori men suwahal ul peruk lit alem 
yami rurukon ari ouk hag toho ubam 
atuk. Ouk hag toho ubam atukon ariyen 
ori fahet ahummu het toho wenggel 
harukon men ori fam hili roho werehon 
men ap unubam sibiling-sibiling ane 
urukon men ori fahet siyag peruk lit 
wereg. 

> Ari roho turuk inap itano inindi elehon 
hag toho wereg lit we tem toho puk fug 

angge wene hiyag isaruk laheyon fahet 
onggo anggolo og nisahupmu tung ninap 
hag toho welamuhuk peruk. 

6 Wene hiyag isaruk lit nanggengge 
tot werehon an men wirim teg peruk 
ahun ino tem toho tung ahun hag toho 
welaruhu. 

7 Kinang tu fam kik waharuk lit tor 
angge oho walug kik waharukuk fug 
angge wilip atuk lir oho tor angge oho 
hilalug wilip amuhuk fug. 

8 Naruk angge men sum wan turuk 
angge tot wereg halug tiya nit fahet 
wirim teg puhuk. 

9 Tung ninap welamuhuk perukon 
siyahonen wal isahumu yebangge elma 
luhur amuhup. Inindimuwen ilamna 
wereg angge fahet tu helele ari helele 
peruk ane ariyen ininggareg siyahap 
taruk lit mako wamburuk hag toho 
welamuhup. 

10 Aben uang ninindi pulmu wereg 
perukon ariyen siyag-siyag ane ap 
inindimu alem yatuk. Ap winonen te 
uang inindimu enesehet teg lit yami 
ruruk latusa ane ariyen Allah wene 
fanowon embeserusareg inindimu ouk 

hag toho atisimu it arimano enehummu 
siyag atisi. 

11 Hat Allah apma welahenon obog 
toho ari hambolma hik isahun: Pikir ane 
eneg wenggel haruk lit Allah fahet tem 
toho peruk lit Awene mondabi seneg 
laruhun. Ap hindi enesug lit hindi imbik 
wamburuk lit yuwag toho welaruhun. Ari 
roho welaruhuk ulug yami ruruk laruhun. 

12 Haren wene fano seneg lahenon aru 
siyahonen taluk habuk oho waharuk 
isalug hinggareg mondabi holuk 
welaruhunon ino hinggik ine roho seneg 
laruhun. Ari fahet Allahn wol haptisimu 
hat in haptusa sambil ino ap anggolo 
onolohotman Kristus apma welaruhuk 
irikin. 

13 Allahn mun angge man angge 
werehap tibahon ino Unuk uruk lit, Yesus 
Kristus ino Pontius Pilatus alukeman 
Allahn mon Naptisi ulug fag toho ibahon 
ino Unuk uruk lit hat komo haptuk lahi. 

14Wene hiyag hisaruk lahiyon aru il 
misig siyaha fusuk fug angge fano roho 
forohoman Yesus Kristus ino inam aruhu. 

15 Inam aruhu sambil ino o tu sambil 
ulug Ap misihen eneg uk hag teg lit 
werehon ino At suwon Indi fanowon misig 

eneg Oluk teg lit wereg. Ap kinangmonen 
suwon wereg urukon arimano palimu At 
wereg. Ap kinangmonen ninikni urukon 
arimano Inikni At wereg. 

16 At misig ino war am fug angge seleg 
teg ambeg weregma ap kinangmon 
ekeyen pen ha fug teg. Ap kinangmon 
misihen oho At harisi fugmu ap winonen 
oho At yet ha fug teg. At mondabi Ine 
werehon wel turuk lamuhup. Amin. 

17 Ap enenggengge anggolo kinangma 
forohowon komo eneptuk lit, "Palimu 
welahe ulug henewelwel tubat ta fug 
angge henenggengge eleg am tehon ari 
fahet anggolo wenggel haruk lamuhup 
fug. Wenggel haruk lamuhup fugmu 
Hinikni Allahn mun angge man angge og 
hisahuwen henehiyeg toho wereg lit At 
ubam eneg hinindi peruk lamuhup. 

181ren ap unubam fano ane turuk 
lamuhup. It enenggengge anggolo 
werehon arimanowen enenggengge eleg 
inap ler eneptuk lamuhup. Undaman og 
usul puhupteg fibir eneptuk lamuhup. 

19 We tem toho mondabi onoluk 
welamuhuben mun angge man angge 
fanowon eleg am fuhon andog toho 

foroho lamuhup," ulug komo eneptuk 
laruhun. 

20 Timotius namloho, Allahn hinggikmu 
emberisiyon ari fuki roho foroho laruhun. 
Siyahon sabilik-sabilik ane urukon holuk 
fug angge hambol fil hik isahun. Mun 
ane man ane obog toho nonoluk teg 
lahe uruk lit suwahal uruk inap arimano 
iniraham in am fug. 

21 Ap winon arimanowen wene fanowon 
holtusa angge famen nonoluk teg lahe 
urusa ane ino holtusareg un ke laruk 
latusa. Ninikni Allah indiyen fet henesug 
laruhuwen we ita hiyag hisihi. 


2 Timotius 


1 1 Hat Timotius namloho nindi hasug 
lahiyon ino hubahet an Paulusen 
suwesingga aru emberuk lahi. Allahn 
perisi ane hikit toho Yesus Kristus inowen 
yonggo laruk laruhun ulug an Paulus 
hiyag nitisi. Nonowe Yesus Kristus men 
mangno roho werehon mondabi onoluk 
welamag ulug Allahn sali emberisiyon 
inowen hiyag isaruk laruhun ulug mon 
naptisi. Ninikni Allah Nonowe Yesus 
Kristus menen hat fahet ilaheg ulug 
Inindi hasug lit hat hindi yuwahap haptuk 
lamuhup ulug sembahyang uruk lahi. 

2 (1:1) 

3 Niniknisi unumbusagsi Allah 
amingmingangge welatfag hag toho 
an oho Allah apma wereg lit siyag ane 
nindimu werehon hirahuk fug angge 
Allah fam Nikni uruk lit sembahyang 
uruk lahi. Sembahyang uruk lit hat fahet 
napeleg am fug angge unukohowet 
hubanggowet Allah wel turuk lahi. 


2 TIMOTIUS 1.4-8 2 


4Uba yatikin ane fahet nindimu wenggel 
haruk lit weregma walenma nahiyeg 
anggolo roho welale peruk lahi. 

?Haren Kristus fam wenggel haruk 
lit hindi wirik toho welahenon ari an 
noluk. Haren peruk lahenon ari hag toho 
himbiyanga Lois men hisinga Eunike men 
atam Kristus fam inindi wenggel haruk 
latusa hag toho haren oho ketiya tem 
ulug wenggel haruk lahen peruk lahi. 

6 Anden ninggik hunggulmu emberikik 
sambil ino Allahn yabuk fano angge 
hinggikmu emberisi. Fano angge ino 
seneg lit hasukun fano roho til noruk 
laruhunen anden holukap haptuk lahi. 

7 Allah hime fanowon og nisarisiyon ino 
ninindi nenekolap neneptukon fahet og 
nisarisi fug. Hit hinine roho unduhuk lit 
hininggareg hunubabut hale fat taruk 
lit honori hinindi enesug lamuhup ulug 
hime fanowon 09g nisarisi. 

8Nonowe Yesus fahet fag toho hiyag 
isaruk lit hinggali ha fug angge an ninggik 
hele waroho penjara kilap naptuson 
faher oho hinggali ha fug. Allahn hineyap 
haptukmu Awene fanowon fahet alem 
siyahon hubam emberuk halug hindi se 
roho senetuk laruhun. 


2 TIMOTIUS 1.9-13 3 


9 Ninikni Allah An numalikisi amag ulug 
nit wol neneptisireg windat neneptisi. 
Niren fano ane turukukon fahet windat 
neneptisi fug, we Inggareg indiyen 
tam pibahon hikit toho Indi nenesug lit 
windat neneptisi. Pohol kinang uwan wal 
tuk fugmu Kristus it fahet war aruhu 
ulug Indi nisaruk ane ak tibibag. 

10 Ak tibibahon ino ketiya Yesus Kristus 
windat nenepfag Ahun ino watfagma 
inam atfag. Wene fanowon ino fam war 
atuk ane Aren apmayap tibareg mondabi 
nonoluk welamuhuk ane Aren palimuwap 
tibag. 

11 Wene aru hiyag isil laruk lit milal 
eneptuk laruhun ulug Allahn unduhuk 
nubaharisireg mon naptisi. 

12 Mon naptisi ulug alem ari fahet sat 
toho turuk lahiyon aru fahet ninggali 
haruk lahi fug. Anden Nikni fam nindimu 
wenggel haruk lahi ane ninggareg noluk. 
Hat foroho laruhun ulug an ninggikmu 
emberisiyon ino At inggarehen oho seneg 
lit weregman eneg Nonowe waruhuwon 
ari an noluk. 

13 Tem toho uruk awene anden hiyag 
hitikikon ino hinggik ine roho seneg lit 
hikit toho turuk laruhun. Yesus Kristus 


2 TIMOTIUS 1.14-18 4 


apma welahi ulug hindimu wenggel 
haruk lit ap hindi enesug laruhun. 

14 Allah hime fanowon nit nunubam 
werehonen let haptuk lit fano-fano 
angge foroho laruhun ulug Allahn 
hinggikmu emberisiyon ino fano roho 
foroho laruhun. 

150 Asia kinang fam werehon obog 
toho hun Figelus men Hermogenes men 
itanowen an enembol yig nutusa ane hat 
holuk. 

16 Hun Onesiforus ino likiya hupmu 
ninggik hele waroho wereg ambeg akol 
eleg toho pen niya waharuk latisimu 
an nahiyeg toho welatikik. Nonoweyen 
at men owe ot men Indi enesug lit fer 
enesug laruhuwen anden sembahyang 
uruk lahi. 

17 At ino o Roma waharisireg an yami 
nabil laruk lit hiyag naptisi. 

18 An Efesus weregma aren anggolo let 
naptuk latisi ane ari an oho noluk toho 
welahimu har oho holuk toho welahen. 
Nonowe waruhu sambil ino Aren indi 
hahureg ilahehap tuhu ulug sembahyang 
uruk lahi. 


2 TIMOTIUS 2.1-7 5 


2 1 Namloho, Yesus Kristus men 
mangno roho welahenma Indi hasug 
lit werehen hine roho unduhuk laruhun. 

2 Ap anggolowen hol niyaruk lit 
weregma anden hiyag hitikikmu holtikin 
ane haren ap fano holuk teg peruk 
lahenon eneg hiyag isaruk laruhun. Ap 
winon fano roho hiyag isa reg peruk 
lahenon eneg milal eneptuk laruhun. 

3 Sehen seneg ahunen ambong se roho 
laruk hag toho haren Yesus Kristus 
ombolim laruk lit sat haruk laruhun. 

4Sehen seneg ahun ap seliyon yami 
eneptuk lit nanggengge lin isahukon 
ari siyag puk fug angge sehen seneg 
inap onowesiyen fano pukag ulug yami 
eneptuk. 

> Aben onggo og nisalusa ulug hali 
watuk lit alem hal eneptuk ahun inowen 
hili emberukon pisan isa fug angge hali 
watuk ahun ino onggo og um teg. 

6 Ap eke yabuk inggik ine roho wit taruk 
ahunen suburu atamon yahal talug na 
reg. 

7 Anden hiyag hutuk lahiyon aru hindi 
wenggel haruk lamin. Wenggel haruk 
lit weregman obog toho ihi ane fahet 


2 TIMOTIUS 2.8-13 6 


Nonoweyen hindi anggarap haptuk 
laruhu. 

8Yesus Kristus ino Dauren 
ondohowonen endetfagma ap warehon 
wereg ambehen Oluk atfahon ari fahet 
anden hiyag isaruk lahi ane hat hindimu 
holuk toho welaruhun. 

?Wene fanowon aru fahet sat toho 
turuk latikik ane fahet siyag ane turuk 
inap unusuruk hag toho ninggik hele wat 
naptusa. Wat naptusa angge famen Allah 
wene aru hele wabuk fug teg. 

10 Allahn mumal eneptisi inap arimano 
fahet nindi hondo reberuk lit sat toho 
turuk lahi. Ir oho Yesus Kristus inowen 
fanowap enebuhumu mondabi fanoma 
welamuhuben turuk lahi. 

11 "Nit At men war atukuk halug nin nit 
oho At men nonoluk amuhuk. 

1? Ninindi wirik toho welamuhuk halug 
nit oho At men palimu amuhuk. Niren At 
fahet awiya waruk halug Aren nit faher 
oho awiya wahu. 

13 Nit ninindi wirik teg eleg halug At ino 
Indi wirik toho welaruhu, Inggarehen 
turuk ane fahet Aren awiya wa fug teg." 
Anden hiyag hisaruk lahiyon aru tem ane 
hiyag hisaruk lahi. 


2 TIMOTIUS 2.14-18 7 


14 Hit Allah alukema palu roho wereg lit 
anden hiyag hutuk lahi ane obog toho 
haren hiyag isaruk lit komo eneptuk 
laruhun. Alem haleg elehon fahet enele 
sahal-sahal uruk lit ap fano holtul peruk 
inap arimano inindi nonghong isaruken 
ari tuk fug ulug komo eneptuk laruhun. 

15 Allah amingmingangge wereg lit 
Allahn hat fahet fano puhuwen yami 
ruruk laruhun. Wene fanowon tem toho 
urukon ari haren seleg toho hiyag isaruk 
lit hinggali eleg toho welaruhun. 

16 Epele sibiling-sibiling ane uruk lit 
alem fano reg elehon urukmu holmin fug 
ulug iniraham welam fug. Enele ari roho 
urukon ariyen Allah wene embeserukon 
su atuk. 

17It arimano enele urukon ari 
salukangge hag toho su aruhu. It ari 
roho urukon sehelimu hun Himeneus 
men Filetus men wereg. 

18 It itanowen tem ane embeseruk lit un 
ane eneg uruk latusa. Un ane uruk lit ap 
war atukon onoluk amuhup ulug hiyag 
isaruk ane fahet nit mondabi nonoluk 
atukuk uruk lit ap anggolo inindi fano 
wenggel ha reg angge famen inindi ninap 
eneptuk. 


2 TIMOTIUS 2.19-22 8 


19 Allahn helep ubule yuk tuk fug tohon 
kinangma yaho ferisi. Helep ino fam 
hahare feruk lit, "Ap At ngi amuhubon 
Nonowe Yesus oluk teg," ulug hahatuk 
lit, "Nonowe Yesus unuk uruk inaben 
siyag ane umbusukag," ulug enehangge 
hahare ferisi. 

200 suwon undama kou ili faya rurukon 
men umbagpag turukon men eneg 
wereg eleg, e fam laltukon men kinang 
fam laltukon men oho wereg. Atamon 
arimano eneluke fil wereg, fobikon 
arimano enembol fil wereg. 

21 Ap sa siyag ane indimu het toho 
werehon ari ho roho embeseruk halug 
at ino kou aluke fil wereg hag toho 
welaruhu. O ngi ahun inowen kou ino 
fanowap turuk lit fano angge kilabe 
feruk lit fano angge esetukon ulug wep 
toho emberuk. Ap ubabut ari hag toho 
werehonen mun ane man ane fanowon 
eneg tuk hag teg laruhu. 

22 Ap kabiniyonen tila peruk ane 
hambolma embeseruk lit pikir ane 
turukon men hindi tem toho Allah fam 
wenggel harukon men ap hindi enesug 
lit mangno roho werehon men mutug 
laruk laruhun. Inindimu hiraho ferukon 


2 TIMOTIUS 2.23-3.2 9 


eleg angge Nonowe wel turuk inap men 
mangno roho welaruhun. 

23 Alem haleg elehon ket-ker ane fahet 
sahaltuk lit umung hiyaruk halug it enele 
holuk fug angge wereg lit suwahal ul 
eneg perukon ari hat holuk. 

24 Nonowe Yesus amingmingangge 
werehonen onori men suwahal uruk lit 
hili roho welam fug angge ap obog toho 
unubam fano ane uruk lit welaruhu. At 
inowen ori fam seleg toho milal enebuk 
teg lit indi imbik wambuk hag teg lit 
welaruhu. 

25 Suwahal uruk lit enele palimu 
roho uruk inap ele fano roho komo 
eneptuk laruhu. It arimano ke hareyon 
embeselug ke pikiron lawag ulug Allahn 
inindi anggarap enebuk teg. 

26 Anggarap eneptuk halug eneg Iblis 
inowen anden peruk ane hikit toho turuk 
lamuhup ulug yep teg ambeg kuruson 
arimano hele lol isalug wilip amuhupteg 
inindi anggar aruhu. 

1 Pohol kinang eleg arik ohoma alem 
3 siyahon eke hag eke hag inam aruhu 
angge re hat holuk toho welamin. 

2 Ari roho tuhu li ap welamuhubon 
arimanowen ininggareg fahet eneg 


2 TIMOTIUS 3.3-6 10 


wenggel haruk lit uang amingmingangge 
welamuhup. Nininggareg palimu welahe 
ulug hemet til noruk. Ap enebug eneg 
uruk lit ikni isinga enele holtuk eleg. Hi 
eneptuk ane enepeleg toho wereg lit 
wene fahet enembol yig utuk. 

3 Ap inindi isa fug angge ap hili roho 
werehon men mangno roho wereg 
eleg. Ap winon fahet enele si uruk lit 
ininggareg unubabut hale feruk eleg. 
Onolok ane eneg wenggel haruk lit 
fanowon fahet inirim toho wereg. 

4Huruwe lul peruk lit fuki roho wenggel 
ha fug angge witnik-wetnog angge turuk. 
Allahn telep peruk ane embeseruk lit 
ininggareg inindiyen tila perukon eneg 
turuk. 

> Allah ine wereg ulug wenggel ha fug 
anggeyen wene apma wereg inap pukag 
ulug un ane turuk. It ari roho turuk inap 
arimano fahet hambol yig isahun. 

6 It ari roho turuk inap arimano winonen 
ap olma kurukon sapsabi kulug hiyap 
siyag-siyag ane turuk hiyap inindimuwen 
eke hag eke hag hilila peruk hiyap 
arimano men ying aptuk lit umahayeg 
uruk lit inda yako wereg. 


2 TIMOTIUS 3.7-11 11 


7 Hiyap arimanowen hiyag nesemek 
eneg uruk angge famen Allah wene 
fanowon ino inindi anggar am fug teg. 

8Yanes men Yambres menen Musan 
Allah wene fanowon hiyag isarukmu 
ninirim uruk latfag hag toho iren oho 
ari roho turuk. Un ane eneg inindimu 
wenggel haruk lit fanowon Allah fam 
wenggel ha fug teg. 

9 Siyag ane ari turukmen eneg 
welamuhup fug. It Yanes men Yambres 
menen turuk latfahon hikit toho sohu- 
sohu ane eneg turuk inap wereg ulug 
ap obog tohowen yer isahupteg onoluk 
amuhup. 

10 Anden hiyag hitikik ane holtikinteg 
nubabut pal niyaruk lit anden peruk 
ane hikit toho turuk lahen. Allah fam 
wenggel haruk lit nindi imbik wamburuk 
lit ap nindi enesug lit nindi yuwag toho 
weregma yet niyarikin. 

110 Antiokhia men o Ikonium men o 
Listra men inap arimanowen nuwatuk lit 
mug naplug larukmu sat anggolo haruk 
latikikmu haren an niyarikin. Anggolo 
roho nele ying naptuk lit nuwatuk 
latusama Nonowe Yesusen windat 
naptisi. 


2 TIMOTIUS 3.12-16 12 


1? Ap obog toho Yesus Kristus men 
mangno roho wereg lit Ubam wenggel 
harukon arimano aben unusuruk lit mug 
eneplug laruk. 

13 Onolok ane turuk lit enele si uruk inap 
arimano nin anggolo onolok amuhup. 
Ap winon inindi ninap enebul peruk 
angge famen ininggareg inindi ninap 
eneptukmu ke hareyon laruk. 

14 Hat wene fanowon hiyag hutusama 
holtikinteg tem toho perikinon ino 
hinggik ine roho seneg laruhun. Milal 
haptuk lit hiyag hutusa inap holuk toho 
welaruhun. 

15 Hat hebe totma wene fanowon 
haharoho werehon holuk atisi. Wene 
haharoho werehon inowen Yesus Kristus 
fam hindimu wenggel hahunteg fano 
aruhun ulug hindi anggarap haptuk. 

16 Wene fanowon suwesingga fam 
haharoho imbibahon arimano Allah hime 
fanowon unubam weregma haharoho 
imbibag. Suwesingga haharoho imbibag 
ane re ap fano ane milal eneptuk lit siyag 
ane turukon fag turuk lit unubabut hale 
feruk lit Allahn peruk ane fahet komo 
eneptukon fahet imbibag. 


2 TIMOTIUS 3.17-4.4 13 


17 Ap san Allah ngi roho werehon 
arimano haharoho imbibahon ino fam 
unubabut fano aruhumu fano ane eneg 
tuk hag teg lamuhup. 

4 1 Yesus Kristus ino fobik inam 

aruhureg ap obog toho Inikni atuk lit 
ap onolukon warehon minggir enebuhuk 
ulug waruhu. At Yesus Kristus ino men 
Ikni Allah men enepma wereg lit komo 
haptuk lahi. 

2 Haren wene hiyag isaruk lit holtul 
peruk sambil oho holtul fug peruk sambil 
oho wene fanowon hiyag isamin ulug 
wep toho welaruhun. Haren siyag ane 
inamap turuk lit fag toho komo eneptuk 
laruhun. Hele fano roho uruk lit inindi 
seyap enebuhun. Hindi imbik wamburuk 
lit milal eneptuk laruhun. 

3Tot welamuhukteg tem toho uruk 
awene fahet ninirim ulug holtul fug uhup. 
Nininggarehen peruk lahe ane tul peruk 
lit ninisanggo fam fano holtul peruk 
ane hiyag nisawag ulug milal eneptuk 
inap enemuwen wol toho kilap eneptuk 
lamuhup. 

4Tem ane urukon fahet inisanggo latuk 
anggeyen suwit urukon fahet fano holtul 
ulug inisanggo husuruk lamuhup. 

Hat hil wirik toho wereg lit mun 
ane man ane fahet hindi anggat toho 
welaruhun. Siyag ane hubam atuk halug 
hindi imbik wamburuk lit wene fanowon 
hiyag isaruk ahunen tuk teg ane turuk 
laruhun. Allah amingminganggeyen tuk 
teg ane fano roho turuk laruhun. 

6 Ninggareg fahet uruk lahiyon te wam 
hubu lahabuk oho lit senggeltukmu mep 
wilip atuk hag toho an ninggareg namep 
wambik oho turukon ari an ninggareg 
war atuk ane horog teg lahi. 

7 Ap sa tam lamisi ulug pupu angge 
laruk lit turuk hag toho an oho fano 
roho laruk lit enehangge tamon ino fam 
larikik. Anden Kristus fam wenggel haruk 
lit nindi wirik toho welatikik. 

8 At pikir ane turuk lit palimu atisi ulug 
naliliyangge Allahn 0g nuruhuwon wep 
toho emberuk. At waruhureg ap minggir 
enebuhu sambil ino 0g uruhuk ulug wep 
toho emberuk. An eneg og nuruhu fug, 
Yesus waruhu ulug mangno ruruk inap 
obog toho arimano oho og isahu. 

9 Hun Demas ino kinangma angge fahet 
wenggel haruk lit an numbaharisimu 
folo-folo an at ambeg lahuk peruk 
laruhun. Hun Demas ino o Tesalonika 

larisimu hun Kreskes oho o Galatia 
larisimu Titus oho o Dalmatia larisimu 

10 (4:9) 

11 Lukas eneg an men wereg lahe. 
Anden turuk lahi ane hun Markusen fano 
let nabuk tehen at ambeg lahunteg an 
nambeg hondoholug waruhun. 

12 Hun Tikhikus o Efesus lamihin ulug 
monde ferikik. 

13 Osit sambun o Troas hun Karpus ibam 
emberikikon men nambuku wam ahap 
fam wirihon men buku winon men walug 
waruhun. 

14 Hun Aleksander posiyemanggen 
laltuk ahun inowen siyag ane anggolo 
nubam turuk latisi. Turuk latisi ane hikit 
toho Ninikni Allahn ayeg war uruhu. 

15 At ino wene niren hiyag isaruk 
laheyon fahet irim toho werehen aren 
har oho siyahap habuhu rohon hindi 
holuk toho yet teg laruhun. 

16 An nubam alem emberusareg kapal 
naptusa sambil ap misig oho an nibil 
atisi fug, obog toho wilip atusareg 
longgo urusa. It longgo uruson arimano 
Allahn kapal isahu fug ulug it unubahet 
sembahyang uruk lahi. 

17 Ari turusa angge famen Ninikni an 
nibil atuk lit nineyap naptisimu iren 
kapal niyaruk ane fahet anden hebeloho 
hiyag isarukmu Allah unuk enepeleg inap 
obog toho wene fanowon holtusa. Wene 
fanowon holtusama olomene olokonen 
senggel naplep angge famen Allahn 
windat naptisimu wilip atikik. 

18 Ap anggolowen an fahet wabuhuk 
peruk angge famen Nikni Allahn it 
ininggikmu angge kobog nabuhu. 

At wereg ambeg fanoma hondog 
nabuhuwen windat nabuhu. At palimu 
weregma mondabi wel turuk lamuhup. 
Amin. 

19 Priskila men Akwila men Onesiforus 
ori men uhe malik men hi enebuhun. 

20 Frastus o Korintus pok atisi, Trofimus 
ouk ubam atisimu o Miletus embeselug 
waharikik. 

21 Siyelu li inam am fugmu an 
ambeg lahuk peruk laruhun. It Ebulus 
men Pudes men Linus men Klaudia 
men nonori winon obog toho tuma 
welaheyonen hi haptuk lahe. 

22 Ninikniyen hat let haptuk lit hit obog 
toho Indi henesug laruhu. 


Titus 


1 1 Yesus Kristus inowen an Paulus 
Allah amingmingangge welahiyon 
ino nubam yonggo laruk laruhun ulug 
hiyag nitisiyon inowen suwesingga aru 
haharoho emberuk lahi. Allahn mumal 
eneptisiyon arimanowen Ubam fano 
wenggel haruk lamuhup ulug fer enesug 
laruhun ulug mon naptisi. Wene niren 
senetuk laheyon alem fuki roho onoluk 
amuhuben hiyag isaruk laruhun ulug 
mon naptisi. 

2 Allah ambeg lahukteg mondabi 
nonoluk welamuhuk peruk lahi. Allahn 
pohol kinang wal tibag sambilen hit 
mondabi honoluk welamuhup ulug sali 
palfahon ino Ele si ane ibag fug. 

3 Atam sali palfahon ino hikit toho ketiya 
Awene hiyag nisaruk lit selehap nisarisi. 
Wene aru ap hiyag isa lahun ulug Allah 
nit let neneptuk latisiyon inowen an mon 
naptisi. 

4Hat namloho Titus haret andet Yesus 
Kristus fahet ambi roho wenggel haruk 
lahe ulug namloho yuhon hag teg 


TITUS 1.5-7 2 


lahenma hat hubahet suwesingga aru 
emberuk lahi. Ninikni Allah men Nonowe 
Yesus Kristus windat neneptisiyon ino 
menen hat fahet Inindi hasug lit hat 
hindi yuwahap haptuk lamuhup ulug 
sembahyang uruk lahi. 

> Anden o Kreta humbahalug 
waharikikon te an wereg lit fano roho 
welamuhup ulug hiyag isarikik fug ane 
haren nin fag toho hiyag isahun ulug 
humbahalug waharikik. Hubam nele 
irikikon hag toho Allah umalikisi inibam 
wal taneg penatua in enebuhun. 

6 Penatua in enebuhunon arimano 
onoriyen enebug uruk elehon, unuhesi 
misig werehon, unumalikisi Allah 
ubam wenggel harukon eneg lahap 
enebuhun. Unumalikisi inindi hare reg lit 
iniknisi inisingasi enele holtuk elehon in 
enebuhun fug. 

7 Allah ibam foroho lit weregma 
onoriyen enebug uruk elehon eneg Allah 
ibam foroho lamuhup. Awelwel turukon 
men olok toho turukon men ik olokon 
nalug turuk hag tohon men yik aptukon 
men abuwap fahet eneg sehet tohon 
menen Allah ibam foroho lamuhup fug. 


TITUS 1.8-12 3 


8 Ap pohon unubam fano roho turukon 
men fano ane eneg turukon men inindi 
fuki roho wenggel harukon men pikir 
ane eneg turukon men tuk hag teg ane 
eneg turukon men folo-folo onolok ane 
wenggeltuk elehon men ari roho turukon 
eneg in enebuhun. 

9 Ap arimano Allah wene pikiron atam 
hiyag isarukmu senetuson arimanowen 
onotsi fano roho turuk lamuhup ulug fer 
enesug lit Allah wene yig utukonen enele 
si urukon fag turuk lamuhup. 

10 Ketiya ap anggolo wene pikiron holuk 
fug angge enele si sibiling-sibiling ane 
uruk. Ambilahap paleg inaben oho ari 
roho urukon fahet ihi. 

11 Ap enele ari roho urukon enele 
larehon hag toho welamag. Enele si uruk 
lit yowimu homiyama fano wereg angge 
famen inindi nina feseruk. Niren ap hiyag 
isaruk lahe ane fahet mun angge man 
angge og nisawag peruk lit unubabut 
siyag teg lit wereg. 

12 Ap arimano sehelimuwon misig nabi 
hag toho werehonen sini uruk lit ibahon 
tu, "O Kreta inap enele si uruk inap, 
olomene olokon hag toho wereg inap 
enembilik fam eneg naruk lit ininggik 

fam turuk eleg inap," ulug ari roho turuk 
ulug ininggareg fahet wirim toho ibag. 

13 Ari roho turuk latusa angge re inindi 
fano atuk lit Allah fam wenggel haruk 
lamuhuben hele ine roho komo eneptuk 
laruhun. 

14 Yahudi inap iniknisi unumbusagsiyen 
ibag ane ari henepeleg amok ulug 
hiyag isaruk lit wene pikit teg elehon 
ininggareg famen wenggel harukon 
imbisiyek ulug hiyag isahun. 

15 Ap inindimu puhun toho wenggel 
harukon arimanowen mun angge man 
angge usa ulug peruk eleg. Inindimu hare 
roho wenggel haruk inap arimanowen 
mun angge man angge usa angge peruk 
lit wereg. Enehummu peruk ane siyag 
ane peruk, inindimu wenggel haruk ane 
siyag ane eneg wenggel haruk. 

16 Ehembilik fam Allah nonoluk teg uruk 
angge famen unubabut fam siyag ane 
eneg turuk. Fano ane tuk fug angge 
wene holuk fug angge siyag ane eneg 
turuk inap arimano fahet uruk lahi. 

2 t Haren wene hiyag isaruk lit wene 
pikiron atam hiyag isaruson hag toho 
hiyag isahun: 

2 Ap sabalon hiyag isaruk lit hinindi 
imbik wamburuk lit hinindi wirik toho fuki 
roho wenggel haruk lit Allah fahet tem 
toho peruk lit ap winon hinindi enesug lit 
hinindi misig toho welamuhup ulug komo 
eneptuk laruhun. 

3Hiyap sabalon werehon oho Allah 
wene holtukon hag toho welamuhup. 
Enele sibiling-sibiling ane uk fug angge 
ik olokon na fug angge wereg lit alem 
fanowon eneg hiyag isaruk lamuhup. 

4Hiyag isaruk lit hiyap sabalon 
arimanowen hiyap tuhumon unubam te 
henehunsi men hunumaliki men hinindi 
enesug lit 

?fuki roho wenggel haruk lit hinindi 
fano roho henesukun fano roho hinibam 
werehon hale feruk lit henehunsi enele 
holtuk lit hinindi fano roho weregma 
ap winonen henebug uruk lit wene 
siyahap tuhup tohon ulug komo eneptuk 
lamuhup. 

6 Ap kabiniyon werehon unubam oho 
ininggareg wereg ane fahet wenggel 
haruk lamuhup ulug komo enebuhun. 

7 Komo eneptuk lit hat hinggareg eke it 
fahet wirimangge hag toho welahi ulug 
fano roho weregma iren yet hiyahupteg 

fano peruk lamuhup. Haren ap hiyag 
isaruk lit hele si uk fug angge tik-tem 
toho hiyag isaruk laruhun. 

8 Hele piren uk fug angge hiyag isaruk 
laruhunmu hili roho werehon arimano 
ininggali hahupteg alem nit nunubam 
emberukon elehen nenebug uhup fug. 

9 Ap enemingmingangge werehonen 
iniknisiyen uruk ane fuki roho holtuk 
lit enesukun fano roho ler eneptuk lit 
weregma komo eneptukmu ayeg waroho 
uk fug angge iniknisiyen angge hirag ta 
fug angge welamuhup. 

10Ikniyen namingmingangge tu fano 
malik pukag ulug inindi wirik toho 
iniknisi let eneptuk lamuhup. Ari turuk lit 
weregma ap winonen yet isahupteg Allah 
fanowap neneptukon ino Awene fahet 
wel turuk lamuhup. 

11 Allahn indiyen ap obog toho fanowap 
eneptisi ane inam aha. 

12 Allahn nit komo neneptuk lit: Allah 
olohotma tuk fug ane turukon embeselug 
mun angge man angge kinangma 
werehon hilila perukon ari embeselug 
fuki roho wenggel haruk lit pikir ane 
eneg turuk lit nit ketiya welaheyonen 

Allah wene holtuk lamuhuk ane fahet 
komo neneptuk. 

13 Ninikni Allah suwon men Nonowe 
Yesus windat nenepfahon ino men 
Enebe umbagpag toho wamuhup ulug 
ninindimuwen tem toho peruk lit mangno 
ruruk lahe. Ninindimuwen peruk laheyon 
ari teko lahumu nenehiyeg anggolo roho 
welamuhuk. 

14 Niren siyag-siyag ane turuk latukukon 
windar enepmin ulug Nuwabukag pibareg 
Inggareg apmayap tibag. Apmayap 
tibagma watfahon ariyen nit At umalikisi 
ngi amuhup ulug nenesukun fano roho 
ap ler eneptuk lamuhup ulug mumal 
nenepfag. 

15Ihiyon ari obog toho hiyag isaruk 
lit hele ine roho komo eneptuk lit tem 
toho pukag ulug selehap isaruk laruhun. 
Hiyag isahunmu hat fahet malik toronen 
uruk ane uruk ulug pulup habuhup fug. 

1 Ap suwon men pemerintah men 

enele holtuk lit enesukun fano roho 
ap winon ler eneptuk lamuhup ulug 
komo eneptuk laruhun. 

2 Henele sibiling-sibiling ane uk fug 
angge ap enebug uk fug angge hili roho 
welam fug angge hinindi wiyig toho 

hunubabut fano roho wereg lit ap obog 
toho men mangno roho welamuhup ulug 
hiyag isaruk laruhun. 

3 Nir oho indam nenepeleg toho ninindi 
sohu roho wereg lit funggalem hareyon 
laruk lit mun angge man angge hililareg 
siyag ane tila peruk latukuk. Nonolok 
toho wereg lit ap enenggengge fahet an 
nangge lalep ulug nenehummu siyag 
ane nenemben siyag toho nonori fahet 
ninirim peruk lit welatukuk. 

4 Ari roho welatukukmu Ninikni Allah 
indi wiyig toho ap obog toho Indi enesug 
lit windat neneptukon ino inam atisi. 

> Niren fano ane turukmu windat 
neneptisi fug, Indiyen nit fahet wenggel 
haruk lit malik ket indag atukon hag toho 
ikma pilap neneptuk lit indag neneptisi. 
Indag neneptisireg Allah hime fanowon 
sebe roho og nisaruk lit Yesus Kristus 
unuk fam nenebe keronap neneptisi. 

6 (3:5) 

7 Allah indiyen nit ninindi pikirap 
neneptuk lit An men mondabi honoluk 
welamuhup ulug sali wat neneptisimu 
tem toho peruk lahe. 

8 Wene ihiyon aru fano wene werehen 
Allah umaliki atusareg Ubam wenggel 

harukon arimano inindiyen fano ane 
turuk lamuhuben hele ine roho wene 
fanowon hiyag isaruk laruhun. Ihi ane 
ari ap wenggel haruk lamuhupmu fano 
welamuhup. 

9 Aben enele sibiling-sibiling ane uruk 
lit iniknisi unumbusagsi welatfag ane 
fahet eneg enele si-sahal ane saplangge 
uruk lit Musa wene fahet sibiling-sibiling 
ane urukon arimano enele pal eneptuk 
laruhun. Ari roho urukon ari fam ap fano 
welam fug teg. 

10 Ap ele si uruk ahun fam haren hinggik 
pirenam komo ruhunmu holtuk eleg 
halug pet turuk lit yanggaluhun. 

11 Ap ari hahon ino kebunggalem 
hareyon laruk lit inggarehen siyahap 
taruk peruk laruhun. 

12 Artemas men Tikhikus men hambeg 
mon enebik waruhukmu hat folo an 
nambeg Nikopolis waruhun. O Nikopolis 
aruwen sun li waharisimu welaruhuk 
ulug perikik. 

13 Nori Zenas pemerintahn turuk ane 
oluk ahun ino men Apolos men it 
larukmu enesehet teg angge eleg aruhu 
rohon fano roho ler eneptuk laruhun. 

14 Nit nonori Allah wene fanowon holtuk 
inap arimanowen anggen fanowon 
yihik feruk lamuhuben ap enenggengge 
elehon fano roho ler eneptuk lamuhup 
ulug hiyag isaruk laruhun. 

15 Ap an men tuma welaheyon 
arimanowen oho nare ulug hi haptuk. 
Nonori hit men welahebon Nonowe Yesus 
fam wenggeltuk lit nit men mangno roho 
welaheyon nonori ulug hi enebuhup. 
Ninikni Allah hit Indi henesug lit fet 
henesug laruhu ulug sembahyang uruk 
lahi. 


Filemon 


1 1 An Paulus Nonowe Yesus Kristus 
unuk fahet ninggik hele waroho 
numbaharusama welahiyon ino men 
nenere Timotius ino menen hit fahet 
suwesingga tu haharoho emberuk lahe. 
Filemon nare, yabuk let toho wituk lit 
niren ninindi hasug laheyon ino men 

2 henerek Apfia men, nenere Arkhipus 
wene fahet ambiyeg til noruk laheyon 
men Allah umalikisi hit hinibam werehon 
men hunubahet emberuk lahe. 

3Ninikni Allah men Nonowe Yesus 
Kristus menen hit fahet Inindi henesug lit 
hit hinindi yuwahap heneptuk lamuhuben 
sembahyang uruk lahe. 

4Filemon nare, hat fahet sembahyang 
uruk lit likiya hupmu Allah fam Nikni 
uruk lit wel turuk lahi. 

3Haren Nonowe Yesus fam hindi 
wenggel haruk lit ap wene holtukon obog 
toho hindi enesug lahen ane ari holtikik. 

6 Nonowe Yesus fam wenggel haruk 
lit mangno roho welahe ane ariyen 
anggen fanowon yihik feruk laruhun ulug 

anden sembahyang uruk lahi. Yihik feruk 
laruhunmu niren Kristus ubam fano ane 
tuk hag teg laheyon ari hindi anggar 
aruhu. 

7 Filemon nare, haren ap hindi enesug 
lahen ane fahet an nahiyeg toho wereg 
lit nine roho turuk lahi. Allah ubam 
wenggel haruk inap obog toho haren 
inindi seyap eneptuk lahen. 

8 Kristus unuk fam ari-ari turuk laruhun 
ulug nele ine roho hiyag hetle angge 
famen 

9 an nindi hasug lit welahireg nele apma 
roho heng hapmin peruk lahi. An sabal 
tegma Yesus wene fahet ninggik hele 
waroho penjara kilap naptusa. 

10 Onesimus ino an penjara weregma 
namloho atisimu at fahet heng haptuk 
ane tu emberuk lahi. 

11 At ino indam hat holohotman asukun 
siyag teg latisi angge famen ketiya hat 
faher oho an faher oho asukun fano roho 
turuk. 

12 At ino an nindi hag toho werehen hat 
hambeg suhuloho monde fik waharuk 
lahi. 

13 An wene fahet penjara weregma at 
ino hat hubalma wereg lit let naptuk 

lamag ulug alele wele angge famen 
monde fik waharuk lahi. 

14 Haren fano peruk elegma an 
namuwen alele wa fug teg lahi. Fano 
ane hat hindiyen wenggel haruk lit turuk 
laruhunen anden nele ine roho ari-ari 
turuk laruhun ulug hiyag hitmin fug. 

15 Allahn perisi ane hikit toho at ino 
ilamna roho amu welatisireg hat men 
mondabi welaruhuwen hambeg waruhu. 

16 At ino nenere ninindi rohon atisimu 
hat hamingmingangge hag toho waruhu 
fug. Atam an men wereg lit an not hag 
toho welatisi angge ketiya hat men 
weregma hat hot hag toho welaruhu. 
Ubabut faher oho Allah fam indi wenggel 
haruk ane faher oho fano peruk laruhun. 

17 Haren an fahet Allah fam ninindi 
misig toho welahe peruk lahen halug an 
hondoko hibam kilap naplen hag toho at 
Onesimus oho hondoko kilabuhun. 

18 Hun Onesimus inowen haren angge 
elehap tirisireg paleg angge wereg halug 
anden ubalmangge og huruhuk. 

19 An Paulusen ninggareg ninggik 
fam tu haharoho emberuk lahi: Anden 
ubalmangge og huruhuk. Hat hebe abir 
angge anden angge palehon hag toho 


FILEMON 1.20-25 4 


welahenma hinggareg holuk tehen hiyag 
hitmin fug. 

20 Nare, Nonowe fam wenggel haruk 
lit let nabuhun ulug heng haptuk lahi. 
Kristus unuk fam nindi seyap nabuhun. 

21 Haren an nele holuhun ulug nindimu 
tem toho peruk lit suwesingga aru 
emberuk lahi. Heng habihiyon ari eneg 
tuhu peruk lahi fug, nin unon eke sebe 
roho tuhun ane an noluk. 

22 Hiren sembahyang uruk lahep ane 
ariyen an ninggik hele loloho henembeg 
waruhuk peruk lahi. Henembeg 
waruhukmu an nibam hondoko kilapmin 
puhun. 

23 Hun Epafras ino Yesus Kristus awene 
fahet an men penjara welaheyon inowen 
nare uruk lit hi haptuk. 

24 Markus men Aristarkhus men Demas 
men Lukas men yabuk misihon waruk 
laheyon arimanowen nare ulug hi 
haptuk. 

25 Yesus Kristus inowen Indi henesug 
lit fet henesug laruhu ulug Allah fam 
sembahyang uruk lahi. 


Ibrani 


1 1 Indam Allahn ninikni umba fam 
mun ane man ane roho hiyag isamin 
peruk lit tam wene hiyag isaruk inap 
nabi arimano mon eneptuk latfag. 

2 Ketiya nit obog-obohon welaheyon 
oho hiyag nisamin peruk lit Amloho 
monde fibag. At ino pohol kinang ngi 
amag ulug Allahn unduhuk fibag. At ino 
famen Allahn mun angge man angge 
obog toho wal timin pibareg wal tibag. 

3Allah mo ebe umbagpag turukon 
hag toho weregma At ino asinandi hag 
toho wereg lit Allah ebe weregma At 
pingganet hag toho wereg. At ele ine 
roho uruk ane ino fam mun angge man 
angge seneg lit wereg. Aben siyag ane 
turukon Aren puhunap tibareg At ino 
Allah inggik pikit fil mondabi lehoma 
heriyeg lit wereg. 

“At ino malaikat apma weregma At 
palimu wereg hag toho malaikat ununuk 
apma regma At unuk Allahn suwalfahon 
ino palimu reg. 

5 "Anden yoho Hat An namloho ulug 
indag Haptuk lahi," ulug malaikat sa 
fam ari ibag? "An Ikni aruhukmu At ino 
Namloho aruhu," ulug ap sa fam ari 
ibag? 

6 Allah inowen Amloho wandabon 
kinangma hondoholug watfareg Ele 
uruk lit, "Allah otsi malaikat obog 
toho arimano At wel turuk lit Ubam 
sembahyang uruk lamuhup," ibag. 

7 Ari ibareg malaikat fahet Ele uruk 
lit, "Otsi malaikat homhomo amag ulug 
emberuk lit Amingmingangge indok 
ambulpul hag amag ulug in eneptuk," 
ibag. 

8Malaikat fahet ari ibareg amloho 
fahet ele uruk lit, "Allah suwon, Hat hur 
atuk ambeg mondabi weregman eneg 
welaruhu. Ap suwon uwanggun Hat 
suwon Hinggikmu seneg lahenon ino tem 
toho uruk ane seneg lahen. 

9 Pikir ane turukon Hindi reg lit hare 
ane turukon Haren hirim teg lahen. 
Hori men ambi roho welatikip angge 
famen Hikni Allah inowen Hahiyehap 
haptuk lit ahaluwe Hunggulmu hilil 
Haptisireg it sehelimu Hat palimu 
unduhuk Hubaharisi," ibag. 

10 Nin eke ibag ane aru, "Nikni, Haren 
kinang ubale hale feruk lit Hinggiken 
pohol wal tirik inag. 

11 Mun angge man angge sum miningon 
tararag turuk hag toho siyag amuhup 
angge famen we Hat eneg mondabi 
welaruhun. 

1? Aben sum yinggiloho emberuk hag 
toho pohol kinang haren yinggiloho 
umbuhun. Aben sabiyap miningon 
embeselug keron wan turukmu nin atuk 
hag toho mun angge man angge nin 
aruhu angge famen we Hat eneg nin am 
fug angge weregma mo ilig am wirig am 
turuk laruhu," ibag. 

13 "Hat men seli roho welahebon Huyug 
ahongge amag ulug imbisik waruhuken 
An ninggik pikit fil hur arik ma," ibag ane 
ari malaikat sa fam ibag? 

14 Malaikat arimano Allahn mingming 
eneptuk laruhuk ulug in enepfag fug? Ap 
Allahn fanowap enebuhuwon ler eneptuk 
lamuhup ulug it arimano mingming 
eneptuk. 

1 Nit iken og neneplug lahu rohon 
niren holtuk latukukon fuki roho kim 
haruk lamuhuk. 


IBRANI 2.2-6 4 


2Wene malaikaren hiyag nisaruk 
latfahon ino weregman eneg aben 
sokowa feseruk lit holtuk elehon arimano 
Allahn wirim toho ayeg war isibag. 

3 Ari roho welatfagma fanowap eneptuk 
ane suwon ino niren apmayap turuk 
halug nit nangginoho wilip amuhuk? 
Nonowe Yesusen fano ane ino tam hiyag 
isaruk latfahon Otsiyen oho holfareg 
iren nit nunubam fag toho hiyag nisa 
waharusama niren tem toho perukuk. 

4 Allahn it ler eneptukmu nit hiyag 
nisaruk lit weregma Hime fanowon 
inowen enehangge turukon men 
fanowap eneptuk ane men aben tuk 
fug teg ane eke hag eke hag turukon 
men Allahn tukag pibag ane hikit toho 
it unubam wal taneg inineyap eneptuk 
latfag. 

> Pohol men kinang men fobik keron 
aruhu uruk laheyon ari Allahn malaikat 
ininggikmu emberuk eleg. 

6 Ap misihen haharoho emberuk lit 
fag toho nit hiyag nisaruk, "Haren ap 
fahet wenggel haruk lahenon nungge 
wereg ulug wenggel haruk lahen? Hat 
ap umalik foroho lahenon nungge ubam 
wereg ulug foroho lahen? 

7We il misig fahet malaikat palimu 
weregma At tot apmaya ferikinteg 
umbagpag tukag ulug Unggulmu fano 
angge hobog tebelug hi ririkin. 

8 Mun angge man angge At uyug alma 
emberikin." Allahn mun angge man 
angge At uyug alma imbibahon eneg 
wereg. Uyug alma imbibag fuhon te 
eke wereg eleg. Allahn mun angge man 
angge At uyug alma imbibag ane niren 
ketiya uwan yet haruk lahe fug. 

3 Uwan yet haruk lahe fug angge famen 
At ino il misig fahet malaikat palimu 
weregma At tot apmaya fibahon Yesus 
ino niren yet haruk lahe. At pinggi 
ware fisibagma umbagpag tukag ulug 
Aliliyangge Unggulmu hobog tibibareg hi 
ribag. Allahn ap Indi enesug lit ap obog 
toho fahet At war atmisi pibagma pinggi 
ware fisibag. 

10 Allah mun angge man angge wal 
tibahon inowen alemet ondomiyet seneg 
lit At inowen ap anggolo palimu welamag 
ulug fanoma hondog enebuhuk pibag. 
Yesusen ke fanowon hiyag isawag peruk 
lit alem angginon Ubam amag pibareg 
Allahn mondabi fanowap tibag. 

11 At fanowap eneptukon ino oho it fano 
atukon arimano oho alem misig famen 
inam atfag. Ari fahet Aren Nori ulug wol 
eneptuk ane Inggali eleg. 

1? "Anden Hat hunuk fag toho An nori 
hiyag isaruk laruhukteg Humalikisi 
sehelimu wereg lit Hat wel Haptuk 
laruhuk," ibag. 

13 Nin eke ele uruk lit, "At ino fam tem 
toho wenggel haruk laruhuk," ibareg 
nin eke, "An oho Numalikisi Allahn og 
Nitisiyon men tuma welahi," ibag. 

14 At umalikisi wereg urukon arimano 
ap kinangmon enehaluwe werehen At 
ino oho ap kinangmon hag atfareg it 
wereg hag toho atfag. Ap kinangmon 
hag atfareg Iblis inowen war atuk ane 
fahet ngi roho weregma At war atfag 
ane ino famen waroho mondabi hondo 
ribibag. 

15 Jt arimano war atuk ane apma wereg 
lit likiya hupmu enekol toho ininggik hele 
warehon hag toho welatfag angge famen 
Aren ari roho tibag ane ariyen ininggik 
lol enepfag. 

16 Ari roho tibag ane ari malaikat Indi 
enesug eleg, Abraham umalikisi Aren 
indi enesug lit wereg. 

17 Alem ari fahet At ino ap kinangmon 
amag pibagma Ori men ambi roho wereg 
lit iren turuk ane Aren oho turuk latfag. 
At ino imam suwon atfareg Indi wirik 
toho wereg lit ap Indi enesug lamag ulug 
Allahn unduhuk fibag. Unduhuk fibareg 
ap obog tohowen siyag ane turukon 
elehap turuk lit Allah men mangno 
amuhup pibag. 

18 At ino watfag ane ari fam wal 
hibagma Aren ap wal isarukon arimano 
ler enebuk hag teg lit wereg. 

3 | Nori, hit Allah ngi roho welahebon 

poholma fano welamuhup ulug wol 
heneptisimu Allahn monde fibagma 
imam onowe suwon atfahon Yesus ino 
yet teg lit welamuhup. At unuk niren fag 
toho uruk lahe. 

2 Musa Allah ibam wereg lit indi wirik 
toho unduhuk latfag hag toho Yesus oho 
At unduhuk fibag Ahun ino fam Indi wirik 
toho wenggel haruk latfag. 

30 wituk ahun palimu weregma aben 
fano peruk, o ebe aben wiri ferukon 
ino apma reg hag toho Yesus palimu 
weregma Allahn fano perukmu Musa 
apma reg. 


IBRANI 3.4-9 8 


40 wirihon obog toho arimano wituk 
ane onoluk inaben wituk, mun angge 
man angge tibibahon ino Allahn eneg 
tibibag. 

> Musa Allah amingmingangge roho 
Ibam ino wereg lit fobik Allahn fag toho 
hiyag isahu ane aren tam hiyag isaruk lit 
indi wirik toho welatfag. 

6 Indi wirik toho welatfag angge famen 
Kristus ino o ngi Ahun Amloho wereg 
lit Aren o ino ngi reg lit wereg. Kristus 
inowen tik-tem toho fanowap nenebuhu 
ulug ninindi wenggel haruk lit nenehiyeg 
toho mondabi seneg lamuhuk halug o 
ebe ino nit welamuhuk. 

7 Ari hag toho Allah hime fanowon 
inowen nit hiyag nisaruk lit, "Yoho At ele 
holtihip halug 

8hinindi wenggel ha fug angge sohu 
roho welam fug. Indam hunumbasi 
farema weregma inindi wal isarukmu it 
inindimu het-pet toho welatfag hag toho 
hiren oho Allah henembol yig Um fug. 

9 Farema wereg lit hinikni umban 
anden turuk ane onoluk teg lit yet hibag 
angge famen iren at wal hul ulug wal 
niyarukmen 

10 mo ilig am wirig am turukmen eneg 
teng misigmen nubam hilag nuwalen 
(empat puluh tahun) atfag. It welatfahon 
arimanowen siyag ane turukmu Anden 
nolok ane unubam emberik iyareg Nele 
uruk lit, 'Likiya hupmu inindi sohu reg lit 
An nabunggalem enepelehen un ke eneg 
laruk latusama 

11 An nolok ane hit hunubam tuhuk,' 
ulug hiyag isaruk lit, 'Hit kel tahup 
ambeg Anden kolowap hisarikik angge 
famen hit kuhup fug,' irik iyag." 

12 Nori, ap eke hit sehelimu werehonen 
Allah wene holtuk angge famen Allah 
oluk werehon ino ambol yihik feselug 
siyag ane tuk nowen yet teg lamok. 

13 "Yoho," uk teg sambil welahe peruk 
lahep halug likiya hupmu hit-hit komo- 
komo atuk lamuhup. Siyahonen enele si 
uruk lit hinindi sohuwap henebuk nowen. 

14 Kristus anggengge nit ngi atukukteg 
atam tem toho peruk lit wenggel harukuk 
ane mondabi seneg lamuhukmu eneg 
Anggengge nit ngi amuhuk. 

15 Hunumbasi inindimu het-pet toho 
welatfag ane fahet haharoho emberuk 
lit, "Yoho At ele hol halihip halug 
hunumbasiyen Allah enembol yig Itfag 

hag toho hiren oho hinindi wenggel ha 
fug angge sohu roho welam fug," ulug 
komo enepfag ane ari fam ap sa fahet 
uruk? 

16 Allah ele holtuk anggeyen Allah indi 
olokap turuk inap ap sa fahet uruk? It 
o Mesiren Musan hondog eneplug wilip 
atfahon arimano obog toho fahet uruk 
eleg ano? 

17 Ap sa fahet Allahn olok harukmen 
eneg mo ilig am wirig am teng misig 
nubam hilag nuwalen (empat puluh 
tahun) atfag? Iren siyag ane tibagma 
enebe warehon farema lin-lan ibahon 
arimano fahet ibag fug? 

18 Hit kel tahup ambeg Anden kolowap 
hisarikik angge famen kuhup fug ulug 
tem toho uruk lahi ibag ane ari ap sa fam 
ibag? Holtuk eleg inap arimano unubam 
ibag fug? 

19 Inindimu wenggel hibag fuhon ariyen 
kuk fug teg latfahon ari niren ketiya yet 
haruk lahe. 

4 1 Kel tahup ambeg kolo regma kuhup 
ulug Allahn sali ibahon uwan teko 

la fugmu ap eke hit men welahebon 

enembol fil atisi puhup tohon honoluk 

toho welamek. 

2It indam welatfahon wene fanowon 
hiyag isibag hag toho nir oho hiyag 
nisarusa. It arimanowen wene hiyag 
isarukmu hol hibag angge famen 
inindimu anggar atfag fugmu saplangge 
hiyag isibag. 

3 Nit ninindi anggat teg lit wenggel 
haruk laheyon arimano Allahn kel tahup 
ulug hiyako imbibag ambeg Aren ibag 
ane hikit toho kuhuk: "An nolok ane it 
unubam tuhuk ulug hiyag isaruk lit, 'Hit 
kel tahup ulug Anden hiyako imbiyag 
ambeg ino kuhup fug,' ulug irikik." Pohol 
kinang wal tibag sambil ino Aren yabuk 
timin pibahon fam obog toho tibibag 
angge famen kuhup fug ulug hiyag 
isibag. 

40 sabit fahet misihim wene hiyag 
isaruk lit, "Allahn mun angge man angge 
wal tibareg o sabir angge kel tibag," ulug 
haharoho imbibag. 

> Ari imbibag angge famen nin haharoho 
emberuk lit, "Hit kel tahup ulug anden 
hiyako emberikik ambeg ino kuhup fug," 
ulug suwesingga fam haharoho imbibag 
ane niren kim haruk lahe. 

6 Ap winon Allahn kel tahup ulug hiyako 
imbibag ambeg kuhupmu ap winon atam 

wene fanowon hiyag isibag angge famen 
holfag fug ane ariyen it arimano kibag 
fug ulug hahareg ane seleg teg. 

"It arimano holfag fug ane ari fahet 
Allahn o yoho tu welahe ulug Ele sali eke 
imbibag. Tot amusun toho welatfareg 
palimu eheyon hag toho Daud feneyen 
hiyag isaruk lit, "Yoho At ele hol halihip 
halug hinindi wenggel ha fug angge sohu 
roho welam fug," ibag. 

8 Allahn kel tahup ulug hiyako imbibag 
ambeg ino Yosuan Israel inap hondog 
eneplug kelepma Allahn fobik oho o eke 
sambil ulug sali embelep fug. 

90 eke sambil ulug sali imbibagma o 
sabit sambil ino Allah umalikisi kel tahup 
ulug sali imbibahon wereg. 

10 Ap sa Allahn hiyako imbibag ambeg 
ino kuruk ahun ino Allahn mun ane 
man ane tibibareg kel tibag hag toho 
at ino oho mun ane man ane turukon 
embeselug kel taruk laruhu. 

11 Tt arimano Allah ele holfag fureg 
siyag atfag hag toho nir oho siyag ahe 
ha nowen Allahn kel tahup ulug hiyako 
imbibagma kuhuk ambeg ino fahet yami 
ruruk lamuhuk. 

12 Allah wene ino ine roho wereg lit oluk 
eneg welaruhu. Karog olokon fuma-fuma 
ayeg werehon min ambi reg eleg. Yukuk 
toho ware feserukmu mondabi undama 
kuruk lit ubabut men indi men minggituk 
lit uwag lilibug toho abuhe amu larikim 
ninindimu wenggeltuk lit peruk ane aren 
inamap turuk. 

13 Wal tibag ahun niren hebeloho hiyag 
umuhuk ahun ino olohotma mun angge 
man angge sum wan tuk fug angge it 
enebiye wereg lit misig oho mapmu roho 
wereg eleg. 

14 Allah amloho Yesus ino pohol keyen 
tulug watfareg imam onowe suwon 
atfareg nit Nonowe atfagma At fahet fag 
toho uruk lit ninindimu wenggel haruk 
laheyon ari fam seneg lit welamuhuk. 

15 Imam onowe suwon inowen nit ninine 
eleg toho weregma Ar oho nit hag Ine 
eleg toho welatfag. Ap suwon ine roho 
werehon hag toho welatmin puk fug 
angge nit men ambi roho welatfag. 
Siyahonen nit wal nisaruk lit Ar oho ambi 
roho wal haruk latfag angge famen siyag 
ane At ubam welatfag fug. 

16 Nit nenembong se roho Indi 
nenesuhon ino hur atuk ambeg horogma 

lulen maniyek. Allah ubabut fanowon 
inowen Indi nenesug lit nit siyag 
toho wereg li let neneptuk laruhuwen 
maniyek. 

1 Ap kinangmonen imam suwon eke 
5 welaruhu ulug unduhuk feruk halug 
ap men Allah men honggolegma wereg. 
Aben siyag ane turukon eleg atnisi ulug 
Allah fahet hubu lahaptuk. 

2 At ino ap kinangmon inggareg ine 
eleg toho wereg lit ap enepeleg toho 
werehon men un ke larukon men fahet 
indi wenggel haruk. 

3 Ap kinangmonen siyag ane turukon 
fahet at inowen hubu lahaptuk halug 
ori winon fahet eneg lahapmin peruk 
lam fug angge inggareg fahet eke hubu 
lahaptuk. 

4 An imam suwon welaruhuk ulug 
inggarehen amu in am fug tehen Allahn 
hun Harun wol tibareg unduhuk fibag 
hag toho at ino oho Allahn wol tulug 
unduhuk feruk. 

3 Ari hag toho Kristus ino oho 
Inggarehen imam suwon aruhuk ulug 
in atfag fug. Allahn At unduhuk fibareg 
hiyag Utuk lit, "Anden yoho Hat An 
namloho ulug indag Haptuk lahi," 

6 ulug hiyag Utuk lit wene eke haharoho 
imbibahon fam, "Hun Melkisedek 
inowen alem haloho imbibahon hikit 
toho Hat imam suwon weregman eneg 
welaruhun," ibag. 

7 At ino ap kinangmon hag toho wereg 
lit Indimu siyahen uba yatuk lit war 
atuk ambeg welahiyon Haren let Nabuk 
teg lahen ulug Ele hi roho Allah ubam 
sembahyang ibag. Sembahyang urukmu 
Allahn hol hibareg Indi seyap tibag. 

8 At Allah amloho welatfag angge famen 
alem angginon Ubam atfagma Nikniyen 
fano Nubam emberisi ulug Indi wenggel 
haruk latfag. 

9 Allahn At fanowap turuk lit palimu 
imbibagma ap obog toho At ele holtukon 
fahet mondabi fano atuk ane alem at ngi 
atfag. 

10 Hun Melkisedek alem haloho 
imbibahon hikit toho At ino imam suwon 
welaruhu ulug wol tibareg unduhuk 
fibag. 

11 Ari fahet alem anggolo werehon hiyag 
hisila angge famen hinisanggo lareg lit 
holehep ha fug tehen seleg toho hiyag 
hisa fug teg lahe. 


IBRANI 5.12-6.2 16 


12 Indam amusun toho hiyag hisarukmu 
honoluk alepma hahen milal eneptuk 
inap hag toho welalep angge famen 
henepeleg tehen Allah wene alem eneg 
milal heneptuk lahe. Suburu ineyon 
henemu wirik toho na fug teg lit ag eneg 
naruk lahep. 

13 Ap san ag eneg naruk laruhuk peruk 
halug ele tem toho uruk ane apelehen 
malik toron hag toho wereg. 

14 Suburu ineyon ap suwonen eneg 
na reg. It arimano inindi anggat teg lit 
siyahon tu, fanowon tu puk teg lit wereg. 
6 | Nori, ari ulug atam Kristus fahet 

tor angge milal heneptuson ari 
embeselug ketiya Kristus fahet palimu 
werehon anggolo milal taruk ane 
yami ruruk lamuhuk. Atam hiyag 
hisaruk latuson honoluk atisimu nin 
eke sebe roho hiyag husul fug: Siyag 
ane embeseruk lit Allah fam tem toho 
wenggel haruk ane men 

2 ikma pilap eneptuk lit ininggik 
ununggulmu emberuk ane men ap war 
atukon onolukap eneptuk lit minggir 
enebuhu ane fahet alem ari nin sebe 
roho hiyag husul fug. 

3 Allahn let heneptuk lit tilihip uruk 
halug alem eheyon ari tehe ha reg lahe. 
4 Alem misig iminon tu teko lahu ane 

fahet uruk puk fug. Ap unundama 
seleg toho wereg lit poholma angge 
0g isaruson nek harusama Allah hime 
fanowon unubam wereg lit 

5 wene fanowon nek haruk lit Allahn 
pohol men kinang men ket aruhu sambil 
fano ane og isahuwon yet harusa inap 
arimanowen 

5enembol yig isaruk halug it arimano 
nin sebe roho ke hareyon embeselug 
inindi ket am fug teg. It ap arimanowen 
Allah amloho ino ininggarehen e fam 
tele feruk lit ap anggolo enelukema 
Inggaliyap turuk. 

7 Osit poholman wambik waharukon 
ino kinangen naruk halug mun angge 
man angge kinangma werehon fano wilip 
atuk. Allahn kinang seiyap turukmu aben 
yabuk witug yag tarukon naruk angge 
fanowon arimano wilip atuk. 

8 Kinang ino fam molip men hinde-hinde 
men wilip atuk halug naruk eleg angge 
wilip atuk angginang siyag ulug pet turuk 
lit kinang ino harep pisaho fesuhu. 


IBRANI 6.9-13 18 


? Nori, ninindi henesug laheyon 
itanowen ari roho hiyag hisaruk lahe 
angge famen hit fahet wenggel haruk lit 
hiren ngi roho foroho lahebon ari fam 
fano amuhup peruk lahe. 

10 Allahn pikit toho kong turuk ane 
umbusuk fug teg. Hiren lisag toho Allah 
umalikisi winon ler eneptuk lit At unuk 
fahet hinindi haruk latikip. Indam oho 
turuk latikipteg ketiya oho turuk lahep 
ane ari Allahn oho Apeleg am fug teg. 

11 Fobik fano aruhu ane ngi amuhuben 
hit wal tanehen henesukun fano roho 
yami ruruk lamuhupmu fobik aruhu ane 
teko lahu. Ari hag toho welamuhubon 
fahet eneg niren fano peruk lahe. 

12 Noho hinilen henebe wiyig toho 
welam fug angge it inindimu wenggel 
haruk lit inindi imbik wamburuk latuson 
arimano fahet Allahn fobik onggo og 
hisahuk ulug sali emberisiyon ino hir 
oho ngi amuhuben it onombolim laruk 
lamuhup. 

13 Allahn Abraham fam Ele sali emberuk 
lit, "An nim ambi roho werehon elehen 
Ninggareg nunuk fam tik-tem toho sali 
emberuk lahi," 

14 ulug Ele hiyag utuk lit, "Hat famen 
ap anggolo amuhupmu mun angge man 
angge sebe roho og hutuk laruhuken hi 
haptuk lit tem toho uruk lahi," ibag. 

15 Abraham inowen indi imbik wamburuk 
lit sali ino fahet yet teg latfagma hiyag 
itfahon hikit toho og itfag. 

16 Ap kinangmonen sali emberuk lit 
onowesi suwon ununuk uruk lit tik-tem 
toho ihi ulug sali emberuk. Ari roho teko 
lahu ulug sali emberuk lit umung-umung 
atuk ane enele atog kong turuk lahe 
peruk. 

17 0g hisahukon hit ngi amuhup ulug 
Allahn hiyag isibag inap arimanowen 
tem toho ehek pukag ulug Allahn sali 
imbibag. 

18 Allahn nele si ihi ha fug teg ulug alem 
piren pisan isa fug tohon imbibag. Fobik 
fanowap nenebuhuwon nonolohotma 
werehon ine roho seneg lit niren yami 
ruruk lamuhukon fahet tem toho pukag 
ulug alem piren itano imbibag. 

19 Fobik fanowap nenebuhu ane ino 
wanggun ineyon hag toho tomuk toho 
laruk lahema ninindi yuwahap neneptuk. 
Wanggun ineyon ino tomuk toho larukmu 

Allah ibam sok latuk asum alukema 
nunumbahaku. 

20 Nonowe Yesus ino nit fahet 
kebunggalem hiyag nisaruk lit sok latuk 
asum ino fam kibag. At ino kibareg 
werehon ari fam hun Melkisedek alem 
haloho imbibahon hikit toho At imam 
suwon atfareg weregman eneg mondabi 
welaruhu. 

7 1 Hun Melkisedek ino o Salem 

inap onowe suwon wereg lit Allah 
palimuwon Amingmingangge imam 
welatfag. Misihim sambil Abraham ino 
ap suwon men tog aptuk lit apmayap 
enepfareg ibam suhuloho waharukmu 
Melkisedek ino olohotma libareg Allah 
unuk fam hi ribag. 

2 Hi ribagma Abrahamen aren angge 
obog toho palu numen tebelug palu 
numon og itfag. Hun unuk Melkisedek 
suwaleg latfahon ino niren hebeloho 
uruk lit halug atamon "Nonowe pikir ane 
turukon" suwalegma fobikon "Salem 
inap onowe tog pilapni" suwaleg latfag. 

3 At ino ikni isinga eleg angge umbusagsi 
eleg angge indag atukon men war atukon 
eleg angge Allah amloho men ambi roho 

werehen at ino imam mondabi welaruhu 
ulug unduhuk fibag. 

4 At suwon weregma nunumba Abraham 
inowen seliyon apmayap eneptuk 
lit huhulangge wibahon arimano 
minggiroho og itfahon ino yet hemek. 

3 Hun Lewiyen ondohowon arimano 
fam hit imam wereg lit Allah let turuk 
lamuhup ulug in enepfag. In enepfahon 
arimanowen oho onori Israel inap hiyag 
isaruk lit hininggikmu atukon palu 
numen tebelug palu numon Allah fahet 
emberuk lamuhup ulug unubam imbibag. 
Onotsi Israel inap arimano Abrahamen 
ondohowon wereg angge famen Musa 
wene fam imbibahon hikit toho emberuk 
lamuhup ulug heng eneptuk latfag. 

6 Hun Melkisedek ino it ununggul 
unukon fug angge famen Abraham fam 
minggiroho embemihin ulug heng tibag. 
Abraham ino fam Allahn sali imbibag 
angge famen hun Melkisedek inowen 
Allah unuk fam hi ribag. 

7Palimu werehonen apma werehon 
fanowap turuk lit hi ruruk ane ari seleg 
teg lit wereg. 

8 Fuma fil Lewi inap it kinangmon war 
atukon arimanowen minggiroho emberuk 

lamuhup ulug heng enepfag, fuma fil 
Melkisedek at ino fahet oluk wereg ulug 
haharoho imbibahon inowen embemihin 
ulug heng tibag. 

9 Abraham fam minggiroho embemihin 
ulug heng tibag ane hikit toho aren 
ondohowon Lewi inap oho at apma 
kukag ulug heng enepfag. Ari roho Lewi 
inaben eneg minggiroho embelihip ulug 
heng enebuk teg angge famen it unubam 
heng enepfag. 

10 Lewi uwan indag am fugmu 
Melkisedek ino Lewi umba salkal ulteg 
ambi amul ulug olohotma libag. 

11 Lewi inap imam amag ulug in 
enepfahon ariyen ap fano alepma 
imam winon Melkisedek alem haloho 
imbibahon hikit toho unduhuk felep? -- 
Lewi inap arimano imam weregma Musa 
wene ino Israel inap unubam imbibag 
angge famen fano atfag fug. !!-- Imam 
winon ino unduhuk feruk lit nungge ulug 
hun Harunen alem imbibahon hikit toho 
in haptuk lahe ibag fug? 

12 Imam inap lahaptuk ane nina feseruk 
halug Musa wene fam haharoho imbibag 
ane ino oho nin aruhu. 

13 At ino fahet nit tuma nenele uruk 
laheyon ino Unuk amu ahun famen 
wereg, indam oho At unggul unukonen 
hubu lahaptuk latfag fug. 

14 Nit Nonowe ino Yehuda inap ununggul 
unukon famen ondoko larisi. Ununggul 
unuk Yehuda famon Musan te imam 
welamuhup ulug misihim oho haharoho 
imbibag fug ane ari ap obog toho onoluk. 

15Imam winon Lewi ahun fuhon 
hun Melkisedek inowen alem haloho 
imbibahon hikit toho unduhuk fibag ane 
ariyen ihi ane aru seleg aruhu. 

16 At imam unduhuk fibahon ino ap 
kinangmonen alem haloho emberukon 
fam unduhuk fibag fug, we alem mondabi 
oluk welaruhuwon ino hikit toho unduhuk 
fibag. 

17 At ino fahet haharoho imbibahon tu, 
"Hun Melkisedek inowen alem haloho 
imbibahon hikit toho Hat imam suwon 
weregman eneg welaruhun," ibag. 

18 Ap kinangmonen komo eneptukon 
alem aru welaruhu ulug haloho emberuk 
angge famen ine elehen umbusuhup. 

19 Musa wene inowen ap fanowap 
enebuk fug teg. Ap fanowap enebuk fug 
tehen ketiya alem fanowon mondabi 

Allah men mangno amuhukteg fano 
welamuhukon ino inam atfag. 

20 Alem ihiyon tu Allahn tik-tem toho 
ihi ulug sali embelep fugmu teko lelep 
fug angge famen sali imbibahon fam 
teko libag. Lewi inap arimano Allahn 
sali umbuk fug angge in enepfag angge 
famen 

21 At ino ubam sali emberuk lit unduhuk 
fibag. Ubam Ele ibareg sali emberuk 
lit, "Hat imam onowe welaruhun ulug 
unduhuk Hubahakiyon aru weregman 
eneg mondabi welaruhun ulug Allahn 
sali emberukon ino nungge fahet sali 
Nambiken emberikik puhu fug," ibag. 

22 Allahn ele sali ine roho imbibahon ino 
pisan tuhuk fug ulug Yesus enehangge 
hag toho unduhuk fibag. 

23 Imam inap arimano war atukmu nin 
unubalmangge lahap enebil larukmu nin 
anggolo atuk latfag. 

24 Anggolo atuk latfag angge famen At 
ino mondabi weregman eneg ap winon 
eke imam At ubalmangge am fug teg. 

25 Ap obog toho Aren ler eneptukmu 
Allah ambeg waharukon arimano Aren 
mondabi fanowap enebuk teg. At ino 

mondabi Oluk wereg lit Allah alukeman 
it arimano inibil atuk. 

26 Imam onowe suwon Ubabut ari hag 
toho werehon fahet niren fano peruk 
lahe, Ubabut fano reg lit siyag ane turuk 
elehon, sing angge Ubam tag teg lam fug 
angge siyag ane turuk inap men mangno 
roho welam fug angge pohol palimu 
werehon ino fahet fano peruk lahe. 

27 Imam onowesi suwon welahe 
perukon arimano men wirim teg eleg. It 
arimanowen likiya hupmu ininggarehen 
siyag ane turukon fahet tam hubu 
lahaplug unumalikisiyen turukon fahet 
fobik hubu lahaptuk. At inowen Inggareg 
ebe Allah fahet emberuk lit we misihim 
hubu lahapfahon ari ap obog toho fahet 
misihim hubu lahapfag. 

28 Musa wene fam werehon hikit toho 
ap inine elehon arimano imam inap 
amuhup ulug in eneptuk. Musa awene 
weregma Allahn sali imbibahon ino hikit 
toho mondabi fano aruhu ulug Amloho 
Kristus ino palimu unduhuk fibag. 

1 Alem suwon palimu werehon niren 
tuma uruk laheyon tu: Nit Nonowe 
imam suwon werehon ino poholma 

mondabi palimu werehon ino Inggik pikit 
fil heriyeg lit wereg. 

2 At ino o sabo fanowon aben witfag 
fugmu Allahn witfahon ino fam wereg lit 
Allah olohotma yabuk wituk lit Ikni let 
turuk lit wereg. 

3Imam onowesi suwon arimano obog 
toho hubu lahaptuk lit Allah fahet 
emberuk angge emberuk lamuhup ulug 
in eneptuk. Ari hag toho Yesus ino 
oho imam palimu wereg lit Allah fahet 
emberuk angge Inggikmu wereg lam 
teg. 

4At ino tuma kinangma welalep halug 
imam alep fug. Kinang aru fam ap 
werehon arimanowen Musa wene fam 
haloho imbibahon hikit toho hubu 
lahaptukon wereg. 

>It imam inap kinangma werehon 
arimanowen turuk ane ari ebe poholma 
weregma wirimangge men ahuhe men 
eneg turuk. Ari hag toho Musan o sabo 
wiruhuk pibagma Allahn at hiyag utuk lit, 
"Mun angge man angge wituk laruhunon 
arimano wirimangge tom ino famen 
hiyag hitikikon ino hikit toho wiruhun ane 
holuk toho welamok," ulug hiyag itfag. 

6 Ketiya At imam suwon in atfahon 
inowen turuk ane palimu wereg. Allahn 
sali imbibahon mondabi palimu weregma 
sali fanowon ino teko lahu ulug At pulmu 
wereg lit yet teg lit wereg. 

7 Sali atam imbibahon ino fano wereg 
ulug pisan tuk fug teg lalepma sali 
fobikon ino embelep fug. 

8 Allah inowen komo eneptuk lit hiyag 
isaruk latfag ane tu, "Fobik welamuhuk li 
Anden sali keron Israel inap men Yehuda 
inap men unubam umbuhuk. Ari tem 
toho hiyag hisaruk lahi. 

9 Sali fobik umbuhukon ari atam inikni 
umba o Mesiren ininggik seneko hondog 
eneplug wilip atik iyareg sali unubam 
emberik iyahon hag toho fug. Anden sali 
emberik iyahon pisan isibagma Nirim 
ulug miyaloho hik isarikik,” ulug Ninikni 
Allahn ari ibag. 

10 "Fobik welamuhuk li Anden Israel 
inap unubam sali umbuhukon iminon 
aru," ulug Ninikni Allahn il laruk lit, 
"Anden komo eneptuk ane inindimu 
hahare feruk lit unundama emberuk 
laruhuk. An it Inikni weregma it An 
numalikisi welamuhup. 

11 Tren Allah fahet hinindi wenggel 
hemek ulug hiyag isaruk lit onori men 
it inibam misig werehon men arimano 
milal eneptuk lamuhup fug. It obog 
toho suwon toron arimanowen An fahet 
enemu inindi anggar aruhu. 

12 Tren siyag ane turuk angge famen 
Anden nindi enesug lit siyag ane iren 
turukon Nambolmaya feseruk laruhuk," 
ibag. 

13 Allahn sali keron umbuhuk ibag ane 
sali atam emberik ibahon ino mining 
atisi peruk lit ibag. Mining atuk lit filik 
turukon ari anunu roho welam fug angge 
mondabi kinang aruhu. 

9 t Sali atamon emberuk lit 
sembahyang uruk ane fahet, o 
sembahyang uruk ibam ap ininggik fam 

witukon fahet alem haloho imbibag. 

20 sabo fanowon ino hili ambol fil 
witfahon ino fam iral hunduko emberuk 
angge men suburu usa inap narukon 
fahet emberuk ambeg e pila tuwaloho 
wirig latfag. Hili ambol fil werehon unuk 
te "Fanoma" suwaleg latfag. 

3Sok pirenon latuk asum aluke fil hili 
misig wirig latfahon unuk te "Usama" 
suwaleg latfag. 

4 Hili ino fam indok munggaltuk angge ili 
rurukon men Allahn sali ibahon haharoho 
werehon kilaptuk angge peti ino ili ruruk 
angge fam hililip toho wiroho foroho 
latfag. Peti ino undama suburu "Mana" 
kubag ili rurukon fam pilabehon men hun 
Harun uwanggun tomuk asimit wilibihon 
men helep wene numen hahatfahon 
itano men wereg latfag. 

> Peti emberimu malaikat piren 
umbagpag turukon Allah tuma wereg 
pukag ulug enehangge imbibag. Malaikat 
ununuk kerub itano eneherabulen Allahn 
siyag ane turukon elehap turuk ambeg 
fanoma ino hondo reg latfag. Alem ari 
fahet niren ketiya tuma tindiloho ul fug. 

6 Fanoma men Usama men ari roho 
welamag ulug alem haloho imbibag. 
Imam inap arimanowen Allah fahet turuk 
ane tul ulug likiya hupmu hili ambol filon 
ino fam eneg kuruk latfag. 

7 Hili eke alukemon fam ino we imam 
onowe suwon amu eneg mo ilig am 
wirig am turukmu misig fam we misihim 
sambil eneg kuruk latfag. Allah fahet 
esetuk ambohom amep ino fam inggareg 
fahet eke, otsiyen siyag ane hirahoman 

turuk latuson fahet eke inggik fam 
seneko eneg kuk teg latfag. 

8 Ari turuk latfahon fahet Allah hime 
fanowon inowen hiyag nisaruk lit, "O 
hili ambol filon weregma o usama ino 
kurukon fahet uwan sok husig eleg," 
ulug selehap nisaruk. 

9 Ari nit ketiya welaheyon fahet 
wirimangge wereg. Ari hag toho aben 
Allah fahet wam esetuk lit hubu lahaptuk 
angge famen it inindimu siyag angge 
werehon let toho fanowap enebuk fug 
teg. 

10 Suburu ik naruk angge fahet na 
fug urukon men enebe mun angge 
man angge umako werehon men obog 
toho alem haloho imbibahon arimano 
kinangmonen turuk ane fahet haloho 
imbibag. Allahn mun angge man angge 
alem kerap tirisi angge re alem tam 
haloho imbibahon ari eleg atisi. 

11 Kristus watfahon ino fobik fano-fano 
angge inam aruhuwon fahet imam 
suwon aruhuk ulug watfag. O sabo 
suwon mondabi fanowon ap ininggiken 
witfag fuhon ino fam kibareg watfag. Ihi 
ane ari mun angge man angge wal tibag 
angge tuma werehon fam wirig eleg. 

12 At ino hili usama ino kuruk lit wam 
domba men sapi men enemep wibareg 
kibag fug, we Inggareg amu amep 
wibareg nit hundig-hundig fano roho 
welamuhubon ino fahet misihim kibareg 
siyahon inggikmuwen mondabi fano 
welamuhup ulug windar nenepfag. 

13 Wam domba men sapi men 
yuhambukon enemep hinanggoho ap 
siyag ane turukon fanowap enebul ulug 
ketne isaruk lit sapi indok yaltukmu 
ul atukon ino enebene hilil isarukmu 
enehap sel ke eneg puhun atuk latfag. 

14Wam amep fam fano amul ulug turuk 
latfag angge famen Kristus amep men 
ambi reg eleg. At ino Hime fanowon 
mondabi werehon Ubam weregma Nebe 
fanowon eneg Allah fahet embemin 
ulug imbibag. Niren siyag-siyag ane 
turuk lit saplangge turuk ane At amep 
inowen elehap turuk lit ninindi anggen 
pulmuwon ho roho fanowap nenebuhu 
fug ano? Fanowap nenebuhumu Allah 
mondabi Oluk werehon Amingmingangge 
welamuhuk. 

15 Allah ele sali keron ino imbibagma 
ap wol eneptukon arimano fanowon og 
isahuk ibahon ngi roho welamag ulug 

Kristus pulmu wereg lit ler eneptuk. 
Allahn ele sali atamon imbibahon 
pisan isaruk latfahon arimano fanowap 
enebuhuk ulug At ino war atfag. 

16 Aben lin isaruk angge fahet hulul ulug 
enele sahaltuk ambeg ino ap anggengge 
lin isalug war atukon wereg. 

17 Ap ekeyen nanggengge ap winon 
amag ulug suwesingga haharoho 
embelug war atuk halug eneg ap oluk 
werehonen anggengge hila reg, ebe oluk 
weregma aren angge hila fug teg. 

18 Ari hag toho Allahn ele sali atamon 
imbibahon ino mep wamburukon fam 
eneg teko la reg. 

19 Musa inowen Allahn alem obog 
toho ari komo heneptuk ulug ap obog 
toho hiyag isibareg wam sapi men 
domba yuhambukon enemep men ik 
men mangno roho wibareg domba 
oruk huluwon men musan inggila men 
wibareg suwesingga ino fene oho ap 
obog toho enebene oho mep ino ketne 
enebil laruk latfag. 

20 Ketne enebil laruk lit, "Allahn ele sali 
hit hunubam emberukon mep aru fam 
wereg," uruk lit 

210 sabo ino men mun angge man 
angge undama werehon sembahyang 
fahet foroho latfahon arimano obog toho 
fene ketne enebil laruk latfag. 

22 Musa wene fam alem haloho 
imbibahon hikit toho mun angge man 
angge mep fam eneg fanowap turuk. Ap 
unubam mep hililtuk elehon iren siyag 
ane turukon eleg am fug angge wereg. 

23 Mun angge man angge alem poholma 
weregma wirimangge kinangma werehon 
arimano mep fam eneg fanowap eneptuk 
latfag. Alem poholma wereg angge 
arimano fano amag peruk halug hubu 
lahaptuk angge mondabi palimu werehon 
ari fam eneg fano atuk. 

24 Kristus ino o sabo fanowon ino 
fam kuruk lit o ebe poholma weregma 
wirimangge ap ininggiken witfahon 
ino kibag fug, nit ninibil atuk lit Allah 
alukema lamin ulug poholma pikit kibag. 

25 Mo ilig am wirig am turukon fam 
hundig-hundig imam suwon o sabo 
fanowon ino fam kuruk lit inggareg amep 
walug kuk fug angge amu angge amep 
eneg walug kuruk latfag. Ari hag toho 
Kristus ino Ninggareg nebe embemin 

ulug kuruk lit iren hundig-hundig kuruk 
latfag hag toho kibag fug. 

26 At ino ari hag toho kelepma hahen 
pohol kinang wal tibag sambil ino ak 
tebelepteg aben Kristus ino witil-watil 
laruk lalep. Ari telep angge famen 
ketiya obog aruhu li welahe ulug we 
misihim eneg inam atfag. Ninggareg 
nebe embeminon ari fam aben siyag ane 
turukon elehap timin ulug watfag. 

27 Ap kinangmon we misihim war 
amuhupmu Allahn alem unubam 
werehon kong tuhu. 

28 Ari hag toho Kristus ino ap kinangmon 
anggolowen siyag ane turukon Anden 
ha ruhuk ulug Inggareg ebe emberuk lit 
misihim war atfag. Fobik inggik pireneg 
angge waruhu sambil ino siyag ane 
turukon nin eke ha rimin puk fug angge 
ap An yet Nasug lit werehon mondabi 
fanowon ino it og isamin ulug waruhu. 
1 0 l Fano angge Allahn fobik og 

nisahuwon ino fahet Musa wene 
fam ebe fanowon yet haruk lahe fug, 
ahuhe hahareg lit werehon eneg yet 
haruk lahe. Mo ilig am wirig am turukmu 
hundig-hundig ap arimanowen Allah 
fahet emberuk angge ambi rohon eneg 

emberuken Musa wene inowen it Allah 
olohotma waharukon arimano obog toho 
misihim fanowap enebuk fug teg. 

2 Misihim fanowap eneplepma Allah 
fahet emberuk ane embeselep. It hubu 
lahaptukon arimano misihim mondabi 
fano alepteg nit siyag ane turuk ninap 
welahe ulug inindi anggar alep fug. 

3Mo ilig am wirig am turukmu Allah 
fahet emberuk lit hubu lahaptuk ane 
ariyen nit siyag ninap welahe ulug 
ininggareg inindimu onoluk atuk. 

4Wam sapi men domba men 
yuhambukon enemep fam aben siyag 
ane turukon eleg am fug teg. 

> Ari fahet Kristus ino kinangma kik 
watfareg Allah ubam Ele hiyag Utuk lit, 
"Aben Hat fahet wam waroho emberuk 
angge men hubu lahaptuk angge men 
Haren hirim teg lit Nebe hebeloho og 
Numag ulug og Nitikin. 

5Embelug indok yaltuk angge men 
siyag ane tulug emberuk angge men 
fahet Haren hindi reg lahen fug. 

7 Ari fahet Anden nele uruk lit, 'Nikni, 
An fahet suwesingga fam haharehon 
hikit toho An waruhukteg Haren peruk 

lahen ane turuk laruhuken tik-tem toho 
waruhuk,' ihi." 

8 Palimu haharehon ino, "Wam waroho 
emberuk angge men hubu lahaptuk 
angge men embelug indok yaltuk angge 
men siyag ane tulug emberuk angge 
men fahet Haren nirim peruk lit Hindi 
haruk lahen fug," ibag. Musa wene fam 
haharehon hikit toho emberuk angge 
famen Hindi haruk lahen fug ibag. 

9 Fobik haharehon ino, "An waruhukteg 
Allahn peruk ane turuk laruhuken 
tik-tem toho waruhuk." Ari uruk lit 
tamon eleha feseruk lit fobikon welamag 
ulug unduhuk feruk. 

10 Allahn peruk ane aru famen Yesus 
Kristus inggareg ebe emberuk lit we 
misihim tibahon ari famen mondabi 
welamuhukon fahet fanowap nenepfag. 

111mam inap obog toho arimanowen 
likiya hupmu Allah fam sembahyang 
uruk lit hundig-hundig emberuk angge 
ambi roho hubu lahaptuk angge famen 
emberuk angge arimano famen siyag 
ane aben turukon elehap tuk fug teg. 

12 At inowen we misihim emberuk 
angge ino siyag ane fahet imbibareg 

Allah inggik pikit fil heriyegman eneg 
welaruhu. 

13 Ketiya At ino men seli roho werehon 
Nuyug ahongge amag ulug Uyug alma 
umbuhuwon sali yet teg lit wereg. 

14 Allahn mumal enepfahon arimano 
Aren emberuk angge misihim imbibahon 
fam mondabi fanowap enepfag. 

15 Alem ari fahet Allah hime fanowon 
inowen oho nit hiyag nisaruk. 

16 Hiyag nisaruk lit, "Fobik welamuhuk li 
it unubam sali umbuhukon iminon aru," 
il laruk lit, "Anden komo eneptuk ane 
unundama emberuk lit inindimu hahare 
fuhuk. 

17Iren siyag ane turuk lit hare ane 
turukon ari Anden nambolmayap 
tebesuhuk," uruk. 

18 Mun angge man angge siyahon obog 
toho Allahn ambolmayap tebeseruk 
halug aben siyag ane tulug nin eke 
umbuk fug tehen emberuk angge 
emberuk lamuhup fug. 

19 Nori, Yesus amep fam nenembong 
seyap neneptisimu ketiya o sabo 
fanowon ino fam kuruk lahe. 

20 Kebunggalem keron nonoluk 
welamuhuk abunggalem sok latuk asum 

ino iming isalug laruk abunggalem hal 
nisibag. Sok latuk asum ino Inggareg 
ebe wereg. 

21 Nit Nonowe imam onowe suwon ino 
Allah ibam ngi ahun wereg. 

22 Weregma ninindi wirik toho Allah fam 
tem toho wenggel haruk lit Alukema 
welamuhuken maniyek. Ninindimu siyag 
ane wenggel harukon Aren ho roho 
puhun turuk lit nenebe ik il wirikon fam 
umag nenepfag. 

23 Allahn fobik fanowap nenebuhu ane 
ninindi wirik toho seneg lit ap fag toho 
hiyag isaruk lamuhuk. At ele sali ibahon 
ino Indi wirik toho wereg. 

24 Niren fano ane eneg turuk lit nonori 
men ninindi roho welamuhuken nit-nit 
komo-komo atuk lamuhuk. 

25 Ap winonen enesupmu roho wene 
uruk ambeg pok atuk hag toho pok 
atuk lamuhup fug. Yesus waruhuwon ino 
horog tehen sebe roho komo-komo atuk 
lit nonoluk toho welamuhuk. 

29 Fano ane fahet ninindi anggar atuk 
angge famen nin siyag ane turuk lit 
nenenggelemon Allah fahet emberuk 
angge emberuk halug fanowap nenebuk 
fug teg. 

27 Allahn alem anggin anggolowon 
nunubam umbuhu sambil ino nenekol 
anggolo haruk lit yet tegman indok 
ambulpul humon ino ulog turuk lit ap 
Allah men seli roho werehon obog toho 
indoken han naruk lamuhup. 

28 Ap eke Musan alem haloho imbibahon 
ino nale feseruk halug ap piren 
hinahanen aren siyag ane tirisi uhupmu 
at ino inindi ha fug angge pinggi ware 
fesuhup. 

29 Ap ekeyen Allah amloho ino uyug 
sobir isaruk halug alem toron ubam 
umbuk teg ano? At ino Allahn sali 
imbibahon amep ino fam fanowap tibag 
angge famen siyaha feseruk lit Allah 
hime fanowon ap Indi enesuhon ino oho 
siyaha feserukmu ubam alem angginon 
umbuk teg. 

30 At inowen wene tu hiyag nisibahon 
nit nonoluk, "Ayeg watuk ane Anden 
eneg ili wa reg lahi, ambiyang hun isaruk 
ane Anden eneg ambiyang hun isa reg 
lahi,” il laruk lit, "Allahn eneg Umalikisi 
fam unggum werehon kong tuhu," ulug 
hahareg lit wereg. 

31 Ap eke Allah oluk werehon ino 
Inggikmu atug halug indi oko larukmu 
akolen homhombuk turuk. 

32 Tam welatikip ane fahet wenggel 
homok. Seleg fanowon keram hunubam 
atisimu ap seliyonen onolok ane 
hunubam turuk lit alem angginon 
hunubam atisimu hinindi hondo reberuk 
latikip. 

33 Hunusuruk lit hininggaliyap 
heneptukmu aben fog heneptuk latusa. 
It winon hit hag toho unusurusa inap 
arimano oho hiren hinindi enesug lit fer 
enesug latikip. 

34 Ininggik hele war eneptuson arimano 
hiren ler eneptuk latikip. Henengge taluk 
heneptukmu fano helehesa peruk lit 
henehiyeg toho welatikip. Nit nenengge 
fanowon mondabi werehon ngi reg lahe 
ulug honoluk toho welatikip. 

35 Hinindimuwen tem toho peruk 
lahebon umbusuk fug angge seneg lit 
onggo suwon og hisahuwon fahet yet teg 
lit welamok. 

36 Allahn perukon hikit toho turuk lit 
og hisahuk ulug sali ibahon ino hit ngi 
amuhuben hinindi imbik wamburuk lit 
welamuhup. 

37 "We tot il misig welamuhukteg At 
waruhu urukon ino pok atmin puk fug 
angge waruhu. 

38 An not eke pikir ane turukon ino 
indimu wenggel haruk ane ariyen oluk 
welaruhu. Ap ekeyen An ambol yig Nutuk 
halug Anden oho ap ino Nambol yig 
uruhuk," ulug hahareg lit wereg. 

39 Nit welaheyon At nenembol yig Utuk 
lit siyag amuhukon welahe fug, nit 
nunundama At ubam wenggel haruk lit 
nonoluk welamuhukon welahe. 

1 1 1 Ap sa fobik fanowap nabuhu ulug 

tem toho peruk ahun ino indimu 
Allah fam wenggel haruk lit wereg. Ap 
san ilen yet haruk eleg angge famen indi 
yuwag toho wereg ahun ino indimu Allah 
fam wenggel haruk lit wereg. 

2 Ninikni umban ari hag toho Allah fam 
wenggel haruk latfagma Allahn it fahet 
fano pibag ane inam atfag. 

3 Allah eleyen pohol men kinang men 
wal turukmu mun angge man angge yet 
haruk laheyon ino yet haruk lahe fuhon 
fam atfahon ino fahet ninindimu Allah 
fam wenggel haruk lit nonoluk atuk. 

“Habel inowen indimu Allah fam 
wenggel haruk lit Allah fahet emberuk 

angge hubu lahapfahon ino palimu 
regman hun Kainen hubu lahapfahon 
ino apma reg latfag. Allah fam wenggel 
haruk latfag ane ariyen aren emberuk 
angge fahet Allahn fano peruk lit indi 
pikiron wereg peruk latfag. Indi wenggel 
haruk latfag ane ariyen war atfag angge 
famen ketiya oho ele uruk. 

> Henokh inowen indimu Allah fam 
wenggel haruk latfagma poholma lisoho 
wibag. War atuk ane at ubam aruhu fug 
ulug Allahn poholma lisoho wibagma ap 
inilen oho yet hibag fug. At poholma 
uwan lahuk fugmu Allahn at fahet Indi 
reg ane inam atfag. 

6 Allah fam wenggel haruk eleg ahun ino 
fahet Allahn nindi reg lahi puk fug teg. 
Ap san Allah men ambiyeg welaruhuk 
peruk ahun inowen Allah tem toho wereg 
ulug At yami rurukon onggo og isahu 
ulug tem toho indimu peruk laruhu. 

7 Nuh inowen indimu Allah fam wenggel 
haruk lit werehen uwan yet ha fug angge 
fahet Allahn hiyag itfagma Ele holfareg 
kou witfag. Nuhe malik men nonoluk 
welamuhuk ane fahet Allahn hiyag nitisi 
ulug kou witfag. Allah fam wenggel 
haruk lit ap kinangmon unubam alem 

imbibareg at Allah fam indi wenggel 
haruk ane hikit toho fano atuk ane at ngi 
atfag. 

8 Abraham inowen indimu Allah fam 
wenggel haruk lit werehen Allahn hat 
hibam ngi aruhun ambeg Anden hiyag 
hitminon fam lamihin ulug wol tibagma 
fano ulug Allah ele holfag. Holfareg 
lahuk ambeg ari kema lahuk ulug indimu 
apeleg toho laruk latfag. 

9 Allah fam indimu wenggel haruk lit o 
hat ngi aruhun ulug hiyag itfag ambeg 
ino libareg ap pohon hag toho welatfag. 
Pohon hag toho wereg lit Ishak men 
Yakub men o sabo wit tibareg welatfag. 
Allahn Abraham fam sali imbibahon ino 
Ishak men Yakub men ir oho ngi amuhup 
ulug imbibag. 

100 pumbuk e uwag ineyon fam wirihon 
ino Allahn wiruhuk pibareg Ele ibahon 
ino hag toho we tem toho wiruhu ulug 
Abrahamen mangpno ruruk latfag. 

11 Sara inowen indimu Allah fam 
wenggel haruk lit sabal atfag angge 
famen Allahn ineyap turukmu malik fet 
talug latfag. Malik indag tahun ulug 
hiyag itfahon ino fahet tem toho hiyag 
nutuk peruk latfag. 

12 Abraham ino mondabi sabal atfareg 
malik endebuk fug teg latfag angge 
famen at famen ap anggolo ondoko 
libagma winag ha fug toho suhal men ik 
yinggi men mondeg hag toho welatfag. 

13 It obog toho arimano inindimu Allah 
fam wenggel haruk lit werehen og 
hisahuk ibahon ino ininggikmu am fugmu 
war atfag. Nit kinangma tuma ap pohon 
nenemu ninap hag toho welahe ulug 
fag toho ibareg we yatman yet haruk lit 
ininggik fam kaya roho hi ribag. 

14 Tt ari roho perukon arimanowen enele 
uruk lit nit ninibam yug toho welamuhuk 
ambeg asengseng toho yami ruruk lahe 
ulug fag toho uruk. 

15It inibam embeselug watfag ambeg 
ino fahet enele elepma suhuloho inibam 
la hag teg lalep. 

16 Nit ninibam yug toho welamuhuk 
ambeg yami ruruk laheyon urukon ari 
o mondabi fanowon poholma werehon 
fahet wenggel haruk. Aren o pumbuk 
fanowon it fahet wiroho foroho lit it 
Inikni Allah wereg uruk ane fahet Allah 
inggali ha fug teg. 

17 Abrahamen Allah fam indimu wenggel 
haruk lit werehen at indi wal hibag 

sambil ino Ishak esetmin pibag. Allahn 
ele sali emberuk lit, "Ishaken ondohowon 
arimano Abraham umalikisi suwal 
enebuhup," ulug hiyag itfag angge 
famen amloho we misig enehangge ino 
esetmin pibag. 

18 (11:17) 

19 Allah inggik ineyon inowen ap 
warehon onolukap eneptukon At wereg 
pibag. Ap warehon onoluk amuhup hag 
toho Ishak ino hebeloho oluk angge 
inggikmu atfag. 

20 Ishak inowen indimu Allah fam 
wenggel haruk lit fobik aruhu ane yet 
haruk lit umalikisi Yakub men Esau men 
Allah unuk fam hi enepfag. 

21 Yakub inowen indimu Allah fam 
wenggel haruk lit war atukon horog 
tehen Yusuf amlohoki piren Allah unuk 
fam hi enepfareg wanggun tomuk fam 
unggul timi reg lit sembahyang ibag. 

22 Yusuf ino indimu Allah fam wenggel 
haruk lit war atuk ane horog tehen Israel 
inap o Mesiren embeselug wilip atuk lit 
an nuwag walug lahup ulug hiyag isibag. 

23Musa ikni men isinga men 
inindimuwen Allah fam wenggel haruk lit 
malik Musa fanowon aru indag tehe ulug 

ap suwon inowen ibag ane fahet enekol 
eleg toho pikalem hinahan fam hirako 
foroho latfag. 

24 Musa ino su atfareg indimu Allah fam 
wenggel haruk lit Firaun ahalohowen 
amlohowap nabuhu ane ari an nirim 
pibag. 

25 Allah umalikisi enele ying eneptuk 
hag toho an oho fano nele ying nabukag 
peruk lit siyag ane ilamna werehon fahet 
nahiyehap turuk ane nirim pibag. 

26 Kristus waruhu ibahon fahet 
inggaliyap turuk ane ari an nanggengge 
fano-fano angge hag toho palimu regma 
o Mesir fam fano-fano angge werehon 
obog toho apma reg pibag. Ari peruk lit 
onggo suwon ino yet teg latfag. 

27 Musa inowen indimu Allah fam 
wenggel haruk lit ap suwonen olok 
harukon fahet akol eleg toho o Mesir 
embeselug wilip atfag. At ino indi yuwag 
toho wereg lit yet ha fug tohon ino yet 
haruk latfag. 

28 At ino indimu Allah fam wenggel 
haruk lit malik wandabon unusibag ahun 
inowen it umbusukag ulug wam Paskah 
esetuk lit mep ino sok fene lahapfag. 

29 Israel inap inindimu Allah fam 
wenggel haruk lit kinang lilog teg ke 
laruk hag toho ik il huluwon ino paloho 
fuma nindig atfagma Mesir inap it lahasa 
hag toho lul ulug turukmu ik ahummu 
ubuk uruk lit waroho lin ibag. 

301srael inaben inindimu Allah fam 
wenggel haruk lit o Yerikho elehet 
walinggoho kilabohon ino hup sabirenam 
walinggoho larukmu halog toho lin ibag. 

31 Rahab yaying turuk latfag hiyap 
ino indimu Allah fam wenggel haruk lit 
aluwar eneptuk inap ibam fano hondoko 
kilap enepfagma sohu-sohu ane turuk 
inap obog toho unusibagma hiyap ino 
oluk welatfag. 

32 Anden nungge ane eke imin? Gideon 
men Barak men Simson men Yefta men 
Daud men Samuel men atam wene hiyag 
isaruk latfag inap nabi men arimano 
fahet tindiloho hiyag isarukmen o hup 
am teg. 

33 Tt arimano inindimu Allah fam 
wenggel haruk latfareg o pumbuk 
winon-winon pin unusuruk latfag, alem 
eke hag eke hag fano roho haltuk 
latfag, og hisahuk ulug sali imbibahon 

arimano ininggikmu atuk latfag, olomene 
onolokon enembilik latuk latfag, 

34 indok ambulpul turukon ware feseruk 
latfag. It winon karog olokon fam 
unusirikim fano wilip atuk latfag. It 
winon wiyig toho werehon arimano 
inine atuk latfag. It winon tog aptukmu 
onolok atuk lit seliyon asan-asan angge 
luhaloho kurukon arimano yanggal 
eneptuk latfag. 

35 Enehunsi unumalikisi war atukon 
arimano onolukap eneplug suhuloho 
unuhesi inisingasi og isaruk latfag. 

Ap winonen fobik mondabi nonolukap 
nenebuhu peruk lit nunusukag ulug 
enembol yig isaruk lit windat nenebuk 
fug uruk latfag. 

36 Jt winon ininggaliyap eneptuk lit e 
paleg fam unusuruk latfareg ininggik 
hele waroho penjara fam kilap eneptuk 
latfag. 

371t winon helep fam kog toho unusuruk 
latfag. It winon arimano sohobol eneptuk 
latfag. It winon arimano oho e paltuk 
angge men karog men fam kong eneptuk 
lit pinggi unusuruk latfag. It winon 
arimano wam domba oruk men kambing 
oruk men wan teg lit suburu oboken 

enehummu siyag toho wereg lit siyahon 
anggolo unubam atuk latfag. 

38 It unubabut fanowon arimano kinang 
siyahon aru fam welalep fug. Ari rehen it 
arimano fare keyen punumu laharuk lit 
kiling elma keheg owikmu keheg mase 
ril laruk lit tung-tung angge turuk latfag. 

39 It arimano obog toho Allahn og 
hisahuk ibahon ininggikmu atfag fug 
angge famen inindimu Allah fam wenggel 
haruk latfagma Allahn it fahet fano pibag 
ane inam atfag. 

40 Nit elegma it enemu eneg mondabi 
fanowap enebuhuk fug ulug Allahn nit 
obog toho fahet mondabi fanowon wep 
toho imbibag. 

1 2 1 Allah fahet fag toho hiyag 

nisaruk inap arimano anggolo 
wereg lit hinan hag toho hililip toho 
kilap nenesuhen anggin angge nunubam 
werehon men siyahonen walabit wat 
nenesuhon men nunubam se amag ulug 
nonggoloho umbusul. Pupu angge laruk 
lit ap sa tam atmisi ulug laruk lamuhup 
ulug hiyag nisarisi ane hikit toho sat kel 
ta fug angge ninine roho laruk lamuhuk. 

2Laruk lit Nonowe Yesus ninil ki roho 

yet haruk lit welamul. At ino Ubam 


IBRANI 12.3-6 50 


ninindi wenggel haruk laheyon ino fam 
hondog neneplug laruk lit mondabi 
fanoma nunumbahik laruk. At ino 
fanoma wereg lit Ahiyeg toho welalep 
angge famen aben Inggaliyap turukmu 
osokowa fisibareg teltuk ahan ha ribag. 
Teltuk ahan ha ribareg Allah inggik pikit 
fil lehoma hur atfareg wereg. 

3Ap siyag ane turuk inaben alem 
angginon ari At ubam imbibagma Indi 
yuwag toho wereg lit ha ribag ane 
honoluk toho welamok. Hit hinindi 
anggin toho wereg lit hinilaheg amuhup 
tohon yet teg lamok. 

4Hiren siyag ane fam wal-wal amul ulug 
yik aptukmu mep wilip am fug angge 
hininggik yik eneg aptuk latikip. 

5 Hit An namlohoki welahep ulug 
hunubam uruk lit komo heneptuk ane 
henepeleg atisi? "Namloho, haren Ninikni 
Allahn komo haptuk ane fahet apma reg 
puk fug. Komo haptuk lit pet haptuk 
halug hindi anggin toho wenggel ha fug. 

6 Ninikni Allahn ap Indi enesug inap 
arimano Ele ine roho komo eneptuk, 
Namloho ulug wenggel harukon ino fano 
welamag ulug Ele olok toho pet turuk lit 
Inggiken watuk." 

7 Alem angginon hunubam atuk halug 
Allahn An numalikisi hag toho welahep 
ulug komo heneptuk. Umalikisi inikniyen 
ele ine roho komo eneptuk elehon wereg 
ano? 

8 Ap obog toho unubam alem angginon 
emberuk hag toho hit hunubam oho 
alem emberuk eleg halug hit hiniknisi 
elehon hag toho wereg lit iknileg eneg 
welahep. 

9 Niniknisi yuhonen enele ine roho 
pet neneptuk latusama nit nenekol 
toho wereg lit enele holtuk latukuk. 
Holtuk latukuk anggeyen nit nonoluk 
welamuhuken poholma kinangma wereg 
angge Inikni ele holuk fug angge welahe 
ha reg? 

10 Niniknisi yuhon arimanowen il 
misig eneg iren peruk latusa ane roho 
enele ine roho komo neneptuk latusa. 
Komo neneptuk latusa angge famen At 
inowen An men mangno roho fanoma 
welamuhuben nit fahet eneg Indi 
wenggel haruk lit Ele ine roho komo 
neneptuk. 

11 Alem angginon obog toho atam ap 
unubam atuk halug ap ino ahiyeg toho 
welam fug angge ahummu siyag toho 

wereg. Ari roho wereg angge famen alem 
unubam atukon inowen milal eneptukmu 
it arimanowen anggen fanowon yihik 
feruk lit inindi yuwag atukmu pikir ane 
eneg turuk. 

12 Ari fahet te hininggik wiyig toho 
werehon ineyap taruk lit hunuyug elek 
turukon henelenggen kiyap taruk lamok! 

13 Hunuyug siyahon suwani yako 
waruhu rohon ke pikit toho hale ferukon 
fam laruk lit hunuyug wirik toho soptuk 
lamuhupmu hunuyug siyahon fano 
aruhu. 

14 Ap obog toho men mangno roho 
wereg lit fano ane turuk lamuhuben yami 
ruruk lamuhup. Ap san fano ane turuk 
eleg halug Allah hahu fug. 

15 Ap misihen Allah indi enesuhon ino 
embeselug lahu rohon kahaleg lamuhup. 
Yabukmu sarongge kilaptuk lahepma 
mun angge man angge siyag atuk hag 
toho ap anggolo siyag amuhup tohon 
honoluk toho welamuhup. 

16 Pabi-pabi ane turuk lit hun Esau 
abuwaben tibag hag toho turuk lamuhup 
fug. At inowen abuwaben suburu 
osohowon namin pibareg wandabon 

welahi angge famen ilabowon atmin 
ibag. 

17 Fobik welatfareg nikniyen Allah unuk 
fam hi napmisi pibag angge famen hi 
ribag fuhon ari hit honoluk. Uba anggolo 
yatfag angge famen inggarehen siyag 
ane tibahon ino hebeloho fanowap tuk 
fug teg latfag. 

18 Hit tom alma waharikibon ino tom 
Sinai hininggik fam sen hawon alma 
waharikip fug. Indok ambulpul uloglog 
turuk lit hinan hililip tehen hik tegma 
siyelu fu rurukmu tom ino alma waharikip 
fug. 

19 Tom ino fam pinggong ele humon 
uruk lit Ele anggolo urukmu it holtuk 
latfag inap arimanowen nit nunubam 
Hele nin eke uk fug ulug heng tibag. 

20 "Wam oho tom ino alma laruk halug 
helep fam ware fesiyok," ulug komo 
enepfag ane ino anggin tehen enekol 
toho welatfag. 

21Tom ino famen turuk ane it 
arimanowen yet hibareg enekolen 
hirimuruk turuk latfagma Musan oho, 
"An oho nakol hihireg nuwag elek turuk," 
ibag. 


IBRANI 12.22-26 54 


22 Hit Sion punumu waharikip. Allah 
oluk werehon ino Ibam Yerusalem 
poholmon malaikat teng-teng angge 
luhaloho weregma ap anggolo oho 
enehiyehen palu roho wereg ambeg hir 
oho enembeg waharikip. 

23 Allah umalikisi wandabon ununuk 
suwesingga fam haharoho poholma 
forohowon men Allahn ap obog toho 
minggir enebuhuwon ino men ap inindi 
fanowon tam palimuwap eneptisiyon 
enehime men palu roho weregma 
iniraham waharikip. 

24 Allah sali keron imbibahon ino teko 
lahu ulug Yesus pulmu wereg lit yet 
harukon ino weregma waharikip. At 
amep unubam ketne reberuson ino 
Habel amep hag toho welam fug angge 
mep ele ine anggolo roho urukon wereg. 

25 Ele hunubam hiyag hisarukon ino 
henembol fil aruhu rohon yet teg lamok. 
Allahn kinangma Ele urukmu enembol 
yig Itfag inap arimano fano wilip atfag 
fugmu wene poholman hiyag nisarukon 
nenembol yig Utuk halug fano wilip ahe 
ha reg? 

26 jt welatfag li arimano Allahn ele 
urukmu kinang yuk tibag. Ketiya nit 

welahe li oho Allahn ele uruk lit, "Nin 
fobik eke Anden kinang eneg yuk isahuk 
fug, poholet kinanget yuk isahuk," ulug 
sali imbibag. 

27 Aren "nin fobik eke" yuk isahu ane 
fahet nit hiyag nisaruk lit mun angge 
man angge wal tiyag angge yuk turukon 
arimano nin aruhumu yuk turuk eleg 
angge mondabi welaruhu ulug seleg toho 
hiyag nisaruk. 

28 Nori, yuk turuk eleg ambeg ino nit 
ngi amuhuken Allah fam Ninikni uruk lit 
At indimuwen fano perukon hikit toho 
let turuk lit nenekol toho wereg lit At hi 
ruruk lamuhuk. 

29 Ninikni Allah ino indok ambulpul ulog 
turukon hag toho wereg. 

1 Honori hinindi roho welamuhup! 

1 3 2 Ap pohon umbusuk fug angge 
hondoko kilap eneptuk lamuhup. 

Pohon hondoko kilap eneptuk lahe 
ulug turukmen malaikat hondoko kilap 
eneptuk latfag. 

3 Hir oho hininggik hele warehon hag 
toho welahepma honori ininggik hele 
waroho werehon fahet hinindi wenggel 
haruk lamuhup. Hit kinangma tuma fano 
welahepma ap unubam alem wereg lit 

inindi anggin toho werehon fahet hinindi 
wenggel haruk lamuhup. 

4 Aben unuhesi hilarukon fahet hit obog 
tohowen fano peruk lamok. Ap pabi ane 
til noruk lit ap unuhesi yarog enebil 
larukon arimano Allahn unubam unggum 
umbuhuwen hiren oho ap unuhesi yarog 
eneptuk lamuhup fug. 

5 Hiren uang amingmingangge welam 
fug angge hininggikmu werehon fahet 
eneg nit fahet wereg peruk lamok. 
Allahn ele uruk lit, "Anden hat fahet 
Napeleg toho welahi fureg misihim oho 
humbahakuk fug," ibag. 

6 Ari ibagma niren te, "Nikni, Haren an 
let naptukmu nakol eleg toho wereg lahi. 
Aben alem nungge ane an nubam tuk 
teg?" ari uruk lit ninindi wirik toho wereg 
lahe. 

7 Allah wene atam hiyag hisaruk lit milal 
heneptuk latuson arimano fahet honoluk 
toho welamok. Iren yabuk turuk lit obog 
arik ohoma turuk latuson fahet hinindi 
honoluk toho welamok. Allah fam inindi 
wenggel haruk lit hit fahet honoluk amag 
ulug wirimangge turuk latusa. 

8 Sono oho yoho oho Yesus Kristus 
ino nin am fug angge hundig-hundig 
mondabi ambi reg lit welaruhu. 

9 Hit sehelimuwen eke hag eke hag 
alem unon hiyag hisaruk lit hinindi ninap 
henebuhup tohon holuhup fug. Allahn 
indi henesug ane ariyen hinindi wirik 
atuk halug ari fano, naruk angge eke 
hag eke hag werehon fahet usa ulug 
alem emberukon ariyen ap fano am fug 
tehen enele holuhup fug. 

10 Helep sengget wareg ambehen niren 
tohon ino fam o saboma hubu lahaptuk 
inap arimanowen na fug teg. 

11 Allah fahet hubu lahabul ulug wam 
ware felug senggeltukmu mep wilip 
atukon arimano imam onowe suwon 
inowen aben siyag ane turukon eleg 
amag ulug mep arimano hinanggoho 
walug o fanowon fam kuruk. Kurukmu 
wam ebe walug o wirig ambeg embeselug 
selma palohoma lalug yale feruk. 

12 Ari hag toho Yesus inowen An 
numalikisi ninggareg namep fam 
fanowap enepmin ulug elehet sok ino 
ambol fil palohoma asengseng toho war 
atfag. 

13 War atfagma nir oho elehet sok ino 
ambol fil lulmu At inggaliyap tibag hag 
toho nir oho nininggaliyap nenebukag 
ulug lul. 

14 Nit tuma yug toho welamuhuk ambeg 
ninibam elehen o pumbuk keron fobik 
waruhuwon fahet yami ruruk lahe. 

15 Ari fahet Yesus unuk uruk lit 
nenembilik fam fag toho Allah wel turuk 
lit Ninikni ulug At apma umbuk tohon 
emberuk lamuhuk. 

16 Fano ane ap unubam turuk lit ap ler 
eneptuk lamuhubon ari famen enebe 
An nubahet embehesa ulug Allahn fano 
peruken hiren henepeleg am fug. 

17 Hit fet henesug lit milal heneptuk inap 
arimano enele holtuk lit onombolim laruk 
lamuhup. Allahn it arimano nangginoho 
wereg ulug kapal isahumu hiyag Umuhup 
inap wereg lit hit hinindi selehap hisaruk 
lit fet henesug lit wereg. Ari roho turuk 
lahepma fet henesug inap arimano sat 
ha fug angge inindimu enehiyeg toho 
let heneptuk lamuhup. Hiren enesukun 
siyahap eneplepma alem angginon hit 
hunubam alep. 

18 | ikiya hupmu nit fahet sembahyang 
uruk lamuhup. Alem eke hag eke hag 

nunubam atukmu fano ane eneg turuk 

lamuhuk ulug yami ruruk lamuhuken nit 
ninindimu siyahon het toho foroho lahe 
fug peruk lahe. 

19 An hit henembeg folo-folo wam hag 
teg laruhuken ihi ane ari turuk lamuhup 
ulug komo heneptuk lahi. 

20 Allah ap mangnowap eneptuk Ahun 
inowen Ele sali pisan tuk fug tohon 
imbibahon ino hikit toho Yesus amep 
wilip atfagma wam domba Inikni suwon 
amag ulug Nonowe Yesus ino ap war 
atukon wereg ambehen Olukap tibag. 

21 Allahn peruk ane turuk lamuhup 
ulug mun angge man angge fanowon 
At inowen tug toho og hisaruk laruhu. 
Yesus Kristus fam wenggel haruk lit 
Allahn fano ane eneg telep peruk ane 
niren turuk lamuhuken nenesukun 
fanowap neneptuk laruhu. Yesus Kristus 
palimu werehon ino wel turukmen eneg 
welamuhup. Amin. 

22 Nori, anden suwesingga il horog 
angge tu hit fahet emberuk lahi angge 
famen komo heneptuk lahi ane aru 
hinindimu henehiyeg toho holtuk lamok. 

23 Nenere Timotius hele waroho 
kilaptusa ambehen wili feserusa angge 

re at an nambeg folo-folo waharuk 
halug an men ambiyeg hit pen hisa 
wamuhuken honoluk toho welamok. 

24 Hit honowesi fet henesug inap 
men Allah umalikisi inindi fanowon 
men unubahet anden hi eneptuk lahi 
ane hiyag osomok. Nit nonori Italia 
werehonen hi heneptuk. 

25 Allah ap Indi enesuhon ino hit obog 
toho let heneptuk lit welaruhu. 


Yakobus 


l An Yakobus Ninikni Allah men 

Nonowe Yesus Kristus men 
enemingmingangge welahiyon inowen 
hi heneptuk lahi. Ap ununggul unuk 
nisanggowen arimanowon famen o 
kema-kema ap eneseheli ke linggik- 
longgo reg lit welahebon fahet 
suwesingga aru emberuk lahi. 

2 Nori, wal hisaruk ane alem eke hag 
eke hag hunubam atuk halug fano 
nunubam atuk peruk lamuhup. 

3 Allah fam tem toho wenggel haruk ano 
ulug aluwat hisaruk lit wal hisaruk ane 
ariyen hinindi wirik aruhu ane ari fahet 
honoluk. 

4 Hinindi wirik toho eneg welamuhupmu 
siyahon tor angge oho hunubam wereg 
elehen mondabi fano wereg lit anggen 
fanowon yihik feruk lamuhup. 

> Ap misig hit sehelimu wereg halug 
mun ane man ane alem onoluk atuk 
ane apeleg toho wereg halug at inowen 
Allah fam heng turuk laruhu. Heng turuk 
laruhumu alem oluk atuk ane hiyag utuk 

laruhu. Allah inowen ap obog toho Indi 
isaruk lit Indi wiyig toho wereg lit Inggik 
ahako roho 0g isaruk. 

6 Allah fam heng turuk lit indi nonghong 
uk fug angge indi misig toho wereg lit 
heng turuk laruhu. Indi nonghong toho 
wereg ahun ino siyeluwen ik ahummu fu 
rurukmu kililik la kililik wam turuk hag 
toho wereg. 

7 Ap ari hag toho werehonen Allah 
fam heng uruk angge tor angge oho og 
nuruhu puk fug. 

8 Ap indi piren toho wenggel haruk lit 
werehon ino indi nonghong uruk lit eneg 
wereg. 

3 Ap misig wene fam wenggel haruk lit 
anggengge eleg angge wereg halug Allah 
olohotma palimu roho werehen ahiyeg 
toho welaruhu. 

10 Ap misig anggengge anggolo wereg 
halug Allah olohotma apma roho welahi 
peruk laruhu. At ino e owil loloho 
wamburukon hag toho welaruhu. 

11 Mo lahik waharuk lit mo oloken e 
inggila halo ulug owil loloho wamburuk 
lit orohole fanowon ino siyag aruhu. Ap 
anggengge anggolo werehon ino oho ari 
roho tuhu. Nanggengge anggolo welalep 

peruk ane ino obog toho teko la fugmu 
at ino siyag aruhu. 

12 Ap misig siyahonen wal harukmu 
indi wirik toho welaruhuwon ino ahiyeg 
toho welamag. At ino indi wirik toho 
welaruhumu Allahn aliliyangge mondabi 
fano welaruhuwon og uruhu. Ap sa-o 
sa-o An inindi Nasug lamuhubon fahet 
0g isahuk ulug Allahn sali imbibag. 

13 Siyahonen ap misig wal haruk halug 
ap inowen, "Allahn wal niyaruk," uhu 
fug. Siyahonen Allah wal haruk eleg hag 
toho Allah inggarehen oho ap wal isaruk 
eleg. 

14Inggareg undaman timin peruk ane 
inowen heg toho wol turuken wal haruk. 

15 Inggareg undaman timin peruk 
ane inowen hiyap malik ahummu atuk 
hag toho ahummu atukmu siyag ane 
endetuk. Siyag ane ino mondabi wirik 
atuk halug war atuk ane ondoko laruk. 

16 Anden nindi henesug lahiyon nori, 
aben enele si uruk ane fahet tem toho 
uruk puk fug. 

17 Fanowon og nisarukon men 
nininggikmu fano angge emberukon men 
Ninikni Allah seleg fanowon wal tibahon 
inowen poholman pilabik waharuk. 

Allah wereg ambeg mo kun atuk ane 
men seleg atuk ane men tuk fug angge 
orohole nin atuk eleg. 

18 Inggareg indimu wenggel hibareg wal 
tibag angge arimano obog toho palimu 
malik wandabon hag toho welamag ulug 
tem ane uruk lit wal nenepfag. 

19 Anden nindi henesug lahiyon nori, 
alem tu fahet wenggel haruk lamek. 
Hinisanggo fam holtuk ane ari folo-folo 
holtuk lamuhup. Henembilik fam 
uruk ane ari men ap per enebul ulug 
hunundama ahe laharuk ane ari men 
folo-folo ul peruk lamuhup fug. 

20 Ap per enepmin ulug undama ahe 
laharuk ane inowen Allah indi fanowap 
turuk eleg. 

21 Alem ari fahet sabelep siyahon 
hunubam werehon obog toho hik isahup. 
Wene fanowon hinindimu yag atisiyon ari 
eneg hinindi yuwag toho seneg lamuhup. 
Wene fanowon ino ine reg lit hit mondabi 
fanowap henebuk teg. 

22 Allah ele hinisanggo fam eneg holuk 
fug angge hininggik fam oho Allahn uruk 
ane hikit toho turuk lamuhup. Hikit toho 
turuk lamuhup fug halug hininggarehen 
hininggareg henele ying taruk lamuhup. 

23 Allah ele isanggo fam eneg holtuk lit 
Aren uruk ane hikit toho turuk eleg halug 
wirimangge ap misihen ik ahum fam 
orohole kim haruk ahun hag toho wereg. 

24 Kim haruk angge famen ilanma tot 
lalug folo-folo orohole apeleg atukon hag 
toho wereg. 

25 Allahn komo eneptuk ane ine 
anggolowen ap ininggik hele lol 
eneptukon mondabi fano wereg. Ap san 
Allahn komo eneptuk ane ino nisanggo 
fam holihi ulug tot welatil laruk lit apeleg 
am fug toho welaruhu halug at ino 
ahiyeg toho welaruhu. At inowen Allah 
ele alem fuki roho yami ruruk lit hikit 
toho turuk laruhu ane ino fahet inggik 
fam turuk ane Allahn let turuk laruhu. 

26 Ap misig wene noluk nahun welahi 
uruk angge famen inggareg ambilik fam 
uruk ane fuki roho wenggel haruk elehen 
at ino inggarehen inggareg ele ying 
taruk. Ari turuk lit aren sembahyang 
urukon ino saplangge uruk. 

27 Aben sembahyang uruk ane fahet 
Allahn mondabi fano anggolo uruk 
perukon alem tu: Malik suwarehon 
men hiyap yuwohon men enenggengge 
eleg toho weregma kim isaruk lit ler 


YAKOBUS 2.1-4 6 


eneptuk ane ari fahet fano peruk. Ap 
kinangmonen siyag ane turukon anden 
tihi ha nowen peruk lit kahaleg lit wereg 
ane ari fahet Allahn oho fano peruk. 
2 1 Nonowe Yesus Kristus ubam 
wenggel haruk hinap nori. Hiren 
Nonowe lehoma werehon ino fam 
wenggel haruk lit ap tu suwon, tu toron 
ulug onorohole yami enebuk fug. 

2 Hit wene uruk ambeg ap suwon misig 
inggik selehetma ili ruruk angge kilaboho 
sum fanowon wan toho kuhumu ap misig 
eke anggengge elehon asum siyahon 
wan toho kuhu halug hiren nungge uruk 
lamuhup? 

3Hiren sum fanowon wan teg ahun 
ino fahet henele fano roho hi ruruk lit, 
"Ninikni, hur atuk angge fanowon tu 
fam hur amin," uhupteg anggengge eleg 
ahun ino fam, "Selma unduhuk lamin," 
uhup ano? "Nit nunuyug apma kinangma 
hur amin," uhup ano? Nori, ari roho uhup 
lit teg. 

4Hiren ari roho uruk lit ap tu siyahon, 
tu fanowon hunundaman peruk lahep. 
Hunundaman siyag peruk lahep ane 
ariyen ap onorohole yami eneptuk lahep. 


YAKOBUS 2.5-9 7 


> Nori, an hit nindi henesug lahiyonen 
nele iminon tu holeg lamok. Ap 
kinangmonen enenggengge eleg inap 
tuma peruk angge famen Allahn An 
nolohotma enenggengge anggolo amag 
ulug mumal eneptisi. It arimanowen An 
inindi Nasug inap ulug sali imbibahon 
hikit toho Allah wereg ambeg ngi roho 
welamuhup. 

6 Ari roho wereg angge famen 
ap enenggengge elehon arimano 
hiren apmayap eneptuk lahep. Ap 
enenggengge werehon arimanowen 
hit apmayap heneptuk lit unggum 
kong turuk ambeg hininggik lisoho 
hunumbaharuk eleg ano? 

7 An numalikisi amag ulug unuk 
fanowon suwal heneptisiyon it 
arimanowen apmayap turuk eleg ano? 

8 Komo eneptuk ane Allah wene tamon 
fam haharoho imbibahon mondabi 
palimu werehon tu, "Hinggareg hindi 
reg lahen hag toho hori winon oho hindi 
enesug laruhun." Wene haharehon aru 
hikit toho turuk lamuhup halug fano ane 
turuk lamuhup. 

9 Hiren ap tu fanowon, tu siyahon ulug 
onorohole yami eneptuk lamuhup halug 


YAKOBUS 2.10-14 8 


hiren siyag ane turuk lamuhup. Allahn 
komo enepfag ane hiren apmayap turuk 
lahep ulug wene aru famen seleg atuk. 

10 Ap san komo enepfag ane obog toho 
timin peruk angge famen we il misig 
pisan isaruk halug at inowen winon obog 
toho apmayap turuk. 

11 Allahn ap komo eneptuk lit, "Ap 
unuhesi pal ta fug," ibahon inowen, 
"Ap pinggi unusuk fug," ibag. Hiren ap 
unuhesi paluhup fug angge famen ap 
pinggi unusuhup halug komo enepfag 
ane ino apmayap turuk lahep. 

12 Allahn alem hunubam umbuhu rohon 
henembilik fam fano ane hiyag isaruk lit 
hininggik fam oho turuk lamuhup. Allahn 
komo enepfahon holtuk inaben turuk 
hag toho turuk lamuhup. Allahn komo 
enepfag ane inowen ap ininggik hele 
warehon lol eneptuk. 

13 Aben onori winon inindi enesug 
elehon arimano Allahn alem unubam 
werehon kong tuhu sambil ino Indi 
enesug laruhu fug. Ari reg angge famen 
ap inindi enesug ane mondabi palimu 
rehen alem kong turuk ane apma reg. 

14 Nori, ap misihen, "An Allah fam nindi 
fano peruk lahi," uruk angge famen 


YAKOBUS 2.15- 18 9 


inggik fam turuk ane fano turuk eleg 
halug nangginoho welam teg? At ino indi 
fam eneg wenggel haruk ane inowen 
nangginoho fano am teg? 

15 Honori ap ano hiyap ano sum wan 
turukon men likiya hupmu naruk angge 
men mondabi eleg angge famen 

16 hit welahebon misihen hiyag utuk 
lit, "Sum wan talug suburu namihinteg 
lamihin," elepteg wan turuk angge men 
naruk angge men og etlep fug halug at 
ino nangginoho telep? 

17 Allah fam wenggel haruk ane ari hag 
toho peruk lamok: Indi fam wenggel 
haruk angge famen inggik fam turuk ane 
fano turuk eleg halug wenggeltuk ane 
oho siyag atuk. 

18 Hit welahebon aruma misihen te, "Ap 
ekeyen indi fam fano wenggel haruk, ap 
ekeyen inggik fam fano ane turuk," uhu 
lit teg. Ari uhuwon fahet anden hebeloho 
hiyag utuk lit, "Hinggik fam turuk ane 
eleg angge hindi fam wenggeltuk ane 
eneg hiyag nimin," ulug heng tuhuk. Ari 
ulug heng tuhukteg, "Anden ninggik fam 
turuk lahi ane ariyen nindi fam wenggel 
haruk lahi ane inamap timin," uhuk. 


YAKOBUS 2.19-23 10 


19 Haren Allah we misig wereg ulug 
hindimu wenggel haruk lahen ane ari 
fano. Fano wenggeltuk lahen angge 
famen setan siyahonen oho ari hag toho 
wenggel haruk lit unuwag elek turuk. 

20 Nare, hat hindi sohu roho 
welahenonen hinggik fam turuk 
ane eleg angge hindi fam wenggeltuk 
ane eneg mondabi siyag ulug hindi 
anggar atmisi? 

21 Nunumba Abraham inowen inggik 
famen turuk lit amloho Ishak waroho 
Allah fahet hubu lahapmin ulug tibag ane 
fahet Allahn fano pibag fug ano? 

22 Ininggik fam turuk ane men inindi 
fam wenggel haruk ane men alem misig 
teg ulug hinindi anggar aha. Ininggik 
fam turuk ane ariyen inindi fam wenggel 
haruk ane fano atuk. 

23 Ari roho turuk lahep ane ariyen wene 
tamon fam haharoho imbibag ane ino 
teko laruk. Haharoho imbibahon te, 
"Abraham inowen Allahn tem toho uruk 
ulug wenggel hibag ane ariyen Allahn 
at fahet fano pibag." Alem ari fahet 
Abraham ino Allah are hag toho wereg 
uruk latfag. 


YAKOBUS 2.24-3.2 11 


24 Aben inindi wenggel haruk ane fahet 
eneg Allahn fano peruk eleg, ininggik 
fam turuk ane fahet oho Allahn fano 
peruk ane ari hinindi anggar amag. 

25 Rahab yaying turuk latfag hiyap 
inowen tibag ane eke wenggel hemek. 
Yerikho inap aluwar enebik lalihip 
ulug mon enepfag inap itano hiyap 
inowen ibam hondoko kilap enepfareg 
hirag enepfareg kebunggalem winon 
hirag-hirag lalihip ulug ler enepfag. 
Hiyap inowen inggik fam tibag ane fahet 
Allahn fano pibag. 

29 Ebe weregma sat eleg halug war am 
hag toho ininggik fam turuk ane elegma 
wenggel haruk ane eneg wereg halug 
war am teg. 

1 Nori, hit welahebon aruma 

anggolowen wene hiyag isaruk ninap 
welala puk fug. Nit wene hiyag isaruk 
ninap alem nunubam werehon Allahn 
kong tuhu sambil anggin atuk lit nonori 
winon arimano unubam se aruhu. 

2 Nit wene hiyag isaruk ninap siyag ane 
anggolo turuk lahe. Ap san ambilik fam 
siyag ane uruk elehon at ino mondabi 
fano. At inowen ebe abir angge fano 
foroho lam teg. 


YAKOBUS 3.3-7 12 


3 Wam kuda funggalem pikit lawag ulug 
niren ambilikmu kumbi ilili felug atog 
fumag-fumag seneg lahe. 

4Wirimangge eke kou humon ik 
ahummu larukon yet hemek. Siyelu ine 
roho fu ruruk lit kou miyaltuk angge 
famen kou hebeltuk angge toron seneg 
ahun inowen kou pikit lawag ulug kou 
ambiyang haluk teg. 

3 Ari hag toho ap enembilikanggen 
wereg. Tor angge ap ebe fam wereg 
angge famen tor angge inowen alem 
suwon inamap turuk. Ari hag toho 
wirimangge eke indok anggen tor angge 
famen ohi humon harep na rehon ari yet 
hemek. 

6 Ap enembilikanggen indok hag toho 
wereg. Siyag ane anggolo alem hag 
toho wereg lit suwap turuk. Nenebe 
fam werehon obog toho arimano at 
misig inowen orohole siyahap turuk. 
Indok olokon mondabi ambulpul 
turukon inowen hunduhuk lit nit nenebe 
welaheyon obog toho wiyal neneptuk. 

7 Kinangma wereg angge suwe pak men 
pisanggo men ik ahummu wereg angge 
men aben inil sahuhap tuk teg angge 
famen 


YAKOBUS 3.8-14 13 


Sap enembilikanggen ap misihen oho 
il sahuhap tuk fug teg. Ap pinggi ware 
feseruk angge ino olok anggolowon 
ubam werehen ine anggolo rehen aben 
apmayap tuk fug teg. 

9 Nenembilikanggen fam Ninikni Allah 
wel turuk lit ap Allahn pingganet hag 
toho wal enepfahon arimano huluwap 
eneptuk lahe. 

10 Enembilik misihon ele keyen hi 
eneptuk ane men huluwap eneptuk ane 
men wilip atuk. Nori, hiren tu hag toho 
turuk lamuhup fug. 

11 Tk eleruk misig famen ik fanowon 
men sihon men ambi roho wilip am teg? 

12 Nori, e soluk famen sawe anggen yig 
am teg? Hele husin famen soluk anggen 
yig am teg? Ari hag toho saho ahik 
famen ik saplanggeyon wilip am fug teg. 

13 Ap misig hit sehelimu wereg lit mun 
ane man ane alem fahet indi anggat 
toho wenggel harukon wereg halug at 
ino ubabut wereg ane fano welaruhu. 
Mun ane man ane alem fahet oluk teg lit 
indi apma roho wereg ane ariyen fano 
ane eneg inam atuk. 

14 Honoriyen tohon hilila ulug 
henehummu siyag toho wereg lit 


YAKOBUS 3.15-4.1 14 


suwahal ul peruk lamuhup halug 
hininggareg wel ta fug angge Allahn tem 
peruk ane fahet henele si uk fug. 

15 Mun ane man ane alem oluk atukon 
ari hag toho Allah wereg ambehen 
waharuk eleg. Wenggel haruk ane ari ap 
kinangmonen unundaman tila peruk ane 
siyahon setan arimanowen hiyag isaruk. 

16 Noriyen tohon helele ulug indimuwen 
peruk lit suwahal ul peruk ambeg ino 
siyag-siyag ane men het-pet toho uruk 
ane men wereg. 

17 Mun ane man ane fahet alem onoluk 
atuk ane Allah famen waharukon tu: Ap 
inindi wirik toho wereg lit mangno atuk 
ane men, inindi wiyig toho wereg lit ap 
enele holtukon men, ap inindi enesug lit 
fano ane turukon men, ap orohole yami 
ruk fug angge ele si ane uruk elehon 
fahet ihi. 

18 Ap seliyon mangnowap eneptuk 
inap arimanowen anggen fanowon fog 
turukmu pikir atuk ane wilip atuk. 

4 1 Hit sehelimu wereg ane yik aptuk 
ane men honori men hili roho wereg 
ane men alem keman inam atuk? 
Hinindimuwen tila peruk ane eke sambil 
su roho wenggel haruk, eke sambil tot 


YAKOBUS 4.2-5 15 


toho wenggel haruk lahep ane ariyen 
honolok ane inam atuk. 

2 Mun angge man angge og neselep 
peruk lahep angge famen og hisaruk 
eleg halug ap pinggi unusuk teg lahep. 
Nonoriyen tohon hilila peruk lahep angge 
famen hininggikmu atuk eleg halug yik 
aptuk lit honori men hili roho welahep. 
Sembahyang uruk lahep fug ane ariyen 
nungge-nungge hininggikmu atuk eleg. 

3 Hiren sembahyang ket-ker ane uruk 
lahepma heng uruk lahep angge arimano 
hininggikmu am fug teg. Hiren heng 
uruk lahebon ari hininggareg henehum 
fahet eneg heng uruk lahep. 

4Nori, hiren hunuhe subon henembol 
yig utuk hinap! Kinangmon fahet hinindi 
reg lahep halug Allah men seli roho 
welahep ane hit henepeleg? Ap san 
kinangma wereg angge fahet ahiyeg 
haruk halug at inowen Allah men seliyap 
turuk. 

> Suwesingga tamon fam haharoho 
imbibahon tu alem elegma haharoho 
imbibag puk fug, "Allahn wal tibag 
sambilen sat kilap enepfahon arimano 
An horogma welalep peruk." 


YAKOBUS 4.6-11 16 


6 Ari reg angge famen Allahn indi 
nisaruk lit og nisaruk ane mondabi 
palimu wereg. Alem ari fahet haharoho 
imbibag ane tu, "Hemet turuk inap 
Allahn nirim peruk lit unubam lombuk 
toho wereg inap Indi isaruk." 

7 Allah alukema hur atuk lit Iblis 
henembol yig umuhupmu aren hit 
hunumbahalug longgo uhu. 

8 Hit Allah horogma amuhupmu Ar oho 
hit horogma aruhu. Hit siyag ane turuk 
hinap hininggik ik umatuk lamuhup. 
Hinindi piren teg hinap, hinindi misig 
toho welamuhup. 

9 Hinilaheg toho welahep ane fahet 
hinindi anggar amag, henehummu siyag 
toho wereg lit uba yatuk lamek. Hiren 
inda yatuk lahebon ubalmangge uba 
yatuk lamuhup. Hit henehiyeg toho 
welahebon ubalma henehummu siyag 
aruhu. 

10 Nonowe alukeman hininggareg 
apmayap taruk lamuhupmu Aren hit 
palimuwap henebuhu. 

11 Nori, hiren hininggareg honori fahet 
henele si unubam uruk lamuhup fug. 
Ap san ori fahet ele si uruk lit enebug 
uruk ahun inowen Allahn komo nenepfag 


YAKOBUS 4.12-16 17 


ane abug uruk lit apmayap turuk. Allahn 
komo nenepfag ane apmayap turuk ahun 
inowen komo nenepfag ane hikit toho 
tuk fug angge ap unubam alem werehon 
kong turuk ahun hag toho wereg. 

1? Komo neneptuk ane men alem kong 
turuk ane men imbibag Ahun we misig 
wereg. At inowen eneg ap winon fanowap 
eneptuk lit winon siyahap enebuk teg. 
Ari reg angge famen hare ubam alem 
werehon kong timin peruk lahenon hat 
ap sa hag toho welahen? 

13 Nori, hiren henele uruk lit, "Yoho ano 
sono ano o pumbuk suwon umu fil ano 
ahamu fil ano lahukteg onggo paloho 
ayeg waroho hilaruk lit weregman mo 
lahakureg wambuhu," uruk lahep. 

14 Ari uruk lahep angge famen sono 
teko lahu ane fahet hit henepeleg. 

Hit honoluk welahep ane nangginoho 
welahep? Honoluk welahep ane ari seni 
ahe aben yet harukmu misihim eleg atuk 
hag toho welahep. 

15 Hiren uruk lalep ane tu, "Nonoweyen 
fano puhu halug nit nonoluk wereg lit tu 
tuhuk, ari tuhuk," peruk lalep. 

16 Ari reg angge famen hininggareg 
henewelwel tubat taruk lit henele hemet 

toho uruk lahep. Hiren turuk lahep ane 
ari obog toho siyag ane turuk lahep. 

17 Ap misihen fano ane tuk teg ane oluk 
angge famen turuk eleg halug at inowen 
siyag ane turuk. 

1 Nori, henenggengge anggolo wereg 
5 hinap welahebonen holeg lamok. 
Alem siyahon hunubam aruhuwon fahet 
henehummu siyag haruk lit uba yatuk 
lamuhup. 

2 Foroho lahep angge arimano filik 
tehen henesum oho mabiliyen narisi. 

3Tli ruruk angge men umbagpag turuk 
angge men ip orohole atisi. Ip orohole 
atisi ane ariyen hit siyag ulug inamap 
tirisireg hit hununu indoken naruk hag 
toho hinahu. Obog aruhu sambil ino 
horog arik ohoma mun angge man angge 
nungge fahet tug toho emberikip? 

4 Hit henemingmingangge arimano 
yatuk angge yahal hisaruk lit anggen 
kong toho kilap heneptuk latuson fahet 
onggo og isarikip fugmu enele hum toho 
uruk lit ya nga uruk latusa ane ari Allah 
otsi sehelimu werehon ino Isanggoma 
kirisi. 

5 Henenggengge anggolo werehen tung 
ninap welahe ulug winon hik-hak isaruk 

latikip. Wam esetuk sambil henehiyeg 
toho wereg lit turuk hag toho turuk 
latikip. 

6 Ap fanowon fam hiren un ane ubam 
lombohap tirikipteg ebe pinggi watukmu 
aren hunubam ele irisi fug. 

7 Nori, ari fahet hinindi yuwag toho 
wereg lit Nonowe waruhu ane fahet 
yet teg lamuhup. Suburu yabuk wituk 
ahunen ebe wirik atukon fahet mangno 
reg lit wereg. O hibi anggolo laharuk li 
suburu ei yabuk fug angge osit mangno 
ruruk lit wereg. 

8 Ari hag toho Nonowe waruhu li horog 
tehen hiren oho hinindi wirik toho wereg 
lit mangno ruruk lamuhup. 

3 Alem angginon hunubam umbuk 
nowen honori men henele siyag toho uk 
fug angge welamuhup. Alem kong tuhu 
Ahun ino sokolma unduhuk lit werehen 
honoluk toho welamuhup. 

10 Nori, Allahn ap atam mon enepfagma 
wene hiyag isaruk latfag inap nabi 
arimano alem siyahon unubam atukmu 
inindi yuwag toho welatfag hag toho hir 
oho ari roho welamuhup. 

ll Tt arimano alem siyahon unubam 
atukmu inindi yuwag toho welatfag 

ane fahet niren it fano peruk lahe. Hun 
Ayub ino siyahon ubam atfagma indi 
yuwag toho werehen Ninikni Allahn fobik 
fanowap tibag ane hit honoluk toho 
welahep. Ninikni Allahn inilaheg ulug 
Indi anggolo nisaruk lit wereg. 

12 Nori, mondabi palimu werehon 
iminon tu holeg lamok: Pohol men 
kinang men kinangma wereg angge 
winon ununuk fam tik tem toho ehe 
ulug henele anggolo uruk lamuhup fug. 
Alem angginon hunubam aruhu rohon yu 
halug yu eneg uruk lamuhup, fug halug 
fug eneg uruk lamuhup. 

13 Hit sehelimu ap misig asengseng toho 
turuk laruhuwon inowen sembahyang 
uruk lamag. Ap misig ahiyeg toho 
welaruhuwon inowen sini yunggultuk 
lamag. 

14 Ap misig ouk waruk lit welaruhuwon 
inowen penatua nubam sembahyang 
ulusareg Nonowe unuk uruk lit ahaluwe 
fanowon nubam are nabusa ulug wol 
enebuhu. 

15 Indimu tem toho peruk ahun inowen 
sembahyang urukmu ap ouk warukon 
ino Nonoweyen let turukmu fano atuk. 

Ap inowen siyag ane turukon Allahn 
ambolmayap tuhu. 

16 Ari fahet hit fano amuhuben siyag 
ane turuk lahebon fag turuk lit honori 
hit men werehon ambiyeg mango roho 
sembahyang uruk lamuhup. Allahn ap tu 
fano peruk ahun inowen sembahyang 
uruk halug alem fanowon teko lahu. 

17 Hun Elia ino nit ap kinangmon hag 
toho welatfag. At ino wereg lit osit nahu 
rohon ulug sembahyang ele ine roho 
irikim mo lahakeg wambeheg turukmen 
hunduko hinahan atfagma uhanehon 
minggiroho hibi eneg welatfag. 

18 Hibi eneg welatfagma nin 
sembahyang ibagma poholman 
osit pilabik watfagma naruk angge 
kinangman wilip atfag. 

19 Nori, hit henesehelimu werehon 
misihen Allah wene embeselug ambol yig 
utuk halug hit winonen at ino suhuloho 
Allah olohotma wamag ulug wol tuhu 
ahun ino fahet iminon tu: 

20 Ke hareyon laruk ahun famen 
areyen wol tuhumu suhuloho waruhu 
halug, at inowen are mondabi ap war 
atuk ambehen windaruhu. Ari tuhu 

ane inowen siyag ane anggolo hondo 
rebesuhu. 


1 Petrus 


1 1 Yesus Kristus inowen an Petrus 
monde hubahakuk ulug mumal 
naptisiyon inowen suwesingga aru 
emberuk lahi. Hit hinibam yugmu elehon 
arimano pohon hag toho welahepma 

o Pontus men Galatia men Kapadokia 
men Asia toron men Bitinia men linggik- 
longgo roho welahebon hunubahet 
suwesingga aru emberuk lahi. 

2Ninikni Allahn hit hunubahet 
An numaliki amuhup ulug mumal 
heneptisireg Ahime fanowon hunubam 
emberuk lit fanowap heneptisi. Yesus 
Kristus ele holtuk lit At apma welahepma 
Amep hililoho hunubam larisi. Allahn 
indi anggolo hisaruk lit mangnowap 
heneptuk lit hinindi yuwahap henebuhu 
ulug sembahyang uruk lahi. 

3 Nonowe Yesus Kristus Ikni Allah 
inowen Indi anggolo nisarisiyon ino wel 
turuk lahi. Yesus Kristus ap warehon 
sehelimuwen Olukap tibag ane ariyen 
nir oho suhuloho ket indag neneptisi. 


1 PETRUS 1.4-7 2 


Ket indag neneptisimu mondabi nonoluk 
welamuhuk peruk lahe. 

4 Allahn fano angge og hisahuwon ari 
eleg atuk elehon ubam sing angge tag 
teg elehon halo uk fuhon poholma hit 
fahet foroho lit wereg. 

> Allah ubam wenggel haruk lahepma 
Inggik ineyon hit kul heneptuk lit 
werehon inowen fanowap henebuhu 
sambil fobik inam aruhu ulug yet teg lit 
welamuhup. 

6 Hit ketiya welahebon mun angge 
man angge fam wal hisarukmu hinindi 
anggin toho welahep angge famen fobik 
inam aruhu ane fahet henehiyeg toho 
welamuhup. 

7 Siyag ane ketiya hunubam atukon 
ari Allah fam tem toho wenggel hawag 
ulug wal hisaruk. Fano angge umbagpag 
turukon ino indokma wiratukmu mut il 
eneg tohon waruk hag toho Allahn hit 
wal hisaruk. Umbagpag turuk angge 
eleg am hag teg angge apma weregma 
hinindi Allah fam wenggel harukon ino 
mondabi palimu werehen Yesus Kristus 
inam aruhu sambil ino hit fanoma 
hunumbahakureg wel heneptuk lit hi 
henebuhu. 


1 PETRUS 1.8-12 3 


8Nonowe Yesus ino hinil fam harikip 
fug angge famen hinindi reg lahep. 
Ebe haruk lahep fug angge famen 
Ubam hinindi wenggel haruk lahep. 
Allah fam wenggel haruk lit yami ruruk 
latikibon ariyen Allahn mondabi fanowap 
heneptisimu hinindimuwen henehiyeg 
anggolo haruk lit Allah fano ulug wel 
turuk lahep. 

9(1:8) 

10 Hit fanowap heneptisi ane ari fahet 
wene atam hiyag isaruk latfag inap nabi 
arimanowen yami ruruk lit Allahn indi 
hisaruk ane inam aruhu ulug tam hiyag 
isaruk latfag. 

11 Kristus ahime fanowon unubam 
werehon inowen hiyag isibag ane nungge 
sambil ke roho inam aruhu ulug yami 
ruruk latfag. Hime fanowon inowen it 
unubam tam hiyag isaruk lit, "Kristus 
aben wabuhupteg Inggaliyap tuhupmu 
Allahn fanowap tuhu," ulug fag toho 
hiyag isibag. 

1? Wene hiyag isaruk latfag inap 
arimano unubam sali imbibahon ino 
ininggareg fahet fug, hit hiyag isawag 
ulug Allahn mingming enepfagma 
haharoho imbibag. Wene ino hit ketiya 

hiyag hisil waharuson arimano Allahn 
ahime fanowon poholman unubam 
emberisimu iren hiyag hisarukmu hit 
honoluk atisi. Honoluk atisiyon ari fahet 
malaikaren nir oho nonoluk alep peruk lit 
wereg. 

13 Henepelegma wol henebuk nowen 
hinindimu honoluk toho welamuhup. 
Hinil wirik toho wereg lit Yesus Kristus 
fobik inam aruhu sambil ino Indiyen 
fanowap nenebuhu ulug we tem toho 
hiyag hisaruk lahiyon aru hinindimu 
wenggel haruk lamuhup. 

14 Indam henepeleg toho wereg lit tu 
hilila ari hilila ulug siyahonen mingming 
heneptuk latisiyon ino umbusuhupteg 
malik toron ikniyen komo rurukmu ele 
holtuk hag toho holtuk lamuhup. 

15 Hit wol heneptisiyon ino Indi fano 
roho wereg hag toho hit hunubabut 
fano roho wereg lit fano ane eneg turuk 
lamuhup. 

16 Hahatfag ane iminon tu, "An fano 
welahi hag toho wereg lit hir oho Allah 
ngi reg inap hag toho fano welamuhup," 
ulug haharoho imbibag. 

17 Hiren sembahyang uruk lit Ninikni 
uruk lahebon inowen ap obog toho fahet 

tu an namloho, tu amuwon puk fug 
angge iren fano ane siyag ane turukon 
arimano hikit toho unggum kong turuk. 
Unggum kong turukmu hit kinangma 
tuma pohon hag toho wereg lit henekol 
toho welamuhup. 

18 Hit hiniknisi unumbusagsi enele 
holtuk lit siyag-siyag ane turuk latikibon 
fahet Allahn onggo paloho hilarisi. 
Ubalma onggo emberuk lit ili ruruk 
angge men umbagpag turuk angge men 
eleg atukon ari fam onggo pal heneptisi 
fug. 

19 Yesus Kristus amep onggo anggolo 
werehon ino wam domba umalik siyag 
ane turuk elehon mondabi fano werehon 
ino amep hag toho Yesus amep fam 
onggo pal heneptisi. 

20 At ino Allahn pohol kinang wal tuk 
fugmu mumal tibag angge famen ketiya 
obog aruhu li horog tegma hit fahet 
kinangma inam atfag. 

21 Inam atfahon ariyen hit Allah fam 
wenggel haruk lahep. We tem toho 
Aren fanowap nenebuhu ulug peruk 
lamuhuben ap war atukon sehelimuwen 
Olukap tibareg palimuwap tibag. 

22 Wene fanowon tem toho peruk ane 
hiyag hisarukmu holtikipteg siyag ane 
hiren turuk latikibon embeserikipmu 
hinindi puhun atisi. Puhun atisimu nonori 
ininggik apmane la fug angge ninindi 
enesug lahe perukon arimanowen hit-hit 
honori hinindi roho welamuhup. 

23 Hit nin eke uwalili roho ket indag 
atikibon arimano aben hiyap unubam 
ahaluwe emberukon siyahon eleg am 
hahon fam indag atikip fug. Allah wene 
fanowon mondabi eleg am fuhon ino fam 
indag atikip. 

24 Eleg am fuhon fahet haharoho 
imbibahon tu, "Ap obog toho kinangma 
werehon arimano hoholangge hag toho 
wereg, eneliliyangge owil-owil angge 
hag toho wereg. Hoholangge lilog aruhu, 
owil-owilangge loloho wambuhu angge 
famen 

25 Allah wene eneg mondabi welaruhu." 
Welaruhuwon ino fahet hit ketiya wene 
fanowon aru hiyag hisarusa. 

2 1 Ari fahet siyag ane turuk lahebon 

obog toho hik esemek. Henele si uruk 
ane men indi piren teg lit inggik apmane 
larukon men ap enenggengge nangge 

lalep perukon men sibiling-sibiling ane 
urukon men imbisiyek. 

2 Malik toron ket indag tarukon isinga 
ag eneg namin peruk hag toho hiren 
oho suburu poholmon fanowon ino eneg 
nul peruk lit naruk lamuhupmu henebe 
fit taruk lit weregma Allahn fanowap 
henebuhu. 

3 Ninikni fano werehon ino 
hininggarehen nek harikipteg At 
fahet tem toho peruk lahep. 

4At helep ubule mondabi olukon hag 
toho yahoma aben oholoho hik isaruson 
ino Allahn eneg toho hiyaharisireg 
Olohotma yaho ferisiyon ino hiren oho 
hiyag ta lahup. 

50 wituk lit metka ambiyangma helep 
ineyon pilaptuk lahep hag toho Allah 
hime fanowon inowen o wituk lit helep 
ineyon metka ambiyangma emberuk hag 
toho hit kilap henebuhu. Indam imam 
inaben Allah fahet hubu lahaptuk latfag 
hag toho hit mangno roho fano wereg lit 
Yesus unuk uruk lit Allah hime fanowon 
hunubam weregma Allahn fano perukon 
emberuk lamuhup. 

5Wene atamon fam haharoho 
imbibahon tu, "Yet hemek, helep eneg 

toho warikikon ino o Sion fam yaho feruk 
lahimu helep ino ubule suwon aruhu. 
Ap san Ubam wenggel harukon inowen 
inggali hahu fug." 

7Hit Allah fam wenggel haruk lahebon 
arimanowen helep ari fano anggolo 
peruk lahep. Wenggel haruk elehon 
fahet haharoho imbibahon tu, "O wituk 
inaben helep tu siyag ulug hik isaruson 
ino ubule yag atisi. 

8 Yag atisimu helep ino famen ap 
enembilan uwag fiyog toho unusuruk lit 
unuyug ahap fele roho kik tuhup." Allah 
wene holtuk eleg inap arimano Allahn 
tam pibahon hikit toho helep ino famen 
unuyug ahap fele roho kik turuk. 

9 Hit arimano An nibam pumbuk amag 
ulug mumal heneptisimu ap suwonen 
Allah fahet hubu lahaptuk lit wel turuk 
inap imam hag toho hit welahep. 
Hununggul unuk fanowon fam hit suwal 
heneptisimu Allah umaliki atikipteg At 
ngi roho welahep. Hik tegma welatikipmu 
seleg tegma maniyek ulug Aren wol 
heneptisireg su ane hunubam turuk latisi 
ane fahet hiren ap winon hiyag isaruk 
lamuhup. 

10 Hit atam wereg lit Allah umalikisi hag 
toho welatikip fug angge famen ketiya At 
umalikisi atikip. Indam Indi hisaruk latisi 
fug angge famen ketiya Indi anggolo 
hisaruk lit wereg. 

11 Nori, hit pohon hinibam yugmu eleg 
angge welahebon nindi henesug lahiyon 
hunubam tot nele imin. Hunubabut 
atamon wereg lit mun angge man 
angge hilila peruk lahebon ariyen hinindi 
fanowon men seli roho welahepma 
henembol fil imbisiyek. 

12 Allah unuk enepeleg inap sehelimu 
wereg lit fano ane eneg turuk lamuhup. 
It arimanowen hit fahet pabi ane turuk 
inap ulug henebug uruk halug hiren fano 
ane turukmu yet hisahupteg it inindi 
anggar aruhumu Allahn unggum kong 
tuhu sambil ino iren oho Allah wel turuk 
lamuhup. 

13 Ninikni Allah unuk wenggeltuk lit ap 
suwon onotsi fer enesuhon enele holtuk 
lamuhup. 

14 Ap suwon Kaisar palimu werehon 
amingmingangge arimanowen ap 
siyahon ininggik hele war enebuhupteg 
ap fanowon wel enebuhup ulug mon 
eneptisiyon arimano enele holuhup. 

15 Allahn telep peruk ane iminon tu: 
Hiren fano ane turuk lit ap enepeleg 
inaben ket-ker ane uruk halug enembilik 
lar eneptuk lamuhup. 

16 Enemu wereg lit seleg tegma welahe 
peruk inap hag toho welamuhup angge 
famen seleg tegma welahe ulug siyag 
ane fahet fano tehe peruk lit wel taruk 
inap hag toho welam fug angge Allah 
amingmingangge roho welamuhup. 

17 Ap obog toho hi eneptuk lit honori 
hinindi enesug lit Allah fahet henekol 
toho wereg lit ap suwon Kaisar hi ruruk 
lamuhup. 

18 Nori, hit ap enemingmingangge roho 
welahebonen hiniknisi enele holtuk lit 
henekol toho welamuhup. Hiniknisiyen 
fano ane urukon eneg holtuk lamuhup 
fug, enele piren toho uruk inap hiniknisi 
hag toho werehon oho enele holtuk 
lamuhup. 

19 Ap eke ubam alem eleg angge famen 
unggum ubam emberuk lit inggaliyap 
turukmu Allah fam wenggel haruk lit 
fano nubam embehesa perukon ino 
Allahn indi reg lit wereg. 

20 Siyag ane turuk lahebon fahet 
hunusuruk halug ap san indi hisahu? 

Fano ane turuk lahebon fahet hunusuruk 
halug Allahn indi anggolo hisaruk. 

21 Kristus ino aben pinggi watfagma hit 
fahet war atfagma nit fahet wirimangge 
ulug hir oho At uyug mutug laruk 
lamuhuben Allahn wol heneptisi. 

22 Kristus inowen siyag ane tuk fug 
angge Ele si uk fug angge welatfag. 

23 pet turukmu hebeloho per enepfag 
fug, watukmu hebeloho nga ibag fug. 
Ikni Allah suwon unggum pikit toho kong 
turuk Ahun ino eneg hiyag Itfag. 

24 Niren siyag ane turuk laheyon 
arimano Aren umaloma ha ribareg teltuk 
ahen fam libagma e fam teloho watfag. 
Siyahon inowen nit sen nenesug lit 
weregma Kristus inowen pikir ane eneg 
turuk lit welamuhup ulug nininggik hele 
lol nenepfag. At mep toho watfag ane 
ariyen nit fano atukuk. 

25 Indam wam domba longgo urukon 
hag toho welatikip angge famen 
suhuloho Hinikni ambeg waharikipmu 
Aren hinindi kul henebuhu. 

1 Hit hiyap ap oho lahebon nehebi, 

henehunsi enele holtuk lamuhup. 
Holtuk lamuhupmu ahunen wene fahet 
nirim peruk lit wereg halug hiyaben wene 

hiyag um fug teg angge famen fano ane 
turukmu ahunen yet hahureg wenggel 
haruk laruhu. 

2 Uhe puhun toho wereg lit indi fano 
roho weregma ahunen yet hahureg ahun 
oho Allah apma aruhu. 

3 Heneliliyangge selma werehon 
lahaptuk lamuhup fug. Honoruk het 
turukon fano-fano angge umbagpag 
turukon wan tuk fug angge sum il 
yinggirik-yenggereng urukon il fanowon 
wan turuk lamuhup fug. 

4Heneliliyangge hinindimu hiraho lit 
werehon lahaptuk lamuhup. Hinindi 
apma roho wenggel haruk lit wiyig 
toho welahe peruk halug heneliliyangge 
fanowon eleg am fuhon hunundama 
foroho lit welahepma Allahn fano wereg 
peruk laruhu. 

> Ari roho hiyap indam welatfahon 
Allah unuk fahet enekol toho wereg 
lit eneliliyangge lahaptuk latfag. It 
arimanowen Allahn eneg fanowap 
nenebuhu ulug tem toho Allah fam 
wenggel haruk latfag. Saran ahun 
Abraham ele holtuk lit nikni uruk latfag 
hag toho it arimanowen enehunsi enele 
holtuk latfag. Hiren henehunsi unubam 

fano ane turuk lit pet nenebusa ulug 
henekol ha fug angge wereg halug Sara 
indam welatfahon aholani hag toho hit 
welahep. 

6 (3:5) 

7 Hit ap hiyap oho lahebon nori, 
hinindimu fuki roho wenggel haruk lit 
hunuhesi men fano roho welamuhup. 
Hiyap uwag ine eleg ulug wenggel haruk 
lit hit it onori hag toho welamuhup. 
Hiren sembahyang urukon siyahap 
tuhup tohon hiyap oho mondabi fano 
welamuhup ulug Allahn sali imbibahon 
honoluk toho welamuhup. 

8 Nori, hit obog toho hunubam nele 
imin: Hinindi misig henebe misig wereg 
lit honori hinindi enesug lamuhup. 
Henewelwel tubat ta fug angge ap 
hinindi enesug lamuhup. 

9 Siyag ane aben hunubam turuk 
isalug hebeloho ayeg wabuhup fug. Pet 
heneptuk halug hebeloho per enebuk fug 
angge hi eneptuk lamuhup. Allahn hit An 
numaliki welahebon hi henebuhuk ulug 
wol heneptisiyon honoluk toho welamok. 

10 "An noluk wereg lit nahiyeg toho 
welaruhuk perukon inowen siyag ane 

nele si imin fug ulug inggareg ambilikmu 
sap teg laruhu. 

11 Ap inowen siyag ane hik isahureg 
fano ane eneg timin peruk lit nori men 
mangno roho welamuhuk ulug yami 
ruruk laruhu. 

12 Fano ane turuk inap Ninikni Allahn 
yer enesug lit weregma Ubam heng 
turukon fahet Isanggo leho feruk. Siyag 
ane turuk inap fahet Allahn nirim peruk 
lit Anduhun yig isaruk," ulug hahareg lit 
wereg. 

13 Hiren henesukun fano roho wereg lit 
fano ane eneg turuk lamuhup halug ap 
san hunubam siyag ane tuk teg? 

14 Hiren pikir ane turuk lamuhubon 
fahet hunusuruk halug henehiyeg toho 
welamuhup. Iren hit henekolap heneptuk 
halug hiren it unubahet yuk lagmag ulug 
henekol toho welamuhup fug. 

15 Kristus Nonowe ulug hinindimu sehet 
toho fet talug lamuhup. Likiya hupmu 
wene fahet eneg wenggel haruk lit 
ninirim puk fug angge weregma aben 
hinog-og hisarukmu hebeloho fag toho 
hiyag isaruk lamuhup. Hiyag isaruk lit 
Ninikniyen fanowap nenebuhu peruk 

lahe ulug henele fano roho unubam uruk 
lamuhup. 

16 Hit hinindi wirik toho wereg lit henele 
fano roho hiyag isaruk lamuhupmu iren 
Kristus umalikisi siyag ane turuk ulug 
henebug uruk inap arimano ininggali 
amuhup. 

17 Fano ane tuhubon fahet hunusuruk 
halug Allahn perisiyon fam nunusehesa 
ulug hinindimuwen fano puhup. Siyag 
ane tuhubon fahet hunusuruk halug 
nininggarehen siyag ane tehema 
nunusehesa peruk lamuhup. 

18 Niren hundig-hundig siyag ane 
turuk laheyon fahet Kristus misihim 
ware fisibag. Aren Allah ambeg hondog 
nenebuhuwen At pikir ane turukon ino 
nit hare ane turuk ninap fahet war atfag. 
At ino ap kinangmon atfagma ware 
fisibagma Allah hime fanowon inowen 
Olukap tibag. 

19 Olukap turuk lit Ineyap tibagma ap 
indam welatfahon enehime pug toho 
wereg ambeg wene hiyag isibag. 

20 Hiyag isibahon arimanowen indam 
hun Nuh inowen kou humon ino wituk lit 
weregma Allahn nele holuhup ulug Indi 
hondo reberuk latfag angge famen Ele 

holfag fug. Ele holfag fugmu ik humon 
yenggeltukmu ap tor angge likinen itano 
eneg koloweg wilip atfag. 

211k humon yenggelfahon ino ap ikma 
pilap eneptukmu fanowap eneptuk ahik 
hag toho wirimangge yenggel atfag. 
Ikma pilap eneptuk ane ari sabelep 
nenebene werehon umatuk lahe fug, 
ninindi keron fanowon Allahn og nisawag 
ulug heng turuk lahe. Heng turuk 
laheyon ari Yesus Kristus Allahn Olukap 
tibagma At oluk wereg ulug heng turuk 
lahe. 

22 At ino poholma lahibareg malaikat 
men poholma ine roho werehon men 
arimano apma weregma At palimu Allah 
inggik pikit fil heriyeg lit wereg. 

4 1 Kristus ino Ebe ap kinangmon 

hag toho weregma watfag. Hiren 
oho Aren nuwabukag pibag hag toho 
nunusukag peruk lamuhup. Ap ekeyen 
Yesusen pibag hag toho perukmu 
wabuhup halug aren siyag ane turukon 
eleg aruhu. 

2 Nit nonoluk welamuhuk li ap 
kinangmonen tu hilila ari hilila peruk hag 
toho peruk lamuhup fug, Allahn peruk 
ane eneg turuk lamuhup. 

3Tam amusun toho welatikip li Allah 
wene enepeleg inaben peruk ane eneg 
turuk latikip. Turuk latikip ane iminon 
tu: Pabi ane eneg wenggel haruk lit tu 
helele ari helele peruk lit ik olokon nalug 
nenek turuk lit henebuwap toho suburu 
men ik men naruk lit usane aben tuk fug 
teg ane turuk lit henemben siyag toho 
welatikip. 

41t enemben siyag toho werehen it men 
mangno roho welahep fugmu nungge 
fahet nit men ambiyeg welahe fug ulug 
enekol haruk lit hit henebug uruk lit 
wereg. 

> Weregma ap olukon warehon fahet 
unggum kong timin ulug yer enesug lit 
werehon inowen hinog-0g isahumu iren 
nungge uhup. 

6 Ari fahet Allah wene fanowon ino ap 
war atfahon arimano oho hiyag isibag. 
Hiyag isibahon ariyen it kinangma wereg 
lit turuk latfag ane fahet unggum kong 
tibag angge famen Allah hime fanowon 
fam Allah men sebe roho welam teg. 

7 Mun angge man angge eleg aruhu 
sambil ketiya horog toho welahe. 
Hininggareg fahet hinindi yuwag toho 

wenggel haruk lit sembahyang uruk 
lamuhup. 

8 Atamon uruk lahiyon aru re: We 
tem toho honori hinindi enesug lit 
welamuhubon ariyen siyag ane turuk 
latikibon apmayap tuhu. 

9 Honori henembeg waharuk halug 
hinindimu siyag toho wenggel ha 
fug angge hinibam hondoko kilap 
enebuhupteg nohoruk ambeg fanoma 
hiyag isaruk lamuhup. 

10 Hiren fano roho foroho lit welamuhup 
ulug Allah indiyen wal taneg og 
hisarisiyon ino hikit toho hit-hit honori 
men let-ler atuk lamuhup. 

11 Allahn ap misig fam hele uruk laruhun 
ulug unduhuk ferisiyon inowen Allah ele 
pikit toho hiyag isaruk laruhu. Allahn 
ap misig fam ler eneptuk laruhun ulug 
unduhuk ferisiyon inowen Allahn at 
ineyap tirisiyon hikit toho ap ler eneptuk 
laruhu. Ari roho ler eneptuk lit inggareg 
wel ta fug angge Yesus Kristus unuk fam 
Allah eneg wel turuk laruhu. At misig 
eneg mondabi Ine roho wereg lit pohol 
ha kinang ha ki haruk lit wereg. Amin. 

12 Nori, anden nindi henesug lahiyon 
hunubam tot hiyag hisamin. Indok 

ambulpul olokonen wal hisik oho 
hunubam atukon ari fahet hinindi anggin 
toho henekol haruk lit welam fug. Nik 
angge nunubam aha puk fug angge 

13 Kristus ubam atfag angge ino 
nunubam aha ulug henehiyeg toho 
welamuhup. Ketiya henehiyeg toho 
welamuhupmu Kristus ebe umbagpag 
toho waharukmu yet hahupteg 
henehiyeg anggolo hahup. 

14 Kristus unuk fahet hininggaliyap 
heneptuk lit pulup henebuhup angge 
famen Allah umbagpag turukon Ahime 
fanowon ino hunubam weregma 
henehiyeg toho welamuhup. 

15 Ap ware feseruk ane men 
yoholiyangge waruk ane men siyag 
ane turuk ane men ap enengge hondo 
rebeserukon men ari fahet hunusuhup 
halug siyag. 

16 Kristus wene holtuk inap uruk lit 
hunusuruk halug hininggali ha fug angge 
wereg lit Kristus unuk uruk lit Allah wel 
turuk lamuhup. 

17 Allahn unggum kong tuhu sali 
ketiya horog toho welahema Allah 
ibamen unggum werehon atam kong 
turuk. Unggum kong turuk ane ari 

nit nunubamen ak tubuhu halug it 
wene wenggel ha fug angge enepeleg 
toho wereg inap fobik nangginoho 
welamuhup? 

18 Inindi pikit toho wenggel haruk 
inap arimano Allahn ying toho fanowap 
enebuhu halug Allah ninirim peruk lit 
siyag ane turuk inap nangginoho it 
arimano unubam tuhu? 

19 Ari fahet it arimano Allahn perukon 
hikit toho unusurukmu fano ane turuk lit 
ininggareg enehime Allah wal tibahon sali 
tahan turuk elehon Inggikmu emberuk 
lamuhup. 

1 Anden Kristus watukmu yet harik 
5 iyahon ino tot welamuhukmu 
umbagpag toho waruhureg an nubam 
oho selehap tuhuwon inowen hit 
hunubam tot nele imin. Nori, hit 
sehelimu penatua welahebon an 
henere oho penatua welahiyonen komo 
henepmin. 

2 Allah ambohom domba hit hininggikmu 
0g hisarisiyon arimano fer enesug lit 
nininggik lisoho unduhuk nunubaharusa 
puk fug angge Allahn peruk ane 
hag toho henesukun fano roho fer 
enesug lamuhup. Nininggikmu nenengge 

anggolo welalep puk fug angge hinindimu 
henehiyeg toho welamuhup. 

3 Hit iniknisi hag toho wereg lit it 
henemingmingangge hag toho mingming 
eneptuk lamuhup fug. Allahn domba 
hag toho hininggikmu og hisarisiyon 
arimanowen hit fahet fano peruk 
lamuhuben wirimangge it fahet hit 
welahep. 

4At domba ngi ahun suwon ino 
waruhureg onggo og hisaruk lit wam 
simi isag isaruk latusa hag toho fanowon 
eleg am fuhon og hisahu. 

> Nori, hit ap kabini welahebonen 
honowesi penatua enele holtuk lamuhup. 
Hit obog tohowen nit apma welahe 
peruk lit hit-hit apmayap taruk lamuhup. 
Ininggareg wel tarukon arimano Allahn 
nirim peruk lit apmayap tarukon arimano 
fahet Indi enesug lit wereg. 

6 Aren puhu sambil hit palimuwap 
henebuhuwen Allah inggik ineyon 
ino palimu weregma hininggarehen 
apmayap taruk lamuhup. 

7 Hinindi anggin toho welahebon At 
inggikmu emberukmu Aren hit fet 
henesug lit hinindi seyap henebuhu. 

8 Hinil wirik toho kahaleg lamuhup. 
Seliyon Iblis inowen hit walinggoho 
mase heneptuk lit olomene olokonen 
hilak-hilak laruk lit ap senggel enepmin 
ulug yami eneptuk hag toho yami 
heneptuk. 

9 Hinindi wirik toho Allah fam wenggel 
haruk lit sap turuk lamuhup. Honori 
kema-kema werehon oho unubam atuk 
ane ambi roho nunubam atuk ulug hit 
honoluk. 

10 Allah amuwen Indi henesug 
lit hit hunubam il misig tot siyag 
atisiyon arimano An min mondabi fano 
welamuhup ulug Kristus unuk fam wol 
heneptisi. Wol heneptisireg At inowen 
wanggun men yaha men hininggikmu 
emberuk lit henebe ineyap henebuhu. 
Henebe ineyap henebuhureg hinindi 
wirikap heneptuk lit kinang ineyon fam 
unduhuk hunubahaku. 

11 At misig eneg mondabi Ine roho 
wereg lit pohol ha kinang ha ki haruk lit 
wereg. Amin. 

12 An nare Silwanus asukun fano roho 
wereg ulug peruk lahiyon inowen let 
naptukmu suwesingga il horog toho tu 
hit hunubahet emberuk lahi. Allah we 

tem toho Indi henesug lit wereg ulug 
hunubam nele uruk lit hiren hinine roho 
senetuk lamuhup ulug komo heneptuk 
lahi. 

13 Honori Allahn mumal eneptisiyon 
o Babilon aru werehon arimanowen 
oho namloho Markus inowen oho hi 
heneptuk. 

14 Hinindi misig toho wereg lit honori 
mako pug toho hi eneptuk lamuhup. 
Nonowe Yesus Kristus apma welahebon 
Aren hinindi yuwahap henebuhu ulug 
hunubahet sembahyang uruk lahi. Amin. 


2 Petrus 


1 An Simon nunuk eke Petrus 

Yesus Kristus amingmingangge 
weregma yonggo laruk laruhun ulug 
mon naptisiyon inowen suwesingga aru 
emberuk lahi. Niren peruk lahe ane 
men ambi roho wenggel haruk lahebon 
hunubahet suwesingga tu emberuk lahi. 
Ninikni Allah pikir ane turukon ino men 
Yesus Kristus nit windat nenepfahon 
ino menen wene ino onoluk amag ulug 
ninindimu emberusa. 

2 Ninikni Allah men Nonowe Yesus ino 
men fahet honoluk toho welahepma 
Iren inindi henesug lit hinindi yuwahap 
heneptuken sembahyang uruk lahe. 

3 Ninikni Allah ine roho werehon inowen 
mun ane man ane niren nenesehet peruk 
angge og nisarisimu At umalikisi hag 
toho welahe. At ebe suwon Ine roho 
werehon inowen wol neneptisimu niren 
At fahet nonoluk toho welahe ane ariyen 
Aren nininggikmu emberisi. 

4 Atam sali ibahon hikit toho mondabi 
fano ane suwon nininggikmu emberisi. 

Fano ane nininggikmu emberisi ane 
ariyen Allah ubabut fanowonen peruk 
ane hag toho hiren oho peruk lahep. 
Siyag ane ap inindimuwen tila peruk ane 
o mondabi siyahap turuk ane ari hiren 
tila peruk lahep fug. 

> Nori, alem ihiyon aru fahet Allah fam 
wenggel haruk lahep ane weregma 
nin sebe roho fano ane hininggik fam 
turukon hinine roho yami ruruk lamuhup. 
Hininggik fam turuk ane ino weregma 
nin sebe roho onoluk atuk ane alem yami 
ruruk lamuhup. 

6 Onoluk atuk ane alem ino weregma 
nin sebe roho hunubabut hal taruk ane 
yami ruruk lamuhup. Hunubabut hal 
taruk ane weregma nin sebe roho hinindi 
wirik atuk ane yami ruruk lamuhup. 
Hinindi wirik toho weregma nin sebe 
roho Allahn peruk ane hikir amag ulug 
yami ruruk lamuhup. 

7 Allahn peruk ane hikit toho turukon 
ino weregma nin sebe roho honori 
hinindi enesug ane yami ruruk lamuhup. 
Honori hinindi enesug ane weregma ap 
obog toho hinindi enesug ane yami ruruk 
lamuhup. 

8 Alem ihi ane obog toho aru hunubam 
wereg halug hiren oho saplangge welam 
fug angge anggen fanowon yihik feruk 
lit Nonowe Yesus Kristus honoluk toho 
welamuhup. 

3 Ap sa ihiyon obog toho aru indimu 
wereg eleg halug il hupnig lit seleg yet ha 
fug angge werehon hag toho welaruhu. 
Siyag ane aren tam turuk latisiyon Allahn 
elehap tirisi angge famen apeleg atisireg 
wereg. 

10 Nori, Allahn wol heneptisireg hiyag 
heneptisiyon arimanowen yami ruruk 
lit senetuk lamuhup. Hiren ari senetuk 
lamuhupmu salog-malog angge roho 
hunusuhu fug. 

11 Henebe kolo roho wereg lit Nonowe 
windat nenepfahon Yesus Kristus ino 
wereg ambeg fanoma ino hir oho kuk 
teg lamuhup. 

1? Tem toho uruk ane aru tam hiyag 
hisaruson holtikip angge famen anden 
hiyag hisaruk lahi ane obog toho aru 
nirim puk fug angge nin sebe roho 
honolukap heneptuk lahi. 

13 Nonowe Yesus Kristus inowen hiyag 
nitisiyon hikit toho tot welaruhukteg 
war aruhuk ane ninggareg noluk tehen 

an noluk welahi li ariya obog toho aru 
honolukap heneple peruk lahi. 

(1713) 

15 An funggalem larukmu hit henemu 
wereg lit hiyag hisaruk lahi ane aru obog 
toho honoluk toho welamuhuben yami 
ruruk lahi. 

16 Nonowe Yesus Kristus ino ap suwon 
hag toho Ine roho waruhu ane fahet 
niren hit tam hiyag hisaruk lit aben suwit 
inindimuwen milaloho uruk hag toho 
hiyag hisarukuk fug. At ino Ebe suwon 
wereg ane ninil fam yet haruk uwareg 
hiyag hisarukuk. 

17 Nit weregma Ikni Allah inowen At hi 
ruruk lit suwap tibag. Mondabi palimu 
werehon inowen Ele Ubam uruk lit, 

"An namloho nindi reg lahiyon tu fahet 
Nahiyeg toho welahi," ibag. 

18 Ele ibag ane aru pohol filen urukon 
At men tom Allahn ngi reg antom fam 
ambiyeg wereg lit holtuk uwag. 

19 Allahn tam mon enepfag inap nabi 
arimanowen hiyag isibag ane ketiya teko 
laruk ulug niren tem toho peruk lahe. 
Hik teg ambeg iral umbagpag turukon 
ari fam fano kim haruk lahep. Sakan 
tirikim seleg aha ulug embeseruk lahep. 

Suhal yali filen lahik waharukon inowen 
hinindi selehap tuhu. Iral seleg teg ari 
hag toho hiyag isibag ane fahet fano 
wenggel haruk lamuhup. 

20 Allah wene tam hiyag isaruk 
latfag inaben fobik teko lahu ulug 
haharoho imbibag ane ino ap kinangmon 
ininggareg inindi fam wenggel harukon 
ariyen seleg am fug teg. 

21 Fobik teko lahu ulug hiyag isaruk 
ane ap kinangmonen perukon fam wilip 
atuk eleg. Allah hime fanowon inowen 
mingming eneptukmu eneg Allahn hiyag 
nisaruk uk teg. 

2 lIndam Allah umalikisi sehelimu 

enele si uruk inap inam atuk latfag 
hag toho ketiya oho enele si ane uruk 
lit milal heneptuk inap hit sehelimu kik 
wamuhup. It arimano kik wamuhupteg 
ap siyahap eneptuk awene ino hiyag 
hisaruk lit hinindi kahal henebuhup. 
Onowe windar enepfahon ino fahet awiya 
waruk lit ininggareg siyag atuk ane alem 
yami ruruk. 

2It arimanowen pabi ane til noruk 
angge famen fano ane turuk ulug ap 
anggolo onombolim laruk lamuhup. 
Iren turuk ane inowen funggalem 

fanowon Allahn hale fibahon ino fahet ap 
anggolowen abug uruk lit enembol yig 
utuk lamuhup. 

3 Enebuwap fahet eneg wenggeltuk lit 
suwit inindi famen milal heheg hiyag 
hisaruk lit henenggengge hirag taruk 
lamuhup. Iren turuk ane ari fahet Allahn 
alem angginon wep toho emberisiyon ino 
eleg aruhu fug. 

4Malaikat siyag ane tibahon Allahn indi 
isa fug angge indok humon narukmu 
kilap enepfag. Kilap enepfareg owik elma 
hik teg ambeg ino hik isibagma siyag 
ambeg ino weregman eneg fobik alem 
kong tuhu sambil eneg wilip amuhup. 

> Ap kinangmon atam welatfahon Indi 
isa fug angge iren siyag ane uruk ulug 
ik fam unusibag. Unusibareg we Nuh 
ino wene fahet tem toho peruk lit hiyag 
isaruk latfag ahun ino men ap sabiren 
men onoluk welamag pibag. 

6 Allahn o Sodom men Gomora men 
harep pisako pin unusibareg fobik Allah 
fahet enembol yig Umuhubon arimano 
onoluk toho welamag ulug enehangge 
imbibag. 

7 Lot ino Allah fahet tem toho peruk 
latfagma oluk welamag pibag. It tuk 

fug teg ane turuk inap arimanowen 
likiya hupmu pabi ane eneg turuk lit ele 
ying turuken Lot ino indi anggin toho 
welatfag. 

8 Fano ane turuk latfag ahun ino it 
sehelimu wereg lit likiya hupmu iren 
onolok ane turuk latfahon yer isaruk 
lit holtuk latfag. Holtuk latfagma indi 
fano wenggel haruk latfag angge famen 
siyaha fisibag. 

9 Ap fano ane turukon siyahonen wal 
isarukmu Allahn windar enebuk teg. 
Siyag ane turukon alem kong turuk 
sambil ino angginon unubam umbuhuk 
ulug fer enesug lit wereg. 

101t arimanowen ininggareg 
inindimuwen tila peruk ane ino 
turuk lit siyag-siyag angge unubam 
lombohap taruk lit Allahn komo fanowon 
imbibag ane apmayap turuk. Enele si 
uruk inap arimanowen ininggali eleg 
toho hemet turuk lit fanowon poholma 
werehon fahet abug uruk lit wereg. 

111t arimano apma weregma malaikat 
ine werehon palimu wereg angge famen 
malaikaren it siyag amag ulug enebug 
uk fug angge Allah olohotma wereg. 

121t arimano wamen indi wenggel 
haruk eleg hag toho werehen sen 
nenebuhupteg isag nenebukag ulug 
indag atusa. It arimanowen inindi anggat 
teg eleg angge famen saplangge eneg 
abug uruk lit ininggarehen siyag ane 
turuk ane ariyen fare ambohom hag toho 
siyag amuhup. 

13 Tren siyag ane turukon ino fahet ayeg 
waroho war amuhup. Unukoho naruk 
angge naruk lit enembilikmu unduk 
fano angge fahet eneg yami ril laruk lit 
enehiyeg toho wereg. It arimano miye 
sing hag toho wereg lit hit men ambiyeg 
suburu naruk lit inindimuwen tila peruk 
ane inowen nenek turuk lit wereg. 

141t arimano hiyap fahet eneg inil 
tog sap teg hag toho wereg lit siyahon 
tu ninirim puk fug angge wereg. Ap 
inindi wirik teg elehon heg toho memel 
eneptuk, enebuwap toho wereg ane 
inowen inindi anggar atuk. It arimano 
fahet war amag ulug huluwap eneptuk 
inap wereg. 

15 It arimanowen kebunggalem fanowon 
enembol yig utuk lit un ke laruk. Beor 
amloho Bileam inowen siyag ane turukon 

fam onggo hilamin peruk latfag hag toho 
iren ari roho turuk. 

16 Bileam ino siyag ane turuk latfag ane 
fahet Allahn pet turuk lit komo ribag. 
Wam keledai emberimu heriyeg latfahon 
ino ele uk fug teg angge famen ap ele 
hag toho uruk lit haren siyag ane turuk 
lahenon embesemihin ulug pet tibag. 

17 It enele si uruk inap arimano ik 
eleruk firig atukon hag toho wereg, hina 
siyeluwen fu isarukon hag toho wereg. It 
arimano kuhup ambeg mondabi hik teg 
ambeg Allahn wep toho emberisi ambeg 
wereg. 

181t arimano inindi sohu reg angge 
famen onoluk inaben uruk pukag ulug 
siyag-siyag ane uruk. Ap winon siyag 
ane ket enembol yig utuson arimano 
unubam niren pabi ane turuk laheyon 
tu hiren oho turuk lamuhup ulug memel 
eneptuk. 

191t arimanowen ap winon hit 
hininggik hele loloho wilip amuhup ulug 
hiyag isaruk angge famen ininggareg 
siyahon amingmingangge wereg. Ap 
sa apma atukon ino palimu atukon ino 
amingmingangge wereg. 

201t arimano Nonowe windat 
nenepfahon Yesus Kristus inindi wenggel 
haruk lit siyag ane kinangman turukon 
embeserusa angge famen nin suhuloho 
senerik lahup halug atam tot fano famen 
fobik mondabi siyag amuhup. 

21 Wene fanowon ari iren mondabi 
enepeleg toho welalepma tot fano 
welalep. Wene fanowon inisanggo fam 
holtusa angge famen enembol yig 
utusama it arimano mondabi siyag 
amuhup. 

221t arimano fahet aben uruk ane tu 
wirim teg lit wereg, "Meneyen pak kog 
tebelug suhuloho inggarehen naruk. 
Wam oruk fano reg angge famen 
sabelepma fubu watuk." 

3 1 Nori, anden hit nindi henesug 

lit suwesingga hit fahet emberuk 
lahiyon tu pirenehon haharoho emberuk 
lahi. Suwesingga pirenehon aru fam hit 
hinindimu seleg toho kim haruk lamag 
ulug honolukap heneptuk lahi. 

2 Ap Allahn tam mon enepfahon nabi 
arimanowen fobik teko lahu ane fahet 
hiyag isibag ane hinindimu honoluk toho 
welamuhup. Nonowe windat nenepfahon 

inowen Otsi hiyag isibag ane iren hiyag 
hisibahon wenggel haruk lamuhup. 

3 Alem palimu rohon tam honoluk atmisi 
ane iminon tu: Obog aruhu ane horog 
aruhu sambil ap inindimuwen tila peruk 
ane eneg turuk lit wene fahet abug il 
noruk inap inam amuhup. 

4Inam amuhupteg it arimanowen, 
"Waruhu uruk lahebon ino kema 
waharuk? Nunumbusagsi tam welatfahon 
war atfag angge famen tam pohol kinang 
wal tibag sambilen welatfag angge 
arimano ketiya oho wereg," uruk 
lamuhup. 

> Keram wal tibag sambil ino Allah ele 
famen pohol wal tibareg ik famen oho 
kinang wal tibag ane ari it arimano 
onoluk angge famen holtuk ane ninirim 
peruk lamuhup. 

5Ik Allahn monde fibagma kinang tam 
welatfahon ino hondo ribagma siyag 
atfag. 

7Pohol men kinang men ketiya werehon 
aru fobik indoken nahuwon fahet Allahn 
ibahon fam kultuk lit foroho. Allahn 
unggum kong tuhu sambil ino ap Allah 
wene enepeleg inap siyahap eneptuk lit 
teko lahu ane fahet foroho. 

8 Nori, anden nindi henesug lahiyonen 
alem misig iminon tu henepeleg am 
fug. Allah olohotma wereg ane o sakan 
misig eneg mo ilig am wirig am turukmu 
teng-teng angge (seribu tahun) atukon 
hag toho ambi roho wereg. Mo ilig am 
wirig am turukmu teng-teng angge 
atukon sakan turukmu unukoho misig 
hag toho wereg. 

9 Ap winonen Allah sali imbibahon ari Ele 
si peruk angge famen tahan aruhuwon 
fahet imbibag fug. Allahn ap winon 
siyag atuk ane Nirimen it arimano obog 
toho siyag ane embeselug An nalukema 
wamag ulug Indi imbik wamburuk lit 
wereg. 

10 Nonowe Yesus waruhu sambil ino 
yoholiyangge waruk ahun laruk hag toho 
waruhu. O ino sambil pohol sup toho 
talalang turukmu kinang ineyabangge 
werehon arimano indoken wiyaloho lin 
urukmu kinangma wereg angge obog 
toho eleg aruhu. 

11 Mun angge man angge ari roho 
turuk lit elehap turuk halug hiren Allahn 
peruk ane hikit toho fano ane turuk lit 
nangginoho welamuhup? 


2 PETRUS 3.12-16 13 


1? Hunubabut fano roho wereg lit fobik 
teko lahu ane ino fahet hiren folo-folo 
walep peruk lit mangno ruruk lamuhup. 
O ino sambil pohol indoken naruk lit eleg 
aruhumu kinang ineyabangge werehon 
indoken halog toho lin uhup. 

13 Allahn sali imbibahon hikit toho pohol 
keron men kinang keron men inam 
amuhubon mangno ruruk lahe. Pohol 
kinang keron ino fam werehon fano ane 
inam aruhu. 

14 Nori, anden nindi henesug lahiyon 
arimanowen obog toho ihi ane aru 
mangno ruruk lamuhup. Allah alukema 
wereg lit hunubam siyag angge singon 
tag teg eleg angge welamuhuk ulug yami 
ruruk lit Hinikni Allah men hininggik 
ahandip toho welamuhup. 

15 Nonowe Yesus indi imbik wamburuk 
lit uwan waharuk elegma hiren fano 
amuhuk peruk ane alem yami ruruk 
lamuhup. Ari hag toho nenere Paulus 
ninindi rohon ino Allahn ineyap turukmu 
hit fahet suwesingga haharoho emberisi. 

16 Suwesingga haharoho emberisiyon 
arimano obog toho alem ino fahet hiyag 
nisaruk. Alem suwesingga arimano fam 
werehon kim haruk angge famen winon 

folo-folo seleg am fug teg. Suwesingga 
arimano fahet inindi nonghong uruk lit 
wirik toho wereg elehon arimanowen 
un ane eneg uruk lit ininggareg siyahap 
taruk. Ari hag toho suwesingga ap 
winonen haharehon fam oho kim haruk 
lit it arimanowen un ane uruk. 

17 Nori, anden nindi henesug lahiyon 
alem ino uwan teko la fugmu hit tam 
honoluk toho welahep. Allahn komo 
eneptuk ane enepeleg inap arimanowen 
hininggik lit henebuhupteg un ke hondog 
heneplug lahup tohon kahal enesug lit 
welamuhup. Hinine roho unduhuk lahep 
angge famen siyahonen miyal hisarukmu 
yingguhup tohon. 

18 Nonowe Yesus Kristus windat 
nenepfahon inowen Indi henesug ane 
mondabi su aruhu. Hiren ninindi anggar 
amag ulug At ubam fano wenggel haruk 
lamuhup. At lehoma wereg ulug ketiya 
oho wel turuk lahe hag toho fobik oho 
wel turukmen eneg welamuhuk. 


1 Yohanes 


1 1 Suwesingga emberuk laheyon aru 
wal tibag sambilen welatfahon ino 
ninisanggo fam holtuk lit ninilen yet 
haruk uwag ane men yet haruk uwareg 
nonoluk atfag ane men nininggareg 
nininggik fam sen haruk uwahon ino 
wene mondabi oluk welaruhuwon ino 
fahet suwesingga aru hit fahet emberuk 
lahe. 

2 Ap mondabi onoluk welamuhup ane 
inam atfagma niren yet haruk uwag. 
Yet haruk uwahon ino ketiya niren hit 
fag toho hiyag hisaruk lahe. Onoluk 
welamuhup ane ari Ninikni Allah men 
mangno roho welatfareg inam atfag. 

3Inam atfag ane ari ninil fam yet haruk 
uwareg ninisanggo fam oho holtuk uwag 
ane fahet hit men nit men sebe roho 
welamuhuk ulug hiyag hisaruk lahe. Hit 
men nit men sebe roho welahe ane ari 
Ninikni Allah men Amloho Yesus Kristus 
men oho sebe roho welahe. 

4Nit nenehiyeg anggolo haruk lit 
welamuhuk ulug alem obog toho aru hit 
fahet haharoho emberuk lahe. 

3 Aren wene hiyag nisibag ane niren 
holtuk uwareg hit hiyag hisaruk laheyon 
tu: Allah ino seleg fanowon wereg, At 
ubam hik teg ane wereg eleg. 

6 Hik tegma welahe angge famen, "At 
men nininggik ahandip toho welahe," 
uruk lahe halug nenele si ane uruk lit 
tem peruk ane senetuk lahe fug. 

7 Ninikni Allah seleg tegma wereg 
hag toho nir oho seleg tegma welahe 
halug nonori men nininggik ahandip 
toho welahe. Nininggik ahandip toho 
welahema niren siyag ane turuk laheyon 
Amloho Yesus amep fam puhunap 
neneptuk. 

8 "Siyag ane turuk ninap welahe fug," 
uruk lahe halug tem toho peruk ane 
ninindimu alem yaho elehen nininggareg 
fahet nenele si ane awiya waruk lahe. 

9 Niren siyag ane ari turukuk ulug fag 
toho uruk lahe halug At indi wirik toho 
wereg lit pikir ane wenggeltukon inowen 
siyag ane niren turuk laheyon elehap 
turuk lit ninindimu siyag ane werehon 
Aren puhunap neneptuk. 

10 "Siyag ane turuk ninap welahe fug," 
uruk lahe halug Allah ele si ane uruk 
ahunap turuk lahe ane ariyen At ele 
fanowon ninindimu foroho lahe fug. 

2 1 Numalikisi, hiren siyag ane tehep ha 

nowen alem tu suwesingga aru fam 
haharoho emberuk lahi. Ari reg angge 
famen ap misihen siyag ane turuk halug 
Nonowe Yesus Kristus pikir ane turukon 
inowen ninibil atuk lit Allah alukeman ili 
0g nenebuhu. 

2 Niren siyag ane turuk laheyon fahet 
At ayeg waroho watfagma niren turuk 
ane Allahn apmayap tibag. Apmayap 
tibag ane ari niren turuk lahe ane 
eneg apmayap tibag fug, ap obog toho 
kinangma werehonen siyag ane turukon 
apmayap tibag. 

3 Allahn komo neneptuk ane fano holtuk 
lahema At fahet nonoluk atuk ane inam 
atuk. 

“Ap san, "Allah noluk nahun welahi," 
uruk angge famen komo neneptuk ane 
fano holtuk eleg halug at ino tem toho 
peruk ane indimu alem yaho elehen ele 
si ane uruk. 

> Ap san Allahn ele urukon hikit toho 
turuk halug at inowen Allah fahet indi 

anggolo haruk lit wereg. Ari roho turuk 
ane ariyen Allah men sebe roho welahe 
ane inam atuk. 

6 Ap san Allah men sebe roho welahi 
uruk ahun inowen aren oho Kristusen 
turuk latfag ane hikit toho turuk laruhu. 

7 Nindi henesug lahiyon nori, komo 
heneptuk ane alem keron haharoho 
emberuk lahi fug, komo heneptuk ane 
tam holtikibon ino fahet uruk lahi. Ihi 
ane ari Allah wene atam holtikibon ino 
fahet uruk lahi. 

8 Ari reg angge famen komo heneptuk 
lahi ane aru keron hag toho emberuk 
lahi. Ketiya emberuk lahiyon aru 
Nonowe Kristus inowen fano peruken 
hit sehelimuwen teko lahu ane fahet 
emberuk lahi. Hik teg ambeg welatukuk 
angge famen sakan atisimu o seleg 
fanowon ino fam welahe. 

9 Ap san seleg tegma welahi uruk angge 
famen are fahet nirim peruk halug at ino 
o hik teg ambeg weregman eneg wereg. 

10 Ap san are fahet indi roho wereg 
halug at ino ketiya oho seleg tegma 
wereg. At inowen ap winon inindi 
nonghongap eneptuk eleg. 

11 Ap san are fahet nirim peruk halug at 
ino hik teg ambeg wereg. Hik teg ambeg 
ino wereg lit il hik tehen ke kemane 
lamin ulug indi nonghong uruk lit wereg. 

1? Numalikisi, siyag ane turuk lahebon 
Kristus inowen elehap turuk lit Ambolma 
embeserisi ulug suwesingga aru emberuk 
lahi. 

13 Iniknisi welahebon nori, wal tibag 
sambil welatfag Ahun ino fahet honoluk 
toho welahepma suwesingga aru 
emberuk lahi. Hit kabiniyon nori, siyahon 
ino apmaya feserikipmu suwesingga aru 
hit fahet emberuk lahi. 

14 Numalikisi, Ninikni fahet honoluk 
atisimu suwesingga aru hit fahet 
emberuk lahi. Iniknisi welahebon 
nori, wal tibag sambil welatfag Ahun 
ino fahet honoluk toho welahepma 
suwesingga aru emberuk lahi. Hit 
kabiniyon nori, hit hinine reg lit wene 
fanowon hinindimu weregma siyahon ino 
apmaya feserikipmu suwesingga aru hit 
fahet emberuk lahi. 

15Mun angge man angge kinangma 
wereg angge fahet hinindi ha fug. Ap 
misihen kinangma wereg angge fahet 

indi haruk halug at inowen Ninikni indi 
haruk eleg. 

16 Mun angge man angge kinangma 
wereg angge Ninikniyen peruk elehon tu 
imin: Ap inindimuwen tila peruk ane men 
inil fam yet halug nangge lalep perukon 
men unubabut wereg ane hemet turukon 
men alem obog toho aru Ninikniyen 
peruk elehon kinangman inam atuk. 

17 Mun ane man ane aben tila peruk 
ane kinangma werehon eleg aruhu 
angge famen Allahn peruk ane hikit toho 
turukon ino mondabi weregman eneg 
welaruhu. 

18 Numalikisi, nit ketiya welaheyon 
obog aruhu li horog toho welahe. Kristus 
men seli roho werehon tam waruhu ulug 
hiyag hisarukmu holtikibon ino ketiya 
waharuk. Kristus men seli roho werehon 
arimano ketiya anggolo inam atuk. Inam 
atuk ane ariyen obog aruhu li horog atuk 
ulug ninindi anggar atuk. 

19 Kristus men seli roho werehon 
arimano nit sehelimu welatusa angge 
famen it arimano nit nonori hag toho 
welatusa fug. Nit nonori hag toho 
welalepma nit men mangno roho 
welala. Ap obog toho nit men ambiyeg 

welaheyon arimano winon nonori hag 
toho wereg eleg ane ari ketiya seleg 
atuk. 

20 Nonowe Yesus Kristus inowen Allah 
hime fanowon hit og hisarisimu hit obog 
toho At fahet honoluk atisi. 

21 Tem toho uruk ane hit henepeleg ulug 
anden suwesingga aru emberuk lahi fug, 
honoluk teg lahep ulug emberuk lahi. 
Tem toho uruk ane inowen si ane urukon 
wilip am fug teg ane ari hit honoluk. 

22 Fle si ane urukon ino ap sa hag toho 
wereg? Allahn fanowap henebuhuwon 
misig monde fuhuk ulug sali ibahon ino 
Yesus fahet ibag fug ulug awiya waruk 
ahun ino ele si ane uruk. Ele si ane uruk 
ahun inowen Ninikni Allah men Amloho 
men fahet awiya waruk lit Kristus men 
seli roho wereg ahun ino wereg. 

23 Ap san Amloho fahet awiya waruk 
ahun inowen Ikni faher oho ngi reg lit 
wereg eleg. Ap san Amloho fahet fag 
toho uruk ahun inowen Ikni faher oho 
ngi reg lit wereg. 

24 Nori, atam hiyag hisarukmu holtikibon 
ari hininggik ine roho senetuk lamuhup. 
Atam hiyag hisarukmu holtikibon ari 
senetuk lamuhup halug Amloho men Ikni 

men mondabi hininggik ahandip toho 
welamuhup. 

25 Yesus inggarehen hit mondabi 
honoluk welamuhup ulug sali emberuk 
lit hiyag nisibag. 

26 Hit hinindi ninap henebul ulug til 
noruk inap fahet suwesingga tu haharoho 
emberuk lahi. 

27 Kristus inowen Allah hime fanowon 
og hisarisiyon hunubam weregma ap 
winonen milal enebuhup peruk lahi fug, 
Allah hime fanowon inowen mun ane 
man ane fahet milal heneptuk lit un 
ane milal heneptuk eleg. Indam milal 
heneptuk latisi hag toho ketiya oho milal 
heneptuk ane ari fam hinindi wenggel 
haruk lit Kristus men hininggik ahandip 
toho welamuhup. 

28 Numalikisi, ketiya Kristus men 
hininggik ahandip toho welamuhup. 

At waruhu sambil ino nenembong se 
roho nininggali eleg toho At waharukmu 
Olohotma welamuhuk. 

29 At Kristus inowen pikir ane eneg 
turukon honoluk atuk halug ap obog 
tohowen pikir ane turukon arimano Aren 
indag eneptisi ane honoluk atisi. 

1 Ninikni Allahn nit fahet Indi anggolo 

nisaruk ane yet hemek. Allahn 
numalikisi ulug nununuk suwal neneptisi 
ane ari famen tem toho nit At umalikisi 
welahe. Ap kinangmonen Ninikni Allah 
haruk eleg hag toho nit nonorohole faher 
oho enepeleg toho wereg. 

2 Anden nindi henesug lahiyon nori, 
ketiya Allah umalikisi welahe angge 
famen fobik nangginoho welamuhuk ulug 
ninindi seleg atuk eleg. Kristus waruhu 
sambil ino Ebe ninilen kim hahukteg nit 
At men ambi roho welamuhuk ane ari 
nonoluk atuk. 

3 Ap obog tohowen At fahet tem toho 
waruhu peruk lit wereg inap arimano 
Kristus ino Allahn tohon fanowon wereg 
hag toho it arimano Allah anggengge 
fanowon hag toho wereg. 

4 Ap obog toho siyag ane turukon 
arimanowen Allahn komo enepfag ane 
pisan isaruk. Allahn komo enepfag ane 
imbibahon siyag ane inowen apmayap 
turuk. 

> Nonowe Kristus ubam siyag ane wereg 
elehen aben siyag ane turukon elehap 
timin ulug watfag ane hit honoluk. 

5 Ap obog toho Kristus men sebe 
roho wereg lit ininggik ahandip toho 
wereg halug it arimanowen siyag ane 
turuk eleg. Ap siyag ane turuk inap 
arimanowen Kristus inilen harusa fureg 
At fahet enepeleg toho wereg. 

7 Numalikisi, ap misihen oho hinindi 
ninap henebuhup fug. Ap san Allahn 
peruk ane hikit toho pikir ane turuk halug 
Kristus ino Indi pikit toho wereg hag 
toho at ino oho indi pikit toho welaruhu. 

8 Wal tibag sambil inowen ak teberuk 
lit Iblisen siyag ane eneg turuk latfag. 
Ap san siyag ane eneg turuk halug at 
ino Iblis amingmingangge wereg. Iblisen 
turuk ane mondabi siyahap tuhuk ulug 
Allah amloho ino watfag. 

9 Ap sa Allah amloho wereg halug 
at ubabut fanowon At ubam werehen 
siyag ane tuhu fug. Ap ino Allahn indag 
tarisiyon hag toho werehen at inowen 
siyag ane tuk fug teg. 

10 Allah umalikisi men Iblis umalikisi 
men fahet enehangge werehon tu: Ap 
sa Allahn peruk ane hikit toho pikir ane 
tuk fug angge ori indi enesug elehon ino 
Allah amloho wereg eleg. 

11 Wene tam hiyag hisarukmu holtikibon 
aru: Honori men hit-hit hinindi roho 
welamuhup. 

12 Hun Kain ino siyahon 
amingmingangge wereg lit ot ware 
fisibag hag toho turuk lamuhup fug. 
Nungge fahet ot ware fisibag? Oweyen 
turuk latfag ane siyag ane eneg turuk 
latfag, oren turuk latfag ane fano ane 
eneg turuk latfag. 

13 Nori, ap kinangmonen hit fahet 
ninirim peruk halug hinindi anggin ha 
fug. 

14 Nonori ninindi enesug lahe ane ariyen 
war atuk ambehen wilip atlug onoluk 
atuk ambeg larukuk ane ari nonoluk. 
Ap sa ori indi enesug elehon ino ap war 
atukon wereg ambeg mondabi welaruhu. 

15 Ap sa ori indi enesug elehon inowen 
ap unusuruk ahun hag toho wereg. Ap 
unusuruk inap arimano mondabi onoluk 
welam fug teg ane ari honoluk. 

16 Aben nit nunuselep angge famen 
Kristus ninibil atfag ane fahet ware 
fisibag. Ware fisibag ane ariyen Indi 
nenesug ane nonoluk atisi. Kristus ino 
it fahet An nuwabukag pibag hag toho 

niren oho nonori fahet nunusukag peruk 
lamuhuk. 

17 Ap sa anggengge anggolo wereg 
angge famen are misig anggengge 
elehen ilaheg toho weregma yet haruk 
lit og itmin fug ulug indi hondo reberuk 
lit wereg ahun inowen nangginoho Allah 
nindi reg lahi uk teg? 

18 Numalikisi, nonori ninindi henesug 
lahe ulug henembilik fam eneg uk fug. 
Ninindi wirik toho wenggel haruk lit 
nininggik fam fano ane turuk lit nonori 
ninindi enesug lamuhuk. 

19 Ninikni Allah tem toho urukon ino 
Amingmingangge nit welahe ane ari 
nonoluk. Nonoluk toho wereg lit Allah 
alukema ninindi yuwag toho welahe. 

20 Nininggareg ninindi fam wenggel 
haruk lahe ane ariyen siyag ane 
nunubam lombohap taruk lahema Allah 
suwon palimu wereg lit nit ninindi fam 
wenggel haruk ane At apma werehon At 
oluk teg lit wereg. 

21 Anden nindi henesug lahiyon nori, 
nininggareg ninindi fam wenggel haruk 
laheyon ariyen siyag ane nunubam 
lombohap tahuk fug halug Allah alukema 
nenembong se roho welam teg lamuhuk. 

22 Allahn komo neneptuk ane hikit toho 
turuk lahema nit fahet fano peruk lit 
werehen At ubam heng uruk lahe angge 
0g nisaruk. 

23 Aren komo neneptuk ane uruk lahiyon 
aru: Amloho Yesus Kristus ubam ninindi 
wenggel haruk lit Kristus inggarehen 
hiyag nisibag hag toho nonori men 
ninindi roho welamuhuk. 

24 Ap san komo neneptisiyon hikit toho 
turuk laruhu halug at ino Allah men 
sebe roho welaruhumu Allah oho at men 
welaruhu. Allah hime fanowon Aren og 
nisarisi ane ariyen Allah men sebe roho 
welahe ane nit nonoluk atuk. 

4 1 Nori anden nindi henesug lahiyon, 
Allah hime fanowon nunubam wereg 
uruk inaben hiyag hisarukmu obog 
tohowen tem toho hiyag nisaruk peruk 
lam fug. Uruk ane aru Allah famen 
waharukon ano ap famen waharukon 
ano ulug alem hale feruk lamuhup. Wene 
hiyag hisaruk lahe ulug enele si uruk 
inap anggolo o munon-manon laruk. 

2 Allah hime fanowon fahet alem haltuk 
ane iminon tu: Yesus Kristus ino Allahn 
monde fibagma ap kinangmon atfag 

ulug fag toho hiyag isaruk ahun ino Allah 
hime fanowon ubam weregma uruk. 

3Yesus ino Allahn kinangma monde 
fibag fug ulug awiya waruk ahun ino 
amu angge hime ubam werehen hiyag 
isaruk. Kristus men seli roho werehon 
ino hime ap ino fam wereg. Kristus 
men seli roho werehon ino waruhu ulug 
hiyag hisarukmu holtikibon ino ketiya 
o kema-kema ap wereg ambeg kik 
waharisireg wereg. 

4Numalikisi, hit Allah umalikisi 
welahebon arimanowen enele si hiyag 
isaruk inap enele apmayap tirikip. 

Allah hime fanowon hit hunubam 
werehon palimu reg, amu angge hime 
ap kinangmon fam werehon apma reg. 

> Enele si hiyag isaruk inap arimano 
kinangma inap wereg lit iren kinangman 
turuk ane fahet eneg hiyag isarukmu ap 
kinangma werehonen holtuk. 

6 Nit Allah umalikisi welahe. Ap sa Allah 
fahet tem toho peruk ahun inowen niren 
uruk ane oho holtuk. Ap sa Allah fahet 
tem toho wenggel haruk elehon inowen 
nit nenele oho holtuk eleg. Holtukon 
men holtuk elehon men arimano niren 
kim isaruk lit Allah hime fanowon inowen 

ap inindi pikirap turukmu amu angge 
hime siyahon inowen ap inindi hareyap 
eneptuk ane ari nit nonoluk atuk. 

7 Nori anden nindi henesug lahiyon, 
ap inindi enesug ane Allah famen 
waharukon werehen nonori men ninindi 
roho welamuhuk. Ap san ori fahet indi 
roho werehon ino Allahn endetukon hag 
toho wereg lit Allah wene fahet tem toho 
wenggel haruk. 

8 Ap san ori fahet indi enesug elehon 
wene faher oho tem toho peruk eleg. 
Allah ubabut fanowon ino ap Indi enesug 
ane men ambi reg. 

9 Allahn ap Indi enesug ane Yesus 
monde fibahon fam inam atfag. Nit At 
ubam wenggel haruk lit fano welamag 
ulug Amloho we misig teg angge famen 
kinangma monde fibag. 

10 Ap indi enesug ane iminon tu: Niren 
Allah ninindi reg latukuk fug, Aren nit 
Indi nisibareg niren siyag ane turuk 
laheyon ayeg waroho wabukag ulug 
Amloho monde fibag. 

11 Nori anden nindi henesug lahiyon, 
Allahn nit fahet Indi anggolo nisaruk 
hag toho niren oho nonori fahet ninindi 
enesug lamuhuk. 

12 Ap misihen oho Ninikni Allah il fam 
harisi fug angge famen niren nonori 
ninindi enesug lamuhuk halug Allah nit 
men sebe roho welamuhuk. Allahn indi 
nenesug ane ariyen niren oho nonori 
fahet ninindi anggolo isaruk lit fano roho 
welamuhuk. 

13 Allah hime fanowon nit og nisarisimu 
nit At men weregma At nit men 
welamuhuk ane nit nonoluk. 

14 Ninikni Allahn ap kinangmon fano 
welamag ulug Amloho monde fibag ane 
niren yet haruk uwareg ap winon fag 
toho hiyag isaruk lahe. 

15 Ap san Yesus fahet Allah amloho 
wereg ulug fag toho uruk ahun ino Allah 
min sebe roho weregma Ar oho ap ino 
min inggik ahandip toho welaruhu. 

16 Allahn nit Indi nenesug ane nonoluk 
teg lit Ubam wenggel haruk lahe. Allah 
ubabut fanowon ino ap Indi enesug ane 
men ambi reg. Ap san ap indi enesug 
ane fahet wenggel haruk halug Allah 
men sebe roho weregma Ar oho ap ino 
men inggik ahandip toho welaruhu. 

17 Allahn indi nenesuhon ariyen nit 
mondabi fanowap nenebuhumu Aren 
alem kong tuhu sambil ino nenembong 

se roho Alukema in amuhuk. Kristus ino 
kinangma welatfag hag toho nit kinang 
aru fam welahe. 

18 Qri fahet indi enesug laruhu ahun ino 
akol toho welaruhu fug. Ap fahet indi 
anggolo isaruk ane ariyen enekol ane 
apmayap turuk. Aben enekol haruk ane 
ari alem angginon nunubam umbuhup 
ulug enekol toho wereg. Ap sa akol toho 
wereg halug ori fahet indi anggolo isa 
fug angge wereg. 

19 Allahn atam nit Indi nenesug 
latfagma niren oho ap ninindi enesug 
lamuhuk. 

20 Ap misihen, "Allah fahet nindi reg 
lahi," uruk angge famen are fahet irim 
toho wereg ahun inowen ele si uruk. Ap 
san are il fam yet harukon ino indi haruk 
eleg halug at inowen Allah yet ha fug 
tohon ino oho indi ha fug teg. 

21 Ap san Allah fahet indi reg lit 
welaruhu ahun inowen are fahet indi reg 
laruhu ulug Yesusen nit nunubam komo 
nenepfag. 

1 Allahn fanowap henebuhuwon misig 
5 monde fuhuk ulug sali ibahon ino 
Yesus fahet ibag ulug tem toho peruk 
ahun ino Allah amloho wereg. Ikni fahet 

indi roho wereg ahun inowen Amloho 
faher oho indi haruk lit wereg. 

2 Allahn hiyag nisarukon holtuk lit 
ninindi reg lahe halug Allah umalikisi 
faher oho ninindi enesug lahe ane seleg 
atuk. 

3 Ap san Allahn komo neneptuk ane 
holtuk lit hikit toho turuk ahun inowen 
Allah indi reg lit wereg. Allahn komo 
neneptuk ane anggin eleg. 

“Allah umalikisi Aren mumal 
eneptisiyon arimanowen kinangman 
turuk ane apmayap tuk teg. Niren 
Yesus Kristus fam ninindi wenggel haruk 
laheyon ariyen kinangman turuk ane 
apmayap turukuk. 

3 Ap san kinangman turuk ane apmayap 
tuk teg? Yesus Kristus Allah amloho 
wereg ulug wenggel haruk ahun inowen 
eneg apmayap tuk teg. 

6 Yesus Kristus ino kinangma waharuk 
lit ik men mep men walug watfag. At ino 
waharuk lit ik eneg walug watfag fug, 
iket mebet walug watfag. Allah hime 
fanowon tem toho perukon inowen alem 
tu teko laha ulug enehangge imbibag. 

7Inilen hibahon itano enebe hinahan 
poholma werehon tu: Ikni men wene 

fanowon men Allah hime fanowon men 
it enebe hinahanen alem misihon fahet 
eneg hiyag nisaruk. 

8 Enehangge enebe hinahan kinangma 
werehon tu: Allah hime fanowon men ik 
men mep men it enebe hinahanen alem 
misihon fahet eneg hiyag nisaruk. 

9 Alem aru aben fag toho hiyag nisarusa 
ane fahet niren tem toho perukuk. Ari 
reg angge famen Allah inggarehen fag 
toho hiyag nisaruk ane mondabi palimu 
reg lit wereg. Allahn fag toho hiyag 
nisarisi ane ari Amloho fahet hiyag 
nisarisi. 

10 Ap san Allah amloho fahet indi 
wenggel harukon inowen Allahn fag 
toho irisi ane holtisireg indimu foroho lit 
wereg. Ap san Allah fam indi wenggel 
haruk elehon inowen Allah ino ele 
si ane uruk peruk. At inowen Allahn 
Amloho fahet fag toho hiyag nisarisi ane 
indimuwen tem peruk eleg. 

11 Allahn Amloho fahet fag toho hiyag 
nisarisi ane alem tu imin: Nit ap 
kinangmon mondabi onoluk welamag 
ulug Amloho monde fibag. 

12 Ap sa Amloho men mangno roho 
werehon ino at mondabi oluk welaruhu. 

Ap sa Amloho men hili roho werehon ino 
at oluk welaruhu fug. 

13 Hit mondabi honoluk welamuhup ane 
fahet hinindi anggar amag ulug hiren 
Allah amloho unuk fahet wenggel haruk 
lahepma suwesingga aru fam emberuk 
lahi. 

14 Niren sembahyang uruk lit Aren peruk 
ane hikit toho heng turuk lamuhukmu 
nenele holtuk laruhu. Ari nonoluk tehen 
At alukema nenembong se roho unduhuk 
lamuhuk. 

15 Niren sembahyang urukmu nenele 
holtuk laruhu ane ari nit nonoluk. Ari 
nonoluk teg lit heng turuk lamuhukmu 
0g nisahu ane ari nonoluk. 

16 Siyag ane turukon ambiyangma 
war atuk ane inam am fug tohon 
ari ap misihen turukmu areyen yet 
hahureg ubahet sembahyang uruk 
laruhu. Ubahet sembahyang urukmu 
Allahn at ino fanowap tuhu. Siyag ane 
turukon ambiyangma war atuk ane 
inam am fug tohon ari turuk inap Allah 
fanowap enebuk teg. Siyag ane turukon 
ambiyangma war atuk ane inam atukon 
ari turuk inap Allahn fanowap enebuk 


1 YOHANES 5.17-21 21 


fug teg. Ari roho turuk inap fahet 
sembahyang uk fug teg peruk lahi. 

17 Aben onolok ane turukon obog toho 
siyag ane turuk angge famen siyag ane 
turukon obog toho war am fug teg. 

18 Allah umalikisi atuson arimanowen 
siyag ane turuk eleg ane ari nit nonoluk. 
It arimano Allah amloho inowen fet 
enesug lit weregma siyahonen ininggik 
lir enebuk fug teg. 

19 Ap kinangmon obog toho siyahonen 
inggik ine roho sen enesugmu nit Allah 
umalikisi atukuk ane nonoluk. 

20 Allah tem ane urukon ino onoluk 
amag ulug Amlohowen nit ninindi 
anggarap nenebik watfag. Amloho Yesus 
Kristus men nininggik ahandip toho 
wereg lit Allah tem ane urukon ino men 
oho nininggik ahandip toho welahe. 
Yesus Kristus ino Allah tem toho urukon 
werehen mondabi onoluk welamuhup 
ane alem ino At wereg. 

21 Numalikisi, hinil wirik toho wereg lit 
usane turuk inap kahal enesug lamuhup. 


2 Yohanes 


1 1 An penatua welahiyon inowen 
Allahn mumal tarisi hiyap men 
umalikisi anden nindi anggolo enesug 
lahiyon men fahet suwesingga aru 
emberuk lahi. Anden eneg nindi henesug 
lahi fug, Allahn tem toho uruk ane inindi 
anggat toho werehon arimanowen inindi 
henesug lit wereg. 

2 Allahn tem toho uruk ane ninindi 
fam wenggel haruk lit weregman eneg 
welamuhuk. 

3 Ninikni Allah men Amloho Yesus 
Kristus menen Inindi nenesug lit ninindi 
yuwahap neneptuk lamuhup ulug 
sembahyang uruk lahi. Honori fahet 
hinindi enesug lit Allah wene tem toho 
ulug wenggel haruk lamuhup. 

4Hat humalikisi winonen fano ane 
turukmu isarikik ane fahet nahiyeg 
anggolo haruk lahi. Iren fano ane 
turukon ari Ninikni Allahn komo 
neneptuk ane hikit toho turuk. 

> Nisinga, anden hubam heng uruk 
lahiyon aru nit obog toho hiyabet abet 


2 YOHANES 1.6-9 2 


nonori fahet ninindi roho welamuhuken 
hubam uruk lahi. Uruk lahiyon aru 
alem keron uruk lahi fug. Ari roho 
turuk lamuhup ulug Yesusen tam komo 
nenepfag ane emberuk lahi. 

6 Ap inindi enesuhon arimanowen Allahn 
komo neneptisi ane hikit toho turuk. Ak 
teberuk lit hiyag hisarukmu holtikip ane 
Yesusen komo nenepfahon iminon aru: 
Ap winon hinindi enesug lamuhup. 

7Enele si hiyag isaruk inap anggolo 
o pumbuk obog toho saho rurusa. It 
arimanowen Yesus Kristus kinangma 
watfahon ino fahet ap hag toho watfag 
fug ulug awiya waruk. Ari uruk inap 
arimano Kristus men seli roho wereg lit 
ap inindi ninap eneptuk. 

8 Hit sehelimu wereg lit niren sat toho 
turuk latukuk ane ari il misig longgo 
uhu rohon fano foroho lamuhup. Onggo 
suwon obog toho nininggikmu amag ulug 
yami ruruk lamuhup. 

9 Ap sa Kristus inowen hiyag nisaruk 
latfahon wenggel ha fug angge ambol 
yig utuk ahun inowen Allah ngi roho 
welaruhu fug. Ap san Kristus inowen 
hiyag nisaruk latfag ane senetuk ahun 


2 YOHANES 1.10-13 3 


inowen Ikniyet Amlohowet ngi roho 
welaruhu. 

10 Ap misig henembeg waharuk lit 
Kristus inowen hiyag nisibahon hikit toho 
hiyag hisa fug angge un ane uruk halug 
hiren ap ino hi ruruk lit hinibam hondoko 
kilabuk fug. 

11 Ap san at ino hi ruruk halug aren ele 
si ane hiyag isarukon ino ubam aruhu. 

1? Anggolo komo heneptuk lit hiyag 
hesele angge famen suwesingga fam 
haharoho embemin peruk lahi fug. 
Henembeg waruhukteg nenehiyeg toho 
hit men ambiyeg wereg lit nenele uhuk 
peruk lahi. 

13 Hat hehe tuma werehon Allahn 
mumal tarisiyon umalikisiyen nori ulug 
hi haptuk. 


3 Yohanes 


1 1 Gayus nare, an hare penatua 
inowen tem toho nindi hasug lit hat 
fahet suwesingga aru emberuk lahi. 

2 Nare nindi hasug lahiyon, hat hindi 
yuwag toho wereg lit hebe oho ouk wa 
fug angge fano welahenma hubahet 
sembahyang uruk lahi. 

3 Nori piren hinahan nambeg 
waharusareg welahen ane fahet hiyag 
nutuk lit Allah wene tem toho urukon 
fahet aren fano wenggel haruk ulug 
hiyag nutusama nahiyeg haruk lahi. 
Haren tem toho uruk awene ino hindi 
wirik toho wenggel haruk lit fano ane 
turuk lahen. 

4 An numalikisi Allah wene wenggel 
haruk lit fano ane turuk urukmu holtuk 
lit nahiyeg anggolo haruk lahi. Alem 
winonen ari hag toho nahiyehap naptuk 
eleg. 

? Nare nindi hasug lahiyon, hori men 
pohon hambeg waharukon men fano fer 
enesug lit unubam turuk lahen ane ari 


3 YOHANES 1.6-10 2 


fahet ap wene fam wenggel harukonen 
turuk hag toho turuk peruk lahi. 

6 Haren ari roho let neneptuk latisi ulug 
ap tuma waharusonen Allah umalikisi 
tuma werehon hiyag isarusa. Allahn fano 
pukag ulug ap pohon funggalma larukon 
fahet haren fano ler eneptuk laruhun. 

"It arimano Kristus inowen mon 
neneptisi ulug larukmu Kristus fam 
wenggel haruk eleg inap tor angge oho 
og nisimin ulug heng uk fug teg. 

8 Heng uk fug tehen it arimano hahon 
ninibam hondoko kilap enebuk teg lahe. 
Ari roho turuk lit wene fanowon hiyag isil 
noruk inap men mangno roho wereg lit 
ler eneptuk lahe. 

9Suwesingga il horog angge tot Allah 
umalikisi fahet emberikik angge famen 
hun Diotrefes inowen an palimu reg lit 
fer enesug laruhuk peruk lit anden peruk 
ane aren fano holtuk eleg. 

10 An hambeg waruhukteg hun inowen 
turuk ane fahet nenele sahaluhuk. 

At inowen ele siyag toho uruk lit nit 
nenebug uruk. Nit nunubam eneg per 
enepmin puk fug angge wene hiyag 
isil laruk inap arimano oho nibam 
hondoko kilap enepmin peruk eleg. It 


3 YOHANES 1.11-14 3 


hondoko kilap eneptuk inap arimano 
unubam imbisiyek ulug per eneptuk lit 
Allah umalikisi men welatihip fug ulug 
yanggaloho wilip eneptuk. 

11 Nare nindi hasug lahiyon, siyag ane 
turuk inap onombolim la fug angge fano 
ane turuk inap onombolim laruk laruhun. 
Ap sa fano ane turuk halug at ino Allah 
amloho wereg. Ap san siyag ane turuk 
ahun inowen tam oho Allah yet harisi 
fug. 

12 Hun Demetrius fahet ap obog 
tohowen fano ane turuk ahun ulug fag 
toho hiyag nisaruk. Tem ane uruk Ahun 
inowen oho at fano ulug wel turuk. Niren 
oho at fahet fano peruk lit tem peruk 
lahe ane ari hat holuk. 

13 Alem anggolo werehon suwesingga 
fam haharoho embele angge famen 
ketiya suwesingga fam hahatmin peruk 
lahi fug. 

14 An folo-folo hambeg waruhukteg 
ambiyeg wereg lit nenele uhuk peruk 
lahi. (1-15) Nare, hindi yuwag toho 
welaruhun. Nit horiyen hi haptuk lahe. 
Nonori hat men werehon hi heneptuk 
lahe ane aru enebe misig-misig hiyag 
isahun. 


Yudas 


1 lAn Yudas Yesus Kristus 
amingmingangge Yakobus are 
inowen suwesingga aru emberuk lahi. 
Ninikni Allahn indi henesug lit wol 
heneptisimu Nonowe Yesus Kristus 
inowen oho fet henesuhon arimano fahet 
emberuk lahi. 

2 Ninikni Allah inowen inilaheg ulug 
hinindi yuwahap heneptuk lit Indi 
henesug laruhuwen sembahyang uruk 
lahi. 

3 Anden nindi henesug lahiyon nori, 
anden suwesingga hahatuk lahiyon aru 
nindimuwen nirim puk fug angge nasehet 
toho wereg lit haharoho embemin. Nit 
obog toho fanowap nenebuhu ane 
fahet embemin peruk lahi. Allah apma 
wereg inap wene tam hiyag isarusa 
ane ino yami ruruk lit senetuk lamuhup 
ulug komo henepmin peruk lahi ane 
suwesingga aru fam emberuk lahi. 

“Hit henepeleg toho weregma ap 
eke hit sehelimu kurusareg wereg. 

It arimanowen Allah fam wenggel 


YUDAS 1.5-7 2 


haruk elehen alem unubam umbuhuk 
ulug atam Allahn ari roho perisi. It 
arimanowen Allahn indi nenesug lit 
wereg uruk lit inindimuwen tila peruk 
ane ino siyag ane turuk. Ari turuk lit 
Nonowe Yesus Kristus ine roho sen 
nenesuhon ino misig wereg angge famen 
awiya waruk. 

> Obog toho hit honoluk teg lit henepeleg 
am fug toho welahep angge famen anden 
nin sebe roho eke honolukap timin peruk 
lahi. Israel inap arimano Allahn o Mesiren 
hondoko wilip enepfag angge famen At 
fam wenggel hibag fuhon arimano eke 
siyahap enepfag. 

6 Siyahap enepfareg malaikat Allah otsi 
arimano tuma welamuhup ulug Allahn 
hiyag isibag angge famen hiyag isibag 
ambeg embeselug wilip atfagma ininggik 
hele mondabi welaruhuwon ino fam pug 
enepfareg hik teg ambeg kilap enepfag. 
Kilap enepfahon arimano fet enesugmen 
eneg alem kong tuhu sambil ino teko 
lahu. 

7 Ari hag toho o Sodom men o Gomora 
men walinggoho o pumbuk winon 
welatfahon arimanowen oho pabi ane 
turuk lit aben tuk fug teg ane til noruk 


YUDAS 1.8-11 3 


latfag. Ap obog toho onoluk amag ulug 
ari turuk latfag inap arimano indok 
olokonen wiyaloho lin ibagma eleg atfag. 

8 Ari hag toho nei waruk inap 
arimanowen siyahon unubam umbat 
taruk lit Allah ine werehon Abug uruk lit 
fano angge poholma werehon siyahap 
turuk. 

?Hun Musa ino ebe wareg fahet 
malaikat onowe Mikhael men Iblis men 
yik abul ulug suwahal uruk lit malaikat 
ino akolen lukuram sipuk tibag fug. 
Lukuram sipuk tuk fug angge, "Allah 
inggarehen alem hubam werehon kong 
tuhu," ulug hiyag itfag. 

10 Ari reg angge famen it nei waruk 
inap arimanowen mun ane man ane 
enepelehon fahet lukuram sipuk turuk. It 
arimano wamen inindi wenggeltuk eleg 
hag toho ket-ker ane eneg til noruk ane 
ariyen mondabi siyag amuhup. 

11 Hun Kain inowen tibag hag toho it 
arimanowen ari turuken war amag. Hun 
Bileam inowen onggo og numag ulug 
hare ane tibag hag toho it arimanowen 
ari roho turuk. Hun Korah inowen Musa 
men suwahal ibagma Allahn siyahap 


YUDAS 1.12-14 4 


enepfag hag toho it arimano oho Allahn 
siyahap enebuhu. 

12 Tt arimano hit sehelimu siyag angge 
lombog teg hag toho wereg lit hit 
ahaluwe naruk sambil ininggareg fahet 
eneg wenggel haruk lit ininggali eleg 
angge enebuwap toho naruk. Hina 
osit elehon homhomowen fu isarukmu 
linggik-longgo urukon hag toho it 
arimano wereg. Wiramna li waharuk 
sambil winon ebe yig atukmu winon 
arimano me watukon hag toho wereg. 

E umanggen kinangma pilaptuk elegma 
ilim atuk hag toho it arimano ilim 
amuhup. 

131k haglabut ine roho warik laruk 
ambeg siyag-siyag angge palu rik laruk 
hag toho ininggali ane it arimanowen 
inamap turuk. Suhal poholma laharuk lit 
ekema la ekema la turukon Allahn hik 
teg ambeg mondabi welamuhup ulug hik 
isaruk hag toho it arimano wereg. 

14 Adamen endetfahonen endetil libahon 
ambiyangman Henokh ino inggik sabir 
angge endetfag. Hun Henokh inowen fulu 
ane turuk lit it arimano fahet hiyag isaruk 
latfag ane tu, "Ninikni Allahn ap obog 
toho unubam unggum werehon kong 


YUDAS 1.15-19 5 


tuhuk ulug Umalikisi malaikat teng-teng 
angge hondog eneplug waruhu. 

15 Allah unuk enepeleg inaben At ubam 
siyag ane turuson men Allah abug uruk 
lit pabi ane til norukon men fahet alem 
unubam umbuhuwen waruhu," ari ulug 
hiyag isibag ane aru. 

16 Tt arimanowen ininggareg wereg 
ane fahet inirim toho wereg lit enele 
anggolo uruk angge famen ininggareg 
inindimuwen tila peruk ane eneg turuk. 
It arimanowen fano angge og nisawag 
ulug ap unubam enele fano-fano uruk lit 
ininggareg hemet turuk lit wel taruk lit 
wereg. 

17 Anden nindi henesug lahiyon nori, 
Nonowe Yesus Kristus otsiyen tam hiyag 
hisaruson arimano hinindimu honoluk 
toho welamuhup. 

18Iren hit hiyag hisaruk lit, "Fobik teko 
lahu sambil Allah unuk enepeleg inap 
arimano hit sehelimu in amuhupteg 
inindimuwen tila peruk ane eneg hikit 
toho turuk lit enele siyag toho hunubam 
uruk lit hininggaliyap henebuhup," ulug 
hiyag hisarusa. 

19 Tt arimano Allah hime fanowon 
unubam wereg elehen kinangma wereg 


YUDAS 1.20-24 6 


angge fahet ninindi peruk lit Allah ele 
holtuk inap inindi kahal eneptuk lit 
minggir enebuhup. 

20 Anden nindi henesug lahiyon nori, 
wene mondabi fanowon hinindimu 
wenggel haruk lahebon ari seneg lit 
hinine roho unduhuk lamuhup. Allah 
hime fanowon hunubam weregma 
sembahyang uruk lamuhup. 

21 Allahn indi henesug lit weregma 
hininggareg fahet fano wenggel haruk 
lit welamuhup. Nonowe Yesus Kristus 
indi henesuhon ino men mondabi 
nonoluk welamuhuken waruhu ane fahet 
hinindimuwen wenggel haruk lit mangno 
ruruk lamuhup. 

22 Inindi nonghong urukon arimano 
inibil atuk lit let eneptuk lamuhup. 

23 Indok olokonen unusuhu rohon 
windar enebiyok. Ap winon faher oho 
hinindimu henekol toho wereg lit ler 
eneptuk lamuhup. It arimanowen siyag 
ane tila perukon ariyen enesum fam 
ololo werehon hinirim toho welamuhup. 

24 Salog-malog angge roho hunusuhu 
rohon ulug Allah ineyon inowen fet 
henesug laruhu. Siyag-siyag angge 
hunubam tag teg elehen henehiyeg toho 


YUDAS 1.25 7 


weregma At lehoma werehon inowen 
Alukema in henebuhu. 

25 Ninikni Allah we misig eneg werehon 
inowen Nonowe Yesus Kristus ino 
famen windat nenepfag. Welatukukonet 
welaheyonet welamuhukonet At ebe 
suwon ino lehoma wereg lit mondabi Ine 
roho werehon ino wel turuk lahe. Amin. 


Wahyu 


1 lYesus Kristus inowen tot 
welamuhupmu teko lahu ane 
mapmu rehon inamap tirisi ane 
suwesingga aru fam wereg. Allahn 
namingmingangge teko lahu ane 
fahet inindi anggar amag ulug Yesus 
Kristus ubam imbibagma Aren inamap 
tirisi. Inamap turuk lit malaikat misig 
Amingmingangge Yohanes ambeg 
monde feruk lit at ubam selehap tirisi. 

2 Allah wene Yesus Kristus inowen 
Yohanes fam fag toho hiyag itisiyon 
Yohanesen yet harisi ane arimano obog 
toho hiyag isaruk latisi. 

3Wene aru fulu roho harisi ane fahet 
haharoho emberisiyon ap san aru uruk 
lit fano roho hol harukon hikit toho turuk 
laruhuwon ino ahiyeg toho welaruhu. 
Teko lahu ane ari horog ketiya teko lahu. 

4Allah umalikisi o pumbuk sabiren 
Asia kinang fam welahebon an Yohanes 
inowen hunubam nele hiyag hisaruk 
lahi. At werehon welatfahon waruhuwon 
ino Ubabut fano reg lit hinindi yuwahap 


WAHYU 1.5-8 2 


heneptuk laruhu. Hime fanowon sabiren 
Allah lehoma werehon ino Alukema 
werehon arimanowen let heneptuk 
lamuhup. 

5 Yesus Kristus ino ap war atuk ambehen 
tam Oluk atfagma ap suwon kinangma 
werehon palimu At wereg lit Indi wirik 
toho Allah wene fag toho hiyag isaruk 
latfahon inowen hi heneptuk laruhu. 
Yesus inowen Indi nenesug lit siyag 
angge nit nunubam werehon At amep 
fam elehap tibag. 

6At inowen nit o yowi misig inap 
welamag ulug mangnowap neneptisi. 
Niren Ikni Allah let turuk inap imam hag 
toho welamuhup ulug Aren nit unduhuk 
nunubaharisi. At ino Ine roho wereg lit 
mondabi palimu lehoma welaruhu. Amin. 

7 At ino hina fene waharukmu ap obog 
toho inil wal taneg yet hahup. At ino fit 
fam hak toho watfag inap arimanowen 
oho At yet hahupmu ap kinangma 
werehon obog tohowen ya nga uruk lit at 
fahet uba yatuk lamuhup. We tem toho 
ihi. Amin! 

8 An te A men O men welahi ulug Ninikni 
Allahn irisi. At werehon men watfahon 


WAHYU 1.9-13 3 


men waruhuwon men mun ane man ane 
senehon ino At eneg wereg. 

? Yesus apma wereg lit niren At yet teg 
lit weregma aben alem siyahon nunubam 
emberukmu an henere Yohanes oho 
hit men sebe roho welahi. Allah wereg 
ambeg kuhuk ulug ninindi yuwag toho 
welahe. Allah wene Yesus Kristus inowen 
fag toho hiyag isibahon arimano uruk 
latikikon fahet ik alonggenma o Patmos 
aru hik niya waharusama welahi. 

100 wene uruk sambil Allah hime 
fanowon nubam atisireg an nambol filen 
Ele ine roho waruk ele hag toho urukmu 
hol harikik. 

11 Ele hiyag nutuk lit, "Anden turukmu 
yet hamihin ane suwesingga fam 
hahatmihinteg Allah umalikisi o 
pumbuk sabiren fahet embemihin: O 
Efesus, Smirna, Pergamus, Tiatira, 
Sardis, Filadelfia, Laodikia inap fahet 
embemihin," ulug hiyag nitisi. 

12 Fle nubam urukmu itano hebeloho 
kim hamin ulug turukmen iral hunduko 
emberuk angge ili rurukon sabiren fam 
indok ambulpul turukmu yet harikik. 

13 Tral hunduko emberuk angge sabiren 
itano sehelimu ap kinangmon hag toho 


WAHYU 1.14-18 4 


misig unduhuk latisi. Asum yaron wan 
teg lit Ubahare ke ili ruruk ahale fam 
nunggulig pug teg latisi. 

14 Unggul men Oruk men suwe oruk 
yanggowon hag toho kut teg lit il indok 
ambulpul kiyog turuk latisi. 

15 Uyug te helep indokma yihik ferukmu 
ambilik anggen turuk hag teg latisi. Ele 
re ik hul tung tik wamburuk hag toho 
uruk latisi. 

16 Inggik pikit fil suhal sabiren seneg 
latisi. Ambilikmuwen te karog misig 
famen ayeg fumag-fumag umahowon 
olokon wilip atisi. Orohole re o hibi fam 
mo yatukon hag toho yatuk latisi. 

17 Ari regma itano yet harikikteg nebe 
napelu ruruk lit hololong toho At uyug 
alma itano ap warehon hag toho ying 
atikik. Ying atikikmu Inggik pikiron an 
nubam emberisireg, "Hakol fug, An atam 
welatik iyahon, fobik oho wereg lit 

18 mondabi Noluk welaruhukon yet 
Niyimin, An war atikik angge famen 
mondabi Noluk welahi. Ap warehon 
wereg ambeg fahet sok husuruk angge 
Anden ki reg lahi. 


WAHYU 1.19-2.2 


19 Haren yet hehen ane aru hahatuk 
lit ketiya teko larukon men fobik teko 
lahuwon men fahet hahatuk laruhun. 

20 Suhal sabiren Ninggik pikit fil wereg 
lahason men iral hunduko emberuk 
angge ili rurukon sabiren men hehenon 
fahet wirimangge seleg toho hiyag 
hitmin: Suhal sabiren itano Allah 
umalikisi o pumbuk sabiren werehon 
itanowen tohon malaikat wereg. Iral 
hunduko emberuk angge sabiren itano 
Allah umalikisi o pumbuk sabiren 
werehon fahet yet hehen," ulug hiyag 
nitisi. 

2 1 "Malaikat An numalikisi o Efesus 

werehon fahet hiyag hitminon tu 

haharoho embemihin: Ninggik pikit fil 
suhal sabiren seneg lahiyonen Nele tu 
uruk lahi. Iral hunduko emberuk angge 
ili rurukon sabiren fam indok ambulpul 
turukon sehelimu laruk lahiyonen Nele 
tu uruk lahi. 

2 Haren turuk lahen ane An noluk: 
Hindi imbik wamburuk lit sat toho 
turuk lahenon men siyag ane turuk 
inap fahet nirim peruk lahenon men An 
noluk. It ininggareg fahet Allahn mon 
neneptisiyon welahe uruk angge famen 


WAHYU 2.3-7 6 


Allahn mon eneptisi fug ulug haren 
unubabut pal isarikin. Henele si uruk 
lahep ulug ininggali war eneptikin. 

3 An nunuk fahet hubam siyag ane 
anggolo turuk angge famen hindi imbik 
wamburuk lit sat kel ta fug angge turuk 
lahen. 

4 Ari turuk lahen angge famen il misig 
fahet komo hapnin: Keram hindi enesug 
ane embeserikin. 

? Hat palimu welatikin angge famen 
ketiya apma wambirikin ane fahet hindi 
wenggel himin. Siyag ane embeseruk lit 
keram fano ane turuk latikin hag toho 
ketiya oho turuk laruhun. Ke hareyon 
laruk lit siyag ane turuk laruhun halug 
An waruhukteg iral hunduko emberuk 
angge ino miyal isa waruhuk. 

6 Haren hun Nikolaus umalikisiyen turuk 
ane fahet nirim uruk lahenon ari fano 
peruk lahenma Anden oho nirim peruk 
lahi. 

7Sa isanggo wereg halug Allah hime 
fanowon Ele umalikisi fam urukon holtuk 
laruhu. Ap sa ine wereg halug e fanowon 
anggen narukmu war atuk eleg ahen 
Allah iyabuk fam wereg ahen ino og 
uruhuk." 


WAHYU 2.8-11 7 


8 "Malaikat An numalikisi o Smirna 
werehon fahet hiyag hitminon tu 
haharoho embemihin: Alemet ondomiyet 
An welahiyon war atikikteg Noluk 
atikikonen Nele tu uruk lahi. 

9 Aben hubam siyag ane turukon 
An noluk teg lit hanggengge eleg 
angge welahenon oho An noluk. An 
nanggengge eleg peruk lahen angge 
famen hanggengge wereg. Nit Yahudi 
ninap welahe ulug enele si ane uruk lit 
ilitno haptukon ari An noluk. Ari uruk ane 
ariyen it Yahudi inap fug, Iblis umalikisi 
wereg. 

10 Siyag ane hubam turukon fahet 
wenggel haruk lit hakol toho welaruhun 
fug. Iblisen aluwat hisaruk lit hit sehelimu 
werehon ap piren hinahan o penjara hik 
isahumu hup numenam alem siyahon 
hunubam aruhu. Wene aru senegman 
eneg hebe war aruhunmu haliliyangge 
fanowon mondabi welaruhuwon ari 
Anden og huruhuk. 

11 Ap sa isanggo wereg halug Allah hime 
fanowon Ele umalikisi fam urukon holtuk 
laruhu. Ap sa ine wereg halug ap winon 
ininggik pireneg angge war atukmu at 
ino war aruhu fug, fano welaruhu." 


WAHYU 2.12-15 8 


12 "Malaikat An numalikisi o Pergamus 
werehon fahet hiyag hitminon tu 
haharoho embemihin: Karog olokon ayeg 
fumag-fumag werehon seneg lahiyonen 
Nele tu uruk lahi. 

13 Hat welahen ambeg Iblis heriyeg 
ambeg welahenon An noluk. Haren An 
nunuk seneg lit An nubam wenggel 
haruk lahenon ari awiya waruk lahen fug. 
Hun Antipas inowen An nawene seneg lit 
fag toho ap hiyag isaruk lit welatisiyon 
hit hinil fam Iblis heriyeg ambehen ware 
feserusama hiren oho awiya warikip fug. 

14 Awiya warikin fug angge famen komo 
hapminon alem piren hinahan wereg. 
Hun Bileam inowen uruk latfag ane 
hat men ambiyeg welahebon winonen 
holtuk. Hun Bileam inowen Balak fam 
hiyag utuk lit, 'Israel inap Allah umalikisi 
wereg angge famen wam usa ambohom 
isag til laruk lit ap unuhesi unubam siyag 
ane til laruk lamag ulug hiyag isahun,' 
ibag ane ari hikit toho it arimanowen oho 
turuk. 

15 Hun Nikolaus umalikisiyen hiyag 
isaruk ane ari oho hat men ambiyeg 
welahebon winonen oho holtuk lit 
senetuk. 

16 Ari fahet ke hareyon ari umbusuhun. 
Ke hareyon ari umbusuhun fugmu karog 
olokon Nambilikmu werehon ino fam it 
arimano unusik waruhuk. 

17 Ap sa isanggo wereg halug Allah 
hime fanowon Ele umalikisi fam urukon 
holtuk laruhu. Ap sa ine wereg halug 
suburu fanowon poholman wambik 
waharukon hirako werehon ari og 
uruhuk. Helep yanggowon eke fam 
unuk keron haharoho werehon eke 
Anden og uruhuk. Unuk ari ap obog 
toho enepelegma we it ininggikmu og 
isahukon eneg onoluk aruhu." 

18 "Malaikat An numalikisi o Tiatira 
werehon fahet hiyag hitminon tu 
haharoho embemihin: Nil indok 
ambulpul hahonen Nuyug helep 
ambilikanggen turuk hahonen An Allah 
amlohowen Nele tu uruk lahi. 

19 Haren turuk lahen ane An noluk. Ap 
hindi enesug lit welahenon men Nubam 
wenggel haruk lahenon men hori hat 
men werehon ler eneptuk lahenon men 
hindi imbik wamburuk lahenon men 
An noluk. Atam tor angge turuk latikin 
angge famen fobiken su roho til laruk 
lahen. 

20 Ketiya il misig tu fahet komo hapnin: 
He Izebel ino aren turuk ane fahet komo 
rurukon embeseruk lahen. Inggarehen 
uruk ane fahet Allahn hiyag nutukon 
eneg uruk lahi uruk lit ap unuhesi fam 
siyag ane til laruk lit usa ambohom oho 
naruk lamok ulug Namingmingangge An 
nele holtukon inindi nina feseruk. 

21 Anden ke hareyon ari umbusuhun 
ulug hiyag itikik angge famen pabi turuk 
hiyap inowen umbusuk fug teg. 

22 Anden ouk suwon eke ubam emberuk 
lit nohoruk ambeg hik isahukmu yet 
haruk lamuhup. Iren siyag ane at men 
til larukon ari embeseruk eleg halug 
mondabi siyagma hik isahukteg 

23 ymalikisi oho unusuhuk. Ap inindimu 
hirako wenggel harukon kim isaruk lit 
siyag ane iren turukon fahet ari Anden 
ayeg war isaruk laruhukon ap wene 
holtuk inap obog toho onoluk aruhu. 

24 Hit o Tiatira welahebon hiyap inowen 
hiyag isaruk ane holtuk elehon men Iblis 
awene alem yami ririkip fuhon men hit 
hunubam tu imin: Hit hunubam alem 
winon emberuk lit hinindi angginap timin 
fug. 

25 Hit foroho lahebon ari senegman 
eneg waruhuk. 

26 Ap sa inggik ine roho niyabuk wiri 
feruk halug at ino o pumbuk obog toho 
apma weregma at palimu unduhuk 
fuhuk. 

27 Wanggun ineyon anggin tohon anden 
og utukon ari fam ap arimano unusuruk 
laruhu. It arimano lolto helep famen fele 
roho laruk hag toho wareg lamuhup. 

An Nikniyen unduhuk Nubaharuk hag 
toho Anden oho Numalikisi unduhuk 
fesuhukteg 

28 suhal yali filen ili rurukon ininggikmu 
0g isahuk. 

29 Ap sa isanggo wereg halug Allah hime 
fanowon Ele umalikisi fam urukon holtuk 
laruhu." 

3 1 "Malaikat An numalikisi o Sardis 

werehon fahet hiyag hitminon tu 
haharoho embemihin: Hime fanowon 
sabiren men suhal sabiren arimano men 
An seneg lahiyonen Nele tu uruk lahi. 
Haren turuk lahen ane An noluk. Hat 
fahet oluk wereg uruk angge famen 
wareg lahen. 

2In amin, ap war atug indi tot werehon 
let toho olukap tin. Haren turuk lahen 

ane kim hiyihimu Nikni Allah olohotma 
fano ane turukon misig oho wereg eleg. 

3 Wene tam holtuk lit turuk latikin ane 
wenggel himin. Ke hareyon embeselug 
funggalem pikiron laruk laruhun. 
Hindimu holuk toho welaruhun fugmu 
An ap yoholiyangge waruk inap hag 
toho waruhuk sambil ino hapeleg toho 
weregma waruhuk. 

40 Sardis hat wereg ambeg ap piren 
enesum sabelep are reg elehon wereg. It 
inindimu fano perukon sum yanggowon 
wan teg lit An men laruk lamuhup. 

3Sa ine wereg halug sum yanggowon 
wan teg lit welaruhu. Suwesingga fam 
ununuk werehon Allah men onoluk 
welamuhuben it arimano ununuk ware 
fesuhuk fuhen Nikni Allah men Otsi 
malaikat men onolohotma fag toho hiyag 
isaruk laruhuk. 

6 Ap sa isanggo wereg halug Allah hime 
fanowon Ele umalikisi fam urukon holtuk 
laruhu." 

7"Malaikat An numalikisi o Filadelfia 
werehon fahet hiyag hitminon tu 
haharoho embemihin: Daud ibam 
kurukon sok husuruk angge seneg Ahun 
fanowon inowen Ele tem toho urukon 

inowen tu uruk. Aren sok husuruk halug 
ap ekeyen labuk fug teg, Aren sok latuk 
halug ap ekeyen husuk fug teg. 

8 Haren turuk lahen ane An noluk: Yet 
teg lamin, Anden sok hut haptikikmu ap 
ekeyen sok lat habuk fug teg. Hat huwag 
kuk teg angge famen Nele holtuk lit An 
nubahet awiya warikin fug. 

2 Yet teg lamin! Ap eke setan umalikisi 
hambeg mon enebik waruhuk. It arimano 
nit Yahudi ninap uruk angge famen enele 
si uruk. Hat halukema ying amuhupteg 
ninikni uhup ulug mon enebuhukmu 
Anden hat Nindi hasug lahiyon fahet it 
onoluk aruhu. 

10 An waruhukon fahet yet teg lamin 
ulug komo haptikikmu yet teg latikin. Ap 
obog toho kinangma werehon arimano 
wal isahup sambil har oho wal hiyahup 
halug Anden fano roho fet hasug laruhuk. 

11 An ketiya waharuk lahireg hat 
haliliyangge foroho lahenon ap winonen 
hilahup tohon hinggik ine roho seneg 
laruhun. 

1? Ap sa ine wereg halug Nikni Allah 
ibam mondabi welaruhuwen e uwag 
wirikon hag toho welaruhu ulug unduhuk 
feruk laruhuk. Nikni Allah unuk men At 

ibam Yerusalem keron wiruhuwon ino 
poholman wambik waruhuwon unuk men 
Ninggareg nunuk keron men at ubam 
haharuhuk. 

13 Ap sa isanggo wereg halug Allah hime 
fanowon Ele umalikisi fam urukon holtuk 
laruhu." 

14 "Malaikat An numaliki o Laodikia 
werehon fahet hiyag hitminon tu 
haharoho embemihin: Unuk te Amin 
werehon Ele tem toho uruk lit wene 
seneg Ahun inowen tu uruk. Mun angge 
man angge wal tibahon alem At wereg. 

15 Haren turuk lahen ane An noluk: 
Hindimuwen inahan haruk lahen fug, sun 
haruk lahen fug. Inahan helenma oho 
fano, sun helenma oho fano. 

16 Hindimuwen inahan haruk lahen fug, 
sun haruk lahen fug, we tot inahan 
haruk lahenma Nambilikmuwen suburu 
put tohon hag toho luko hik hiyahuk. 

17 "Nanggengge anggolo werehen tung 
nahun welahi, an foroho lahi fuhon 
te wereg eleg," uruk lahen. Ari uruk 
lahen angge famen siyag toho wereg lit 
hanggengge elehon hil hupnihon habiye 
werehon hag toho welahenma aben hat 

hubahet yihi uruk. Ari roho welahenon 
hat hapeleg toho welahen. 

18 Fano-fano angge indoken naruk eleg 
angge An nubam ayeg waroho wahunteg 
hanggengge anggolo foroho ahun hag 
toho welaruhun. Sum yanggowon eke 
An nubam onggo paloho wahunteg 
wan tuhunmu hinggali eleg toho habiye 
werehon hag toho welaruhun fug. 
Ahaluwe fanowon eke ayeg waroho 
walug hilmu umbuhunmu hil seleg 
aruhu. 

19 Ap Nindi enesug lahiyon arimano 
Nele nolok toho komo eneptuk lit hiyag 
isaruk lahi. Hiyag isaruk lahimu har oho 
hindi wenggeloho ke hareyon embeselug 
pikiron laruk laruhun. 

20 Yet Nasug lamok! An sokolma 
unduhuk lit sok kik turuk lahi. Nele 
holuhureg sok hut Nabuhuwon ino 
ambeg kuhukteg suburu at men An men 
kuroho nahuk. 

21 Ap sa ine wereg halug An lehoma 
heriyeg lahi ambeg ar oho hur aruhu. 
Ari hag toho An palimu atikikteg Nikni 
heriyeg ambeg At men heriyeg lahi. 

22 Ap sa isanggo wereg halug Allah hime 
fanowon Ele umalikisi fam urukon holtuk 
laruhu," ulug hiyag nitisi. 

4 LEle hiyag nitisimu itano yet 
harukmen poholma kurukon sok 
husigmu yet harikik. Yet harukmen Ele 

tam urukmu holtikikon ino waruk ele 
hag toho uruk lit, "Fobik aruhu ane fahet 
hubam unug haminen tiya lahik ma," 
irisi. 

2 Ari irisimu Allah hime fanowon ino 
nubam atisireg yet harukmen hur 
atuk angge palimuwon misig poholma 
unduhukmu Ap misig heriyeg lit welatisi. 

3 Ap heriyeg latisiyon ino helep sili 
umbagpag turukon hag toho men ip 
orohole hahon men wereg latisi. Hur atuk 
angge ino kaliye ahikal piyanu palehon 
hahonen mase roho kilabeg latisi. 

4Hur atuk angge uhaneg fumag 
arimanowen misig ino walingguruk 
latusa. Hur atuk angge walingguruk 
latuson arimano fam ap iniknisi rohon 
enesum yanggowon wan teg lit ununggul 
hobog ili ruruk angge pug teg lit heriyeg 
latusa. 

> Hur atuk angge pulmu werehon ino 
famen lebeglu men pinelu men ululu 

men wilip atuk latisi. Aluke fil iral sabiren 
ambulpul turuk latisi. Iral itano Allah 
hime fanowon sabiren wereg. 

6 Hur atuk angge alukema ik il 
wirik anggolowon umbagpag turukon 
yenggeleg latisi. Iraham ke walinggoho 
lebe ruruk angge uhan eneluke filet 
enembol filet inilanggen eneg ololop 
tehon unduhuk latusa. 

7 It unduhuk latuson arimano atamon 
olomene olokon singa hahon weregma 
pirenehon sapi hahon weregma 
hinahanehon ap orohole hahon weregma 
uhanehon suwe tunguni lam-lam larukon 
hahon welatisi. 

8 Welatusa angge uhan itano enebe wal 
taneg eneherabul falfaliken heheg wilibig 
latusa. Enebene undama filet selma 
filet inilanggen eneg ololop toho wilibig 
latisi. Yuwag toho welam fug angge 
ilingge hundig hup hundig enele uruk lit, 
"Ninikni we At eneg welatfahon werehon 
waruhuwon Ninikni fano, Allah fano, At 
palimu werehon fano," uruk latusa. 

9Tt lebe ruruk angge uhan itanowen 
hur atuk angge fam heriyeg lit werehon 
mondabi Oluk welaruhuwon ino Ubam 

enele uruk lit, "Ninikni hat fano," ulug 
wel turukmu 

10 iniknisi rohon uhaneg fumag 
welatuson arimano hur atuk angge ino 
alukema hur arik wamburuk latusa. At 
mondabi Oluk welaruhuwon ino fam 
sembahyang uruk lit ununggul hobog 
ili ruruk angge lisoho hur atuk angge 
alukema hik isaruk lit enele uruk lit, 

11 "Ninikni Allah, mun angge man angge 
Haren wal tinag. Haren eneg tam ari 
perik inahon famen mun angge man 
angge wereg atfag. Wereg atfagma 
Hat eneg wel Haptuk lit hi Habuk teg, 
Hat eneg palimuwap Habuk teg," uruk 
latusa. 

1 Anden yet harukmen hur atuk 
5 angge fam heriyeg lit werehon ino 
Inggik pikit fil suwesingga eke undama 
filet sel filet haharehon yinggiloho 
weregma enehangge sabiren fam 
seleben tegma ki reg latisi. 

2 Ki regma anden yet harukmen 
malaikat humon misihen ele hi roho uruk 
lit, "Suwesingga yinggilohon enehangge 
seleben tohon aru ap san filila ruk teg?" 
urukmu holtikik. 

3 Hol harukmen ap poholma werehon 
oho kinangma werehon oho kinang 
apma werehon misihen oho suwesingga 
yinggiloho werehon ari filila roho undama 
kim ha fug teg latisi. 

4 Ap misig oho ubabut fanowon welatisi 
fugmu suwesingga yinggiloho werehon 
ino fam undama filet sel filet haharehon 
aben filila roho kim ha fug teg latisimu 
an nindimu siyag teg lit uba anggolo 
yatikik. 

“Uba yatukmu iniknisi roho welatuson 
arimano misihen an hiyag nutuk lit, "Hat 
uba yabuk fug, ununggul unuk Yehuda 
enemene olokon Daud ubalmangge ino 
palimu atisi. Palimu atisireg At inowen 
suwesingga yinggilohon fam enehangge 
sabiren itano Aren filila ruk teg," ulug 
nubam irisi. 

6 Yet harukmen hur atuk angge men 
lebe ruruk angge uhan welatuson itano 
men iniknisi rohon arimano men it 
sehelimu wam domba umalik misig 
senggelehon hahon welatisi. Andimbuk 
sabiren il sabiren teg latisi. Sabiren 
angge ari Allah hime fanowon kinang 
atogman atogma mon eneptukon wilibig 
latisi. 

7 Ari regma wam domba umalik ino 
waharisimu hur atuk angge fam heriyeg 
Ahun inowen suwesingga yinggiloho 
werehon ino 0g Itisimu ki ririsi. 

8 Suwesingga ino ki regma lebe ruruk 
angge uhan welatuson itano men iniknisi 
rohon uhaneg fumahen welatuson 
arimano men domba alukema ying 
arik larusa. Ying atuk lit wal taneg 
pinggong men kubag ili rurukon fam 
indok munggaltukmu amben turukon 
fanowon men seneg latusa. Kubag ino 
fam indok munggaltuk angge ari Allah 
umalikisiyen sembahyang urukon fahet 
wereg latisi. 

?It yinggig latuson arimanowen 
sini keron misig yunggultuk latusa. 
Yunggultuk lit, "Hat hubabut fanowon 
inowen suwesingga yinggilohon ino 
0g Herehekma wehenteg enehangge 
itano filila ruk teg lahen. Ap ununggul 
unuk wal taneg werehon men enele 
wal taneg urukon men o pumbuk wal 
taneg werehon men inibam wal taneg 
werehon men arimano fahet Hat senggel 
Haptukmu Hamep wilip atisiyon ari fam 
Allah fahet ayeg war isarikin. 

10 Ap arimano ayeg war isarikinon o 
yowi misigmu mangnowap eneptuk lit 
Allah amingmingangge imam hag toho 
welamuhup ulug lahap eneptikinmu 
iren ap kinangma werehon sen enesug 
lamuhup," uruk latusa. 

11 Yet harukmen hur atuk angge men 
lebe ruruk angge uhan men iniknisi 
rohon men malaikaren waling enesug 
lit enele anggolo urukmu hol isarikik. 
Malaikat arimano anggolo teng-teng 
angge winahuk fug toho wereg lit 

12 enele ine roho uruk lit, "Wam domba 
umalik senggelohon ino Ubabut fano 
rehen Ineyap turuk lit Anggengge 
anggolowap turukon men mun angge 
man angge alem Olukap turuk lit suwap 
turukon men wel turuk lit palimuwap 
turukon men At fene sini uruk lamuhup," 
uruk latusa. 

13 Sini ari urukmu hol harukmen wal 
tibag angge poholma werehon kinangma 
werehon kinang apma werehon ikma 
werehon obog toho arimanowen enele 
urukmu holtikik. Enele uruk lit, "Hur 
atuk angge fam heriyeg lit werehon men 
domba umalik men Inine roho werehon 
unubam sini uhupteg wel eneptuk lit 

mondabi hi eneptuk lamuhup,' 
enele uruk latusa. 

14 Enele urukmu lebe ruruk angge 
uhan welatuson itanowen, "Amin!" 
irikim iniknisi roho welatuson 
arimanowen enelenggen fam hur 
atusareg sembahyang uruk latusa. 

6 1 Anden yet harukmen domba umalik 

inowen enehangge sabiren itano 
atamon ino filila rurukmu yet harikik. 
Filila rurukmu hol harukmen lebe ruruk 
angge uhan itano atamon inowen ele 
hum toho ululu ele hag toho ma urukmu 
hol harikik. 

2 Anden yet harukmen wam kuda kuron 
misig waharukmu emberimu heriyeg 
latisi ahunen minggin tog senegma 
unggul hobog fanowon og utusa. Og 
utusama ap onolok inaben tog aptuk lit 
turuk hag toho an palimu aruhuk ulug 
laruk latisi. 

3Domba umalik inowen enehangge 
pirenehon filila ririsimu hol harukmen 
lebe ruruk angge uhan itano pirenon 
inowen ma urukmu hol harikik. 

4Ma urukmu itano wam kuda winon 
eke oruk huluwon waharukmu emberimu 
heriyeg latisi ahun inowen mangno roho 


ulug 

wereg ane elehap turuk laruhu ulug at 
ineyap tirisi. Ap kinangmon it-it wat-war 
amag ulug at ino inggikmu karog suwon 
emberusa. 

“Domba umalik inowen enehangge 
hinahanehon filila ririsimu anden hol 
harukmen lebe ruruk angge uhan itano 
hinahanehon inowen ma urukmu hol 
harikik. Anden yet harukmen wam kuda 
singon misig emberimu heriyeg latisi 
ahun inowen anggin emberuk angge 
inggikmu seneg latisi. 

6Lebe ruruk angge uhan itano 
sehelimuwen ele urukon holtikikon, 
"Suburu sum misig uang inggila teng 
misig fam warukmu kiring sum hinahan 
uang inggila teng misig fam waruk angge 
wam sei men hele ahaluwe fanowon men 
siyahap tuk fug," urukmu hol harikik. 

7 Domba umalik inowen enehangge 
uhanehon filila ririsimu hol harukmen 
lebe ruruk angge itano uhanehon inowen 
ma urukmu holtikik. 

8 Anden yet harukmen wam kuda 
oruk inggilangge hilali rurukon hahon 
waharukmu emberimu heriyeg latisi 
ahun ino unuk War Atukon suwalegma 
unuk War Atuk Ambeg ombolim waharuk 

latisi. It piren itanowen ap minggiroho 
unusuruk lit winon karog fam unusuruk 
lit winon suburu obok og isaruk lit winon 
ouk unubam emberuk lit winon olomene 
kinangma werehon mako unubam 
emberuk lit pinggi unusuruk lamuhup 
ulug inineyap eneptusa. 

9 Domba umalik inowen enehangge 
fuwabon filila ririsimu yet harukmen 
Allah fahet hubu lahaptuk ambeg apma 
Allah wene fahet fag toho hiyag isaruk 
latusa ane fahet pinggi unusuruson 
arimano enehime yer isarikik. 

10 Warehon enehime arimanowen enele 
hi roho uruk lit, "Hebe ine roho wereg lit 
Hindi fanowonen pikir ane turuk lahenon 
inowen nit nenemep hinang tarukon 
fahet nombarenam welamuhukmu ap 
kinangma werehon unggum unubam 
emberuk lit ayeg waroho unusuhun?" 
uruk latusa. 

11 Ari uruk latusama it arimano 
enebe wal taneg sum yanggowon wan 
eneptusareg it unubam enele uruk lit, 
"Tot hinindi yuwag toho weregma hit 
honori Allah amingmingangge werehon 
hit hunusurusa hag toho unusuhupmu 

winag hahupteg wirim aha uhup," ulug 
hiyag isarusa. 

1? Anden yet harukmen domba umalik 
inowen enehangge falfalikon filila ririsimu 
o mek humon turukmu mo oho aben fesi 
lahaplug sum siyahon suknuruk hag toho 
il siyag atisimu pikalem il mep atisi. 

13 Siyelu humon waharuk lit e anggen 
momiyon tahanoho wamburuk hag 
toho suhal poholman kinangma loloho 
wamburusa. 

14 Suwesingga yinggiltuk hag toho 
pohol yinggiloho eleg atisimu punu men 
ik alonggen ke werehon men miyaloho 
hikip atusa. 

15 Kinangma ap suwon werehon men 
iniknisi roho werehon men sehen seneg 
inap onowesi men tung inap men palimu 
werehon men ap enemingmingangge 
werehon men enemu wirik toho werehon 
men arimano obog toho enekolen kiling 
ele ke hirag atuk latusa. 

16 Hirag atusareg wereg lit punu men 
tom ayeg men unubam enele uruk 
lit, "Lehoma heriyeg Ahun inowen yet 
nisahumu domba umalik inowen Olok 
ane nunubam tuhu rohon tom ayeg fele 

roho sok lare feruk lit hirag nenebiyek," 
uruk latusa. 

17 It itano Onolok anggolo haruk sambil 
inam atisimu ap san indi wirik toho fano 
welam teg? Luk 21:25, Why 11:13, 
16:18“ 

7 1 Anden yet harukmen kinang 

atog fumag-fumag malaikat uhan 
unduhuk lit siyelu tom fam ik fam e fam 
fu ruruk laruhu fug ulug iren ki regma 
yet harikik. 

2Mo lahik waharuk ambeg malaikat 
winon eke inam atisireg Allah oluk 
werehon inowen tohon enehangge walug 
waharisi. Waharisireg malaikat uhan 
itano tom men ik men siyahap tuhup 
ulug atog fumag-fumag in eneptuson 
itano fam enele hi roho uruk lit, 

3 "Allah umaliki enehangge inilahe umag 
enebuk fugmu tom men ik men e ohi 
men siyahap tuk fug," uruk latusa. 

4Uruk latusama anden hol harukmen 
it Israel inap famen ondoko laruson 
arimano enehangge inilahe umag 
eneptuson obog toho mangno roho 
teng-teng angge teng nisanggowen 
(seratus empat puluh empat ribu) winag 
haruson holtikik. 

> Ununggul unuk wal taneg werehon 
enehangge unubam emberuson teng- 
teng angge (dua belas ribu) welatusa. 
Ununggul unuk Yehuda enehangge 
unubam emberuson teng-teng angge, 
ununggul unuk Ruben teng-teng angge, 
ununggul unuk Gad teng-teng angge, 

Sununggul unuk Asyer teng-teng 
angge, ununggul unuk Naftali teng- 
teng angge, ununggul unuk Manasye 
teng-teng angge, 

7 ununggul unuk Simeon teng-teng 
angge, ununggul unuk Lewi teng-teng 
angge, ununggul unuk Isakhar teng-teng 
angge, 

8 ununggul unuk Zebulon teng-teng 
angge, ununggul unuk Yusuf teng-teng 
angge, ununggul unuk Benyamin 
teng-teng angge (dua belas ribu). 

9 Anden yet harukmen ap anggolo 
enebe winahuk fug toho weregma yer 
isarikikon arimano o pumbuk wal taneg 
werehon men ununggul unuk wal taneg 
werehon men inibam wal taneg werehon 
men enele wal taneg urukon obog toho 
arimano men palu roho lehoma hur Atuk 
ahun ino men domba umalik ino men 
Enelukema unduhuk latusa. It arimano 


WAHYU 7.10-14 28 


sum yanggowon wan teg lit uluwa inggila 
ininggikmu wal taneg seneg latusa. 

10 Ari regma enele hi roho uruk lit, 
"Ninikni Allah lehoma heriyeg lit werehon 
men domba umalik men nit windat 
neneptukon itano hi eneptuk lahe," uruk 
latusa. 

11 Ari urukmu lehoma hur atuk angge 
men iniknisi roho werehon men lebe 
ruruk angge uhan itano men weregma 
malaikat obog toho arimanowen it 
walinggoho kilap enesug lit kinangma 
ying atusareg Allah fam sembahyang 
uruk lit, 

12 "Amin! Ninikni ulug Allah wel turuk 
lit At palimuwap tuhup. Mun angge man 
angge alem At oluk tehen Ninikni uruk 
lamuhup. At ine werehon hi ruruk lit 
palimuwap turuk lit eneg welamuhup. 
Amin!" uruk latusa. 

13 Ari uruk latusama iniknisi roho 
werehon misihen an nubam ele uruk lit, 
"It sum yanggowon wan tohon arimano 
kema inap, kema filen waharusa?" ulug 
kapal niyarisimu 

14 anden at ubam, "Nikni, hat holuk," 
irikik. Ari irikikmu aren an nubam, "Ap 
aruma inindi anggin toho welatusareg 

wilip atuson wereg. Wam domba umalik 
ino mep fam enesum umag tarusama 
enesum yanggo atisi. 

15 Enesum yanggo atisimu it aruma 
Allah lehoma hur atuk ambeg alukema 
unduhuk lit likiya hupmu Allah ibamen 
let turuk lit wereg. At lehoma werehon 
inowen it palimu ungga sal enebuhu. 

16 Ungga saleg lit weregma suburu 
obok ik obok ha fug angge molok ha fug 
angge indok ambiyang ki ruk fug angge 
welamuhup. 

17 Wam domba umalik lehoma Iraham 
werehon inowen it fer enesug lit ik eleruk 
fanowon mondabi onoluk welamuhubon 
fahet hondog eneptuk laruhu. Allahn 
it uba yatukon onggon eneptuk lit uba 
sumag eneptuk laruhu," ulug hiyag nitisi. 
8 1 Wam domba umalik inowen 

enehangge sabiron filila ririsimu 
poholman mun angge man angge enele 
eleg angge pik-pok teg angge weregma 
mo il tot larisi. 

2 Tot larisimu anden yet harukmen 
malaikat sabiren Allah alukema unduhuk 
lit weregma waruk it ininggikmu wal 
taneg og isarusa. 

30g isarusama malaikat winon eke 
kubag indok anggen elma kilaptuk angge 
seneg lit Allah fahet hubu lahaptuk 
ambeg ino iraham larisi. Iraham larisimu 
indok munggaltuk angge anggolo og 
utusama, "Indok munggaltuk angge aru 
fam Allah umalikisiyen sembahyang uruk 
angge wereg ulug hubu lahaptuk ambeg 
ili rurukon hur atuk angge alukema 
werehon ari palimu embemihin," ulug 
hiyag utusa. 

4Indok munggaltukmu hubu laharukon 
ino Allah umalikisiyen sembahyang 
urukon men mangno roho laharuk lit 
malaikat inggik famen Allah weregma 
laharuk latisi. 

3 Laharuk latisimu malaikat inowen 
hubu lahaptuk ambeg ino fam indok 
ambiyang warisireg indok munggaltuk 
angge inggikmu werehon kilaboho indok 
ino hililoho kinangma hik isarisi. Hik 
isarisimu lebeglu lebeg turuk lit ululu 
humon sipuk turukmu o mek turuk lit 
aplohok humon tirisi. 

6 Ari tirisimu malaikat sabiren itano 
waruk senehon itano waruk teltul ulug 
wep toho foroho latusa. 

7 Wep toho foroho lit malaikat atamon 
inowen teltukmu osit humon sohonggen 
hag toho pilaptukmu indok ambulpul 
men mep men mangno roho kinangma 
hik isa wambik waharisi. Wambik 
waharisireg kinang men e ohi ahen men 
minggiroho, hoholangge selon obog toho 
harep narisi. 

8 Harep narisimu malaikat pirenehon 
inowen oho waruk teltukmu tom humon 
indok ambulpul wilip atukon hahon ik 
yenggelegma hik isa wambirisi. Hik isa 
wambirisimu ik yenggelehon ino fumag 
fil il mep atisimu 

2 ik ahummu lebe ruruk angge werehon 
minggiroho war atusama kou ik ahum ke 
larukon minggiroho siyag atusa. 

10 Siyag atusama malaikat hinahanehon 
inowen waruk teltukmu suhal humon 
misig poholman ambulpul ulog-ulog 
wambik waharuk lit ik eleruk ahik men 
ik som wereg angge men minggiroho 
hondo ririsi. 

11 Suhal ino unuk "Sig angge" inowen ik 
hondo ririsireg fumag fil minggiroho sig 
eneg atisimu ap anggolo ik ino narukmu 
war atusa. 

12 War atusama malaikat uhanehon 
inowen waruk teltukmu mo men pikalem 
men suhal men minggiroho siyahap 
turusa. Siyahap turusa fil ino mum 
atisimu ilingge oho hubanggo oho fumag 
minggiroho hik teg eneg latisi. 

13 Hik teg lit eneg weregma anden 
yet harukmen suwe tunguni pohol ke 
lam-lam laruk lit ele hum toho tung turuk 
lit, "Fong fong fong," il laruk lit," Malaikat 
hinahan itanowen oho waruk teltuk eleg 
ane roho teltuk halug ap kinangma 
werehonen fong watuk lamuhup," ulug 
suwe inowen urukmu hol harikik. 

1 Malaikat fuwabon inowen waruk 

teltukmu anden yet harukmen suhal 
misig poholman kinangma wambik 
waharukmu yet harikik. Turuhun elma 
war atuk ambeg husuruk angge inggikmu 
og utusa. 

2Turuhun ele ino husurukmen indok 
hubu muhul elma inowen wilip atuk lit 
mo men pohol men indok hubu inowen 
hililip tirisimu hik atisi. 

3Hubu ino famen herenangge anggolo 
hik heheg wilip atuk lit it arimano 
kirimbul onolokon ayeg hag toho 
welatusa. 

4Herenangge arimano fam hiyag 
isaruk lit hoholangge men inggilangge 
kinangma wilip atuk angge men e 
inggila men na fug, we ap Allahn tohon 
enehangge inilahe ik umaho elehon eneg 
fato eneptuk lamuhup. 

> Fato eneptuk lamuhup ulug hiyag 
isaruk lit pinggi unusuk fug angge 
enehap selma eneg fato enebil larukmen 
eneg pikalem fuwaben aruhu. Fato 
eneptukmu ouk hahup ane kirimbulen 
ap fato eneptukmu ouk turuk hag toho 
ouk eneptuk laruhu. 

6 Ari turuk lamuhupmu ap arimanowen 
enehap ouk-ouk war ala peruk lit war 
atuk ane yami ruhup angge famen 
hiyahakup fug, eleg ala puhup angge 
famen eleg amuhup fug. 

7 Herenangge arimano aben tog abuk 
oho lit wam kuda emberimu laruk 
hag toho wereg lit ununggul hobog ili 
ruruk angge hobog teg lit onorohole ap 
onorohole hag latusa. 

8Onoruk hiyap onoruk yaron hag 
tegman eneyeg olomene ayeg hag 
tegma 

3 enemig sing wan teg hag latusa. 
Eneherabul aplohok tog abuk oho lit 

wam kudan kou lisulug larukmu uyug 
aplohok turuk hag latusa. 

10 Eneheye kirimbul olombik hin morog 
teg hag toho teg latusa. Onolombik atog 
ine fam ap unusil larukmen eneg pikalem 
fuwaben atuk. 

11 Malaikat turuhun ele forohowon ino 
it inikni wereg. Malaikat ino unuk Ibrani 
enele fam Abadon suwalegma Yunani 
enele fam Apolion (nit nenele roho fu 
eneptuk angge) suwaleg. 

12 Fong watuk ane atamon teko larisimu 
pirenehon men hinahanehon men fong 
watuk ane teko lahu. 

13 Malaikat falfalikon inowen waruk 
teltukmu anden hol harukmen andimbuk 
uhan hubu lahaptuk ambeg ili rurukon 
Allah aluke fil werehon fam wilibihon ino 
feneyen ele urukmu holtikik. 

14 Hol harukmen malaikat falfalikon 
waruk senehon ino fam uruk lit, "Ik 
suwon Efrat ayegma malaikat uhan hele 
wareg lit werehon itano lol enebin," 
urukmu holtikik. 

15 Ari irisimu malaikat uhan itano mo 
ari fam pikalem ari fam hup sakan ari 
fam ap kinangmon minggiroho pinggi 

unusuhup ulug sali winako foroho latuson 
itano lol enebik larisi. 

16 Lol eneptisiyon itano sehen seneg 
inap wam kuda emberimu heriyegma 
teng-teng angge mondeg angge waharuk 
latusa. Teng-teng angge (dua ratus juta) 
wereg ulug winaharukon holtikik. 

17 Anden fulu roho yet harukmen wam 
kuda emberimu ap anggolo heriyegma 
enesing wan teg latuson arimano sing 
il indok ambulpul hahon men piyanu 
paleg lit hubu mik-mik angge turuk 
hahon men puhulik palehon men wan 
teg angge waharukmu yer isarikik. Wam 
kuda ununggul arimano olomene olokon 
hag tegman enembilik ele keyen indok 
ambulpul men hubu men kinang ahe 
amben siyahon hag toho wilip atuk latisi. 

18 Wam kuda enembilik ele keyen wilip 
atuk latisiyon arimano indok men hubu 
men ahe amben siyahon men wilip 
atuk lit tohen hag toho ap minggiroho 
arimano waroho lin isaruk latisi. 

19 Wam kuda arimano enembilik men 
eneheye men inine anggolo reg latisi. 
Eneheye arimano pisanggo hag teg lit 
ununggul weregma eneyeg arimanowen 
ap anggolo siyahap eneptuk latusa. 

20 Siyahap eneptuk latusa angge famen 
ap winon war atusa fuhon arimanowen 
ininggik fam siyag ane turuk latuson 
arimano embeserusa fug. Mungguwat 
siyahon fam usa ane turuk lit ili 
ruruk lit umbagpag turuk angge iren 
laltuson arimano fam usa ane turuk 
lit posiyemanggen men e men helep 
men laltuson inilen yet ha fug tohon 
inisanggowen holuk fug tohon unuwag 
la fug tohon wereg angge famen ninikni 
uruk latusa. 

21Iren ari turuk lit ap pinggi watuk ane 
men pamongge unusuruk ane men pabi 
ruruk ane men yoholiyangge waruk ane 
men obog toho embeseruk latusa fug. 
1 O 1 Anden yet harukmen malaikat 

ineyon misig poholman wambik 

waharukmu hina sum hag toho wan 
tegma kaliye ahikal unggulmu hobog teg 
lit orohole mo yatuk hag teg lit uyugmu 
indok ambulpul ulog-ulog wambik 
waharukmu anden yet harikik. 

2Inggikmu suwesingga toron misig 
wiriloho seneg latisi. At ino uyug pikit fil 
ik sobig lit uyug hare fil kinang sobig lit 

3 ele olomene ele hag toho hum toho 
kuwa ruruk latisi. Ele urukmu itano ululu 
sabiren sipuk turuk latusa. 

4Ululu itano sipuk turuk latusama 
suwesingga fam hahatmin ulug turuk 
lit hol harukmen ele poholman uruk lit, 
"Ululu sabiren itano enele ehesa ane 
suwesingga fam hahabuk fug, aben 
holuhup tohon enehangge tebelug map 
tebemihin," urukmu holtikik. 

> Malaikat uyug fuma ik sobig lit uyug 
fuma kinang sobig latisiyon inowen 
inggik pikiron fam pohol fil leg haruk lit, 

6" Anden tik-tem toho iminon aru 
mondabi Oluk werehon fam mun angge 
man angge poholma kinangma ikma 
werehon wal tibag Ahun fam sali 
embemin," il laruk lit, "Sali ari pisan 
aruhu fug. 

7 Malaikat sabiron inowen waruk teluhu 
sambil ino Allahn hirako peruk ane inam 
aruhu. Amingmingangge atam wene 
hiyag isaruk latfag inap hiyag isibag ane 
hikit toho teko lahu," irisi. 

8 Ari irisimu anden hol harukmen ele 
pohol filen tam hol harikikon ino nin 
eke an nubam ele uruk lit, "Lamihinteg 
malaikat uyug fuma ik sobig lit uyug 

fuma kinang sobig lit werehon inowen 
inggikmu suwesingga wiriloho seneg 

lahayon ino wak lamihin," ulug hiyag 

nutukmu hol harikik. 

9 Ari hol harikikteg malaikat ino ambeg 
larikikteg heng turuk lit, "Suwesingga 
ino 0g nimin," irikikmu aren an nubam 
ele uruk lit, "Hilamihinteg namihinmu 
hahummu fato rimisi angge famen 
hambilikmu kin ahaluwe hag toho unduk 
fano rik ohoreg," ulug hiyag nitisi. 

10 Ari hiyag nitisimu suwesingga ino 
malaikat inggikmuwen warikikteg 
narikik. Narukmu nambilikmu kin 
ahaluwe hag toho unduk fano turuk latisi 
angge famen pil harikikmu nahum fato 
ruruk latisi. 

11 Ari turukmu hiyag nutuk lit, "O 
pumbuk obog toho men ap ununggul 
unuk obog toho men enele wal taneg 
urukon men ap palimu werehon men 
fulu roho haruk lahen ane hiyag isaruk 
laruhun," ulug hiyag nitisi. 

1 1 1 Weregman wirim turuk angge 

hahon fili tomuk eke an og nitisi. 
Og nutuk lit, "In atmihinteg Allah ibam 
men hubu lahaptuk ambeg men ap o 

ino sembahyang urukon men wirim 
enepmihin. 

2 Allah ibam huk angge fil werehon 
wirim timihin fug. Sel fil werehon ari 
Allah unuk enepeleg inap og isarusa. 

It arimanowen pumbuk fanowon ino 
unuyuhen sobir isarukmen pikalem teng 
misig men nubam hilag nuwal fumahen 
(empat puluh dua bulan) aruhu. 

3 An notsi piren fag toho hiyag isarukon 
itano Anden mingming enebuhukmu 
wamuhupteg fesi lahaboho wereg lit fulu 
roho hahup ane ap hiyag isarukmu hup 
am sakan am turukmen eneg teng-teng 
angge (seribu dua ratus enam puluh 
hari) aruhu." 

4Notsi piren itano e zaitun fanowon 
anggen naruk ahen piren itano hag toho 
men iral hunduko emberuk angge piren 
itano hag toho Allah kinang seneg Ahun 
ino Alukema unduhuk lit wereg. 

3 Ap ekeyen it piren siyahap enebul 
ulug turukmen enembilikmuwen indok 
ambulpul wilip atuk lit seliyon arimano 
indoken han wirako lin uruk. Ap ekeyen 
it siyahap enepmin puhu halug ap ino ari 
hag toho war atuk. 

51t piren itano inine rehen fulu roho 
haruk ane ap hiyag isarukmu osit 
wambik waruhu fug ulug pohol lare fusuk 
teg. Inine fam ik obog toho il mebap tuk 
hag teg lit wereg. It inine fam ap unusul 
peruk halug mun angge man angge alem 
siyahon likiya hupmu ap unubam umbuk 
teg. 

7 It itanowen wene fag toho uruk lit 
obog toho hiyag isahupmu manu humon 
turuhun ele ap war atuk ambehen wilip 
aruhureg it unusuruk lit pinggi waroho 
lin isahureg palimu aruhu. 

8 Enebe wareg angge itano o pumbuk 
suwon funggalem suwon larukon fam 
yinggig lamuhup. O pumbuk ino famen 
Inikni e fam tele fisibahon ino unuk te 
Allah hime fanowon inowen o Sodom 
men o Mesir men suwaltisiyon uruk. 

9 Enebe wareg angge itano weregma ap 
o pumbuk obog toho men ap ununggul 
unuk obog toho men enele wal taneg 
urukon men inibam wal taneg werehon 
men waharuk lit enebe wareg angge 
itano yinggigmu yer isarukmen hup 
hinahanam ilingge misihim aruhu. Ap 
arimanowen yer isaruk lit werehen, "Ap 

warehon kilap eneptuk ambeg kilap 
enebuk fug," uhup. 

10 Ap obog toho kinangma werehon 
arimanowen ap piren itano war ahasa 
ulug enehiyeg haruk lit pet neneptuk 
lit nunusuruk inap itano war ahasa 
ulug yunggultuk lit onori fahet wam og 
eseheg suburu og eseheg tuhup. 

11 Ari turukmen hup hinahanam ilingge 
misihim atisimu Allah hime fanowon Oluk 
werehon unundama kirisimu it piren 
onoluk atusareg in atusama ap anggolo 
yer isarusareg enekol harusa. 

12 Enekol haruk lit weregma pohol filen 
ele humon uruk lit, "Lahik maniyek," 
ulug wol eneptukmu hol harusa. Hol 
harusama it piren itano hinan hililip 
toho og eneptug poholma laharukmu it 
seliyonen yet harusa. 

13 Yet harukmen o mek humon tirisimu 
o pumbuk ino minggiroho fumag fil halog 
turuk lit ap teng-teng angge sabiren 
(tujuh ribu) war atusa. It winon war 
atusa fuhon enekol harusareg Allah 
poholmon wel turuk latusa. 

14 Fong watuk ane pirenehon teko 
larisimu hinahanehon ketiya wilip arik 
ohoreg yet teg lamok. 

15 Weregman malaikat sabiron inowen 
waruk tel harukmen poholman enele 
hi roho uruk lit, "Ketiya ap kinangma 
werehon Ninikni Allah suwon men aren 
ahaluwe unggulmu are reberisiyon ino 
menen eneg sen enesug lit wereg. At 
suwon inowen sen enesugmen eneg 
ketiya oho fobik oho mondabi welaruhu," 
ulug wel turuk latusa. 

16 Wel turukmu iniknisi rohon uhaneg 
fumahen arimano Allah alukema hur 
atuk angge wal taneg fam heriyeg lit 
welatuson arimano enelenggen fam hur 
atusareg Allah wel turuk latusa. 

17 Iren wel turuk lit, "Ninikni Allah 
palimu welahenon Hat hubam Ninikni 
uruk lahe. Hat welatikinon welahenon 
inowen Hine suwon inamap tirikinteg ap 
suwon palimu wereg lit sen enesug ane 
ak teberikin. 

180 pumbuk obog toho onolok harusa 
ane fahet Haren holok ane wenggel 
harikinteg Holok atikin. Ap warehon 
minggir eneptuk li ketiya inam atukmu 
Hamingmingangge wene tam hiyag 
isaruk latusa inap men fano turuk latusa 
inap men ap suwon toron Hat hunuk 
fahet enekol toho welatuson men onggo 

0g isaruk li horog atisi. Kinang alem 
watuk inap arimano Haren alem unubam 
emberuk lit siyahap eneptuk lahen," 
uruk latusa. 

19 Ari uruk latusama Allah ibam poholma 
sok husoho larisimu Allahn sali ibahon 
peti wirig latfahon ino inam atisi. Inam 
atisimu lebeglu ruruk lit ululu sipuk ane 
o mek humon eke tirikim osit sohonggen 
hahon ino wambik waharisi. 

1 2 1 Weregman enehangge suwon 

poholman inam atisi: Hiyap misig 
mowen hililip teg lit pikalem palimu 
uyug sobig lit suhal nisanggowen unggul 
walinggoho hutuk teg latisi. 

2 Hiyap ino malik fet talug latisireg 
indag tamin ulug ahum fato ruruken ngi 
hum uruk latisi. 

3 Ari uruk lit weregma enehangge winon 
eke poholman inam atisi. Manu misig 
ahap ke indok ambulpul kiyog turuk lit 
unggul sabiren teg lit andimbuk numen 
teg lit unggul wal taneg aliliyangge 
hobog teg latisi. 

4Manu aheye ino kaya rurukmu suhal 
minggiroho poholman kinangma pilap 
eneptuk latisi. Ari turukmu manu inowen 
hiyap umalik indag tamin ulug turukon 

ino ondoho feruk halug hum toho namin 
ulug turuk latisi. 

> Ari perukmen hiyap inowen malik 
ap angge indag tarisi. Indag tarisiyon 
inowen wanggun tomuk ineyon seneg lit 
ap obog toho sen enesug laruhu Allahn 
perisi. Manu inowen malik ino hum toho 
namin ulug turukmen malik ino Allah 
wereg ambeg lehoma walug larusa. 

6 Walug larusama hiyap ino longgo 
imin ulug farema larisimu Allahn at 
welaruhu ambeg ulug hale ferisi. Hale 
ferisi ambeg ino weregma kultukmen 
eneg hup teng-teng angge (seribu dua 
ratus enam puluh hari) aruhu. 

7Weregman poholman tog aptuk ane 
ak turusareg Mikhael otsi malaikat men 
manu ino men tog abul ulug turukmu 
manu ino otsiyen let turukmu tog aptuk 
latusa. 

8Tog aptuk latusareg manu otsi men 
apma atusareg poholma it fahet kolo reg 
ambeg eleg latisimu manu ino kinangma 
pilaptusa. 

9 Manu ino pisanggo sabalon unuk Iblis 
Setan urukon kinangma werehon obog 
toho inindi ninap eneptuk lit mingming 
eneptukon ino apma pilaptusa. At 

otsi amingmingangge obog toho pilap 
eneptusa. 

10 Anden hol harukmen poholman ele 
hi roho uruk lit, "Ninikni Allah inggik 
ineyon ap fanowap eneptukon inowen 
mun angge man angge seneg lit ahaluwe 
Unggulmu are reberisiyon men mangno 
roho palimu wereg. Nit nonori fam 
un ane lombohap tirisiyon ino apma 
pilaptusa. At ino Allah fam ele uruk lit 
likiya hupmu un ane lombohap eneptuk 
latisi. 

11 Domba umalik Amep fam men wene 
fag toho hiyag isarukon ino fam men 
apmayap turusa. Wene hiyag isaruk lit 
nininggareg fano welamuhuk puk fug 
angge nunusukag peruson ariyen palimu 
atusa. 

12 Pohol men hit poholma welahebon 
obog toho men henehiyeg toho welamek. 
Hit kinang men ik men welahebon Iblis 
henembeg wambik waharisimu hinindi 
anggin amag. At welaruhuwon sali il 
misig tot tehen olok anggolo haruk," 
uruk latisi. 

13 Manu inowen mondabi kinangma 
waroho pilap nabehesa perisireg hiyap 

ap umalik indag tarisiyon ino mutug 
laruk latisi. 

14 Mutug laruk latisimu hiyap ino 
welaruhu ambeg ulug farema tam hal 
itisi ibam ino lamisi ulug aherabul piren 
suwe tunguni aherabul ino og utusa. 
Manu ino wereg ambeg yat fil hiyap ino 
imbisik larisireg kultukmen mo ilig am 
wirig am turuk lit misig aruhureg nin eke 
piren aruhureg nin mo ilig aruhu. 

15 Hiyap ino imbisik larisimu manu 
inowen nangginoho watmin ulug hiyap 
ino ikma ubuk uruk lit war amag ulug ik 
humon ambilik ele keyen fulok tirisireg 
wirig atuk latisi. 

16 Wirig atuk latisimu kinang inowen 
hiyap ino let timin ulug waharisireg at 
ambilik a-reberisimu ik manu famen 
fulok tirisiyon ino pil isarisimu firig atisi. 

17 Tk firig atisimu manu inowen hiyap 
ino warihi ha fug teg lahi ulug olok 
harisireg umalikisi winon Allahn komo 
enepfag ane holtuk lit Yesus awene 
onoluk inap unusimin ulug larisi. 

13 1 (12-18) Larisireg saho ik 

ayegma unduhuk latisi. (13-1) 
Anden yet harukmen pak wimbi hahon 
suwon misig saho ahik famen wilip 

atukmu yet harikik. Pak wimbi hahon ino 
andimbuk numen teg lit unggul sabiren 
teg lit andimbuk numen arimano fene 
aliliyangge lahabeg latisi. Unggul fam 
Allah abug uruk ane hahareg latisi. 

2 Pak wimbi hahon ino ebe pak su 
humon hag teg lit uyug tabi uyug hag 
tegma ambilik olomene ambilik teg latisi. 
Pak wimbi hahon ino inam atisimu manu 
inowen at ineyap turuk lit at lehoma 
heriyeg ambeg hiyag itisireg palimu 
unduhuk ferisi. 

3Anden yet harukmen unggul misig 
yowilangge humon teg lit war am hag 
teg latisi angge famen fanowap tarisi. 
Fanowap tarisimu ap kinangmon obog 
tohowen yihi uruk lit at ele holtuk latusa. 

4 Manu inowen pak wimbi hahon ineyap 
tirisi ane fahet ap kinangmon obog 
tohowen manu wel turuk lit ubam 
sembahyang uruk latusa. Sembahyang 
uruk lit wimbi ino oho wel turuk lit, "Pak 
wimbi aru men ap sa men wirim teg? Ap 
san pak wimbi aru men ambi roho tog 
abuk teg?" uruk latusa. 

> Pak wimbi hahon ino ambilikmuwen 
wilip atuk ane hemet til laruk lit Allah 
abug il laruk latisi. Ari til norukmen 

pikalem teng misig nubam hilag nuwal 
fumahen (empat puluh dua bulan) lahu 
ulug ineyap tirisi. 

6 Ineyap tirisimu Allah unuk men At 
wereg ambeg men poholma werehon 
obog toho men enebug uruk lit siyahap 
enepmin ulug ambilik husirisi. 

7 Ap fano ane turuk inap men tog 
aptuk lit it apmayap enebukag ulug 
ineyap tirisi. O pumbuk obog toho men 
ununggul unuk obog toho men enele 
wal taneg urukon men inibam wal taneg 
werehon obog toho arimano apmayap 
turuk lit at palimu atisi. 

8 Ap obog toho kinangma werehon 
at wel turuk lamuhup. Domba umalik 
senggeltuson ino asuwesingga fanowon 
ino fam atam pohol kinang wal tibag 
sambilen ununuk hahatfag fuhon 
arimanowen eneg wimbi ino wel turuk 
lamuhup. 

9 Ap sa isanggo wereg halug at inowen 
hol hawag. 

10 Ap sa inggik hele wabukag ulug 
hiyaho feruk halug at ino inggik hele 
wabuhup. Ap sa karog fam wabukag 
ulug hiyaho feruk halug at ino karog fam 
pinggi wabuhup. Alem palimu werehon 

aru: Ap Allahn mumal eneptisiyon 
arimanowen inindi wirik toho unduhuk lit 
wenggel haruk lamuhup. 

11 Anden yet harukmen pak wimbi 
hahon eke kinang elman wilip atuk lit 
andimbuk piren domba andimbuk hag 
tegma ele manu ele hag toho uruk latisi. 

12 Wimbi atamon suwon inowen fobikon 
ino ineyap turukmu alukema oweyen 
turuk ane ambi roho turuk latisi. Aren 
turuk latisi ane ari famen ap kinangma 
werehon obog tohowen pak wimbi 
atamon yowilangge reg latisireg fano 
atisiyon ino ubam sembahyang uruk lit 
wel turuk latusa. 

13 Ap obog toho onolohotma enehane 
ineyon inowen tehek ukag ulug indok 
poholman lisoho kinangma pilabik 
waharuk latisi. 

14 Enehane ineyon turuk lahi perisiyon 
ino fam pak wimbi tamon ino olohotman 
turuk lit ap kinangmon inindi nina feseruk 
latisi. Wimbi karohen ti reberuson fano 
atisiyon ino aben wel turuk lamuhuben 
wirimangge laltihip ulug hiyag isarisi. 

15 Hiyag isarisimu at ineyap turusama 
wirimangge ino olukap tirisimu ele uruk 
latisi. Ele uruk latisimu ap winon at wel 

turuk elehon arimano pinggi unusiyek 
ulug hiyag isarusama obog toho pinggi 
unusurusa. 

16 Ap obog toho toron men suwon 
men enenggengge elehon men werehon 
men amu wirik toho werehon men ap 
enemingmingangge werehon men it 
arimano unubam ininggik pikiron fam 
ano ilag uwag fam ano enehangge 
hunubam umbat tomok ulug hiyag 
isarisi. 

17 Ap misihen oho onggo paloho waruk 
ambeg ayeg waroho hilamin ulug la 
fug tegma we it enehangge unubam 
werehon eneg wa reg latusa. Enehangge 
ino wimbi hahon unuk ano unuk winag 
haruk ane ano wereg latisi. 

18 Onoluk atuk ane alem tuma hahareg 
lit werehon fahet yami ruruk lamuhup. 
Ap sa indi anggat teg halug at ino 
pak wimbi fahet winag haruk ane roho 
winaharuk laruhu. Winag haruk ane ari 
ap kinangmon winag haruk ane roho 
wereg. Winag haruk ane ari teng-teng 
angge teng falfaliken (enam ratus enam 
puluh enam). 

14 1 Anden yet harukmen domba 

umalik ino tom Sion punumu 

unduhukmu At walinggoho ap teng-teng 
angge teng nisanggowen (seratus empat 
puluh empat ribu orang) unduhuk lit 
welatuson arimano At unuk men Ikni 
unuk men inilahuwagma hahareg lit 
weregma yer isarikik. 

2Yer isaruk lit hol harukmen Ele 
pohol filen ik hul aplohok tung turuk 
hag toho turuk lit ululu humon sipuk 
turuk hag toho uruk latisi. Ele ino 
pinggong kong turuk inaben kong 
turukmu enembinggong ele uruk hag 
toho urukmu hol harikik. 

3 Lehoma hur atukon Alukema unduhuk 
lit lebe ruruk angge uhan itano men 
iniknisi roho werehon arimano menen 
holeg lit weregma sini keron wiliptusareg 
yunggultuk latusa. Sini yunggultuk 
latuson ino ap misihen oho oluk am 
fug tegma we it ap teng-teng angge 
teng nisanggowen (seratus empat puluh 
empat ribu orang) kinangman windar 
eneptisiyon arimanowen eneg onoluk teg 
latusa. 

41t arimano hiyap fahet til noruk lit 
unubam sabelep tag teg eleg angge 
hiyap ahun men nohoruk elehon hag 
toho wereg. It arimano domba umalik 


WAHYU 14.5-8 52 


ino kema-kema larukmu Ombolim laruk 
latuson wereg. It arimano Allah men 
domba umalik men fahet ininggikmu 
angge atamon emberuk hag toho enebe 
Allah fahet umbukag ulug ap kinangmon 
sehelimuwen windar eneptisi. 

>It arimano enembilik fam enele si ane 
uk fug angge wereg lit unubam siyag 
angge tag teg eleg. 

6 Anden yet harukmen malaikat 
misig pohol ke fililoho laruk lit ubam 
wene fanowon mondabi welaruhuwon 
weregma ap kinangma werehon o 
pumbuk obog toho werehon men 
ununggul unuk obog toho men enele wal 
taneg uruk inap men inibam wal taneg 
werehon men wene fanowon ino hiyag 
isil larukmu yet harikik. 

7 Malaikat inowen hiyag isil laruk lit ele 
hi roho uruk lit, "Allah fahet henekol 
toho wereg lit At wel turuk lamuhup. Ap 
minggir enebuhu sambil ino ketiya horog 
atuken Aren pohol men kinang men ik 
wiliptukon men yenggelehon men obog 
toho wal tibahon ino Ubam sembahyang 
uruk lamuhup," uruk latisi. 

8Malaikat inowen ari urukmen 
pirenehon eke inam atisireg ombolim 

laruk lit, "O pin kuruk lit Babel pumbuk 
suwon ino aben o pin hi halog ane 
unusurusa. Babel inap arimanowen 

o pumbuk obog toho ik olokon pabi 
ane turuk ahik ino hinang isarusama 
narusareg nenek turuk latusa," ulug ele 
hi roho uruk latisi. 

9 Malaikat inowen ari urukmen 
hinahanehon eke inam atisireg 
onombolim laruk lit ele hi roho uruk 
lit, "Ap sa pak wimbi hahon ino 
men wirimangge ino men unubam 
sembahyang uruk lit enehangge 
inggikmu ano ilahuwagma ano 
emberukon 

10 at ino ik ahaluwe olokon Allah indimu 
olok haruk lit hinang isarukon nahu. 
Sig elehap turukon ik saplanggeyon 
hinang um fug angge we ik ahaluwe 
olokon ino Allah indimuwen olok haruk 
lit ik kubag fam hinang uruhu. Hinang 
uruhumu nahuwon ino malaikat fanowon 
men domba umalik ino enelukema at 
ino indok ubam umbuhupmu kinang ahe 
olokon ubam hililip turuk laruhu. 

111t arimano unusuruk ahindok hubu 
ino hundig-hundig mondabi poholma 
laharuk laruhu. Pak wimbi hahon ino 


WAHYU 14.12-14 54 


men wirimangge ino men unubam 
wenggel harukmu enehangge unubam 
werehon ari fahet likiya hupmu pale fuk 
fug angge unusurukmu enehap ouken 
nenek turuk lamuhup," irisi. 

12 Alem palimu werehon aru: Allahn 
komo enepfag ane hikit toho turuk lit 
inindimu Yesus fam tem toho wenggel 
harukon Allahn mumal eneptisiyon 
arimano inindi wirik toho unduhuk lit 
welamuhup. 

13 Anden hol harukmen ele pohol filen 
uruk lit, "Ketiya welaheyon famen 
ak teberuk lit Allah unuk fam war 
amuhubon enehiyeg toho welamuhubon 
fahet ari suwesingga fam haharin," ulug 
Hime fanowon inowen hiyag nutuk lit, 
"Fano ane turuk latuson fahet ayeg war 
isarukmu sat haruk lit lisag haruk latuson 
fahet fanoma kel taruk lamuhup. Ari 
tem toho uruk lahi," ulug hiyag nutukmu 
holtikik. 

14 Anden yet harukmen hina yanggowon 
undama ap kinangmon hahon heriyegma 
unggul hobog ili ruruk angge Unggul ke 
pug teg lit Inggikmu karog simbuk tohon 
olokon seneg lit heriyegma yet harikik. 

15 Weregma malaikat winon eke Allah 
ibamen wilip atisireg ap hina sehelimu 
heriyeg latisiyon ino fam ele hi roho uruk 
lit, "Roti anggen kinangma yatuson wirik 
atisimu paltuk li lahakekma karog olokon 
Hinggikmu seneg lahenon ino monde 
fin," uruk latisi. 

16 Ari uruk latisimu hina sehelimu 
heriyeg latisiyon inowen anggen palukag 
ulug karog ino kinangma hik isarisimu 
anggen kinangma werehon paloho 
larusa. 

17 Weregma malaikat winon eke Allah 
ibamen wilip atisireg aren oho karog 
simbuk tohon olokon eke inggikmu 
seneg latisi. 

18 Malaikat misig eke Allah fahet hubu 
lahaptuk ambehen waharisireg at indok 
ngi roho wereg lit malaikat karog 
simbuk tohon eke seneg latisiyon ino 
fam ele hi roho uruk lit, "Hele anggur 
anggen kinangma yatuson wirik atisimu 
karog ino walug wambimihinteg anggen 
tahanik wambimihin," irisi. 

19 Ari irisimu malaikat inowen karog ino 
kinangma hik isarisireg anggen tahanoho 
walug ahaluwe pete roho pilapmin ulug 
kinang fo reg ambeg ino pilabik larisi. 

Allah indi olok haruken kinang fo reg 
ambeg ino pilabik larisi. 

200 pumbuk sel filen anggen arimano 
pete harukmen kinang fo reg ambeg 
inowen mep eneg wilip atisireg wam 
kuda anggolopma hele loltuk ambeg 
yenggel arik laharisi. Ik ino yenggeltuk 
lit ilan fuma-fuma ahuli yat toho yenggel 
atisi. 

1 5 1 Anden yet harukmen enehangge 

suwon aben fog turukon poholma 
weregma yet harikik. Yet harikik 
angge ino malaikat sabiren arimano 
fotog-fotogma ap siyahap eneptuk angge 
ininggik wal taneg alem seneg latusa. 
Allah olok peruk ane alem ari famen 
fotog fotogma siyahap enebuhu. 

2 Anden yet harukmen ik il wirikon 
indok men mangno roho yenggelegma ik 
ayegma ino pak wimbi men wirimangge 
men unuk winaharukon men enele 
holtul fug ulug longgo uruson arimano 
unduhukmu yer isarikik. It unduhuk 
latuson arimano Allah ambinggong 
ininggikmu wal taneg seneg latusa. 

3Pinggong seneg lit Allah 
amingmingangge Musa ino asini 
men domba umalik ino asini men uruk 

lit yunggultuk latusa, "Ninikni Allah Hat 
suwon palimu welahen. Haren turuk 
lahenon fano ane turuk lahenma aben 
fog Haptuk. Haren ap hondog eneptuk 
abunggalem ke ino tem toho pikiron 
eneg hondog eneptuk lahenma ap obog 
toho Inikni Hat welahen ulug wel Haptuk 
lahe. 

4Ninikni, ap san Hat fahet akol toho 
wereg eleg, ap san Hat hunuk palimu 
emberuk eleg ano? We Hat eneg fanowon 
welahen. Haren alem kong turuk lit 
pikit toho eneg kong turuk lahenma 
ap obog toho indit-indit werehon Hat 
hambeg waharuk lit Halukema hur atuk 
lit wel Haptuk lahe," ulug sini yunggultuk 
latusa. 

P Ari ulug yunggultuk latusama anden 
yet harukmen Allah ibam poholma 
werehon o sabo wene haharoho werehon 
sok husurukmu yet harikik. 

6 Sok ino ele keyen malaikat sabiren 
ap siyahap eneptuk angge alem men 
Allah ibamen wilip atukmu yer isarikik. 
It arimano enesum fanowon yanggowon 
umbagpag turukon wan teg lit unubahare 
ke ili ruruk ahale fam nunggulig pug teg 
latusa. 

7 Malaikat itano wilip atukmen lebe 
ruruk angge uhan itano misihen kubag 
ili rurukon enebe wal taneg og isarisi. 
Kubag arimano fam Allah mondabi 
welaruhuwon inowen Olok haruk ane 
keleg toho pilabeg latisi. 

8 Allah ine roho palimu werehon Ibam 
ulug hubu lahaptukmu hubuwen o ino 
hondo reg latisi. Ap siyahap eneptuk ane 
alem sabiren arimano teko la fugmu ap 
misihen oho Allah ibam ino kuk fug teg 
latisi. 

1 6 1 Anden hol harukmen Allah 

ibamen ele hi roho malaikat 
sabiren arimano hiyag isaruk lit, "Kubag 
sabiren Allah olok peruk ane elma 
pilabehon kinangma hilil isa lalihip," 
urukmu hol harikik. 

2 Ari urukmu hol harikikmu malaikat 
atamon ino larisireg kubag ino kinangma 
hilil isarisi. Hilil isarisimu ap obog toho 
pak wimbi hahon ino enehangge unubam 
wereg lit wirimangge ino wel turuk 
latuson arimano pot humon enebene yig 
eneptuk latisi. 

3Yig eneptuk latisimu malaikat 
pirenehon inowen kubag ino ik ahummu 
hilil isarisi. Hilil isarisimu ik ino ap 

warehon mep hag atisimu ik ahummu 
wereg angge obog toho waroho lin 
urusa. 

4 Lin urusama malaikat hinahanehon 
inowen kubag ino ik suwon larukon men 
ik wilip atuk ahik ikma hilil isarisimu ik 
obog toho mep atisi. 

5Mep atisimu anden hol harukmen 
malaikat ik senehon ino ele uruk lit, "Hat 
welatikinon welahenon inowen pikir ane 
turuk lit fano welahen. Haren alem aru 
pilabik wahen. 

6 Haren ap mumal eneptikinon men 
wene hiyag isaruk latuson men enemep 
aben hilil isarusama ketiya Haren ayeg 
waroho it arimano nalihip ulug mep 
hinang isaruk lahen. Alem ari hit fahet 
wirim teg," ulug ele urukmu hol harikik. 

7 Hol harikikteg weregman Allah fahet 
hubu lahaptuk ambeg inowen ele 
eke uruk lit, "Nikni Allah Hat palimu 
welahenonen unggum kong turuk 
lahenma pikit toho fano eneg atuk," 
urukmu hol harikik. 

8 Ari urukmu hol harukmen malaikat 
uhanehon inowen kubag mo fam hilil 
isarisimu mo oloken ap arimano indoken 
han narusa. 

9 Indok humon ino inahanen ap arimano 
fato eneptisi angge famen Allah alem 
unubam emberisiyon ino Unuk siyahap 
turuk lit ke hareyon umbusuk fug angge 
At wel turuk ane embeserusa. 

10 Malaikat fuwabon inowen kubag ino 
wimbi heriyeg ambeg hilil isarisimu at 
wereg ambeg ino hik atisi. Hik atuk 
lit ouk anggolowen enembilikanggen 
ininggareg eneyeg fam kong toho 
sahal-sahal naruk latusa. 

11 Ari turuk latusa angge famen ouk 
unubam atuk lit pot yig eneptisiyon 
fahet Allah poholma werehon Unuk 
siyahap turuk lit siyag ane turuk latuson 
umbusuk fug angge seneg eneg latusa. 

12 Seneg eneg latusama malaikat 
falfalikon inowen kubag ino ik suwon 
unuk Efrat ino fam hilil isarisimu ik 
ino firig atisimu ap suwon yali filen 
waharukon fahet firig atisireg funggalem 
hal atisi. 

13 Anden yet harukmen manu 
men wimbi men ele si uruk ahun 
men enembilik ele keyen wal taneg 
mungguwat yahiye hahon wilip atuk 
latusa. 

14 Wilip atuson itano mungguwat 
siyahon aben tuk fug teg ane turukon 
wereg lit ap suwon kinangma werehon 
obog toho enembeg laruk lit Allah suwon 
palimu werehon ino men tog abukag 
ulug palu enebik larusa. 

15 "Yet teg lamok, An waruhukon ino 
yoholiyangge waruk ahun hag toho 
waruhuk. Abiye larukmu inggaliyangge 
aben yet hahup tohon asum fano wan 
teg lit indi anggat teg lit werehon ahiyeg 
toho welaruhu." 

16 Welatusama o pumbuk Ibrani enele 
roho Hamagedon urukon ino fam ap 
suwon arimano palu roho kilap eneptusa. 

17 Kilap eneptusama malaikat sabiron 
inowen kubag ino pohol fil kusaloho hik 
isarisi. Hik isarisimu Allah ibam undaman 
lehoma hur atuk angge inowen Ele 
ine roho uruk lit, "Teko laha," urukmu 
holtikik. 

18 Ari holtikikmu lebeglu turuk lit ululu 
si-sipuk ane o mek humon indam ap 
kinangma weregma misihim oho tibag 
fug toho turuk latisi. Ari roho o mek ino 
usa fulu roho turuk latisi. 

19 Ari turukmu o pumbuk suwon ino pul 
ke pilang toho hinahan atuk lit o pumbuk 

Allah unuk enepeleg inap inibam arimano 
oho halog toho lin uruk latisi. O pumbuk 
Babel humon ino Allahn apeleg am fug 
angge At olok anggolo peruk ane ino ik 
ahaluwe sihon men mangno roho kubag 
fam ololop toho hinang isarisi. 

201k alonggen ke werehon arimano 
eleg atisimu punu oho hebeloho tonggo 
atusama tom yet haruk latusa fug. 

21 Osit sohonggen hahon anggin helep 
simbuk anggin hahon poholman wambik 
waharuk lit ap hondo eneptuk latisi. Osit 
sohonggen inowen unusuruken enehap 
ouken Allah unuk siyahap turuk latusa. 
1 7 1 Tot weregman malaikat sabiren 

kubag sabiren seneg latuson itano 
misig an nambeg waharisireg ele uruk 
lit, "Hiyap yaying turuk latisiyon ino ik 
eleruk fulok-falok toho wilip atuk ambeg 
heriyeg latisiyon ino fam alem ubam 
atisiyon fahet hiyag hitminen tiya ma! 

2 Ap suwon kinangma werehonen hiyap 
ari men pabi ril noruk latusama ap 
kinangma werehon arimano ik olokon 
pabi turuk ahik ino hinang isarisimu 
narusareg nenek turuk latusa," irisi. 

3Trisimu Allah hime fanowon inowen 
an farema hondog naptug larisimu yet 

harukmen pak humon oruk huluwon 
emberimu hiyap eke heriyeg latisi. Pak 
ino unggul sabiren tegma andimbuk 
numen teg lit ebene ununuk Allahn siyag 
perukon anggolo hahareg latisi. 

4Hiyap ino sum mut men polu men 
fam palehon wan tegma ili ruruk angge 
men ilembani umbagpag turuk angge 
men helep anggen umbagpag turukon 
il asinandi turukon men lahabeg latisi. 
Lahabeg lit inggikmu kubag ili rurukon 
eke senegma kubag ino fam pabi ruruk 
angge olohulong kilabeg latisi. 

?Ilahuwagma unuk misig awiya waruk 
ane hahareg latisi. Hahareg latisiyon ino, 
"Babel suwon yaying turuk hiyap men 
siyag-siyag angge kinangma werehon 
men inisinga," ulug hahareg latisi. 

5Yet harukmen hiyap inowen Allah 
umalikisi fanowon men Yesus wene 
hiyag isaruk latusa inap enemep hinang 
tarisireg nalug nenek turukmu yet 
harikik. Yet haruk lit yihi ulug nindi 
anggin toho welatikik. 

7 Nindi anggin toho weregma malaikat 
inowen an nubam ele uruk lit, "Nungge 
fahet hindi anggin toho welahen? Hiyap 
ino men pak suwon emberimu hur 

atukon ino unggul sabiren andimbuk 
numen ino men fahet mapmu roho 
werehon fahet fag toho hiyag hitnin," 
irisi. 

8"Pak haruk lahenon ino welatisi angge 
famen eleg atisi, ketiya re wereg eleg. 
At ino turuhun elma ap war atuk ambeg 
inowen lahik waruhureg nin at ino 
mondabi siyag atuk ambeg lahu. Ap 
kinangma werehon pohol kinang atam 
wal turukmu suwesingga fanowon fam 
ununuk imbibag fuhon arimanowen 
yet hahupteg enekol hahup. Pak ino 
welatisiyon eleg atisi angge famen nin 
inam aruhumu yet hahupteg enekol 
hahup. 

9 Alem palimu werehon tu: Indi anggat 
teg lit werehon inowen oluk teg lamag! 
Unggul sabiren arimano punu sabiren 
weregma hiyap ino palimu heriyeg lit 
wereg. Unggul sabiren itano ap suwon 
sabiren wereg. 

101t sabiren itano fuwaben 
wamburusama falfalikon weregma 
sabiron lahik waruhu. Sabiron ino lahik 
waruhureg ilamna welaruhuwon fahet 
inam aruhu. 

11 Pak ino welatisi angge famen eleg 
atisiyon ino ap suwon likinon wereg. 

At ino likinon wereg angge famen it 
sabiren itano sehelimu at misig wereg lit 
mondabi siyag atuk ambeg lahu. 

12 Andimbuk numen yet hehenon 
arimano ap suwon numen uwan in 
amuhubon wereg. In amuhupteg pak ino 
men mangno roho inineyap enebuhupmu 
palimu weregma mo il misig lahu. 

13 It arimano inindi misig toho enele 
misig uruk lit pak ino ineyap turuk lit 
palimu unduhuk fuhup. 

14 Unduhuk fuhupmu it arimanowen 
domba umalik ino men tog abul puhup 
angge famen Aren it apmayap enebuhu. 
Ap arimano kinangma wereg lit palimu 
welahe perukon arimano palimu At 
wereg, ap iniknisi roho werehon fahet 
Inikni At wereg. Domba umalik inowen 
wol eneptisireg hiyag eneptisiyon 
arimano inindi wirik toho At men 
ambiyeg welamuhupteg At men mangno 
roho palimu amuhup," ulug malaikaren 
hiyag nutuk latisi. 

15 Nin eke hiyag nutuk lit, "Ik eleruk 
wilip atuk ambeg hiyap yaying turukon 
heriyegma yet hehenon ino o pumbuk 

men ap palu roho werehon men enele 
wal taneg urukon men inibam wal taneg 
werehon men fahet yet hehen," ulug 
hiyag nitisi. 

16 "Pak ino fam andimbuk numen yer 
esehenon itanowen yaying turuk hiyap 
ino ninirim uhupteg siyahap turuk lit 
asum hog toho hik isahupteg abiye 
weregma unu sali heheg nahupteg 
indokma hik isahup. 

17 Inindi misig toho wereg lit Allahn 
peruk ane turuk lamuhup ulug Allahn 
inindi selehap eneptisi. Selehap 
eneptisimu Allahn perisi hag toho 
ininggikmu seneg latusa angge ino pak 
wimbi fam emberuk lit palimuwap tuhup. 
Allahn irisi ane uwan teko la fugmu at 
palimu welaruhu. 

18 Hiyap yet hehenon ino o pumbuk 
suwon ino ap suwon kinangma werehon 
obog toho ki enesug lit werehon ino yet 
hehen," ulug hiyag nitisi. 

1 8 1 Wereg lit yet harukmen malaikat 

eke ine anggolo reg lit umbagpag 
til poholman wambik waharikim kinang 
obog toho seleg teg latisi. 

2 At inowen ele hi roho uruk lit, "O pin 
kuruk lit o Babel pumbuk suwon ino aben 

pin hi halog ane unusurusa. O ino olun 

eneg atisimu mungguwat inibam wiroho 
kurusama hime siyahon men siyag-siyag 
asuwe men it hirag atuk ambeg ngi atisi. 

30 pumbuk obog toho ik olokon 
pabi turuk ahik ino hinang isarusama 
narusareg nenek turuk latusa. Ap suwon 
kinangma werehon hiyap ino men pabi til 
noruk latusama ayeg waroho waruk inap 
kinangma werehon arimano mun angge 
man angge hiyap inggikmu werehon ino 
famen tung atusa," irisi. 

4Nin tot weregma poholman Ele eke 
uruk lit, "Hit An numaliki welahebon 
iren siyag ane turukmu hiren oho tehep 
ha nowen embeselug lalihip. It unubam 
unggum emberukon ino hit hunubam oho 
umbuhup tohon embeselug henemumu 
lalihip. 

“ Iren siyag ane turukon arimano 
kinangman keleg il poholma laharisimu 
siyag ane iren turukon fahet Allah 
wenggel haruk lit wereg. 

6 Ayeg waroho unusuruk latisi hag 
toho hiren oho ayeg waroho at wariyok. 
Ubabut turuk latisiyon hikit toho hiren 
sebe roho ware fesiyok. Ik kubag aren 
sig angge kilaboho hinang hisarisiyon ino 

fam hiren oho sebe roho sig angge piren 
kilaboho hinang omok. 

7 Aliliyangge lahaboho wereg lit mun 
angge man angge inggikmu werehen 
tung hiyap welatisi angge re arimano 
wirim toho ouk alem wal toho ubam 
emberuk lit watuk lamuhup. Hiyap ino 
indimuwen inggareg wel taruk lit, 'An 
lehoma heriyeg lit hiyap suwon welahi, 
an hiyap yuwohon wereg hag toho welahi 
fureg nilaheg toho welaruhuk fug,' irisi. 

8 Ari roho perukon ari fahet alem 
angginon ubam emberuk lit we misihim 
sambil ino ouk men suburu obok men 
ubam aruhumu ilaheg toho welaruhu. 
Ilaheg toho welaruhumu indoken naruk 
laruhu. Ninikni Allah inggik ine reg 
lit werehon inowen unggum at ubam 
werehon kong tirisi," irisi. 

9 Ap suwon kinangma werehon hiyap 
ino men pabi til noruk lit suburu nenggeg 
ik nenggeg turuk latuson arimanowen 
hiyap ino indok naruk lit hubu laharukmu 
yet hahupteg enele ya nga uruk lit uba 
yatuk lamuhup. 

10 Hiyap ino indok oloken nenek 
turukmu yet hahupteg enekolen yatma 
unduhuk lit enele uruk lit, "Yihi, yihi, 

hat o pumbuk suwon, o Babel, hine 
roho welahen angge famen mo il misig 
weregman alem humon hubam aha," 
uruk lamuhup. 

11 Ayeg waroho waruk inap kinangma 
werehon palu amuhupteg inindi anggin 
toho wereg lit niren foroho laheyon 
aruma san ayeg waroho hilahup ulug 
uba yatuk lamuhup. 

12Mun angge man angge iren foroho 
latuson arimano ili ruruk angge 
yanggowon men huluwon men, helep 
anggen ilembani umbagpag turukon 
men, sum yanggowon huluwon men, 
sum il ineyon men wiyihon men, e 
kimkim amben fanowon hahon men, 
wam ayeg fam laltuson men, e onggo 
anggolo roho warukon fam sali ruruson 
men, posiyemanggen fam laltuson men, 
helep anggeyon men, 

13e kami ahap men, pingga inggila 
men, ahaluwe amben fanowon wal 
taneg men, hele anggur ahaluwe men, 
e anggen ahaluwe men, roti anggen 
lilibug tohon anggen abiron men, wam 
sapi domba kuda men, kou lisurukon 
men, ap men hiyap men ap winon 
enemingmingangge amag ulug og 


WAHYU 18.14-17 70 


isarukon obog toho arimano foroho 
latusa. 

14 Mun angge man angge aruma foroho 
lahe ulug enele uruk lit, "E anggen 
fanowon tu tahan tele peruk lahenon 
eleg aha, fano-fano angge nele peruk 
lahenon ino mondabi eleg ahama fobik 
oho hiyahakun fug," uruk lamuhup. 

15Mun angge man angge arimano 
ayeg waroho og utuk latusareg onggo 
anggolo hilaruk lit tung atuk latusa inap 
arimanowen hiyap ino indok oloken 
nenek turukmu yet hahupteg enekolen 
yatma unduhuk lit uba yatuk lit enele ya 
nga uruk lamuhup. 

16 Tt enele uruk lit, "Yihi, yihi, o pumbuk 
suwon ino sum il wiyihon wan teg lit 
sum il polu hahon mut hahon men wan 
teg latisi. Ili ruruk angge helep anggen 
ilembani umbagpag turukon lahabeg lit 

17 anunu roho welam fug angge mo il 
misig weregma fano-fano angge arimano 
eleg aha," uruk lamuhup. Ik ahum ke 
laruk lit kou haltukon men warukon men 
kou undamane haltukon men ap obog 
toho enebuwabangge fahet ik ahum 
ke yami rurukon arimano men yatma 
unduhuk lit yet harukmen 

180 harep naruk lit indok hubu muhul 
yet hahupteg enele hi roho uruk lit, "O 
pumbuk suwon aru men winon eke min 
wirim teg ano?" uruk lit 

19 fesi enebene lahabuhupteg enele 
humon fam uba yatuk lit ya nga uruk 
lit, "Yihi, yihi, o pumbuk humon tu ap 
obog toho ik ahum ke kou fam larukon 
enenggengge ik ahum ke walug larukon 
fahet onggo hilarusareg tung atusa 
angge famen mo il misig weregma at ino 
il eleg aha," uruk lamuhup. 

20 "At ino eleg aha ulug hat pohol 
hahiyeg toho welamin. Hit Allah umalikisi 
men wene hiyag isaruk lamuhup ulug 
mon heneptuk latisiyon men henehiyeg 
toho welamek. Hit henemep men ayeg 
war amag ulug Allahn alem ubam 
embehekteg ware fesehek." 

21 Weregman malaikat ineyon ekeyen 
helep simbuk hahon suwon misig hapu 
roho wil laruk lit saho ik ahummu hik 
isarisireg ele uruk lit, "O Babel humon 
ino ari hag toho hapu roho wil laruk lit 
pilabeg hik isa wambuhupmu mondabi 
longgo uhumu hiyahakup fug," irisi. 

22 "Waruk ele men sini yunggultuk ane 
men pinggong ele men puhuli ele men 

hat wereg ambehen fobik oho hol hahup 
fug. Tor angge su angge ininggik fano 
roho wituk inap hat wereg ambehen 
fobik oho isahup fug. Helep simbuk fam 
anggen sahaltuk lit aplohok turuk ane 
hat wereg ambehen fobik oho holuhup 
fug. 

23 Indok ambulpul hat wereg ambehen 
umbagpag tuhu fug. Ahun men uhe 
men og-og amul ulug enehiyehen enele 
uruk ane hat wereg ambehen holuhup 
fug. Humalikisi ayeg waroho waruk inap 
arimano tung atusa hag toho ap winon 
eke wereg eleg. Usa ane turuk lit ap 
yuhukap eneptuk latikin ane ariyen 
ap obog toho kinangma werehon un 
ke hiyag isaruk lit inindi nina feseruk 
latikin." 

24 Wene hiyag isaruk latfag inap men 
Allah umalikisi fano ane turuk latuson 
enemep saplangge hililtuk latuson 
men ap obog toho enemep kinangma 
wambibahon men at wereg ambehen 
hiyaharusama alem angginon ari ubam 
emberisi. 

1 Tot wereg lit hol harukmen ap 

1 9 anggolo poholma palu roho wereg 
lit enele along toho urukmu holtikik. 

Enele uruk lit, "Haleluya, Ninikni Allah 
ine roho werehon ino lehoma wereg lit 
Aren ap fanowap eneptuk. 

2 At tem toho wereg lit unggum ap 
unubam werehon pikit toho eneg kong 
turuk. Pabi ane til noruk lit kinang 
siyahap turuk latisi hiyap ino Aren alem 
ubam emberuk lit unggum kong tirisi. 
Amingmingangge enemep saplangge 
hililtuson fahet at ino men ayeg war 
isarisi," urusa. 

3 Ari urusareg sini pirenehon wiliptuk 
lit, "Haleluya, o harep naruk lit hubu 
laharukon ino likiya hupmu eleg am fug 
angge welaruhu," urusa. 

4 Ap iniknisi roho welatuson uhaneg 
fumahen arimano men lebe ruruk angge 
uhan itano menen Allah lehoma heriyeg 
lit werehon ino Alukema enelenggen 
fam hur atusareg sembahyang uruk lit, 
"Amin! Haleluya!" urusa. 

> Ari urukmu itano hur atuk angge 
ino famen ele misig uruk lit, "Hit 
Amingmingangge welahebon toron 
suwon obog toho arimanowen henekol 
toho wereg lit Ninikni Allah wel turuk 
lamuhup," irisi. 

6 Anden hol harukmen ap anggolo palu 
roho wereg lit enele along toho uruk lit 
ik aplohok mi-mi uruk hag toho ululu 
suwon sipuk turuk hag toho urukmu 
holtikik. Enele uruk lit, "Haleluya, Ninikni 
Allah mun angge man angge seneg lit 
werehon ino At mondabi palimu atisi. 

7 Nit nenehiyeg toho wereg lit sini 
yunggultuk lit At wel turuk lamul. Domba 
umalik inowen hiyap hilamin peruk ane 
horog ahama hiyap oho indimu oluk 
ahama anggengge tug toho embehekteg 
wereg. 

8 Weregma sum yanggowon il wiyihon 
umbagpag turukon wan timihin ulug og 
utusa," urusa. Sum il wiyihon ino Allah 
umalikisiyen fano ane turuson fahet 
urusa. 

9 Enele urusama malaikaren an nubam 
te, "Hahatuk lamin," il laruk lit, "Domba 
umalik inowen hiyap hilamin irisiyon 
fahet seni esetukmu wol eneptisiyon 
arimano enehiyeg toho welamag," irisi. 
Ari irisireg nin eke hiyag nutuk lit, "Uruk 
lahi ane aru tik-tem toho Allahn irisi ane 
uruk lahi," irisi. 

10 Ari irisimu anden at ubam 
sembahyang imin ulug uyug alma 

nelenggen fam hur atikikmu aren an 
nubam te, "Ari hag toho timihin fug, 

an oho hat men hori men hag toho 

At amingmingangge welahi. An oho 
Yesusen fag toho hiyag nisarisi ane ngi 
reg lahi. Allah fam eneg sembahyang 
uruk lamin. Haren fulu roho harikin ane 
ari Yesusen hiyag hitisiyon eneg harikin," 
irisi. 

11 Anden yet harukmen pohol husigmu 
wam kuda kuron misig welatisi. Wam 
kuda ino emberimu heriyeg latisiyon ino 
Unuk te "Indi wirikon" men "Ele tem toho 
urukon" men suwaleg latisi. At inowen 
tog aptuk halug fano ane turuk, unggum 
kong turuk halug pikit toho kong atuk. 

121] indok ambulpul kiyog teg lit Unggul 
hobog anggolo pug teg latisi. At ubam 
unuk haharehon ap winon onoluk am fug 
tegma Inggareg eneg Oluk teg latisi. 

13 At asum wan teg latisiyon ino mep 
fam yuhulihon wan teg latisi. Unuk te 
"Allah wene" suwaleg latisi. 

14 Ari reg lit weregma ap poholma sehen 
seneg inap asan-asan angge At ombolim 
laruk latusa. It arimano wam kuda kuron 
fam heriyeg lit sum yanggowon il wiyihon 
wan teg latusa. 

15 Karog olokon Ambilik ele ke wilip 
atuk lit ap obog toho unusuruk laruhu. 
Ap obog toho arimano Aren wanggun 
ineyon fam fer enesug lit kinang habulig 
ambeg hele anggur anggen pete roho 
pilaptuk laruhu. Hele anggur pete roho 
pilaptukon ari hag toho Allah mun angge 
sen enesuhon inowen Olok haruk ane 
wereg. 

16 Asum men aho men fam Unuk 
haharohon aru re, "Palimu welahe 
perukon arimano An palimu welahi, ap 
iniknisi roho werehon Inikni An welahi," 
ulug Unuk hahareg latisi. 

17 Anden yet harukmen malaikat misig 
mo fam unduhuk lit suwe obog toho 
pohol ke larukon arimano fam ele hi roho 
uruk lit, "Allahn seni suwon eserehekon 
ambiyeg nulen hit obog toho tuma luhal 
arik maniyek. 

18 Seni eserehekon aru: ap suwon 
ununu, sehen seneg inap onowesi 
ununu, sehen seneg inap ununu, wam 
kuda ununu, emberimu hur atuk inap 
ununu men, ap obog toho iniknisi 
roho werehon men enemingmingangge 
men ununu, suwon toron ununu isag 
hesehekon nalihiben maniyek, " irisi. 

19 Anden yet harukmen pak wimbi 
hahon men ap suwon kinangma werehon 
men onotsi sehen seneg inap men 
misigmu luhal atusareg wam kuda kuron 
palimu heriyehon ino men Otsi men tog 
abul ulug enele sahaltuk latusa. 

20 Enele sahaltukmu pak wimbi hahon 
ino senetusareg ele si uruk ahun ino 
oho senetusa. Ele si uruk ahun inowen 
ap inil fam aben tuk fug teg ane 
turuk lit ap unubam wimbiyen tohon 
enehangge werehon wirimangge ino 
fam sembahyang uruk lamuhup ulug 
inindi ninap eneptuk latisiyon ino oho 
senetusa. It piren itano onoluk angge 
ik sene ahe laharuk lit indok ambulpul 
turuk ambeg ino hik isarusa. 

21 Wam kuda kuron fam heriyeg ahun 
ino ambilikmuwen karog olokon wilip 
atisiyon inowen ap obog toho unusirisimu 
suwe waharusareg ununu hindil heheg 
narusama suwe arimano enehum ouk 
atisi. 

20 1 Anden yet harukmen malaikat 
eke poholman wambik waharuk 

lit turuhun ele ap war atuk ambeg sok 

husuruk angge men yunggal kumbi 

men inggikmu seneg angge wambik 
waharukmu yet harikik. 

2 Wambik waharisireg manu pisanggo 
sabalon ino unuk Iblis men Setan men 
urukon ino senetisireg hele watisimu 
hele waroho weregma mo ilig am wirig 
am turukmen teng-teng angge (seribu 
tahun) aruhu. 

3 Hele watisireg turuhun elma ino 
pilaptisireg turuhun ele sok lare feruk 
lit enehangge tag teberisi. Mo ilig am 
wirig am turukmu teng-teng angge 
(seribu tahun) sali obog am fugmu 
wilip aruhureg ap o pumbuk wal taneg 
werehon inindi ninap enebuhu rohon 
ulug enehangge tag teberisi. Sali obog 
atuk halug eneg il misig wilip amag ulug 
lole fesuhup. 

#4Wereg lit yet harukmen hur atuk 
angge fam ap lehoma heriyehon yer 
isarikik. Iren unggum kong turuk 
lamag ulug lehoma in eneptisi. Allah 
wene men Yesus wene fag toho hiyag 
isaruk latuson fahet enenggolop ke 
kong eneptuson arimano enehime yer 
isarikik. It arimanowen pak wimbi ino 
men wirimangge ino men unubam 
sembahyang urusa fuhon enehangge 

ininggikmu ano inilahuwagma ano 
hahatusa fuhon eneg weregma yer 
isarikik. It arimano onoluk atusareg ap 
suwon atusareg Yesus men ambiyeg 
mun angge man angge sen enesug lit 
weregma mo ilig am wirig am turukmen 
teng-teng angge (seribu tahun) atisi. 

5 Mo ilig am wirig am turukmen sali 
obog am fugmu ap winon war atuson 
arimano onoluk atusa fug. Ap warehon 
onoluk atuk ane atamon tu wereg. 

6 Ap warehon onoluk atuk ane atamon tu 
fam onoluk atuk inap arimano enehiyeg 
toho welamag. Inggik pirenehon fam war 
atuk ane su atuk halug it arimano fobik 
war amuhup fug. It arimano Allah men 
Kristus men ler eneptuk inap imam hag 
toho amuhupteg Yesus men ambiyeg 
mun angge man angge sen enesug lit 
weregma mo ilig am wirig am turukmen 
teng-teng angge (seribu tahun) aruhu. 

7Mo ilig am wirig am turukmen (seribu 
tahun) sali obog aruhumu Iblis ino hele 
lole fesuhumu wilip aruhu. 

8 Wilip aruhureg lahureg ap o pumbuk 
kinang atogman atogma werehon inindi 
ninap eneptuk laruhu. Inindi nin atuk 
inap ununuk Gog men Magog men 

suwalehon itano onotsi men tog abul 
ulug palu enebuhumu ik yinggi mondeg 
hag toho anggolo welamuhup. 

9 Anden yet harukmen it palu 
eneptisiyon arimano ik yinggi mondeg 
hag toho wereg lit kinang tonggo reg 
ambeg lahik waharusareg Allah umalikisi 
o sabo ke werehon men o pumbuk 
Aren indi rohon fam werehon men 
arimano walinggoho kilap eneptuk 
latusa. Walinggoho kilap enesugmen 
indok poholman wambik waharuk lit it 
arimano harep wiyaloho lin urusa. 

10 Manu inindi ninap eneptuk latisiyon 
ino ik ahum ahe laharuk lit indok 
ambulpul turuk ambeg ino hik isarusa. 
Hik isarusa ambeg ino pak wimbi hahon 
men ele si uruk ahun men tam hik 
isarusama it ambiyeg weregma likiya 
hupmu indoken fato eneptukmu nenek 
turuk lit ouk eleg am fug turukmen 
mondabi welamuhup. 

11 Anden yet harukmen hur atuk angge 
suwon yanggowon misig fam Ap eke 
palimu heriyegma yet harikik. Pohol men 
kinang men At alukeman eleg atisimu 
ubale eneg latisi. 

1? Anden yet harukmen ap war 
atfahon suwon men malik toron men 
hur atuk angge alukema unduhukmu 
yer isarikik. It wereg lit suwesingga 
anggolo wirili ferusama nin winon 
misig oho suwesingga mondabi onoluk 
welamuhubon ino wirili ferusa. Ap war 
atfahon arimano ininggarehen turuk 
latfag ane suwesingga fam haharoho 
imbibahon ino hikit toho enebe wal taneg 
unggum unubam emberusa. 

13Tkman war atuk latfahon arimano ik 
undama welatfag angge arimano wili 
feserukmu winon war atuk latfahon 
ap warehon wereg ambeg inowen wili 
feserukmu it obog toho ininggarehen 
siyag ane turuk latfahon hikit toho wal 
taneg unggum unubam emberusa. 

14 War atuk angge ino men war atuk 
ambeg ino men ik sene ahe wilip atukmu 
indok naruk ambeg ino hik isarusa. 

Ik sene ahe wilip atukmu indok naruk 
ambeg inowen war amuhubon ino 
pireneg angge war amuhup. 

15 Ap sa suwesingga mondabi onoluk 
welamuhubon ino fam ununuk eleg 
latisiyon arimano ik ahum indok 
ambulpul turukon fam hik isarusa. 


WAHYU 21.1-5 82 


2 1 1 Anden yet harukmen pohol 
miningon men kinang miningon 
men ik ahum humon laut men elegma 
yet harukmen pohol keron men kinang 
keron men eneg weregma yet harikik. 

2O pumbuk fanowon Yerusalem keron 
ino poholma Allah wereg ambehen 
wambik waharuk lit hiyap tuhumon aben 
og nabukag ulug aliliyangge lahaptuk 
hag toho ebe umbagpag toho wambik 
waharukmu yet harikik. 

3 Yet harikikteg hol harukmen lehoma 
hur atuk ambehen ele hi roho uruk lit, 
"Yet hemek, ap sehelimu Allah ibam 
o sabo wirihon weregma Allah it min 
mangno roho welamuhup. It arimano At 
umalikisi amuhupmu At ino Inikni roho 
welaruhu. 

4 Aren onggon enebuhureg it inilmu 
uba werehon sumag enebuhu. War atuk 
ane eleg laruhuwon ariyen enehummu 
siyag toho werehon men uba anggolo 
yatukon men inindi anggin toho werehon 
men eleg laruhu. Atam welatisiyon ari 
longgo rebesuhumu eleg aruhu," irisiyon 
holtikik. 

> At lehoma heriyeg lit werehon inowen 
Ele uruk lit, "Yet himin, mun angge man 

angge werehon Anden kerap turuk lahi," 
il laruk lit, "Anden uruk lahiyon aru tem 
toho ulug hiyag hutukmu suwesingga 
fam haharoho embemihin," ulug nubam 
irisi. 

6 Ari irisireg nin eke hiyag nutuk lit, 
"Irikik ane ari obog toho teko laha. A 
men O men An eneg wereg lit alemet 
ondomiyet An welahi. Ap ik obok toho 
werehon ik eleruk fanowon ap onolukap 
eneptukon ino fam saplangge hinang 
isahuk. 

7 Ap sa ine roho welaruhu halug ihiyon 
ari obog toho at og uruhukteg An at Ikni 
aruhukmu at An namloho aruhu. 

8 Ap enekol toho werehon men, Allah 
fam wenggel haruk elehon men, amben 
siyag toho werehon men, ap unusurukon 
men, hiyap ap yaying turukon men, 
pamongge fam unusurukon men, usa 
ane turukon men, sibiling-sibiling ane 
urukon men it obog toho arimano 
welamuhup ambeg ik sene humon 
yenggelegma amben siyag turuk lit indok 
ambulpul eneg turuk ambeg hik isahup. 
Ari roho wereg lit aru pireneg angge war 
amuhup." 

9 Malaikat sabiren itanowen kubag 
sabiren fam ap siyahap eneptuk ahik 
hinanggoho ki rohon itano misig nambeg 
waharisi. Nambeg waharisireg nubam ele 
uruk lit, "An nambeg tiya ma," irisireg, 
"Wam domba Nuhe hilahuk perukon ino 
unug hitmin," irisi. 

10 Ari irisireg Hime fanowon fam 
tom suwon yaron fam hondog naplug 
laharisireg o pumbuk Yerusalem fanowon 
poholma Allah wereg ambehen wambik 
waharukon hiyag nitisi. 

11 Allah fam umbagpag turuk angge 
o pumbuk ari fam weregma helep sili 
umbagpag turuk lit asinandi turuk hag 
toho turukmu yet harikik. 

12 Flehet suwon walinggoho kilabehon 
ino yat toho wirigmu elehet sok 
nisanggowen fam kurukmu sok 
nisanggowen arimano palimu malaikat 
enebe nisanggowen sok wal taneg foroho 
lit weregma Israel inap ununggul unuk 
nisanggowen sok fene hahareg latisi. 

13 Mo lahik waharuk fil sok hinahan, mo 
ubuk uruk fil sok hinahan, ik eleruk fil 
sok hinahan, ik ambut fil sok hinahan 
welatusa. 

140 pumbuk ino fam elehet 
walinggoho kilabeg latisiyon helep 
ubule nisanggowen witfahon arimano 
fene domba Otsi nisanggowen mon 
enepfahon arimano ununuk hahareg 
latusa. 

15 An nubam ele irisiyon inowen 
wanggun wirimangge ili rurukon misig 
inggikmu seneg lit o pumbuk ino men 
elehet men sok men wirim timin ulug 
turuk latisi. 

160 huk tibahon elehet ino apma fil 
anduhun fil nunggulig wibahon oho 
umbandu fimag-fimag wibahon oho 
ambi hag teg latisi. Ap inowen wanggun 
ino fam o pumbuk ino wirim turuk lit 
yat toho wirim til larukmen teng-teng 
angge yat anggolo (dua ribu kilometer) 
atisi. Ilihihon men nunggulihon men 
lahabehon men ambi reg latisi. 

17O pumbuk wirim tirisireg elehet 
unggul ke ino wirim turukmen 
wirimangge ino teng piren teg (enam 
puluh meter) latisi, elehet unggul ke 
tonggo yat teg latisi. Ap kinangmonen 
wirim turukon hag toho malaikat inowen 
wirimangge tirisiyon ambi reg latisi. 

18 Flehet ino helep sili yanggowon 
hahon fam ohoma o pumbuk ino ili ruruk 
lit umbagpag turuk angge emas ik il 
wirikon hahon fam wirig latisi. 

19 Helep ubule arimano wal taneg 
eke hag eke hag ili faya urukon 
welatisi. Welatisiyon arimano atamon 
sili umbagpag turukon, pirenehon il 
simbohol singon hahon, hinahanehon il 
hulu rohon hahon, uhanehon il piyanu 
palehon hahon, 

20fuwabon il fibe aheyaro hahon, 
falfalikon il ip orohole hahon, sabiron il 
puhulik men piyanu men mangno rohon 
hahon, likinon haluwil il hahon, sohowon 
il puhulik palehon hahon, numon il 
uningga rohon hahon, nanggolobon il 
huwowil hahon, nisanggowon il wiyuk 
anggen hahon, helep arimano obog toho 
ili faya uruk lit umbagpag turuk latusa. 

21 Flehet sok nisanggowen arimano 
wal taneg ilembani umbagpag turukon 
hahon misig fam wirig latisi. O pumbuk 
ino fam funggalem larukon umbagpag 
turuk angge emas ik il wirikon hag toho 
haleg latisi. 

22 Ari regma harikik angge famen Allah 
ibam fanowon wirigmu yet harikik fug. 

Ninikni Allah ineyon ino men domba ino 
men Enebe o fanowon wir atisi. 

230 pumbuk ino fam mo men pikalem 
men umbagpag turuk lalep peruk eleg. 
Allah umbagpag turukon ino selehap 
eneptuk lit weregma domba ino iral hag 
toho wereg. 

240 pumbuk obog toho seleg ino fam 
kuruk lamuhupmu ap suwon kinangma 
werehon arimanowen enenggengge 
anggolo oko kilaptuk lamuhup. 

250 ino hup am fug angge weregma 
elehet sok arimano unukoho oho 
hubanggo oho labuk fug angge husig lit 
eneg welamuhup. 

26 Ap obog toho enenggengge fano-fano 
angge forohowon o pumbuk ino fam oko 
kilaptuk lamuhup. 

27 Siyag angge misig oho olma 
kilabuhup fug, ap enemben siyahon 
men enele si urukon men oho o ino fam 
kuk fug angge it ununuk suwesingga 
mondabi onoluk werehon wam domban 
forohowon ino fam haharehon eneg 
kuhup. 

22 1 Nin winon eke an nubam unug 

haruk lit Allah men domba ino 
men lehoma hur atuk ambehen wilip 

atisiyon ik il wirik anggolowon aben 
narukmu onoluk eneg welamuhup ahik 
ino unug harisimu harikik. 

20 pumbuk ino honggolegma ik ayeg 
fumag-fumag e anggen aben narukmu 
onoluk eneg welaruhu ahen wilibig latisi. 
E arimano pikalem inam atukmu eneg 
mo misig fam nisanggowenam anggen 
yihik feruk latusa. E inggila arimano fam 
ap o pumbuk obog toho hihir eneptukon 
welatisi. 

3 Allahn ubam siyag urukon ap misig 
oho o ino fam welaruhu fug. Allah 
men domba ino men lehoma hur atuk 
ambeg o pumbuk ino sehelimu weregma 
Enemingmingangge arimanowen 
unubam sembahyang uruk lit 

“Allah orohole yet harukmu it 
inilahuwagma At unuk hahareg lamuhup. 

>O hup am fug angge welaruhumu 
iral men mo umbagpag men turuk 
lalep puhup fug. Ninikni Allah inowen it 
unubam selehap enebuhumu it suwon 
toho palimu wereg lit ap winon mingming 
eneptukmen eneg welamuhup. 

6 Ari yet harikikmu malaikat inowen 
nubam ele uruk lit, "Hiyag hutuk lahiyon 
aru tem toho uruk lahi. Allah inowen 

Amingmingangge wene hiyag isaruk 
inap Hime fanowon 09g isaruk. At inowen 
tot welamuhukmu aruhu ane fahet it 
unubam unug isamin ulug malaikat 
monde ferisi," ulug hiyag nitisi. 

7 Hiyag nitisimu Yesusen ele uruk lit, 
"Tot welaruhukteg tem toho waruhuk. 
Nei fulu roho warikin ane haharoho 
emberuk lahenon holuhup inap arimano 
enehiyeg toho welamuhup," ulug hiyag 
nitisi. 

8 An Yohanes welahiyon inowen mun 
ane man ane harikikteg obog toho 
nubam irisi ane arimano fahet malaikat 
ubam sembahyang imin ulug alukema 
hur atikik. 

9 Sembahyang imin ulug turukmen 
aren, "Ari timihin fug," il laruk lit, 
"Hat men hori wene hiyag isaruk inap 
nabi men buku ari fam haharehon 
holtuk inap men hag toho an oho Allah 
amingmingangge welahi. An nubam 
sembahyang uk fug tehen Allah fam 
eneg sembahyang uruk lamin," irisi. 

10 Ari irisireg, "Fobik aruhu ane horog 
tehen suwesingga fam haharoho wereg 
ane ari enehangge emberuk lit seleben 
toho umbuk fug," irisi. 

1! "Ap san siyag ane turuk halug at 
inowen turuk lamag. Ap san sabelep 
ubam umbat taruk halug at inowen 
umbat tawag. Ap san pikir ane turuk 
halug at inowen pikir ane eneg turuk 
lamag. Ap san fano roho wereg halug at 
inowen fanowap taruk lamag. 

1? Tot welaruhukteg waharuk lit ap siyag 
ane fano ane turukon arimano hikit toho 
onggo walug waruhukon ari fam ayeg 
war isahuk. 

13 An te A men O men welahi, atam 
waharik iyahon An, obog-obogma 
welaruhukon oho An, alemet ondomiyet 
An welahi. 

14 Sum enebemon umag tarukon 
arimanowen enehiyeg toho welamag. It 
arimanowen e anggen nalug onoluk eneg 
wereg ahen ino na hag tehen elehet sok 
ino fam o pumbuk ino kuruk lamuhup. 

15 Olomene siyahon men pamongge 
watuk inap men ap hiyap yaying turukon 
men ap unusurukon men muruwal turuk 
inap men sibiling-sibiling ane uruk inap 
men it arimano kuk fug tehen selma 
welamuhup. 

16 An Yesus inowen malaikat monde 
ferikikmu hit henembeg waharisireg 

Allah umalikisi winon obog toho aru 
onoluk aruhuwen hiyag hisarisi. An 
Dauren ondohowonen indag Nasuhon 
ahanuk hag toho welahi. Wap yali filen 
lahik waharuk lit umbagpag turukon hag 
toho An welahi," irisi. 

17 Allah hime fanowon ino men hiyap ap 
hilahuk peruk hiyap ino menen, "Ma!" 
ulug wol turuk. Wol turukmu holtukon 
inowen oho, "Ma!" ulug wol turuk laruhu. 
Ik obok toho wereg lit namin perukon 
waruhureg ik eleruk fanowon aben 
narukmu onoluk eneg welamuhup ahik 
ino saplangge hinang tahu. 

18 Fobik aruhu ane suwesingga aru fam 
hahareg lit werehon holtuk inap unubam 
imin ane tu tem toho imin: Ap ekeyen 
amu ane buku aru fam lombohap turuk 
halug at ubam oho Allahn alem amuwon 
siyahon buku tu fam harikikon arimano 
lombohap tuhu. 

19 Ap ekeyen fobik aruhu ane buku aru 
fam hahareg lit werehon elehap turuk 
halug buku aru fam haharoho werehon 
e anggen narukmu onoluk eneg wereg 
ahen ino men o pumbuk fanowon ino 
men ubam werehon Allahn taluk toho 
hilahu. 

20 Obog toho aru tem ane ulug hiyag 
hisarisiyon inowen Ele uruk lit, "We tem 
An folo-folo waruhuk," irikim, "Nonowe 
Yesus, nit nenembeg waruhun. Amin!" 
Uruk. 

21 Nonowe Yesus inowen hit obog toho 
Indi henesug lit welaruhu. Amin. 

